
ĮŽANGA 


Afrikos šiaurės rytų kampe yra įsiterpęs Egiptas, seniausias pasau- 
lyje civilizacijos lopšys. Prieš tris, keturis ir net penkis tūkstančius metų 
iki mūsų eros, kai vidurinėje Europoje žvėrių kailiais apsitaisę barba- 
rai dar lindėjo urvuose, Egiptas jau buvo sukūręs puikią visuomenės 
organizaciją, čia klestėjo žemės ūkis, amatai ir literatūra. O svarbiau- 
sia, Egipte buvo dirbami milžiniški inžineriniai darbai, vyko didžiulės 
statybos, kurių liekanos stebina šių laikų technikus. 

Egiptas — tai derlingas slėnys, nutįsęs tarp Libijos ir Arabijos dy- 
kumų!. Jis yra kelių šimtų metrų gylio, šimto trisdešimt mylių ilgio ir 
vidutiniškai vos vienos mylios pločio. Koridorių, kurio dugnu teka Ni- 
las, vakaruose riboja nedidelės, bet plikos Libijos kalvos, o rytuose 
stačios, sueižėjusios Arabijos uolos. 

Upei tekant į šiaurę, slėnio sienos darosi vis žemesnės, o dvidešimt 
penkios mylios nuo Viduržemio jūros jos staiga prasiskiria, ir Nilas, pa- 
sidalijęs į kelias atšakas, kerta plačią trikampio formos lygumą. Trikam- 
pio, vadinamo Nilo delta, pagrindas yra Viduržemio jūros krantas, o 
jo viršūnėje, kur upė išsilieja iš slėnio, — Kairo miestas ir senovinės 
sostinės Memfio griuvėsiai“. 

Jeigu kas sugebėtų pakilti į dvidešimt mylių aukštį ir iš ten 
pažvelgtų į Egiptą, pamatytų keistą krašto formą ir nepaprastą jo spalvų 
įvairovę. Iš to aukščio baltų ir oranžinių smiltynų fone Egiptas atro- 
dytų panašus į žaltį, kuris energingais vingiais rangydamasis per dy- 
kumą šliaužia į Viduržemio jūrą ir jau panardino joje trikampę galvą, 
papuoštą dviem akimis: kaire — Aleksandrija, dešine — Damjeta?. 

Spalio mėnesį, kai Nilas apsemia visą Egiptą, tasai ilgas žaltys būna 
žydros vandens spalvos. Vasario mėnesį, kai vietoj slūgstančių vandenų 

suveši pavasario augmenija, žaltys atrodo žalias su žydra juosta išilgai 
kūno ir daugybe žydrų gyslelių ant galvos: tai kanalai, kurie raižo Deltą. 
Kovo mėnesį žydra juosta susiaurėja, o žalčio kūnas bręstant javams 
įgauna aukso spalvą. Birželio pradžioje Nilo juosta būna labai siaura, 
o žalčio kūnas nuo sausros ir dulkių pasidaro pilkas. 

Pagrindinė Egipto klimato savybė yra karštis: sausio mėnesį būna 
dešimt laipsnių šilumos, rugpjūtyje — dvidešimt septyni; kartais karštis 
siekia keturiasdešimt septynis laipsnius — tai jau romėnų pirties tem- 
peratūra. Viduržemio jūros pašonėje, Deltoje, palyja vos dešimt kartų 
per metus, o Aukštutiniame Egipte — kartą per dešimt metų. 

Tokiomis sąlygomis Egiptas būtų tapęs ne civilizacijos lopšiu, o pli- 
ka dauba, kokių daug yra Sacharoje, jeigu kasmet jo neatgaivintų šven- 
tojo Nilo vandenys. Nuo birželio pabaigos iki rugsėjo pabaigos Nilas 
pakyla ir apsemia beveik visą Egiptą; nuo spalio pabaigos iki kitų metų 
gegužės pabaigos jis iš lėto senka, pamažu atidengdamas vis žemes- 
nius dirvos plotus. Mineralinės ir organinės liekanos tiek prisotina upės 
vandenis, jog jų spalva pasidaro rusva, todėl vandenims slūgstant užlie- 
jamose dirvose nusėda riebus dumblas, kuris atstoja geriausias trąšas. 
Tasai dumblas ir karštas klimatas leidžia dykumų apsiaustam egiptiečiui 
gauti per metus tris derlius ir kone tris šimtus grūdų iš vieno pasėtojo. 

Egiptas nėra vientisa lyguma, o raižytas kraštas; tik dalis jo dirbamų 
žemių du ar tris mėnesius geria palaimingą vandenį, kiti plotai nema- 
to jo ištisus metus, nes potvyniai kai kurių vietų nepasiekia. Be to, pa- 
sitaiko metų, kai potvyniai būna nedideli, ir tada dalis Egipto negauna 
derlingo dumblo. Dėl karščių žemė greit džiūna, ir ją reikia laistyti kaip 
vazonuose. 

Dėl visų šių aplinkybių Nilo slėnyje gyvenanti tauta turėjo arba žūti — 
jeigu būtų silpna, arba sureguliuoti vandenis — jeigu ji geniali. Senovės 
egiptiečiai buvo geniali tauta, todėl jie sukūrė civilizaciją. 

Jau prieš šešis tūkstančius metų iki Kristaus jie pastebėjo, kad Ni- 
lo vandenys kyla, kai saulė pasirodo po Sirijaus žvaigžde, ir pradeda 
slūgti, kai saulė priartėja prie Svarstyklių žvaigždyno. Tie reiškiniai pa- 
skatino juos daryti astronominius stebėjimus ir matuoti laiką. 

Kad išsilaikytų vanduo visus metus, jie iškasė savo krašte kelių 
tūkstančių mylių kanalų tinklą, o kad apsisaugotų nuo per didelių po- 
tvynių, statė galingas užtvankas ir kasė vandens saugyklas, tarp kurių 
dirbtinis Moerio ežeras* užėmė trijų šimtų kvadratinių kilometrų plotą 
ir buvo dvylikos aukštų gylio. Pagaliau išilgai Nilo ir kanalų jie pri- 
statė daugybę paprastų, bet gerai veikiančių hidraulinių įrenginių, ku- 
rie padėjo semti vandenį ir pilti jį į laukus, esančius viena arba dviem 

pakopomis aukščiau. Be visa to, kasmet reikėjo dar valyti dumblo 
užneštus kanalus, taisyti užtvankas ir aukštai tiesti kelius kariuomenei, 
kad prireikus ji visada galėtų žygiuoti. 

Visiems tiems milžiniškiems darbams reikėjo ne tik gerų astrono- 
mijos, geodezijos, mechanikos ir statybos žinių, bet ir tobulos organi- 
zacijos. Stiprinti užtvankas ir valyti kanalus reikėjo nustatytu laiku ir 
didesniame plote. O tam reikėjo suorganizuoti daugiatūkstantinę dar- 
bininkų armiją, kuri veiktų pagal tam tikrą planą ir turėtų vieningą va- 
dovybę, armiją, kuriai reikėjo daug maisto, priemonių ir pagalbinės 
jėgos. 

Egiptas sugebėjo sutelkti tokią darbininkų armiją ir jos dėka sukurti 
amžiams išlikusius paminklus. Atrodo, kad tą armiją sutelkdavo ir jai 
darbo planus paruošdavo žyniai, arba Egipto išminčiai, o vadovavo jai 
karaliai, arba faraonai. Dėl to savo didybės laikais egiptiečių tauta su- 
darė tarytum vieną asmenį, kuriame žynių luomas atstovavo minčiai, 
faraonas buvo valia, liaudis — kūnas, o paklusnumas — cementas. 

Taigi pati Egipto gamta, reikalaujanti didelio, nuolatinio ir 
kruopštaus darbo, sukūrė to krašto visuomenės organizacijos schemą: 
liaudis dirbo, faraonai vadovavo, žyniai sudarinėjo planus. Kol tie trys 
veiksniai vieningai siekė gamtos nurodytų tikslų, visuomenė galėjo 
klestėti ir atlikti amžiams išlikusius darbus. 

Švelni, linksma ir anaiptol ne karinga Egipto liaudis sudarė dvi kla- 
ses: žemdirbių ir amatininkų. Tarp žemdirbių turėjo būti šiek tiek smul- 
kių žemės sklypų savininkų, tačiau dauguma jų buvo faraonui, žyniams 
ir diduomenei priklausančių žemių nuomotojai. Drabužius, baldus, pa- 
dargus, indus ir įrankius gaminantieji amatininkai buvo savarankiški; 
dirbantieji didelėse statybose sudarė tarsi armiją. 

Kiekvienai tų specialybių, o svarbiausia, statybai, reikėjo traukia- 
mosios jėgos ir priemonių: kažkas turėjo ištisomis dienomis semti van- 
denį iš kanalų arba gabenti iš karjerų akmenis ten, kur jie buvo reika- 
lingi. Tą sunkiausią mechaninį darbą, ir pirmiausia akmens skaldyklo- 
se, dirbo teismo nuteisti nusikaltėliai arba kare paimti belaisviai. 

Tikrieji egiptiečiai buvo vario spalvos ir tuo labai didžiuodavosi, o 
juodus etiopus, geltonus semitus ir baltaodžius europiečius niekindavo. 
Odos spalva, leidžianti atskirti savą nuo svetimo, padėjo išsaugoti tau- 
tinį vieningumą labiau negu tikyba, kurią galima pakeisti, arba kalba, 
kurią galima įvaldyti. 

Ilgainiui, kai valstybės pastatas pradėjo irti, į kraštą vis gausiau ėmė 
skverbtis svetimšaliai. Jie silpnino vieningumą, ardė visuomenę ir pa- 

galiau užtvindė ir asimiliavo pirmykščius krašto gyventojus. 

Faraonas valdė valstybę, o jam padėjo nuolatinė armija ir milicija 
ar policija bei daugybė valdininkų, iš kurių ilgainiui susidarė kilmin- 
goji aristokratija. Jis buvo laikomas įstatymų leidėju, vyriausiuoju ka- 
riuomenės vadu, turtingiausiu savininku, aukščiausiu teisėju, žyniu, net 
dievo sūnumi ir dievu. Jį garbino kaip dievą ne tik liaudis ir valdinin- 
kai, bet kartais pats statydinosi sau aukurus ir prieš savo atvaizdus rūky- 
davo smilkalus. 

Greta faraonų, o labai dažnai ir aukščiau už juos stovėdavo žyniai; 
tai buvo išminčių ordinas — šalies likimo viešpats. 

Šiandien beveik neįmanoma įsivaizduoti to nepaprasto vaidmens, 
kurį vaidino žynių luomas Egipte. Jie mokė jaunąsias kartas, būrė, at- 
seit patarinėjo suaugusiems, teisė mirusiuosius, kuriems jų valia ir 
žinios garantavo nemirtingumą. Jie garbindami dievus ir faraonus ne 
tik atlikinėdavo smulkias religines apeigas, bet taip pat gydė ligonius 
kaip gydytojai, vadovavo visuomeniniams darbams kaip inžinieriai, darė 
įtaką politikai kaip astrologai, o svarbiausia, kaip savo šalies ir jos kai- 
mynų žinovai. 

Didžiulę reikšmę istorijoje turi žynių luomo ir faraonų santykiai. Fa- 
raonas dažniausiai aukodavo dievams dosnias aukas ir statydino šven- 
toves. Tada jis gyvendavo ilgai, o jo vardas ir atvaizdai, iškalti pamin- 
kluose, didžiai šlovinami, ėjo iš kartos į kartą. Tačiau daug faraonų 
viešpatavo neilgai, o kai kurių išnykdavo ne tik darbai, bet net ir var- 
dai. Keletą kartų atsitiko taip, kad dinastija žlugdavo, o klafą, žalčio 
apjuostą faraonų kepurę, užsidėdavo žynys“. 

Egiptas klestėjo, kol vieninga tauta, energingi karaliai ir išmintingi 
žyniai visų labui veikė išvien. Bet atėjo laikas, kai gyventojų skaičius 
dėl karų sumažėjo, engiama ir kamuojama liaudis neteko jėgų ir sve- 
timšalių antplūdis pakirto rasinį monolitiškumą. O kai azijinės praban- 
gos tvane paskendo faraonų energija ir žynių išmintis, kai tos dvi ga- 
lybės ėmė tarp savęs rietis dėl pirmenybės plėšiant liaudį, Egiptas pa- 
teko svetimšalių valdžion, ir civilizacijos šviesa, degusi kelis tūkstančius 
metų prie Nilo, užgeso. 

Žemiau pateikiamas pasakojimas yra iš XI amžiaus prieš Kristų, kai 
žlugo XX dinastija, o po saulės sūnaus, amžinai gyvo Ramzio XIII, į 
sostą įsiveržė ir savo kaktą urėjumi papuošė amžinai gyvas saulės sūnus 
Sem Amen Herhoras, vyriausiasis Amono žynys“... 


PIRMA KNYGA 


I skyrius 


Ramzio XII laimingo viešpatavimo trisdešimt trečiaisiais metais! 
Egiptas šventė dvejas iškilmes, kurios jo tikinčiųjų gyventojų širdis 
pripildė pasididžiavimo ir palaimos. 

Mechirio, gruodžio, mėnesį į Tėbus sugrįžo berte apibertas bran- 
giomis dovanomis dievaitis Chonsu, kuris trejus metus ir devynis 
mėnesius keliavo po Buchteno kraštą“, pagydė ten karaliaus dukterį 
Bentresą ir išvijo piktąją dvasią ne tik iš karaliaus šeimos, bet ir iš 
Buchteno tvirtovės. 

O farmučio, vasario, mėnesį Aukštutinio ir Žemutinio Egipto 
viešpats, Finikijos ir devynių tautų valdovas Mer Amen Ramzis XII, 
pasitaręs su dievais, kuriems jis yra lygus, paskyrė savo erpatni“, tai 
yra sosto įpėdiniu, dvidešimt dvejų metų sūnų Cham Semerer Amen 
Ramzį. | 

Toks pasirinkimas didžiai nudžiugino pamaldžius žynius, kilmin- 
gus nomarchus, narsiąją armiją, ištikimą liaudį ir kitus padarus, gy- 
venančius Egipto žemėje. Mat vyresnieji faraono sūnūs, gimę iš he- 
titų karalaitės, dėl burtų, kurių neįmanoma ištirti, buvo paliesti pik- 
tosios dvasios. Vienas dvidešimt septynerių metų sūnus, tapęs 
pilnamečiu, negalėjo vaikščioti, antrasis persipjovė venas ir mirė. O 
trečiasis dėl apnuodyto vyno, kurio jis nenorėjo atsisakyti, pamišo 
ir įsivaizduodamas esąs beždžionė ištisas dienas karstydavosi po 
medžius. 

Tik ketvirtasis sūnus Ramzis, gimęs iš karalienės Nikotrės, vy- 
riausiojo žynio Amenchotepo dukters, buvo stiprus kaip jautis Apis!“, 
narsus kaip liūtas ir išmintingas kaip žyniai. Iš mažumės jis bendravo 
su kariškiais ir dar būdamas paprastas kunigaikštis sakydavo: 

“Jeigu dievai būtų mane padarę ne jaunesniuoju karaliaus sūnu- 
mi, o faraonu, aš užkariaučiau kaip Ramzis Didysis devynias tau- 
tas, apie kurias Egipte niekados nebuvo girdėta, pastatydinčiau šven- 
tovę, didesnę už visus Tėbus, o sau sukurčiau piramidę, šalia ku- 
rios Cheopso kapas atrodytų kaip rožės krūmas!! prie suaugusios 
palmės..." 

Gavęs taip trokštamą erpatro vardą, jaunasis kunigaikštis paprašė 
tėvą, kad šis maloningai teiktųsi paskirti jį Memfio korpuso vadu. 
Jo šventenybė Ramzis XII, pasitaręs su dievais, kuriems yra lygus, 
atsakė, jog tai padarys, jeigu sosto įpėdinis įrodys, kad sugeba va- 
dovauti didelei kariuomenei karo sąlygomis. 

Buvo sušaukta taryba, kuriai pirmininkavo karo ministras Sem 
Amen Herhoras — didžiausios Tėbuose Amono šventovės vyriau- 
siasis žynys. 

Taryba nutarė: 

Misorio mėnesio vidury (birželio pradžia) sosto įpėdinis surinks 
dešimt pulkų, išdėstytų linija, kuri jungia Memfio miestą su Pi Uto 
miestu, prie Sebeniko įlankos!. 

Su tuo dešimties tūkstančių korpusu, paruoštu kautynėms ir 
aprūpintų gurguole bei karo mašinomis, įpėdinis leisis į rytus, prie 
kelio iš Memfio į Chetemą, kur Goseno žemė ribojasi su Egipto dy- 
kuma". 

Tuo metu generolas Nitageras, vyriausiasis vadas, su savo armi- 
ja, saugančia Egipto vartus nuo Azijos tautų puolimų, turi išžygiuoti 
nuo Karčiųjų ežerų!“ prieš sosto įpėdinį. 

Abi armijos, Azijos ir Vakarų, susidurs Pi Bailio miesto apy- 
linkėse"?, tačiau — dykumoje, kad nebūtų trukdomas darbščių Go- 
seno žemės valstiečių darbas. 

Sosto įpėdinis nugalės, jeigu nesileis Nitagero netikėtai užklum- 
pamas, vadinasi, jeigu laiku surinks visus savo pulkus ir suspės juos 
išrikiuoti kautynėms. 

Kunigaikščio Ramzio stovykloje bus pats karo ministras, jo kil- 
nybė Herhoras, kuris apie įvykių eigą raportuos faraonui. 

Goseno žemės ir dykumos riba buvo du susisiekimo keliai. Vie- 
nas — transporto kanalas nuo Memfio iki Timso ežero!*, o kitas — 
plentas. Kanalas ėjo dar Goseno žeme, o plentas — dykuma, kurią 
abu šie keliai juosė puslankiu. Nuo plento beveik visą laiką buvo 
matyti kanalas. 


13 I skyrius 


Abu kaimyniniai kraštai skyrėsi vienas nuo kito visu kuo, nepri- 
klausomai nuo dirbtinių ribų. Goseno žemė, nors ir banguota, atrodė 
lyguma, o dykumą sudarė klintinės kalvos ir smėlingi slėniai. Go- 
seno žemė buvo panaši į milžinišką šachmatų lentą, kurios žalius ir 
geltonus laukelius skyrė vieną nuo kito javų spalva ir palmės, au- 
gančios ežiose, o rudame dykumos smėlyje ir jos baltose kalvose 
žalumos lopas arba medžių bei krūmų guotas atrodė kaip paklydęs 
keleivis. | 

Derlingoje Goseno žemėje nuo kiekvienos kalvos stiebėsi tamsios 
giraitės akacijų, sikomorų ir tamarindų", iš tolo primenančių mūsų 
liepas, tarp kurių glūdėjo nedidukai rūmai su eilėmis kresnų kolonų 
arba geltonos plūktinės valstiečių pirkelės. Kai kur miškelio pakrašty 
bolavo miestelis su plokščiastogiais namais arba viršum medžių ki- 
lo piramidiški šventovių vartai, tarsi dvigubos uolos, išmargintos 
keistais ženklais. 

Dykumoje už pirmos žalsvų kauburių virtinės stūksojo nuogos 
kalvos, užverstos akmenų krūvomis. 

Atrodė, tartum gyvenimo gėrybių pertekęs vakarų kraštas kara- 
lišku dosnumu meta anapus kanalo žalumynus ir gėles, bet amžinai 
alkana dykuma kitais metais suryja juos ir paverčia pelenais. 

Truputis augmenijos, nustumtos į uolas ir smiltynus, laikėsi 
žemesnių vietų, į kurias plento pylime prakirstais grioviais galima 
buvo atvesti kanalo vandenį. Netoli plento tarp plikų kalvų priglu- 
dusios oazės gėrė dangaus rasą; ten augo miežiai ir kviečiai, vynuo- 
gių krūmai, palmės ir tamarindai. 

Tokiose vietose žmonės gyveno padrikai, atskiromis šeimomis. 
Susitikę Pi Bailio turguje, jie galėjo ir nežinoti, kad kalba su savo 
kaimynais iš dykumos. 

Misorio 16 dieną kariuomenės koncentravimas buvo beveik baig- 
tas. Devyni sosto įpėdinio pulkai, kurie turėjo pakeisti Nitagero va- 
dovaujamą azijiečių kariuomenę, su gurguole ir dar ne visais karo 
pabūklais jau buvo sutelkti ant kelio netoli Pi Bailio miesto. 

Jų žygiui vadovavo pats įpėdinis. Jis organizavo dvi žvalgų gru- 
pes: tolimesnioji turėjo sekti priešą, o artimesnioji — saugoti savo 
armiją nuo užpuolimo, kurio buvo galima laukti kalvų ir daubų 
išraižytoj vietovėj. Jis, Ramzis, per savaitę pats apvažiavo ir 
apžiūrėjo įvairiais keliais žygiuojančius pulkus rūpestingai tikrinda- 
mas, ar kareiviai turi tvarkingus ginklus ir šiltus apsiaustus nakčiai, 
ar gurguolėje yra pakankamai sausainių, mėsos ir džiovintos Žuvies. 

Pagaliau jis įsakė, kad žygiuojančių prie rytų sienos karių žmonos, 
vaikai ir vergai būtų pergabenti kanalu; tai padėjo sumažinti gurguo- 
les ir palengvino manevruoti pačiai kariuomenei. 

Senesnieji generolai stebėjosi sosto įpėdinio žiniomis, užsidegi- 
mu ir atsargumu, o labiausiai jo darbštumu ir paprastumu. Savo gau- 
sią palydą, kunigaikščio palapinę, vežimus ir neštuvus jis paliko 
Memfyje, o pats, apsivilkęs paprasto karininko drabužiais, dviejų ad- 
jutantų lydimas, asirų papročiu, jodinėjo raitas iš pulko į pulką. 

Dėl to korpuso koncentravimas vyko labai sparčiai, ir kariuomenė 
nustatytu laiku buvo sutelkta prie Pi Bailio. 

Kitaip išėjo su kunigaikščio štabu, jį lydėjusiu graikų pulku ir ke- 
liais karo pabūklais. 

Memfyje sutelktam štabui kelias buvo trumpiausias, todėl jis ir 
vėliausiai išžygiavo vilkdamas paskui save didžiulę gurguolę. Beveik 
kiekvienas karininkas, — o tai buvo aukštos kilmės ponaičiai,— 
turėjo neštuvus su keturiais negrais, dviratį kovų vežimą, ištaigingą 
palapinę, daugybę dėžių su maistu bei drabužiais, taip pat ąsočių, 
pilnų alaus ir vyno. Be to, drauge su karininkais išsirengė į kelionę 
gausi dainininkių ir šokėjų trupė su muzika; o juk kiekvienai iš jų, 
kaip didelei damai, derėjo turėti vežimą, pakinkytą viena arba dviem 
jaučių poromis, ir neštuvus. 

Kai ši govėda išgužėjo iš Memfio, kelyje ji užėmė daugiau vie- 
tos negu visa sosto įpėdinio kariuomenė. O žygiuojama buvo taip 
lėtai, jog karo pabūklai, palikti gale, pasijudino iš vietos para vėliau 
negu buvo įsakyta. Negana to, dainininkės ir šokėjos, pamačiusios 
dar visai nebaisią toje vietoje dykumą, išsigando ir ėmė verkšnoti. 
Joms nuraminti teko pagreitinti nakvynę, pastatyti palapines ir su- 
rengti spektaklį, o vėliau puotą. 

Naktinis pokylis vėsoje po žvaigždėtu dangumi, laukinės gamtos 
fone, taip patiko šokėjoms ir dainininkėms, kad jos pasakė nuo šiol 
koncertuosiančios tik dykumoje. Tuo tarpu sosto įpėdinis, pakeliui 
sužinojęs apie savo štabo reikalus, atsiuntė įsakymą kuo greičiausiai 
grąžinti moteris į miestą ir paskubinti žygį. 

Prie štabo buvo karo ministras, jo kilnybė Herhoras, bet tik kaip 
stebėtojas. Jis nesivežė su savim dainininkių, bet ir nedarė jokių pa- 
stabų štabo karininkams. Jis įsakė nunešti savo neštuvus į kolonos 
priekį ir taikydamasis prie jos judėjimo arba žygiavo pirmyn, arba 
ilsėjosi po didele vėduokle, kuria jį vėdino adjutantas. 

Jo kilnybė Herhoras buvo daugiau kaip keturiasdešimt metų, stip- 
raus sudėjimo, užsidaręs. Jis retai prabildavo, retai pažvelgdavo iš 
po primerktų vokų į žmones. 

Kaip kiekvienas egiptietis, jis buvo nuogomis rankomis ir kojo- 
mis, atlapa krūtine, apsiavęs sandalais, mūvėjo tik šlaunis dengiantį 
trumpą sijonėlį, o iš priešakio — prijuostėlę mėlynais ir baltais 
dryžiais. Kaip dvasininkas, jis skuto barzdą, ūsus ir galvą, nešiojo 
panteros kailį!*, persimetęs per kairį petį. Pagaliau kaip karys, galvą 
buvo prisidengęs nedideliu gvardietišku šalmu, iš po kurio karojo ant 
sprando taip pat baltai ir mėlynai dryžuota skara. 

Jo kaklą puošė triguba auksinė grandinė, o po kaire pažastim, ant 
krūtinės, jis nešiojo trumpą kalaviją brangiose makštyse. 

Jo neštuvus, nešamus šešių juodaodžių vergų, nuolat lydėjo trys 
žmonės: vienas nešė vėduoklę, antras — ministro kirvį, o trečias — 
dėžutę su papirusais. Tai buvo Pentueras, žynys ir ministro raštinin- 
kas, liesas asketas, kuris netgi per didžiausius karščius neužsideng- 
davo skustos galvos. Jis buvo kilęs iš liaudies, bet kad ir būdamas 
žemos kilmės dėl savo ypatingų gabumų užėmė svarbias pareigas 
valstybėje. 

Nors ministras su savo valdininkais buvo štabo kolonos priešakyje 
ir nesikišo į jos judėjimo tvarką, negalima tvirtinti, kad jis nebūtų 
žinojęs, kas darosi už jo nugaros. Kas valandą, o kartais ir kas pus- 
valandį prie didiko neštuvų prislinkdavo tai žemesnis žynys, papras- 
tas “dievo tarnas“, tai atsilikęs kareivis, tai koks verteiva arba ver- 
gas, kurie lyg ir abejingai praeidami pro tylią ministro palydą mes- 
teldavo kokį žodelį. O Pentueras tą žodelį kartais užrašydavo, bet 
dažniausiai atsimindavo, nes turėjo nepaprastą atmintį. 

Į tas smulkmenas niekas neatkreipė dėmesio klegančioje štabo mi- 
nioje. Karininkai, aukštos kilmės ponaičiai, per daug bėginėjo, karštai 
šnekučiavo arba dainavo, ir jie negalėjo matyti, kas prisiartina prie 
ministro; juo labiau kad plentu tolydžio zujo daugybė žmonių. 

Misorio 15 dieną sosto įpėdinio štabas drauge su jo kilnybe mi- 
nistru praleido naktį po atviru dangumi, per vieną mylią nuo pulkų, 
jau besirikiuojančių kautynėms skersai plento, už Pi Bailio miesto. 

Prieš ryto pirmą, kuri atitinka mūsų šeštą valandą, dykumos kal- 
vos nusidažė violetine spalva. Iš už jų išniro saulė. Goseno žemė 
rausvai nutvisko, o miestelyje šventovės, didikų rūmai ir valstiečių 
pirkios atrodė tarsi kibirkštys ir liepsnos, vienu metu plykstelėjusios 
tarp žalumynų. 

Netrukus vakarų horizontas nutvisko auksu. Atrodė, kad Goseno 
žemės žalumos tirpsta aukse, o nesuskaičiuojamais kanalais teka ne 
vanduo, o ištirpdytas sidabras. Bet štai rausva dykumos mėlynė dar 
labiau sutirštėjo, ir nuo kalvų ant smėlio ir augalų jau krito ilgi, 
tamsūs šešėliai. 

Sargybos, stovinčios palei plentą, gerai galėjo matyti palmėmis 
apsodintus laukus anapus kanalo. Vienuose žaliavo linai, kviečiai, do- 
bilai, kituose geltonavo bręstantieji antros sėjos miežiai. Iš glūdinčių 
tarp medžių lūšnų pradėjo eiti į darbą valstiečiai, nuogi varinės spal- 
vos žmonės, kurių visas apdaras tebuvo trumpas sijonėlis, dengian- 
tis šlaunis, ir kepuraitė ant galvos. 

Vieni ėjo prie kanalų valyti iš jų dumblo arba semti vandens ir 
„pilti į laukus tokiais lyg šulinio svirtis prietaisais. Kiti, pasklidę tarp 
medžių, raškė prinokusias figas ir vynuoges. Ten triūsė nemažai 
nuogų vaikų ir moterų baltais, geltonais arba raudonais marškiniais 
be rankovių. 

Nepaprastai gyva buvo toje apylinkėje. Danguje plėšrūs dykumos 
paukščiai vaikė Goseno žemės balandžius ir kuosas. Išilgai kanalo 
girgždėdamos lingavo svirtys su kibirais gaivinančio vandens, o tarp 
žaliuojančių medžių it margi drugiai šmėžavo žmonės, kurie rinko 
vaisius. Ir tuo pačiu metu dykumoje ant plento jau knibždėjo kariuo- 
menė. Nušuoliavo ietimis ginkluotų raitelių būrys. Po jų pražygia- 
vo šauliai su apvaliomis kepuraitėmis ir sijonėliais; rankose jie turėjo 
lankus, ant nugarų — saidokus, o prie dešiniojo šono — plačius kar- 
dus. Šaulius lydėjo laidyklininkai, nešini krepšiais su sviediniais ir 
ginkluoti trumpais kalavijais. | 

Per šimtą žingsnių už jų ėjo du nedideli pėstininkų būreliai: vie- 
nas ginkluotas ietimis, kitas — kirviais. Vieni ir antri nešėsi stačia- 
kampius skydus; vilkėjo jie storos medžiagos į šarvus panašius pa- 
laidinius, o ant galvų turėjo kepuraites su skarelėmis, dengiančiomis 
sprandą nuo karščio. Kepuraitės ir palaidiniai buvo mėlyni su bal- 
tais arba geltoni su juodais dryžiais, tad kareiviai panėšėjo į dideles 
širšes. 

Už priešakinės saugos, kirvininkų būrio apsupti, slinko ministro 
neštuvai, o paskui juos su variniais šalmais ir šarvais žygiavo graikų 
kuopos, kurių ritmingas žingsnis buvo panašus į sunkių kūjų dūžius. 
Užpakalyje buvo girdėti vežimų girgždėjimas, o paplente tarp dviejų 
asilų pakabintuose neštuvuose pirmyn skubėjo barzdotas finikiečių 
pirklys. Visa tai gaubė auksinė dulkių skraistė ir karštis. 

Staiga nuo priešakinės saugos atšuoliavo raitas karys ir pranešė 
ministrui, kad artėja sosto įpėdinis. Vos spėjo jo kilnybė išlipti iš 
neštuvų, kai ant plento pasirodė būrelis raitelių, kurie nušoko nuo 
arklių. Vienas iš raitelių ir ministras žengė vienas priešais kitą to- 
lydžio sustodami ir lenkdamiesi. 

— Būk pasveikintas, sūnau faraono, kuris tegyvuoja per amžius! — 
prabilo ministras. 

— Būk pasveikintas ir gyvuok ilgai, šventasis tėve,— atsakė 
įpėdinis, o paskui pridūrė: — Šliaužiate taip lėtai, lyg jums kojas 
būtų nupjovę, o Nitageras ne vėliau kaip po dviejų valandų stovės 
prieš mūsų korpusą. 

— Pasakei teisybę. Tavo štabas žygiuoja labai lėtai. 

— Taip man sakė ir Eunana,— čia Ramzis parodė į stovintį už 
jo karininką apsikabinėjusį amuletais, — kad neišsiuntėt patrulių į 
daubas. O juk tikrojo karo atveju priešas galėjo jus pulti iš tos pusės. 

— Aš nesu vadas, o tik teisėjas, — ramiai atsakė ministras. 

— O ką veikė Patroklas? 

— Patroklas su graikų pulku lydi karo pabūklus. 

— O mano giminaitis ir adjutantas Tutmozis? 

— Rodos, dar miega. 

Ramzis nekantriai treptelėjo koja į žemę ir nutilo. Tai buvo gražus 
jaunikaitis, beveik moteriško veido, kurį pyktis ir įdegimas darė dar 
žavesnį. Jis dėvėjo siaurą mėlynais ir baltais dryžiais palaidinį ir tos 
pačios spalvos skarelę po šalmu, ant kaklo turėjo aukso grandinę ir 
prie kairiojo šono brangų kalaviją. 

— Aš matau, Eunana,— pasakė kunigaikštis, — kad tik tau vie- 
nam rūpi mano garbė. 

Amuletais apsikarstęs karininkas nusilenkė iki žemės. 

— Tutmozis tinginys, — kalbėjo toliau įpėdinis.— Grįžk, Euna- 
na, į savo postą. Tegul bent priešakinė sauga turės vadą. 

Paskui pažiūrėjęs į palydą, kuri, tarytum iš žemės išdygusi, jį ap- 
spito, pridūrė: 

— Tegul man atgabena neštuvus. Esu pavargęs kaip akmenskaldys. 

— Argi dievai gali pavargti?..— sukuždėjo dar tebestovįs už jo 
Eunana. 

— Eik į savo vietą! — paliepė Ramzis. 

— O gal pasakysi man, Mėnulio atspindy, dabar patikrinti dau- 
bas? — tyliai paklausė karininkas. — Prašom įsakinėti man, nes kad 
ir kur būčiau, mano širdis seka paskui tave norėdama atspėti tavo 
valią ir ją vykdyti. 

— Žinau, kad esi budrus, — atsakė Ramzis.— Tad eik ir viską 
stebėk. 

— Šventasis tėve,— kreipėsi Eunana į ministrą, — pavedu jūsų 
kilnybės globai savo nuolankiausius tarnus. 

Vos tik Eunana nujojo, žygiuojančios voros gale kilo dar dides- 
nis sąmyšis. Daug kas šoko ieškoti sosto įpėdinio neštuvų, bet jų 
niekur nesimatė. Kaip tik tuo metu skverbdamasis pro graikų karius 
pasirodė keistos išvaizdos jaunikaitis. Jis vilkėjo muslino 
marškinėliais, buvo prisijuosęs puošniai siuvinėtą prikyštėlę ir per- 
simetęs per petį auksinę juostą. Bet labiausiai skyrėsi jo didžiulis pe- 
rukas su daugybe kasyčių ir dirbtinė barzdelė, panaši į katės uodegą. 

Tai buvo Tutmozis, pirmasis Memfio dabita, kuris net žygio metu 
puošėsi ir kvėpinosi. 

“ — Sveikas, Ramzi! — šaukė dabita braudamasis pro karinin- 
kus.— Įsivaizduoji, tavo neštuvai kažkur dingo: turėsi sėsti į ma- 
nuosius, nors jie, tiesa, nėra tavęs verti, bet ne per blogiausi. 

— Užrūstinai mane, — atšovė kunigaikštis.— Miegi ir nežiūri ka- 
riuomenės. 

Nustebęs dabita sukluso. 

— Aš miegu?..— sušuko jis.— Kad liežuvis nudžiūtų tam, kas 
šitaip meluoja. Žinodamas, kad atvažiuosi, aš jau visą valandą ren- 
giuosi, ruošiu tau vonią ir kvepalus... 

— O tuo tarpu būrys žygiuoja nevadovaujamas. 

— Tai aš turiu vadovauti daliniui, kuriame yra jo didybė karo 
ministras ir toks vadas kaip Patroklas? 

Sosto įpėdinis nutilo, o tuo tarpu Tutmozis priėjęs prie jo 
šnibždėjo: 

— Kaip tu atrodai, faraono sūnau?.. Esi be peruko, plaukai ir dra- 
bužiai apdulkėję, oda pajuodusi ir suskirdusi kaip žemė vasarą!.. 
Didžiai gerbiama karalienė motina išvarytų mane iš rūmų pamačiu- 
si tave tokį... 

— Aš tik pavargęs. 

— Tada sėskis į neštuvus. Ten yra šviežių rožių vainikų, keptų 
paukščiukų ir Kipro vyno ąsotis. Taip pat,— pridūrė jis tyliau,— 
gurguolėj paslėpiau Senurą... 

— Yra?..— paklausė kunigaikštis. 

Ką tik žaižaravusios jo akys apniuko. 

— Tegul kariuomenė žygiuoja pirmyn, — kalbėjo Tutmozis, — o 
mes palauksime jos. 

Ramzis tarsi pabudo. 

— Palik mane ramybėj, gundytojau!.. Po dviejų valandų mūšis... 

— Koks ten mūšis!.. 

— Na, tai bent bus nulemtas mano, kaip vado, likimas. 

— Spjauk į tai! — nusijuokė dabita.— Galėčiau prisiekti, jog jau 
vakar karo ministras pasiuntė jo šventenybei raportą ir prašė, kad tau 
paskirtų Memfio korpusą. 

— Vis tiek! Šiandien negaliu apie nieką kita galvoti, kaip tik apie 
armiją. 

— Stačiai šiurpu, kaip tau patinka tasai karas, kada žmogus ne- 
siprausia ištisais mėnesiais, kad vieną gražią dieną žūtų... Brr! Bet 
kad tu nors žvilgtelėtum į Senurą... Tiktai pažvelk į ją... 

— Kaip tik todėl ir nepažvelgsiu,— griežtai atkirto Ramzis. 

Tuo metu, kai iš už graikų gretų aštuoni žmonės išnešė sosto 
įpėdiniui didžiulius Tutmozio neštuvus, iš priešakinės saugos atlėkė 
raitelis. Jis nušoko nuo arklio ir bėgo taip greitai, kad net dievų at- 
vaizdai ir lentelės su jų vardais ant jo krūtinės žvangėjo. Tai buvo 
susijaudinęs Eunana. 

Visų dėmesys nukrypo į jį, o tai jam, matyt, buvo malonu. 

— Erpatre, aukščiausiosios lūpos! — sušuko Eunana nusilenkda- 
mas Ramziui.— Kai, vykdydamas tavo dieviškąjį įsakymą, jojau 
būrio priešakyje akylai viską stebėdamas, ant plento pamačiau du 
gražius skarabėjus". Kiekvienas tų šventų vabzdžių rideno molio ru- 
tuliuką skersai kelio, į smėlynus... 

— Na ir kas? — pertraukė jį įpėdinis. 

— Suprantama,— kalbėjo toliau Eunana dėbčiodamas ministro 

pusėn, — kad aš ir mano žmonės, nusilenkę auksiniams Saulės at- 
vaizdams, kaip to reikalauja pamaldumas, sustabdėme žygiavimą. Tai 
toks svarbus ženklas, kad be įsakymo nė vienas iš mūsų nedrįs eiti 
pirmyn. 
. — Matau, kad esi tikrai pamaldus egiptietis, nors išvaizdą turi 
hetito,— atsakė kilnusis Herhoras ir kreipdamasis į kelis arčiau sto- 
vinčius aukštus pareigūnus pridūrė: — Nebeisime toliau plentu, nes 
galėtume sumindžioti šventuosius vabzdžius. Pentuerai, ar ta dauba 
dešinėje galima aplenkti plentą? 

— Taip, — atsakė ministro raštininkas.— Toji dauba yra mylios 
ilgumo ir išeina vėl į plentą, beveik priešais Pi Bailį. 

— Baisi gaišatis! — piktai atsiliepė įpėdinis. 

— Galėčiau prisiekti, kad tai ne skarabėjai, o finikiečių Išisikaus 
tojų dvasios, — atsiliepė dabita Tutmozis.— Numirę jie negali atsi- 

imti paskolintų pinigų, tad ir baudžia mane versdami eiti per dy- 
kumą!.. 

Kunigaikščio palyda nerimaudama laukė sprendimo, todėl Ram- 
zis tarė Herhorui: 

— Ką manai apie tai, šventasis tėve? 

— Pasižiūrėk į karininkus, — atsakė dvasininkas, — ir suprasi, kad 
turime eiti dauba. 

Dabar į priekį išėjo graikų vadas generolas Patroklas ir tarė įpėdi- 
niui: 

— Jeigu leisi, kunigaikšti, mano pulkas žygiuos toliau plentu. 
Mūsų kariai nebijo skarabėjų. 

— Jūsų kariai nebijo net karalių kapų, — atsakė ministras. — Bet 
"neatrodo, kad ten būtų saugu, jeigu nė vienas negrįžo. 

Sumišęs graikas pasitraukė atgal prie palydos. 

— Prisipažink, šventasis tėve,— sukuždėjo įširdęs sosto įpėdi- 
nis, — kad tokia kliūtis net asilui nesutrukdytų kelyje. 

— Todėl asilas niekad ir nebus faraonu, — ramiai atšovė ministras. 

— Tad tu, ministre, išvesi būrį per daubą! — sušuko Ramzis.— 
Aš neišmanau žynių taktikos, pagaliau turiu pailsėti. Eikš su manim, 
pusbroli,— pasakė jis Tutmoziui ir nuėjo plikų kalvų link. 

Jo kilnybė Herhoras tučtuojau įpareigojo savo adjutantą, kuris 
nešiojo kirvį, perimti iš Eunanos vadovavimą priešakinei saugai: Pas- 
kui jis įsakė, kad pabūklai dideliems akmenims svaidyti būtų nuri- 
dinti nuo plento į daubą, o graikų kariai padėtų pereiti sunkiausio- 
mis vietomis. Visi palydos karininkų vežimai ir neštuvai turėjo judėti 
iš paskos. 

Kol Herhoras įsakinėjo, adjutantas, nešiojantis vėduoklę, priėjo 
prie raštininko Pentuero ir sukuždėjo: 

— Turbūt jau niekad nebus galima važinėti tuo plentu... 

— Kodėl? — atsiliepė jaunas žynys. — Juk jeigu du šventi va- 
balai perėjo mums skersai kelią, nedera juo žygiuoti toliau. Gali at- 
sitikti nelaimė. 

— Jau ir taip įvyko nelaimė. Ar nematei, kaip kunigaikštis Ram- 
zis supyko ant ministro? O mūsų ponas ne iš tų, kurie užmiršta... 

— Ne mūsų ponas kunigaikštį, o kunigaikštis įžeidė mūsų poną, 
todėl šis ir subarė jį, — atsakė Pentueras.— Ir gerai padarė, nes jau- 
nasis kunigaikštis jau šiandien įsivaizduoja būsiąs antruoju Menu““... 

— O gal Ramziu Didžiuoju?..— atsakė adjutantas. 

— Ramzis Didysis klausė dievų, užtat ir garbinamas visose šven- 
tovėse. Tai rodo užrašai. Bet pirmasis Egipto faraonas Menas buvo 
tvarkos ardytojas, ir jo vardas minimas tik per tėvišką žynių atlai- 
dumą... Nors aš neduočiau ir vieno varinio uteno*!, kad Meno mu- 
mija išliko. 

— Mielas Pentuerai, — pasakė adjutantas, — tu esi išmintingas ir 
todėl supranti, jog mums vis tiek, ar mes turim dešimt ponų, ar vie- 
nuolika... 

— Bet liaudžiai ne vis tiek, ar ji kasmet turi sukrauti žyniams 
vieną ar dvi krūvas aukso: žyniams ir faraonui,— atsakė Pentueras, 
ir jo akys sužaižaravo. 

— Tu galvoji apie pavojingus dalykus, — sukuždėjo adjutantas. 

— O kiek kartų tu pats piktindavaisi faraono dvaro ir nomarchų 
prabanga?..— paklausė nustebęs žynys. 

— Tylėk... Tylėk! — dar pasikalbėsime apie tuos reikalus, tik 
ne dabar. 

Per smėlį karo pabūklai, į kuriuos įkinkė dar po du jaučius, dy- 
kuma riedėjo greičiau negu plentu. Prie pirmo išėjo susirūpinęs Eu- 
nana: jis galvojo, kodėl ministras nušalino jį nuo vadovavimo 
priešakinei saugai? Gal jam nori pavesti kokias aukštesnes pareigas? 

Tad laukdamas naujos karjeros, o gal slopindamas būgštavimus, 
kurie jaudino jo širdį, pačiupo kartį ir kur pasitaikydavo giliau smėlio 
paremdavo balistą arba šūkavimais ragino graikus. Tačiau tie mažai 
tekreipė į jį dėmesį. 

Praėjus geram pusvalandžiui, kai vora slinko vingiuota dauba, ku- 
rios šlaitai buvo pliki ir statūs, priešakinė sauga vėl sustojo. Toje 
vietoje daubą skersai kirto kita, kurios viduriu ėjo gana platus ka- 
nalas. 

Pasiuntinys, pasiųstas pranešti ministrui apie kliūtį, atnešė įsa- 
kymą kanalą tuojau pat užkasti. 

Apie šimtas graikų karių su kapliais ir kastuvais ėmėsi darbo. 
Vieni kirto akmenis nuo uolų, kiti mėtė juos į griovį ir pylė ant jų 
smėlį. 

Staiga daubos gilumoje pasirodė žmogus su kauptuku, panašiu į 
gandro kaklą su snapu. Tai buvo senas, visai nuogas valstietis. -Bai- 
siai nustebęs jis žiūrėjo valandėlę į karių darbą, paskui staiga puolė 
į jų tarpą šaukdamas: 

— Ko jūs kvailiojat, pagonys, juk tai kanalas?.. 

— O tu kaip drįsti burnoti prieš jo šventenybės karius? — pa- 
klausė jį jau atsiradęs toje vietoje Eunana. 

— Aš manau, kad tu esi didelis žmogus ir sbipiieis: — atsakė 
valstietis, — tad pasakysiu tau, kad tas kanalas priklauso galingam 
ponui: jis yra ūkvedys raštininko, kuris nešioja jo kilnybės Memfio 
nomarcho vėduoklę. Taigi žiūrėkit, kad jūsų neištiktų nelaimė!.. 

— Dirbkit savo darbą, — išdidžiai tarė Eunana graikų kareiviams, 
kurie sužiuro į valstietį. 

Graikai nesuprato jo kalbos, bet juos nustebino tonas. 

— Jie vis tiek kasa!..— šaukė valstietis, apimtas vis didėjančio 
siaubo.— Vargas jums, šunsnukiai! — suriko jis puldamas su kaup- 
tuku vieną karį. 

Graikas pačiupo kauptuką ir smogė valstiečiui į dantis, kad net 
kraujas pasipylė iš lūpų. O po to vėl ėmė kasti smėlį. 

Smūgio pritrenktas valstietis neteko drąsos ir ėmė maldauti: 

— Pone, — verkšleno jis, — juk šį kanalą aš pats kasiau dešimtį 
metų naktimis ir šventadieniais! Mūsų ponas žadėjo: jei man pavyks 
nuvesti vandenį į šią lomelę, padarys mane joje kumečiu, perleis 
penktadalį derliaus ir duos laisvę... girdite?.. Laisvę man ir trim ma- 
no vaikams!.. o dievai.. 

Jis pakėlė rankas ir vėl kreipėsi į Eunaną: 

— Jie manęs nesupranta, tie užjūrio barzdočiai, šunų padermė, 
finikiečių ir žydų broliai! Bet tu, pone, išklausyk mane... Dešimt 
metų, kai kiti eidavo į mugę arba į šokius, arba į šventą procesiją, 
aš vogčiomis leisdavausi į tą nykią daubą. Aš nelankiau savo moti- 
nos kapo, o tik kasiau ir kasiau,— užmiršau mirusiuosius, kad 
galėčiau savo vaikams ir sau bent vieną dieną prieš mirtį duoti laisvę 
ir žemės... Jūs, o dievai, būkite liudytojai, kiek kartų mane čia bu- 
vo užklupusi naktis!.. kiek aš čia kartų girdėjau verksmingus hienų 
balsus ir mačiau žalias vilkų akis! Bet aš nebėgau, nes kur aš, ne- 
laimingasis, nubėgčiau, jeigu ant kiekvieno tako tykojo siaubas, o 
tame kanale laisvė laikė mane už kojų?.. Vieną kartą ten, iš už tos 
uolos, išėjo prieš mane liūtas, visų žvėrių faraonas. Kauptukas iškrito 
man iš rankų. Tada atsiklaupiau prieš jį ir, kaip mane gyvą matot, 
šitaip tariau: “Viešpatie! Nejaugi teiksiesi mane suvalgyti?.. juk aš 
esu tik vergas!" Plėšrūnas liūtas pasigailėjo manęs, ir vilkai pri- 
vengdavo, netgi klastingiems šikšnosparniams pagaildavo vargšės 
mano galvos, o tu, egiptieti... 

Valstietis nutilo: jis pamatė besiartinančią ministro Herhoro pa- 
lydą. Iš vėduoklės pažino, kad tai turi būti didelis žmogus, o iš pan- 
teros kailio suprato, jog tai žynys. Jis nubėgo prie jo, atsiklaupė ir 
galva palietė smėlį. 

— Ko nori, žmogau? — paklausė didikas. 

— Saulės šviesa, išklausyk mane! — sušuko valstietis.— Tene- 
sigirdi aimanų tavo rūmuose ir teneseka nelaimė paskui tave! Tene- 
palūžta tavo darbai ir tenepagauna tavęs srovė, kai plauksi į kitą Nilo 
krantą... 

— Aš klausiu, ko tu nori? — pakartojo ministras. 

— Gerasis pone, — tauškėjo valstietis, — valdove be kaprizų, ku- 
ris nugali klastą ir skleidi tiesą... kuris esi vargšo tėvas, našlės vy- 
ras, drabužis neturinčiam motinos... Leisk, kad aš galėčiau skelbti 
tavo vardą kaip krašto įstatymą... Teikis išklausyti mano lūpų 
žodžius... Klausyk ir padaryk teisybę, kilniausias iš kilniausių...* 

— Jis nori, kad neužkastų šito griovio,— pasakė Eunana. Minist- 
ras gūžtelėjo pečiais ir žengė prie kanalo, per kurį buvo permestas 
lieptas. Tada nevilties apimtas valstietis sugriebė jį už kojų. 

— Šalin tą!..— sušuko jo kilnybė, pašokęs į šalį tarsi nuo gy- 
vatės įgėlimo. 

Raštininkas Pentueras nusigręžė, jo liesas veidas pasidarė pilkas. 
Bet Eunana pačiupo valstietį už sprando ir neįstengdamas atplėšti jo 
nuo ministro kojų pašaukė kareivius. Po valandėlės jo kilnybė išva- 
duotas perėjo į kitą griovio pusę, o kareiviai beveik nešte nunešė 
valstietį į žygiuojančio būrio galą. Ten vargšą gerokai apkumščia- 
vo, o visada ginkluoti nendrėmis puskarininkiai atskaitė jam kelias- 
dešimt kirčių ir pagaliau numetė prie įėjimo į daubą. 

Sumuštas, sukruvintas ir baisiausiai išsigandęs skurdžius valandėlę 
pasėdėjo ant smėlio, prasikrapštė akis ir staiga pašokęs ėmė bėgti 
vieškelio kryptimi aimanuodamas: 

— Praryk mane, žeme!.. Tebūnie prakeikta toji diena, kada aš 
išvydau šviesą, ir toji naktis, kada buvo pasakyta: “Gimė žmogus..." 
Teisingumo skraistėje vergams nėra nė skutelio... Ir patys dievai ne- 
nori žiūrėti į tokį padarą, kuris teturi rankas darbui, burną tik verks- 
mui, o nugarą lazdoms... O, mirtie, sutrink mano kūną į pelenus, kad 
dar ir ten, Ozyrio laukuose, antrą kartą negimčiau vergu“*... 


*Valstiečio maldavimas autentiškas. — (Čia ir toliau pastabos autoriaus.) 

Degdamas pykčiu kunigaikštis Ramzis kopė į kalnelį, o paskui 
jį Tutmozis. Dabitos perukas persikreipė, dirbtinė barzdelė atsikli- 
javo, ir jis nešėsi ją rankoje, o veidas, nepaisant nuovargio, būtų at- 
rodęs blyškus, jeigu ne dažų sluoksnis. 

Pasiekęs kalvos viršūnę, kunigaikštis sustojo. Iš daubos sklido ka- 
reivių klegesys ir riedančių balistų žlegėjimas; prieš jų akis plytėjo 
didžiulis plotas Goseno žemės, vis dar tebeskendinčios saulės spin- 
duliuose. Atrodė, jog tai ne žemė, o aukso debesis, kuriame svajonė 
smaragdų, sidabro, rubinų, perlų ir topazų spalvomis nutapė peizažą. 

Įpėdinis ištiesė ranką. 

— Žiūrėk! — sušuko jis Tutmoziui, — ten turi būti mano žemės, 
o čia mano kariuomenė... Antai ten aukščiausi pastatai — tai žynių 
rūmai, o vyriausiasis kariuomenės vadas čia — žynys!.. Argi gali- 
ma tokius dalykus pakęsti?.. 

— Taip buvo visada,— bailiai dairydamasis atsakė Tutmozis. 

— Tai netiesa! Juk aš žinau šio krašto istoriją, kuri nuo jūsų sle- 
piama. Kariuomenės vadai ir valdininkų viršininkai būdavo tik fa- 
raonai arba bent energingesnieji iš jų. Tie valdovai leisdavo dienas 
ne aukodami ir melsdamiesi dievams, o valdydami valstybę... 

— Bet tokia yra jo šventenybės valia...— įsiterpė Tutmozis. 

— Tai ne mano tėvo valia, kad nomarchai savavaliautų savo sos- 
tinėse, o Etiopijos vietininkas laikytų save beveik lygiu karalių ka- 
raliui. Ir negali būti mano tėvo valia, jeigu jo armija turi apeiti du 
auksinius vabalus vien dėl to, kad karo ministras yra žynys. 

— Jis didis karys!..— sukuždėjo dar labiau išsigandęs Tutmozis. 

— Koks iš jo karys!.. Kad jis sumušė saujelę libių“ plėšikų, kurie 
turėtų išbėgioti vos pamatę Egipto karių palaidinius? Tik tu pažiūrėk, 
ką daro mūsų kaimynai. Izraelis delsia mokėti duoklę ir moka vis 
mažiau. Gudrūs finikiečiai kiekvienais metais išveda iš mūsų laivy- 
no kelis savo laivus. Prieš hetitus rytuose turime laikyti didelę ar- 
miją, o Babilone ir Ninevijoje taip neramu““, kad tai jaučiama viso- 
je Mesopotamijoje. 

Ir kokios galutinės dvasininkų valdymo pasekmės? Tokios, kad 
mano prosenelis turėjo šimtą tūkstančių talentų metinių pajamų ir 
šimtą šešiasdešimt tūkstančių kariuomenės, o mano tėvas teturi vos 
penkiasdešimt tūkstančių talentų ir šimtą dvidešimt tūkstančių kariuo- 
menės... 

Pagaliau kokia kariuomenė!.. Jei ne graikų korpusas, kuris ją 
prižiūri kaip šuo avis, Egipto kareiviai jau šiandien klausytų tik 
žynių, o faraonas nusmuktų iki menko nomarcho lygio. 

— Iš kur tu tai Žžinai?.. Iš kur tokios mintys?..— stebėjosi Tut- 
mozis. 

— Bene aš nesu kilęs iš žynių giminės! Juk jie mane mokė, kai 
aš dar nebuvau sosto įpėdinis. O kai po mano tėvo — tegyvuoja jis 
amžinai! — tapsiu faraonu, aš uždėsiu jiems ant sprando koją, ap- 
autą bronzos sandalu... Pirmiausia čiupsiu jų iždus, kurie visada buvo 
perpildyti, bet nuo Ramzio Didžiojo laikų ėmė pūstis ir šiandien taip 
išpampo nuo aukso, kad per juos nematyti faraono iždo. 

— Vargas man ir tau! — atsiduso Tutmozis.— Turi tokių suma- 
nymų, kad nuo jų įlinktų ši kalva, jeigu juos girdėtų ir suprastų. O 
kur tavo jėgos: talkininkai?.. kareiviai?.. Prieš tave sukils visa tau- 
ta, vadovaujama galingos klasės... O kas tave parems? 

Kunigaikštis klausydamasis susimąstė. Pagaliau atsakė: 

— Kariuomenė... 

— Didelė jos dalis eis su dvasininkais. 

— Graikų korpusas... 

— Vandens statinė Nile. 

— Valdininkai... 

— Pusė priklauso jiems. 

Ramzis liūdnai palingavo galvą ir nutilo. 

Pliku ir akmenuotu šlaitu jie nusileido į kitą kalvos pusę. Staiga 
Tutmozis, kuris buvo paėjęs kiek į priekį, sušuko: 

— Ar man kas akis apkerėjo?.. Žiūrėk, Ramzi!.. Juk tarp šių uolų 
slypi antras Egiptas! 

— Tai kokio nors žynio dvaras. O dvasininkas nemoka mo- 
kesčių, — su kartėliu atsakė kunigaikštis. 

Apačioje plytėjo derlingas slėnis, panašus į šakes, kurių smaiga- 
liai įstrigo tarp uolų. Prie vieno smaigalio matėsi kelios kumečių tro- 
bos ir gražus savininko ar valdytojo namelis. Čia augo palmės, vy- 
nuogės, alyvmedžiai, figmedžiai su ore kabančiomis šaknimis, kipa- 
risai, net jauni baobabai. Viduriu sruveno upelis, o kalvų šlaituose 
kas keli šimtai žingsnių buvo matyti nedideli tvenkiniai. 

Nusileidę į vynuogynus, pilnus prisirpusių kekių, jie išgirdo mo- 
ters balsą, kuris šaukė, o teisingiau — dainavo ilgesinga gaida: 

— Kur tu esi, mano vištele? Atsiliepk, kur tu esi, brangioji... 
Pabėgai nuo manęs, nors aš tave girdau ir lesinu grynais grūdais, 

dėl kurių dūsauja vergai... Kur tu esi?.. Atsiliepk!.. Žinok, kad naktis 
tave užklups ir nerasi namų, kuriuose visi tau patarnauja; arba iš dy- 
kumos atskris rudas vanagas ir išplėš tau širdį. Veltui tada šauksi 
savo šeimininkę, kaip aš dabar tave... Atsiliepk, nes aš supyksiu ir 
nueisiu, 0 tu turėsi paskui mane grįžti pėsčia... 

Dainavimas artėjo keleivių pusėn. Dainininkė jau buvo per kelis 
žingsnius nuo jų, kai Tutmozis, įkišęs galvą tarp krūmų, sušuko: 

— Tik pažiūrėk, Ramzi, kokia nepaprastai graži mergina!.. 

Kunigaikštis, užuot žiūrėjęs, šoko į taką ir pastojo dainininkei ke- 
lią. Tai buvo iš tikrųjų graži mergina, graikiškų veido bruožų ir 
dramblio kaulo spalvos oda. Iš po galvą gaubiančio šydo juodavo 
ilgi plaukai, susukti į mazgą. Ji vilkėjo ilga balta suknele, kurią iš 
vienos pusės prilaikė ranka; pro permatomą nėrinį pūpsojo mergiškos 
krūtys, panašios į obuolius. 

— Kas tu esi, mergaite? — sušuko Ramzis. 

Nuo jo kaktos dingo rūsčios raukšlės, akys suspindo. 

— O Jehova!.. Tėve!..— sušuko mergina išsigandusi ir lyg įbe- 
sta sustojo ant tako. 

Tačiau netrukus ji nusiramino, o jos aksominėms akims vėl grįžo 
įprastas švelnus liūdesys. 

— Iš kur tu čia atsiradai?..— paklausė ji Ramzį šiek tiek vir- 
pančiu balsu.— Matau, kad esi kareivis, o kareiviams čia negalima 
vaikščioti. 

— Kodėl negalima? 

— Nes ši žemė priklauso dideliam ponui Sezofriui... 

— Oho-ho!..— nusišypsojo Ramzis. | 

— Nesijuok, nes tuojau išbalsi. Ponas Sezofris yra raštininkas po- 
no Chairio, kuris nešioja kilmingiausiojo Memfio nomarcho 
vėduoklę. Mano tėvas jį yra matęs ir puolęs prieš jį ant kelių. 

— Oho-ho-ho!..— vis tebesijuokė Ramzis. 

— Tavo žodžiai labai įžūlūs, — atsakė mergina susiraukdama.— 
Jeigu tavo veidas neatrodytų toks geras, pamanyčiau, kad esi sam- 
domas graikų kareivis arba banditas. 

— Jis dar toks nėra, bet kada nors gali tapti didžiausiu banditu, 
koks tik vaikščiojo šia žeme, — įsiterpė puošeiva Tutmozis taisyda- 
mas savo peruką. 

— O tu bene būsi šokėjas, — atrėžė jau įsidrąsinusi mergina. — 
O! Net esu tikra, kad mačiau tave per mugę Pi Bailyje kerintį gyvates... 

Abu jaunuoliai pralinksmėjo. 

— O kas tu esi? — paklausė Ramzis merginą imdamas už ran- 
kos, kurią ji atitraukė. 

— Nebūk toks drąsus. Esu Sara, šio dvaro valdytojo Gedeono 
duktė. 

— Žydaitė?..— paklausė Ramzis, ir jo veidu nuslinko šešėlis. 

— O kas čia bloga?..kas bloga?..— sušuko Tutmozis.— Manai, 
kad žydės ne tokios meilios kaip egiptietės?.. Jos tik kuklesnės ir 
sunkiau palenkiamos, užtat jų meilė itin žavi. 

— Vadinasi, jūs stabmeldžiai, — išdidžiai tarė Sara.— Pailsėki- 
te, jeigu esate pavargę, prisiskinkite vynuogių ir eikite savais keliais. 
Mūsų tarnai nesidžiaugia tokiais svečiais. 

Ji norėjo eiti, bet Ramzis ją sulaikė. 

— Palauk... Tu man patikai ir negali mūsų taip palikti. 

— Piktoji dvasia tave apsėdo. Niekas šiame slėnyje nedrįsta su 
manim taip kalbėti...— pasipiktino Sara. 

— Matai,— paaiškino Tutmozis,— šis jaunuolis yra Pta žynių 
pulko karininkas ir tokio pono raštininko raštininkas, tasai ponas 
nešioja Habu nomarcho vėduoklės nešiotojo vėduoklę“?. 

— Turbūt jis karininkas,— atsakė Sara susimąsčiusi žiūrėdama 
į Ramzį.— O gal ir jis pats yra didelis ponas?..— pridūrė ji pridėda- 
ma pirštą prie lūpų. 

— Kad ir kas aš būčiau, tavo grožis pralenkia mano kilmin- 
gumą,— tarė staiga Ramzis.— Bet pasakyk man, ar tiesa, kad jūs... 
kad jūs valgote kiaulieną?.. 

Sara pažvelgė į jį įsižeidusi, o Tutmozis pasakė: 

— Iš karto matyt, kad tu nepažįsti žydžių!.. Tad žinok, kad žydas 
greičiau sutiktų numirti, negu valgyti kiaulės mėsą, kurios aš, beje, 
nelaikau blogiausia... 

— Bet kates jūs užmušinėjat? — kamantinėjo Ramzis spausdamas 
Saros rankas ir žiūrėdamas jai į akis. 

— Ir tai yra pasakos... niekšingos pasakos!..— sušuko Tutmo- 
zis.— Galėjai mane paklausti apie tuos dalykus ir nekalbėti kvai- 
lysčių... Juk aš turėjau tris meilužes žydės... 

— Iki šiol kalbėjai tiesą, o dabar meluoji, — atsiliepė Sara.— 
Žydė negali būti niekieno meilužė! — pridūrė ji išdidžiai. 

— Net meiluže raštininko tokio pono, kuris nešioja Memfio no- 
marcho vėduoklę?..— pašaipiai paklausė Tutmozis. 

— Netgi... 

— Net meiluže to pono, kuris nešioja vėduoklę?.. 

Sara susvyravo, bet atsakė: 

— Netgi... 

— Tai gal ji nesutiktų tapti ir nomarcho meiluže?.. 

Merginos rankos nusviro. Nustebusi ji žiūrėjo iš eilės tai į vieną, 
tai į antrą jaunuolį; jos lūpos virpėjo, o akys patvino ašaromis. 

— Kas gi jūs esat?..— paklausė ji išsigandusi.— Atėjot iš kalnų 
kaip keleiviai, kurie nori vandens ir duonos... — Bet kalbate su ma- 


darbo grandinę, kokios neturi savo lobyne net mūsų ponas, malo- 
ningasis Sezofris... 

— Geriau atsakyk, ar aš tau patinku?..— primygtinai klausė Ram- 
'Zis spausdamas merginos ranką ir meiliai žiūrėdamas jai į akis. 

— Tu esi gražus kaip angelas Gabrielius, bet aš tavęs bijau, nes 
nežinau, kas tu per vienas... 

Staiga už kalnų pasigirdo trimito garsas. 

— Tave šaukia, — sušuko Tutmozis. 

— O jeigu aš būčiau toks didelis ponas kaip jūsų Sezofris?..— 
paklausė kunigaikštis. 

— Tada galbūt...— sušnabždėjo Sara. 

— O jeigu aš nešiočiau Memfio nomarcho vėduoklę?.. 

— Net toks didelis tu gali būti... 

Kažkur ant kalvos pasigirdo kitas trimitas. 

— Einam, Ramzi!..— ragino nerimaudamas Tutmozis. 

— O jeigu aš būčiau... sosto įpėdinis, ar eitum pas mane, mer- 
gele?..— paklausė kunigaikštis. 


— O Jehova!..— sušuko Sara puldama ant kelių. 
Dabar jau iš visų pusių ėmė gausti neramūs trimitai. 
— Bėgam...— nusiminęs sušuko Tutmozis.— Ar negirdi, kad sto- 


vykloje skelbiamas pavojus?.. 

Sosto įpėdinis greitai nusiėmė nuo kaklo grandinę ir užmetė ją 
ant Saros. | 

— Atiduok ją tėvui, — pasakė jis, — perku tave iš jo... Lik sveika... 

Kunigaikštis aistringai pabučiavo merginą į lūpas, o ji apkabino 
jo kojas. Jis ištrūko, nubėgo porą žingsnių, vėl grįžo ir vėl apibėrė 
bučiniais jos gražų veidą ir juodus plaukus, tarytum negirdėdamas 
nekantrių armijos balsų. 

— Jo šventenybės faraono vardu šaukiu tave, eik su manim!..— 
suriko Tutmozis ir čiupo kunigaikštį už rankos. 

Jie pasileido bėgte trimitų pusėn. Tarpais Ramzis svirduliavo kaip 
girtas ir atsigręždavo atgal. Pagaliau jie ėmė kopti į priešais esančią 
kalvą. 

“Ir tas žmogus, — mąstė Tutmozis, — nori kovoti su Žžyniais!.." 

Sosto įpėdinis ir jo palydovas apie ketvirtį valandos bėgo uolėta 
kalvos ketera vis arčiau girdėdami trimitus, vis neramiau ir neramiau 
skelbiančius pavojų. Pagaliau jie atsidūrė tokioj vietoj, iš kurios ga- 
lima buvo apžvelgti visą apylinkę. 

Kairėje ėjo plentas, už kurio buvo aiškiai matyti Pi Bailio mies- 
tas, kitoje jo pusėje stovintieji sosto įpėdinio pulkai ir didžiulis de- 
besis dulkių, kurias sukėlė puolantis iš rytų priešininkas. 

Dešinėje žiojėjo plati dauba, kurios viduriu graikų pulkas tempė 
karo pabūklus. Netoli plento ši dauba jungėsi su kita, platesne, ei- 
nančia iš dykumos. 

Kaip tik toje vietoje dėjosi kažkas nepaprasta. Graikai su 
pabūklais stovėjo nieko neveikdami netoliese, ten, kur abi daubos 
susijungia; bet pačiame susijungime, tarp plento ir įpėdinio štabo, 
išsirikiavo keturios tankios eilės kažkokios kitos kariuomenės, tarsi 
keturios tvoros, pasišiaušusios žibančiomis ietimis. 

Nepaisydamas labai stataus nuolydžio kunigaikštis bėgte nubėgo 
prie savo būrio, į tą vietą, kur stovėjo karininkų apsuptas karo mi- 
nistras. 

— Kas čia darosi?..— rūsčiai sušuko jis.— Kodėl trimituojat pa- 
vojų, užuot Žžygiavę? 

— Esame atkirsti, — atsakė Herhoras. 

— Kaip?.. Kas atkirto? 

— Mūsų būrį atkirto trys Nitagero pulkai, išėję iš dykumos. 

— Vadinasi, ten, netoli plento, stovi priešas?.. 

— Stovi pats nenugalimasis Nitageras. 

Atrodė, kad tą akimirką sosto įpėdinis pasiuto. Jo lūpos persi- 
kreipė, akys išsprogo. Jis išsitraukė kalaviją ir nubėgęs prie graikų 
kimiu balsų sušuko: 

— Paskui mane prieš tuos, kurie pastojo mums kelią!.. 

— Gyvuoki amžinai, erpatre!..— sušuko Patroklas taip pat išsi- 
traukdamas kalaviją. — Pirmyn, Achilo palikuonys**!..— kreipėsi jis 

į savo karius. — Parodykime egiptiečių karvininkams, kad mūsų ne- 
galima sulaikyti!.. 

Trimitai sutrimitavo atakai. Keturios trumpos, bet lygios graikų 
eilės ėmė žygiuoti pirmyn, pakilo dulkių debesys, nuaidėjo šūkis 
Ramzio garbei. 

Po poros minučių graikai atsidūrė prieš egiptiečių pulkus ir — 
susvyravo. 

— Pirmyn!..— šaukė įpėdinis bėgdamas su kalaviju rankoje. 

Graikai palenkė ietis. Priešininko eilėse kilo kažkoks sambrūzdis, 
suūžė ir — taip pat palinko ietys... 

— Kas jūs esate, bepročiai?..— pasigirdo galingas balsas priešin- 
goje pusėje. 

— Sosto įpėdinis!..— atsakė Patroklas. 

Stojo tylos valandėlė. 

— Prasiskirti!..— pakartojo tas pats skardus balsas. 

Rytų armijos pulkai iš lėto kaip sunkūs dvigubi vartai prasivėrė, 
ir graikų būrys pražygiavo. 

Prie sosto įpėdinio prisiartino žilas karys su paauksuotu šalmu ir 
šarvais ir žemai nusilenkęs tarė: 

— Nugalėjai, erpatre. Tik didis vadas sugeba tokiu būdu išbristi 
iš sunkios padėties. 

— Tu esi Nitageras, narsiausias iš narsiausių!..— sušuko kuni- 
gaikštis. 

Tuo metu prie jų priėjo karo ministras, girdėjęs pasikalbėjimą, ir 
gaižiai tarė: 

— O jeigu jūsų pusėje būtų toks pat nedrausmingas vadas kaip 
erpatras, kaip tada pasibaigtų manevrai? | 

— Palik ramybėje jauną karį! — atkirto Nitageras.— Argi tau 
neužtenka to, kad jis parodė liūto nagus, kaip ir dera faraonų vaikui?.. 

Tutmozis girdėdamas, kur krypsta kalba, kreipėsi į Nitagerą: 

— Kaip tu čia atsiradai, kilnusis vade? Juk tavo pagrindinės jėgos 
stovi prieš mūsų armiją? 

— Aš žinojau, kad, kol įpėdinis telkia pulkus prie Pi Bailio, 
būrys iš Memfio žygiuoja nerangiai. Na ir dėl juoko norėjau užklupti 
jus, ponaičius... Mano nelaimei, čia atsirado įpėdinis ir suardė ma- 
no planus. Visada taip elkis, Ramzi, žinoma, tik su tikraisiais 
priešais. 

— O jeigu taip kaip šiandien susidurs su trigubai didesnėmis 
jėgomis?..— paklausė Herhoras. 

— Daugiau reiškia drąsus protas negu jėga, — atsakė senasis va- 
das.— Dramblys penkiasdešimt kartų stipresnis už žmogų, o vis 
dėlto jam nusileidžia arba žūva nuo jo rankos. 

Herhoras klausėsi tylėdamas. 

Manevrai buvo baigti. Sosto įpėdinis, karo ministro ir vadų ly- 
dimas, nuvyko į kariuomenę prie Pi Bailio, pasveikino Nitagero ve- 
teranus, paskui atsisveikino su savo pulkais įsakydamas jiems 
žygiuoti į rytus ir linkėdamas pasisekimo. 

Vėliau, apsuptas didelės palydos, jis plentu patraukė į Memfį. Pa- 
keliui nugalėtoją sveikino minios Goseno žemės žmonių, apsitaisiusių 
šventadieniškais drabužiais ir su žaliomis šakelėmis rankose. 

Kai vieškelis pasuko į dykumą, minia pasidarė retesnė, o jiems 
priėjus prie tos vietos, kur įpėdinio štabas dėl skarabėjų pasitraukė 
į daubą, ant plento jau nieko nebuvo. 

Dabar Ramzis linktelėjo Tutmoziui ir parodęs jam pliką kalvą su- 
kuždėjo: 

— Nueik ten, pas Sarą... 

— Suprantu. 

— Ir pasakyk jos tėvui, kad dovanoju jam dvarą ties Memfiu. 

— Suprantu. Poryt ją turėsi. 

Po šio pasikalbėjimo Tutmozis prisijungė prie žygiuojančios pas- 
kui palydą kariuomenės ir dingo. 

Beveik priešais daubą, į kurią iš ryto buvo sustumti karo pabūklai, 
keliolika žingsnių už plento, augo nedidelis, nors ir senas tamarin- 
do medis. Toje vietoje sustojo sargyba, žygiuojanti prieš kunigaikščio 
palydą. 

— Negi vėl susitiksime su skarabėjais?..— juokaudamas paklausė 
ministrą sosto įpėdinis. 

— Pamatysim,— atsakė Herhoras. 

Ir tikrai pamatė: ant nusususio medžio karojo nuogas žmogus. 

— Ką tai reiškia? — sušuko sujaudintas įpėdinis. 

Prie medžio nubėgo adjutantai ir įsitikino, kad pakaruoklis — tas 
pats senas valstietis, kurio kanalą užvertė kariuomenė. 

— Teisingai padarė, kad pasikorė! — šūkavo tarp karininkų Eu- 
nana.— Ar galite patikėti, kad tasai niekingas vergas išdrįso griebti 
už kojų jo kilnybę ministrą!.. 

Tai išgirdęs Ramzis sustabdė arklį, paskui nulipo ir priėjo prie 
kraupaus medžio. 

Valstietis kabojo ištiesęs galvą pirmyn; jo burna buvo plačiai pra- 
verta, delnai atsukti į priekį, o akys pastirusios iš siaubo. Atrodė, 
tartum tasai žmogus nori kažką pasakyti, bet jam pritrūko balso. 

— Nelaimingas vargšas! — su užuojauta atsiduso kunigaikštis. 

Sugrįžęs į palydovų būrį, jis paprašė papasakoti valstiečio isto- 
riją, o paskui ilgai jojo tylėdamas. 

Prieš jo akis visą laiką stovėjo savižudžio vaizdas, o širdį slėgė 
nemalonus jausmas, kad tam paniekintam vergui buvo padaryta di- 
delė skriauda — tokia neišmatuojama skriauda, kad dėl jos turėjo 
susimąstyti net jis, faraono sūnus ir įpėdinis. 

Buvo nepakenčiamai karšta, dulkės džiovino lūpas, graužė akis 
žmonėms ir gyvuliams. Būrys buvo sustabdytas trumpam poilsiui, 
o tuo tarpu Nitageras baigė pokalbį su ministru. 

— Mano karininkai,— kalbėjo senasis vadas, — žiūri ne sau po 
kojomis, o pirmyn. Ir galbūt dėl to priešas manęs niekad nėra 
užklupęs iš netyčių. 

— Taigi priminei man, jūsų kilnybe, kad turiu sumokėti kai ku- 
rias skolas, — atsakė Herhoras ir liepė susirinkti visiems buvusiems 
netoliese karininkams ir kareiviams. 

— O dabar,— tarė ministras, — pašaukite Eunaną. 

Amuletais apsikarstęs karininkas atsirado taip greit, lyg seniai jau 
būtų laukęs pašaukiamas. Karininko veide švytėjo džiaugsmas, ku- 
rio negalėjo nustelbti nuolankumas vyresnybei. 

Herhoras pamatęs Eunaną prabilo: 

— Remiantis jo šventenybės valia, po manevrų aukščiausioji karo 
valdžia vėl pereina į mano rankas. 

Visi esantieji palenkė galvas. 

— Tą valdžią man tenka pirmiausia panaudoti teisingumo labui... 

Karininkai susižvalgė. 

— Eunana,— tarė ministras, — aš žinau, kad tu visada buvai vie- 
nas iš stropiausių karininkų... 

— Jūsų lūpomis byloja tiesa, kilnusis pone, — atsakė Eunana.— 
Kaip palmė laukia rasos, taip aš laukiu viršininkų įsakymų. O kai 
jų negaunu, esu kaip našlaitis dykumoj, ieškantis sau kelio. 

Randuoti Nitagero karininkai nustebę klausėsi įmantrios Eunanos 
kalbos ir vieni sau mąstė: “Tas bus išaukštintas labiau už kitus!" 

— Eunana,— kalbėjo ministras, — tu esi ne tik stropus, bet ir pa- 
maldus, ne tik pamaldus, bet ir budrus kaip ibis2' prie vandens. Die- 
vai tave apdovanojo visais privalumais: suteikė tau žalčio įžvalgumą 
ir vanago akį... 

— Gryna tiesa plaukia iš jūsų kilnybės lūpų,— atsiliepė Euna- 
na.— Jeigu ne mano nuostabus regėjimas, aš nebūčiau pamatęs 
dviejų šventų skarabėjų... 

— Taip, — pertraukė jį ministras, — ir nebūtum išgelbėjęs mūsų 
gurguolės nuo šventvagystės. Už tą darbą, vertą pamaldžiausio egip- 
tiečio, aš tau duodu... 

Čia ministras nusimovė nuo piršto auksinį žiedą. 

— Aš tau duodu štai šitą žiedą su deivės Mutės vardu?*, kurios 
malonė ir sumanumas lydės tave iki žemiškos kelionės pabaigos, jei- 
gu ją nusipelnysi. 

Jo kilnybė įteikė Eunanai žiedą, o dalyvaujantieji skardžiai sušuko 
faraono garbei ir sužvangino ginklais. | 

Ministras nesijudino, todėl ir Eunana stovėjo gudriai žiūrėdamas 
jam į akis lyg ištikimas šuo, kuris, gavęs iš pono rankos vieną kąsnį, 
dar vizgina uodegą ir laukia. 

— O dabar, — vėl pradėjo ministras, — prisipažink, Eunana, kodėl 
nepasakei, kur nuėjo sosto įpėdinis, kai kariuomenė sunkiai žygia- 
vo dauba?.. Tu pasielgei blogai, nes mes turėjome trimituoti pavojų 
priešo pašonėje... 

— Dievai mano liudytojai, kad aš nieko nežinojau apie kilmin- 
giausiąjį kunigaikštį, — nustebęs atsakė Eunana. 

Herhoras pakratė galvą. 

— Negali būti, kad žmogus, turįs tokį regėjimą kaip tu, kuris už 
keliasdešimt žingsnių pastebi smėlyje šventus skarabėjus, nepama- 
tytų tokios didelės asmenybės kaip sosto įpėdinis. 

— Aš iš tikrųjų nemačiau!..— teisinosi Eunana mušdamasis į 
krūtinę.— Pagaliau niekas man ir neliepė sekti kunigaikščio. 

— Argi aš nebuvau atleidęs tave nuo vadovavimo priešakinei sau- 
gai?.. Argi aš buvau tau davęs kokį kitą darbą? — klausinėjo mi- 
nistras.— Buvai visiškai laisvas kaip žmogus, kuriam pavesta stebėti 
svarbius dalykus. O ar tu atlikai tą uždavinį?.. Tikrai už tokią klaidą 
karo metu tu turėtum mirti... 

Nelaimingasis karininkas išbalo. 

— Bet aš parodau tau, Eunana, savo tėvišką širdį, — kalbėjo kil- 
nusis ponas, — ir atsimindamas didelę paslaugą, kurią tu padarei ar- 
mijai, kai pastebėjai šventosios saulės simbolius — skarabėjus, ski- 
riu tau ne kaip griežtas ministras, o kaip švelnus žynys, labai mažą 
bausmę. Gausi penkiasdešimt lazdų. 

— Jūsų kilnybe... 

— Eunana, mokėjai būti laimingas, tad būk dabar tvirtas ir pri- 
imk tą menką priminimą taip, kaip dera jo šventenybės armijos ka- 
rininkui. . 

Vos tik kilnusis Herhoras baigė, tuojau pat aukštesnio laipsnio 
karininkai paguldė Eunaną patogioje vietoje prie plento. Po to vie- 
nas atsisėdo ant sprando, antras ant kojų, o du kiti atskaičiavo jam 
ant nuogo kūno penkiasdešimt lanksčios nendrės kirčių. 

Narsusis karys nė nesudejavo, priešingai, niūniavo kareivišką dai- 
nelę, o ceremonijai pasibaigus pats norėjo atsistoti. Bet nusilpusios 
kojos atsisakė jam tarnauti. Eunana krito veidu į smėlį, ir jį teko 
vežti į Memfį dviračiu vežimu, kuriame jis gulėdamas ir šypsoda- 
masis kareiviams mąstė, kad ne taip greit keičiasi vėjas Žemutinia- 
me Egipte, kaip laimė vargšo karininko gyvenime! 

Kai po trumpo poilsio sosto įpėdinio palyda leidosi į tolesnę ke- 
lionę, jo kilnybė Herhoras sėdo ant arklio ir jodamas greta jo kil- 
nybės Nitagero pusbalsiu kalbėjosi apie Azijos tautas, o daugiausia 
apie Asirijos pabudimą. 

Tuo metu du ministro tarnai — vėduoklę nešiojantis adjutantas 
ir raštininkas Pentueras — taip pat ėmė kalbėtis. 

— Ką tu manai apie Eunanos nuotykį? — paklausė adjutantas. 

— O ką tu manai apie valstietį, kuris pasikorė? — tarė raštininkas. 

— Man atrodo, kad valstiečiui ši diena yra geriausia, o virvė ant 
kaklo minkščiausia, kokią jis buvo matęs gyvenime, — atsakė adju- 
tantas.— Aš manau, kad nuo šiol Eunana labai rūpestingai stebės 
sosto įpėdinį. 

— Klysti, — tarė Pentueras.— Nuo šiol Eunana niekad nepastebės 
skarabėjaus, nors jis būtų ir jaučio didumo. O dėl to valstiečio... ar 
tau neatrodo, kad jam vis dėlto buvo bloga, labai bloga... labai blo- 
ga šventojoj Egipto žemėj? 

— Nepažįsti valstiečių, užtat taip ir kalbi... 

— O kas gi juos geriau pažįsta?..— niūriai atsakė raštininkas.— 
Argi aš neišaugau tarp jų?.. Ar aš nemačiau, kaip mano tėvas drėkino 
žemę, valė kanalus, sėjo, pjovė, o svarbiausia — kaip mokėjo mo- 
kesčius. Matyt, tu nežinai, koks yra valstiečio gyvenimas Egipte! 

— Užtat aš žinau, — atsakė adjutantas, — kokia dalia čia laukia 
svetimšalio. Mano prosenelis ar proprosenelis buvo vienas iš didžiųjų 
hiksų??, bet liko čia, nes prisirišo prie žemės. Ir ką pasakysi: ne tik 
kad iš jo atėmė turtą, bet dar ir mane slegia kilmės dėmė!.. Pats ma- 
tai, ką kartais tenka pakelti nuo tikrųjų egiptiečių, nors ir einu ne- 


35 IV skyrius 


eilines pareigas. Tad kaip aš galiu gailėtis egiptiečio valstiečio, ku- 
ris matydamas mano gelsvą odą dažnai murma panosėje: “Pagonis!.. 
Svetimšalis!.." O valstietis nėra nei pagonis, nei svetimšalis. 

— Tiktai vergas, — įterpė raštininkas.— Vergas, kurį apvesdina, 
perskiria, muša, pardavinėja, kartais žudo, verčia dirbti žadėdami, kad 
ir aname pasaulyje jis taip pat bus vergas. 

Adjutantas gūžtelėjo pečiais. 

— Keistas tu esi, nors ir toks išmintingas! — tarė jis.— Juk ma- 
tai, kad kiekvienas iš mūsų užimam kažkokią vietą — žemą, ne itin 
žemą arba labai žemą, ir turime dirbti. Argi tave skaudina, jog nesi 
faraonas ir jog tavo kapas nebus piramidė?.. Tu visai apie tai ne- 
galvoji, nes supranti, kad jau tokia tvarka pasaulyje. Kiekvienas at- 
lieka savo pareigą: jautis aria, asilas nešioja keleivius, aš vėdinu jo 
kilnybę, tu atsimeni ir galvoji už jį, o valstietis dirba žemę ir moka 
mokesčius. Kas mums darbo, kad kažkoks jautis gimsta visų garbi- 
namu Apiu, o kažkoks žmogus — faraonu arba nomarchu? 


— To valstiečio buvo sunaikintas dešimties metų darbas...— su- 
kuždėjo Pentueras. 
— O ar tavo darbo nenaikina ministras?..— paklausė adjutan- 


tas.— Kas žino, kad tu, o ne kilnusis Herhoras valdo valstybę?.. 

— Klysti, — tarė raštininkas, — iš tikrųjų valdo jis. Jis turi 
valdžią, jis turi valią, o aš tik žinias... Pagaliau nei manęs, nei tavęs 
nemuša, kaip aną valstietį... 

— Užtat primušė Eunaną, tad ir mums gali kliūti. Reikia būti 
tvirtam ir džiaugtis vieta, kuri žmogui skirta. Juo labiau kad, kaip 
tau žinoma, mūsų dvasia, nemirtingoji Ka““, pamažu apsivalydama 
kyla į aukštesnes pakopas, kad po tūkstančių ar milijonų metų kar- 
tu su faraonų ir vergų sielomis, net kartu su dievais, ištirptų be- 
vardžiame, bet visagaliame gyvenimo kūrėjuje. 

— Kalbi kaip žynys, — su kartėliu atsakė Pentueras.— Tai jau 
greičiau man derėtų turėti tą ramybę!.. Bet ne ją, o skausmą nešio- 
ju širdyje, nes jaučiu milijonų skurdą. 

— O kas tave verčia? 

— Mano akys ir širdis. Ji kaip slėnys kalnuose, kuris negali tylėti 
girdėdamas šauksmą ir atsiliepia aidu. 

— O aš sakau tau, Pentuerai, kad tu per daug galvoji apie pavo- 
jingus dalykus. Negalima nebaudžiamam laipioti rytų kalnų šlaitais, 
nes kurią nors akimirką gali nukristi, nei klaidžioti vakarų dykuma, 
kur slampinėja alkani liūtai ir kyla padūkęs chamsinas“!... 

Tuo tarpu narsusis Eunana važiuodamas vežimu, nuo kurio kra- 
tymo tik sustiprėjo skausmai, norėjo parodyti, koks jis yra tvirtas, 
tad pareikalavo valgyti ir gerti. Suvalgęs sausą paplotėlį, patrintą čes- 
nakais, ir išgėręs rūgštaus alaus iš siaurakaklio ąsotėlio, jis paprašė 
vežėją, kad tasai šakele vaikytų muses nuo jo sukapoto kūno. 

Gulėdamas kniūbsčias ant maišų ir ryšulių girgždančiame vežime 
vargšas Eunana verkšlenančiu balsu šitaip pradėjo apdainuoti sunkų 
žemesniojo karininko likimą: 

“Kodėl gi tu sakai, kad geriau būti karininku negu raštininku? At- 
eik ir pasižiūrėk į mano mėlynes ir sučaižytą kūną, o aš tuo tarpu 
papasakosiu tau vargšo karininko istoriją. 

Buvau dar berniukas, kai mane atvežė į kareivines. Pusryčiams 
gaudavau smūgį į pilvą, kad man net bloga darydavosi, pietums — 
kumščiu į akis, kad net burna išsižiodavo, o į vakarą mano galva 
jau būdavo visa žaizdota ir beveik perskelta. 

Eikš, aš tau papasakosiu, kaip keliavau į Siriją. Apkrautas kaip 
asilas, maistą ir gėrimą turėjau tempti rankose. Mano kaklas buvo 
surambėjęs kaip asilo sprandas, o stuburkauliai — suskilę. Aš gėriau 
dvokiantį vandenį, o susidūręs su priešu pasijusdavau kaip pagautas 
paukštis. 

Aš grįžau į Egiptą, bet čia esu kaip medis, kurį varpo kirminas. 
Už menkniekį mane guldo ant žemės ir muša tarsi per knygą, kad 
nuo lazdų esu beveik sulūžęs. Esu ligonis ir turiu gulėti, mane turi 
vežioti vežimu, o tuo tarpu tarnas pavagia man apsiaustą ir pabėga... 

Todėl, o raštininke, pakeisk savo nuomonę apie karininko laimę"". 

Taip dainavo narsusis Eunana, ir jo daina, kupina ašarų, išliko 
ilgiau už Egipto valstybę. 


V skyrius 


Sosto įpėdinio palydai artėjant prie Memfio, saulė krypo vaka- 
rop, 0 nuo nesuskaičiuojamų kanalų ir tolimos jūros kilo šaltas, 
drėgnas vėjas. Plentas vėl ėjo per derlingas vietoves — laukuose ir 
krūmuose triūsė nenutrūkstamos virtinės dirbančių žmonių, nors dy- 
kumą jau gaubė rausvi atspindžiai, o kalnų viršūnės liepsnote liepsnojo. 


* Autentiška. 

Staiga Ramzis sustojo ir pasuko arklį atgal. Bematant jį apsupo 
palyda, privažiavo aukštesnieji vadai ir iš lėto prisiartino lygiu žings- 
niu žygiuojančių pulkų gretos. 

Skaisčiai raudonuose besileidžiančios saulės spinduliuose kuni- 
gaikštis atrodė kaip dievaitis; kareiviai žiūrėjo į jį su pasididžiavi- 
mu ir meile, vadai — žavėdamiesi. 

Jis pakėlė ranką ir visiems nutilus prabilo: 

— Garbingieji vadai, narsūs karininkai, klusnūs kareiviai! Šian- 
dien dievai leido man patirti, kaip malonu vadovauti tokiems kaip 
jūs. Mano kunigaikštiška širdis kupina džiaugsmo. O kadangi aš 
geidžiu visada dalytis savo laime su jumis, vadai, karininkai ir ka- 
reiviai, tad skiriu: po vieną drachmą visiems tiems kareiviams, ku- 
rie nužygiavo į rytus, ir tiems, kurie grįžta su mumis nuo rytų sie- 
nos. Be to, po vieną drachmą skiriu graikų kareiviams, kurie šian- 
dien, mano vadovaujami, atvėrė mums išėjimą iš griovos, ir — po 
vieną drachmą tų kilniojo Nitagero pulkų kareiviams, kurie norėjo 
atkirsti mums kelią į vieškelį... 

Kariuomenė suūžė. 

— Būk pasveikintas, mūsų vade!.. Būk pasveikintas, įpėdini, te- 
gyvuoja faraonas amžinai!..— šaukė kareiviai, o graikai už visus gar- 
siausiai. 

Kunigaikštis kalbėjo toliau: 

— Mano ir kilniojo Nitagero armijos žemesniesiems karininkams 
skiriu padalyti penkis talentus. Pagaliau jo kilnybei ministrui ir vy- 
riausiesiems vadams pasidalyti skiriu dešimt talentų... 

— Aš atsisakau savo dalies kariuomenės naudai,— atsakė Her- 
horas. | 

— Būk pasveikintas, įpėdini!.. Būk pasveikintas, ministre!..— 
šaukė karininkai ir kareiviai. 

Raudonas saulės skritulys jau palietė vakarų dykumos smėlį. 
Ramzis atsisveikino su kariuomene ir šuoliais pasileido į Memfį, o 
jo kilnybė Herhoras aidint džiaugsmingiems šūkiams įsėdo į neštu- 
vus ir taip pat liepė pralenkti žygiuojančius dalinius. 

Kai jie nutolo tiek, kad atskiri balsai susiliejo į vieną ištisą tary- 
tum krioklio ūžimą, ministras iškišęs galvą tarė raštininkui Pentuerui: 

— Ar tu viską atsimeni"? 

— Taip, kilnusis pone. 

— Tavo atmintis kaip granitas, kuriame rašome istoriją, 0 tavo 
išmintis kaip Nilas, kuris viską apsemia ir patręšia,— kalbėjo mi- 

nistras.— Be to, dievai tave apdovanojo pačia didžiausia dorybe, 
išmintingų nuolankumu. 

Raštininkas tylėjo. 

— Tu tiksliau už kitus gali įvertinti sosto įpėdinio (tegyvuoja jis 
amžinai!) elgesį ir protą. 

Ministras valandėlę nutilo. Jis nebuvo pratęs tiek daug kalbėti. 

— Tad pasakyk man, Pentuerai, ir užrašyk tai: ar dera sosto įpėdi- 
niui reikšti savo valią kariuomenės akivaizdoje?.. Taip daryti gali tik 
faraonas arba išdavikas, arba... lengvabūdis jaunuolis, kuris vieno- 
dai lengvai smurtauja, kaip ir švaistosi bedieviškais žodžiais. 

Saulė pasislėpė, ir netrukus nusileido žvaigždėta naktis. Viršum 
nesuskaičiuojamų Žemutinio Egipto kanalų ėmė tirštėti sidabrinis 
rūkas, kurį švelnus vėjelis nešė net į dykumą, vėsino pavargusius ka- 
reivius ir gaivino merdinčius nuo sausros augalus. 

— Arba pasakyk man, Pentuerai,— tęsė toliau ministras, — ir pa- 
svarstyk: iš kur įpėdinis paims dvidešimt talentų, kad galėtų tesėti 
pažadą, kurį jis šiandien taip neapdairiai davė kariuomenei? Paga- 
liau kad ir iš kur jis imtų pinigų, man atrodo, o tikriausiai ir tau, 
pavojinga, kad įpėdinis skirstytų kariuomenei dovanas kaip tik ta- 
da, kai jo šventenybė neturi iš ko sumokėti algų grįžtantiems iš rytų 
Nitagero pulkams. Aš neklausiu tavo nuomonės tuo reikalu, nes ją 
žinau, kaip ir tu žinai mano slapčiausias mintis. Tik prašau tave at- 
siminti visa, ką matei, kad galėtum tai papasakoti žynių kolegijoje. 

— Ar greit ji bus sušaukta? — paklausė Pentueras. 

— Dar nėra reikalo. Pirmiau pamėginsiu sutramdyti įsismaginusį 
buliuką tėviška jo šventenybės ranka... O gaila būtų vaikino, nes la- 
bai gabus ir energingas lyg pietų viesulas. Bet jeigu viesulas, užuot 
nupūtęs Egipto priešus, ims guldyti jo kviečius ir rauti palmes?! 

Ministras nutilo, o jo palyda dingo tamsioj medžių alėjoj, ei- 
nančioj į Memfį. 

Tuo tarpu Ramzis prijojo faraono rūmus. 

Tas pastatas stovėjo už miesto, parke, ant kalvos. Čia augo ypa- 
tingi medžiai: pietų baobabai, kedrai, šiaurės pušys ir ąžuolai. So- 
dininkystės menui padedant jie išsilaikė po keliasdešimt metų ir buvo 
gana aukšti. 

Ūksminga alėja ėjo iš klonio iki pat vartų, tokių aukštų, kaip tri- 
aukštis namas. Abiejose vartų pusėse stovėjo didžiuliai bokštai, pa- 
našūs į nupjautas piramides, kurių pamatas keturiasdešimt žingsnių 
pločio, o aukštis sulig penkių aukštų namu. Naktį jie atrodė kaip 

milžiniškos smiltainio palapinės. Tie keisti plokščiastogiai pastatai 
buvo su kvadratiniais langeliais pirmajame ir kituose aukštuose. Nuo 
vienos tokios piramidės viršaus sargyba sekė žemę, o nuo kitos — 
budintis žynys stebėjo žvaigždes. 

Į dešinę ir į kairę nuo bokštų, vadinamų pilonais, tęsėsi mūrai, 
teisingiau — ilgi dviejų aukštų pastatai su siaurais langais ir plokščiu 
stogu, kuriuo vaikščiojo sargybos. Abipus didžiųjų vartų stūksojo dvi 
sėdinčios statulos, galvomis siekiančios antrąjį aukštą; prie statulų 
kojų taip pat vaikščiojo sargyba. 

Kai kunigaikštis, lydimas kelių raitelių, prisiartino prie rūmų, sar- 
gybinis, nors ir buvo tamsu, jį pažino. Netrukus iš pilono išbėgo dva- 
ro valdininkas su baltu sijonu, tamsiu apsiaustu ir peruku, dideliu 
kaip gaubtas. 

— Ar rūmai jau uždaryti? — paklausė kunigaikštis. 

— Tiesą tarei, kilnusis pone,— atsakė valdininkas.— Jo švente- 
nybė rengia dievus miegui. 

— O paskui ką veiks? 

— Teiksis priimti karo ministrą Herhorą. 

— Ir paskui?.. 

— Vėliau jo šventenybė žiūrės baletą didžiojoj salėj, o paskui 
išsimaudys ir sukalbės vakarines maldas. 

— Ar mane nebuvo liepta priimti? — pasiteiravo įpėdinis. 

— Rytoj po karo tarybos. 

— O ką veikia karalienės? 

— Pirmoji karalienė meldžiasi mirusio sūnaus kambaryje, o jūsų 
kilnioji motina priima Finikijos pasiuntinį, kuris atvežė jai Tyro mo- 
terų dovanų““. 

— Ar ir merginų yra? 

— Rodos, yra kelios. Kiekviena užsidėjusi brangenybių už dešimt 
talentų. 

— O kas ten valkiojasi su deglais? — tarė kunigaikštis rodyda- 
mas ranka į parko apačią. 

— Nukeldina nuo medžio jūsų kilnybės brolį, kuris nuo pietų ten sėdi. 

— Ir nenori nulipti? 

— Ne, dabar jau nulips, nes pas jį nuėjo pirmosios karalienės 
juokdarys ir žadėjo nuvesti į smuklę, kur geria paraschitai, mirusiųjų 
kūnų skrodėjai. 

— O apie šios dienos manevrus jau ką nors girdėjot?.. 

— Ministerijoj kalbėjo, jog štabas buvo atskirtas nuo korpuso. 

— Ir dar ką? 

Valdininkas svyravo. 

— Sakyk, ką girdėjai. 

— Ir dar girdėjome, kad dėl tos priežasties jūsų Binois liepėte 
vienam karininkui įkirsti penkis šimtus lazdų, o vadovą pakarti. 

— Visa tai melas!..— pusbalsiu atsiliepė vienas iš įpėdinio ad- 
jutantų. 

— Kareiviai taip pat kalba, kad tai tikriausiai melas, — drąsiau 
atsakė valdininkas. 

Įpėdinis pasuko arklį ir nujojo į žemutinę parko dalį, kur stovėjo 
nedideli jo rūmai. Iš tikrųjų tai buvo medinė dviejų aukštų didžiu- 
lio kubo formos pavėnė su dviem verandomis: apatine ir viršutine, 
kurios iš visų pusių juosė pastatą ir buvo paremtos daugybės stulpų. 
Viduje degė žibintai, todėl galima buvo matyti, kad sienos lentinės, 
išraižytos tarsi mezginiais, ir kad nuo vėjo jas apsaugo įvairiaspal- 
vių audinių užuolaidos. Pastato stogas buvo plokščias, aptvertas ba- 
liustrada; ant jo stovėjo kelios palapinės. 

Nuoširdžiai pasveikintas pusnuogių tarnų, kurių vieni išbėgo su 
deglais, kiti parkniubo prieš jį ant žemės, įpėdinis įėjo į namus. Pir- 
mojo aukšto kambariuose jis nusivilko apdulkėjusius drabužius, išsi- 
maudė akmeninėj vonioj ir apsigaubė didele paklode, kurią susegė 
po kaklu ir per juosmenį susiveržė raiščiu. Pirmame aukšte jis pa- 
valgė vakarienę, kurią sudarė kvietinis paplotėlis, saujelė datulių ir 
lengvo alaus taurė. Po to išėjo į terasą ir atsigulęs ant liūto kailiu 
užtiestos sofos liepė tarnams pasitraukti ir tučtuojau pakviesti į viršų 
Tutmozį, kai tik jis pasirodys. 

Apie vidurnaktį prie namo sustojo neštuvai, ir iš jų išlipo adju- 
tantas Tutmozis. Kai jis žiovaudamas sunkiais žingsniais įėjo į te- 
rasą, kunigaikštis pašoko nuo sotos. 

— Atėjai?.. Na 1r kaip?..— sušuko Ramzis. 

— Tai tu dar nemiegi?..— atsakė Tutmozis.— O dievai, po tiek 
dienų kankynės!.. Aš tikėjausi galėsiąs nusnūsti bent iki saulėtekio. 

— Kaip Sara?.. 

— Atvyks čia poryt, arba tu pas ją į dvarą, anapus upės. 

— Tik poryt!.. 

— Tik?.. Prašau tave, Ramzi, išsimiegok. Per daug susikaupė ta- 
vo širdy juodo kraujo, ir todėl ugnis tau muša į galvą. 

— O kaip jos tėvas?.. 

— Tai toks doras ir protingas žmogus, vardu Gedeonas. Kai jam 
pasakiau, kad tu nori paimti jo dukterį, jis krito ant žemės ir ėmė 
rauti sau plaukus. Suprantama, aš palaukiau, kol praeis tas tėviško 

sielvarto priepuolis, truputį užkandau, išgėriau vyno ir — pagaliau 
pradėjome derybas. Išsyk Gedeonas su ašaromis prisiekinėjo, kad ge- 
riau sutiksiąs matyti savo dukters lavoną, negu kad ji taptų kieno 
nors meiluže. Tuomet pasakiau jam, kad gaus prie Memfio, Nilo pa- 
krantėje, dvarą, kuris duoda per metus du talentus pajamų ir nemo- 
ka mokesčių. Jis pasipiktino. Tada pridūriau, kad jis gali dar kas- 
met gauti vieną talentą auksu ir sidabru. Jis atsiduso ir priminė, kad 
jo duktė trejus metus mokėsi Pi Bailyje. Pridėjau dar vieną talentą. 
Dabar Gedeonas, vis dar nepaguodžiamas, pasakė neteksiąs labai ge- 
ros valdytojo vietos pas poną Sezofrį. Aš pasakiau, kad nebūtina at- 
sisakyti tos tarnybos, ir pridėjau jam dešimt melžiamų karvių iš ta- 
vo bandos. Jo veidas kiek nušvito, ir jis prisipažino tarsi išduoda- 
mas didžiausią paslaptį, kad į jo Sarą jau atkreipė dėmesį vienas 
labai didelis ponas, vardu Chairis, kuris nešioja Memfio nomarcho 
vėduoklę. O aš jam pažadėjau duoti jautuką, mažesnę aukso gran- 
dinę ir didesnę apyrankę. Taigi tavo Sara tau atsieis štai kiek: dva- 
ras ir du talentai grynais kasmet, o dešimt karvių, jautukas, gran- 
dinė ir aukso apyrankė — vienkartinis mokestis. Visa tai turėsi duoti 
jos tėvui, gerbiamam Gedeonui, o jai pačiai — ką tinkamas. 

— O ką sako Sara? — paklausė kunigaikštis. 

— Visą derybų laiką vaikščiojo tarp medžių. O kai baigėme rei- 
kalus ir aplaistėme geru žydišku vynu, pasakė tėvui... žinai ką?.. Jei- 
gu jis neatiduotų jos tau, ji įliptų į uolą ir pultų žemyn galva. Da- 
bar turbūt jau ramiai miegosi,— baigė Tutmozis. 

— Abejoju, — tarė įpėdinis atsiremdamas į baliustradą ir žiūrėda- 
mas į tuščiausią parko kampą.— Ar žinai, kad grįždami radome pa- 
kartą valstietį?.. 

— O!.. tai blogiau už skarabėjus! — švilptelėjo Tutmozis. 

— Jis pats pasikorė iš sielvarto, kad kariuomenė užvertė kanalą, 
kurį jis dešimt metų kasė dykumoj. 

— Na, tas žmogus jau kietai miega... Tad ir mums turbūt jau metas... 

— Tasai žmogus buvo nuskriaustas, — pasakė kunigaikštis, — rei- 
kia surasti jo vaikus, išpirkti ir duoti jiems žemės sklypą išsinuomoti. 

— Bet tai reikia daryti labai slaptai, — tarė Tutmozis, — nes ki- 
taip ims kartis visi valstiečiai, 0 mums, jų viešpačiams, joks fini- 
kietis nepaskolins nė varinio uteno. 

— Nejuokauk. Kad būtum matęs to valstiečio veidą, neužmig- 
tum kaip ir aš.. 

Staiga apačioje iš tankumyno atsiliepė nelabai stiprus, bet Sin 
balsas: 

— Telaimina tave, Ramzi, vienintelis ir visagalis dievas, kuris 
neturi vardo žmonių kalboje nei statulų šventovėse!.. 

Abu jaunuoliai nustebę sukluso. 

— Kas tu esi?.. sušuko kunigaikštis. 

— Esu nuskriaustoji Egipto liaudis, — iš lėto ir ramiai atsakė balsas. 

Po to viskas nutilo. Joks judesys, joks šnarėjimas nerodė, kad toje 
vietoje būta Žmogaus. 

Kunigaikščio įsakymu, išbėgo tarnai su deglais, buvo paleisti 
šunys ir apieškoti visi krūmai aplink įpėdinio namą. Tačiau nieko 
nerasta. 

— Kas čia galėjo būti?..— klausė Tutmozį susijaudinęs kuni- 
gaikštis.— Gal to valstiečio dvasia?.. 

-— Dvasia?..— pakartojo adjutantas.— Niekad nesu girdėjęs šne- 
kančių dvasių, nors ne sykį ėjau sargybą prie šventovių ir kapų. Aš 
labiau esu linkęs manyti, kad tasai, į mus prabilęs, yra kažkoks ta- 
vo bičiulis. 

— Tai ko čia jam slėptis? 

— O ar tau tai kenkia? — tarė Tutmozis.— Kiekvienas iš mūsų 
turime dešimtis, jei ne šimtus nematomų priešų. Tad dėkok dievams, 
kad turi bent vieną nematomą draugą. 

— Šiandien aš neužmigsiu...— tyliai pasakė susijaudinęs kuni- 
gaikštis. 

— Nusiramink... Užuot bėgiojęs po terasą, paklausyk manęs ir 
atsigulk. Juk miegas — tai ori dievybė, ir jai nedera vaikytis tų, ku- 
rie bėgioja nelyginant elniai. O kai atsigulsi ant patogios sofos, mie- 
gas, kuris mėgsta patogumus, atsisės šalia tavęs ir apgaubs tave savo 
dideliu apsiaustu, kuris uždengia žmonėms ne tik akis, bet ir atmintį. 

Tai sakydamas Tutmozis pasodino Ramzį ant sofos, po to atnešė 
dramblio kaulo atlošą, panašų į jauną mėnulį, ir paguldęs kunigaikštį 
padėjo jo galvą ant atramos... 

Paskui jis nuleido drobines palapinės užuolaidas, pats atsigulė ant 
grindų ir po kelių minučių abu užmigo. 

Kad patektum į faraono rūmus prie Memfio, turėjai eiti pro var- 
tus, įtaisytus tarp dviejų penkiaaukščių bokštų, arba pilonų. Išorinės 
tų pastatų sienos, sumūrytos iš pilko smiltainio, nuo apačios iki 
viršaus buvo išmargintos bareljefais. 

Vartų viršų puošė herbas, arba valstybės simbolis: sparnuotas ru- 
tulys, iš už kurio rangosi du žalčiai. Žemiau sėdėjo keli dievai, ku- 
riems faraonai sudėdavo aukas. Ant šoninių stulpų taip pat buvo 
iškalti dievų atvaizdai, penkiomis eilėmis, viena viršum kitos, o 
apačioje — hieroglifais išvedžioti užrašai. 

Ant kiekvieno pilono sienos pagrindinis bareljefas vaizdavo 
Ramzį Didįjį, kuris vienoj rankoj turėjo iškeltą kirvį, o antra laikė 
už plaukų krūvą žmonių, surištų į pundą lyg petražoles. Viršum ka- 
raliaus stovėjo arba sėdėjo dar dvi eilės dievų; kiek aukščiau — vir- 
tinė žmonių, nešančių aukas, o pačiame pilonų viršuje buvo atvaiz- 
duoti sparnuoti žalčiai pakaitomis su skarabėjais. 

Tie penkiaaukščiai pilonai su siaurėjančiomis į viršų sienomis, 
trijų aukštų vartai, kurie juos jungė, bareljefai, kuriuose tvarka pynėsi 
su niūria fantazija, o pamaldumas su žiaurumu darė slegiantį įspūdį. 
Atrodė, kad čia neiengva įeiti, neįmanoma išeiti ir sunku gyventi. 

Pro vartus, prieš kuriuos stovėjo kariuomenė ir smulkių valdi- 
ninkų minia, buvo galima įeiti į kiemą, kurį supo galerijos, parem- 
tos dviaukščiais stulpais. Tai buvo puošnus sodelis, kur vazonuose 
augo maži alijošiai, palmės, apelsinmedžiai ir kedrai, visi išrikiuoti 
eilėmis ir suderinti pagal ūgį. Viduryje tryško fontanas; takeliai pa- 
barstyti spalvotu smėliu. 

Čia po galerijomis tyliai kuždėdamiesi sėdėjo arba vaikštinėjo 
aukštieji valdininkai. 

Iš kiemo pro aukštas duris buvo įeinama į salę, kurios lubos 
rėmėsi į dvylika triaukščių kolonų. Salė didelė, bet dėl storų kolonų 
atrodė ankšta. Šviesa į ją skverbėsi pro mažyčius langelius sienose 
ir didelę stačiakampę angą lubose. Čia viešpatavo vėsa ir prieblan- 
da, beveik tamsa, kuri tačiau nekliudė matyti geltonas sienas ir stul- 
pus, papuoštus daugybe paveikslų. Viršuje lapai ir gėlės, žemiau die- 
vai, dar žemiau žmonės, nešini jų statulomis arba dedantieji jiems 
aukas, o tarp tų grupių — hieroglifų eilutės. 

Visa tai buvo nutapyta ryškiomis, beveik aštriomis spalvomis: 
žalia, raudona ir mėlyna. 

Toje salėje s:1 raštuotomis mozaikinėmis grindimis tyliai stovėjo 
baltais drabužiais apsirengę basi žyniai, aukščiausieji valstybės pa- 
reigūnai, karo ministras Herhoras, taip pat karo vadai Nitageras ir 
Patroklas, pašaukti pas faraoną. 

Jo šventenybė Ramzis XII kaip paprastai prieš pasitarimą auko- 
jo dievams savo koplyčioje. Tai truko gan ilgai. Iš tolesnių menių 

tolydžio įbėgdavo koks nors žynys arba valdininkas, pranešdamas 
apie pamaldų eigą. 

— Valdovas jau sulaužė antspaudą į koplyčią... Jau plauna 
šventąją dievybę... Jau ją rengia... Jau uždarė duris... 

Susirinkusiųjų veidai, kad ir orūs, buvo kupini nerimo ir prislėgti. 
Tik Herhoras buvo abejingas, Patroklas nekantravo, o Nitageras tar- 
pais sudrumsdavo iškilmingą tylą savo galingu balsu. Po kiekvieno 
tokio nemandagaus senojo vado pasakymo dvariškiai subruzdavo 
kaip pabaidytos avys, o paskui žvilgčiodavo į kits kitą tarsi saky- 
dami: 

“Jis storžievis, visą gyvenimą vaikosi paskui barbarus, tad jam 
ir atleistina..." 

Tolimesnėse menėse pasigirdo varpelių skambėjimas ir ginklų 
žvangesys. Į salę dviem gretomis įžengė keliolika gvardiečių su auk- 
suotais šalmais ir antkrūtiniais, su apnuogintais kalavijais, paskui dvi 
eilės žynių ir pagaliau pasirodė faraonas, nešamas soste ir skendin- 
tis smilkalų debesyje. 

Egipto valdovas, Ramzis XII, buvo beveik šešiasdešimtmetis 
žmogus nuvytusiu veidu. Jis buvo užsisiautęs balta toga, ant galvos 
nešiojo raudonai baltą aukštą gaubtuvą su auksiniu žalčiu, o ranko- 
je -—— ilgą lazdą. 

Eisenai pasirodžius visi puolė kniūbsti. Tik Patroklas, kaip bar- 
baras, pasitenkino žemai nusilenkdamas, o Nitageras priklaupė ant 
vieno kelio, bet tuojau pat atsikėlė. 

Neštuvai sustojo prie baldakimo, po kuriuo ant pakylos stovėjo 
juodmedžio sostas. Faraonas iš lėto nulipo nuo neštuvų, valandėlę 
pasižiūrėjo į susirinkusius, o paskui, atsisėdęs į sostą, įbedė akis į 
salės atbrailą, ant kurios buvo nutapytas rausvas rutulys su mėlynais 
sparnais ir žaliais žalčiais. | 

Dešinėje faraono pusėje atsistojo vyriausiasis raštininkas, kairėje — 
teisėjas su lazda, abu užsimaukšlinę didžiulius perukus. 

Teisėjui davus ženklą visi susėdo arba suklaupė ant grindų, o 
raštininkas kreipėsi į faraoną: 

— Mūsų viešpatie, galingasis valdove! Tavo tarnas Nitageras, di- 
dysis rytų sienų saugotojas, atvyko tavęs pagerbti ir atvežė nuka- 
riautųjų tautų duoklę: žaliojo akmens vazą, pilną aukso, tris šimtus 
jaučių, šimtą arklių ir kvapnųjį tešepo medį. 

— Tai menka duoklė, mano valdove,— atsiliepė Nitageras.— 
Tikrus lobius mes galėtume rasti tik prie Eufrato, kur pasipūtusiems, 

nors dar ir silpniems karaliams labai reikėtų priminti Ramzio Didžio- 
jo laikus. 

— Atsakyk mano tarnui Nitagerui,— tarė faraonas raštininkui,— 
kad į jo žodžius bus tinkamai atsižvelgta. O dabar paklausk jį, ką 
jis mano apie karinius sugebėjimus mano sūnaus ir įpėdinio, su ku- 
riuo vakar turėjo garbę susidurti prie Pi Bailio? 

— Mūsų valdovas, devynių tautų viešpats, klausia tave, Nitage- 
rai...— pradėjo raštininkas. 

Staiga sukeldamas didžiausią dvariškių pasipiktinimą vadas 
šiurkščiai jį pertraukė: 

— Pats girdžiu, ką sako mano viešpats... O jo lūpomis, kad jis 
kreipiasi į mane, galėtų būti tik sosto įpėdinis, o ne tu, didysis rašti- 
ninke. 

Raštininkas išsigandęs dėbtelėjo į drąsuolį, bet faraonas tarė: 

— Tiesą kalba mano ištikimasis tarnas Nitageras. 

Karo ministras nusilenkė. 

Dabar teisėjas paskelbė visiems susirinkusiems žyniams, valdinin- 
kams ir gvardijai, kad jie gali išeiti į kiemą, ir pats kartu su rašti- 
ninku nusilenkęs sostui pirmas paliko salę. Pasiliko tik faraonas, Her- 
horas ir abu vadai. 

— Palenk savo ausis, valdove, ir išklausyk skundą, — pradėjo Ni- 
tageras.— Šiandien rytą žynys valdininkas, kuris tavo įsakymu atėjo 
mano plaukų patepti, man pasakė, kad aš eidamas pas tave palikčiau 
savo sandalus prieangyje. Tuo tarpu yra žinoma ne tik Aukštutinia- 
me ir Žemutiniame Egipte, bet taip pat Hetijoj, Libijoj, Finikijoj ir 
Punto krašte??*, kad prieš dvidešimt metų suteikei man teisę stovėti 
tavo akivaizdoje su sandalais. 

— Sakai teisybę, — tarė faraonas.— Į mano dvarą prasiskverbė 
šiek tiek netvarkos... 

— Tik įsakyk, karaliau, ir mano veteranai beregint padarys 
tvarką...— pasigavo faraono žodžius Nitageras. 

Karo ministrui davus ženklą įbėgo keli valdininkai: vienas atnešė 
sandalus ir jais apavė Nitagerą, kiti priešais sostą pastatė brangias 
taburetes ministrui ir vadams. 

Kai trys aukštieji pareigūnai susėdo, faraonas paklausė: 

— Pasakyk man, Nitagerai, ar manai, kad iš mano sūnaus bus 
vadas?.. Tik kalbėk gryną tiesą. 

— Amonu iš Tėbų, garbe savo senolių, kurių gyslomis tekėjo ka- 
rališkasis kraujas, prisiekiu, kad Ramzis, tavo įpėdinis, bus didis va- 
das, jeigu jam leis dievai, — atsakė Nitageras.— Jis jaunas vyrukas, 

dar paauglys, o vis dėlto labai gabiai sutelkė pulkus, aprūpino juos 
ir palengvino jų žygį. Labiausiai man patinka, kad jis nepametė gal- 
vos ir nuvedė savo karius į ataką, kai aš atkirtau jam kelią. Jis bus 
vadas ir nugalės asirus, kuriuos reikia sumušti šiandien, jeigu nori- 
me, kad mūsų vaikaičiai jų nepamatytų Nilo pakrantėse. 

— Ką tu dėl to pasakysi, Herhorai? — paklausė faraonas. 

— Dėl asirų. Manau, kad kilnusis Nitageras per anksti jais rūpi- 
nasi. Dar mes negaluojame po ankstesnių karų ir prieš pradedant 
naują mums reikia gerokai sustiprėti, — kalbėjo ministras.— O dėl 
sosto įpėdinio — Nitageras teisingai sako, kad tasai jaunuolis turi 
vado savybių: jis apdairus kaip lapė ir ūmus kaip liūtas. Ir vis dėlto 
vakar jis padarė daug klaidų... 

— Kas iš mūsų nėra jų daręs!..— pertraukė iki šioi tylėjęs Pa- 
"troklas. 

-— Įpėdinis, — tęsė toliau ministras, — sumaniai vadovavo pagrin- 
diniam korpusui, bet užmiršo savo štabą, todėl mes žygiavome taip 
lėtai ir netvarkingai, kad Nitageras galėjo mums pastoti kelią... 

— Gal Ramzis pasitikėjo jūsų kilnybe? — paklausė Nitageras. 

— Valdant ir kariaujant niekuo nepasitikima: dėl vieno nepa- 
stebėto akmenėlio galima suklupti,— atšovė ministras. 

— Jeigu jūsų kilnybė,— atsiliepė Patroklas,— nebūtumėt 
nustūmęs voros nuo vieškelio dėl kažkokių ten skarabėjų... 

— Jūsų kilnybe, esi svetimšalis ir pagonis, — atkirto Herhoras,— 
todėl taip sakai. O mes, egiptiečiai, suprantame, kad tei liaudis ir 
kareiviai liausis gerbę skarabėjų, jų sūnūs paliaus bijoti urėjaus. Nu- 
stoję paisyti dievų, žmonės ims maištauti ir prieš faraoną... 

— O kam yra kirviai? — pertraukė Nitageras.— Kas nor! išsau- 
goti galvą ant pečių, turi klausyti aukščiausiojo vado. 

— Tad kokia yra tavo galutinė nuomonė apie įpėdinį? — pa- 
klausė faraonas Herhorą. 

— Gyvasis saulės atvaizde, dievų sūnau,— atsakė ministras.— 
Liepk Ramzį patepti, duok jam didžiąją grandinę ir dešimtį talentų, 
bet Memfio korpuso vadu jo dar neskirk. Toms pareigoms kuni- 
gaikštis per jaunas, per karštas, nepatyręs. Ar galime pripažinti jį ly- 
giu Patroklui, kuris dvidešimtyje mūšių sutriuškino etiopus ir libius? 
O ar galima jį statyti greta Nitagero, kurio pats vardas jau dvidešimt 
metų verčia balti iš baimės mūsų priešus rytuose ir šiaurėje? 

Faraonas parėmė galvą ranka ir pagalvojęs tarė: 

— Eikite! Telydi jus ramybė ir mano malenė. Padarysiu taip, kaip 
liepia man išmintis ir teisingumas... 

Aukštieji pareigūnai žemai nusilenkė, o Ramzis XII nelaukdamas 
palydos nuėjo į savo apartamentus. 

Kai abu vadai atsidūrė prieangyje vieni, Nitageras pasakė Patrok- 
lui: 

— Čia, matau, žyniai tvarkosi visai kaip namie. Bet kas per va- 
das tasai Herhoras!.. Sumušė mus mums dar neprabilus, ir... neduos 
įpėdiniui korpuso!.. 

— Mane taip pagyrė, kad nedrįsau ir atsiliepti, — atsakė Patroklas. 

— Antra vertus, jis toli mato, nors ir ne viską sako. Paskui 
įpėdinį į korpusą įsibrautų įvairūs ponaičiai, kurie su dainininkėmis 
važinėja į karą, ir užimtų aukščiausius postus. Suprantama, senieji 
karininkai imtų dykinėti iš pykčio, kad jie aplenkti tarnyboje; dabi- 
tos dykinėtų dėl pramogų, ir korpusas pakriktų net nesusidūręs su 
priešu. O, Herhoras — išminčius!.. 

— Kad tik jo išmintis nekainuotų jums brangiau kaip Ramzio ne- 
patyrimas! — sukuždėjo graikas. 

Per daugybę menių, papuoštų kolonomis ir paveikslais, kur kiek- 
vienose duryse žyniai ir rūmų valdininkai jam žemai lenkėsi, farao- 
nas perėjo į savo kabinetą. Tai buvo dviejų aukštų salė alebastro sie- 
nomis, kuriose auksu ir ryškiais dažais buvo nutapyti žymiausi Ram- 
zio XII viešpatavimo įvykiai, tai yra: Mesopotamijos gyventojų 
ištikimybės priesaika, Buchteno karaliaus pasiuntinių atvykimas ir 
dievaičio Chonsu kelionė po tą kraštą. 

Toj salėj stovėjo malachitinė Horo“* statulėlė su paukščio galva, 
papuošta brangakmeniais ir auksu, o prieš ją nupjautos piramidės for- 
mos aukuras; be to, karališkieji ginklai, brangūs krėslai bei suolai 
ir mažmožiais apkrauti staliukai. 

Faraonui! pasirodžius, vienas iš ten buvusių žynių pasmilkė prieš 
Jį smilkalais, o valdininkas pranešė, kad atvyko sosto įpėdinis, ku- 
ris netrukus įėjo ir žemai nusilenkė tėvui. Išraiškingame kunigaikščio 
veide atsispindėjo didelis nerimas. 

— Džiaugiuosi, erpatre,— tarė faraonas, — kad sveikas grįžti iš 
sunkios kelionės. 

— Idant gyvuotumėt amžinai, jūsų šventenybe, ir savo darbais 
pripildytumėt abu pasaulius! — atsakė kunigaikštis. 

— Ką tik, — kalbėjo faraonas, — mano karo patarėjai pasakojo 
man apie tavo darbą 1 sumanumą. 

Įpėdinio veidas virpėjo ir mainėsi. Jis žiūrėjo išpūtęs akis į fara- 
oną ir klausėsi. 

— Tavo darbai neliks neatlyginti. Gausi dešimt talentų, didžiąją 
grandinę ir... du graikų pulkus, kuriuos mankštinsi. 

Kunigaikštis apstulbo, bet tuojau pat dusliu balsu paklausė: 

— O Memfio korpusas?.. 

— Po metų pakartosime manevrus ir, jeigu nepadarysi jokios klai- 
dos vadovaudamas kariuomenei, gausi korpusą. 

— Žinau, tai Herhoro darbas!.. — sušuko įpėdinis vos tvardyda- 
mas pyktį. 

Ir apsidairęs pridūrė: 

— Niekad negaliu pabūti su tavim vienas, mano tėve... Visada 
tarp mūsų painiojasi svetimi Žmonės... 

Faraonas kilstelėjo antakius, ir jo palyda išnyko kaip šešėlių 
būrys. 

— Ką nori man pasakyti? 

— Tik viena, tėve... Herhoras yra mano priešas... Jis apskundė 
mane tau ir padarė tokią gėdą!.. 

Nors ir nusižeminęs, kunigaikštis kandžiojo sau lūpas ir gniaužė 
kumščius. 

— Herhoras yra mano ištikimas tarnas ir tavo draugas. Dėl jo 
iškalbingumo tu esi sosto įpėdinis. Ir aš, o ne kas kitas, nepatikiu 
korpuso jaunam vadui, kuris leidosi atkertamas nuo savo armijos. 

— Aš susijungiau su ja!..— atsakė prislėgtas įpėdinis.— Tai Her- 
horas liepė aplenkti du vabalus... 

— Vadinasi, tu nori, kad žynys kariuomenės akivaizdoje nepai- 
sytų tikybos? 

— Mano tėve,— kuždėjo Ramzis virpančiu balsu, — aplenkiant 
ropojančius keliu vabalus, buvo sunaikintas kasamas kanalas ir 
nužudytas Žmogus. 

— Tas žmogus pats pakėlė ranką prieš save. 

— Bet dėl Herhoro kaltės. 

— Pulkuose, kuriuos tu taip išmaningai sutelkei prie Pi Bailio, 
trisdešimt Žmonių mirė iš nuovargio, o keli šimtai susirgo. 

Kunigaikštis nuleido galvą. 

— Ramzi,— dėstė toliau faraonas, — tavo lūpomis kalba ne vals- 
tybės vyras, kuriam rūpi kanalai ir darbininkų gyvybė, bet 
užsirūstinęs žmogus. O rūstybė nesiderina su teisingumu kaip vana- 
gas su balandžiu. 

— O, mano tėve! — sušuko įsikarščiavęs įpėdinis, — jeigu ma- 
ne pagauna pyktis, tai tik todėl, kad aš matau Herhoro ir žynių man 
rodomą nepalankumą... 

— Juk tu pats esi vyriausiojo žynio vaikaitis, žyniai tave mokė... 
Tu sužinojai daugiau jų paslapčių negu kuris kitas kunigaikštis... 

— Aš pažinau jų nepasotinamą išdidumą ir valdžios troškimą. O 
kadangi aš stengiuosi juos sutramdyti... tai jau šiandien jie yra ma- 
no priešai... Herhoras nenori man duoti net korpuso, nes pats nori 
valdyti visą armiją... 

Sviedęs tuos neapdairius žodžius, įpėdinis nustėro. Bet valdovas 
švelniai pažvelgė į jį ir ramiai atsakė: 

— Armiją ir valstybę valdau aš. Iš manęs išeina visi įsakymai ir 
sprendimai. Šiame pasaulyje aš esu Ozyrio svarstyklės? ir pats sveriu 
savo tarnų reikalus, ar tai būtų sosto įpėdinis, ministras, ar liaudis. 
Neprotingas būtų tas, kuris manytų, jog aš nepažįstu visų svarsčių. 

— Kad būtum, tėve, savo akimis matęs manevrų eigą... 

— Gal tada būčiau pamatęs vadą,— pertraukė faraonas, — kuris 
lemiamu momentu vaikosi po krūmus paskui izraelitų merginą. Bet 
aš apie tokius niekus nenoriu žinoti. 

Kunigaikštis puolė tėvui po kojų kuždėdamas: 

— Tutmozis tau apie tai pasakė, viešpatie?.. 

— Tutmozis yra toks pat vaikas kaip ir tu. Jis jau daro skolas 
kaip Memfio korpuso štabo viršininkas ir paslapčiom mano, kad fa- 
raono akis nepasieks jo reikalų dykumoj. 

Po kelių dienų kunigaikštis Ramzis buvo pakviestas pas savo 
didžiai gerbiamą motiną Nikotrę, kuri buvo antroji faraono žmona, 
bet nūnai didžiausia ponia Egipte. 

Dievai neapsiriko pašaukdami ją būti karaliaus gimdytoja. Tai bu- 
vo aukšta, gana apkūni ir, nepaisant keturiasdešimties metų, dar graži 
moteris. O jos akyse, veide ir visoje povyzoje buvo tiek didingu- 
mo, kad net tada, kai eidavo viena kukliais vaidilutės apdarais, 
žmonės lenkdavo prieš ją galvas. 

Kilnioji ponia priėmė sūnų kabinete, išklotame fajanso plokš- 
tėmis. Ji sėdėjo inkrustuotoje kėdėje po palme. Prie jos kojų ant 
kėdutės gulėjo mažas šunytis; iš kitos pusės klūpojo juoda vergė su 
vėduokle. Faraono žmona buvo užsimetusi muslininį auksu siu- 

vinėtą apsiaustą, o ant jos peruko žėrėjo lankelis su lotoso formos 
brangakmenių papuošalu. 

Kai kunigaikštis žemai nusilenkė, šunytis jį apuostė ir vėl atsi- 
gulė, o ponia linktelėjusi galvą paklausė: 

— Kas privertė tave, Ramzi, prašyti mane audiencijos? 

— Dar prieš dvi dienas, mamyt... 

— Aš žinojau, kad esi užsiėmęs. Bet šiandien abu turime laiko, 
ir galiu tave išklausyti. 

— Tu taip kalbi su manim, motin, tarytum stiprus dykumos vėjas 
į mane pūstų, ir aš jau nebeturiu drąsos išdėstyti tau savo prašymą. 

— Tikriausiai nori prašyti pinigų? 

Ramzis sumišęs nuleido galvą. 

— Ar daug tau reikia? 

— Penkiolika talentų... 

— O dievai! — sušuko ponia, — bet juk prieš porą dienų iš iždo 
tau buvo išmokėta dešimt talentų. Pasivaikščiok, mano mergele, po 
sodą, turbūt pavargai,— tarė karalienė juodajai vergei, o likusi vie- 
na su sūnum paklausė kunigaikštį: 

— Tai tavo žydė tokia reikli? 

Ramzis išraudo, bet pakėlė galvą. 

— Žinai, motin, kad taip nėra, — atsakė jis.— Bet aš pažadėjau 
kariuomenei dovaną ir... negaliu jos išmokėti!.. 

Karalienė stebėjo jį ramiai kažką galvodama. 

— Kaip negerai, — atsiliepė ji po valandėlės, — kai sūnus 
sprendžia savo reikalus, nepasitaręs su motina. Kaip tik, prisimin- 
dama tavo amžių, norėjau tau duoti atsiųstą man iš Tyro vergę fi- 
nikietę su dešimties talentų kraičiu. Bet tu pasirinkai žydę. 

— Ji man patiko. Tokios gražios nėra tarp tavo tarnaičių, mo- 
tin, netgi tarp jo šventenybės moterų... 

— Bet juk ji žydė... 

— Nenusiteik iš anksto prieš ją, motin, maldauju tave... Netie- 
sa, kad žydai valgo kiaulieną ir užmušinėja kates... 

Kilnioji ponia. nusišypsojo. 

— Kalbi kaip žemiausios žynių mokyklos mokinukas,— atsakė 
ji gūžtelėjusi pečiais, — ir užmiršti, ką pasakė Ramzis Didysis: “Gel- 
tonoji liaudis yra gausesnė ir turtingesnė už mus; tad veikime prieš 
ją, bet atsargiai, kad ji netaptų dar stipresnė..." Todėl nemanau, kad 
tos liaudies mergina tiktų būti pirmąja faraono įpėdinio meiluže. 

— Argi Ramzio žodžiai gali būti taikomi skurdaus nuomininko 
dukrai!..— sušuko kunigaikštis.— Na ir kur pagaliau tie žydai pas 
mus?.. Prieš tris amžius jie paliko Egiptą ir šiandien kuria juokingą 
dvasiškių valdomą valstybę... 

— Matau,— atsakė kilnioji dama paraukusi antakius,-— kad ta- 
vo meilužė negaišina laiko... Būk atsargus, Ramzi!.. Atsimink, kad 
jų vadas Mesu“? — tai kunigas išdavikas, kuris mūsų šventovėse iki 
šios dienos niekinamas... Atsimink, kad žydai išsinešė iš Egipto dau- 
giau turtų, negu buvo vertas jų kelių kartų darbas: jie pagrobė iš 
mūsų ne tik auksą, bet ir tikėjimą vieninteliu dievu, ir mūsų šven- 
tus įstatymus, kuriuos šiandien savinasi. Pagaliau žinok ir tai, — 
pridūrė ji tvirtai, — kad tos tautos dukros geriau sutinka mirti, negu 
būti kitataučių meilužėmis. O kai jos atsiduoda net priešo vadams, 
tai nebent tik todėl, kad juos palenktų savo politikai arba užmuštų... 

— Tikėk manim, motin, kad visus tuos gandus skleidžia žyniai. 
Jie nenori prileisti prie sosto papėdės kito tikėjimo žmonių, kurie 
galėtų tarnauti faraonui prieš jų valią... 

Karalienė pakilo nuo kėdės ir sunėrusi rankas ant krūtinės 
stebėdamasi žiūrėjo į sūnų. 

-— Vadinasi, man tiesą sakė, jog tu esi žynių priešas! — tarė ji.— 
Tu, jų numylėtasis mokinys?.. 

— Turbūt dar tebeturiu ant nugaros jų lazdų pėdsakų!..— atšovė 
kunigaikštis. 

— Betgi tavo senelis, mano tėvas, kuris dabar gyvena su dievais, 
Amenchotepas, buvo vyriausiasis žynys ir turėjo didelę valdžią 
krašte... 

— Kaip tik todėl, kad mano senelis buvo valdovas ir mano tėvas 
juo tebėra, aš negaliu pakęsti Herhoro valdžios... 

— Šitas pareigas jam suteikė tavo senelis, šventasis Amencho- 
tepas... 

— O aš jį nustumsiu. 

Motina gūžtelėjo pečiais. 

— Ir tu nori po šito, — tarė ji nuliūdusi, — vadovauti korpusui?.. 
Bet juk tu esi išlepinta mergšė, o ne vyras ir vadas... 

— Kodėl gi?..— pertraukė kunigaikštis sunkiai valdydamasis. 

— Nebepažįstu savo sūnaus... Nematau tavyje būsimojo Egipto 
valdovo!.. Tavo asmenyje dinastija bus kaip Nile valtelė be vairo... 
Išvarysi iš dvaro žynius, o kas gi tau liks?.. Kas bus tavo akys 
Aukštutiniame ir Žemutiniame krašte, kas užsienyje?.. O juk farao- 
nas privalo matyti viską, kad ir ką nušviestų dieviškasis Ozyrio spindulys. 

— Žyniai bus mano tarnai, o ne ministrai... 

— Jie ir yra ištikimiausi tarnai. Jie meldžiasi, ir tavo tėvas viešpa- 
tauja trisdešimt trejus metus ir išvengia karų, kurie galėtų būti pra- 
gaištingi... 

— Žyniams. 

— Faraonui, valstybei!..— pertraukė ji.— Ar tu žinai, kas deda- 
si mūsų ižde, iš kurio tu imi dešimt talentų ir tą pačią dieną reika- 
lauji dar penkiolikos?.. Ar tu žinai, kad jei taip nesiaukotų Žyniai, 
kurie iždui papildyti net iš dievų atima tikras brangenybes ir pakeičia 
jas dirbtinėmis, ar žinai, kad karaliaus turtai jau būtų finikiečių ran- 
kose?.. 

— Vienas sėkmingas karas pripildys mūsų kasas kaip Nilo po- 
tvynis mūsų laukus. 

Didžioji ponia nusijuokė. 

— Ne,— tarė ji, — tu, Ramzi, dar toks esi vaikas, kad net tavo 
bedieviškų žodžių negalima laikyti nuodėme. Gerai, prašom: rūpin- 
kis graikų pulkais ir kuo greičiausiai atsikratyk žydaite, o politiką 
palik... mums. 

— Kodėl aš turiu atsikratyti Sara? 

— Nes jeigu turėtum su ja sūnų, galėtų kilti painiava valstybėje, 
kuri ir taip turi pakankamai rūpesčių. Ant žynių, — pridūrė ji, — gali 
pykti, kad tik neįžeidinėtum jų viešai. Jie žino, kad daug reikia at- 
leisti sosto įpėdiniui, ypač dėl tokio ūmaus jo būdo. Bet laikas viską 
nuramins dinastijos garbei ir valstybės naudai. 

Kunigaikštis susimąstė. Staiga jis prabilo: 

— Vadinasi, negaliu tikėtis pinigų iš iždo? 

— Jokiu būdu. Vyriausiasis raštininkas jau šiandien turėtų sustab- 
dyti mokėjimus, jeigu nebūčiau jam davusi keturiasdešimt talentų, 
kuriuos man atsiuntė Tyras. 

— Ir kaip aš atsiteisiu kariuomenei!..— pasakė kunigaikštis ne- 
kantriai trindamas sau kaktą. 

— Išsižadėk žydės ir paprašyk žynių... Gal jie tau paskolins. 

— Niekados!.. Geriau paimsiu iš finikiečių. 

Karalienė kresteiėjo galvą. 

— Esi erpatras, daryk kaip tinkamas... Bet, įspėju tave, turėsi 
duoti didelį užstatą, o finikietis tapęs tavo skolintojų, jau nebepa- 
leis tavęs. Jie yra klastingesni už žydus. 

— Tokioms skoloms sumokėti pakaks mano pajamų dalelės. 

— Pažiūrėsime... Iš širdies norėčiau tau padėti, bet neturiu... — 
liūdnai pasakė ji skėstelėjusi rankas.— Tad daryk kaip išmanai, bet 
vienas prasiskverbs pro plyšį, paskui jį ateis ir kiti. 

Ramzis delsė išeiti. 

— Ar dar nori ką man pasakyti? — paklausė ji. 

— Norėčiau tik paklausti... Mano širdis jaučia, kad tu, motin, 
kažką planuoji mano atžvilgiu. Ką būtent?.. 

Karalienė paglostė jo veidą. 

— Dar ne dabar... dar ne dabar!.. Šiandien esi laisvas kaip kiek- 
vienas jaunas šio krašto bajoras, tad naudokis... Bet, Ramzi, ateis 
laikas ir turėsi vesti žmoną, kurios vaikai bus karališkojo kraujo ku- 
nigaikščiai, o sūnus taps tavo įpėdiniu. Apie tai aš kaip tik ir gal- 
voju... 

— Na ir ką?.. 

— Kol kas nieko konkretaus. Šiaip ar taip, politinė išmintis man 
sako, kad tavo žmona turėtų būti žynio duktė... 

— (Gal Herhoro?..— garsiai nusijuokė kunigaikštis. 

— O kas čia būtų smerktina? Herhoras netrukus taps vyriausiuoju 
Tėbų žyniu, o jo duktė tėra keturiolikos metų. 

— Ir sutiktų užimti žydaitės vietą šalia manęs?..— ironiškai pa- 
klausė Ramzis. 

— Turėtum pasistengti, kad tavo šios dienos klaida būtų užmiršta. 

— Bučiuoju tavo kojas, motin, ir išeinu, — tarė Ramzis stverda- 
masis už galvos.— Išgirdau čia tiek keistų dalykų, jog imu bijoti, 
kad Nilas nepradėtų tekėti prieš slenksčius arba piramidės nepasi- 
slinktų į rytų dykumą! 

— Neburnok, mano vaike,— sukuždėjo karalienė su baime 
žiūrėdama į sūnų.— Šiame krašte yra buvę keistesnių stebuklų... 

— Ar ne tų,— karčiai šypsodamas paklausė sūnus, — kad kara- 
liaus rūmų sienos klausydavosi savo valdovų kalbų? 

— Yra buvę, kai faraonai mirdavo, viešpatavę vos kelis mėne- 
sius, ir žlugdavo dinastijos, valdžiusios devynias tautas! 

— Nes tie faraonai dėl smilkalų pamiršdavo kalaviją!..— atšovė 
kunigaikštis. 

Jis nusilenkė ir išėjo. 

Įpėdinio žingsniams tolstant erdviame prieangyje, kilniosios' po- 
nios veidas keitėsi: vietoj didingumo atsirado sielvartas ir nerimas, 
o didelėse jos akyse sublizgo ašaros. 

Ji nubėgo prie deivės statulos, atsiklaupė ir užbėrusi ant anglių 
indiškų smilkalų ėmė melstis: 

— O Izide, Izide, Izide!?? — tris kartus tariu tavo-vardą. O Izide, 
kuri gimdai žalčius, krokodilus ir stručius, tris kartus tebūnie pagar- 
bintas vardas tavo... O Izide, kuri saugai javų grūdus nuo pra- 
gaištingų vėtrų, o mūsų tėvų kūnus nuo naikinančio laiko veikimo, 
o Izide, pasigailėk ir saugok mano sūnų!.. Triskart tebūnie tariamas 
vardas tavo ir čia... ir ten... ir ten... Ir šiandien, ir visada, ir per 
amžius, kol mūsų dievų šventovės regės savo atspindį Nilo vandenyse. 

Taip melsdamasi ir raudodama karalienė nusilenkė ir kakta pa- 
lietė žemę. O tuo metu viršum jos pasigirdo tylus kuždesys: 

— Teisingojo balsas visuomet būna išklausytas... 

Kilnioji ponia pašoko ir didžiai nustebusi ėmė dairytis aplinkui. 
Bet kambaryje nieko nebuvo. Tik nuo sienų į ją žvelgė nutapytos 
gėlės, o nuo aukuro — deivės statula, kupina nežemiškos ramybės. 

Kunigaikštis grįžo į savo vilą susirūpinęs ir pašaukė Tuimozį. 

— Turi mane pamokyti, — tarė Ramzis, — kaip prasimanyti pi- 
nigų... 

— Aha! — nusijuokė dabišius.—- Štai išmintis, kurios nemoko- 
ma aukščiausiose žynių mokyklose, bet aš šioje srityje galiu būti pra- 
našas... 

— Ten mokoma neskolinti pinigų, — pertraukė kunigaikštis. 

— Jeigu nebijočiau, kad mano lūpas suterš bedievybė, pasakyčiau, 
kad kai kurie Žyniai veltui gaišina laiką... Vargšai žmonės, nors ir 
šventi!.. Nevalgo mėsos, tenkinasi viena žmona arba visai vengia 
moterų ir — nežino, ką reiškia skolintis... Aš patenkintas, Ramzi,— 
porino Tutmozis, — kad šios rūšies išmintį pažinsi mano patariamas. 
Jau šiandien tu supranti, kaip tenka kentėti, kai nėra pinigų. Žmo- 
gus, kuriam reikalingi pinigai, neturi apetito, blaškosi per miegą, i 
moteris Žiūri su nuostaba, tarsi klausdamas: “Kam jos reikalingos?" 
Šalčiausioje šventovėje jo veidą nuplieskia karštis, o per didžiausią 
kaitrą dykumoje jį krečia šalčio šiurpuliai. Jis žiūri į priekį lyg beprotis, 
negirdi, kas jam sakoma, dažniausiai vaikščioja su perkreiptu peruku, 
kurį užmiršo iškvėpinti, o nusiramina tik prie stipraus vyno ąsočio, 

„bet ir tai neilgam. Vos tik vargšelis atgauna sąmonę, vėl ima jaus- 
tis taip, tarsi žemė skirtųsi po jo kojomis. 

— Iš tavo neramios eigasties ir netvarkingo mosavimo ranko- 
mis, — kalbėjo toliau dabita,— matau, kad šiuo metu esi pagautas 
nevilties dėl pinigų stokos. Bet netrukus patirsi kitus jausmus, pa- 
jusi, lyg tau būtų nuristas nuo krūtinės didelis sfinksas. Paskui tave 
apims saldi ankstesnių rūpesčių ir dabartinių skolintojų užmiršties 
būsena, o po to... Ak, laimingasis Ramzi, tavęs laukia nepaprastos 
staigmenos!.. Kai sukaks terminas ir skolintojai ims tave lankyti, ne- 
va reikšdami pagarbą, tu būsi kaip skalikų ujamas elnias arba kaip 
egiptietė mergina, kuri semdama iš upės vandenį pamato gumbuotą 
krokodilo nugarą... 

— Visa tai atrodo labai linksmai, — pasakė Ramzis juokdama- 
sis, — bet neduoda nė vienos drachmos... 

— Palauk!..— pertraukė Tutmozis.— Tuojau pat einu pas fini- 
kietį bankininką Dagoną, o vakare, net jei jis dar ir neduotų tau pi- 
nigų, atgausi ramybę. 

Jis išbėgo, sėdo į mažus neštuvus ir apsuptas tarnų bei tokių pat 
kaip jis plevėsų dingo parko alėjoje. 

Prieš saulėlydį į sosto įpėdinio namus atvažiavo finikietis Dago- 
nas, garsiausias Memfio bankininkas. Tai buvo pagyvenęs vyras, gel- 
tonas, sausas, bet gerai sudėtas. Jis vilkėjo mėlyną tuniką, o viršum 
jos plonos medžiagos baltą apsiaustą; jo tankūs, ilgi plaukai buvo 
suveržti aukso žiedu, didelė juoda barzda taip pat buvo nuosava. Tie 
vešlūs plaukai atrodė didingai palyginti su egiptiečių dabitų perukais 
ir dirbtinėmis barzdelėmis. 

Įpėdinio būste knibždėte knibždėjo aristokratinio jaunimo. Vieni 
apačioje maudėsi ir tepėsi aliejais, kiti žaidė viršuje šachmatais ir 
šaškėmis, treti drauge su keliomis šokėjomis gėrė palapinėse, pasta- 
tytose terasoje. Įpėdinis nei gėrė, nei žaidė, nei su moterimis kalbėjo, 
o tik vaikščiojo vienoje terasos pusėje nekantriai laukdamas fini- 
kiečio. Pamatęs jį atvykstant iš alėjos neštuvais, kuriuos tempė du 
asilai, įpėdinis nusileido į pirmąj; aukštą, kur buvo laisvas kambarys. 

Po valandėlės duryse pasirodė Dagonas. Jis priklaupė ant 
slenksčio ir sušuko: 

— Sveikinu tave, naujoji Egipto saule!.. Gyvuok amžinai, ir ta- 
vo šlovė tepasiekia tuos tolimus krantus, kur nuplaukia finikiečių laivai... 

Kunigaikščiui paliepus, jis atsikėlė ir smarkiai mosuodamas ran- 
komis prabilo: 

— Kai kilnusis Tutmozis išlipo prie mano drėbtinės pirkios (ma- 
no namas tik pirkelė palyginti su tavo rūmais, erpatre!), jo veidas 
taip spindėjo, kad aš tuoj šūktelėjau žmonai: “Tamara, kilnusis Tut- 
mozis ateina ne savo vardu, o kažkieno kito, tiek aukštesnio už jį 
patį, kiek Libanas aukštesnis už pajūrio smiltynus..." O žmona klau- 
sia: “Iš ko pažįsti, mano viešpatie, kad kilnusis Tutmozis ateina ne 
savo reikalais?.." — “Iš to, kad jis negali ateiti su pinigais, nes jų 
neturi, ir atėjo ne pinigų, nes aš jų neturiu..." — Ir tada mudu nu- 
silenkėm kilniajam Tutmoziui. O kai jis mums pasakė, kad tai tu, 
kilnusis valdove, nori penkiolikos talentų iš savo vergo, aš paklau- 
siau savo žmoną: “Tamara, argi blogai mane pamokė mano širdis?" 
— “Dagonai, tu esi toks išmintingas, kad privalai tapti sosto įpėdi- 
nio patarėju..." — atsakė mano žmona. 

Ramzis virte virė nekantraudamas, bet klausėsi bankininko... Jis, 
kuris niršo savo motinos ir faraono akivaizdoje! 

— Kai mes apmąstėm,— plepėjo finikietis,— ir supratom, kad 
tu, viešpatie, pageidauji mano patarnavimų, toks džiaugsmas įžengė 
į mūsų namus, jog aš liepiau duoti tarnams dešimt ąsočių alaus, o 
mano žmona Tamara paprašė, kad aš nupirkčiau jai naujus auska- 
rus. Mano džiaugsmas tiek sustiprėjo, kad važiuodamas aš neleidau 
vežėjui mušti asilų. O kai mano nevertos kojos palietė jūsų rūmų 
grindis, kunigaikšti, aš išėmiau aukso žiedą (didesnį už tą, kurį kil- 
nusis Herhoras davė Eunanai!) ir padovanojau tą aukso žiedą jūsų 
vergui, kuris užpylė man ant rankų vandens. Leisk paklausti, jūsų 
kilnybe, iš kur tasai sidabrinis ąsotis, iš kurio man pylė ant rankų?.. 

— Man jį pardavė Azarijas, Gabero sūnus, už du talentus. 

— Žydas?.. Jūsų kilnybė prekiauji su žydais? O ką į tai pasakys 
dievai?.. 

— Azarijas toks pat pirklys, kaip ir jūs, — atsakė įpėdinis. 

Tai išgirdęs Dagonas abiem rankom nusitvėrė už galvos, ėmė 
spjaudyti ir aimanuoti: 

— O Baalai! Tamūzai! O Balete!.. O Astorete**!.. Azarijas, Gabe- 
ro sūnus, žydas esąs toks pats pirklys, kaip ir aš! O mano kojos, 
kam jūs mane čia atnešėt... O širdie, kodėl kenti tokį skausmą ir pa- 
tyčias?.. Kilniausiasis kunigaikšti, — šaukė finikietis,— sumušk ma- 
ne, nukirsk man rankas, jeigu aš klastosiu auksą, bet nesakyk, kad 
žydas gali būti pirklys. Greičiau žlugs Tyras, greičiau Sidoną užneš 
smėlis*?, negu žydas taps pirkliu. Jie gali melžti savo liesas ožkas 
arba egiptiečio botagų čaižomi minkyti molį su šiaudais, bet niekad 
neprekiaus. Tfu!.. tfu!.. nešvari vergų tauta!.. Plėšikai, vagys!.. 

Nežinia kodėl kunigaikščio širdyje užvirė pyktis, bet tuojau pat 
nurimo. Ir tai pasirodė keista pačiam Ramziui, kuris iki šiol nematė 
reikalo prieš ką nors tvardytis. 

— Taigi,— staiga prabilo įpėdinis, — ar paskolinsi man, gerasis 
Dagonai, penkiolika talentų? 

— O Astorete!.. penkiolika talentų?.. Tai toks sunkus dalykas, 
kad aš turėčiau atsisėsti ir gerai apie jį pagalvoti. 

— Tad sėskis. 

— Už talentą, — kalbėjo finikietis patogiai atsisėsdamas kėdėje,— 
galima gauti dvidešimt auksinių grandinių arba šešiasdešimt gražių 
melžiamų karvių, arba dešimt vergų darbui, arba vieną vergą, kuris 
moka arba groti fleita, arba tapyti, arba net gydyti. Talentas — tai 
baisus turtas!.. 

Kunigaikščio akys blykstelėjo. 

— Ką gi, kad neturi penkiolikos talentų...— pertraukė jį kuni- 
gaikštis. 

Išsigandęs finikietis staiga nusmuko nuo kėdės ant grindų. 

— Kas šiame mieste, saulės sūnau, tau įsakius, neturės pi- 
nigų?..— sušuko jis.— Tiesa, aš esu skurdžius, kurio auksas, bran- 
genybės ir visos nuomos nevertos tavo žvilgsnio, kunigaikšti. Bet 
kai aš apeisiu mūsų pirklius ir pasakysiu, kas mane siuntė, iki ryt- 
dienos gausi penkiolika talentų nors iš po Žemės. Jeigu tu, erpatre, 
atsistotum prie nudžiūvusio figmedžio ir pasakytum: “Duok pi- 
nigų!..", figmedis sumokėtų išpirką... Tik nežiūrėk taip į mane, Horo 
sūnau, nes jaučiu skausmą širdies duobutėj ir maišosi man protas, — 
maldaujančių tonu kalbėjo finikietis. 

— Na, sėsk, sėsk,— tarė kunigaikštis šyptelėjęs. 

Dagonas atsikėlė nuo grindų ir dar patogiau įsitaisė kėdėje. 

— Kokiam laikui kunigaikštis nori penkiolika talentų? — pa- 
klausė jis. 

— Turbūt metams. 

— Sakykim iš karto: trejiems metams. Tik jo šventenybė po metų 
galėtų grąžinti penkiolika talentų, bet ne jaunas kunigaikštis, kuris 
kasdien turi priiminėti linksmus bajorus ir gražias moteris... Ak, tos 
moterys... Ar tiesa, jei leisi paklausti, jūsų kilnybe kunigaikšti, kad 
paėmei pas save Sarą, Gedeono dukterį? 

— O kiek nori procentų? — pertraukė jį kunigaikštis. 

— Smulkmena, dėl kurios nėra reikalo vargintis jūsų šventoms 
lūpoms. Už penkiolika talentų duosi, kunigaikšti, penkis talentus me- 

tams, 0 per trejus metus aš atsiimsiu viską pats taip, kad jūsų kil- 
nybė nė nežinosi... 

— Duosi man šiandien penkiolika talentų, o po trejų metų atsi- 
1msi trisdešimt?.. 

— Egipto įstatymai leidžia, kad procentų suma būtų lygi pasko- 
lai, — atsakė sumišęs finikietis. 

— Bet ar tai ne per daug? 

— Per daug?..— sušuko Dagonas.— Kiekvienas didelis ponas tu- 
ri dideles valdas, didelius turtus ir moka tik didelius procentus. Man 
būtų gėda imti iš sosto įpėdinio mažiau; pagaliau ir pats, kunigaikšti, 
galėtum įsakyti duoti man lazdų ir išvaryti, jei išdrįsčiau paimti 

mažiau... 
“ — Kada atneši pinigus? 

— Atnešti?.. O dievai! Vienas žmogus to nepajėgs padaryti. Aš 
padarysiu geriau: sutvarkysiu visus kunigaikščio mokėjimus, kad jūsų 
kilnybei nereikėtų galvoti apie tokius niekingus reikalus. 

— Bene tu žinai mano mokėjimus? 

— Truputį žinau, — atsainiai atsakė finikietis.— Kunigaikštis nori 
pasiųsti šešis talentus rytų armijai — tai padarys mūsų bankininkai 
Cheteme ir Migdolyje“. Trys talentai kilniajam Nitagerui ir trys kil- 
niajam Patroklui — tai bus sutvarkyta vietoje... O Sarai ir jos tėvui 
Gedeonui aš galiu išmokėti per tą suskį Azariją... Taip bus net ge- 
riau, nes jie apgautų kunigaikštį skaičiuodami. 

Ramzis ėmė nekantriai vaikščioti po kambarį. 

— Vadinasi, aš turiu išrašyti tau vekselį trisdešimčiai talentų? 

— Kokį vekselį?.. Kam vekselį?.. Kas man iš to vekselio?.. 
Išnuomosi man, kunigaikšti, trejiems metams savo dvarus Takenso, 
Seso, Neha Mento, Neha Pecho, Sebt Heto, Habu namuose*!. 

— Išnuomoti?..— tarė kunigaikštis.— Nepatinka man tai... 

— O kaipgi aš atsiimsiu savo pinigus, savo trisdešimt talentų?.. 

— Palauk. Pirma turiu paklausti klojimų prievaizdą, kiek pajamų 
per metus duoda man tie dvarai. 

— Kam jūsų kilnybei tiek vargti?.. Ką prievaizdas žino?.. Jis nie- 
ko nežino, kaip regėt mane dorą finikietį. Kiekvienais metais būna 
kitoks derlius ir kitokios pajamos... Aš galiu turėti nuostolių, o ta- 
da prievaizdas man negrąžins... 

— Bet matai, Dagonai, man atrodo, kad tie dvarai duoda per me- 
tus daug daugiau negu dešimt talentų. 

— Nenori, kunigaikšti, manim pasitikėti? Gerai! Jums įsakius, aš 
galiu atsisakyti nuo Seso dvarų... Dar nesi, kunigaikšti, tikras dėl ma- 
no nuoširdumo?.. Na, tai aš dar nuleisiu ir Sebt Hetą... Bet kam čia 
tas prievaizdas? Jis mokys kunigaikštį išminties?.. O Astorete! Aš 
prarasčiau miegą ir apetitą, kad kažkoks prievaizdas, pavaldinys ir 
vergas, drįstų mokyti mano maloningąjį viešpatį. Čia reikalingas tik 
raštininkas, kuris parašys, kad tu, kilniausiasis viešpatie, išnuomoji 
man trejiems metams dvarus tame, tame ir tame nome. Ir reikia 
šešiolikos liudytojų, kurie patvirtintų, kad kunigaikštis suteikė man 
tokią garbę. O kam tarnams žinoti, kad jų valdovas skolinasi iš 
manęs pinigų?.. 

Visa tai nusibodo įpėdiniui, ir jis gūžtelėjo pečiais. 

— Rytoj, — pasakė jis, — atnešk pinigus ir atsivesk raštininką su 
liudytojais. Aš nenoriu daugiau apie tai galvoti. 

— Ak, kokie išmintingi žodžiai! — sušuko finikietis.— Gyvuok 
amžinai, kilniausiasis viešpatie!.. 


IX skyrius 


Kairėje Nilo pusėje, šiauriniame Memfio priemiesčio krante, bu- 
vo dvarelis, kuriame sosto įpėdinis apgyvendino žydo Gedeono duk- 
terį Sarą. 

Tas trisdešimt penkių margų ūkis — nedidelis kvadratas — nuo 
namo viršaus buvo matomas kaip ant delno. Dvarelio žemės ant kal- 
vos buvo padalytos į keturis sklypus. Dviejuose žemiausiuose ir 
didžiausiuose, kuriuos Nilas visada apsemdavo, buvo auginami ja- 
vai ir daržovės. Trečiame sklype, kurio potvyniai kartais nepasiek- 
davo, augo palmės, figos ir kiti vaismedžiai. Ketvirtame, aukščiau- 
siame, buvo sodas, apsodintas alyvmedžiais, vynuogėmis, riešut- 
medžiais ir saldžiaisiais kaštonais, tarp kurių stovėjo namas. 

Namas buvo medinis, dviejų aukštų, kaip paprastai su terasa, ku- 
rioje stovėjo drobinė palapinė. Apačioje gyveno juodaodis Ramzio 
vergas, viršuje — Sara su savo gimine ir tarnaite Tafete. Namą juosė 
neišdegtų plytų siena, už kurios kiek atokiau buvo trobesiai gyvu- 
liams, bernams ir prižiūrėtojams. 

Saros kambariai buvo nedideli, bet ištaigingi. Grindys buvo išklo- 
tos kilimais, ant durų ir langų kabėjo įvairiaspalvės dryžuotos užuo- 

laidos. Čia stovėjo raižiniais išmargintos lovos ir kėdės, inkrustuo- 
tos- skrynios drabužiams, trikojai ir vienakojai staliukai, apkrauti va- 
zonais su gėlėmis, laibais ąsočiais vynui, dėžutėmis šu kvepalų bu- 
teliukais, auksinėmis ir sidabrinėmis taurelėmis, fajanso vazomis ir 
dubenimis, bronziniais žibintais. Kiekvienas, net smulkiausias daik- 
tas ar indas buvo papuoštas raižiniais arba spalvotais raštais, kiek- 
vienas drabužis — siuvinėjimais ir kutais. 

Jau dešimtį dienų tame atkampiame ūkyje gyveno Sara, iš baimės 
ir gėdos besislapstanti nuo žmonių,— beveik nė vienas dvaro tar- 
nas nebuvo jos matęs. Uždangstytame buduare ji siūdavo, mažomis 
staklelėmis ausdavo drobę arba pindavo Ramziui gyvų gėlių vaini- 
kus. Kartais ji išsmukdavo į terasą ir atsargiai praskleidusi palapinės 
"drobules žiūrėdavo į Nilą, pilną laivų, kurių irkluotojai dainuodavo 
linksmas dainas. Arba pakėlusi akis su baime žvelgdavo į pilkus ka- 
raliaus rūmų pilonus, kurie nebylūs ir niūrūs stiebėsi kitame upės 
krante. O paskui vėl bėgdavo prie savo darbų ir šaukdavo Tafetę. 

— Sėdėk čia, motin,— sakydavo ji,— ką tu ten veiki apačioje? 

— Sodininkas atnešė vaisių, o iš miesto atsiuntė duonos, vyno 
ir paukščiukų; turėjau visa tai priimti. 

— Sėdėk čia ir kalbėk, nes mane ima baimė. 

— Kvailutis tu vaikelis! — atsakė juokdamasi Tafetė.— Mane 
taip pat pirmą dieną baimė tykojo kiekviename kampe; bet, kai išėjau 
už sienos, viskas pasibaigė. Ko čia man bijoti, kai visi puola prieš 
mane ant kelių? Tave pamatę turbūt ant galvų stotų!.. Išeik į sodą, 
jis gražus kaip rojus... Pasidairyk po lauką, kur kerta kviečius... Sėsk 
į raižiniais išmargintą valtį, kurioj irkluotojai džiūsta iš ilgesio, 
norėdami tave pamatyti ir pavėžinti Nilu... 

— Bijau... 

— Ko? 

— Bene aš žinau?.. Kol siuvu, galvoju, kad esu mūsų slėnyje ir 
kad tuojau ateis tėvas. Bet kai vėjas praskleidžia lango užuolaidas 
ir iš viršaus pažiūriu į tą didelį... didelį kraštą, man atrodo... žinai 
kas?.. Kad mane pagrobė peslys ir nunešė į savo lizdą ant uolos, iš 
kur negalima nulipti... 

— Ak, tu... tu! Kad būtum mačiusi, kokią vonią šiandien atsiuntė 
kunigaikštis, varinę vonią!.. O kokį trikojį židiniui, kokius puodus 
ir iešmus!.. O kad tu žinotum, jog šiandien patupdžiau dvi perekšles, 
ir netrukus turėsime viščiukų... 

Saulei nusileidus, kai niekas nebegalėjo jos matyti, Sara būdavo 
drąsesnė. Tada ji išeidavo į terasą ir žiūrėdavo į upę. O kai iš tolo 
pasirodydavo valtis, apšviesta deglų, kurie juodame vandenyje braižė 
kruvinus ir ugninius ruožus, Sara abiem rankom spausdavo vargšę 
savo širdį, virpančią kaip sugautas paukštis. Ten plaukdavo pas ją 
Ramzis, o ji nemokėdavo pasakyti, kas jai darosi: ar ima džiaugs- 
mas, kad artėja tas gražuolis, su kuriuo ji susipažino slėnyje, ar 
baimė, kad vėl pamatys didelį valdovą ir viešpatį, kurio akivaizdo- 
je ji netenka drąsos? 

Vieną dieną, šabo išvakarėse, į dvarą atėjo tėvas, pirmą kartą po 
to, kai ji apsigyveno toje vietoje. Sara verkdama puolė prie jo; pati 
nuplovė jam kojas, galvą pašlakstė kvepalais ir išbučiavo jį. Gede- 
onas jau buvo žilstelėjęs, griežtų veido bruožų žmogus. Jis vilkėjo 
ilgais iki kulkšnių marškiniais, apačioje išsiuvinėtais spalvingais 
raštais, 0 ant jų — geltonu palaidiniu be rankovių, kuris dengė 
krūtinę ir nugarą. Ant galvos jis dėvėjo nedidelę, į viršų siaurėjančią 
kepurę. 

— Atėjai?.. atėjai! — šaukė Sara ir vėl ėmė bučiuoti jam rankas 
ir galvą. 

— Aš pats stebiuosi, kad esu čia! — liūdnai atsakė Gedeonas.— 
Į sodą sėlinau kaip vagis; visą kelią iš Memfio man atrodė, kad egip- 
tiečiai bado mane pirštais, o kiekvienas žydas nusispjauna... 

— Betgi, tėve, tu pats mane atidavei kunigaikščiui?..— sukuždėjo 
Sara. 

— Atidaviau, o ką veiksi neatidavęs? Pagaliau man tik taip at- 
rodo, kad mane pirštais bado ir į mane spjaudo. Egiptiečiai, kurie 
mane pažįsta, lenkiasi man juo žemiau, juo aukščiau patys stovi. Per 
tą laiką, kai tu esi čia, mūsų ponas Sezofris nuolat sako, kad reiktų 
man padidinti savo namą; ponas Chairis padovanojo man geriausio 
vyno ąsotį, o pats mūsų kilniausias nomarchas atsiuntė pas mane sa- 
vo patikimą tarną paklausti, ar tu sveika ir ar aš nesutikčiau būti jo 
prievaizdu? 

— O žydai?..— paklausė Sara. 

— Ką žydai!.. Jie žino, kad aš nusileidau ne gera valia. Na, pa- 
galiau kiekvienas norėtų, kad jam būtų taikoma tik tokia prievarta. 
Tegul mus visus teisia ponas dievas. Geriau pasakyk, kaip tu lai- 
kaisi? | 

— Geriau jau nebus ir Abraomo prieglobstyje,— atsiliepė Ta- 
fetė.— Visą dieną mums neša vaisių, vyno, duonos ir mėsos, ko tik 

širdis trokšta. O kokią vonią turim!.. Visa varinė. O kokius virtuvės 
indus!.. 

— Prieš tris dienas, — pertraukė ją Sara,— pas mane buvo fini- 
kietis Dagonas. Nenorėjau jo matyt, bet jis labai spyrėsi. 

— Man davė aukso žiedą,— įsiterpė Tafetė. 

— Pasakė man,— kalbėjo Sara,— kad jis esąs mano viešpaties 
nuomininkas, padovanojo du lankelius kojoms, perlų auskarus ir 
dėžutę Punto kvepalų. 

— Už ką jis tau tai padovanojo? — paklausė tėvas. 

— Už nieką. Tik prašė, kad aš gerai apie jį galvočiau ir ret- 
karčiais priminčiau savo viešpačiui, jog Dagonas yra jo ištikimiau- 
sias tarnas. 

— Tu labai greit pririnksi pilną skrynią auskarų ir apyrankių, — 
šypsodamasis atsakė Gedeonas.— Ak,— pridūrė jis po valandėlės, — 
greičiau sukaupk didelį turtą, ir bėkime į mūsų žemę, nes čia visuo- 
met mums vargas! Vargas, kai būna blogai, bet dar didesnis vargas, 
kai yra gerai. 

— O ką pasakytų mano viešpats? — liūdnai paklausė Sara. 

Tėvas pakratė galvą. 

— Nepraeis nė metai, kai tavo viešpats tave paliks, o kiti jam 
padės. Jeigu būtum egiptietė, jis paimtų tave į savo namus, bet 
žydę... 

— Paliks? — pakartojo Sara atsidusdama. 

— Kam rūpintis būsimomis dienomis, kurios yra Dievo rankoj. 
Atėjau praleisti pas tave šabo... 

— O aš turiu geros žuvies, mėsos, paplotėlių ir košerinio vyno, — 
skubiai pertraukė Tafetė.— Nupirkau Memfyje septynšakę žvakidę 
ir vaškinių žvakių... Vakarienė bus geresnė negu paties pono Chai- 
rio namuose. 

Gedeonas su dukterimi išėjo į terasą. Kai jie pasiliko vienudu, 
jis tarė: 

— Tafetė man sakė, kad tu visą laiką sėdi namie. Kodėl? Reiktų 
išeiti bent į sodą. 

Sara krūptelėjo. 

— Bijau, — sukuždėjo ji. 

— Kodėl tu turi bijoti savo sodo?.. Juk tu čia esi ponia, didelė 
ponia... 

— Kartą dienos metu buvau išėjusi į sodą... Mane pamatė kažko- 
kie žmonės ir ėmė tarp savęs kalbėti: “Žiūrėkit, antai ta sosto įpėdi- 
nio žydė, per kurią vėluoja potvynis!.." 

— Kvailiai jie, — pasakė Gedeonas.— Bene vieną kartą Nilas visa 
savaite pavėluodavo patvinti? Tai išeidinėk kol kas bent vakarais. 

Sara krūptelėjo dar smarkiau. 

— Nenoriu!.. Nenoriu!..— sušuko ji.— Kitą kartą buvau išėjusi 
vakare, ten, tarp alyvmedžių. Staiga iš šoninio tako išniro kaip 
šešėliai dvi moterys... Išsigandusi norėjau pabėgti... Tada viena iš 
jų, jaunesnė ir žemesnė, čiupo mane už rankos sakydama: “Nebėk, 
mes norim tave įsižiūrėti..." O antra, vyresnė ir aukštesnė, sustojo 
per kelis žingsnius nuo manęs ir pažvelgė man į akis... Ak, tėve, 
maniau, kad aš pavirsiu akmeniu... Kokia tai buvo moteris... koks 
žvilgsnis!.. 

— Kas tai galėjo būti? — paklausė Gedeonas. 

— Ta vyresnioji atrodė kaip vaidilutė. 

— Ir nieko tau nesakė? 

— Nieko. Tik kai nueidamos jos dingo už medžių, išgirdau be- 
ne vyresniosios balsą: “Iš tikrųjų ji graži..." 

Gedeonas susimąstė. 

— Gal tai buvo kokios didelės dvaro ponios?..— pasakė jis. 

Saulė leidosi, o abiejuose Nilo krantuose rinkosi didelės minios 
žmonių, laukiančių ženklo dėl potvynio, kuris iš tikrųjų pavėlavo. 
Jau dvi dienas pūtė vėjas nuo jūros ir vanduo upėje pažaliavo; jau 
saulė buvo praėjusi pro Sočio žvaigždę“, bet žynių šulinyje Mem- 
f10 mieste vanduo nepakilo nė per pirštą. Žmonės nerimavo, juo la- 
biau kad Aukštutiniame Egipte pagal gaunamus ženklus potvynis kilo 
taisyklingai ir net žadėjo būti labai geras. 

— Kas gi jį sulaiko prie Memfio? — klausinėjo susirūpinę žem- 
dirbiai, su ilgesiu laukdami ženklo. 

Suspindus danguje žvaigždėms, Tafetė valgomajame padengė bal- 
ta staltiese stalą, pastatė žvakidę su septyniomis degančiomis 
žvakėmis, pristūmė tris kėdes ir pranešė, kad tuojau paduosianti šabo 
vakarienę. 

Tada Gedeonas užsidėjo ant galvos kepurę ir iškėlęs viršum sta- 
lo abi rankas kalbėjo žiūrėdamas į dangų: 

— Abraomo, Izaoko, Jokūbo Dieve, kursai išvedei mūsų tautą iš 
Egipto žemės, kursai vergams ir tremtiniams suteikei tėvynę, kursai 
su Judo sūnumis sudarei amžiną santarvę... Dieve Jehova, dieve Ado- 
nai, leisk mums be nuodėmės naudotis priešo žemės vaisiais, 
išgelbėk mus nuo liūdesio ir baimės, kuriuose mes skendime, ir 
sugrąžink mus prie Jordano krantų, kuriuos apleidome tavo garbei... 

Tuo metu iš už sienos pasigirdo balsas: 

— Jo kilnybė Tutmozis, ištikimiausias jo šventenybės ir sosto 
įpėdinio tarnas... 

— Tegyvuoja amžinai!..— atsiliepė keli balsai sode. 

— Jo kilnybė,— vėl kalbėjo vienas balsas, — siunčia sveikinimus 
gražiausiajai Libano rožei! 

Jam nutilus pasigirdo arfos ir fleitos garsai. 

— Tai muzika!..— sušuko Tafetė pliaukštelėjusi rankomis. — 
Švęsime šabą su muzika... 

Sara ir jos tėvas, iš pradžių išsigandę, ėmė juoktis ir atsisėdo prie 
stalo. 

— Tegul sau groja, — pasakė Gedeonas, — jų muzika nepagadins 
mums apetito. 

Fleita ir arfa sugrojo vieną posmą, o po to kažkas užtraukė tenoru: 

“Esi gražiausia iš visų merginų, kurios žiūri į Nilo vandenis. Tavo 
plaukai juodesni už juodvarnio plunksnas, akys žvelgia švelniau už 
akis stirnos, kuri ilgisi savo oželio. Liekna esi tarsi palmė, o loto- 
sas tau pavydi grakštumo. Tavo krūtys tarytum vynuogių kekės, nuo 
kurių sulčių svaigsta karaliai...“ 

Vėl atsiliepė fleita ir arfa, o po jų suskambo daina: 

“Ateik ir pailsėki sode. Tavo tarnai atneš daug indų ir visokiau- 
sių gėrimų. Ateik, atšvęsime šią naktį ir po jos išauštančią aušrą. Ma- 
no šešėlyje, paunksmėje figmedžio, vedančio saldžius vaisius, tavo 
mylimasis priglus tavo dešinėje, o tu jį apsvaiginsi ir tenkinsi visus 
jo pageidavimus..." 

Fleita ir arfa — po jų vėl daina: 

“Aš esu tylaus proto, niekados nesakau, ką matau, ir savo vaisių 
saldumo negadinu tuščiais plepalais...** 


X skyrius 


Staiga daina nutilo, nuslopinta riksmo ir triukšmo, lyg bėgtų di- 
delis būrys Žmonių. 

— Pagonys!.. Egipto priešai!..— šaukė kažkas.— Dainuojate, kai 
mes visi paskendę sielvarte, ir giriate žydę, kuri savo burtais sustabdė 
Nilo tėkmę... 


* Autentiška. 

— Vargas jums!..— šaukė kitas.— Mindžiojate sosto įpėdinio 
žemę... Mirtis ištiks jus ir jūsų vaikus!.. 

— Mes pasitrauksime, bet tegul išeina pas mus žydė, kad galėtu- 
me išsakyti jai savo skriaudas... 


— Bėgam!..— suriko Tafetė. 
— Kur? — paklausė Gedeonas. 
— Niekados! — atšovė Sara, kurios švelnų veidą nuplieskė rūstu- 


mo raudonis.— Argi aš nepriklausau sosto įpėdiniui, prieš kurį tie 
žmonės puola kniūbsti? 

Kol tėvas ir tarnaitė susivokė, ji, visa baltai apsirengusi, išbėgo 
į terasą ir miniai, susirinkusiai už sienos, sušuko: 

— Štai aš!.. Ko norite iš manęs?.. | 

Klegesys valandėlei nutilo, bet netrukus vėl pasigirdo grėsmingi 
balsai: 

— Būk prakeikta, svetimšale, kurios nuodėmė stabdo Nilo van- 
denis!.. 

Ore suzvimbė keli aklai mesti akmenys, kurių vienas smogė Sa- 
rai į kaktą. 

— Tėve!..— suriko ji stverdamasi už galvos. 

Gedeonas čiupo ją į glėbį ir nunešė nuo terasos. Nakties tamso- 
je buvo matyti nuogi žmonės baltomis kepuraitėmis ir prikyš- 
tėlėmis,— jie lipo per tvorą. 

Apačioje iš visos gerklės rėkė Tafetė, o juodaodis vergas su- 
griebęs kirvį atsistojo vienų namų tarpdury ir paskelbė, kad suskal- 
dys galvą kiekvienam, kas tik išdrįs įeiti: 

— Duokit čia akmenų tam Nubijos šuniui! — šaukė miniai 
žmonės nuo tvoros. 

Bet staiga minia nuščiuvo, nes iš sodo gilumos išėjo žmogus 
skusta galva ir vilkįs panteros kailiu. 

— Pranašas!.. šventasis tėvas!..— sukuždėjo minia. 

Sėdintieji ant mūro sienos ėmė ristis žemėn. 

— Egipto žmonės, — tarė žynys ramiu balsu, — kokią turite teisę 
kelti ranką į sosto įpėdinio nuosavybę? 

— Ten gyvena nešvari žydė, kuri stabdo Nilo potvynį... Vargas 
mums!.. Skurdas ir badas gresia Žemutiniam Egiptui. 

— Paklydėliai ar silpno proto žmonės, — kalbėjo žynys, — kur 
jūs girdėjote, kad viena moteris galėtų sulaikyti dievų valią? Kiek- 
vienais metais toto mėnesį Nilas pradeda tvinti ir kyla iki chojako 
mėnesio. Argi yra buvę kada kitaip, nors mūsų krašte visada pilna 

svetimšalių, kartais svetimų kunigų ir kunigaikščių, kurie, vaitoda- 
mi nelaisvėj ir dirbdami sunkius darbus, iš skausmo ir pykčio galėjo 
mesti baisiausius prakeiksmus?.. Jie tikriausiai trokšta suversti ant 
mūsų galvų visokias nelaimes ir ne vienas atiduotų gyvybę, kad saulė 
rytmečio valandą nepatekėtų viršum Egipto arba Nilas nepatvintų 
metų pradžioje. Ir kas iš jų maldų?.. Arba jos nebuvo išklausytos 
danguje, arba svetimi dievai silpnesni už mūsiškius. Tad kaipgi mo- 
teris, kuriai gera tarp mūsų, galėtų užtraukti nelaimę, kokios nepajėgė 
prisišaukti mūsų galingiausi priešai?.. 

— Šventasis tėvas sako tiesą!.. Išmintingi yra pranašo žodžiai!..— 
atsiliepė minia. 

— O vis dėlto žydų vadas Mesu sukėlė tamsą ir marą Egipte!..— 
nenusileido vienas balsas. 

— Kas tai pasakė, teišeinie į priekį!..— sušuko žynys.— Šaukiu 
ji, teišeinie, jeigu jis nėra Egipto liaudies priešas... 

Minia suūžė kaip viesulas, iš tolo skriejantis tarp medžių, bet į 
priekį niekas neišėjo. 

— Tikrai sakau,— kalbėjo toliau žynys, — kad blogi žmonės slan- 
kioja tarp jūsų lyg hienos avidėje. Jie ne dėl jūsų skurdo sielojasi, 
o nori jus sukurstyti, kad sunaikintumėte sosto įpėdinio namą ir su- 
keltumėte maištą prieš faraoną. Jeigu jiems pavyktų niekingi kėslai, 
o iš jūsų krūtinių imtų tekėti kraujas, tie žmonės pasislėptų nuo iečių, 
kaip dabar slepiasi nuo mano šaukimo... 

— Klausykite pranašo!.. Šlovė tau, Dievo žmogau!..— šaukė mi- 
nia lenkdama galvas. 

Pamaldesni krito ant žemės. 

— Klausykit manęs, Egipto žmonės... Už jūsų tikėjimą žynio 
žodžiais, už paklusnumą faraonui ir įpėdiniui, už garbę, kurią rodo- 
te Dievo tarnui, jūs patirsite malonę. Eikite ramybėje į savo namus, 
galbūt jums dar nenusileidus nuo tos kalvos Nilas pradės tvinti... 

— O, kad tik tai įvyktų!.. 

— Eikite!.. Kuo didesnis bus jūsų tikėjimas ir pamaldumas, tuo 
greičiau regėsite malonės ženklą. 

— Einam!.. Einam!.. Būk palaimintas, pranaše, pranašų sūnau... 

Žmonės ėmė skirstytis bučiuodami žynio apdarą. Staiga kažkas 
sušuko: 

— Stebuklas!.. Įvyko stebuklas... 

— Memfio bokšte užsidegė žiburys... Nilas tvinsta!.. Žiūrėkit, vis 
daugiau šviesų!.. Iš tikrųjų į mus kalbėjo didelis šventasis... Gyvuok 
amžinai!.. 

Minia atsigręžė į žynį, bet šis jau buvo dingęs šešėliuose. 

Dar neseniai įtūžusi, o prieš valandėlę nustebusi ir kupina dėkin- 
gumo minia užmiršo savo pyktį ir žynį stebukladarį. Ją apėmė pa- 
siutęs džiaugsmas, visi bėgte pasileido prie upės kranto, kur jau lieps- 
nojo daugybė laužų ir aidėjo susirinkusių žmonių giesmė: 

“Būk pasveikintas, o Nile, šventoji upe, kuri apsireiškei šioje 
žemėje! Neši ramiai savo vandenį, idant suteiktum gyvybę Egiptui. 
O Dieve paslaptingas, kuris sklaidai tamsybes, kuris drėkini pievas, 
kad jos duotų maisto bežadžiams gyvuliams! O kely, nusileidžian- 
tis iš dangaus žemės pagirdyti, o duonos bičiuli, kursai džiugini varg- 
dienių trobas!.. Tu esi žuvų valdovas, o kai nužengi į mūsų laukus, 
joks paukštis nedrįsta derliaus paliesti. Tu esi javų kūrėjas ir miežių 
gimdytojas; tu suteiki poilsį milijonams nelaimingų rankų ir amžiams 
sutvirtini šventoves" *. 

Tuo metu nuo kito kranto atplaukė apšviesta sosto įpėdinio val- 
tis, lydima šūkavimų ir dainų. Tie patys žmonės, kurie dar prieš pus- 
valandį, norėjo įsiveržti į kunigaikščio vilą, dabar puolė prieš jį ant 
žemės arba šokinėjo į vandenį, norėdami pabučiuoti irklus ir laivą, 
atvežusį valdovo sūnų. 

Linksmas, deglų apsuptas Ramzis drauge su Tutmoziu įėjo į Sa- 
ros namus. Jį pamatęs Gedeonas tarė Tafetei: 

— Labai bijau dėl savo dukters, bet dar labiau nenoriu susitikti 
su jos viešpačiu... 

Jis peršoko per mūrinę sieną ir tamsoje per sodą ir laukus nuėjo 
Memfio link. 

Kieme Tutmozis šaukė: 

— Sveika, gražioji Sara!.. Tikiuosi, mus gerai pavaišinsi už mu- 
ziką, kurią tau atsiunčiau... 

Ant slenksčio pasirodė Sara aprišta galva, palaikoma negro ir tarnaitės. 

— Ką tai reiškia? — paklausė nustebęs kunigaikštis. 

— Baisūs dalykai!..— sušuko Tafetė.— Pagonys buvo užpuolę 
tavo namus, o vienas akmeniu smogė Sarai... 

— Kokie pagonys?.. 

— Ogi tie... egiptiečiai! — paaiškino Tafetė. 

Kunigaikštis metė į ją paniekos kupiną žvilgsnį. Bet staiga jį 
apėmė baisus pyktis. 


* Autentiška. 

— Kas smogė Sarai? Kas metė akmenį?..— sušuko jis griebda- 
mas negrą už peties. 

— Anie nuo upės...— atsakė vergas. 

— Ei, prievaizdai!..— šaukė įtūžęs kunigaikštis, — apginkluokit 
visus dvaro žmones ir pulkit tą gaują!.. 

Negras vėl čiupo savo kirvį, prievaizdai pradėjo šaukti bernus iš 
trobesių, o keli kunigaikščio palydos kareiviai iš įpročio pasitaisė ka- 
lavijus. 

— Dėl Dievo meilės, ką nori daryti?..— sukuždėjo Sara pakib- 
dama kunigaikščiui ant kaklo. 

— Noriu atkeršyti... — atsakė jis.— Kas smogia mano nuosavy- 
bei, smogia man... 

Tutmozis išbalo ir papurtė galvą. 

— Klausyk, viešpatie,— prabilo jis, — o kaip naktį ir dar minioj 
pažinsi žmones, kurie padarė nusikaltimą? 

— Man vis tiek... Minia tai padarė, minia ir atsakys... 

— Taip nepasakytų joks teisėjas, — ramino jį Tutmozis.— O juk 
tu turi tapti aukščiausiuoju teisėju... 

Kunigaikštis susimąstė, o jo draugas kalbėjo toliau: 

— Pagalvok, ką rytoj pasakytų mūsų viešpats, faraonas?.. O koks 
džiaugsmas apimtų Egipto priešus, nuo rytų iki vakarų, kai jie 
išgirstų, kad sosto įpėdinis beveik karaliaus rūmų pašonėje naktį 
užpuola savo liaudį?.. 

— O, jeigu tėvas man duotų bent pusę armijos, nutiltų amžiams 
mūsų priešai visose pasaulio šalyse!..— tyliai pasakė kunigaikštis 
treptelėdamas koja į žemę. 

— Pagaliau... prisimink tą valstietį, kuris pasikorė... Gailėjaisi jo, 
nes mirė nekaltas žmogus, o šiandien... Ar gali būti, kad tu pats 
norėtum žudyti nekaltus žmones?.. 

— Pakaks! — dusliu balsu pertraukė kunigaikštis. — Mano pyk- 
tis kaip vandens pilnas ąsotis... Vargas tam, ant ko jis išsilies... Ei- 
kime į vidų!.. 

Išsigandęs Tutmozis pasitraukė. Kunigaikštis paėmė Sarą už ran- 
kos ir nuėjo su ja į antrąjį aukštą. Pasodino ją prie stalo, ant kurio 
stovėjo nebaigta vakarienė, ir prisitraukęs arčiau žvakidę nuėmė jai 
tvarstį nuo galvos. 

— Ak! — sušuko jis, — čia net ne žaizda, tik mėlynė?.. 

Jis atidžiai stebėjo Sarą. 

— Niekad nemaniau,— pasakė kunigaikštis, — kad tu gali turėti 
mėlynę... Tai labai pakeičia veidą... 

— Vadinasi, aš tau nepatinku?..— tyliai paklausė Sara pakelda- 
ma į jį dideles, išgąsčio kupinas akis. 

— Oi, ne!.. Pagaliau tai praeis... 

Paskui jis pašaukė Tutmozį ir negrą ir liepė papasakoti to vaka- 
ro įvykius. 

— Jis mus apgynė! — pasakė Sara.— Atsistojo su kirviu duryse... 

— Taip padarei?..— paklausė kunigaikštis vergą įdėmiai žvelg- 
damas jam į akis. 

— Argi aš galėjau leisti, kad į tavo namus, viešpatie, įsibrautų 
svetimi Žmonės? 

Kunigaikštis patapšnojo jo garbanotą galvą. 

— Tu pasielgei kaip narsus žmogus, — tarė jis.— Duodu tau 
laisvę. Rytoj gausi atlyginimą ir gali grįžti pas savuosius. 

Negras susverdėjo ir patrynė akis, kurių baltymai blykčiojo. Stai- 
ga jis puolė ant kelių ir daužydamas kakta į grindis sušuko: 

— Nevaryk manęs nuo savęs, viešpatie!.. 

— Gerai, — atsakė įpėdinis.— Pasilik prie manęs, bet kaip lais- 
vas kareivis. Tokių man kaip tik reikia, — pridūrė jis žiūrėdamas į 
Tutmozį.— Šis nemoka kalbėti kaip knygų namų prievaizdas, bet 
yra pasiruošęs kovoti... 

Ir kunigaikštis vėl pradėjo klausinėti užpuolimo smulkmenų, o kai 
negras jam papasakojo apie žynio atsiradimą ir jo stebuklą, kuni- 
gaikštis nusitvėrė už galvos šaukdamas: 

— Aš nelaimingiausias žmogus Egipte!.. Netrukus net savo lo- 
voje pradėsiu rasti žynių... Iš kur jis?.. Kas jis toks? 

Negras nemokėjo to paaiškinti. Tačiau jis pasakė, kad žynio el- 
gesys buvo labai palankus kunigaikščiui ir Sarai; kad užpuolimui va- 
dovavo ne egiptiečiai, o žmonės, kuriuos žynys pavadino Egipto 
priešais ir veltui šaukė juos išeiti į priekį. 

— Keista!.. keista!..— mąstė kunigaikštis puolęs į lovą.— Ma- 
no juodasis vergas yra drąsus karys ir labai protingas žmogus... 
Zynys gina žydę todėl, kad ji mano... Koks čia ypatingas žynys?.. 
Egipto liaudis, kuri klaupiasi ant kelių prieš faraono šunis, užpuola 
sosto įpėdinio namus, vadovaujama kažkokių Egipto priešų?.. Aš pats 
turiu tą reikalą ištirti... 

Pasibaigė toto mėnuo ir prasidėjo paofio mėnuo, liepos antroji 
pusė. Nilo vandenys iš žalsvų pasidarė balti, o paskui raudoni ir vis 
kilo. Karališkoji vandens matuoklė Memfyje buvo užpildyta beveik 
per dų žmogaus ūgius, o Nilas kasdien kilo po du sprindžius. 
Žemiausios dirvos buvo apsemtos, o aukštesnėse valstiečiai skubiai 
valė linus, vynuoges ir tam tikros rūšies medvilnę. Kur rytą būda- 
vo dar sausa, ten į vakarą jau pliuškeno vilnys. 

Atrodė, tartum upės gilumoje siaučia smarkus, nors ir nemato- 
mas viesulas,— aria joje plačius rėžius, suverčia putų vagas, pas- 
kui trumpam išlygina vandens paviršių, o po valandėlės vėl susuka 
bedugnius verpetus. 

Vėl aria, vėl išlygina, susuka, varo naujus vandens kalnus, nau- 
jas putų juostas ir nuolat kelia šniokščiančią upę, užgrobia vis nau- 
jus žemės plotus. Kartais vanduo, pasiekęs tam tikrą ribą, peržen- 
gia ją ir akies mirksniu įsilieja į slėnį, sudarydamas spindintį ežerėlį 
ten, kur ką tik į dulkes subyrėdavo nuvytusi žolė. 

Nors potvynis pasiekė vos trečdalį savo lygio, bet visa pakrantė 
jau buvo apsemta. Kas valandą koks nors dvarelis ant kalvos darėsi 
panašus į salą, iš pradžių atskirtą nuo kitų tik siauro kanalo, kuris 
pamažu platėjo ir vis labiau skyrė sodybą nuo kaimynų. Dažnai žmo- 
gus, išėjęs į darbą pėsčias, grįždavo valtimi. 

Valčių ir plaustų Nile vis daugėjo. Iš vienų tinklais buvo žvejo- 
jamos žuvys, kitomis gabenamas derlius į klojimus arba maurojan- 
tys gyvuliai į tvartus, trečiomis lankomasi pas pažįstamus ir su juo- 
kais bei džiūgavimais pranešama (nors visi tai matė), kad Nilas pa- 
tvino. Kartais valtys, susispietusios kaip ančių pulkas, išsisklaidydavo 
į visas puses duodamos kelią plačiam plaustui, plukdančiam iš 
Aukštutinio Egipto didžiulius akmens luitus, iškirstus pakrančių skal- 
dyklose. 

Ore, kiek tik siekė ausis, sklido kylančio vandens šniokštimas, 
pabaidytų paukščių krykštavimas ir linksmas žmonių dainavimas. Ni- 
las tvinsta, bus daug duonos! 

Visą tą mėnesį ėjo kvota dėl sosto įpėdinio namų užpuolimo. 
Kiekvieną rytą valtis su valdininkais ir milicija sustodavo prie ku- 
rio nors dvarelio. Žmonės buvo atitraukiami nuo darbo, apiberiami 
gudriais klausimais, mušami lazdomis. Vakarais į Memfį grįždavo 
dvi valtys: viena vežė valdininkus, kita — suimtuosius. 

Šitaip buvo sugaudyta keli šimtai nusikaltėlių, iš kurių pusė nie- 
ko nežinojo, o kitiems grėsė kalėjimas arba keli metai darbo akmens 
skaldyklose. Tačiau nieko nesužinota nei apie užpuolimo vadovus, 
nei apie žynį, kuris prikalbėjo žmones išsiskirstyti. 

Kunigaikščio Ramzio būde derinosi nepaprastai prieštaringi 
bruožai. Jis buvo ūmus kaip liūtas ir užsispyręs kaip jautis. Bet šalia 
viso šito jam nestigo didelio proto ir gilaus teisingumo pajautimo. 

Matydamas, kad valdininkų vedama kvota neduoda rezultatų, 
vieną dieną kunigaikštis pats nuplaukė į Memfį ir liepė parodyti jam 
kalėjimą. 

Kalėjimas buvo įrengtas ant kalvos ir aptvertas aukšta mūro sie- 
na. Jį sudarė daugybė mūrinių ir medinių pastatų, kuriuose daugiau- 
sia buvo tik įėjimai arba prižiūrėtojų butai. Kaliniai buvo laikomi 
požeminiuose urvuose, iškaltuose kalkakmenio uoloje. 

Įėjęs pro vartus įpėdinis pastebėjo būrelį moterų, kurios prausė 
ir valgydino kažkokį kalinį. Tasai nuogas žmogus, panašus į skeletą, 
sėdėjo ant žemės, o jo rankos ir kojos buvo sukištos į keturias sky- 
les, padarytas keturkampėje lentoje, vietoj grandinių. 

— Ar seniai šis žmogus taip kenčia? — paklausė kunigaikštis. 

— Du mėnesius, — atsakė prižiūrėtojas. 

— O ar ilgai dar turi sėdėti? 

— Mėnesį. 

— Ką jis padarė? 

— Išplūdo valdininką, renkantį mokesčius. 

Kunigaikštis atsigręžė ir pamatė kitą moterų ir vaikų būrį. Tarp 
jų buvo ir vienas senis. 

— Ar tai kaliniai? 

— Ne, kilnusis viešpatie. Tai pasmerkto pasmaugti nusikaltėlio 
šeima. Jie laukia jo lavono. Antai jį jau veda į rūsį...— aiškino 
prižiūrėtojas. 

Paskui, kreipdamasis į būrelį, jis pasakė: 

— Turėkit dar truputį kantrybės, mieli žmonės, tuojau gausite 
kūną. 

— Labai dėkui tau, gerasis pone, — atsakė senis, bene pasmerk- 
tojo tėvas. — Išėjome iš namų vakar vakare, mūsų linai liko lauke, 
O čia upė vis kyla!.. 

Kunigaikštis pabalo ir stabtelėjo. 

— Žinai, — kreipėsi jis į prižiūrėtoją, — kad aš turiu malonės 
teisę? 

— Taip, erpatre, — atsakė prižiūrėtojas nusilenkdamas ir pridūrė: 
— Pagal įstatymą, saulės sūnau, tavo apsilankymo šioje vietoje proga 
gero elgesio kaliniai, nuteisti už tikėjimo arba valstybės įžeidimą, turi 
gauti lengvatų. Tų žmonių sąrašas bus padėtas prie jūsų kojų dar šį 
mėnesį. 

— O tas, kurį rengiasi netrukus pasmaugti, ar neturi teisės pasi- 
naudoti mano malone? 

Prižiūrėtojas skėstelėjo rankomis ir tylėdamas nusilenkė. 

Jie leidosi toliau ir perėjo kelis kiemus. Mediniuose narvuose ant 
plikos žemės susispaudę knibždėjo nusikaltėliai, nuteisti kalėti. Iš vie- 
no pastato sklido baisus riksmas: ten buvo mušama norint išgauti 
parodymus. 

— Noriu pamatyti kaltinamus mano namo užpuolimu,— tarė gi- 
liai sujaudintas įpėdinis. 

— Jų yra daugiau kaip trys šimtai, — atsakė prižiūrėtojas. 

— Atrinkit savo nuožiūra labiausiai kaltus ir apklausinėkit juos 
mano akivaizdoje. Bet aš nenorėčiau, kad mane pažintų. 

Sosto įpėdinis buvo nuvestas į trobą, kurioje dirbo kvotos valdi- 
ninkas. Kunigaikštis liepė jam likti savo vietoje, o pats atsisėdo už 
stulpo. 

Netrukus pradėjo vesti vieną po kito kaltinamuosius. Visi jie buvo 
sulysę, apžėlę ilgais plaukais ir barzdomis, o jų akyse atsispindėjo 
tylus pamišimas. 

— Dutmozai,— kreipėsi valdininkas, — papasakok, kaip jūs 
užpuolėt kilniausiojo erpatro namus? 

— Pasakysiu teisybę kaip Ozyrio teisme. Tai buvo tą vakarą, kai 
turėjo prasidėti Nilo potvynis. Mano žmona man pasakė: “Einam, 
tėve, užkopsime į kalną, iš kur greičiau galima pamatyti ženklą 
Memfyje". Taigi mudu ir nuėjome į kalną, iš kur galima lengviau 
pamatyti ženklą Memfyje. Tuo metu prie mano žmonos priėjo 
kažkoks kareivis ir sako: “Eikš su manim į tą sodą, ten rasime vy- 
nuogių arba dar šį tą". Taigi mano žmona nuėjo į sodą su tuo ka- 
reiviu, 0 mane pagavo didelis pyktis, ir aš stebėjau juos per mūro 
tvorą. Bet ar jie. laidė akmenis į kunigaikščio namus, negaliu pasa- 
kyti, nes pro medžius ir tamsoje nieko nemačiau. 

— O kaip tu galėjai leisti žmonai eiti su kareiviu? — paklausė 
valdininkas. 

— O ką, jūsų kilnybe, turėjau daryti? Juk aš esu tik valstietis, o 
jis karys ir jo šventenybės kareivis... 

— O ar matei žynį, kuris į jus kalbėjo? 

— Tai nebuvo žynys, — tvirtai atsakė valstietis. — Tikriausiai tai 
buvo pats dievas Numas“, nes jis išėjo iš figmedžio kamieno ir 
turėjo avino galvą. 

— O ar matei, kad jis turėjo avino galvą? 

— Šito, atleiskit, gerai neatsimenu, ar aš pats mačiau, ar žmonės 
taip kalbėjo. Man akis buvo užtemdęs rūpestis dėl žmonos. 

— Akmenis mėtei į sodą? 

— O kam man juos mėtyti gyvybės ir mirties pone? Jeigu pa- 
taikyčiau į žmoną, pasidaryčiau sau rūpesčių visai savaitei, 0 jeigu 
į kareivį, gaučiau kumščiu į pilvą taip, kad man liežuvis išlįstų. Juk 
aš tik valstietis, 0 jis — mūsų amžinai gyvuojančio viešpaties karys. 

Įpėdinis pažvelgė iš už kolonos. Dutmozą išvedė ir įvedė Anupą. 
Tai buvo nedidelio ūgio valstietis, jo nugaroj dar tebebuvo žymūs 
lazdų randai. 

— Pasakyk, Anupa,— iš naujo pradėjo valdininkas, — kaip ten 
buvo su tuo užpuolimu sosto įpėdinio sode? 

— Saulės akie,— atsakė valstietis, — išminties inde, tu geriau- 
siai žinai, kad aš neprisidėjau prie užpuolimo. Tik atėjo pas mane 
kaimynas ir sako: “Anupa, einame į kalną, Nilas tvinsta". O aš sa- 
kau: ar tikrai tvinsta? O jis sako: “Esi kvailesnis už asilą, nes ir asilas 
išgirstų muziką ant kalno, o tu negirdi". O aš jam atsakiau: aš kvai- 
las, kadangi nesimokiau rašto; bet, atleisk, vienas dalykas yra mu- 
zika, o visai kas kita potvynis. O jis man sako: “Jeigu nebūtų po- 
tvynio, žmonės neturėtų dėl ko džiaugtis, groti ir dainuoti". Taigi 
mudu ir nuėjome, sakau jūsų teisingumui, į kalną, o ten muziką jau 
buvo išvaikę ir svaidė akmenis į sodą... 

— Kas svaidė? 

— Negalėjau suvaikyti. Tie žmonės nebuvo panašūs į valstiečius, 
O greičiau į paraschitus, kurie skrodžia mirusiuosius balzamavimui. 

— O žynį matei? 

— Atleiskit, jūsų budrume, bet tai buvo ne žynys, o greičiau ko- 
kia nors dvasia, kuri saugo įpėdinio kunigaikščio — tegyvuoja jis 
amžinai!..— namą. 

— Kodėl dvasia? 

— Nes tarpais Ji matydavau, o tarpais jis man kažkur dingdavo. 

— Gal žmonės jį užstodavo? 

— Tai jau tikrai, kad žmonės retsykiais jį užstodavo. Bet užtat 
vieną kartą jis buvo aukštesnis, o kitą — žemesnis. 

— O gal jis pasilypėdavo ant kalvos ir nulipdavo nuo jos? 

— Be abejojimo, jis turėjo užlipti ir nulipti, bet gal jis pailgėdavo 
ir sutrumpėdavo, nes buvo didelis stebukladaris. Vos tik jis pasakė: 
“Tuoj Nilas patvins" — ir beregint Nilas ėmė tvinti. 

— O akmenis ar mėtei, Anupa? 

— Kur aš ten išdrįsčiau mėtyti akmenis į sosto įpėdinio sodą?.. 
Juk aš paprastas valstietis, ir ranka man nudžiūtų iki alkūnės už to- 
kią šventvagystę. | 

Kunigaikštis liepė nutraukti kvotą. O kai kaltinamieji buvo išvesti, 
jis kreipėsi į valdininką: 

— Tai šie žmonės laikomi kalčiausiais? 

— Taip tarei, viešpatie,— atsakė valdininkas. 

— Taigi dar šiandien reikia visus paleisti. Žmonės negali būti ka- 
linami už tai, kad norėjo įsitikinti, ar tvinsta šventasis Nilas, ir už 
tai, kad klausėsi muzikos. 

— Aukščiausioji išmintis byloja tavo lūpomis, erpatre,— tarė val- 
dininkas.— Man įsakyta surasti kalčiausius, aš ir išrinkau tuos, ku- 
riuos radau. Bet ne mano galia grąžinti jiems laisvę. 

— Kodėl? 

— Pažvelkite, jūsų kilnybe, į šią skrynią. Ji pilna papirusų, ku- 
riuose surašyti bylos aktai. Teisėjas iš Memfio kasdien gauna rapor- 
tus apie jos eigą 1r pranešinėja jo šventenybei. Kuo pavirstų tokios 
daugybės mokytų raštininkų ir didelių vyrų darbas, jeigu kaltinamieji 
būtų paleisti? 

— Betgi jie nekalti! — sušuko kunigaikštis. 

— Užpuolimas buvo, vadinasi, buvo ir nusikaltimas. Kad yra nu- 
sikaltimas, turi būti ir nusikaltėliai, o tas, kas sykį pateko į valdžios 
rankas ir yra aprašytas aktuose, negali išeiti be jokio rezultato. 
Smuklėj Žmogus geria ir moka; mugėje kažką parduoda ir gauna; 
lauke sėja ir nuima derlių; kapuose gauna mirusiųjų senolių palai- 
minimą. Tad kaip žmogus, atėjęs į teismą, galėtų grįžti tuščiomis 
lyg keleivis, kuris sustoja pusiaukelėj ir nepasiekęs tikslo nukreipia 
savo pėdas namų link? 

— Išmintingai kalbi, — atsakė įpėdinis.— Bet pasakyk man, ar 
ir jo šventenybė neturėtų teisės paleisti tuos žmones? 

Valdininkas kryžmai sudėjo rankas ir panarino galvą. 

— Jis lygus dievams ir gali padaryti viską, ką tik nori: paleisti 
kaltinamuosius, net nuteistuosius, netgi sunaikinti bylos dokumen- 
tus, nors būtų šventvagystė, jeigu tai padarytų paprastas žmogus. 

Kunigaikštis atsisveikino su valdininku ir pavedė prižiūrėtojui, 
kad jo sąskaita būtų geriau maitinami kaltinamieji užpuolimu. Pas- 
kui suirzęs nuplaukė į kitą nuolat platėjančios upės krantą, į rūmus, 
norėdamas prašyti faraoną nutraukti nelemtąją bylą. 

Tačiau tą dieną jo šventenybė turėjo daug religinių ceremonijų 
ir pasitarimą su ministrais, todėl įpėdinis negalėjo jo pamatyti. Ta- 
da kunigaikštis nuvyko pas vyriausiąjį raštininką, kuris po karo mi- 
nistro dvare buvo svarbiausias. Tasai senas valdininkas, vienos Mem- 
fio šventovės žynys, priėmė kunigaikštį mandagiai, bet šaltai, o 
išklausęs atsakė: 

— Keista man, kad jūsų kilnybė nori tokiais reikalais trukdyti 
mūsų viešpatį. Tai lygiai tas pat, jeigu prašytum nenaikinti skėrių, 
kurie užpuolė laukus... 

— Betgi tai nekalti žmonės!.. 

— Mes, kilnusis pone, to negalime žinoti, nes kaltumo ir nekal- 
tumo klausimus sprendžia įstatymas ir teismas. Dėl vieno dalyko esu 
tikras: valstybė negali pakęsti, kad būtų įsiveržiama į kieno nors 
sodą, juo labiau kad būtų keliama ranka prieš sosto įpėdinio nuosa- 
vybę. 

— Teisingai kalbi, bet kurgi yra kaltininkai?..— paklausė kuni- 
gaikštis. 

— Kur nėra kaltųjų, turi būti bent nubaustieji. Ne kaltė, o bausmė, 
ateinanti po nusikaltimo, pamoko kitus, kad to negalima daryti. 

— Matau,— pertraukė įpėdinis, — kad jūsų kilnybė neparemsi 
mano prašymo šventenybei. 

— Išmintis eina iš tavo lūpų, erpatre,— atsakė aukštasis pa- 
reigūnas.— Niekad nepajėgsiu duoti mano viešpačiui patarimo, ku- 
ris pažeistų valdžios orumą... 

Kunigaikštis grįžo į savo namus susisielojęs ir susimąstęs. Jis 
jautė, kad keli šimtai žmonių yra skriaudžiami, ir matė, kad negali 
jų išgelbėti, lygiai kaip nepajėgtų ištraukti žmogaus, kurį užgriuvo 
obeliskas arba šventovės kolona. 

“Mano rankos per silpnos pakelti šį pastatą", — su širdgėla mąstė 
kunigaikštis. 

Pirmą kartą jis pajuto, kad egzistuoja kažkokia jėga, neišmatuo- 
jamai stipresnė už jo valią, — tai valstybės interesai, kuriuos pri- 
pažįsta net visagalis faraonas, kuriems turi nusilenkti ir jis, įpėdinis! 

Stojo naktis. Ramzis liepė tarnams nieko nepriiminėti. Jis vienišas 
vaikštinėjo po savo vilos terasą ir galvojo. 

“Baisus dalykas!.. Ten prieš mane prasiskyrė nenugalimi Nitagero 
pulkai, o čia — kalėjimo prižiūrėtojas, kvotos valdininkas ir vyriau- 
siasis raštininkas pastoja man kelią... Kas gi jie tokie?.. Niekingi ma- 
no tėvo (tegyvuoja jis amžinai!) tarnai, kuriuos jis kiekvienu mo- 
mentu gali pažeminti iki vergų lygio ir ištremti į akmens skaldyklas. 
Bet kodėl mano tėvas negalėtų suteikti malonės nekaltiems 
žmonėms?.. To nori valstybė?.. O kas yra valstybė?.. Ką ji valgo, 
kur miega, kur jos rankos ir kalavijas, kurio visi bijo?.." 

Jis žvilgtelėjo į sodą ir pro medžius, kalvos viršūnėje, pamatė 
kontūrus dviejų milžiniškų pilonų, ant kurių degė sargybos žibintai. 
Jam atėjo mintis, kad toji sargyba niekad nemiega ir kad pilonai nie- 
kad nevalgo, o vis dėlto jie yra. Amžini pilonai, galingi kaip juos 
pastatydinęs valdovas Ramzis Didysis. 

Išjudinti tuos ir šimtus į juos panašių pastatų; suklaidinti tas ir 
tūkstančius kitų sargybų, kurios saugo Egiptą nuo pavojų; nepaklusti 
Ramzio Didžiojo ir kitų, dar didesnių, buvusių iki jo valdovų pa- 
liktiems įstatymams, kuriuos dvidešimt dinastijų savo pagarba pa- 
vertė šventais... 

Kunigaikščio sieloje pirmą kartą gyvenime ėmė ryškėti kažkokia 
neaiški, bet didinga sąvoka — valstybės sąvoka. Valstybė — tai 
kažkas didingesnis už Tėbų šventovę, kažkas didesnis už Cheopso 
piramidę, kažkas senesnis už Sfinkso požemius, kažkas patvaresnis 
už granitą... Tame neaprėpiamame, nors nematomame pastate žmonės 
yra kaip skruzdėlės uolos plyšyje, o faraonas kaip keliaujantis ar- 
chitektas, kuris vos tesuspėjęs įstatyti vieną akmenį sienoje jau pa- 
sišalina. O sienos auga iš kartos į kartą, ir statyba vyksta toliau. 

Dar niekad jis, karaliaus sūnus, taip nejautė savo menkumo, kaip 
tą valandą, kai jo žvilgsnis nakties tamsoje klaidžiojo Nilo paviršiu- 
mi, tarp faraono pilies pilonų ir neaiškių, bet didžiai galingų Mem- 
fio šventovių siluetų. 

Staiga iš už medžių, kurių šakos lietė terasą, pasigirdo balsas: 

— Žinau tavo rūpestį ir laiminu tave. Teismas nepaleis kalti- 
namųjų valstiečių. Bet jų byla gali būti nutraukta ir jie ramiai grįš 
į savo namus, jeigu tavo dvaro prievaizdas nepalaikys skundo dėl 
užpuolimo. 

— Vadinasi, mano prievaizdas padavė skundą?.. — paklausė nu- 
stebęs kunigaikštis. 

— Teisybę tarei. Jis jį įdavė tavo vardu. Bet jeigu jis neateis į 
teismą, nebus nukentėjusiojo; o kur nėra nukentėjusiojo, ten nėra nu- 
sikaltimo. 

Krūmai sušlamėjo. 

— Stok! — sušuko Ramzis.— Kas tu esi?.. 

Niekas neatsakė. Tik kunigaikščiui pasirodė, kad antrame aukšte 
degančio žibinto metamos šviesos juostoje šmėstelėjo plika galva ir 
panteros kailis. 

— Žynys?.. — sukuždėjo įpėdinis.— Kodėl jis slapstosi? 

Bet tuo metu jam atėjo mintis, kad tasai žynys galėtų skaudžiai 
atsakyti už patarimus, trukdančius vykdyti teisingumą. 

Didesnę nakties dalį Ramzis praleido karštligiškai svajodamas. 
Kartais valstybė jam vaidenosi kaip neaprėpiamas labirintas galin- 
gomis sienomis, kurių neįmanoma pramušti. Tai vėl jis matė vai- 
duoklį žynį, kurio vienas išmintingas sakinys nurodydavo jam būdą 
ištrūkti iš labirinto. Ir štai prieš kunigaikštį visiškai nelauktai iškilo 
dvi galybės: valstybės interesai, kurių jis iki šiol nesuvokė, nors buvo 
sosto įpėdinis, ir dvasininkai, kuriuos jis norėjo sutriuškinti ir pa- 
daryti savo tarnais. 

Tai buvo sunki naktis. Kunigaikštis vartėsi lovoje ir klausinėjo 
pats save: ar jis nebuvo aklas ir ar tik ne šiandien praregėjo, kad 
įsitikintų savo neišmintingumu ir menkyste? Šiomis valandomis jam 
visai kitaip atrodė motinos įspėjimai, tėvo santūrumas pareiškiant 
aukščiausiąją valią ir net griežtas ministro Herhoro elgesys. 

— Valstybė ir žyniai!.. — pusiau sapnuodamas kartojo kuni- 
gaikštis, išpiltas šalto prakaito. 

Tik dangaus dievai težino, kas būtų įvykę, jeigu būtų turėjusios 
laiko išaugti ir subręsti mintys, kurios tą naktį gimė kunigaikščio sie- 
loje. Galbūt jis, tapęs faraonu, būtų priklausęs laimingiausiems ir 1l- 
giausiai viešpatavusiems valdovams? Galbūt jo vardas, iškaltas 
požeminėse ir antžeminėse šventovėse, apgaubtas didžiausios šlovės, 
būtų išlikęs tolimoms palikuonių kartoms? Gal jis ir jo dinastija 
nebūtų praradę sosto, o Egiptas būtų išvengęs didelio sukrėtimo blo- 
giausiais savo istorijos laikais? 

Bet dienos šviesa išsklaidė šmėklas, plevenančias viršum įkaitu- 
sios kunigaikščio galvos, o kitos dienos labai pakeitė jo pažiūras į 
valstybės interesų nepažeidžiamumą. 

Kunigaikščio apsilankymas kalėjime neliko be padarinių kaltina- 
miesiems. Kvotos valdininkas tuoj pasiuntė raportą aukščiausiajam 
teisėjui, teisėjas pakartotinai peržiūrėjo bylą, pats iškvotė kelis kal- 
tinamuosius ir po kelių dienų didesnę jų dalį paleido, o likusius kuo 
skubiausiai atidavė teismui. 

O kai kaltintojas, atstovaująs nukentėjusį dėl pasikėsinimo į ku- 
nigaikščio nuosavybę, neatvyko, nors buvo šaukiamas ir teismo 
salėje, ir turguje, užpuolimo byla buvo numarinta ir likę kaltinamieji 
paleisti. 

Tiesa, vienas teisėjas padarė pastabą, kad pagal įstatymus kuni- 
gaikščio dvaro prievaizdui reikėtų iškelti bylą dėl melagingo skun- 
do; jeigu būtų įrodyta jo kaltė, jam turėtų būti skirta tokia bausmė, 
kokia grėsė kaltinamiesiems. Tačiau tas klausimas buvo apeitas tylomis. 

Dvaro prievaizdas pasitraukė teismui iš akių, įpėdinio pasiųstas 
į Takenso nomą, o netrukus kažkur dingo ir skrynia su visais užpuo- 
limo bylos dokumentais. 

Sužinojęs apie tai kunigaikštis Ramzis nuėjo pas vyriausiąjį rašti- 
ninką ir šypsodamasis paklausė: 

— Ką gi, kilnusis pone, nekaltieji paleisti, jų bylos dokumentai 
šventvagiškai sunaikinti, ir vis dėlto valdžios orumas nenukentėjo? 

— Mano kunigaikšti, — kaip visuomet šaltai atsakė vyriausiasis 
raštininkas, — aš nežinojau, kad viena ranka duodi skundus, o kita 
nori juos panaikinti. Jūsų kilnybė buvai minios įžeistas, tad mūsų 
reikalas buvo ją nubausti. Bet jeigu jūsų kilnybė atleidi, valstybė ne- 
turi nieko pridurti. 

— Valstybė!.. valstybė!.. — kartojo kunigaikštis. — Valstybė — 
tai mes, — pridūrė jis prisimerkdamas. 

— Taip, valstybė — tai faraonas ir... ištikimiausieji jo tarnai, —. 
atsakė raštininkas. 

Pakako šio pasikalbėjimo su tokiu aukštu pareigūnu, kad įpėdi- 
nio sąmonėj kyląs gilus, nors dar ir neaiškus, valstybės reikšmės su- 
pratimas išdiltų. Vadinasi, valstybė nėra amžinas ir nepajudinamas 
rūmas, į kurį faraonai privalo dėti po vieną šlovės akmenį, o greičiau — 
smėlio krūva, kurią kiekvienas valdovas pilsto kaip tinkamas. Vals- 
tybėje nėra tų, įstatymais vadinamų, siaurų durų, pro kurias praei- 
damas turi palenkti galvą kiekvienas, kad ir kas jis būtų: valstietis 
ar sosto įpėdinis. Tame pastate yra įvairių įėjimų ir išėjimų: siauri 
mažiesiems ir silpniesiems, labai platūs ir netgi patogūs — stipriesiems. 


79 XII skyrius 


“Kad jau taip yra,— kunigaikščiui gimė nauja mintis, — aš pa- 
darysiu tokią tvarką, kokia man patinka!“ 

Čia jis prisiminė du žmones: išlaisvintąjį negrą, kuris nelaukda- 
mas įsakymo buvo pasiruošęs atiduoti gyvybę už kunigaikščio nuo- 
savybę, ir — nepažįstamą žynį. 

— Kad turėčiau daugiau panašių į juos, mano valia turėtų svorį 
Egipte ir už Egipto ribų,— tarė jis sau ir pajuto nenugalimą norą 
surasti tą Žynį. 

Matyt, tai buvo tas pats, kuris sulaikė minią nuo kunigaikščio 
namų užpuolimo. Pirma, jis puikiai žinojo teisę, antra, mokėjo va- 
dovauti miniai. 

— Neįkainojamas žmogus!.. Turiu jį surasti:.. 

Nuo to laiko kunigaikštis vieno irkluotojo vairuojama valtele ėmė 
lankyti trobas, esančias netoli jo dvaro. Apsisiautęs tunika ir 
užsidėjęs didelį peruką, nešinas lazda su matavimo ženklais, kuni- 
gaikštis buvo panašus į inžinierių, stebintį Nilo potvynį. 

Valstiečiai mielai jam aiškindavo apie dirvos struktūros pakitimus 
ryšium su potvyniu ir kartu prašydavo, kad valdžia sugalvotų kokį 
lengvesnį būdą vandeniui semti negu svirtis su kibiru. Jie pasako- 
davo taip pat apie sosto įpėdinio dvaro užpuolimą ir apie tai, kad 
nepažįsta žmonių, svaidžiusių akmenis. Pagaliau prisimindavo ir 
žynį, kuris taip vykusiai išsklaidė sambūrį, bet kas jis toks — jie 
nežinojo. 

— Yra čia, — pasakojo vienas valstietis,— mūsų apylinkėje 
žynys, kuris gydo akis, kitas gydo žaizdas ir sutvarsto sulaužytas ran- 
kas bei kojas. Yra keli žyniai, kurie moko rašyti ir skaityti; vienas — 
groja dviguba fleita ir net gražiai pagroja. Bet anas, kuris pasirodė 
sosto įpėdinio sode, nebuvo vienas iš tų; bent jie patys nieko apie 
jį nežiną. Tikriausiai tai buvo dievaitis Numas arba kokia nors dva- 
sia, sauganti kunigaikštį, tegyvuoja jis amžinai ir visada turi gerą 
apetitą! 

“O gal tai iš tikrųjų kokia dvasia!“ — pamanė Ramzis. 

Egipte visada buvo lengviau surasti piktą ar gerą dvasią, negu su- 
laukti lietaus. 

Nilo vanduo iš raudono pasidarė rudas, o rugpjūtyje, hatoro 
mėnesį, pasiekė pusę savo lygio. Pakrančių užtvankose buvo atida- 
ryti šliuzai, ir vanduo greitai pripildė kanalus ir didžiulį dirbtinį. Mo- 
erio ežerą Fajumo provincijoje“, kuri garsėjo gražiomis rožėmis. 
Žemutinis Egiptas panėšėjo į jūros įlanką, tankiai nusėtą kalvų su 

sodais ir namais. Susisiekimas sausuma visiškai nutrūko, o vande- 
niu plaukiojo tokia daugybė baltų, geltonų, raudonų ir tamsių valčių, 
kad jos atrodė kaip lapai rudenį. Aukščiausiose krašto vietovėse buvo 
baigiama nuimti medvilnės derlių ir antrą kartą pjauti dobilus, — pra- 
sidėjo tamarindų ir alyvmedžių vaisių skynimas. 

Kartą plaukdamas pro apsemtus dvarus kunigaikštis pastebėjo 
neįprastą judėjimą. Vienoje laikinoje salelėje tarp medžių sklido gar- 
sus moterų riksmas. 

“Turbūt kas nors mirė..." — pamanė kunigaikštis. 

Nuo kitos salos plaukė valtys su javais ir galvijais, o gyvento- 
jai, susibūrę prie ūkinių trobesių, grasino ir keikė žmones valtyse. 

— Kažkoks kaimynų ginčas... — pats sau tarė įpėdinis. 

Keliuose kituose dvaruose buvo ramu, o gyventojai, užuot dirbę 
ar dainavę, sėdėjo tylėdami ant žemės. 

“Turbūt jau baigė darbą ir ilsisi". 

Užtat nuo kitos salelės nusiyrė valtis su keliais verkiančiais vai- 
kais, o kažkokia moteris, įbridusi iki juosmens į vandenį, grasino 
kumščiais. 

“Vaikus veža į mokyklą", — tarė sau Ramzis. 

Vis dėlto jam parūpo, kas čia dedasi. 

Iš gretimos salelės vėl sklido riksmas. Kunigaikštis ranka prisi- 
dengęs akis pamatė gulintį ant žemės žmogų, kurį negras mušė lazda. 

— Kas čia darosi?.. — paklausė Ramzis irkluotoją. 

— Bene nematote, pone, kad mušamas vargeta valstietis?.. — at- 
sakė valtininkas juokdamasis.— Matyt, ką nors padarė, tai ir gelia 
jam skausmas kaulus. 

— O kas tu esi? 

— Aš?.. — išdidžiai atšovė irkluotojas. — Aš esu laisvas žvejys. 
Ir jeigu tik atiduodu sugautos žuvies dalį, kuri priklauso jo švente- 
nybei, galiu plaukioti po visą Nilą nuo pirmųjų slenksčių iki jūros. 

vejys — kaip žuvis arba laukinė žąsis, o valstietis — kaip medis: 
maitina ponus savo vaisiais ir niekur negali pabėgti, tik girgžda, kai 
prievaizdai lupa jo žievę. 

— Oho! ho!.. tik žvilgtelėkite tenai... — vėl sušuko patenkintas 
žvejys.— Ei!.. tėve!.. neišgerk viso vandens, nes bus nederlius. 

Tas linksmas šūktelėjimas buvo skirtas grupei asmenų, atliekančių 
originalų darbą. Keli nuogi žmonės laikė už kojų kitą žmogų ir 
murkdė jį į vandenį iki kaklo, iki krūtinės, pagaliau iki juosmens. 
Greta stovėjo ponas su lazdele, apsisiautęs dėmėta tunika ir su avi- 
kailio peruku ant galvos. 

Kiek toliau klykė moteris, kurią žmonės laikė už rankų. 

Mušimas lazda laimingoje faraonų valstybėje buvo taip paplitęs, 
kaip valgymas ir miegas. Mušė vaikus ir suaugusiuosius, valstiečius 
ir amatininkus, kareivius, karininkus ir valdininkus. Kas tik buvo gy- 
vas, tas gaudavo lazdų, išskyrus žynius ir aukščiausiuosius pa- 
reigūnus, nes jau nebebuvo, kas juos muša. Todėl kunigaikštis ga- 
na ramiai žiūrėjo į lazda mušamą valstietį; bet jį sudomino vande- 
nyje murkdomas žmogus. 

— Ho! ho!.. — juokėsi tuo tarpu irkluotojas, — tai bent girdo!.. 
Jis taip pastorės, kad žmona turės jam juostą pridurti. 

Kunigaikštis liepė priplaukti prie kranto. Tuo tarpu valstietį 
ištraukė iš upės, leido jam iškosėti vandenį, o paskui vėl pačiupo 
už kojų nepaisydami nežmoniškai rėkiančios žmonos, kuri pradėjo 
kandžioti ją laikančius vyrus. 

— Stok!.. — suriko kunigaikštis budeliams, kurie tempė valstietį. 

— Vykdykit savo pareigą! — pro nosį sušvokštė ponas su avi- 
kailio peruku.— Kas toks esi, akiplėša, kuris drįs... 

Tą akimirką kunigaikštis tvojo jam per makaulę savo matuokliu, 
kuris, laimė, buvo lengvas. Vis dėlto dėmėtos tunikos savininkas net 
prisėdo ant žemės, o apsičiupinėjęs peruką ir galvą, pažvelgė į užpuo- 
liką miglotomis akimis. 

— Spėju,— tarė jis natūraliu balsu, — kad turiu garbę kalbėtis 
su žymiu asmeniu... Telydi tave, pone, gera nuotaika, o tulžis nie- 
kad teneišsilieja po kaulus... 

— Ką darai tam žmogui?.. — pertraukė jį kunigaikštis. 

— Klausi, mano pone,— vėl pro nosį atsakė didžiūnas,— kaip 
svetimšalis, nežinantis nei vietinių papročių, nei žmonių, į kuriuos 
kreipiesi per daug familiariai. Tad žinok, kad esu jo kilnybės Da- 
gono, pirmojo Memfio bankininko, mokesčių rinkėjas. O jeigu dar 
neišbalai, tebūnie tau žinoma, jog kilnusis Dagonas yra sosto įpėdi- 
nio (tegyvuoja jis amžinai!) nuomininkas, įgaliotinis ir bičiulis. Ku- 
nigaikščio Ramzio žemėse tu įvykdei smurtą, kurį paliudys mano 
žmonės... 

— Vadinasi... — pertraukė jį kunigaikštis, bet staiga nutilo.— 
Kuo remiesi, kad taip kankini kunigaikščio valstietį? 

— Nes bjaurybė nenori mokėti mokesčių, o įpėdinio iždas sto- 
koja... 


vo aukas ir stovėjo suglumę lyg dalys kūno, kuriam nukirsta galva. 

Paleistas valstietis vėl pradėjo spjaudytis ir kratyti vandenį iš ausų, 
užtat jo žmona puolė prie gelbėtojo. 

— Kad ir kas tu būtum, — aimanavo ji sudėjusi rankas prieš ku- 
nigaikštį, — ar dievas, ar net faraono pasiuntinys, paklausyk apie 
mūsų skurdą. Mes esam sosto įpėdinio (tegyvuoja jis amžinai!) vals- 
tiečiai ir sumokėjome visus mokesčius: soromis, kviečiais, gėlėmis 
ir gyvulių odomis. Bet štai paskutinę dekadą atėjo pas mus antai tas 
žmogus ir reikalauja atiduoti jam septynis siekus kviečių... “Kokia 
teise? — klausia mano vyras.— Juk mokesčiai jau sumokėti?" O jis 
parverčia mano vyrą ant žemės, spardo kojomis ir sako: “Tokia tei- 
se, kad kilnusis Dagonas liepė". — “Iš kur aš paimsiu, — atsako ma- 
no vyras, — kai neturime jokių javų ir jau mėnesį mintame lotoso 
„grūdais arba šaknelėmis, kurių taip pat vis sunkiau rasti, nes dideli 
ponai mėgsta žaisti lotoso žiedais?.." 

Springdama ašaromis moteris pravirko. Kunigaikštis kantriai 
laukė, kol ji nusiramins, bet vandenyje murkdytas valstietis bur- 
bėjo: 

— Ta boba savo plepalais mums tik nelaimę užtrauks... Sakiau, 
kad nemėgstu, kai bobos kišasi į reikalus! 

Tuo tarpu valdininkas, pasilenkęs prie irkluotojo, tyliai paklausė 
Jį rodydamas į Ramzį: 

— Kas jis per vienas, tasai pienburnis?.. 

— Kad tau liežuvis nudžiūtų! — atsakė irkluotojas. — Bene ne- 
matai, kad tai didelis ponas: gerai moka ir stipriai kerta. 

— Aš tuoj pažinau,— kuždėjo valdininkas, — kad čia kažkoks di- 
dikas. Visą jaunystę praleidau puotaudamas su dideliais ponais. 

— Aka, net ant tavo drabužių liko tų puotų padažų... — burb- 
telėjo irkluotojas. 

Išsiverkusi moteris skundėsi toliau: 

— Šiandien atėjo tas raštininkas su savo žmonėmis ir sako ma- 
no vyrui: “Kad neturi kviečių, atiduok mums du savo sūnelius, o 
kilnusis Dagonas ne tik atleis tave nuo mokesčio, bet dar už kiek- 
vieną berniuką kasmet sumokės po drachmą..." 

— Vargas man su tavim! — suriko skandintas valstietis. — 
Pražudysi mus visus savo plepalais... Neklausyk jos, gerasis pone! — 
kreipėsi jis į Ramzį.— Kaip karvė mano, kad uodega nubaidys mu- 
ses, taip ir bobai atrodo, kad liežuviu nuvys mokesčių rinkėjus... O 
jos nežino, kad abi yra kvailos... 

— Tu pats kvailas! — pertraukė jį boba.— Saulėtasis pone, kur- 
sai turi karališką išvaizdą... 

— Būsit liudytojai, kad ta moteris burnoja... — pusbalsiu tarė 
valdininkas savo žmonėms. 

— Kvapusis žiede, kurio balsas panėši į fleitos garsus, išklausyk 
mane!.. — maldavo moteris Ramzį.— Tada mano vyras pasakė tam 
valdininkui: “Geriau netekčiau dviejų jautukų, jeigu juos turėčiau, 
negu atiduočiau savo berniukus, nors ir mokėtumėt man už kiekvieną 
po keturias drachmas kasmet. Kai vaikas išeis iš namų tarnauti, nie- 
kas jo jau nebepamatys..." 

— Geriau būčiau pasismaugęs!.. Geriau žuvys rytų mano kūną 
Nilo dugne!.. — aimanavo valstietis.— Juk tu visą dvarą pražudysi 
savo skundais... moterie. 

Valdininkas, matydamas turįs labiausiai suinteresuotos šalies pa- 
ramą, žengė pirmyn ir vėl pradėjo pro nosį: 

— Nuo to laiko, kai saulė teka už karaliaus rūmų, o nusileidžia 
už piramidžių, daug įvairių keistų dalykų nutiko šiame krašte... Fa- 
raono Semempsio laikais prie Kochomo piramidės rodėsi stebuklin- 
gi reiškiniai“ ir maras ištiko Egiptą. Boečio laikais žemė prasivėrė“ 
prie Bubasčio ir prarijo daug žmonių... Viešpataujant Neferchui“, Ni- 
lo vandenys vienuolika dienų buvo saldūs kaip medus. Žmonės matė 
visa tai ir daug kitų dalykų, apie kuriuos aš žinau, nes esu kupinas 
išminties. Bet dar niekad neregėta, kad iš vandens išeitų kažkoks ne- 
pažįstamas žmogus ir kilniausiojo sosto įpėdinio ūkiuose draustų 
rinkti mokesčius. 

— Tylėk! — sušuko Ramzis, — ir nešdinkis iš čia. Niekas ne- 
atims iš tavęs vaikų, — pridūrė jis moteriai. 

— Man lengva išsinešdinti, — atsakė mokesčių rinkėjas, — nes tu- 
riu lengvą valtį ir penkis irkluotojus. Bet duok man, jūsų kilnybe, 
kokį nors ženklą mano ponui Dagonui... 

— Nusiimk peruką ir parodyk jam ženklą savo kaktoje, — tarė 
kunigaikštis. — O Dagonui pasakyk, kad jo visą kūną šitaip pažen- 
klinsiu... 

— Jūs girdit burnojant?.. — sukuždėjo mokesčių rinkėjas savo 
žmonėms ir tolydžio linkčiodamas ėmė atatupstas trauktis prie kranto. 
žingsnių nuo kranto, jis ištiesęs ranką pradėjo šaukti: 

— Kad jums mėšlungis vidurius suremtų, maištininkai jūs, bur- 
notojai!.. Važiuoju tiesiai pas sosto įpėdinį ir papasakosiu jam, kas 
darosi jo dvaruose... 

Paskui pačiupo lazdą ir ėmė vanoti savo žmones už tai, kad jo 
neužstojo. 

— Taip bus ir tau!.. — šaukė jis grasindamas Ramziui. 

Kunigaikštis puolė prie savo valties ir įsiutęs liepė irkluotojui vy- 
tis akiplėšą lupikautojo agentą. Bet tipas su avikailio peruku metė 
lazdą ir pats čiupo už irklų; o jo žmonės taip uoliai jam padėjo, kad 
vytis nebuvo prasmės. 

— Greičiau pelėda pavys kregždę negu mes juos, mano mielas 
pone,— juokdamasis pasakė Ramzio irkluotojas.— Bet jūs tai jau 
tikriausiai ne matininkas, o karininkas, gal net jo šventenybės gvar- 
dijos. Tuoj vožiate per makaulę! Žinomi man tie dalykai: pats pen- 
kerius metus buvau kariuomenėj. Visada voždavau per makaulę ar- 
„ba į pilvą, ir ne per blogiausiai man sekėsi gyventi. O jeigu kas man 
smogdavo, tuoj suprasdavau, kad turiu reikalą su dideliu žmogum... 
Mūsų Egipte (teneapleidžia jo niekad dievai!) baisiai ankšta: mies- 
tas prie miesto, namas prie namo, žmogus prie žmogaus. Kas nori 
šiaip taip verstis toj spūsty, turi daužyti galvas. 

— Ar esi vedęs? — paklausė kunigaikštis. 

— Fi! Kai turiu moterį ir vietos daugiau kaip vienam žmogui, 
tada vedęs, o šiaip viengungis. Juk aš buvau kariuomenėj ir Žinau, 
kad moteris būna gera kartą per dieną, ir tai ne visuomet. Trukdo. 

— O gal eitum pas mane tarnauti? Kas žino, gal ir netektų 
gailėtis... 

— Atleisk, jūsų kilnybe, aš iš karto sumečiau, kad jūs nors ir 
jaunas, galėtumėt vadovauti pulkui. Bet tarnauti neisiu pas nieką. Aš 
esu laisvas žvejys; mano senelis buvo (atsiprašant) piemuo Žemuti- 
niame Egipte, o mūsų giminė yra kilusi iš hiksų. Tiesa, kvaili Egipto 
mužikai šaiposi iš mūsų, bet man iš to tik juokas. Valstietis ir hik- 
sas, sakau jūsų kilnybei, tai — lyg jautis ir bulius. Valstietis gali 
vaikščioti paskui ar prieš arklą, bet hiksas niekam netarnaus. Nebent 
jo šventenybės kariuomenėj, nes tai kariuomenė. 

Įsismaginęs irkluotojas visą laiką porino, bet kunigaikštis jo jau 
nebeklausė. Jam vis didesnį nerimą kėlė labai skaudūs, visai nauji 
klausimai. Vadinasi, tos salelės, pro kurias jis praplaukė, priklauso 
jo valdoms?.. Keistas dalykas, jis visai nežinojo, kur yra ir kaip at- 
rodo jo ūkiai. Vadinasi, jo vardu Dagonas apdėjo valstiečius nau- 
jais mokesčiais, o tas ypatingas sujudimas, kurį jis matė plaukda- 
mas pakrantėmis, buvo mokesčių rinkimas?.. Valstietis, kuris buvo 
mušamas ant kranto, matyt, neturėjo kuo mokėti. Vaikai, kurie 

„graudžiai verkė valtyje, buvo metams parduoti po drachmą už vieną. 
O ta moteris, kuri iki juosmens buvo įbridusi į vandenį ir keikė, yra 
jų motina... 

“Moterys labai neramios, — pats sau kalbėjo kunigaikštis.— Sa- 
ra ramiausia iš visų moterų, bet kitos mėgsta daug plepėti, verkti ir 
rėkauti..." 

Jis prisiminė valstietį, kuris stengėsi tramdyti savo žmonos 
įtūžimą. Jį skandino — ir jis nepyko, jai nieko nedarė — 0 ji vis 
dėlto klykė. 

“Moterys labai neramios!.. — kartojo jis. — Taip, net mano ger- 
biama motina... Koks skirtumas tarp tėvo ir motinos! Jo šventenybė 
visai nenori žinoti, kad buvau palikęs armiją dėl merginos, o kara- 
lienei rūpi net ir tai, kad paėmiau į namus žydaitę... Sara ramiausia 
iš visų man pažįstamų moterų, užtat Tafetė plepa, verkia ir šaukia 
už keturias..." 

Paskui kunigaikštis prisiminė valstiečio žmonos žodžius, kad jau 
mėnuo, kai jie valgo ne javus, o tik lotoso grūdus ir šakneles. Lo- 
toso grūdai kaip aguonos; šaknelė — šiaip sau. Jis nė tris dienas iš 
eilės jų nevalgytų. Pagaliau žyniai, kurie verčiasi gydymu, pataria 
keisti maistą. Dar mokykloj jam buvo kalbama, kad reikia valgyti 
pagrečiui — mėsą ir žuvį, datules ir kviečius, figas ir miežius. Bet 
ištisą mėnesį misti lotoso grūdais!.. Na, o arklys, karvė?.. Arklys ir 
karvė mėgsta šieną, o miežinius kukulius reikia jiems per jėgą grūsti 
į gerklę. Matyt, ir valstiečiai mieliau minta lotoso grūdais, o kviečių 
ar miežių paplotėlius, žuvį ir mėsą valgo be jokio malonumo. Beje, 
pamaldžiausi žyniai, stebukladariai, niekad neprisiliečia nei prie 
mėsos, nei prie žuvų. Matyt, didikams ir karalių sūnums reikia mėsos 
kaip liūtams ir ereliams, o valstiečiams — žolės kaip jaučiams. 

Tik... tasai murkdymas į vandenį už mokesčius?.. Et, bene vieną 
kartą jis maudydamasis su draugais murkdė juos po vandeniu ir net 
pats pasinerdavo?.. Ir kiek tada juoko būdavo!.. Murkdymas — žai- 
dimas. O dėl mušimo lazda... Kiek kartų mokykloje jis pats buvo 
mušamas lazda?.. Tai skausminga, bet, matyt, ne visiems padarams. 
Mušamas šuo kaukia ir kandžiojasi, 0 jautis mušamas nė neapsidai- 
ro. Taip pat ir dideliam ponui mušimas gali būti skaudus, o mušamas 
valstietis rėkia tik todėl, kad nori progai pasitaikius išsirėkti. Net ne 
visi ir rėkia, o kareiviai ir karininkai lupami dainuoja. 

Šie išmintingi samprotavimai nepajėgė nuslopinti įpėdinio širdy- 
je menko, bet įkyraus nerimo. Štai jo nuomininkas Dagonas uždėjo 
neteisingą mokestį, kurio valstiečiai jau nepajėgė mokėti! 

Šiuo metu kunigaikščiui rūpėjo ne valstiečiai, o motina. Jo mo- 
tina negali nežinoti apie finikiečio sauvaliavimą. Ką ji pasakys dėl 
to sūnui? Kaip pažiūrės į jį? Kaip pašaipiai nusijuoks?.. Ir nebūtų 
moteris, jeigu jam neprimintų: 

“Juk sakiau, Ramzi, kad tas finikietis nualins tavo dvarus!.." 

“Jeigu tie nenaudėliai žyniai, — mąstė kunigaikštis, — padovanotų 
man šiandien dvidešimt talentų, jau rytoj aš išvaryčiau Dagoną, o 
mano valstiečiai nebūtų pliekiami lazdomis ir murkdomi į vandenį, 
ir motina nesišaipytų iš manęs... Dešimtoji... šimtoji dalis tų turtų, 
kurie guli šventovėse ir vilioja godžias plikagalvių akis, daugeliui 
metų padarytų mane nepriklausomu nuo finikiečių..." 

Tą akimirką Ramziui šovė į galvą gana keista mintis, kad tarp 
valstiečių ir žynių yra kažkoks gilus antagonizmas. 

“Dėl Herhoro kaltės, — pagalvojo jis,— pasikorė anas valstietis 
dykumos pakraštyje... Žyniams ir šventovėms sunkiai dirba apie du 
milijonai Egipto žmonių... Jeigu žynių turtai priklausytų faraono 
iždui, man netektų skolintis penkiolika talentų ir mano valstiečiai 
nebūtų taip baisiai engiami... Štai kur yra Egipto nelaimių ir jo ka- 
ralių silpnumo šaltinis!..“ 

Kunigaikštis jautė, kad valstiečiai skriaudžiami, todėl jis pajuto 
didelį palengvėjimą atradęs, kad blogio kaltininkai yra žyniai. Jam 
nė į galvą neatėjo, kad jo išvados gali būti klaidingos ir neteisingos. 

Pagaliau jis ir nedarė išvadų, o tik piktinosi. O žmogaus pyktis 
niekad neatsigręžia prieš jį patį; lygiai kaip ir alkana pantera neėda 
savo kūno, o tik vizgindama uodegą ir skliaustydama ausis dairosi 
aplinkui ir tyko savo aukos. 

Sosto įpėdinio išvykos, pradėtos siekiant surasti žynį, kuris 
išgelbėjo Sarą, o kunigaikščiui suteikė teisinių patarimų, davė ne- 
lauktą rezultatą. 

Žynio nepavyko surasti, užtat tarp Egipto valstiečių pradėjo sklisti 
legendos apie Ramzį. 

Kažkoks žmogus plaukiojo vakarais menku luoteliu iš vieno kai- 
mo į kitą ir pasakojo valstiečiams, kad sosto įpėdinis išvadavęs žmo- 
nes, kuriems už jo namo užpuolimą grėsė kasyklos. Be to, įpėdinis 

-primušęs valdininką, kuris iš valstiečių norėjo išgauti neteisingą mo- 
kestį. Pagaliau nepažįstamas žmogus pridurdavo, kad kunigaikštį 
Ramzį ypač globojąs dievas Amonas iš vakarų dykumos, kuris esąs 
jo tėvas. 

Paprasta liaudis godžiai klausėsi gandų pirmiausia todėl, kad jie 
atitiko faktus, antra, juos pasakojantis žmogus pats buvo panašus į 
dvasią: nežinia iš kur atvykdavo ir dingdavo. 

Kunigaikštis Ramzis apie savo valstiečius su Dagonu visai nesi- 
kalbėjo, net nekvietė jo pas save. Jis jautėsi nesmagiai prieš finikietį, 
nes buvo paėmęs iš jo pinigų ir dar ne kartą galėjo jų prireikti. 

Bet praėjus kelioms dienoms po skandalo su Dagono raštininku, 
bankininkas pats aplankė sosto įpėdinį laikydamas rankoje kažkokį 
paslėptą daiktą. Įėjęs į kunigaikščio kambarį, jis atsiklaupė, atrišo 
baltą skarą ir išėmė iš jos nepaprastai gražią aukso taurę. Taurė nu- 
sagstyta įvairiaspalviais brangakmeniais, su bareljefu; ant jos kojelės 
buvo atvaizduotas vynuogių rinkimas bei spaudimas, 0 ant pačios 
taurės — puota. 

— Priimk šią taurę, kilnusis viešpatie, iš tavo vergo, — kalbėjo 
bankininkas, — ir naudok ją šimtą... tūkstantį metų... iki amžių pa- 
baigos. 

Bet kunigaikštis suprato, kas rūpi finikiečiui. Todėl jis nepalietęs 
auksinės dovanos rūsčiu veidu tarė: 

— Ar matai, Dagonai, tuos purpurinius atspindžius taurės viduje?.. 

— Iš tikrųjų, — atsakė bankininkas, — kaipgi aš galėčiau nema- 
tyti to purpuro, kuris rodo, kad taurė yra gryniausio aukso. 

— O aš tau sakau, kad tai yra kraujas vaikų, kurie atimami iš 
tėvų, — rūsčiai atsakė sosto įpėdinis. 

Jis nusigręžė ir išėjo į kitus kambarius. 

— O Astorete!.. — suvaitojo finikietis. 

Jo lūpos pamėlynavo, o rankos pradėjo taip drebėti, kad vos 
pajėgė suvynioti savo taurę į baltą skarą. 

Po kelių dienų Dagonas nuplaukė su savo taure į Saros dvarą. 
Jis buvo apsivilkęs auksu dygsniuotais apdarais, tankioj barzdoj 
turėjo stiklinį rutuliuką, iš kurio sunkėsi kvepalai, o į plaukus įsi- 
segęs dvi plunksnas. 

— Gražioji Sara,— pradėjo jis, — tesuteikie Jehova tavo šeimai 
tiek palaimos, kiek šiandien vandens teka Nile! Mes, finikiečiai, ir 
jūs, žydai, juk esame kaimynai ir broliai. O aš degu tokia meile tau, 
kad jeigu nepriklausytum mūsų kilniausiajam viešpačiui, duočiau už 

tave Gedeonui (tebūnie jis sveikas!) dešimt talentų ir paimčiau tave 
už tikrą žmoną. Taip aistringai tavęs geidžiu. 

— Tesaugo mane Dievas, — atsakė Sara,— kad aš tfokščiau turėti 
kitą viešpatį, o ne tą, kuris yra. Bet iš kur, gerbiamasis Dagone, atėjo 
tau noras aplankyti šiandien viešpaties tarnaitę? 

— Pasakysiu tau teisybę, lyg būtum Tamara, mano žmona, ku- 
ri, nors ir yra tikroji Sidono dukra, nors ir atsinešė didelį kraitį, jau 
paseno ir neverta, kad nuautų tau sandalus... 

— Iš jūsų lūpų tekančiame meduje yra daug tulžies, — įterpė Sara. 

— Medus, — šnekėjo Dagonas atsisėsdamas,— tebūnie tau, o 
tulžis tenuodija mano širdį. Mūsų viešpats, kunigaikštis Ramzis (te- 
gyvuoja jis amžinai!), turi liūto nasrus ir peslio gudrumą. Jis teikėsi 
išnuomoti man savo dvarus, ir tai pripildė džiaugsmo mano skrandį. 
Bet jis taip nepasitiki manimi, kad aš iš sielvarto kiauras naktis ne- 
miegu, tiktai dūsauju ir ašaromis laistau savo patalą, — o kad tu ja- 
me ilsėtumeis šalia manęs, Sara, vietoj mano žmonos Tamaros, ku- 
ri jau nebegali sukelti manyje geismų. 

— Ne tai norėjai pasakyti, — pertraukė jį išraudusi Sara. 

— Jau aš pats nebežinau, ką noriu sakyti nuo to laiko, kai išvy- 
dau tave ir kai mūsų viešpats, sekdamas mano veiksmus dvaruose, 
primušė lazda ir atėmė sveikatą mano raštininkui, kuris rinko mo- 
kesčius iš valstiečių. Juk tie mokesčiai ne man, Sara, o tik mūsų 
viešpačiui... Juk ne aš valgysiu figas ir kvietinę duoną iš tų ūkių, 
tik tu, Sara, 1r mūsų viešpats... Juk aš daviau viešpačiui pinigų, o 
tau brangenybių, tai kodėl tie nenaudėliai Egipto valstiečiai turi skur- 
dinti mūsų viešpatį ir tave, Sara?.. O kad suprastum, kaip stipriai 
audrini mano kraują, ir kad žinotum, jog iš tų kunigaikščio dvarų 
aš nenoriu nieko turėti, tik jums viską atiduodu, imk, Sara, šią gry- 
no aukso taurę, nusagstytą brangakmeniais ir papuoštą raižiniais, ku- 
riais stebėtųsi patys dievai... 

Tai sakydamas Dagonas išvyniojo iš baltos skaros taurę, kurios 
nepriėmė kunigaikštis. 

— Aš net nenoriu, Sara, — kalbėjo finikietis,— kad tą taurę lai- 
kytum namie ir duotum iš jos gerti mūsų viešpačiui. Atiduok tą gry- 
no aukso taurę savo tėvui Gedeonui, kurį aš myliu kaip brolį. Ir tu, 
Sara, pasakyk savo tėvui tokius žodžius: “Dagonas, tavo dvynabro- 
lis, nelaimingas sosto įpėdinių dvarų nuomininkas, nusigyveno. Tad 
gerk, mano tėve, iš tos taurės ir galvok apie savo dvynabrolį Da- 
goną ir prašyk Jehovą, kad mūsų viešpats kunigaikštis Ramzis ne- 

-daužytų jo raštininkų ir nekiršintų valstiečių, kurie ir taip jau neno- 
ri mokėti". Žinok, Sara, jeigu tu sutiktum kada nors būti man arti- 
mesnė, duočiau tau du talentus, o tavo tėvui vieną talentą, ir dar man 
būtų gėda, jog duodu tau taip mažai, nes esi verta, kad tave gla- 
monėtų pats faraonas ir sosto įpėdinis, ir kilnusis ministras Herho- 
ras, ir narsiausias Nitageras, ir turtingiausieji finikiečių bankininkai. 
Tu esi tokia patraukli, kad, kai matau tave, aš alpstu, o kai tavęs 
nematau — užmerkiu akis ir laižausi. Tu esi saldesnė už figas ir kva- 
pesnė už rožes... Aš tau duočiau penkis talentus... Paimk tą taurę 
Sara... 

Sara nuleidusi akis pasitraukė į šalį. 

— Neimsiu taurės,— atsakė ji,— nes mano viešpats uždraudė 
man priimti iš ko nors dovanas. 

Dagonas apstulbo ir žiūrėjo į ją nustebusiomis akimis. 

— Turbūt nežinai, Sara, ko verta ta taurė?.. Pagaliau aš duodu 
ją tavo tėvui, savo broliui... 

— Negaliu priimti... — sukuždėjo Sara. 

— Gelbėkit! — sušuko Dagonas.— Tai tu, Sara, užmokėsi man 
už tą taurę kitu būdu nesakydama savo viešpačiui... Juk tokia graži 
kaip tu moteris privalo turėti aukso ir brangenybių ir savo banki- 
ninką, kuris tiektų pinigų, kada jai patinka, o ne tik tada, kada jos 
viešpats panorės?.. 

— Negaliu!.. — sukuždėjo Sara neslėpdama savo pasišlykštėji- 
mo Dagonu. 

Akies mirksniu finikietis pakeitė toną ir tarė juokdamasis: 

— Labai gerai, Sara!.. Aš tik norėjau įsitikinti, ar tu esi ištiki- 
ma mūsų viešpačiui. Ir matau, kad esi ištikima, nors kvaili žmonės 
plepa... 


— Ką?.. — sušvokštė Sara puldama prie Dagono su sugniaužtais 
kumščiais. 
— A cha! cha!.. — juokėsi finikietis.— Kaip gaila, kad to ne- 


girdėjo ir nematė mūsų viešpats... Bet aš jam papasakosiu kada nors, 
kai bus gerai nusiteikęs, kad tu ne tik esi ištikima kaip šuo, bet ir 
nenorėjai priimti aukso taurės, nes jis tau uždraudė priimti dovanas... 
O ta taurė, tikėk manim, Sara, sugundė jau ne vieną moterį... ir ne- 
menką moterį... 

Dagonas pasėdėjo dar valandėlę žavėdamasis Saros dorumu it pa- 

su palapine ir išplaukė į Memfį. Valčiai tolstant nuo dvaro finikiečio 

veide šypsena pamažu virto pykčio grimasa. O kai Saros namas pa- 
sislėpė už medžių, Dagonas atsistojo ir iškėlęs aukštyn rankas ėmė 
šaukti: 

— O Sidono Baalai, o Astorete!.. atkeršykit už mano įžeidimą 
prakeiktai Judos dukteriai!.. Tepranyksta jos klastingas grožis kaip 
lietaus lašas dykumoje!.. Tesubjauroja ligos jos kūną, o beprotybė 
teapsėda jos sielą!.. Teišvaro jos viešpats ją iš namų kaip nušašusią 
kiaulę!.. Teateinie laikas, kad žmonės atstumtų jos sudžiūvusią ranką, 
kai trokšdama ji maldaus drumzlino vandens puoduko, kaip šiandien 
ji atstūmė mano taurę... 

Jis spjaudėsi murmėdamas nesuprantamus ir baisius žodžius, kol 
valandėlę juodas debesis uždengė saulę, o vanduo prie valties ėmė 
drumstis ir kilti didelėmis bangomis. Kai finikietis aprimo, saulė vėl 
suspindo, bet upė dar šiaušėsi, tarytum ją būtų įsiūbavęs naujas po- 
tvynis. 

Dagono irkluotojai išsigando ir liovėsi dainavę; atskirti nuo sa- 
vo šeimininko palapinės siena, jie nepastebėjo jo kerų. 

Nuo to laiko finikietis sosto įpėdiniui nesirodė. Bet vieną dieną 
atėjęs į savo vilą kunigaikštis rado miegamajame gražią šešiolikos 
metų finikiečių šokėją, kurios visą apdarą tesudarė auksinis lankelis 
ant galvos ir plonas it voratinklis šydas ant pečių. 

— Kas tu esi? — paklausė kunigaikštis. 

— Esu vaidilutė ir tavo tarnaitė, o atsiuntė mane ponas Dago- 
nas, kad išsklaidyčiau tavo rūstumą, kurį tu jam parodei. 

— O kaip tu tai padarysi? 

— O taip... sėsk čia, — pasakė ji sodindama kunigaikštį į 
krėslą,— aš pasistiebsiu ant pirštų, kad būčiau aukštesnė už tavo 
rūstumą, ir šituo pašventintų šydu vaikysiu nuo tavęs piktąsias dva- 
sias... A kiš!.. a kiš!.. — kuždėjo finikietė šokdama aplink Ramzį.— 
Tegul mano rankos nuima niūrumą nuo tavo plaukų... tegul mano 
bučiniai grąžina šviesų žvilgsnį tavo akims... tegul mano širdies pla- 
kimas pripildo muzikos tavo ausis, Egipto viešpatie... A kiš!.. a kiš!.. 
Jis ne jūsų, o mano... Meilė reikalauja tokios tylos, kad joje net pyk- 
tis turi nutilti... 

Šokdama ji žaidė su Ramzio plaukais, apkabindavo jo kaklą, 
bučiavo akis. Pagaliau pavargusi šokėja atsisėdo prie kunigaikščio 
kojų ir atrėmusi galvą į jo kelius akylai stebėjo jį alsuodama pravi- 
rom lūpom. 

— Jau nebepyksti ant savo tarno Dagono?.. — kuždėjo ji glos- 
tydama kunigaikščio veidą. 

Ramzis norėjo pabučiuoti ją į lūpas, bet mergina nušoko nuo jo 
kelių ir pabėgo šaukdama: 

— O ne, negalima!.. 

— Kodėl? 

-— Aš esu mergelė ir didžiosios deivės Astartos vaidilutė... 
Turėtum labai mylėti ir garbinti mano globėją, kol tau būtų leista 
mane pabučiuoti. 

— O tau galima?.. | 

— Man viskas galima, nes aš esu vaidilutė ir prisiekiau saugoti 
skaistybę. 

— Tai ko čia atėjai? 

— Išsklaidyti tavo rūstybės. Aš tai padariau ir išeinu. Lik svei- 
kas ir būk visada geras!.. — pridūrė ji mesdama veriantį žvilgsnį. 
— Kur gyveni?.. Kuo esi vardu?.. — klausinėjo kunigaikštis. 

— Mano vardas Glamonė, o gyvenu... Ak, ir kam sakyti? Dar 
negreit ateisi pas mane. 

Finikietė mostelėjo ranka ir dingo, o kunigaikštis lyg apdujęs ne- 
sijudino iš krėslo. Po valandėlės jis pažvelgęs pro langą pamatė ištai- 
gius neštuvus, kuriuos keturi nubiečiai skubiai nešė Nilo link. 

Ramzis nesigailėjo išėjusios; šokėja nustebino jį, bet nesujaudino. 

“Sara ramesnė už ją, — mąstė jis,-— ir gražesnė. Kita vertus... 
man atrodo, kad ta finikietė yra šalta, o jos glamonės dirbtinės.“ 

Bet nuo to laiko kunigaikštis liovėsi pykęs ant Dagono, juo la- 
biau kad vieną kartą, kai jis buvo pas Sarą, atėjo valstiečiai ir dėko- 
dami jam už globą pasakė, jog finikietis daugiau neverčiąs jų mokėti 
naujo mokesčio. 

Taip buvo prie Memfio. Užtat kunigaikščio nuomininkas atsig- 
riebė už savo nuostolius kitose valdose. 

Chojako mėnesį, nuo rugsėjo vidurio iki spalio vidurio, Nilo van- 
denys pasiekė aukščiausią lygi ir po truputį pradėjo slūgti. Soduose 
buvo renkami tamarindų vaisiai, datulės ir alyvos, o medžiai sužydo 
antrą kartą. 

Tuo metu jo šventenybė Ramzis XII paliko savo saulėtus rūmus 
prie Memfio ir su didele palyda keliasdešimčia puošnių laivų 

išplaukė į Tėbus dėkoti tenykščiams dievams už gerą potvynį, o 
drauge sudėti aukas ant amžinai gyvų prosenelių kapų... 

Kilniausias valdovas labai maloniai atsisveikino sū savo sūnumi 
ir įpėdiniu, bet tvarkyti valstybės reikalus jam nesant patikėjo Her- 
horui. 

Kunigaikštis Ramzis taip stipriai išgyveno tą karališkojo nepasi- 
tikėjimo įrodymą, kad tris dienas neišėjo iš savo vilos, nevalgė, o 
tik verkė. Vėliau jis liovėsi skutęsis ir persikėlė į Saros namus, 
norėdamas išvengti susitikimų su Herhoru ir sukelti motinos ap- 
maudą, nes laikė ją savo nelaimių kaltininke. 

Jau kitą dieną toje nuošalėje jį aplankė Tutmozis, atitempęs su 
savim dvi valtis su muzikantais ir šokėjomis, o trečią prikrautą mais- 
to, gėlių ir vyno ąsočių. Bet kunigaikštis liepė, kad muzikantai ir 
šokėjos plauktų atgal, o Tutmoziui, nusivedęs jį į sodą, pasakė: 

— Turbūt mano motina (tegyvuoja ji amžinai!) pasiuntė čia ta- 
ve norėdama atitraukti mane nuo žydės?.. Tad pasakyk jos kilnybei: 
tegu Herhoras tampa ne tik vietininku, bet nors ir mano tėvo sūnu- 
mi, o aš darysiu visa, kas man patinka... Man aišku... Šiandien no- 
ri iš manęs atimti Sarą, o rytoj ir valdžią... Įtikinsiu juos, kad aš nie- 
ko neišsižadėsiu. 

Kunigaikštis buvo susierzinęs, Tutmozis gūžtelėjo pečiais, paga- 
liau tarė: 

— Kaip viesulas nubloškia paukštį į dykumą, taip pyktis nu- 
sviedžia žmogų į neteisybės krantus. Ar gali stebėtis žyniais, kurie 
nesidžiaugia, kad sosto įpėdinis susidėjo su kitos žemės ir tikybos 
moterimi? Tiesa, jiems nepatinka Sara, juo labiau kad turi ją vieną; 
jeigu turėtum kelias įvairias moteris kaip visi jauni didikai, niekas 
ir nekreiptų dėmesio į žydę. Šiaip ar taip, ką jie padarė jai bloga?.. 
Nieko. Priešingai, kažkoks žynys ją net apgynė nuo įtūžusių užpuo- 
likų, kuriuos tau buvo malonu ištraukti iš kalėjimo... 

-— O mano motina? — įsiterpė įpėdinis. 

Tutmozis nusijuokė. 

— Tavo didžiai gerbiama motina, — kalbėjo jis, — myli tave kaip 
savo akis ir širdį. Žinoma, jai taip pat nepatinka Sara, bet žinai, ką 
vieną kartą man pasakė jos kilnybė?.. Ogi... kad paviliočiau nuo 
tavęs Sarą!.. Matai, kokį pokštą sugalvojo?.. Aš į tai atsakiau taip 
pat juokais: Ramzis man padovanojo skalikų saitą ir du siriškus žir- 
gus, kai jie jam nusibodo; gal kada nors atiduos man ir savo mei- 
lužę, kurią turėsiu priimti, galimas daiktas, dar ir su priedu. 

— Nė negalvok apie tai. Niekam šiandien neatiduočiau Saros kaip 
tik todėl, kad dėl jos mano tėvas nepaskyrė manęs savo vietininku. 

Tutmozis kraipė galvą. 

— Labai klysti, — atsakė jis.— Taip klysti, kad man net baisu 
darosi. Argi iš tikrųjų nesupranti nemalonės priežasčių, kurias žino 
kiekvienas apsišvietęs Egipto žmogus?.. 

— Nieko nežinau... 

— Juo blogiau, — kalbėjo toliau susirūpinęs Tutmozis.— Tai tu 
nežinai, kad nuo manevrų laikų kareiviai, ypač graikai, kiekvienoj 
smuklėj geria į tavo sveikatą... 

— Tam ir gavo pinigų. 

— Taip, bet ne tam, kad visu balsu šauktų, jog paveldėjęs sostą 
po jo šventenybės (tegyvuoja amžinai!) pradėsi didelį karą, po ku- 
rio daug kas pasikeis Egipte... Kas pasikeis?.. Ir kas gali drįsti, fa- 
raonui gyvam esant, kalbėti apie jo įpėdinio planus?.. 

Dabar kunigaikštis paniuro. 

— Tai viena, bet pasakysiu tau ir antra,— kalbėjo Tutmozis, — 
nes blogis kaip hiena niekad nevaikščioja vienas. Ar tu žinai, kad 
tarp valstiečių dainuojamos apie tave dainos, kaip išvadavai užpuo- 
likus iš kalėjimo, o kas blogiausia, vėl kalbama, jog tada, kai įsi- 
viešpatausi po jo šventenybės, bus panaikinti mokesčiai?.. O reikia 
pridurti, kad kiek tik kartų tarp valstiečių būdavo šnekama apie ne- 
teisybę ir mokesčius, visada po to prasidėdavo neramumai: arba išori- 
nis priešas įsiverždavo į nusilpusią valstybę, arba Egiptas suskilda- 
vo į tiek dalių, kiek būdavo nomarchų... Taigi patsai spręsk: argi tin- 
ka, kad Egipte kuris nors vardas būtų tariamas dažniau negu 
faraono?.. Ir kad kas nors stotų tarp liaudies ir mūsų valdovo?.. Jeigu 
leisi, aš tau papasakosiu, kaip į tą reikalą Žiūri žyniai... 

— Žinoma, sakyk... 
 — Taigi vienas didžiai išmintingas žynys, kuris nuo Amono šven- 
tovės stogo stebi judėjimus danguje, sugalvojo tokį pasakojimą. 
Klausykis. 

Faraonas yra saulė, o sosto įpėdinis mėnulis. Kai mėnulis slen- 
ka iš tolo paskui šviesos dievą, būna šviesu dieną ir naktį. Kai mėnu- 
lis nori būti per arti saulės, tada jis pats išnyksta, ir naktys būna tam- 
sios. Bet jeigu atsitinka taip, kad mėnulis atsistoja prieš saulę, tada 
jis sukelia užtemimą, didelį sąmyšį pasaulyje... 

— Ir visi tie plepalai, — pertraukė jį Ramzis, — pasiekia jo šven- 
tenybės ausis?.. Vargas mano galvai!.. Geriau niekad aš nebūčiau ka- 
raliaus sūnumi!.. 

— Faraonas — dievas žemėje ir viską žino. Bet jis per daug ga- 
lingas, kad kreiptų dėmesį į girtų kareivių šūkaliojimus arba vals- 
tiečių plepalus. Jis supranta, kad kiekvienas egiptietis už jį atiduos 
savo gyvybę, o tu pirmiausia. 

— Sakai teisybę!..— patvirtino susirūpinęs kunigaikštis.— Tačiau 
visoje šioje istorijoje aš matau naują žynių niekšybę ir klastą, — 
pridūrė jis pagyvėdamas.— Vadinasi, aš temdau mūsų viešpaties di- 
dingumą, nes išlaisvinu nekaltus žmones iš kalėjimo arba neleidžiu 
savo nuomininkui kankinti valstiečių neteisingais mokesčiais?.. Bet 
kai jo kilnybė Herhoras valdo armiją, skiria vadus, veda derybas su 
svetimšaliais kunigaikščiais, o mano tėvą verčia leisti dienas besi- 
meldžiant... 

Tutmozis užsikimšo ausis ir trypdamas sušuko: 

— Tylėk tik, tylėk!.. Kiekvienas tavo žodis — tai burnojimas... 
Valstybę valdo tik jo šventenybė, ir kad ir kas vyktų Žemėje, vis- 
kas priklauso nuo jo valios. O Herhoras yra faraono tarnas ir daro, 
ką viešpats jam liepia... Kada nors pats įsitikinsi... Tenebūnie ma- 
no žodžiai blogai suprasti!.. 

Kunigaikštis taip paniuro, kad Tutmozis nutraukė pokalbį ir kuo 
skubiausiai atsisveikino su draugu. Įsėdęs į savo valtį su baldakimu 
ir užuolaidomis, jis giliai atsiduso ir išgėręs geroką taurę vyno ėmė 
svarstyti: 

“Brr!.. Ačiū dievams, kad nedavė man tokio charakterio kaip 
Ramzio. Tai nelaimingiausias žmogus nelaimingiausiomis sąlygo- 
mis... Galėtų turėti gražiausių Memfio moterų, o laikosi tik vienos — 
nori supykinti motiną! Tuo tarpu jis supykina ne motiną, o tas vi- 
sas doras mergeles ir ištikimas žmonas, kurios džiūsta iš ilgesio, kad 
sosto įpėdinis ir, be to, dar toks gražus jaunuolis nepaglemžia jų vai- 
nikėlio arba neverčia būti neištikimomis. Galėtų ne tik gerti, bet net 
maudytis geriausiame vyne, o tuo tarpu jam geriau patinka prastas 
kareiviškas alus ir sausas paplotėlis, patrintas česnakais. Iš kur tie 
jo valstietiški polinkiai? Nesuprantu. Nebent gerbiamoji ponia Ni- 
kotrė pavojingiausiu metu buvo įsižiūrėjusi į valgančius darbininkus?.. 

Jis galėtų taip pat nuo aušros iki nakties nieko neveikti. Kad tik 
panorėtų, jį net valgydintų žymiausi ponai, jų žmonos, seserys ir 
dukterys. Bet jis ne tik pats tiesia rankas į maistą, bet net, kilmin- 
gojo jaunimo apmaudui, pats prausiasi, pats rengiasi, o jo kirpėjas 
ištisomis dienomis gaudo kilpomis paukščius ir neturi progos pri- 
taikyti savo gabumų. 

O Ramzi! Ramzi!..— atsiduso dabita.— Ar įmanoma, kad esant 
tokiam kunigaikščiui klestėtų mados?.. Juk jau metai, kai mes 
dėvėme vis tokias pačias prikyštėles, o perukai laikosi tik per aukštus 
dvaro pareigūnus; Ramzis visai nenori nešioti peruko, o tai yra di- 
delis pažeminimas luomui. 

Ir visa tai... brr!.. daro prakeikta politika... O, koks aš laimingas, 
kad man nereikia spėlioti, kas manoma Tyre arba Ninevijoj, rūpin- 
tis algomis kariuomenei, skaičiuoti, kiek žmonių Egipte padaugėjo 
ar sumažėjo ir kokius mokesčius galima surinkti! Baisu būtų ir pa- 
galvoti, kad mano valstietis moka man ne tiek, kiek aš reikalauju ir 
išleidžiu, o tiek, kiek leidžia Nilo potvynis. Juk tėvas Nilas neklau- 
sia mano skolintojų, kiek aš jiems skolingas?.." 

Taip samprotavo puošeiva Tutmozis, auksiniu vynu stiprindamas 
savo susirūpinusią sielą. Ir kol valtis atplaukė į Memfį, jį įveikė toks 
sunkus miegas, kad vergai turėjo nešte pernešti savo poną į neštuvus. 

Tutmoziui išėjus, galima sakyti, pabėgus, sosto įpėdinis giliai su- 
simąstė, netgi pajuto nerimą. 

Kaip aukščiausiosios žynių mokyklos auklėtinis ir kilmingiausios 
aristokratijos narys, kunigaikštis buvo skeptikas. Jis žinojo, kad tuo 
metu, kai vieni žyniai, ilgus mėnesius pasninkaudami ir atgailauda- 
mi, rengiasi iššaukti dvasias, kiti tai vadina kerais arba apgavyste. 
Jam ne kartą teko matyti, kaip šventąjį jautį Apį, prieš kurį visas 
Egiptas puldavo kniūbsčias, dažnai pliekia lazdomis žemesnieji 
žyniai, kurie jį šeria ir kergia. 

Pagaliau jam buvo suprantama, kad jo tėvas Ramzis XII, kurį pa- 
prasti žmonės garbina kaip amžinai gyvą dievą ir visagalį pasaulio 
valdovą, iš tikrųjų tėra toks pat žmogus kaip ir kiti, tik labiau li- 
guistas negu kiti seniai ir stipriai žynių apribotas. 

Visa tai kunigaikštis matė ir iš daugelio dalykų širdyje ir net 
davo su tikrąja tiesa, kad iš faraono titulų niekam nevalia juoktis!.. 

Ramzis žinojo savo šalies istoriją ir atsiminė, kad Egipte daug 
dalykų didikams atleidžiama. Kilmingas ponas galėdavo sugadinti ka- 
nalą, slapčia užmušti žmogų, tylomis šaipytis iš dievų, priimti do- 
vanas iš kitų šalių pasiuntinių... Bet dvi nuodėmės buvo neleisti- 
nos — tai žynių paslapčių išdavimas ir neištikimybė faraonui. Žmo- 
gus, padaręs vieną ar kitą tokį nusikaltimą, kartais net po metų 
išnykdavo iš tarnų ir draugų tarpo. O kur jis dingdavo 1r kas jį ištik- 
davo?.. Apie tai niekas ir užsiminti nedrįsdavo. 

Ramzis jautė, kad nuo to laiko, kai kariuomenė ir valstiečiai 
pradėjo minėti jo vardą ir šnekėti apie kažkokius jo planus, pasikei- 
timus valstybėje ir būsimuosius karus, ir jis atsidūrė tokioje pat 
nuožulnioje plokštumoje. Mąstant apie tai kunigaikščiui atrodydavo, 
tarytum jį, sosto įpėdinį, bevardė skurdžių ir maištininkų minia jėga 
stumia į aukščiausiojo obelisko viršūnę, iš kur galima tik nulėkti 
žemyn ir ištikšti į gabaliukus. 

Vėliau, kai po ilgiausio tėvo viešpatavimo taps faraonu, jis turės 

teisę ir priemonių įvykdyti tokius darbus, apie kuriuos niekas Egip- 
te nedrįstų net pagalvoti be siaubo. Bet šiandien jam iš tikrųjų rei- 
kia saugotis, kad nebūtų apšauktas išdaviku ir maištininku prieš vals- 
tybės pagrindus. 
"Egipte buvo vienas vienintelis valdovas — faraonas. Jis valdė, 
jis reiškė savo valią, jis galvojo už visus, ir vargas tam, kas išdrįstų 
garsiai abejoti faraono visagalybe, kalbėti apie kokius nors savo ke- 
tinimus ar net iš viso apie pasikeitimus. 

Planai buvo sudaromi tik vienoje vietoje — salėje, kur faraonas 
išklausydavo rūmų tarybos narių samprotavimus ir išsakydavo savo 
nuomonę. Taigi visi pakeitimai galėjo išeiti tik iš ten. Ten degė vie- 
nintelis regimas valstybinės išminties žibintas, kuris švietė visam 
Egiptui. Bet ir apie tai buvo saugiau tylėti. 

Visos šios mintys viesulu sukosi įpėdinio galvoje, kai jis sėdėjo 
ant akmeninio suolo Saros sode, po kaštonu, ir dairėsi aplinkui. 

Nilo vanduo jau buvo truputį nusekęs ir darėsi skaidrus kaip 
krištolas. Bet visas kraštas dar atrodė kaip jūros įlanka, tankiai nusėta 
salų, kuriose stūksojo trobesiai, žaliavo daržai ir sodai, o kai kur 
dunksojo didelių dekoratyvinių medžių guotai. 

Aplink visas tas salas kyšojo svirtys su kubilais, kuriais nuogi, 
varinės spalvos žmonės su purvinomis prijuostėmis ir kepuraitėmis 
ant galvų sėmė Nilo vandenį ir pylė jį iš eilės į vis aukščiau esančius 
šulinius. 

Viena tokia vietovė ypač įstrigo Ramzio atmintyje. Tai buvo stati 
kalva, kurios šlaituose dirbo trys svirtys: viena pylė upės vandenį į 
apatinį šulinį, antra sėmė iš apatinio ir kėlė keliomis uolektimis 
aukščiau į vidurinį šulinį, trečia iš vidurinio pilstė vandenį į aukščiau- 
sią šulinį, esantį jau kalvos viršūnėje. O ten keli taip pat nuogi 
žmonės sėmė vandenį kibirais ir laistė daržovių lysves arba ranki- 
niais siurbliais purškė medžius. 

Besileidžiančių ir kylančių svirčių judesiai, kubilų lingavimas, 
purkštuvų pliūpčiojimai atrodė tokie ritmingi, kad ten dirbančius 
žmones buvo galima palaikyti automatais. Nė vienas iš jų neprakal- 
bino nei savo kaimyno, nepakeitė vietos, nesidairė, tik tolydžio 
lenkėsi ir tiesėsi nuo pat ryto iki vakaro, iš mėnesio į mėnesį, ir 
turbūt nuo vaikystės iki mirties. 

“Ir štai tokie padarai, — mąstė kunigaikštis žiūrėdamas į žemdir- 
bių triūsą, — tokie padarai nori paversti mane savo užmačių vykdy- 
toju!.. Kokių pakeitimų valstybėje jie gali reikalauti? Nebent kad tas, 
kuris semia vandenį iš apatinio šulinio, pereitų prie esančio aukščiau 
arba, užuot laistęs lysves kibiru, purkštų medžius siurbliu?.." 

Ramzis netvėrė pykčiu ir pasijuto pažemintas prisiminęs, kad per 
tokių štai būtybių, visą gyvenimą linguojančių prie drumzlino van- 
dens šulinio, pasakas jis, sosto įpėdinis, netapo vietininku! 

Tuo metu jis išgirdo tarp medžių tylų čiužesį ir švelnios rankos 
apkabino jo pečius. 

— Kas yra, Sara? — paklausė kunigaikštis nepakeldamas galvos. 

— Tu esi liūdnas, mano viešpatie?..— atsakė ji. — Mozė taip ne- 
apsidžiaugė, pamatęs žadėtąją žemę, kaip aš sužinojusi, kad persi- 
keli čia su manim gyventi. Stai jau antra diena, kai esame drauge, 
bet aš dar nemačiau tavo šypsenos. Net nesikalbi su manim, o tik 
vaikščioji paniuręs, naktį, užuot glamonėjęs mane, tik dūsauji. 

— Turiu rūpesčių. | 

— Pasakyk man, kas tave slegia. Sielvartas yra kaip lobis, ati- 
duotas apsaugai. Kol saugome jį patys, net miegas nuo mūsų bėga, 
ir tik tada myms pasidaro lengviau, kai surandame kitą sargą. 

Ramzis apkabino ją ir pasisodino šalia savęs ant suolo. 

— Kai valstietis, — tarė jis šypsodamasis,— nesuskumba prieš 
potvynį nuvalyti lauko, jam padeda žmona. Ji padeda jam taip pat 
melžti karves, nešioja iš namų valgį, prausia, kai jis grįžta iš dar- 
bo. Iš čia išaugo tikėjimas, kad moteris gali palengvinti vyro 
rūpesčius. 

— Tu tuo netiki, viešpatie?.. 

— Kunigaikščio rūpesčių, — atsakė Ramzis, — nepalengvins mo- 
teris, net tokia išmintinga ir valdinga kaip... mano motina... 

— Dėl Dievo! Kokie tie tavo rūpesčiai, pasakyk man? — pri- 
mygtinai klausė Sara glausdamasi prie įpėdinio peties. — Pasak mūsų 
padavimų Adomas išėjo iš rojaus dėl Ievos, o juk jis buvo bene 
didžiausias karalius gražiausioj karalystėj... 

Kunigaikštis susimąstė ir po valandėlės prabilo: 

— Ir mūsų išminčiai moko, kad ne vienas vyras dėl moters 
išsižadėjo aukštos garbės. Bet negirdėti, kad bent vienas būtų 
laimėjęs ką nors daugiau per moterį; nebent koks vadas, kuriam fa- 
raonas atidavė savo dukterį su dideliu kraičiu ir aukšta tarnyba. Bet 
moteris nesugeba padėti vyrui iškilti į aukštesnes pareigas arba bent 
nusikratyti rūpesčių. 

— Nes galbūt nemyli taip kaip aš tave, viešpatie...—sukuždėjo Sara. 

— Žinau, kad myli mane nepaprastai... Niekad nei dovanų rei- 
kalavai iš manęs, nei globojai tokius, kurie nesivaržo ieškoti karje- 
ros net po kunigaikščio mylimųjų lovomis. Esi švelnesnė už ėriuką 
ir tyli kaip naktis prie Nilo. Tavo bučiniai — kaip Punto kvepalai, 
o tavo glėbys saldus kaip nuvargusiojo miegas. Neturiu su kuo ly- 
ginti tavo grožio, nerandu žodžių tavo privalumams. Esi nuostabi tarp 
moterų, kurių lūpos kupinos nerimo, o meilė brangiai kainuoja. Bet 
kuo gi tu, kad ir būdama tokia tobula, gali palengvinti mano 
rūpesčius? Ar tu pasieksi, kad jo šventenybė surengtų didelį žygį į 
rytus, o mane paskirtų vadu? Ar duosi man bent Memfio korpusą, 
kurio prašiau, ar faraono vardu paskirsi mane Žemutinio Egipto val- 
dytoju? Ar padarysi taip, kad visi jo šventenybės valdiniai galvotų 
ir jaustų kaip aš, jo ištikimiausias?.. 

Sara nuleido rankas ant kelių ir liūdnai šnibždėjo: 

— Tai tiesa, kad negaliu... Nieko negaliu!.. 

— Priešingai, tu daug gali!.. Gali mane pralinksminti,— atsakė 
šypsodamasis Ramzis.— Aš žinau, kad tu mokeisi šokti ir groti. Tad 
nusivilk tuos ilgus apdarus, kurie tetinka vaidilutėms, saugančioms 
ugnį, ir apsirenk permatomu muslinu, kaip... finikiečių šokėjos... Šok 
ir glamonėk mane taip kaip jos... 

Sara nutvėrė jį už rankų ir žaižaruodama akimis sušuko: 

— Ir tu prasidedi su tokiomis ištvirkėlėmis?.. Pasakyk... leisk 
sužinoti apie mano pažeminimą... O paskui išsiųsk mane atgal pas 
tėvą, į mūsų dyką slėnį, kuriame geriau būčiau tavęs neišvydusi!.. 

— Na, na...— nusiramink,— pasakė kunigaikštis kedendamas jos 
plaukus. — Turiu juk matyti šokėjas, kad ne per pokylius, tai per ka- 
rališkas iškilmes arba per pamaldas šventovėse. Bet jos visos drau- 
ge man mažiau rūpi kaip tu viena, pagaliau... kuri iš jų galėtų tau 
prilygti? Tavo kūnas kaip Izidės statula iš dramblio kaulo, o anos 
kiekviena turi kokį nors trūkumą. Vienos per daug apkūnios, kitos 
turi liesas kojas arba negražias rankas, o dar kitos nešioja dirbtinius 

plaukus. Kuri gi iš jų yra tokia kaip tu?.. Kad būtum egiptietė, vi- 
sos šventovės varžytųsi, kad būtum jų chorų dainavedė. Ką aš sa- 
kau, jeigu dabar pasirodytum Memfyje permatomu apdaru, žyniai su- 
sitaikytų su tavim, jei tik panorėtum dalyvauti procesijose. 

— Mums, Judos dukroms, negalima vilkėti nekukliais apdarais... 

— Nei šokti, nei dainuoti?.. Tai kam gi to mokeisi? 

— Mūsų moterys ir merginos šoka pačios vienos viešpaties gar- 
bei, o ne tam, kad vyrų širdyse sėtų ugninius geismo grūdus. O dai- 
nuojame... Luktelk, mano viešpatie, aš tau padainuosuu... 

Sara pakilo nuo suolo ir nuėjo namo link. Netrukus ji grįžo, o 
paskui ją ėjo jauna mergina išsigandusiomis juodomis akimis ir nešė 
arfą. 

— Kas čia per mergina? — paklausė kunigaikštis.— Palauk, aš 
kažkur esu matęs tą žvilgsnį... Aha, kai buvau čia paskutinį kartą, 
ta išsigandusi mergaitė žvilgčiojo į mane iš krūmų... 

— Tai mano giminaitė ir tarnaitė Estera, — atsakė Sara.— Ji jau 
mėnesį gyvena pas mane, bet bijo jūsų, viešpatie, todėl visada bėga. 
Galbūt kada nors ir žiūrėjo į jus iš krūmų. 

— Gali eiti, mano vaikeli, — tarė kunigaikštis pastėrusiai iš 
baimės merginai, o kai ji dingo už medžių, paklausė: — Ji taip pat 
žydė?.. O tasai tavo namų sargas, kuris taip pat į mane žiūri kaip 
avinas į krokodilą? 

— Tai Samuelis, Ezdrio sūnus, taip pat mano giminaitis. Jį 
paėmiau vietoj negro, kuriam tu, viešpatie, davei laisvę. Juk man lei- 
dai pasirinkti tarnus?.. 

— O, žinoma! Tai jau ir bernų prievaizdas, matyt, žydas, nes jo 
oda geltona; jis irgi žvelgia taip nuolankiai, kaip joks egiptietis ne- 
sugebės. 

— Anas, — atsakė Sara,— yra Ezekielis, Rubeno sūnus, mano 
tėvo giminė. Ar tau nepatinka, mano viešpatie?.. Jie labai ištikimi 
tavo tarnai. 

— Ar man patinka! — liūdnai tarė kunigaikštis pirštais barben- 
damas į suolą. — Jis yra čia ne tam, kad man patiktų, o tam, kad 
saugotų tavo turtą... Pagaliau man visai nerūpi tie žmonės... Dainuok, 
Sara... 

Sara atsiklaupė ant žolės prie kunigaikščio kojų ir paėmusi arfa 
porą akordų pradėjo: | 

“Kur yra tasai, kurs neturėtų rūpesčių? Kur yra tasai, kurs eida- 
mas miegoti galėtų tarti: štai diena, kurią praleidau aš be liūdesio? 

Kur yra žmogus, kurs guldamas į kapą pasakytų: gyvenimas mano 
praėjo be skausmo ir baimės kaip giedras vakaras prie Jordano! 

Bet kiek daug yra tokių, kurie duoną savo kasdieninę laisto ašaro- 
mis, 0 jų namai pilni vien atodūsių. 

Verksmas yra pirmas žmogaus garsas šioj Žemėj, 0 aimana pas- 
kutinis atsisveikinimas. Kupinas sielvarto įžengia jis į gyvenimą, ku- 
pinas skausmo nueina į poilsio vietą, ir niekas nepaklausia, kur jis 
norėtų pasilikti? 

Kur yra tasai, kurs nepatyrė būties kartėlio? Ar tai bus vaikas, 
kuriam mirtis pagrobia motiną, ar kūdikis, kuriam priklausančią krūtį 
badas iščiulpia anksčiau, negu jis suspėja savo lūpomis ją paliesti? 

Kur yra žmogus, tikras dėl savo likimo, kurs nesumerkdamas akių 
lauktų savo rytojaus? Ar tas, kursai dirba žemę ir žino, kad ne jo 
galia valdyti lietus ir ne jis nurodo kelią skėriams? Gal pirklys, kurs 
savo turtą patiki vėjams, nežinia iš kur atklystantiems, o gyvybę ban- 
goms viršum gelmės, kuri viską praryja ir nieko negrąžina? 

Kur yra žmogus be nerimo širdy? Gal jis medžiotojas, kurs veja 
greitą stirną, o sutinka savo kelyje besijuokiantį iš strėlės liūtą? Gal 
jis karys, kurs žengia per vargus į šlovę, o suranda aštrių iečių mišką 
ir ištroškusius kraujo bronzos kalavijus. Gal jis yra didis karalius, 
kuris po purpuro rūbu vilki sunkų šarvą ir sargo akimis stebi ga- 
lingų kaimynų pulkus, o ausimis gaudo užuolaidos šiurenimą, kad 
savoj palapinėj išdavikas jo nenudobtų? 

Todėl žmogaus širdis visur ir visada kupina gėlos. Liūtas ir skor- 
pionas tyko jo dykumoj, slibinas urve, o nuodingoji gyvatė tarp 
gėlių. Saulės šviesoj gobšus kaimynas galvoja, kaip sumažinti jo 
žemę, naktį gudrus vagis čiupinėja jo klėties duris. Vaikystėj jis būna 
bejėgis, senatvėj netekęs jėgų, 0 pačiam jėgų žydėjime pavojai su- 
pa jį tarsi banginį vandens gelmės. 

Todėl, o viešpatie, mano sutvėrėjau, į tave kreipiasi Žmogaus 
iškankinta siela. Tu išvedei ją į šį pasalų pilną pasaulį, tu įskiepijai 
jai mirties baimę, tu uždarei jai visus ramybės kelius, išskyrus tą, 
kurs veda į tave. Kaip neišmokęs vaikščioti vaikas griebiasi už mo- 
tinos rūbo, kad neparkristų, taip menkas žmogus tiesia savo rankas 
į tavo gailestį ir iškopia iš netikrumo..." 

Sara nutilo, kunigaikštis susimąstė ir po valandėlės tarė: 

— Jūs, žydai, esat niūri tauta. Jeigu Egipte būtų taip tikima, kaip 
moko jūsų giesmė, niekas nesijuoktų Nilo pakrantėse. Didikai iš 
baimės pasislėptų šventorių požemiuose, o liaudis, užuot dirbusi, 
pabėgtų į urvus ir veltui ten lauktų pasigailėjimo. 

Mūsų pasaulis yra kitoks: viską jame galima turėti, bet viską rei- 
kia pačiam pasidaryti. Ir mūsų dievai nepadeda liurbiams. Jie nužen- 
gia žemėn tik tada, kai didvyris, kuris pasiryžo žmogaus galią pra- 
nokstančiam žygiui, išeikvoja visas jėgas. 

Taip buvo Ramziui Didžiajam, kai jis puolė du tūkstančius pen- 
kis šimtus priešo vežimų, kurių kiekviename buvo po tris karius. Tik 
tada nemirtingasis tėvas Amonas padavė jam ranką ir baigė triuškinti 
priešą. Bet jeigu jis būtų ne kovojęs, o laukęs jūsų dievo globos, 
jau seniai prie Nilo krantų egiptietis vaikščiotų tik su kibiru ir ply- 
ta, o niekingi hetitai — su papirusais ir lazdomis! 

Todėl, Sara, veikiau tavo grožis negu tavo daina išsklaidys ma- 
no rūpesčius. Kad aš elgčiausi taip, kaip moko žydų išminčiai, ir 
laukčiau pagalbos iš dangaus, vynas pabėgtų nuo mano lūpų, o mo- 
terys iš mano namų. 

O svarbiausia, aš negalėčiau būti faraono įpėdiniu, lygiai kaip ir 
mano broliai, kurių vienas negali pereiti per kambarį be dviejų vergų 
pagalbos, o kitas karstosi po medžius!.. 

Kitą dieną Ramzis pasiuntė savo negrą su įsakymais į Memfį, o 
apie vidudienį iš miesto pusės į Saros dvarą atplaukė didelė valtis, 
pilna graikų kareivių su aukštais šalmais ir blizgančiais šarvais. 

Pagal komandą šešiolika skydais ir trumpomis ietimis ginkluotų 
žmonių išlipo į krantą ir išsirikiavo dviem eilėmis. Būrys jau buvo 
bežygiuojąs į Saros namus, kai jį sulaikė kitas kunigaikščio pasiun- 
tinys, kuris įsakė kareiviams likti ant kranto, o tik jų vyriausiąjį vadą 
Patroklą pakvietė pas sosto įpėdinį. 

Kareiviai sustojo ir stovėjo nejudėdami kaip dvi eilės kolonų, ap- 
kaltų blizgančia skarda. Paskui pasiuntinį nuėjo Patroklas, užsidėjęs 
šalmą su plunksnomis ir apsivilkęs tamsiai raudoną tuniką; ant jo 
krūtinės blizgėjo paauksuoti šarvai, papuošti moters galva, ant ku- 
rios vietoj plaukų rangėsi gyvačių kamuolys. 

Kunigaikštis sutiko garsųjį generolą ties sodo vartais. Jis nenusi- 
šypsojo kaip paprastai, net neatsakė į Patroklo sveikinimą, bet šaltai tarė: 

— Pasakyk, jūsų kilnybe, mano pulkų graikams kareiviams, kad 
aš nemankštinsiu jų tol, kol jo šventenybė, mūsų viešpats, paskirs 

mane antrą kartą jų vadu. Jie neteko tos garbės skelbdami po smuk- 
les neprideramus šūkius, kurie mane įžeidžia. Taip pat primenu jūsų 
kilnybei, kad graikų pulkai nėra pakankamai drausmingi. Viešose vie- 
tose to korpuso kareiviai plepa apie politiką, tai yra apie kažkokį ga- 
limą karą, o tai panašu į valstybinės paslapties išdavimą. Apie tuos 
dalykus gali kalbėti tik jo šventenybė faraonas ir aukščiausiosios ta- 
rybos nariai. O mes, mūsų viešpaties kareiviai ir tarnai, kad ir kokį 
postą užimtume, galime tik vykdyti maloningiausiojo valdovo įsa- 
kymus ir — visada tylėti. Jūsų kilnybe, prašom tas pastabas pranešti 
mano pulkams ir linkiu jūsų kilnybei visokeriopo pasisekimo. 

— Bus taip, kaip pasakei, jūsų kilnybe,— atsakė graikas. 

Jis išsitempė, apsisuko ant kulnų ir žvangindamas šarvais nužings- 
"niavo prie savo valties. 

Generolui buvo žinomos kareivių šnekos smuklėse, o dabar jis 
suprato, kad kariuomenės dievinamąjį sodo įpėdinį ištiko kažkoks ne- 
malonumas. Tad priėjęs prie stovinčio ant kranto kareivių būrelio, 
labai pikta mina ir įnirtingai mosuodamas rankornis, sušuko: 

— Narsūs graikų kariai!.. nususę šunys, kad jus raupsai suvar- 
pytų! Jeigu nuo šiol kuris graikas ištars smuklėje sosto įpėdinio 
vardą, tam sudaužysiu ąsotį į makaulę, o šukes sugrūsiu į gerklę ir — 
lauk iš pulko!.. Eisit kiaulių ganyti pas Egipto valstiečius, o jūsų šal- 
muose vištos dės kiaušinius. Toks likimas laukia kvailų kareivių, ku- 
rie nemoka valdyti savo liežuvio. O dabar — aplink! — ir žengte 
marš į valtį, kad jus maras išsmaugtų! Jo šventenybės kareivis pri- 
valo gerti visų pirma į faraono sveikatą ir už kilniojo karo ministro 
Herhoro pasisekimą. Tegyvuoja jie amžinai!.. | 

— Tegyvuoja amžinai!..— pakartojo kareiviai. 

Visi susėdo į laivą paniurę. Bet prie Memfio rūstus Patroklo vei- 
das pragiedrėjo, ir jis liepė kareiviams užtraukti dainą apie žynio 
dukterį, kuri taip mylėjo kariuomenę, kad į savo lovą guldydavo lėlę, 
o pati visą naktį praleisdavo sargybos būste. 

Šios dainos taktan smagiausia buvo žygiuoti ir žvaliausiai dirbo 
irklai. 

Pavakare prie Saros dvaro priplaukė kita valtis, iš kurios išlipo 
vyriausiasis Ramzio ūkių valdytojas. 

Kunigaikštis ir tą pareigūną priėmė prie sodo vartų, gal dėdama- 
sis griežtas, o gal nenorėdamas versti jį įeiti į savo sugulovės ir 
žydės namus. 

— Norėjau, — pasakė įpėdinis, — pasimatyti su tavim ir pasaky- 
ti, kad tarp mano valstiečių sklinda kažkokie neleistini plepalai apie 
mokesčių sumažinimą ar kažkas panašaus... Pageidauju, kad vals- 
tiečiai žinotų, jog aš jiems mokesčių nesumažinsiu. O jeigu kuris ne- 
paisydamas įspėjimo dėl savo kvailumo spirsis ir šnekės apie mo- 
kesčius, gaus lazdų... 

— Gal geriau būtų, kad sumokėtų pabaudą... uteną arba drachmą, 
kaip įsakysi, jūsų kilnybe,— įterpė vyriausiasis valdytojas. 

— Gerai, bet nepaklusniesiems galima duoti ir lazdų. 

— Drįstu atkreipti jūsų kilnybės dėmesį, — kuždėjo vis dar nu- 
silenkęs valdytojas, — kad valstiečiai kurį laiką tikrai kalbėjo apie 
mokesčių panaikinimą, kurstomi kažkokio nepažįstamo žmogaus. Bet 
prieš kelias dienas staiga nutilo... 

— Na, tada galima jų ir neplakti, — pasakė Ramzis. 

— Nebent dėl įspėjimo?.. — kalbėjo valdytojas. 

— Ar negaila lazdų? 

— Tų prekių niekad nepritrūksime. 

— Kad ir kaip ten būtų... reikia saikingai, — įspėjo kuni- 
gaikštis.— Aš nenoriu... nenoriu, kad jo šventenybę pasiektų žinios, 
jog aš be reikalo kankinu valstiečius... Už maištingas kalbas reikia 
mušti ir imti pinigines baudas, bet kai nėra priežasties, galima pa- 
rodyti kilniadvasiškumą. 

— Suprantu, — atsakė valdytojas žiūrėdamas kunigaikščiui tiesiai 
į akis.— Tegul jie rėkia tiek, kiek reikia, kad tik paslapčiom nebur- 
notų... 

Abu tie pasikalbėjimai, su Patroklu ir su valdytoju, aplėkė visą 
Egiptą. 

Valdininkui išvažiavus, kunigaikštis nusižiovavo ir dairydamasis 
aplinkui nuobodžiaujančiu žvilgsniu tarė pats sau: 

“Padariau, ką tik galėjau... O dabar nieko nedarysiu, jei su- 
gebėsiu..." 

Tuo tarpu nuo dvaro trobesių kunigaikštį pasiekė tylus vaitojimas 
tr tankūs smūgiai. Ramzis pasuko galvą ir pamatė, kad bernų prie- 
vaizdas, Rubeno sūnus Ezekielis, daužo lazda vieną savo valdinį kar- 
tu jį ramindamas: 

— Tylėk!.. Nerėk tu, gyvuly neraliuotas!.. 

O mušamas bernas gulėjo ant žemės ranka užspaudęs burną, kad 
nerėktų. 

Pirmą akimirką kunigaikštis kaip pantera puolė trobesių link, bet 
staiga sustojo. 

— Ką gi aš jam padarysiu?.. — sukuždėjo jis.— Juk tai Saros 
dvaras, o tas žydas — jos giminaitis... 

Jis prikando lūpą ir dingo tarp medžių, juoba kad egzekucija buvo 
baigta. 

“Tai šitaip, vadinasi, šeimininkauja nuolankūs žydai?.. — galvojo 
kunigaikštis.— Šit kaip?.. Į mane žiūri kaip išsigandęs šuo, o ber- 
nus muša? Ar jie visi tokie?.." 

Ir pirmą kartą Ramzio širdyje kilo įtarimas, kad ir Sara po geru- 
mo skraiste gali slėpti klastą. 

Sara tikrai šiek tiek pasikeitė, pirmiausia — morališkai. 

Nuo pat pirmos akimirkos, kai ji dykumos slėnyje sutiko kuni- 
gaikštį, Ramzis jai patiko. Tačiau šis jos jausmas staiga išblėso, kai 
"sužinojo pritrenkiančią žinią, kad tasai gražus jaunuolis yra faraono 
sūnus ir sosto įpėdinis. O kai Tutmozis susitarė su Gedeonu dėl Sa- 
ros paėmimo į kunigaikščio namus, ji tiesiog pasimetė. 

Už jokius turtus, net gyvybės kaina, ji nebūtų išsižadėjus: Ram- 
zio, bet negalima pasakyti, kad Sara jį mylėjo anuo metu. Meilė rei- 
kalauja laisvės ir laiko, kad galėtų pražysti gražiausiais žiedais, o jai 
nebuvo duota nei laiko, nei laisvės. Vieną dieną ji susipažino su ku- 
nigaikščiu, kitą dieną ją pagrobė beveik neklausdami jos nuomonės 
ir perkėlė į vilą už Memfio. O po poros dienų ji tapo meiluže, nu- 
stebinta, išgąsdinta, nesuprantanti, kas jai darosi. 

Be to, dar nespėjo Sara apsiprasti su naujais įspūdžiais, o jau ne- 
rimą kėlė aplinkinių žmonių antipatija jai, žydei, paskui kažkokių ne- 
pažįstamų ponių apsilankymas, pagaliau dvaro užpuolimas. 

Kai Ramzis užsistojo ir norėjo susidoroti su užpuolikais, ji dar 
labiau išsigando. Ji stačiai alpdavo pagalvojusi, kad atsidūrė ranko- 
se tokio ūmaus ir galingo žmogaus, kuris turi teisę lieti svetimą 
kraują, žudyti, kada tik nori... 

Valandėlę Sarą buvo apėmusi neviltis; jai atrodė, kad ji iš proto 
išsikraustys girdėdama grėsmingus kunigaikščio įsakymus, kai jis 
pašaukė tarnus prie ginklo... Tačiau tuo pat metu menkas įvykis, vie- 
nas žodelis, prablaivino Sarą ir kita linkme pakreipė jos jausmus. 

Kunigaikštis manydamas, kad ji sužeista, nutraukė jai nuo gal- 
vos tvarstį, bet pamatęs sumušimą sušuko: 

— Tai tik mėlynė?.. Kaip ta mėlynė keičia veidą!.. 

Išgirdusi tą žodelį, Sara užmiršo skausmą ir baimę. Ją pagavo 
naujas nerimas: vadinasi, ji tiek pasikeitė, kad tai net nustebino ku- 
nigaikštį?.. O jis tik nustebo!.. 

Mėlynė po poros dienų išnyko, bet Saros širdyje liko ir išsike- 
rojo iki šiol nepažinti jausmai. Ji ėmė pavyduliauti Ramziui ir 
pradėjo bijoti, kad jos nepamestų. 

Ir dar vienas rūpestis kankino Sarą: kad šalia kunigaikščio ji 
jautėsi esanti tarnaitė ir vergė. Ji buvo ir norėjo būti ištikimiausia 
jo tarnaitė, labiausiai atsidavusi vergė, neatsitraukianti kaip šešėlis. 
Bet drauge Sara troško, kad bent mylavimų akimirkomis Ramzis ne- 
sielgtų su ja kaip viešpats ir valdovas. 

Juk ji priklausė jam, o jis jai. Tai kodėl jis neįrodo, kad bent šiek 
tiek priklauso jai, o kiekvienu žodžiu ir judesiu duoda suprasti, kad 
juos skiria kažkokia bedugnė?.. Kokia?.. Argi-ji nelaiko jo savo 
glėbyje? Argi jis nebučiuoja jos lūpų ir krūtų?.. 

Vieną dieną kunigaikštis atplaukė pas ją su šuniu. Jis užtruko tik 
porą valandų, bet visą tą laiką šuo gulėjo prie kunigaikščio kojų vie- 
toj Saros, o kai ji norėjo ten atsisėsti, suurzgė ant jos... O kuni- 
gaikštis juokėsi ir pirštais kedeno nešvaraus gyvulio gaurus lygiai 
taip kaip ir jos plaukus. Ir šuo žiūrėjo kunigaikščiui į akis taip kaip 
ir ji — tik drąsiau už ją. 

Sara negalėjo susivaldyti ir ėmė neapkęsti protingo gyvulio, ku- 
ris atėmė iš jos dalį glamonių, visai jų nepaisydamas ir elgdamasis 
su šeimininku taip familiariai, kaip ji niekuomet neišdrįstų. Ji net 
nesugebėtų parodyti tokio abejingumo arba Žiūrėti į kitą pusę, kai 
ant jos galvos guli įpėdinio ranka. 

Neseniai kunigaikštis vėl užsiminė apie šokėjas. Čia Sara staiga 
užsidegė. 

Kaip čia dabar! Vadinasi, jis leistų glamonėti save toms nuogoms, 
begėdėms moterims?.. Ir Jehova matydamas tai iš aukšto dangaus 
nesviestų į šlykščias moteris žaibo?.. 

Tiesa, Ramzis pasakė, kad Sara jam brangiausia už visas. Bet tie 
žodžiai jos nenuramino; jie tiek tepaveikė, kad ji nusprendė apie 
nieką, išskyrus savo meilę, negalvoti. 

Kas bus rytoj?.. Nesvarbu. Dainuodama prie kunigaikščio kojų 
dainą apie vargus, nuo lopšio iki kapo persekiojančius žmonių gi- 
minę, ji išpasakojo savo sielos būseną, prisipažino, kad paskutinė jos 
viltis tai Dievas. 

Šiandien Ramzis su ja, vadinasi, pakanka — ji labai laiminga, 
kokia tik gali būti savo gyvenime. Bet čia kaip tik ir prasidėdavo 
Sarai didžiausia kančia. 

Kunigaikštis gyveno su ja po vienu stogu, vaikštinėdavo po sodą, 
kartais paimdavo ją į valtį ir paplaukiodavo Nilu. Bet nė per plauką 
jis netapo jai prieinamesnis negu tada, kai buvo kitoje upės pusėje, 
karaliaus parke. 

Ramzis būdavo su ja, bet galvodavo apie kažką kita, o Sara net 
atspėti negalėdavo — apie ką? Jis apkabindavo ją arba žaisdavo jos 
plaukais, bet žiūrėdavo Memfio pusėn, į didžiulius faraono pilies pi- 
lonus arba — nežinia kur. 

Kartais net neatsakydavo į jos klausimus arba staiga pažvelgda- 
vo į ją tarsi pažadintas, lyg nustebęs, kad mato ją šalia savęs. 

Taip atrodė, tiesa, gana retos, didžiausio suartėjimo tarp Saros ir 
jos kilmingojo meilužio valandėlės. Mat davęs nurodymų Patroklui 
ir vyriausiajam turtų valdytojui, sosto įpėdinis didesnę dienos dalį 
paprastai praleisdavo ne dvare, o valtyje. Arba plaukdamas Nilu jis 
gaudė tinklu žuvis, kurių tūkstančiai nardė palaimingoje upėje, arba 
nusiirdavo į liūnus ir pasislėpęs tarp aukštų lotoso stiebų šaudė iš 
lanko laukinius paukščius, kurių nesuskaitomi būriai Klykaudami 
skraidė it musės. Bet ir čia jo nepalikdavo ambicingos mintys; 
medžioklę jis pavertė tam tikros rūšies būrimu. Dažnai, pamatęs gel- 
tonų žąsų būrį ant vandens, jis įtempdavo lanką ir sakydavo: 

— Jeigu pataikysiu, kada nors būsiu toks kaip Ramzis Didysis... 

Strėlė tyliai švilpteldavo, ir pervertas paukštis plasnodamas spar- 
nais taip skausmingai suklykdavo, kad beregint sujusdavo visas užta- 
kis. Žąsų, ančių ir gandrų pulkai kildavo aukštyn ir apsukę didelius 
ratus viršum mirštančio draugo nusileisdavo kitoje vietoje. 

Kai viskas nurimdavo, kunigaikštis atsargiai stumdavo valtį to- 
liau, orientuodamasis pagal nendrių lingavimą ir paukščių balsus. O 
kai tarp žalėsių pamatydavo švaraus vandens ruožą ir naują paukščių 
pulką, vėl įtempdavo lanką sakydamas: 

— Jeigu pataikysiu, būsiu faraonas. Jeigu nepataikysiu... 

Šį kartą strėlė atsimušė į vandenį ir kelis kartus atšokusi nuo jo 
paviršiaus dingo tarp lotosų. O aistros pagautas kunigaikštis laidė vis 
naujas strėles pataikydamas arba tik nubaidydamas paukščių būrius. 
Dvare sužinodavo, kur jis yra, iš klykiančių sparnuočių pulkų, ku- 
rie tolydžio pakildavo ir sukdavo ratą viršum jo valties. 

Kai pavakare kunigaikštis grįždavo pavargęs į vilą, Sara jau lauk- 
davo jo ant slenksčio su vandens dubeniu, silpno vyno ąsočiu ir rožių 
vainikais. Ramzis šypsodavosi jai, glostydavo veidą, bet žiūrėdamas 
į kupinas švelnumo meilužės akis galvodavo: 

— Įdomu, ar ji sugebėtų mušti Egipto žmones, kaip tai daro 
amžinai išsigandę jos giminės?.. O, mano motina teisi, kad nepasi- 
tiki žydais, nors Sara galbūt ir kitokia!.. 

Kartą netikėtai grįžęs kieme prie namo jis pamatė gausų būrelį 
linksmai žaidžiančių nuogų vaikų. Visi jie buvo geltoni ir išvydę ku- 
nigaikštį išbėgiojo klykdami kaip laukinės žąsys pelkėje. Kol jis įėjo 
į namo terasą, vaikai dingo, kad net ir pėdsako jų nebeliko. 

— Kas per vieni tie bambliai, kurie taip bėga nuo manęs? — pa- 
klausė jis Sarą. 

— Tai tavo tarnų vaikai, — atsakė ji. 

— Žydų? 

— Mano brolių... 

— Dievai, kokia tai visli tauta! — nusijuokė kunigaikšits.— O 
kas antai tas? — pridūrė jis rodydamas žmogų, bailiai žvilgčiojantį 
iš už sienos. 

— Tai Aodas, Barako sūnus, mano giminaitis... Jis nori tau tar- 
nauti, viešpatie. Ar galiu jį priimti?.. 

Kunigaikštis gūžtelėjo pečiais. 

— Dvaras yra tavo, — atsakė jis,— gali priimti visus, ką tik no- 
ri. Bet jeigu tie žmonės taip veisis, netrukus užvaldys ir Memitį... 

— Nekenti mano brolių?..-— sukuždėjo Sara su nerimu žiūrėda- 
ma į Ramzį ir klaupdamasi prie kojų. 

Kunigaikštis nustebęs pažiūrėjo į ją. 

— Aš nė negalvoju apie juos, — atsakė jis išdidžiai. 

Tie smulkūs įvykiai, kurie ugnies lašais krisdavo į Saros širdį, 
nepakeitė Ramzio jos atžvilgiu. Visuomet jis buvo vienodai geras 
ir kaip visada ją glamonėdavo, nors vis dažniau jo žvilgsnis nuklys- 
davo į kitą Nilo pusę ir įsmigdavo į galingus rūmų pilonus. 

Netrukus kunigaikštis pastebėjo, kad ne tik jį, pasirinkusį sava- 
norišką tremtį, kankina ilgesys. Vieną dieną nuo ano kranto atsiskyrė 
dailus karališkas laivas, nuplaukė Nilu Memfio link, o paskui ėmė 
sukinėtis taip arti dvaro, kad Ramzis galėjo pažinti sėdinčius jame 
Žmones. | 

Tarp damų, sėdinčių po purpurinių baldakimu, jis pažino savo 
motiną, o priešais ją ant žemo suoliuko — vietininką Herhorą. Nors 
Jie ir nežiūrėjo dvaro pusėn, kunigaikštis spėjo, kad jį mato. 

“Aha! — pagalvojo jis juokdamasis.— Mano gerbiamoji motina 
1r jo kilnybė ministras mielai norėtų išvilioti mane iš čia, kol dar 
nesugrįžo jo šventenybė". 

Atėjo tobio mėnuo, spalio pabaiga ir lapkričio pradžia. Nilas 
nuslūgo iki pusantro žmogaus aukščio, ir iš vandens kasdien išnir- 
davo vis nauji juodos, klampios žemės ruožai. Kur tik vanduo pa- 
sitraukdavo, ten tuojau pasirodydavo dviejų jaučių traukiamas siau- 
ras arklas. Paskui arklą žingsniavo nuogas artojas, greta — jaučių 
varovas su trumpu botagu, o jiems iš paskos sėjėjas, kuris klampo- 
damas iki riešų per dumblą nešėsi prijuostę kviečių ir barstė juos 
pilnomis saujomis. 

Prasidėjo gražiausias Egipte metų laikas — žiema. Šiluma ne- 
"viršydavo penkiolikos laipsnių, žemė greit dangstėsi smaragdine žalu- 
ma, iš kurios kalėsi narcizai ir žibutės. Jų aromatas vis dažniau pra- 
simušdavo pro aitrų žemės ir vandens kvapą. 

Jau kelis kartus laivas su gerbiamąja ponia Nikotre ir vietininku 
Herhoru buvo pasirodęs netoli Saros namų. Kiekvieną kartą kuni- 
gaikštis matė savo motiną, linksmai šnekučiuojančią su ministru, ir 
vis labiau įsitikino, kad jie demonstratyviai nežiūri į jo pusę, lyg 
norėdami pabrėžti savo abejingumą. 

— Palaukit! — sušnibždėjo įpykęs įpėdinis, — įtikinsiu jus, kad 
aš nenuobodžiauju... 

Kai vieną dieną, prieš pat saulėlydį, aname krante pasirodė pa- 
auksuotas karališkas laivas, kurio tamsiai raudona palapinė kampuose 
buvo papuošta stručio plunksnomis, Ramzis liepė paruošti valtį 
dviem žmonėms ir pasakė Sarai, kad ji plauks drauge. 

— O Jehova! — sušuko ji sudėdama rankas.— Juk ten jūsų mo- 
tina ir vietininkas! 

— O čia bus sosto įpėdinis. Pasiimk savo arfą, Sara. 

— Dar ir arfą?..— paklausė ji virpėdama.— O jeigu jūsų ger- 
biamoji motina panorės su tavim kalbėti?.. Aš turbūt pulsiu į van- 
denį!.. 

— Nebūk vaikas, Sara,— juokdamasis atsakė kunigaikštis.— Jo 
kilnybė vietininkas ir mano motina labai mėgsta dainas. Gali net pa- 
lankiai juos nuteikti, jei padainuosi kokią gražią žydų dainą. Saky- 
sim, ką nors apie meilę. 

— Aš nemoku tokios, — atsakė Sara, kuriai kunigaikščio žodžiai 
įkvėpė viltį. Gal iš tikrųjų jos dainavimas patiks galingiems valdo- 
vams, ir tada?.. 

Rūmų laive pastebėjo, kad sosto įpėdinis sėdo į paprastą valtį ir 
net pats irkluoja. 

— Ar matai, jūsų kilnybe,— sukuždėjo karalienė ministrui, — kad 
jis plaukia priešais mus su savo žyde?.. 

— Įpėdinis taip teisingai pasielgė savo kareivių ir valstiečių 
atžvilgiu ir tiek atgailos parodė pasitraukdamas iš rūmų, kad jūsų 
kilnybė gali jam atleisti tą menką klaidą,— atsakė ministras. 

— O, jeigu ne jis sėdėtų toje geldoje, liepčiau ją sudaužyti! — 
rūsčiai tarė kilmingoji ponia. 

— Kam? — paklausė ministras.— Kunigaikštis nebūtų vyriau- 
siųjų žynių ir faraonų palikuonis, jeigu nemėgintų sutraukyti tų žąslų, 
kuriais, deja, jį žaboja įstatymai ir mūsų — galbūt klaidingi — pa- 
pročiai. Šiaip ar taip, jis įrodė, kad svarbiais atvejais moka tvardy- 
tis, net sugeba pripažinti savo klaidas, o tai retas ir neįkainojamas 
sosto įpėdinio bruožas. O kad kunigaikštis nori mus paerzinti savo 
meiluže, tatai tik įrodo, kad jis skaudžiai išgyvena nemalonę, kurioje 
atsidūrė, beje, visai kilniais sumetimais. 

— Bet toji žydė!..— kuždėjo karalienė glamžydama plunksnų 
vėduoklę. 

— Jau šiandien esu dėl jos ramus, — kalbėjo ministras.— Tai 
gražus, bet kvailutis padaras, kuris nei galvoja, nei sugebėtų pasi- 
naudoti įtaka kunigaikščiui. Ji nepriima dovanų ir net su niekuo ne- 
simato uždaryta savo ne itin ištaigingame narve. Ilgainiui gal ir 
išmoktų naudotis kunigaikščio meilužės padėtimi ir nuskurdintų 
įpėdinio iždą keliolika talentų. Bet kol tai įvyks, ji Ramziui įgris... 

— Tebyloja tavo lūpomis visažinis Amonas! 

— Esu tikras dėl to. Kunigaikštis nė vieną valandėlę dėl jos ne- 
buvo praradęs proto, kaip tai atsitinka su mūsų ponaičiais, iš kurių 
viena vikri intrigantė gali atimti turtą, sveikatą ir net juos nuvesti į 
teismo salę. Kunigaikštis žaidžia su ja kaip subrendęs žmogus su ver- 
ge. O kad Sara yra nėščia... 

— Ar tikrai?..— sušuko ponia.— Iš kur žinai?.. 

— Apie tai nežino nei jo kilnybė įpėdinis, nei pati Sara...— nu- 
sišypsojo Herhoras.— Mes privalome viską žinoti. Beje, tą paslaptį 
nesunku buvo išgauti. Mat su Sara gyvena jos giminaitė Tafetė, ne- 
paprastai plepi moteris. 

— Ar jau kvietė gydytoją?.. 

— Kartoju, Sara nieko apie tai nežino, o geroji Tafetė bijoda- 
ma, kad kunigaikštis nenusigręžtų nuo jos auklėtinės, mielai nusuktų 
galvą tai paslapčiai. Bet mes neleisime. Juk tai bus kunigaikščio vaikas. 

— O jeigu sūnus?.. Žinai, jūsų kilnybe, kad galėtų pridaryti 
rūpesčių... —kalbėjo ponia. 

— Viskas yra numatyta,— tarė žynys.— Jeigu bus duktė, duo- 
sime jai kraitį ir auklėsime taip, kaip dera aukštos kilmės mergelei. 
O jei sūnus, tada taps žydu!.. 

— Ak, mano anūkas — žydas!.. 

— Nerūustaukit ant jo, ponia, per anksti. Mūsų pasiuntiniai pra- 
neša, kad Izraelio liaudis pradeda pageidauti karaliaus. Kol vaikas 
užaugs, subręs jų norai, ir tada... mes jiems duosime valdovą ir tik- 
rai gero kraujo!.. 

— Esi lyg erelis, kuris vienu žvilgsniu aprėpia rytus ir vaka- 
rus... — atsakė karalienė su nuostaba žiūrėdama į ministrą.— Jaučiu, 
"kad mano pasibjaurėjimas ta mergina ima silpnėti. 

— Smulkiausias faraonų kraujo lašas turi iškilti viršum tautų kaip 
žvaigždė viršum žemės,— tarė Herhoras. 

Tuo metu sosto įpėdinio valtelė plaukė vos per keliasdešimt 
žingsnių nuo rūmų laivo, o faraono žmona prisidengusi vėduokle pro 
jos plunksnas pažvelgė į Sarą. 

— Iš tikrųjų ji graži!..— sukuždėjo karalienė. 

— Jau antrą kartą tai sakai, gerbiamoji ponia. 

— Vadinasi, ir tai jums žinoma? — nusišypsojo jos kilnybė. 

Herhoras nudelbė žemyn akis. 

Valtelėje suskambo arfa, ir Sara virpančiu balsu pradėjo giesmę: 

“Koks didis yra Viešpats, koks didis yra Viešpats, tavo Dievas, 
Izraeli!.." 

— Nuostabus balsas!..— sukuždėjo karalienė. 

Vyriausiasis kunigas atidžiai klausėsi. 

“Jo dienos neturi pradžios, — dainavo Sara,— o namai jo beri- 
biai. Amžinasis dangus jam žvelgiant keičiasi lyg rūbai, kuriuos žmo- 
gus apsivelka ir meta. Žvaigždės suspindi ir gęsta lyg kietmedžio 
kibirkštys, o žemė yra tarsi plyta, kurią praeivis tik kartą paliečia 
koja, vis eidamas tolyn... 

Koks didis yra tavo Viešpats, Izraeli. Nėra tokio, kurs jam pasa- 
kytų: “Padaryk tai!“, nei įsčių, iš kurių jis būtų išėjęs. Jis sukūrė 
bedugnes prarajas, viršum kurių skrieja, kur tik nori. Jis iš tamsy- 
bių skelia šviesą, o iš žemės dulkių — balsu atsiliepiančius padarus. 

Jis plėšrų liūtą laiko skėriu, milžiną dramblį — per nieką, o ban- 
ginis prieš jį — kūdikis. 

Jo trispalvis lankas skiria dangų perpus ir remiasi į žemės kraštus. 
Kur yra vartai, kurie prilygtų jam savo dydžiu? Dundant jo vežimui, 
žmonės stingsta iš baimės, ir nėra žemėje tokio, kursai atsispirtų jo 
žaibuliuojančioms strėlėms. 

Jo alsavimas — tai šiaurės vėjas, kurs gaivina nualpusį medį, o 
jo pūstelėjimas — chamsinas, deginantis žemę. 

Kai jis ištiesia virš vandens savo ranką, vanduo virsta akmeniu. 
Jis išpila jūras į naujas vietas kaip jaunamartė raugą į kubilą. Jis 
plėšo žemę lyg sudūlėjusią drobę, o plikas kalnų viršūnes pridengia 
sidabriniu sniegu. 

Jis kviečio grūde laiko šimtą naujų grūdų ir išritina paukščius. 
Iš apsnūdusios lėlytės jis išleidžia auksinį drugelį, o žmonių kūnams 
kapuose liepia laukti prisikėlimo..." 

Įsiklausę į dainą irkluotojai pakėlė irklus, ir tamsiai raudonas ka- 
rališkasis laivas iš lėto plaukė pasroviui. Staiga Herhoras atsistojo 
ir sušuko: 

— Sukit į Memty!.. 

Irklai paniro, laivas pasisuko vietoje ir ėmė sunkiai pūškuoti prieš 
srovę. Jam įkandin sklido pamažu tilstanti Saros daina: 

“Jis mato mašalo širdies plakimą ir slaptus takus, kuriais klaidžio- 
jo vieniša žmogaus mintis. Bet nėra, kas pažvelgtų į jo širdį ir 
atspėtų jo mintis. 

Nuo jo rūbų spindesio didžiosios dvasios dangstosi veidus. Nuo 
jo žvilgsnio galingų miestų ir tautų dievai vysta ir džiūsta kaip la- 
pai pageltę. 

Jis — galia, jis — gyvybė ir išmintis. Jis tavo Viešpats, tavo Die- 
vas, Izraeli!.." 

— Kodėl jūsų kilnybė liepei pasukti mūsų laivui? — paklausė 
kilnioji Nikotrė. 

— Ar, gerbiamoji ponia, žinai kokia čia daina?..— atsakė Her- 
horas tik žyniams suprantama kalba.— Juk ta kvaila mergina vidur 
Nilo gieda maldą, kurią galima kalbėti tik slapčiausiose mūsų šven- 
tovių vietose... 

— Vadinasi, tai šventvagystė?.. 

— Laimė, kad šiame laive yra tik vienas žynys,— kalbėjo mi- 
nistras.— Aš to negirdėjau, o jeigu ir girdėjau — užmiršiu. Tik bi- 
jau, ar dievų ranka nepalies tos Merginos. 

— Bet iš kur ji žino tą baisią maldą?.. Juk Ramzis negalėjo jos 
išmokyti?.. 

— Kunigaikštis niekuo dėtas. Bet neužmirški, ponia, kad žydai 
ne vieną tokį lobį yra išnešę iš mūsų Egipto. Todėl tarp visų žemės 
tautų mes laikome juos šventvagiais. 

Karalienė paėmė vyriausiajam žyniui už rankos. 

— Bet mano sūnui, — kuždėjo ji žiūrėdama į akis, — neatsitiks 
nieko bloga?.. 

— Užtikrinu, ponia, kad niekam nieko blogo neatsitiks, jeigu aš 
negirdėjau ir nieko nežinau. Bet kunigaikštį reikia išskirti su ta mer- 
gina... 

— Švelniai išskirti!.. Tiesa, vietininke? — paklausė motina. 

— Kuo švelniau, kuo nepastebimiau, bet reikia... Man atrodė,— 
lyg pats sau kalbėjo vyriausiasis žynys, — kad viską esu numatęs... 
-Viską, iškyrus šventvagystės bylą, kuri pakibo viršum sosto įpėdi- 
nio, jeigu jis gyvens su ta keista moterimi!.. 

Herhoras susimąstė ir pridūrė: 

— Taip, gerbiamoji ponia! Galima juoktis i iš daugelio mūsų prie- 
tarų: ir vis dėlto tiesa, kad faraono sūnui nedera susidėti su žyde. 

Nuo to vakaro, kai Sara dainavo valtyje, karališkasis laivas dau- 
giau nepasirodė Nile, o kunigaikštis Ramzis ėmė rimtai nuobodžiauti. 

Artinosi mehirio, gruodžio, mėnuo. Vandenys slūgo vis žemyn, 
žemė plytėjo vis tolyn, žolė kasdien darėsi vis aukštesnė ir tankesnė, 
o joje lyg margos kibirkštys įsižiebdavo įvairiaspalvės nuostabaus 
kvapo gėlės. Tarsi salos žalioje jūroje per vieną dieną iškildavo gėlių 
puokštės; balti, mėlyni, geltoni, rausvi arba margi kilimai, nuo ku- 
rių sklido svaiginantis kvapas. 

Ir vis dėlto kunigaikštis nuobodžiavo ir net kažko būgštavo. Tėvui 
iškeliavus nei jis pats nebuvo rūmuose, nei iš ten jį kas aplankė, 
neišskiriant nė Tutmozio, kuris po paskutiniojo pasikalbėjimo din- 
go kaip žaltys žolėje. Ar tuo buvo pagerbiama jo vienatvė, ar nori- 
ma jį supykinti, ar stačiai vengiama lankyti į nemalonę patekusį ku- 
nigaikštį?.. Ramzis nežinojo. 

“O gal tėvas ir mane nušalins nuo sosto kaip vyresniuosius bro- 
lius?.." — kartais pagalvodavo kunigaikštis, ir jo kakta aprasodavo, 
o kojos imdavo stingti. 

— Ką jis veiktų šitaip atsitikus?.. 

Be to, dar ir Sara negalavo: lyso, blyško, jos didelės akys įdu- 
bo, dažnai rytais nusiskųsdavo, kad jai bloga, pykina. 

— Bene bus kas pakerėjęs vargšelę!..— aimanavo gudri Tafetė, 
kurios kunigaikštis nemėgo už plepumą ir labai nešvarius darbelius. 

Pavyzdžiui, įpėdinis keletą kartų matė, kaip Tafetė vakarais 
siųsdavo į Memfį didžiules pintines su maistu, baltiniais ir net in- 
dais. O kitą dieną laidydavo gerklę skųsdamasi, kad namie nėra 
miltų, vyno arba puodų. Nuo to laiko, kai įpėdinis persikėlė į į dvarą, 
produktų išeidavo dešimt kartų daugiau negu seniau. 

“Esu tikras, — galvojo Ramzis, — kad ta plepė ragana vagia iš 
manęs savo žydams, kurie dieną išnyksta iš Memfio, o naktį purvi- 
niausiuose skersgatviuose jų knibžda kaip Žiurkių!.." 

Tuo metu vienintelė kunigaikščio pramoga buvo stebėti, kaip ski- 
namos datulės. 

Nuogas valstietis atsistoja po aukšta, be jokių šakų palme, ap- 
link kamieną ir save apsivynioja virve tarsi laisvai slankiojančiu lan- 
ku ir remdamasis pėdomis visu kūnu atsilošęs į užpakalį virvės pri- 
laikomas kopia į medį. Kiek palypėjęs virvinį lanką pakelia keliais 
coliais aukščiau, vėl kopia, paskui vėl kelia virvę ir šitaip nuolat ri- 
zikuodamas nusisukti sprandą įsiropščia į didelio namo aukštyje 
esančią viršūnę, kur tarp didelių lapų kuokštų auga datulės. 

Tuos gimnastikos pratimus stebėdavo ne tik kunigaikštis, bet ir 
žydų vaikai. Iš pradžių jų nebuvo. Vėliau iš už krūmų ir mūrinės 
tvoros ėmė rodytis garbanotos galvutės ir juodos, žibančios akys. Įsi- 
tikinę, kad kunigaikštis jų nebaido, vaikai išlindo iš savo slėptuvių 
ir labai iš lėto prisiartino prie skinamo medžio. Drąsiausia iš mer- 
gaičių pakėlė nuo žemės gražią datulę ir padavė ją Ramziui. Vie- 
nas iš berniukų pats suvalgė mažiausią datulę, o paskui vaikai jau 
ir patys valgė, ir kunigaikštį vaišino. Iš pradžių jie nešė jam geriau- 
sių, vėliau prastesnių, o galiausiai visai sugedusių vaisių. 

Būsimasis pasaulio valdovas susimąstė ir pats sau tarė: 

“Jie visur įlįs ir visada mane taip vaišins: geru — norėdami su- 
vilioti, o blogu — atsidėkodami!..“ 

Jis atsistojo ir paniuręs nuėjo, o Izraelio vaikai kaip paukščių pul- 
kas puolė Egipto valstiečio triūsą. Bet tas aukštai virš jų galvų 
niūniavo dainelę ir nieko negalvojo nei apie savo kaulus, nei apie 
tai, kad raško ne sau. 

Nesuprantama Saros liga, jos dažnos ašaros, grožio nykimas, o 
labiausiai žydai, kurie jau nebesislapstydami vis drąsiau šeimininkavo 

dvare, sukėlė kunigaikščiui pasibjaurėjimą tuo gražiu žemės kampe- 
lių. Jis jau nebeplaukiojo valtimi, nebemedžiojo, nebežiūrėjo, kaip 
raškomos datulės, o tik niūrus klaidžiojo po sodą arba iš terasos 
stebėjo karališkąją pilį. 

Nepašauktas jis niekad negrįžtų į rūmus, todėl jau buvo bepra- 
dedąs galvoti apie išvažiavimą į valdas Žemutiniame Egipte, prie 
jūros. 

Taip nusiteikusį jį rado Tutmozis, kuris vieną dieną paradinių lai- 
vu atplaukė pas įpėdinį su faraono šaukimu. 

Jo šventenybė šią dieną turėjo grįžti iš Tėbų ir pageidavo, kad 
sosto įpėdinis atvyktų jo pasitikti. 

Kunigaikštis virpėjo, balo ir raudo skaitydamas maloningą viešpa- 
ties valdovo laišką. Jis taip buvo susijaudinęs, kad net nepastebėjo 
nei naujo didžiulio Tutmozio peruko, skleidžiančio penkiolika įvai- 
riausių kvapų, nei jo tunikos ir apsiausto, plonesnio už rūką, nei san- 
dalų, papuoštų aukso žiedais. 

Po kurio laiko Ramzis atitoko ir nežiūrėdamas į Tutmozį tarė: 

— Ko gi taip seniai nelankai manęs? Bene tave išgąsdino nema- 
lonė, į kurią buvau pakliuvęs? 

— Dievai! — sušuko dabita.— O kada gi tu buvai uemalonėj ir 
kieno? Kiekvienas jo šventenybės pasiuntinys teiraudavosi, kaip lai- 
kaisi; o kilnioji Nikotrė ir jo kilnybė Herhoras kelis kartus buvo at- 
plaukę prie tavo namo vildamiesi, kad žengsi prie jų bent šimtą 
žingsnių, kai jie žengė porą tūkstančių... Kariuomenės aš jau ir ne- 
beminiu. Tavo pulkų kareiviai per apmokymą tyli kaip palmės ir 
neišeina iš kareivinių, o kilnusis Patroklas iš sielvarto kiauras die- 
nas geria ir keikia... 

Taigi kunigaikštis nebuvo nemalonėj, o jei ir buvo, tai ji jau 
baigėsi!.. Ši mintis paveikė Ramzį kaip gero vyno taurė. Jis grei- 
tom išsimaudė ir išsitepė aliejais, apsivilko naujais baltiniais, nauju 
palaidiniu, užsidėjo šalmą su plunksnomis ir nuėjo pas Sarą, kuri 
išbalusi gulėjo Tafetės slaugoma. 

Sara net suriko pamačiusi kunigaikštį taip apsirengusį. Ji atsisėdo 
1 apkabinusi Ramzio kaklą ėmė kuždėti: 

— Tu jau išvažiuoji, mano viešpatie?.. Tu jau nebesugrįši!.. 

— Kodėl gi? — nustebo įpėdinis. — Bene aš vieną kartą buvau 
išvažiavęs ir sugrįžęs?.. 

— Prisimenu tave taip apsirengusį ten... mūsų slėnyje, — kalbėjo 
Sara.-- O, kur tie laikai!..— Taip greit atėjo, o taip seniai praėjo! 

— Bet aš grįšiu ir parvešiu tau geriausią gydytoją. 

— Kam?..— tarė Tafetė.— Ji sveika, mano povė... jai reikia tik 
poilsio... O Egipto gydytojai įvarys jai tikrą ligą... 

— Tai buvo mano laimingiausias mėnuo su tavim, — kalbėjo Sara 
glausdamasi prie Ramzio, — bet jis neatnešė man laimės. 

Karališkajame laive sutrimitavo kartodami aukščiau upėje paduotą 
signalą. 

Sara suvirpėjo. 

— O, ar girdi, viešpatie, tuos baisius garsus?.. Girdi ir šypsaisi 
ir, vargas man, veržies iš mano glėbio!.. Kai trimitai šaukia, niekas 
tavęs nesulaikys, o mažiausiai tavo vergė... 

— Bene norėtum, kad aš visada klausyčiausi tik dvaro vištų ku- 
dakavimo?..— pertraukė ją netekęs kantrybės kunigaikštis.— Lik 
sveika ir linksma lauk manęs... 

Sara paleido jį iš glėbio ir taip gailiai žiūrėjo, kad įpėdiniui su- 
virpėjo širdis, ir jis paglostė ją. 

— Na, būk rami... Bijai mūsų trimitų balso... Argi jie tuomet blo- 
ga lėmė?.. 

— Viešpatie,—- pasakė Sara,-— aš žinau, kad jie tave ten sulai- 
kys... Tad padaryk man paskutinę malonę... Duosiu tau,— kalbėjo 
ji kūkčiodama,— balandėlių narvelį... Jie čia gimė ir išaugo... Tad 
kiek sykių prisiminsi savo vergę, atidaryk narvelį ir išleisk vieną 
paukštį... Jis man atneš žinią iš tavęs, o aš... pabučiuosiu jį... išgla- 
monėsiu, kaip... kaip... Na, jau eik. 

Kunigaikštis apkabino ją 17 išėjo į laivą pavesdamas savo neg- 
rui, kad palauktų Saros balandžių ir pasivytų jį lengva valtele. 

Ipėdiniui pasirodžius, sugaudė būgnai ir birbynės, o įgula pradėjo 
džiaugsmingai šaukti. Atsidūręs tarp kareivių kunigaikštis giliai at- 
siduso ir pasirąžė, tarsi jam būtų pančius nuo rankų nuėmę. 

— Na,— pasakė jis Tutmoziui,— ir įgriso man ir bobos, ir 
žydai... Ozyri!.. geriau liepk mane tuojau iškepti lėtoj ugny, bet ne- 
apgyvendink antrą kartą tame dvare. 

— Taip, — patvirtino Tutmozis, — meilė kaip medus: galima jos 
pasigardžiuojani ragauti, bet netinka joje maudytis. Brr!.. Net šiur- 
pas mane nukrečia, kai pagalvoju, kad beveik du mėnesius pralei- 
dai maitinamas bučiniais vakare, datulėmis rytą ir asilės pienu vi- 
dudienį... 

— Sara labai gera mergina, — atsiliepė kunigaikštis. 

— Taigi aš kalbu ne apie ją, o apie tuos žydus, kurie apsėdo 
dvarą kaip papirusai pelkes. Ar nematai, kad jie dar žiūri įkandin, 
o gal net linkėjimus siunčia?..— nesiliovė pataikūnas. 

Kunigaikštis nepatenkintas nusigręžė į kitą pusę, o Tutmozis 
linksmai mirktelėjo karininkams, lyg norėdamas duoti jiems suprasti, 
kad Ramzis negreit paliks jų draugiją. 

Juo toliau jie plaukė upe aukštyn, juo daugiau žmonių buvo abie- 
juose krantuose ir valčių Nile, juo tirščiau plaukė gėlės, vainikai ir 
puokštės, metamos po faraono laivu. 

Maždaug už mylios nuo Memfio stovėjo minios su vėliavomis, 
dievais ir muzika, toli sklido didžiulis klegesys, panašus į audros 
ūžimą. 

— Štai ir jo šventenybė! — džiaugsmingai sušuko Tutmozis. 

Žiūrovai pamatė nuostabų vaizdą. Plataus vingio viduriu plaukė 
didžiulis faraono laivas lyg gulbė pakeltu priešakiu. Dešinėje ir 
kairėje pusėje lyg du didžiuliai sparnai slinko nesuskaitomos valdi- 
nių valtys, o iš paskos tarsi plati vėduoklė išsiskleidė Egipto valdo- 
vo palyda. 

Kas tik gyvas šaukė, dainavo, plojo arba mėtė gėles po kojomis 
valdovui, kurio niekas nė nematė. Pakako, kad virš aukso spalvos 
palapinės su stručio plunksnų puokštėmis plevėsavo raudonai mėly- 
na vėliava — faraono buvimo ženklas. 

Žmonės valtyse buvo kaip girti, žmonės ant kranto — lyg pa- 
kvaišę. Tolydžio kuri nors valtis stumteldavo arba apversdavo kitą, 
ir kas nors krisdavo į vandenį, iš kurio, laimė, buvo pabėgę kroko- 
dilai, išgąsdinti nepaprasto triukšmo. Ant krantų buvo didžiausia 
spūstis ir stumdymasis — niekas nežiūrėjo į kaimyną, tėvą ar vaiką, 
o tik sprogino paklaikiusias akis į auksuotą karališkojo laivo ragą 
ir į palapinę. Netgi trypiami žmonės, kuriems įsisiūbavusi minia 
maigė šonkaulius ir sukinėjo sąnarius, ir tie šaukė: 

— Gyvuok amžinai, mūsų valdove!.. Švieski, Egipto saule! 

Sutikimo kvaitulys netrukus pagavo ir sosto įpėdinio laivą, kari- 
ninkai, kareiviai ir irkluotojai, susispietę į vieną krūvą, šaukė už kits 
kitą garsiau, o Tutmozis, pamiršęs sosto įpėdinį, prasigavo į aukštą 
laivo priekį ir vos neįkrito į vandenį. 

Staiga karališkajame laive sutrimitavo, o po valandėlės atsakė tri- 
mitas Ramzio laive. Antras signalas — ir įpėdinio valtis sustojo prie 
faraono laivo. 

Kažkoks valdininkas pašaukė Ramzį. Tarp laivų buvo permestas 
kedro tiltelis su raižytais turėklais, ir — kunigaikštis atsidūrė šalia 
tėvo. 

Faraono pasirodymas ar aplinkui ūžaujančių šūkavimų audra taip 
apsvaigino kunigaikštį, kad jis nė žodžio negalėjo ištarti. Jis puolė 
tėvui po kojomis, o pasaulio valdovas priglaudė sūnų prie savo die- 
viškosios krūtinės. 

Netrukus pakilo šoninės palapinės uždangos, ir visi žmonės abie- 
juose Nilo krantuose pamatė savo valdovą soste, o ant viršutinės jo 
pakopos klūpantį kunigaikštį Ramzį, prigludusį prie tėvo krūtinės. 

Stojo tokia tyla, kad buvo girdėti vėliavėlių šlamesys laivuose. 
Ir staiga sugriaudėjo audringi šauksmai, galingesni už visus ankstes- 
niuosius,— Egipto žmonės pagerbė tėvo susitaikymą su sūnumi, 
sveikino esamąjį ir pasitiko būsimąjį valdovą. 

Gal kas nors ir tikėjosi nesantaikos šventojoje faraono šeimoje, 
bet šiandien galėjo įsitikinti, kad naujoji karališkoji šaka tvirtai lai- 
kosi kamieno. 

Jo šventenybė atrodė labai prastai. 

Meiliai pasisveikinęs su sūnumi, liepė jam atsisėsti šalia sosto ir 
tarė: 

— Mano širdis veržėsi prie tavęs, Ramzi, tuo karščiau, kuo ge- 
resnių žinių gaudavau apie tave. Šiandien matau, kad esi ne tik jau- 
nuolis, turintis liūto širdį, bet ir kupinas proto vyras, kuris moka įver- 
tinti savo poelgius, sugeba valdytis ir suvokia valstybės interesus. 

O kai susijaudinęs kunigaikštis tylėjo ir bučiavo tėvo kojas, 
viešpats toliau kalbėjo: 

— Gerai pasielgei atsisakydamas dviejų graikų pulkų, nes tau pri- 
klauso Memfio korpusas, kurio vadu esi nuo šios dienos... 

— Tėve mano!..— virpėdamas kuždėjo įpėdinis. 

— Be to, Žemutiniame Egipte, iš trijų pusių atvirame priešo puo- 
limams, man reikalingas drąsus ir išmintingas vyras, kuris viską ap- 
link matytų, savo širdyje apsvarstytų ir netikėtais atvejais greit 
veiktų. Todėl skiriu tave savo vietininku anoje karalystės pusėje. 

Ramzio akys pasruvo ašaromis. Su jomis jis palydėjo savo jau- 
nystę ir sutiko valdžią, į kurią daugel metų su ilgesiu ir nerimu 
veržėsi jo siela. 

— Aš esu jau pavargęs ir paliegęs žmogus, — kalbėjo valdovas, — 
ir jeigu ne rūpestis dėl tavo jauno amžiaus bei valstybės ateities, dar 
šiandien prašyčiau amžinai gyvus prosenius, kad mane pašauktų į sa- 

vo tarpą. Bet kiekvieną dieną man darosi sunkiau, todėl, Ramzi, gau- 
si dalytis su manim valdžios našta. Kaip perekšlė moko savo viščiu- 
kus ieškoti grūdų ir slėptis nuo vanago, taip ir aš išmokysiu tave 
didžiai varginančio darbo — meno valdyti valstybę ir sekti priešų 
užmačias,— kad atėjus laikui pultum juos kaip erelis baikščias ku- 
rapkas! 

Faraono laivas ir jo puošni palyda atplaukė prie rūmų. Išvargęs 
viešpats sėdo į neštuvus, o tuo metu prie įpėdinio priėjo Herhoras. 

— Leisk man, kilnusis kunigaikšti, — tarė jis, — būti pirmuoju 
tarp tų, kurie džiaugiasi tavo iškilimu. Tesiseka tau vadovauti ka- 
riuomenei lygiai taip pat laimingai, kaip ir valdyti svarbiausią vals- 
tybės provinciją Egipto garbei! 

Ramzis stipriai paspaudė jam ranką. 

— Ar tai tu padarei, Herhorai? — paklausė jis. 

— Tau tai priklausė, — atsakė ministras. 

— Susilauksi mano dėkingumo ir įsitikinsi, kad jis kai ko vertas. 

— Jau man atsilyginai taip tardamas,— atsakė Herhoras. 

Kunigaikštis norėjo eiti, bet Herhoras jį dar sulaikė. 

— Vienas žodelis, — tarė jis. — Įspėk, įpėdini, vieną iš savo mo- 
terų, Sarą, kad negiedotų religinių giesmių... 

O kai Ramzis pažiūrėjo į jį nustebęs, pridūrė: 

— Tada, plaukiojant Nilu, toji mergina giedojo mūsų švenčiau- 
siąjį himną, kurio klausytis turi teisę tik faraonas ir vyriausieji Žyniai. 
Vargšas vaikas galėjo skaudžiai nukentėti už savo mokėjimą dainuoti 
ir nežinojimą, ką dainuoja. 

— Vadinasi, ji būtų padariusi šventvagystę?..— paklausė sumišęs 
kunigaikštis. 

— Prieš savo norą, — atsakė vyriausiasis žynys.— Laimė, tik aš 
tegirdėjau ir manau, kad tarp tos dainos ir mūsų himno tėra labai 
tolimas panašumas. Šiaip ar taip — tegul ji niekad jos nebekartoja. 

— Na, ir.privalo apsivalyti, — pasakė kunigaikštis.—- Ar pakaks 
svetimšalei, jeigu ji paaukos Izidės šventovei trisdešimt karvių?.. 

— Gerai, tegu paaukoja, — atsakė Herhoras su lengva grimasa.— 
Dievai neįsižeidžia už dovanas... 

—- O tu, kilnusis pone, — pasakė Ramzis,— teikis priimti stebuk- 
mingą skydą, kurį aš gavau iš savo šventojo senelio... 

—- Aš?.. Amenchotepo skydą?..— sušuko susijaudinęs minist- 
ras.— Ar aš jo vertas?.. 

— Išmintimi prilygsti mano seneliui, o padėtimi susilyginsi. 

Herhoras tylėdamas žemai nusilenkė. Tas aukso skydas, nusags- 
tytas brangakmeniais, be didelės piniginės vertės, turėjo dar amule- 
to reikšmę — buvo karališkoji dovana. 

Bet dar didesnę reikšmę turėjo kunigaikščio žodžiai, kad Herho- 
ras padėtimi susilygins su Amenchotepu. Amenchotepas buvo fara- 
ono uošvis... Nejaugi sosto įpėdinis buvo nusprendęs vesti jo, Her- 
horo, dukterį?.. 

Tai buvo mėgstama ministro ir karalienės Nikotrės svajonė. 
Tačiau reikia pripažinti, kad Ramzis, kalbėdamas apie būsimą Her- 
horo padėtį, anaiptol neketino vesti jo dukterį, o numatė duoti jam 
naujas pareigas, kurių buvo pilna šventovėse ir karaliaus rūmuose. 

Nuo tos dienos, kai Ramzis tapo Žemutinio Egipto vietininku, 
jam prasidėjo neregėtai sunkus gyvenimas, kurio jis nė nenumatė, 
nors buvo gimęs ir išaugęs karaliaus rūmuose. 

Jis tiesiog buvo engiamas, o jo budeliai įvairiausių rūšių ir vi- 
suomenės klasių interesantai. 

Pačią pirmąją dieną, pamatęs minią žmonių, kurie grūsdamiesi ir 
stumdydamiesi nenoromis mindžiojo žolynus, laužė medžius, net ga- 
dino mūrinę tvorą, sosto įpėdinis pareikalavo savo vilai sargybos. Bet 
jau trečią dieną jis turėjo pabėgti iš savo namų į rūmus, kur dėl gau- 
sios sargybos ir — pirmiausia — dėl aukštų mūrinių tvorų įėjimas 
paprastiems žmonėms buvo apsunkintas. 

Per dešimt dienų prieš išvažiavimą pro Ramzio akis praslinko vi- 
so Egipto, jeigu ne viso tuometinio pasaulio atstovai. 

Pirmiausia buvo įleidžiami didikai. Kunigaikščio sveikinti ėjo vy- 

riausieji šventovių žyniai, ministrai, finikiečių, graikų, žydų, asirų, 
nubiečių pasiuntiniai, kurių net drabužių jis neįstengė įsiminti. To- 
liau ėjo gretimų nomų viršininkai, teisėjai, raštininkai, aukštesnieji 
Memfio korpuso karininkai ir žemvaldžiai. 

Tie žmonės nieko nereikalavo, tik reiškė savo džiaugsmą. Bet ku- 
nigaikštis klausydamasis jų nuo ryto iki vidudienio ir nuo vidudie- 
nio iki vakaro tiek pavargdavo, Kad jam ūžė galvoje ir visas kūnas 
virpėjo. | 

Paskui atėjo žemesniųjų klasių atstovai su dovanomis: pirkliai su 
auksu, gintaru, užsieniniais audiniais, kvepalais ir vaisiais. Po jų — 

bankininkai ir palūkininkai. Toliau — architektai su naujų pastatų 
planais, skulptoriai su statulų ir bareljefų projektais, akmens skal- 
dyklų savininkai, molinių indų fabrikantai, staliai — "paprasti ir dai- 
liųjų darbų meistrai, kalviai, metalo liejikai, odminiai, vyndariai, 
audėjai, net paraschitai, kurie skrosdavo mirusiųjų kūnus. 

Dar nesibaigė garbintojų eisena, o jau ėmė plūsti prašytojų ar- 
mija. Invalidai ir karininkų našlės bei našlaičiai reikalavo pensijų; 
kilmingieji ponai — pareigų dvare savo sūnums. Inžinieriai nešė 
naujų irigacijos būdų projektus, gydytojai — vaistus nuo visų ligų, 
būrėjai — horoskopus. Kalinių giminės teikė prašymus, kad būtų su- 
mažintos bausmės, nuteistieji mirti — malonės prašymus, ligoniai 
maldavo, kad įpėdinis juos paliestų arba duotų savo seilių. 

Atėjo pagaliau gražios moterys, žavių dukterų motinos, nuolan- 
kiai ir įkyriai prašydamos, kad įpėdinis priimtų jas į savo namus. 
Kai kurios nurodydavo net pageidaujamos algos dydį, girdavo savo 
nekaltybę ir sugebėjimus. 

Dešimtį dienų stebėdamas tolydžio besikeičiančius veidus ir klau- 
sydamas prašymų, kuriuos galėtų patenkinti nebent viso pasaulio tur- 
tai ir dievų galybė, kunigaikščio Ramzio sveikata išseko. Jis nebe- 
galėjo miegoti, buvo taip susierzinęs, kad jį pykino ir musės zyzi- 
mas, tarpais jis net nesuprasdavo, kas jam sakoma. 

Čia kunigaikščiui į pagalbą vėl atėjo Herhoras. Diduomenei jis 
liepė pranešti, kad kunigaikštis daugiau interesantų nepriima, o prieš 
liaudį, kuri nepaisė pakartotinių raginimų išsiskirstyti ir vis laukė, 
pasiuntė kuopą numidiečių kareivių su lazdomis. Tiems daug leng- 
viau negu Ramziui pavyko patenkinti žmonių aistras. Nepraėjo nė 
valanda, o interesantai dingo iš aikštės lyg rūkas, o kai kurie dar ke- 
lias kitas dienas po to dėjo kompresus ant galvos arba ant kitos nu- 
kentėjusios kūno dalies. 

Po šio bandymo atstovauti aukščiausiajai valdžiai kunigaikštis pa- 
juto gilią panieką žmonėms, ir jį apėmė apatija. 

Dvi dienas jis gulėjo ant sofos sunėręs rankas po galva ir bepras- 
miškai žiūrėdamas į lubas. Ramzis jau nebesistebėjo, kad jo šven- 
tasis tėvas leidžia laiką prie dievų aukurų, tik negalėjo suprasti, kaip 
Herhoras susidoroja su tokia aibe reikalų, kurie lyg audra ne tik pra- 
noksta žmogaus jėgas, bet gali jį net sutriuškinti. 

“Kaip įvykdysi čia savo ketinimus, kai interesantų minia kausto 
mūsų valią, suryja mintis, iščiulpia kraują?.. Po dešimties dienų aš 
susirgau, 0 po metų turbūt išprotėsiu... Einant šitokias pareigas 
neįmanoma kurti jokių projektų, reikia tiktai gintis nuo beprotybės..." 

Tapęs valdovu jis taip išsigando savo bejėgiškumo, kad iškvietė 
Herhorą ir aimanuodamas papasakojo jam savo vargus. 

Valstybės vyras su šypsena klausėsi jaunojo valstybės laivo vai- 
ruotojo skundų, pagaliau tarė: 

— Ar žinai, viešpatie, kad šiuos didžiulius rūmus, kuriuose gy- 
vename, pastatė tik vienas statybininkas, vardu Senebis, kuris, beje, 
ir mirė nesulaukęs darbų pabaigos?.. Ir tikriausiai suprasi, kodėl tas 
amžinai gyvas architektas galėjo įgyvendinti savo planą niekad ne- 
pavargdamas ir visuomet būdamas gerai nusiteikęs? 

— Įdomu?.. 

— Taigi jis ne pats viską darė; netašė rąstų ir akmenų, negami- 
no plytų, nenešiojo jų ant pastolių, neklojo ir nemūrijo jų. Jis tik 
nupiešė planą, o ir tam dar turėdamas padėjėjų. 

O tu, kunigaikšti, norėjai viską pats padaryti, pats išklausyti ir 
atlikti visus reikalus. Tai pranoksta žmogaus jėgas. 

— Kaipgi kitaip turėjau daryti, jeigu tarp prašančiųjų buvo ne- 
kaltai nuskriaustų arba nusipelniusių, bet neapdovanotų? Juk teisin- 
gumas yra valstybės pagrindas, — atsakė įpėdinis. 

— Kiek, kunigaikšti, gali išklausyti per dieną nepavargdamas? — 
paklausė Herhoras. 

— Na... dvidešimt... 

— Tai esi laimingas. Aš išklausau daugiausia šešis arba dešimt, 
bet tai ne interesantai, o didieji raštininkai, prievaizdai ir ministrai. 
Kiekvienas iš jų praneša man ne smulkmenas, o tai, kas svarbiau- 
sia: kas dedasi armijoje, faraono valdose, tikybos reikaluose, teismuo- 
se, nomuose, Nilo judėjime. O jie man nepranešinėja menkniekių 
todėl, kad kiekvienas iš jų, prieš ateidamas pas mane, turi išklausy- 
ti dešimt žemesniųjų raštininkų. Kiekvienas žemesnysis raštininkas 
ir prievaizdas surenka žinias iš dešimties savo padėjėjų, o anie sa- 
vo ruožtu išklauso dar dešimties žemesniųjų valdininkų pranešimus. 

Šitaip aš ir jo šventenybė, kalbėdami tik su dešimčia žmonių per 
dieną, žinome, kas svarbiausia įvyko tūkstančiuose šalies ir pasau- 
lio vietų. 

Sargybinis, kuris budi vienoje Memfio gatvės vietoje, mato tik 
kelis namus. Dešimtininkas pažįsta visą gatvę, šimtininkas — miesto 
rajoną, viršininkas — visą miestą. O faraonas stovi virš jų visų ta- 
rytum ant aukščiausio Pta šventovės pilono ir mato ne tik Meinfį, 
bet ir Sechemo, Ono, Cherau, Tūros, Tetauji miestus“, jų apylin- 
kes ir vakarų dykumos gabalą. 

Tiesa, iš to aukščio jo šventenybė nepastebi nuskriaustų arba ne- 
apdovanotų, bet pamato susitelkusią dykaujančių darbininkų minią. 
Jis nepamatys kareivio smuklėj, bet žinos, ar pulkas atlieka mankštą. 
Jis nemato, ką verda pietums koks nors valstietis arba miestelėnas, 
bet pastebės prasidedantį mieste gaisrą. 

Tokia valstybės tvarka,— kalbėjo pagyvėdamas Herhoras,— yra 
mūsų garbė ir galybė. O kai Snofras, vienas iš pirmosios dinasti- 
jos faraonų, paklausė žynį“, kokį paminklą turėtų pasistatyti, tas at- 
sakė: 

“Nubrėžk, viešpatie, ant žemės kvadratą ir padėk jame šešis mi- 
lijonus akmenų — jie vaizduos liaudį. Ant to sluoksnio padėk šešias- 
dešimt tūkstančių tašytų akmenų — tai bus tavo žemesnieji valdi- 
ninkai. Ant jų sudėk šešis tūkstančius nudailintų akmenų — tai bus 
aukštesnieji valdininkai. Ant jų pastatyk šešiasdešimt gabalų, pa- 
gražintų raižiniais — tai bus artimiausieji tavo patarėjai. O į patį 
viršų užkelk vieną luitą su auksiniu saulės atvaizdu — tai būsi tu 
pats". 

Faraonas Snofras taip ir padarė, ir šitaip atsirado seniausioji laip- 
tuotoji piramidė — teisingas mūsų valstybės atvaizdas, — o po jos 
iškilo visos kitos. Tai nesugriaunami statiniai, nuo kurių viršūnių ma- 
tyti pasaulio kraštai ir kurie stebins tolimiausias kartas. 

Tokioje santvarkoje, — kalbėjo toliau ministras — ir glūdi mūsų 
pranašumas palyginti su kaimynais. Etiopai buvo tokie pat gausingi 
kaip ir mes. Bet jų karalius pats rūpinosi savo galvijais, pats lazda 
mušė valdinius ir nei žinojo, kiek jų turi, nei sugebėjo juos suburti, 
kai įžengė mūsų kariuomenė. Ten buvo ne vieninga Etiopija, o di- 
delis neorganizuotų žmonių sambūris. Todėl šiandien jie mūsų va- 
salai. 

Libijos kunigaikštis pats tiria kiekvieną bylą, ypač tarp turtingų 
žmonių, ir tiek skiria tam laiko, kad beveik negali apsidairyti ir pa- 
sižiūrėti, kas dedasi aplinkui. Todėl jo pašonėj susidaro ištisos 
plėšikų gaujos, kurias mes naikinam. 

Ir dar žinok, viešpatie, kad jeigu Finikijoj būtų vienas bendras 
valdovas, kuris žinotų, kas darosi, ir valdytų visus miestus, ši šalis 
nemokėtų mums nė vieno uteno duoklės. O kokia mums laimė, kad 
Ninevijos ir Babilono karaliai teturi po vieną ministrą ir dėl daugybės 
reikalų yra taip pat pavargę kaip tu šiandien! Jie nori patys viską 
matyti, spręsti ir įsakinėti, todėl visam šimtmečiui supainiojo vals- 
tybės reikalus. Bet jeigu atsirastų koks netikęs Egipto raštininkas, 

kuris ten nuvyktų, paaiškintų karaliams jų valdymo klaidas ir įgy- 
vendintų mūsų valdininkų hierarchiją, mūsų piramidę, po keliolikos 
metų Judėja ir Finikija patektų į asirų rankas, o po kelių dešimtmečių — 
iš rytų ir šiaurės, sausuma ir jūra, mus užgriūtų galingos armijos, 
su kuriomis vargiai galėtume susidoroti. 

— Tad šiandien naudodamiesi netvarka mes juos užpulkime! — 
sušuko kunigaikštis. 

— Mes dar neatsigavome nuo mūsų ankstesnių pergalių, — šal- 
tai atsakė Herhoras ruošdamasis atsisveikinti su Ramziu. 

— Argi pergalės mus susilpnino? — nustebo kunigaikštis.— Argi 
mes neprisivežėm lobių?.. | 

— O ar nešimpa kirvis, kuriuo mes kertam medį?..— paklausė 
Herhoras ir išėjo. 

Kunigaikštis suprato, kad didysis ministras kokia nori kaina 
trokšta ramybės, nors pats yra armijos vadas. 

— Pažiūrėsim! — sukuždėjo jis pats sau. 

Pora dienų prieš išvykstant Ramzis buvo pašauktas pas jo šven- 
tenybę. Faraonas sėdėjo fotelyje marmuro salėje, kurioje nieko ne- 
buvo, o keturis įėjimus saugojo nubiečių sargybos. 

Prie karaliaus fotelio stovėjo taburetė kunigaikščiui ir nedidelis 
staliukas, apkrautas papirusuose rašytais dokumentais. Sienas puošė 
paspalvinti bareljefai, vaizduojantys žemės ūkio darbus, o salės 
kertėse stūksojo Ozyrio statulos su melancholiška šypsena lūpose. 

Kai tėvui paliepus kunigaikštis atsisėdo, jo šventenybė prabilo: 

— Štai čia, kunigaikšti, tavo, kaip vado ir vietininko, dokumen- 
tai. Ka, girdėjau, kad pirmos valdymo dienos tave nuvargino?.. 

— Tarnaudamas jūsų šventenybei rasiu jėgų. 

— Pataikūnas!..— nusišypsojo viešpats.-— Atsimink, aš nenoriu, 
kad tu persidirbtum...Linksminkis, jaunam reikia pramogų... Tačiau 
tai nereiškia, kad neturėtum atlikti svarbių reikalų. 

— Esu pasirengęs. 

— Pirmiausia... Pirmiausia atskleisiu tau savo rūpesčius. Mūsų 
iždas nekaip atrodo: įplaukos iš mokesčių kasmet mažėja, ypač 
Žemutiniame Egipte, o išlaidos didėja... 

Viešpats susimąstė. 

— Tos moterys... tos moterys, Ramzi, praryja ne tik mirtingųjų 
žmonių, bet ir mano turtus. Turiu jų kelis šimtus, ir kiekviena nori 
turėti kuo daugiausia kambarinių, siuvėjų, kirpėjų, vergų neštuvams, 
vergų kambariams, arklių, irkluotojų, net savo numylėtinių ir vaikų... 

Mažų vaikų!.. Kai grįžau iš Tėbų, viena tų ponių, kurios aš nė ne- 
atsimenu, pastojo man kelią ir rodydama apkūnų trejų metų bamblį 
reikalavo, kad skirčiau jam dvarą, nes tai esąs manė sūnus... Trejų 
metų sūnus, supranti, jūsų kilnybe?.. Aiškus dalykas, negalėjau 
ginčytis su moterimi, ir dar tokiu opiu klausimu. Bet kilmingos gi- 
minės žmogui lengviau būti mandagiam, negu surasti lėšų kiekvie- 
nai tokiai fantazijai... 

Jis palingavo galvą ir pailsėjęs kalbėjo toliau: 

— Tuo tarpu mano pajamos nuo viešpatavimo pradžios sumažėjo 
perpus, ypač Žemutiniame Egipte. Klausiu, ką tai reiškia? Atsako: 
žmonės nuskurdo, sumažėjo gyventojų, jūra šiaurėje, o dykuma ry- 
tuose užnešė smėliu dalį dirbamos žemės, pasitaikė keleri nederlin- 
"gi metai, žodžiu, nelaimė po nelaimės, o ižde vis sekliau... 

Taigi prašau tave, išaiškink tą reikalą. Apsižvalgyk, susipažink su 
gerai informuotais ir teisybę kalbančiais žmonėmis, sudaryk iš jų pa- 
tikrinimo komisiją. O kai pradės siųsti pranešimus, nepasitikėk per 
daug papirusu ir šį bei tą patikrink pats. Girdėjau, kad turi vado akį, 
o jeigu taip, vienas žvilgsnis tave pamokys, kiek yra tikėtini komi- 
sijos narių pasakojimai. Bet neskubėk su savo nuomone ir ypač ne- 
skelbk jos. Kiekvieną svarbią išvadą, kuri tau šiandien ateis į galvą, 
užsirašyk, o po kelių dienų vėl patikrink tą reikalą ir vėl užsirašyk. 
Tai išmokys tave atsargumo ir apdairumo sprendžiant įvairius rei- 
kalus. 

— Bus taip, kaip įsakai, jūsų šventenybe,— atsakė kunigaikštis. 

— Antroji misija, kurią turi atlikti, yra sunkesnė. Asirijoje kažkas 
darosi, ir tai kelia nerimą mano vyriausybei. 

Mūsų žyniai pasakoja, kad už Šiaurės jūros esąs piramidės for- 
mos kalnas, apačioje paprastai apaugęs žalumynais, o viršuje apdeng- 
tas sniegu. To kalno keisti įpročiai. Po kelių ramybės metų staiga 
jis pradeda rūkti, drebėti, dundėti, o paskui tiek išmeta iš savęs skys- 
tos ugnies, kiek Nile yra vandens. Ta ugnis keliais srautais nuteka 
kalno šlaitais ir didžiuliame plote sunaikina žemdirbių triūsą. 

Taigi Asirija, mano kunigaikšti, yra tasai kalnas. Ištisus amžius 
ten viešpatauja ramybė ir tyla. Bet staiga kyla vidinė audra, nežinia 
iš kur pasipila didelės armijos ir naikina ramius kaimynus. 

Šiandien prie Ninevijos ir Babilono girdėti kunkuliuojant: kalnas 
rūksta. Tad turi sužinoti, ar tie dūmai pranašauja audrą, ir,— apgal- 
voti apsigynimo būdus. 

— Ar aš sugebėsiu?..— tyliai paklausė kunigaikštis. 

— Reikia išmokti apdairumo,— pasakė valdovas.— Jeigu nori 
ką nors gerai pažinti, nepasikliauk vien savo akimis, bet pasitelk dar 
keletą porų svetimų. 

Neapsiribok vien tik egiptiečių nuomone, nes kiekviena tauta ir 
žmogus skirtingai žiūri į daiktus ir nepagauna visos tiesos. Todėl 
atidžiai apmąstyk savo širdyje, kas jų nuomonėje apie asirus yra bendra. 

Jeigu visi tau pasakys, kad iš Asirijos kyla pavojus, suprasi, kad 
jis kyla. Bet jeigu įvairūs žmonės kalbės skirtingai, būk budrus, nes 
išmintis liepia daugiau tikėtis bloga negu gera. 

— Kalbi, jūsų šventenybe, kaip dievai, — sukuždėjo Ramzis. 

— Senas esu, o iš sosto aukštumos matau tokių dalykų, kurių 
mirtingieji nė nenujaučia. Jeigu paklaustum saulę, ką ji mano apie 
pasaulio reikalus, ji papasakotų dar įdomesnių naujienų. 

— Tarp žmonių, kurių nuomonės turiu pasiteirauti apie asirus, ne- 
paminėjai, tėve, graikų, — tarė įpėdinis. 

Viešpats palingavo galvą geraširdiškai šypsodamasis. 

— Graikai!.. Graikai!..— tarė jis. — Didelė ateitis laukia tos tau- 
tos. Palyginti su mumis, jie dar vaikai, bet kokia dvasia juose gy- 
vena!.. 

Ar atsimeni mano statulą, kurią iškalė graikų skulptorius? Tai ant- 
ras aš, gyvas žmogus!.. Mėnesį laikiau ją rūmuose, bet pagaliau pa- 
dovanojau Tėbų šventovei. Patikėsi: pabijojau, kad tas akmeninis a š 
nepakiltų iš savo krėslo ir nepareikalautų pusės valdžios... Koks 
sąmyšis būtų Egipte!.. 

Graikai!... Ar tu matei vazas, kurias jie žiedžia, rūmus, kuriuos 
jie stato?.. Iš to molio ir akmens sukuriami tokie daiktai, kurie džiu- 
gina mano senatvę ir verčia užmiršti ligą... 

O jų kalba?.. O dievai, juk tai muzika!.. Ir skulptūra, ir tapyba!.. 
Sakau tau, jeigu Egiptas galėtų kada numirti, kaip miršta žmogus, 
jo įpėdiniais taptų graikai. Ir dar įkalbėtų pasauliui, kad visa tai yra 
jų darbas, o mūsų — kaip ir nebūta... O vis dėlto tai tik mūsų pa- 
rengiamųjų mokyklų mokiniai, nes, kaip tau žinoma, svetimšaliams 
mes neturime teisės duoti aukštesniojo mokslo. 

— Šiaip ar taip, tėve, atrodo, kad tu nepasitiki graikais? 

— Juk tai ypatinga tauta: nei finikiečiais, nei jais negalima pa- 
sikliauti. Finikietis, kai nori, mato ir pasako tvirtą kaip mūras egip- 
tietišką teisybę... Bet niekad nežinai, kada jis nori pasakyti teisybę. 
O graikas, atviras kaip kūdikis, visada sakytų teisybę, bet nesugeba. 

Jie visą pasaulį mato kitaip negu mes. Jų nuostabiose akyse kiek- 
vienas daiktas taip spindi ir žėri, taip keičiasi, kaip Egipto dangus 
ir vanduo. Tad ar galima pasikliauti jų nuomone? 

Tėbų dinastijos laikais toli šiaurėje buvo Trojos miestelis, kokių 
pas mus yra dvidešimt tūkstančių. Tą vištidę puldinėdavo įvairūs 
graikų valkatos ir tiek įkyrėjo negausiems gyventojams, kad tie po 
dešimties metų neramumų sudegino tvirtovėlę ir išsikėlė į kitas vietas. 

Paprasta banditiška istorija!.. Tuo tarpu žiūrėk, kokias dainas dai- 
nuoja graikai apie Trojos kovas. Mes juokiamės iš tų stebuklų ir žyg- 
darbių, nes mūsų vyriausybė turėjo tikslių žinių apie įvykius. Ma- 
tom akivaizdų melą, ir vis dėlto... klausomės tų dainų, kaip vaikas 
klausosi savo auklės pasakų, ir negalime jomis atsigėrėti!.. 

Tokie yra graikai: apsigimę melagiai, bet malonūs, na ir narsūs. 
Kiekvienas iš jų greičiau gyvybę paaukos, negu pasakys teisybę. Ne 
savanaudiškais sumetimais kaip finikiečiai, o dvasinių stimulų verčiami. 

— O ką turiu manyti apie finikiečius? — paklausė įpėdinis. 

— Tai išmintingi žmonės, labai darbštūs ir drąsūs, bet pirkliai: 
jiems visas gyvenimas — tai uždarbis, kad tik didelis, kuo didžiau- 
sias!.. Finikietis kaip vanduo: daug atneša ir daug paima, o įsi- 
skverbia visur. Reikia duoti jiems kuo mažiausiai, 0 ypač saugotis, 
kad nesibrautų į Egiptą pro plyšius, slaptai. 

Jeigu jiems gerai sumokėsi ir sužadinsi viltį dar daugiau uždirb- 
ti, jie bus puikūs agentai. Tai, ką šiandien žinom apie slaptą judėjimą 
Asirijoje, Žinome iš jų. 

— O žydai? — sukuždėjo kunigaikštis nudelbęs akis. 

— Apsukri tauta, bet niūrūs fanatikai ir apsigimę Egipto priešai. 
Tiktai pajutę ant sprando kaustytus asirų sandalus, jie kreipsis į mus. 
Kad tik nebūtų per vėlu! Bet naudotis jų patarnavimais galima... 
Žinoma, ne čia, o Ninevijoj ir Babilone. 

Faraonas jau buvo nuvargęs. Tad kunigaikštis puolė prieš jį 
kniūbsčias ir.priėmęs jo palaiminimą nuėjo pas motiną. 

Karalienė sėdėdama savo kabinete audė ploną drobę dievų apda- 
rams, O jai patarnaujančios damos siuvo ir dygsniavo drabužius ar- 
ba dėliojo gėlių puokštes. Jaunas žynys prie Izidės statulos rūkė smil- 
kalus. 

— Ateinu,— tarė kunigaikštis, — padėkoti tau, motule, ir atsisvei- 
kinti. 

Karalienė atsistojo ir apkabinusi sūnaus kaklą kalbėjo su ašaro- 
mis akyse: 


127 XVIII skyrius 

— Kaip tu pasikeitei!.. Jau tikras vyras!.. Taip retai tave matau, 
kad net galėčiau užmiršti tavo bruožus, jeigu jų nuolat nematyčiau 
savo širdyje. Negeras tu... Tiek kartų aš plaukiojau su aukščiausiuoju 
valstybės pareigūnu į dvarą ir maniau, kad pagaliau liausies širdęs, 
o tu išplaukei priešais su meiluže... 

— Atsiprašau... atsiprašau... — kalbėjo Ramzis bučiuodamas motiną. 

Karalienė išsivedė jį į darželį, kuriame augo nuostabios gėlės, o 
kai juodu liko be liudytojų, tarė: 

— Aš esu moteris, tad man rūpi moteris ir motina. Ar tu nori 
paimti tą merginą drauge į kelionę?.. Atsimink, kad triukšmas ir 
judėjimas, kurie tave lydės, jai ir kūdikiui gali pakenkti. Nėščioms 
moterims geriausiai tinka tyla ir ramybė. 

— Ar kalbi apie Sarą? — paklausė nustebęs Ramzis.— Ji 
nėščia?.. Nieko man apie tai neminėjo... 

— Gal gėdinasi, gal pati nežino, — atsakė ji.— Šiaip ar taip, ke- 
lionė... 

— Bet aš neketinu jos imti!..— sušuko kunigaikštis.— Tik... 
kodėl ji slepia nuo manęs... tarytum kūdikis būtų ne mano?.. 

— Nebūk įtarus!..— sudraudė jį motina.— Tai įprastas jaunų 
merginų drovumas... Pagaliau gal ji slėpė savo būklę bijodama, kad 
jos nepamestum'?.. 

— Bet aš neimsiu jos į savo namus! — pertraukė kunigaikštis 
taip nekantriai, kad karalienės akys šyptelėjo, tik ji pridengė jas 
blakstienomis. 

— Na, negalima per daug šiurkščiai atstumti moteries, kuri tave 
mylėjo. Aš žinau, kad tu ją aprūpinai. Mes taip pat jai kai ką duosi- 
me ir karališkojo kraujo vaikas turi būti gerai išauklėtas ir aprūpintas. 

— Žinoma, — atsakė Ramzis.— Mano pirmasis sūnus, nors ir ne- 
turės kunigaikščio teisių, privalo užimti tokią padėtį, kad nei aš jo 
nesigėdinčiau, nei jis nesijaustų mano nuskriaustas. 

Atsisveikinęs su motina Ramzis norėjo važiuoti pas Sarą ir dėl 
to grįžo į savo kambarius. 

Jį apėmė du priešingi jausmai: pyktis ant Saros, kad slėpė nuo 
jo savo silpnumo priežastis, ir pasididžiavimas, kad jis turi tapti tėvu. 

Jis — tėvas!.. Šis vardas teikė jam orumo, kuris tarsi tvirtino jį 
vado ir vietininko pareigose. Tėvas — tai jau nebe jaunuolis, kuris 
turi pagarbiai Žiūrėti į vyresnius už save Žmones. 

Kunigaikštis buvo sužavėtas ir sujaudintas. Jis norėjo pamatyti 
Sarą, išbarti ją, o paskui pamyluoti ir apdovanoti. 

Tačiau grįžęs į rūmus rado du Žemutinio Egipto nomarchus, kurie 
atvyko įteikti jam pranešimų apie nomus. O išklausęs juos pasijuto 
pavargęs. Be to, vakare pas jį buvo ruošiamas priėmimas, į kurį jis 
nenorėjo vėluoti. 

“Ir vėl jos neaplankysiu,— pamanė kunigaikštis.— Vargšė mer- 
gina nematė manęs beveik dvi dekadas..." 

Jis pašaukė negrą. 

— Ar turi tą narvelį, kurį tau davė Sara, kai mes vykome pasi- 
tikti jo šventenybės? 

— Yra,— atsakė negras. 

— Tai paimk iš jo balandį ir tuojau pat išleisk. 

— Balandžiai jau suvalgyti. 

— Kas juos suvalgė?.. 

— Jūsų kilnybė. Pasakiau virėjui, kad tuos paukščius davė po- 
nia Sara, 0 jis padarė iš jų jūsų kilnybei kepsnius ir paštetą. 

— O, kad jus krokodilai prarytų! — sušuko susirūpinęs kuni- 
gaikštis. 

Ramzis liepė pakviesti Tutmozį ir tuojau išsiuntė jį pas Sarą. Pa- 
pasakojęs jam istoriją su balandžiais, pasakė: 

— Nuvežk jai smaragdų auskarus, apyrankes, lankelius kojoms 
ir du talentus. Pasakyk, kad aš pykstu, kam ji slėpė nuo manęs 
nėštumą, bet aš jai atleisiu, jeigu kūdikis bus sveikas ir gražus. O 
jeigu pagimdys berniuką, duosiu jai antrą dvarą!..— baigė jis juok- 
damasis. 

— Tiesa, tiesa, įtikink ją, kad pašalintų nuo savęs nors kelis 
žydus ir priimtų bent kelis egiptiečius ir egiptietes. Nenoriu, kad ma- 
no sūnus išvystų pasaulį šitoj draugijoj ir, ko gero, dar žaistų su žydų 
vaikais, kurie išmokytų jį paduoti tėvui blogiausias datules!.. 

Svetimšalių kvartalas Memfyje buvo šiaurės rytiniame miesto 
kampe, netoli Nilo. Ten buvo keli šimtai namų ir keliolika tūkstančių 
gyventojų: asirų, žydų, graikų, o daugiausia finikiečių. 

Tai buvo turtingas rajonas. Pagrindinę arteriją sudarė trisdešim- 
ties žingsnių pločio gatvė, gana tiesi, išgrįsta plokščiais akmenimis. 
Iš abiejų pusių driekėsi trijų penkių aukštų mūriniai namai, pastaty- 

ti iš plytų smiltainio ar kalkakmenių. Rūsiuose buvo žaliavų 
sandėliai: pirmuose aukštuose — krautuvės, antruose — turtingų 
žmonių būstai, aukščiau — audimo, batsiuvių, auksakalių dirbtuvės, 
aukščiausiai — ankštos samdinių gyvenamosios patalpos. 

Pastatai tame rajone, kaip ir visame mieste, buvo daugiausia balti. 
Bet tarp jų galima buvo matyti mūrų — žalių kaip pieva, geltonų 
kaip kviečių laukas, žydrų kaip dangus arba raudonų kaip kraujas. 

Daugelio namų fasadai buvo papuošti paveikslais, vaizduojančiais 
gyventojų užsiėmimą. 

Ant auksakalio namo ilgos piešinių eilės bylojo, kad jo savinin- 
kas savo padarytas grandines ir apyrankes pardavinėja svetimų tautų 
karaliams, keldamas jų nuostabą. Didžiulius pirklio rūmus puošė dau- 
gybė paveikslų, vaizduojančių prekybininko vargus ir pavojus: jūroje 
žmogaus tyko siaubingos pabaisos su žuvų uodegomis, dykumoje — 
sparnuoti, ugnimi alsuojantys slibinai, o tolimose salose jį kankina 
milžinai, kurių sandalai didesni už finikiečių laivus. 

Gydytojas ant savo būsto sienos rodė žmones, kuriems jis padėjo 
atgauti prarastas rankas bei kojas, net dantis ir jaunystę. O ant kvar- 
talo administracinio pastato galima buvo matyti statinę, į kurią 
žmonės metė aukso žiedus, raštininką, kuriam kažkas kuždėjo į ausį, 
ir patiestą ant žemės nusikaltėlį, kuriam du kiti vyrai karšė kailį. 

Gatvė buvo pilna žmonių. Pasieniais stovėjo nešėjai, vėduoklinin- 
kai, pasiuntiniai ir darbininkai siūlydami savo patarnavimus. Vidu- 
riu gatvės be pertraukos judėjo prekės, tempiamos nešikų arba į 
vežimus pakinkytų asilų bei jaučių. Šaligatviais zujo rėksmingi 
šviežio vandens, vynuogių, datulių, rūkytos žuvies pardavėjai, tarp 
jų smulkūs prekiautojai, gėlininkės, muzikantai ir visokiausi foku- 
sininkai. 

Tame žmonių sraute, kuris būrėsi, sklaidėsi, pardavinėjo ir pirko 
šaukdamas įvairiais balsais, skyrėsi policininkai. Kiekvienas iš jų bu- 
vo plikomis blauzdomis, apsivilkęs rudais marškiniais iki kelių ir 
mėlynai raudonai dryžuota prijuoste, prie šono turėjo trumpą kala- 
viją, o rankoj — storą vėzdą. Toks pareigūnas vaikštinėjo šaligat- 
viu, kartais persimesdamas keliais žodžiais su savo kolega, bet 
dažniausiai stovėdavo ant pakelės akmens, kad geriau galėtų apžvelg- 
ti plaukiančią pro jį minią. 

Dėl tokio jų budrumo gatvės vagišiai turėdavo veikti labai ap- 
dairiai. Paprastai du pradėdavo muštynes tarp savęs, o kai susirink- 
davo minia ir policininkai imdavo vanoti lazdomis tiek besipešančius, 
tiek žiūrovus, kiti to meno bendrai darbuodavosi. 

Beveik ties gatvės viduriu stovėjo finikiečio iš Tyro Asarchado- 
no užvažiuojamieji namai, kuriuose dėl kontrolės turėdavo apsigy- 
venti visi atvykstantieji iš užsienio. Tai buvo didelis keturkampis na- 
mas su keliolika langų iš kiekvieno šono, nesusisiekiantis su kitais 
pastatais, todėl jį buvo galima iš visų pusių apeiti ir stebėti. Viršum 
pagrindinių vartų kabėjo laivo modelis, paveikslai ant fasadinės sie- 
nos vaizdavo jo šventenybę Ramzį XII, dedantį aukas dievams arba 
globojantį svetimšalius, tarp kurių finikiečiai išsiskyrė aukštu ūgiu 
ir ryškiai raudona odos spalva. 

Langai buvo siauri, visada atviri, ir tik reikalui esant ant jų būda- 
vo nuleidžiamos drobinės arba spalvotų virbų užuolaidos. Šeimininko 
ir keleivių butai užėmė tris aukštus, o apačioje buvo vyninė ir 
smuklė. Kad visus svečius galima būtų visuomet matyti, jūrininkai, 
nešikai, amatininkai ir kiti neturtingi keleiviai valgydavo ir gerdavo 
kieme, turinčiame mozaikines grindis ir drobinius stogus, ištemptus 
ant stulpelių. Turtingesni ir aukštesnės kilmės Žmonės puotaudavo 
kiemą supančioje galerijoje. 

Kieme svečiai sėdėdavo ant žemės prie akmenų, pakeičiančių sta- 
lus. Galerijoje, kur buvo vėsiau, stovėjo staliukai, suolai ir kėdės, 
net žemos sofos — priegalviai, ant kurių galima buvo nusnūsti. 

Kiekvienoje galerijoje buvo didelis stalas, apkrautas duona, mėsa, 
žuvimi ir vaisiais; čia pat stovėjo kelių gorčių talpos moliniai indai 
su alum, vynu ir vandeniu. Negrai ir negrės nešiojo svečiams val- 
gius, nuiminėjo tuščius ąsočius, tempė iš rūsių pilnus, o prižiūrin- 
tys stalus raštininkai kruopščiai užrašinėjo kiekvieną duonos kąsnį, 
kiekvieną česnakų galvutę ir vandens puodelį. Kiemo viduryje ant 
pakylos stovėjo su lazdomis rankose du sargai, kurie pirmiausia ne- 
nuleido akių nuo tarnų ir raštininkų, be to, su lazda švelnindavo 
ginčus tarp neturtingesnių įvairių tautybių svečių. Dėl tokios tvaf- 
kos vagystės ir peštynės čia pasitaikydavo retai — dažniau galeri- 
jose negu kieme. 

Pats viešbučio šeimininkas, išgarsėjęs finikietis Asarchadonas, 
daugiau kaip penkiasdešimties metų žmogus, žilstelėjęs, apsivilkęs 
ilgais marškiniais ir muslino palaidiniu, vaikštinėjo tarp svečių tik- 
rindamas, ar kiekvienas aprūpintas, ar ko nereikalauja. 

— Valgykit ir gerkit, mano sūnūs! — kalbėjo jis graikų jūrinin- 
kams,— nes tokios kiaulienos ir alaus nėra visame pasaulyje. 
Girdėjau, kad audra jus gerokai pablaškė prie Rafijos??.. Turit sudėti 
sudėti dievams gausias aukas, kad išlikote gyvi!.. Memfyje visą gy- 

venimą gali nepamatyti audros, bet jūroje lengviau užtikti žaibą ne- 
gu varinį uteną... Turiu medaus, miltų, smilkalų šventoms aukoms, 
o ten, kertėse, stovi visų tautų dievai. Mano viešbutyje Žmogus ga- 
li būti ir sotus ir pasimelsti už labai nedidelius pinigus. 

Jis apsisuko ir nuėjo į galeriją pas pirklius. 

— Valgykit ir gerkit, gerbiamieji ponai! — ragino jis nusilenk- 
damas.— Stojo geri laikai. Kilniausiasis įpėdinis, tegyvuoja jis 
amžinai, važiuoja į Pi Bastį su didele palyda, o iš Aukštutinės ka- 
ralystės atėjo aukso transportas — ne vienas iš jūsų ta proga pado- 
riai uždirbs. Turime kurapkų, jaunų žąselių, šviežios žuvies, puikų 
stirnienos kepsnį. O kokio vyno man atsiuntė iš Kipro!.. Tegul aš 
būsiu žydas, jeigu to puikumėlio puodelis nėra vertas dviejų 
drachmų!.. Bet jums, mano brangiesiems geradariams, šiandien ati- 
duosiu už drachmą. Tik šiandien — pradžiai padaryti. 

— Duok po pusę drachmos už puodelį, tai paragausime,— atsi- 
liepė vienas pirklys. 

— Po pusę drachmos?..— pakartojo šeimininkas.— Pirmiau Ni- 
las ims tekėti į Tėbus, negu aš tokį skanėstą atiduosiu už pusę drach- 
mos! Nebent... tik tau, pone Belezi, kuris esi Sidono perlas... Ei, ver- 
gai!.. paduokit mūsų geradariams didesnį ąsotį Kipro vyno. 

Kai jis nuėjo, Beleziu pavadintas pirklys tarė savo draugams: 

— Ranka man nudžius, jeigu tas vynas vertas pusės drachmos! 
Bet bala jo nematė!.. Mažiau vargo turėsime su policija. 

Pašnekesiai su visokių tautybių ir luomų svečiais netrukdė šei- 
mininkui stebėti raštininkus, užrašinėjančius valgius bei gėrimus, ir 
sargus, kuriė sekė tarnus ir raštininkus. Bet daugiausia dėmesio jis 
kreipė į keleivį, kuris sėdėjo priekinėj galerijoj ir parietęs kojas ant 
pagalvių snūduriavo prie datulių saujos ir puodelio gryno vandens. 
Tas keleivis, apie keturiasdešimt metų amžiaus, turėjo vešlius var- 
no spalvos plaukus ir barzdą, mąslias akis ir nuostabiai kilnius vei- 
do bruožus, kurių, atrodė, niekad nebuvo nei pyktis suraukęs, nei 
baimė iškraipiusi. 

“Tai pavojinga žiurkė!..— nusprendė šeimininkas šnairuodamas 
į jį. — Veidas kaip žynio, o vilki juodu apsiaustu... Atidavė man sau- 
goti brangenybių ir aukso už talentą, o nei mėsos nevalgo, nei vy- 
no negeria... Jis arba didelis pranašas, arba didelis vagis!.." 

Iš gatvės į kiemą įėjo du nuogi psilai — gyvačių kerėtojai — su 
pilnu nuodingų roplių krepšiu ir pradėjo vaidinimą. Jaunesnysis grojo 
dūdele, o vyresnysis ėmė vynioti aplink save mažas ir dideles gy- 

vates, kurių vienos užtektų svečiams smuklės “Po laivu“ išvaikyti. 
Dūdelė pypsėjo vis gailiau, kerėtojas lankstėsi, audrinosi, mėšlun- 
giškai tampėsi ir vis erzino roplius. Pagaliau viena gyvatė įgėlė jam 
į ranką, kita į veidą, o trečią — mažiausią — pats kerėtojas gyvą 
nurijo. 

Svečiai ir tarnai nerimaudami stebėjo kerėtojo žaidimą. Jie 
drebėjo, kai fokusininkas erzino roplius, užsimerkdavo, kai gyvatė 
jam įgeldavo. Bet kai psilas suvalgė gyvatę, jie ėmė kaukti iš 
džiaugsmo ir nustebimo... 

Tik keleivis iš priekinės galerijos nepakilo nuo savo pagalvių, net- 
gi nesiteikė žvilgtelėti į pramogą. O kai kerėtojas prisiartino atlygi- 
nimo, numetė ant grindų du varinius utenus ir ranka parodė, kad ne- 
siartintų. 

Vaidinimas truko apie pusvalandį. Kai psilai išėjo iš kiemo, prie 
šeimininko pribėgo negras, aptarnaujantis svečių kambarius, ir su- 
sirūpinęs ėmė kažką kuždėti. Paskui nežinia iš kur atsirado polici- 
jos dešimtininkas ir, nusivedęs Asarchadoną į tolimą nišą, ilgai su 
juo kalbėjo, o didžiai gerbiamas viešbučio šeimininkas mušėsi į 
krūtinę, laužė rankas arba stvėrėsi už galvos. Pagaliau jis spyrė neg- 
rui į pilvą, liepė paduoti dešimtininkui keptą žąsį ir ąsotį Kipro vy- 
no, O pats priėjo prie svečio iš priekinės galerijos, kuris vis atrodė 
snūduriuojąs, nors jo akys buvo atmerktos. 

— Liūdnų naujienų turiu tau, gerasis pone, — tarė šeimininkas at- 
sisėsdamas greta keleivio. 

— Dievai pasiunčia žmonėms lietų ir liūdesį kada tinkami, — abe- 
jingai atsakė svečias. 

— Kol mes čia žiūrėjome į psilus,— kalbėjo šeimininkas pešio- 
damas žilstelėjusią barzdą, — vagys įlipo į trečią aukštą ir pavogė 
tavo daiktus... Tris maišus ir dėžę, turbūt labai brangią!.. 

— Turi pranešti teismui apie padarytą man skriaudą. 

— Kam teismui?..— sukuždėjo šeimininkas.— Pas mus vagys tu- 
ri savo cechą... Pakviesime vyresnįjį, įvertinsi daiktus, sumokėsi jam 
dvidešimtą nuošimtį vertės, ir viskas atsiras. Aš galiu tau padėti. 

— Mano šalyje, — atsakė keleivis, — niekas nesidera su vagimis, 
ir aš nesiderėsiu. Gyvenu pas tave, tau patikėjau savo turtą, ir tu at- 
sakai už jį. 

Gerbiamasis Asarchadonas ėmė kasytis tarpumentę. 

— Žmogau iš tolimos šalies, — kalbėjo jis dusliu balsu,— jūs, 
hetitai, ir mes, finikiečiai, esame broliai, tad nuoširdžiai patariu tau 

neprasidėti su egiptiečių teismu, nes jis teturi vienas duris, pro ku- 
rias įeinama, bet neturi tų, pro kurias išeinama... 

— Dievai ir pro sieną išves nekaltą, — atšovė svečias. 

— Nekaltas!.. Kas iš mūsų yra nekaltas nelaisvės žemėje? — 
kuždėjo šeimininkas.— Antai, žiūrėk, — ten policijos dešimtininkas 
baigia valgyti žąsį — puikią žąselę, kurią mielai aš pats suvalgyčiau. 
O žinai, kodėl aš atidaviau, sau nuo burnos atplėšęs tą skanėstą?.. 
Nes dešimtininkas atėjo klausinėti apie tave... 

Tai pasakęs finikietis žvilgtelėjo šnairomis į keleivį, bet tasai nė 
valandėlei neprarado ramybės. 

— Klausia manęs, — toliau dėstė šeimininkas, — klausia manęs 
dešimtininkas: “Kas per vienas tasai juodis, kur dvi valandas sėdi 
prie datulių saujos?.." Sakau: “Labai doras žmogus, ponas Putas“. 
“Iš kur jis?.." Iš Hetijos krašto Harano miesto?!, sakau, ten turi pa- 
dorų trijų aukštų namą ir daug laukų. “Ko jis čia atvažiavo?" At- 
važiavo, sakau, atsiimti iš vieno žynio penkis talentus, kuriuos dar 
jo tėvas paskolino. 

— O žinai, gerasis pone,— paistė smuklininkas,— ką man į tai 
pasakė dešimtininkas?.. Tokius žodžius: “ Asarchadonai, aš žinau, kad 
tu esi ištikimas jo šventenybės faraono tarnas, turi gerų valgių ir ne- 
klastoto vyno, todėl sakau tau — saugokis!.. Saugokis svetimšalių, 
kurie neužmezga pažinčių, vengia vyno, pasilinksminimų ir tyli. Tas 
haranietis Putas gali būti asirų šnipas." 

— Širdis man apmirė, kai išgirdau tokias kalbas, — kalbėjo to- 


liau šeimininkas.— Bet tau niekas nerūpi!..— pasipiktino jis maty- 
damas, kad net baisus įtarimas šnipinėjimu nesudrumstė hetito ra- 
mybės. 


— Asarchadonai,— po valandėlės tarė svečias, — patikėjau tau 
save ir savo turtą. Tad pasirūpink, kad man būtų sugrąžinti maišai 
ir dėžė, nes kitaip apskųsiu tave tam pačiam dešimtininkui, kuris su- 
valgė tau skirtą žąsį. 

— Na... tai leisk sumokėti vagims tik penkiolika nuošimčių ta- 
vo daiktų vertės, — sušuko šeimininkas. 

— Neturi teisės mokėti. 

— Duok jiems bent trisdešimt drachmų. 

— Nė vieno uteno. 

— Duok vargšams nors dešimt drachmų... 

— Eik ramybėje, Asarchadonai, ir prašyk dievų, kad jie grąžintų 
tau protą, — vis taip pat ramiai atsakė keleivis. 

Šeimininkas pašoko nuo pagalvių šniokšdamas iš pykčio. “Tai gy- 
vatė!..— pamanė finikietis.— Jis atvažiavo ne tik skolos atsiimti!.. 
Jis čia dar padarys kokį sandėrį... Širdis man saka, jog tai turi būti 
turtingas pirklys, o gal net restorano lankytojas, kuris susidėjęs su 
žyniais ir teisėjais atidarys kur nors mano pašonėje kitą viešbutį... 
Kad tave pirmoji dangaus ugnis sudegintų!.. Kad tave raupsai 
supūdytų!.. Šykštuolis, sukčius, vagis, iš kurio doras žmogus nieko 
neuždirbs!" 

Dar nespėjo atvėsti tauriojo Asarchadono pyktis, kai gatvėje pa- 
sigirdo fleitos ir būgno garsai, o po valandėlės į kiemą įbėgo ketu- 
rios beveik nuogos šokėjos. Nešikai ir jūrininkai sutiko jas džiaugs- 
mingais šūkiais, net rimti pirkliai iš galerijos ėmė smalsiai jas stebėti 
ir kalbėtis apie jų grožį. Šokėjos rankų judesiais ir šypsenomis pa- 
sveikino susirinkusiuosius. Viena iš jų pradėjo groti dviguba fleita, 
kita pritarė — mušė būgnelį, o dvi jaunesnės šoko aplink kiemą su 
tokiu užsidegimu, kad nebuvo beveik nė vieno svečio, kurio nepa- 
liestų jų muslininės skraistės. 

Nusigėrusieji pradėjo dainuoti, rėkauti ir kviesti šokėjas pas sa- 
ve, o tarp paprastųjų svečių kilo kivirčas, kurį sargai lengvai nutildė 
pakėlę į viršų savo lazdas. Tik kažkoks libis, įniršęs dėl pamatyto 
vėzdo, išsitraukė peilį, bet du negrai sučiupo jį už rankų, atėmė iš 
jo kelis varinius žiedus kaip užmokestį už valgį ir išmetė į gatvę. 
Tuo metu viena šokėja įsitaisė tarp jūrininkų, dvi nuėjo pas pirklius, 
kurie joms siūlė vyno ir pyragaičių, o vyriausioji vaikščiojo tarp stalų 
ir rinko aukas. 

— Dieviškosios Izidės šventovei...— šaukė ji.— Aukokite, pa- 
maldūs svetimšaliai, Izidės šventovei,— deivei, kuri globoja kiek- 
vieną padarą... Kuo daugiau duosite, tuo daugiau susilauksite palai- 
mos... Motinos Izidės šventovei!.. 

Svečiai metė jai į būgnelį varinės vielos kamuoliukus, kartais auk- 
so grūdelį. Vienas pirklys paklausė, ar galima ją aplankyti, — į tai 
šokėja šypsodama linktelėjo galvą. 

Jai įėjus į priekinę galeriją, haranietis Putas išėmė iš odinio maišo 
auksinį žiedą ir tarė: 

— Ištarė didelė ir gera deivė, priimk tai jos šventovei. 

Vaidilutė guviai pažvelgė į jį ir sukuždėjo: 

— Anael, Sachiel... 

— Amabiel, Abalidot,— tuo pačiu tonu atsakė keleivis. 

— Matau, kad myli motiną Izidę,— garsiai pasakė vaidilutė.— 
Turbūt esi turtingas ir dosnus, tad verta tau paburti. 

Šokėja atsisėdo šalia jo, suvalgė porą datulių ir žiūrėdama jam į 
delną pradėjo pasakoti: 

— Atvažiavai iš tolimo krašto, nuo Bretoro ir Hagito... 

Tavo kelionė buvo laiminga... Jau kelias dienas tave seka fini- 
kiečiai,— pridūrė ji tyliau. 

Atvažiavai pinigų, nors nesi pirklys... Ateik pas mane šiandien 
po saulėlydžio... Tavo norai, — pasakė ji garsiai, — turi išsipildyti... 

Gyvenu Kapų gatvėj, Žaliosios žvaigždės namuose, — sukuždėjo ji. 

Tiktai saugokis vagių, kurie kėsinasi į tavo turtą, — užbaigė ji ma- 
tydama, kad taurusis Asarchadonas klausosi. 

— Mano namuose nėra vagių!..— pasipiktino, finikietis.— Va- 
gia nebent ateinantieji iš gatvės. 

— Nerūstauk, senuk,— pašaipiai atsakė vaidilutė,— nes tuojau 
išryškėja raudonas randas ant tavo kaklo. 

Tai išgirdęs Asarchadonas tris kartus nusispjovė ir tyliai sukalbėjo 
užkeikimą prieš blogus burtus. O kai jis pasitraukė galerijos gilu- 
mon, vaidilutė pradėjo meilintis prie haraniečio — davė jam rožę 
iš savo vainiko, atsisveikindama prisiglaudė prie jo ir nuėjo prie kitų 
stalų. 

Keleivis pamojo šeimininkui. 

— Aš noriu, — tarė jis, — kad toji moteris būtų pas mane. Liepk 
ją nuvesti į mano kambarį. 

Asarchadonas pažvelgė jam į akis, suplojo rankomis ir nusikvatojo. 

— Tifonas tave apsėdo, haranieti!..— sušuko jis.— Jeigu mano 
namuose kas nors panašaus įvyktų su egiptiečių vaidilute, mane išva- 
rytų iš miesto: Čia galima priiminėti tik svetimšales. 

— Tada aš nueisiu pas ją, — atsakė Putas.— Ji, išmintinga ir pa- 
maldi moteris, suteiks man patarimų įvairiems atvejams. Po 
saulėlydžio duosi man vadovą, kad eidamas nepaklysčiau. 

— Visos piktosios dvasios įžengė į tavo širdį, — atsakė šeimi- 
ninkas.— Ar tu žinai, kad ši pažintis tau kainuos kokius du šimtus, 
o gal ir tris šimtus drachmų, neskaitant to, ką turėsi duoti tarnaitėms 
ir šventovei! Už tokią sumą, pagaliau — už penkis šimtus drachmų 
gali pažinti jauną ir dorą moterį — mano dukterį, kuri jau turi ke- 
turiolika metų ir būdama protinga mergaitė kaupia sau kraitį. Todėl 
nesivalkiok naktį po nepažįstamą miestą, nes pakliūsi į policijos ar- 
ba vagių nagus, — naudokis tuo, ką dievai tau siūlo namie. Nori?.. 

— O ar tavo duktė važiuos su manim į Haraną? — paklausė Putas. 

Šeimininkas žiūrėjo į jį nustebęs. Staiga jis pliaukštelėjo sau per 
kaktą, lyg būtų atspėjęs paslaptį, ir pačiupęs jį už rankos nutempė į 
nuošalią nišą. 

— Jau viską žinau! — kuždėjo jis susijaudinęs.— Tu prekiauji 
moterimis... Bet atsimink, kad už vienos egiptietės išgabenimą ne- 
teksi turto ir eisi į kasyklas. Nebent... mane paimsi bendrininku, nes 
aš čia žinau visus kelius... 

— Geriau nupasakosi man kelią į tos vaidilutės namus, — atsakė 
Putas.— Atsimink, kad po saulėlydžio turėčiau vadovą, o rytoj sa- 
vo maišus ir dėžę, nes kitaip pasiskųsiu teismui. 

Tai pasakęs Putas paliko smuklę ir nuėjo į savo kambarį viršuje. 

Siusdamas iš pykčio Asarchadonas priėjo prie staliuko, kur gėrė 
finikiečių pirkliai, ir vieną iš jų, Kušą, pasišaukė į šalį. 

— Gerus svečius pavedi mano globai!..— pasakė šeimininkas ne- 
galėdamas suvaldyti savo virpančio balso.— Tasai Putas beveik nie- 
ko nevalgo, liepia man išpirkti daiktus, kuriuos iš jo pavogė, o da- 
bar, lyg tyčiodamasis iš mano namų, išsirengė pas egiptietę šokėją, 
užuot apdovanojęs mano moteris. 

— Nėra ko stebėtis, — atsakė juokdamasis Kušas.— Su finikietėm 
jis galėjo susipažinti Sidone, o čia jam maloniau egiptietės. Kvailas 
tas, kuris būdamas Kipre ragauja ne Kipro vyną, o Tyro alų. 

— O aš tau sakau,— pertraukė jį šeimininkas, — kad jis pavo- 
jingas žmogus... Apsimeta miestelėnu, nors turi žynio išvaizdą. 

— Tu, Asarchadonai, primeni vyriausiąjį žynį, o esi tik smukli- 
ninkas! Suolas yra suolas, nors ir užklosi jį liūto kailiu. 

— Bet ko jam vaikščioti pas vaidilutes?.. Galiu prisiekti, kad tai 
vylius, kad storžievis hetitas nueis ne puotauti pas moteris, o į kokį 
nors sąmokslininkų susirinkimą. 

— Pyktis ir gobšumas aptemdė tau protą, — rimtai tarė Kušas. — 
Esi panašus į žmogų, kuris ant figmedžio ieškodamas moliūgo ne- 
mato figos.- Kiekvienam pirkliui aišku, kad jeigu Putas turi atsiimti 
iš žynio penkis talentus, jam reikia įsigyti palankumą visų, kurie su- 
kinėjasi prie šventovių. O tu jau nieko nebesupranti... 

— Man širdis sako, kad jis greičiausiai yra asirų agentas ir ty- 
koja jo šventenybės pražūties. 

Kušas su panieka žiūrėjo į Asarchadoną. 

— Tai ir stebėk jį, sek kiekvieną jo žingsnį. O jei ką išaiškinsi, 
gal ir tau klius kokia nors jo turto dalelė. 

„ — Dabar tikrai pasakei išmintingą žodį! — tarė šeimininkas.— 
Tegul ta žiurkė eina sau pas vaidilutes, o iš jų į nežinomą man vietą. 
Bet aš pasiųsiu paskui jį savo akis, nuo kurių niekas nepasislėps! 

Apie devintą valandą vakaro Putas išėjo iš viešbučio “Po laivu“, 
lydimas negro su žibintu. Pusvalandžiu anksčiau Asarchadonas 
išsiuntė į Kapų gatvę patikimą žmogų įsakydamas akylai sekti, ar 
haranietis nepabėgs iš “Žaliosios žvaigždės" namo, o jei tai pada- 
rytų, žiūrėti, kur jis eis. 

Kitas patikimas šeimininko žmogus ėjo paskui Putą laikydama- 
sis tam tikro atstumo; siauresnėse gatvėse jis slapstėsi namų pasie- 
niuose, platesnėse — apsimetinėjo esąs girtas. 

Gatvės jau buvo tuščios, nešikai ir prekiautojai miegojo. Šviesos 
degė tik dirbančių amatininkų arba turtingųjų namuose. Turčiai puo- 
tavo ant plokščių stogų. Iš įvairių miesto namų sklido arfų ir fleitų 
garsai, dainos, juokas, kūjų dūžiai, stalių pjūklų griežčiojimas, kar- 
tais pasigirsdavo girtuoklio šūkaliojimas ar pagalbos šauksmas. 

Gatvės, kuriomis ėjo vergo lydimas Putas, daugiausia buvo siau- 
ros, kreivos, duobėtos. Juo labiau jis artėjo prie savo išvykos tiks- 
lo, juo mažesni darėsi mūriniai namai, vis daugiau matėsi vieno 
aukšto namų ir sodų, teisingiau pasakius — palmių, figmedžių ir nu- 
sususių akacijų, kurios lenkėsi per mūrų sienas, tarsi ketindamos iš 
čia pabėgti. 

Kapų gatvėje vaizdas staiga pasikeitė. Mūrinius namus pakeitė di- 
deli sodai, o juose — nedideli puošnūs rūmai. Prie vienų vartų neg- 
ras sustojo ir užgesino deglą. 

— Čia yra “Žalioji žvaigždė", — tarė jis ir žemai nusilenkęs Pu- 
tui pasuko atgal. 

Haranietis pasibeldė į vartus. Po valandėlės pasirodė durininkas. 
Jis atidžiai apžiūrėjo ateivį ir sumurmėjo: 

— Anael, Sachiel... 

— Amabiel, Abalidot,— atsakė Putas. 

— Būk pasveikintas, — atsakė durininkas ir skubiai atidarė vartelįus. 

Paėjėjęs keliolika žingsnių tarp medžių, Putas atsidūrė vilos prie- 
angyje, kur jį pasitiko pažįstama vaidilutė. Kiek atokiau stovėjo 

kažkoks juodabarzdis ir juodais plaukais žmogus, taip panašus į ha- 
ranietį, kad ateivis negalėjo nuslėpti nustebimo. 

— Jis pavaduos tave persekiotojų akyse, — pasakė vaidilutė šyp- 
sodamasi. 

Žmogus, persirengęs haraniečiu, užsidėjo ant galvos rožių vainiką 
ir vaidilutės lydimas nuėjo į antrą aukštą, iš kur netrukus pasigirdo 
fleitos garsai ir taurių skambėjimas. O Putą du žemesnieji žyniai nu- 
vedė į pirtį sode. Ten išmaudę ir sugarbanoję plaukus, aprengė jį bal- 
tu apdaru. | 

Iš pirties visi trys vėl išėjo tarp medžių, perėjo kelis sodus ir pa- 
galiau atsidūrė tuščioje aikštėje. 

— Antai ten, — tarė Putui vienas žynys, — yra seni kapai, ten 
miestas, o čia šventovė. Eik, kur nori, ir tegul išmintis nurodo tau 
kelią, o šventi žodžiai tesaugo nuo pavojų. 

Abu žyniai grįžo į sodą, o Putas pasiliko vienas. Naktis be mėnu- 
lio buvo gana šviesi. Toli, apgaubtas rūko, mirguliavo Nilas; 
aukščiau spindėjo septynios Grįžulo ratų žvaigždės. Viršum jo gal- 
vos mirkčiojo Šienpjoviai, o virš tamsių pilonų degė Sirijaus 
žvaigždė. 

“Pas mus žvaigždės ryškiau šviečia“, — pamanė Putas. 

Jis ėmė kuždėti maldas nesuprantama kalba ir nuėjo šventovės 
link. 

Haraniečiui nuėjus keliasdešimt žingsnių, iš vieno sodo išniro 
žmogus ir ėmė jį sekti. Tačiau beveik tuo pačiu metu užslinko toks 
tirštas rūkas, kad aikštėje nieko negalima buvo matyti, išskyrus šven- 
tovės stogus. 

Po kurio laiko haranietis priėjo aukštą mūrinę tvorą. Pažvelgęs į 
dangų jis pradėjo eiti į vakarus. Viršum jo tolydžio skraidė nakti- 
niai paukščiai ir dideli šikšnosparniai. Rūkas pasidarė toks tirštas, 
jog jam teko ramstytis į sieną, kad jos nepamestų. Gana ilgai 
klaidžiojęs Putas staiga atsidūrė prie žemų vartelių, į kuriuos buvo 
prikalinėta daugybė bronzinių vinių. Jis pradėjo skaičiuoti vinis iš 
kairės nuo viršaus vienas stipriai paspausdamas, kitas pasukdamas. 

Kai šitaip palietė paskutinę vinį apačioje, varteliai tyliai prasivėrė. 
Haranietis žengė kelis žingsnius ir atsidūrė ankštoje nišoje, kurioje 
buvo visiškai tamsu. 

Jis ėmė atsargiai tikrinti koja žemę, kol aptiko lyg šulinį, iš ku- 
rio dvelkė šaltis. Čia jis atsisėdo ant krašto ir drąsiai nusliuogė į be- 
dugnę, nors šioje vietoje ir šiame krašte buvo pirmą kartą. 

Tačiau bedugnė nebuvo gili. Ištiestomis kojomis Putas atsistojo 
ant nuožulnių grindų ir siauru koridorium ėmė leistis žemyn taip 
užtikrintai, tarsi ši kelią jau seniai būtų žinojęs. 

Koridoriaus gale buvo durys. Ateivis apgraibomis surado belstuvą 
ir tris kartus pabeldė. Atsiliepė kažkoks balsas: 

— Ar tu, kuris nakties valandą drumsti šventos vietos ramybę, 
turi teisę Čia įeiti? 

— Aš nenuskriaudžiau nei vyro, nei moters, nei vaiko... Mano 
rankų nesutepė kraujas... Nevalgiau nešvarių valgių... Nesisavinau 
svetimo turto... Nemelavau ir neišdaviau didžiosios paslapties, — ra- 
miai atsakė haranietis. 

— Ar tu esi tas, kurio laukiama, ar tas, kuriuo sakaisi esąs? — 
paklausė balsas po valandėlės. 

— Aš esu tas, kuris turėjo ateiti nuo brolių iš Rytų, bet tas ant- 
rasis vardas taip pat yra mano, o šiaurės mieste turiu namą ir žernės, 
kaip esu kalbėjęs svetimiems, — atsakė Putas. 

Atsidarė durys, ir haranietis įėjo į erdvų rūsį, apšviestą lemputės, 
kuri degė ant staliuko priešais raudoną uždangą. Uždangoje buvo 
auksu išsiuvinėtas sparnuotas rutulys su dviem žalčiais. 

Šone stovėjo egiptiečių žynys baltais apdarais. 

— Tu, kuris čia įėjai, — tarė žynys ranka rodydamas į Putą,— 
ar žinai, ką byloja tas ženklas ant uždangos? 

— Rutulys, — atsakė ateivis,— tai pasaulis, kuriame gyvename, 
o sparnai rodo, kad tas pasaulis skrieja erdvėje kaip erelis. 

—- O žalčiai?..— paklausė žynys. 

— Du žalčiai primena išmintingajam, kad tas, kuris išduos 
didžiąją paslaptį, mirs dviguba mirtimi — kūnu ir siela. 

Valandėlę patylėjęs žynys vėl paklausė: 

— Jeigu tu iš tikrųjų esi Berosas (čia jis palenkė galvą), didysis 
Chaldėjos pranašas?? (ir vėl palenkė galvą), kuriam nėra paslapčių 
nei žemėje, nei danguje, teikis pasakyti savo tarnui, kuri žvaigždė 
yra nuostabiausia. 

— Nuostabus yra Hor Setas", apeinantis dangų per dvylika metų, 
nes aplink jį skrieja keturios mažesnės žvaigždės. Bet nuostabiau- 
sias yra Horka**, apeinantis dangų per trisdešimt metų, nes jis turi 
ne tik pavaldžių žvaigždžių, bet ir didelį žiedą, kuris kai kada dingsta. 


* Planeta Jupiteris. 
** Pianeta Saturnas. 

Išklausęs jį egiptiečių žynys kniūbsčias puolė prieš chaldėją. Pas- 
kui įteikė jam purpurinę juostą ir muslino skraistę, parodė, kur sto- 
vi smilkalai, ir keletą kartų žemai nusilenkęs išėjo. iš rūsio. 

Chaldėjas pasiliko vienas. Jis užsimetė juostą per dešinį petį, užsi- 
kuriuos uždegė nuo stovėjusios priešais uždangą lemputės. Kažką 
kuždėdamas jis tris kartus apsisuko, o smilkalų dūmai apjuosė tarsi 
trigubu lanku. 

Tuo metu tuščiame rūsyje įsiviešpatavo keistas nerimas. Atrodė, 
tarsi lubos kyla į viršų, o sienos prasiskiria. Purpurinė uždanga ant 
aukuro siūbavo lyg paslaptingų rankų judinama. Oras pradėjo ban- 
guoti, tarytum čia skraidytų nematomų paukščių būriai. 

Chaldėjas praskleidė apdarą ant krūtinės ir išsitraukė aukso me- 
dalį, pilną paslaptingų ženklų. Rūsys sudrebėjo, smarkiai suplevėsavo 
šventoji uždanga ir įvairiuose patalpos kampuose pasirodė liepsnelės. 

Tada magas pakėlė rankas į viršų ir pradėjo kalbėti: 

“Dangaus tėve, maloningas ir gailestingas, apvalyk mano sielą... 
Suteik tavo nevertam tarnui palaiminimą ir ištiesk visagalę savo 
ranką prieš maištingas dvasias, kad galėčiau parodyti tavo galią... 

Štai ženklas, kurį liečiu jūsų akivaizdoje...— Štai esu aš — be- 
siremiąs dievo pagalba, įžvalgus ir drąsus... Štai aš galingas šaukiu 
jus ir užkeikiu... Ateikite čia, paklusnūs — vardan Ajės, Sarajės, 
Ajės, Sarajės..." 

Tą akimirką iš visų pusių pasigirdo keisti balsai. Pro lemputę pra- 
skrido kažkoks paukštis, paskui rudos spalvos apdaras, po to žmo- 
gus su uodega ir pagaliau gaidys su karūna, kuris atsistojo ant sta- 
liuko prieš uždangą. | 

Chaldėjas vėl kalbėjo: 

“Vardan visagalio ir amžino dievo... Amorulo, Tanechos, Raburo; 
Latisteno..." 

Tolimi balsai atsiliepė antrą kartą. 

“Vardan tikrojo ir amžinai gyvojo Elojaus, Arechimo, Raburo, 
užkeikiu jus ir šaukiu... Vardu žvaigždės, kuri yra saulė, vardu jos 
ženklo, šlovingu ir baisiu gyvojo dievo vardu...“" 

Staiga viskas nutilo, Prieš aukurą pasirodė sėdintis ant liūto vai- 
nikuotas vaiduoklis su skeptru rankoje. 


* Magų užkeikimai. 

— Berosai!.. Berosai!..— sušuko vaiduoklis prislėgtu balsu, — 
kam mane šauki? 

— Noriu, kad mano broliai šioje šventovėje priimtų mane atvira 
širdimi ir išklausytų žodžius, kuriuos atnešu jiems nuo Babilonijos 
brolių, — atsakė chaldėjas. 

— Tebūnie taip, — atsakė vaiduoklis ir dingo. 

Chaldėjas stovėjo nejudėdamas lyg statula atmetęs galvą ir iškėlęs 
į viršų rankas. Tokia neįmanoma paprastam žmogui poza jis stovėjo 
daugiau kaip pusę valandos. 

Tuo metu dalis mūrinės rūsio sienos pasitraukė ir įėjo trys egip- 
tiečių žyniai. Pamatę chaldėją, kuris atrodė kybąs ore, nugara at- 
sirėmęs į nematomą atramą, nustebę žyniai susižvalgė. Vyriausiasis 
tarė: 

— Seniau ir pas mus buvo tokių, bet dabar niekas to nebesugeba. 

Jie apėjo magą iš visų pusių, čiupinėjo sustirusias galūnes ir su 
nerimu žiūrėjo į jo veidą, pageltusį ir bekraujį lyg lavono. 

— Ar jis mirė?..— paklausė jauniausiasis. 

Po tų žodžių atsilošęs chaldėjo kūnas grįžo į statmeną padėtį, vei- 
de pasirodė lengvas raudonis, o iškeltos rankos nusileido. Jis atsi- 
duso, prasitrynė akis lyg pažadintas iš miego Žmogus, pažvelgė į at- 
vykusiuosius ir po valandėlės tarė: 

— Tu, — kreipėsi jis į vyriausiąjį, — esi Mefris?*, Pta šventovės 
Memfyje vyriausiasis žynys... Tu — esi Herhoras, Amono šventovės 
Tėbuose vyriausiasis žynys, pirmasis po karaliaus galiūnas šioje vals- 
tybėje... Tu,— kreipėsi jis į jauniausiąjį, — esi Pentueras, antrasis 
Amono šventovės pranašas ir Herhoro patarėjas. 

— O tu, be abejojimo, esi Berosas, didysis babiloniečių žynys 
ir išminčius, apie kurio atvykimą mums buvo pranešta prieš metus, — 
atsakė Mefris. 

— Pasakei teisybę, — tarė chaldėjas ir apkabino visus iš eilės, o 
jie lenkė prieš jį galvas. 

— Atnešu jums didžius žodžius iš mūsų bendrosios tėvynės, kuri 
yra išmintis, — kalbėjo Berosas.— Teikitės jų išklausyti ir veikite 
kaip pridera. 

Herhorui davus ženklą, Pentueras pasitraukė į rūsio gilumą ir 
įnešė tris lengvo medžio krėslus vyresniesiems, o sau žemą taburetę. 
Jis atsisėdo arčiau lemputės ir išsitraukė iš užančio nedidelį durklą 
ir lentelę, padengtą vašku. 

Kai visi trys susėdo, chaldėjas pradėjo: 

— Tau, Mefri, aukščiausioji Babilono žynių kolegija sako: “Šven- 
tasis žynių luomas Egipte smunka. Daugelis iš jų vaikosi pinigo ir 
moterų ir leidžia gyvenimą malonumuose. Išmintimi. nesirūpinama. 
Nebevaldote nei nematomo pasaulio, nei savo pačių sielų. Kai ku- 
rie iš jūsų prarado aukštesnįjį tikėjimą, o ateitis užskleista nuo jūsų 
akių. Dar blogiau — daug žynių jausdami, kad jų dvasinės jėgos 
išsisėmė, stojo į melo kelią ir suktais pokštais apgaudinėja 
neišmanėlius". | 

Štai ką sako aukščiausioji kolegija: “Jeigu norite grįžti į gerą ke- 
lią, Berosas pasiliks su jumis kelerius metus, kad iš didžiojo Babi- 
lono aukuro atnešta kibirkštis įžiebtų tikrąją šviesą prie Nilo". 

— Viskas yra taip, kaip sakai, — atsakė nuliūdęs Mefris.— Tad 
pasiliki tarp mūsų kelerius metus, kad priaugantis jaunimas prisi- 
mintų jūsų išmintį. 

— (O dabar tau, Herhorai, aukščiausiosios kolegijos žodžiai... 

Herhoras palenkė galvą. 

— Kadangi jūsų žyniai nesirūpino didžiausiomis paslaptimis, jie 
nepastebėjo, kad Egiptui ateina blogi metai. Jums gresia vidaus ne- 
laimės, kurias atitolinti gali tik dora ir išmintis. Bet dar blogiau, jeigu 
ateinančiame dešimtmetyje jūs pradėsite karą su Asirija, jos kariuo- 
menė sutriuškins jūsiškę, ateis prie Nilo ir sunaikins visa, kas čia 
yra nuo amžių. 

Toks bloga lemiąs žvaigždžių išsidėstymas, koks dabar slegia 
Egiptą, pirmą kartą yra buvęs XIV dinastijos laikais“*, kada hiksai 
užkariavo ir apiplėšė jūsų kraštą. Trečią sykį jis pasikartos po pen- 
kių ar šešių šimtų metų, tada grės Asirija ir Parsua žmonės??, kurie 
gyvena į rytus nuo Chaldėjos... | 

Žyniai klausėsi išsigandę. Herhoras pabalo, Pentuerui lentelė iškri- 
to iš rankų. Mefris sugniaužė kabantį ant krūtinės amuietą ir meldėsi 
sukepusiomis lūpomis. 

— Tad saugokitės Asirijos, — kalbėjo toliau chaldėjas,— nes šian- 
dien jos valanda. Tai žiaurūs žmonės!.. Jie niekina darbą, gyvena iš 
karo. Nugalėtuosius jie smaigsto ant kuolų arba nuneria jiems odą; 
naikina užkariautus miestus, 0 gyventojus išsiveda į vergovę. Jų po- 
ilsis — medžioti plėšrius žvėris, o pramoga — šaudyti iš lanko į 
belaisvius arba lupinėti jiems akis. Svetimas šventoves jie paverčia 
griuvėsiais, dievų indus naudoja savo puotoms, o žynius ir išminčius 
padaro savo juokdariais. Savo sienas jie puošia gyvų žmonių oda, 
o savo stalus — kruvinomis priešų galvomis. 

Chaldėjui nutilus, atsiliepė garbingasis Mefris: 

— Didysis pranaše, tu pasėjai siaubą mūsų širdyse, bet nenuro- 
dai išsigelbėjimo. Gali būti, ir tikriausiai taip yra, jeigu tu tai sa- 
kai, kad likimas kurį laiką bus mums nepalankus; bet — kaip to 
išvengti? Nile yra pavojingų vietų, kuriose jokia valtis neišsigelbės, 
todėl vairininkų išmintis aplenkia grėsmingus sūkurius. Taip yra ir 
su tautų nelaimėmis. Tauta yra valtis, o laikas — upė, kurią įvai- 
riais laikotarpiais suaudrina viesulai. Bet jeigu menkas žvejo luote- 
lis moka išsisukti iš pavojų, kodėl milijonai žmonių negalėtų šito- 
kiomis sąlygomis išvengti pražūties? 

— Išmintingi yra tavo žodžiai, — tarė Berosas,— bet tik iš da- 
lies pajėgsiu į juos atsakyti. 

— Argi tu nežinai visko, kas turi įvykti? — paklausė Herhoras. 

— Neklausk manęs to, ką žinau, bet negaliu pasakyti. Jums svar- 
biausia yra išsaugoti dešimtmetę taiką su Asirija, o šitai jūs galite 
padaryti. 

Asirija dar bijo jūsų, asirai nieko nežino apie gresiančius Egip- 
tui pavojus ir nori pradėti karą su Šiaurės ir Rytų gentimis, gyve- 
nančiomis pajūryje. Tad jau šiandien galėtumėt sudaryti su ja san- 
tarvę... 

— Kokiomis sąlygomis? — paklausė Herhoras. 

— Labai geromis. Asirija užleis jums Izraelio žemę iki Akos 
miesto ir Edomo kraštą iki Elato?“. Tad jūsų sienos be karo pasi- 
stūmės per dešimtį žygio dienų į šiaurę ir dešimtį dienų į rytus. 

— O Finikija?..— paklausė Herhoras. 

— Saugokitės pagundos!..— sušuko Berosas.— Jeigu šiandien fa- 
raonas ištiestų ranką į Finikiją, po mėnesio Asirijos armijos, ser- 
ginčios šiaurę ir rytus, pasuktų į pietus, ir nepraslinkus nė vieneriems 
metams jų arkliai maudytųsi Nile. 

— Bet Egiptas negali išsižadėti įtakos Finikijai! — ūmiai per- 
traukė jį Herhoras. 

— Jei neišsižadės, pats parengs sau pražūtį, — kalbėjo chal- 
dėjas.— Pagaliau kartoju aukščiausiosios kolegijos žodžius: “Pasa- 
kyk Egiptui, — įsakė man broliai iš Babilono, — kad dešimčiai metų 
priglustų prie savo žemės kaip kurapka, nes jo tykoja blogo likimo 
vanagas. Pasakyk, kad mes, chaldėjai, nekenčiam asirų labiau už 
egiptiečius, nes pažįstame jų valdymo naštą. Ir vis dėlto patariam 
Egiptui išlaikyti taiką su tais kraugeriais. Dešimt metų — nedidelis 
laiko tarpas, po kurio galėsite ne tik senas pozicijas atgauti, bet ir 
mus išgelbėti“. 

— Tai tiesa! — tarė Metfris. 

— Tik pagalvokit, — kalbėjo toliau chaldėjas.— Jeigu Asirija su 
jumis kariaus, ji įtrauks ir Babiloniją, kuri bjaurisi karu, išsems mūsų 
turtus ir sustabdys išminties darbą. Tegu jūs ir nebūsit nugalėti, jūsų 
kraštas ilgiems laikams bus sunaikintas ir neteks ne tik daugybės 
žmonių, bet ir tų derlingų žemių, kurias be jūsų triūso smėlis užneš 
per vienerius metus. 

— Mes tai suprantame, — tarė Herhoras,— ir todėl neketiname 
prasidėti su Asirija. Bet Finikija... 

— O ar jums bloga,— kalbėjo Berosas,— kad Asirijos gal- 
važudys prispaus Finikijos vagį? Iš to laimės jūsų ir mūsų pirkliai. 
O jeigu norite turėti finikiečius, leiskite jiems apsigyventi jūsų pa- 
krantėse. Esu tikras, kad turtingiausieji ir gudriausieji pabėgs nuo 
asirų valdžios. 

— O kas atsitiktų mūsų laivynui, jeigu Asirija užgrobtų Finikiją? — 
paklausė Herhoras. 

— Betgi iš tikrųjų tai ne jūsų, o finikiečių laivynas, — atsakė 
chaldėjas.— Kai neteksite Tyro ir Sidono laivų, pradėsite statyti sa- 
vus ir mokyti egiptiečius jūreivystės. Jei turėsit proto ir tvirtą cha- 
rakterį, išplėšit iš finikiečių prekybą visuose Vakaruose... 

Herhoras numojo ranka. 

— Pasakiau, kas man įsakyta,— tarė Berosas,— o jūs darykit 
kaip jums patinka. Bet atsiminkite, kad ties jumis pakibo dešimt lem- 
tingų metų. 

— Man atrodo, šventasis žmogau, — įsikišo Pentueras,— jog sa- 
kei apie vidaus nelaimes, kurios gresia Egiptui ateityje. Kas tai bus?.. 
Gal teiksies atsakyti savo tarnui. | 

— Apie tai manęs neklauskite. Tuos dalykus turite geriau žinoti 
negu aš, svetimas žmogus. Apdairumas atskleis jums ligą, o patyri- 
mas nurodys vaistus. 

— Didieji labai engia liaudį! — sukuždėjo Pentueras. 

— Smuko pamaldumas!..— tarė Mefris. 

— Yra daug žmonių, kurie svajoja apie karą svetimose žemėse, — 
pridūrė Herhoras.— O aš jau seniai matau, kad mes negalime ka- 
riauti. Nebent po dešimties metų... 

— Vadinasi, sudarysite sutartį su Asirija? — paklausė chaldėjas. 

— Amonas, kuris mato mano širdį, — kalbėjo Herhoras,— žino, 
kokia šlykšti yra man tokia sutartis... Dar taip neseniai niekingi asirai 
mokėjo mums duoklę!.. Bet, jeigu tu, šventasis tėve, ir aukščiausioji 

kolegija sakote, kad likimas mums yra priešiškas, privalome suda- 
ryti sutartį... 

— Teisybė, privalome...— pridūrė Mefris. 

— Tad praneškit Babilono kolegijai savo sprendimą, o jie pada- 
rys taip, kad karalius Asaras atsiųs pas jus pasiuntinius*'. Patikėkit, 
kad susitarimas bus labai naudingas: be karo padidinsite savo val- 
das!.. Pagaliau — tai apsvarstė mūsų žynių kolegija. 

— Telydi jus visokeriopos malonės: turtai, galia ir išmintis! — 
tarė Mefris.— Taip, reikia pakelti mūsų žynių luomą, o tu, šventa- 
sis žmogau Berosai, mums padėsi. 

— Pirmiausia reikia palengvinti liaudies vargus, — kalbėjo Pen- 
tueras. 

— Žyniai... liaudis! — tarytum pats sau kalbėjo Herhoras.— 
Svarbiausia, čia reikia sutramdyti tuos, kurie trokšta karo... Tiesa, 
jo šventenybė faraonas yra su manim, ir, man atrodo, įgavau šio- 
kios tokios įtakos kilniajam įpėdiniui (tegyvuoja jie amžinai!). Bet 
Nitageras, kuriam karas reikalingas kaip žuviai vanduo... Bet sam- 
domos kariuomenės vadai, kurie tik karo metu pas mus šį tą reiškia... 
Bet mūsų diduomenė, kuri mano, kad karas apmokės jos skolas fi- 
nikiečiams, o jai sukraus turtų... 

— Tuo tarpu žemdirbiai klumpa po darbų našta, o viešųjų darbų 
darbininkai maištauja, kad viršininkai išnaudoja juos, — įsikišo Pen- 
tueras. 

— O tas vis savo! — kalbėjo Herhoras susimąstęs.— Galvok tu 
sau, Pentuerai, apie valstiečius ir darbininkus, o tu, Mefri, apie 
žynius. Nežinau, ką jums pavyks padaryti, bet aš — prisiekiu, jei- 
gu mano paties sūnus stumtų Egiptą į karą, aš jį sunaikinčiau. 

— Taip ir padaryk, — tarė chaldėjas.— Pagaliau, jeigu kas nori, 
tegul sau kariauja, bet tik ne ten, kur gali susidurti su Asirija. 

Tuo posėdis baigėsi; chaldėjas persimetė per petį juostą ir užsi- 
dengė veidą; Mefris ir Herhoras atsistojo iš šonų, o Pentueras už jų, 
visi atsisukę į aukurą. 

Kai Berosas kuždėjo sukryžiavęs rankas ant krūtinės, požemyje 
vėl pasidarė neramu, kažkur toli kilo klegesys, kuris nustebino da- 
lyvius. Tada magas garsiai prabilo: 

— Baralanensis, Baldachiensis, Paumachia, šaukiu jus, kad pa- 
liudytumėte mūsų susitarimą ir paremtumėt mūsų ketinimus... 

Pasigirdo tokie aiškūs trimitų garsai, kad Mefris nusilenkė iki 
žemės, Herhoras nustebęs apsidairė, o Pentueras atsiklaupė, ėmė 
drebėti ir užsikimšo ausis. 


Pirma knyga 146 


Purpurinė uždanga ant aukuro susiūbavo, o jos klostės įgavo to- 
kią formą, lyg iš už jos turėtų išeiti Žmogus. 

— Būkite liudytojai, — pasikeitusiu balsu šaukė chaldėjas, — dan- 
gaus ir pragaro galybės! O kas nesilaikys susitarimo arba išduos jo 
paslaptį, tebūnie prakeiktas... 

“Prakeiktas!.."— pakartojo kažkoks balsas. 

— Ir sunaikintas... 

“Ir sunaikintas..." 

— Šiame matomame ir aname nematomame gyvenime. Ne- 
išreiškiamu Jehovos vardu, kurį tik ištarus dreba žemė, traukiasi jūra, 
gęsta šviesa, irsta gamtos elementai... 

Urve kilo tikra audra. Trimitų garsai maišėsi su tolimos perkūni- 
jos dundėjimu. Aukuro uždanga pakilo beveik gulsčiai, ir už jos tarp 
"tvyksinčių žaibų pasirodė keisti, susiraizgę ir susimaišę padarai, pu- 
siau žmonės, pusiau augalai, pusiau gyvuliai. 

Staiga viskas nutilo, ir Berosas iš lėto pakilo į orą viršum trijų 
jį lydinčių žynių galvų. 


Apie aštuntą ryto haranietis Putas grįžo į finikiečio viešbutį “Po 
laivu", kur jau buvo atsiradę vagių pagrobti maišai ir dėžės. O po 
kelių minučių parėjo ištikimas Asarchadono tarnas, kurį šeimininkas 
nusivedė į rūsį ir trumpai paklausė: 

— Na kaip? 

— Visą naktį, — atsakė tarnas, — buvau aikštėje, kurioje yra Se- 
to šventovė. Apie dešimtą vakaro iš sodo, esančio per penkis skly- 
pus už “Žaliosios žvaigždės“ namo, išėjo trys žyniai. Vienas iš jų, 
juoda barzda ir plaukais, nužingsniavo per aikštę į Seto šventovę. 
Aš leidausi paskui jį, bet užkrito rūkas, ir jis man dingo iš akių. Ar 
grįžo jis į “Zaliąją žvaigždę“ ir kada — nežinau. 

Viešbučio šeimininkas išklausęs pranešimą pliaukštelėjo sau per 
kaktą ir ėmė pats sau murmėti: 

— Vadinasi, mano haranietis, jeigu jis rengiasi žynio drabužiais 
ir vaikščioja į šventoves, turi būti žynys; o jeigu jis su barzda ir plau- 
kais, vadinasi, jis chaldėjų žynys. Bet jeigu jis slaptai matosi su čio- 
nykščiais žyniais, čia turi būti kažkokia suktybė. Policijai nesaky- 
siu nieko, nes galėčiau dar įkliūti. Bet aš pranešiu apie tai kuriam 
nors iš didžiųjų sidoniečių,— galbūt iš to galima bus pasipelnyti jei- 
gu ne man, tai mūsiškiams. 

Netrukus grįžo antrasis pasiuntinys. Asarchadonas ir su juo nu- 
sileido į rūsį ir išgirdo tokį pranešimą: 

— Visą naktį stovėjau prieš “Žaliosios žvaigždės" namą. Hara- 
nietis ten buvo, pasigėrė ir taip triukšmavo, kad policininkas subarė 
durininką... 

— Ką?..— paklausė šeimininkas.— Haranietis visą naktį buvo 
“Žaliojoj žvaigždėj", ir tu jį matei?.. 

— Ne tik aš, bet ir policininkas... 

Asarchadonas pašaukė pirmąjį tarną ir abiem liepė pakartoti sa- 
vo pasakojimus. Jie tiksliai pakartojo kiekvienas savo. Iš to pa- 
aiškėjo, kad haranietis Putas visą naktį buvo “Žaliojoj žvaigždėj" nie- 
kur neišeidamas, 0 tuo pačiu metu -- vėlai vakare ėjo į Seto šven- 
tovę, iš kurios negrįžo! 

— O!..— murmėjo finikietis,— čia slypi labai didelė apgavystė... 
Turiu kuo skubiausiai pranešti finikiečių bendruomenės vyresnie- 
siems, kad tasai hetitas moka būti dviejose vietose tuo pačiu metu. 
Kartu paprašysiu jį išsinešdinti iš mano viešbučio... Nemėgstu to- 
kių, kurie turi du pavidalus — vieną savo, kitą atsarginį. Toks žmo- 
gus yra arba didelis vagis, arba burtininkas, arba sąmokslininkas. 

Kadangi Asarchadonas bijojo tų dalykų, jis norėdamas apsisau- 
goti nuo kerų sukalbėjo maldas visiems dievams, kurie puošė jo 
smuklę. Paskui nubėgo į miestą ir pranešė apie įvykį finikiečių ben- 
druomenės vyriausiajam ir vagių cecho vadovui. Grįžęs namo Asar- 
chadonas pašaukė policijos dešimtininką ir pasakė jam, kad Putas ga- 
li būti pavojingas žmogus. Pagaliau jis pareikalavo iš haraniečio, kad 
šis išsikeltų iš viešbučio, kuriam jis neduoda pelno, o tik kelia įta- 
rimą ir neša nuostolius. 

Putas mielai sutiko su pasiūlymu ir pasakė šeimininkui, kad dar 
tą pati vakarą jis išplauks į Tėbus. 

“Kad tu iš ten ir nebegrįžtum!..— pamanė svetingasis šeiminin- 
kas.— Kad tu supūtum kasyklose ar įkristum į upę krokodilams į 
nasrus!" 

Kunigaikščio įpėdinio kelionė prasidėjo gražiausiu metų laikų -— 
famenučio mėnesį (gruodžio pabaiga, sausio pradžia). 

Vanduo pusiau nuslūgo atidengdamas vis naujus žemės plotus. 
Iš Tėbų jūros link plaukė daugybė sielių su kviečiais; Žemutiniame 

Egipte buvo pjaunami dobilai ir senesas. Apelsinų ir granatų medžiai 
pasipuošė žiedais, o laukuose buvo sėjami lubinai, linai, miežiai, pu- 
pos, pupelės, agurkai ir kitos daržovės. 

Žynių, aukščiausių valstybės valdininkų, j0 Š Vėntenybės faraono 
gvardijos ir žmonių minios palydėtas į Memfio prieplauką, kuni- 
gaikštis vietininkas Ramzis įėjo į paauksuotą laivą apie dešimtą va- 
landą ryto. Po deniu, ant kurio stovėjo ištaigios palapinės, dvidešimt 
kareivių irklavo, o prie stiebo ir abiejuose laivo galuose įsitaisė ge- 
riausi vandens inžinieriai. Vieni prižiūrėjo bures, kiti vadovavo ir- 
kluotojams, treti vairavo laivą. 

Ramzis pakvietė į savo laivą didžiai gerbiamą vyriausiąjį žynį 
Mefrį ir šventąjį tėvą Mentezufį, kurie turėjo lydėti jį kelionėje ir 
būti patarėjais. Be to, jis pakvietė garbingąjį Memfio nomarchą, kuris 
lydėjo kunigaikštį iki savo provincijos ribos. 

Per kelis šimtus žingsnių priešais vietininką plaukė gražus greti- 
mo Aa provincijos nomarcho Otojo?* laivas. O iš paskos išsirikiavo 
nesuskaičiuojama daugybė laivų, į kuriuos sugužėjo dvaras, žyniai, 
karininkai ir valdininkai. 

Laivai su maistu ir tarnais išplaukė anksčiau. 

Iki Memfio Nilas teka tarp dviejų kalnagūbrių. Toliau kalnai pa- 
suka į rytus ir vakarus, o upė, suskilusi į kelias atšakas, neša savo 
vandenis į jūrą per didelę lygumą. 

Laivui išplaukiant iš uosto kunigaikštis norėjo pasikalbėti su vy- 
riausiuoju žyniu Mefriu, tačiau tuo metu minia taip pradėjo šaukti, 
kad kunigaikštis turėjo išeiti iš palapinės ir pasirodyti žmonėms. 

Triukšmingi šauksmai ne mažėjo, o vis didėjo. Abiejuose kran- 
tuose stovėjo ir tolydžio augo minios pusnuogių darbininkų ir. šven- 
tiškai apsitaisiusių miestiečių. Daug kas pasipuošė vainikais, beveik 
visi rankose laikė žalias šakeles. Vieni būreliai dainavo, iš kitų sklido 
būgnų ir fleitų garsai. | 

Tankiai paupiu įtaisytos svirtys su kubilais dykavo. Tuo tarpu Ni- 
le knibždėte. knibždėjo spiečiai mažų valtelių, iš kurių po įpėdinio 
laivu buvo mėtomos gėlės. Kai kas šoko į vandenį ir plaukė paskui 
kunigaikščio laivą. 

“Juk jie manė taip sveikina, kaip jo šventenybę!.."— pamanė ku- 
nigaikštis. 

Didybės jausmas apėmė sosto įpėdinį matant tokią daugybę 
puošnių valčių, kurias jis galėjo vienu mostelėjimu sulaikyti, ir tuos 
tūkstančius žmonių, kurie metė savo darbą ir rizikavo susižeisti ar 
net žūti, kad tik pamatytų jo dieviškąjį veidą. 

Ypač Ramzį svaigino begalinės, nė valandėlei nenutilstančios minios 
ovacijos. Tie šauksmai pripildė jam krūtinę, mušė į galvą, skraidi- 
no jį į aukštybes. Kunigaikščiui atrodė, kad jei jis šoktų nuo denio, 
nė vandens nepasiektų, nes žmonių entuziazmas pagautų jį ir kaip 
paukštį nuneštų į dangų. 

Laivui kiek prisiartinus prie kairiojo kranto, minia labiau 
išryškėjo, ir kunigaikštis pastebėjo tai, ko nesitikėjo. Tuo metu, kai 
pirmosios žmonių eilės plojo ir dainavo, tolesnėse eilėse švysčiojo 
lazdos, tankiai ir greitai čaižydamos nematomas nugaras. 

Nustebęs vietininkas kreipėsi į Memfio nomarchą: 

— Žiūrėkit, jūsų kilnybe... Ten lazdos darbuojasi?.. 

Nomarchas pridengė ranka akis, jo kaklas paraudo... 

— Atleisk, kilniausiasis viešpatie, bet aš blogai matau... 

— Muša... tikrai muša, — kartojo kunigaikštis. 

— Galimas daiktas, — atsakė nomarchas.— Matyt, policija suga- 
vo vagių gaują... 

Nelabai patenkintas įpėdinis nuėjo į laivo galą, kur stovėjo 
inžinieriai, ir iš ten pasižiūrėjo į Memfį. 

Krantai Nilo aukštupio kryptimi buvo beveik ištuštėję, valtelės 
dingo, vandenį samstančios svirtys dirbo lyg nieko nebūtų atsitikę. 

— Jau baigėsi iškilmės?..— paklausė kunigaikštis vieną inžinie- 
rių rodydamas į aukštupį. 

— Taip... Žmonės grįžo į darbą, — atsakė inžinierius. 

— Labai greit!.. 

— Turi atidirbti už sugaištą laiką, — neatsargiai pasakė inžinierius. 

Įpėdinis krūptelėjo ir pervėrė jį aštriu žvilgsniu, bet tuojau pat nu- 
rimo ir grįžo į palapinę. Šūkavimai jo jau nebejaudino. Jis paniuro 
ir tylėjo. Po išdidumo antplūdžio kunigaikštis pajuto panieką miniai, 
kuri taip greit pereina nuo entuziazmo prie svirčių, samstančių van- 
denį. 

Tose vietose Nilas pradeda šakotis. Aa nomo viršininko laivas pa- 
suko į vakarus ir po valandos kelionės sustojo prie kranto. Minios 
buvo dar gausesnės negu prie Memfio. Buvo pastatyta daugybė 
stiebų su vėliavomis ir triumfo vartų, papuoštų žalumynais. Tarp 
žmonių vis dažniau galima buvo pastebėti svetimų veidų ir apdarų. 

Kunigaikščiui išlipus į krantą, prisiartino žyniai su baldakimu, 0 
garbingasis nomarchas Otojas prabilo į jį: 

— Būk pasveikintas, dieviškojo faraono vietininke, atvykęs į Aa 
nomą. Išreikšdamas savo malonę, kuri mums yra dangaus rasa, tei- 

kis sudėti auką dievui Pta, mūsų patronui, ir paimk savo globon ir 
valdžion tą nomą su jo šventovėmis, valdininkais, liaudimi, gyvu- 
liais, javais ir viskuo, kas tik čia yra. 

Po to nomarchas pristatė kvepiančių, išsidažiusių, apsitaisiusių 
auksu siuvinėtais apdarais jaunų puošeivų grupę. Tai buvo artimes- 
ni ir tolimesni nomarcho giminės, vietinė diduomenė. 

Ramzis atidžiai įsižiūrėjo į juos. 

— Aha! — sušuko jis.— Man pasirodė, kad tiems ponaičiams 
kažko trūksta, ir jau matau. Jie be perukų... 

— Kadangi tu, kilniausiasis kunigaikšti, nenaudoji peruko, tai ir 
mūsų jaunimas davė įžadą nenešioti šito papuošalo,— atsakė nomarchas. 

Po to paaiškinimo vienas jaunuolis atsistojo už kunigaikščio su 
vėduokle, kitas su skydu, trečias su ietimi, ir prasidėjo eitynės. Įpėdi- 
nis ėjo po baldakimu, prieš jį — žynys su smilkytuvu, iš kurio rūko 
smilkalai, o toliau kelios jaunos merginos, barstydamos rožes kuni- 
gaikščiui po kojų. 

Šventadieniškai apsirengę žmonės su šakelėmis rankose, sustoję 
eilėm šaukė, dainavo arba puolė kniūbsti prieš faraono įpėdinį. Bet 
kunigaikštis pastebėjo: nors žmonės kelia džiaugsmingas ovacijas, jų 
veidai negyvi ir susirūpinę. Jis matė taip pat, kad minia suskirstyta 
į grupes, kurioms diriguoja kažkokie žmonės, ir kad džiūgaujama pa- 
gal komandą. Ir vėl širdyje pajuto panieką tai miniai, kuri nemoka 
net džiaugtis. 

Kunigaikštis su palyda iš lėto prisiartino prie mūrinės kolonos, 
kuri skyrė Aa nomą nuo Memfio nomo. Ant kolonos iš trijų pusių 
buvo užrašai apie provincijos plotą, gyventojus ir miestų skaičių; ket- 
virtoje pusėje stovėjo dievo Pta statulėlė, nuo kojų iki krūtinės apmu- 
turiuota valiniu, su paprasta kepuraite ant galvos ir su lazdele rankoje. 

Vienas žynys padavė kunigaikščiui auksinį šaukštą su rūkstančiais 
smilkalais. Įpėdinis kalbėdamas atitinkamas maldas pakėlė smilky- 
tuvą sulig dievo veidu ir kelis kartus žemai nusilenkė. 

Liaudies ir žynių šauksmai dar sustiprėjo, nors aristokratinis jau- 
nimas, tai aiškiai buvo matyti, šypsojosi ir tyčiojosi. Kunigaikštis, 
kuris nuo to laiko, kai susitaikė su Herhoru, reiškė didelę pagarbą 
dievams ir žyniams, nežymiai suraukė antakius, ir jaunimas bema- 
tant pakeitė savo laikyseną. 

Visi surimtėjo, o kai kurie puolė kniūbsti prieš koloną. 

“Iš tikrųjų, — pagalvojo kunigaikštis, — kilmingi žmonės geresni 
už tą minią... Kad ir ką darytų, jie daro nuoširdžiai, ne taip kaip anie, 

„kurie stūgaudami mano garbei norėtų kuo greičiausiai sugrįžti į sa- 
vo tvartus ir dirbtuves..." 

Dabar aiškiau negu kada nors kunigaikštis pamatė atstumą, ku- 
ris skyrė jį nuo prastuomenės. Jis suprato, kad tik aristokratija yra 
klasė, su kuria jį jungia bendri jausmai. Jeigu staiga dingtų tie 
puošnūs jaunuoliai ir gražios moterys, kurių liepsningi žvilgsniai seka 
kiekvieną jo judesį, kad tuojau galėtų jam patarnauti ir vykdyti jo 
įsakymus, — jeigu jie dingtų, kunigaikštis neaprėpiamoj žmonių mi- 
nioj pasijustų labiau vienišas negu dykumoj. 

Aštuoni negrai atnešė neštuvus su baldakimu, papuoštu stručio 
plunksnomis, ir kunigaikštis sėdęs į juos nuvyko į nomo sostinę Se- 
chemą, kur apsigyveno valdiškuose rūmuose. 

i0je provincijoje, tik už kelių mylių nuo Memfio, Ramzis viešėjo 
ištisą mėnesį. Ir visas tas laikas jam praėjo priiminėjant prašymus, 
pagarbos pareiškimus, susipažįstant su valdininkais ir puotaujant. 

Puotos būdavo dvigubos: vienos rūmuose — jose dalyvaudavo tik 
aristokratija, kitos — kieme, kur būdavo kepami jaučiai, suvalgo- 
ma šimtai kepalų duonos ir išgeriama šimtai ąsočių alaus. Čia vaišin- 
davosi kunigaikščio tarnai ir žemesnieji nomo valdininkai. 

Ramzis stebėjosi, koks dosnus yra nomarchas ir kokie prieraišūs 
didikai, kurie dieną ir naktį sukinėjasi aplink vietininką, stebėdami 
kiekvieną jo mostą, pasirengę vykdyti jo įsakymus. 

Pagaliau kunigaikštis, pavargęs nuo pramogų, pasakė garbinga- 
jam Otojui, kad norėtų arčiau susipažinti su provincijos ūkiu, nes tokį 
įsakymą gavo iš jo šventenybės faraono. 

Jo pageidavimas buvo patenkintas. Nomarchas paprašė kunigaikštį 
sėsti į neštuvus, kuriuos nešė tik du žmonės, ir su didele palyda nu- 
vedė jį į deivės Hatorės šventyklą??. Ten palyda liko prieangyje, o 
kunigaikštį nomarchas liepė nešėjams užnešti į vieno pilono viršų 
ir pats jį lydėjo. 

Nuo septynių aukštų bokšto viršaus, iš kur žyniai stebėdavo dangų 
ir spalvotomis vėliavomis susižinodavo su gretimomis šventyklomis 
Memfyje, Atribyje ir Anu“?, galima buvo kelių mylių spinduliu 
apžvelgti beveik visą provinciją. 

Iš tos pačios vietos garbingasis Otojas rodė kunigaikščiui, kur yra 
faraono laukai ir vynuogynai, kuris kanalas dabar valomas, kuri 
užtvanka taisoma, kur pastatytos bronzos lydymo krosnys, kur ka- 
raliaus svirnai, kur pelkės, apaugusios lotosais ir papirusais, kuriuos 
laukus užnešė smėlis ir taip toliau. 

Ramzis buvo sužavėtas gražaus vaizdo ir karštai dėkojo Otojui 
už patirtą malonumą. Bet, kai grįžęs į rūmus, tėvo patarimu, pradėjo 
užrašinėti savo įspūdžius, įsitikino, kad jo žinios apie Aa nomo eko- 
nominę būklę nepraturtėjo. 

Po kelių dienų jis vėl pareikalavo iš Otojo paaiškinimų apie pro- 
vincijos administraciją. Tada kilnusis ponas liepė susirinkti visiems 
valdininkams ir pražygiuoti pro kunigaikštį, kuris sėdėjo didžiajame 
kieme ant pakylos. 

Taip pro vietininką iškilmingai praėjo didieji ir mažieji iždinin- 
kai, javų, vyno, gyvulių ir audinių raštininkai, mūrininkų ir Žemės 
kasėjų viršininkai, sausumos ir vandens inžinieriai, įvairių ligų gy- 
dytojai, darbininkų pulkų karininkai, policijos raštininkai, teisėjai, 
kalėjimų sargai, net paraschitai ir budeliai. Po jų kilnusis nomarchas 
pristatė Ramziui jo paties valdininkus toje provincijoje. Gerokai nu- 
stebęs kunigaikštis sužinojo, kad Aa nome ir Sechemo mieste jis turi 
atskirą vežėją, lankininką, skydo, ieties ir kirvio nešiotojus, kelioli- 
ka neštuvnešių, kelis virėjus, gėrimų pilstytojus, kirpėjus ir daug kitų 
tarnų, išsiskiriančių prieraišumu ir ištikimybe, nors Ramzis visai jų 
nepažinojo ir net nebuvo girdėjęs jų vardų. 

Pavargęs ir pradėjęs nuobodžiauti dėl beprasmės valdininkų 
apžiūros, kunigaikštis nusiminė. Šiurpu jam buvo pagalvoti, kad jis 
nieko nesupranta, taigi netinka vadovauti valstybei. Bet net pats sau 
bijojo tai prisipažinti. 

Jeigu jis nesugebės valdyti Egipto ir kiti tai supras, tai kas jam 
beliks?.. Tik mirtis. Ramzis jautė, kad be sosto jam nėra laimės, kad 
be valdžios negalėtų gyventi. 

Bet porą dienų pailsėjęs, kiek dvaro gyvenimo chaose iš viso ga- 
lima buvo pailsėti, jis vėl pasišaukė Otoją ir tarė jam: 

— Aš prašiau jūsų kilnybę, kad atskleistum man savo nomo val- 
dymo paslaptis. Parodei man kraštą ir valdininkus, bet aš dar nieko 
nežinau. Priešingai, jaučiuosi kaip žmogus, patekęs į mūsų švento- 
vių požemius, kuris mato aplinkui tiek daug kelių, kad pagaliau ne- 
begali išeiti į šviesą. 

Nomarchas susirūpino. 

— Tai ką gi turiu daryti?..— sušuko jis.— Ko pageidauji iš 
manęs, valdove?.. Tark tik žodį, ir aš atiduosiu tau savo postą, turtą 
ir net galvą. 

Pamatęs, kad kunigaikštis palankiai priima tuos jo patikimus, 
aiškino toliau: 

— Keliaudamas matei šio nomo liaudį. Pasakysi, kad ne visi su- 
sirinko. Sutinku. Liepsiu, kad išeitų visi žmonės, o jų — vyrų, mo- 
terų, senių ir vaikų — čia gyvena apie du šimtai tūkstančių. Iš pi- 
lono viršūnės teikeisi apžiūrėti mūsų teritoriją, Bet, jeigu pageidau- 
ji, galėsime iš arti apžiūrėti kiekvieną lauką, kiekvieną kaimą ir 
Sechemo miesto gatves. 

Pagaliau parodžiau tau valdininkus, tarp kurių, tiesa, nebuvo 
žemiausiųjų. Bet tik įsakyk, ir rytoj visi gulės prieš tave ant pilvų. 
Tad ką dar turiu padaryti?.. Atsakyk, kilniausiasis viešpatie!.. 

— Tikiu, kad esi ištikimiausias, — atsakė kunigaikštis.— Tad pa- 
aiškink man du dalykus: pirma, kodėl sumažėjo jo šventenybės fa- 
raono pajamos? Antra, ką tu pats veiki nome?.. 

Otojas sumišo, o kunigaikštis skubiai pridūrė: 

— Aš noriu žinoti, ką čia veiki ir kaip valdai, kadangi esu jau- 
nas ir tik pradedu valdyti... 

— Bet esi išmintingas kaip senis! — sukuždėjo nomarchas. 

— Tad yra leistina,— kalbėjo kunigaikštis, — kad aš klausinėčiau 
patyrusių, 0 tu mane pamokytum. 

— Viską parodysiu ir papasakosiu jūsų kilnybei,— atsakė Oto- 
jas. — Bet mums reikia nusigauti į tokią vietą, kur nėra to klegesio... 

Iš tikrųjų rūmuose, kuriuose apsigyveno kunigaikštis, vidaus ir 
išoriniuose kiemuose lyg mugėje zujo daugybė žmonių. Jie valgė, 
gėrė, dainavo, galynėjosi arba ėjo lenkčių, ir visa tai buvo daroma 
pagerbti vietininką, kuriam jie tarnavo. 

Tad apie trečią valandą po pietų nomarchas liepė išvesti du ar- 
klius, kuriais drauge su kunigaikščiu išjojo už miesto į vakarus. Pa- 
lyda liko rūmuose ir linksminosi dar smagiau. 

Diena buvo graži, vėsi, žemė aptekusi žalumynais ir gėlėmis. Virš 
raitelių galvų sklido paukščių čiulbesys, oras buvo prisotintas aro- 
matų. 

— Kaip čia malonu! — sušuko Ramzis. — Pirmą kartą po mėne- 
sio galiu susikaupti. O jau buvau bepradedąs manyti, kad mano gal- 
voj apsistojo visas karo vežimų pulkas ir nuo ryto iki vakaro atlie- 
ka pratybas. 

— Toks yra pasaulio galiūnų likimas, — atsakė nomarchas. 

Jie sustojo ant kalvos. Po jų kojomis plytėjo didelė pieva, kuria 
vingiavo žydras upelis. Šiaurėje ir pietuose bolavo miestelių mūrai. 
Už pievos iki pat horizonto driekėsi raudoni vakarų dykumos smil- 
tynai, nuo kurių protarpiais lyg iš krosnies padvelkdavo karštas vėjas. 

Pievoje ganėsi didžiulės gyvulių bandos: raguoti ir bauži jaučiai, 
avys, ožkos, asilai, antilopės ir net raganosiai. Šen bei ten matėsi 
pelkės, apaugusios vandens augalais ir krūmais, kuriuose knibždėte 
knibždėjo laukinių žąsų, ančių, balandžių, gandrų, ibių ir pelikanų 
pulkai. 

— Pažvelk, viešpatie,— tarė nomarchas,— štai mūsų krašto 
Kenės Egipto vaizdas“'. Ozyris pamilo šią žemės juostą tarp dykumų, 
užtvindė ją augmenija ir gyvūnija, kad būtų iš jų naudos. Paskui ge- 
rasis dievas perėmė žmogaus pavidalą ir buvo pirmuoju faraonu. O 
kai pajuto, kad jo kūnas vysta, paliko jį ir apsigyveno savo sūnuje, 
o vėliau jo sūnuje. 

Šitaip Ozyris nuo amžių gyvena tarp mūsų kaip faraonas ir turi 
naudos iš Egipto ir jo turtų, kuriuos jis pats sukūrė. Iškerojo viešpats 
kaip galingas medis. Jo didžiausias šakas sudaro visi Egipto kara- 
liai, mažesnes šakas — nomarchai ir žyniai, o šakeles — riterių luo- 
mas. Matomasis dievas sėdi žemiškajame soste ir ima jam priklau- 
sančias pajamas iš krašto; nematomasis — priima aukas šventyklo- 
se ir žynių lūpomis apreiškia savo valią. 

— Sakai teisybę, — tarė kunigaikštis. — Taip yra parašyta. 

— Kadangi Ozyris faraonas, — tęsė nomarchas,— pats negali 
tvarkyti žemiškojo ūkio, prižiūrėti savo turtą jis pavedė mums, no- 
marchams, kurie esame kilę iš jo kraujo. 

— Tai yra tiesa, — tarė Ramzis.— Kartais netgi saulėtasis die- 
vas įsikūnija nomarcho asmenyje ir duoda pradžią naujai dinastijai. 
Taip kilo Memfio, Elefantinos, Tėbų, Ksojo dinastijos... 

— Taip tarei, viešpatie,— kalbėjo toliau Otojas.— O dabar at- 
sakysiu į tai, ko manęs klausei. 

Klausei, ką aš čia veikiu nome... Saugau Ozyrio faraono turtą ir 
savo dalelę jame. Pažvelk į tas bandas — matai įvairių gyvulių. Vie- 
ni duoda pieną, kiti mėsą, dar kiti vilną ir odą. Panašiai ir Egipto 
gyventojai: vieni pristato javus, kiti vyną, audinius, padargus, treti 
stato trobesius. Mano reikalas surinkti iš kiekvieno visa, kas priklau- 
so, ir sudėti prie faraono kojų. 

Aš pats nepajėgčiau prižiūrėti tokių gausių bandų, todėl parinkau 
budrių šunų ir protingų piemenų. Vieni gyvulius melžia, kerpa, lu- 
pa jiems odas, kiti saugo, kad vagys jų nepavogtų arba plėšrūnas ne- 
sudraskytų. Panašiai yra su nomu: aš nesuspėčiau surinkti visų mo- 
kesčių ir apsaugoti žmonių nuo blogio. Todėl turiu valdininkų, ku- 
rie daro, ką reikia, o man atsiskaito, parodo, ką jie nuveikė. 

— Visa tai tiesa, — pertraukė jį kunigaikštis, — Žinau tai ir su- 
prantu. Bet negaliu suvokti, kodėl sumažėjo jo šventenybės pajamos, 
nors jos taip gerai saugomos. 

— Teikis prisiminti, jūsų kilnybe,— atsakė nomarchas,— dievą 
Setą. Jis yra tikras saulėtojo Ozyrio brolis, bet nekenčia jo, kovoja 
su juo, gadina visus jo darbus. Jis siunčia mirtinas ligas žmonėms 
ir gyvuliams, jis padaro taip, kad Nilo potvynis būna per mažas ar- 
ba per staigus, jis karštu laiku neša į Egiptą smėlio debesis. 

Kai metai būna geri, Nilas pasiekia dykumas, kai blogi — dy- 
kuma ateina prie Nilo, o tada ir karališkosios pajamos sumažėja. 

Pažvelk, jūsų didybe, — kalbėjo rodydamas į pievą.— Šios ban- 
dos yra gausios, bet mano jaunystės laikais jos buvo dar gausesnės. 
O kas dėl to kaltas? Niekas kitas, tik Setas, kuriam negali atsispirti 
žmogaus jėgos. Toji pieva, šiandien tokia didelė, kadaise buvo dar 
didesnė, ir iš šios vietos nebuvo matyti dykumos, kuri nūnai kelia 
mums siaubą. 

Kur kovoja dievai, žmogus nieko nepadės; kur Setas nugali Ozyrį, 
kas jam bepastos kelią? 

Kilnusis Otojas baigė; kunigaikštis panarino galvą. Dar mokyk- 
loje jis buvo nemažai prisiklausęs apie Ozyrio malones ir Seto pik- 
tadarybes ir dar vaikystėje piktindavosi, kodėl su Setu nebuvo ga- 
lutinai susidorota. 

“Kai aš užaugsiu, — galvojo jis anuomet, — ir galėsiu pakelti ietį, 
surasiu Setą, ir pažiūrėsim tada, katras katrą!..“ 

Ir štai šiandien jis žiūrėjo į begalinius smiltynų plotus, kur viešpa- 
tauja piktasis dievas ir mažina Egipto pajamas, bet apie kovą su juo 
negalvojo. Ir kaipgi čia kovosi su dykuma?.. Ją galima tik aplenkti 
arba joje Žūti. 

Viešnagė Aa nome labai nuvargino sosto įpėdinį. Tad jis norėda- 
mas pailsėti ir susikaupti uždraudė visokias iškilmes savo garbei ir 
pareikalavo, kad kelionės metu žmonės niekur nesirinktų jo sveikinti. 

Kunigaikščio palyda stebėjosi ir netgi šiek tiek piktinosi. Bet įsa- 
kymas buvo įvykdytas, ir Ramzis vėl atgavo nors truputį ramybės. 
Dabar jis turėjo laiko savo maloniausiam užsiėmimui — kareivių 
mokymui ir galėjo kiek sukaupti sujauktas mintis. 

Užsidaręs tolimiausiame rūmų kampe, kunigaikštis pradėjo svars- 
tyti, ką jis įvykdė iš tėvo priesakų. 

Savo akimis jis apžiūrėjo Aa nomą — pamatė jo laukus, mies- 
telius, gyventojus ir valdininkus. Jis patikrino taip pat, kad rytinį pro- 
vincijos pakraštį tikrai buvo užplūdusi dykuma. Kunigaikštis pa- 
stebėjo, kad darbo žmonės yra abejingi ir kvaili, kad dirba tik tai, 
kas jiems liepiama, ir tai be didelio noro. Pagaliau jis įsitikino, kad 
tikrai ištikimų ir atsidavusių valdinių galima rasti tik diduomenėje, 
nes jie yra arba susigiminiavę su faraonais, arba priklauso riterių luo- 
mui ir yra Ramzio Didžiojo kareivių palikuonys. 

Šiaip ar taip, tie žmonės nuoširdžiai šliejosi prie dinastijos ir buvo 
pasirengę jai tarnauti su tikru entuziazmu. Tai ne valstiečiai, kurie 
atrėkavę pasveikinimus kuo skubiausiai bėga prie savo kiaulių ir 
jaučių. 

Tačiau svarbiausias kelionės uždavinys nebuvo išspręstas. Ram- 
zis ne tik aiškiai nematė, dėl ko sumažėjo karaliaus pajamos, bet net- 
gi nemokėjo suformuluoti klausimo, kodėl yra bloga ir kaip tą blo- 
gybę pataisyti. Jis tik jautė, kad legendinis dievo Seto karas su die- 
vu Ozyriu nieko nepaaiškina ir visai nenurodo, kaip nuo jo 
apsisaugoti. 

O kunigaikštis, kaip būsimasis faraonas, norėjo turėti didelių pa- 
jamų, tokių kaip ankstesnieji Egipto valdovai. Ir jame kunkuliuoda- 
vo apmaudas vien tik pagalvojus, kad jis, įžengęs į sostą, gali būti 
toks pat neturtingas kaip ir tėvas, jeigu ne dar labiau nusigyvenęs. 

— Niekados!.. — šaukė kunigaikštis gniauždamas kumščius. 

Kad padidintų karališkuosius turtus, Ramzis buvo pasirengęs pulti 
su kalaviju net patį dievą Setą ir taip jį sukapoti į gabalus, kaip tas 
buvo padaręs su savo broliu Ozyriu. Tačiau vietoj žiauraus dievo ir 
jo legionų jis tematė aplinkui vien tuštumą, tylą ir nežinią. 

Tokių minčių blaškomas jis užkalbino vyriausiąjį žynį Mefrį. 

— Pasakyk man, šventasis tėve, kuriam yra žinoma visokia 
išmintis, kodėl mažėja valstybės pajamos ir kaip jas būtų galima pa- 
didinti. 

Žynys pakėlė rankas į dangų. 

— Tebūnie palaiminta dvasia, — sušuko jis, — kuri pakuždėjo tau, 
kilnusis viešpatie, tokias mintis!.. O, kad tu žengtum pėdomis 
didžiųjų faraonų, kurie pastatė Egipte daugybę šventyklų, o užtvankų 
ir kanalų padedami padidino derlingų žemių plotus!.. 

Senis tiek susijaudino, kad net pravirko. 

— Pirmiausia, — tarė kunigaikštis, — atsakyk į mano klausimą. 
Argi galima galvoti apie kanalų ir šventyklų statybą, kai iždas 
tuščias? Egiptą ištiko didžiausia nelaimė — jo valdovams gresia 
skurdas. Tai pirmiausia reikia ištirti ir ištaisyti, o visa kita atsiras. 

— Apie tai, kunigaikšti, sužinosi tik šventyklose, aukurų 
papėdėse,— kalbėjo Mefris.— Tik ten gali būti patenkintas tavo tau- 
rus smalsumas. 

Ramzis nekantriai atkirto: 

— Jūsų kilnybės akyse šventyklos uždengia visą šalį, netgi fara- 
ono iždą!.. Juk aš esu žynių mokinys, išaugau šventyklų šešėlyje, 
žinau paslaptingus vaidinimus, kuriuose vaizduojate Seto rūstybę ir 
Ozyrio mirtį bei atgimimą, ir kokia man iš to nauda?.. Kai tėvas pa- 
klaus mane, kaip pripildyti iždą, aš nieko negalėsiu jam atsakyti. Ne- 
bent turėsiu jį įkalbinėti, kad dar ilgiau ir dažniau melstųsi negu iki šiol! 

— Burnoji, kunigaikšti, nes nežinai kilnių religijos apeigų. Jei- 
gu žinotum, jos tau atsakytų į daugelį klausimų, kurie tave kamuo- 
ja. O jeigu būtum matęs visa, ką aš mačiau!..Patikėtum, kad svar- 
biausias Egipto reikalas — iškelti jo šventyklas ir žynius... 

“Seniai antrą kartą gyvenime tampa vaikais“, — pamanė kuni- 
gaikštis ir nutraukė pokalbį. 

Vyriausiasis žynys Mefris visada buvo labai pamaldus, bet pas- 
taruoju metu šiuo atžvilgiu jis būdavo net juokingas. 

“Gražiai atrodyčiau,— pats sau tarė Ramzis, — patikėjęs save 
žynių globai ir dalyvaudamas jų vaikiškose apeigose. O gal Mefris 
ir man lieptų ištisomis valandomis stovėti prie aukuro su iškeltomis 
rankomis, kaip jis pats daro tikėdamasis stebuklų!.." 

Farmučio mėnesį (sausio pabaiga, vasario pradžia) kunigaikštis, 
ruošdamasis į Hako nomą“?, atsisveikino su Otoju. Jis padėkojo no- 
marchui ir didikams už puikų priėmimą, bet širdyje sielojosi nujaus- 
damas, kad neatliks tėvo pavesto uždavinio. 

Otojo šeimos ir dvaro palydėtas, vietininkas su savo svita per- 
sikėlė į dešinįjį Nilo krantą, kur jį pasitiko garbingasis nomarchas 
Ranuzeras su didikais ir žyniais. Kai kunigaikštis įžengė į Hako 
žemę, žyniai iškėlė provincijos patrono dievaičio Atmu statulas“, val- 
dininkai puolė kniūbsti, o nomarchas padavė jam auksinį pjautuvą 
ir paprašė, kad jis, kaip faraono vietininkas, pradėtų javapjūtę. Mat 
tuo metu kaip tik turėjo prasidėti miežių derliaus nuėmimas. 

Ramzis paėmė pjautuvą, nupjovė kelias saujas varpų ir sudegino 
jas kartu su smilkalais prieš dievą, saugantį Egipto sienas. Po jo tą 

pat padarė nomarchas ir didikai, ir pagaliau valstiečiai pradėjo pjūtį. 
Jie pjovė tik varpas, kurias čia pat kimšo į maišus, šiaudus palik- 
dami lauke. | 

Išklausęs pamaldų, kurios jam nusibodo, kunigaikštis atsistojo 
dviračiame vežime. Pirmas pajudėjo kariuomenės dalinys, paskui jį 
žyniai, du didikai vedė už kamanų įpėdinio arklius. Paskui įpėdinį 
antruoju vežimų važiavo nomarchas Ranuzeras, o už jo didžiulis di- 
dikų ir dvaro tarnų būrys. Liaudis, paklusdama Ramzio valiai, 
neišėjo, bet laukuose dirbantys valstiečiai pamatę eiseną puldavo vei- 
dais į žemę. 

Pervažiavęs kelis pontoninius tiltus per Nilo atšakas ir kanalus, 
pavakary kunigaikštis atvyko į provincijos sostinę, Anu miestą. 

Kelias dienas truko pasveikinimo puotos, buvo reiškiama pagar- 
ba vietininkui, pristatinėjami valdininkai. Pagaliau Ramzis pareikala- 
vo baigti iškilmes ir paprašė nomarchą supažindinti jį su nomo turtais. 

Apžiūra prasidėjo kitą dieną ir užtruko porą savaičių. Kasdien į 
įpėdinio rūmų kiemą ėjo įvairūs amatininkų cechai, vadovaujami 
cechų karininkų, ir rodė kunigaikščiui savo gaminius. Iš eilės lankėsi 
ginklų gamintojai su kalavijais, ietimis ir kirviais, muzikos instru- 
mentų meistrai su švilpynėmis, trimitais, būgnais ir arfomis. Po jų 
apsilankė didelis stalių cechas, kuris rodė kėdes, stalus, sofas, neštu- 
vus ir vežimus, papuoštus turtingais raštais, inkrustuotus įvairiaspal- 
viu medžiu, perlamutru ir dramblio kaulu. Paskui buvo demonstruo- 
jami metaliniai virtuvės indai, grotelės židiniams, iešmai, puodai 
dviem ąsom ir plokščios keptuvės su dangčiais. Auksakaliai rodė 
nuostabaus grožio auksinius žiedus, apyrankes ir lankelius kojoms, 
pagamintus iš elektrono, arba aukso ir sidabro lydinio, grandinėles; 
visa tai buvo meistriškai išraižyta, nusagstyta brangakmeniais arba 
įvairiaspalviu emaliu. 

Eisenos gale ėjo puodžiai, kurie nešė daugiau kaip šimto rūšių 
molinius indus — vazas, puodus, dubenis, ąsočius ir kaušus, įvai- 
riausių formų ir dydžių, išmargintus raštais, papuoštus gyvulių ir 
paukščių galvomis. 

Kiekvienas cechas dovanojo kunigaikščiui savo gražiausių gami- 
nių. Jie prikrovė didelę salę, ir ten nebuvo dviejų vienas į kitą pa- 
našių daiktų. 

Pasibaigus šiai įdomiai, bet varginančiai parodai, jo kilnybė Ra- 
nuzeras paklausė kunigaikštį, ar jis patenkintas. 

Įpėdinis susimąstė. 

— Gražesnių daiktų, — atsakė jis, — mačiau tik šventyklose ir 
tėvo rūmuose. Juos gali pirkti tik turtingieji. Todėl nežinau, ar vals- 
tybės iždas turi iš jų apčiuopiamų pajamų. 

Nomarchą nustebino tas jaunojo viešpaties abejingumas meno 
kūriniams, o susirūpinimas pajamomis sukėlė jam nerimą. Tačiau, 
norėdamas patenkinti Ramzį, ėmė vedžioti jį po karališkas dirbtuves. 

Vieną dieną jie aplankė malūnus, kur vergai keliais šimtais girnų 
ir grūstuvėse malė miltus, nuvyko į kepyklas, kur buvo kepama duo- 
na ir džiūvėsiai kariuomenei, taip pat dirbtuvę, gaminančią žuvų ir 
mėsos konservus, apžiūrėjo dideles odų gamyklas ir sandalų dirbtu- 
ves, įmones, kur buvo lydoma bronza indams ir ginklams, paskui 
plytines, audėjų ir siuvėjų cechus. 

Tos įmonės buvo rytinėje miesto dalyje. Iš pradžių Ramzis 
apžiūrinėjo jas domėdamasis. Bet labai greit jam įgriso žiūrėti į dar- 
bininkus — užguitus, sulysusius, liguistais veidais ir randuotomis 
nuo lazdų nugaromis. 

Po to kunigaikštis trumpai teužtrukdavo įmonėse; jam labiau pa- 
tikdavo stebėti Anu miesto apylinkes. Toli rytuose buvo matyti dy- 
kuma, kurioje praėjusiais metais vyko manevrai tarp jo ir Nitagero 
korpusų. Kaip ant delno matė jis vieškelį, kuriuo žygiavo jo pulkai, 
vietą, kurioje dėl aptiktų skarabėjų karo pabūklai turėjo pasukti į dy- 
kumą, o gal net ir tą medį, kuriame pasikorė valstietis, kasęs ka- 
nalą... 

Nuo anos viršūnės jis, Tutmozio lydimas, žiūrėjo į žydinčią Go- 
seno žemę ir keikė žynius. O ten, tarp kalvų, sutiko Sarą, kuriai užsi- 
liepsnojo jo širdis. 

Kaip šiandien viskas pasikeitė!.. Ramzis jau liovėsi nekentęs 
žynių, kai Herhoro padedamas gavo korpusą ir tapo vietininku. Sa- 
vo meilužei Sarai jis pasidarė abejingas, užtat jam vis daugiau rūpėjo 
kūdikis, kurio motina ji turėjo tapti. 

“Ką ji ten veikia? — pagalvojo kunigaikštis. — Jau seniai netu- 
riu iš jos Žinių“. 

Kai jis taip žiūrėjo į kalvas rytuose, prisimindamas netolimą pra- 
eitį, nomarchas Ranuzeras, stovintis jo palydos priešakyje, buvo įsi- 
tikinęs, kad kunigaikštis pastebėjo kažkokių piktnaudžiavimų įmonėse 
ir svarsto, kaip jį nubausti. 

“Idomu, ką jis pamatė? — mąstė garbingasis nomarchas.— Ar 
tai, kad pusė plytų parduota finikiečių pirkliams, o gal tai, kad 
sandėly trūksta dešimt tūkstančių sandalų, ar gal koks niekšas pa- 
kuždėjo jam ką nors apie metalo liejyklas?..“ 

Ir Ranuzero širdį apėmė didelis nerimas. 

Staiga kunigaikštis atsigręžė į palydą ir pašaukė Tutmozį, kuris 
privalėjo visada būti šalia įpėdinio. 

Tutmozis atbėgo, ir įpėdinis paėjėjo su juo dar toliau į šalį. 

— Klausyk,— tarė jis rodydamas į dykumą.— Matai tuos kal- 
nus?.. 


— Pernai mes ten buvom... — atsiduso dvariškis. 
— Aš prisiminiau Sarą... 
— Tuojau pat pasmilkysiu dievams! — sušuko Tutmozis.— Nes 


jau maniau, kad nuo to laiko, kai tapai vietininku, užmiršai, jūsų kil- 
nybe, savo ištikimus tarnus... 

Kunigaikštis pažvelgė į jį ir gūžtelėjo pečiais. 

— Išrink,— pasakė jis,— iš tų dovanų, kurias man sunešė, ke- 
lis gražiausius indus, rakandus, audinius, ypač apyrankes ir grandi- 
nes ir nuvežk Sarai... 

— Gyvuoki amžinai, Ramzi,— sukuždėjo dabita,— nes esi kil- 
nus viešpats! 

— Pasakyk jai, — toliau kalbėjo kunigaikštis, — kad mano širdis 
visada kupina malonės jai. Pasakyk, jog aš pageidauju, kad ji sau- 
gotų savo sveikatą ir rūpintųsi vaiku, kuris turi gimti. O kai ateis 
laikas gimdyti ir aš būsiu įvykdęs savo tėvo įsakymus, pasakyk Sa- 
rai, kad ji atvažiuos pas mane ir apsigyvens mano namuose. Nega- 
liu pakęsti, kad mano vaiko motina graužtųsi vienumoj... Važiuok, 
padaryk tai, ką sakiau, ir grįžk su geromis žiniomis. 

Tutmozis puolė kniūbsčias prieš kilnųjį valdovą ir tuojau leidosi 
į kelionę. Kunigaikščio palyda negalėdama atspėti pasikalbėjimo tu- 
rinio pavydėjo Tutmoziui malonių, o garbingasis Ranuzeras jautė šir- 
dyje augantį nerimą. 

“Kad tik, — kalbėjo pats sau susikrimtęs, — kad tik nereiktų man 
pakelti rankos prieš patį save ir pačiame amžiaus žydėjime palikti 
našlaičiais namus!. Kodėl aš, nelaimingas, pasisavindamas jo šven- 
tenybės faraono turtus, negalvojau apie teismo valandą?“ 

Jo veidas pagelto ir kojos virpėjo. Bet kunigaikštis, pagautas pri- 
siminimų bangos, nepastebėjo jo išgąsčio. 

Dabar Anu mieste prasidėjo pokyliai ir pramogos. Garbingasis 
Ranuzeras ištraukė iš rūsių geriausių vynų, iš trijų gretimų nomų su- 
važiavo gražiausių šokėjų, garsiausių muzikantų, didžiausių fokusi- 
ninkų. Visas kunigaikščio Ramzio laikas buvo užimtas. Iš ryto ka- 
riuomenės mankšta ir pareigūnų priėmimai, paskui puota, vaidinimai, 
medžioklė ir vėl puota. 

Tačiau tuo metu, kai Hako nomarchas buvo įsitikinęs, kad vieti- 
ninkui jau įgriso administracijos ir ekonominiai klausimai, kuni- 
gaikštis jį pasišaukė ir paklausė: | 

— Jūsų kilnybės nomas yra vienas iš turtingiausių Egipte?.. 

— Taip... nors turėjome keletą sunkių metų, — atsakė Ranuze- 
ras, ir vėl apmirė širdis ir ėmė virpėti kojos. 

— Taigi man keista, — kalbėjo kunigaikštis, — kad kiekvienais 
metais mažėja jo šventenybės pajamos. Ar negalėtum man to pa- 
aiškinti? 

— Viešpatie, — tarė nomarchas nusilenkdamas iki žemės.— Ma- 
tau, kad mano priešai tavo širdy pasėjo nepasitikėjimą, tad kad ir 
ką sakyčiau, neįtikinsiu tavęs. Todėl leisk man nutylėti. Geriau te- 
gul čia ateina raštininkai su dokumentais, kuriuos tu pats savo ran- 
ka galėsi paliesti ir patikrinti... 

Kunigaikštis truputį nustebo, netikėtai išgirdęs tokius žodžius, bet 
pasiūlymą priėmė. Priešingai, jis net apsidžiaugė, nes tikėjosi, kad 
raštininkų raportai išaiškins jam valdymo paslaptis. 
atsinešė keliolika abiejose pusėse prirašyto papiruso ritinių. Išvynio- 
jus juos susidarė trijų didelės rankos sprindžių pločio ir šešiasdešimt 
žingsnių ilgio juosta. Kunigaikštis pirmą kartą pamatė tokį milžinišką 
dokumentą, kuriame buvo tik vienerių metų ir tik vienos provinci- 
jos aprašymas. 

Didysis raštininkas parietęs kojas atsisėdo ant grindų ir pradėjo: 

“Jo šventenybės Mer Amen Ramzio viešpatavimo trisdešimt 
trečiais metais Nilas pavėlavo patvinti. Valstiečiai manydami, kad 
dėl tos nelaimės kalti Hako provincijoje gyvenančių svetimšalių bur- 
tai, pradėjo griauti nekaltų žydų, hetitų ir finikiečių namus; tuo metu 
keli asmenys buvo užmušti. Jo kilnybės nomarcho įsakymu, kalti- 
ninkai buvo patraukti tieson; dvidešimt penki valstiečiai, du mūri- 

ninkai ir penki batsiuviai buvo nuteisti į kasyklas, o vienas Žvejys 
pasmaugtas..." 

— Kas čia per dokumentas? — pertraukė jį kunigaikštis. 

— Tai teismo pranešimas, kuris turėjo būti padėtas prie jo šven- 
tenybės kojų. 

— Atidėk jį ir skaityk apie iždo pajamas. 

Didžiojo raštininko padėjėjas suvyniojo atidėtą dokumentą ir pa- 
davė kitą. Pareigūnas vėl pradėjo skaityti: 

“Toto mėnesio 5 dieną į karališkuosius svirnus atvežta šeši šim- 
tai siekų kviečių, kurių priėmimą vyriausias sargas pakvitavo. 

Toto 7 dieną didysis iždininkas sužinojo ir patikrino, kad iš per- 
nykščio derliaus trūksta šimto keturiasdešimt aštuonių siekų kviečių. 
Tikrinant du darbininkai pavogė vieną sieką grūdų ir paslėpė juos 
tarp plytų. Tai pastebėjus jie buvo atiduoti teismui ir ištremti į ka- 
syklas už kėsinimąsi į jo šventenybės turtą...“ 

— O kur dingo anie šimtas keturiasdešimt aštuoni siekai? — pa- 
klausė įpėdinis. 

— Pelės suėdė,— atsakė raštininkas ir skaitė toliau: 

“Toto 8 dieną atsiųsta papjauti dvidešimt karvių ir aštuoniasdešimt 
keturios avys, kurias jaučių prižiūrėtojas liepė atiduoti Vanago pul- 
kui, paimant atitinkamą pakvitavimą...“ 

Šitaip diena po dienos vietininkas sužinojo, kiek miežių, kviečių, 
pupelių ir lotoso grūdų buvo atvežta į svirnus, kiek atiduota į 
malūnus, kiek pavogta ir kiek darbininkų ta proga nuteista į kasyk- 
las. Raportas buvo toks nuobodus ir chaotiškas, kad paofio mėne- 
sio viduryje kunigaikštis liepė nutraukti skaitymą. 

— Pasakyk man, didysis raštininke,— paklausė Ramzis, — ką tu 
iš viso to supranti?.. Ką tu iš to Žinai?.. 

— Viską, ką jūsų kilnybė įsakysit... 

Ir jis vėl pradėjo iš pradžios, tik dabar jau atmintinai: 

“Toto mėnesio 5 dieną į karališkuosius svirnus atvežta..." 

— Pakaks! — sušuko įpykęs kunigaikštis ir liepė jiems išsi- 
nešdinti. | 

Raštininkai puolė kniūbsti, paskui greit susirinko papirusų ritinius, 
vėl puolė kniūbsti ir tekini smuko pro duris. 

Kunigaikštis pasišaukė nomarchą Ranuzerą. Tas atėjo sudėjęs ran- 
kas ant krūtinės, bet ramiu veidu. Mat iš raštininkų jis sužinojo, kad 
vietininkas nieko nenutuokia ir net neišklausė jų raportų. 

— Pasakyk man, jūsų kilnybe,— pradėjo įpėdinis, — ar tau taip 
pat skaito raportus? 

— Kasdien... 

— Ir tu juos supranti... 

— Atleisk, kilnusis viešpatie, bet... argi aš galėčiau valdyti nomą, 
jeigu to nesuprasčiau? 

Kunigaikštis sumišo ir susimąstė. Gal jis iš tikrųjų toks ne- 
mokša?.. Jei taip, į ką gi pavirs jo valdžia?.. 

— Sėsk, — tarė jis po valandėlės rodydamas Ranuzerui kėdę.— 
Sėsk ir papasakok man, kaip valdai nomą... 

Didikas išbalo ir išvertė akis. Ramzis tai pastebėjo ir ėmė aiškintis: 

— Nemanyk, kad aš nepasitikiu tavo išmintimi... Priešingai, 
nežinau kito žmogaus, kuris geriau už tave valdytų... Bet aš esu jau- 
nas ir noriu sužinoti, kas yra valdymo menas. Todėl prašau tave, pa- 
sidalyk su manim savo patyrimo trupiniais. Valdai nomą — žinau 
tai!.. O dabar paaiškink man, kaipgi vykdoma valdžia. 

Nomarchas atsikvėpė ir pradėjo: 

— Papasakosiu jūsų kilnybei visą savo gyvenimo eigą, kad žino- 
tum, koks sunkus mano darbas. 

Rytą išsimaudęs sudedu aukas dievui Atmu, o paskui šaukiu iždi- 
ninką ir išklausinėju jį, ar tinkamai renkami mokesčiai jo šventeny- 
bei. Kai išgirstu teigiamą atsakymą, pagirių; o kai sako, kad tas ir 
tas nesumokėjo, įsakau nepaklusniuosius įkalinti. 

Vėliau šaukiu karališkųjų svirnų sargą ir teiraujuos, kiek grūdų 
padaugėjo. Jeigu daug — giriu jį; jeigu mažai, liepiu nuplakti kal- 
tininkus. 

Po to ateina didysis raštininkas ir praneša, ko iš jo šventenybės 
ūkių reikalauja kariuomenė, valdininkai ir darbininkai, o aš liepiu 
duoti pagal kvitus. Kai jis duoda mažiau, pagiriu jį, kai daugiau, pra- 
dedu kvotą. 

Po pietų ateina pas mane finikiečių pirkliai, kuriems parduodu ja- 
vus, 0 pinigų įnešu į faraono iždą. Paskui meldžiuos ir tvirtinu teis- 
mo sprendimus, o pavakare policija man praneša apie įvykius. Štai 
anądien mano nomo žmonės buvo įsibrovę į Ka provincijos terito- 
riją ir išniekino dievo Sebeko statulą“*. Širdyje aš apsidžiaugiau, nes 
juk tai ne mūsų patronas; ir vis dėlto kelis kaltininkus nuteisiau pa- 
smaugti, kai kuriuos pasiųsti į kasyklas, o visus kitus išplakti. 

Todėl mano nome viešpatauja tyla ir geri papročiai, o mokesčiai 
plaukia kasdien... | 

— Nors faraono pajamos sumažėjo ir pas jus, — pertraukė kuni- 
gaikštis. 


Pirma knyga 164 


— Kalbi tiesą, viešpatie,—atsiduso garbingasis Ranuzeras.— 
Žyniai sako, kad dievai užsirūstino dėl svetimšalių antplūdžio, bet 
aš matau, kad ir dievai neniekina finikiečių aukso ir brangenybių... 

Tuo metu budinčio karininko lydimas į salę įėjo žynys Mente- 
zufis pakviesti vietininko ir nomarcho į kažkokias viešas pamaldas. 
Abu didikai priėmė pakvietimą, o nomarchas Ranuzeras ta proga pa- 
sirodė toks pamaldus, kad net kunigaikštį nustebino. 

Kai Ranuzeras žemai lankstydamasis paliko draugiją, vietininkas 
tarė žyniui: 

— Kadangi, šventasis pranaše, esi pas mane didžiai gerbiamo 
Herhoro pavaduotojas, prašau tave paaiškinti man vieną dalyką, ku- 
ris kelia mano širdyje nerimą. 

— Ar tik aš sugebėsiu? — atsakė žynys. 

— Sugebėsi, nes esi kupinas išminties, kuriai tarnauji. Tik pa- 
svarstyk, ką tau pasakysiu. Žinai, ko čia mane pasiuntė jo švente- 
nybė faraonas?.. 

— Kad susipažintum, kunigaikšti, su krašto turtu ir valdymu, — 
atsakė Mentezufis. 

— Aš tą ir darau — klausinėju nomarchą, lankau kraštą ir ste- 
biu žmones, klausausi raštininkų raportų, bet nieko nesuprantu, o tai 
man nuodija gyvenimą ir stebina mane. 

Kai susiduriu su karo reikalais, žinau viską: kiek yra kareivių, ar- 
klių, vežimų, kurie karininkai geria arba apsileidę tarnyboje, o ku- 
rie prideramai eina savo pareigas. Žinau taip pat, ką daryti su ka- 
riuomene. Sakysim, lygumoj stovi priešo korpusas. Kad sumuščiau, 
turiu pasiųsti prieš jį du korpusus. Jeigu priešas užima gynimosi po- 
zicijas, neisiu prieš jį be trijų korpusų. Jeigu priešas nėra apmoky- 
tas ir kaunasi netvarkingai, prieš jo tūkstantį galiu pastatyti penkis 
šimtus savo karių ir jį sumušti. Kai priešingoji pusė turi tūkstantį 
kirvininkų ir aš tūkstantį, pulsiu juos ir nugalėsiu, jeigu tik gausiu 
pagalbai šimtą laidynininkų. 

Kariuomenėje, šventasis tėve,— toliau kalbėjo Ramzis, — viską 
galiu matyti kaip savo rankos pirštus ir kiekvienam klausimui jau 
yra paruoštas atsakymas, kurį suvokia mano protas. Tuo tarpu apie 
nomų valdymą aš nieko nenutuokiu, ir mano galvoj pasidarė toks 
kratinys, jog dažnai užmirštu, ko čia atvykau. 

Tad pasakyk man atvirai kaip žynys ir karininkas, ką visa tai 
reiškia. Ar nomarchai mane apgaudinėja, ar aš esu negabus?.. 

Šventasis pranašas susimąstė. 

— Ar jie išdrįstų apgaudinėti jūsų kilnybę, — atsakė jis, — 
nežinau, nes nestebėjau jų veiksmų. Bet man atrodo taip: jie nieko 
negali paaiškinti kunigaikščiui todėl, kad patys nieko nesupranta. 

Nomarchai ir jų raštininkai, — kalbėjo žynys, — yra kaip dešim- 
tininkai kariuomenėje: kiekvienas žino savo dešimtį ir informuoja 
apie ją vyresniuosius karininkus. Taigi kiekvienas įsakinėja tik sa- 
vo būriui, o bendrų planų, kuriuos sudaro armijos vadai, dešimtinin- 
kas nežino. 

Nomų viršininkai ir raštininkai surašo viską, kas tik dedasi jų pro- 
vincijose, ir tuos raportus siunčia faraonui, bet tik aukščiausioji ta- 
ryba išgauna iš jų išminties medų. | 

— Aš kaip tik ir noriu to medaus!.. — sušuko kunigaikštis.— 
Kodėl gi man jo neduoda... 

Mentezufis pakratė galvą. 

— Valstybinė išmintis, — tarė jis, — priklauso prie žynių pa- 
slapčių, todėl ją gali pasiekti tik dievams pasiaukojęs žmogus. Tuo 
tarpu jūsų kilnybė, nors ir esi žynių išauklėtas, kuo griežčiausiai ven- 
gi šventyklų... 

— Vadinasi, jeigu aš netapsiu žyniu, nepaaiškinsi man?.. 

— Yra dalykų, su kuriais gali susipažinti ir dabar jūsų kilnybė 
kaip erpatras, yra kitų, su kuriais susipažinsi kaip faraonas. Bet yra 
ir tokių, apie kuriuos gali žinoti tik vyriausiasis žynys. 

— Kiekvienas faraonas yra drauge ir vyriausiasis žynys, — per- 
traukė kunigaikštis. 

— Ne kiekvienas. Pagaliau nevienodi ir vyriausieji žyniai. 

— Vadinasi, — sušuko įpykęs įpėdinis, — jūs slepiat nuo manęs 
valstybės valdymą!.. Ir aš negalėsiu įvykdyti tėvo įsakymų!.. 

— Tai, ko tau reikia, kunigaikšti, — ramiai pasakė Mentezufis,— 
gali sužinoti, nes juk turi žemiausius žynio šventinimus. Tačiau tie 
dalykai yra paslėpti šventyklose už uždangos, kurios niekas neišdrįs 
praskleisti be atitinkamo pasiruošimo. 

— Aš praskleisiu!.. 

— Tesaugo dievai Egiptą nuo tokios nelaimės! — atsakė žynys 
keldamas aukštyn rankas.— Argi jūsų kilnybė nežinai, kad perkūnas 
nutrenks kiekvieną, kuris be atitinkamų pamaldų palies uždangą? 
Liepk, kunigaikšti, nuvesti į šventyklą kokį vergą ar pasmerktąjį, ir 
tegul tik jis ištiesia ranką, — tuojau mirs. 

— Nes jūs jį nužudysite. 

— Kiekvienas iš mūsų mirs kaip paprasčiausias nusikaltėlis, jei- 
gu šventvagiškai prisiartins prie aukuro. Dievams, mano kunigaikšti, 
faraonas ir žynys yra tas pat kas vergas. 

— Tad ką man daryti?.. — paklausė Ramzis. 

— Ieškok atsakymo į savo klausimus šventykloje, apsivalęs mal- 
domis ir pasninku,— atsakė žynys.— Kiek Egiptas gyvuoja, dar joks 
valdovas kitaip nepasiekė valstybinės išminties. 

— Pagalvosiu apie tai, — tarė kunigaikštis.— Nors iš to matau, 
kad didžiai gerbiamas Mefris ir tu, šventasis pranaše, norite mane 
įtraukti į pamaldas — kaip ir mano tėvą. 

— Visai ne. Jeigu jūsų kilnybė kaip faraonas apsiribosi tik va- 
dovavimu kariuomenei, turėsi tik kelis kartus per metus dalyvauti 
pamaldose, nes kitais atvejais tave pavaduos vyriausieji žyniai. Bet 
jeigu nori pažinti šventyklų paslaptis, privalai nusilenkti dievams, nes 
jie yra išminties šaltinis. 

Dabar Ramziui jau buvo aišku: arba jis neįvykdys faraono įsa- 
kymo, arba turės pasiduoti žynių valiai, o tai jį pykino ir didino jo 
nepalankumą dvasininkams. 

Tad kunigaikštis ir neskubėjo pažinti šventyklų paslapčių. Pas- 
ninkams ir pamaldoms jis dar turės laiko, todėl tik uoliau ėmė da- 
lyvauti jo garbei keliamose puotose. 

Kaip tik tuo metu sugrįžo Tutmozis, visokių išmonių meistras, 
ir atvežė kunigaikščiui gerų žinių iš Saros. Ji buvo sveika ir gražiai 
atrodė, nors tai šiandien Ramziui jau mažiau rūpėjo. Bet žyniai nų- 
statė jo būsimam kūdikiui tokį gerą horoskopą, kad kunigaikštis buvo 
sužavėtas. 

Jie drąsiai tvirtino, kad kūdikis bus sūnus, dievų dosniai apdo- 
vanotas, ir, jeigu tėvas jį mylės, pasieks gyvenime didelę šlovę. 

Kunigaikštis juokėsi iš antrosios tos pranašystės dalies. 

— Keista jų išmintis! — pasakė jis Tutmoziui. — Žino, kad bus 
sūnus, ko nežinau aš, nors esu tėvas, bet abejoja, ar aš jį mylėsiu, 
nors nesunku suvokti, kad mylėsiu tą vaiką, net jeigu būtų ir duktė. 

O dėl jo garbės tegul jie būna ramūs. Aš tuo pasirūpinsiu!.. 

Pachono mėnesį (sausis— vasaris) įpėdinis atvažiavo į Ka nomą, 
kur jį priėmė nomarchas Sofra. Anu miestą nuo Atribio teskyrė sep- 

tynių valandų kelias pėsčiomis, bet kunigaikštis keliavo tris dienas. 
Mąstydamas apie maldas ir pasninkus, kurie jo laukia susipažįstant 
su šventyklų paslaptimis, Ramzis jautė vis didesnį polinkį į pramo- 
gas. Kunigaikščio palyda tai atspėjo, todėl pramogos ėjo viena po 
kitos. 

Vieškeliuose, kuriais įpėdinis važiavo į Atribį, vėl rinkosi minios 
žmonių su šūkiais, gėlėmis ir muzika. Ypač prie miesto entuziaz- 
mas pasiekė viršūnę. Atsitiko net taip, kad kažkoks milžinas darbi- 
ninkas puolė po vietininko vežimu. O kai Ramzis sulaikė arklius, 
iš būrio išėjo keliolika jaunų moterų ir visą jo vežimą apipynė 
gėlėmis. 

“Vis dėlto jie mane myli!.. — pamanė kunigaikštis. 

Ka provincijoje jis nebeklausinėjo nomarcho apie faraono paja- 
mas, nebelankė įmonių, nebereikalavo raportų. Jis žinojo, kad nie- 
ko nesupras, todėl tuos reikalus atidėjo iki to laiko, kai jam bus at- 
skleistos valdymo paslaptys. Tik vieną kartą pamatęs, kad dievo Se- 
beko šventykla stovi ant aukštos kalvos, kunigaikštis užsinorėjo įlipti 
į jos piloną ir apžiūrėti apylinkes. 

Garbingasis Sofra tuojau įvykdė įpėdinio valią. Bokšte kuni- 
gaikštis su dideliu malonumu užtruko porą valandų. 

Ka provincija buvo derlinga lyguma. Keliolika kanalų ir Nilo 
atšakų vagojo ją visomis kryptimis ir atrodė lyg koks tinklas, nu- 
pintas iš sidabrinių ir žydrų virvių. Melionai ir kviečiai, pasėti lap- 
kričio mėnesį, jau baigė nokti. Laukuose visur plušo nuogi žmonės — 
rinko agurkus ir sėjo medvilnę. Aplinkui gausu buvo gyvenamųjų 
trobesių, kurie keliolikoje vietų tirščiau susibūrę sudarė miestelius. 

Didesnė dalis namų, ypač tų, kurie stovėjo laukuose, buvo drėbtos 
iš molio pirkios, dengtos šiaudais ir palmių lapais. Užtat miestuose 
namai buvo mūriniai, su plokščiais stogais ir panašūs į baltus ku- 
bus, subadytus tose vietose, kur buvo durys ir langai. Labai dažnai 
ant vieno tokio kubo stovėdavo kitas, kiek mažesnis, o ant to — 
trečias, dar mažesnis, ir kiekvienas aukštas buvo nudažytas vis kita 
spalva. Po ugnine Egipto saule tie namai atrodė kaip dideli perlai, 
rubinai ir safyrai, išmėtyti tarp laukų žalumos, apsupti palmių ir akacijų. 

Iš tos vietos Ramzis pastebėjo reiškinį, kuris privertė jį susimąsty- 
ti. Aplink šventyklas namai buvo gražiausi, o laukuose triūsė dau- 
giausia Žmonių. 

“Žynių dvarai turtingiausi!.." — prisiminė jis ir dar kartą apmetė 
žvilgsniu šventyklas ir koplyčias, kurių iš bokšto matėsi keliolika. 

Bet kunigaikštis susitaikė su Herhoru, ir jam buvo reikalingos 
žynių paslaugos, todėl jau nebenorėjo dėl viso to kvaršinti sau galvos. 

Kitomis dienomis garbingasis Sofra surengė kunigaikščiui kelias 
medžiokles, pamažu keldamas jas nuo Atribio miesto į rytus. Prie 
kanalų paukščius šaudė iš lankų, gaudė didžiuliais tinkliniais spąstais, 
kuriais iš karto pagaudavo po keliasdešimt sparnuočių, arba naudo- 
jo sakalus. O kai kunigaikščio palyda įžengė į rytų dykumą, prasidėjo 
didelė keturkojų žvėrių medžioklė su šunimis ir pantera. Per keletą 
dienų jų buvo užmušta ir sugauta pora šimtų. 

Kai garbingasis Sofra pastebėjo, kad kunigaikščiui jau pakanka 
pramogų po atviru dangum ir nakvynių palapinėse, jis nutraukė 
medžioklę ir trumpiausiais keliais grąžino savo svečius į Atribį. 

Jie grįžo ketvirtą valandą po pietų, ir nomarchas visus pakvietė 
į savo rūmus, į puotą. 

Jis pats nuvedė kunigaikštį į vonią, stebėjo maudymąsi ir iš sa- 
vo dėžės atnešė kvepalų Ramziui išsikvėpinti. Paskui nomarchas 
prižiūrėjo kirpėją, tvarkantį vietininkui plaukus, pagaliau atsiklaupęs 
ant grindų maldavo kunigaikštį maloningai priimti iš jo naujus apdarus. 

Tai buvo tik ką išausti dygsniuoti marškiniai, perlais siuvinėta pri- 
juostė ir apsiaustas, ataustas auksu, labai stiprus, bet toks plonas, kad 
jį galima buvo sugniaužti rankose. 

Įpėdinis maloningai priėmė visa tai ir pridūrė, kad dar niekad ne- 
buvo gavęs tokios gražios dovanos. 

Kai saulė nusileido, nomarchas nuvedė kunigaikštį į pokylių salę. 

Tai buvo didelis kiemas, apsuptas kolonada, išklota mozaikomis. 
Ant visų sienų buvo nupiešti paveikslai, vaizduojantys Sofros pro- 
senių gyvenimo scenas, daugiausia karus, keliones jūra ir medžiok- 
les. Virš to pastato vietoj stogo buvo išskleista milžiniška plaštakė 
įvairiaspalviais sparnais, kuriuos paslėpti vergai judino ir šitaip vėdi- 
no orą. 

Bronziniuose laikikliuose, pritaisytuose prie kolonų, degė šviesūs 
žibintai skleisdami kvapius dūmus. 

Salė buvo padalyta į dvi dalis: viena tuščia, kitoje pristatyta sta- 
liukų ir kėdžių puotos dalyviams. Gilumoj buvo įrengta pakyla, ant 
kurios po puošniu stogeliu su praskleistomis užuolaidomis stovėjo 
staliukas ir kanapa Ramziui. 

Prie kiekvieno staliuko stovėjo dideli vazonai su palmėmis, aka- 
cijomis ir figmedžiais. Aplink įpėdinio stalą stovėjo spygliuočiai au- 
galai, nuo kurių salėje sklido gaivus kvapas. 

Susirinkę svečiai pasveikino kunigaikštį džiaugsmingais šūkiais, 
o kai Ramzis užėmė vietą po baldakimu, iš kur buvo matyti visa 
salė, jo palyda susėdo prie stalų. 

Suskambo arfos ir pradėjo rinktis damos puošniais muslino ap- 
darais, apnuogintomis krūtinėmis, spindinčios brangenybėmis. Iš jų 
keturios gražiausios apsupo Ramzį, o kitos susėdo greta palydos pa- 
reigūnų. 

Ore sklido rožių, pakalnučių ir žibuoklių kvapas, — kunigaikštis 
pajuto, kad jam smarkiai tvinksi smilkiniuose. 

Vergai ir vergės baltais, rausvais ir žydrais marškiniais pradėjo 
nešti į stalus skanėstus, keptą paukštieną ir žvėrieną, žuvis, vyną bei 
vaisius ir gėlių vainikus, kuriuos puotautojai dėjosi ant galvų. 
Didžiulė plaštakė vis tankiau judino sparnus, o tuščioje salės pusėje 
prasidėjo vaidinimas. Vienas po kito išeidavo šokėjos, gimnastai, 
juokdariai, fokusininkai ir fechtuotojai; ypač mikliems žiūrovai mėtė 
gėlių iš savo vainikų arba aukso žiedus. 

Kelias valandas truko puota, kurios metu tolydžio aidėjo šūkiai 
kunigaikščio, nomarcho ir jo šeimos garbei. 

Ramzį, kuris sėdėjo atsilošęs ant kanapos, apdengtos liūto kailiu 
su auksiniais nagais, aptarnavo keturios moterys. Viena jį vėdino, 
antra keitė vainikus ant galvos, o kitos dvi padavinėjo jam valgių. 
Puotai baigiantis, toji iš moterų, su kuria kunigaikštis meiliausiai 
kalbėjo, atnešė jam taurę vyno. Ramzis išlenkė pusę, likutį padavė 
jai, o kai ši išgėrė, pabučiavo ją į lūpas. 

Tada vergai skubiai ėmė gesinti deglus, plaštakė liovėsi judinusi 
sparnus, o salę apgaubė tamsa ir tyla, kurią trikdė tik nervingas mo- 
terų juokas. 

Staiga pasigirdo skubūs kelių žmonių žingsniai ir baisus riksmas. 

— Leiskit mane!.. — šaukė kimus vyro balsas.— Kur yra įpėdi- 
nis?.. Kur vietininkas?.. 

Salėje kilo sąmyšis. Išsigandusios moterys verkšleno, vyrai šaukė: 

— Kas atsitiko?.. Pasikėsinimas prieš įpėdinį!.. Ei, sargyba!.. 

Skambėjo daužomi indai, braškėjo kėdės. 

— Kur yra įpėdinis? — maurojo įsibrovėlis. 

— Sargyba!.. Ginkit įpėdinį!.. — kažkas šaukė salėje. 

— Uždekit šviesą!.. — pasigirdo jaunuoliškas įpėdinio balsas.— 
Kas manęs ieško?.. Aš čia!.. 

Buvo įnešti deglai. Salėje barkšojo apversti ir sulaužyti baldai, 
tarp kurių slėpėsi puotautojai. Ant pakylos kunigaikštis stengėsi 

ištrūkti iš moterų, kurios šaukdamos įsikibo jam į rankas ir kojas. 
Šalia kunigaikščio stovėjo Tutmozis sutaršytu peruku ir laikydamas 
rankoje bronzinį ąsotį buvo pasirengęs vožti per galvą kiekvienam, 
kuris tik prisiartintų. Salės duryse pasirodė keli kareiviai su nuogais 
kalavijais. 

— Kas atsitiko?.. Kas čia yra?.. — šaukė išsigandęs nomarchas. 

Pagaliau buvo pastebėtas sąmyšio kaltininkas. Kažkoks nuogas 
milžinas, aptaškytas purvu, jo nugara vien kruvini rėžiai, klūpėjo ant 
pakylos laiptų ir tiesė rankas į įpėdinį. 

— Štai žudikas!.. — subliovė nomarchas.— Čiupkit jį!.. 

Tutmozis pakėlė savo ąsotį, nuo durų atbėgo kareiviai. Žaizdo- 
tas žmogus kniūbsčias krito ant laiptų šaukdamas: 

— Pasigailėkit, Egipto saule!.. 

Jau kareiviai buvo begriebią jį, kai Ramzis ištrūkęs iš moterų 
priėjo prie skurdžiaus. 

— Nelieskite jo! — sušuko Ramzis kareiviams.— Ko nori, žmogau? 

— Noriu tau papasakoti apie mūsų skriaudas, viešpatie... 

Tuo metu Sofra priėjęs prie kunigaikščio kuždėjo: 

— Tai hiksas.. pažiūrėk, jūsų kilnybe, į jo gauruotą barzdą ir 
plaukus... Pagaliau įžūlumas, kaip jis čia įsiveržė, rodo, kad tas nu- 
sikaltėlis nėra tikras egiptietis... 

— Kas tu esi? — paklausė kunigaikštis. 

— Esu Bakura, kasėjų pulko darbininkas iš Sechemo. Dabar ne- 
turime darbo, todėl nomarchas Otojas mums liepė... 

— Jis girtuoklis ir beprotis!.. — pasipiktinęs kuždėjo Sofra.— 
Kaip jis su tavim kalba, viešpatie... | 

Kunigaikštis taip pažvelgė į nomarchą, kad didikas dvilinkas pa- 
sitraukė atgal. 

— Ką jums liepė garbingasis Otojas? — klausinėjo vietininkas 
Bakurą. 

— Liepė mums, viešpatie, vaikščioti Nilo krantu, plaukioti upe, 
stovėti prie vieškelio ir kelti triukšmą tavo garbei. Ir žadėjo, kad duos 
mums, kas priklauso... Nes jau du mėnesius, viešpatie, mes nieko 
negauname... Nei miežių paplotėlių, nei žuvies, nei alyvos kūnui tepti. 

— Ką jūs į tai pasakysit, garbingasis pone? — paklausė kuni- 
gaikštis nomarchą. 

— Pavojingas girtuoklis... bjaurus melagis... — atsakė Sofra. 

— Tai kokį gi triukšmą kėlėte mano garbei? 

— Kaip buvo liepta,— pasakojo milžinas.— Mano žmona ir 
duktė drauge su kitais šaukė: “Tegyvuoja amžinai!“, o aš šokinėjau 
į vandenį, svaidžiau vainikus į jūsų kilnybės laivą, ir už tai man 
turėjo mokėti po uteną. O kai jūsų didybė teikeisi maloningai važiuo- 
ti į Atribio miestą, man buvo nurodyta pulti po jūsų arkliais ir su- 
laikyti vežimą... 

Kunigaikštis ėmė juoktis. 

— Kaip gyvas, — pasakė jis, — nemaniau, kad taip linksmai baig- 
sime puotą!.. O kiek tau sumokėjo už tai, kad puolei po vežimu? 

— Buvo žadėję tris utenas, bet nieko nesumokėjo nei man, nei 
žmonai, nei dukteriai. Ir visam pulkui du mėnesius neduoda nieko 
valgyti. 

— O iš ko gyvenate? 

— Elgetaujame arba iš to, ką užsidirbame valstiečių ūkyje. Dėl 
to baisaus skurdo jau tris kartus maištavove ir norėjome grįžti na- 
mo. Bet karininkai ir raštininkai arba žada, kad atiduos mums, arba 
liepia mušti... 

— Už tą mano garbei keltą triukšmą? — pertraukė kunigaikštis 
juokdamasis. 

— Teisybę sakai, jūsų didybe... Taigi vakar buvo didžiausias 
maištas, ir jo kilnybė nomarchas Sofra liepė už tai atskirti kas 
dešimtą... Kiekvienas dešimtas gavo lazdų, o aš daugiausia, nes esu 
didelis ir turiu maitinti tris burnas: savo, žmonos ir dukters... Su- 
muštas ištrūkau iš jų, norėjau pulti kniūbsčias prieš tave, viešpatie, 
ir papasakoti mūsų skriaudas. Tu mušk mus, jeigu esame kalti, bet 
tegul raštininkai atiduoda, kas mums priklauso, nes mirsime badu — 
ir mes, ir žmonos, ir mūsų vaikai... 

— Tai piktos dvasios apsėstas žmogus!.. — sušuko Sofra.— Tei- 
kis pažvelgti, jūsų kilnybe, kiek jis nuostolių man padarė... Dešim- 
ties talentų nepakaktų už tuos stalus, dubenis ir ąsočius... 

Atitokę puotautojai pradėjo murmėti. 

— Tai kažkoks banditas!.. — kalbėjo jie.— Žiūrėkit, tai iš tikrųjų 
hiksas... Jame dar tebeverda prakeiktas kraujas jo prosenelių, kurie 
buvo užpuolę ir nuniokoję Egiptą... Tokie brangūs baldai... Tokie 
dailūs indai — sudaužyti į šipulius!.. 

— Vienas neapmokėtų darbininkų maištas padaro valstybei dau- 
giau nuostolių, negu visi tie turtai yra verti, — griežtai atkirto Ramzis. 

— Šventi žodžiai!.. Juos reikia užrašyti paminkluose, — bematant 
pasigirdo svečių balsai.— Maištas atitraukia žmones nuo darbo ir 

skaudina jo šventenybės širdį... Neleistina, kad darbininkai po du 
mėnesius negautų uždarbio... 

Neslėpdamas savo paniekos kunigaikštis pasižiūrėjo į permainin- 
gus kaip debesys dvariškių veidus ir kreipėsi į nomarchą. 

— Atiduodu tau,— pasakė jis rūsčiai, — tą užplaktą žmogų. Esu 
tikras, kad plaukas nenukris nuo jo galvos. O rytoj aš noriu pama- 
tyti pulką, kuriam jis priklauso, ir įsitikinti, ar skundėjas sakė tei- 
sybę. | 

Tai pasakęs vietininkas išėjo palikdamas nomarchą ir svečius 
didžiai susirūpinusius. 

Kitą dieną kunigaikštis, kuriam apsirengti padėjo Tutmozis, pa- 
klausė jį: 

— Ar darbininkai atėjo? 

— Taip, viešpatie. Nuo aušros jie laukia tavo įsakymų. 

— O tas... tasai Bakura yra tarp jų? 

— Atsitiko keistas dalykas. Garbingasis Sofra liepė jį uždaryti 
tuščiame savo rūmų rūsyje. Ir tas padauža, labai stiprus vyras, išlaužė 
duris į kitą požemį, kur stovėjo vynas, apvertė kelis labai brangius 
ąsočius ir pats tiek prisigėrė, kad... 

— Kad kas?.. — paklausė kunigaikštis. 

— Kad mirė. 

Įpėdinis pašoko nuo kėdės. 

— Ir tu tiki, — sušuko jis, — kad tasai vargeta pats mirtinai nu- 
sigėrė?.. 

— Reikia tikėti, nes neturiu įrodymų, kad jis buvo nužudytas, — 
atsakė Tutmozis. 

— Bet aš jų paieškosiu!.. — suriko kunigaikštis. 

Jis bėgiojo po kambarį ir prunkštavo kaip įniršęs liūtukas. 

Kai įpėdinis šiek tiek aprimo, Tutmozis tarė jam: 

— Neieškok, viešpatie, kaltės ten, kur jos nematyti, nes ir liu- 
dytojų nerasi. Jeigu kas nors iš tikrųjų, nomarchui įsakius, ir pa- 
smaugė tą darbininką, vis tiek neprisipažins, o pats mirusysis tai pat 
nieko nepasakys. Kita vertus, kokia būtų prasmė, jeigu jis ir apskųstų 
nomarchą!.. Tokiomis sąlygomis joks teismas nenorės pradėti kvotos... 

— O jeigu aš įsakysiu?.. — paklausė vietininkas. 

— Tokiu atveju bus atliktas tardymas ir įrodyta, kad Sofra ne- 
kaltas. O tu, viešpatie, po to būsi sugėdintas, ir visi nomarchai, jų 
giminės ir tarnai taps tavo priešais. 

Kunigaikštis stovėjo vidury kambario ir galvojo. 

— Pagaliau,— kalbėjo Tutmozis, — atrodo, kad nelaimingasis Ba- 
kura iš tikrųjų buvo girtuoklis arba beprotis ir visų pirma — sveti- 
mos kilmės žmogus. Argi tikras, sveiko proto egiptietis, nors jam 
ir ištisus metus nebūtų mokėję atlyginimo ir dukart tiek davę lazdų, 
išdrįstų įsiveržti į nomarcho rūmus ir su tokiu triukšmu šauktis ta- 
vo pagalbos?.. 

Ramzis panarino galvą ir pamatęs, kad kitame kambaryje yra dva- 
riškių, tyliai tarė: 

— Ar žinai, Tutmozi, kad nuo to laiko, kai išvykau į šią kelionę, 
Egiptas man pradeda atrodyti kažkoks kitoks. Kartais pats save klau- 
siu: nejaugi aš esu svetimoje šalyje? Tai vėl mano širdis nerimsta, 
lyg prieš mano akis būtų nuleista uždanga, už kurios vyksta viso- 
kios piktadarybės, kurių aš negaliu pamatyti... 

— Todėl ir neieškok jų, nes galų gale tau pasirodys, kad visi mes 
turime eiti į kasyklas, — juokdamasis atsakė Tutmozis.— Atsimink, 
kad nomarchai ir valdininkai yra tavo kaimenės piemenys. Kad ku- 
ris ir prisimelš sau puodą pieno arba pasipjaus avį, tai juk jo 
neužmuši ir neišvarysi. Avių turi daug, 0 piemenį gauti sunku. 

Vietininkas jau apsirengęs nuėjo į laukiamąją salę, kur buvo su- 
sirinkusi jo palyda: žyniai, karininkai ir valdininkai. Paskui drauge 
su jais Ramzis iš rūmų išėjo į išorinį kiemą. 

Tai buvo erdvi aikštė, apsodinta akacijomis, kurių pavėsyje ku- 
nigaikščio laukė darbininkai. Nuaidėjus trimitui, visa minia pašoko 
nuo žemės ir išsirikiavo penkiomis eilėmis. 

Ramzis, apsuptas puošnaus didikų būrio, staiga sustojo, norėda- 
mas pirma iš tolo apžvelgti kasėjų pulką. Tai buvo nuogi žmonės 
baltomis kepuraitėmis ant galvų ir tokios pat spalvos prijuostėmis 
aplink šlaunis. Eilėse aiškiai buvo galima atskirti rusvus egiptiečius, 
tamsiaodžius negrus, gelsvus azijiečius ir baltus Libijos bei Vidurže- 
mio jūros salų gyventojus. 

Pirmoje eilėje stovėjo kasėjai su kapliais, antroje su kauptukais, 
trečioje su kastuvais. Ketvirtą eilę sudarė nešikai, kurių kiekvienas 
turėjo lazdą ir du kibirėlius, penktąją — taip pat nešikai, bet su di- 
delėmis dėžėmis ir prie kiekvienos po du žmones. Jie nešiojo iškastą 
žemę. | 

Prieš eiles kas keliolika žingsnių stovėjo meistrai: kiekvienas ran- 
koje laikė storą vėzdą ir didelį skriestuvą arba kampainį. 

Kunigaikščiui priėjus, jie sušuko choru: “Gyvuoki amžinai!" ir at- 
siklaupę kaktą palietė žemę. Įpėdinis liepė jiems atsikelti ir vėl 
atidžiai juos apžvelgė. | 

Tai buvo sveiki ir stiprūs vyrai, anaiptol nepanašūs į tokius, ku- 
rie du mėnesius gyveno iš išmaldos. 

Prie vietininko priėjo nomarchas Sofra su savo palyda. Bet Ram- 
zis dėdamasis jo nepastebėjęs kreipėsi į vieną iš meistrų: 

— Ar jūs esate kasėjai iš Sechemo? — paklausė jis. 

Meistras visu ūgiu išsitiesė kniūbsčias ant žemės ir tylėjo. 

Kunigaikštis gūžtelėjo pečiais ir kreipėsi į darbininkus: 

— Ar jūs esate iš Sechemo? 

— Esame kasėjai iš Sechemo!.. — atsakė jie choru. 

— Atlyginimą gavot? 

"— Atlyginimą gavome — esame sotūs ir laimingi jo šventenybės 
tarnai, — atsakė choras, kapote kapodamas kiekvieną atskirą žodį. 

— Aplink!.. — sukomandavo kunigaikštis. 

Jie apsisuko. Beveik kiekvieno nugaroje buvo gilūs ir tankūs ran- 
dai nuo lazdų, bet naujų rėžių nebuvo. 

“Apgaudinėja mane!.." — galvojo įpėdinis. Jis liepė darbininkams 
eiti į savo būstus ir nei pasisveikinęs, nei atsisveikinęs su nomar- 
chu grįžo į rūmus. 

— Ar ir tu man sakysi,— pakeliui tarė jis Tutmoziui, — kad tie 
žmonės yra darbininkai iš Sechemo'?.. 

— Juk jie patys tai pasakė, — tarė dvariškis. 

Kunigaikštis liepė paduoti jam arklį ir nujojo į kariuomenės sto- 
vyklą už miesto. 

Visą dieną jis mankštino pulkus. Apie vidudienį pratimų aikštėje 
pasirodė keliasdešimt nomarcho vadovaujamų nešikų su palapinėmis, 
rakandais, maistu ir vynu. Bet kunigaikštis liepė grįžti į Atribį, O 
kai atėjo laikas kariuomenei pasistiprinti, pats valgė su kareiviais 
avižinius paplotėlius su džiovinta mėsa. 

Tai buvo samdomi libių pulkai. Kai vakare kunigaikštis liepė 
padėti ginklus ir atsisveikino su jais, atrodė, kad kareiviai ir kari- 
ninkai pakvaišo. Šaukdami: “Gyvuok amžinai!“, jie bučiavo jam ran- 
kas ir kojas, iš iečių ir apsiaustų sutaisė neštuvus ir su dainomis nu- 
nešė kunigaikštį į miestą, pakeliui ginčydamiesi dėl garbės nešti jį 
ant savo pečių. 

Nomarchas ir provincijos valdininkai matydami barbarų libių en- 
tuziazmą ir įpėdinio rodomą jiems malonę susirūpino. 

— Štai valdovas!.. — sukuždėjo Sofrai didysis raštininkas. — Kad 
jis panorėtų, tie žmonės kalavijais iškapotų mus ir mūsų vaikus... 

Susikrimtęs nomarchas kreipėsi į dievus ir atidavė save jų malo- 
ningai globai. 

Vėlai naktį Ramzis atsidūrė savo rūmuose, ir čia tarnai jam pa- 
sakė, kad pakeistas jo miegamasis kambarys. 

— Kodėl? 

— Aname miegamajame buvo pastebėta nuodinga gyvatė, kuri 
pasislėpė taip, kad jos negalima surasti. 

Naujasis miegamasis — keturkampis, kolonų apsuptas kambarys — 
buvo priestate, esančiame greta nomarcho namo. Alebastro sienos bu- 
vo išklotos spalvotais bareljefais, apačioje vaizduojančiais augalus va- 
zonuose, o aukščiau — alyvmedžių ir lauro lapų girliandas. 

Beveik viduryje stovėjo didelė lova, papuošta juodmedžiu, dram- 
blio kaulu ir auksu. Kambarys buvo apšviestas dviem kvapniais deg- 
lais, prie kolonados stovėjo staliukai su vynu, valgiais ir rožių vai- 
nikais. 

Lubose buvo didelė keturkampė anga, uždengta marška. 

Kunigaikštis išsimaudė ir atsigulė į minkštą patalą, o jo tarnai 
išėjo į kitus kambarius. Žibintai pradėjo gesti, per miegamąjį pa- 
dvelkė šaltas vėjelis, nešdamas gėlių kvapus. Tuo pačiu metu aukštai 
pasigirdo tyli arfų muzika. 

Ramzis pakėlė galvą. Drobinis kambario stogas prasiskleidė, ir 
pro angą lubose buvo matyti Liūto žvaigždynas, o jame ryški Re- 
gulo žvaigždė. Arfų muzika sustiprėjo. 

“Bene dievai ruošiasi mane aplankyti?.."“ — pagalvojo Ramzis 
šypsodamasis. 

Lūbų angoje blykstelėjo plati šviesos juosta — stipri, bet švelni. 
Po valandėlės viršuje pasirodė neštuvai, panašūs į auksinį laivą su 
gėlių pavėsine, kurios stulpeliai buvo apipinti rožių girliandomis, o 
stogas — žibuoklėmis ir lotosais. 

Žalumynais apipintomis virvėmis auksinis laivelis tyliai nusilei- 
do į miegamąjį ir sustojo ant grindų, 0 iš po gėlių išėjo nepaprasto 
grožio nuoga moteris. Jos kūnas turėjo balto marmuro atspalvį; nuo 
gintarinės spalvos garbanų sklido svaiginantis kvapas. 

Išlipusi iš nusileidusių neštuvų moteris atsiklaupė prieš kuni- 
gaikštį. 

— Tu esi Sofros duktė?.. — paklausė jos įpėdinis. 

— Sakai teisybę, viešpatie... 

— Ir vis dėlto atėjai pas mane! 

— Maldauti tave, kad atleistum mano tėvui... Jis nelaimingas!.. 
Nuo vidudienio lieja ašaras ir voliojasi dulkėse. 

— O jeigu aš jam neatleisčiau, tu išeitum? 

— Ne... — tyliai sukuždėjo ji. 

Ramzis patraukė ją į save ir aistringai pabučiavo. Jo akys degė. 

— Todėl atleisiu jam, — tarė kunigaikštis. 

— O, koks tu geras!.. — sušuko ji glausdamasi prie Ramzio, o 
paskui pridūrė meilindamasi: — Liepsi atlyginti nuostolius, kuriuos 
jam padarė tasai beprotis darbininkas? 

— Liepsiu! 

— Ir mane paimsi į savo namus... 

Ramzis pasižiūrėjo į ją. 

— Paimsiu tave, nes esi graži. 

— Tikrai?.. — atsakė moteris apkabindama jo kaklą.— Įsižiūrėk 
į mane geriau... Iš Egipto gražuolių aš užimu tik ketvirtąją vietą. 

— Ką tai reiškia? 

— Memfyje ar prie Memfio gyvena tavo pirmoji... Laimė, ji tik 
žydė!.. Secheme yra antroji... 

— Nieko apie tai nežinau, — įterpė kunigaikštis. 

— O, tu balandėli!.. Tai tikriausiai nežinai ir apie trečiąją, Anu 
mieste... 

— Ar ji taip pat priklauso mano namams?.. 

— Nedėkingasis!.. — sušuko ji suduodama jam lotoso žiedu.— 
Po mėnesio gali ir apie mane tą patį pasakyti... Bet aš nesileisiu 
skriaudžiama... 

— Kaip ir tavo tėvas. 

— Dar jam neatleidai?.. Atsimink, kad išeisiu... 

— Pasilik jau... pasilik!.. 

Kitą dieną vietininkas teikėsi priimti nomarcho Sofros pagarbos 
pareiškimą ir kvietimą į puotą. Jis viešai pagyrė nomarchą, kad ge- 
rai valdo provinciją, ir girto darbininko padarytiems nuostoliams at- 
lyginti paaukojo jam pusę indų ir baldų, gautų Anu mieste. 

Kitą tų dovanų dalį, kaip dvaro dama, pasiėmė nomarcho duktė, 
kis talentus apdarams, arkliams ir vergėms. 

Vakare kunigaikštis žiovaudamas tarė Tutmoziui: 

— Jo šventenybė mano tėvas pasakė man labai išmintingus 
žodžius, kad moterys brangiai kainuoja! 

— Blogiau, kai jų nėra... — atsakė dabita. 

— Bet aš turiu keturias ir net gerai nežinau, kaip čia atsitiko. 
Bent dvi galėčiau tau perleisti. 

— Ar Sarą taip pat? 

— Jos ne, ypač jeigu turės sūnų. 

— Jeigu jūsų kilnybė paskirsi toms balandėlėms gražų kraitį, at- 
siras joms ir vyrai. 

Kunigaikštis vėl nusižiovavo. 

— Nemėgstu klausyti apie kraičius,— tarė jis.— Aaa!.. Kokia 
laimė, kad galų gale paspruksiu nuo jūsų ir apsigyvensiu tarp žynių... 

— Iš tikrųjų taip padarysi?.. 

— Privalau. Gal pagaliau sužinosiu iš jų, kodėl faraonai darosi 
vis neturtingesni... Aaa!.. Na, ir pailsėsiu. 

Tą pačią dieną finikietis Dagonas, garbingasis sosto įpėdinio ban- 
kininkas Memfyje, gulėjo sofoje po savo rūmų veranda. Aplink jį 
stovėjo kvapūs vazonuose auginamų spygliuočių krūmai. Du juoda- 
odžiai vergai vėdino turtuolį vėduoklėmis, o jis žaisdamas su jauna 
beždžionaite klausėsi ataskaitų, kurias jam skaitė raštininkas. 

Tuo metu ginkluotas kalaviju, šalmu, ietimi ir skydu vergas (ban- 
kininkas mėgo karinę aprangą) pranešė, kad atvyko garbingasis Rab- 
sunas. Tai buvo finikiečių pirklys, apsigyvenęs Memfyje. 

Įėjęs svečias žemai nusilenkė ir taip sumerkė akių vokus, kad Da- 
gonas įsakė raštininkui ir vergams išsinešdinti iš po verandos. Po to 
pats, būdamas apdairus žmogus, patikrino visus kampus ir tarė 
svečiui: 

— Galim šnekėti. 

Rabsunas pradėjo be įžangos: 

— Ar jūsų kilnybė žino, kad iš Tyro atvažiavo kunigaikštis Hi- 
ramas?.. 

Dagonas pašoko sofoje. 

— Tegul jį patį ir jo kunigaikštystę apninka raupsai!.. — su- 
bliovė. | 

— Jis kaip tik man minėjo, — ramiai kalbėjo svečias, — kad tarp 
jūsų įvyko nesusipratimas... 

— Ką reiškia nesusipratimas?.. — šaukė Dagonas.— Tas gal- 
važudys mane apvogė, apiplėšė, sunaikino... Kai aš buvau pasiuntęs 
savo laivus įkandin kitų Tyro laivų į vakarus sidabro, niekšo Hira- 
mo vairininkai svaidė į juos ugnį, norėjo nustumti ant seklumos... 
Ir mano laivai grįžo nieko nepešę, apdegę ir aplaužyti... Kad jį su- 
degintų dangaus ugnis!.. — baigė įtūžęs bankininkas. 

— O jeigu Hiramas turi jūsų kilnybei pasiūlyti gerą dalyką? — 
flegmatiškai paklausė svečias. 

Dagono krūtinėje siaučianti audra iš karto nurimo. 

— Ką gi jis gali man pasiūlyti? — tarė jau visai ramiai. 

— Jis pats pasakys jūsų kilnybei, bet juk pirmiau jam reikia pa- 
simatyti su jumis. 
 — Na, tai tegul čia ateina. 

— Kunigaikštis Hiramas mano, kad jūsų kilnybė turėtų nueiti pas 
jį. Juk jis yra Tyro aukščiausiosios tarybos narys. 

— Greičiau jis nustips, negu aš pas jį nueisiu!.. —vėl įširdęs 
sušuko bankininkas. 

Svečias pristūmė savo kėdę prie sofos ir patapšnojo turtuoliui per 
šlaunį. 

— Dagonai,— pasakė jis,— turėk proto. 

— Kodėl aš neturiu proto ir kodėl tu, Rabsunai, nesakai man: 
“Jūsų kilnybė?.." 


— Dagonai, nebūk kvailas!.. — ramino jį svečias.— Jeigu ir tu 
neisi pas jį, ir jis pas tave, tai kaip judu susitarsit? 
— Tu esi kvailas, Rabsunai! — vėl supyko bankininkas.— Jei- 


gu aš nueisiu pas Hiramą, tenudžiūsta man ranka, tikriausiai dėl to 
mandagumo prarasiu pusę uždarbio. 

Svečias pagalvojo ir atsakė: 

— Dabar tarei protingą žodį. Taigi aš tau kai ką pasakysiu. Tu 
ateik pas mane, ir Hiramas ateis, ir judu pas mane aptarsite tą rei- 
kalą. 

Dagonas palenkė galvą į šoną ir vylingai primerkęs akį paklausė: 

— Ei, Rabsunai!.. Sakyk jau iš karto, kiek jis tau davė. 

— Už ką?.. 

— Už tai, kad aš ateisiu pas tave ir su tuo suskiu padarysiu 
sandėrį... 

— Tai — visos Finikijos reikalas, ir aš nenoriu iš to uždirbti, — 
atrėžė Rabsunas pasipiktinęs. 

— Kad tau skolininkai taip mokėtų, kiek čia yra teisybės! 

.— Tegul jie man nemoka, jei aš ką nors iš to uždirbsiu! Tegul 
tik Finikija neprakiša! — piktai sušuko Rabsunas. 

Jie atsisveikino. 

Vakarop garbingasis Dagonas sėdo į šešių vergų nešamus neštu- 
vus. Prieš jį ėjo du žygūnai su vėzdais ir du su deglais, o iš paskos — 
keturi nuo kojų iki galvos ginkluoti tarnai. Tai buvo daroma ne sau- 
gumo sumetimais, o todėl, kad Dagonas jau kurį laiką mėgo apsupti 
save kaip riteris ginkluotais žmonėmis. 

Bankininkas labai oriai išlipo iš neštuvų ir, dviejų vyrų (trečias 
nešė virš jo skėtį) palaikomas, įžengė į Rabsuno namą. 

— Kur tasai... Hiramas? — išdidžiai paklausė jis šeimininką. 

— Čia jo nėra. 

— Kaip?.. Vadinasi, aš turėsiu laukti? 

— Šitame kambaryje jo nėra, jis trečiame, pas mano žmoną,— 
atsakė šeimininkas.— Hiramas nuėjo jos aplankyti. 

— Aš ten neisiu!.. — pasakė bankininkas sėsdamas ant sofos. 

— Eik į antrą kambarį, ir jis tuojau pat ateis. 

Neilgai priešinęsis Dagonas nusileido ir netrukus, namų šeiminin- 
kui davus ženklą, įėjo į kitą kambarį. Tuo pačiu metu iš tolesnių 
kambarių pasirodė neaukštas žmogus su žila barzda, apsirengęs auksu 
siuvinėta toga ir su auksiniu lankeliu ant galvos. 

— Štai, — tarė šeimininkas sustodamas vidury,— štai jo malo- 
nybė kunigaikštis Hiramas, Tyro aukščiausiosios tarybos narys... O 
štai kilnusis Dagonas, kunigaikščio įpėdinio ir vietininko Žemutinia- 
me Egipte bankininkas. 

Du didikai pasisveikino sudėję rankas ant krūtinės ir atsisėdo prie 
atskirų staliukų kambario viduryje. Hiramas truputį praskleidė togą, 
norėdamas parodyti didelį aukso medalį, kabantį ant jo kaklo. At- 
sakydamas į tai Dagonas ėmė žaisti stora auksine grandinėle, gauta 
iš kunigaikščio Ramzio. 

— Aš, Hiramas,— atsiliepė senis, — sveikinu tave, gerbiamasis 
pone Dagonai, linkiu didelių turtų ir sėkmės reikaluose. 

— Aš, Dagonas, sveikinu tave, gerbiamasis pone, Hiramai, ir lin- 
kiu jums viso to, ko jūs man linkite... 

— Jau jūs pradedate vaidytis?.. — pertaukė bankininką suirzęs 
Hiramas. 

— Kur aš vaidijuos?.. Rabsunai, pasakyk, ar aš vaidijuos?.. 

— Geriau jūsų kilnybės kalbėkite apie reikalus, — atsakė šeimi- 
ninkas. 

Kiek pagalvojęs Hiramas pradėjo: 

— Bičiuliai iš Tyro karštai sveikina tave, pone, per mane. 

— Tik tiek jie man teatsiuntė?.. — pašaipiu tonu- paklausė Da- 
gonas. 

— O ką gi jie turėtų, pone, atsiųsti?.. — paklausė Hiramas kel- 
damas balsą. 

— Nurimkit!.. Santaika!.. — įsiterpė šeimininkas. 

Hiramas kelis kartus giliai atsiduso ir tarė: 

— Tai tiesa, kad mums reikalinga santaika... Sunkūs laikai atei- 
na Finikijai... 

— Bene jūra apsėmė jums Tyrą ar Sidoną?.. — šypsodamasis pa- 
klausė Dagonas. 

Hiramas nusispjovė ir paklausė: 

— Kodėl, pone, šiandien esi toks piktas?.. 

— Aš visada būnu piktas, kai manęs nevadina kilnybe... 

— O kodėl, pone, nevadini manęs malonybe?.. Juk aš esu kuni- 
gaikštis!.. 

— Galbūt Finikijoj, — atsakė Dagonas.— Bet jau Asirijoje, ger- 
biamasis, po tris dienas lauki kurio nors satrapo prieangyje audien- 
cijos, o kai tave priima, guli ant pilvo, kaip ir kiekvienas finikiečių 


pirklys. 
— O kaip, gerbiamasis, pats darytum atsidūręs pas laukinį žmogų, 
kuris gali tave pasmeigti ant kuolo?.. — sušuko Hiramas. 


— Ką aš padaryčiau, nežinau, — atsakė Dagonas.— Bet Egipte 
aš sėdžiu ant vienos sofos su sosto įpėdiniu, kuris šiandien yra vie- 
tininkas. 

— Santaika, jūsų kilnybe!.. Santaika, jūsų malonybe!.. — rami- 
no juos šeimininkas. 

— Santaika!.. Santaika, kai tasai ponas yra paprastas finikiečių 
pirklys ir nenori pareikšti man pagarbos!.. — sušuko Dagonas. 

— Aš turiu šimtą laivų!.. — suklykė Hiramas. 

— O jo šventenybė faraonas turi dvidešimt tūkstančių miestų, 
miestelių bei gyvenviečių... 

— Jūsų kilnybės paskandinsite reikalą ir visą Finikiją!..— jau pa- 
keltų tonu atsiliepė Rabsunas. 

Hiramas sugniaužė kumščius, bet nutilo ir ilsėjosi. 

— Vis dėlto turi pripažinti, jūsų kilnybe,— po valandėlės tarė 
jis Dagonui,— kad iš tų dvidešimties tūkstančių miestų jo švente- 
nybė iš tikrųjų nedaug teturi. 

— Nori pasakyti, jūsų malonybe,— atsakė Dagonas,— kad sep- 
tyni tūkstančiai miestų priklauso šventykloms ir septyni tūkstančiai 
didikams?.. Šiaip ar taip, jo šventenybei dar pasilieka šeši 
tūkstančiai... 

— Nelabai! Nes jeigu jūsų kilnybė iš to atimsi apie tris 
tūkstančius, kurie užstatyti žyniams, ir apie du tūkstančius, kuriuos 
nuomoja mūsų finikiečiai... 

— Teisybę sakai, jūsų malonybe,— tarė Dagonas.— Vis dėlto 
jo šventenybei dar lieka apie du tūkstančiai labai turtingų miestų... 

— Ar jus Tifonas apsėdo?..— iš eilės subliovė Rabsunas.— Da- 
bar skaičiuosite faraono miestus, kad jį... 

— Cit!..— sukuždėjo Dagonas pašokdamas nuo kėdės. 

— Kai viršum Finikijos pakibo nelaimė! — užbaigė Rabsunas. 

— Pasakykit pagaliau, kokia nelaimė...— pertraukė jį Dagonas. 

— Leisk kalbėti Hiramui, tada sužinosi, — atsakė šeimininkas. 

— Tegul šneka... 

— Ar, jūsų kilnybe, žinai, kas atsitiko viešbutyje “Po laivu" pas 
mūsų brolį Asarchadoną?..— pradėjo Hiramas. 

— Neturiu brolių iš smuklininkų!..— pašaipiai atsakė Dagonas. 

— Tylėk!..— riktelėjo supykęs Rabsunas ir čiupo už durklo ran- 
kenos.— Esi kvailas kaip šuo, kuris loja pro miegus... 

— Ko jis pyksta, tas... tas prekiautojas kaulais? — paklausė Da- 
gonas ir taip pat griebėsi peilio. 

— Tylėkit!.. Santaika!..— ramino juos senasis kunigaikštis ir taip 
pat nuleido išdžiūvusią ranką prie diržo. 

Kurį laiką visų trijų šnervės virpėjo ir žaižaravo akys. Pagaliau 
Hiramas, kuris nurimo pirmas, lyg niekad nieko nebūtų atsitikę, 
pradėjo: 

— Prieš porą mėnesių Asarchadono viešbutyje buvo apsistojęs 
kažkoks Putas iš Harano miesto... 

— Jis turėjo atsiimti penkis talentus iš vieno žynio,— tarė Da- 
gonas. 

— Na, ir toliau? — paklausė Hiramas. 

— Nieko. Pelnė vienos vaidilutės malonę ir, jos patariamas, 
išvažiavo į Tėbus ieškoti savo skolininko. 

— Protauji kaip vaikas ir plepi kaip moteris, — tarė Hiramas.— 
Tasai haranietis visai ne haranietis, o chaldėjas ir vadinasi ne Pu- 
tas, o Berosas... 

— Berosas?.. Berosas?..— pakartojo Dagonas stengdamasis pri- 
siminti.— Kur aš esu girdėjęs tą pavardę?.. 

— Girdėjęs!..— su panieka pasakė Hiramas.— Berosas — gud- 
riausias Babilono žynys, Asirijos kunigaikščių ir net paties karaliaus 
patarėjas... 

— Tegul jis sau būna patarėjas, kad tik ne faraono, man tai 
nerūpi...— pasakė bankininkas. 

Rabsunas pakilo nuo kėdės ir grūmodamas kumščiu Dagono pa- 
nosėje šaukė: 

— Tu, meitėli, nupenėtas faraono pamazgomis... Tau Finikija tiek 
terūpi, kiek man Egiptas. Įmanytum — už drachmą parduotum 
tėvynę... šunie... raupsuotasis!.. 

Dagonas pabalo ir atsakė ramiu balsu: 

— Ką tas verteiva paisto?.. Tyre yra mano sūnūs ir mokosi jūrei- 
vystės,Sidone gyvena mano duktė su vyru... Pusę savo turto pasko- 
linau aukščiausiajai tarybai, nors negaunu už tai nė dešimties 
nuošimčių. O tas verteiva sako, kad man nerūpi Finikija!.. 

Rabsunai, paklausyk manęs, — pridūrė jis po valandėlės.— Aš lin- 
kiu tavo žmonai ir vaikams, ir tavo tėvų vėlėms, kad tu jais rūpin- 
tumeis tiek, kiek aš rūpinuos dėl kiekvieno finikiečių laivo, dėl kiek- 
vieno akmens Tyre, Sidone, net Zarpate ir Ašibe...“? 

— Dagonas sako teisybę, — pertraukė Hiramas. 

— Man nerūpi Finikija!.. — toliau kalbėjo bankininkas užsideg- 
damas.— O kiek aš atgabenau čionai finikiečių, kad pralobtų, ir ką 
iš to turiu?.. Man nerūpi!.. Hiramas sugadino man du laivus ir pa- 
veržė iš manęs didelius uždarbius, o vis dėlto aš atsisėdau su juo 
viename kambaryje, nes reikalas liečia Finikiją. 

— Nes manei, jog šnekėsite, kaip apgauti ką nors, — tarė Rab- 
sunas. 

— Kad tu taip manytum apie mirtį, kvaily!.. — atkirto Dago- 
nas.— Bene aš esu vaikas ir nesuprantu, kad jei Hiramas ir atvyks- 
ta į Memfį, taigi ne prekiauti. Oi tu, Rabsunai!.. Tau reiktų bent dve- 
jus metus pabūti pas mane pusberniu ir arklides valyti... 

— Gana!.. — sušuko Hiramas trenkdamas kumščiu į staliuką. 

— Mes niekados nebaigsim dėl to chaldėjų žynio, — sumurmėjo 
Rabsunas taip ramiai, lyg prieš valandėlę visai ne jį būtų plūdę. 

Hiramas atsikrenkštė ir pradėjo: 

— Tas žmogus iš tikrųjų turi namą ir žemės Harane, ir ten va- 
dinamas Putu. Jis gavo hetitų pirklių laiškus Sidono pirkliams, todėl 
kelionėn jį paėmė mūsų vilkstinė. Jis gerai kalba finikiečių kalba, 
sąžiningai moka, nieko ypatinga nereikalavo, todėl mūsų žmonės jį 
net labai pamėgo. 


— Bet,— kalbėjo toliau Hiramas pasikrapštęs barzdą,— kad ir 
kaip liūtas dangstytųsi jaučio kailiu, vis tiek bent galiukas uodegos 
išlenda. Tasai Putas buvo labai išdidus ir pasitikįs savimi, todėl vilks- 
tinės vadovas slaptai patikrino jo daiktus. Ir nieko nerado, tik deivės 
Astoretės medalį. Vilkstinės vadovui tas medalis nusmelkė širdį. Iš 
kur hetitas gavo finikiečių medalį?.. 

Tik atvykęs į Sidoną, jis tuojau pranešė vyresnybei, ir nuo to lai- 
ko mūsų slaptoji policija stebėjo tą Putą. 

O jis yra toks gudruolis, kad vos tik kelias dienas pasėdėjo Si- 
done, ir visi jį pamilo. Jis meldėsi ir nešė aukas deivei Astoretei, 
mokėjo auksu, nesiskolino pinigų, bendravo tik su finikiečiais. Ir taip 
visus apdūmė, kad jo priežiūra susilpnėjo, o jis ramiai pasiekė 
Memfį. 

Čia mūsų vyresnybė vėl pradėjo jį stebėti, bet nieko nesusekė; 
tiek tenumanė, kad jis yra didelis ponas, o ne paprastas Harano mies- 
telėnas. Tik Asarchadonas atsitiktinai susekė, ir net ne susekė, o tik 
aptiko pėdsakus, kad tasai Putas vieną ištisą naktį praleido senoje 
Seto šventykloje, kuri čia daug reiškia... 

— Į ją įeina tik vyriausieji žyniai svarbiems pasitarimams,— įsi- 
kišo Dagonas. 

— Ir tai dar nieko nereikštų,— kalbėjo Hiramas. — Bet vienas 
mūsų pirklys prieš mėnesį grįžo iš Babilono su keistomis naujieno- 
mis. Už didelę dovaną vienas Babilono satrapo dvariškis jam pasakė, 
kad Finikijai gresia nelaimė!.. 

“Jus užgrobs asirai, — kalbėjo tas dvariškis mūsų pirkliui,—o iz- 
raelitus paims egiptiečiai. Tuo reikalu pas Tėbų žynius nuvyko net 
didysis chaldėjų žynys Berosas ir sudarys su jais sutartį." 

— Žinokite,— pasakojo toliau Hiramas,— kad chaldėjų žyniai 
egiptiečių žynius laiko savo broliais. O kadangi Berosas yra iškili 
asmenybės karaliaus Asaro dvare, žinia apie tą sutartį gali būti 1a- 
bai teisinga. 

— Kam asirams Finikija?.. — paklausė Dagonas kramtydamas nagus. 


— O kam vagiui svetimas svirnas?.. — atšovė Hiramas. 

— Ką gali reikšti Beroso sutartis su Egipto žyniais?.. — su- 
simąstęs paklausė Rabsunas. 

— Kvailas esi!.. — atsakė Dagonas.— Faraonas daro tik tai, ką 
žyniai nutaria. 

— Atsiras sutartis ir su faraonu, nebijokit! — petraukė Hira- 


mas.— Tyre mes žinome tikrai, kad į Egiptą su didele palyda ir 

dovanomis vyksta Asirijos pasiuntinys Sargonas... Jis neva nori pa- 
matyti Egiptą ir susitarti su ministrais, kad Egipto dokumentuose 
nebūtų rašoma, jog Asirija moka duoklę faraonams. Bet iš tikrųjų 
jis vyksta sudaryti sutarties dėl padalijimo žemių, esančių tarp mūsų 
jūros ir Eufrato upės. 

— Kad juos žemė prarytų! — nusikeikė Rabsunas. 

— Ką tu apie tai manai, Dagonai?.. — paklausė Hiramas. 

— O ką jūs padarytumėt, jeigu jus tikrai užpultų Asaras? 

Hiramas sudrebėjo iš pykčio. 

— Ką?.. Sėsime į laivus su šeimomis ir turtais, o tiems šunims 
paliksime miestų griuvėsius ir pūvančius vergų lavonus... Argi mes 
nepažįstame didesnių ir gražesnių už Finikiją kraštų, kur galima įkur- 
ti naują tėvynę, turtingesnę už šitą?.. 

— Tegul dievai mus saugo nuo tokio kraštutinumo! — tarė Da- 
gonas. 

— Taigi apie tai ir kalbama, kad reikia gelbėti dabartinę Fini- 
kiją nuo pražūties,— pasakė Hiramas.— O tu, Dagonai, daug gali 
tuo reikalu... 

— Ką aš galiu?.. 

— Gali sužinoti iš žynių, ar buvo pas juos Berosas ir ar sudarė 
su jais tokią sutartį... 

— Baisiai sunkus dalykas!.. — sukuždėjo Dagonas.— bet gal ir 
surasiu tokį žynį, kuris man paaiškins. 

— Gali sukliudyti, — dėstė Hiramas,— kad faraono dvare nebūtų 
sudaryta sutartis su Sargonu?.. 

— Labai sunku... Aš pats nepajėgsiu... 

— Aš būsiu su tavim, o aukso duos Finikija. Jau dabar renkami 
mokesčiai. 

— Aš pats daviau du talentus! — sukuždėjo Rabsunas. 

— Duosiu dešimt, — tarė Dagonas.— Bet ką aš gausiu už savo 
darbą? 

— Ką?.. Na, dešimt laivų, — atsakė Hiramas. 

— O kiek tu uždirbsi? — paklausė Dagonas. 

— Maža tau?.. Tai gausi penkiolika... 

— Aš klausiu, kiek tu uždirbsi? — spyrėsi Dagonas. 

— Duosim tau... dvidešimt... Pakaks? 

— Tebūnie taip. Bet parodysit man kelią į sidabro kraštą? 

— Parodysim. 

— Ir iš kur imat alavą? 

— Na... 
— Ir kur randamas gintaras, — užbaigė Dagonas. 


— Kad tu galą gautum! — atsakė maloningasis kunigaikštis Hi- 
ramas tiesdamas jam ranką.— Bet jau nebeširsi ant manęs už tas dvi 
geldas?.. 


Dagonas atsiduso. 

— Dirbsiu, kad užmirščiau. Bet... kokį turtą turėčiau, jeigu tada 
nebūtumėt nuviję manęs!.. 

— Gana!.. — įterpė Rabsunas.— Kalbėkite apie Finikiją. 

— Iš ko tu sužinosi apie Berosą ir sutartį? — paklausė Hiramas 
Dagoną. | 

— Būk ramus. Pavojinga kalbėti, nes čia bus įsikišę žyniai. 

— O kieno padedamas galėtum išardyti sutartį? 

— Aš manau... Aš manau, kad per sosto įpėdinį. Turiu daug jo 
kvitų. 

Hiramas pakėlė ranką ir pasakė: 

— Įpėdinis — labai gerai, nes jis taps faraonu, gal net greitu laiku... 

— Cit!.. — pertraukė Dagonas trenkdamas kumščiu į stalą.— 
Kad tu žado netektum už tokius pliurpalus!.. 

— Tai meitėlis!.. — sušuko Rabsunas grūmodamas bankininkui 
panosėje. 

— O tu kvailas krautuvininkas! — atsakė Dagonas pašaipiai šyp- 
sodamas.— Tu, Rabsunai, turėtum pardavinėti miesto gatvėse džio- 
vintas žuvis ir vandenį, bet nesikišti į tarpvalstybinius reikalus. Jaučio 
kanopa, aplipusi Egipto purvu, turi daugiau proto negu tu, nors jau 
penkerius metus gyveni Egipto sostinėje!.. Kad tave kiaulės suėstų... 

— Nutilkit!.. Nutilkit!.. — sušuko Hiramas.— Neleidžiat man 
baigti... 

— Kalbėk, nes tu esi išmintingas, ir tave supranta mano širdis, — 
tarė Rabsunas. 

— Kad tu, Dagonai, turi įtakos įpėdiniui, tai labai gerai, — 
kalbėjo toliau Hiramas.— Nes jeigu tik įpėdinis panorės sudaryti su- 
tartį su Asirija, tai ir bus sutartis, ir dar parašyta mūsų krauju, ant 
mūsų kailio. Bet jeigu įpėdinis norės karo su Asirija, jis sukels karą, 
nors žyniai ir pasišauktų į pagalbą prieš jį visus dievus. 

— Ką jūs! — tarė Dagonas.— Jeigu žyniai labai panorės, bus 
sutartis... Bet galbūt jie nenorės.. 

— Todėl, Dagonai,— kalbėjo Hiramas,— mums reikia turėti sa- 
vo pusėje visus vadus... 

— Tai galima... 

— Ir nomarchus... 

— Taip pat galima... 

— Ir įpėdinį, — aiškino Hiramas.— Bet jeigu tik tu vienas stumsi 
ji į karą su Asirija, nieko neišeis. Žmogus kaip arfa — turi daug 
stygų, ir skambinti jomis reikia dešimčia pirštų, o tu, Dagonai, esi 
tik vienas pirštas. 

— Juk negaliu persiplėšti į dešimtį dalių... 

— Tačiau tu gali būti viena ranka, kuri turi penkis pirštus. Tu 
privalai padaryti taip, kad niekas nežinotų, jog tu nori karo, bet kad 
kiekvienas įpėdinio virėjas norėtų karo, kiekvienas įpėdinio kirpėjas 
norėtų karo, kad visi pirtininkai, neštuvnešiai, raštininkai, karinin- 
kai, vežėjai — visi jie norėtų karo su Asirija ir kad įpėdinis tai 
girdėtų nuo ryto iki nakties ir net tada, kai miega... 

— Tai galima bus padaryti. 

— Tu pažįsti jo meilužes? — paklausė Hiramas. 

Dagonas numojo ranka. 

— Kvailos merginos, — atsakė bankininkas.— Jos galvoja vien 
tik apie tai, kaip pasipuošti, išsidažyti ir išsikvėpinti... Bet iš kur tie 
kvepalai atsiranda ir kas juos atgabena į Egiptą, to jos nežino. 

— Reikia jam pakišti tokią meilužę, kuri tai žinotų, — tarė Hi- 
ramas. 

— Iš kur ją paimti?.. — paklausė Dagonas.— A... yra!.. — 
sušuko jis pliaukštelėdamas sau per kaktą. — Tu pažįsti Kamą, As- 
toretės vaidilutę?.. 


— Ką?.. — pertraukė Rabsunas.— Šventosios deivės Astoretės 
vaidilutė bus egiptiečio meilužė?.. 
— O tu norėtum, kad ji būtų tavo?.. — nusijuokė Dagonas.— 


Ji taps net vyriausiąja vaidilute, jeigu reikės, kad ji suartėtų su dvaru... 

— Teisybę sakai, — pritarė Hiramas. 

— Betgi tai šventvagystė!.. — pasipiktino Rabsunas. 

— Todėl vaidilutė, kuri ją padarys, gali mirti, — pasakė senasis 
Hiramas. 

— Kad tik mums nesutrukdytų ta žydė Sara,— valandėlę pa- 
tylėjęs atsiliepė Dagonas.— Ji laukia kūdikio, prie kurio kunigaikštis 
jau dabar yra prisirišęs. Jei gims sūnus, visos kitos eis į šalį. 

— Turėsim pinigų ir Sarai, — pasakė Hiramas. 

— Ji nieko neims!.. — piktai sušuko Dagonas.— Ta bjaurybė at- 
metė brangią auksinę taurę, kurią jai pats buvau nunešęs!.. 

— Nes manė, kad nori ją apgauti, — įgėlė Rabsunas. 

Hiramas palingavo galvą. 

— Nėra ko rūpintis, — tarė jis.— Kur nieko nepadarys auksas, 
padarys tėvas, motina arba meilužė. O kur bus bejėgė meilužė, ga- 
lima panaudoti... 


— Peilį... — sušnypštė Rabsunas. 
— Nuodus... — sukuždėjo Dagonas. 
— Peilis labai šiurkštus daiktas... — nusprendė Hiramas. 


Jis paglostė sau barzdą, susimąstė, pagaliau atsistojo ir išsiėmė 
iš užančio raudoną kaspiną, prie kurio buvo pririšti trys aukso amu- 
letai su deivės Astoretės atvaizdais. Išsitraukęs iš už juostos peilį, 
jis perpjovė kaspiną į tris dalis ir dvi iš jų su amuletais įteikė Da- 
gonui ir Rabsunui. 

Paskui visi trys iš kambario vidurio nuėjo į kertę, kur stovėjo 
sparnuota deivės statula, susidėjo rankas ant krūtinių, o Hiramas 
pradėjo kalbėti prislopintu, bet aiškiu balsu: 

— Tau, gyvybės motina, prisiekiame, kad ištikimai laikysimės 
mūsų susitarimo ir tol nenurimsime, kol nuo šventų miestų bus 
pašalinta priešų grėsmė. Teišnaikina juos badas, maras ir ugnis... 

O jeigu kuris mūsų neįvykdys įsipareigojimo arba išduos paslaptį, 
tekrinta ant jo visos nelaimės ir gėda... Badas tesusuka jo vidurius, 
o miegas tepabėga iš krauju pasruvusių akių... Tenudžiūsta ranka 
tam, kuris ateis jam į pagalbą, pasigailėjęs jo vargo... Duona ant jo 
stalo tepavirsta puvėsiais, o vynas dvokiančiais pūliais... Teišmiršta 
jo vaikai, o jo namus teužplūsta išgamos, kurie jį apspjaudys ir išva- 
rys. Temiršta jis vienišas, dienų dienas dejuodamas, ir tenepriima jo 
išniekinto lavono nei žemė, nei vanduo, tenesudegina jo ugnis ir te- 
nesudrasko plėšrūs žvėrys... 

Taip tebūnie!.. 

Uždusę po kraupios priesaikos, kurią pradėjo Hiramas, o nuo vi- 
durio kartojo visi virpančiais iš įniršio balsais, trys finikiečiai susėdo 
atsikvėpti. Paskui Rabsunas surengė svečiams puotą, kur prie vyno, 
muzikos ir šokėjų jie valandėlę užmiršo jų laukiantį darbą. 

Netoli Pi Basčio miesto buvo didelė deivės Hatorės šventykla. 

Paonio mėnesį (kovas, balandis), pavasarį, kai susilygina naktis 
ir diena, apie devintą valandą vakaro, kai Sirijaus žvaigždė buvo be- 
nusileidžianti, prie šventyklos vartų sustojo du keliaujantieji žyniai 
ir vienas atgailautojas. Jis ėjo basas, pasibarstęs pelenais galvą ir įsi- 
supęs į storą drobulę, kuri dengė jo veidą. 

Nors naktis buvo šviesi, keleivių negalima buvo pažinti, nes jie 
stovėjo dviejų didžiulių dievų statulų, turinčių karvės galvą, šešėly- 
je. Dievai saugojo įėjimą į šventyklą ir maloniais žvilgsniais gynė 
Habu nomą nuo maro, blogo potvynio ir pietų vėjų. 

Truputį pailsėjęs atgailautojas kniūbsčias puolė ant žemės ir il- 
gai meldėsi. Paskui atsikėlė, paėmė varinį belstuką ir pasibeldė. Skar- 
dus metalinis garsas nuaidėjo per visus kiemus ir atsimušęs nuo storų 
šventyklos mūrų nuskriejo viršum kviečių laukų, viršum plūktinių 
valstiečių pirkių, viršum sidabrinių Nilo vandenų, o ten silpnu klyks- 
mu jam atsiliepė pažadinti paukščiai. 

Kiek teko palaukti, kol už vartų pasigirdo krebždesys ir klausimas: 

— Kas mus žadina? 

— Dievo vergas Ramzis, — tarė atgailautojas. 

— Ko atėjai? 

— Išminties šviesos. 

— Kokias turi teises? 

— Gavau žemesnius šventinimus ir didžiųjų procesijų metu šven- 
tyklos viduje nešioju žibintą. 

Vartai plačiai atsivėrė. Viduryje stovėjo baltai apsirengęs žynys, 
kuris ištiesė ranką ir iš lėto, raiškiai tarė: 

— Įeik. Tegul, peržengus šį slenkstį, tavo sieloje apsigyvena die- 
viškoji ramybė ir teišsipildo viskas, ko nužeminta malda prašai dievų. 

Kai atgailautojas puolė žyniui po kojų, tasai, brėždamas virš jo 
galvos kažkokius ženklus, kuždėjo: 

— Vardan to, kuris yra, buvo ir bus... Kuris viską sukūrė... Ku- 
rio dvasia pripildo matomą ir nematomą pasaulį ir yra amžina gy- 
vybė... 

Vartai užsidarė, ir žynys paėmė Ramzį už rankos ir tamsoje, pro 
didžiules prieangio kolonas, nuvedė jį į jam skirtą būstą. Tai buvo 
mažytė, spingsulės apšviesta celė. Ant akmeninių grindų gulėjo sau- 
sos žolės gabanėlė, kampe stovėjo vandens ąsotis, o šalia — miežinis 
paplotėlis. 

— Matau, kad čia aš iš tikrųjų pailsėsiu po priėmimų nomarchų 
namuose!.. — linksmai sušuko Ramzis. 

— Galvok apie amžinybę! — atsakė žynys ir išėjo. 

Tas atsakymas nemaloniai nuteikė kunigaikštį. Nors jis ir buvo 
alkanas, nenorėjo nei paplotėlio, nei vandens. Jis atsisėdo ant žolės 
ir žiūrėdamas į savo pritrintas kelionėje kojas, klausė pats savęs: ko 
jis čia atėjo?.. Kam savo noru išsižadėjo savo didybės?.. 

Žiūrėdamas į celės sienas ir matydamas jos skurdumą, jis prisi- 
minė vaikystės metus, praleistus žynių mokykloje. Kiek ten jis yra 
gavęs lazdų!.. Kiek naktų už bausmę yra praleidęs ant akmeninių 
grindų!.. Ramzis ir dabar pajuto tą neapykantą ir nerimą, kuriuos tuo- 
met patirdavo, nes vėl matė griežtus žynius, atsakančius į visus jo 
klausimus ir prašymus vis tą patį: “Galvok apie amžinybę!.." 

Po kelių mėnesių triukšmo patekti į tokią tylą, pakeisti kuni- 
gaikščio dvarą į tamsą ir vienatvę, 0 vietoj puotų, moterų ir muzi- 
kos jausti aplinkui ir viršum savęs mūrų slėgimą... 

“Aš išprotėjau... išprotėjau!.." — pats sau kalbėjo Ramzis. 

Vieną akimirką jis jau norėjo tučtuojau išeiti iš šventyklos. Bet 
paskui dingtelėjo į galvą mintis, kad jam gali neatidaryti vartų. Jo 
purvinos kojos, byrantys iš plaukų pelenai, šiurkšti atgailos drobulė — 
visa tai jam buvo bjauru. Kad bent kalaviją turėtų prie savęs!.. Bet 
ar taip apsirengęs ir tokioje vietoje jis išdrįstų jį panaudoti?.. 

Ramzis pajuto nenugalimą baimę, ir tai jį prablaivė. Jis prisiminė, 
kad šventyklos dievai siunčia žmonėms baimę ir kad ji turi būti įžan- 
ga į išmintį. 

“Juk aš esu faraono vietininkas ir įpėdinis, — pagalvojo jis,— kas 
man čia ką padarys?.." 

Jis pakilo ir, išėjęs iš savo celės, atsidūrė dideliame, kolonomis 
apstatytame kieme. Žvaigždės švietė ryškiai, ir jis viename kiemo 
gale pamatė milžiniškus pilonus, o kitame — atdarą įėjimą į šven- 
tyklą. 

Ramzis nuėjo ten. Prie durų viešpatavo tamsa, o kažkur labai toli 
spindėjo kelios tarytum ore pakibusios lempos. Įsižiūrėjęs tarp įėji- 
mo ir šviesų jis pamatė ištisą mišką didelių kolonų, kurių viršūnės 
susiliejo su tamsa. Gilumoje, gal už poros šimtų žingsnių nuo jo, 
dunksojo didžiulės sėdinčios deivės kojos ir rankos, padėtos ant ke- 
lių, nuo kurių silpnai atsispindėjo lempų šviesa. 

Staiga jis išgirdo šnaresį. Toli, iš šoninės narvos, išslinko kelios 
baltos figūrėlės, einančios poromis. Tai buvo naktinė žynių proce- 
sija. Jie ėjo pagarbinti deivės statulos giedodami dviem chorais: 

I choras. “Aš esu tas, kurs sukūrė dangų ir žemę ir visus ten 
esančius padarus. 

II choras. Aš esu tas, kurs sukūrė vandenį ir didelį potvynį, 
tas, kuris jautį jo motinai, kuris gimdytojas yra. 

I choras. Aš esu tas, kuris sukūrė dangų ir jo akiračių paslap- 
tis, įdėdamas į jį dievų sielas. 

II choras. Aš esu tas, kurio akims atsivėrus, stoja šviesa, o 
joms užsimerkus — sutemsta. 

I choras. Kuriam įsakius, teka Nilo vandenys... 

II choras. Bet dievai nežino jo vardo.*" 

Iš pradžių neaiškūs balsai tolydžio stiprėjo taip, kad galima bu- 
vo atskirti kiekvieną žodį, o eisenai dingus, garsai pasklido tarp ko- 
lonų ir ėmė silpnėti... Pagaliau visai nutilo. 

“Vis dėlto, — pagalvojo Ramzis.— tie Žmonės ne tik valgo, ge- 
ria ir kaupia turtus... Jie iš tikrųjų atlieka apeigas net naktimis... Nors 
kokia iš to nauda statulai!.." 

Kunigaikštis ne kartą buvo matęs sienas saugančių dievų statu- 
las, apdrabstytas purvu kito nomo gyventojų arba svetimšalių karei- 
vių apšaudytas iš lankų ir laidynių. Jeigu dievai neįsižeidžia dėl to- 
kio išniekinimo, nelabai jiems turėtų rūpėti ir maldos bei procesijos. 

— O kas pagaliau yra matęs dievus!..— pats sau tarė kuni- 
gaikštis. 


* Autentiška. 

Šventyklos erdvumas, jos nesuskaičiuojamos kolonos, šviesos, de- 
gančios prieš statulą — visa tai masino Ramzį. Jam rūpėjo apsidai- 
ryti tame paslaptingame rūme, tad žengė pirmyn. 

Staiga jam pasirodė, kad iš užpakalio jo galvą švelniai palietė 
kažkieno ranka... Jis apsidairė... Nieko nematyti — ir jis ėjo toliau... 

Šį sykį kažkieno dvi rankos čiupo jį už galvos, o trečia, didelė, 
įsirėmė į nugarą... 

— Kas čia?..— šūktelėjo kunigaikštis ir šoko tarp kolonų, bet su- 
klupo ir vos nepargriuvo:kažkas jį sugriebė už kojų. 

Ramzį vėl pagavo baimė, dar didesnė negu celėje. Jis leidosi bėgti 
kaip akis išdegęs atsitrenkdamas į kolonas, kurios tarytum stengėsi 
pastoti jam kelią, o tamsa gaubė iš visų pusių. 

— O šventoji deive, gelbėk!.-— sukuždėjo jis. 

Tuo metu jis sustojo: už kelių žingsnių prieš jį buvo plačios šven- 
tyklos durys, pro kurias matėsi žvaigždėtas dangus. Jis atsigręžė: 
didžiulių kolonų miške degė lempos, o jų šviesa silpnai atsispindėjo 
nuo bronzinių šventos Hatorės kelių. 

Kunigaikštis grįžo į savo celę susijaudinęs ir priblokštas, jo šir- 
dis blaškėsi lyg pagautas į tinklus paukštis. Pirmą kartą po dauge- 
lio metų jis parpuolė kniūbsčias ant žemės ir karštai meldė malonės 
ir atleidimo. 

— Būsi išklausytas!..— pasigirdo viršum jo švelnus balsas. 

Ramzis staigiai pakėlė galvą, bet celėje nieko nepamatė: durys 
buvo uždarytos, mūrai stori. Tad jis meldėsi dar karščiau ir taip 
užmigo, priglaudęs veidą prie akmenų ir išskėtęs rankas. 

Rytojaus dieną nubudęs, jis jau buvo kitas žmogus: pažino dievų 
galią ir jam buvo pažadėta malonė. 

Nuo to laiko jis daugel dienų noriai ir su įsitikinimu atlikinėjo 
religines apeigas. Ilgas valandas savo celėje jis praleisdavo melsda- 
masis, sutiko nusikirpti plaukus, apsivilko žynio apdarais ir keturis 
kartus per parą dalyvaudavo jauniausiųjų žynių chore. 

Ankstesnis pramogų kupinas gyvenimas kėlė jam pasišlykštėjimą, 
o netikėjimas, kuriuo jis buvo užsikrėtęs tarp ištvirkusio jaunimo ir 
svetimšalių, žadino baimę. Ir šiandien, jeigu jam būtų pasiūlyta pa- 
sirinkti: sostas ar žynio pareigos — jis susvyruotų. 

Vieną dieną didysis šventyklos pranašas pašaukė Ramzį pas sa- 
ve ir priminė, kad jis atėjo čia ne vien melstis, bet ir išminties pa- 
sisemti; žynys pagyrė pamaldų kunigaikščio gyvenimą, pasakė, kad 
jis jau apsivalęs nuo pasaulietiško purvo, ir liepė jam susipažinti su 
esančiomis prie šventyklos mokyklomis. 

Greičiau paklusnumo negu smalsumo skatinamas kunigaikštis tuo- 
jau pat nuvyko į išorinį kiemą, kur buvo skaitymo ir rašymo skyrius. 

Tai buvo didelė salė, į kurią šviesa ėjo pro stogo angą. Ant dem- 
blių sėdėjo keliasdešimt nuogų mokinių su vašku aplietomis len- 
telėmis rankose. Viena siena buvo lygaus alebastro; prie jos stovėjo 
mokytojas ir spalvota kreida rašė ženklus. 

Kunigaikščiui įėjus mokiniai (beveik visi jo vienmečiai) puolė 
kniūbsti. O mokytojas pertraukė pamoką norėdamas padaryti jaunuo- 
liams pranešimą apie didelę mokslo reikšmę. 

“Mano brangieji! — pradėjo jis. — Žmogus, kurio širdis nėra lin- 
kusi į išmintį, turi dirbti rankų darbą ir varginti akis. Bet tas, kuris 
supranta mokslų vertę, mokosi, gali pasiekti kokią nori valdžią, ko- 
kias nori pareigas dvare. Atsiminkite tai.“ 

Pasižiūrėkite į vargingą rašto nežinančių žmonių gyvenimą. Kal- 
vis būna suodinas, apsvilęs, visi jo pirštai pūslėti, dirba jis dieną 
naktį. Akmentašys išsinarina rankas, kad tik pripildytų pilvą. Mūri- 
ninką, lipdantį lotoso formos kapitelius, dažnai viesulai numeta nuo 
pat stogo viršaus. Audėjo keliai sulinkę, o ginklų gamintojas nuo- 
latos turi keliauti — vos tik parvykęs vakare namo, jis vėl turi 
išvažiuoti. Kambarių dažytojo pirštai dvokia, visą savo laiką jis pra- 
leidžia karpydamas skudurus. O žygūnas atsisveikindamas su šeima 
turi surašyti testamentą, nes jam gresia pavojus susitikti su laukiniais 
žvėrimis arba net ir su azijiečiais. 

Aš pavaizdavau jums įvairių amatininkų likimą, nes noriu, kad 
pamėgtumėt rašymo meną, kuris yra jūsų motina, o dabar papasa- 
kosiu jums apie jo grožį. Tai nėra tušti žodžiai žemėje, rašymo me- 
nas yra svarbesnis už visus kitus darbus. Kas naudojasi juo, nuo pat 
vaikystės būna gerbiamas ir atlieka dideles misijas. O kas jo nemo- 
ka, gyvena skurde. 

Mokyklos mokslai yra sunkūs kaip kalnai, tačiau vienos jų die- 
nos jums pakaks visam amžiui. Tad greitai, kuo greičiausiai susi- 
pažinkite su jais ir pamilkite... Raštininkų luomas — tai kunigaikščių 
luomas, rašalinė ir knyga teikia jam malonumus ir turtus!.." 

Po šios įmantrios mokslų kilnumui įrodyti prakalbos, kurios jau 
tris tūkstančius metų be pakeitimų klausydavosi Egipto mokiniai, 

mokytojas paėmė kreidą ir alebastro sienoje pradėjo rašyti abėcėlę. 
Kiekviena raidė buvo išreiškiama keliais hieroglifiniais simboliais! 
arba keliais demotiniais ženklais. Akies, paukščio arba plunksnos 
piešinys reiškė A. Avis arba gėlėms puodas — B, stovintis žmogus 
arba valtis — K, žaltys — R, sėdintis žmogus arba žvaigždė — S. 
Gausumas ženklų atskiroms raidėms reikšti labai sunkino skaitymo 
ir rašymo mokslą. 

Todėl Ramzį nuvargino jau pats klausymas, kurį paįvairindavo 
tik tai, kad mokytojas liepdavo kuriam nors mokiniui nupiešti arba 
perskaityti raidę, o paskui vanodavo jį lazda, jeigu tas apsirikdavo. 

Atsisveikinęs su mokytoju ir jo auklėtiniais, iš raštininkų mokyk- 
los kunigaikštis nuėjo į matininkų mokyklą. Čia naudojantis dviem 
lystėmis ir kampainiu jaunimas buvo mokomas braižyti dažniausiai 
stačiakampio formos laukų planus ir niveliuoti žemes. Tame pat sky- 
riuje buvo dėstomas skaičių rašymo menas, ne mažiau painus kaip 
hieroglifai arba demotiniai ženklai. Bet paprasčiausi aritmetikos 
veiksmai sudarė aukštesnį kursą ir buvo atliekami naudojantis rutu- 
liukais. 

Ramziui to pakako, ir tik po kelių dienų jis sutiko aplankyti gy- 
dytojų mokyklą. 

Tai kartu buvo ir ligoninė, ir teisingiau sakant — didelis sodas, 
kuriame prisodinta daugybė medžių ir kvapiųjų žolių. Ligoniai išti- 
sas dienas praleisdavo gryname ore ir saulėje gulėdami lovose, ku- 
riose vietoj čiužinių buvo ištempta drobė. 

Kunigaikščiui įėjus čia buvo pats sujudimas. Keli ligoniai 
maudėsi tekančio vandens tvenkiny, vienas buvo tepamas kvapiai- 
siais tepalais, kitas — rūkomas smilkalais. Buvo keletas užmigdytų 
žvilgsniu ir rankų glostymu, vienas vaitojo atstačius į vietą jam išna- 
rintą koją. 

Vienai sunkiai sergančiai moteriai žynys, paduodamas puodelyje 
kažkokią mikstūrą, kalbėjo: 

“Eikš, vaiste, eikš, išvaryk ligą iš mano širdies, iš to mano kūno, 
eikš, stiprus kerais vaiste*". 

Paskui kunigaikštis, vyriausiojo gydytojo lydimas, nuėjo į vais- 
tinę, kur vienas žynys gamino vaistus iš žolių, medaus, alyvos, gy- 


* Autentiška. 


197 I skyrius 


vačių ir driežų odelių, žvėrių kaulų bei riebalų. Ramzio užkalbintas 
laborantas neatitraukė akių nuo savo darbo. Jis visą laiką svėrė, 
maišė medžiagas ir kalbėjo maldą: 

“Pagydė Izidę, pagydė Izidę, pagydė Horą... O Izide, didžioji bur- 
tininke, pagydyk mane nuo visų blogų, kenksmingų, raudonų dalykų, 
nuo dievo karštligės ir nuo deivės karštligės... 

O Sanagate, enagate sūnau! Erukate! Krauarusagate!.. Paparuka 
paparaka paparura...“ 

— Ką jis kalba? — paklausė kunigaikštis. 

— Tai paslaptis...— atsakė didysis gydytojas pridėdamas pirštą 
prie lūpų. 

Kai jie išėjo į tuščią kiemą, Ramzis tarė vyriausiajam gydytojui: 

— Pasakyk man, šventasis tėve, kas yra gydymo menas ir kokie 
yra jo būdai. Esu girdėjęs, kad liga — tai piktoji dvasia, kuri apsi- 
gyvena žmoguje ir kamuoja jį badu, kol gauna sau tinkamo maisto. 
Ir kad viena piktoji dvasia, atseit liga, minta medum, kita — alyva, 
o dar kita — žvėrių atmatomis. Vadinasi, gydytojas privalo iš anksto 
žinoti, kokia dvasia apsigyveno ligonyje, o po to — kokio maisto 
reikia tai dvasiai, kad ji nebekamuotų žmogaus... 

Žynys susimąstė ir atsakė: 

— Kas yra liga ir kaip ji užpuola Žmogaus kūną, negaliu tau, 
Ramzi, pasakyti. Bet tu esi apvalytas, todėl paaiškinsiu, kuo mes va- 
dovaujamės duodami vaistus. 

Įsivaizduok, kad nesveikos žmogaus kepenys. Mes, dvasininkai, 
žinome, kad kepenys yra Peneter Deva" žvaigždės veikiamos ir kad 
gydymas turi priklausyti nuo tos žvaigždės. 

Bet čia išminčiai skiriasi į dvi mokyklas. Vieni tvirtina, kad ser- 
gančiam kepenimis reikia duoti viską, ką valdo Peneter Deva, taigi, 
vario, liapis, gėlių ir pirmiausia verbenos ir valerijonų nuoviro, pa- 
galiau įvairių purplelio ir ožio kūno dalių. Kiti gydytojai mano, kad 
jeigu nesveikos kepenys, jas reikia gydyti kaip tik priešingomis prie- 
monėmis. Peneter Devos priešininkas yra Sebegas**, vadinasi, vaistai 
bus tokie: gyvsidabris, smaragdas ir agatas, lazdynas bei šalpusnis, 
taip pat varlės ir pelėdos dalys, sutrintos į miltelius. 

Tačiau tai dar ne viskas. Reikia turėti galvoje dieną, mėnesį ir 
paros metą, nes kiekvienas laiko tarpas yra veikiamas žvaigždės, kuri 


* Planeta Venera. 
** Planeta Merkurijus. 

gali vaistų veikimą sustiprinti arba susilpninti. Pagaliau reikia atsi- 
minti, kokią žvaigždę ir kokį Zodiako ženklą turi kiekvienas ligo- 
nis. Tiktai atsižvelgdamas į visus tuos dalykus, gydytojas gali pa- 
skirti visai teisingą gydymą. 

— Ar visiems ligoniams padedate šventykloje? 

Žynys pakratė galvą. 

— Ne,— atsakė jis. — Žmogaus protas, — turėdamas aprėpti tiek 
daug dalykų, apie kuriuos kalbėjau, labai lengvai suklysta. Ir kas blo- 
giausia, pavydžios dvasios, kitų šventyklų genijai, susirūpinę dėl savo 
garbės, dažnai trukdo gydytojui ir mažina vaistų poveikį. Tad galu- 
tinis gydymo rezultatas gali būti įvairus: vienas ligonis visai pa- 
sveiksta, kitas tik pasitaiso, o trečias lieka kaip buvęs. O pasitaiko 
ir tokių, kurie suserga dar smarkiau arba ir numiršta... Dievų valia!.. 

Kunigaikštis klausėsi atidžiai, bet širdies gilumoj pripažino, kad 
nedaug ką tesupranta. Kartu jis prisiminė, dėl ko atvyko į šventyklą, 
ir staiga didįjį gydytoją paklausė: 

— Jūs, šventieji tėvai, turėjote atskleisti man faraono iždo pa- 
slaptį. Ar tie dalykai, kuriuos aš mačiau, ir yra ta paslaptis? 

— Anaiptol,— atsakė gydytojas.— Bet mes neišmanome apie 
valstybės reikalus. Štai kai atvažiuos čia didysis išminčius, šventa- 
sis žynys Pentueras, jis ir nuims raištį nuo tavo akių. 

Ramzis atsisveikino su gydytoju dar daugiau susidomėjęs tuo, kas 
buvo ketinama jam parodyti. 

Hatorės šventykla priėmė Pentuerą su didele pagarba, o jos 
žemesnieji žyniai pasitikti aukšto svečio išėjo toli — per pusę va- 
landos kelio. Norėdami išgirsti išminties žodžius, iš visų nuostabių 
Žemutinio Egipto vietų suvažiavo daug pranašų, šventųjų tėvų ir 
dievų sūnų. Po poros dienų atvyko vyriausiasis žynys Mefris ir pra- 
našas Mentezutis. 

Pentuerui buvo reiškiama pagarba ne tik todėl, kad jis buvo ka- 
ro ministro patarėjas ir nors jauno amžiaus aukščiausiosios kolegi- 
jos narys, bet ir todėl, kad tas žynys buvo pagarsėjęs visame Egip- 
te, iš dievų jis buvo gavęs antžmogio atmintį, iškalbą ir svarbiausia — 
stebuklingą aiškiaregystės dovaną. Jis pastebėdavo kitiems žmonėms 

nematomas kiekvieno daikto ir reikalo savybes ir mokėjo jas paro- 
dyti visiems suprantamu būdu. 

Ne vienas nomarchas ar aukštas faraono valdininkas sužinojęs, 
kad Pentueras turi atlikti religines apeigas Hatorės šventykloje, pa- 
vydėdavo kukliausiam žyniui, kad tas išgirs dievų įkvėptąjį žmogų. 

Dvasininkai, kurie išėjo į vieškelį pasitikti Pentuero, buvo tikri, 
kad tas aukštas pareigūnas atvyks dvaro vežimu arba aštuonių vergų 
nešamais neštuvais. Ir kaip jie nustebo, išvydę liesą asketą plika gal- 
va, kuris apsigaubęs stora skraiste pats vienas jojo raitas ant asilės 
ir pasveikino juos žemai nusilenkdamas. 

Įvestas į šventyklą jis sudėjo aukas deivei ir tuojau nuėjo apžiūrėti 
aikštės, kur turėjo įvykti iškilmės. 

Nuo to laiko niekas jo nematė, bet šventykloje ir gretimuose kie- 
muose kilo nepaprastas sambrūzdis. Buvo vežami įvairūs brangūs ra- 
kandai, grūdai, drabužiai, suvaryta keli šimtai valstiečių ir darbininkų, 
su kuriais Pentueras užsidarė tam reikalui skirtame kieme ir tvarkė 
pasirengimus. 

Po aštuonių darbo dienų jis pranešė vyriausiajam Hatorės žyniui, 
kad viskas jau paruošta. 

Visą tą laiką kunigaikštis Ramzis užsidaręs savo celėje meldėsi 
ir pasninkavo. Pagaliau vieną dieną, trečią valandą po pietų, pas jį 
atėjo keliolika žynių, išsirikiavusių dviem eilėmis, ir pakvietė daly- 
vauti iškilmėse. 

Šventyklos prieangyje kunigaikštį pasveikino vyriausieji žyniai ir 
drauge su juo parūkė smilkalais prieš didžiulę Hatorės statulą. Pas- 
kui jie pasuko į siaurą ir žemą šoninį koridorių, kurio gale degė ug- 
nis. Oras koridoriuje atsidavė katile verdančios dervos tvaiku. 

Šalia katilo, pro angą grindyse, sklido klaikus žmogaus vaitoji- 
mas ir keiksmai. 

— Ką tai reiškia?..— paklausė Ramzis greta jo einantį žynį. 

Paklaustasis nieko neatsakė; visų dalyvių veiduose, kiek galima 
buvo juos įžiūrėti, atsispindėjo susijaudinimas ir išgąstis. 

Tą akimirką vyriausiasis žynys Mefris paėmė į ranką didelį 
šaukštą ir pasėmęs iš katilo karštos dervos pakeltu balsu tarė: 

— Težūsta taip kiekvienas šventųjų paslapčių išdavikas!.. 

Tai pasakęs jis išpylė dervą į angą grindyse, o požemyje pasi- 
girdo kauksmas... 

— Nužudykit mane... jeigu turit širdyse bent truputį gailestingu- 
mo!..— aimanavo balsas. 

— Tesuvarpo kirminai tavo kūną!..— tarė Mentezufis pildamas 
skystą dervą pro angą. 

— Šunys... šakalai!..— dejavo balsas. 

— Tebūnie sudeginta tavo širdis, o pelenai išbarstyti po dy- 
kumą...— kalbėjo kitas žynys kartodamas ceremoniją. 

— O dievai!.. Ar galima tiek kentėti?..— vėl pasigirdo iš 
požemio. 

— Tegul tavo siela su gėdos ir nusikaltimo atvaizdu klaidžioja 
tose vietose, kur gyvena laimingi žmonės...— tarė kitas žynys ir vėl 
išpylė dervos šaukštą. 

— Tepraryja jus žemė!.. Pasigailėkit!.. Leiskit man atsikvėpti... 

Kol atėjo Ramzio eilė, balsas požemiuose jau buvo nutilęs. 

— Taip dievai baudžia išdavikus!..— tarė kunigaikščiui vyriau- 
siasis šventovės žynys. 

Ramzis stabtelėjo ir įsmeigė į jį pykčio kupiną žvilgsnį. Atrodė, 
kad pyktis tuoj prasiverš, ir jis paliks tą budelių gaują, bet — paju- 
to dievų baimę ir tylėdamas nusekė paskui kitus. 

Dabar išdidusis įpėdinis suprato, kad yra valdžia, kuriai nusilen- 
kia ir faraonai. Ramzį apėmė beveik neviltis, jis norėjo pabėgti iš 
čia, išsižadėti sosto... Bet šiuo tarpu jis tylėjo ir ėjo toliau, apsup- 
tas giedančių maldas žynių. 

“Štai jau ir žinau, — mąstė jis, — kur dingsta dievų tarnams ne- 
tinkami žmonės!.." 

Ta mintis nesumažino jo pasibaisėjimo. 

Palikusi pilną dūmų siaurą koridorių procesija vėl atsidūrė po at- 
viru dangumi, pakyloje. Apačioje plytėjo didžiulis kiemas, iš trijų 
pusių vietoj tvoros apsuptas vienaaukščio pastato. Nuo tos vietos, kur 
stovėjo Žyniai, žemyn leidosi savotiškas amfiteatras iš penkių plačių 
pakopų, kuriomis galima buvo vaikščioti aplink kiemą arba nulipti 
apačion. 

Aikštėje nieko nebuvo, bet iš trobesių žiūrėjo kažkokie Žmonės. 

Vyriausiasis žynys Mefris, kaip to būrio kilmingiausias, pristatė 
kunigaikščiui Pentuerą. Kunigaikštis nustebo, kad romus asketo vei- 
das taip nesiderino su tomis baisybėmis, kurios vyko koridoriuje. 
Norėdamas ką nors pasakyti, jis tarė Pentuerui: 

— Man atrodo, kad aš buvau kažkada su jumis susitikęs, pamal- 
dusis tėve? 

— Praėjusiais metais per manevrus prie Pi Bailio Aš buvau su 
jo kilnybe Herhoru,— atsakė žynys. 

Skambus ir ramus Pentuero balsas atkreipė kunigaikščio dėmesį. 
Jis buvo girdėjęs kažkur ir tą balsą, kažkokiomis nepaprastomis ap- 
linkybėmis... Bet kada ir kur?.. 

Šiaip ar taip, žynys padarė jam malonų įspūdį. Kad tik jis galėtų 
užmiršti verdančia derva apliejamo žmogaus riksmą!.. 

— Galime pradėti, — pasakė vyriausiasis žynys Mefris. 

Pentueras paėjėjo į amfiteatro priekį ir suplojo rankomis. Iš vie- 
naaukščių trobesių išbėgo būrys šokėjų ir išėjo žyniai su muzika, 
nešini nedidele deivės Hatorės statula. Priešakyje ėjo muzikantai, pas- 
kui juos — šokėjos, atliekančios šventą šokį, pagaliau statula, ap- 
gaubta smilkalų dūmais. Šitaip jie apėjo aplink visą kiemą ir stab- 
telėdami kas kelis žingsnius prašė deivės palaiminimo, o piktąsias 
dvasias — palikti vietą, kurioje turinčios įvykti paslapčių kupinos 
religinės apeigos. 

Procesijai grįžus į trobesius, prabilo Pentueras. Susirinkę dvasi- 
ninkai, dvidešimt ar trisdešimt asmenų, susibūrė aplink jį. 

— Jo šventenybės faraono valia, — pradėjo Pentueras,— ir 
aukščiausiajai žynių valdžiai sutikus, mes turime atskleisti sosto 
įpėdiniui Ramziui kai kuriuos Egipto valstybinio gyvenimo ypatu- 
mus, žinomus tik dievams, šalies valdovams ir šventykloms. Esu įsi- 
tikinęs, kilnieji tėvai, kad kiekvienas iš jūsų tuos dalykus jaunam ku- 
nigaikščiui paaiškintų geriau, nes jūs esate kupini išminties, ir deivė 
Mutė byloja jūsų lūpomis. Bet kadangi ta pareiga teko man, kuris, 
palyginti su jumis, esu tik mokinys ir dulkė, tad leiskite ją atlikti 
jums garbingai vadovaujant ir prižiūrint. 

Pasitenkinimo kuždesys pasigirdo taip pagerbtų žynių būryje. Pen- 
tueras kreipėsi į kunigaikštį: 

— Jau keli mėnesiai, dievo tarne Ramzi, kai tu, tarytum ieškan- 
tis kelio dykumoj paklydęs keleivis, ieškai atsakymo į klausimą: 
kodėl sumažėjo ir mažėja šventojo faraono pajamos? Klausinėjai no- 
marchų, ir nors jie tau paaiškino pagal savo išgales, tu tuo nepasi- 
tenkinai, nors tie pareigūnai turi aukščiausią žmogaus išmintį. Krei- 
peisi į didžiuosius raštininkus, bet, nepaisant visų pastangų, tie 
žmonės lyg paukščiai žabangose patys negalėjo išsipainioti iš sun- 
kumų, nes žmogaus protas, netgi raštininkų mokykloje išlavintas, ne- 
pajėgia aprėpti tų dalykų didybės. Pagaliau, išvargintas bergždžių 
aiškinimų, pradėjai stebėti nomų žemes, jų žmones ir jų rankų darbą, 
bet nieko nepamatei, nes yra dalykų, apie kuriuos žmonės tyli kaip ak- 
menys, tačiau apie kuriuos tau gali papasakoti net akmuo, jeigu jį 
nutvieks dievų šviesa. 

Tad nusivylęs visais žemės protais ir galiomis, kreipeisi į dievus. 
Basas, pasibarstęs pelenais galvą, kaip atgailautojas atėjai į šią di- 
delę šventyklą, kurioje maldomis ir pasninku apvalei-savo kūną ir 
sustiprinai dvasią. Dievai, ypač galingoji Hatorė, išklausė tavo 
prašymą ir mano nevertomis lūpomis duos tau atsakymą, kurį įsi- 
rašyk giliai savo širdyje! 

“Iš kur jis žino, — mąstė tuo metu kunigaikštis, — kad aš klau- 
sinėjau raštininkų ir nomarchų? Aha, jam tai pasakė Mefris ir Men- 
tezufis... Beje, jie ir taip viską žino!..“ 

— Paklausyk, — kalbėjo Pentueras,— ir aš, čia esantiems kilnie- 

siems žyniams leidus, tau atskleisiu, koks buvo Egiptas prieš ketu- 
ris šimtus metų, kai viešpatavo garsiausia ir pamaldžiausia XIX Tėbų 
dinastija, ir koks jis yra šiandien... 
Kai anos dinastijos pirmasis faraonas Ramenpehutis Ramzis? 
pradėjo valdyti šalį, valstybės iždo pajamos javais, galvijais, alumi, 
odomis, mineralais ir įvairiais gaminiais siekė šimtą trisdešimt 
tūkstančių talentų. Jeigu būtų tokia tauta, kuri galėtų visas tas pre- 
kes mums iškeisti į auksą, faraonas kasmet turėtų šimtą trisdešimt 
tris tūkstančius minų aukso. Vienas kareivis ant pečių gali panešti 
dvidešimt šešių minų krovinį, o šitam auksui pernešti prireiktų be- 
veik penkių tūkstančių kareivių. 

Žyniai neslėpdami nustebimo ėmė šnibždėtis. Net kunigaikštis 
užmiršo požemyje nukankintą žmogų. 

— Šiandien, — kalbėjo Pentueras,— jo šventenybės metinės pa- 
jamos visais tos žemės produktais yra vertos tik devyniasdešimt 
aštuonių tūkstančių talentų. Už tai galima gauti tiek aukso, kad jam 
pernešti prireiktų tik keturių tūkstančių kareivių. 

— Kad valstybės pajamos smarkiai sumažėjo, aš žinau,— atsi- 
liepė Ramzis, — bet kodėl? 

— Būk kantrus, dievo tarne,— atsakė Pentueras.— Ne tik jo 
šventenybės pajamos sumažėjo... 

XIX dinastijos laikais Egiptas turėjo šimtą aštuoniasdešimt 
tūkstančių ginkluotų žmonių. Jeigu dievai paverstų kiekvieną tų laikų 
kareivį vynuogės dydžio akmenėliu... 

— To negali būti, — sukuždėjo Ramzis. 

— Dievai viską gali, — griežtai pasakė vyriausiasis žynys Mefris. 

— Arba dar geriau, — aiškino Pentueras,— jeigu kiekvienas ka- 
reivis padėtų ant žemės vieną akmenėlį, būtų šimtas aštuoniasdešimt 
tūkstančių akmenėlių, ir pažiūrėkite, kilnieji tėvai, tie akmenėliai 
užimtų tiek vietos... 

Ranka jis parodė raudonos spalvos stačiakampį kieme. 

— Šitoje figūroje tilptų visų Ramzio I laikų kareivių mesti ak- 
menėliai. Ta figūra turi devynis žingsnius ilgio ir apie penkis pločio. 
Ji yra raudona, egiptiečių kūno spalvos, nes tais laikais visą mūsų 
kariuomenę sudarė vien egiptiečiai... 

Žyniai vėl pradėjo kuždėtis. Kunigaikštis paniuro — jam pasi- 
rodė, kad tai yra priekaištas, nes jis mėgo svetimšalius kareivius. 

— Šiandien, — kalbėjo Pentueras,— per didelį vargą pavyktų su- 
rinkti šimtą dvidešimt tūkstančių karių. Ir jeigu kiekvienas iš jų 
mestų ant žemės savo akmenėlį, būtų galima sudaryti štai tokią 
figūrą... Žiūrėkite, gerbiamieji... 

Greta pirmojo gulėjo antras stačiakampis, kurio aukštis buvo toks 
pat, bet pagrindas kur kas trumpesnis. Ir jis nebuvo vienaspalvis, o 
sudarytas iš kelių įvairiaspalvių juostų. 

-— Ši figūra turi apie penkis žingsnius pločio, bet jos ilgį tesu- 
daro šeši žingsniai. Vadinasi, valstybė neteko didžiulio skaičiaus ka- 
reivių, trečdalio to, ką esame turėję. 

— Valstybei naudingesnė bus išmintis tokių kaip tu, pranaše, ne- 
gu kariuomenė, — tarė vyriausiasis žynys Meris. 

Pentueras nusilenkė jam ir kalbėjo toliau: 

— Toje figūroje, kuri vaizduoja dabartinę faraonų armiją, mato- 
te, kilmingieji, greta raudonos spalvos, reiškiančios tikruosius egip- 
tiečius, dar tris kitas juostas: juodą, geltoną ir baltą. Jos vaizduoja 
apie trisdešimt tūkstančių, bet kainuoja tiek, kiek penkiasdešimt 
tūkstančių egiptiečių... 

— Reikia kuo skubiausiai panaikinti svetimšalių pulkus!..— tarė 
Mefris.— Jie brangiai kainuoja, nenaudingi, o tik moko mūsų liaudį 
bedievystės ir įžūlumo. Šiandien daug egiptiečių jau nebepuola 
kniūbsti prieš žynius. Ką ten! Ne vienas jau įsidrąsino vogti šven- 
tyklose ir kapuose... 

Tad šalin samdomąją kariuomenę!..— įsikarščiavęs kalbėjo Mef- 
ris. — Šaliai iš jų vieni tik nuostoliai, o kaimynai mus įtaria turint 
nedraugingų kėslų... 

Šalin samdinius!.. Išvaikyti maištingus pagonis!..— pritarė žyniai. 

— Kai po kiek metų įžengsi, Ramzi, į sostą, — kalbėjo Mefris,-— 
atliksi tą šventą pareigą valstybės ir dievų atžvilgiu... 

— Taip, atlik!.. Išvaduok savo liaudį nuo netikinčiųjų!..— šaukė 
žyniai. 

Ramzis panarino galvą ir tylėjo. Kraujas suplūdo jam į širdį, jis 
jautė, kad žemė svyruoja jam po kojomis. 

Jis turi išvaikyti geriausią kariuomenės dalį!.. Jis, kuris norėtų 
turėti dvigubai didesnę armiją ir bent keturis kartus tiek narsių sam- 
domųjų pulkų!.. 

“Jie neturi man gailesčio!..“ — pagalvojo kunigaikštis. 

— Kalbėk, dangaus atsiųstasai Pentuere,— paragino Mefris. 

— Vadinasi, šventieji vyrai, — toliau kalbėjo Pentueras,— susi- 
pažinome su dviem Egipto nelaimėmis: sumažėjo faraono pajamos 
ir jo armija... 

— Ką ten armija!..— sumurmėjo vyriausiasis žynys, su panieka 
mostelėdamas ranka. 

— O dabar, iš dievų malonės ir jums leidus, parodysiu, kodėl 
taip įvyko ir dėl kokių priežasčių iždas ir kariuomenė ateityje mažės. 

Kunigaikštis pakėlė galvą ir žiūrėjo į kalbėtoją. Jis jau nebegal- 
vojo apie požemiuose kankinamą žmogų. 

Pentueras žengė keliolika žingsnių išilgai amfiteatro, 60 paskui jį 
ir kiti žyniai. 

— Ar matote prie mūsų kojų tą ilgą ir siaurą žalumos juostą, 
užsibaigiančią plačiu trikampiu? Abiejose juostos pusėse guli klin- 
tys, smiltainiai ir granitai, o už jų smiltynai. Viduriu teka srautas, 
kuris trikampyje suskyla į kelias atšakas... 

— Tai Nilas!.. Tai Egiptas!..— šaukė Žyniai. 

— Nagi, pažvelkite,— pertraukė susijaudinęs Mefris.— Aš ap- 
nuoginu ranką... Ar matote tas dvi mėlynas gyslas, einančias nuo 
alkūnės iki plaštakos?.. Argi tai nėra Nilas ir jo kanalas, kuris pra- 
sideda priešais Alebastro kalnus? ir teka iki Fajumo?.. O pažiūrėkite 
į mano plaštakos viršų: čia yra tiek gyslų, kiek atšakų turi šventoji 
upė už Memfio. O mano pirštai? Ar jų skaičius neprimena atšakų, 
kuriomis Nilas įteka į jūrą? 

— Didi teisybė!..— šaukė žyniai apžiūrėdami savo rankas. 

— Taigi sakau jums, — kalbėjo toliau įsikarščiavęs as 
žynys, — kad Egiptas tai... Ozyrio rankos pėdsakas... Cia, šitoje 
žemėje, didysis dievas atsirėmė ranka: Tėbuose buvo jo dieviškoji 
alkūnė, jo pirštai nusitęsė iki jūros, o Nilas — tai jo gyslos... Ir ar 
yra ko stebėtis, kad tą kraštą vadiname palaimintu! 

— Iš tikrųjų, — kalbėjo žyniai, — Egiptas yra aiškus Ozyrio ran- 
kos atspaudas... 

— Argi,— tarė kunigaikštis,— Ozyris turi septynis rankos 
pirštus? Juk Nilas įteka į jūrą septyniomis atšakomis. 

Stojo visiška tyla. 

— Jaunuoli,— tarė Mefris atlaidžiai ironišku tonu,— ar manai, 
kad Ozyris negalėtų turėti septynių pirštų, jeigu jam tai patiktų?.. 

— Žinoma!..— pritarė žyniai. 

— Kalbėk toliau, garsusis Pentuere,— paragino Mentezutis. 

— Jūs teisūs, gerbiamieji, — iš naujo pradėjo Pentueras.— Tas 
upokšnis su savo atšakomis — tai Nilo atvaizdas: siaura vejos juos- 
telė, apsupta akmenimis ir smėliu, tai Aukštutinis Egiptas, o tas tri- 
kampis, išraižytas vandens gyslelėmis, vaizduoja Žemutinį Egiptą, 
plačiausią ir turtingiausią valstybės dalį. 

Taigi XIX dinastijos pradžioje viso Egipto plotas nuo Nilo 
slenksčių iki jūros užėmė penkis šimtus tūkstančių žemės matų“. O 
kiekviename žemės mate gyveno šešiolika žmonių: vyrų, moterų ir 
vaikų. Bet per kitus keturis šimtus metų beveik su kiekviena karta 
Egiptas netekdavo gabalo derlingos žemės... 

Kalbėtojas davė ženklą. Keliolika jaunų žynių išbėgo iš pastato 
ir ėmė berti smėlį įvairiose vejos vietose. 

— Su kiekviena karta,— kalbėjo Pentueras,— mažėjo derlingos 
žemės, O jos siaura juosta vis siaurėjo. 

— Šiandien, — čia jis pakėlė balsą, — mūsų tėvynė turi nebe pen- 
kis šimtus tūkstančių, o tik keturis šimtus tūkstančių matų... Kitaip 
sakant, per dviejų dinastijų viešpatavimo laiką Egiptas neteko žemės, 
kuri maitino apie du milijonus žmonių!.. 

Susirinkusieji siaubo pagauti vėl suūžė. 

— O ar žinai, dievų tarme Ramzi, kur dingo tie laukai, kuriuose 
kadaise augo kviečiai ir miežiai arba ganėsi galvijų bandos?.. Tu 
žinai, kad juos užpustė dykumos smėlis. Bet ar tau sakė kas, kodėl 
taip atsitiko?.. Nes pritrūko valstiečių, kurie su kibirų ir plūgu nuo 
aušros iki nakties kovotų su dykuma. Pagaliau ar žinai, kodėl 
pritrūko tų dievo darbininkų?.. Kur jie dingo, kas juos iššlavė iš 
krašto?.. Ogi karai užsienyje. Mūsų karžygiai nugalėdavo priešus, 
mūsų faraonai įamžindavo savo garbingus vardus net Eufrato pa- 
krantėse, o mūsų valstiečiai kaip kinkomi gyvuliai nešiojo paskui 
juos maistą, vandenį ir kitus krovinius ir pakeliui tūkstančiais mirė. 

Todėl už tuos kaulus, išbarstytus rytų dykumose, vakarų smėly- 
nai prarijo mūsų dirvas, ir šiandien reikia neapsakomo daugelio kartų 
darbo, kad juodos Egiptos žemės vėl būtų atkastos iš po smėlio 
kopų... 

— Klausykite!.. Klausykite!..— šaukė Mefris.— Tai kažkoks die- 
vas byloja to žmogaus lūpomis. Taip, mūsų pergalingi karai buvo 
Egipto kapas... 

Ramzis negalėjo susikaupti. Jam atrodė, kad tie smėlio kalnai 
šiandien byra jam ant galvos. 

— Pasakiau, — kalbėjo Pentueras,— kad reikės daug darbo, kol 
Egiptas bus atkastas ir jam grąžinti ankstesni turtai, kuriuos prarijo 
karas. Bet ar mes turime jėgų tą užmojį įgyvendinti?.. 

Vėl jis paėjėjo keliolika žingsnių išilgai amfiteatro, o paskui jį 
susijaudinę klausytojai. Dar niekas nebuvo taip aiškiai pavaizdavęs 
Egipto nelaimių, nors visi jas žinojo. 

— XIX dinastijos laikais Egiptas turėjo aštuonis milijonus gy- 
ventojų. Jeigu kiekvienas tų laikų žmogus, moteris, senis ir vaikas, 
būtų metęs į šitą štai aikštę po vieną pupelę, jos būtų sudariusios 
tokią figūrą... 

Jis ranka parodė kiemą, kur dviem eilėmis, vienas greta kito 
gulėjo aštuoni dideli kvadratai, sudėti iš raudonų pupelių. 

— Ta figūra turi šešiasdešimt žingsnių ilgio, trisdešimt pločio ir, 
kaip matote, pamaldūs tėvai, ji sudaryta iš vienodų grūdų; visai kaip 
to meto gyventojai, kai visi nuo senelių prosenelių buvo egiptiečiai. 

O pažvelkite, kaip yra šiandien!.. 

Jis nuėjo toliau ir parodė kitą įvairiaspalvių kvadratų grupę. 

— Jūs matote figūrą, kuri taip pat turi trisdešimt žingsnių pločio, 
bet tik keturiasdešimt penkis ilgio. Kodėl? Todėl, kad joje tėra šeši 
kvadratai, nes šių dienų Egipte yra jau nebe aštuoni, o tik šeši mi- 
lijonai gyventojų... 

Ir atkreipkite dėmesį, kad ana figūra buvo sudaryta vien tik iš rau- 
donų Egipto pupelių, o šitoje yra didžiulės juodų, geltonų ir baltų 
grūdų juostos. Kaip mūsų armijoje, taip ir liaudyje šiandien yra la- 
bai daug svetimšalių: juodų etiopų, geltonų sirų ir finikiečių, baltų 
graikų ir libių... 

Jo žodžiai buvo pertraukti. Klausiusieji žyniai ėmė jį glėbesčiuoti, 
Mefris verkė. 

— Tokio pranašo dar nėra buvę!.. — šaukė susirinkusieji. 

— Galva neišneša, kada jis galėjo padaryti tokius apskaičiavi- 
mus!.. — stebėjosi geriausias Hatorės šventyklos matematikas. 

— Tėvai! — tarė Pentueras,— nepervertinkite mano nuopelnų. 
Senaisiais laikais mūsų šventyklose visada taip būdavo vaizduoja- 
mas valstybės ūkis... Aš tik atkasiau, ką vėlesnės kartos buvo pri- 
miršusios... 

— Bet apskaičiavimai?.. — paklausė matematikas. 

— Apskaičiavimai visą laiką daromi visuose nomuose ir šven- 
tyklose,— atsakė Pentueras.— Bendros sumos yra jo šventenybės 
rūmuose... 

— O figūros?.. Figūros!.. — šaukė matematikas. 

— Juk tokiomis figūromis padalyti mūsų laukai, o valstybės ma- 
tininkai to mokosi mokyklose. 

— Nežinia, kuo daugiau stebėtis: ar to žmogaus išmintimi, ar jo 
kuklumu!.. — tarė Mefris.— O, dievai mūsų neužmiršo, kad turi- 
me tokį... 

Tuo metu šventyklos bokšte budintis sargybinis pašaukė dalyvius 
maldai. | 

— Vakare baigsiu paaiškinimus, — pasakė Pentueras,— o dabar 
tarsiu dar kelis žodžius. 

Paklausit, gerbiamieji, kodėl tiems vaizdams panaudojau grūdus? 
Kaip kiekvienais metais į žemę mestas grūdas atneša derlių savo šei- 
mininkui, taip ir žmogus kasmet moka mokesčius iždui. 

Jeigu kuriame nome būtų pasėta dviem milijonais pupelių mažiau 
negu ankstesniais metais, jų derlius būtų kur kas mažesnis, ir vals- 
tiečiai turėtų menkesnes pajamas. Panašiai ir valstybėje: kai sumažėja 
dviem milijonais gyventojų, turi sumažėti ir mokesčių įplaukų. 

Ramzis klausėsi atidžiai ir išėjo tylėdamas. 

Vakare, kai žyniai ir įpėdinis grįžo į kiemą, buvo įžiebta keli šim- 
tai tokių stiprių deglų, kad pasidarė šviesu kaip dieną. 

Mefriui davus ženklą, vėl išėjo muzikantų, šokėjų ir jaunesniųjų 
žynių procesija, nešina deivės Hatorės staiula su karvės galva. Nu- 
vaikius piktąsias dvasias, Pentueras vėl pradėjo pamokslą. 

— Jūs matėt, kilmingieji, kad nuo XIX dinastijos laikų mes ne- 
tekome šimto tūkstančių matų žemės ir dviejų milijonų gyventojų. 
Tai šit kodėl valstybės pajamos sumažėjo trisdešimt dviem 
tūkstančiais talentų. Visi mes tai žinome. Tačiau čia tik Egipto ir 
jo iždo nelaimių pradžia. Atrodytų, kad jo šventenybei dar liko de- 
vyniasdešimt aštuoni tūkstančiai talentų pajamų. Bet ar manote, kad 
faraonas visas tas pajamas gauna? 

Kaip pavyzdį papasakosiu jums, ką jo kilnybė Herhoras atskleidė 
Kiškio apskrityje.? 

XIX dinastijos laikais ten gyveno dvidešimt tūkstančių Žmonių, 
kurie kasmet sumokėdavo tris šimtus penkiasdešimt talentų mo- 
kesčių. Šiuo metu ten gyvena vos penkiolika tūkstančių ir jie, žino- 
ma, sumoka iždui tik du šimtus septyniasdešimt talentų. Tuo tarpu 
faraonas gauna ne du šimtus septyniasdešimt, o šimtą septynias- 
dešimt talentų!.. 

“Kodėl?.." — paklausė kilnusis Herhoras,— ir štai ką parodė kvota. 

XIX dinastijos laikais apskrityje buvo beveik šimtas valdininkų 
ir jie gaudavo po tūkstantį drachmų algos per metus. Šiandien toje 
pačioje teritorijoje, ir gyventojams sumažėjus, yra daugiau kaip du 
šimtai valdininkų, kurie ima po du tūkstančius penkis šimtus 
drachmų per metus. 

Jo kilnybei Herhorui nėra žinoma, ar taip yra kiekvienoje apskri- 
tyje. Viena tėra tikra, kad faraono iždas turi ne devyniasdešimt aštuo- 
nis, o tik septyniasdešimt keturis tūkstančius talentų metinių 
palūkanų. 

— Geriau pasakyk, šventasis tėve: penkiasdešimt tūkstančių... — 
įsiterpė Ramzis. 

— Ir tai paaiškinsiu,— atsakė žynys.— Šiaip ar taip, bet atsi- 
mink, kunigaikšti, kad faraono iždas šiuo metu valdininkams išlai- 
kyti atiduoda dvidešimt keturis tūkstančius talentų, o XIX dinasti- 
jos laikais išleisdavo tik dešimt tūkstančių. 

Tarp klausytojų viešpatavo didelė tyla, nes dažnas iš jų turėjo gi- 
minių valdininkų ir dar gerai apmokamuose postuose. 

Bet Pentueras buvo drąsus. 

— Dabar,—kalbėjo jis,— papasakosiu tau, įpėdini, apie valdi- 
ninkų buitį ir liaudies gyvenimą senaisiais laikais ir šiandien. 

— Ar negaila laiko?.. Juk tai kiekvienas gali ir pats pamatyti... — 
pradėjo murmėti žyniai. 

— Aš noriu šitai žinoti, — ryžtingai pasakė įpėdinis. 

Murmesys nutilo. Amfiteatro laiptais Pentueras nusileido į kiemą, 
o paskui jį kunigaikštis, vyriausiasis žynys Mefris ir kiti žyniai. 

Jie sustojo prieš ilgą demblių uždangą, kuri sudarė tarsi užtvarą. 
Pentuerui mostelėjus, pribėgo keliolika jaunų žynių su liepsnojančiais 
deglais. Antras mostelėjimas — ir dalis uždangos nukrito. 

Visi aiktelėjo iš nustebimo, pamatę ryškiai apšviestą gyvą pa- 
veikslą, kurį sudarė apie šimtas statistų. 

Paveikslas buvo suskirstytas į tris dalis: apačioje stovėjo žemdir- 
biai, aukščiau — valdininkai, o viršuje žėrėjo auksinis faraono sos- 
tas ant dviejų liūtų, kurių galvos sudarė šonines atramas. 

— Taip buvo, — pasakojo Pentueras,— XIX dinastijos laikais. Pa- 
sižiūrėkite į žemdirbius. Į jų plūgus pakinkyti jaučiai arba asilai, jų 
kauptukai ir kastuvai — bronziniai, vadinasi, stiprūs. Žiūrėkite, ko- 
kie tai raumeningi vyrai! Šiandien tokių galima pamatyti nebent tik 
jo šventenybės gvardijoje. Tvirtos rankos ir kojos, iškilios krūtinės, 
šypsena veiduose. Visi išsitepę alyva, išsimaudę. Jų žmonos tiekia 
maistą ir drabužius arba plauna indus šeimai; vaikai žaidžia arba lan- 
ko mokyklą. 

To meto valstietis, kaip matote, valgydavo kvietinę duoną, pu- 
pas, mėsą, žuvį ir vaisius, gerdavo alų ir vyną, — pažvelkite, kokie 
gražūs buvo ąsočiai ir dubenys! Atkreipkite dėmesį į vyrų kepurai- 
tes, prijuostes ir apsiaustus: viskas papuošta spalvingais nėriniais. Dar 
gražiau buvo išsiuvinėjami moterų marškiniai... O ar pastebit, kaip 
rūpestingai jos šukuodavosi, kokius nešiodavo smeigtukus, auskarus, 
žiedus ir apyrankes? Tie papuošalai padaryti iš bronzos ir spalvoto 
emalio, bet pasitaiko ir aukso, nors ir plonų gijelių. 

Dabar pakelkite akis aukščiau — į valdininkus. Jie dėvi apsiaus- 
tus, bet kiekvienas valstietis šventadieniais irgi apsivelka tokį pat ap- 
darą. Maitinasi kaip ir valstiečiai, atseit sočiai, bet kukliai. Jų daik- 
tai truputį puošnesni negu valstiečių, ir jų skryniose dažniau pasi- 
taiko aukso žiedų. Jie keliauja raiti ant asilų arba jaučių traukiamais 
vežimais. 

Pentueras suplojo delnais, ir gyvajame paveiksle prasidėjo judėji- 
mas. Valstiečiai ėmė padavinėti valdininkams vynuogių pintines, 
miežių, žirnių ir kviečių maišus, vyno, alaus, pieno ir medaus 
ąsočius, daugybę žvėrienos, baltų ir margų audinių rietimus. Valdi- 
ninkai priiminėjo tuos produktus, dalį jų pasilikdavo, bet gražiau- 
sius ir vertingiausius daiktus kėlė aukščiau, prie sosto. Aikštelė, kur 
stovėjo faraono valdžios simbolis, buvo užversta produktais, kurie 
sudarė ištisą kalną. 

— Matote, gerbiamieji, — kalbėjo Pentueras,— kad tais laikais, 
kai valstiečiai buvo sotūs ir turtingi, jo šventenybės ižde vos sutilp- 
davo valdinių dovanos. O dabar pažiūrėkite, ką turime šiandien... 

Naujas ženklas — nukrito antra uždangos dalis, ir pasirodė kitas 
paveikslas, bendrais bruožais panašus į pirmąjį. 

— Štai dabartiniai valstiečiai, — aiškino Pentueras, ir jo balse bu- 
VO jaučiamas susijaudinimas.— Jų kūnas vien oda ir kaulai, jie atro- 

do tarsi ligoniai, purvini ir jau užmiršę teptis alyva. Užtat jų nuga- 
ros sukapotos lazdomis. 

Šalia jų jau nebematyti nei jaučių, nei asilų, ir kam jie, jeigu jų 
plūgą velka žmona ir vaikai?.. Jų kauptukai ir kastuvai mediniai, 
todėl dažnai genda ir sunkina darbą. Drabužių jie neturi jokių, tik 
moterys dėvi storais marškiniais ir nė sapne nemato tų siuvinių, ku- 
riais puošdavosi jų seneliai ir senelės. 

Pažvelkite, ką nūdien valgo valstietis? Kartais miežius ir džiovin- 
tas žuvis, visada lotoso grūdus, retai kvietinį paplotėlį, niekados 
nemato mėsos, negeria alaus arba vyno. Paklauskite, kur dingo jo indai 
ir rakandai? Jų neturi jokių, išskyrus ąsotėlį vandeniui, nes daugiau 
niekas ir netelpa urve, kuriame jis gyvena... 

Atleiskite man, kad dabar atkreipiau jūsų dėmesį į šį dalyką. An- 
tai ten guli ant žemės keli vaikai: tai reiškia, kad jie yra mirę... Keis- 
ta, kaip dažnai dabar miršta valstiečių vaikai — badu ir nuo darbo! 
Ir šie dar yra laimingiausi, nes kiti, likę gyvi, patenka po prievaiz- 
do lazda arba parduodami finikiečiams lyg ėriukai... 

Susijaudinimas užėmė jam žadą. Bet valandėlę pailsėjęs, kalbėjo 
toliau, žyniams rūsčiai tylint. 

— O dabar pasižiūrėkite į valdininkus: kokie jie sveiki, įraudę, 
kaip gražiai apsirengę!.. Jų žmonos nešioja aukso apyrankes ir aus- 
karus, o jų apdarai tokie ploni, kad net kunigaikščiai galėtų pavydėti. 
Valstiečiai neturi nei jaučio, nei asilo, užtat valdininkai keliauja ar- 
kliais arba neštuvais... O geria tiktai vyną, ir tai — gerą vyną... 

Pentueras pliaukštelėjo delnais, ir vėl prasidėjo judėjimas. Vals- 
tiečiai ėmė padavinėti valdininkams javų maišus, vaisių pintines, 
vyną, žvėrieną... Tuos daiktus valdininkai kaip ir anksčiau statė šalia 
sosto, bet — kur kas mažesniais kiekiais. Karališkajame aukšte jau 
nebebuvo produktų kalno. Užtat valdininkų aukštas buvo užverstas. 

— Toks šių dienų Egiptas, — pasakojo Pentueras.— Skurdūs vals- 
tiečiai, turtingi raštininkai, iždas ne toks pilnas kaip seniau. O dabar... 

Jis davė ženklą, ir įvyko nelauktas dalykas. Kažkokios rankos 
pradėjo tempti javus, vaisius, audinius nuo faraono ir valdininkų 
aikštelės. O kai prekių kiekis smarkiai sumažėjo, tos pačios rankos 
pradėjo gaudyti ir grobti valstiečius, jų žmonas ir vaikus... 

Nustebę žiūrovai žiūrėjo į tuos keistus paslaptingų asmenų veiks- 
mus. Staiga kažkas šūktelėjo: 

— Tai finikiečiai!.. Tai jie mus taip apiplėšia!.. 

— Teisingai, šventieji tėvai, — tarė Pentueras.— Tai tarp mūsų 
pasislėpusių finikiečių rankos. Jie apiplėšinėja karalių ir raštininkus, 
o valstiečius ima į vergovę, kai jau nieko nebegali iš jų išlupti... 

— Taip!.. Tai šakalai!.. Tebūnie jie prakeikti!.. Išvyti niekšus!.. — 
šaukė žyniai.— Jie daro didžiausią žalą valstybei... 

Tačiau ne visi taip šaukė. 

Kai šauksmas nurimo, Pentueras liepė nunešti deglus į kitą kie- 
mo pusę ir ten nuvedė savo klausytojus. Čia buvo ne gyvieji paveiks- 
lai, o tarsi pramonės paroda. 

— Teikitės pažiūrėti, gerbiamieji, — kalbėjo jis.— XIX dinasti- 
jos laikais tuos daiktus mums atsiųsdavo svetimšaliai: iš Punto šalies 
gaudavome kvepalų, iš Sirijos — aukso, geležinių ginklų ir karo 
vežimų. Tai ir viskas. 

Bet tuo metu Egiptas ir pats gamino... Pažiūrėkite į tuos didžiu- 
lius ąsočius: kiek čia formų, o koks spalvų įvairumas!.. 

Arba rakandai: antai ta kėdutė inkrustuota dešimčia tūkstančių 
aukso, perlamutro ir spalvoto medžio gabaliukų... Pasižiūrėkite į tų 
laikų apdarus: kaip jie išsiuvinėti, kokie ploni audiniai, kiek spalvų!.. 
O bronziniai kalavijai, o smeigtukai, apyrankės, auskarai, o žemės 
ūkio padargai ir amatininkų įrankiai!.. Visa tai pas mus buvo gami- 
nama XIX dinastijos laikais. 

Jis perėjo prie kitos daiktų grupės. 

— O šiandien — matote: ąsočiai maži ir beveik be papuošimų, 
rakandai paprasti, audiniai stori ir vienodi. Joks dabartinis gaminys 
savo dydžiu, patvarumu arba dailumu negali prilygti senoviniams. 
Kodėl?.. 

Jis paėjėjo dar kelis žingsnius ir apšviestas deglų dėstė: 

— Štai daugybė prekių, kurių mums finikiečiai atgabena iš įvai- 
rių pasaulio vietų. Keliasdešimt rūšių kvepalų, spalvoti stiklai, ra- 
kandai, indai, vežimai, papuošalai — visa tai ateina pas mus iš Azi- 
jos, ir mes tai perkame. 

Ar dabar suprantate, gerbiamieji, už ką finikiečiai plėšė javus, vai- 
sius ir galvijus iš raštininkų ir faraono?.. Kaip tik už tuos užsieni- 
nius gaminius, kurie sunaikino mūsų amatininkus kaip skėriai žolę. 

Žynys pailsėjo ir kalbėjo toliau: 

— Tarp prekių, kurias finikiečiai gabena jo šventenybei, nomar- 
chams ir raštininkams, pirmąją vietą užima auksas. Ši prekybos šaka 
aiškiausiai parodo nelaimes, kurias azijiečiai neša Egiptui. 

Jeigu kas ima iš jų aukso už vieną talentą, tas po trejų metų turi 
grąžinti du talentus. Bet dažniausiai finikiečiai, tariamai mažindami 

skolininkų rūpesčius, patys atsiima skolas kitu būdu: skolininkas už 
kiekvieną pasiskolintą talentą Jiems išnuomoja EE metams tris- 
dešimt dų žmones ir du matus žemės.. 

— Pakelkite, gerbiamieji, akis tenai, — kalbėjo jis rodydamas į 
geriau apšviestą kiemo dalį. — Tas žemės kvadratas, šimto aštuonias- 
dešimt žingsnių pločio ir tiek pat ilgio, tai du matai, o tas vyrų, mo- 
terų ir vaikų būrys yra aštuonios šeimos. Visa tai kartu — Žmonės 
ir žemė — trejiems metams eina į baisią vergovę. Per tą laiką jų 
savininkas — faraonas ar nomarchas — neturi iš jų jokios naudos. 
Suėjus terminui, jis atgauna nualintą žemę, o žmonių... daugiausia 
dvidešimt... Visi kiti išmiršta baisiose kančiose!.. 

Siaubo apimti klausytojai murmėjo. 

— Aš sakiau, kad finikietis, skolindamas vieną talentą aukso, ima 
nuomon du matus žemės ir trisdešimt du žmones. Įsižiūrėkite, koks 
tai žemės sklypas ir koks būrys žmonių, o dabar — pažvelkite į ma- 
no ranką... 

Šis aukso gabaliukas, kurį laikau, ne didesnis už vištos kiaušinį. 
Tai talentas. 

Ar jūs suprantat, gerbiamieji, visą finikiečių niekšingumą tokio- 
je prekyboje? Tas mažas aukso gabaliukas iš tikrųjų neturi jokios 
ypatingos vertės: jis geltonas, sunkus, nepažaliuoja kaip varis, ir — 
tai viskas. Bet žmogus auksu neapsivilks ir nenumalšins juo savo 
alkio arba troškulio... Jei aš turėčiau piramidės didumo aukso luitą, 
aš ir tada būčiau toks pat skurdžius kaip libis, kuris bastosi po va- 
karų dykumą. O ten nėra nei datulių, nei vandens. 

Bet žiūrėkit: už gabalėlį tos nenaudingos medžiagos finikietis ima 
žemės sklypą, kuris gali išmaitinti ir aprengti trisdešimt du žmones, 
pagaliau pasiima ir tuos žmones!.. Trejus metus jis išnaudoja tas 
būtybes, kurios moka įdirbti ir apsėti žemę, nuimti derlių, malti ja- 
vus, daryti alų, austi drabužius, statyti namus ir daryti rakandus... 

Kartu faraonas ar nomarchas trejiems metams netenka tų Žžmo- 
nių patarnavimų. Jie nemoka mokesčių, nenešioja krovinių paskui ka- 
riuomenę, O tik dirba godaus finikiečio naudai. 

Jūs žinote, gerbiamieji, jog dabar nėra metų, kad viename ar ki- 
tame nome nekiltų išbadėjusių, nukamuotų, lazdomis mušamų vals- 
tiečių maištas. Dalis tų žmonių žūva, kiti patenka į kasyklas, o krašte 
vis labiau mažėja gyventojų tik todėl, kad finikietis kažkam davė ga- 
baliuką aukso!.. Ar begalima įsivaizduoti didesnę nelaimę?.. Ir ar to- 
kiomis sąlygomis nepraras Egiptas kasmet žemių ir žmonių? Sėkmin- 
gi karai pakirto mūsų kraštą, o jį pribaigs finikiečių prekyba auksu. 

Žynių veiduose atsispindėjo pasitenkinimas: jie mieliau klausėsi 
apie finikiečių klastingumą, negu apie raštininkų prabangą. 

Pentueras valandėlę pailsėjo, o po to kreipėsi į kunigaikštį: 

— Jau keli mėnesiai, — kalbėjo jis, — nerimaudamas klausinėji, 
dievų tarne Ramzi, kodėl sumažėjo jo šventenybės pajamos. Dievų 
išmintis tau parodė, kad sumažėjo ne tik iždas, bet ir kariuomenė, 
ir kad abu šie karališkosios galybės šaltiniai nuolat mažės. Ir tai pa- 
sibaigs visišku valstybės žlugimu, arba dangus pasiųs Egiptui val- 
dovą, kuris sustabdys jau kelis šimtus metų tėvynę užplūstančių ne- 
laimių tvaną. 

Faraonų iždas buvo pilnas tada, kai turėjome daug žemės ir žmo- 
nių. Todėl reikia išplėšti iš dykumos tas derlingas dirvas, kurias ji 
prarijo, o liaudžiai nuimti tą naštą, kuri alina ją ir mažina gyven- 
tojų skaičių. 

Žyniai vėl pradėjo nerimauti bijodami, kad Pentueras antrą kartą 
nepaminėtų raštininkų klasės. 

— Savo akimis ir liudytojų akivaizdoje matei, kunigaikšti, kad 
tais laikais, kai žmonės buvo sotūs, sveiki ir patenkinti, faraono iždas 
buvo pilnas. Kai valstiečiai suvargo, kai jų žmonos ir vaikai turėjo 
įsikinkyti į plūgą, kai lotoso grūdai pakeitė kviečius ir mėsą, iždas 
nuskurdo. Tad jeigu nori, kad valstybė vėl taptų tokia galinga, ko- 
kia ji buvo iki XIX dinastijos karų, jeigu trokšti, kad faraonas, jo 
raštininkai ir kariuomenė būtų visko pertekę, užtikrink kraštui ilga- 
laikę ramybę, o liaudžiai gerą gyvenimą. Tegul suaugusieji vėl val- 
go mėsą ir rengiasi siuvinėtais drabužiais ir tegul vaikai, užuot vai- 
toję nuo bausmių ir mirę nuo darbo, vėl žaidžia arba lanko mokyklą. 

Atsimink pagaliau, kad Egiptas ant savo krūtinės nešioja nuodingą 
gyvatę... 

Susirinkusieji klausėsi su smalsumu ir baime. 

— Toji gyvatė, kuri čiulpia liaudies kraują, nomarchų turtus, fa- 
raono galybę, — tai finikiečiai!.. 

— Šalin juos!..— sušuko klausytojai. — Nubraukti visas skolas... 
Neįsileisti jų pirklių ir laivų... 

Juos nutildė vyriausiasis žynys Mefris, kuris su ašaromis akyse 
kreipėsi į Pentuerą: 

— Aš neabejoju, — pasakė jis, — kad tavo lūpomis byloja į mus 
šventoji Hatorė. Ne tik todėl, kad žmogus nepajėgia būti toks išmin- 
tingas ir visažinis kaip tu, bet ir todėl, kad viršum tavo galvos pa- 
stebėjau tokias it ragai liepsneles... 

Ačiū tau už didžius žodžius, kuriais išsklaidei mūsų neišma- 
nymą... Laiminu tave ir prašau dievų, kad, Leaę mane į savo 
teismą, tave paskirtų mano įpėdiniu... 

Kitų klausytojų šauksmai parėmė aukščiausiojo pareigūno palai- 
minimą. Žyniai buvo itin patenkinti, nes jie visą laiką baiminosi, kad 
Pentueras vėl nepaliestų raštininkų klausimo. Bet išminčius sugebėjo 
būti santūrus: jis tenurodė vidinę valstybės žaizdą, bet neaitrino jos, 
todėl jo pasisekimas buvo visiškas. 

Kunigaikštis Ramzis nedėkojo Pentuerui, jis tik priglaudė jo galvą 
prie savo krūtinės. Tačiau niekas neabejojo, kad didžiojo pranašo pa- 
mokslas sukrėtė įpėdinio sielą, kad jo žodžiai buvo tas grūdas, iš ku- 
rio gali išaugti Egipto garbė ir gerovė. 

Kitą dieną Pentueras saulei tekant neatsisveikinęs paliko šventyklą 
ir išvažiavo į Memfį. 

Kelias dienas Ramzis su niekuo nesikalbėjo: jis sėdėjo celėje ar- 
ba vaikščiojo ūksmingais koridoriais ir mąstė. Jo sieloje vyko įtemp- 
tas darbas. 

Po teisybei, Pentueras nepasakė nieko nauja: visi nusiskųsdavo 
žemės ir žmonių mažėjimu Egipte, valstiečių skurdu, raštininkų pik- 
tnaudžiavimais ir finikiečių išnaudojimu. Bet pranašo pamokslas su- 
siejo ir surikiavo jo palaidas žinias, suteikė joms apčiuopiamą formą 
ir geriau nušvietė kai kuriuos faktus. 

Finikiečiai jį išgąsdino. Iki šiol kunigaikštis neįvertino tų 
skriaudų, kurias ta tauta darė valstybei. Siaubas buvo tuo didesnis, 
kad jis ir pats savo valdinius išnuomojo Dagonui ir pats matė, ko- 
kiu būdu bankininkas iš jų išgauna visa, kas jam priklauso!.. 

Tačiau tas kunigaikščio susidėjimas su išnaudotojais finikiečiais 
turėjo keistų padarinių: Ramzis nenorėjo galvoti apie finikiečius, ir 
kiek sykių jis užsidegdavo pykčiu prieš tuos žmones, tiek kartų jį 
gesino gėdos jausmas. Juk iš dalies jis pats buvo jų bendrininkas. 

Užtat kunigaikštis puikiai suprato, kokią reikšmę turi žemės ir gy- 
ventojų sumažėjimas, ir savo vienišuose svarstymuose į tai kreipė 
daugiausia dėmesio. 

“Jeigu turėtume, — kalbėjo jis pats sau, — tuos du milijonus žmo- 
nių, kurių neteko Egiptas, galima būtų jų rankomis atgauti iš dyku- 
mos derlingas žemes, netgi padidinti plotus... O tada, nepaisant fi- 
nikiečių, mūsų valstiečiai gyventų geriau ir padidėtų valstybės pa- 
jamos... 

Bet iš kur paimti žmonių?“ 

Atsakymą jis rado atsitiktinai. Vieną vakarą vaikščiodamas po 
šventyklos sodus kunigaikštis sutiko būrelį vergų, kuriuos genero- 
las Nitageras pagavo rytų pasienyje ir atsiuntė deivei Hatorei. Tie 
žmonės buvo puikiai sudėti, dirbo daugiau negu egiptiečiai, o ka- 
dangi buvo gerai maitinami, net ir nesiskundė savo likimu. 

Juos pamačius įpėdiniui tarsi žaibas švystelėjo mintis — iš susi- 
jaudinimo jam net galva ėmė svaigti. Egiptui reikia žmonių, daug 
žmonių, šimtų tūkstančių, net milijono, dargi dviejų milijonų žmo- 
nių... Ir štai žmonių yra!.. Reikia tik įžengti į Aziją, imti viską, ką 
tik rasi pakeliui, ir — siųsti į Egiptą... Ir tol nebaigti karo, kol bus 
pririnkta tiek, kad kiekvienas Egipto valstietis turėtų savo vergą... 

Taip gimė paprastas ir milžiniškas planas, kurio esmė — vals- 
tybė turi gauti gyventojų, valstiečiai padėjėjų darbui, o faraono iždas 
neišsenkamą pajamų šaltinį. 

Kunigaikštis buvo sužavėtas, nors kitą dieną jam kilo naujų abe- 
jonių. 

Ir Pentueras tai itin pabrėžė, o dar anksčiau tą patį tvirtino Her- 
horas, kad Egipto nelaimių priežastis buvo pergalingi karai. 

Taigi nauju karu negalima bus pakelti Egipto. 

“Pentueras yra didis išminčius ir Herhoras didis išminčius, — 
mąstė kunigaikštis.— Karas, jų nuomone, žalingas, taip mano vy- 
riausiasis žynys Mefris ir kiti dvasininkai, tai gal karas iš tikrųjų yra 
pavojingas dalykas?.." 

Ir tikrai taip turi būti, jeigu tatai patvirtina tiek daug išmintingų 
ir šventų Žmonių. 

Kunigaikštis buvo didžiai susirūpinęs. Jis sugalvojo paprastą būdą 
Egiptui pakelti, tuo tarpu žyniai teigė, kad tai galėtų galutinai jį 
sužlugdyti. 

Žyniai — išmintingiausi ir švenčiausi Žmonės. 

Bet vienas įvykis kunigaikščio tikėjimą žynių teisingumu truputį 
atšaldė ar, tikriau sakant, sužadino jo ankstesnį nepasitikėjimą jais. 

Kartą jis ėjo su vienu gydytoju į biblioteką. Teko eiti siauru ir 
tamsiu koridorium, iš kurio įpėdinis pasišlykštėdamas pasitraukė. 

— Neisiu pro čia! — pasakė jis. 

— Kodėl?..— paklausė nustebęs gydytojas. 

— Ar neatsimeni, šventasis tėve, kad to koridoriaus gale yra ur- 
vas, kuriarne žiauriai nukankinote kažkokį išdaviką?.. 

— Aha!..— atsakė gydytojas.— Čia yra urvas, į kurį prieš Pen- 
tuero pamokslą pylėme verdančią dervą... 

— Ir nužudėte Žmogų... 

Gydytojas nusišypsojo. Tai buvo geras ir linksmas žmogus. Todėl 
jis, matydamas kunigaikščio pasipiktinimą, kiek pagalvojęs tarė: 

— Taip, niekam negalima išdavinėti šventų paslapčių... Supran- 
tama... Prieš kiekvienas didesnes iškilmes mes primename tai jau- 
niems kandidatams į žynius. 

Jo tonas buvo toks keistas, kad Ramzis pareikalavo paaiškinti. 

— Negaliu išduoti paslapčių, — atsakė gydytojas, — bet... Jeigu, 
jūsų kilnybe, pažadėsi išlaikyti tą paslaptį, papasakosiu vieną istoriją... 

Ramzis prižadėjo, ir gydytojas papasakojo: 

— Vienas egiptiečių žynys, lankydamas Aramo krašto šventyk- 
las“, prie vienos iš jų sutiko žmogų, kuris jam pasirodė labai apkūnus 
ir patenkintas, nors vilkėjo skurdžiais drabužiais. 

“Paaiškink man,— paklausė žynys linksmą skurdžių, — kaip čia 
yra: nors esi neturtingas, bet tavo kūnas atrodo, lyg būtum šventyklos 
vyresnysis?" 

O tas žmogus apsidairęs, ar jo kas nesiklauso, atsakė: 

“Mat mano balsas yra didžiai graudus, todėl aš esu šios šventyk- 
los kankinys. Kai žmonės sueina į pamaldas, aš įlendu į požemį ir 
dejuoju, kiek tik išgaliu: už tai ištisus metus man duoda visai pa- 
dorų maistą ir ąsotį alaus už kiekvieną kančių dieną..." 

Taip yra pagonių krašte Arame,— baigė gydytojas pridėdamas 
pirštą prie lūpų.— Atsimink, kunigaikšti,ką man žadėjai, o apie mūsų 
verdančią dervą manyk, kas tik tau patinka... 

Tas pasakojimas vėl sujaudino kunigaikštį. Jam pasidarė šiek tiek 
lengviau, kad šventykloje nebuvo nužudytas žmogus, bet drauge pa- 
budo visi ankstesni įtarimai žynių atžvilgiu. 

Kad jie mulkina prastuolius, Ramzis žinojo. Juk jis atsiminė dar 
iš žynių mokyklos laikų šventojo jaučio Apio procesijas. Žmonės bu- 
vo įsitikinę, kad tai Apis veda žynius, tačiau kiekvienas mokinys su- 
prato, kad tas dieviškasis gyvulys eina ten, kur Žyniai nori. 

Kas žino, gal ir Pentuero pamokslas buvo tokia pat Apio proce- 
sija jį apmulkinti? Juk taip lengva paberti ant žemės raudonų ir įvai- 
riaspalvių pupelių, nesunku sustatyti ir gyvuosius paveikslus. Jis bu- 
vo matęs daug puikesnių vaidinimų, sakysim, kad ir Seto kovą su 
Ozyriu, kurioje dalyvaudavo keli šimtai asmenų... O argi neapgau- 
dinėdavo žyniai ir tuo atveju? Turėdavo būti dievų kova, o iš tikrųjų 
kaudavosi persirengę žmonės. Ozyris joje žūdavo, o tuo tarpu Ozyrį 
vaidinęs žynys likdavo sveikas kaip raganosis. Ir kokie tik stebuk- 

lai ten nebūdavo rodomi!.. Kildavo vanduo, trankydavosi perkūnija, 
drebėdavo ir svaidydavo ugnį žemė! Ir visa tai būdavo apgaulė. Tad 
kodėl Pentuero vaidinimas turėtų būti tiesa? 

Pagaliau kunigaikštis turėjo rimto pagrindo įtarti, kad norėta jį 
apgauti. Jau tas požemyje vaitojantis žmogus, žynių tariamai aplie- 
jamas derva, buvo apgavystė. Bet tiek to. Svarbiau buvo, — tuo ku- 
nigaikštis jau ne vieną kartą turėjo progos įsitikinti — kad Herho- 
ras nenorėjo karo. Mefris taip pat nenorėjo karo, o Pentueras buvo 
vieno padėjėjas, o antrojo — numylėtinis. 

Kunigaikščio sieloje virė kova: čia jam atrodė, kad jis viską su- 
pranta, čia vėl jį apgaubdavo tamsa; vieną kartą jis būdavo kupinas 
vilčių, o antrą — viskuo abejodavo. Valanda po valandos, diena po 
dienos jo siela tai patvindavo, tai atslūgdavo kaip Nilo vandenys per 
metus. 

Tačiau po truputį Ramzis atgavo pusiausvyrą, o kai atėjo laikas 
palikti šventyklą, jis jau buvo susidaręs kai kurias pažiūras. 

Pirmiausia jis aiškiai suprato, ko reikia Egiptui: daugiau žemės 
ir daugiau žmonių. 

Antra, jis tikėjo, kad paprasčiausias būdas gauti žmonių yra ka- 
ras su Azija. Tačiau Pentueras jam įrodinėjo, kad karas gali tik pa- 
didinti valstybės nelaimes. Tad kyla naujas klausimas: ar Pentueras 
sakė teisybę, ar melavo? 

Jeigu jis sakė teisybę, vadinas, stūmė kunigaikštį į neviltį, nes 
išskyrus karą Ramzis nematė kito būdo kraštui pakelti. Be karo 1l- 
gainiui Egipto gyventojų skaičius mažės, o faraono iždo skolos didės, 
kol pagaliau visas tas procesas pasibaigs kokia nors baisia katastro- 
fa, gal net būsimam valdovui viešpataujant. 

O jeigu Pentueras melavo? Ir kam jis tai darė? Aišku, Herhoro, 
Mefrio ir viso dvasininkų luomo prikalbėtas. Tačiau kokiais sume- 
timais žyniai nenori karo? Kuo jie čia suinteresuoti? Juk kiekvienas 
karas jiems ir faraonui duoda didžiausią pelną. 

Pagaliau ar gali žyniai jį apgaudinėti tokiu svarbiu klausimu? Tie- 
sa, jie taip darydavo labai dažnai, bet tik smulkiais klausimais, o ne 
tada, kai būdavo sprendžiama valstybės ateitis ir gerovė. Negalima 
taip pat teigti, kad jie visada apgaudinėjo. Juk jie dievų tarnai ir 
didžiųjų paslapčių saugotojai. Jų šventyklose gyvena dvasios — 
Ramzis pats tuo įsitikino pirmąją naktį, tik apsigyvenęs šioje vietoje. 

Dievai neleidžia profanams artintis prie savo aukurų, jie taip būd- 
riai saugo šventyklas. Tai kodėl jie neturėtų saugoti Egipto, kuris yra 
Jų didžiausia šventovė? 

Kai po kelių dienų, pasibaigus iškilmingoms pamaldoms, žynių 
laiminamas Ramzis išvyko iš Hatorės šventyklos, jį kamavo du klau- 
simai: 

Ar karas su Azija tikrai galėtų pakenkti Egiptui? 

Ar galėtų šiuo klausimų žyniai apgaudinėti jį, faraono įpėdinį? 

Kelių karininkų lydimas kunigaikštis raitas jojo į šaunią Habu no- 
mo sostinę Pi Bastį. Praėjo paonio mėnuo ir prasidėjo epifis (balan- 
dis, gegužė). Saulė buvo pakilusi aukštai, žadėdama blogiausią Egip- 
tui kaitrų metą. Jau kelis kartus tuo laiku buvo pakilęs baisus dy- 
kumos vėjas; žmonės ir gyvuliai krito nuo karščio, o laukus ir 
medžius nugulė pilkos dulkės, nuo kurių žuvo augalai. 

Jau buvo nuskintos rožės ir iš jų spaudžiamas aliejus, nuimti ja- 
vai ir antrą kartą nupjauti dobilai. Svirtys su kubilais dirbo dvigu- 
bai uoliau, laistydamos purvinų vandeniu žemę, kad ji būtų paruošta 
naujai sėjai. Pradėta taip pat raškyti figas ir vynuoges. 

Nilo vanduo nuslūgo, kanalai išseko ir dvokė. Svilinančios saulės 
srautuose po visą kraštą sklido smulkių dulkių debesys. 

Vis dėlto kunigaikštis jojo patenkintas. Jam buvo įgrisęs atgai- 
lautojo gyvenimas šventykloje; jis ilgėjosi puotų, moterų ir triukšmo. 

Be to, ir vietovė, nors lygi ir vienodai išraižyta kanalais, buvo 
įdomi. Habu nome gyveno kitokie žmonės — ne tikri egiptiečiai, o 
palikuonys karingųjų hiksų, kurie kadaise buvo pavergę Egiptą ir ke- 
lis amžius jį valdė. 

Tikrieji egiptiečiai niekino tą likutį išvarytų užkariautojų, bėt 
Ramzis žiūrėjo į juos palankiai. Jie buvo augaloti, stiprūs, išdidūs 
ir energingos išvaizdos žmonės. Kunigaikščio ir karininkų akivaiz- 
doje jie nepuldavo kniūbsti kaip egiptiečiai, o į didikus žiūrėjo be 
neapykantos ir baimės. Jų nugaros nebuvo taip lazdų randų išvago- 
tos, nes raštininkai gerbė juos žinodami, kad mušamas hiksas duo- 
da grąžos, o kartais ir nugalabija savo engėją. Pagaliau hiksai nau- 
dojosi faraono malone, kadangi jų žmonės atsiųsdavo geriausių ka- 
reivių. 

Kuo labiau įpėdinio būrys artėjo prie Pi Basčio, kurio šventyk- 
los ir rūmai pro dulkių rūką dunksojo lyg pro šydą, tuo didesnis 

darėsi aplinkui judėjimas. Plačiu vieškeliu ir gretimais kanalais bu- 
vo gabenami galvijai, kviečiai, vaisiai, vynas, gėlės, duona ir dau- 
gybė kitų kasdieninio vartojimo daiktų. Žmonių ir prekių srautas, te- 
kantis miesto link, triukšmingas ir tirštas kaip prie Memfio šventa- 
dieniais, šiose vietose buvo įprastas reiškinys. Aplink Pi Bastį lyg 
per mugę ištisus metus viešpatavo triukšmas, kuris nurimdavo tik naktį. 

Tokį gyvą judėjimą galima buvo paaiškinti paprastai. Mat mies- 
tas didžiavosi sena ir garsia, visos Vakarų Azijos garbinamos As- 
tartos šventykla, kuri sutraukdavo minias maldininkų. Neperdedant 
galima sakyti, kad prie Pi Basčio kasdien įrengdavo savo stovyklas 
apie trisdešimt tūkstančių svetimšalių: arabų, finikiečių, žydų, filis- 
tiečių", hetitų, asirų ir kitų. Egipto vyriausybė palankiai žiūrėjo į pi- 
ligrimus, iš kurių ji turėdavo nemaža pajamų; žyniai juos toleruo- 
davo, o kelių gretimų nomų gyventojai gyvai prekiaudavo su jais. 

Dar valanda kelio iki miesto, o aplinkui jau buvo matyti maldi- 
ninkų pirkios ir palapinės, pastatytos ant plikos žemės. Artėjant prie 
Pi Basčio, jų skaičius tolydžio augo ir vis tirštesnis darėsi tų lai- 
kinų gyventojų knibždynas. Vieni po atviru dangum gaminosi maistą, 
kiti pirko nuolat atplaukiančių prekių, treti su procesija ėjo į šven- 
tyklą. Vienur kitur būriavosi didelės pramogautojų minios, kur sa- 
vo meną rodė žvėrių tramdytojai, gyvačių kerėtojai, atletai, šokėjos 
ir fokusininkai. 

Tą klegančių žmonių sambūrį gobė baisi kaitra. 

Prie miesto vartų Ramzį pasitiko jo dvariškiai ir Habu nomarchas 
su valdininkais. Jį pasveikino gana nuolankiai, bet taip šaltai, kad 
nustebęs vietininkas sukuždėjo Tutmoziui: 

— Ką tai reiškia, kad jūs žiūrit į mane, lyg būčiau atvažiavęs 
bausmių skirti? 

— Jūsų kilnybė,— atsakė favoritas, — atrodo kaip žmogus, ku- 
ris yra bendravęs su dievais. 

Tutmozis sakė teisybę. Ar dėl ąsketiško gyvenimo, ar dėl mokytų 
žynių draugijos, o gal dėl ilgų apmąstymų kunigaikštis buvo pasi- 
keitęs. Jis sulyso, oda patamsėjo, jo povyza ir veidas dvelkė didele 
rimtimi. Per keletą savaičių jis paseno keleriais metais. 

Vienoje iš pagrindinių miesto gatvių buvo tokia didelė spūstis, 
kad policininkai turėjo praskirti kelią įpėdiniui ir jo palydai. Bet tie 
žmonės sugužėjo ne kunigaikščio sveikinti, o būriavosi aplink ne- 
didelius rūmus tarytum kažko laukdami. 

— Kas čia? — paklausė Ramzis nomarchą, nes jį nemaloniai nu- 
teikė minios abejingumas. 

— Čia gyvena Hiramas,— atsakė nomarchas,— Tyro kuni- 
gaikštis, didžiai gailestingas žmogus. Jis kasdien dosniai dalija 
išmaldą, todėl ir spiečiasi skurdžiai. 

Kunigaikštis pasisuko ant žirgo ir apžvelgęs minią tarė: 

— Matau čia ir karališkuosius darbininkus. Tai jie irgi ateina pas 
finikiečių turtuolį išmaldos? 

Nomarchas tylėjo. Laimė, jie artėjo prie valdiškų rūmų, ir Ram- 
zis užmiršo Hiramą. 

Kelias dienas buvo rengiami pokyliai vietininko garbei, bet ku- 
nigaikščio jie nepatraukė. Trūko juose linksmumo, pasitaikydavo ir 
nemalonių įvykių. 

Kartą viena kunigaikščio meilužė šokdama priešais jį apsiverkė. 
Ramzis čiupo ją į glėbį ir paklausė, kas jai yra. 

Iš pradžių ji varžėsi atsakyti, bet padrąsinta viešpačio malonės, 
dar gausiau plūsdama ašaromis atsakė: 

— Mes esame, valdove, tavo moterys, kilusios iš garsių giminių 
ir turime būti gerbiamos... 

— Sakai teisybę, — tarė kunigaikštis. 

— O juk tavo iždininkas apriboja mūsų išlaidas. Jis netgi norėtų 
atimti iš mūsų tarnaites, be kurių mes negalime nei nusiprausti, nei 
susišukuoti. 

Ramzis pašaukė iždininką ir griežtai įsakė, kad jo moterys turėtų 
viską, kas joms priklauso pagal jų kilmę ir aukštą padėtį. 

Iždininkas puolė kniūbsčias priešais kunigaikštį ir pažadėjo įvyk- 
dyti moterų įsakymus. O po poros dienų pakėlė maištą dvaro ver- 
gai — skundėsi, kad jiems neduodama vyno. 

Įpėdinis įsakė davinėti jiems vyno. Bet kitą dieną per kariuomenės 
paradą pas jį atėjo pulkų delegacijos ir nusižeminusios skundėsi, kad 
jiems sumažintas mėsos ir duonos davinys. 

Ir šį sykį kunigaikštis liepė patenkinti prašančių pageidavimus. 

Po poros dienų rytą jį pažadino didelis triukšmas prie rūmų. Ram- 
zis pasiteiravo, kas atsitiko, o budintis karininkas paaiškino, jog su- 
sirinko karališkieji darbininkai ir reikalauja neišmokėtos algos. 

Buvo pašauktas iždininkas, ir jį labai užsirūstinęs kunigaikštis 
užsipuolė: 

— Kas čia darosi?..— šaukė jis.— Vos tik atvykau, nėra dienos, 
kad nebūtų skundo dėl skriaudų. Jeigu dar pasikartos kas nors pa- 
našaus, atliksiu kvotą ir padarysiu galą jūsų piktadarybėms!.. 

Drebėdamas iš baimės iždininkas vėl puolė kniūbsčias ir suvapėjo: 

— Užmušk mane, viešpatie!.. Bet ką aš padarysiu, jeigu tavo 
1ždas, klojimai ir svirnai tušti?.. 

Nors ir supykęs kunigaikštis suvokė, kad iždininkas gali būti ne- 
kaltas. Jie liepė jam išeiti ir pašaukė Tutmozį. 

— Klausyk,— tarė Ramzis savo numylėtiniui,— čia dedasi da- 
lykai, kurių aš nesuprantu ir kurie man neįprasti. Mano moterys, ver- 
gai, kariuomenė ir karališkieji darbininkai negauna to, kas jiems pri- 
klauso, arba apribojamos jų išlaidos. Kai paklausiau iždininką, ką 
tai reiškia, jis atsakė, kad jau nieko nebeturime nei ižde, nei kloji- 
muose. 

— Jis pasakė teisybę. 

— Kaip?..— pasipiktino kunigaikštis.— Mano kelionei jo šven- 
tenybė paskyrė du šimtus talentų prekėmis ir auksu. Nejaugi viskas 
jau išeikvota?.. 

— Taip,— atsakė Tutmozis. 

— Kokiu būdu... kam?..— šaukė vietininkas.— Juk per visą ke- 
lionę mus priiminėjo nomarchai?.. 

— Bet mes jiems už tai mokėjome. 

— Vadinasi, jie sukčiai ir vagys, jeigu priima mus kaip svečius, 
o paskui apiplėšia!.. 

— Nerūstauk,— atsakė Tutmozis, — aš viską tau išaiškinsiu. 

— Sėsk. 

Tutmozis atsisėdo ir ėmė pasakoti: 

— Ar žinai, kad jau mėnuo laiko, kai aš valgau iš tavo virtuvės, 
geriu vyną iš tavo ąsočių ir rengiuosi tavo drabužinėje... 

— Turi teisę tai daryti. 

— Bet niekad to nedariau: gyvenau, rengiausi ir linksminausi iš 
savo pinigų nenorėdamas apsunkinti tavo iždo. Tiesa, ne kartą ap- 
mokėdavai mano skolas. Bet tai buvo tik dalis mano išlaidų. 

— Nesvarbu skolos. 

— Panašioje būklėje, — aiškino toliau Tutmozis, — yra keliolika 
kilmingų tavo dvaro jaunuolių. Jie vertėsi savo lėšomis, norėdami 
palaikyti valdovo didingumą; bet šiandien jie kaip ir aš gyvena ta- 
vo sąskaita, nes patys nebeturi iš ko gyventi. 

— Kada nors aš jiems atsilyginsiu. 

— Taigi,— pasakojo Tutmozis, — mes imame iš tavo iždo, nes 
mus slegia nepritekliai. Tą patį daro ir nomarchai. Jeigu jie galėtų, 
ruoštų tau puotas ir priėmimus savo lėšomis, bet jų neturi, tad pri- 
ima atlyginimą. 

Ar ir dabar vadinsi juos sukčiais?.. 

Kunigaikštis vaikščiojo susimąstęs. 

— Per greitai pasmerkiau juos — atsakė jis.— Pyktis lyg dūmai 
aptemdė man akis. Man gėda dėl to, ką pasakiau, bet vis dėlto aš 
norėčiau, kad nei dvaro žmonės, nei kareiviai, nei darbininkai nebūtų 
skriaudžiami... 

Kadangi mano atsargos išsemtos, reikia pasiskolinti... Ar šimto 
talentų užteks, kaip manai? | 

— Aš manau, kad šimto talentų mums niekas nepaskolins,— su- 
kuždėjo Tutmozis. 

Vietininkas išdidžiai pažvelgė į jį. 

— Ar šitaip atsakoma faraono sūnui? — paklausė jis. 

— Pavaryk mane nuo savęs, — liūdnu balsu tarė Tutmozis, — bet 
aš pasakiau teisybę. Šiandien niekas mums nepaskolins, nes jau nėra kas... 

— O kam yra Dagonas?— nustebo kunigaikštis.— Jo nematyti 
prie mano dvaro, negi jis miręs? 

— Dagonas gyvena Pi Bastyje, bet ištisas dienas drauge su ki- 
tais finikiečių pirkliais praleidžia Astartos šventykloje. Ten atgailauja 
ir meldžiasi... 

— Iš kur toks pamaldumas? Ar todėl, kad aš buvau šventykloje, 
ir mano bankininkas randa reikalinga tartis su dievais? 

Tutmozis 7 ant taburetės. 

— Kokių? 

— Kažkas paleido paskalą, kad jūsų kilnybei įžengus į sostą fi- 
nikiečiai būsią išvyti, 0 jų turtas paimtas iždo naudai... 

— Na, tai jie dar turi pakankamai laiko,— nusišypsojo kuni- 
gaikštis. 

Tutmozis vis svyravo. 

— Teko girdėti, — kalbėjo jis prislopintu balsu, — kad jo šven- 
tenybės (tegyvuoja jis amžinai!) sveikata pastaruoju metu smarkiai 
pašlijo... 

— Tai melas! — pertraukė jį susirūpinęs kunigaikštis.— Juk aš 
žinočiau tai... 

— O vis dėlto žyniai slapčia atlieka pamaldas, kad faraonui grįžtų 
sveikata,— kuždėjo Tutmozis.— Aš tai tikrai Žinau... 

Kunigaikštis nustebo. 

— Kas gi čia yra,— tarė jis, — vadinasi, mano tėvas sunkiai ser- 
ga, žyniai meldžiasi už jį, o man nieko apie tai nesako? 

— Girdėjau, kad jo šventenybės liga gali užtrukti metus... 

Ramzis numojo ranka. 

— Et!.. Pats klausaisi pasakų ir man keli nerimą. Geriau papa- 
sakok apie finikiečius, tai įdomiau. 

— Girdėjau, — kalbėjo toliau Tutmozis, — tik tiek, ką ir visi, kad 
jūsų kilnybė, įsitikinęs šventykloje finikiečių kenksmingumu, įsipa- 
reigojai juos išvyti. 

— Šventykloje?..— pakartojo įpėdinis.— O kas gali žinoti, kuo 
aš įsitikinau ir ką nusprendžiau šventykloje?.. 

Tutmozis gūžtelėjo pečiais ir nieko neatsakė. 

— Nejaugi ir ten išdavystė?..— sukuždėjo kunigaikštis.— Šiaip 
ar taip, pašauk man Dagoną,— tarė jis garsiai. — Turiu išsiaiškinti 
to melo šaltinį ir dievų garbei padaryti jam galą!.. 

— (Gerai padarysi, viešpatie,— atsakė Tutmozis,— nes visas 
Egiptas pradėjo nerimauti. Jau šiandien nėra iš ko pasiskolinti pi- 
nigų, O jeigu tie gandai ir toliau sklis, sustos prekyba. Jau dabar 
mūsų aristokratija turi sunkumų, iš kurių nematyti išeities. Pagaliau 
ir tavo dvaras, viešpatie, jaučia nepriteklių. Po mėnesio tas pat gali 
ištikti jo šventenybės rūmus... 

— Tylėk, — nutraukė jį kunigaikštis, — ir tuojau pašauk man Da- 
goną. 

Tutmozis išbėgo, bet bankininkas pasirodė vietininko rūmuose tik 
vakare. Jis buvo apsigaubęs balta juodais dryžiais skraiste. 

— Iš proto išsikraustėt?..— sušuko įpėdinis pamatęs tokį 
vaizdą.— Tuojau aš praskaidrinsiu tavo nuotaiką... Man tuojau rei- 
kia šimto talentų. Eik ir nesirodyk, kol to nesutvarkysi. 

Bet bankininkas užsidengė veidą ir pravirko. 

— Ką tai reiškia? — nekantriai paklausė kunigaikštis. 

— Viešpatie, — atsakė Dagonas atsiklaupdamas,— paimk mano 
turtą, parduok mane ir mano šeimą... Viską paimk, net mūsų gy- 
vybę... Bet šimtą talentų?.. Iš kur aš gausiu šiandien tokį turtą?.. Jau 
nei iš Egipto, nei iš Finikijos...— kalbėjo jis kukčiodamas. 

— Setas tave apsėdo, Dagonai! — nusijuokė įpėdinis.— Negi ir 
tu patikėjai, kad aš ketinu jus išvyti?.. 

Bankininkas antrą kartą puolė jam po kojų. 

— Aš nieko nežinau... Aš esu paprastas pirklys ir tavo vergas... 
Tiek dienų, kiek yra tarp jauno pilnaties, pakako, kad aš būčiau pa- 
verstas dulke, o mano turtai seilėmis... 

— Betgi paaiškink man, ką tai reiškia? — nekantriai paklausė 
įpėdinis. 

— Aš nesugebėsiu nieko pasakyti, o jeigu net ir mokėčiau, ma- 
no lūpos užspaustos dideliu antspaudu... Šiandien aš tik meldžiuosi 
ir raudu... 

“Argi ir finikiečiai meldžiasi?" — pagalvojo kunigaikšits. 

— Negalėdamas tau padaryti jokios paslaugos, mano viešpatie,— 
tęsė Dagonas,— duosiu bent gerą patarimą... Čia, Pi Bastyje, yra gar- 
sus Tyro kunigaikštis Hiramas — senas, išmintingas ir baisiai tur- 
tingas žmogus... Pašauk jį, erpatre, ir pareikalauk šimto talentų, gal 
jis sugebės įtikti jūsų kilnybei... 

Negalėdamas ištraukti iš bankininko jokių paaiškinimų, Ramzis 
„atleido jį ir žadėjo pasiųsti savo pasiuntinius. 

Kitos dienos rytą Tutmozis su didele karininkų bei dvariškių pa- 
lyda padarė vizitą finikiečių kunigaikščiui ir pakvietė jį pas vieti- 
ninką. 

Vidudienį Hiramas atvyko į rūmus paprastais neštuvais, nešamais 
aštuonių vargingų egiptiečių, kuriuos jis šelpė išmaldomis. Jį lydėjo 
viniuodavo prie jo namo. 

Šiek tiek nustebęs Ramzis pasveikino senį, iš kurio akių žvelgė 
išmintis, o visoje laikysenoje švietė rimtis. Hiramas buvo apsivilkęs 
baltu apsiaustu, o ant galvos turėjo auksinį lanką. Jis oriai pasvei- 
kino vietininką ir pakėlęs rankas viršum jo galvos sukalbėjo trumpą 
palaiminimą. Visi buvo giliai sujaudinti. 

Kai vietininkas parodė svečiui krėslą ir dvariškiams liepė pasi- 
šalinti, Hiramas prabilo: 

— Vakar jūsų kilnybės tarnas Dagonas man pasakė, kad tau, ku- 
nigaikšti, reikia šimto talentų. Aš tuojau pasiunčiau savo kurjerius į 
Sabne Chetamą, Setroją, Pi Utą ir kitus miestus, kur stovi finikiečių 
laivai, kad iškrautų visas prekes. Ir tikiuosi, kad po poros dienų jūsų 
kilnybė gausi tą smulkią sumelę. 

— Nieko sau smulki! — pertraukė kunigaikštis juokdamasis.— 
Esi laimingas, jūsų kilnybe, kad šimtą talentų vadini smulkia sumele! 

Hiramas palingavo galvą. 

— Jūsų kilnybės senelis, — tarė jis pagalvojęs, — amžinai gyvas 
Rames Sa Ptaš, suteikė man didelę garbę rodydamas savo palan- 
kumą. Pažįstu taip pat jo šventenybę, tavo tėvą (tegyvuoja jis 
amžinai!), ir net pamėginsiu pareikšti jam savo pagarbą, jeigu man 
bus leista... 

— Iš kur tos abejonės?..— pertraukė jį kunigaikštis. 

— Yra tokių, — atsakė svečias, — kurie vieniems leidžia, o ki- 
tiems neleidžia išvysti faraono veidą, bet tiek to... Jūsų kilnybė ne- 
si dėl to kaltas, tad išdrįstu paklausti vieno dalyko... kaip senas jūsų 
senelio ir tėvo bičiulis. 

— Klausau. 

— Ką reiškia, — iš lėto kalbėjo Hiramas,— ką reiškia, kad fara- 
ono įpėdinis ir vietininkas yra priverstas skolintis šimtą talentų? Juk 
jo valstybei priklauso daugiau kaip šimtas tūkstančių talentų?.. 

— Iš kur?..— sušuko Ramzis. 

— Kaip — iš kur? Azijos tautų duoklės... Finikija jums turi su- 
mokėti penkis tūkstančius, na, ir aš laiduoju, kad ji sumokės, jeigu 
nesukliudys kokie įvykiai. Be jos, Izraelis jums skolingas tris 
tūkstančius, filistiečiai ir moabitai? — po du tūkstančius, hetitai — 
trisdešimt tūkstančių... Pagaliau aš nebeprisimenu atskirų pozicijų, 
bet žinau, kad iš viso yra šimtas trys ar šimtas penki tūkstančiai ta- 
lentų. 

Ramzis kandžiojo sau lūpas; jo išraiškingame veide matėsi 
bejėgiškas pyktis. Jis nudelbė akis ir tylėjo. 

— Vadinasi, tai tiesa!..— staiga atsiduso Hiramas stebėdamas vie- 
tininką.— Vadinasi, tiesa?.. Vargšė Finikija, bet ir Egiptas... 

— Ką sakai, jūsų kilnybe? — paklausė kunigaikštis suraukdamas 
antakius.— Nesuprantu tų jūsų aimanų... 

— Žinai, kunigaikšti, apie ką aš kalbu, jeigu neatsakai į mano 
klausimą, — tarė Hiramas ir atsistojo lyg rengdamasis išeiti.— Ir vis 
dėlto... neatsiimu savo pažado... Turėsi, kunigaikšti, šimtą talentų. 

Jis žemai nusilenkė, bet vietininkas privertė jį vėl atsisėsti. 

— Jūsų kilnybė kažką slepi nuo manęs,— pasakė jis pasijutęs 
įžeistas. — Aš noriu, kad man paaiškintum, kokia nelaimė gresia Fi- 
nikijai ar Egiptui... 

— Argi to nežinai, jūsų kilnybe? — paklausė Hiramas svyruodamas. 

— Nieko nežinau. Daugiau kaip mėnesį aš praleidau šventykloje. 

— Kaip tik ten galima buvo viską sužinoti... 

— Jūsų kilnybė man pasakysi! — sušuko vietininkas trenkdamas 
kumščiu į stalą. — Nemėgstu, kai juokaujama mano sąskaita... 

— Pasakysiu, jeigu jūsų kilnybė man tvirtai pažadėsi niekam ne- 
prasitarti. Nors... negaliu patikėti, kad kunigaikščiui, įpėdiniui, nebūtų 
pranešę... 

— Nepasitiki manim? — paklausė nustebęs kunigaikštis. 

— Tokiu svarbiu klausimu pareikalaučiau net faraono pažado, — 
ryžtingai atsakė Hiramas. 

— Tad... prisiekiu savo kalaviju ir mūsų kariuomenės vėliavo- 
mis, kad niekam nepasakysiu, ką jūsų kilnybė man praneši... 

— Pakaks, — tarė Hiramas. 


— Klausau. 
— Ar kunigaikštis žino, kas dabar darosi Finikijoje? 
— Net ir to nežinau! — atsakė susierzinęs vietininkas. 


— Mūsų laivai, — kuždėjo Hiramas,— iš visų pasaulio kraštų 
atšaukiami į tėvynę, kad pagal pirmą įspėjimą jie pergabentų gyven- 
tojus ir turtus kur nors... į užjūrį... į vakarus... 

— Kodėl? — nustebo vietininkas. 

— Nes Asirija ketina mus užgrobti. 

Kunigaikšitis nusikvatojo. 

— Iš proto išsikraustei, gerbiamasis!..— sušuko jis.— Asirija ke- 
tina užimti Finikiją!.. O ką mes į tai? Mes — Egiptas? 

— Egiptas jau sutiko. 

Kraujas mušė vietininkui į galvą. 

— Kaitra painioja tavo mintis, seni, — tarė jis Hiramui ramiu bal- 
su.— Net užmiršti,kad toks reikalas negalėtų apsieiti be faraono ir... 
mano sutikimo. 

— Ateis ir tam laikas. Tuo tarpu žyniai jau sudarė sutartį. 

— Su kuo?.. Kokie žyniai?.. 

— Su chaldėjų vyriausiuoju žyniu Berosu, karaliaus Asaro įga- 
liotu,— atsakė Hiramas.— O kas iš jūsų pusės?.. Tikrai negaliu tvir- 
tinti, bet, atrodo, kad jo kilnybė Herhoras, jo kilnybė Mefris ir šven- 
tasis pranašas Pentueras. 

Kunigaikštis pabalo. 

— Žiūrėk, finikieti,— tarė jis, — kaltini išdavyste aukščiausius 
valstybės pareigūnus... 

— Klysti, kunigaikšti, tai visai ne išdavystė: vyriausiasis Egipto 
žynys ir jo šventenybės ministras turi teisę vesti derybas su kaimy- 
niniais valdovais. Pagaliau iš kur, jūsų kilnybe, žinai, kad visa tai 
nėra daroma su faraono žinia. 


297 V skyrius 


Širdies gilumoje Ramzis turėjo pripažinti, kad toks susitarimas 
būtų ne valstybės išdavystė, o tik nepaisymas jo, sosto įpėdinio. Va- 
dinasi, šitaip žyniai elgiasi su juo, kuris po metų gali tapti farao- 
nu?.. Štai kodėl Pentueras smerkė karus, o Mefris jį rėmė!.. 

— Kada tai įvyko? Kur?..— paklausė kunigaikštis. 

— Kalbama, kad susitarimas buvęs sudarytas naktį Seto šventy- 
koje prie Memfio, — atsakė Hiramas.— Kada?.. Gerai nežinau, bet 
atrodo, kad tą dieną, kai jūsų kilnybė išvažiavai iš Memfio. 

“Ak, niekšai!..— galvojo vietininkas.— Tai šitaip jie gerbia ma- 
no vietą!.. Vadinasi, jie mane apgaudinėjo ir valstybės būklę vaiz- 
duodami?.. Kažkoks geras dievas žadino mano įtarimus Hatorės 
šventykloje..." 

Po trumpos vidinės kovos Ramzis tarė garsiai: 

— Negali būti!.. Ir tol nepatikėsiu tuo, ką sakai, jūsų kilnybe, 
kol nepateiksi man įrodymo. 

— Įrodymas bus, — atsakė Hiramas.— Šiomis dienomis į Pi Bastį 
atvažiuoja žymus asirų didikas Sargonas, karaliaus Asaro bičiulis.At- 
važiuoja jis neva kaip maldininkas į Astoretės šventyklą, įteiks do- 
vanų jums, kunigaikšti, ir jo šventenybei, o paskui — sudarysite su- 
tartį... Iš tikrųjų tik patvirtinsite tai, ką nusprendė žyniai finikiečių 
pražūčiai, o gal ir jūsų pačių nelaimei... 

-— Niekados! — tarė kunigaikštis.— Kokį gi atlyginimą Asirija 
turėtų duoti Egiptui!.. 

— Čia tikrai karališkai pasakyta: kokį atlyginimą gautų Egiptas? 
Juk valstybei kiekviena sutartis gera, kai ji yra bent kiek naudinga... 
Kaip tik šitai mane ir stebina, — aiškino Hiramas,— kad Egiptas daro 
blogą sandėrį, nes Asirija, be Finikijos, užgrobia dar beveik visą 
Aziją, o jums lyg iš malonės palieka izraelitus, filistiečius ir Sina- 
jaus pusiasalį... Suprantama, tokiu atveju prapuola visos Egiptui pri- 
Klausančios duoklės, ir faraonas niekad nebeatsiims tų šimto penkių 
tūkstančių talentų. 

Vietininkas pakratė galvą. 

— Nepažįsti, jūsų kilnybe, Egipto žynių, — atsakė jis, — nė vie- 
nas iš jų nesutiks su tokiu susitarimu. 

— Kodėl? Finikiečių patarlė sako: geriau miežiai klojime, negu 
auksas dykumoj. Juk galėtų būti ir taip, kad Egiptas, jausdamasis 
labai silpnas, geriau sutiktų dykai gauti Sinajų ir Palestiną, negu ka- 
riauti su Asirija. Bet kaip tik tai mane ir verčia susimąstyti... Juk 
ne Egiptą, o Asiriją šiandien lengva nugalėti: ji turi konfliktą šiaurės 

rytuose, jos kariuomenė negausi ir ta pati menka. Jeigu Egiptas ją 
užpultų, jis sunaikintų tą valstybę, paimtų nesuskaičiuojamus lobius 
Ninevijoje ir Babilone ir kartą visiems laikams įtvirtintų savo valdžią 
Azijoje. 

— Taigi matai, kad tokio susitarimo negali būti, — tarė Ramzis. 

— Tik tuo atveju suprasčiau tokias sutartis, jeigu Žyniai... siektų 
panaikinti karaliaus valdžią Egipte... Beje, jie to ir siekia, kunigaikšti, 
nuo jūsų senelio laikų... 

— Vėl kalbi nesąmones, — pasakė vietininkas, bet širdy pajuto 
nerimą. 

— Gal aš ir klystu, — atsakė Hiramas žiūrėdamas kunigaikščiui 
tiesiai į akis.— Bet paklausyk, jūsų kilnybe... 

Jis pristūmė savo krėslą arčiau kunigaikščio ir ėmė kalbėti pri- 
slopintu balsu: 

— Jeigu faraonas paskelbtų karą Asirijai ir laimėtų jį, jis turėtų: 

didelę, visiškai jam pavaldžią armiją; 

šimtą tūkstančių talentų senos duoklės. Apie du šimtus tūkstančių 
talentų iš Ninevijos ir Babilono; 

pagaliau — apie šimtą tūkstančių talentų kasmet iš užkariautų 
kraštų. 

Turėdamas tokius didžiulius turtus, jis galėtų išpirkti ūkius, užsta- 
tytus žyniams, ir kartą visiems laikams padaryti galą jų kišimuisi į 
valdymą. 

Ramzio akys žaižaravo. Hiramas kalbėjo toliau: 

— O dabar armija priklauso nuo Herhoro, vadinasi, nuo žynių, 
ir išskyrus svetimšalių pulkus kovos sąlygomis faraonas negali ja pa- 
sikliauti. 

Be to, faraono iždas tuščias, o didesnė dalis jo valdų priklauso 
šventykloms. Net savo dvarui išlaikyti jis priverstas kasmet lįsti į 

naujas skolas. O kadangi finikiečių pas jus jau nebebus, turėsit sko- 


jis amžinai!..) neteks savo turto likučių, o kas po to?.. 

Ramzio kaktą išpylė prakaitas. 

— Tad matai, kilmingasis viešpatie,— kalbėjo Hiramas,— jog 
vienu atveju žyniai galėtų ir net privalėtų priimti kad ir gėdingiau- 
sią susitarimą su Asirija, būtent: jeigu jie būtų suinteresuoti pažeminti 
ir panaikinti faraono valdžią... Bet galimas ir kitas atvejis: jeigu 
Egiptas būtų toks silpnas, kad jam visokiomis sąlygomis reikėtų ra- 
mybės... 

Kunigaikštis pašoko. 

— Tylėk! — sušuko jis.— Geriau jau ištikimiausių tarnų išda- 
vystė, negu toks šalies bejėgiškumas!.. Egiptas turėtų atiduoti Asi- 
rijai Aziją... Bet po metų ir pats patektų į jos jungą, nes pasirašyda- 
mas gėdingą sandėrį prisipažintų esąs silpnas... 

Įpėdinis vaikščiojo susijaudinęs, o Hiramas žiūrėjo į jį su gai- 
lesčiu ar užuojauta... 

Staiga Ramzis sustojo priešais finikietį ir tarė: 

— Tai melas!.. Kažkoks vikrus sukčius apgavo tave, Hiramai, ir 
tu juo patikėjai. Jeigu būtų tokia sutartis, ji būtų sudaryta nepapras- 
tai slaptai. Tokiu atveju vienas iš keturių žynių, kuriuos tu išvardi- 
jai, būtų ne tik karaliaus, bet net ir savo bendrininkų išdavikas... 

— Bet galėjo būti kas nors penktas, kuris jų klausėsi, — pertraukė 
Hiramas. 

— Ir tau pardavė paslaptį? 

— Man keista, — tarė jis, — kad tu, kunigaikšti, dar nepažįsti auk- 
so galios. 

— Betgi pagalvok, jūsų kilnybe, kad mūsų žyniai turi daugiau 
aukso negu tu, nors ir esi turtuolis tarp turtuolių!.. 

— Bet aš nepykstu, kai pas mane atsiranda dar viena drachma. 
Kodėl tad kiti turėtų atsisakyti talentų?.. 

— Nes jie yra dievų tarnai, — kalbėjo įsikarščiavęs kuni- 
gaikštis, — jie bijo dievų bausmės. 

Finikietis nusišypsojo: 

— Aš mačiau, — atsakė jis,— daug įvairių tautų šventyklų, o 
šventyklose didelių ir mažų statulų: medinių, akmeninių, net auksi- 
nių. Bet dievų nesutikau niekuomet... 

— Piktžodžiauji!..— sušuko Ramzis.— Aš pats mačiau dievą, 
Jaučiau jo ranką ir girdėjau balsą... 

— Kur taip buvo? 

— Hatorės šventykloje — jos prieangyje ir mano celėje. 

— Dienos metu?..— paklausė Hiramas. 

— Naktį...— atsakė kunigaikštis ir susimąstė. 

— Naktį, kunigaikšti, girdėjai dievų kalbą ir jautei jų ranką, — 
kartojo finikietis pabrėždamas atskirus žodžius.— Naktį daug dalykų 
galima pamatyti. Kaip ten buvo?.. 

— Šventykloje mane buvo sugriebę už galvos, už pečių ir kojų, 
ir prisiekiu... 

— Cit! — pertraukė jį Hiramas šypsodamasis.— Nereikia veltui 
prisiekinėti. 

Jis įdėmiai stebėjo Ramzį savo Žvitriomis ir išmintingomis aki- 
mis, o pamatęs, kad jaunuolis ima abejoti, tarė: 

— Aš tau, viešpatie, kai ką pasakysiu. Esi nepatyręs, apipintas 
intrigų tinklu, o aš buvau tavo senelio ir tėvo bičiulis. Tad padary- 
siu tau vieną paslaugą. Ateik kurią naktį į Astoretės šventyklą, bet... 
įsipareigojęs saugoti paslaptį... Ateik vienas ir įsitikinsi, kokie ten 
dievai atsiliepia ir mus liečia šventyklose. 

— Ateisiu,— sutiko Ramzis pagalvojęs. 

— Įspėk mane, kunigaikšti, kurią dieną iš ryto, aš tau pasakysiu 
šventyklos slaptažodį tam vakarui, ir būsi ten įleistas. Tik neišduok 
nei manęs, nei savęs, — geraširdiškai šypsodamasis kalbėjo finikie- 
tis. — Dievai kartais atleidžia išdavusiems jų paslaptis, bet žmonės 
niekados... 

Jis nusilenkė, o paskui iškėlęs akis ir rankas aukštyn ėmė kuždėti 
palaiminimą. 

— Veidmainiai!..— sušuko kunigaikštis.— Meldiesi dievams, ku- 
riais netiki?.. 

Hiramas užbaigė palaiminimą ir tarė: 

— Taip, aš netikiu nei į egiptiečių, nei į asirų ir net į finikiečių 
dievus, bet tikiu į vieną, kuris negyvena šventyklose ir kurio var- 
das nežinomas. 

— Mūsų žyniai taip pat tiki į vieną dievą, — tarė Ramzis. 

— Chaldėjų žyniai taip pat, bet ir vieni, ir kiti sudarė sąmokslą 
prieš mus... Nėra pasaulyje teisybės, mano kunigaikšti!.. 

Hiramui išėjus kunigaikštis užsidarė tolimiausiame kambaryje ne- 
va šventųjų papirusų skaityti. Beveik akies mirksniu jo lakioje vaiZ- 
duotėje susiklostė naujos žinios ir išryškėjo planas. 

Pirmiausia jis suprato, kad tarp finikiečių ir žynių vyksta tyli 
žūtbutinė kova. Dėl ko?.. Žinoma, dėl įtakos ir turtų. Hiramas tei- 
singai pasakė, kad finikiečiams dingus iš Egipto visi faraono, net no- 
marchų ir visos aristokratijos turtai pereitų į šventyklų rankas. 

Ramzis niekad nemėgo dvasininkų ir jau seniai žinojo ir matė, 
kad didesnė Egipto dalis jau priklauso žyniams, kad jų miestai tur- 
tingiausi, laukai įdirbami geriausiai, gyventojai patenkinti. Jis taip 
pat suprato, kad pusė šventykloms priklausančių lobių išvaduotų fa- 
raoną iš nuolatinių sunkumų ir sutvirtintų jo valdžią. 

Kunigaikštis tai žinojo ir ne sykį su kartėliu tai išsakydavo. Bet 
po to, kai Herhoro padedamas tapo vietininku ir gavo vadovauti 
Memfio korpusui, jis susitaikė su dvasininkais ir širdy slopino seną 
nepalankumą jiems. 


231 V skyrius 


Šiandien visa tai atgijo. 

Vadinasi, žyniai ne tik nepasakė jam apie savo derybas su Asi- 
rija, bet netgi neįspėjo jo dėl. kažkokio Sargono misijos?.. 

Pagaliau, galimas daiktas, kad tas klausimas buvo didžiausia šven- 
tyklų ir valstybės paslaptis. Bet kodėl slėpė nuo jo, kiek įvairios Azi- 
jos tautos yra skolingos duoklių?.. Šimtas tūkstančių talentų! Juk to- 
kia suma iš karto galėtų pataisyti faraono finansus!.. Kodėl jie slėpė 
tai, ką žinojo Tyro kunigaikštis, vienas iš to miesto tarybos narių?.. 

Kokia gėda sosto įpėdiniui ir vietininkui, kad tik svetimi žmonės 
atveria jam akis! 

Bet aiškėjo dar blogesnis dalykas. Pentueras ir Mefris visokiais 
būdais jam įrodinėjo, kad Egiptas turi vengti karo. 

Jau Hatorės šventykloje tas spaudimas pasirodė jam įtartinas, nes 
karas galėjo duoti valstybei daug tūkstančių vergų ir pakelti bendrą 
šalies gerovę. Šiandien tai atrodo dar labiau reikalinga — juk Egip- 
tas turi atsiimti senas skolas ir gauti naujų pajamų. 

Kunigaikštis parimo ant stalo ir skaičiavo: 

“Turime, — mąstė jis,— atsiimti šimtą tūkstančių talentų duok- 
lių... Hiramas apskaičiavo, kad Babilono ir Ninevijos nukariavimas 
atneštų apie du šimtus tūkstančių — iš viso tris šimtus tūkstančių 
vienu kartu. Tokia suma galima būtų padengti didžiausio karo išlai- 
das, o pelno liktų keli šimtai tūkstančių vergų ir šimtas tūkstančių 
metinės duoklės iš užkariautų naujų kraštų. 

O paskui, — užbaigė kunigaikštis,— suvestume sąskaitas su 
Žyniais!.." 

Ramzis buvo susijaudinęs. Tačiau jam atėjo mintis: 

“O jeigu Egiptas būtų nepajėgus pergalingam karui prieš Asiriją?.." 

Tai pagalvojus jam užvirė kraujas. Kaip? Kaip Egiptas negalėtų 
sutrypti Asirijos, jeigu kariuomenės priešakyje atsistos jis, Ramzis, 
palikuonis Ramzio Didžiojo, kuris pats vienas puolė hetitų karo 
vežimus ir sutriuškino juos!.. 

Kunigaikštis galėjo viską suprasti, išskyrus tai, kad galėtų pra- 
laimėti, kad galėtų neišplėšti pergalės iš didžiausių galiūnų. Jis jautėsi 
be galo narsus ir stebėtųsi, jeigu koks priešas nepabėgtų išvydęs jo 
nesulaikomus žirgus. Juk į faraono karo vežimą stoja patys dievai, 
kad pridengtų jį skydu, o priešus naikintų dangaus strėlėmis! | 

“Ką tik tasai Hiramas man kalbėjo apie dievus?..— pagavojo ku- 
nigaikštis.— Ir ką jis nori man parodyti Astoretės šventykloje?.. 
Pažiūrėsime“. 

Hiramas tesėjo pažadą. Kasdien į kunigaikščio rūmus Pi Bastyje 
traukė minios vergų, ilgos vilkstinės asilų, apkrautų kviečiais, 
miežiais, džiovinta mėsa, audiniais, vynu. Auksą ir brangakmenius 
nešė finikiečių pirkliai, prižiūrimi Hiramo valdininkų. 

Šitaip vietininkas per penkias dienas gavo jam pažadėtą šimtą ta- 
lentų. Hiramas paėmė nedidelį nuošimtį — metams vieną talentą už 
keturis — ir nereikalavo užstato, pasitenkindamas teismo paliudytu 
kunigaikščio kvitu. 

Dvaro reikmės buvo dosniai patenkintos. Trys vietininko meilužės 
gavo naujų apdarų, daugybę kvepalų ir po kelias įvairios spalvos ver- 
ges. Tarnai turėjo gausiai valgių ir vyno, karališkieji darbininkai gavo 
neišmokėtą atlyginimą, kariuomenei buvo paskirtas ypatingas mais- 
to davinys. 

Dvaras buvo sužavėtas, juo labiau kad, Himaro nurodymu, Tut- 
mozis ir kiti kilmingi jaunuoliai gavo iš finikiečių gana dideles pa- 
skolas, o Habu nomarchas ir jo aukštesnieji valdininkai — vertingų 
dovanų. 

Nors kaitra vis didėjo, dabar viena puota vijo kitą, pramoga — 
pramogą. Vietininkas matydamas visuotinį džiaugsmą ir pats buvo 
patenkintas. Tik vienas dalykas kėlė jam nerimą — tai Mefrio ir kitų 
žynių elgesys. Kunigaikštis manė, kad tie pareigūnai jam prikaišios, 
kam jis paėmė iš Hiramo tokią didelę paskolą, taigi nepaisė pamo- 
kymų, kuriuos buvo gavęs šventykloje. Bet šventieji tėvai tylėjo ir 
net nesirodė dvare. 

— Ką tai reiškia,— pasakė jis kartą Tutmoziui,— kad žyniai 
mums nepriekaištauja?.. Juk tokios prabangos kaip dabar mes nie- 
kad sau neleisdavome. Muzika groja nuo ryto iki vakaro, o mes ge- 
riame nuo saulės patekėjimo ir užmiegame arba moterų glėbyje, ar- 
ba su ąsočiais po galva... 

— O ko jie turėtų mums priekaištauti? — atsakė pasipiktinęs Tut- 
mozis.— Argi mes nesame Astartos mieste? O jai maloniausios pa- 
maldos yra pramoga, o labiausiai pageidaujama auka — meilė. Pa- 
galiau žyniai supranta, kad po tokios ilgos atgailos ir pasninkų tau 
priklauso poilsis. 

— Ar jie tau ką sakė? — paklausė kunigaikštis su nerimu. 

— Ir ne kartą. Antai dar vakar šventasis Mefris juokdamasis 
kalbėjo, kad tokį jauną kaip tu vyrą labiau vilioja pramogos negu 
pamaldos arba valstybės valdymo rūpesčiai. 

Ramzis susimąstė. Vadinasi, žyniai laiko jį lengvabūdžiu jaunuo- 
liu, nors jis Sarai padedant jei ne šiandien, tai rytoj taps tėvu?.. Tuo 
geriau, dvasininkams bus staigmena, kai jis prabils į juos savais 
žodžiais. 

Tiesa, kunigaikštis šiek tiek priekaištavo pats sau: palikęs Hatorės 
šventyklą, jis nė vienos dienos nesirūpino Habu nomo reikalais. 
Žyniai gali pamanyti, kad jis arba visai patenkintas Pentuero paaiški- 
nimais, arba jam jau įgriso kištis į valdymą. 

— Juo geriau!..— kuždėjo jis.— Juo geriau!.. 

Dėl nuolatinių dvaro intrigų arba įtarimų savo jaunoje sieloje jis 
buvo išsiugdęs veidmainiavimo instinktą. Ramzis jautė, kad žyniai 
nenuvokia, apie ką jis kalbėjo su Hiramu ir kokius planus rezgė sa- 
vo galvoje. Tiems apakėliams pakako vien to, kad jis linksminasi, 
ir jie darė išvadą, kad valstybės valdžia liks jų rankose. 

“Dievai taip sumaišė jų protą, — pats sau kalbėjo Ramzis, — kad 
jie net nesiteirauja, kodėl Hiramas suteikė man tokią didelę paskolą... 
O gal tas gudrus tyrietis sugebėjo užmigdyti jų įtaringas širdis?.. Juo 
geriau... juo geriau!.." 

Jam buvo nepaprastai maloni mintis, kad žyniai dėl jo bus apsi- 
gavę. Kunigaikštis nusprendė ir toliau juos klaidinti, todėl linksmi- 
nosi kaip pakvaišęs. 

Iš tikrųjų žyniai, pirmiausia Mefris ir Mentezufis, apsigavo ir dėl 
Ramzio, ir dėl Hiramo. Suktas tyrietis jų akyse apsimetė žmogumi, 
kuris labai didžiuojasi savo santykiais su sosto įpėdiniu, o kuni- 
gaikštis ne mažiau sėkmingai dėjosi esąs linksmuolis jaunuolis. 

Mefris buvo net įsitikinęs, kad kunigaikštis rimtai galvoja apie 
finikiečių išvarymą iš Egipto, o skolas jis ir jo dvariškiai daro tik 
tam, kad jų niekados nesumokėtų. 

Visą tą laiką Astartos šventykloje, jos gausiuose soduose ir kie- 
muose knibždėjo minios maldininkų. Kasdien, jei ne kas valandą, 
iš Azijos gilumos nepaisydama baisios kaitros pas didžiąją deivę at- 
vykdavo kokia nors maldininkų grupė. 

Tai buvo keisti piligrimai. Nuvargę, apsipylę prakaitu, apdulkėję, 
Jie ėjo su muzika, šokdami ir dainuodami kartais labai nepadorias 
daineles. Dieną jie praleisdavo nežabotai ištvirkaudami deivės As- 
toretės garbei. Kiekvieną tokią kompaniją galima buvo ne tik pažinti, 
bet ir pajusti iš tolo: rankose jie nešdavosi didžiules visada šviežių 
gėlių puokštės, o ryšulėliuose tais metais padvėsusias kates. 

Kates maldininkai atiduodavo prie Pi Basčio gyvenantiems pa- 
raschitams balzamuoti arba iškamšas padaryti, o paskui nešdavosi na- 
mo kaip brangias relikvijas. 

Misorio (gegužės—birželio) mėnesio pradžioje Hiramas pranešė 
Ramziui, kad tos dienos vakare jis galįs ateiti į finikiečių Astoretės 
šventyklą. Kai saulei nusileidus gatvėse sutemo, vietininkas, pasi- 
juosęs prie šono trumpą kalaviją, užsimetė apsiautą su gobtuvu ir 
tarnų nepastebėtas išspruko į Hiramo namus. 

Senas didikas laukė jo. 

— Tai kaip, — tarė jis su šypsena.— Nebijai, jūsų kilnybe, įeiti 
į finikiečių šventyklą, kur ant aukuro sėdi žiaurumas, o jam tarnau- 
ja klasta? 

— Bijoti?..— paklausė Ramzis žiūrėdamas į jį beveik su panie- 
ka.— Astoretė — ne Baalas, o aš ne vaikas, kurį galima įmesti į 
įkaitintą jūsų dievo pilvą. 

— Ir kunigaikštis tuo tiki? 

Ramzis gūžtelėjo pečiais. 

— Savo akimis matė ir patikimas liudytojas pasakojo, kaip jūs 
aukojat vaikus. Kartą audra sudaužė kelis jūsų laivus. Tuojau Tyro 
žyniai paskelbė pamaldas, į kurias susirinko Žmonių minia... 

Kunigaikštis kalbėjo aiškiai pasipiktinęs. 

— Prieš Baalo šventyklą ant pakylos sėdėjo bronzos statula su 
jaučio galva. Jos pilvas buvo įkaitęs iki raudonumo. Tada, jūsų žynių 
įsakymu, kvailos finikiečių motinos pradėjo guldyti gražiausius vai- 
kus prie žiauraus dievo kojų... 

— Vien tik berniukus, — pasakė Hiramas. 

— Taip, vien tik berniukus, — pakartojo kunigaikštis.— Žyniai 
apšlakstydavo kiekvieną kūdikį kvepalais, papuošdavo gėlėmis, ir ta- 
da statula čiulpdavo juos bronzinėmis rankomis, pražiodavo nasrus 
ir prarydavo baisiai klykiantį vaiką... Kiekvieną kartą iš dievo bur- 
nos išsiverždavo liepsnos... 

Hiramas tyliai juokėsi. 

— Ir, jūsų kilnybe, tuo tiki? 

— Pasakojo man, kartoju, žmogus, kuris niekad nemeluoja. 

-- Jis sakė tai, ką iš tikrųjų matė, — patvirtino Hiramas.— Bet 
ar jis nepastebėjo, jog nė viena motina, kurios vaiką degina, neverkė? 

— Tikrai, jį nustebino moterų abejingumas, — juk jos visada pa- 
sirengusios lieti ašaras net dėl nugaišusios vištos. Bet tai tik rodo 
didelį jūsų tautos žiaurumą. 

Senasis finikietis lingavo galva. 

— Ar seniai tas buvo? — paklausė jis. 

— Prieš kelerius metus. 

— Na,— iš lėto kalbėjo Hirarnas,— jeigu jūsų kilnybe, teiksies 
kada aplankyti Tyrą, turėsiu garbę parodyti jums tokias iškilmes... 

— Nenoriu jų matyti!.. 

— Po to nueisime į kitą šventyklos kiemą, kur pamatysi, kuni- 
gaikšti, gražią mokyklą, 0 joje — tuos pačius sveikus ir linksmus 
berniukus, kurie prieš keletą metų buvo sudeginti... 

— Kaip? — sušuko Ramzis.— Tai jie nežuvo?.. 

— Gyvena ir auga, bus šaunūs jūrininkai. Kai jūsų kilnybė taps 


šventenybe — kad gyvuotumėt amžinai! — gal ne vienas iš jų ves 
jūsų laivus. 

— Vadinasi, apgaudinėjate savo liaudį?..— nusijuokė kuni- 
gaikštis. 


— Mes nieko neapgaudinėjame,— rimtai atsakė tyrietis.— Kiek- 
vienas pats save apgaudinėja, kai neprašo paaiškinti apeigų, kurių ne- 
supranta. 

— Įdomu...— tarė Ramzis. 

— Iš tikrųjų, — pasakojo Hiramas,— mes turime paprotį, kad ne- 
turtingos motinos, norėdamos užtikrinti gerą ateitį savo sūnums, au- 
koja juos valstybinei tarnybai. Tuos vaikus tikrai pagrobia Baalo sta- 
tula, kurioje yra įkaitinta krosnis. Tačiau tos apiegos nereiškia, kad 
vaikai iš tikrųjų sudeginami, ne, jie tik tampa šventyklos nuosavy- 
be ir savo motinoms pražūva — lyg būtų patekę į ugnį. 

Bet jie patenka ne į krosnį, o pas žindyves ir aukles, kurios ke- 
lerius metus juos augina. Kai vaikai paūgėja, juos paima Baalo žynių 
mokykla ir moko. Gabiausi auklėtiniai tampa dvasininkais arba val- 
dininkais, o mažiau gabūs eina į laivyną ir dažnai užgyvena dide- 
lius turtus. 

Dabar turbūt nesistebėsi, kunigaikšti, kodėl Tyro motinos neap- 
rauda savo vaikų. Pasakysiu daugiau: dabar, viešpatie, suprasi, kodėl 
mūsų įstatymuose nėra bausmių tėvams, žudantiems savo vaikus, 
kaip tai atsitinka Egipte... 

— Niekšų visur pasitaiko, — tarė vietininkas. 

— Bet pas mus nėra vaikažudžių,— toliau kalbėjo Hiramas,— 
nes mūsų krašte vaikais, kurių motinos negali išmaitinti, rūpinasi 
valstybė ir šventykla. | 

Kunigaikštis susimąstė. Staiga jis apkabino Hiramą ir sušuko su- 
jaudintas: 

— Esate daug geresnis už tuos, kurie pasakoja apie jus tokias bai- 
sias istorijas... Labai džiaugiuosi tuo... 

— Yra ir mumyse nemaža blogybių, — atsakė Hiramas,— bet visi 
mes būsime ištikimi jūsų tarnai, viešpatie, kai mus pašauksi... 

— Nejaugi?..— paklausė kunigaikštis žiūrėdamas jam tiesiai į akis. 

Senis padėjo ranką ant širdies. 

— Prisiekiu tau, Egipto sosto įpėdini ir būsimasis faraone: jeigu 
pradėsi kada kovą prieš mūsų bendrus priešus, visa Finikija kaip vie- 
nas žmogus ateis tau į pagalbą. 

O šitą štai paimk, kad primintų mūsų šios dienos pasikalbėjimą. 

Jis išėmė iš po apsiausto aukso medalį, išmargintą paslaptingais 
ženklais, ir kuždėdamas maldas užkabino jį Ramziui ant kaklo. 

— Su šituo amuletu, — paaiškino Hiramas,— gali apvažiuoti visą 
pasaulį... Kad ir kur sutiksi finikietį, jis tau padės patarimu, auksu, 
net kalaviju... O dabar einam. 

Po saulėlydžio jau praslinko kelios valandos, bet naktis buvo švie- 
si, nes patekėjo mėnulis. Baisi dienos kaitra užleido vietą vėsai; ore 
nebesklandė pilkos dulkės, kurios nuodijo kvėpavimą ir graužė akis. 
Mėlyname danguje šen bei ten mirgėjo žvaigždės, tirpstančios mėne- 
sienos potvynyje. 

Gatvėse jokio judėjimo, bet ant visų namų stogų buvo pilna be- 
silinksminančių žmonių. Atrodė, kad Pi Bastis — tai viena salė, iki 
kraštų pripildyta muzikos, dainavimo, juoko ir taurių skambesio. 

Kunigaikštis ir finikietis skubiai ėjo į užmiestį, pasirinkdami 
mažiau apšviestas gatvių puses. Tačiau puotaujantys terasose Žmonės 
retkarčiais juos pastebėdavo, kviesdavosi į svečius arba berdavo jiems 
ant galvų gėles. | 

— Ei jūs, naktibaldos! — šaukdavo jiems nuo stogų.— Jeigu ne- 
sate vagys, kuriuos naktis išviliojo uždarbiauti, eikit šen pas mus... 
Turim gero vyno ir linksmų moterų... | 

Abu keleiviai tylomis praleisdavo tuos mandagius kvietimus ir 
skubėjo savo keliu. Pagaliau jie išėjo į miesto pakraštį, kur buvo 
mažiau namų, o daugiau sodų, kuriuose medžiai, drėgno jūros alsa- 
vimo gaivinami, augo aukštesni ir vešlesni negu pietinėse Egipto pro- 
vincijose. 

— Jau nebetoli,— tarė Hiramas. 

Kunigaikštis pakėlė akis ir viršum tankių medžių žalumos pamatė 
keturkampį mėlyną bokštą, o ant jo lieknesnį baltą. Tai buvo Asto- 
retės šventykla. Netrukus jie įėjo į sodą, iš kur galima buvo apžvelgti 
visą pastatą. 

Šventykla buvo kelių aukštų. Pirmąjį sudarė keturkampė terasa, 
kurios kraštinės turėjo po keturis šimtus žingsnių ilgio; ji stovėjo ant 
kelių metrų aukščio juodai nudažyto mūro. Rytiniame šone buvo 
kyšulys, į kurį iš dviejų pusių ėjo platūs laiptai. Išilgai kitų šonų — 
po dešimt bokštelių; tarp kiekvienos bokštelių poros buvo po pen- 
kis langus. 

Maždaug terasos vidury stovėjo kitas, taip pat kvadratinis pasta- 
tas, kurio šoninės sienos turėjo po du šimtus žingsnių. Į šį purpu- 
rinės spalvos pastatą vedė vieneri laiptai, o jo kampuose rymojo 
bokštai. 

Ant plokščio šio pastato stogo vėl buvo keturkampė kelių metrų 
aukščio auksinės spalvos terasa, o virš jos vienas ant kito stovėjo 
du bokštai — mėlynas ir baltas. 

Visa šventykla atrodė taip, lyg kas ant žemės būtų pastatęs 
didžiulį juodą kubą, ant jo mažesnį — purpurinį, ant to — auksinį, 
dar aukščiau — mėlyną ir pačiame viršuje — sidabrinį. Į kiekvieną 
iš tų antstatų vedė dvigubi šoniniai arba viengubi frontiniai laiptai, 
ir vis iš rytų pusės. 

Prie laiptų ir prie durų pakaitomis stovėjo dideli egiptietiški sfink- 
sai arba sparnuoti asiriški jaučiai su Žmogaus galva. 

Vietininkas su malonumu žiūrėjo į tą pastatą, kuris vešlios aug- 
menijos fone ir dar mėnulio apšviestas, atrodė taip puikiai. Šventykla 
buvo pastatyta chaldėjų stilium ir ryškiai skyrėsi nuo egiptiečių šven- 
tyklų, pirmiausia — aukštų išdėstymo sistema, antra, statmenomis 
sienomis. Kiekvienas žymesnis egiptiečių pastatas turėjo nuožulnias, 
tartum viršuje susiliejančias sienas. 

Sodas nebuvo tuščias. Keliose vietose dunksojo nameliai ir vi- 
los, degė šviesos, skambėjo dainos ir muzika. Tarp medžių kartais 
šmėkštelėdavo įsimylėjusios poros šešėlis. 

Staiga prie jų priėjo senas žynys. Jis apsikeitė keliais žodžiais su 
Hiramu ir žemai nusilenkęs kunigaikščiui pasakė: 

— Teikis, viešpatie, eiti su manim. 

— Ir tesaugo dievai jūsų kilnybę,— pridūrė Hiramas palikdamas juos. 

Ramzis nuėjo paskui žynį. Kiek atokiau nuo šventyklos, didžiau- 
siame tankumyne, stovėjo akmeninis suolas, o gal už šimto žings- 
nių nuo jo — nedidelis namas, prie kurio girdėjosi dainuojant. 

— Ar ten meldžiasi? — paklausė kunigaikštis. 

— Ne!..— atsakė žynys neslėpdamas savo nepasitenkinimo.— 
Ten renkasi mūsų vaidilutės Kamos, saugančios ugnį prie Astoretės 
aukuro, gerbėjai. 

— Kurį ji šiandien priims? 

— Nė vieno ir niekados!..— atsakė pasipiktinęs vedlys.— Jeigu 
ugnies vaidilutė netesėtų skaistybės įžado, ji turėtų mirti. 

— Žiaurus įstatymas! — pasakė kunigaikštis. 

— Malonėk, viešpatie, palaukti ant šito suolo, — šaltai atsiliepė 
finikiečių žynys.— O kai išgirsi tris dūžius į bronzinę skardą, eik į 
šventyklą, lipk į terasą, o iš ten į purpurinius rūmus. 

— Vienas? 

— Taip. 

Kunigaikštis atsisėdo ant suolo alyvmedžio šešėlyje ir klausėsi 
moterų juoko, sklindančio iš namo. 

“Kama? — pagalvojo jis.— Gražus vardas!.. Ji turbūt jauna, o 
gal ir graži, o tie kvaili finikiečiai grasina jai mirtimi, jeigu... Ar 
jie tokiu būdu nori išsaugoti bent keliolika skaistuolių visame 
krašte?.." 

Ramzis juokėsi, bet jam buvo liūdna. Pats nesuprato, kodėl jis 
gailėjosi tos nežinomos moters, kuriai meilė — tai kelias į kapus. 

“Įsivaizduoju Tutmozį, jeigu jį paskirtų Astoretės vaidilute... 
Vargšas turėtų mirti anksčiau, negu priešais deivę išdegtų viena lempa..." 

Tuo metu prie namo pravirko fleita grodama kažkokią ilgesingą 
melodiją, palydimą dainuojančių moterų balsų: 

“Aa-a!.. Aa-a!" — tarytum liūliuojant vaikus. 

Nutilo fleita, nutilo moterys, tada užtraukė gražus vyriškas bal- 
sas graikų kalba: 

“Kai priebuty šmėkšteli tavo drabužis, žvaigždės išblėsta, lakštin- 
galos nuščiūva, o mano širdy įsiviešpatauja tyla lyg žemėj, kai ją 
pasveikina aušra...“ 

“Aa-a!.. aa-a!.. aa-a!.." — niūniavo moterys, o fleita vėl sugrojo 
vieną posmą. 

“Ir kai paskendusi maldoj šventykion eini, tave žibuoklės apgau- 
bia kvapiu debesėliu, drugeliai plasnoja prie tavo lūpų, o tavo grožiui 
lenkiasi palmės..." 

“Aa-a!.. aa-a!.. aa-a!.." 

“Tave matydamas į dangų žvelgiu, kad prisiminčiau tavo veido 
malonų romumą. Veltui triūsas! Dangus neturi tavo giedrumo, o jo 
kaitra — tik šaltis, palyginti su liepsna, pelenais pavertusia mano 
širdį." 

“Aa-a!.. Aa-a!" 

“Kartą sustojau aš tarp rožių, kurias tavo akių spindesys dabina 
baltumu, raudoniu ir auksu. Jų kiekvienas lapelis man priminė va- 
landą, kiekvienas jų žiedas — vieną mėnesį, praleistą prie tavo kojų. 
O rasos lašeliai — tai mano ašaros, kurios pagirdo žiaurų dykumos 
vėją. 

Tiktai pamok — pagrobsiu tave ir nusinešiu į savo mylimą šalį. 
Jūra atkirs persekiotojams kelią, mirtų gojai paslėps mūsų glamo- 
nes, o mūsų laimę saugos maloningesni įsimylėjusiems dievai“. 

“Aa-a!.. Aa-a!" 

Ramzis primerkė akis ir svajojo. Pro nuleistas blakstienas jis ne- 
bematė sodo, tik mėnesienos tvaną, kuriame skleidėsi juodi šešėliai 
ir nežinomo vyriškio daina nepažįstamai moteriai. Kartkartėmis tas 
dainavimas taip jį pagaudavo, taip giliai skverbėsi jam į širdį, kad 
Ramziui užeidavo noras paklausti: ar tik ne jis pats dainuoja, o gal 
net jis pats yra toji meilės daina?.. 

Tą valandėlę jo titulas, valdžia ir sunkios valstybinės problemos — 
viskas jam atrodė menka smuikmena, palyginti su ta mėnesienos nak- 
timi ir su tuo įsimylėjusios širdies šauksmu. Jeigu jam būtų leista 
pasirinkti: visa faraono galia ar ta nuotaika, kuri buvo jį dabar pa- 
gavusi, jam malonesnės būtų svajos, kuriose paskendo visas pasau- 
lis, jis pats, netgi laikas, o liko vien ilgesys, skriejantis į amžinybę 
dainos sparnais. 

Staiga kunigaikštis atsipeikėjo, daina nutilo, name užgeso švie- 
sos, 0 jo baliose sienose ryškiai išsiskyrė juodi tušti langai. Galima 
buvo pamanyti, kad čia niekuomet niekas ir negyveno. Net sodas 
ištuštėjo ir nutilo, net lengvas vėjelis nebejudino lapų. 

Vienas!.. Du!.. Trys!.. T ventykloje pasigirdo trys stiprūs bronzos 
dūžiai. 

“Aha! Reikia citi ten..." — pagalvojo kunigaikštis gerai nežino- 
damas, kur ir ko turi eiti. 

Vis dėlto jis nuėjo į šventyklą, kurios sidabrinis bokštas stiebėsi 
viršum medžių tarytum jį šaukdamas. 

Jis ėjo lyg apsvaigęs, kupinas keistų užgaidų. Tarp medžių jam 
darėsi ankšta — jis troško įkopti į to bokšto viršūnę ir atsikvėpti, 
žvilgsniu aprėpti kažkokią platesnę erdvę. Tai vėl prisiminęs, kad da- 
bar misorio mėnuo ir jau metai praslinko nuo manevrų dykumoje, 
Jis pajuto dykumos ilgesį. Su kokiu malonumu jis sėstų į savo lengvą 
vežimą, traukiamą poros žirgų, ir lėktų kažkur pirmyn, kur ne taip 
tvanku ir medžiai neužstoja akiračio! 

Pasiekęs šventyklos papėdę, Ramzis įžengė į terasą. Tylu ir tuščia, 
lyg visi būtų išmirę,— tik tolumoje čiurleno fontano vanduo. Ant 
antrųjų laiptų jis nusimetė savo apsiaustą ir kalaviją, dar kartą 
pažvelgė į sodą, lyg jam gaila būtų mėnulio, ir įėjo į šventyklą. 
Viršum jo buvo dar trys aukštai. Bronzinės durys buvo atidarytos, 
prie įėjimo iš abiejų šonų stovėjo sparnuotų jaučių statulos su žmo- 
nių galvomis, o jų veiduose atsispindėjo išdidi ramybė. 

“Tai asirų karaliai", — pagalvojo kunigaikštis įsižiūrėdamas į jų 
barzdas, supintas smulkiomis kasytėmis. 

Šventyklos viduje buvo tamsu kaip juodžiausią naktį; tamsą dar 
labiau pabrėžė balti mėnesienos pluoštai, krintantys pro aukštus ir 
siaurus langus. 

Gilumoje priešais deivės Astoretės statulą degė dvi lempos. Dėl 
kažkokios ypatingos, iš viršaus krintančios šviesos statula buvo ge- 
rai matoma. Ramzis įsižiūrėjo. Tai buvo milžiniška moteris su stručio 
sparnais. Ji buvo apvilkta ilgu klostėtu apdaru, ant galvos turėjo 
smailą kepurę, o dešinėje rankoje laikė porą balandžių. Jos gražia- 
me veide ir nuleistose akyse švietė tokia maloni, tokia nekalta 
išraiška, kad kunigaikštis apstulbo: juk tai keršto ir nežaboto ištvir- 
kimo patronė. 

Finikija jam atskleidė dar vieną savo paslaptį. 

“Keista tauta! — mąstė jis.— Jų žmogėdros dievai neryja savo 
aukų, o jų paleistuvystę globoja skaisčiosios vaidilutės ir deivės vai- 
kiškais veidais...“ 

Staiga jis pajuto, kad pro jo kojas greitai prašliaužė kažkas, lyg 
didelis žaltys. Ramzis pasitraukė atgal ir sustojo mėnulio šviesos 
ruože. 

“Vaidenasi!.." — tarė pats sau. 

Beveik tą pačią akimirką jis išgirdo kuždesį: 

— Ramzi!.. Ramzi!.. 

Neįmanoma buvo atpažinti, kieno tai balsas — vyro ar moters — 
ir iš kur jis eina. 

— Ramzi!.. Ramzi!..— kuždesys pasigirdo lyg iš po grindų. 

Kunigaikštis žengė į neapšviestą vietą ir suklusęs pasilenkė. Staiga 
jis pajuto ant savo galvos dvi švelnias rankas. 

Jis pašoko norėdamas jas pagauti, bet nutvėrė tik orą. 

— Ramzi! — sušnibždėjo balsas iš viršaus. 

Jis pakėlė galvą ir pajuto prie lūpų lotoso žiedą, o kai ištiesė į 
jį rankas, kažkas lengvai atsirėmė į jo pečius. 

— Ramzi!..— pašaukė jį nuo aukuro. 

Kunigaikštis atsigręžė ir apstulbo. Šviesos ruože už poros žings- 
nių stovėjo nepaprastai gražus, visai į jį panašus vyras. Tas pats vei- 
das, akys, jaunuoliška barzda ir ūsai, ta pati laikysena, judesiai ir 
drabužiai... 

Valandėlę kunigaikščiui atrodė, kad jis stovi prieš didelį veidrodį, 
kokio net faraonas neturėjo. Bet tuojau pat įsitikino, kad jo antri- 
ninkas yra ne atvaizdas, 0 gyvas žmogus. 

Tą akimirką Ramzis pajuto bučinį ant kaklo. Jis vėl atsigręžė, bet 
nieko nebuvo, tuo metu dingo ir jo antrininkas. 

— Kas gi čia?.. Aš noriu žinoti!..— sušuko įpykęs kunigaikštis. 

— Tai aš... Kama...— atsakė meilus balsas. 

Ir šviesos pluošte pasirodė nuostabiai graži moteris, nuoga, su 
auksine prijuoste aplink šlaunis. 

Ramzis prišoko ir sugriebė ją už rankos. Ji nepabėgo. 

— Tu esi Kama?.. Ne, tu esi... Taip, kadaise tave buvo atsiuntęs 
Dagonas, bet tuomet vadinaisi Glamone... 

— Nes aš esu ir Glamonė,— atsakė ji naiviai. 

— Tu lietei mane rankomis?.. 

— Aš. 

— Kaip?.. 

— O štai taip!..— atsakė ji apkabindama jo kaklą ir bučiuodama. 

Ramzis sugriebė ją į glėbį, bet vaidilutė ištrūko iš jo su tokia 
jėga, kurios negalėjai nė įtarti pažvelgęs tokią smulkią figūrėlę. 

— Vadinasi, tu esi vaidilutė Kama?.. Tai tau šiandien dainavo 
tasai graikas?..— kalbėjo kunigaikštis aistringai spausdamas jos ran- 
kas.— Kas jis, tas dainininkas? 

Kama su panieka gūžtelėjo pečiais. 

— Jis priskirtas prie mūsų šventyklos, — atsakė vaidilutė. 

Ramzio akys liepsnojo, šnervės išsiplėtė, galvoj ūžė. Ta pati mo- 
teris prieš kelis mėnesius jam padarė ne itin didelį įspūdį, bet šian- 
dien dėl jos jis galėjo pasielgti kaip beprotis. Jis pavydėjo graikui 
ir kartu jautė neapsakomą gailestį, kad ši moteris, tapusi jo meiluže, 
turėtų mirti. 

— Kokia tu graži! — kalbėjo Ramzis.— Kur gyveni?.. Ak, žinau, 
tame name... Ar galima tave lankyti?.. Na, žinoma, jeigu priimi dai- 
nininkus, turi ir mane priimti... Ar tikrai esi vaidilutė, sauganti 
ugnį?.. 

— Taip. 

— Ir jūsų įstatymai tokie žiaurūs, kad tau draudžia mylėti?.. Ė, 
tai tik grasinimai!.. Man padarysi išimtį... 

— Mane prakeiktų visa Finikija, dievai keršytų...— atsakė ji 
juokdamasi. 

Ramzis vėl patraukė merginą į save, bet ji vėl ištrūko. 

— Saugokis, kunigaikšti, — pasakė ji perverdama Ramzį aštriu 
žvilgsniu.— Finikija galinga, o jos dievai... 

— Kas man tavo dievai arba Finikija!.. Jeigu tau nukristų plau- 
kas nuo galvos, sutrypčiau Finikiją kaip piktą gyvatę... 

— Kama!.. Kama!..— pasigirdo balsas nuo statulos. 

Ji išsigando. 

— O, matai, mane šaukia... Gal net girdėjo tavo burnojimus... 

— Kad tik nepatirtų mano rūstybės!..— piktai sušuko kuni- 
gaikštis. 

— Dievų rūstybė baisesnė... 

Vaidilutė puolė atgal ir dingo šventyklos šešėliuose. Ramzis šoko 
paskui ją, bet staiga atsitraukė. Visą šventyklą tarp aukuro ir jo 
užtvindė didžiulė kruvina liepsna, kurioje ėmė šmėkščioti bjaurūs pa- 
darai: dideli šikšnosparniai, ropliai žmogaus veidais, šešėliai... 

Liepsna slinko tiesiai į jį, per visą pastato plotį, ir kunigaikštis, 
nematyto reginio apstulbintas, traukėsi atatupstas. Staiga į jį padvelkė 
tyras oras — jis jau buvo lauke. Tuo pačiu metu žvangėdamos užsi- 
trenkė paskui jį bronzinės šventyklos durys. 

Ramzis pasitrynė akis ir apsidairė. Mėnulis iš aukščiausio taško 
danguje jau leidosi į vakarus. Prie kolonos kunigaikštis rado savo 
kalaviją ir apsiaustą, pasiėmė juos ir kaip girtas nulipo laiptais 
žemyn. 

Kai Ramzis vėlai sugrįžo į rūmus, Tutmozis matydamas jo išba- 
lusį veidą ir blausų žvilgsnį sušuko išsigandęs: 

— Dėl dievų! Kurgi tu buvai, erpatre?.. Visas tavo dvaras ne- 
miega susijaudinęs... 

— Apžiūrinėjau miestą. Graži naktis... 

— Žinai, — skubiai pridūrė Tutmozis lyg bijodamas, kad jam kas 
neužbėgtų už akių.— Žinai, Sara pagimdė tau sūnų... 

— Tikrai?.. Norėčiau, kad niekas iš palydos dėl manęs nesijau- 
dintų, jei kada išeisiu pasivaikščioti. 

— Vienas?.. 

— Jeigu negalėčiau vienas išeiti, kur man patinka, būčiau nelai- 
mingiausias vergas šioje valstybėje, — gaižiai atsakė vietininkas. 

Jis atidavė kalaviją ir apsiaustą Tutmoziui, o pats nieko nesikvies- 
damas padėti nuėjo į savo miegamąjį. Dar vakar žinia apie sūnaus 
gimimą jam būtų sukėlusi džiaugsmą. Bet šiuo metu jis tą žinią su- 
tiko abejingai. Visa jo siela buvo kupina šio vakaro prisiminimų, 
nuostabiausių iš visų iki šiol gyvenime patirtų. 

Ramzis dar tebematė mėnesieną, jo ausyse skambėjo graiko dai- 
na. O, ta Astoretės šventykla! 

Jis negalėjo užmigti iki pat ryto. 

Kitą dieną kunigaikštis atsikėlė vėlai, pats išsimaudė, apsirengė 
ir liepė pašaukti Tutmozį. 

Išsipuošęs, kvepalais apsišlakstęs dabita atėjo tuojau pat ir įdėmiai 
stebėjo kunigaikštį norėdamas pažinti, kokia jo nuotaika, kad pats 
galėtų atitinkamai nusiteikti. 

Bet Ramzio veide buvo matyti tik nuovargis. 

— Ar esi tikras, — žiovaudamas paklausė jis Tutmozį,— kad man 
gimė sūnus? 

— Tą žinią esu gavęs iš šventojo Mefrio. 

— Oho!.. Nuo kurio laiko pranašai domisi mano namais? 

— Nuo to laiko, kai jūsų kilnybė esi jiems maloningas. 

— Taip?..— paklausė kunigaikštis ir susimąstė. 

Jis prisiminė vakarykštę sceną Astoretės šventykloje ir lygino ją 
su panašiais reiškiniais Hatorės šventykloje. 

“Mane kvietė, — kalbėjo jis pats sau,— ir čia, ir ten. Bet mano 
celė ten buvo labai ankšta ir storomis sienomis, o čia šaukiantysis, 
tai yra Kama, galėjo pasislėpti už kolonos ir kuždėti... Pagaliau čia 
buvo baisiai tamsu, o mano celėje šviesu..." 

Staiga jis kreipėsi į Tutmozį: 

— Kada tai įvyko? 

— Kada gimė tavo kilmingasis sūnus?.. Sako, prieš dešimtį 
dienų... Motina ir kūdikis sveiki, puikiai atrodo... Gimdymo metu 
buvo pats Menas, tavo garbingosios motinos ir kilniojo Herhoro gy- 
dytojas... 

— Na, na..— atsakė kunigaikštis ir vėl susimąstė: “Ir ten, ir čia 
mane lietė vienodai vikriai... Ar buvo koks skirtumas?.. Atrodo, kad 

buvo, bet gal todėl, kad čia buvau, o ten nebuvau pasiruošęs pama- 
tyti stebuklą... Bet čia man parodė kitą mane, o ten to nesugebėjo... 
Žyniai labai gudrūs!.. Įdomu, kas mane taip gerai vaidino, dievaitis 
ar žmogus?.. O, žyniai labai gudrūs, ir aš nebežinau, kuriais geriau 
tikėti: mūsiškiais ar finikiečiais?.." 

— Klausyk, Tutmozi,— tarė jis garsiai, — klausyk, Tutmozi... 
Reikia, kad čia atvažiuotų... Turiu juk pamatyti savo sūnų... Paga- 
liau niekas jau nebeturės teisės laikyti save geresniu už mane... 

— Ar garbingoji Sara su sūnum turi tuojau atvažiuoti?.. 

— Tegul atvažiuoja kuo greičiausiai, jeigu tik sveikata jiems leis. 
Prie rūmų yra daug patogių trobesių. Būtinai parinkit vietą tarp 
medžių, ūksmingą ir vėsią, nes ateina kaitrų metas... Reikia ir man 
parodyti pasauliui savo sūnų!.. 

Ir vėl kunigaikštis taip paskendo mintyse, kad Tutmozis net ėmė 
nerimauti. 

“Taip, jie gudrūs! — mąstė Ramzis.— Kad jie žiauriai apgau- 
dinėja liaudį, aš tai žinojau. Vargšas šventasis Apis! Kiek jis būda- 
vo badomas procesijų metu, kai valstiečiai gulėdavo prieš jį ant 
pilvų... Bet kad apgaudinėtų mane — tuo nepatikėčiau... Dievų bal- 
sai, nematomos rankos, derva apipilamas žmogus — tai buvo tik žai- 
dimo repeticija!.. Po to sekė Pentuero giesmė: apie žemės ir gyven- 
tojų mažėjimą, apie valdininkus, finikiečius, o visa tai — kad su- 
keltų manyje pasibjaurėjimą karu...“ 

— Tutmozi,— tarė jis staiga. 

— Puolu tau po kojų... 

— Reikia po truputį telkti pulkus iš pajūrio miestų čionai... No- 
riu juos apžiūrėti ir apdovanoti už ištikimybę. 

— O mes, bajorai, argi nesame tau ištikimi? — sumišęs paklausė 
Tutmozis. 

— Bajorai ir kariuomenė yra vienas ir tas pat. 

— O nomarchai, valdininkai?.. 

— Tu žinai, Tutmozi, kad net ir valdininkai yra ištikimi, — aiški- 
no kunigaikštis. — Ką ten, net finikiečiai!.. Nors daugelyje kitų postų 
yra išdavikų... 

— Dėl dievų, tyliau!..— sušnibždėjo Tutmozis ir baikščiai žvilg- 
telėjo į kitą kambarį. 

— Oho!..— nusijuokė kunigaikštis.— Iš kur ta baimė? Vadina- 
Si, ir tau ne paslaptis, kad yra išdavikų... 

— Žinau, apie ką jūsų kilnybė kalbi, — atsakė Tutmozis, — nes 
visada buvai nusistatęs... 


— Prieš ką?.. 

— Prieš ką!.. Jaučiau. Bet aš manau, kad po susitaikymo su Her- 
horu, po ilgo buvimo šventykloje... 

— Ką ten šventykla?.. Ir ten, ir pagaliau visame krašte galėjau 
įsitikinti viena tiesa, kad geriausios žemės, tvirčiausi darbininkai ir 
neaprėpiami turtai nėra faraono nuosavybė... 

— Tyliau!.. Tyliau!..— kuždėjo Tutmozis. 

— Betgi aš visą laiką tyliu, mano veidas visada ramus, tad leisk 
man išsikalbėti bent čia... Pagaliau net aukščiausiojoje taryboje 
turėčiau teisę pasakyti, kad tame Egipte, kuris nedalomai priklauso 
mano tėvui, aš, jo įpėdinis ir vietininkas, turėjau skolintis šimtą ta- 
lentų iš kažkokio Tyro kunigaikštuko... Argi tai ne gėda!.. 

— Bet kodėl tai šiandien tau atėjo į galvą?..— kuždėjo Tutmo- 
zis trokšdamas kuo greičiau užbaigti pavojingą pokalbį. 

— Kodėl?..— pakartojo kunigaikštis ir nutilo, vėl giliai su- 
simąstydamas. 

“Dar nieko baisaus nebūtų, — galvojo jis,— jeigu tik mane ap- 
gaudinėtų: aš esu dar tik faraono įpėdinis ir man negalima žinoti visų 
paslapčių. Bet kas mane užtikrins, kad jie lygiai taip pat nesielgė 
su mano garbingu tėvu?.. Daugiau kaip trisdešimt metų jis be galo 
pasitikėjo jais, lenkėsi stebuklams, aukojo dosniai dievams... kad jo 
turtai ir valdžia pereitų į ambicingų sukčių rankas! Ir niekas neatvėrė 
jam akių... Nes juk faraonas negali kaip aš naktimis vaikščioti į fi- 
nikiečių šventyklas, pagaliau jo šventenybė niekam nėra prieinamas... 

O kas mane šiandien įtikins, kad žyniai nesiekia nuversti sosto, 
kaip pasakojo Hiramas?.. Juk tėvas mane įspėjo, kad finikiečiai dau- 
giausia pasako teisybės, kai tuo yra suinteresuoti. Ir tikriausiai yra 
suinteresuoti, kad jų neišvytų iš Egipto ir kad jie nepakliūtų Asiri- 
jos valdžion... Asirija — pasiutusių liūtų ruja!.. Kur jie praeina, kaip 
po gaisro lieka tik griuvėsiai ir lavonai!.." 

Staiga Ramzis pakėlė galvą: iš tolo jį pasiekė fleitų ir ragų garsai. 

— Ką tai reiškia? — paklausė jis Tutmozį. 

— Didelė naujiena!..— atsakė dvariškis šypsodamasis.— Azi- 
jiečiai sveikina žymų piligrimą, atvykusį net iš Babilono... 

— Iš Babilono?.. Kas jis?.. 

— Jo vardas Sargonas... 

— Sargonas?..— pertraukė kunigaikštis.— Sargonas!.. Cha!.. 
cha!.. Kas gi jis toks?.. 

— Sako, esąs žymus didikas karaliaus Asaro dvare. Atvykęs su 
dešimčia dramblių, kaimenėmis gražiausių dykumos žirgų, miniomis 
vergų ir tarnų. 

— O ko jis čia atvažiuoja? 

— Nusilenkti stebuklingajai deivei Astoretei, kurią garbina visa 
Azija,— atsakė Tutmozis. 

— Cha!.. cha!.. cha!..— juokėsi kunigaikštis prisiminęs Hiramo 
pranešimą apie Asirijos pasiuntinio atvykimą.— Sargonas... Cha! 
cha!.. Sargonas, karaliaus Asaro svainis, staiga pasidarė toks pamal- 
dus, jog ištisiems mėnesiams leidžiasi į nelengvą kelionę, kad tik 
galėtų pagarbinti deivę Astoretę Pi Bastyje... Betgi Ninevijoje jis su- 
rastų didesnių dievų ir mokytesnių žynių... Cha! cha! cha! 

Tutmozis nustebęs žiūrėjo į kunigaikštį. 

— Kas tau, Ramzi? 

— Tikrai stebuklas! — kalbėjo kunigaikštis.— Tokio turbūt nėra 
užrašiusios jokios šventyklos kronikos... Tik pamanyk, Tutmozi... 
Tuo metu, kai daugiausia kvaršini sau galvą, kaip pagauti vagį, ku- 
ris nuolat tave apiplėšinėja, tasai vagis tavo ir tūkstančių liudytojų 
akivaizdoje vėl kiša ranką į tavo skrynią... Cha!.. cha!.. cha! Sargo- 
nas — pamaldus piligrimas!.. 

— Nieko nesuprantu...— kuždėjo suglumęs Tutmozis. 

— Tau ir nereikia nieko suprasti, — atsakė vietininkas. — Tik at- 
simink, kad Sargonas čia atvažiavo melstis šventajai Astoretei... 

— Man atrodo, jog visa tai, ką kalbi, — tarė Tutmozis prislopin- 
damas balsą,— kad visa tai yra labai pavojingi dalykai... 

—- Todėl apie juos niekam ir neminėk. | 

— Kad aš neminėsiu, turbūt esi tikras, bet ar tu, kunigaikšti, pats 
neišsiduosi... Esi ūmus kaip žaibas... 

Įpėdinis padėjo jam ranką ant peties. 

— Būk ramus, — atsakė jis žvelgdamas Tutmoziui į akis.— Kad 
tik liktumėt man ištikimi jūs, bajorai ir kariuomenė, o tada pamaty- 
site keistų įvykių, ir... pasibaigs jums sunkūs laikai!.. 

— Žinai, kad, tau įsakius, mirti pasirengę, — tarė Tutmozis 
padėjęs ranką ant krūtinės. 

Jo veidas buvo toks rimtas, kad kunigaikštis pagaliau nebe pirmą 
kartą suprato, jog tas palaidas dabita yra ir narsus vyras, kurio ka- 
laviju ir protu galima pasikliauti. 

Nuo to laiko tarp kunigaikščio ir Tutmozio jau niekados nebe- 
buvo tokių keistų pasikalbėjimų. Bet ištikimas draugas ir tarnas 

atspėjo, kad po Sargono atvykimo priedanga slypi kažkokie svarbūs 
valstybiniai reikalai, kuriuos Žyniai rengiasi spręsti savavališkai. 

Tiesą sakant, jau kurį laiką visa Egipto aristokratija, nomarchai, 
aukštesnieji valdininkai ir vadai labai tyliai, iš tikrųjų labai tyliai, 
kuždėjosi tarp savęs, kad artėja svarbūs įvykiai. Mat finikiečiai rei- 
kalaudami išlaikyti paslaptį ne kartą pasakojo jiems apie kažkokius 
sandėrius su Asirija, dėl kurių Finikija žūstanti, o ant Egipto krisianti 
gėda ir, galimas daiktas, kada nors jis tapsiąs Asirijos vasalu. 

Sujudimas tarp aristokratijos buvo didžiulis, bet niekas neišsiduo- 
davo. Priešingai, tiek įpėdinio dvare, tiek Žemutinio Egipto no- 
marchų dvaruose linksmybėms nebuvo galo. Galima buvo pamany- 
ti, kad kartu su kaitra juose apėmė ne tik pramogų, bet ir ištvirka- 
vimo siautulys. Nebuvo dienos be žaidimų, puotų ir triumfo eisenų, 
nebuvo nakties be iliuminacijų ir triukšmo. Ne tik Pi Bastyje, bet 
ir kituose miestuose įsigalėjo paprotys bėgioti po gatves su deglais, 
muzika ir ypač su pilnais ąsočiais. Naktimis būdavo įsiveržiama į 
namus ir gyventojai tempiami girtuokliauti. O kadangi egiptiečiai bu- 
vo linkę puotauti, tad ir linksminosi kas tik gyvas. 
pagauti kažkokios paniškos baimės, ištisomis dienomis meldėsi ir 
niekam nenorėjo skolinti pinigų. Bet po Hiramo pasikalbėjimo su 
vietininku finikiečių pamaldumas ir atsargumas staiga dingo, ir jie 
pradėjo skolinti Egipto didikams dosniau negu kada nors pirma. 

Tokio aukso ir prekių gausumo, koks buvo Žemutiniame Egip- 
te, ir ypač tokių palūkanų negalėjo prisiminti nė seniausi žmonės. 

Rūstus ir gudrus žynių luomas atkreipė dėmesį į aukščiausių vi- 
suomenės klasių šėlsmą. Bet jie suklydo įveriindami jų šaltinius, o 
šventasis Mentezufis, siuntinėjęs kas kelintą dieną raportus Herho- 
rui, jam pranešdavo, jog įpėdinis, kuriam įkyrėjo religinės apeigos 
Hatorės šventykloje, dabar linksminasi kaip pašėlęs, o kartu su juo 
ir visa aristokratija. 

Kilnusis ministras net neatsakydavo į tas pastabas, tai patvirtin- 
davo, jog kunigaikščio lėbavimą jis laiko natūraliu, o gal net ir nau- 
dingu dalyku. 

Kai artimiausioje aplinkoje vyravo tokios nuotaikos, Ramzis 
turėjo daug laisvės. Beveik kas vakarą, kai nusigėrę dvariškiai im- 
davo prarasti sąmonę, kunigaikštis sprukdavo iš rūmų. | 

Apsigaubęs tamsiu karininko apsiaustu, jis leisdavosi tuščiomis 
gatvėmis į užmiestį, į Astoretės šventyklos sodus. 

Ten jis surasdavo savo suolą priešais Kamos namus ir pasislėpęs 
tarp medžių žiūrėdavo į liepsnojančius deglus, klausydavosi vaidi- 
lutės gerbėjų dainų ir svajodavo apie ją pačią. 

Mėnulis tekėdavo vis vėliau, artėdamas prie delčios, naktys darėsi 
pilkos, šviesos efektai dingo, bet Ramzis vis dar matė anos pirmo- 
sios nakties vaiskumą ir girdėjo aistringus graiko dainos posmus. 

Kartais jis pakildavo nuo suolo, pasišovęs nueiti tiesiai į Kamos 
būstą, bet drovėjosi. Jis jautė, kad nedera sosto įpėdiniui rodytis vai- 
dilutės namuose, kuriuos lankė kiekvienas maldininkas, jeigu tik 
sudėdavo dosnesnę auką šventyklai. Ir kas keisčiausia — Ramzis bi- 
jojo, kad ąsočių ir nelaimingų gerbėjų apsuptos Kamos vaizdas ne- 
nustelbtų jam nuostabaus mėnesėtos nakties paveikslo. 

Anuomet, kai ją buvo atsiuntęs Dagonas norėdamas numaldyti ku- 
nigaikščio rūstybę Kama pasirodė jam jauna, gana žavi mergina, dėl 
kurios vis dėlto galima buvo ir neprarasti galvos. Bet kai pirmą kartą 
gyvenime jis, vadas, ir vietininkas, turėjo sėdėti prie moters namo, 
paskendęs nakties svajose, kai jis išgirdo karštą kito vyriškio prisi- 
pažinimą, tada, taip pat pirmą kartą gyvenime, jame kilo ypatingas 
jausmas: geismo, ilgesio ir pavydo mišinys. 

Jeigu Ramzis galėtų turėti Kamą kada tik panorėjęs, ji nusibostų 
jam labai greit, o gal net ir nesivaržytų dėl jos. Bet stovinti ant jos 
miegamojo slenksčio mirtis, įsimylėjęs dainininkas pagaliau ta žemi- 
nanti aukščiausiąjį pareigūną padėtis vaidilutės atžvilgiu — visa tai 
Ramziui buvo iki šiol nežinoma ir todėl masinanti situacija. 

Štai kodėl jau dešimt dienų beveik kas vakarą jis eina į deivės 
Astoretės sodą slėpdamas nuo praeivių savo veidą. 

Vieną vakarą, išgėręs per puotą savo rūmuose daug vyno, Ram- 
zis išspruko tvirtai pasiryžęs. Jis pasakė pats sau, kad šiandien įeis 
į Kamos namus, o jos garbintojai — tegul sau dainuoja po langais. 

Per miestą jis ėjo greitai, bet šventyklai priklausančiuose soduo- 
se sulėtino žingsnį, nes vėl pajuto gėdą. 

“Kur tai girdėta, — galvojo jis,— kad faraono įpėdinis bėgiotų 
paskui moteris kaip raštininkėlis, kuris niekur negali pasiskolinti nė 
dešimt drachmų? Visos ateidavo pas mane, tai ir ši privalo..." 

Ir jau buvo begrįžtąs. 

“Betgi šita negali ateiti, — samprotavo jis,— nes ją užmuštų..." 

Jis sustojo abejodamas. 

“Kas ją užmuštų?... Hiramas, kuris niekuo netiki, ar Dagonas, ku- 
ris nė pats nežino, kas jis yra?.. Taip, bet čia yra daugybė kitų fini- 

kiečių, zuja šimtai tūkstančių fanatiškų ir laukinių maldininkų. Tik 
kvailių nuomone, Kama lankydama mane padarytų šventvagystę..." 

Ramzis vėl nuskubėjo vaidilutės namo link. Jis nė nepagalvojo, 
kad čia jam gali grėsti pavojus, — jam, kuris neištraukdamas kala- 
vijo, vien tik žvilgsniu gali paklupdyti prie savo kojų visą pasaulį. 
Jis, Ramzis, ir pavojus!.. 

Išėjęs iš už medžių, kunigaikštis pastebėjo, kad vaidilutės namas 
labiau negu paprastai apšviestas ir triukšmingesnis. Iš tikrųjų kam- 
bariuose ir terasose buvo pilna svečių, o aplink namą taip pat su- 
kiojosi būriai Žmonių. 

“Kas čia per gauja?" — pagalvojo kunigaikštis. 

Sambūris buvo nekasdienis. Netoli namo stovėjo didžiulis dram- 
blys, o ant jo nugaros buvo paauksuoti neštuvai su purpurinėmis 
užuolaidomis. Netoli dramblio žvengė, prunkštė ir nenustygo vieto- 
je keliolika arklių storais sprandais ir kojomis, žemai perrištomis uo- 
degomis ir lyg su metaliniais šalmais ant galvų. 

Tarp neramių, beveik laukinių gyvulių zujo keliasdešimt žmonių, 
kokių Ramzis dar nebuvo matęs, — suveltais plaukais, didelėmis 
barzdomis, o ant galvų užsimaukšlinę smailias kepures su ausinėmis. 
Vieni buvo apsivilkę ilgais, kiti iki kulkšnių storo milo drabužiais, 
kiti trumpais švarkais ir kelnėmis, o kai kurie avėjo auliniais batais. 
Visi jie buvo apsiginklavę kalavijais, lankais ir ietimis. 

Pamatęs tuos svetimšalius, tvirtus, dramblotus, šiurkščiai besijuo- 
kiančius, dvokiančius jautienos taukais, šnekančius nesuprantama ir 
neskambia kalba, kunigaikštis įniršo. Kaip liūtas, pamatęs svetimą 
žvėrį, nors ir nealkanas, rengiasi šuoliui, taip ir Ramzis, nors tie 
žmonės jam niekuo nebuvo nusikaltę, pajuto jiems baisią neapykantą. 
Jį erzino jų kalba, jų apsirengimas, jų kvapas, net jų arkliai. Krau- 
jas plūstelėjo jam į galvą, ir jis siekė kalavijo ketindamas pulti tuos 
žmones, išžudyti juos ir jų gyvulius. Bet tuojau pat atsipeikėjo. 

“Setas mane užkerėjo!.." — pamanė jis. 

Tuo metu pro jį praėjo nuogas egiptietis su kepuraite ant galvos 
ir su prijuoste aplink klubus. Kunigaikštis pajuto, kad tas žmogus 
jam yra mielas, net brangus šią akimirką, nes jis egiptietis. Jis išėmė 
iš maišelio keliolikos drachmų vertės aukso žiedą ir padavė jį vergui. 

— Klausyk,— tarė jis, — kas čia per žmonės?.. 

— Asirai, — sukuždėjo egiptietis, ir jo akyse blykstelėjo neapykanta. 

— Asirai!..— pakartojo kunigaikštis.— Tai, vadinasi, asirai... O 
ką jie čia veikia? 

— Jų ponas Sargonas meilinasi vaidilutei, šventajai Kamai, 0 tie 
saugo jį... Kad juos raupsai suvarpytų, kiaulės vaikus!.. 

— Gali sau eiti. 

Apsinuoginęs žmogus žemai nusilenkė Ramziui ir nubėgo bene 
į virtuvę. 

“Vadinasi, tai asirai?..— galvojo kunigaikštis stebėdamas keistas 
žmogystas ir klausydamasis nekenčiamos, nors nesuprantamos kal- 
bos. Taigi asirai jau yra prie Nilo ir nori susibroliauti su mumis ar- 
ba mus apgauti, o jų didikas Sargonas merginasi Kamai?.." 

Ramzis pasuko atgal į namus. Jo svajingumas išblėso plykstelėjus 
naujai, nors dar tik bundančiai aistrai. Jis, kilnus ir švelnus žmogus, 
pajuto mirtiną neapykantą amžiniems Egipto priešams, su kuriais su- 
sidūrė pirmą kartą. 

Seniau, kai jis, išėjęs iš Hatorės šventyklos po pasikalbėjimo su 
Hiramu, pradėjo galvoti apie karą su Azija, tai buvo tik samprota- 
vimai. Egiptui reikėjo žmonių, o faraonui turtų. Karas yra lengviau- 
sias būdas jų gauti ir, be to, dar tenkino jo garbės troškimą. Todėl 
ir galvojo apie karą. 

Bet dabar Ramziui nerūpėjo nei turtai, nei vergai, nei garbė, nes 
jame prabilo galingesnis už viską neapykantos balsas. Faraonai taip 
ilgai kariavo su asirais, abi šalys tiek kraujo praliejo, nesantaika įlei- 
do į žmonių širdis tokias gilias šaknis, kad kunigaikštis, vos išvydęs 
asirų kareivius, tuoj stvėrėsi kalavijo. Atrodė, kad visų kritusių ka- 
rių dvasia, visi jų vargai ir kančios prisikėlė karališkojo kūdikio šir- 
dyje 1r šaukiasi keršto. 

Grįžęs į rūmus kunigaikštis pašaukė Tutmozį. Vienas iš jų buvo 
nusigėręs, O antras įtūžęs. 

— Žinai, ką dabar mačiau? — pasakė kunigaikštis savo numylėtiniui. 

— Gal kuris žynys...— suvapeno Tutmozis. 

— Mačiau asirus... O dievai!.. Ką aš pajutau... Kokie tai šlykštūs 
žmonės... Kaip laukiniai žvėrys, nuo kojų iki galvos apsimuturiavę 
vilnomis, dvokia senais taukais, o kokia jų kalba, kokios barzdos, 
plaukai!.. 

Uždusęs, įsikarščiavęs, jis skubiai žingsniavo po kambarį. 

— Aš maniau,— kalbėjo Ramzis,— kad niekinu raštininkų va- 
gystes, nomarchų veidmainiavimą, kad nekenčiu klastingų ir ambi- 
cingų žynių... Bjaurėjausi žydais ir bijojau finikiečių... Bet šiandien 
įsitikinau, jog visa tai buvo tik žaismas. Tik dabar, kai pamačiau ir 
išgirdau asirus, žinau, kas yra neapykanta, dabar suprantu, kodėl šuo 
drasko katę, kuri jam perbėgo kelią... 

— Prie žydų ir finikiečių pripratai, jūsų kilnybe, o asirus sutikai 
pirmą kartą, — pasakė Tutmozis. 

— Finikiečiai — niekis!..— lyg pats sau kalbėjo kunigaikštis. — 
Finikietis, filistietis, šasas, libis ir net etiopas — tai lyg mūsų šei- 
mos nariai!“. Kai nemoka duoklės, pykstame ant jų, o kai sumoka, 
užmirštame... 

Bet asiras — tai kažkas taip svetima, taip priešiška, kad... Aš 
nebūsiu laimingas tol, kol nepriskaičiuosiu bent šimto tūkstančių nu- 
kirstų rankų!.. 

Tutmozis niekad nebuvo matęs šitaip nusiteikusio Ramzio. 

Po poros dienų kunigaikštis pasiuntė savo numylėtinį Kamos pa- 
kviesti. Ji atvyko tučtuojau rūpestingai uždangstytuose neštuvuose. 

Ramzis ją priėmė atskirame kambaryje. 

— Vieną vakarą,— pasakė jis,— aš buvau prie tavo namų. 

— O Astorete!..— sušuko vaidilutė.— Kam turiu būti dėkinga 
už aukščiausią malonę?.. Ir kas sukliudė tau, kilnusis viešpatie, kad 
nesiteikei pašaukti savo vergės?.. 

— Ten stovėjo kažkokie galvijai. Sako, asirai. 

— Tai jūsų kilnybė varginotės vakare?.. Niekad nedrįsčiau ma- 
nyti, kad mūsų valdovas buvo už kelių žingsnių nuo manęs po at- 
viru dangumi. 

Ramzis paraudo. Kaip ji nustebtų sužinojusi, kad kunigaikštis 
bent dešimt vakarų praleido po jos langais! 

O gal, sprendžiant iš jos pusiau besišypsančių lūpų ir klastingai 
nudelbtų akių, ji ir žinojo. 

— Taigi dabar, Kama, — pasakė kunigaikštis, — priiminėji savo 
namuose asirus? 

— Tai žymus didikas!..— sušuko Kama.— Tai karaliaus svai- 
nis Sargonas, kuris paaukojo penkis talentus mūsų deivei... 

— O tu jam atsilyginsi, Kama, — tyčiojosi įpėdinis.— Ir kadan- 
gi jis toks dosnus didikas, finikiečių dievai nenubaus tavęs mirtimi. 

— Ką tu kalbi, viešpatie?..— atsakė ji sudėdama rankas.— Argi 
nežinai, kad azijietis, net dykumoj mane radęs, nekels prieš mane 
rankos, net jei aš pati jam atsiduočiau. Jie bijo dievų... 

— Tai ko gi jis lanko tave, tas dvokiantis... ne, pamaldusis azi- 


jietis? 

— "Nori mane prikalbinti, kad važiuočiau į Babilono Astoretės 
šventyklą. 

— Ir tu važiuosi?.. 

— Važiuosiu... jeigu tu, viešpatie, liepsi...— atsakė Kama šydu 


užsidengdama veidą. 

Kunigaikštis tylėdamas paėmė ją už rankos. Jo lūpos virpėjo. 

— Neliesk manęs, viešpatie,— kuždėjo ji susijaudinusi.— Esi 
mano ir visų šiame krašte gyvenančių finikiečių valdovas ir rams- 
tis, bet... būk gailestingas... 

Vietininkas paleido ją ir ėmė vaikščioti po kambarį. 

— Karšta diena, tiesa?..— tarė jis.— Pasakojama, kad yra kraštų, 
kur mehirio mėnesį iš dangaus ant žemės krinta balti pūkai, kurie 
nuo ugnies pavirsta vandeniu ir daro šaltį. O Kama, paprašyk savo 
dievų, kad jie atsiųstų man truputį tų plunksnų!.. Bet ką aš kalbu?.. 
Jeigu jie padengtų jomis visą Egiptą, tie pūkai pavirstų vandeniu, 
bet — neatvėsintų mano širdies... 

— Nes tu esi kaip dieviškasis Amonas, esi saulė, priėmusi žmo- 
gaus pavidalą, — atsakė Kama.— Tamsa bėga iš ten, kur tu pakrei- 
pi savo veidą, o nuo tavo žvilgsnio šviesos auga gėlės... 

Kunigaikštis vėl prisiartino prie jos. 

— Bet būk gailestingas, — sukuždėjo ji.— Juk tu esi geras die- 
vas ir negali skriausti savo vaidilutės... 

Kunigaikštis vėl pasitraukė ir pasipurtė tarytum norėdamas nusi- 
kratyti našta. Kama žiūrėjo į jį iš po nuleistų blakstienų ir nežymiai 
šyptelėjo. 

Kai tyla užtruko per ilgai, ji paklausė: 

— Liepei mane pašaukti, valdove. Štai esu ir laukiu, kad pa- 
reikštum man savo valią. 

— Aha!..— atsipeikėjo kunigaikštis.— Pasakyk, mano vaidilu- 
te... Taigi!.. Kas buvo tas, toks panašus į mane, kurį aš mačiau ta- 
da jūsų šventykloje?.. 

Kama pridėjo pirštą prie lūpų. 

— Šventa paslaptis... — sukuždėjo ji. 

— Viena paslaptis, kitko negalima, — atsakė Ramzis.— Tad 
norėčiau bent sužinoti, kas jis: žmogus ar dvasia?.. 

— Dvasia. 

— O vis dėlto toji dvasia dainavo po tavo langais? 

Kama nusišypsojo. 


— Nenoriu pažeisti jūsų šventyklos paslapčių...— tarė kuni- 
gaikštis. 

— Tatai pažadėjai, viešpatie, Hiramui,— pasakė vaidilutė. 

— Gerai... gerai!..— pertarė suirzęs kunigaikštis.— Todėl nei su 


Hiramu, nei su kuo nors kitu, o tik su tavim kalbėsiu apie tą ste- 
buklą... Taigi pasakyk, Kama, dvasiai ar žmogui, kuris yra taip pa- 
našus į mane, kad jis kuo greičiausiai išvažiuotų iš Egipto ir nie- 
kam nesirodytų. Nes matai... jokioje valstybėje negali būti dviejų 
sosto įpėdinių... 

Staiga jis pliaukštelėjo sau per kaktą. Iki šiol jis taip kalbėjo tik 
norėdamas pastatyti Kamą į keblią padėtį, bet dabar jam atėjo į galvą 
visai rimta mintis: 

— Įdomu,— terė jis mesdamas į Kamą skvarbų žvilgsnį, — kodėl 
tavo tautiečiai parodė man gyvą mano atvaizdą?.. Ar norėdami ma- 
ne įspėti, kad jie turi, kas mane pavaduoja?.. Iš tikrųjų mane stebi- 
na jų elgesys. 

Kama puolė jam prie kojų. 

— O viešpatie! — šnibždėjo ji. — Kaip tu, kursai nešioji ant 
krūtinės mūsų didžiausią talismaną, gali pamanyti, kad finikiečiai pa- 
darytų ką nors tavo nenaudai?.. Tik pagalvok... Sakysim, tau kada 
grėstų pavojus arba norėtum suklaidinti savo priešus. Argi toks žmo- 
gus nepraverstų?.. Tik tiek finikiečiai ir norėjo tau parodyti šven- 
tykloj... 

Kunigaikštis pagalvojo ir gūžtelėjo pečiais. 

— Taip, — tarė jis pats sau.— Jeigu man būtų reikalinga kieno 
nors globa!.. Bet nejaugi finikiečiai mano, kad aš pats nesusitvar- 
kysiu?.. Jeigu taip, blogą užtarėją jie sau pasirinko. 

— Viešpatie, — sukuždėjo Kama, — argi tu nežinai, kad Ramzis 
Didysis turėjo ne tik savo tikrąjį pavidalą, bet ir du kitus — 
priešams?.. Ir anie du karaliaus šešėliai žuvo, o jis liko gyventi... 

— Na, gana...— pertraukė ją kunigaikštis.— Kad Azijos tautos 
žinotų, jog aš esu maloningas, skiriu, Kama, penkis talentus žaidi- 
mams Astoretės garbei, o brangią taurę — jos šventyklai. Tai gausi 
dar šiandien. 

Galvos linktelėjimu jis atsisveikino su vaidilute. 

Jai išėjus, Ramzį užplūdo nauja minčių banga: 

“Iš tikrųjų tie finikiečiai gudrūs. Jeigu tas mano antrininkas yra 
žmogus, jie gali man suteikti didelę dovaną, o aš kada nors daryčiau 

tokius stebuklus, apie kokius Egipte gal dar niekas nėra girdėjęs. Fa- 
raonas gyvena Memfyje ir tuo pačiu metu pasirodo Tėbuose arba Ta- 
nise!!!.. Faraonas žygiuoja su armija į Babiloną, asirai ten telkia pa- 
grindines jėgas, o tuo pačiu metu — faraonas su kita armija paima 
Nineviją... Manau, toks įvykis labai nustebintų asirus..." 

Ir vėl jis pajuto didelę neapykantą galingiems azijiečiams, ir vėl 
matė savo triumfo vežimą, važiuojantį kautynių lauku, nuklotu asirų 
lavonais, matė pintines, pilnas nukirstų rankų. 

Dabar karas jo dvasiai pasidarė tokia pat būtinybė kaip duona 
kūnui. Juk kariaudamas jis galėjo ne tik praturtinti Egiptą, pripildy- 
ti 1ždą ir pelnyti amžiną garbę, bet ir numalšinti iki šiol nesąmo- 
ningą, o dabar stipriai pažadintą Asirijos sunaikinimo instinktą. 

Kol Ramzis nebuvo matęs tų karių su gauruotomis barzdomis, ne- 
galvojo apie juos. Bet šiandien asirai jam stojo skersai kelio. Kuni- 
gaikščiui buvo taip ankšta pasaulyje greta jų, jog turėjo pasitraukti 
arba jie, arba jis. 

Kokį vaidmenį dabartinei kunigaikščio nuotaikai suvaidino Hira- 
mas ir Kama? — to jis nesuvokė. Jis tejautė, kad turi kariauti su 
Asirija, kaip paukštis keliauninkas jaučia, kad pachono mėnesį jam 
reikia skristi į šiaurę. 

Karo aistra greitai užvaldė kunigaikšų. Jis mažiau kalbėdavo, 
rečiau šypsodavosi, per puotas sėdėdavo susimąstęs, vis dažniau ben- 
draudavo su kariuomene ir aristokratija. Matydami malones, kurias 
vietininkas teikė nešiojantiems ginklą, bajorų jaunimas ir net vyres- 
ni žmonės pradėjo stoti į pulkus. Tai atkreipė šventojo Mentezufio 
dėmesį, ir jis pasiuntė Herhorui tokio turinio laišką: | 

“Kai asirai atvyko į Pi Bastį, sosto įpėdinis ėmė karščiuotis, o 
jo dvaras labai nusiteikė karingai. Jie kaip ir anksčiau valgo ir lošia 
kauliukais, bet visi atsisakė plonų drabužių ir perukų,— nepaisyda- 
mi baisios kaitros dėvi kareiviškas kepures ir palaidinius. 

Bijau, kad ta ginkluota parengtis neįžeistų kilniojo Sargono". 

Herhoras į tai skubiai atsakė: 

“Nieko nekenkia, kad mūsų išlepusi bajorija pamėgo kariškumą 
viešint asirams, nes jie susidarys geresnę nuomonę apie mus. Kil- 
nusis vietininkas, matyt, dievų apšviestas atspėjo, kad kalavijais rei- 
kia žvanginti kaip tik dabar, kai mes priimame tokios karingos tau- 
tos pasiuntinius. 

Esu tikras, kad tokios karingos mūsų jaunimo nuotaikos privers 
Sargoną susimąstyti ir padarys jį sukalbamesnį derybose ". 

Pirmą kartą, kai egzistuoja Egiptas, atsitiko, kad kunigaikštis ap- 
gavo žynių budrumą... Tiesa, už jo stovėjo finikiečiai ir jų išvogta 
susitarimo su Asirija paslaptis. Šito žyniai nė neįtarė. 

Pagaliau geriausia įpėdinio kaukė paslėpti savo kėslus nuo 
aukštųjų dvasininkų akių buvo jo judrus būdas. Niekas nebuvo 
užmiršęs, kaip lengvai praėjusiais metais nuo manevrų prie Pi Bai- 
lio jis perėjo į ramų gyvenimą Saros dvare, kaip pastaruoju metu 
tai puotaudavo, tai pasinešdavo į administracinius reikalus, tai užsi- 
degdavo pamaldumu, kad paskui vėl grįžtų prie puotų. Todėl nie- 
kas, išskyrus Tutmozį, negalėjo patikėti, kad tas nepastovus jaunuolis 
turi kokių nors planų, siekių, kuriuos su nepalaužiamu atkaklumu 
stengsis įgyvendinti. 

Šį kartą naujų Ramzio nepastovumo įrodymų nereikėjo ilgai laukti. 

Nepaisydama kaitros į Pi Bastį atvažiavo Sara su visu dvaru ir 
sūnum. Ji buvo kiek sublogusi, kūdikis nesveikavo ar buvo pavargęs, 
bet abu atrodė labai gerai. 

Kunigaikštis buvo sužavėtas. Gražiausioje rūmų sodo dalyje jis 
paskyrė Sarai namą ir beveik namą ir beveik ištisomis dienomis 
sėdėdavo prie sūnaus lopšelio... 

Ramzis pamiršo puotas, manevrus, dingo niūrus jo susimąstymas. 
Jo palydos didikams teko gerti ir linksmintis vieniems, tad jie greit 
nusijuosė kalavijus ir persirengė ištaigingiausiais drabužiais. Pakeisti 
apdarus Jiems buvo juo labiau reikalinga, kad kunigaikštis po keletą 
jų vedžiojo į Saros namus parodyti sūnaus, savo sūnaus.. 

— Žiūrėk, Tutmozi,— kalbėjo jis kartą savo numylėtiniui, — koks 
gražus vaikas: tikras rožės vainiklapis. Ir šis trupinėlis kada nors 
išaugs į vyrus!.. Ateis laikas, ir tas rausvas viščiukas vaikščios, 
kalbės, netgi mokysis išminties žynių mokyklose... 

Matai, kokios jo rankos, Tutmozi?..— žavėjosi Ramzis.— 
Įsidėmėk tas mažytes rankutes, kad galėtum kada nors papasakoti 
apie jas, kai aš jam pavesiu pulką ir liepsiu nešioti paskui save ma- 
no kirvį... Ir tai yra mano sūnus, mano tikras sūnus!.. 

Tad nenuostabu, kad girdėdami sosto įpėdinį taip kalbant dva- 
riškiai sielojosi, jog negali tapti auklėmis ir net žindyvėmis to kūdi- 
kio, kuris, nors ir neturėjo jokių dinastinių teisių, vis dėlto buvo būsi- 
mojo faraono pirmagimis. 

Tačiau ši idilija baigėsi labai greit, nes ji neatitiko finikiečių in- 
teresų. 

Vieną dieną į rūmus atvyko garbingasis Hiramas su didele pir- 
klių, vergų ir jo šelpiamų neturtingų egiptiečių palyda ir atsistojęs 
priešais įpėdinį tarė: 

— Maloningasis mūsų viešpatie! Norėdamas įrodyti, kad tavo šir- 
kis talentus žaidimams dieviškosios Astoretės garbei surengti. Tavo 
valia įvykdyta, žaidimus mes paruošėme ir dabar atėjome maldauti 
tavęs, kad teiktumeis juos pagerbti savo apsilankymu. 

Tai sakydamas žilagalvis Tyro kunigaikštis atsiklaupė priešais 
Ramzį ir ant auksinio padėklo įteikė jam auksinį cirko ložės raktą. 

Ramzis mielai priėmė kvietimą, o šventieji žyniai Mefris ir Men- 
tezufis neturėjo nieko prieš, kad kunigaikštis dalyvautų iškilmėse 
deivės Astoretės garbei. 

— Pirmiausia, Astoretė,— aiškino garbingasis Mefris Mentazu- 
fiui,— yra tas pat, kas ir mūsų Izidė bei chaldėjų Ištarė. Antra ver- 
tus, jeigu jau leidome azijiečiams pasistatyti šventyklą mūsų žemėje, 
reikia kai kada pagerbti ir jų dievus. 

— Tai net mūsų pareiga parodyti finikiečiams mandagų mostą, 
sudarius tokią sutartį su Asirija!..— juokdamasis pasakė kilnusis 
Mentezutis. 

Cirkas, į kurį vietininkas druge su nomarchu ir žymiausiais ka- 
rininkais nuvyko ketvirtą valandą po pietų, buvo pastatytas Astoretės 
šventyklos sode. Tai buvo apskrita aikštė, kurią supo aukšta — per 
du žmogaus ūgius — tvora, o palei tvorą amfiteatru kilo daugybė 
ložių ir suolų. Stogo pastatas neturėjo, bet viršum ložių buvo ištemp- 
tos margaspalvės, drugio sparnų formos drobulės, kurios buvo lais- 
tomos kvepiančiu vandeniu ir judinamos, kad vėdintų orą. 

Vietininkui pasirodžius savo ložėje, cirke susirinkę azijiečiai ir 
egiptiečiai pasveikino jį garsiais šūkiais. Vaidinimas prasidėjo mu- 
zikantų, dainininkų ir šokėjų paradu. Kunigaikštis apsidairė. Dešinėje 
buvo Hiramo ir žymiausių finikiečių ložė, kairėje ložėje sėdėjo fi- 
nikiečių žyniai ir vaidilutės, tarp kurių Kama, užimanti vieną pirmųjų 
vietų, kreipė į save visų akis turtingu apdaru ir grožiu. Ji vilkėjo per- 
matomu drabužiu, papuoštu įvairiaspalviais nėriniais, ant rankų turėjo 
auksines apyrankes, ant kojų auksinius lankelius, o ant galvos ryšėjo 
kaspiną su lotoso žiedu, labai įmantriai padarytu iš brangakmenių. 

Kama, drauge su kitais žemai nusilenkusi kunigaikščiui, nusigręžė 
į kairiąją nuo jos ložę ir pradėjo gyvai šnekučiuotis su gražaus sto- 
to ir kiek Žilstelėjusiu svetimšaliu. To žmogaus ir jo draugų barz- 
dos bei plaukai buvo supinti į daugybę kasyčių. 

Ramzis, kuris atėjo į cirką beveik tiesiai iš savo sūnaus kamba- 
rio, buvo linksmai nusiteikęs. Bet pamatęs, jog Kama kalba su 
kažkokiu svetimu žmogum, paniuro. 

— Ar nežinai, — paklausė jis Tutmozį,— kas tasai drimba, ku- 
riam meilinasi vaidilutė?.. 

— Čia ir yra garsusis Babilono piligrimas, garbingasis Sargonas. 

— Betgi tai nukaršęs senis! — pasakė kunigaikštis. 

— Jis tikriausiai vyresnis už mane ir už tave drauge, bet vis dėlto 
gražus vyras. 

— Argi toks barbaras gali būti gražus!..— pasipiktino vietinin- 
kas.— Esu tikras, kad jis dvokia taukais... 

Jie abu nutilo: kunigaikštis iš pykčio, o Tutmozis — išsigandęs, 
kad išdrįso pagirti žmogų, kuris nepatinka jo viešpačiui. 

Tuo tarpu arenoje vaidinimas ėjo po vaidinimo. Iš eilės pasirodė 
gimnastai, gyvačių kerėtojai, šokėjai, fokusininkai ir juokdariai, su- 
keldami žiūrovų šūkavimus. 

Bet vietininkas buvo niūrus. Jo širdyje atgijo laikinai užmigdy- 
tos aistros — neapykanta asirams ir pavydas dėl Kamos. 

“Kaip gali, — galvojo jis, — ta moteris meilintis senam žmogui, 
kurio veido spalva lyg išdirbta oda, juodos ir neramios akys, barz- 
da lyg ožio?.." 

Tik vieną kartą kunigaikštis atidžiau pažiūrėjo į areną. 

Įėjo keli nuogi chaldėjai. Vyriausias iš jų įbedė į žemę tris trum- 
pas ietis smaigaliais į viršų ir rankų judesiais užmigdė jauniausiąjį. 
Po to kiti pakėlė ir padėjo jį ant iečių taip, kad viena parėmė galvą, 
antra — juosmenį, o trečia — kojas. 

Užmigdytasis gulėjo sustingęs it medis. Tada senis rankomis mos- 
telėjo viršum jo dar kelis kartus ir ištraukė ietį, laikiusią kojas. Po 
valandėlės jis išėmė ietį, palaikiusią liemenį, ir pagaliau — nuspyrė 
ir tą, ant kurios laikėsi galva. 

Ir įvyko taip, kad vidur baltos dienos kelių tūkstančių liudytojų 
akivaizdoje miegantis chaldėjas kybojo ore be Jokios atramos kelių 
uolekčių aukštyje. Pagaliau senis pastūmė jį žemyn ir pažadino. 

Žiūrovai buvo nustebinti, niekas nedrįso nei šūktelėti, nei 
pliaukštelėti. Tik iš kai kurių ložių numetė gėlių. 

Ramzis taip pat stebėjosi. Jis pasilenkė į Hiramo ložę ir sukuždėjo 
senajam kunigaikščiui. 

— O šitą stebuklą ar mokėtų padaryti Astoretės šventykloje? 

— Aš nežinau visų mūsų žynių paslapčių, — atsakė jis sumišęs, — 
bet žinau, kad chaldėjai labai sukti... 

— Bet mes visi matėme, kad tas jaunuolis buvo pakibęs ore. 

— Jeigu mūsų neapkerėjo,— vangiai pasakė Hiramas,— ir links- 
ma jo nuotaika dingo. 

Po trumpos pertraukos, kurios metu į didikų ložes buvo nešamos 
šviežios gėlės, šaltas vynas ir tešlainiai, prasidėjo svarbiausia pro- 
gramos dalis — bulių grumtynės. 

Trimitų, būgnų ir fleitų garsams aidint, į areną buvo išvestas di- 
delis bulius su marška ant galvos, kad nieko nematytų. Paskui įbėgo 
keli nuogi žmonės, ginkluoti ietimis, ir vienas su trumpu kalaviju. 

Kunigaikščiui mostelėjus, vedliai pasišalino, o vienas ginkluota- 
sis nutraukė maršką nuo buliaus. Kelias akimirkas gyvulys stovėjo 
suglumęs, o po to pradėjo vaikytis ietininkus, kurie badydami erzi- 
no jį. 

Ta bergždžia kova truko keletą minučių. Žmonės kamavo bulių, 
o jis apsiputojęs, sukruvintas stojosi piestu ir vaikė po visą areną 
savo priešininkus, nė vieno negalėdamas pasiekti. 

Pagaliau jis krito ir sukėlė žiūrovų juoką. 

Nuobodžiaudamas kunigaikštis žiūrėjo ne į areną, o į finikiečių 
žynių ložę. Ir matė, kad Kama atsisėdusi arčiau Sargono gyvai su 
juo šnekučiavo. Asiras ryte rijo ją žvilgsniu, o ji šypsodamasi kar- 
tais lyg drovėdamasi kuždėjosi su juo pasilenkusi taip, kad jos plau- 
kai susipindavo su barbaro gaurais, o tarpais nusigręždavo nuo jo 
neva supykusi. 

Ramzis pajuto širdyje skausmą. Jam pirmą kartą taip atsitiko, jog 
kažkokia moteris teikė pirmenybę ne jam, o kitam vyriškiui, be to, 
beveik senam Žmogui, asirui!.. 

Tuo tarpu publika vėl sujudo. Arenoje kalaviju ginkluotas žmo- 
gus liepė pririšti jam prie krūtinės kairę ranką, kiri apžiūrėjo savo 
ietis ir — buvo įvestas antras bulius. | 

Kai vienas ginkluotasis nutraukė buliui maršką nuo akių, šis ap- 
sisuko ir apsidairė aplinkui norėdamas tarytum suskaičiuoti savo 
priešus. O kai tie pradėjo jį badyti, pasitraukė prie tvoros — sau- 
gojosi iš užpakalio. Paskui bulius nuleido galvą ir iš padilbų sekė 
erzinančių jį Žmonių judesius. 

Iš pradžių ginkluotieji taikydamiesi jam įdurti atsargiai sėlino iš 
šonų, bet matydami, kad gyvulys stovi nejudėdamas, įsidrasino ir 
pradėjo bėgioti vis arčiau jo. 

Bulius palenkė galvą dar žemiau ir stovėjo kaip įbestas. Žiūro- 
vai ėmė juoktis, bet staiga jų linksmumas pavirto išgąstingu riksmu. 

Nutaikęs momentą bulius sunkiai liuoktelėjo pirmyn, tiesiai į ieti- 
ninką, ir vienu ragų smūgiu išmetė jį aukštyn. 

Žmogus žnektelėjo ant žemės, bet jau sulaužytais kaulais, o bu- 
lius nušuoliavo į kitą arenos pusę ir vėl užėmė gynimosi poziciją. 

Ietininkai vėl jį apsupo ir pradėjo erzinti, o tuo metu į areną įbėgo 
cirko tarnai norėdami išnešti vaitojantį sužeistąjį. Nepaisydamas pa- 
gausėjusių iečių dūrių bulius stovėjo nejudėdamas. Bet kai trys tar- 
nai pakėlė apalpusį kovotoją, jis viesulo greitumu puolė tą grupę, 
parbloškė juos ir ėmė žiauriai trypti. 

Publikoje kilo sąmyšis: moterys verkė, vyrai keikė ir svaidė į bu- 
lių visa, kas kam po ranka pakliuvo. Į areną ėmė kristi lazdos, pei- 
liai, net suolų lentos. 

Pagaliau prie įsiutusio gyvulio pribėgo vyras su kalaviju. Bet 1e- 
tininkai buvo pametę galvas ir neparėmė jo kaip reikia, tad bulius, 
parbloškęs ir jį, ėmė vaikytis kitus. 

Įvyko negirdėtas iki tol cirkuose dalykas: arenoje gulėjo penki 
žmonės, kiti nemokėdami gintis bėgo nuo gyvulio, o publika kaukė 
iš įtūžimo ar baimės. 

Staiga viskas nutilo, žiūrovai sustojo ir pasilenkė iš savo vietų, 
siaubo pagautas Hiramas pabalo ir išskėtė rankas... Iš didikų ložių į 
areną iššoko du — kunigaikštis Ramzis su pakeltu kalaviju ir Sar- 
gonas su trumpu kirviu. 

Nuleidęs galvą ir užrietęs aukštyn uodegą, bulius bėgo aplink 
areną keldamas dulkių debesį. Jis lėkė tiesiai į kunigaikštį. Bet lyg 
atstumtas į šalį faraono sūnaus didingumo bulius aplenkė Ramzį, 
puolė Sargoną ir... krito vietoje!.. Vikrus ir nepaprastai stiprus asi- 
ras patiesė jį vienu kirvuko smūgiu į kaktą. 

Publika staugė iš džiaugsmo ir pradėjo berti gėles ant Sargono 
ir jo aukos. O tuo metu nustebęs ir supykęs Ramzis stovėjo su ap- 
nuogintu kalaviju ir žiūrėjo, kaip Kama plėšė iš savo kaimynų gėles 
ir metė jas asirui. 

Sargonas abejingai sutiko žiūrovų džiūgavimus. Jis paspyrė bu- 
lių lyg norėdamas įsitikinti, ar tas dar gyvas, o paskui žengė kelis 
žingsnius prie kunigaikščio ir pasakęs kažką savo kalba oriai jam nu- 
silenkė. 

Ramzio akis aptraukė kruvina migla — jis mielai būtų įsmeigęs 
kalaviją į to nugalėtojo krūtinę, bet susivaldė. Kunigaikštis valandėlę 
susimąstė, paskui nusikabino nuo kaklo aukso grandinę ir padavė ją 
Sargonui. 

Asiras vėl nusilenkė, pabučiavo grandinę ir užsidėjo ją ant kak- 
lo. O kunigaikštis pamėlusiais iš raudonumo skruostais nužingsnia- 
vo prie vartelių, pro kuriuos į areną įeidavo aktoriai, ir publikos 
šauksmų lydimas, labai įsižeidęs išėjo iš cirko. 

Jau buvo toto mėnuo (birželio pabaiga, liepos pradžia). Pi Basčio 
mieste ir jo apylinkėse dėl kaitros žmonių antplūdis pradėjo mažėti. 
Bet Ramzio dvare vis dar buvo linksminamasi ir pasakojama apie 
įvykius cirke. 

Dvariškiai gyrė kunigaikščio drąsą, neįžvalgūs žavėjosi Sargono 
jėga, o žyniai rimtomis minomis kuždėjosi, kad vis dėlto sosto įpėdi- 
niui nederėjo kištis į bulių kautynes. Tam reikalui, girdi, esą kiti 
žmonės, apmokami ir anaiptol ne itin visuomenės gerbiami. 

Ramzis arba negirdėjo tų įvairių nuomonių, arba nekreipė į jas 
dėmesio. Iš viso spektaklio į jo atmintį įstrigo du epizodai: asiras, 
sukliudęs jam nugalėti bulių, ir Kama, kuri labai palankiai sutiko to 
svetimšalio meilinimąsi. 

Kadangi kunigaikščiui nepatogu buvo kviesti finikiečių vaidilutę 
į savo namus, vieną dieną jis pasiuntė jai laišką, kuriame pranešė 
norįs ją matyti ir klausė, kada jį priimsianti. Per tą patį pasiuntinį 
Kama parašė: lauks jo tą pat vakarą. 

Tik pasirodžius žvaigždėms kunigaikštis labai slaptai (taip jam at- 
rodė) išsmuko iš rūmų ir nuėjo. | 

Astoretės šventyklos sodas buvo beveik tuščias, ypač prie vaidi- 
lutės namo. Name buvo tylų — švietė vos pora žiburėlių. 

Kunigaikščiui nedrąsiai pasibeldus, vaidilutė pati atidarė duris. 
Tamsiame prieangyje ji pabučiavo jam rankas kuždėdama, kad ji 
būtų numirusi, jeigu anuomet cirke įsiutintas galvijas būtų padaręs 
jam kokią žalą. 

— Bet dabar tikriausiai esi rami,— piktai atsakė įpėdinis,— nes 
mane išgelbėjo. tavo meilužis... 

Jie įėjo į apšviestą kambarį, ir čia kunigaikštis pastebėjo, jog Ka- 
ma verkia. 

— Ką tai reiškia? — paklausė jis. 

— Nusigręžė nuo manęs viešpaties širdis, — tarė ji. — Bet gal ir 
gerai. 

Įpėdinis karčiai nusijuokė. 

— Tai jau esi meilužė ar dar tik rengies ja tapti, šventoji mer- 
gele?.. 

— Meilužė?.. Niekados!.. Bet galiu tapti to baisaus Žmogaus 
žmona. 

Ramzis pašoko nuo kėdės. 

— Ar aš sapnuoju?..— sušuko jis,— ar mane pasiekė Seto pra- 
keiksmas?.. Tu, vaidilutė, kuri saugoji ugnį prie Astoretės aukuro ir 
grasinama mirtimi privalai išlaikyti skaistybę, tu išteki?.. Iš tikrųjų 
finikiečių melas yra blogesnis, negu žmonės apie jį pasakoja!.. 

— Išklausyk mane viešpatie,— pasakė ji šluostydamasi ašaras, — 
ir pasmerk, jeigu nusipelniau. Sargonas nori, kad aš tapčiau jo žmo- 
na, jo pirmąja žmona. Pagal mūsų įstatymus vaidilutė ypač išimti- 
niais atvejais gali tapti žmona, bet tik karališkojo kraujo vyro žmo- 
na. O Sargonas yra karaliaus Asaro giminė... 

— Ir tu ištekėsi už jo? 

— Jeigu Tyro žynių aukščiausioji taryba man įsakys... Ką gi aš 
tada padarysiu?..— atsakė ji vėl paplūsdama ašaromis. 

— O kuo tai tarybai gali būti svarbus Sargonas? — paklausė ku- 
nigaikštis. 

— Girdėti, kad jai labai svarbus, — atsakė ji atsidusdama.— Asi- 
rai turi paimti Finikiją, o Sargonas tapsiąs jos satrapu... 

— Tu iš proto išsikraustei!..— sušuko kunigaikštis. 

— Kalbu, ką žinau. Mūsų šventykloje jau antrą kartą pradėtos 
pamaldos nelaimei nuo Finikijos nutolinti... Pirmą kartą jos buvo at- 
liekamos dar prieš tau atvykstant pas mus, viešpatie... 

— Ir kodėl dabar vėl?.. 

— Pasakojama, kad šiomis dienomis į Egiptą atvykęs chaldėjų 
žynys Istubaras su laiškais, kuriuose Asaras skirsiąs Sargoną savo 
pasiuntiniu ir įgaliotiniu sudaryti su jumis sutartį dėl Finikijos užgro- 
bimo. | 

— Betgi aš...— pertarė kunigaikštis. 

Jis norėjo pasakyti “nieko nežinau“, tik susilaikė. Paskui nusi- 
Juokė ir tarė: 

— Kama, prisiekiu tau savo tėvo garbe, kad kol aš esu gyvas, 
Asirija neužgrobs Finikijos. Ar to pakanka? 

— O viešpatie!.. Viešpatie!..— sušuko ji puldama jam po kojų. 

— Dabar turbūt jau netapsi to storžievio žmona? 

— Ak!..— pasipurtė ji. — Kaip gali dar klausti? 

— Ir būsi mano...— sušnibždėjo kunigaikštis. 

— Vadinasi, nori mano mirties?..— atsakė ji AEME siaubo. — 
Ką gi!.. jeigu tu nori, aš pasirengusi... 

— Noriu, kad tu Žaesnaa — kuždėjo jis dišidipas — kad gy- 
ventum ir priklausytum man.. 

— To negali būti... 

— O Tyro žynių aukščiausioji taryba? 

— Tik už vyro gali mane išleisti... 

— Juk įeisi į mano namus. 

— Jeigu įeisiu į juos ne kaip tavo žmona, aš mirsiu... Bet esu 
pasirengusi... net tam, kad nepamatyčiau rytdienos saulės... 

— Būk rami,— rimtai atsakė kunigaikštis.— Kas pelnė mano ma- 
lonę, tas nepatirs skriaudos. 

Kama vėl atsiklaupė prieš jį. 

— Kaip tai gali įvykti?..— paklausė ji sudėdama rankas. 

Ramzis buvo taip susijaudinęs, taip užmiršęs savo padėtį ir pa- 
reigas, kad jau buvo bežadąs vesti vaidilutę. Nuo to žingsnio jį su- 
laikė ne protas, bet kažkoks neaiškus instinktas. 

— Kaip tai gali būti?.. Kaip tai gali būti?..— kuždėjo Kama ry- 
dama jį žvilgsniu ir bučiuodama jo kojas. 

Kunigaikštis pakėlė ją, pasodino atokiau nuo savęs ir atsakė šyp- 
sodamasis: 

— Klausi, kaip tai gali būti?.. Tuojau tau paaiškinsiu. Paskuti- 
nis mano mokytojas žynys, iki aš tapau pilnamečiu, buvo vienas se- 
nas žynys, kuris atmintinai mokėjo daugybę nuostabių istorijų iš 
dievų, karalių, žynių ir net žymesniųjų valdininkų bei valstiečių gy- 
venimo. 

Tasai senis, pagarsėjęs pamaldumu ir stebuklais, kažkodėl nemėgo 
moterų, net jų bijojo. Todėl jis dažniausiai kalbėdavo apie moterų 
klastingumą, o kartą norėdamas man įrodyti, kaip stipriai valdote 
vyrų giminę, papasakojo tokią istoriją. 

Jaunas ir neturtingas raštininkas, kuris savo krepšelyje neturėjo 
nė varinio uteno, o tik miežinį paplotėlį, keliavo iš Tėbų į Žemu- 
tinį Egiptą ir ieškojo uždarbio. Jis buvo girdėjęs, kad toje valstybės 
dalyje gyveną turtingiausi ponai ir pirkliai, kad gerai pataikęs jis galįs 
rasti tarnybą, iš kurios pralobsiąs. 

Tad ėjo jis Nilo krantu (už vietą laive neturėjo kuo sumokėti) ir 
galvojo: 

— Kokie neapdairūs yra tie žmonės, kurie paveldėję iš tėvų vieną, 
du ar net dešimt talentų ne didina turtą prekiaudami arba skolinda- 

mi už didelius procentus, o iššvaisto jį nežinia kam? Kad aš turėčiau 
drachmą!.. Na, drachmos per maža... Bet jeigu turėčiau talentą arba 
dar geriau kelias žemės varsnas, kiekvienais metais didinčiau ją, o 
į gyvenimo pabaigą būčiau turtingas kaip turtingiausias nomarchas. 

Bet ką daryti!..— atsiduso jis. Dievai, matyt, globoja tik kvai- 
lius, o aš nuo peruko iki basų kulnų esu kupinas išminties. Gal mano 
širdyje 1r slypi koks kvailumo grūdas, tai nebent tik tas, kad tikrai 
nemokėčiau paleisti vėjais turto ir net nežinočiau, kaip imtis tokio 
bedieviško darbo? 

Taip samprotaudamas vargšas raštininkas ėjo pro pirkią, prie ku- 
rios sėdėjo kažkoks nei senas, nei jaunas žmogus, labai aštraus 
žvilgsnio, perveriančio iki širdies gelmių. Gudrus kaip gandras rašti- 
ninkas tuojau suvokė, kad čia turi būti koks nors dievas, ir nusilenkęs 
tarė: 

— Sveikinu tave, gerbiamasis šito gražaus namo savininke, ir ap- 
gailestauju, kad neturiu nei vyno, nei mėsos ir negaliu su tavim pa- 
sidalyti, kad įrodyčiau, jog gerbiu tave, ir viskas, ką turiu, priklau- 
so tau. 

Amonui, — nes tai buvo jis, pasivertęs ŽmMogumi,— patiko jau- 
no raštininko mandagumas. Tad pasižiūrėjo į jį ir paklausė: 

— Apie ką galvojai, eidamas čia? Matau išmintį tavo veide ir 
priklausau prie tų, kurie renka tiesos žodžius kaip kurapka kviečius. 

Raštininkas atsiduso. 

— Galvojau,— pasakė jis, — apie savo skurdą ir apie tuos leng- 
vabūdžius turtuolius, kurie nežinia nei kam, nei kokiu būdu iššvaisto 
turtus. 

— O tu neiššvaistytum? — paklausė dievas vis dar pasilikdamas 
žmogum. 

— Pažvelk į mane, gerbiamasis, — terė raštininkas.— Turiu su- 
kiurusią skraistę ir kelionėje pamečiau sandalus, bet papirusą ir 
rašalinę visuomet nešiojuosi lyg savo širdį. Keldamas ir guldamas 
kartoju, kad geriau neturtinga išmintis, negu kvailas turtas. 

Toks aš jau esu: moku išsakyti mintį dvejopu raštu ir atlikti pai- 
niausius skaičiavimus, pažįstu visus, kokie tik yra pasaulyje, auga- 
lus ir gyvulius. Tad ar gali pamanyti, kad aš, būdamas toks išmin- 
tingas, sugebėčiau vėjais paleisti turtą? 

Dievas susimąstė ir tarė: 

— Tavo gražūs žodžiai teka srauniai lyg Nilas prie Memfio, bet 
Jeigu iš tikrųjų esi toks išmintingas, parašyk man dvejopai žodį 
"Amonas". 

Raštininkas paėmė rašalinę, teptuką ir netrukus ant pirkios durų 
dvejopu raštu parašė “Amonas"...— taip aiškiai, kad net bežadžiai 
sutvėrimai sustodavo viešpaties pagerbti. 

Dievas buvo patenkintas ir pridūrė: 

— Jeigu esi išsimokęs skaičiuoti panašiai kaip ir rašyti, ap- 
skaičiuok man tokį prekybinį reikalą: sakysim, už vieną kurapką man 
duoda keturis vištos kiaušinius; kiek turi duoti vištos kiaušinių už 
septynias kurapkas? 

Raštininkas prisirinko akmenukų, dėliojo juos įvairiomis eilėmis 
ir dar saulei nenusileidus atsakė, kad už septynias kurapkas priklauso 
dvidešimt aštuoni vištos kiaušiniai. 

Visagalis Amonas net nusišypsojo matydamas tokį nepaprastą 
išminčių ir tarė: 

— Matau, kad sakei teisybę apie savo išmintį. Jeigu pasirodysi 
toks pat tvirtas ir doros atžvilgiu, padarysiu taip, kad iki gyvenimo 
pabaigos būsi laimingas, o po mirties tavo sūnūs padės tavo palai- 
kus į gražų kapą. O dabar pasakyk: kokio nori turto, kurio ne tik 
neiššvaistytum, bet dar jį ir padidintum? 

Raštininkas puolė maloningajam dievui po kojų ir atsakė: 

— Jeigu turėčiau nors šitokią plūktą pirkią ir bent keturis matus 
žemės, būčiau turtingas. 

— Gerai, — sako dievas, — bet pirma apsidairyk, ar tau to užteks. 

Nuvedė jį į trobą ir aiškina: 

— Štai čia turi keturias kepuraites ir prijuostes, dvi skraistes blo- 
gam orui ir dvi poras sandalų. Čia yra židinys, čia suolas, ant ku- 
rio galima miegoti, grūstuvė kviečiams grūsti ir duonkubilis... 

— O kas čia? — paklausė raštininkas rodydamas kažkokią figūrą, 
apdengtą drobe. 

— Taigi čia yra vienintelis daiktas, — atsakė dievas, — kurio ne- 
gali liesti, nes prarasi visą turtą. 

— Ai!.. — sušuko raštininkas.— Ji gali čia stovėti tūkstantį metų, 
ir aš jos nepaliesiu... Atleisk, jūsų malonybe, o koks ten dvaras ma- 
tyti?.. 

Ir jis iškišo galvą pro pirkios langelį. 

— Protingai pasakei, — tarė Amonas.— Tai dvaras ir net gražus. 
Ten yra erdvus namas, penkiasdešimt matų žemės, keliolika galvijų 
ir dešimt vergų. Jeigu norėtum turėti aną dvarą... 

Raštininkas puolė dievui po kojų. 

— Argi yra pasaulyje žmogus, — paklausė jis,— kuris vietoj 
miežinio paplotėlio nenorėtų kvietinio pyrago? 

Išgirdęs tai Amonas ištarė kerų žodį, ir tą pačią akimirką abudu 
atsidūrė ištaigingame dvaro name. 

— Štai čia turi, — kalbėjo dievas, — raižiniais papuoštą lovą, pen- 
kis staliukus ir dešimt kėdžių. Čia išsiuvinėti drabužiai, indai ir 
taurės vynui, čia aliejaus žibintas ir neštuvai... 

— O čia kas? — paklausė raštininkas rodydamas kampe stovinčią 
figūrą, apgaubtą muslinu. 

— Tik to vieno daikto neliesk,— atsakė dievas, — nes prarasi visą 
turtą. 

— Kad ir dešimt tūkstančių metų gyvenčiau,— sušuko raštinin- 
kas, — nepaliesiu to daikto!.. Mano nuomone, po išminties geriau- 
sias dalykas yra turtas. | 

— Bet kas ten matyti? — paklausė jis po valandėlės rodydamas 
didžiulius rūmus sode. 

— Tai kunigaikščio dvaras, — atsakė dievas.— Yra rūmai, pen- 
ki šimtai matų žemės, šimtas vergų ir pora šimtų galvijų. Tai dide- 
lis ūkis, bet jeigu manai, kad tavo išminties jam užteks... 

Raštininkas vėl puolė Amonui po kojų plūsdamas džiaugsmo 
ašaromis. 

— O viešpatie!.. — šaukė jis.— Kur yra toks beprotis, kuris vie- 
toj alaus puodelio nenorėtų vyno statinės? 

— Tavo žodžiai verti išminčiaus, kuris sprendžia sunkiausius 
uždavinius, — tarė Amonas. 

Jis ištarė didžius kerų žodžius, ir jiedu atsidūrė rūmuose. 

— Štai čia, — aiškino gerasis dievas, — tu turi valgomąją salę, 
joje paauksuotas sofas ir kėdes su staliukais, inkrustuotais įvairias- 
palviu medžiu. Apačioje yra virtuvė penkiems virėjams, sandėlis, kur 
rasi visokios mėsos, žuvų bei kepsnių, pagaliau rūsys su geriausiais 
vynais. Štai čia turi miegamąjį su judamu stogu, kuriuo vergai tave 
vėdins, kai tu miegosi. Žvilgtelk į lovą, kuri yra kedro medžio ir 
remiasi keturiomis liūto letenomis, meniškai nuliedintomis iš bron- 
zos. Čia turi rūbinę, pilną lininių ir vilnonių drabužių, o skryniose 
rasi žiedų, grandinių ir apyrankių... 

— O kas čia?.. — staiga paklausė raštininkas rodydamas figūrą, 
apgaubtą šydu, išsiuvinėtu auksiniais ir purpuriniais siūlais. 

— Čia kaip tik yra tai, ko tu labiausiai turi saugotis, — atsakė 
dievas.— Jeigu tai paliesi, tavo milžiniški turtai pražus. Ir tikrai 5a- 
kau tau, kad nedaug yra Egipte tokių ūkių, nes, turiu pridurti, jo ka- 
soje yra dešimt talentų aukso ir brangakmenių... 

— Mano valdove!.. — sušuko raštininkas.— Leisk, kad tuose 
rūmuose svarbiausioje vietoje būtų pastatyta tavo šventa statula, prieš 
kurią aš tris kartus per dieną rūkyčiau smilkalus. 

— Bet anos venk! — atsakė Amonas rodydamas šydu apgaubtą 
figūrą. 

— Nebent prarasčiau protą ir pavirsčiau blogesnis už kiaulę, ku- 
riai vynas tas pat, kas pamazgos,— pasakė raštininkas.— Tegul ta 
figūra su šydu riogso čia dar ir šimtą tūkstančių metų, aš jos nelie- 
siu, jeigu jau tokia tavo valia... 

— Atsimink, tu viską prarastum!.. — sušuko dievas ir išnyko. 

Laimingas raštininkas pradėjo vaikščioti po savo rūmus ir dairy- 
tis pro langus. Jis apžiūrėjo kasą ir rankose pasvėrė auksą — buvo 
sunkus, patikrino brangakmenius — buvo tikri. Jis liepė paduoti val- 
gyti; tuojau įbėgo vergai, išmaudė jį, nuskuto ir aprengė plonais dra- 
bužiais. 

Jis prisivalgė ir atsigėrė kaip niekad, nes buvo alkanas, o valgiai — 
puikūs ir nepaprastai skanūs. Paskui parūkęs smilkalais prieš Amo- 
no statulą ir papuošęs ją gyvomis gėlėmis atsisėdo prie lango. 

Kieme žvengė pora arklių, pakinkytų į raižiniais papuoštą vežimą. 
Kitoje vietoje būrys žmonių su ietimis ir tinklais tramdė nepaklus- 
nius medžioklinius šunis, kurie veržėsi į medžioklę. Prie svirno vie- 
nas raštininkas priiminėjo grūdus iš valstiečių, kitas prie tvarto 
klausėsi piemenų prievaizdo ataskaitos. 

Tolumoje dunksojo alyvmedžių giraitė, aukšta kalva, apaugusi vy- 
nuogėmis, plytėjo kviečių laukai, o tarp jų stiebėsi tankiai susodin- 
tos datulių palmės. 

“Iš tikrųjų! — tarė jis pats sau,— šiandien esu toks turtingas, 
koks ir turėjau būti. Tik viena mane stebina, kaip tiek metų galėjau 
ištverti pažeminimą ir skurdą! Turiu taip pat prisipažinti, — sampro- 
tavo jis, — jog nežinau, ar sugebėsiu padidinti tuos milžiniškus tur- 
tus. Pagaliau man daugiau ir nereikia, neturėsiu nė laiko vaikytis 
sandėrių." 

Bet netrukus jam nusibodo sėdėti rūmuose, tad išėjo pasižvalgy- 
ti po sodą, apvažiavo laukus, pasikalbėjo su tarnais, kurie puolė prieš 
jį ant pilvų, nors buvo taip apsirengę, kad dar vakar jis būtų laikęs 
sau garbe pabučiuoti jiems ranką. Kadangi ir ten jam buvo nuobo- 
du, grįžo į rūmus ir apžiūrėjo savo sandėlio bei rūsio atsargas ir bal- 
dus kambariuose. 

“Gražūs rakandai, — kalbėjo pats sau, — bet būtų dar gražesni, jei 
būtų gryno aukso, o ąsočiai — iš brangakmenių." 

Jo akys nejučiomis nukrypo į kampą, kur stovėjo išsiuvinėtu šydu 
apgaubta figūra ir — dūsavo. 

“Dūsauk sau, dūsauk!" — pagalvojo jis imdamas smilkytuvą ir 
rengdamasis pasmilkyti prieš Amono statulą. 

“Tikrai geras dievas, — mąstė jis, — jeigu įvertina net basų 
išminčių privalumus ir teisingai su jais elgiasi. Kokį gražų dvarą jis 
man padovanojo!.. Na, tiesa, ir aš jį pagerbiau ant tos trobelės durų 
dvejopu raštu užrašydamas vardą “Amonas". Arba kaip gražiai aš 
jam apskaičiavau: kiek gaus vištos kiaušinių už septynias kurapkas? 
Mano mokytojai buvo teisūs tvirtindami, kad išmintis net dievams 
atveria burną." 

Jis vėl žvilgtelėjo į kampą. Šydu apgaubta figūra vėl atsiduso. 

“Įdomu, — pats sau kalbėjo raštininkas, — kodėl mano bičiulis 
Amonas uždraudė man liesti tą daiktelį, stovintį kampe? Na, už to- 
kius turtus jis turėjo teisę kelti man sąlygas, nors aš nieko panašaus 
jam nepadaryčiau. Juk jeigu visi tie rūmai yra mano nuosavybė, jeigu 
viskuo, kas čia yra, galiu naudotis, kodėl ano daikto negalima net 
paliesti? 

Taip sakoma: negalima liesti! Bet juk galima pasižiūrėti..." 

Jis priėjo prie figūros, atsargiai nutraukė šydą, žiūri... kažkas la- 
bai gražaus. Lyg dailus jaunas berniukas, bet ne berniukas... Labai 
ilgi plaukai, smulkūs bruožai ir švelnumo kupinas žvilgsnis. 

— Kas tu? — sako jis figūrai. 

— Aš esų moteris, — atsakė ji tokiu plonu balsu, kuris smigo jam 
į širdį lyg finikiečių durklas. 

— Moteris?.. — galvoja raštininkas.— To manęs žynių mokyk- 
loje nemokė. Moteris?.. — pakartojo jis.— O ką tu čia turi? 

— Tai mano akys. 

— Akys?.. O ką tu pamatysi tokiomis akimis, kurios nuo mažiau- 
sios šviesos gali ištirpti? 

— Aš turiu akis ne tam, kad žiūrėčiau, o tam, kad tu į jas 
žiūrėtum, — atsakė figūra. 

— Keistos akys! — pats sau tarė raštininkas vaikščiodamas po 
kambarį. 

Jis vėl sustojo priešais figūrą ir paklausė: 

— O ką čia turi? 

— Tai mano lūpos. 

— O dievai! Tu mirsi badu,— sušuko jis,— nes tokia mažyte 
burna negalima prisivalgyti!.. 

— Jos ne tam, kad prisivalgyčiau,— atsakė figūra,— o tik tam, 
kad tu jas bučiuotum. 

— Bučiuočiau? — pakartojo raštininkas.— Ir to manęs nemokė 
žynių mokykloje... O štai čia... ką čia turi? 

— Tai mano rankutės. 

— Rankutės?.. Gerai, kad nepasakei — rankos, nes tokiomis ran- 
komis nieko negalėtum dirbti, net avies nepamelžtum. 

— Mano rankutės — ne darbui dirbti. 

— Tai kam gi? — nustebo raštininkas išskėsdamas jos pirštus... 

(Kaip aš tavo, Kama,— pasakė įpėdinis glamonėdamas mažytę 
vaidilutės ranką.) 


— Tai kam reikalingos tokios rankos? — klausė raštininkas 
figūrą. 

— Tavo kaklą apkabinti. 

— Nori pasakyti — sprandą?.. — suriko išsigandęs raštininkas, 


kurį žyniai visada čiupdavo už sprando, kai jis turėdavo būti plakamas. 

— Ne už sprando, — atsakė figūra, — o štai šitaip... 

Ir apkabino jį, — pasakojo toliau kunigaikštis, — rankomis už kak- 
lo, štai taip... (Jis užsidėjo vaidilutės rankas sau ant kaklo.) Ir pri- 
glaudė jį prie savo krūtinės... štai kaip... — (Čia jis prisiglaudė prie 
Kamos.) 

— Viešpatie, ką darai?.. — sukuždėjo Kama.— Juk tai man mirtis... 

— Būk rami, — atsakė kunigaikštis, — aš tau tik rodau, ką ana 
figūra darė su raštininku... 

„Staiga sudrebėjo žemė, išnyko rūmai, dingo šunys, arkliai ir ver- 
gai. Vynuogėmis apaugusi kalva pavirto uola, alyvmedžiai erškėčiais, 
o kviečiai smiltimis... 

Atsipeikėjęs mylimosios glėbyje raštininkas suprato, kad jis vėl 
yra toks pat skurdžius, koks buvo vakar, kai ėjo vieškeliu. Tačiau 
jis nesigailėjo savo turtų, nes turėjo moterį, kuri jį mylėjo ir gla- 
monėjo!.. 

— Taigi viskas dingo, o ji nedingo!.. — naiviai sušuko Kama. 

— Gailestingasis Amonas paliko ją jam paguosti,— atsakė ku- 
nigaikštis. 

— O, vadinasi, Amonas buvo gailestingas tik raštininkams,— tarė 
Kama.— Bet ką turi reikšti ši istorija?.. 

— Atspėk. Pagaliau jau girdėjai, ko vargšas raštininkas atsisakė 
už moters pabučiavimą... 

— Bet sosto neatsisakytų! — pertraukė vaidilutė. 

— Kažin?.. Jeigu jį labai paprašytų,— aistringai kuždėjo Ramzis. 

— O ne!.. — sušuko Kama ištrūkdama iš jo glėbio.— Tegul sos- 
to neišsižada, nes tokiu atveju kas beliktų iš jo pažadų Finikijai!.. 

Abu žiūrėjo vienas kitam į akis ilgai... ilgai... Tą akimirką kuni- 
gaikštis pajuto lyg žaizdą širdyje ir lyg iš tos žaizdos jam būtų 
ištrūkęs kažkoks jausmas. Ne aistra, nes aistra liko, bet — pagarba 
ir tikėjimas Kama. 

“Keistos tos finikietės, — pamanė įpėdinis,— galima dėl jų gal- 
vos netekti, bet neįmanoma jomis pasitikėti!.." 

Ramzis pasijuto pavargęs ir atsisveikino su Kama. Jis apsidairė 
po kambarį, tarytum jam būtų sunku su juo skirtis, ir išeidamas pats 
sau tarė: 

“Vis dėlto tu būsi mano, ir finikiečių dievai tavęs neužmuš, jei- 
gu jiems rūpi jų šventyklos ir žyniai..." 

Vos tik Ramzis išėjo iš Kamos vilos, į vaidilutės kambarį įpuolė 
jaunas graikas, nepaprastai gražus ir nuostabiai panašus į egiptiečių 
kunigaikštį. Jo veide atsispindėjo įtūžis. 

— Likonas! — sušuko išsigandusi Kama.— Ką čia veiki?.. 

— Niekšinga gyvate!.. — sušvokštė graikas skambiu balsu.— Ne- 
praėjo nė mėnuo nuo to laiko, kai prisiekei, kad mane myli, kad 
bėgsi su manim į Graikiją, ir jau antram meilužiui kabiniesi ant kak- 
lo... Nejaugi išmirė dievai ar teisingumas nuo jų pabėgo?.. 

— Pasiutęs pavyduoli,— atkirto vaidilutė, — tu mane užmuši... 

— Žinoma, kad ne ta tavo suakmenėjusi deivė, o aš tave 
užmušiu... Šitomis štai rankomis, — šaukė jis tiesdamas į ją ran- 
kas, — pasmaugsiu tave, jeigu tapsi meiluže... 

— Kieno? 

— Bene aš žinau!.. Tikriausiai abiejų — to seno asiro ir to ku- 
nigaikštpalaikio, kuriam aš akmeniu sutraiškysiu makaulę, jeigu jis 
čia valkiosis!.. Kunigaikštis!.. Kiek tik įsigeidžia, turi iš viso Egip- 
to moterų ir... dar įsigeidė svetimų vaidilučių... Vaidilutės žyniams, 
o ne svetimiems... 

Kama jau buvo atgavusi šaltą kraują. 

— O argi tu nesi mums svetimas? — paklausė ji išdidžiai. 

— Gyvatė!.. — vėl prapliupo graikas.— Aš negaliu būti jums 
svetimas, jeigu savo balso dovana, kuria mane papuošė dievai, tar- 
nauju jūsų dievams... O kiek kartų mano išvaizdos padedami apgau- 
dinėjote kvailus azijiečius, kad Egipto sosto įpėdinis slaptai priėmęs 
jūsų tikėjimą?.. 

— Tylėk!.. tylėk!.. — sušvokštė vaidilutė ranka užčiaupdama jam 
burną. 

Jos rankoje turėjo būti kažkas kerinčio, nes graikas aprimo ir ėmė 
kalbėti tyliau: 

— Klausyk, Kama. Artimiausiu laiku į Sebeniko įlanką atplauks 
graikų laivas, kurį vairuoja mano brolis. Pasistenk, kad vyriausiasis 
žynys pasiųstų tave į Pi Utą, o iš ten mudu pabėgsime pagaliau į 
šiaurės Graikiją, į tokias vietas, kurios nėra mačiusios finikiečių... 

— Tai pamatys juos, jeigu aš ten pasislėpsiu,— atkirto vaidilutė. 

— Jeigu tau bent plaukas nukristų, — kuždėjo įsiutęs graikas, — 
prisiekiu, kad Dagonas.., kad visi čionykščiai finikiečiai palydės savo 
galvas arba išdvės kasyklose! Jie sužinos, ką gali graikas... 

— O aš tau sakau, — tokiu pat balsu atsakė vaidilutė, — kad, kol 
nesutaupysiu dvidešimt talentų, nepasijudinsiu iš čia... O turiu tik 
aštuonis... 

— Iš kur paimsi likusius? 

— Duos Sargonas ir vietininkas. 

— Dėl Sargono sutinku, bet kunigaikščio nenoriu!.. 

— Kvailas Likonai, nejaugi nematai, kodėl man truputį patinka 
tasai pienburnis?.. Jis primena tave!.. 

Graikas visai apsiramino. 

— Na, na!.. — murmėjo jis.— Aš suprantu: jeigu moteris turi 
pasirinkti arba sosto įpėdinį, arba tokį kaip aš dainininką, man nėra 
ko bijoti... Bet aš esu pavydus ir ūmus, todėl prašau tave, kad kuo 
mažiausiai būtum su juo familiari. 

Pabučiavęs ją graikas smuko iš vilos ir dingo tamsiame sode. 

Kama pagrūmojo jam sugniaužtu kumščiu. 

— Niekingas juokdary!.. — sušnibždėjo ji. — Tu galėtum būti tik 
mano dainuojančiu vergu... 

Kitą dieną Ramzis, nuėjęs aplankyti savo sūnaus, rado Sarą 
paplūdusią ašaromis. Kunigaikštis pasiteiravo, ko ji taip rauda. Iš 
pradžių Sara atsakė, kad tai niekai, paskui — kad jai liūdna, paga- 
liau smarkiai raudodama puolė prie Ramzio kojų. 

— Viešpatie... mano viešpatie!.. — kuždėjo ji. — Aš žinau, kad 
manęs nebemyli, tačiau bent pats pasisaugotum... 

— Kas sakė, kad tavęs nebemyliu? — paklausė nustebęs kuni- 
gaikštis. 

— Juk turi savo namuose tris moteris... aukštos kilmės merginas... 

— A... tai dėl šito... 

— Ir dar rizikuoji dėl ketvirtos... dėl klastingos finikietės... 

Kunigaikštis sumišo. Iš kur Sara galėjo sužinoti apie Kamą ir su- 
sidaryti nuomonę, kad ji klastinga?.. 

— Kaip dulkės prasiskverbia į skrynią, taip ir blogos žinios į ra- 
miausius namus, — tarė Ramzis.— Kas tau pasakė apie finikietę?.. 

— Ar aš žinau — kas? Blogi būrimai ir mano širdis. 

— Tai net buriama?.. 

— Ir dar kokie baisūs burtai! Viena sena vaidilutė iš krištolinio 
rutulio sužinojo, kad visi žūsime per finikiečius, bent aš ir... mano 
sūnus!.. 

— Ir tu, kuri tiki vieninteliu Jehova, tu bijai kažkokios senės, o 
gal intrigantės paistymų?.. Kurgi tavo didysis dievas?.. 

— Mano dievas yra tik mano, o anie — tavo, todėl privalau juos 
gerbti. 

— Vadinas, ta senė kalbėjo tau apie finikiečius? — klausinėjo 
Ramzis. 

— Ji man išbūrė seniau, dar prie Memfio, kad turiu saugotis fi- 
nikietės,— atsakė Sara.— O čia kaip tik visi kalba apie kažkokią 
finikiečių vaidilutę. Aš nežinau, gal taip tik vaidenasi mano vargšei 
galvai. Man net sakė, kad jeigu ne jos kerai, nebūtum šokęs, viešpa- 
tie, tada į areną... Ak, jeigu bulius būtų tave subadęs!.. Dar ir da- 
bar, kai tik pagalvoju, kokia nelaimė galėjo tave ištikti, stingsta mano 
širdis... 

— Mesk tai iš galvos, Sara, — linksmai tarė kunigaikštis. — Ką 
aš imuosi globoti, tas stovi taip aukštai, kad jokia baimė jo neturi 
pasiekti... Juo labiau kvailos šnekos. 

— O nelaimė? Ar yra toks aukštas kalnas, iki kurio nenulėktų 
jos strėlė?.. 

— Motinystė tave nuvargino, Sara,— tarė kunigaikštis, — o kaitra 
trikdo tavo mintis, ir todėl rūpinies be pagrindo. Būk rami ir budėk 
prie mano sūnaus. Žmogus, — kalbėjo jis susimąstęs, — kad ir kas 
jis būtų, — finikietis ar graikas, — gali kenkti tik panašioms į save 
būtybėms, bet ne mums, kurie esame šio pasaulio dievai. 

— Ką tu pasakei apie graiką?.. Koks graikas?.. — sunerimusi pa- 
klausė Sara. 

— Ar aš pasakiau — graikas?.. Nieko nežinau. Gal man netyčia 
išsprūdo tas žodis, o gal tau tik pasigirdo. 

Pabučiavęs Sarą ir savo sūnų, Ramzis atsisveikino su jais. Tačiau 
nerimo jam taip ir nepavyko išsklaidyti. 

“Turiu prisipažinti, — galvojo jis, — kad Egipte negalima išsau- 
goti jokios paslapties. Mane seka žyniai ir mano dvariškiai net ta- 
da, kai būna 1š tikrųjų girti arba tik apsimeta, o Kamą saugo gyva- 
tiškos finikiečių akys. Iki šiol nepaslėpė jos nuo manęs, vadinasi, 
nelabai jiems rūpi jos nekaltybė. Pagaliau nuo ko ją saugoti?.. Nuo 
manęs, kuriam jie patys atskleidė savo šventovės apgavystes!.. Ka- 
ma priklausys man... Per daug jie suinteresuoti, kad norėtų užsit- 
raukti mano rūstybę...“ 

Po poros dienų pas kunigaikštį atėjo šventasis Mentezutfis, kil- 
nojo Herhoro padėjėjas iš karo ministerijos. Ramzis žiūrėdamas į 
išblyškusį pranašo veidą ir nudelbtas akis suprato, jog ir tas jau žino 
apie finikietę, o gal net kaip žynys mėgins jam priekaištauti. Bet šį 
sykį Mentezufis nepalietė įpėdinio širdies reikalų. 

Nutaisęs oficialią veido išraišką pranašas pasveikino kunigaikštį, 
atsisėdo jam nurodytoje vietoje ir prabilo: 

— Iš amžinybės viešpaties rūmų Memfyje man pranešė, kad šiuo 
metu į Pi Bastį yra atvykęs didysis chaldėjų žynys Istubaras, jo ma- 
lonybės karaliaus Asaro patarėjas ir jo dvaro astrologas. 

Kunigaikštis norėjo priminti Mentezufiui apie Istubaro atvykimo 
tikslą, bet prikando lūpą ir tylėjo. 

— Garsusis Istubaras,— dėstė toliau žynys, — atsivežė dokumen- 
tus, kuriuose pasakyta, kad kilnusis Sargonas, jo malonybės kara- 
liaus Asaro svainis ir satrapas, skiriamas to galingojo karaliaus pa- 
siuntiniu ir įgaliotiniu mūsų krašte... 

Ramzis vos neprapliupo juoku. Tasai rimtumas, su kuriuo Men- 
tezufis teikėsi atskleisti kunigaikščiui jau seniai žinomų paslapčių da- 
lelytę, nuteikė jį linksmai ir kartu sukėlė panieką. 

“Vadinas, „tas juokdarys, — pagalvojo įpėdinis, — net nenujaučia, 
kad aš žinau visas jų suktybes?.." 

— Kilnusis Sargonas ir garbingasis Istubaras,— kalbėjo toliau 
Mentezufis,— vyks į Memfį jo šventenybės kojų pabučiuoti. Bet pir- 
ma, jūsų kilnybe, kaip vietininkas teiksies maloningai priimti tuos 
pareigūnus ir jų palydą. 

— Su mielu noru, — atsakė kunigaikštis, — ir pasinaudodamas ta 
proga paklausiu juos, kada Asirija sumokės mums uždelstą duoklę? 

— Argi jūsų kilnybe, tai padarysi? — paklausė žynys žvelgda- 
mas jam į akis. 

— Būtinai!.. Mūsų iždui reikia duoklių... 

Mentezufis pašoko nuo kėdės ir iškilmingai, nors ir prislopintu 
balsu, tarė: 

— Mūsų viešpaties ir gyvybės davėjo vietininke, jo šventenybės 
vardu draudžiu tau kalbėti su kuo nors apie duokles, ypač su Sar- 
gonu ir Istubaru arba su kuo nors iš jų palydos. 

Kunigaikštis pabalo. 

— Žyny,— tarė jis taip pat atsistodamas,— kokią turi teisę 
kalbėti su manim viršininko tonu?.. 

Mentezufis praskleidė apsiaustą ir nusiėmė nuo kaklo grandinėlę, 
ant kurios buvo vienas iš faraono žiedų. 

Vietininkas apžiūrėjo jį, pagarbiai pabučiavo ir gražinęs žyniui at- 
sakė: 

— Įvykdysiu jo šventenybės mano viešpačio ir tėvo įsakymus. 

Juodu vėl atsisėdo, ir kunigaikštis paklausė žynį: 

— Ar, jūsų kilnybe, negalėtum man paaiškinti, kodėl Asirija ne- 
turi mokėti mums duoklės, kuri iš karto padėtų įveikti valstybės iždo 
sunkumus? 

— Nes mes neturime jėgų priversti Asiriją mokėti mums 
duoklę, — šaltai atsakė Mentezufis.— Mes turime šimtą dvidešimt 
tūkstančių kariuomenės, o Asirija — apie tris šimtus tūkstančių. Sa- 
kau tai jūsų kilnybei visai slaptai, kaip aukštam valstybės valdininkui. 

— Suprantu. Bet kodėl karo ministerija, kurioje tu tarnauji, su- 
mažino mūsų narsią armiją šešiasdešimčia tūkstančių žmonių? 

— Kad padidintume jo šventenybės dvaro pajamas dvylika 
tūkstančių talentų, — atsakė žynys. 

— Abha!.. Tad pasakyk man, gerbiamasis,— paklausė kuni- 
gaikštis,— kodėl gi Sargonas vyksta nusilenkti faraonui? 

— Nežinau. 

— Aha! Bet kodėl aš turiu to nežinoti, aš, sosto įpėdinis?.. 

— Yra valstybinių paslapčių, kurias žino tik keli pareigūnai... 

— Ir kurių gali nežinoti net mano garbingasis tėvas?.. 

— Žinoma,— atsakė Mentezufis,— yra dalykų, kurių galėtų 
nežinoti net jo šventenybė, jeigu neturėtų aukščiausiųjų žynio šven- 
tinimų. 

— Keistas dalykas! — pagalvojęs pasakė kunigaikštis.— Egip- 
tas yra faraono nuosavybė, ir vis dėlto valstybėje gali būti dalykų, 
kurių faraonas nežino?.. Paaiškink man tai, gerbiamasis. 

— Egiptas visų pirma ir net išimtinai yra Amono nuosavybė, — 
tarė žynys.— Todėl yra būtina, kad didžiausias paslaptis žinotų tik 
tie, kuriems Amonas apreiškia savo valią ir planus. 

Girdėdamas tokius žodžius kunigaikštis jautėsi taip, lyg būtų var- 
tomas durklų prismaigstytoje lovoje ir dar svilinamas ugnimi. 

Mentezufis norėjo atsistoti, bet vietininkas jį sulaikė. 

— Dar vienas žodis, — pasakė jis švelniai. — Jeigu Egiptas yra 
toks silpnas, kad negalime net minėti Asirijos duoklių... 

Jam trūko kvapo. 

— ...Jeigu yra toks nususęs,— tęsė jis, — tai kokia garantija, kad 
asirai mūsų neužpuls? 

— Nuo to galima apsidrausti sutartimis, — atsakė žynys. 

Įpėdinis numojo ranka. 


— Nėra sutarčių silpniesiems! — tarė jis.— Valstybės sienų ne- 
apgins sidabrinės lentos su traktatais, jeigu už jų nestovės ietys ir 
kalavijai!.. 


— O kas jūsų kilnybei pasakė, kad mūsų sienos neapsaugotos? 

— Tu pats. Šimtas dvidešimt tūkstančių turi nusileisti trims šim- 
tams tūkstančių. O jeigu asirai pas mus įžengs, iš Egipto liks dykuma... 

Mentezufio akys užsidegė. 

— Jeigu jie įžengs pas mus,— sušuko jis, — jų kaulai niekad ne- 
pamatys savo žemės!.. Apginkluosime visus bajorus, darbininkų pul- 
kus, net nusikaltėlius kasyklose... Paaukosime visų šventyklų lobius... 
Ir Asirija susidurs su penkiais šimtais tūkstančių Egipto karių... 

Ramzis buvo sužavėtas tuo žynio patriotizmo išsiveržimu. Jis čiu- 
po dvasininką už rankos ir tarė: 

— Tad jeigu galime turėti tokią armiją, kodėl mes nepuolame Ba- 
bilonijos?.. Argi didysis karvedys Nitageras nemaldauja mūsų jau ke- 
leri metai?.. Argi sąjūdis Asirijoje nekelia jo šventenybei nerimo?:. 
Jeigu mes leisime jiems sutelkti jėgas, kova bus sunkesnė, bet jei- 
gu mes patys pradėsime... 

Žynys pertraukė jį. 

— Ar žinai, kunigaikšti, — kalbėjo jis, — kas yra karas, kai rei- 
kia žygiuoti per. dykumą? Kas garantuos, kad pusė mūsų armijos ir 
nešikų nežus nuo sunkumų, kol mes pasieksime Eufratą? 

— Išlygintume tai vienu mūšiu, — tarė Ramzis. 

— Mūšis!.. — pakartojo šventikas.— O ar Žinai, kunigaikšti, kas 
yra mūšis?.. 

— Tikiuosi! — išdidžiai atšovė įpėdinis suduodamas per kalaviją. 

Mentezufis patraukė pečiais. 

— O aš tau sakau, viešpatie, kad tu nežinai, kas yra mūšis. 
Priešingai, tu turi apie jį visiškai neteisingą supratimą iš manevrų, 
kuriuose visada būdavai nugalėtojas, nors ne vieną kartą turėjai būti 
nugalėtas... 

Kunigaikštis susiraukė. Žynys įkišo ranką po savo apsiaustu ir 
staiga paklausė: 

— Atspėk, jūsų kilnybe, ką aš turiu? 

— Ką? — pakartojo nustebęs kunigaikštis. 

— Atspėk greit ir teisingai, — spyrė žynys, — nes jeigu apsirik- 
si, žus du tavo pulkai... 

— Turi žiedą, — atsakė pralinksmėjęs įpėdinis. 

Mentezufis atgniaužė ranką — joje buvo papiruso skiautelė. 


— O ką dar turiu?.. — vėl paklausė jis. 
— Žiedą. 
— Taigi kad ne žiedą, o dieviškosios Hatorės amuletą, — pasakė 


žynys. 

— Matai, viešpatie,— kalbėjo jis toliau, — toks yra mūšis. Mūšio 
metu likimas kiekvienu momentu tiesia į mus savo ranką ir reika- 
lauja kuo skubiausiai atspėti paslėptas joje staigmenas. Klystame ar 
atspėjame, bet vargas tam, kuris dažniau apsirinka negu atspėja!.. Ir 
šimteriopas vargas tiems, nuo kurių likimas nusigręžia ir verčia da- 
ryti klaidas!.. 

— Ir vis dėlto aš tikiu, jaučiu čia... — sušuko įpėdinis mušda- 
masis į krūtinę, — kad Asirija turi būti sutrypta!.. 

— Kad tavo lūpomis bylotų dievas Amonas, — tarė žynys.— Ir 
tikrai, — pridūrė jis, — Asirija bus pažeminta, gal net tavo rankomis, 
viešpatie, bet ne tuojau, ne tuojau... 

Mentezufis atsisveikino, kunigaikštis liko vienas. Skausmas 
spaudė jam širdį, galvoje ūžė. 

“Vadinasi, Hiramas buvo teisus, kad jie mus apgaudinėja,— gal- 
vojo Ramzis.— Dabar jau ir aš įsitikinau, kad mūsų ir chaldėjų 
žyniai sudarė kažkokį sandėrį, kurį jo šventenybė turės patvirtinti. 
Turės!.. Negirdėtas siaubas!.. Jis, gyvųjų ir mirusiųjų pasaulio 
viešpats, jis turi pasirašinėti sandėrius, kuriuos suraizgo intrigantai!.." 

Jam pritrūko žado. 

“Antra vertus, šventasis Mentezufis prasitarė. Vadinas, prireikus 
Egiptas gali turėti pusmilijoninę armiją?.. Aš nė nesvajojau apie to- 
kią jėgą!.. Ir jie mano, kad aš bijosiu jų pasakų apie likimą, kuris 

verčia mus minti mįsles... Tegul tik aš turiu nors du šimtus 
tūkstančių kariuomenės, išmankštintos kaip mūsų graikų ir libių pul- 
kai, imuosi įspėti visas mįsles žemėje ir danguje". 

O garbingasis pranašas Mentezufis grįždamas į savo celę sampro- 
tavo šitaip: 

“Karštakošis, mergišius, padauža, bet stipraus charakterio. Po sil- 
pno dabartinio faraono ar tik ne šis primins mums Ramzio Didžio- 
jo laikus. Po dešimties metų blogosios žvaigždės pasikeis, jis subręs 
ir sutriuškins Asiriją. Iš Ninevijos beliks griuvėsiai, šventasis Babi- 
lonas atgaus prideramą garbę, o vienas aukščiausiasis dievas, Egip- 
to ir Chaldėjos pranašų dievas, įsiviešpataus nuo Libijos dykumos 
iki švenčiausios Gango upės... 

Kad tik mūsų jauniklis neapsijuoktų naktinėse iškylose pas fini- 
kiečių vaidilutę!.. Pamatę jį Astoretės sode žmonės galėtų pagalvoti, 
kad sosto įpėdinis linkęs į finikiečių tikėjimą... O Žemutiniam Egip- 
tui nedaug betrūksta, kad išsižadėtų senųjų dievų... Koks čia tautų 
mišinys!.." 

Po kelių dienų kilmingasis Sargonas oficialiai pranešė kuni- 
gaikščiui apie savo paskyrimą Asirijos pasiuntiniu, pareiškė norą pa- 
sveikinti sosto įpėdinį ir paprašė paskirti jam egiptiečių palydą, ku- 
ri jį saugotų ir su derama pagarba nuvestų prie jo šventenybės fara- 
ono kojų. 

Kunigaikštis užtruko su atsakymu dvi dienas ir audienciją Sar- 
gonui paskyrė dar po dviejų dienų. Asiras, įpratęs prie rytietiško lėtu- 
mo kelionėse ir reikaluose, visai dėl to nesisielojo ir veltui neleido 
laiko. Nuo ryto iki vakaro jis gėrė, lošė kauliukais su Hiramu ir ki- 
tais Azijos turtuoliais, o laisvomis valandėlėmis, panašiai kaip ir 
Ramzis, sprukdavo pas Kamą. 

Ten būdamas vyresnio amžiaus ir praktiškas žmogus už kiekvieną 
vizitą aukodavo vaidilutei vertingų dovanų. O savo jausmus jai 
reikšdavo šitaip: 

— Ko tu, Kama, sėdi Pi Bastyje ir džiūsti? Kol esi jauna, tau 
įdomi tarnyba prie deivės Astoretės aukurų, bet kai pasensi, liūdnas 
likimas tavęs laukia. Nuvilks tau brangius rūbus, į tavo vietą pri- 
ims jaunesnę, o tu, kad gautum saują šutintų miežių, turėsi uždar- 
biauti būrimu arba gimdyvių priežiūra. 

Kad mane, — paistė toliau Sargonas, — už bausmę dievai būtų 
sutvėrę moterimi, labiau norėčiau pats būti gimdyve, negu jas slaugyti. 

Todėl sakau tau kaip protingas žmogus: mesk šventyklą ir eik į 
mano haremą. Duosiu už tave dešimt talentų auksu, keturiasdešimt 
karvių ir šimtą saikų kviečių. Iš pradžių žyniai bijos dievų bausmės 
norėdami daugiau išvilioti iš manęs. Bet aš nepakelsiu nė drachmos, 
na, gal primesiu daugiausia dar kelias avis. Tada jie atlaikys iškil- 
mingas pamaldas, o po to jiems tuojau apsireikš dangiškoji Asto- 
retė, kuri atleis tave nuo įžadų, kad tik aš dar pridėčiau auksinę gran- 
dinę arba taurę. 

Kama klausydamasi tų samprotavimų kandžiojo iš juoko lūpas, 
o jis dėstė toliau: 

— Ir jeigu išvažiuosi su manim į Nineviją, tapsi didele ponia. 
Duosiu tau rūmus, arklių, neštuvus, tarnaičių ir vergų. Per vieną 
mėnesį išpilsi ant savęs kvepalų daugiau, negu čia per visus metus 
paaukojate savo deivei. Ir kas žino, — baigė jis, — gal patiksi kara- 
liui Asarui, ir jis panorės paimti tave į savo haremą? Tada ir tu 
būtum laimingesnė, ir aš atgaučiau visa, ką būčiau dėl tavęs išleidęs. 

Sargono audiencijos dieną prie sosto įpėdinio rūmų išsirikiavo 
Egipto kariuomenė ir susirinko minios žmonių, mėgstančių renginius. 

Apie vidurdienį, didžiausios kaitros metu, pasirodė asirų kortežas. 
Priešakyje ėjo kalavijais ir lazdomis ginkluoti policininkai, paskui 
juos keli nuogi žygūnai ir trys raiteliai. Tai buvo trimitininkai ir 
šauklys. Kiekvienoje gatvių sankryžoje trimitininkai sutrimituodavo, 
o po jų skardžių balsų atsiliepdavo šauklys: 

— Štai atvysta galingojo karaliaus Asaro pasiuntinys ir įgalioti- 
nis Sargonas, karaliaus svainis, didelių valdų viešpats, narsus karys, 
provincijos valdytojas. Žmonės, parodykite jam deramą pagarbą kaip 
jo šventenybės Egipto valdovo bičiuliui!.. 

Paskui trimitininkus jojo keliolika asirų raitelių su smailiomis ke- 
purėmis, striukėmis ir siauromis kelnėmis. Jų gauruoti ir ištvermin- 
gi arkliai ant galvų ir krūtinių turėjo Žvynuotus žalvario šarvus. 

Po jų žygiavo pėstininkai su šalmais ir ilgais, žemę siekiančiais 
apsiaustais. Vienas būrelis buvo ginkluotas sunkiomis kuokomis, ant- 
ras lankais, trečias ietimis ir skydais. Be to, kiekvienas turėjo kala- 
viją ir šarvus. 

Paskui kareivius ėjo Sargono arkliai, vežimai ir neštuvai, aplink 
kuriuos iš visų pusių sekė baltais, raudonais ir žaliais drabužiais ap- 
rengti tarnai. Po jų pasirodė penki drambliai su neštuvais ant nugarų: 
vienuose sėdėjo Sargonas, kituose — chaldėjų žynys Istubaras. 

Eisenos gale vėl žengė pėsti ir raiti kareiviai, o iš paskos aidėjo 
triukšminga asirų muzika: trimitai, būgnai, lėkštės ir spiegiančios fleitos. 

Kunigaikštis Ramzis ir būrys žynių, karininkų bei spalvingai ir 
turtingai apsirengusių bajorų laukė pasiuntinio didžiojoje audiencijų 
salėje, į kurią galima buvo įeiti iš visų pusių. Įpėdinis buvo links- 
mas, nes žinojo, kad asirai neša dovanų, kurias Egipto liaudis gali 
palaikyti duoklės mokėjimų. Bet kai išgirdo kieme skardų šauklio 
balsą, giriantį Sargono galybę, kunigaikštis paniuro. O kai jo ausis 
pasiekė žodžiai, jog karalius Asaras yra faraono bičiulis, ir visai su- 
pyko. Jo šnervės išsiplėtė kaip įerzinto buliaus, o akys sukibirkščia- 
vo. Tai matydami karininkai ir bajorai taip pat apniuko ir ėmė tai- 
sytis kalavijus. Šventasis Mentezufis pastebėjo jų nepasitenkinimą ir 
sušuko: 

— Jo šventenybės vardu įsakau bajorams ir karininkams priimti 
kilmingąjį Sargoną su pagarba, tinkama didelio karaliaus pasiunti- 
niui!.. 

Sosto įpėdinis suraukė antakius ir pradėjo nekantriai vaikščioti pa- 
kyla, ant kurios stovėjo vietininko krėslas. Bet drausmingi karinin- 
kai ir bajorai nurimo, nes žinojo, jog su karo ministro padėjėju Men- 
tezufiu menki juokai. 

Tuo tarpu kieme augaloti, sunkiai aprengti asirų kareiviai išsiri- 
kiavo trimis eilėmis prieš pusnuogius, vikrius egiptiečių kareivius. 
Abi pusės žiūrėjo vieni į kitus lyg tigrų būrys į raganosių kaimenę. 
Ir vienų, ir kitų širdyje ruseno sena neapykanta. Bet drausmė nu- 
stelbė neapykantą. 

Pasirodė drambliai, sugriaudėjo egiptiečių ir asirų trimitai, -abiejų 
pusių kariai pakėlė aukštyn ginklus, žmonės krito kniūbsti, o asirų 
didikai Sargonas ir Istubaras išlipo iš neštuvų ant Žemės. 

Salėje kunigaikštis Ramzis atsisėdo stovinčiame ant pakylos po 
baldakimu krėsle, prie durų pasirodė šauklys. 

— Kilnusis viešpatie! — kreipėsi jis į įpėdinį. — Didžiojo kara- 
liaus Asaro pasiuntinys ir įgaliotinis, garsusis Sargonas ir jo paly- 
dovas, pamaldusis pranašas Istubaras trokšta pasveikinti tave ir pa- 
reikšti pagarbą tau, faraono — tegyvuoja jis amžinai! — vietininkui 
ir įpėdiniui!.. 

— Paprašyk tuos didikus, kad jie įeitų ir pradžiugintų mano širdį 
savo pasirodymu, — atsakė kunigaikštis. 

Žvangėdamas ginklais ir šarvais į salę įžengė Sargonas, apsivilkęs 
ilgais žaliais drabužiais, gausiai išsiuvinėtais auksu. Greta jo ėjo 

-pamaldusis Istubaras, išsiskirdamas baltutėliu apsiaustu, o paskui juos 
puošnūs asirų didikai nešė dovanas kunigaikščiui. 

Sargonas prisiartino prie pakylos ir prabilo asirų kalba, o jo 
žodžius vertėjas tučtuojau pakartojo egiptietiškai: 

— Aš, Sargonas, galingiausiojo karaliaus Asaro vadas, satrapas 
ir svainis, ateinu pasveikinti tavęs, galingiausiojo faraono vietinin- 
ke, ir pažymint mūsų amžiną draugystę įteikti tau dovanas... 

Įpėdinis įrėmė rankas į kelius ir sėdėjo nejudėdamas tarytum jo 
karališkųjų protėvių statula. 

— Vertėjau,— tarė Sargonas, — gal blogai pakartojai kuni- 
gaikščiui mano mandagų sveikinimą? 

Mentezutfis, stovintis šalia pakylos, pasilenkė prie Ramzio. 

— Viešpatie,— sukuždėjo jis,— kilnusis Sargonas laukia malo- 
ningojo atsakymo... 

— Tai atsakyk jam,— sušvokštė kunigaikštis, — kad aš nesupran- 
tu, kokią jis turi teisę šitaip su manim kalbėti, tarsi mudu būtume 
lygūs?.. 

Mentezufis sumišo ir tuo dar labiau įpykino kunigaikštį, kuriam 
pradėjo virpėti lūpos ir vėl sužaibavo akys. Bet chaldėjas Istubaras, 
suprantantis egiptiečių kalbą, greitai pasakė Sargonui: 

— Pulkim kniūbsti!.. 

— Kodėl aš turiu pulti kniūbsčias? — pasipiktinęs paklausė Sar- 
gonas. 

— Pulk, jeigu nenori prarasti mūsų karaliaus malonės, o gal ir 
galvos... 

Tai pasakęs Istubaras išsitiesė ant grindų kaip ilgas, o greta jo ir 
Sargonas. 

— Kodėl aš turiu gulėti ant pilvo prieš tą pienburnį? — murmėjo 
jis įširdęs. 

— Nes jis vietininkas, — atsakė Istubaras. 

— O aš ar nebuvau mano viešpačio vietininku?.. 

— Bet jis bus karalius, o tu nebūsi. 

— Dėl ko ginčijasi galingiausiojo karaliaus Asaro pasiuntiniai? — 
paklausė vertėją jau suminkštėjęs kunigaikštis. 

— Aiškinasi, ar jie turi parodyti jūsų kilnybei dovanas, parink- 
tas faraonui, ar tik įteikti atsiųstas jums, — atsakė sumanus vertėjas. 

— Aš noriu matyti ir jo šventenybei mano tėvui parinktas dova- 
nas, — tarė kunigaikštis, — ir leidžiu pasiuntiniams atsikelti. 

Sargonas atsikėlė, įraudęs iš pykčio ar nuovargio, ir parietęs ko- 
jas atsisėdo ant grindų. 

— Nežinojau,— pasakė jis,— kad aš, didžiojo Asaro giminė ir 
įgaliotinis, turėsiu savo drabužiais šluostyti dulkes nuo Egipto vie- 
tininko grindų!.. 

Mentezutis, kuris mokėjo asiriškai, Keliausbias Ramzio, tučtuo- 
jau liepė atnešti du kilimais apdengtus suolus, ant kurių bematant 
atsisėdo uždusęs Sargonas ir ramus Istubaras. 

Atsipūtęs Sargonas liepė paduoti didžiąją stiklinę taurę, plieninį 
kalaviją ir atvesti prie įėjimo du žirgus su auksuotomis kamanomis. 
O kai pasiuntinio įsakymai buvo įvykdyti, jis atsistojo ir nusilenkęs 
prabilo į Ramzį: 

— Mano viešpats, karalius Asaras, siunčia tau, kunigaikšti, porą 
nuostabių žirgų, kurie tenešioja tave tik į pergales. Siunčia tau taurę, 
iš kurios į tavo širdį visuomet teplaukia džiaugsmas, ir kalaviją, kokį 
terasi tik galingiausiojo valdovo ginklinėje. 

Jis išsitraukė iš makšties gana ilgą kalaviją, blizgantį kaip sidab- 
ras, ir ėmė jį rankomis lenkti. Kalavijas sulinko lyg lankas, o pas- 
kui staiga vėl atsitiesė. 

— Iš tikrųjų nuostabus ginklas!.. — tarė Ramzis. 

— Jeigu leisi, vietininke, parodysiu tau dar kitą jo savybę, — pa- 
sakė Sargonas, kuris, turėdamas progą pasigirti puikiais aniems lai- 
kams asirų ginklais, užmiršo pyktį. 

Jam paprašius vienas egiptiečių karininkas išsitraukė savo bron- 
zinį kalaviją ir laikė jį lyg paruoštą smūgiui. Tada Sargonas užsi- 
mojo plieniniu kalaviju, kirto ir nuskėlė priešininko ginklo gabaliuką. 

Nustebę žiūrovai ėmė šnibždėtis, o Ramzio veidą nutvieskė stip- 
rus raudonis. | 

“Tasai svetimšalis, — pagalvojo kunigaikštis, — atėmė iš manęs 
bulių cirke, nori vesti Kamą ir rodo man ginklą, kuris pjausto mūsų 
kalavijus kaip drožles!.." 

Ir jis pajuto dar baisesnę neapykantą karaliui Asarui, visiems asi- 
rams ir ypač Sargonui. 

Vis dėlto įpėdinis stengėsi valdytis ir kuo mandagiausiai paprašė 
pasiuntinį parodyti faraonui atgabentas dovanas. 

Beregint buvo atneštos didžiulės kvapnaus medžio dėžės, iš ku- 
rių aukštesnieji asirų valdininkai ėmė traukti raštuotų medžiagų rie- 
timus, taures, ąsočius, plieninius ginklus, lankus iš ožio ragų, auk- 
suotus šarvus ir skydus, nusagstytus brangakmeniais. 

Tačiau puikiausia dovana buvo karaliaus Asaro rūmų modelis, pa- 
darytas iš sidabro ir aukso. Jie atrodė kaip keturi vienas ant kito su- 

statyti vis mažesni pastatai, kuriuos kiekvieną iš visų pusių rėmė tan- 
ki kolonada, o vietoj stogo buvo terasa. Kiekvieną įėjimą saugojo 
liūtai arba sparnuoti jaučiai su žmogaus galvomis, iš abiejų tiltų šonų 
buvo išraižyti arkliai įvairiomis pozomis. Sargonas nustūmė vieną 
modelio sieną, ir visi pamatė turtingus kambarius, apstatytus bran- 
giais baldais. Didžiausią nuostabą sukėlė audiencijų salė su 
figūrėlėmis, vaizduojančiomis karalių aukštame soste ir jo dvariškius, 
kareivius, taip pat vasalus, reiškiančius pagarbą. 

Viso modelio ilgis prilygo dviejų žmonių ūgiui, o aukštis — be- 
veik sulig žmogaus ūgiu. Egiptiečiai kuždėjosi, kad ta viena kara- 
liaus Asaro dovana yra bene šimto penkiasdešimt talentų vertės. 

Išnešus dėžes su dovanomis, vietininkas pakvietė abu pasiuntinius 
ir jų palydą į puotą, kurios metu svečiai buvo gausiai apdovanoti. 
Ramzis buvo labai mandagus: kai Sargonui patiko viena iš įpėdinio 
moterų, kunigaikštis padovanojo ją pasiuntiniui, žinoma, jai pačiai 
sutikus ir jos motinai leidus. 

Taigi Ramzis buvo mandagus ir dosnus, bet raukšlės nedingo nuo 
jo kaktos. O kai Tutmozis paklausė, ar ne gražius rūmus turi kara- 
lius Asaras, kunigaikštis atsakė: 

— Man atrodytų gražesni jų griuvėsiai sudegintoj Ninevijoj... 

Puotos metu asirai buvo labai santūrūs. Kad ir gausiai būta vy- 
no, jie mažai gėrė ir ne daugiau šūkavo. Sargonas nė karto nepra- 
pliupo skardžiu juoku, kaip buvo įpratęs, o tik sėdėjo panarinęs akis 
ir giliai susimąstęs. 

Tik du žyniai — chaldėjas Istubaras ir egiptietis Mentezufis — 
buvo ramūs kaip žmonės, kuriems suteikta galia žinoti ateitį ir ją 
valdyti. | 

Po priėmimo vietininko rūmuose Sargonas dar užtruko Pi Bas- 
tyje — laukė faraono laiškų iš Memfio, o tuo pačiu metu tarp kari- 
ninkų ir bajorų iš naujo ėmė plisti keisti gandai. 

Finikiečiai pasakojo, — žinoma, kaip didžiausią paslaptį, — kad 
žyniai nežinia kokiais sumetimais ne tik dovanojo Asirijai dėl uždels- 
tos duoklės, ne tik atleido visiems laikams nuo jos mokėjimo, bet 
net sudarė su asirais taikos sutartį ilgiems metams, norėdami jiems 
palengvinti kažkokį karą šiaurėje. 

— Faraonas, — pasakojo finikiečiai, — net dar labiau susirgo, kai 
sužinojo apie barbarams daromas nuolaidas. Kunigaikštis Ramzis sie- 
lojasi ir vaikščioja nuliūdęs, bet abu turi paklusti žyniams, nes nėra 
tikri dėl bajorijos ir kariuomenės nuotaikų. 

Tai labiausiai pykino Egipto aristokratiją. 

— Vadinasi, dinastija mumis nebepasitiki?.. — kuždėjosi tarp 
savęs prasiskolinę didikai. — Vadinasi, žyniai panūdo užtraukti gėdą 
Egiptui ir nualinti jį?.. Juk aišku: jeigu Asirija kariauja kažkur toli- 
moje šiaurėje, ją kaip tik dabar reikia užpulti ir laimėtu grobiu pri- 
pildyti ištuštėjusį karaliaus 1ždą ir pakelti ant kojų aristokratiją... 

Vienas kitas jaunas didikas išdrįsdavo paklausti įpėdinį, ką jis ma- 
no apie Asirijos barbarus. Kunigaikštis tylėjo, bet jo žaižaruojančios 
akys ir kietai sučiauptos lūpos pakankamai aiškiai rodė jo jausmus. 

— Aišku, — kuždėjosi didikai, — kad dinastija apraizgyta žynių 
pinklių, nepasitiki bajorija, kai Egiptui gresia didelės nelaimės... 

Patylomis liejamas pyktis greit virto tyliais pasitarimais, panašiais 
net į sąmokslus. Nors pasipiktinusių buvo labai daug, bet savimi pa- 
sitikįs ar apakęs dvasininkų luomas nieko apie tai nežinojo, o Sar- 
gonas, nors ir jautė neapykantą, nekreipė į ją dėmesio. 

Jis sužinojo, kad kunigaikštis Ramzis jam nepalankus, bet siejo 
tai su įvykiu cirke, o dar daugiau — su pavyduliavimu dėl Kamos. 
Tačiau būdamas tikras dėl savo kaip pasiuntinio neliečiamybės, gėrė, 
puotavo ir beveik kas vakarą sprukdavo pas finikiečių vaidilutę, kuri 
vis palankiau priiminėjo jo merginimąsi ir dovanas. 

Tokios buvo aukščiausiųjų sluoksnių nuotaikos, kai vieną naktį 
į Ramzio butą atlėkė šventasis Mentezutis ir pasakė, kad tuojau pat 
turįs pasimatyti su kunigaikščiu. 

Dvariškiai atsakė, kad pas kunigaikštį yra viena iš jo moterų, 
todėl jie negalį trukdyti savo viešpačio. Bet Mentezufis vis labiau 
spyrėsi, ir jie pranešė įpėdiniui apie žynio atvykimą. 

Po valandėlės kunigaikštis pasirodė net nesupykęs. 

— Kas atsitiko,— paklausė jis,— gal karas kilo, kad jūsų kil- 
nybė varginatės tokiu vėlyvuų metu? 

Mentezufis įbedė į Ramzį akis ir giliai atsiduso. 

— Ar visą vakarą, kunigaikšti, niekur nebuvai išėjęs? — paklausė 
jis. 

— Nė žingsnio. 

— Vadinasi, galiu dėl to prisiekti? 

Įpėdinis nustebo. 

— Man atrodo, — atsakė jis išdidžiai, — kad tavo priesaika ne- 
reikalinga, jeigu tariau savo žodį. Kas gi atsitiko?.. 

Juodu nuėjo į atskirą kambarį. 

— Ar žinai, viešpatie,— kalbėjo susijaudinęs žynys, — kas įvy- 
ko gal prieš kokią valandą... Jo kilnybę Sargoną užpuolė kažkokie 
jaunuoliai ir primušė lazdomis... 

— Kokie?.. Kur?.. 

— Prie finikiečių vaidilutės Kamos vilos, — pasakojo toliau Men- 
tezufis atidžiai stebėdamas įpėdinį. 

— Drąsūs vyrukai! — atsakė kunigaikštis gūžtelėdamas pečiais.— 
Užpulti tokį stipruolį!.. Manau, kad ten skilo ne vienas kaulas. 

— Bet užpulti pasiuntinį... Tik pamanyk, kilnusis viešpatie, su- 


mušė pasiuntinį, kurį globoja Asirijos ir Egipto didybė... — pikti- 
nosi žynys. 
— Cha! cha!.. — nusijuokė kunigaikštis.— Vadinasi, karalius 


Asaras siunčia savo pasiuntinius net pas finikiečių šokėjas?.. 

Mentezufis suglumo. Staiga jis pliaukštelėjo sau per kaktą ir 
sušuko taip pat juokdamasis: 

— Tik pamanyk, kunigaikšti, koks aš neišmanėlis, neapsipratęs 
su politinėmis ceremonijomis. Juk aš net užmiršau, kad Sargonas, 
valkiodamasis naktimis palei įtartinos moters namus, nėra joks pa- 
siuntinys, 0 paprastas žmogus!.. 

Bet po valandėlės pridūrė: 

— Šiaip ar taip, negerai išėjo... Sargonas gali nepalankiai nusi- 
teikti mūsų atžvilgiu... 

— Žyny... Žyny!.. — tarė kunigaikštis linguodamas galvą.— Tu 
užmiršti daug svarbesnį dalyką... Egiptui nėra reikalo nei bijoti, nei 
tuo labiau rūpintis, kokia ten jų — gera ar bloga — Sargono ir net 
karaliaus Asaro nuotaika... 

Mentezufis taip suglumo dėl karalaičio pastabų taiklumo, kad, 
užuot atsakęs, tik linkčiojo murmėdamas: 

— Dievai tave, kunigaikšti, apdovanojo didžiųjų žynių išminti- 
mi... tebūnie palaimintas jų vardas!.. Jau norėjau įsakyti, kad būtų 
surasti ir nuteisti tie jauni padaužos, bet dabar geriau paklausysiu ta- 
vo patarimo, nes esi išminčių išminčius. Tad pasakyk, viešpatie, ką 
mums daryti su Sargonu ir tais akiplėšomis?.. 

— Visų pirma, reikia palaukti ryto, — atsakė įpėdinis.— Kaip 
žynys, puikiai žinai, kad dieviškas miegas dažnai duoda gerų pata- 
rimų. 

— O jeigu ir iki ryto nieko nesugalvosiu? — paklausė Mente- 
zutfis. 

— Šiaip ar taip, aš aplankysiu Sargoną ir pasistengsiu išdildyti 
iš jo atminties tą menką įvykį. 

Žynys pagarbiai atsisveikino su Ramziu ir grįždamas namo mąstė: 

“Širdį leisiu sau išplėšti iš krūtinės, kad kunigaikštis ten nedaly- 
vavo— nei pats mušė, nei kitus kurstė ir net nežinojo apie įvykį. 
Kas taip šaltai ir taikliai mąsto apie įvykį, negali būti bendrininkas. 
Taigi galiu pradėti kvotą, ir, jeigu nenumaldysime gauruoto barba- 
ro, atiduosiu mušeikas teismui. Nieko sau dviejų valstybių draugystės 
sutartis, kuri prasideda pasiuntinio išniekinimu!.." 

Kitą dieną kilnusis Sargonas iki vidudienio gulėjo patale, o tai 
jam atsitikdavo gana dažnai — po kiekvieno lėbavimo. Greta jo ant 
žemos sofos sėdėjo pamaldusis Istubaras, kuris įsmeigęs į lubas akis 
kuždėjo maldas. 

— Istubarai,— atsiduso didikas, — ar esi tikras, kad niekas mūsų 
dvare nežino apie mano nelaimę? 

— Kas gali žinoti, jeigu niekas tavęs nematė? 

— Ogi egiptiečiai!.. — suvaitojo Sargonas. 

— Iš egiptiečių apie tai žino tik Mentezufis ir kunigaikštis, na, 
ir tie pramuštgalviai, kurie turbūt ilgai atsimins tavo kumščius. 

— Gal šiek tiek... gal!.. Bet man atrodo, kad tarp jų buvo ir 
įpėdinis — jo nosis tikriausiai sudaužyta, jeigu ne sulaužyta... 

— Įpėdinio nosis sveika, jis ten nebuvo, užtikrinu tave. 

— Tokiu atveju, — dūsavo Sargonas, — kunigaikštis privalo ke- 
lis iš jų pasmeigti ant kuolo. Juk aš pasiuntinys!.. Mano kūnas šventas... 

— O aš tau sakau,— patarė Istubaras,— mesk pyktį iš savo šir- 
dies ir nė nesiskųsk. Jei tie padaužos pateks į teismą, visas pasaulis 
sužinos, kad kilniojo Asaro pasiuntinys prasideda su finikiečiais, o 
kas blogiausia — pats vienas lanko juos naktį. O ką tu atsakysi, kai 
tavo mirtinas priešas, kancleris Lik Bagusas paklaus tave: Sargonai, 
su kokiais finikiečiais tu susitikai ir apie ką naktį su jais kalbėjaisi 
prie jų šventyklos?.. 

Sargonas dūsavo, jeigu dūsavimu galima laikyti garsus, panašius 
į liūto maurojimą. 

Staiga įbėgo asirų karininkas. Jis atsiklaupė ir kakta palietęs grin- 
dis pranešė Sargonui: 

— Mūsų viešpaties akių šviesa!.. Prie įėjimo pilna egiptiečių di- 
dikų ir pareigūnų, o jų priešakyje pats sosto įpėdinis... Jis, matyt, 
nori čia įeiti ir pareikšti tau pagarbą... 

Tačiau, kol Sargonas suskubo duoti nurodymus, kambario dury- 
se pasirodė kunigaikštis. Jis nustūmė į šalį ilgšį asirą, stovėjusį sar- 
gyboje, ir greitai priėjo prie veltinių, ant kurių gulėjo pasiuntinys. 
Sargonas sumišo ir plačiai atvėręs akis nežinojo, ką daryti — pabėgti 
nuogam į kitą kambarį ar pasislėpti patale? 

Ant slenksčio stovėjo keli asirų karininkai nustebę dėl tokio įpėdi- 
nio įsiveržimo, nesuderinamo su jokiu etiketu. Bet Istubaras davė 
ženklą, ir jie dingo už užuolaidos. 

Kunigaikštis atėjo vienas, palydą palikęs kieme. 

— Būk pasveikintas, — prabilo jis, — didžiojo karaliaus pasiun- 
tiny ir faraono svety. Atėjau aplankyti tavęs ir sužinoti, ar nereikia 
kokios mano pagalbos. O jeigu tau leis laikas ir ūpas, noriu, kad 
drauge su manim ant žirgo iš mano tėvo arklidžių pajodinėtum po 
miestą, apsuptas mūsų palydos, kaip dera pasiuntiniui galingojo Asa- 
ro, tegyvuoja jis amžinai! 

Sargonas klausėsi gulėdamas ir nesuprato nė žodžio. O kai Istu- 
baras išvertė jam kunigaikščio kalbą, pasiuntinys buvo taip sužavėtas, 
kad ėmė daužyti galvą į veltinius, tolydžio kartodamas: “Asaras ir 
Ramzis". 

Nurimęs ir atsiprašęs kunigaikštį už netikusią būklę, kurioje jį ap- 
tiko toks garbingas ir kilnus svečias, jis pridūrė: 

— Nepalaikyk už bloga, o viešpatie, kad aš, žemės kirminas ir 
sosto pamina, tokiu neįprastu būdu reiškiu džiaugsmą dėl tavo at- 
sakymo. Bet aš apsidžiaugiau dvigubai. Viena, kad man teko 
nežemiška garbė, antra, kad tavo kvailoje ir niekingoje širdyje ma- 
niau, jog tai tu, viešpatie, buvai mano vakarykščios negandos kalti- 
ninkas. Man pasirodė, kad tarp lazdų, kurios daužė mano nugarą, 
jaučiau ir tavo lazdą, iš tikrųjų smagiai tvojančią... 

Ramusis Istubaras išvertė Sargono žodžius kunigaikščiui. Į tai 
įpėdinis atsakė tikrai karališkai, oriai: 

— Apsirikai, Sargonai. Jeigu ne pats būtum supratęs savo klaidą, 
liepčiau tuojau pat atskaičiuoti tau penkiasdešimt lazdų, kad atsimin- 
tum, jog tokie kaip aš neužpuola vieno žmogaus nei būriu, nei 
naktį... 

Kol šviesusis Istubaras baigė versti tą atsakymą, Sargonas jau 
prišliaužė prie kunigaikščio ir apkabino jo kojas šaukdamas: 

— Didis viešpats!.. Didis karalius!.. Garbė Egiptui, kad turi tokį 
valdovą! 

O kunigaikštis į tai atsakė: 

— Pasakysiu tau dar daugiau, Sargonai. Jeigu buvai vakar užpul- 
tas, užtikrinu tave, kad to nepadarė nė vienas iš mano dvariškių. Ma- 
nau, kad toks milžinas kaip tu ne vienam turėjo suskaldyti makaulę, 
tuo tarpu mano artimieji yra sveiki. 

— Tiesą pasakė ir išmintingai kalba! — sukuždėjo Sargonas Is- 
tubarui. 

— Nors bjauriai su tavim pasielgta, — kalbėjo kunigaikštis, — ir 
visai ne dėl mano ar mano dvaro kaltės, vis dėlto jaučiu pareigą 
sušvelninti taip netikusiai tave priėmusio miesto tau padarytą nuos- 
kaudą. Todėl aš pats atvykau į tavo miegamąjį, todėl atidarau tau 
savo namus, kad galėtum tinkamu metu, kada tik panorėsi, mane ap- 
lankyti. Todėl... prašau tave priimti iš manęs šią nedidelę dovaną... 

Tai sakydamas kunigaikštis iš už tunikos išėmė rubinais ir safy- 
rais nusagstytą grandinę. 

Milžinas Sargonas net apsiverkė sujaudindamas kunigaikštį, bet 
jo ašaros nepaveikė abejingo Istubaro. Tas žinojo, kad ašaras, 
džiaugsmą ir pyktį Sargonas, išmintingo karaliaus pasiuntinys, vi- 
sada laiko atsargoje. 

Vietininkas pasėdėjo dar valandėlę ir pagaliau atsisveikino su pa- 
siuntiniu. Išeidamas jis pagalvojo, kad vis dėlto asirai, nors ir bar- 
barai, nėra blogi žmonės, jeigu sugeba pajusti kilniadvasiškumą. 

O Sargonas buvo taip sujaudintas, kad liepė tuojau atnešti vyno 
ir gėrė, gėrė — nuo vidudienio iki vakaro. 

Gerokai po saulėlydžio žynys Istubaras valandėlę išėjo iš Sargo- 
no kambario ir netrukus grįžo, bet pro slaptas duris. Už jo pasirodė 
du žmonės tamsiais apsiaustais. Kai jie nusiėmė nuo veidų gaubtu- 
vus, Sargonas pažino, kad vienas iš jų yra vyriausiasis žynys Mef- 
ris, O antras — pranašas Mentezutis. 

— Atnešiau tau, kilnusis įgaliotini, gerą naujieną, — tarė Mefris. 

— Norėčiau ir jums pranešti tokią pat! — sušuko Sargonas.— 
Sėskitės, šventieji ir kilmingieji vyrai. Nors mano akys ir paraudu- 
sios, bet kalbėkit su manim tarytum aš būčiau visai blaivas... Juk 
aš ir girtas turiu protą, gal net geresnį... Tiesa, Istubarai?.. 

— Kalbėkite,— pritarė chaldėjas. 

— Šiandien, — prabilo Mentezufis,— gavau laišką iš kilniojo mi- 
nistro Herhoro. Jis rašo mums, kad jo šventenybė faraonas (tegyvuoja 
jis amžinai!) laukia jūsų atvykstant savo nuostabiuose rūmuose prie 
Memfio ir kad jo šventenybė (tegyvuoja jis amžinai!) yra nusiteikęs 
sudaryti su jumis sutartį. 

Sargonas lingavo ant veltinių čiužinių, bet jo akys buvo beveik 
blaivios. 

— Važiuosiu,— atsakė jis,— pas jo šventenybę faraoną (tegy- 
vuoja jis amžinai!) ir padėsiu savo viešpaties vardu antspaudą ant 
sutarties, kad tik ji būtų surašyta ant plytų dantiraščių, nes jūsiškio 
aš nesuprantu... Gulėsiu kniūbsčias prieš jo šventenybę (tegyvuoja 
jis amžinai!) nors ir visą dieną ir pasirašysiu sutartį... Bet kaip jūs 
ją įvykdysite... cha!.. cha!.. cha!.. to jau aš nežinau... — užbaigė jis 
juokdamasis storu balsu. 

— Kai drįsti, didžiojo Asaro tarne, abejoti mūsų valdovo gera va- 
lia ir tikėjimu?.. — sušuko Mentezufis. 

Sargonas truputį prasiblaivė. 

— Aš nekalbu apie jo šventenybę,— atsakė jis, — bet apie sosto 
įpėdinį... 

— Tai kupinas išminties jaunuolis, kuris nesvyruodamas įvykdys 
tėvo ir aukščiausiosios žynių tarybos valią,— tarė Mefris. 

— Cha!.. cha!.. cha!.. — vėl nusikvatojo girtas barbaras. — Jūsų 
kunigaikštis... O dievai, išsukinėkite man rankų ir kojų sąnarius, jei- 
gu aš sakau netiesą — norėčiau, kad Asirija turėtų tokį įpėdinį... 

Mūsų įpėdinis Asirijoje — tai išminčius, žynys... Kol jis išsi- 
ruošia į karą, pirma tyrinėja žvaigždes danguje, paskui vištoms pa- 
uodegin žiūri... O jūsiškis pasiskaičiuos, kiek turi kariuomenės, 
sužinos, kur stovyklauja priešas, ir užgrius jam ant sprando kaip ere- 
lis aviną. Tai bent vadas!.. Tai bent karalius!.. Jis ne iš tų, kurie 
klausosi žynių patarimų... Jis tarsis su savo kalaviju, o jūs privalėsit 
vykdyti jo įsakymus... 

Ir todėl, nors ir pasirašysiu su jumis sutartį, papasakosiu savo 
viešpačiui, kad, be sergančio karaliaus ir išmintingųjų žynių, čia yra 
Jaunas sosto įpėdinis, liūtas ir jautis viename asmenyje... kurio lūpo- 
mis medus teka, o širdyje žaibai. 

— Ir pasakysi netiesą, — perspėjo Mentezufis.— Mūsų kuni- 
gaikštis ūmus ir truputį palaidas kaip visi jauni žmonės, tačiau mo- 
ka gerbti ir išminčių patarimus ir aukščiausias šalyje pareigas. 

Sargonas palingavo galvą. 

— Oi jūs, išminčiai!.. rašto mokovai!.. žvaigždžių kelių žinovai!.. — 
kalbėjo jis pašaipiai. — Aš neišmanėlis, paprastas generolas, kuris be 
antspaudo ne visada mokėtų nubrėžti savo pavardę... Jūs išminčiai, 
aš neišmanėlis, bet, prisiekiu savo karaliaus barzda, nesikeisčiau su 
jumis išmintimi... 

Jūs esate žmonės, kuriems atsivėrė plytų ir papirusų pasaulis, bet 
užsidarė tasai tikrasis, kuriame visi gyvename... Aš neišmanėlis, bet 
turiu šuns uoslę! Ir kaip šuo iš tolo užuos lokį, taip ir aš savo pa- 
raudonavusia nosimi pažinsiu didvyrį. Jūs patarinėsite kunigaikščiui!.. 
Betgi jis jau šiandien jus užkerėjo kaip gyvatė balandį. Aš bent ne- 
apgaudinėju savęs ir, nors kunigaikštis man geras kaip tikras tėvas, 
jaučiu savo kailiu, kad jis manęs ir mano asirų neapkenčia kaip tigras 
dramblio... Cha!.. cha!.. Tik duokit jam armiją, o po trijų mėnesių 
jis bus jau prie Ninevijos, kad tik pakeliui jam gimtų, o ne žūtų ka- 
reivial... 

— Nors ir tiesą sakytum,— pertraukė jį Mentezufis,— nors ku- 
nigaikštis ir norėtų žygiuoti prieš Nineviją, jis nežygiuos. 

— O kas jį sulaikys, kai jis taps faraonu? 

— Mes. 

— Jūs... jūs!.. Cha!.. cha!.. cha!.. — kvatojo Sargonas.— Jūs vis 
manote, kad tas jaunuolis nė nenujaučia mūsų sutarties... O aš... o 
aš... cha!.. cha!.. aš leisiu nulupti sau kailį ir pasmeigti save ant kuo- 
lo, kad jis jau viską žino... 

Argi finikiečiai laikytųsi taip ramiai, jeigu nebūtų tikri, kad jau- 
nas Egipto liūtas juos apgins nuo Asirijos jaučio? 

Mentezufis ir Mefris dėbtelėjo vogčiomis vienas į kitą. Juos be- 
veik išgąsdino tas įžvalgus barbaras, kuris drąsiai sakė tai, į ką jie 
visai nekreipė dėmesio. 

Ir iš tikrųjų: kas būtų, jeigu sosto įpėdinis atspėtų jų ketinimus 
1r net panūstų juos supainioti? 

Bet žynių nerimą greitai išsklaidė iki šiol tylėjęs Istubaras. 

— Sargonai,— prabilo jis, — kišies ne į savo reikalus. Tavo pa- 
reiga sudaryti su Egiptu tokią sutartį, kokios nori mūsų viešpats. O 
ką žino arba ko nežino, ką padarys arba ko nepadarys jų sosto įpėdi- 
nis, — tai jau ne tavo reikalas. Aukščiausioji, amžinai gyva žynių ta- 
ryba mus užtikrina, vadinasi, sutartis bus įvykdyta. Kaip tai bus pa- 
daryta, ne mūsų galvai spręsti. 

Abejingas Istubaro tonas nuramino įsismaginusį Asirijos įgalio- 
tinį ir išsklaidė jo linksmumą. 

Sargonas palingavo galvą ir sumurmėjo: 

— Tada man gaila vyruko!.. Jis yra didelis karys, kilniadvasis 
valdovas... 

Po vizito pas Sargoną du šventieji vyrai, Mefris ir Mentezutis, 
rūpestingai įsisupę į apsiaustus, susimąstę ėjo namo. 

— Kažin, — tarė Mentezufis,— ar tik to girtuoklio Sargono 
žodžiai apie mūsų įpėdinį nėra teisingi? 

— Tokiu atveju Istubaro bus teisingesni,— tvirtai atsakė Mefris. 

— Tačiau nenusistatykime iš anksto. Pirmiau reikia iškvosti ku- 
nigaikštį, — pasakė Mentezuifis. 

— Padaryk tai, jūsų kilnybe. 

Ir tikrai kitą dieną abu žyniai labai rimtais veidais atėjo pas 
įpėdinį 1r pasakė, kad nori slaptai pasikalbėti. | 

— Kas atsitiko? — paklausė kunigaikštis.— Ar jo kilnybė Sar- 
gonas vėl atliko kokią naktinę misiją? 

— Deja, mes ne dėl Sargono, — atsakė vyriausiasis žynys Mef- 
ris.— Bet... žmonėse skinda gandai, kad tu, kilnusis viešpatie, pa- 
laikai artimus ryšius su klastingais finikiečiais... 

Po šių žodžių kunigaikštis jau pradėjo numanyti pranašų apsilan- 
kymo tikslą,— ir jam užvirė kraujas. Bet kartu jis suvokė, kad tai 
jo susidūrimo su dvasininkų luomu pradžia ir kaip dera karaliaus 
sūnui, jis bematant susivaldė. Jo veidas įgavo naivaus susidomėji- 
mo išraišką. 

— O finikiečiai — pavojingi žmonės, amžini valstybės priešai!.. — 
pridūrė Metfris. 

Įpėdinis nusišypsojo. 

— Jeigu jūs, šventieji vyrai, — atsakė jis, — skolintumėte man pi- 
nigų ir prie šventyklų turėtumėt gražių merginų, man tektų dažniau 
matytis su jumis. O šiaip norom nenorom turiu draugauti su fini- 
kiečiais! 

— Kalbama, kad jūsų kilnybė naktimis lankai tą finikietę... 

— Ir būsiu priverstas taip daryti tol, kol mergina įgaus proto ir 
persikels į mano namus. Bet nebijokit, aš vaikščioju su kalaviju, ir 
jeigu ka nors pastotų man kelią... 

— Tačiau per tą finikietę, jūsų kilnybe, nepalankiai nusiteikei 
Asirijos karaliaus įgaliotinio atžvilgiu. 

— Visai ne per ją, o tik todėl, kad Sargonas dvokia taukais... Pa- 
galiau koks čia reikalas?.. Jūs, šventieji tėvai, nesate mano moterų 
prižiūrėtojai, o garbingasis Sargonas, manau, taip pat nepatikėjo jums 
savųjų, tad ko norite?.. 

Mefris taip sumišo, kad jo nuskusta kakta kaipmat paraudo. 

— Pasakei tiesą, jūsų kilnybe,— atsakė jis,— kad mums nedera 
domėtis jūsų meilės reikalais ir būdais, kuriuos tam naudoji... Bet... 
yra blogesnis dalykas: žmonės stebisi, kad gudrus Hiramas taip leng- 
vai paskolino jums šimtą talentų, net be užstato... 

Kunigaikščio lūpos virptelėjo, bet jis vėl ramiai atsakė: 

— Ne mano kaltė, jei Hiramas mano žodžiu pasitiki labiau ne- 
gu Egipto turtuoliai! Jis žino, kad aš greičiau išsižadėčiau iš sene- 
lio paveldėtų šarvų, negu nesumokėčiau skolos. Matyt, ir dėl 
palūkanų jis yra ramus, nes man nieko apie jas neminėjo. 
daug apsukresni už egiptiečius. Kol mūsų turtuolis paskolins man 
šimtą talentų, raukysis, dejuos, dels bent mėnesį ir galų gale paims 
didžiulį užstatą ir dar didesnius nuošimčius. O finikiečiai, kurie ge- 
riau pažįsta kunigaikščių širdis, duoda mums pinigų net be teisėjo 
ir liudytojų. 

Vyriausiasis žynys taip buvo Ramzio ramios pašaipos suerzintas, 
kad nutilo ir kietai sučiaupė lūpas. Jį išgelbėjo Mentezufis, kuris stai- 
ga paklausė: 

— O ką pasakytumei, jūsų kilnybe,— tarė jis,— jeigu mes su- 
darytume su Asirija sutartį, atiduodančią jai šiaurės Aziją kartu su 
Finikija?.. 

Tai sakydamas jis įbedė akis į įpėdinio veidą. Bet kunigaikštis 
atsakė visai ramiai: 

— Pasakysiu, kad tik išdavikai gali įkalbinėti faraoną, kad pasi- 
rašytų tokią sutartį. 

Abu žyniai sujudo: Mefris pakėlė rankas aukštyn, o Mentezufis 
sugniaužė kumščius. 

— O jeigu to reikalautų valstybės saugumas?.. — spyrėsi Men- 
tezufis. 

— Ko jūs norit iš manęs?.. — ėmė niršti kunigaikštis. — Kišatės 
į mano reikalus dėl skolų ir moterų, apsupote mane šnipais, drįsta- 
te man priekaištauti, o dabar dar lendate su kažkokiais klastingais 
klausimais?.. Taigi sakau jums: net jeigu mane dėl to turėtumėt nu- 
nuodyti, aš tokios sutarties nepasirašyčiau... Laimė, tai priklauso ne 
nuo manęs, O tik nuo jo šventenybės, kurio valią visi privalome vykdyti. 

— O ką padarytumei, jūsų kilnybe, būdamas faraonu?.. 

— Tai, ko reikalautų valstybės garbė ir interesai. 

— Dėl to neabejoju, — tarė Mentezufis.— Bet ką jūsų kilnybė 
laikai valstybės interesais?.. Kur turime ieškoti nurodymų?.. 

— O kam yra aukščiausioji taryba?.. — sušuko kunigaikštis, šį 
sykį apsimesdamas supykusiu.— Sakote, kad ją sudaro vien tik 
išminčiai... Tai tegul jie ir prisiima atsakomybę už sutartį, kurią aš 
laikau Egipto gėda ir pražūtimi. 

— O iš kur žinai, jūsų kilnybe,— atsakė Mentezufis,— kad kaip 
tik šitaip nepasielgė jūsų dieviškasis gimdytojas?.. 

— Tai kam gi jūs manęs klausiat?.. Kokia čia kvota?.. Kas jums 
davė teisę brautis į mano širdies gelmes?.. 

Ramzis apsimetė taip smarkiai įpykęs, kad net abu Žyniai nusi- 
ramino. 

— Kalbi, kunigaikšti, — atsiliepė Mefris,— kaip dera geram egip- 
tiečiui. Juk ir mums būtų skaudi tokia sutartis, bet valstybės saugu- 
mas kartais reikalauja laikinai atsižvelgti į aplinkybes... 

— Bet kas jus verčia tai daryti?.. — šaukė kunigaikštis.— Ar 
mes pralaimėjome didelį mūšį, ar jau nebeturime kariuomenės?.. 

— Dievai irkluoja tą laivą, kuriuo Egiptas plaukia amžinybės 
upe, — iškilmingu tonu prabilo vyriausiasis žynys, — o aukščiausia- 
sis visų sutvėrimų Viešpats jį vairuoja. Ne kartą jie sustabdo arba 
net ir apgręžia laivą aplenkdami pavojingus sūkurius, kurių mes nė 
nepastebime. Tokiais atvejais iš mūsų tereikalaujama kantrybės ir pa- 
klusnumo, už kuriuos anksčiau ar vėliau mes gausime dosnų atpildą, 
pranokstantį viską, ką įstengtų sugalvoti mirtingas žmogus. 

Po tos pastabos žyniai atsisveikino su kunigaikščiu kupini vilties, 
kad nors jis ir pyksta dėl sutarties, bet jos nesulaužys ir užtikrins 
Egiptui ramybę tam tikrą laiką. Jiems išėjus Ramzis pasišaukė Tut- 
mozį. Kai jis liko vienas su savo numylėtiniu, prasiveržė ilgai tram- 
dytas pyktis ir nuoskauda. Kunigaikštis krito ant sofos, raitėsi kaip 
žaltys, kumščiais daužė sau galvą ir verkė!.. 

Išsigandęs Tutmozis laukė, kol kunigaikščiui praeis įniršio prie- 
puolis. Paskui padavęs jam vandens su vynu ir aprūkęs raminančiais 
smilkalais atsisėdo greta jo ir pasiteiravo, kas sukėlė tokį nevyrišką 
sielvartą. 

— Sėsk čia, — pasakė įpėdinis nesikeldamas.— Žinai, šiandien 
jau esu tikras, kad mūsų žyniai sudarė su Asirija kažkokią gėdingą 
sutartį!.. Be karo, netgi be jokių reikalavimų iš anos pusės!.. Ar tu 
numanai, kiek mes prarandame?.. 

— Dagonas man sakė, kad Asirija nori užgrobti Finikiją. Bet fi- 
nikiečiai jau mažiau būgštauja, nes karalius Asaras pradėjo karą prie 
šiaurės rytų sienų. Ten gyvena labai karingos ir gausios gentys, todėl 

nežinia, kaip pasibaigs karas. Šiaip ar taip, finikiečiai keletą metų 
galės būti ramūs, o jiems to užteks pasiruošti gynybai ir susirasti 
sąjungininkų... 

Kunigaikštis nekantriai mostelėjo ranka. 

— Na, matai, — pertraukė jis Tutmozį,— net Finikija apsigin- 
kluos, o gal apginkluos ir visus savo kaimynus. O mes, šiaip ar taip, 
neteksime uždelstų Azijos duoklių, kurios sudaro (ar tu girdėjai ką 
nors panašaus?..), sudaro daugiau kaip šimtą tūkstančių talentų!.. 

Šimtas tūkstančių talentų... — pakartojo kunigaikštis. — O die- 
vai! Juk tokia suma iš karto pripildytų faraono iždą... O jeigu mes 
dar užpultume Asiriją tinkamu laiku? Tada pačioje Nivejijoje, 
pačiuose Asaro rūmuose rastume neišsenkamų lobių... 

Pagalvok tik, kiek vergų mes galėtume paimti? Pusę milijono... mi- 
lijoną... stiprių kaip milžinai vyrų, ir tokių laukinių, kad vergovė Egip- 
te, sunkiausi darbai prie kanalų arba kasyklose jiems būtų tik žaidi- 
mas. Žemės derlingumas pakiltų per kelerius metus, suvargusi mūsų 
liaudis pailsėtų, ir, kol numirtų paskutinis vergas, valstybė jau būtų 
atgavusi ankstesnę savo galybę ir turtus... 

Ir visa tai žyniai pavers niekais, keliomis išrašytomis sidabrinėmis 
skardomis ir keliomis plytomis, išraižytomis strėlių formos ženklais, 
kurių niekas iš mūsų nesupranta!.. 

Išklausęs kunigaikščio nusiskundimus Tutmozis pakilo nuo kėdės, 
atidžiai apžiūrėjo gretimus kambarius, ar kas nors tenai nesiklauso, 
paskui vėl atsisėdo šalia Ramzio ir ėmė kuždėti: 

— Nenusimink, viešpatie! Kiek man žinoma, visa aristokratija, 
visi nomarchai, visi aukštesnieji karininkai yra kai ką girdėję apie 
tą sutartį ir labai pasipiktinę. Tad duok tiktai ženklą, ir mes su- 
daužysime sutarties plytas į Sargono ir net Asaro makaulę... 

— Betgi tai būtų maištas prieš jo šventenybę... — taip pat tyliai 
atsakė kunigaikštis. 

Tutmozis nusiminė. 

— Nenorėčiau,— pasakė jis, — liūdinti tavo širdies, bet... 
aukščiausiems dievams lygus tavo tėvas sunkiai serga. 

— Tai netiesa!.. — pašoko kunigaikštis. 

— Tiesa, tik neparodyk tai žinąs. Jo šventenybė labai pavargo 
viešėdamas šioje žemėje ir jau pageidauja išvykti. Bet žyniai sulai- 
ko jį, o tavęs nekviečia į Memfį norėdami be kliūčių pasirašyti su- 
tartį su Asirija... 

— Betgi tai išdavikai!.. išdavikai!.. — įtūžęs kuždėjo kunigaikštis. 

— Todėl neturėsi sunkumų nutraukti sutartį, kai paimsi valdžią 
po tėvo (tegyvuoja jis amžinai!). 

Kunigaikštis susimąstė. 

— Lengviau yra pasirašyti sutartį, negu ją nutraukti... — pasakė jis. 

— Ir nutraukti lengva! — nusišypsojo Tutmozis.— Argi Azijoje 
nėra nepaklusnių genčių, kurios gali peržengti mūsų sienas?.. Argi 
dieviškasis Nitageras nebudi su savo armija, kad juos atremtų ir per- 
keltų karą į jų žemes?.. O manai, kad Egiptas nesuras žmonių ir lėšų 
karui?.. Eisime visi, nes kiekvienas gali ką nors laimėti ir šiaip taip 
apsirūpinti gyvenime... O turtai slypi šventyklose... Ir Labirinte..." 

— Kas juos išgaus iš ten! — abejodamas pasakė kunigaikštis. 

— Kas?.. Kiekvienas nomarchas, kiekvienas karininkas, kiekvie- 
nas bajoras tai padarys, kad tik būtų faraono įsakymas, o... jaunes- 
nieji žyniai parodys mums kelią į slėptuves... 

— Neišdrįs... Dievų bausmė... 

Tutmozis su panieka numojo ranka. 

— Bene mes valstiečiai ar piemenys, kad bijotume dievų, iš ku- 
rių šaiposi žydai, finikiečiai ir graikai, o dažnas samdomas kareivis 
niekina juos nebaudžiamas?.. 

Tai dvasininkai išgalvojo pasakas apie dievus, bet tomis pasako- 
mis jie patys netiki. Juk žinai, kad šventyklose pripažįstamas tik vie- 
nintelis Dievas... Jie daro ir stebuklus, iš kurių patys juokiasi... 

Tik valstietis kaip ir seniau daužo kaktą prieš statulas. Bet dar- 
bininkai jau abejoja Ozyrio, Horo ir Seto visagališkumu, raštininkai 
apgaudinėja dievus skaičiuodami, o žyniai juos naudoja kaip gran- 
dines ir spyną savo turtams apsaugoti. 

Oho! Praėjo tie laikai, — kalbėjo toliau Tutmozis, — kai visas 
Egiptas tikėjo viskuo, ką jam pranešdavo šventyklose. Šiandien mes 
niekiname finikiečių dievus, o finikiečiai mūsų, ir kažkodėl perkūnas 
netrenkia nei tų, nei tų... 

Vietininkas įdėmiai žiūrėjo į Tutmozį. 

— Iš kur tau tokios mintys ateina į galvą? — paklausė jis.— Juk 
dar visai neseniai išbaldavai vos užsiminus apie žynius... 

— Nes buvau vienas. Bet dabar, kai sužinojau, jog visa bajorija 
taip mano kaip ir aš, pasidariau drąsesnis... 

— O kas sakė bajorams ir tau apie sutartį su Asirija? 

— Dagonas ir kiti finikiečiai, — atsakė Tutmozis.— Jie net pa- 
sisiūlė, kai ateis laikas sukiršinti Azijos gentis, kad mūsų kariuomenė 
turėtų pretekstą sieną peržengti. O kai mes jau žengsime į Nineviją, 

finikiečiai ir jų sąjungininkai prisidės prie mūsų... Ir turėsi tokią ar- 
miją, kokios neturėjo Ramzis Didysis! 

Kunigaikščiui nepatiko tas finikiečių uolumas, bet nutylėjo. 
Tačiau paklausė apie kitką: 

— O kas bus, kai žyniai sužinos apie jūsų plepalus?.. Tada tik- 
rai nė vienas iš jūsų neišvengs mirties! 

— Nieko jie nesužinos, — linksmai atsakė Tutmozis.— Per daug 
jie pasitiki savo galybe, prastai apmoka šnipus ir savo godumu bei 
išdidumu nuteikė prieš save visą Egiptą. Todėl aristokratija, kariuo- 
menė, raštininkai, darbininkai ir net žemesnieji žyniai laukia tik žen- 
klo pulti šventyklas, paimti lobius ir sudėti juos sosto papėdėje. O 
netekę turtų šventieji tėvai praras visą valdžią. Net liausis darę ste- 
buklus, nes ir tam reikalingi auksiniai žiedai... 

Kunigaikštis nukreipė pokalbį kita linkme, pagaliau davė ženklą 
Tutmoziui, kad jis gali išeiti. 

Likęs vienas įpėdinis susimąstė. | 

Jis būtų patenkintas priešišku bajorų nusistatymu žynių atžvilgiu 
ir aukščiausiųjų klasių karingomis nuotaikomis, jeigu tas entuziaz- 
mas nebūtų atsiradęs taip staiga ir jeigu už jo nesislėptų... finikiečiai. 

Tai privertė įpėdinį būti atsargesniam. Jis suprato, kad Egipto rei- 
kaluose geriau pasikliauti žynių patriotizmu negu finikiečių draugyste. 

Bet kartu jis prisiminė tėvo žodžius, kad finikiečiai sako tiesą ir 
yra ištikimi, kai to reikalauja jų interesai. O finikiečiai neabejotinai 
buvo labai suinteresuoti, kad išvengtų asirų valdžios. Tad karo at- 
veju jais galima pasitikėti kaip sąjungininkais, nes egiptiečių pra- 
laimėjimas pirmiausia atsilieptų finikiečiams. 

Antra vertus, Ramzis anaiptol nemanė, kad žyniai, netgi pasi- 
rašydami tokią bjaurią sutartį su Asirija, daro išdavystę. Ne, tai ne 
išdavikai, o aptingę aukštieji pareigūnai: jiems paranki taika, nes ra- 
mybės metu jie didina savo turtus ir plečia valdžią. Jie nenori karo, 
nes karas sustiprintų faraono valdžią, o jiems tektų pakelti dideles 
išlaidas. 

Įvyko taip, kad jaunas kunigaikštis, nors ir neturėdamas patyri- 
mo, suprato, jog turi elgtis atsargiai, neskubėti, nieko nesmerkti, bet 
taip pat niekuo per daug ir nepasitikėti. Jis jau nusprendė kariauti 
su Asirija ne todėl, kad to nori bajorai ir finikiečiai, bet todėl, kad 
Egiptui reikia turtų ir vergų. 

Tačiau Ramzis, kad ir nusprendęs kariauti, nutarė veikti apdai- 
riai. Jis norėjo po truputį įtikinti dvasininkų luomą ir tik pasipriešini- 
mo atveju sugniuždyti jį padedant kariuomenei ir bajorijai. 

Ir kaip tik tada, kai šventasis Mefris ir Mentezufis juokėsi iš Sar- 
gono pranašystės, jog įpėdinis nepasiduosiąs žyniams, bet priversiąs 
juos klausyti jo, jau tada jis turėjo parengtą planą juos pažaboti ir 
matė, kokių tam turi priemonių, O tai, kuriuo momentu pradėti kovą 
ir kaip kovoti, Ramzis paliko ateičiai. 

— Laikas geriausias patarėjas! — tarė pats sau. 

Jis buvo ramus ir patenkintas kaip žmogus, kuris po ilgų svyra- 
vimų žino, ką turi daryti, ir pasitiki savo jėgomis. Todėl, norėda- 
mas pašalinti net pėdsakus neseniai išgyvento susijaudinimo, nuėjo 
pas Sarą. 

Žaidimas su sūneliu visada išblaškydavo rūpesčius ir įkvėpdavo 
jo širdžiai giedrią nuotaiką. 

Kunigaikštis perėjo sodą, įėjo į savo pirmosios meilužės vilą ir 
vėl rado ją paplūdusią ašaromis. 

— O Sara! — sušuko jis, — jeigu savo krūtinėj turėtum Nilą, tu 
sugebėtum ir jį išverkti. 

— Jau nebeverksiu...- atsakė ji, bet dar gausesnis srautas išsiveržė 
iš jos akių. 

— Kas atsitiko? — paklausė kunigaikštis,— ar vėl buvai pasi- 
kvietusi kokią burtininkę, kuri tave gąsdina finikietėmis? 

— Aš bijau ne finikiečių, o Finikijos... — tarė ji. — O, tu nežinai, 
viešpatie, kokie jie niekšingi Žmonės... 

— Degina vaikus? — nusijuokė vietininkas. 

— Manai, kad ne?.. — atsakė Sara žiūrėdama į jį didelėmis akimis. 

— Pasakos! Juk žinau iš kunigaikščio Hiramo, kad tai pasakos... 

— Hiramas?.. — sušuko Sara.— Hiramas, bet juk tai baisiausias 
niekšas!.. Paklausk mano tėvą, ir jis papasakos tau, viešpatie, kaip 
Hiramas įvilioja į savo laivus jaunas tolimųjų kraštų merginas ir 
pakėlęs bures išveža jas parduoti... Juk mes turėjome šviesiaplaukę 
vergę, kurią Hiramas buvo pagrobęs. Ji kraustėsi iš proto, ilgėjosi 
savo krašto, bet nemokėjo net pasakyti, kur yra jos tėvynė. Ji nu- 
mirė!.. Toks yra Hiramas, toks niekšingas Dagonas ir visi tie nevi- 
donai... 

— Gali būti, bet kas mums darbo? — paklausė kunigaikštis. 

— Ir net daug,— kalbėjo Sara.— Tu, viešpatie, šiandien klau- 
saisi finikiečių patarimų, tuo tarpu mūsų žydai susekė, jog Finikija 
nori sukelti karą tarp Egipto ir Asirijos. Net pasakojama, jog žymiau- 
si finikiečių pirkliai ir bankininkai įsipareigojo baisiomis priesaikomis. 

— O kam jiems karas?.. — pasakė kunigaikštis apsimesdamas 
esąs abejingas. 

— Kam!.. — sušuko Sara.— Jie tieks jums ir asirams ginklų, 
prekių ir žinių, o už viską lups dešimteriopai... Plėš abiejų pusių 
žuvusius ir sužeistuosius... Supirkinės iš jūsų ir asirų kareivių pri- 
siplėštus daiktus ir vergus... Argi to dar maža?.. Egiptas ir Asirija 
nuskurs, o Finikija pasistatydins naujų sandėlių turtams. 

— Iš kieno lūpų išgirdai tokią išmintį? — nusišypsojo kuni- 
gaikštis. 

— Lyg aš negirdžiu, kaip mano tėvas, mūsų giminės ir pažįsta- 
mi kuždasi apie tai ir baikščiai dairosi, ar jų kas nesiklauso? Ar aš 
pagaliau nepažįstu finikiečių? Prieš tave, viešpatie, jie guli kniūbsti, 
tu nematai jų veidmainiškų žvilgsnių, bet aš ne kartą esu įsižiūrėju- 
Si į jų žalias iš godumo arba geltonas iš pykčio akis. O, saugokis, 
viešpatie, finikiečių kaip nuodingos gyvatės!.. 

Ramzis stebėjo Sarą ir nejučiomis lygino jos nuoširdžią meilę su 
finikietės apskaičiavimu, jos jautrumą — su klastingu Kamos šaltumų. 

“Iš tikrųjų! — galvojo jis.— Finikiečiai yra nuodingi šliužai. Bet 
jeigu Ramzis Didysis kare naudojosi liūtu, tai kodėl aš negalėčiau 
panaudoti gyvatės prieš Egipto priešus?“ 

Ir kuo ryškiau Ramzis vaizdavosi Kamos klastingumą, tuo labiau 
jis geidė jos. Kai kada didvyriškos širdys ieško pavojų. 

Jis atsisveikino su Sara ir staiga nei iš šio, nei iš to prisiminė, 
kad Sargonas įtarė jį dalyvavus užpuolime. 

Kunigaikštis pliaukštelėjo sau per kaktą. 

“Bene tasai mano antrininkas, — manė jis, — bus surengęs pasiun- 
tiniui peštynes?.. O jeigu taip, tai kas jį prikalbėjo?.. Ar tik ne fini- 
kiečiai?.. Gal jie norėjo į tokį nešvarų reikalą įmaišyti mano asmenį? 
Tada Sara gerai sako, kad jie yra niekšai, kurių man reikia saugo- 
tis!.." 

Jis vėl užsidegė pykščiu ir nusprendė viską tuojau pat išaiškinti. 
Jau artėjo vakaras, tad Ramzis neužsukdamas į namus nuėjo tiesiai 
pas Kamą. 

Kunigaikščiui mažai rūpėjo, kad jį gali pažinti, o pavojaus atve- 
ju juk turėjo kalaviją... 

Vaidilutės viloje degė šviesa, bet prieangyje nebuvo nė vieno tarno. 

“Iki šiol, — pagalvojo jis, — Kama išsiųsdavo savo tarnus, kai aš 
turėdavau ateiti. Šiandien — arba nujaučia mane ateisiant, arba gal 
priima laimingesnį už mane meilužį?..“ 

Užlipęs į antrą aukštą jis sustojo prie finikietės kambario ir stai- 
ga praskleidė užuolaidą. Kambaryje buvo Kama su Hiramu ir apie 
kažką šnibždėjosi. 

— O!.. Negeru laiku atėjau... — nusijuokė įpėdinis.— Tai ir jūs, 
kunigaikšti, merginatės moteriai, kuriai gresia mirties bausmė už pa- 
lankumą vyrams? 

Hiramas ir vaidilutė pašoko nuo taburečių. 

— Matyt,— nusilenkdamas tarė finikietis,— kažkokia gera dva- 
sia įspėjo tave, viešpatie, kad apie tave kalbamės... 

— Ruošiate man kokią staigmeną? — paklausė vietininkas. 

— Galbūt!.. Kas žino?.. — atsakė Kama drąsiai žiūrėdama į jį. 

Bet kunigaikštis atsakė šaltai: 

— Kad tik tie, kurie panorės ir toliau daryti man staigmenas, savo 
kaklu nekliudytų kirvio arba virvės... Juos tai labiau nustebintų ne- 
gu mane jų poelgiai. | 

Kamos šypsena sustingo pusiau pravertose lūpose, o Hiramas 
išbalo ir nusižeminęs prabilo: 

— Kuo nusipelnėme mūsų viešpaties ir globėjo rūstumą? 

— Noriu žinoti teisybę, — pasakė kunigaikštis atsisėsdamas ir pik- 
tai žvelgdamas į Hiramą.— Noriu žinoti, kas surengė Asirijos pa- 
siuntinio užpuolimą ir įpainiojo į tą niekšybę Žmogų, tiek panašų į 
mane, kiek mano dešinė ranka panaši į kairę. 

— Matai, Kama, — sulemeno nustėręs Hiramas,— aš sakiau, kad 
per didelis tavo pasitikėjimas tuo niekšu gali sukelti nelaimę... Ir še 
tau!.. Nė neteko ilgai laukti. 

Finikietė puolė kunigaikščiui po kojų. 

— Viską pasakysiu,— maldavo ji,— tik pašalink, viešpatie, iš 
savo širdies nemalonę Finikijai... Nužudyk mane, įkalink, bet nebūk 
rūstus jiems. 

— Kas užpuolė Sargoną? 

— Graikas Likonas, kuris gieda mūsų šventykloje,— atsakė fi- 
nikietė tebeklūpodama. 

— Abha!.. Tai jis tuomet dainavo prie tavo namų, tai jis yra toks 
panašus į mane?.. 

Hiramas panarino galvą ir padėjo ranką ant širdies. 

— Mes dosniai mokėjome tam žmogui, — tarė jis, — už tai, kad 
jis toks panašus į tave, viešpatie... Tikėjomės, kad jo menkas pavi- 
dalas gali tau praversti nelaimės atveju... 

— Ir pravertė!.. — pertraukė įpėdinis.— Kur jis yra? Noriu ma- 
tyti tą puikų dainininką... tą mano antrininką... 

Hiramas išskėtė rankas. 

— Pabėgo niekšas, bet mes jį surasime, — atsakė jis.— Nebent 
jis pavirstų muse arba slieku... 

— O man atleisi, viešpatie?.. — sukuždėjo finikietė atsirėmusi į 
kunigaikščio kelius. 

— Moterims daug kas atleidžiama, — tarė įpėdinis. 

— Ir jūs man nekeršysit?.. — baikščiai paklausė ji Hiramą. 

— Finikija,— atsakė senis iš lėto ir aiškiai, — atleis didžiausią 
nusižengimą tam, kuris pelnys mūsų viešpaties Ramzio — tegyvuoja 
jis amžinai! — malonę. O dėl Likono,— pridūrė jis kreipdamasis į 
įpėdinį, — turėsi jį, viešpatie, gyvą arba mirusį... 

Tai pasakęs Hiramas žemai nusilenkė ir išėjo iš kambario palik- 
damas vaidilutę su kunigaikščiu. 

Ramziui kraujas plūstelėjo į galvą. Jis apkabino klūpančią Kamą 
ir sukuždėjo: 

— Girdėjai, ką pasakė kilmingasis Hiramas?.. Finikija atleis tau 
didžiausią nusižengimą!.. Iš tikrųjų tas žmogus man ištikimas... Ir 
kad jis taip pasakė, kas dar tau gali kliudyti?.. 

Kama bučiavo jam rankas ir šnibždėjo: 

— Pavergei mane... aš tavo vergė... Bet šiandien palik mane ra- 
mybėje... pagerbk namą, kuris priklauso dieviškajai Astoretei... 

— Vadinasi, persikelsi į mano rūmus? — paklausė kunigaikštis. 

— O dievai, ką ištarei?.. Nuo to laiko, kai saulė pateka ir nusi- 
leidžia, dar nebuvo atsitikimo, kad Astoretės vaidilutė... 

Bet ką gi!.. Finikija, viešpatie, pateikia tau tokį pagarbos ir pri- 
sirišimo įrodymą, kokio niekados nėra gavęs nė vienas jos sūnus... 

— Taigi... — pertraukė kunigaikštis glausdamas ją. 

— Tik ne šiandien ir ne čia... — maldavo ji. 


XIII skyrius 

Iš Hiramo sužinojęs, kad finikiečiai padovanojo jam vaidilutę, 
įpėdinis kuo greičiausiai norėjo turėti ją savo rūmuose ne todėl, kad 
be jos negalėtų gyventi, o todėl, kad ji buvo jam naujiena. 

Bet Kama delsė atvykti ir maldavo kunigaikštį, kad paliktų ją ra- 
mybėje, kol sumažės maldininkų antplūdis ir ypač kol iš Pi Basčio 
išvyks Žymiausieji svečiai. Girdi, Kamai tapus kunigaikščio meiluže, 
tuo tarpu gali sumažėti šventyklos pajamos, o jai pačiai, kaip bu- 
vusiai vaidilutei, gresia pavojus. 

— Mūsų didieji ir išmintingieji, — pasakė ji Ramziui,— atleis 
man išdavystę. Bet minia šauksis dievų keršto ant mano galvos, o 
tu, viešpatie, žinai, kad dievų rankos 1lgos... 

— Kad tik jų neprarastų, įkišę mano pastogėn! — atkirto kuni- 
gaikštis. 

Bet jis nesispyrė, nes tuo metu buvo labai užsiėmęs. 

Asirijos pasiuntiniai, Sargonas ir Istubaras, jau buvo išvykę į 
Memfį pasirašyti sutarties. Tuo pačiu metu faraonas paragino Ramzį 
duoti kelionės ataskaitą. 

Kunigaikštis įsakė raštininkams tiksliai aprašyti viską, kas buvo 
įvykę per tą laiką, kai jis paliko Memfį, būtent — amatininkų 
apžiūras, fabrikų ir laukų lankymą, pasikalbėjimus su nomarchais ir 
valdininkais. Ataskaitą nugabenti jis pavedė Tutmoziui. 

— Faraono akivaizdoje, — tarė jam kunigaikštis,— tu būsi ma- 
no širdis ir lūpos. Ir štai ką turi padaryti: kai kilnusis Herhoras pa- 
klaus, ką aš manau apie Egipto ir iždo nuskurdinimo priežastis, pa- 
sakyk ministrui, kad jis kreiptųsi į savo padėjėją Pentuerą, o tas pa- 
aiškins mano pažiūras lygiai taip pat, kaip tai yra padaręs 
dieviškosios Hatorės šventykloje. 

Kai Herhoras norės žinoti, kokios aš nuomonės dėl sutarties su 
Asirija, atsakyk, kad aš privalau vykdyti mūsų viešpaties įsakymus. 

Tutmozis linkčiojo galvą tuo parodydamas, kad supranta. 

— Bet, — kalbėjo toliau vietininkas, — kai išvysi mano tėvo veidą 
(tegyvuoja jis amžinai!) ir įsitikinsi, kad niekas jūsų nesiklauso, pulk 
jam po kojų mano vardu ir pasakyk: 

“Viešpatie mūsų, čia kalba tavo sūnus ir tarnas, menkas Ramzis, 
kuriam tu suteikei gyvybę ir valdžią. 

Egipto nelaimių priežastis yra tai, kad mes netekome derlingų 
žemių, kurias užgrobė dykuma, ir netekome žmonių, kurie miršta dėl 
nepakeliamo darbo ir skurdo. 

Bet žinok, mūsų viešpatie, kad ne mažesnę žalą už marą ir dy- 
kumą tavo iždui daro žyniai. Ne tik jų šventyklos pilnos aukso ir 
brangenybių, kurios padėtų sumokėti visas skolas, bet šventieji tėvai 
ir pranašai dar turi geriausius dvarus, stipriausius valstiečius ir dar- 
bininkus, o žemės kur kas daugiau už dieviškąjį faraoną. 

Tai tau sako tavo sūnus ir tarnas Ramzis, kurio akys per visą ke- 
lionės laiką buvo atviros kaip žuvies ir ausys pastatytos kaip apdai- 
raus asilo". 

Kunigaikštis atsikvėpė, o Tutmozis mintyse kartojo jo žodžius. 

— O kai jo šventenybė paklaus, — toliau kalbėjo vietininkas, — 
kokios aš nuomonės apie asirus, pulk jam po kojų ir atsakyk: 

“Tarnas Ramzis, tau leidus, drįsta manyti, jog asirai yra augalo- 
ti, stiprūs vyrai ir turi puikius ginklus, bet iš jų išvaizdos matyti, 
kad jie prastai apmokyti. 

Juk paskui Sargoną vaikščiojo geriausi asirų kariai: lankininkai, 
ietininkai, kirvininkai, o vis dėlto nebuvo ir šešių tokių, kurie su- 
gebėtų darniai žygiuoti viena greta. Ietis jie nešioja kreivai, kalavi- 
jus blogai pasirišę, kirvius laiko kaip dailidės arba skerdikai. Jų ap- 
ranga sunki, sandalai šutina kojas, o jų skydai, nors ir stiprūs, ne- 
daug jiems teduos naudos, jeigu kareivis nerangus". 

— Teisybę sakai, — pridėjo Tutmozis.— Tą pat ir aš pastebėjau 
ir tą pat girdžiu iš mūsų karininkų, kurie tvirtina, kad tokia asirų 
"kariuomenė, kokią jie čia matė, silpniau priešinsis negu libių gaujos. 

— Pasakyk taip pat mūsų viešpačiui, kuris teikia mums gy- 
vybę,— dėstė toliau Ramzis, — jog visa Egipto bajorija ir kariuo- 
menė bruzda patyrusi, kad asirai gali užgrobti Finikiją, nes Finikija — 
tai Egipto uostas, o finikiečiai — geriausi mūsų laivyno jūrininkai. 

Pagaliau pasakyk, jog iš finikiečių esu girdėjęs (tai jo šventenybė 
turi geriau žinoti), jog Asirija šiandien yra silpna, nes kariauja 
šiaurėje ir rytuose, o visa Vakarų Azija yra nusiteikusi prieš ją. Tad 
jeigu šiandien mes ją užpultume, galėtume paimti didelių turtų ir 
daugybę vergų, kurie padėtų dirbti mūsų valstiečiams. 

Bet užbaik tuo, kad mano tėvo išmintis yra didesnė už visų žmo- 
nių išmintį, todėl aš elgiuos taip, kaip jis man įsakys. Svarbu, kad 
tik neatiduotų Finikijos į Asaro rankas, nes kitaip mes žūsime. Fi- 
nikija — tai bronzinės durys į mūsų iždą, o kur rasime žmogų, ku- 
ris patikėtų vagiui savo duris? 

Tutmozis išvažiavo į Memfį paofio mėnesį (liepa, rugpjūtis). 

Nilas pradėjo smarkiai tvinti, ir todėl sumažėjo azijiečių maldi- 
ninkų antplūdis į Astoretės šventyklą. Vietiniai gyventojai išgužėjo 
į laukus, skubėdami kuo greičiausiai nuimti vynuoges, linus ir tam 
5 augalą, duodantį medvilnę. 

odžiu, apylinkės aprimo, o aplink Astoretės šventyklą augantys 
sodai beveik ištuštėjo. 

Tuo metu kunigaikštis Ramzis, laisvas nuo pramogų ir valstybi- 
nių pareigų, prisiminė savo meilę Kamai. Vieną dieną jis turėjo 
slaptą pasitarimą su Hiramu, kuris, jo pavestas, paaukojo Astoretės 
šventyklai dvylika talentų aukso, nuostabią deivės skulptūrėlę iš 

malachito, penkiasdešimt karvių ir šimtą penkiasdešimt saikų kviečių. 
Dovana buvo tokia didelė, kad pats vyriausiasis šventyklos žynys 
atėjo pas vietininką pulti kniūbsčias po kojų ir padėkoti už malonę, 
kurios, kaip jis sakė, per visus amžius neužmirš žmonės, mylį deivę 
Astoretę. 

Susitvarkęs su šventykla kunigaikštis išsikvietė Pi Basčio polici- 
jos viršininką ir praleido su juo gerą valandą. O po kelių dienų visą 
miestą sukrėtė nepaprasta naujiena. 

Astoretės vaidilutė Kama buvo pagrobta, kažkur nugabenta ir din- 
go kaip smiltelė dykumoj!.. 

Tas negirdėtas įvykis atsitiko tokiomis aplinkybėmis. 

Vyriausiasis šventyklos žynys išsiuntė Kamą į Sabne Chetamo 
miestą prie Menzaleho ežero su aukomis tenykštei Astoretės kop- 
lyčiai. Vaidilutė keliavo valtimi naktį, norėdama išvengti vasaros 
kaitros ir apsisaugoti nuo gyventojų smalsumo bei rodomos pagarbos. 

Paryčiu, kai keturi nuvargę irkluotojai užsnūdo, iš pakrantės 
brūzgynų staiga išplaukė valtys, irkluojamos graikų ir hetitų, kurie 
apsupo vaidilutės valtį 17 pagrobė Kamą. Užpuolimas buvęs toks ne- 
tikėtas, kad finikiečių irkluotojai visai nesipriešino, o vaidilutei, ma- 
tyt, buvo užčiaupta burna, nes ji nespėjo nė surikti. 

Įvykdę šventvagišką darbą, hetitai ir graikai dingo brūzgynuose, 
kad vėliau galėtų išplaukti į atvirą jūrą. Apsidrausdami nuo perse- 
kiojimo, piktadariai apvertė Astoretės šventyklai priklausančią valtį. 

Pi Bastyje kilo didžiausias sąjūdis — visi gyventojai tik ir kalbėjo 
apie tą įvykį. Bet buvo spėliojama, kas padarė tą nusikaltimą. Vie- 
ni įtarinėjo asirą Sargoną, kuris žadėjo paimti Kamą į žmonas, kad 
tik ji sutiktų palikti šventyklą ir išvažiuotų su juo į Nineviją. Kiti 
įtarė graiką Likoną — Astoretės dainininką, kuris jau seniai degė 
aistra Kamai. Jis buvo toks turtingas, kad galėtų leisti sau pasam- 
dyti graikų plėšikus, ir toks bedievis, kad tikriausiai nesvyruodamas 
pagrobtų vaidilutę. 

Suprantama, Astoretės šventykloje tuojau buvo sušaukta turtin- 
giausių ir dievobaimingiausių tikinčiųjų taryba. Ji pirmiausia nu- 
sprendė atleisti Kamą iš vaidilutės pareigų ir nuimti nuo jos prakei- 
kimus, gresiančius mergelėms, kurios tarnaudamos deivei netenka 
skaistybės. 

Tai buvo dievobaimingas ir išmintingas nutarimas, nes jeigu kas 
smurtu pagrobė vaidilutę ir sutrypė jos šventinimus prieš jos valią, 
nederėtų jos bausti. 

Po poros dienų aidint trimitams Astoretės šventykloje buvo pa- 
skelbta, kad vaidilutė Kama mirė. Jeigu kas sutiktų panašią į ją mo- 
terį, neturi teisės jai keršyti ir net priekaištauti, nes ne ji, vaidilutė, 
atsisakė deivės, bet ją pagrobė piktos dvasios, kurios bus už tai nu- 
baustos. 

Tą pačią dieną kilmingasis Hiramas aplankė kunigaikštį Ramzį 
ir padovanojo jam auksinėje dėžutėje pergamentą su daugybe žynių 
antspaudų ir žymiausių finikiečių parašų. 

Tai buvo Astoretės dvasininkų teismo sprendimas, kuriuo Kama 
atleidžiama nuo įžadų ir nuo jos nuimamas dangaus prakeikimas su 
sąlyga, kad ji išsižadės vaidilutės vardo. 

Su tuo dokumentu saulei nusileidus kunigaikštis nuvyko į vienišą 
vilą savo sode. Jis atidarė duris ir įėjo į nedidelį kambarį antrame 
aukšte. 

Šviečiant raižiniais papuoštam žibintui, kuriame degė kvapni aly- 
va, kunigaikštis pamatė Kamą. | 

— Pagaliau!.. — sušuko jis paduodamas jai auksinę dėžutę.— 
Turi viską, ko norėjai. 

Finikietė buvo susijaudinusi, jos akys degė. Kama čiupo dėžutę 
ir apžiūrėjusi ją sviedė ant grindų. 


— Manai, kad ji auksinė?.. — tarė ji. — Duodu savo vėrinį, kad 
ta dėžė yra varinė ir tik iš abiejų pusių padengta plonais lakšteliais!.. 
— Tai šitaip mane sutinki?.. — paklausė nustebęs kunigaikštis. 


— Pažįstu savo brolius, — atsakė ji.— Jie klastoja ne tik auksą, 
bet taip pat rubinus ir safyrus... 


— Moterie... — sušuko įpėdinis, — betgi toje dėžutėje yra tavo 
saugumas... | 
— Kas man saugumas!.. — atrėžė ji.— Nuobodžiauju ir bijau... 


Ketvirtą dieną sėdžiu čia kaip kalėjime... 

— Argi tau ko trūksta? 

— Man trūksta šviesos... oro, juoko, dainų, žmonių... O kerštin- 
goji deive, kaip sunkiai mane baudi!.. 

Kunigaikštis klausėsi nustebęs. Šitos įtūžusios moters jis negalėjo 
pažinti — tai nebe ta Kama, kurią buvo matęs šventykloje, nebe ta 
moteris, kuriai skambėjo aistringa graiko daina... 

— Rytoj, — pasakė kunigaikštis, — galėsi išeiti į sodą... O kai nu- 
važiuosime į Memfį, į Tėbus, linksminsies kaip niekados... Pažvelk 
į mane. Argi aš nemyliu tavęs, ar moteriai nepakanka garbės, kad 
ji priklauso man?.. 

— Taip, — atsakė ji pasipūtusi, — bet keturias turėjai iki manęs. 

— Bet tave myliu labiausiai... 

— Jeigu mane mylėtum labiausiai, padarytum pirmąja, apgyven- 
dintum rūmuose, kuriuos užima ta... žydė Sara, ir man duotum sar- 
gybą, o ne jai... Ten, prie Astoretės statulos, aš buvau pati pirmo- 
ji... Tie, kurie garbino deivę, klaupdamiesi prieš ją žiūrėdavo į ma- 
ne... O čia kas?.. Kariuomenė muša būgnus ir pučia fleitas, 
valdininkai sudėję rankas ant krūtinės lenkia galvas prieš žydės na- 
mus... 

— Prieš mano pirmagimį sūnų, — pertraukė ją kunigaikštis ne- 
tekęs kantrybės, — o jis nėra žydas... 

— Jis žydas!.. — suklykė Kama. 

Ramzis pašoko. 

— Tu pasiutai?.. — tarė jis staiga nusiraminęs.— Ar nežinai, kad 
mano sūnus negali būti žydas?.. 

— O aš tau sakau, kad jis žydas? — šaukė ji daužydama kumščiu 
į staliuką. — Jis yra žydas kaip jo senelis, kaip jo dėdės, ir jo var- 
das Izaokas... 

— Ką tu pasakei, finikiete?.. Ar nori, kad aš tave išvaryčiau?.. 

— Gerai, išvaryk mane, jeigu melas išėjo iš mano lūpų... Bet jei- 
gu pasakiau tiesą, išvaryk aną... žydę kartu su jos išpera ir man ati- 
duok rūmus... Aš noriu, aš nusipelniau, kad būčiau pirmąja tavo na- 
muose... Ana apgaudinėja tave... tyčiojasi iš tavęs... Aš dėl tavęs 
išsižadėjau savo deivės... man gresia jos kerštas... 

— Duok man įrodymą, ir rūmai bus tavo... Ne, tai melas!.. — 
pasakė kunigaikštis.— Sara nepadarys tokio nusikaltimo... Mano pir- 
magimis sūnus!.. 

— Izaokas... Izaokas!.. — spiegė Kama.— Eik pas ją ir įsitikinsi... 

Ramzis beveik be sąmonės išbėgo iš Kamos ir nuėjo į tą vilą, 
kur gyveno Sara. Nors naktis buvo žvaigždėta, jis paklydo ir kurį 
laiką bastėsi po sodą. Bet vėsus oras jį atgaivino, jis surado kelią ir 
į Saros namus įėjo beveik ramus. 

Buvo vėlus vakaras, bet ten dar nemiegojo. Sara pati skalbė 
sūnaus vystyklus, o jos tarnai leido laiką valgydami, gerdami ir gro- 
dami. | 

Kai pabalęs iš susijaudinimo Ramzis sustojo ant slenksčio, Sara 
šūktelėjo, bet tuojau nusiramino. 

-— Būk pasveikintas, viešpatie, — tarė ji šluostydamasi šlapias 
rankas ir žemai nusilenkdama jam. 

— Sara, kuo vardu tavo sūnus?.. — paklausė kunigaikštis. 

Išsigandusi ji nusitvėrė už galvos. 

— Kuo vardu tavo sūnus?.. — pakartojo jis. 

— Juk tu žinai, viešpatie, kad Setis... — atsakė ji vos girdimu 
balsu. 

— Pažiūrėk man į akis... 

— O Jehova!.. — sukuždėjo Sara. 

— Matai, kad meluoji. O dabar aš tau pasakysiu: mano sūnaus, 
Egipto sosto įpėdinio sūnaus vardas Izaokas... ir jis yra žydas... nie- 
kingas žydas... 

— Dieve!.. Dieve!.. pasigailėk! — sušuko ji puldama kuni- 
gaikščiui po kojų. 

Ramzis nė valandėlę nepakėlė balso, tik jo veidas buvo pilkas. 

— Mane buvo įspėję,— kalbėjo jis, — kad neimčiau žydės į sa- 
vo namus... Aš bjaurėjausi, kai matydavau visą dvarą, apsėstą žydų... 
Bet aš suvaldžiau pasibjaurėjimą, nes pasitikėjau tavimi. O tu drau- 
ge su savo žydais pavogei iš manęs sūnų, vaikų vagile!.. 

— Žyniai įsakė, kad jis būtų žydas... — sušnibždėjo Sara kūkčio- 
dama prie kunigaikščio kojų. 

— Žyniai?.. Kokie?.. 

— Kilniausiasis Herhoras... kilnusis Mefris... Jie sakė, kad taip 
reikia, nes tavo sūnus turįs tapti pirmuoju žydų karaliumi... 

— Žyniai?.. Mefris?.. — pakartojo kunigaikštis.— Žydų karaliu- 
mi?.. Betgi aš tau sakiau, kad tavo sūnus gali tapti mano lankininkų 
vadu, mano raštininku... Aš tau sakiau tai!.. O tu, niekingoji, ma- 
nei, kad žydų karaliaus titulas prilygsta mano lankininko ir raštininko 
vardui? Mefris... Herhoras!.. Dėkui dievams, kad aš pagaliau šupra- 
tau tuos didikus, ir žinau, kokį likimą jie skiria mano palikuonims... 

Valandėlę Ramzis susimąstė kandžiodamas lūpas ir staiga galin- 
gu balsu sušuko: 

— Ei!.. Tarnai!.. Kareiviai!.. 

Akies mirksniu į kambarį įpuolė žmonių. Įėjo verkdamos Saros 
tarnaitės, raštininkas, jos namų prievaizdas, paskui vergai, pagaliau 
keli kareiviai su karininku. 

— Mirtis!.. — suklykė Sara veriančiu balsu. 

Ji puolė prie lopšio, nutvėrė sūnų ir atsistojusi kambario kertėje 
sušuko: 

— Mane užmuškite... bet jo neduosiu!.. 

Ramzis šyptelėjo. 


305 XIII skyrius 


— Šimtininke,— tarė jis karininkui, — paimk tą moterį su jos vai- 
ku ir nuvesk į tą trobesį, kur gyvena mano namų vergai. Ta žydė 
jau bus ne ponia, o tarnaitė tos, kuri ją pakeis. 

O tu, prievaizde,— pridūrė jis kreipdamasis į valdininką, — atsi- 
mink, kad žydė nepamirštų rytoj rytą nuplauti kojas savo poniai, kuri 
tuojau čia ateis. Jeigu ta tarnaitė pasirodytų neklaužada, jos poniai 
įsakius, ji turi būti išplakta. 

Išveskite tą moterį į tarnų trobesį!.. 

Karininkas ir prievaizdas priėjo prie Saros, bet sustojo nedrįsda- 
mi jos paliesti. Pagaliau nebuvo ir reikalo. Sara apgaubė skraiste ver- 
kiantį kūdikį ir išėjo iš kambario kuždėdama: 

— Abraomo, Izaoko, Jokūbo Dieve, pasigailėk mūsų... 

Ji žemai nusilenkė kunigaikščiui, o iš jos akių sruvo tylios ašaros. 
Dar prieangyje Ramzis girdėjo jos švelnų balsą: 

— Abraomo, Iza... 

Kai viskas nurimo, vietininkas prabilo į karininką ir prievaizdą: 

— Nueisite su deglais į namą tarp figmedžių... 

— Suprantu, — atsakė prievaizdas. 

— Ir tuojau perkelsite čia moterį, kuri ten gyvena... 

— Bus padaryta. 

— Ta moteris nuo šiol bus jūsų ponia ir ponia žydės Saros, ku- 
ri privalo jai kiekvieną rytą plauti kojas, mazgoti ją ir laikyti jai veid- 
rodį. Tokia yra mano valia ir įsakymas. 

— Taip ir bus, — atsakė prievaizdas. 

— O rytoj rytą man pasakysi, ar naujoji tarnaitė nebuvo rambi... 

Davęs tuos nurodymus vietininkas grįžo namo, bet visą naktį ne- 
miegojo. Jo sielos gelmėje įsidegė keršto liepsna. 

Ramzis jautė, kad visiškai nekeldamas balso jis sutriuškino Sarą, 
tą niekingą žydę, kuri išdrįso jį apgauti. Jis nubaudė ją kaip kara- 
lius, kuris vienu voko krustelėjimu nutraukia žmones nuo viršūnių 
į vergų padėtį. Bet Sara buvo tik žynių įrankis, o įpėdinis per stip- 
riai jautė teisingumą, kad, sulaužęs tą įrankį, galėtų atleisti tikrie- 
siems kaltininkams. 

Kunigaikštis tūžo juo labiau, kad žyniai buvo neliečiami. Sarą su 
vaiku jis galėjo išvyti nakties metu į tarnų būstą, bet nei atimti iš 
Herhoro valdžią, nei iš Mefrio vyriausiojo žynio titulą, jis negalėjo. 
Sara krito jam po kojų kaip sutryptas kirminas, bet Herhoras ir Mef- 
ris, kurie išplėšė jam pirmagimį sūnų, buvo iškilę kaip piramidės virš 
Egipto ir (jo gėda!) virš jo paties, virš būsimojo faraono... 

Ir nežinia jau kurį kartą šiais metais Ramzis prisiminė skriaudas, 
patirtas iš žynių. Mokykloje jį mušdavo lazdomis, kad net nugara 
eižėdavo, arba marindavo badu, kad net pilvas priaugdavo prie nu- 
garkaulio. 

Per praėjusių metų manevrus Herhoras suardė visus Ramzio pla- 
nus, 0 paskui suvertė jam visą kaltę ir atėmė iš jo korpusą. Dėl to 
paties Herhoro intrigų įpėdinis pateko į jo šventenybės nemalonę už 
tai, kad paėmė į savo namus Sarą, o susigrąžino prarastą garbę tik 
po to, kai nusižeminęs savo noru praleido porą mėnesių ištremtyje. 

Atrodė, kad kunigaikštis, tapęs korpuso vadu ir vietininku, nusi- 
kratys žynių globos. Bet kaip tik dabar jie suskato globoti įpėdinį 
dar labiau. Žyniai padarė jį vietininku — kam?.. Ogi norėdami 
nušalinti jį nuo faraono ir sudaryti gėdingą sutartį su Asirija. Norėda- 
mas daugiau sužinoti apie valstybės būklę, Ramzis buvo priverstas 
nuvykti atgailautoju į šventyklą. Ten stebuklais ir gąsdinimais žyniai 
apgaudinėjo jį 1r suteikė visiškai neteisingų Žinių. 

Paskui jie ėmė kištis į jo pramogas, domėtis jo meilės reikalais, 
santykiais su finikiečiais, skolomis ir pagaliau, norėdami pažeminti 
ir apjuodinti kunigaikštį viso Egipto akyse, jo pirmagimį sūnų pa- 
darė žydu!.. 

Ar atsiras toks egiptietis — valstietis, vergas, kalinys iš kasyklų, 
kuris neturėtų teisės pasakyti: 

— Aš geresnis už tave, vietininke, nes nė vienas mano sūnus ne- 
buvo žydas... 

Jausdamasis didžiai įžeistas, Ramzis kartu suprato, kad jis nega- 
li tuojau pat atkeršyti už tuos įžeidinėjimus. Todėl nusprendė viską 
atidėti ateičiai. Dvasininkų mokykloje jis išmoko tvardytis, dvare 
išmoko kantrybės ir veidmainiavimo. Tos savybės vėliau taps jo sky- 
du ir šarvais kovoje su žyniais... Kurį laiką jis klaidins juos, bet — 
atėjus tinkamam momentui taip smogs, kad jie niekada nebepasikels. 

Lauke pradėjo aušti. Įpėdinis kietai užmigo, o kai pabudo, pir- 
mas asmuo, kurį jis pamatė, buvo Saros rūmų prievaizdas. 

— Kaip žydė? — paklausė kunigaikštis. 

— Jūsų kilnybės įsakymu, ji nuplovė kojas savo naujajai po- 
niai, — atsakė valdininkas. 

— Ar ji buvo klusni? 

— Buvo kupina nuolankumo, bet nepakankamai vikri, todėl po- 
nia supykusi spyrė jai koja į tarpuakį... 

Kunigaikštis pasipiktino. 

— Ir ką Sara dėl to?..— paklausė jis skubiai. 

— Krito ant žemės. O kai naujoji ponia liepė jai eiti lauk, išėjo 
tyliai verkdama... 

Kunigaikštis ėmė vaikščioti po kambarį. 

— Kaip praleido naktį?.. 

— Naujoji ponia?.. 

— Ne!..— pertraukė įpėdinis.— Klausiu apie Sarą... 

— Pagal įsakymą Sara su vaiku nuėjo į tarnų būstą. Ten tarnaitės 
pasigailėjo, užleido jai naują demblį, bet Sara negulė ir visą naktį 
išsėdėjo su kūdikiu ant kelių. 

— O vaikas?..— paklausė kunigaikštis. 

— Vaikas sveikas. Šiandien rytą, kai žydė nuėjo patarnauti nau- 
jajai poniai, kitos moterys išmaudė mažylį šiltame vandenyje, 0 pie- 
mens žmona, kuri taip pat turi kūdikį, davė jam Žžįsti. 

Kunigaikštis atsistojo prieš prievaizdą. 

— Blogai,— tarė jis, — kai karvė, užuot maitinusi savo veršelį, 
kinkoma į plūgą ir mušama lazda. Taigi, nors ta žydė ir sunkiai nu- 
sižengė, aš nenoriu, kad kentėtų jos nekalta išpera... Todėl Sara ne- 
beplaus naujajai poniai kojų ir nebebus jos spardoma į tarpuakį. 
Tarnų namuose duosi jai atskirą patalpą, keletą rakandų ir maisto, 
tinkamo gimdyvei. Ir tegul ramiai maitina savo kūdikį. 

— Gyvuok amžinai, mūsų valdove! — atsakė prievaizdas ir te- 
kinas nuskubėjo vykdyti vietininko įsakymo. Mat visi tarnai mylėjo 
Sarą, o pikčiurnos ir rėksnės Kamos jau po kelių valandų pradėjo 
neapkęsti. 

Finikiečių vaidilutė nedaug laimės tesuteikė Ramziui. 

Atėjęs pirmą kartą jos aplankyti viloje, kurioje iki tol gyveno Sa- 
ra, kunigaikštis tikėjosi būsiąs sutiktas su džiaugsmu ir dėkingumu. 
Bet Kama priėmė jį beveik supykusi. 

— Tai ką? — sušuko ji,— vos pusė dienos tepraėjo, o jau 
grąžinai malonę niekingai žydei?.. 

— Argi ji negyvena tarnų būste? — atsakė kunigaikštis. 

— Bet mano prievaizdas sakė, kad ji nebeplaus man kojų... 

Klausydamasis tos kalbos, Ramzis pajuto apmaudą. 

— Matau, nesi patenkinta, — tarė jis. 

— Ir nebūsiu!..— pasišiaušė ji, — kol nepažeminsiu tos žydės... 
Kol ji tarnaudama ir klūpodama prie mano kojų neužmirš, jog ka- 
daise yra buvusi tavo pirmąja moterimi ir šių namų šeimininke... Kol 
mano tarnai nesiliaus žiūrėję į mane su baime ir nepasitikėjimu, o į 
ją su gailesčiu... 

Ramziui vis mažiau ėmė patikti finikietė. 

— Kama,— tarė jis, — pasvarstyk, ką tau pasakysiu. Jeigu ma- 
no namuose tarnas spirtų į dantis kalei, kuri žindo šuniukus, aš jį 
išvaryčiau... O tu smogei koja į tarpuakį moteriai ir motinai... Egipte, 
Kama, motina — didis žodis, nes geras egiptietis šioje žemėje la- 
biausiai gerbia tris dalykus: dievus, faraoną ir motiną... 

— O vargas man!..— sušuko Kama virsdama ant lovos.— Štai 
man, niekingajai, atpildas, kad išsižadėjau savo deivės... Dar prieš 
savaitę man prie kojų buvo padedamos gėlės ir rūkomi smilkalai, o 
šiandien... 

Kunigaikštis tyliai išslinko iš kambario ir aplankė finikietę tik po 
kelių dienų. 

Bet ir vėl rado ją blogai nusiteikusią. 

— Maldauju tave, viešpatie,— sušuko ji, — truputį daugiau rūpin- 


kis manimi!..— Jau ir tarnai pradeda manęs nepaisyti, kareiviai žiūri 
į mane iš padilbų, ir aš bijau, kad virtuvėj kas nors neapnuodytų man 
valgio... 


— Rūpinausi kariuomenės reikalais,— atsakė kunigaikštis, — 
todėl negalėjau tavęs lankyti... 

— Netiesa!..— piktai atšovė Kama.— Vakar buvai prie mano 
prieangio, o paskui nuėjai į tarnų būstą, kur gyvena ta žydė... Norėjai 
man parodyti... 

— Pakaks! — pertraukė įpėdinis.— Nebuvau nei prie tavo prie- 
angio, nei prie tarnų būsto. O jeigu tau pasirodė, kad matei mane, 
vadinasi, tavo meilužis, tas niekingas graikas, ne tik neišvyko iš 
Egipto, bet dargi drįsta slankioti po mano sodą... 

Finikietė klausėsi jo siaubo apimta. 

— O Astorete!..— sušuko ji staiga.— Gelbėk mane... O žeme, 
paslėpk mane!.. Jeigu niekingasis Likonas sugrįžo, man gresia di- 
delė nelaimė... 

Kunigaikštis nusijuokė, bet jau nebeturėjo kantrybės klausytis bu- 
vusios vaidilutės aimanų. 

— Pasilik rami,— tarė jis išeidamas, — ir nesistebėk, jeigu šio- 
mis dienomis atvesiu tau tavo Likoną, surištą kaip šakalą. Tas 
akiplėša jau išsėmė mano kantrybę. 

Grįžęs namo kunigaikštis tuojau pasišaukė Hiramą ir Pi Basčio 
policijos viršininką. Jis papasakojo, kad graikas Likonas, veidu pa- 
našus į jį, slampinėja palei rūmus, ir liepė jį suimti. Hiramas pri- 
siekė, kad bendromis finikiečių ir policijos pastangomis graikas tu- 
ri būti suimtas. Bet policijos viršininkas pakratė galvą. 

— Abejoji? — paklausė jį kunigaikštis. 

— Taip, viešpatie. Pi Bastyje gyvena daug labai dievobaimingų 
azijiečių, kurių nuomone, palikusi aukurą vaidilutė turi mirti. Jeigu 
tas graikas įsipareigojo nužudyti Kamą, jie rems jį, paslėps ir padės 
jam pabėgti. 

— O ką jūs manote, kunigaikšti, — paklausė įpėdinis Hiramą. 

— Garbingasis policijos viršininkas išmintingai kalba,— atsakė 
senis. 

— Betgi jūs atleidote Kamą nuo priesaikos! — sušuko Ramzis. 

— Už finikiečius,— atsakė Hiramas,— aš laiduoju, kad jie ne- 
palies Kamos ir gaudys graiką. Bet ką daryti su kitais Astoretės gar- 
bintojais?.. 

— Drįstu manyti, — pasakė policijos viršininkas, — kad kol kas 
tai moteriai niekas negresia. O jeigu ji būtų drąsi, galėtume ją pa- 
naudoti graikui įvilioti ir pagauti jį čia, jūsų kilnybės rūmuose. 

— Tad eik pas ją, — tarė kunigaikštis, — ir papasakok savo su- 
manytą planą. O jeigu pagausi tą niekšą, duosiu tau dešimt talentų... 
Kai įpėdinis atsisveikino su jais, Hiramas pasakė viršininkui: 

— Pareigūne, aš žinau, kad tu moki abu raštus ir tau nesvetima 
žynių išmintis. Kai nori, tu girdi pro sienas ir matai tamsoje. Todėl 
tu pažįsti mintis ir valstiečio, dirbančio su kibiru, ir amatininko, 
nešančio į turgų sandalus, ir didelio pono, kuris savo tarnų būryje 
jaučiasi saugus lyg kūdikis motinos įsčiose... 

— Teisybę sakai, jūsų kilnybe,— atsakė valdininkas, — kad die- 
vai man suteikė nuostabią aiškiaregystės dovaną. 

— Taigi, — dėstė Hiramas,— savo antgamtinių sugebėjimų pa- 
dedamas tikriausiai atspėjai, kad Astoretės šventykla paskirs tau dvi- 
dešimt talentų, jeigu sugausi tą niekšą, kuris drįsta savintis mūsų 
viešpaties kunigaikščio išvaizdą. Ir visokiomis sąlygomis šventykla 
išmokės tau dešimt talentų, jeigu žinia apie Likono panašumą į 
įpėdinį nepasklis po Egiptą. Juk stačiai neleistina ir pasibaisėtina, kad 

paprastas mirtingasis savo veidu primintų asmenis, kilusius iš dievų. 

Tad tegul visa, ką girdi apie niekingą Likoną, ir visas to bedie- 
vio gaudymas neišeina iš mūsų širdžių. 

— Suprantu,— atsakė valdininkas.— Gali atsitikti, kad toks pik- 
tadarys praras gyvybę mums dar neatidavus jo teisman... 

— Taip ir yra,— tarė Hiramas spausdamas jam ranką.— Kokia 
tik nori pagalba, kurios pareikalausi iš finikiečių, tau bus suteikta. 

Jie išsiskyrė kaip du bičiuliai, kurie medžioja stambų žvėrį ir žino, 
jog svarbu ne tai, kieno ietis pataikys, o tai, kad į grobį būtų gerai 
pataikyta ir kad jis nepakliūtų į svetimas rankas. 

Po kelių dienų Ramzis vėl aplankė Kamą, bet rado ją tokioje 
būklėje, kuri buvo panaši į pamišimą. Ji slapstėsi tamsiausiame sa- 
-vo rūmų kambaryje, alkana, susivėlusi, net nesipraususi, ir davinėjo 
prieštaringiausius įsakymus savo tarnams. Vieną kartą ji liepdavo vi- 
siems susirinkti, kitą kartą visus išvaikydavo. Naktį šaukdavosi ka- 
reivių sargybą, o po valandėlės bėgdavo nuo kareivių ant aukšto 
klykdama, kad jie nori ją nužudyti. 

Dėl tokio jos elgesio kunigaikščio širdyje išnyko meilė ir liko tik 
didelis susirūpinimas. Kai rūmų prievaizdas ir karininkas papasako- 
jo įpėdiniui apie tas keistenybes, jis nusitvėrė už galvos ir sukuždėjo: 

— Iš tikrųjų aš blogai padariau, kad paėmiau tą moterį iš jos 
deivės, nes tiktai deivė galėjo kantriai pakelti jos kaprizus!.. 

Vis dėlto Ramzis nuėjo pas Kamą ir rado ją sulysusią, susivėlu- 
sią 1r drebančią. 

— Vargas man!..— sušuko ji.— Aplinkui vieni priešai... Rūbi- 
ninkė nori mane nunuodyti, o kirpėja sunkiai susargdinti... Kareiviai 
tik ir laukia progos, kada galės perverti mano krūtinę ietimis ir ka- 
lavijais, o virtuvėj, esu tikra, man verda ne valgius, c užburtas 
žoles... Visi tykoja mano gyvybės... 

— Kama...— pertraukė ją kunigaikštis. 

— Nevadink manęs taip!..— sukuždėjo ji siaubo apimta,— nes 
man tai atneš nelaimę... 

— Bet iš kur tau tokios mintys ateina į galvą?.. 

— Iš kur!.. Manai, kad dieną aš nematau svetimų žmonių, kurie 
pasirodo prie rūmų ir dingsta, man dar nespėjus ir tarnų pašaukti?.. 
O naktį, manai, negirdžiu kuždesio už sienos?.. 

— Tau taip atrodo. 

— Prakeiktieji!.. prakeiktieji!..— šaukė ji verkdama.— Visi sa- 
kot, kad man atrodo... O juk anądien kažkokio piktadario ranka įmetė 

man į miegamąjį šydą, kurį pusę dienos nešiojau, kol pažinau, kad 
jis ne mano... kad niekad tokio neturėjau... 

— O kur tas šydas? — paklausė kunigaikštis jau pradėjęs neri- 
mauti. 

— Sudeginau, bet prieš tai parodžiau jį savo tarnaitėms. 

— Na, kad ir ne tavo jis buvo, kas gi tau atsitiko? 

— Kol kas nieko. Bet jeigu būčiau palaikiusi tą skudurą kelias 
dienas, tikriausiai būčiau nusinuodijusi arba susirgusi nepagydoma 
liga... Aš pažįstu azijiečius ir jų priemones!.. 

Nepatenkintas ir suirzęs kunigaikštis pasiskubino išeiti nepaisy- 
damas jos maldavimų pasilikti. O kai jis paklausė tarnų dėl to šydo, 
rūbininkė patvirtino, jog tai buvo ne Kamos šydas ir jog jį kažkas 
pakišo. 

Įpėdinis liepė sustiprinti sargybas rūmuose ir aplink rūmus ir nu- 
siminęs išėjo namo. 

“Niekad nebūčiau patikėjęs, — galvojo jis, — kad viena silpna mo- 
teris gali sukelti tokį sąmyšį!.. Keturios ką tik pagautos hienos ne- 
susilygins neramumu su ta finikiete!.." 

Namie kunigaikštis rado Tutmozį, kuris ką tik buvo sugrįžęs iš 
Memfio ir vos suskubęs išsimaudyti ir persirengti po kelionės. 

— Ką man papasakosi? — paklausė kunigaikštis numylėtinį. Jis 
atspėjo, jog gerų naujienų nėra ko tikėtis.— Ar matei jo šventenybę? 

— Mačiau saulėtąjį Egipto dievą, — atsakė Tutmozis, — ir štai 
ką jis man pasakė... 

— Nagi, kalbėk...— pasakė kunigaikštis. 

— Taip kalbėjo viešpats... — pradėjo Tutmozis sudėjęs rankas ant 
krūtinės ir palenkęs galvą. 

— Viešpats taip kalbėjo: “Trisdešimt ketverius metus vairavau 
sunkų Egipto vežimą ir taip pavargau, kad jau ilgiuosi savo didžiųjų 
protėvių, gyvenančių saulėlydžio krašte. Netrukus paliksiu šią žemę, 
o tada mano sūnus Ramzis sės į sostą ir darys su valstybe visa, ką 
jam padiktuos išmintis..." 

— Taip pasakė mano šventasis tėvas? 

— Tai tiksliai pakartoti jo žodžiai, — atsakė Tutmozis.— Kelis 
kartus viešpats man aiškiai pasakė, jog nepalieka tau jokių priesakų 
ateičiai, kad galėtum valdyti Egiptą taip, kaip pats panorėsi... 

— O šventasis!.. Nejaugi jo liga iš tikrųjų tokia sunki?.. Kodėl 
jis neleidžia man nuvažiuoti pas jį?..— su širdgėla klausinėjo kuni- 
gaikštis. 

— Privalai pasilikti čionai, nes gali būti čia reikalingas. 

— O sutartis su Asirija?..— paklausė įpėdinis. 

— Sudaryta ta prasme, kad Asirija, nekliudoma iš mūsų pusės, 
gali kariauti rytuose ir šiaurėje. Bet Finikijos klausimas lieka atvi- 
ras iki tavo įžengimo į sostą... 

— O palaimintasis!.. O šventasis valdove!..— šaukė kuni- 
gaikštis.— Nuo kokio baisaus palikimo apsaugojai mane... 

— Taigi Finikijos reikalas pasilieka atviras, — dėstė Tutmozis.— 
Bet drauge įvyko ir negeras dalykas, nes jo šventenybė, norėdamas 
įrodyti Asirijai, kad netrukdys jai kariauti su šiaurės gentimis, įsakė 
sumažinti armiją dvidešimčia tūkstančių samdomų kareivių... 

— Ką tu pasakei?..— nustebęs sušuko įpėdinis. 

Tutmozis liūdnai palingavo galvą. 

— Sakau tiesą, — tarė jis, — ir net keturi libių pulkai jau paleisti... 

— Juk tai beprotybė!..— suriko įpėdinis laužydamas rankas.— 
Kam mes taip silpniname save, ir kur eis tie žmonės?... 

— Jie jau išėjo į Libijos dykumą. Taigi arba užpuls libius pri- 
darydami mums rūpesčių, arba susijungs su jais ir drauge puls mūsų 
vakarų sienas. 

— Nieko apie tai negirdėjau!.. Ką jie pridarė?.. Ir kada tai įvy- 
ko?.. Jokia žinia pas mus neatklydo...— šaukė kunigaikštis. 

— Mat paleistieji samdiniai išėjo į dykumą iš Memfio, o Her- 
horas visiems uždraudė apie tai kalbėti... 

— Vadinasi, net Mefris ir Mentezutis to visai nežino?..— pa- 
klausė vietininkas. 

— Jie žino, — atsakė Tutmozis. 

— Jie žino, o aš ne!.. 

Kunigaikštis staiga nusiramino, bet pabalo, ir jo jauname veide 
atsispindėjo baisi neapykanta. Jis nutvėrė savo patikėtinį už abiejų 
rankų ir stipriai spausdamas jas sušvokštė: 

— Klausyk... Prisiekiu šventąja savo tėvo ir motinos galva... 
Ramzio Didžiojo atminimu... visais dievais, jeigu jų esama: jeigu 
man valdant žyniai nepaklus mano valiai, aš juos sutriuškinsiu... 

Tutmozis klaušėsi išsigandęs. 

— Aš arba jie!..— pasakė kunigaikštis.— Egiptas negali turėti 
dviejų valdovų... 

— Ir paprastai turėdavo tik vieną — faraone,— tarė patikėtinis. 

— Tad būsi man ištikimas?.. 

— Aš, visi bajorai, kariuomenė prisiekiame tau!.. 

— Pakaks, — užbaigė įpėdinis.— Tegul jie sau dabar paleidžia 
samdomuosius pulkus... tegul pasirašinėja sutartis... tegul slapstosi 
nuo manęs kaip šikšnosparniai ir tegul apgaudinėja mus visus... Bet 
ateis laikas... 

O dabar, Tutmozi, pailsėk iš kelionės ir ateik pas mane į puotą 
šį vakarą... Tie žmonės taip mane supančiojo, kad man belieka tik 
linksmintis... Tad aš linksminsiuos... Bet kada nors aš jiems paro- 
dysiu, kas yra Egipto valdovas — jie ar aš! 

Nuo tos dienos vėl prasidėjo puotos. Kunigaikštis tarsi gėdinda- 
masis kariuomenės nebeatlikinėjo su ja pratimų. Užtat jo rūmuose 
knibždėte knibždėjo bajorų, karininkų, fokusininkų ir dainininkių, o 
naktimis vykdavo didelės orgijos, kurių metu arfų garsai pynėsi su 
girtų puotautojų šūkavimais ir spazmišku moterų kikenimu. 

Į vieną tokią puotą Ramzis pakvietė Kamą, bet ji atsisakė. Ku- 
nigaikštis įsižeidė, o tai pastebėjęs Tutmozis tarė: 

— Man pasakojo, viešpatie, kad Sara neteko tavo malonės? 

— Neminėk man tos žydės, — atsakė įpėdinis.— Juk turbūt Žinai, 
ką ji padarė su mano sūnum? 

— Žinau, — atsakė numylėtinis, — bet man atrodo, kad tai įvy- 
ko ne dėl jos kaltės. Aš girdėjau Memfyje, jog tavo motina, garbin- 
goji Nikotrė ir kilnusis ministras Herhoras padarė tavo sūnų žydu 
siekdami, kad jis kada nors viešpatautų Izraelyje... 

— Betgi izraelitai neturi karaliaus, ten yra tik rabinai ir tei- 
sėjai!..— pertarė kunigaikštis. 

— Neturi, bet nori turėti. Jiems taip pat įgriso žynių valdžia. 

Įpėdinis paniekinamai numojo ranka. 

— Jo šventenybės vežikas,— atsakė jis,— reiškia daugiau negu 
visi karaliai, o juo labiau kažkoks Izraelio karalius, kurio dar nėra... 

— Šiaip ar taip, Saros kaltė ne tokia jau didelė, — kalbėjo Tut- 
mozis. 

— Žinok, jog kada nors aš atsilyginsiu žyniams. 

— Šiuo atveju ir jie nelabai kalti. Pavyzdžiui, kilnusis Herhoras 
tai padarė norėdamas padidinti tavo dinastijos garbę ir galybę. Pa- 
galiau jis veikė su garbingosios Nikotrės žinia... 

— O Mefris ko kišasi į mano reikalus?..— paklausė kuni- 
gaikštis.— Juk jam derėtų žiūrėti tik šventyklos, o ne spręsti farao- 
no palikuonių likimą... 

— Mefris yra senis, kuris jau ima vaikėti. Visas jo šventenybės 
dvaras dabar šaiposi iš Mefrio apeigų, apie kurias aš pats nieko 
nežinojau, nors beveik kasdien matydavau ir matau tą šventąjį vyrą... 

— Tai įdomu... O ką jis daro?.. 

— Kelis kartus per parą,— atsakė Tutmozis, — jis atlieka iškil- 
mingas pamaldas slapčiausioje šventyklos dalyje ir liepia jaunesnie- 
siems žyniams stebėti, ar dievai nekelia jo į orą maldos metu... 

— Cha!.. cha!.. cha!..— nusijuokė įpėdinis.— Ir visa tai vyksta 
čia, Pi Bastyje, mūsų pašonėje, o aš nieko nežinau... 

— Žynių paslaptis... 

— Paslaptis, apie kurią Memfyje kalba visi... Cha!.. cha!.. cha!.. 
Cirke aš mačiau chaldėjų fokusininką, kuris buvo pakilęs į orą... 

— Ir aš mačiau,— tarė Tutmozis, — bet tai buvo vaidinimas. O 
Mefris nori iš tikrųjų pakilti viršum žemės savo dievobaimingumo 
sparnais... 

— Negirdėtas paikumas!..— pasakė kunigaikštis.— O ką sako ki- 
"ti Žyniai? 

— Esą mūsų šventuose papirusuose minima, jog senaisiais lai- 
kais Egipte buvo pranašų, sugebėjusių pakilti į orą, todėl žyniai ir 
nesistebi Mefrio norais. O kadangi, kaip tau žinoma, mūsų valdinin- 
kai mato tai, kas patinka jų viršininkams, kai kurie šventi vyrai ir 
teigia, jog Mefris besimelsdamas tikrai pakyląs per porą pirštų nuo žemės. 

— Cha!..cha!.. cha!.. Ir iš tos didelės paslapties juokiasi visas 
dvaras, o mes lyg kokie valstiečiai arba kasėjai net nenumanome apie 
stebuklus mūsų pašonėje... Liūdna Egipto sosto įpėdinio dalia!..— 
juokėsi kunigaikštis. 

Nusiraminęs, be to, Tutmozio pakartotinai prašomas, Ramzis 
įsakė perkelti Sarą su kūdikiu iš tarnų būsto į vilą, kurioje pirmo- 
mis dienomis buvo apgyvendinta Kama. 

Įpėdinio tarnai buvo sužavėti savo valdovo nurodymu, o visos tar- 
naitės, vergai ir net raštininkai palydėjo Sarą į naują butą su muzi- 
ka ir džiaugsmo šūkiais. 

Finikietė pasiteiravo, koks čia triukšmas. O kai jai pasakė, jog 
Sara jau atgavo įpėdinio malonę ir iš vergių būsto vėl persikėlė į 
vilą, įtūžusi eksvaidilutė pasišaukė Ramzį. 

Kunigaikštis atėjo. 

— Tai tu šitaip su manim elgies?..— nesivaldydama pradėjo 
klykti Kama.— Vadinasi, šitaip?.. Žadėjai man, kad būsiu tavo 
pirmąja moterimi, bet, mėnuliui neapėjus nė pusės dangaus, sulaužei 
savo pažadą?.. Gal manai, kad Astoretės kerštas paliečia tik vaidi- 
lutes ir nepasiekia kunigaikščių?.. 

— Pasakyk savo Astoretei,— ramiai atsakė įpėdinis,— kad nieka- 
dos negrasintų kunigaikščiams, nes ir jai teks persikelti į tarnų būstą. 

— Suprantu! — šaukė Kama.— Aš eisiu pas tarnus, gal net į 
kalėjimą, o tu tuo metu leisi naktis pas savo žydę!.. Už tai, kad aš 
dėl tavęs išsižadėjau dievų... ant savo galvos užsitraukiau prakei- 
kimą... Už tai, kad neturiu ramios valandėlės, kad pražudžiau dėl 
tavęs jaunystę, gyvenimą, net sielą, tu šitaip man atsimoki!.. 

Širdyje kunigaikštis pripažino, kad iš tikrųjų Kama dėl jo daug 
paaukojo, ir pajuto gailestį. 

— Nebuvau ir neisiu pas Sarą,— atsakė jis.— Bet ar tau kliu- 
do, kad nelaiminga moteris atgaus patogumus ir galės maitinti savo 
kūdikį? 

Finikietė suvirpėjo. Ji iškėlė sugniaužtus kumščius, jos plaukai 
pasišiaušė, o akyse įsižiebė drumsta neapykantos ugnis. 

— Tai šitaip tu man atsakai?.. Žydė yra nelaiminga, nes ją išva- 
rei iš rūmų, o aš turiu būti patenkinta, nors dievai išvijo mane iš 
visų savo šventyklų... O mano siela... ašarose ir baimėje skęstančios 
vaidilutės siela tau reiškia mažiau negu ta žydiška išpera, tas vai- 
kas, kuris... kad jis seniai būtų galą gavęs... kad jis... 

— Tylėk!..— suriko kunigaikštis užčiaupdamas jai burną. 

Išsigandusi Kama pasitraukė. 

— Tai man jau nebegalima net pasiskųsti savo nelaime?..— pa- 
klausė ji. — Jeigu taip rūpinies tuo vaiku, kam išvogei mane iš šven- 
tyklos, kam žadėjai, kad būsiu tavo pirmoji moteris?.. 

Saugokis,— ji vėl pakėlė balsą, — kad sužinojęs apie mano li- 
kimą Egiptas tavęs nepavadintų priesaikos laužytoju!.. 

Kunigaikštis lingavo galvą 1r šypsojosi. Pagaliau jis atsisėdo ir 
tarė: 

— Iš tikrųjų mano mokytojas buvo teisus, kai įspėjo mane dėl 
moterų. Jūs esate kaip išsirpęs persikas Žmogui, kuriam troškulys 
išdžiovino liežuvį... Bet taip tik atrodo... Vargas kvailiui, kuris išdrįs 
prakąsti tą gražų vaisių — vietoj gaivinančio saldumo jis ras širšes, 
kurios sugels jam ne tik lūpas, bet ir širdį. 

— Jau priekaištauji?.. Net šitos gėdos man nešykšti?.. Už tai, kad 
aš tau paaukojau vaidilutės priedermes ir nekaltybę!.. 

Įpėdinis vis dar lingavo galvą ir šypsojosi. 

— Niekad nebūčiau manęs, kad gali pasitvirtinti einančių gulti 
valstiečių pasaka. Bet šiandien matau, kad yra tikrai taip. Tad pasi- 
klausyk, Kama, galbūt tada apsigalvosi ir neversi Manęs atsisakyti 
palankumo, kurį tau jaučiu... 

— Jis dabar įsigeidė pasakas sekti!..— su kartėliu atsakė vaidilutė.— 
Vieną jau man pasakojai... Oi daug aš laimėjau jos pasiklausiusi... 

— Šita tikriausiai išeis tau į naudą, jeigu tik norėsi ją suprasti. 

— Ar bus joje kas nors apie žydų vaikigalius? 

— Ir apie vaidilutes, tik atidžiai klausyk. 

Tai atsitiko jau seniai tame pačiame Pi Basčio mieste“. Vieną 
dieną aikštėje prie Pta šventyklos kunigaikštis Satnis pamatė labai 
gražią moterį. Ji buvo gražesnė už visas iki šiol jo sutiktas ir, kas 
svarbiausia, iš tolo traukė žvilgsnį daugybe aukso papuošalų. 

Kunigaikščiui gražuolė labai patiko. Jis sužinojo, kas ji tokia, o 
kai pasakė, kad tai Pi Basčio vyriausiojo žynio duktė, pasiuntė pas 
ją savo arklininką su tokiu pasiūlymu: 

“Duosiu tau dešimt auksinių žiedų, jeigu praleisi su manim va- 
landėlę". 

Arklininkas nuėjo pas gražiąją Tbubui“ ir pakartojo jai kuni- 
gaikščio Satnio žodžius. Dama išklausiusi jį atsakė mandagiai, kaip 
ir dera gerai išauklėtai merginai: 

“Aš ne kokia nors prasta mergšė, o vyriausiojo žynio duktė, esu 
nekalta. Jeigu kunigaikštis nori turėti malonumą susipažinti su ma- 
nim, tegul ateina į mano namus, kur viskas bus paruošta, kad dėl 
mūsų pažinties negrėstų man visos gatvės kūmučių apkalbos". 

Taigi kunigaikštis Satnis nuėjo paskui mergelę Tbubui į viršutinį 
aukštą, į jos kambarius, kurių sienos buvo išklotos lazuritu ir švie- 
siai žalsva glazūra. Ten buvo daug lovų, užklotų karališka drobe, ir 
nemažai vienakojų staliukų, apstatytų aukso taurėmis. Pripylusi į 
vieną taurę vyno, Tbubui padavė ją kunigaikščiui sakydama: “Ma- 
lonėk išgerti". Kunigaikštis atsakė: “Juk Žinai, kad atėjau ne vyno 
gerti". Vis dėlto jie susėdo puotauti. Puotos metu Tbubui buvo ap- 
sirengusi ilga, nepermatoma suknele, susegta po kaklu. O kai ap- 
svaigęs kunigaikštis norėjo ją pabučiuoti, mergina sulaikė jį ir tarė: 

“Tie namai bus tavo namai. Tačiau neužmiršk, kad aš esu ne 
gatvės mergšė, o nekalta mergina. Tad jeigu nori, kad aš būčiau tau 
paklusni, prisiek man ištikimybę ir užrašyk man savo turtą“. 

“Gerai, tegul ateina raštininkas!“ — sušuko kunigaikštis. Ir kai 
jis atėjo, Satnis liepė surašyti santuokos aktą ir dovanojimo aktą, ku- 
riuo visus savo pinigus, judamą turtą ir žemes perrašė Tbubui vardu. 

Po valandos tarnai pranešė kunigaikščiui, jog apačioje laukia jo 
vaikai. Tada Tbubui paliko jį, bet netrukus, apsirengusi permatomos 
medžiagos apdaru, sugrįžo. Satnis vėl norėjo ją priglausti, bet mer- 
gina atstūmė jį sakydama: 

“Šitie namai bus tavo namai. Bet aš esu ne paleistuvė, o nekalta 
mergina, tad jeigu nori mane turėti, tegul tavo vaikai surašo turto 
išsižadėjimo aktą, kad paskui nesibylinėtų su mano vaikais“. 

Satnis pašaukė savo vaikus į viršų ir liepė jiems pasirašyti turto 
išsižadėjimo aktą. Tai jie ir padarė. Bet kai ilgo priešinimosi apsvai- 
gintas kunigaikštis norėjo suartėti su Tbubui, ši vėl jį sulaikė... 

“Šie namai bus tavo, — tarė Ji. — Bet aš nesu pirmoji pasitaikiu- 
si — esu skaisti mergina. Tad jeigu mane myli, liepk užmušti savo 
vaikus, kad jie kada nors neišplėštų turto iš manųjų..." 

— Kokia ilga istorija!..— nekantriai pertraukė Kama. 

— Tuojau baigsis, — atsakė įpėdinis.— Ir žinai, Kama, ką atsakė 
Satnis: 

“Jeigu to pageidauji, tai... tegul bus padarytas nusikaltimas!.. 

Tbubui nereikėjo to pat kartoti. Tėvo akivaizdoje ji liepė nužudyti 
vaikus, o jų kruvinas kūnų dalis išmetė pro langą šunims ir katėms. 
Tiktai tada Satnis įėjo į jos kambarį ir atsigulė jos juodmedžio lo- 
voje, inkrustuotoje dramblio kaulu... 

— Tbubui gerai padarė netikėdama vyro užtikrinimais,— irzliai 
pasakė finikietė. 

— Bet Satnis padarė dar geriau,— atsakė įpėdinis,— jis pabu- 
do... nes jo baisus nusikaltimas buvo tik sapnas... 

Ir tu, Kama, atsimink, kad geriausias būdas vyrui pažadinti iš 
meilės svaigulio — tai keikti jo sūnų... 

— Būk ramus, viešpatie, jau niekad tau nebeužsiminsiu nei apie 
mano liūdną likimą, nei apie tavo sūnų, — niūriai atsakė finikietė. 

— O aš neatšauksiu savo malonių tau, ir būsi laiminga, — užbaigė 
Ramzis. 

Jau ir dabar tarp Pi Basčio miesto gyventojų pradėjo sklisti 
grėsmingos žinios apie libius. Buvo pasakojama, kad žynių paleisti 
kareiviai barbarai grįždami į savo tėvynę iš pradžių prašinėjo išmal- 
dos, vėliau pradėjo vogti ir pagaliau ėmė plėšti ir deginti egiptiečių 
kaimus, žudyti gyventojus. 

Per kelias dienas buvo užpulti ir sunaikinti Chinenso, Pimato ir 
Kasos miestai, esantys į pietus nuo Moerio ežero, žuvo egiptiečių 
pirklių bei maldininkų vilkstinė, grįžtanti iš Uit Mehės bazės“. Vi- 
sam Egipto vakarų pasieniui grėsė pavojus. Gyventojai pradėjo bėgti 


Antra knyga 318 


net iš Teremečio!?, nes ir tose apylinkėse nuo jūros pasirodė libių 
gaujos, tariamai išsiųstos rūsčiojo vado Musavasos, kuris atseit dy- 
kumoje paskelbė šventąjį karą prieš Egiptą. 

Kai kurį vakarą dangaus ruožas vakaruose per ilgai būdavo rau- 
donas, Pi Basčio gyventojus apimdavo baimė. Žmonės būriuodavo- 
si gatvėse, kai kurie lipdavo ant plokščių stogų arba kopdavo į 
medžius ir iš ten sakydavosi matą gaisrą Menufyje!* arba Socheme. 
Pasitaikydavo net tokių, kurie ir sutemose įžiūrėdavo bėgančius gy- 
ventojus arba libių gaujas, žygiuojančias ilgomis juodomis voromis 
Pi Basčio kryptimi. 

Nekreipdami dėmesio į gyventojų nerimą nomų valdytojai laikėsi 
abejingai, nes centrinė valdžia nesiuntė jiems jokių nurodymų. 

Kunigaikštis Ramzis žinojo apie liaudies nerimą ir matė Pi Basčio 
pareigūnų abejingumą. Jis baisiausiai dūko, kad negauna jokių nu- 
rodymų iš Memfio ir kad nei Mefris, nei Mentezufis nekalba su juo 
apie tuos valstybei gresiančius pavojus. 

Bet kadangi abu žyniai nesiprašė jo priimami ir net tarytum vengė 
kalbėti su juo, tad ir vietininkas jų neieškojo ir jokių karinio pasi- 
rengimo darbų nedarė. 

Pagaliau Ramzis visai liovėsi lankęs prie Pi Basčio stovinčius pul- 
kus, užtat surinkęs rūmuose visą bajorų jaunimą linksminosi ir puo- 
tavo, tramdydamas širdyje pasipiktinimą žyniais ir būgštavimus dėl 
valstybės likimo. 

— Pamatysi!..— kartą pasakė jis Tutmoziui.— Šventieji pranašai 
taip mus nuvairuos, kad Musavasa paims Žemutinį Egiptą, o mes 
turėsime bėgti į Tėbus ar net į Sunu!''; jeigu iš ten mūsų neišvarys 
etiopai... 

— Tiesą sakai, — atsakė Tutmozis, — kad mūsų valdovai ima elg- 
tis taip, lyg būtų išdavikai. 

Pirmąją hatoro (rugpjūtis—rugsėjis) mėnesio dieną įpėdinio 
rūmuose buvo didžiausia puota. Pasilinksminimas prasidėjo antrą va- 
landą po pietų, ir iki saulėlydžio visi jau buvo girti. Prisigerta tiek, 
kad vyrai ir moterys voliojosi ant grindų, aplaistytų vynu, nubars- 
tytų gėlėmis ir sūkultų ąsočių šukėmis. 

Kunigaikštis tarp jų buvo blaiviausias. Jis ne gulėjo, o sėdėjo 
krėsle, pasisodinęs ant kelių dvi gražias šokėjas, kurių viena girdė 
jį vynu, o kita pylė ant galvos stiprius kvepalus. 

Tuo metu į salę įėjo adjutantas ir, peržengęs per kelis girtus puo- 
tautojus, priėjo prie įpėdinio. 

— Kilnusis viešpatie,— sukuždėjo jis, — šventieji Mefris ir Men- 
tezufis pageidauja tuojau pasikalbėti su jumis... 

Įpėdinis nustūmė merginas ir išraudęs, aplaistytu palaidiniu nu- 
svirduliavo į savo kambarį viršuje. 

Jį pamatę Mentezufis ir Mefris susižvalgė. 

— Ko norite, kilmingieji? — paklausė kunigaikštis sudribdamas 
į krėslą. 

— Nežinau, ar, jūsų kilnybe, galėsi mus išklausyti...— sumišęs 
atsakė Mentezutis. 

— Ą!.. Manot, kad aš pasigėręs? — sušuko kunigaikštis.— Ne- 
bijokit... Šiandien visas Egiptas taip pasiutęs ar sukvailėjęs, kad gir- 
tuokliai išsaugojo daugiausia proto... | 

Žyniai susiraukė, bet Mentezufis pradėjo: 

— Jūsų kilnybė žinai, kad mūsų viešpats ir aukščiausioji taryba 
nusprendė paleisti dvidešimt tūkstančių samdomosios kariuomenės... 

— Tarytum nieko nežinau...— atsakė įpėdinis.— Juk nesiteikėt 
ne tik pasiteirauti mano nuomonės dėl tokio išmintingo sprendimo, 
bet dargi nesiteikėt pranešti man, kad keturi pulkai jau išvaikyti ir 
kad tie žmonės iš bado užpuldinėja mūsų miestus... 

— Man atrodo, kad jūsų kilnybė smerki jo šventenybės faraono 
įsakymus...— pasakė Mentezufis. 

— Ne jo šventenybės!..— sušuko kunigaikštis treptelėdamas ko- 
ja, — bet tų išdavikų, kurie naudodamiesi mano tėvo ir valdovo li- 
ga nori valstybę parduoti asirams ir libiams!.. 

Žyniai apstulbo. Dar nė vienas egiptietis nebuvo pasakęs žyniams 
tokių žodžių. 

— Leisk, kunigaikšti, mums grįžti po poros valandų... kai nusi- 
raminsi...— tarė Mefris. 

— Nėra reikalo. Aš žinau, kas darosi mūsų vakarų pasienyje... 
Teisingiau sakant, ne aš žinau, o mano virėjai, arklidžių bernai ir 
plovėjos... Tai gal malonėtumėt, gerbiamieji tėvai, dabar ir man at- 
skleisti savo slaptus planus... 

Mentezufis abejinga mina pradėjo: 

— Libiai ima maištauti ir telkia gaujas ketindami užpulti Egiptą. 

— Suprantu. 

— Jo šventenybei ir aukščiausiajai tarybai įsakius, — dėstė toliau 
Mentezufis,— jūsų kilnybė privalai surinkti Žemutinio Egipto kariuo- 
menę ir sunaikinti maištininkus. 

— Kur įsakymas? 


Antra knyga 320 


Mentezufis išėmė iš užančio pergamentą su antspaudais ir įteikė 
jį kunigaikščiui. 

— Vadinasi, nuo šios valandos aš esu šioje provincijoje vyriausia- 
sis kariuomenės vadas ir aukščiausioji valdžia? — paklausė įpėdinis. 

— Yra taip, kaip pasakei. 

— Ir turiu teisę pasitarti su jumis karo reikalais?.. 

— Būtinai...— atsakė Mefris.— Nors ir tuojau pat... 

— Sėskit,— pertraukė kunigaikštis. 

Abu žyniai įvykdė įsakymą. 

— Klausiu jus, nes tai reikalinga mano planams, kodėl paleisti 
libių pulkai? 

— Ir bus paleisti kiti, — greitai pridūrė Mentezufis.— Aukščiau- 
sioji taryba nori nusikratyti dvidešimčia tūkstančių brangiausių ka- 
reivių, kad jo šventenybės iždas gautų per metus keturis tūkstančius 
talentų, be kurių karaliaus dvaras gali pajusti nepriteklių... 

— Bet jis vis dėlto negresia ir menkiausiam Egipto žyniui!..— 
pertraukė kunigaikštis. 

— Užmiršti, jūsų kilnybe, kad žynio nedera vadinti “menku",— 
pasakė Mentezufis.— O kad nė vienam iš jų negresia nepriteklius, 
tai yra jų santūraus gyvenimo vaisius. 

— Tada turbūt statulos išgeria tą vyną, kuris kasdien sunešamas 
į šventyklas, ir akmeniniai dievai puošia savo moteris auksu ir bran- 
giais papuošalais, — tyčiojosi kunigaikštis.— Bet bala nematė jūsų 
santūrumo!.. Žynių taryba ne tam išvaiko dvidešimt tūkstančių ka- 
riuomenės ir atidaro Egipto vartus plėšikams, kad pripildytų farao- 
no iždą... 

— O kam gi?.. 

— Nori įsiteikti karaliui Asarui. O kadangi jo šventenybė nesu- 
tiko atiduoti asirams Finikijos, jūs norite susilpninti valstybę kitu 
būdu — paleisdami samdomąją kariuomenę ir sukeldami karą prie 
mūsų vakarų sienos... 

— Dievus šaukiu liudytojais, kad stebina mus tavo žodžiai, jūsų 
kilnybe!..— sušuko Mentezufis. 

— Faraonų šešėliai daugiau nustebtų išgirdę, kad tame pačiame 
Egipte, kuriame suvaržyta karaliaus valdžia, kažkoks chaldėjų apga- 
vikas turi įtakos valstybės likimui... 

— Netikiu savo ausimis!..— atsakė Mentezufis.— Ką jūsų kil- 
nybė kalbi apie kažkokį chaldėją?.. 

Vietininkas pašaipiai nusijuokė. 

— Kalbu apie Berosą... O jeigu tu, šventasis vyre, nesi girdėjęs 
apie jį, pasiklausk gerbiamąjį Mefrį, o jeigu ir jis užmiršo, tegul krei- 
piasi į Herhorą ir Pentuerą... Štai jūsų šventyklų didžioji paslaptis!.. 

Svetimas perėjūnas, kuris kaip vagis įsibrovė į Egiptą, aukščiau- 
siosios tarybos nariams primeta tokią gėdingą sutartį, kokią galėtu- 
me pasirašyti tik pralaimėję mūšius, netekę visų pulkų ir abiejų sos- 
tinių... 

Ir tik pamanykit, kad visa tai padarė vienas žmogus, tikriausiai 
karaliaus Asaro šnipas!.. O mūsų išminčiai leidosi taip sužavimi jo 
iškalbos, kad, faraonui nesutikus išsižadėti Finikijos, bent paleidžia 
pulkus ir kursto karą vakarų pasienyje. Argi tai girdėtas dalykas?..— 
dėstė jau nebesivaldydamas Ramzis.— Kada geriausias laikas padi- 
dinti armiją iki trijų šimtų tūkstančių ir pasiųsti ją į Nineviją, tie die- 
vobaimingi bepročiai išvaiko dvidešimt tūkstančių kariuomenės ir pa- 
dega savo namus!.. 

Mefris klausėsi tų pasityčiojimų sustingęs ir išbalęs. Pagaliau jis 
prabilo: 

— Nežinau, kilnusis viešpatie, iš kokio šaltinio sėmei savo 
žinias... Kad tik jis būtų toks pat tyras, kaip aukščiausiosios tary- 
bos narių širdys! Na, sakykime, tu esi teisus, kad kažkoks chaldėjų 
žynys sugebėjo įtikinti tarybą pasirašyti sunkią sutartį su Asirija. Jei- 
gu ir tai būtų įvykę, iš kur žinai, kad tasai žynys nebuvo siųstas 
dievų, kurie mus įspėjo dėl Egiptui gresiančių pavojų?.. 

— Nuo kurio laiko chaldėjai turi tokį jūsų pasitikėjimą? — pa- 
klausė kunigaikštis. 

— Chaldėjų Žyniai yra vyresnieji Egipto žynių broliai, — tarė 
Mentezutis. 

— Tai gal ir Asirijos karalius yra faraono valdovas? — metė ku- 
nigaikštis. 

„— Neburnok, jūsų kilnybe,— griežtai atšovė Mefris.— Leng- 
vabūdiškai knaisiojies po šventas paslaptis, o tai būdavo pavojinga 
netgi didesniems už tave!.. 

— Gerai, nesiknaisiosiu. Bet iš ko gi galima pažinti, kad vienas 
chaldėjas yra dievų pasiuntinys, o kitas — karaliaus Asaro šnipas? 

— Iš stebuklų, — atsakė Mefris.— Jeigu, tau įsakius, kunigaikšti, 
šis kambarys prisipildys dvasių, jeigu nematomos jėgos pakels tave 
į orą, mes pasakysime, kad esi nemirtingųjų įrankis, ir klausysime 
tavo patarimo... 

Ramzis gūžtelėjo pečiais. 

— Ir aš esu matęs dvasias — jas darė jauna mergina... ir aš 
mačiau cirke ore pakibusį fokusininką... 

— Tik nematei plonyčių virvelių, kurias dantyse laikė keturi jo 

Kunigaikštis vėl nusijuokė ir prisiminęs, ką jam pasakojo Tutmo- 
zis apie Mefrio pamaldas, tarė pašaipiai: 

— Faraono Cheopso laikais vienas vyriausiasis žynys įsigeidė 
būtinai... skraidyti ore!.. Jis melsdavosi dievams, o savo valdiniams 
liepdavo stebėti, ar jo nekelia nematomos jėgos. Ir ką jūs pasaky- 
sit, šventieji vyrai: nuo to laiko nebuvo dienos, kad pranašai neužtik- 
rintų vyriausiojo žynio, jog... šis pasikeliąs į orą, tiesa, neaukštai, — 
tik per pirštą nuo grindų... Bet... kas atsitiko jūsų kilnybei?7— stai- 
ga paklausė jis Mefrį. 

Iš tikrųjų vyriausiasis žynys klausydamas savo istorijos susverdėjo 
kėdėje ir būtų nukritęs, jeigu jo nebūtų prilaikęs Mentezufis. 

Ramzis sumišo. Jis padavė seniui atsigerti vandens, patrynė jam 
kaktą ir smilkinius actu, ėmė vėdinti jį vėduokle... 

Netrukus šventasis Mefris atsigavo. Jis atsikėlė nuo kėdės ir tarė 
Mentezufiui: 

— Turbūt jau galime eiti? 

— Ir aš taip manau. 

— O ką aš turiu daryti? — paklausė kunigaikštis jausdamas, kad 
įvyko kažkas negerai. 

— Atlikti vyriausiojo vado pareigas, — šaltai atsakė Mentezufis. 

Abu žyniai mandagiai nusilenkė kunigaikščiui ir išėjo. Vietinin- 
kas jau buvo visai išsiblaivęs, bet jo širdį užgulė sunki našta. Tą aki- 
mirką jis suprato, kad padarė dvi nedovanotinas klaidas — prisi- 
pažino žyniams žinąs jų didžiąją paslaptį ir negailestingai pasityčiojo 
iš Mefrio. ' 

Metus gyvenimo jis atiduotų, kad galėtų išdildyti iš jų atminties 
visą tą girtą pokalbį. Bet jau buvo per vėlu. 

“Ką gi,— pagalvojo jis,— išsiplepėjau ir įsigijau mirtinų priešų. 
Nieko nepadarysi. Kova prasideda man nepalankiausiu metu... Bet 
negalima sustoti. Juk ne vienas faraonas yra kovojęs su žyniais ir 
nugalėjęs juos net neturėdamas stipresnių sąjungininkų..." 

Tačiau Ramzis aiškiai pajuto savo pavojingą padėtį ir čia pat pri- 
siekė šventąja tėvo galva niekados nepersigerti vyno. 

Jis liepė pašaukti Tutmozį. Patikėtinis atvyko tučtuojau ir visiškai 
blaivas. 

— Bus karas, o aš esu vyriausiasis vadas, — tarė įpėdinis. 

Tutmozis nusilenkė iki žemės. 

— Ir daugiau niekad nepasigersiu,— pridūrė kunigaikštis.— O 
žinai kodėl? 

— Vadas turi saugotis vyno ir svaiginančių kvapų, — atsakė Tut- 
mozis. 

— Buvau tai užmiršęs ir... išsiplepėjau žyniams... 

— Ką? — sušuko Tutmozis išsigandęs. 

— Kad jų nekenčiu ir juokiuosi iš jų stebuklų... 

— Tai niekis. Jie juk patys žino, kad žmonės jų nemėgsta. 

— Ir kad žinau jų politines paslaptis,— pridūrė kunigaikštis. 

— Ai!..— švilptelėjo Tutmozis.-— To tai jau nereikėjo... 

— Tiek to,— pasakė Ramzis.— Tuojau išsiųsk žygūnus į pul- 
kus, kad rytoj rytą vadai susirinktų į karinį pasitarimą. Įsakyk uždegti 
pavojaus ženklus, kad visa Žemutinio Egipto kariuomenė nuo ryt- 
dienos žygiuotų prie vakarų sienos. Eik pas nomarchą ir pasakyk 
jam, kad praneštų kitiems nomarchams, jog reikia kaupti maistą, dra- 
bužius ir ginklus. 

— Turėsime vargo su Nilu,— tarė Tutmozis. 

— Todėl tegul visas valtis ir laivus sulaiko Nilo atšakose kariuo- 
menei gabenti. Be to, reikia paraginti nomarchus, kad imtų ruošti 
rezervinius pulkus... 

Tuo tarpų Mefris ir Mentezufis ėjo atgal į savo namus prie Pta 
šventyklos. Kai jie grįžo į celę, vyriausiasis žynys pakėlė rankas ir 
sušuko: 

— Nemirtingųjų dievų trejybe — Ozyri, Izide ir Horai — 
gelbėkit Egiptą nuo pražūties!.. Nuo pat pasaulio pradžios joks fa- 
raonas nėra pasakęs tiek šventvagiškų žodžių, kiek šiandien išgirdo- 
me iš to vaikėzo!.. Ką aš sakau — faraonas?.. Joks Egipto priešas, 
joks hetitas, finikietis ar libis neišdrįstų taip koneveikti žynių ne- 
liečiamybės... 

— Vynas padaro žmogų permatomą,— atsakė Mentezufis. 

— Betgi toje jaunoje širdyje knibžda gyvačių lizdas... Jis nieki- 
na žynių luomą, tyčiojasi iš stebuklų, netiki dievais!.. 

— Daugiausia man rūpi,— susimąstęs tarė Mentezufis,— iš kur 
jis žino apie jūsų derybas su Berosu? O kad jis žino, galiu prisiekti. 

— Įvyko baisi išdavystė, — atsakė Mefris nusitvėręs už galvos. 

— Labai keistas dalykas! Jūs buvot keturiese... 

— Visai ne keturiese. Juk apie Berosą žinojo vyresnioji Izidės 
vaidilutė, du žyniai, kurie jam nurodė kelią į Seto šventyklą, ir 

žynys, pasitikęs jį prie vartų... Pala, pala!..— pasakė Mefris.— Tas 
žynys visą laiką sėdėjo požemiuose... O jeigu jis klausėsi?.. 

— Kad ir kaip ten būtų, jis pardavė paslaptį ne vaikėzui, o kam 
nors rimtesniam. O tai pavojinga!.. 

Į celę pasibeldė Pta šventyklos vyriausiasis žynys, šventasis Semas. 

— Ramybė jums, — tarė jis įeidamas. 

— Palaima tavo širdžiai. 

— Atėjau pasižiūrėti, nes jūs taip garsiai kalbate, lyg būtų įvy- 
kusi kokia nelaimė. Manau, jūsų negąsdina karas su niekingais li- 
biais?..— pasakė Semas. 

— O ką pats manai, gerbiamasis, apie sosto įpėdinį kunigaikštį? — 
pertraukė jį Mentezufis. 

— Aš manau, kad jis turi būti labai patenkintas dėl karo ir vy- 
riausiojo vado pareigomis. Tai apsigimęs karžygys! Kai žiūriu į jį, 
man ateina į galvą Ramzio liūtas... Tas vyrukas pasirengęs pats vie- 
nas pulti visas libių gaujas ir iš tikrųjų gali jas išsklaidyti. 

— Tas vyrukas, — atsiliepė Mefris,— gali išgriauti visas mūsų 
šventyklas ir patį Egiptą nušluoti nuo žemės paviršiaus. 

Šventasis Semas greitai išsiėmė auksinį amuletą, kurį nešiojosi 
ant krūtinės, ir sukuždėjo: 

— Išbėkite, blogi žodžiai, į dykumą... Pasišalinkite ir nedarykite 
žalos teisingiems!.. Ką jūs šnekate, gerbiamasis!..— priekaištingai 
sušuko jis. 

— Kilnusis Mefris sako teisybę, — atsiliepė Mentezufis.— Galvą 
ir pilvą tau imtų skaudėti, jeigu žmogaus lūpos pajėgtų pakartoti bur- 
nojimus, kuriuos šiandien mes išgirdome iš to jaunikaičio. 

— Nejuokauk, pranaše,— pasipiktino vyriausiasis žynys Se- 
mas.— Greičiau patikėčiau, kad vanduo dega, o oras gesina, negu 
tuo, kad Ramzis gali burnoti!.. 

— Jis tai daro apsimesdamas lyg girtas, — kandžiai pasakė Mefris. 

— Tegu ir taip. Neginčiju, kad kunigaikštis yra lengvabūdis ir 
lėbautojas, bet burnotojas!.. 

— Panašiai ir mes manėme,— pasakė Mentezufis.— Ir buvome 
tokie tikri, jog pažįstame jo būdą, ir net liovėmės kontroliavę, kai 
grįžo iš Hatorės šventyklos... 

— Tau buvo gaila aukso sekliams apmokėti, — kalbėjo Mefris.— 
Matai, kokie iš pirmo žvilgsnio nedidelio apsileidimo padariniai!.. 

— Bet kas gi atsitiko? — nekantriai paklausė Semas. | 

— Atsakysiu trumpai, — kunigaikštis įpėdinis tyčiojasi iš dievų... 

— Ak, šitaip... 

— Smerkia faraono įsakymus... 

— Argi taip gali būti?.. 

— Aukščiausiąją tarybą vadina išdavikais... 

— Bet... 

— Ir iš kažko sužinojo apie Beroso atvykimą, net apie jo pasi- 
matymą su Mefriu, Herhoru ir Pentueru Seto šventykloje... 

Vyriausiasis žynys Semas abiem rankomis nusitvėrė už galvos ir 
ėmė bėgioti po celę. 

— Negali būti...— kalbėjo jis.— Negali būti!.. Turbūt kas nors 
pakerėjo tą jaunuolį... Gal ta finikiečių vaidilutė, kurią jis išvogė iš 
šventyklos?.. 

Mentezufiui ši pastaba pasirodė tokia taikli, jog jis pažvelgė į 
Mefrį. Bet įniršęs vyriausiasis žynys nesileido išmušamas iš vėžių. 

— Pažiūrėsime,— atsakė jis.— Bet pirma reikia viską išsiaiškinti, 
kad mes žinotume, ką diena po dienos darė kunigaikštis, sugrįžęs 
iš Hatorės šventyklos. Jis turėjo per daug laisvės, per daug ryšių su 
netikinčiaisiais ir Egipto priešais. O tu, garbingasis Semai, mums 
padėsi... 

Po šio nutarimo vyriausiasis žynys Semas jau kitą dieną liepė 
šaukti žmones į iškilmingas pamaldas Pta šventykloje. Gatvių san- 
kryžose, aikštėse, net laukuose stovėjo žynių šaukliai, kurie trimi- 
tais ir fleitomis kvietė visus žmones į sueigą. Kai susirinkdavo pa- 
kankamas klausytojų skaičius, jie pranešdavo, jog Pta šventykloje tris 
dienas vyks pamaldos ir procesijos, kad gerasis dievas palaimintų 
egiptiečių ginklą ir sutriuškintų libius, o jų vadui Musavasai pa- 
siųstų raupsus; neregystę ir pamišimą. 

Įvyko taip, kaip norėjo žyniai. Nuo ryto iki vėlyvos nakties pa- 
prasti žmonės būriavosi prie šventyklos sienų, aristokratija ir turtin- 
gi miestiečiai rinkosi išoriniame prieangyje, o vietiniai ir gretimų 
nomų žyniai dėjo aukas dievui Pta ir meldėsi pačioje švenčiausioje 
koplyčioje. 

Tris kartus per dieną išeidavo iškilminga procesija, kurios metu 
užuolaidomis uždangstytoje auksinėje valtyje buvo nešiojama garbin- 
ga dievo statula. Praeinant procesijai žmonės griūdavo kniūbsti ir gar- 
siai išpažindavo savo nuodėmes, o minioje visur pasklidę pranašai 
atitinkamais klausimais lengvino jiems atgailą. Tas pat vyko ir šven- 
tyklos prieangyje. Bet kilmingi ir turtingi žmonės nemėgo viešai pa- 
tys save skųsti, todėl šventieji tėvai, nusivedę atgailaujančius į šalį, 
tyliai duodavo jiems patarimų bei pamokydavo. 

Vidudienį pamaldos būdavo pačios iškilmingiausios. Mat tą va- 
landą į vakarus žygiuojanti kariuomenė ateidavo gauti vyriausiojo 
žynio palaiminimo ir sutvirtinti savo amuletų, kurie turėjo susilpninti 
priešo smūgius. 

Kartais šventykloje sudundėdavo griaustinis, o naktį virš pilonų 
žaibuodavo. Tai buvo ženklas, kad dievaitis išklausė kažkieno maldų 
arba kalbėjosi su Žyniais. 

Kai iškilmėms pasibaigus trys šventieji tėvai Semas, Mefris ir 
Mentezufis suėjo slaptai pasitarti, padėtis jau buvo išaiškėjusi. 

Pamaldos atnešė šventyklai apie keturiasdešimt talentų pajamų, 
bet apie šešiasdešimt talentų buvo išleista dovanoms arba įvairių as- 
menų, ypač aristokratų ir aukštųjų kariškių, skoloms apmokėti. 

O žinios buvo surinktos tokios. 

Kariuomenėje sklido gandas, girdi, tegul tik kunigaikštis Ram- 
zis įžengia į sostą ir jis tuojau pradės su Asirija karą, kuris jame 
dalyvaujantiems užtikrins didelius pelnus. Ir menkiausias kareivis 
negrįšiąs iš jo be tūkstančio drachmų, jeigu ne daugiau. 

Liaudyje pakuždom buvo kalbama, kad faraonas, grįžęs po per- 
galės iš Ninevijos, visiems valstiečiams dovanosiąs vergų ir kele- 
riems metams atleisiąs Egiptą nuo mokesčių. 

Aristokratija savo ruožtu tikėjosi, kad naujasis faraonas pirmiau- 
sia atims iš žynių ir grąžins bajorams visus turtus, kurie atiteko šven- 
tykloms už skolas. Buvo kalbama taip pat, kad būsimasis faraonas 
valdysiąs savarankiškai, nedalyvaujant aukščiausiajai žynių tarybai. 

Pagaliau visuose visuomenės sluoksniuose vyravo įsitikinimas, jog 
kunigaikštis Ramzis, norėdamas užsitikrinti finikiečių pagalbą, ėmęs 
garbinti deivę Ištarę ir ypač uoliai meldžiąsis. Šiaip ar taip, tikras 
dalykas, kad įpėdinis vieną naktį aplankė Ištarės šventyklą ir matė 
joje kažkokius stebuklus. Beje, tarp turtingų azijiečių sklido gandai, 
jog Ramzis sudėjęs šventyklai dideles dovanas, o už jas gavęs iš ten 
vaidilutę, kuri turi sutvirtinti jo tikėjimą. 
tieji tėvai Mefris ir Mentezufis pranešė jam kitą naujieną, kurią jie 
gavo iš Memfio. 

Paaiškėjo, jog chaldėjų žynį ir stebukladarį Berosą Seto šventyk- 
los požemiuose pasitiko žynys Osochoras, kuris po dviejų mėnesių, 
išleisdamas už vyro savo dukterį, padovanojo jai daug brangenybių 
ir nupirko jaunavedžiams didelį dvarą. O kadangi Osochoras dide- 
lių pajamų neturėjo, kilo įtarimas, kad šis dvasininkas, pasiklausęs 

Beroso pasikalbėjimo su Egipto žyniais, vėliau pardavė sutarties pa- 
slaptį finikiečiams ir gavo iš jų didelius turtus. 

Išklausęs šią naujieną vyriausiasis žynys Semas pasakė: 

— Sakysim, šventasis Berosas iš tikrųjų yra stebukladaris. Tada 
visų pirma paklauskitę jį, ar Osochoras išdavė paslaptį?.. 

— Stebukladarys Berosas buvo paklaustas, — tarė Mefris,— bet 
šventasis vyras pasakė, jog šiuo reikalu jis norįs tylėti. Be to, jis 
pridūrė, kad jeigu kas nugirdęs jų derybas ir pranešė apie tai fini- 
kiečiams, tai nei Egiptas, nei Chaldėja dėl to jokių nuostolių neturės. 
Vadinasi, jeigu kaltininkas būtų surastas, reikia jam suteikti malonę. 

— Šventas!.. Iš tikrųjų šventas žmogus!..— kuždėjo Semas. 

— O ką, garbingasis tėve, manai apie kunigaikštį įpėdinį ir ne- 
rimą, kurį sukėlė jo elgesys?..— paklausė Mefris. 

— Pasakysiu tą pat, ką ir Berosas — įpėdinis nepadarys žalos 
Egiptui, todėl reikia būti atlaidiems... 

— Tas jauniklis tyčiojasi iš dievų ir stebuklų, lanko svetimas 
šventyklas, kiršina žmones... Tai ne menki dalykai!..— su kartėliu 
kalbėjo Metfris, kuris negalėjo atleisti Ramziui, kad tas taip storžie- 
viškai pasišaipė iš jo pamaldumo. 

Vyriausiasis žynys Semas mėgo Ramzį, todėl atsakė atlaidžiai 
šypsodamasis: 

— O kuris Egipto valstietis nenorėtų turėti vergo, kad galėtų 
atitrūkti nuo savo sunkaus darbo ir smagiai patinginiauti? 

Ar atsiras pasaulyje žmogus, kuris nesvajotų apie tai, kad ne- 
reikėtų mokėti mokesčių? Juk iš to, ką jis sumoka 1ždui, jo žmona, 
jis pats ir vaikai galėtų įsitaisyti puošnių drabužių ir naudotis įvai- 
riais malonumais. 

— Dykinėjimas ir per didelės išlaidos gadina žmogų,— atsiliepė 
Mentezuifis. 

— Kuris gi kareivis, — samprotavo toliau Semas, — nenorės ka- 
ro ir netrokš tūkstančio drachmų arba ir didesnio pelno? 

Toliau, klausiu jus, tėvai, kuris faraonas, kuris nomarchas, kuris 
bajoras noriai moka savo skolas ir nešnairuoja į šventyklų turtus... 

— Tai bedieviški geismai! — sukuždėjo Mefris. 

— Ir pagaliau, — kalbėjo Semas, — kuris sosto įpėdinis nėra sva- 
jojęs apriboti dvasininkų autoritetą? Kuris faraonas savo viešpatavi- 
mo pradžioje nenorėjo nusikratyti aukščiausiosios tarybos įtakos? 

— Tavo žodžiai kupini išminties, — tarė Mefris,— bet ką jie gali 
mums patarti? 

— Ogi kad neapskųstumėte įpėdinio aukščiausiajai tarybai. Juk 
nėra teismo, kuris pasmerktų kunigaikštį už tai, kad valstiečiai ne- 
nori mokėti mokesčių arba kad kareiviai nori karo. Priešingai, jūs 
galėtumėt susilaukti tik priekaištų. Juk jeigu nuolatos būtumėt sekę 
kunigaikštį ir tramdę jo smulkias išdaigas, šiandien nebūtų ištisos pi- 
ramidės kaltinimų, be to, dar — niekuo nepagrįstų. 

Tokiais atvejais ne tai yra bloga, kad žmonės yra linkę į nuodėmę — 
jie buvo ir bus nuodėmingi. Pavojinga, kad mes jų neapsaugojome. 
Mūsų šventoji upė, Egipto motina, labai greit užneštų dumblu ka- 
nalus, jeigu inžinieriai liautųsi prie jos budėję. 

— O ką pasakysi, garbingasis tėve, apie išpuolius, kuriuos kuni- 
gaikštis sau leido kalbėdamas su mumis? Ar atleisi jam bjaurius pa- 
sityčiojimus iš stebuklų?..— paklausė Mefris.— Juk tas jaunuolis 
skaudžiai įžeidė mano pamaldumą... 

— Pats save įžeidžia tas, kuris kalba su girtuokliu,— atsakė Se- 
mas.— Pagaliau jūs neturėjote teisės kalbėti apie svarbiausius vals- 
tybės reikalus su neblaiviu kunigaikščiu... Ir netgi padarėte klaidą 
skirdami girtą žmogų armijos vadu, nes vadas turi būti blaivas. 

— Lenkiu galvą prieš jūsų išmintį, — tarė Mefris,— bet balsuo- 
ju už įpėdinio apskundimą aukščiausiajai tarybai. 

— O aš balsuoju prieš apskundimą,— energingai atsakė Semas.— 
Taryba privalo sužinoti apie visus vietininko poelgius, bet ne skun- 
do, 0 paprasto pranešimo forma. 

— Ir aš esu prieš skundą,— atsiliepė Mentezufis. 

Vyriausiasis žynys Mefris matydamas, kad turi du balsus prieš, 
atsiėmė reikalavimą apskųsti kunigaikštį. Bet patirtą nuoskaudą 
įsidėjo į galvą, o širdyje paslėpė neapykantą. 

Astrologų patarimu, vyriausioji kariuomenės vadovybė turėjo 
išvykti iš Pi Basčio hatoro 7 dieną, nes tai buvo “ypač gera“ diena. 
Dievai danguje, o žmonės žemėje džiaugėsi Ra pergale, pasiekta ko- 
voje su priešais. Kas tą dieną išvydo pasaulį, galėjo tikėtis mirti 
didžiausioje pagarboje, sulaukęs žilos senatvės. Ši diena taip pat buvo 
palanki nėščioms moterims ir prekiaujantiems audiniais, o bloga 
varlėms ir pelėms. 

Paskirtas vyriausiuoju vadu, Ramzis tuojau pat karštai ėmėsi dar- 
bo. Jis pats priimdavo kiekvieną atvykstantį pulką, apžiūrėdavo jo 
ginklus, aprangą ir gurguoles, pats sveikindavo naujokus ir ragindavo 
uoliai mokytis priešų pražūčiai ir faraono garbei. Kunigaikštis va- 
dovaudavo kiekvienam kariniam pasitarimui, dalyvaudavo kvočiant 
kiekvieną šnipą ir pagal gautus pranešimus pats savo ranka žymėdavo 
žemėlapyje Egipto kariuomenės judėjimą ir priešo stovyklas. 

Vyriausiasis vadas taip greitai kilnojosi iš vienos vietos į kitą, kad 
visur buvo laukiamas, o vis dėlto atsirasdavo staigiai kaip vanagas. 
Rytą jis buvo į pietus nuo Pi Basčio ir patikrino maistą, po valan- 
dos jau pasirodė į šiaurę nuo miesto ir čia rado, kad Iebo pulke 
trūksta šimto penkiasdešimties vyrų, o pavakare, pasivijęs priešaki- 
nes saugas, dalyvavo keliantis per Nilo atšaką ir apžiūrėjo du šim- 
tus karo vežimų. 

Šventasis Mentezufis, kaip Herhoro įgaliotinis, gerai išmanęs karo 
reikalus, negalėjo atsistebėti. 

— Jūs žinote, gerbiamieji, — pasakė jis Semui ir Mefriui,— kad 
aš nemėgstu įpėdinio nuo to laiko, kai pastebėjau jo pyktį ir pasi- 
keitimą mūsų atžvilgiu. Bet tebūnie Ozyris man liudytoju, kad tas 
jaunuolis yra apsigimęs vadas. Pasakysiu jums negirdėtą dalyką: prie 
sienos mes sutelksime jėgas trim ar keturiom dienom anksčiau, ne- 
gu buvo galima tikėtis. Libiai jau pralaimėjo karą, nors dar negirdėjo 
zvimbiant mūsų strėlių!.. 

— Juo pavojingesnis toks faraonas mums...— pasakė Mefris su 
būdingu seniams užsispyrimu. 

Hatoro 6-osios pavakare kunigaikštis Ramzis išsimaudė ir pranešė 
štabui, kad kitą dieną, dviem valandom prieš patekant saulei, jie 
išvyks. 

— O dabar noriu išsimiegoti,— užbaigė jis. 

Bet norėti buvo lengviau negu miegoti. Visame mieste knibždėjo 
kareivių, o prie įpėdinio rūmų stovėjo pulkas, kuris valgė, gėrė ir 
dainavo nė negalvodamas apie poilsį. 

Kunigaikštis nuėjo į tolimiausią kambarį, bet ir čia neleido jam 
nusirengti, — tolydžio atbėgdavo koks nors adjutantas su nereikšmin- 
gu raportu arba gauti įsakymų tokiais reikalais, kuriuos galėtų vie- 
toje išspręsti pulko vadas. Atvedė šnipus, iš kurių negauta jokių 
naujų žinių, kreipėsi didikai per pasiuntinius, reikšdami norą stoti 
savanoriais ir siūlydami kunigaikščiui savo paslaugas. Brovėsi fini- 
kiečių pirkliai, trokštantys perimti tiekimą kariuomenei, arba tiekėjai — 
pasiskųsti generolų reikalavimais. 

Netrūko net būrėjų ir astrologų, kurie paskutiniu momentu prieš 
išžygiuojant siūlė sudaryti kunigaikščiui horoskopus, taip pat burti- 
ninkų, turinčių parduoti patikimų amuletų prieš strėles ir sviedinius. 

Visi tie žmonės veržte veržėsi į kunigaikščio kambarį, nes kiek- 
vienas manė, kad jo rankose yra karo likimas ir tokiomis aplin- 
kybėmis koks nors etiketas nereikalingas. 

Įpėdinis kantriai tvarkėsi su interesantais. Bet kai po astrologo į 
kambarį įslinko viena iš kunigaikščio moterų su pretenzijomis, kad 
Ramzis, matyt, jos nemylįs, nes su ja neatsisveikinęs, ir kai po ket- 
virčio valandos už lango pasigirdo kitos meilužės raudojimas, įpėdi- 
nis jau nebegalėjo ištverti. 

Jis pasikvietė Tutmozį ir pasakė: 

--—— Sėdėk šitame kambaryje ir jeigu turi noro, guosk mano mo- 
teris, o aš pasislėpsiu kur nors sode, nes kitaip neužmigsiu ir rytoj 
atrodysiu kaip višta, ištraukta iš šulinio. 

— Kur turiu tavęs ieškoti, jeigu bus reikalas? — paklausė Tut- 
mozis. 

— Oho! ho!..— nusijuokė kunigaikštis. — Niekur neieškokit. Pats 
atsirasiuų, kai sutrimituos keltis. 

Tai pasakęs kunigaikštis užsimetė ant pečių ilgą apsiaustą su 
gaubtuvu ir spruko į sodą. 

Bet ir sode zujo kareiviai, virėjai ir kiti įpėdinio tarnai, nes vi- 
same rūmų plote dingo tvarka, kaip paprastai prieš išžygiuojant į 
karą. Tai pastebėjęs Ramzis pasuko į tankiausią parko dalį, susira- 
do kažkokią pavėnę, apaugusią laukinėm vynuogėm, ir patenkintas 
krito ant suolo. | 

— Čia jau nebesuras manęs nei žyniai, nei bobos... — sumurmėjo 
jis ir bematant užmigo kaip akmuo. 

Jau keletą dienų finikietė Kama jautėsi nesveika. ją erzino 
kažkoks ypatingas negalavimas ir skausmai sąnariuose. Kartu jai 
niežėjo veidą, ypač kaktą aukščiau antakių. 

Tie menki negalavimai Kamai pasirodė tokie rimti, jog ji liovėsi 
bijojusi, kad jos kas nenužudytų, ir visą laiką sėdėjo prieš veidrodį, 
įsakiusi tarnams palikti ją ramybėje. Tuo metu ji negalvojo nei apie 
Ramzį, nei apie nekenčiamą Sarą, — visas jos dėmesys buvo nukreip- 
tas į dėmes kaktoje, kurių neįgudusi akis negalėtų net pastebėti. 

— Dėmė... taip, dėmės...— kalbėjo pati sau kupina baimės. — 
Dvi... trys... O Astorete, juk tokiu būdu nenorėsi nubausti savo vai- 
dilutės!.. Geriau mirtis... Bet ką aš čia kalbu?.. Kai trinu kaktą 

pirštais, dėmės darosi raudonesnės... Matyt, koks vabalas mane su- 
kandžiojo arba pasitepiau nešvaria alyva... Nusiprausiu, ir iki ryto- 
jaus dėmės išnyks... 

Atėjo rytdiena, bet dėmės neišnyko. 

Kama pašaukė tarnaitę. 

— Klausyk.— pasakė ji,— pažiūrėk į mane... 

Tai pasakiusi ji atsisėdo mažiau apšviestoje kambario dalyje. 

— Klausyk ir žiūrėk... — kalbėjo ji dusliu balsu.— Ar... ar ma- 
no veide matai kokias dėmes?.. Tiktai... nesiartink!.. 

— Nieko nematau, — atsakė tarnaitė. 

— Nei po kaire akimi... nei virš antakių?..— vis labiau irzdama 
klausinėjo finikietė. | 

— Teikis, ponia, sėsti savo dievišku veidu į šviesą, — pasakė tar- 
naitė. 

Tas pagrįstas prašymas įsiutino Kamą. 

— Lauk, niekše!..— sušuko ji,— ir nesirodyk man... O kai tar- 
naitė išbėgo, jos ponia karštligiškai puolė prie savo tualeto ir atvožusi 
kelis stiklainius teptuku nusidažė veidą rausva spalva. 

Pavakare vis tebejausdama skausmą sąnariuose ir dar blogesnį už 
skausmą nerimą Kama liepė pašaukti gydytoją. Kai jai pranešė, kad 
gydytojas atėjo, finikietė pažvelgė į veidrodį — ir ją ištiko naujas 
beveik beprotybės priepuolis. Ji trenkė veidrodį į grindis ir verkda- 
ma sušuko, kad nebenori gydytojo. 

Visą hatoro 6 dieną ji nevalgė ir su niekuo nenorėjo matytis. 

Kai saulei nusileidus įėjo vergė su žiburiu, Kama atsigulė į lovą 
apsimūturiavusi galvą skraiste. Paskui įsakiusi vergei kuo greičiau- 
siai išsinešdinti ji atsisėdo į fotelį, atokiau nuo žibinto, ir prarymo- 
jo jame kelias valandas nustėrusi, pusiau snausdama. 

“Nėra jokių dėmių, — galvojo ji, — o jeigu ir yra, tai ne tos... Tai 
ne raupsai...“ 

— Dievai!..— suriko ji puldama ant žemės, — negali būti, kad 
aš... Dievai, gelbėkit!.. Grįšiu į šventyklą... atgailausiu visą gyve- 
nimą... 

Kiek nusiraminusi ji vėl ėmė galvoti. 

“Nėra jokių dėmių... Jau kelios dienos, kai trinu sau odą, tai ir 
paraudo... Iš kur jie galėtų atsirasti?.. Ar girdėta, kad vaidilutė ir sos- 
to įpėdinio moteris galėtų susirgti raupsais?.. O dievai!.. To niekad 
nėra buvę ir negali būti!.. Tiktai Žvejai, kaliniai ir niekingi žydai... 
O, ta niekšė žydė!.. Dangaus jėgos, jai pasiųskit raupsus..." 

Tuo metu lange, kuris buvo antrame aukšte, šmėkštelėjo kažkoks 
šešėlis, paskui pasigirdo šnaresys, ir iš kiemo į kambario vidurį 
įšoko... kunigaikštis Ramzis... 

Kama apstulbo. Staiga jos akyse pasirodė begalinis siaubas. 

— Likonas?..— sušnibždėjo ji nusitvėrusi už galvos.— Likonai, 
tu čia?.. „Pražūsi!.. Tavęs ieško... 

54 visi finikiečiai ir visa jo "RAOGČ policija... Ir vis dėlto, — 
pridūrė jis, — esu pas tave ir buvau pas tavo viešpatį... 

— Buvai pas kunigaikštį?.. 

— Taip, jo paties kambaryje... Ir būčiau palikęs durklą jo 
krūtinėje, jeigu piktosios dvasios nebūtų jo pašalinusios... Matyt, tavo 
"meilužis nuėjo pas kitą moterį, ne pas tave... 

— Ko tu čia ieškai?.. Bėk!..— kuždėjo Kama. 

— Bet su tavim, — atsakė jis.— Gatvėje laukia vežimas, kuriuo 
nuvažiuosime iki Nilo, o ten mano laivas... 

— Iš proto išsikraustei!.. Juk mieste ir keliuose pilna kariuo- 
menės... 

— Kaip tik todėl galėjau įeiti į rūmus ir abu lengviausiai paspruk- 
sime,— kalbėjo Likonas.— Susidėk visas brangenybes...— Tuojau 
sugrįšiu ir pasiimsiu tave... 

— Kur eini?.. 

— Paieškosiu tavo viešpaties,— atsakė jis.— Juk neišeisiu ne- 
palikęs jam atminimo... 

— Tu beprotis... 

— Tylėk!..— pertraukė jis pabalęs iš pykčio.— Dar nori jį ginti?.. 

Finikietė susverdėjo, sugniaužė kumščius, ir jos akyse sužibo blo- 
ga lemiančios liepsnos. 

— O jeigu jo nerasi?..— paklausė ji. 

— Tai užmušiu kelis jo miegančius kareivius... Padegsiu rūmus... 
Pagaliau... ar aš žinau, ką padarysiu... Bet atminimo nepalikęs neišeisiu... 

Didelės finikietės akys buvo tokios klaikios, kad Likonas nustebo... 

— Kas tau?..— paklausė jis. 

— Nieko. Klausyk. Niekad nebuvai toks panašus į kunigaikštį 
kaip šiandien!.. Jeigu nori padaryti ką nors gera... 

Ji priėjo prie Likono ir ėmė kuždėti jam į ausį. 

Graikas klausėsi nustebęs. 

— Moterie,— pasakė jis, — pikčiausios dvasios kalba tavo lūpo- 
mis... Taip, įtarimas kris ant jo!.. 

— Tai geriau negu durklas, — atsakė ji juokdamasi.— Ar ne tiesa?.. 

— Niekad man neateitų į galvą toks sumanymas!.. O gal geriau 
abu?.. 

— Nel!.. Ji tegul gyvena... Tai bus mano kerštas... 

— Kokia klastinga siela!.. — sukuždėjo Likonas.— Bet man pa- 
tinki... Karališkai atsilyginsime jiems... 

Graikas pasitraukė prie lango ir dingo. Kama iškišo galvą pas- 
kui jį ir susijaudinusi, pamiršusi save, klausėsi. 

Gal po ketvirčio valandos figmedžių gojaus pusėje pasigirdo ve- 
riantis moters riksmas. Dar kartą sukliko ir nutilo. 

Vietoj laukto džiaugsmo finikietę pagavo siaubas. Ji krito ant ke- 
lių ir paklaikusiomis akimis žiūrėjo į tamsų sodą. 

Apačioje pasigirdo greiti žingsniai, subraškėjo priebučio stulpas, 
ir lange vėl pasirodė Likonas juodu apsiaustu. Jis buvo uždusęs, sun- 
kiai alsavo ir jo rankos virpėjo. 

— Kur brangenybės?..— sušvokštė graikas. 

— Palik mane ramybėje, — atsakė Kama. 

Graikas čiupo ją už sprando. 


— Niekše!..— sušuko jis.— Ar nesupranti, kad saulei dar nepa- 
tekėjus tave suims ir po poros dienų pasmaugs?.. 
— Aš sergu... 


— Kur brangenybės'.. 

— Stovi po lova... 

Likonas įėjo į miegamąjį pasišviesdamas spingsule, ištraukė sun- 
kią dėžutę, užmetė Kamai ant pečių apsiaustą ir truktelėjo ją už rankos. 

— Renkis. Kur yra durys, pro kurias įeina pas tave tasai... tas 
tavo viešpats?.. 

— Palik mane... 

Graikas pasilenkė prie jos ir sukuždėjo: 

— Abhal!.. Manai, aš paliksiu čia tave?.. Šiandien tu man rūpi tiek, 
kiek uoslę praradusi kalė... Bet privalai eiti su manim... Tegul tavo 
viešpats žino, kad yra kažkas geresnis už jį. Jis pavogė iš deivės vai- 
dilutę, o aš atimu iš jo meilužę... 

— Sakau tau, kad aš sergu... 

Graikas išsitraukė ploną durklą ir įrėmė jai į sprandą. Kama su- 
drebėjo ir pašnibždomis pasakė: 

— Einu jau... einu... 

Pro slaptas duris jie išėjo į sodą. Iš kunigaikščio rūmų pusės iki 
jų sklido laužus kūrenančių kareivių klegesys. Šen bei ten tarp 

medžių mirguliavo šviesos, kartkarčiais praeidavo pro šalį kas nors 
iš įpėdinio tarnų. Vartuose juos sulaikė sargyba: 

— Kas esate? 

— Tėbai,— atsakė Likonas. 

Netrukdomi jie išėjo į gatvę ir dingo Pi Basčio svetimšalių rajo- 
no skersgatviuose. 

Dvi valandos prieš išauštant mieste pasigirdo trimitai ir būgnai. 

Tutmozis dar giliai miegojo, kai kunigaikštis Ramzis nutraukė 
nuo jo apsiaustą ir linksmai juokdamasis sušuko: 

— Kelk, budrusis vade!.. Pulkai jau išžygiavo. 

Tutmozis atsisėdo lovoje ir pasitrynė užmiegotas akis. 

— Ak, tai tu, viešpatie?..— paklausė jis žiovaudamas.— Na kaip, 
ar išsimiegojai? 

— Kaip niekad! — atsakė kunigaikštis. 

— O aš dar pamiegočiau. 

Jie išsimaudė, apsivilko liemenes, užsidėjo pusšarvius ir sėdo ant 
žirgų, nenustygstančių arklininkų rankose. 

Netrukus įpėdinis su nedidele svita paliko miestą pakeliui aplenk- 
damas tingiai žygiuojančias kariuomenės voras. Nilas buvo labai pa- 
tvinęs, o kunigaikštis norėjo dalyvauti persikeliant per kanalus ir 
brastas. 

Kai saulė patekėjo ir paskutinis gurguolės vežimas jau buvo toli 
už miesto, kilmingasis Pi Basčio nomarchas pasakė savo tarnams: 

— Dabar einu miegoti, ir vargas tam, kas pažadins mane prieš 
vakarinę puotą! Net dieviškoji saulė ilsisi po kiekvienos dienos, o 
aš nebuvau prigulęs nuo hatoro 1-osios. | 

Dar nebaigė jis girtis savo budrumu, kai įėjo policijos karinin- 
kas ir pasiprašė priimamas labai svarbiu reikalu. 

— Kad jus žemė prarytų! — sumurmėjo kilmingasis ponas. 

Vis dėlto liepė pašaukti karininką ir rūsčiai jį paklausė: 

— Ar negalima buvo palaukti kelias valandas?.. Juk Nilas turbūt 
nesirengia pabėgti... 

— Įvyko didelė nelaimė, — atsakė karininkas.— Sosto įpėdinio 
sūnus nužudytas... 

— Ką?.. Koks? — suriko nomarchas. 

— Žydės Saros sūnus... 

— Kas nužudė?.. Kada?.. 

— Šiąnakt. 

— Bet kas galėjo tai padaryti?.. 

Karininkas nuleido galvą ir skėstelėjo rankomis. 

— Aš klausiu: kas užmušė?..— pakartojo pareigūnas, daugiau 
išsigandęs negu supykęs. 

— Pats, viešpatie, teikis ištirti reikalą. Mano lūpos nepakartos to, 
ką girdėjo ausys. 

Nomarchas dar labiau išsigando. Jis liepė atvesti Saros tarnus ir 
kartu pasiuntė pakviesti vyriausiojo žynio Mefrio, nes Mentezufis, 
kaip karo ministro atstovas, išvyko su kunigaikščiu. 

Atėjo nustebęs Mefris. Nomarchas pakartojo jam žinią apie įpėdi- 
nio vaiko nužudymą ir pridūrė, jog policijos karininkas nedrįsta duoti 
jokių paaiškinimų. 

— O liudytojų yra? — paklausė žynys. 

— Laukia jūsų įsakymų, šventasis tėve. 

Įvedė Saros durininką. 

— Ar girdėjai, — paklausė jį nomarchas,— kad tavo ponios vai- 
kas užmuštas? 

Žmogus puolė ant žemės ir atsakė: 

— Netgi mačiau kilminguosius palaikus, sutraiškytus į sieną, ir 
sulaikiau mūsų ponią, kuri rėkdama išbėgo į sodą... 

— Kada tai įvyko? 

— Šiandien po vidunakčio. Tuojau po to, kai pas mūsų ponią bu- 
vo atėjęs kilnusis kunigaikštis įpėdinis... — atsakė sargas. 

—- Tai kunigaikštis šiąnakt buvo pas jūsų ponią? —- paklausė 
Metris. 

— Taip tarei, didysis pranaše. 

— Tikrai keista! — sukuždėjo Mefris nomarchui. 

Antroji liudytoja buvo Saros virėja, trečioji — tarnaitė. Abi teigė, 
kad po vidunakčio kunigaikštis įpėdinis buvo įėjęs į Saros kambarį 
antrame aukšte. Jis užtrukęs ten valandėlę, paskui greit išbėgęs į 
sodą, o tuojau iš paskos pasirodžiusi ir ponia Sara, kuri klaikiai rėkė. 

-- Betgi kunigaikštis įpėdinis per visą naktį nebuvo išėjęs iš sa- 
vo kambario rūmuose...— pasakė nomarchas. 

Policijos karininkas pakraipė galvą ir pasakė, kad prieškambary- 
je laukia keli rūmų tarnybos žmonės. 

Buvo pašaukti liudytojai, šventasis Mefris juos apklausinėjo, ir 
pasirodė, kad sosto įpėdinis... rūmuose nemiegojo!.. Jis išėjo iš sa- 
vo kambario prieš vidunaktį į sodą, o grįžo tik pasigirdus pirmie- 
siems rytmečio trimitams. 


Antra knyga 336 


Kai liudytojus išvedė ir abu pareigūnai liko vieni, nomarchas vai- 
todamas griuvo ant grindų ir pasakė Mefriui, jog jis pasijutęs labai 
blogai ir mieliau sutiksiąs netekti gyvybės, negu vesti kvotą. Labai 
išbalęs ir susijaudinęs vyriausiasis žynys atsakė, jog nužudymo by- 
la turi būti išaiškinta, ir faraono vardu įsakė nomarchui drauge su 
juo eiti į Saros butą. 

Iki įpėdinio sodo buvo netoli, tad abudu netrukus pasiekė nusi- 
kaltimo vietą. 

Įėję į kambarį antrame aukšte, jie pamatė Sarą, klūpančią prie 
lopšelio taip, lyg ji maitintų kūdikį. Ant sienos ir ant grindų raudo- 
navo kraujo dėmės. 

Nomarchas taip nusilpo, kad turėjo atsisėsti, bet Mefris buvo ra- 
mus. Jis priėjo prie Saros, palietė jos petį ir tarė: 

— Ponia, mes atėjome čia jo šventenybės vardu... 

Sara staiga pašoko ir pamačiusi Mefrį nesavu balsu suriko: 

— Būkite prakeikti!.. Norėjote turėti žydų karalių, ir štai jums 
karalius... O, kodėl aš, nelaimingoji, paklausiau jūsų klastingų pa- 
tarimų!.. 

Ji susverdėjo ir vėl puolė prie lopšelio aimanuodama: 

— Mano sūnelis... mano mažytis Setis!.. Toks gražus buvo, toks 
protingas... Ką tik tiesė į mane rankutes... Jehova!..— sušuko ji,— 
atiduok man jį, juk tu visagalis... Egipto dievai Ozyri... Horai... Izi- 
de... Izide... juk tu pati buvai motina!.. Negali būti, kad niekas dan- 
guje neišklausytų mano maldos... Toks mažytis kūdikėlis... hiena ir 
ta būtų jo pasigailėjusi... 

Vyriausiasis žynys paėmė ją už pažastų ir pakėlė. Į kambarį priėjo 
policijos pareigūnų ir tarnų. 

— Sara,— tarė žynys, — jo šventenybės, Egipto viešpaties var- 
du, įsakau tau atsakyti, kas nužudė tavo sūnų. 

Ji žiūrėjo priešais save lyg pamišusi ir trynė kaktą. Nomarchas 
padavė jai vandens su vynu, o viena iš moterų apšlakstė ją actu. 

— Jo šventenybės vardu, pakartojo Mefris,— įsakau tau, Sara, 
pasakyti žudiko vardą... 

Susirinkusieji pradėjo atatupsti trauktis durų link, nomarchas be- 
viltiškai stvėrėsi už galvos tarytum norėdamas užsikimšti ausis. 

— Kas nužudė?..— tarė Sara kimiu balsu įsmeigdama žvilgsnį į 
Mefrio veidą.— Kas nužudė, klausi?.. Pažįstu aš jus, žyniai!.. Zinau 
jūsų teisingumą... 

— Tai kas gi?..— spyrė Mefris. 

— Aš!..— nežmonišku balsu suriko Sara.— Aš nužudžiau savo 
vaiką už tai, kad padarėt jį žydu. 

— Tai melas! — sušnypštė žynys. 

— Aš... aš!..— kartojo Sara.— Ei, žmonės, kurie mane matote 
ir girdite,— kreipėsi ji į liudytojus, — žinokite, kad aš užmušiau... 
aš... aš... aš!..— rėkė ji mušdamasi į krūtinę. 


Po tokio aiškaus prisipažinimo nomarchas atsipeikėjo ir su užuo- 
jauta žiūrėjo į Sarą; moterys raudojo, durininkas šluostėsi akis. Tiktai 
šventasis Mefris tylėjo sučiaupęs mėlynas lūpas. Pagaliau jis tarė pa- 
keltu balsu žiūrėdamas į policijos pareigūnus: 

— Jo šventenybės tarnai, jums atiduodu tą moterį, kurią priva- 
lote nuvesti į teismo rūmus... 

— Bet mano sūnus drauge su manimi!..— tarė Sara puldama prie 
lopšelio. 

— Su tavim... su tavim, vargše moterie,— tarė nomarchas ir užsi- 
dengė veidą. 

Aukštieji pareigūnai išėjo iš kambario. Policijos karininkas liepė 
atgabenti neštuvus ir reikšdamas aukščiausią pagarbą nuvedė Sarą 
žemyn. Nelaimingoji paėmė iš lopšio krauju persisunkusį ryšulėlį ir 
nesipriešindama įsėdo į neštuvus. 

Visi tarnai nuėjo paskui ją į teismo rūmus. 

Kai Mefris su nomarchu ėjo per sodą atgal, provincijos viršinin- 
kas pasakė susijaudinęs: 

— Gaila man tos moteries!.. 

— Ji bus neteisingai nubausta... už melą, — atsakė vyriausiasis 
žynys. 

— Jūsų kilnybė manai.. 

— Esu tikras, kad dievai suras ir pasmerks tikrąjį žudiką... 

Prie sodo vartelių priešais juos išbėgo Kamos rūmų prievaizdas, 
kuris šaukė: 

— Nėra finikietės!.. Dingo šiąnakt... 

— Nauja nelaimė...— sukuždėjo nomarchas. 

— Nebijok, — pasakė Mefris,— ji išvažiavo su kunigaikščiu. 

Iš tų žodžių kilmingasis nomarchas suprato, jog Mefris nekenčia 
kunigaikščio, ir jo širdis apmirė. Juk jeigu bus įrodyta, kad įpėdi- 
nis nužudė savo sūnų, jis niekad neįžengs į tėvo sostą, o kietas žynių 
jungas dar stipriau prislėgs Egiptą. 

Aukštasis pareigūnas dar labiau nusiminė, kai vakare jam buvo 
pranešta, kad du Hatorės šventyklos gydytojai, apžiūrėję kūdikio la- 

voną, paskelbė, jog žudikas galėjo būti tik vyras. Kažkas, — aiški- 
no jie, — sučiupo dešine ranka už abiejų berniuko kojyčių ir sutraiškė 
jo galvą į sieną. O Saros ranka negalėjo suimti abiejų kojyčių, ant 
kurių, beje, buvo didelių pirštų žymės. 

Po to paaiškinimo vyriausiasis žynys Mefris drauge su žyniu Se- 
mu nuėjo į kalėjimą pas Sarą ir saikdino ją visų egiptiečių ir sve- 
timšalių dievų vardu, kad ji pasisakytų esanti nekalta dėl vaiko mir- 
ties ir nupasakotų, kaip atrodė nusikaltėlis. 

— Mes patikėsime tavo žodžiais, — kalbėjo Mefris,— ir tuojau 
pat būsi laisva. 

Bet Sara, užuot jaudinusis dėl tokio palankumo, supyko. 

— Šakalai,— šaukė ji, — jums nepakanka dviejų aukų, jeigu dar 
"geidžiate naujų?.. Aš, nelaimingoji, aš tai padariau... nes kas gi ki- 
tas būtų toks niekšas, kad užmuštų kūdikį?.. Mažą kūdikėlį, kuris 
niekam nekliudė!.. 

— O ar žinai, užsispyrėle, kas tau gresia? — paklausė šventasis 
Mefris.— Tris dienas laikysi ant rankų savo kūdikio lavoną, o pas- 
kui penkiolikai metų eisi į kalėjimą. 

— Tik tris dienas? — pakartojo ji. — Betgi aš amžiams nenoriu 
skirtis su juo, su savo mažuoju Sečiu... Ir ne į kalėjimą, o į kapus 
eisiu paskui jį, o mano viešpats lieps raus palaidoti drauge... 

Kai vyriausieji žyniai paliko Sarą, dievobaimingasis Semas tarė: 

— Man yra tekę matyti ir teisti motinas, savo vaikų žudikes, bet 
nė viena nebuvo panaši į šią. 

— Nes ne ji ir nužudė savo vaiką,— piktai atsakė Metris. 

— Tai kas gi? 

— Tas, kurį tarnai matė, kai jis įsiveržė į Saros namus, 0 po va- 
landėlės pabėgo... Tas, kuris eidamas į karą pasiėmė finikiečių vai- 
dilutę Kamą, išniekinusią aukurą... Pagaliau tas, — užbaigė įniršęs 
Metfris,— kuris išvarė iš namų Sarą ir padarė ją verge už tai, kad 
jos sūnus tapo žydu... 

— Baisūs yra tavo žodžiai, — atsakė išsigandęs Semas. 

— Nusikaltimas dar baisesnis ir, nepaisant tos kvailos moters 
užsispyrimo, bus išaiškintas. 

Šventasis tėvas nė nesitikėjo, kad jo pranašystė išsipildys labai 
greitai. 

O viskas paaiškėjo štai kaip. 

Pasirengęs išžygiuoti su kariuomene iš Pi Basčio kunigaikštis 
Ramzis dar nespėjo išeiti iš savo rūmų, kai policijos viršininkas jau 

žinojo apie Saros vaiko nužudymą, apie Kamos pabėgimą ir apie tai, 
kad Saros tarnai buvo matę kunigaikštį įeinant į jos namus. Polici- 
jos viršininkas būdamas nuovokus žmogus suprato, kas galėjo pa- 
daryti nusikaltimą, ir nevesdamas kvotos vietoje nuskubėjo už miesto 
gaudyti kaltininkų, įspėjęs apie tai, kas įvyko, Hiramą. 

Tuo metu, kai Mefris stengėsi išgauti iš Saros parodymus, šau- 
niausi Pi Basčio policijos agentai ir Hiramo vadovaujami finikiečiai 
jau vijosi graiką Likoną ir vaidilutę Kamą. 

Taigi kunigaikščiui išžygiavus, jau trečią naktį policijos viršinin- 
kas grįžo į Pi Bastį gabendamas didelį, drobe apdangstytą narvą, ku- 
riame kažkokia moteris klykė nesavu balsu. Neguldamas viršininkas 
tuojau pat pašaukė karininką, vedusį kvotą, ir atidžiai išklausė jo ra- 
portą. 

Auštant abu vyriausieji žyniai Semas ir Mefris, taip pat Pi Basčio 
nomarchas gavo nuolankiausią kvietimą teiktis tuojau, jeigu tokia bus 
jų valia, atvykti pas policijos viršininką. Tad visi trys suėjo tą pačią 
valandą, o policijos viršininkas žemai nusilenkęs paprašė, kad jam 
papasakotų viską, kas jiems yra žinoma apie sosto įpėdinio vaiko 
nužudymą. 

Nomarchas, nors ir didelis pareigūnas, pabalo išgirdęs tą nuolankų 
prašymą, ir atsakė nieko nežinąs. Beveik tą pat pakartojo ir žynys 
Semas iš savo pusės pridurdamas, kad Sara jam atrodo nekalta. O 
kai atėjo šventojo Mefrio eilė, šis tarė: 

— Nežinau, ar jūs girdėjote, kad naktį, kai buvo padarytas nusi- 
kaltimas, pabėgo viena iš kunigaikščio moterų, vardu Kama? 

Policijos viršininkas atrodė labai nustebęs. 

— Nežinau taip pat,— kalbėjo toliau Mefris,— ar jums kas sakė, 
jog sosto įpėdinis nenakvojo rūmuose ir buvo Saros namuose? Du- 
rininkas ir dvi tarnaitės jį pažino, nes naktis buvo gana šviesi. 

Atrodė, kad policijos viršininko nustebimui nebuvo ribų. 

— Labai gaila, — užbaigė vyriausiasis žynys, — kad jūs porą 
dienų nebuvote Pi Bastyje... 

Viršininkas labai žemai nusilenkė Mefriui ir kreipėsi į nomarchą: 

— Ar, jūsų kilnybe, nesiteiktumei maloningai pasakyti man, kaip 
kunigaikštis buvo apsirengęs tą vakarą... 

— Vilkėjo baltą liemenę ir purpurinę prijuostę, apsiūtą auksiniais 
kutais, — atsakė nomarchas.— Gerai atsimenu, nes buvau vienas iš 
paskutiniųjų, kurie tą vakarą kalbėjo su kunigaikščiu. | 

Policijos viršininkas suplojo delnais, ir į įstaigą įėjo Saros duri- 
ninkas. 

— Ar tu matei kunigaikštį, — paklausė, — kai jis naktį įėjo į ta- 
vo ponios kambarį? 

— Atidariau vartelius jo kilnybei, tegyvuoja jis amžinai... 

— O ar atsimeni, kaip jis buvo apsirengęs?.. 

— Geltonai ir juodai dryžuota liemene, tokia pat kepuraite ir 
mėlynai raudona prijuoste,— atsakė durininkas. 

Dabar jau abu žyniai ir nomarchas pradėjo stebėtis. 

O kai įvedė abi Saros tarnaites, kurios tiksliai pakartojo, kaip bu- 
vo apsirengęs kunigaikštis, nomarcho akyse įsižiebė džiaugsmas, o 
šventojo Mefrio veide atsispindėjo sumišimas. 

— Prisiekiu,— kalbėjo garbingasis nomarchas,— kad kunigaikštis 
vilkėjo balta liemene ir buvo pasirišęs purpurinę su auksiniais ku- 
tais prijuostę... 

— (O dabar, — pasakė policijos viršininkas, — teikitės, gerbiamieji, 
nuvykti su manim į kalėjimą. Ten pamatysime dar vieną liudytoją... 

Jie nusileido į požemio salę, kur prie lango stovėjo didelis nar- 
vas, apdengtas drobe. Policijos viršininkas lazda numetė drobę, ir su- 
sirinkusieji pamatė kampe susigūžusią moterį. 

— Betgi tai ponia Kama!..— sušuko nomarchas. 

Tai tikrai buvo Kama, ligota ir labai pasikeitusi. Kai ji išvydusi 
pareigūnus atsikėlė ir atsigręžė į šviesą, visi pamatė jos veidą, išbertą 
vario spalvos dėmėmis. Jos akys buvo lyg pakvaišusios. 

— Kama, — pasakė policijos viršininkas, — deivė Astoretė tau pa- 
siuntė raupsus... 

— Tai ne deivė... — atsiliepė ji pasikeitusiu balsu.— Tai niekšingi 
azijiečiai man pakišo apnuodytą šydą... O, aš nelaiminga!.. | 

— Kama,— kalbėjo toliau policijos viršininkas, — tavęs gailisi 
mūsų Žymiausieji žyniai — šventasis Mefris ir Semas. Jeigu pasa- 
kysi tiesą, jie pasimels už tave, ir galbūt visagalis Ozyris nukreips 
nuo tavęs nelaimę. Dar laikas, liga tiktai prasideda, o mūsų dievai 
daug gali... 

Serganti moteris puolė ant kelių ir spausdama veidą prie pinučių 
kalbėjo palaužtu balsu: 

— Pasigailėkite manęs... išsižadėjau finikiečių dievų ir savo tar- 
nybą iki gyvenimo pabaigos skirsiu didiesiems Egipto dievams... Tik 
atitolinkite nuo manęs... 

— Pasakyk teisybę, — kvotė ją policijos viršininkas, — ir dievai 
neatsisakys suteikti tau malonę: kas nužudė žydės Saros vaiką?.. 

— Išdavikas Likonas, graikas... Jis buvo mūsų šventyklos daini- 
ninkas ir sakėsi mylįs mane... O dabar pametė, niekšas, pasiėmęs ma- 
no brangenybes!.. 

— Kodėl Likonas užmušė vaiką? 

— Jis norėjo nužudyti kunigaikštį, bet neradęs jo rūmuose nubėgo 
į Saros namus ir... 

— Kokiu būdu piktadarys įsibrovė į saugomą namą? 

— Argi tu nežinai, gerbiamasis, kad Likonas panašus į kuni- 
gaikštį?.. Jie panašūs kaip du vienos palmės lapai... 

— Kaip buvo apsirengęs Likonas tą naktį?..— toliau klausinėjo 
policijos viršininkas. | 

— Jis vilkėjo... liemenę geltonais ir juodais dryžiais... tokią pat 
kepuraitę ir raudonai mėlyną prijuostę... Bet nekankinkite manęs... 
grąžinkit man sveikatą... Pasigailėkite... aš būsiu ištikima jūsų die- 
vams... Jūs jau išeinate?.. O, beširdžiai!.. 

— Vargše moterie,— pasakė vyriausiasis žynys Semas, — atsių- 
siu čia tau galingą stebukladarį ir gal... 

— O, telaimina jus Astoretė... Ne, telaimina jus jūsų visagaliai 
ir gailestingi dievai...— kuždėjo baisiai iškamuota finikietė. 

Aukštieji pareigūnai išėjo iš kalėjimo ir sugrįžo į įstaigą. Nomar- 
chas matydamas, kad žynys Mefris tebėra niūrus, nudelbęs akis ir 
tvirtai sučiaupęs lūpas, paklausė jį: 

— Ar nesidžiaugi, šventasis vyre, tais nuostabiais mūsų šaunio- 
jo policijos viršininko atradimais? 

— Nėra pagrindo džiaugtis, — šiurkščiai atsakė Mefris.— Reika- 
las darosi ne paprastesnis, o dar painesnis... Juk Sara vis teigia, kad 
ji nužudė kūdikį, o finikietė taip atsakinėja, lyg ją būtų išmokę... 

— Vadinasi, netiki, jūsų kilnybe?..— paklausė policijos viršininkas. 

— Nes niekad nesu matęs dviejų taip panašių žmonių, kad vie- 
nas galėtų būti palaikytas antru. Ir juo labiau nebuvau girdėjęs, kad 
Pi Bastyje gyventų žmogus, galintis apsimesti mūsų sosto įpėdiniu 
(tegyvuoja jis amžinai!). 

— Tas žmogus, — paaiškino policijos viršininkas, — buvo Pi Bas- 
tyje prie Astoretės šventyklos. Jį pažinojo Tyro kunigaikštis Hira- 
mas ir savo akimis buvo matęs pats mūsų vietininkas. Negana to, 
neseniai kunigaikštis įsakė man pagauti tą graiką ir pažadėjo didelį 
atlyginimą. | 

— Ho! Ho!..— sušuko Mefris.— Matau, gerbiamasis policijos 
viršininke, kad aplink tave ima kauptis didžiausios valstybinės pa- 

slaptys. Bet leisk man tol netikėti tuo Likonu, kol jo pats nepama- 
tysiu!.. 

Ir užsirūstinęs Mefris išėjo iš įstaigos, o paskui jį šventasis Se- 
mas gūžčiodamas pėčiais. 

Kai koridoriuje nutilo jų žingsniai, nomarchas guviai pažvelgęs 
į policijos viršininką tarė: 

— Na, ir ką pasakysi?.. 

— Iš tikrųjų, — atsakė viršininkas, — šventieji pranašai šiandien 
pradeda kištis net į tokius reikalus, kurie niekad jiems nepriklausė... 

— Iki tam tikro laiko,— atsiduso policijos viršininkas.— Nes, 
kiek aš pažįstu žmonių širdis, visi kariškiai ir jo šventenybės valdi- 
ninkai, pagaliau visa aristokratija piktinasi žynių savavaliavimu. Vis- 
kam turi būti galas... 

— Tarei didžius žodžius, — atsakė nomarchas spausdamas jam 
ranką, — ir kažkoks vidaus balsas man sako, kad dar pamatysiu ta- 
ve vyriausiuoju jo šventenybės policijos viršininku... 

Vėl praslinko kelios dienos. Per tą laiką paraschitai apsaugojo 
Ramzio sūnaus lavoną nuo gedimo, o Sara tebesėdėjo kalėjime, lauk- 
dama teismo ir būdama tikra, kad ją pasmerks. 

Kama taip pat sėdėjo kalėjime, bet buvo laikoma narve, nes jos 
bijota kaip sergančios raupsais. Tiesa, ją aplankė stebuklingas gy- 
dytojas, sukalbėjo maldas ir davė išgerti nuo visų ligų gydančio van- 
dens. Vis dėlto finikietė tebekarščiavo, 0 varinės dėmės virš anta- 
kių ir ant skruostų darėsi vis ryškesnės. Todėl iš nomarcho įstaigos 
atėjo įsakymas išgabenti ją į rytų dykumą, kur buvo izoliuota nuo 
žmonių raupsuotųjų kolonija. | 

Vieną vakarą į Pta šventyklą atėjo policijos viršininkas ir pasakė, 
kad norėtų pasikalbėti su vyriausiaisiais žyniais. Viršininkas drauge 
atsivedė du agentus ir žmogų, nuo galvos iki kojų apgaubtą maišu. 

Po valandėlės jam buvo pasakyta, kad žyniai laukia jo koplyčio- 
je prie dievo statulos. 

Viršininkas paliko agentus prie vartų, paėmė už peties maišu ap- 
vilktą žmogų ir dvasininko lydimas nuėjo į nurodytą vietą. Ten jis 
rado Metfrį ir Semą, apsirengusius vyriausiųjų žynių apdarais, su si- 
dabrinėmis plokštelėmis ant krūtinių. 

Suklupęs prieš juos, pareigūnas tarė: 

— Kaip jūs įsakėte, atvedžiau jums, šventieji vyrai, nusikaltėlį 
Likoną. Ar norite pamatyti jo veidą? 

Žyniams sutikus, policijos viršininkas atsistojo ir nutraukė nuo 
atsivestojo Žmogaus maišą. 

Abu dvasininkai aiktelėjo iš nustebimo — graikas iš tikrųjų bu- 
vo toks panašus į sosto įpėdinį Ramzį, kad negalima buvo atsispirti 
iliuzijai. 

— Ar tai tu Likonas, pagoniškosios Astoretės šventyklos daini- 
ninkas?..— paklausė šventasis Semas surištą graiką. 

Likonas paniekinamai nusišypsojo. 

— Ir tu nužudei kunigaikščio vaiką?..— pridūrė Mefris. 

Graikas pamėlynavo iš pykčio ir pamėgino nutraukti pančius. 

— Taip! — sušuko jis, — užmušiau vilkiūkštį, nes negalėjau rasti 
jo tėvo vilko... Kad jį dangaus liepsna sudegintų!.. 

— Kuo gi tau nusikalto kunigaikštis, žudike?..— pasipiktinęs pa- 
klausė Semas. 

— Kuo nusikalto!.. Jis iš manęs pagrobė Kamą ir apkrėtė ją li- 
ga, nuo kurios nėra išsigelbėjimo... Aš buvau laisvas, galėjau pabėgti 
su turtais ir likti gyvas, bet nusprendžiau atkeršyti, ir štai turite ma- 
ne... Jo laimė, kad jūsų dievai stipresni už mano neapykantą. Dabar 
galite mane užmušti... Ir kuo greičiau, tuo geriau. 

— Tai didelis nusikaltėlis, — pasakė vyriausiasis žynys Semas. 

Mefris tylėjo įdėmiai žiūrėdamas į degančias iš pykčio graiko 
akis. Žynys stebėjosi jo drąsa ir svarstė. Staiga jis tarė policijos 
viršininkui: 

— Gali, gerbiamasis, eiti, tas žmogus priklauso mums. 

— Tas žmogus, — atkirto pasipiktinęs viršininkas,— priklauso 
man... Aš jį sugavau ir už tai gausiu iš kunigaikščio atlyginimą. 

Mefris atsistojo ir iš po arnoto išsitraukė auksinį medalį. 

— Aukščiausiosios tarybos, kurios narys aš esu,— paskelbė Mef- 
ris,— vardu įsakau tau atiduoti mums tą Žmogų. Atsimink, kad jo 
buvimas yra didžiausia valstybinė paslaptis ir užtikrinu,— tau bus 
šimteriopai geriau, jeigu visiškai užmirši, kad jį čia palikai... 

Policijos viršininkas vėl puolė ant žemės ir tramdydamas pyktį 


išėjo. 
“Atsilygins jums už tai mūsų viešpats, kunigaikštis įpėdinis, kai 
taps faraonu!..— galvojo jis.— Ir pamatysite, atiduosiu ir aš jums 


savo dalį..." 
Laukę prie vartų agentai paklausė, kur yra suimtasis. 
— Suimtąjį,— atsakė jis,— priglobė dievų ranka. 
— O mūsų atlyginimas?..—- nedrąsiai pasiteiravo vyresnysis agentas. 

— Ir jūsų atlyginimą priglobė dievų ranka, — pasakė viršinin- 
kas.— Todėl įsivaizduokite, kad tas kalinys jums tik prisisapnavo, 
tada ir tarnyboje būsite saugesni, ir išnešite sveiką kailį. 

Agentai tylėdami panarino galvas. Bet širdyse jie prisiekė at- 
keršyti žyniams, atėmusiems iš jų tokį gražų uždarbį. 

Policijos viršininkui išėjus, Mefris pašaukė kelis žynius ir vyriau- 
siajam kažką pakuždėjo į ausį. Žyniai apsupo graiką ir išvedė jį iš 
koplyčios. Likonas nesipriešino. 

— Aš manau, — tarė Semas, — kad tas žmogus, kaip žudikas, turi 
būti atiduotas teismui. 

— Niekados! — ryžtingai atkirto Mefris.— To žmogaus nusikal- 
timas daug didesnis: jis yra panašus į sosto įpėdinį... 

— Ir ką tu jam padarysi, šventasis tėve? 

— Išsaugosiu jį aukščiausiajai tarybai, — pasakė Mefris.— Ten, 
kur sosto įpėdinis lanko pagoniškas šventyklas ir grobia iš jų mote- 
ris, kur šaliai gresia pavojingas karas, o žynių valdžiai maištas, ten 
Likonas gali praversti... 

Kitą dieną apie vidudienį vyriausiasis žynys Semas, nomarchas 
ir policijos viršininkas atėjo į kalėjimą pas Sarą. Nelaimingoji, jau 
kelias dienas nieko nevalgiusi, buvo taip nusilpusi, kad net neatsikėlė 
nuo suolo, kai pamatė tiek daug aukštų pareigūnų. 

— Sara, — prabilo nomarchas, kurį anksčiau ji pažinojo,— mes 
atnešam tau gerą naujieną. 

— Naujieną?..— pakartojo ji abejingai.— Mano sūnus negyvas, 
štai naujiena!.. Mano krūtys pritvinkusios maisto, bet mano širdyje 
dar daugiau liūdesio... 

— Sara, — kalbėjo nomarchas,— esi laisva. Ne tu nužudei kūdikį. 

Jos sustingę bruožai pagyvėjo. Ji pašoko nuo suolo ir suriko: 

— Aš... aš užmušiau... tik aš!.. 

— Tavo sūnų, Sara, nužudė graikas, vardu Likonas, finikietės Ka- 
mos meilužis... 

— Ką sakai?..— sukuždėjo ji nutverdama jį už rankų.— O, ta 
finikietė!.. Aš žinojau, kad ji mus pražudys... Bet graikas?.. Aš ne- 
pažįstu jokio graiko... Kuo gi pagaliau galėjo nusikalsti graikams ma- 
no sūnus... 

— To nežinau, — pasakė nomarchas.— Tas graikas jau negyvas. 
Bet klausyk, Sara, tasai žmogus buvo toks panašus į kunigaikštį 
Ramzį, kad jam įėjus į tavo kambarį pamanei, jog tai mūsų 
viešpats... Todėl ryžaisi verčiau apkaltinti save, negu savo ir mūsų 
viešpatį. 

— Vadinasi, tai nebuvo Ramzis?..— sušuko ji nusitvėrusi už gal- 
vos.— Ir aš, niekingoji, leidau, kad svetimas žmogus ištrauktų iš 
lopšelio mano sūnų... Cha!.. cha!.. 

Sara kvatojo vis tyliau. Staiga, lyg jai kas būtų kojas pakirtęs, ji 
griuvo ant žemės ir, skėstelėjusi porą kartų rankomis juokdamasi 
mirė. 

Bet jos veide atsispindėjo neapsakomas skausmas, kurio net mirtis 
nepajėgė išdildyti. 

Egipto sieną vakaruose beveik šimto geografinių mylių ruožu su- 
daro tarpeklių išraižyta nuogų kalkakmenio kalvų ketera, siekianti ke- 
lis šimtus metrų aukščio. Ji eina palei Nilą, kartais per mylią, kar- 
tais per kilometrą. 

Įkopus į kurią nors kalvą ir pasisukus veidu į šiaurę, galima pa- 
matyti nuostabų vaizdą. Žemai, dešinėje, drykso siaura, bet žalia, Ni- 
lo perkirsta pieva, o kairėje — beribė geltona lyguma, kurią paįvai- 
rina baltos arba plytos spalvos dėmės. 

Reginio vienodumas, įkyrūs geltoni smėlynai, kaitra ir ypač be- 
galinės platybės — štai kaip bendriausiai galima apibūdinti Libijos 
dykumą, plytinčią į vakarus nuo Egipto. 

Vis dėlto, pasižiūrėjus iš arčiau, dykuma neatrodo tokia vieno- 
da. Jos smėlynai nėra lygumos, jie sudaro eiles kopų, primenančių 
didžiules bangas, — tarytum būtų įsisiūbavusi ir paskui sustingusi 
jūra. 

Bet jeigu kas įsidrąsintų eiti ta jūra valandą, dvi, kartais visą 
dieną ir vis į vakarus, pamatytų naują vaizdą. Horizonte pasirodo kal- 
vos, kartais keisčiausių formų uolos ir skardžiai. Po kojomis smėlis 
darosi vis seklesnis ir iš po jo lyg sausuma išnyra kalkinės uolos. 

Ir iš tikrųjų — tai sausuma, net ištisa šalis smėlio jūroje. Tarp 
klintinių kalnelių matyti slėniai, išraižyti upių ir upelių vagų, toliau 
lyguma, o joje ežeras raityta krantų linija ir įdubusiu dugnu. 

Tose lygumose ir kalvose neauga jokia žolelė, ežere nėra nė lašo 
vandens, upės vaga niekas neteka. Žemės formų atžvilgiu — tai net 
labai įvairus gamtovaizdis, iš kurio tačiau pabėgo visas vanduo, men- 
kiausia drėgmė išdžiūvo,— tai negyvas gamtovaizdis, kuriame ne tik 
išnyko visokia augmenija, bet net derlingos žemės sluoksnis sudūlėjo 
arba įsisiurbė į uolieną. 

Tose vietose įvyko baisiausias dalykas, kokį tik galima įsivaiz- 
duoti, — mirė gamta, beliko tik jos griaučiai 1r dulkės, kurias bai- 
gia ardyti kaitra ir iš vienos vietos į kitą pusto karštas vėjas. 

Už tos mirusios, bet nepalaidotos sausumos vėl tyvuliuoja smėlio 
jūra, kurioje kur ne kur stiebiasi smailūs kelių metrų aukščio kūgiai. 
Kiekvienos tokios kalvos viršūnė baigiasi puokšte plikų, apdulkėju- 
sių lapelių, apie kuriuos sunku pasakyti, kad jie gyvi, — jie tik ne- 
gali nuvysti. 
tik nuo karščio pasislėpė po žeme ir šiaip taip palaiko dirvoje 
drėgmę. Į tą vietą nukrito tamarindo sėkla, ir per didelį vargą auga- 
las ėmė dygti. 

Bet dykumos valdovas Tifonas jį pastebėjo ir iš lėto užžeria 
smėliu. Ir kuo daugiau augalėlis stiebiasi į viršų, tuo aukščiau kyla 
smaugiančio jį smėlio kūgis. Dykumoje paklydęs tamarindas atrodo 
kaip skenduolis, kuris veltui tiesia rankas į dangų. 

Ir vėl plačiai driekiasi beribė geltona jūra su smėlio bangomis ir 
negalinčiais numirti augalų pasaulio skenduoliais. Staiga iškyla uolėta 
siena, 0 joje plyšiai, gal vartai... 

Neįtikimas dalykas! Už vienų tokių vartų matyti platus žalios 
spalvos slėnys, daugybė palmių, žydri ežero vandenys, čia ganosi 
avys, galvijai ir arkliai. Toliau, uolų šlaituose, ištisas miestelis, o 
viršūnėse boluoja šventyklų mūrai. 

Tai oazė — tarytum sala smėlio vandenyne. 

Faraonų laikais tokių oazių buvo labai daug, gal keliasdešimt. Jos 
sudarė dykumos salų grandinę palei Egipto vakarų sieną. Oazės bu- 
vo per dešimt, penkiolika arba dvidešimt geografinių mylių nuo Nilo 
ir kiekviena užėmė keliolikos ir net keliasdešimt kvadratinių kilo- 
metrų plotą. 

Arabų poetų apdainuotos oazės iš tikrųjų niekad nėra buvusios 
rojaus prieangis. Jų ežerai dažniausiai pelkėti, iš požeminių šaltinių 
teka šiltas, kartais dvokiantis ir bjauriai sūrus vanduo; augmenija nė 
lygintis negali su Egipto. Vis dėlto tokios nuošalės atrodydavo ste- 
buklas dykumos keliautojui, kuris surasdavo jose mažumą žalumos 
akiai ir truputį vėsos, drėgmės ir datulių. 

Tų smėlėtojo vandenyno salų gyventojų skaičius būdavo labai 
įvairus — nuo kelių šimtų žmonių iki keliolikos tūkstančių, nelygu 
plotas. Tai daugiausia egiptiečių, libių, etiopų perėjūnai arba jų pa- 
likuonys. Mat į dykumą bėgdavo žmonės, kurie nebeturėjo ką praras- 

ti: kaliniai iš kasyklų, policijos gaudomi nusikaltėliai, baudžiavos nu- 
kamuoti valstiečiai arba darbininkai, kuriems mielesnis buvo pavo- 
jus negu darbas. 

Didesnė tų bėglių dalis per nieką žūdavo dykumoje. Kai kuriems 
po neapsakomų kančių pavykdavo pasiekti oazę, kur jie gyvendavo 
skurdžiai, bet laisvai, ir visada būdavo pasirengę įsibrauti į Egiptą 
nedoro pasipelnymo tikslais. 

Tarp dykumos ir Viduržemio jūros ėjo labai ilga, nors ir neplati 
derlingos žemės juosta, apgyvendinta įvairių genčių, kurias egiptiečiai 
vadino libiais. Vienos gentys vertėsi žemdirbyste, kitos žvejyba ir 
jūreivyste, bet kiekvienoje iš jų būdavo gauja padaužų, kuriems la- 
biau patiko vagystės, karas ir plėšikavimas negu sistemingas darbas. 
Tie banditiški elementai nuolat žūdavo nuo skurdo arba ieškodami 
karo nuotykių, bet ir pastoviai jų daugėjo, reguliariai prisidedant šar- 
danams (sardiniečiams) ir šakalušams (siciliečiams), kurie toje epo- 
choje buvo dar didesni barbarai ir galvažudžiai negu tikrieji libiai. 

Kadangi Libija susisiekė su Žemutinio Egipto vakarų siena, bar- 
barai dažnai plėšdavo jo šventenybės žemes ir būdavo baisiai 
baudžiami. Įsitikinę, kad karas su libiais nieko neduoda, faraonai, tei- 
singiau — žyniai, griebėsi kitos politikos. Tikrų libių šeimoms jie 
leido apsigyventi Žemutinio Egipto pajūrio pelkėse, o banditus ir 
perėjūnus verbavo į kariuomenę ir turėjo iš jų puikius kareivius. 

Šitaip valstybė užsitikrino sau ramybę vakarų pasienyje. O pa- 
vieniams libių plėšikams tvarkyti pakako policijos, apsaugos būrių 
ir kelių reguliarių pulkų, išdėstytų palei Nilo atšaką Kanopą. 

Tokia būklė truko beveik šimtą aštuoniasdešimt metų, nes pas- 
kutinį karą su libiais kariavo dar Ramzis III, kuris prikapojo didžiules 
stirtas kritusių priešų rankų ir atvedė į Egiptą trylika tūkstančių 
vergų. Nuo to laiko niekas nebijojo užpuolimo iš Libijos pusės, ir 
tik Ramzio XII viešpatavimo pabaigoje keista žynių politika iš naujo 
sukurstė tose vietose kovos gaisrą. 

O kilo jis dėl šių priežasčių. 

Jo kilnybė Herhoras, karo ministras ir vyriausiasis žynys, jo šven- 
tenybei faraonui prieštaraujant, negalėjo sudaryti su Asirija sutarties 
dėl Azijos padalijimo. Vis dėlto Herhoras, atsižvelgdamas į Beroso 
įspėjimus ir trokšdamas išsaugoti su asirais ilgesnę taiką, užtikrino 
Sargoną, kad Egiptas netrukdys jiems kariauti su rytų ir šiaurės azi- 
jiečiais. 

O kadangi karaliaus Asaro įgaliotinis nelabai patikėjo priesaiko- 
mis, Herhoras nusprendė jam pateikti apčiuopiamą palankumo įro- 
dymą ir todėl davė įsakymą nedelsiant paleisti dvidešimt tūkstančių 
samdomų kareivių, daugiausia libių. 

Niekuo nekaltiems ir visada ištikimiems kareiviams tas nutarimas 
buvo nelaimė, beveik prilygstanti mirties bausmei. Egiptui pradėjo 
grėsti karo su Libija pavojus, nes ji jokiu būdu negalėjo priglausti 
tokios daugybės žmonių, įpratusių prie rikiuotės ir patogaus gyve- 
nimo, o ne prie darbo ir skurdo. Bet Herhoras ir žyniai nesivaržė 
dėl smulkmenų, kai reikėjo spręsti svarbius valstybės reikalus. 

Pagaliau libių samdinių išvarymas iš tikrųjų teikė didelę naudą. 

Pirmiausia Sargonas ir jo patarėjai pasirašė ir prisiekė laikytis lai- 
kinos sutarties su Egiptu dešimtį metų, o per tą laiką, kaip pranašavo 
chaldėjų žyniai, ties šventąja žeme turės pakibti dideli pavojai. 

Antra, dvidešimt tūkstančių žmonių išvarymas iš kariuomenės lei- 
do karaliaus iždui sutaupyti keturis tūkstančius talentų, o tai buvo 
labai svarbu. 

Trečia, karas su Libija vakarų pasienyje sudarė sąlygas išsieik- 
voti sosto įpėdinio karžygiškiems instinktams ir ilgam laikui galėjo 
nukreipti jo dėmesį nuo Azijos reikalų ir rytų sienos. Jo kilnybė Her- 
horas ir aukščiausioji taryba visai pagrįstai tikėjosi, kad praslinks dar 
keleri metai, kol partizaninių kovų nualinti libiai panorės prašyti taikos. 

Planas buvo išmintingas, bet jo autoriai padarė vieną klaidą — 
jie nenujautė, kad kunigaikštis gali tapti genialiu karvedžiu. 

Paleisti libių pulkai pakeliui plėšikaudami labai greit pasiekė sa- 
vo tėvynę, juoba kad ir Herhoras įsakė nedaryti jiems kliūčių. O tie 
išvarytieji, kurie pirmieji atsidūrė Libijos Žemėje, savo tautiečiams 
pasakojo nebūtų dalykų. 

Anot jų pranešimų, kurstomų apmaudo ir asmeniškų interesų, 
Egiptas esąs taip nusilpęs kaip hiksų antplūdžio laikais prieš devy- 
nis šimtus metų. Faraono iždas esąs toks tuščias, kad dievams ly- 
gus valdovas turėjęs paleisti juos, libius, kurie juk sudarė geriausią, 
jeigu ne vienintelę, armijos dalį. Armijos, galima sakyti, kaip ir nėra, 
nebent saujelė rytų pasienyje, ir tai prastų kareivių, 

Be to, tarp jo šventenybės ir žynių kilęs nesutarimas. Darbinin- 
kams nemokami atlyginimai, o valstiečiai tiesiog smaugiami mo- 
kesčių, dėl to liaudies masės pasirengusios sukilti, jei tik atsirastų 
pagalba. Negana to, nomarchai, kurie kadaise buvo nepriklausomi 


349 XVII skyrius 


valdovai ir kartais prisimena savo teises, šiandien matydami vyriau- 
sybės silpnumą ruošiasi nuversti ir faraono, ir aukščiausiosios žynių 
tarybos valdžią!.. 

Tos žinios kaip paukščių būrys pasklido po visą Libijos pakrantę, 
ir kaipmat jomis visi patikėjo. Banditai ir barbarai visada buvo pa- 
sirengę užpulti, o juo labiau dabar, kai buvę jo šventenybės karei- 
viai ir karininkai juos įtikinėjo, kad apiplėšti Egiptą esą vieni nie- 
kai. Pasiturintys ir protingi libiai taip pat patikėjo išvarytais legio- 
nininkais, nes jau daug metų jiems nebuvo paslaptis, kad Egipto 
bajorija vis labiau nusigyvena, kad faraonas nebeturi valdžios, o skur- 
do prislėgti valstiečiai ir darbininkai kelia maištus. 

Šitaip visoje Libijoje kilo entuziazmas. Išvarytus iš Egipto karei- 
vius ir karininkus gyventojai sutiko kaip geros naujienos skelbėjus. 
O kadangi kraštas buvo neturtingas ir neturėjo atsargų svečiams pri- 
imti, buvo nutarta tuojau pat pradėti karą su Egiptu, kad kuo 
greičiausiai būtų nusikratyta ateiviais. 

Net gudrus ir išmintingas Libijos kunigaikštis Musavasa leidosi 
nešamas bendros srovės. Tačiau jį įtikino ne imigrantai, bet kažko- 
kie rimti ir kilmingi žmonės, greičiausiai Egipto aukščiausiosios ta- 
rybos agentai. 

Tie aukšti pareigūnai, tarytum nepatenkinti padėtimi Egipte, ta- 
rytum įžeisti faraono ir žynių, atvyko į Libiją nuo jūros pusės, slėpėsi 
nuo minios, vengė santykių su išvarytais kareiviais, o Musavasai 
aiškino kaip didžiausią paslaptį ir su įrodymais rankose, jog kaip tik 
dabar jis turįs užpulti Egiptą. 

— Ten rasi, — pasakojo jie,— neišsenkamus lobynus ir maisto 
sandėlius sau, savo žmonėms ir savo vaikų vaikams. 

Musavasa, nors ir gudrus vadas, taip pat nemenkas diplomatas, 
leidosi suviliojamas. Jis, energingas žmogus, tuojau paskelbė šventąjį 
karą prieš Egiptą ir turėdamas po ranka tūkstančius narsių karių pa- 
siuntė į rytus pirmą korpusą, kuriam vadovavo jo dvidešimtmetis 
sūnus Tehena. 

Senasis barbaras nusimanė apie karą ir suprato, kad kas nori nu- 
galėti, turi veikti greitai ir pirmas smogti smūgį. 

Libių pasiruošimai truko labai trumpai. Tiesa, buvę jo švente- 
nybės kareiviai atėjo be ginklų, bet jie mokėjo savo amatą, o anais 
laikais gauti ginklą nebuvo sunku. Keli dirželiai arba virvagaliai lai- 
dynei, ietis arba nusmailinta lazda, kirvis arba sunki kuoka, vienas 
maišelis akmenų, o antras datulių — štai ir viskas. 

Tad Musavasa atidavė du tūkstančius buvusių kareivių ir apie ke- 
turis tūkstančius padaužų libių savo sūnui Tehenai, įpareigodamas 
jį kuo greičiausiai įsiveržti į Egiptą, prisiplėšti kiek tik galima ir pa- 
ruošti atsargas tikrajai armijai. O pats kaupdamas rimtesnes jėgas 
išsiuntinėjo šauklius į oazes ir ragino visus, kurie neturi ko praras- 
ti, rinktis po jo vėliavomis. 

Seniai dykumoj nebuvo tokio sujudimo kaip šiandien. Iš kiekvie- 
nos oazės ėjo būrys po būrio tokių baisių skurdžių, kad juos, nors 
beveik visai nuogus, dar galima buvo pavadinti driskiais. 

Remdamasis savo patarėjais, kurie dar prieš mėnesį buvo jo šven- 
tenybės karininkai, Musavasa visai pagrįstai manė, kad jo sūnus 
suspės apiplėšti kelis šimtus kaimų bei miestelių nuo Terenučio iki 
"Senti Nofero!š, kol sutiks kokias rimtesnes egiptiečių pajėgas. Jam 
taip pat buvo pranešta, kad pasklidus pirmosioms žinioms apie li- 
bių judėjimą pabėgo ne tik visi didelio stiklo fabriko darbininkai, 
bet pasitraukė net kariuomenė, stovėjusi nedidelėse tvirtovėse Sochet 
Hemau“, prie Sodos ežerų. 

Barbarams tai buvo labai gera žinia, nes stiklo fabrikas buvo rim- 
tas pajamų šaltinis faraono iždui. 

Bet Musavasa padarė tokią pat klaidą kaip ir aukščiausioji žynių 
taryba, — jis neįvertino Ramzio karinio genijaus. Ir įvyko nepapras- 
tas dalykas: kol pirmas libių korpusas pasiekė Sodos ežerų apylin- 
kes, į tas vietas spėjo atvykti dvigubai gausesnė sosto įpėdinio armija. 

Libiams negalima buvo prikišti neapdairumo. Tehena ir jo šta- 
bas buvo sudarę gana gerą žvalgybos tarnybą. Jų šnipai ne vieną 
kartą lankėsi Melkatyje, Naukratyje, Saise“", Menufyje, Terenutyje 
ir buvo perplaukę Nilo Kanopos ir Bolbitos atšakas. Tačiau niekur 
jie nesutiko kariuomenės, kurios judėjimą, matyt, buvo suvaržęs po- 
tvynis, beveik visur jie tematė subruzdusius sėslius gyventojus, ku- 
rie tiesiog bėgte bėgo iš pasienio kaimų. 

Todėl žvalgai ir atnešdavo savo vadui kuo geriausių žinių. O tuo 
tarpu kunigaikščio Ramzio armija nepaisydama potvynio po aštuo- 
nių dienų žygio pasiekė dykumos pakraštį ir aprūpinta vandeniu bei 
maistu dingo tarp Sodos ežerų kalvų. 

Jeigu Tehena būtų galėjęs kaip erelis pakilti viršum savo gaujos 
pozicijų ir pamatyti, kad visuose tų apylinkių įlomiuose slepiasi egip- 
tiečių pulkai, kurie gali kiekvienu momentu apsupti jo korpusą, jis 
būtų nustėręs. 

Žemutinio Egipto kariuomenei išžygiavus iš Pi Basčio, kunigaikštį 
lydintis pranašas Mentezufis kasdien pradėjo gauti ir siuntinėti po 
kelis skubius laiškus. 

Pirmiausia jis susirašinėjo su ministru Herhoru. Mentezufis siun- 
tinėjo į Memtį raportus apie kariuomenės judėjimą ir sosto įpėdinio 
veiklą, dėl kurios neslėpė savo nusistebėjimo. O kilnusis Herhoras 
siuntinėjo pastabas, kad sosto įpėdiniui būtų palikta visiška laisvė 
ir, jeigu Ramzis pralaimėtų pirmą susidūrimą, aukščiausioji taryba 
dėl to nesisielos. | 

“Nedidelis pralaimėjimas, — rašė Herhoras,— būtų atsargumo ir 
klusnumo pamoka kunigaikščiui Ramziui, kuris jau šiandien, nors 
dar nieko nėra padaręs, laiko save lygiu labiausiai patyrusiems kar- 
vedžiams". 

O kai Mentezufis atsakė, jog sunku tikėtis, kad įpėdinis pra- 
laimėtų, Herhoras davė jam suprasti, kad tokiu atveju triumfas ne- 
turįs būti per didelis. 

“Valstybė, — rašė jis, — nieko nepralaimės, jeigu kariai ir smar- 
kus sosto įpėdinis kelerius metus galės žaisti vakarų pasienyje. Jis 
pats įgus karo reikaluose, o aptingę ir suįžūlėję mūsų kareiviai ras 
sau tinkamo darbo". 

Be to, Mentezufis susirašinėjo su šventuoju Mefriu, ir ta kores- 
pondencija jam atrodė svarbesnė. Kadaise kunigaikščio įžeistas Mef- 
ris šiandien, pradėjus bylą dėl Saros vaiko nužudymo, visai nesi- 
varžydamas tuo kaltino įpėdinį, paveiktą Kamos. O kai per savaitę 
paaiškėjo, kad Ramzis nekaltas, vyriausiasis žynys, dar labiau įširdęs, 
nesiliovė teigęs, kad iš kunigaikščio, kaip savų dievų priešo ir nie- 
kingų finikiečių sąjungininko, galima visko tikėtis. 

Pirmomis dienomis Saros kūdikio nužudymo byla atrodė tokia 
įtartina, kad net aukščiausioji taryba iš Memfio paklausė Mentezufį, 
ką jis apie tai manąs. Tačiau Mentezutfis atsakė, kad jis ištisomis die- 
nomis stebi kunigaikštį, bet jokiu būdu nemano, kad šis galėtų būti 
žudikas. 

Tokie štai laiškai lyg paukščių grobuonių pulkas sukiojosi aplink 
Ramzį tuo metu, kai jis siuntinėjo žvalgus priešo pusėn, tarėsi su 
vadais arba ragino kariuomenę sparčiau žygiuoti. 

Keturioliktą dieną visa sosto įpėdinio armija susikoncentravo į 
pietus nuo Terenučio miesto. Kunigaikštis labai nudžiugo, kad at- 

vyko Patroklas su graikų pulkais, bet drauge su juo atvyko ir žynys 
Pentueras, Herhoro atsiųstas antruoju vyriausiojo vado prižiūrėtoju. 

Dėl tokios žynių daugybės stovykloje (nes buvo dar ir kitų) Ram- 
zis anaiptol nesižavėjo. Bet jis nusprendė nekreipti į juos dėmesio, 
o karinių pasitarimų metu visai nesiteiravo jų nuomonės. 

Bet santykiai susiklostė pakenčiamai: Herhoro įsakymu, Mente- 
zufis nesiūlė savo paslaugų kunigaikščiui, o Pentueras ėmėsi orga- 
nizuoti medicinos pagalbą sužeistiesiems. 

Karo žaidimai prasidėjo. 

Pirmiausia Ramzis per savo agentus daugelyje pasienio kaimų pa- 
skleidė gandą, jog libiai slenka didžiulėmis masėmis, jog jie viską 
naikinsią ir žudysią. Todėl išsigandę gyventojai ėmė bėgti į rytus ir — 
- susidūrė su egiptiečių pulkais. Tada kunigaikštis paėmė vyrus kro- 
viniams nešioti paskui kariuomenę, o moteris ir vaikus išsiuntė į 
krašto gilumą. 

Po to vyriausiasis vadas išsiuntė šnipus, kad ištirtų, kiek artėja 
libių ir kaip jie išsidėstę. Netrukus šnipai grįžo su tiksliomis žinio- 
mis apie priešo jėgų išsidėstymą, bet jų žinios apie jų skaičių buvo 
labai perdėtos. Jie klaidingai, nors ir labai tvirtai teigė, kad libių 
gaujų priešakyje einąs pats Musavasa drauge su savo sūnumi Tehena. 

Kunigaikštis net paraudo iš džiaugsmo pagalvojęs, kad pirmame 
kare turės tokį patyrusį priešą kaip Musavasa. 

Todėl jis deramai neįvertino susidūrimo pavojaus ir buvo dvigu- 
bai atsargesnis. O kad visos galimybės būtų jo pusėje, Ramzis dar 
griebėsi gudrybės. Jis pasiuntė libių pusėn patikimus žmones liepęs 
jiems apsimesti perbėgėliais, patekti į priešo stovyklą ir atitraukti nuo 
Musavasos jo didžiausią jėgą — išvarytus iš Egipto libių kareivius. 

— Pasakykit jiems,— mokė Ramzis savo agentus, — pasakykit 
jiems, kad įžūliųjų laukia kirviai, o klusniųjų pasigailėjimas. Jeigu 
būsimame mūšyje jie mes ginklus ir paliks Musavasą, priimsiu juos 
atgal į jo šventenybės kariuomenę ir liepsiu išmokėti algą už praėjusį 
laiką, tartum jie niekad nebūtų išėję iš tarnybos. 

Patroklas ir kiti generolai tą priemonę pripažino esant labai pro- 
tingą; Žyniai tylėjo, o Mentezufis išsiuntė Herhorui pranešimą ir kitą 
dieną gavo atsakymą. 

Sodos ežerų vietovė buvo keliasdešimt kilometrų ilgio slėnys tarp 
dviejų kalvagūbrių, nusidriekusių iš pietryčių į šiaurės vakarus. 
Didžiausias jo plotis nebuvo didesnis kaip dešimt kilometrų, o bu- 
vo ir daug siauresnių vietų, beveik tarpeklių. 

Visame slėnyje vienas po kito telkšojo išsimėtę koks dešimt 
pelkėtų ežerų su karčiai sūriu vandeniu. Čia augo menki, smėlio nuo- 
lat užnešami krūmokšniai ir žolės, prie kurių joks gyvulys nė no- 
sies nekišo. Abiejose pusėse stūksojo supleišėję kalkakmenio kau- 
buriai arba didžiulės smėlio kopos, kuriose galėjai lengvai paskęsti. 

Visas tas geltonas ir baltas peizažas atrodė labai negyvas, o prie 
to gerokai prisidėjo kaitra ir tyla. Čia nesuplazdės joks paukštis, o 
jei kada ir pasigirs koks šnaresys, tai nebent riedančio akmens garsas. 

Maždaug slėnio viduryje dunksojo dvi pastatų grupės, per kelis 
kilometrus viena nuo kitos. Tai buvo — rytuose — mažytė tvirtovė, 
o vakaruose — stiklo gamykla, kuriai kurą pristatinėjo libių pirkliai. 
Abi tos vietovės artėjant karo neramumams buvo apleistos. Tehenos 
korpusas gavo įsakymą užimti abu tuos taškus ir įsitvirtinti juose, 
nes jie turėjo užtikrinti Musavasos armijai kelią į Egiptą. 

Libiai iš lėto slinko nuo Glauko?! miesto į pietus ir hatoro 14 die- 
nos vakare atsidūrė prie įėjimo į Sodos ežerų slėnį. Jie buvo tikri, 
kad pereis jį be kliūčių dviem žygiais. Tą pačią dieną, vos saulei 
nusileidus, egiptiečių armija pajudėjo į dykumą ir per dvylika va- 
landų nužygiavusi smiltynais daugiau kaip keturiasdešimt kilometrų, 
kitą rytą sustojo ant kalvų tarp tvirtovėlės ir stiklo gamyklos pasi- 
slėpdama tarpekliuose. 

Jeigu tą naktį libiams kas būtų pasakęs, kad Sodos ežerų slėnyje 
išaugo palmės ir kviečiai, jie būtų nustebę mažiau negu dėl to, kad 
Egipto armija pastojo jiems kelią. 

Po trumpo poilsio, kurio metu žyniams pavyko surasti ir iškasti 
kelis gana pakenčiamo geriamojo vandens šulinėlius, egiptiečių ar- 
mija pradėjo užiminėti šiaurinius kauburius išilgai slėnio. 

Sosto įpėdinio planas buvo paprastas. Jis norėjo atkirsti libius nuo 
užnugario ir nustumti į pietus, kur kaitra ir badas sunaikintų išblašky- 
tus priešus. 

Dėl to jis išdėstė armiją šiaurinėje slėnio pusėje ir padalijo ją į 
tris korpusus. Dešiniajam sparnui, toliausiai išsikišusiam į Libiją, va- 
dovavo Patroklas, kuris turėjo atkirsti užpuolikams kelią, kad nepa- 
sitrauktų į savo miestą Glauką. Kairiajam sparnui, esančiam arčiau- 
siai Egipto, vadovavo Mentezutfis, turėjęs sutrukdyti libių žygiavimą 
pirmyn. Pagaliau viduriniam korpusui prie stiklo gamyklos ėmėsi va- 
dovauti sosto įpėdinis, su kuriuo buvo ir Pentueras. | 

Hatoro 15 dieną, apie septintą valandą ryto, keliasdešimt raitų li- 
bių smarkia ristele prajojo per slėnį. Valandėlę pailsėję jie apsidairė 
ir nepastebėję nieko įtartina pasuko atgal pas savuosius. 

Apie dešimtą valandą priešpiet, per didžiausią karštį, kuris siurbte 
siurbė žmonėms prakaitą ir kraują, Pentueras tarė įpėdiniui: 

— Libiai jau įžengė į slėnį ir eina netoli Patroklo būrio. Po va- 
landos jie bus čia. 

— Iš kur tai žinai? — nustebęs paklausė kunigaikštis. 

— Žyniai viską žino!..— šypsodamasis atsakė Pentueras. 

Paskui jis atsargiai užlipo ant vienos uolos, išsiėmė iš krepšio la- 
bai blizgantį daiktą ir nusigręžęs šventojo Mentezufio būrio pusėn 
ranka ėmė rodyti kažkokius ženklus. 

— Jau ir Mentezufis įspėtas, — pridūrė jis. 

Kunigaikštis negalėdamas atsistebėti pasakė: 

— Mano akys geresnės už tavo, o klausa bent jau ne blogesnė, 
ir vis dėlto aš nieko nematau ir nieko negirdžiu. Kokiu gi būdu tu 
įžiūri priešus ir susikalbi su Mentezufiu? 

Pentueras parodė kunigaikščiui vieną labai tolimą kalvą, kurios 
viršūnėje šmėkščiojo erškėčių krūmai. Ramzis gerai įsižiūrėjo į tą 
tašką ir staiga užsidengė akis — krūmuose kažkas smarkiai blyks- 
telėjo. 

— Kokia ten nepakenčiama šviesa?..— sušuko jis.— Apakti ga- 
lima!.. 

— Tai su Patroklu likęs žynys rodo mums ženklus, — paaiškino 
Pentueras.— Kaip matai, kilnusis viešpatie, ir mes galime praversti 
kare... 

Jis nutilo, iš slėnio gilumos juos pasiekė šnaresys, iš pradžių ty- 
lus, bet pamažu vis ryškesnis. Tai išgirdę egiptiečių kareiviai, pri- 
gludę prie kalvos šlaito, pradėjo nerimauti, apžiūrinėti ginklus, 
kuždėtis... Bet trumpas karininkų įsakymas juos nuramino, ir virš 
šiaurinių uolų vėl įsiviešpatavo mirtina tyla. | 

Tuo tarpu šnaresys slėnio gilumoje vis stiprėjo ir netrukus pavirto 
triukšmu, kuriame tūkstančių žmonių kalbos fone galima buvo išskir- 
ti dainavimą, fleitų garsus, vežimų girgždėjimą, arklių žvengimą ir 
vadų riksmus. Ramzio širdis ėmė smarkiai plakti, — jis jau nebe- 
galėjo suvaldyti smalsumo ir kopė į uolos kyšulį, nuo kurio buvo 
matyti didelė slėnio dalis. 

Gelsvų dulkių sūkuriuose iš lėto slinko libių korpusas, panašus į 
kelių varstų ilgio žaltį, išmargintą mėlynomis, baltomis ir raudono- 
mis dėmėmis. 

Priekyje jojo keli raiteliai, kurių vienas, apsigaubęs balta skrais- 
te, ant žirgo sėdėjo kaip ant suolo, abi kojas permetęs į kairę pusę. 

Paskui raitelius ėjo laidynininkų būrys pilkais marškiniais, toliau — 
kažkoks aukštas pareigūnas neštuvuose, virš kurių buvo laikomas 
didžiulis skėtis. Dar toliau žygiavo būrys ietininkų mėlynais ir rau- 
donais palaidiniais, po jų — didelė gauja beveik nuogų žmonių, gin- 
kluotų kuokomis, vėl laidynininkai ir ietininkai, paskui vėl laidyni- 
ninkai, o už jų raudonai apsirengusių karių būrys su dalgiais ir kir- 
viais. Jie ėjo maždaug po keturis gretoje, bet kad ir kaip karininkai 
šūkavo, rikiuotė nuolat iro ir paskui einančios gretos netvarkingai su- 
siplakdavo į krūvas. 

Dainuodama ir klegėdama libių vora iš lėto įšliaužė į plačiausią 
slėnio dalį — priešais gamyklą ir ežerus. Čia tvarka dar labiau pai- 
ro. Žygiuojantieji priešakyje sustojo, nes jiems buvo sakyta, kad šito- 
je vietoje bus poilsis, o tuo metu tolesnės kolonos paspartino žingsnį, 
norėdamos greičiau pasiekti tikslą ir pailsėti. Kai kurie libiai išbėgda- 
vo iš rikiuotės ir padėję ginklus puldavo į ežerą arba rieškučiomis 
semdavo jo dvokiantį vandenį; kiti susėdę ant žemės traukė iš maišų 
datules arba iš molinių butelių gėrė vandenį su actu. 

Aukštai virš stovyklos skraidė keli grifai. 

Matant šį vaizdą, Ramzį apėmė neapsakomas gailestis ir baimė. 
Jam ėmė tavaruoti akyse ir svaigti galva. Vienu metu įpėdiniui at- 
rodė, kad jis išsižadėtų sosto, kad tik nereiktų būti šioje vietoje ir 
matyti tai, kas įvyks. Jis nusliuogė nuo kyšulio ir paklaikusiomis aki- 
mis žiūrėjo tiesiai prieš save. 

Staiga prie Ramzio priėjo Pentueras ir smarkiai timptelėjo jį už 
peties. 

— Atsikvošėk, vade,— tarė jis,— Patroklas laukia įsakymų... 

— Patroklas?..— pakartojo kunigaikštis ir apsidairė. 

Prieš jį stovėjo išbalęs, bet ramus Pentueras. Už kelių žingsnių, 
taip pat išbalęs, Tutmozis virpančiose rankose laikė karininko švil- 
puką. Iš už kauburio kyščiojo galvas kareiviai, kurių veiduose buvo 
matyti didelis susijaudinimas. 

— Ramzi,— pakartojo Pentueras,-- kariuomenė laukia... 

Kunigaikštis, metęs į žynį ryžtingą žvilgsnį, dusliu balsu su- 
kuždėjo: 

— Pradėkit... 

Pentueras pakėlė aukštyn savo blizgantį talismaną ir nubrėžė juo 
ore kelis ženklus. Tutmozis tyliai švilptelėjo, švilpimas pasikartojo 
tolesniuose tarpekliuose dešinėj ir kairėj — ir į kalvas ėmė ropštis 
egiptiečių laidynininkai. 

Buvo apie dvylikta valanda dienos. 

Ramzis po truputį atsigavo nuo pirmųjų įspūdžių ir ėmė atidžiau 
žvalgytis aplinkui. Jis matė savo štabą, ietininkų ir kirvininkų būrį, 
vadovaujamą senų karininkų, toliau laidynininkus, tingiai kopiančius 
į uolą... Jis buvo tikras, kad nė vienas iš tų žmonių ne tik netrokšta 
žūti, bet net nenorėtų kautis ir judėti baisiame karštyje. 

Staiga nuo kažkurios kalvos pasigirdo skardus balsas, galinges- 
nis už liūto maurojimą: 

— Jo šventenybės faraono kareiviai, sumuškite tuos libių šunis!.. 
Dievai su jumis!.. 

Antgamtiniam balsui atsiliepė du kiti, ne mažiau galingi: prati- 
sas egiptiečių karių šūkis ir neapsakomas libių klegesys... 

Kunigaikščiui jau nebereikėjo slėptis, ir jis įkopė į kalvą, nuo ku- 
rios gerai buvo matyti priešai. Priekyje vingiavo ilga grandinė egip- 
tiečių laidynininkų, tarsi išaugusių iš po žemės, 0 už poros šimtų 
žingsnių dulkių debesyse knibždėjo libių stovykla. Pasigirdo trimi- 
tai, švilpukai ir keiksmai barbarų karininkų, reikalaujančių tvarkos. 
Tie, kurie sėdėjo, pašoko, kurie gėrė vandenį, čiupo ginklus ir bėgo 
pas savuosius, chaotiškos minios šūkaudamos ir klegėdamos pradėjo 
rikiuotis eilėmis. 

O tuo metu egiptiečių laidynininkai svaidė po kelis akmenis per 
minutę — ramiai, tvarkingai, kaip per pratimus. Dešimtininkai nu- 
rodinėjo savo būreliams priešo tumulus, į kuriuos reikia taikyti, ir 
kareiviai per kelias minutes apiberdavo juos švino rutulių ir akmenų 
kruša. Kunigaikštis matė, kaip po kiekvienos tokios papliūpos libių 
būrelis išsisklaido, o labai dažnai vienas žmogus pasilieka vietoje. 

Ir vis dėlto libių gretos išsirikiavo ir pasitraukė už sviedinių li- 
nijos, 0 pirmyn išėjo jų laidynininkai ir taip pat greitai ir ramiai ėmė 
atsakinėti egiptiečiams. Kartais jų grandinėje prapliupdavo juokas ir 
džiūgavimas, o tada krisdavo kuris nors egiptiečių laidynininkas. 

Netrukus viršum kunigaikščio ir jo palydovų galvų ėmė zvimbti 
ir švilpti akmenys. Vienas, vikriau paleistas, smogė į petį adjutan- 
tui ir sulaužė jam kaulą, antras nutrenkė kitam adjutantui šalmą, 
trečias nukrito prie kunigaikščio kojos ir sutrupėjęs į uolą apibėrė 
jam veidą karštomis kaip verdantis vanduo skeveldromis. 

Libiai garsiai kvatojo kažką šūkaudami, matyt, plūdo priešų vadą. 

Baimė, o ypač liūdesys ir gailestis — visa tai iškart dingo iš 
Ramzio širdies. Jis matė jau nebe žmones, kuriems grėsė skausmas 
ir mirtis, o gretas laukinių žvėrių, kuriuos reikia išnaikinti arba 

pažaboti. Nejučiomis jis griebėsi kalavijo norėdamas vesti laukiančius 
įsakymo ietininkus, bet jį sulaikė panieka. Argi dera kunigaikščiui 
teptis tų driskių krauju!.. Kam gi yra kareiviai?.. 

Tuo tarpu kautynės ėjo toliau, o narsūs libių laidynininkai šūkau- 
dami ir net dainuodami pradėjo slinkti pirmyn. Iš abiejų pusių svie- 
diniai zvimbė kaip karkvabaliai, dūzgė kaip bičių spiečius, kartais 
pokšėdami susidurdavo ore, ir kas porą minučių vienoje ir kitoje 
pusėje kuris nors karys vaitodamas traukėsi atgal arba nukautas kri- 
to vietoje. Bet kitų tai nejaudino: jie kovėsi su piktu džiaugsmu, ku- 
ris pamažu virto pasiutusiu įniršiu ir užsimiršimu. 

Staiga toli, dešiniajame sparne, pasigirdo trimitų garsai ir ne- 
nutrūkstami šauksmai. Tai bebaimis Patroklas, girtas jau nuo aušros, 
pradėjo atakuoti priešo užpakalinę saugą. 

— Pulti!..— sušuko kunigaikštis. 

Tuojau tą įsakymą pakartojo vienas, antras... dešimtas trimitas, 
ir po valandėlės iš visų tarpeklių pradėjo slinkti egiptiečių šimtinės. 
Išsisklaidę ant kalvų laidynininkai padvigubino pastangas, o tuo metu 
slėnyje neskubėdamos ir tvarkingai slinkdamos pirmyn prieš libius 
rikiavosi keturgretės egiptiečių ietininkų ir kirvininkų kolonos. 

— Sustiprinti centrą! — sukomandavo įpėdinis. 

Trimitas pakartojo įsakymą. Už dviejų pirmos linijos kolonų su- 
stojo dvi naujos kolonos. Kol egiptiečiai po sviedinių kruša baigė 
tą manevrą, libiai mėgdžiodami juos jau buvo išsirikiavę aštuonio- 
mis eilėmis prieš pagrindinį korpusą. 

— Patraukti arčiau rezervus! — įsakė kunigaikštis.— Pasi- 
žiūrėk, — kreipėsi jis į vieną adjutantą,— ar kairysis sparnas jau pa- 
siruošęs. 

Adjutantas norėdamas geriau apžvelgti slėnį nubėgo tarp laidy- 
nininkų ir staiga krito, bet ranka perdavė ženklus. Jį pavaduodamas 
pirmyn išėjo kitas karininkas ir netrukus atbėgo pranešti, kad abu 
kunigaikščio būrio sparnai jau stovi išsirikiavę. 

Iš Patroklo būrio pusės kautynių triukšmas stiprėjo, ir staiga virš 
kalvų iškilo tiršti, juodi dūmų kamuoliai. Pas kunigaikštį atbėgo ka- 
rininkas su Pentuero pranešimu, kad graikų pulkai padegė libių gur- 
guolę. 

— Sutriuškinti centrą! — įsakė kunigaikštis. | 

Keturiolika trimitų vienas po kito pakartojo signalą atakai, 0 jiems 
nutilus, vidurinėje kolonoje pasigirdo komanda, ritmingas būgnų 
dundėjimas ir darnūs pėstininkų žingsniai pagal taktą. 

— Viens... du!.. viens... du!.. du!.. 

Dabar komanda buvo pakartota dešiniajame ir kairiajame sparne. 
Vėl sutratėjo būgnai, ir pajudėjo pirmyn flanginės kolonos — viens... 
du!.. viens... du!.. 

Libių laidynininkai pradėjo trauktis užberdami akmenimis žygiuo- 
jančius egiptiečius. Ir nors tolydžio krito čia vienas, čia kitas karei- 
vis, kolonos vis ėjo — žygiavo iš lėto, tvarkingai: viens... du!.. 
viens... du!.. 

Geltoni, tirštėjantys dulkių debesys lydėjo žygiuojančius egiptiečių 
batalionus. Laidynininkai jau nebegalėjo svaidyti akmenų, ir kauty- 
nių triukšmą pakeitė sužeistų karių vaitojimas ir aimanos. 

— Retai kada net ir per pratimus jie taip gerai žygiuodavo! — 
šūktelėjo kunigaikštis štabui. 

— Nebijo šiandien lazdų, — murmtelėjo senyvas karininkas. 

Atstumas tarp slenkančio iš egiptiečių pusės dulkių debesies ir 
libių linijos tolydžio mažėjo, bet barbarai stovėjo kaip nudiegti, o 
už jų linijos taip pat kilo debesys dulkių. Matyt, kažkoks rezervas 
stiprino vidurinę koloną, kuriai grėsė smarkiausia ataka. 

Įpėdinis tekinas nubėgo nuo kalvos ir sėdo ant žirgo; iš tarpek- 
lių išėjo paskutiniai egiptiečių rezervai ir išsirikiavę laukė įsakymų. 
bet ištvermingų arklių. 

Kunigaikštis leidosi paskui žygiuojančius į ataką ir už šimto 
žingsnių surado naują, nors ir neaukštą kauburį, nuo kurio galima 
zervinė kolona nuskubėjo jam įkandin. 

Kunigaikštis nekantriai pasižiūrėjo į kairįjį sparną, iš kur turėjo 
ateiti Mentezufis, bet jis nesirodė. Libiai laikėsi tvirtai, ir padėtis 
darėsi vis rimtesnė. 

Ramzio korpusas buvo stipriausias, bet prieš jį stovėjo beveik vi- 
sos libių jėgos. Skaičiumi abi pusės buvo apylygės, ir kunigaikštis 
neabejojo pergale, bet jam kėlė nerimą galimi nuostoliai dėl tokios 
priešų narsos. 

Pagaliau kautynės turi savo kaprizų. Tiems, kurie leidosi į ataką, 
vyriausiojo vado įtaka baigėsi. Jis dabar teturi rezervinį pulką ir rai- 
telių saujelę. O kas, jeigu viena egiptiečių kolona bus sumušta arba 
priešas netikėtai gaus paspirtį!.. 

Kunigaikštis patrynė kaktą — tą akimirką jis pajuto visą vyriau- 
siojo vado atsakomybę. Jis buvo tarsi lošikas, kuris viską pastatęs 
ant kortos jau metė kauliukus ir dabar spėlioja, kaip jie susidėstys... 

Egiptiečiai buvo per keliasdešimt žingsnių nuo libių kolonų. Ko- 
manda... trimitai... sutratėjo būgnai — ir egiptiečių daliniai pasilei- 
do bėgte: viens-du-trys!.. viens-du-trys! Bet ir priešo pusėje atsiliepė 
trimitai, palinko dvi eilės iečių, sutarškėjo būgnai... Bėgte — marš!.. 
Pakilo dulkių kamuoliai pamažu susiliedami į vieną didžiulį debesį... 
Kraupus kaukimas, iečių traškėjimas, dalgių žvangesys, klaiki sužeis- 
tojo aimana, tuojau pat dingstanti bendrame ūžesyje... Visoje kau- 
tynių linijoje jau nebesimatė nei žmonių, nei jų ginklų, net kolonų, 
tiktai viršum kalvų tarsi milžiniškas žaltys driekėsi geltonas dulkių 
debesis. Tirštesnės dulkės rodė vietą, kur kolonos susidūrė, retesnės — 
kur buvo protarpis. Po kelių pragaištingo triukšmo minučių įpėdi- 
nis pastebėjo, kad dulkės kairiajame sparne labai lėtai krypsta atgal. 

— Sustiprinti kairįjį spamą! — sušuko jis. 

Pusė rezervo nubėgo nurodyta kryptimi ir dingo dulkių kamuo- 
liuose. Kairysis sparnas išsilygino, iš lėto slinko pirmyn dešinysis, 
tuo tarpu centras, stipriausias ir svarbiausias, vis dar stovėjo vietoje. 

— Sustiprinti centrą! — sukomandavo kunigaikštis. 

Antroji rezervo pusė nužygiavo pirmyn ir paskendo dulkėse. Va- 
landėlę kautynių triukšmas sustiprėjo, bet pirmyn egiptiečių kolonos 
nepasislinko. 

— Smarkiai kaunasi tie niekšai!..— pasakė įpėdiniui pagyvenęs 
karininkas iš palydos.— Jau pats laikas Mentezufiui ateiti... 

Kunigaikštis pašaukė azijiečių raitelių vadą. 

— Pasižiūrėk čia į dešinę, — tarė jis, — ten turi būti spraga. At- 
sargiai įsibrauk į ją, kad nesutryptum saviškių, ir užpulk iš šono vi- 
durinę tų šunų koloną... 

— Tarytum grandinėmis kas juos prirakino, kažkodėl per ilgai 
stovi, — juokaudamas atsakė azijietis. 

Jis paliko prie kunigaikščio apie dvidešimt raitelių, o su kitais nu- 
jojo ristele šaukdamas: 

— Gyvuoki amžinai, mūsų vade!.. 

Kaitra buvo neapsakoma. Kunigaikštis įtempė žvilgsnį ir klausą 
stengdamasis įžiūrėti pro dulkių sieną. Jis laukė... laukė... ir staiga 
sušuko iš džiaugsmo — vidurinis dulkių kamuolys susiūbavo ir tru- 
putį pasislinko pirmyn, paskui sustojo, vėl pasistūmėjo ir ėmė slinkti 
lėtai, labai lėtai, bet pirmyn... 

Kilo toks baisus sąmyšis, kad negalima buvo suvokti, ką jis 
reiškia — įniršį, pergalę ar pralaimėjimą. 

Staiga dešinysis sparnas keistai išlinko ir ėmė trauktis atgal. Už 
jo pasirodė naujas dulkių debesis. Tuojau pat atšuoliavo raitas Pen- 
tueras ir sušuko: 

— Patroklas užėjo libiams iš užnugario!.. 

Maišatis dešiniajame sparne didėjo ir artėjo į kovos lauko vidurį. 
Buvo matyti, kad libiai pradeda trauktis ir kad panika apima net pa- 
grindinę jų koloną. 

Visas kunigaikščio štabas, sujaudintas ir įsikarščiavęs, stebėjo gel- 
tonų dulkių judėjimą. Po valandėlės susiūbavo ir kairysis sparnas. 
Ten libiai jau pradėjo bėgti. 

— Duok dieve, kad nepamatyčiau rytoj saulės, jeigu tai ne per- 
galė!..— sušuko senyvas karininkas. 

Atlėkė žynių pasiuntinys. Stovėdami ant aukščiausios kalvos jie 
stebėjo kautynių eigą ir dabar pranešė, kad kairiajame sparne maty- 
ti Mentezufio gretos ir kad libiai apsupti iš trijų pusių. 

— Jie jau bėgtų kaip stirnos, — kalbėjo uždusęs pasiuntinys, — 
jeigu netrukdytų smėlis. 

— Pergalė!.. Gyvuok amžinai, vade!..— sušuko Pentueras. 

Buvo tik po dviejų. 

Azijiečiai raiteliai pradėjo linksmai dainuoti ir kunigaikščio gar- 
bei laidyti į viršų strėles. Štabo karininkai nulipo nuo arklių ir puolė 
prie įpėdinio rankų ir kojų, o paskui nusodinę jį nuo balno ėmė kil- 
noti aukštyn šaukdami: 

— Tegyvuoja mūsų galingasis vadas!.. Sutrypė Egipto priešus!.. 
Amonas jo dešinėj ir kairėj, tai kas gi jam atsispirs?.. 

Tuo tarpu libiai skubiai traukdamiesi įkopė į pietines smėlėtas kal- 
vas, 0 paskui juos ir egiptiečiai. Dabar kas valandėlę iš dulkių de- 
besų išnirdavo raiteliai ir jojo prie Ramzio su pranešimais. | 

— Mentezufis atkirto jiems užnugarį!..— rėkė vienas. 

— Dvi šimtinės pasidavė!..— šaukė antras. 

— Patroklas užėjo jiems iš užpakalio!.. 

— Iš libių paimtos trys vėliavos: avino, liūto ir vanago... 

Aplink štabą minia vis didėjo ir didėjo — tai būriavosi sukru- 
vinti ir apdulkėję kariai. 

— Gyvuoki amžinai!.. Gyvuoki amžinai, vade!.. 

Kunigaikštis buvo taip susijaudinęs, kad pakaitomis ir juokėsi, ir 
verkė, ir kalbėjo savo palydai: 

— Dievai pasigailėjo... Jau maniau, kad pralaimėsime... Pasi- 
gailėjimo vertas yra vadas, kuris neištraukdamas kalavijo ir net nie- 
ko nematydamas už viską turi atsakyti!.. 

— Gyvuoki amžinai, vade nugalėtojau!..— šaukė kariai. 


— Nieko sau pergalė!..— nusijuokė kunigaikštis. — Net nežinau, 
kaip ji pasiekta... 

— Laimi mūšius, o paskui stebiesi!..— sušuko kažkas iš palydos. 

— Sakau, kad net nežinau, kaip atrodo mūšis...— aiškinosi ku- 
nigaikštis. 


— Nusiramink, vade,— pasakė Pentueras.— Taip išmintingai 
išdėstei kariuomenę, kad priešai turėjo būti sumušti. O kokiu būdu?.. 
Tai jau ne tavo, o pulkų reikalas. 

— Net kalavijo nebuvau išsitraukęs!.. Nė vieno libio ne- 
mačiau!..— sielojosi kunigaikštis. 

Pietinėse kalvose dar kunkuliavo ir knibždėjo, bet slėnyje dulkės 
pradėjo sklaidytis, ir šen bei ten lyg per rūką žygiavo egiptiečių ka- 
reiviai jau pakeltomis ietimis. 

Įpėdinis pasuko savo žirgą į tą pusę ir įjojo į ištuštėjusį kauty- 
nių lauką, kur ką tik buvo susirėmusios vidurinės kolonos. Tai bu- 
vo kelių šimtų žingsnių pločio aikštė su giliai išraustomis duobėmis, 
užversta sužeistųjų ir nukautųjų kūnais. Toje pusėje, iš kurios atjo- 
jo kunigaikštis, ilga eile kas keli žingsniai, susimaišę vieni su ki- 
tais, gulėjo egiptiečiai ir libiai, o dar toliau — beveik vieni libiai. 

Kai kuriose vietose kūnai tįsojo vienas prie kito, o kartais vie- 
noje krūvoje gulėjo po tris ir keturis lavonus. Smėlis margavo ru- 
domis kraujo dėmėmis. Žaizdos buvo baisios: vienam kariui nukirs- 
tos abi rankos, antro galva perskelta iki sprando, trečiam išvirtę vi- 
duriai. Kai kurie sužeistieji merdėjo mėšlungio traukomi, o iš jų 
smėlio pripūstų burnų veržėsi prakeikimai arba maldavimai pribaigti. 

Įpėdinis nesidairydamas greitai prajojo pro šalį, nors kai kurie 
sužeistieji silpnu balsu skelbė šūkius jo garbei. 

Netoli tos vietos jis sutiko pirmą belaisvių būrį. Libiai puolė prieš 
jį kniūbsti maldaudami pasigailėjimo. 

— Paskelbkite malonę nugalėtiesiems ir paklusniesiems,— pasakė 
Ramzis savo palydai. 

Keli raiteliai nušuoliavo įvairiomis kryptimis. Netrukus pasigir- 
do trimitas, 0 po jo skardus balsas: 

— Jo kilnybei kunigaikščiui, vyriausiajam vadui įsakius, sužeis- 
tieji ir belaisviai neturi būti žudomi!.. 

Ir tuojau pat pasigirdo netvarkingi, matyt, belaisvių šauksmai. 

— Vyriausiajam vadui įsakius, — pratisai šaukė antras balsas ki- 
toje slėnio pusėje, — sužeistieji ir belaisviai neturi būti žudomi!.. 

O tuo metu pietinėse kalvose kautynės pasibaigė, ir du didžiausi 
libių būriai padėjo ginklus prieš graikų pulkus. 

Narsusis Patroklas nuo karščio, kaip jis pats sakė, ar nuo kaiti- 
nančių gėrimų, kaip kiti manė, vos besilaikė ant arklio. Jis prasitrynė 
ašarojančias akis ir kreipėsi į belaisvius: 

— Jūs, nušašę šunys! — sušuko jis, — kurie pakėlėte nuodėmin- 
gas rankas prieš jo šventenybės (kad jus kirmėlės suėstų!) kariuo- 
menę, žūsite kaip utėlės po dievobaimingo egiptiečio nagu, jeigu tuo- 
jau nepasakysite, kur dingo jūsų vadas, kad jam raupsai šnerves 
išvarpytų ir išsunktų traiškanotas akis!.. 

Kaip tik tuo metu prijojo įpėdinis. Generolas pasveikino jį pa- 
garbiai, bet kvotos nenutraukė: 

— Diržus liepsiu rėžti jums iš nugaros!.. Ant kuolų susmaigsty- 
siu, jeigu tuojau nesužinosiu, kur yra ta nuodinga gyvatė, ta mėšli- 
na laukinės kiaulės išpera... 

— Ana, štai kur mūsų vadas!..— sušuko vienas libis rodydamas 
būrelį raitelių, kurie iš lėto jojo dykumos gilumoje. 

— Kas tai?7— paklausė kunigaikštis. 

— Niekingas Musavasa bėga!..— atsakė Patroklas ir vos nenu- 
sirito žemėn. 

Ramziui kraujas mušė į galvą. 

— Vadinasi, ten yra Musavasa ir nori pasprukti?.. Ei, kieno ge- 
resni arkliai, paskui mane!.. 

— Na,— juokdamasis pasakė Patroklas,— dabar jis jau pats su- 
bliaus, tas avivagis!.. 

Pentueras pastojo kunigaikščiui kelią. 

— Jūsų kilnybei negalima vaikytis pabėgėlių!.. 

— Ką7..— sušuko įpėdinis.— Per visą mūšį prieš nieką ne- 
pakėliau rankos ir dar dabar turiu išsižadėti libių vado?.. Ką pasa- 
kys kareiviai, kuriuos aš pasiunčiau po iečių ir kirvių smūgiais?.. 

— Armija negali likti be vado... 

— O argi čia nėra Patroklo, Tutmozio, pagaliau Mentezufio? Ku- 
riems galams aš esu vadas, jeigu man negalima pamedžioti priešų?.. 
Jie už kelių šimtų. žingsnių nuo mūsų, be to, jų arkliai pavargę... 

— Po valandos grįšime jais vedini... Pakanka ranką ištiesti...— 
murmėjo raiti azijiečiai. 

— Patroklai... Tutmozi... palieku jums kariuomenę...— sušuko 
įpėdinis.— Pailsėkite, o aš tuojau sugrįšiu... 

Jis paragino arklį ir grimzdamas smėlyje nujojo ristele, o paskui 
jį apie dvidešimt raitelių ir Pentueras. 

„— O ko tu čia, pranaše?— paklausė kunigaikštis. — Geriau nu- 

migtum... Šiandien mums labai pasitarnavai... 

— (Gal dar būsiu reikalingas, — atsakė Pentueras. 

— Pasilik gi... įsakau tau... 

— Aukščiausioji taryba man pavedė nė per žingsnį nesitraukti 
nuo jūsų kilnybės. 

Įpėdinis piktai pasipurtė. 

— O jeigu įkliūsime į spąstus? — paklausė jis. 

— Ir ten jūsų nepaliksiu, viešpatie, — atsakė žynys. 

Pentuero balsas buvo toks palankus, kad nustebęs kunigaikštis nu- 
tilo ir leido jam joti. 

Netrukus jie atsidūrė dykumoj, palikę užpakaly armiją, o priešais 
save per kelis šimtus žingsnių matė mėginančius pasprukti priešus. 
Nors ir kiek mušė ir ragino arklius, tiek bėgantieji, tiek besivejan- 
tieji judėjo labai sunkiai. Iš aukštybių spirginte spirgino karšta saulė, 
į burną, į nosį ir ypač į akis skverbėsi smulkutės, bet aštrios dulkės, 
o po arklių kojomis kiekviename žingsnyje smego įkaitintas smėlis. 
Ore viešpatavo mirtina tyla. 

— Juk ne visą laiką taip bus, — pasakė įpėdinis. 

— Bus vis blogiau, — atsakė Pentueras rodydamas į bėglius.— 
Matai, jūsų kilnybe, kaip jų arkliai iki kelių klimpsta smėlyje. 

Kunigaikštis nusijuokė, nes tuo momentu jie pasiekė truputį kie- 
tesnės žemės ruožą ir apie šimtą žingsnių jojo ristele. Bet netrukus 
jiems kelią pastojo smėlio jūra, ir arkliai vėl turėjo vilkti koją už 
kojos. 

Žmonėms žliaugė prakaitas per visą kūną, o arkliai ėmė putoti. 

— Karšta! — sukuždėjo įpėdinis. 

— Klausyk, viešpatie,— pasakė Pentueras,— ši diena negera vai- 
kymuisi po dykumą. Šiandien šventieji vabzdžiai nuo pat ryto labai 
nerimavo, o vėliau juos apėmė letargas. Ir mano apeiginis peiliukas 
taip pat labai sunkiai smigo į molį, o tai reiškia nepaprastą karštį. 
Abu tie reiškiniai — kaitra ir vabzdžių letargas — gali pranašauti 
audrą. Tad grįžkime, nes ne tik stovykla jau dingo mums iš akių, 
bet net ir jos ūžesys mūsų nepasiekia. 

— Ir tu manai, pranaše,— tarė jis, — kad aš kartą pažadėjęs 
sučiupti Musavasą galiu grįžti nieko nepešęs, išsigandęs kaitros ir 
audros? 

Persekiotojai jojo toliau. Vienoje vietoje žemė vėl pasidarė kie- 
tesnė, ir dėl to jie priartėjo prie bėglių tiek, kad galėjo panaudoti 
laidynę. 

— Ei, jūs!..— sušuko įpėdinis,— pasiduokite... 

Libiai nė neatsigręžė ir įtempę visas jėgas brido per smėlį. Jau 
atrodė, kad bėglius tuojau pasivys. Bet netrukus įpėdinio būrys vėl 
pateko į gilų smėlį, o anie paspartino žingsnį ir dingo už iškilumos. 

Azijiečiai keikė, kunigaikštis laikėsi sukandęs dantis. 

Pagaliau arkliai pradėjo vis labiau klimpti ir ilsti, tad raiteliams 
teko nulipti ir eiti pėstiems. Staiga vienas azijietis paraudo ir krito 
į smėlį. Kunigaikštis liepė jį pridengti drobule ir pasakė: 

— Grįždami jį paimsime. 

Per didelį vargą jie pasiekė smėlio kopos viršūnę ir vėl pamatė 
libius, kuriems kelias taip pat buvo pražūtingas, nes nusivarė du jų 
arkliai. 

Egipto kariuomenės stovykla galutinai pranyko už žemės nely- 
gumų, ir jeigu Pentueras ir azijiečiai būtų nemokėję orientuotis pa- 
gal saulę, jau dabar jie būtų nepajėgę grįžti atgal. 

Kunigaikščio būryje krito antras raitelis spjaudydamas krauju. Ir 
tą paliko drauge su arkliu. Be to, dar smėlio fone išniro grupė uolų, 
tarp kurių dingo persekiojami libiai. 

— Viešpatie,— tarė Pentueras, — ten gali būti pasala... 

— Teištinka mane mirtis! — atsakė įpėdinis pasikeitusiu balsu. 

Žynys pažvelgė į kunigaikštį su nuostaba — jis nesitikėjo tokio 
atkaklumo. 

Iki uolų kelias buvo netolimas, bet neapsakomai sunkus. Teko ne 
tik pėstiems eiti, bet dar ir arklius tempti iš smėlio. Visi brido klimp- 
dami aukščiau kulkšnių; bet pasitaikydavo ir tokių vietų, kur sme- 
go iki kelių. | 

O danguje vis tebeliepsnojo saulė, baisi dykumos saulė, kurios 
kiekvienas spindulys ne tik spirgino ir akino, bet dar ir badė. Ištver- 
mingiausi azijiečiai leipo iš nuovargio,— vienam sutino liežuvis ir 
lūpos, antram ūžė galvoje ir akyse marguliavo juodos dėmės, trečią 
ėmė snaudulys, — visi jautė skausmą sąnariuose ir nebesuvokė 
karščio. Jeigu kurį būtum paklausęs, ar lauke karšta,— jis nebūtų 
galėjęs dorai atsakyti. 

Žemė po kojomis vėl pasidarė kieta, ir Ramzio būrys pasiekė uo- 
las. Kunigaikštis, žvaliausias iš visų, išgirdo arklio kriokimą, pasu- 
ko į šalį ir kalvos šešėlyje pamatė būrelį žmonių, gulinčių kaip ku- 
ris nuvirto. Tai buvo libiai. 

Vienas iš jų, dvidešimties metų jaunuolis, vilkėjo išsiuvinėtais 
purpuriniais marškiniais, turėjo auksinę grandinę ant kaklo ir turtin- 
gai papuoštą kalaviją. Ji, atrodo, gulėjo be sąmonės; jo akių balty- 
mai buvo išvirtę, o lūpos putotos. Ramzis pažino, jog tai vadas. Jis 
priėjo, nutraukė jam nuo kaklo grandinę ir atsegė kalaviją. 

Kažkoks senas libis, kuris atrodė mažiau už kitus pavargęs, tai 
matydamas prabilo: 

— Nors esi nugalėtojas, egiptieti, pagerbk kunigaikščio sūnų — 
vyriausiąjį vadą. | 

— Jis Musavasos sūnus?— paklausė kunigaikštis. 

— Byloji tiesą, — atsakė libis,— jis yra Musavasos sūnus Tehe- 
na, mūsų vadas, kuris tiktų būti net Egipto kunigaikščiu. 

— O kur Musavasa? 

— Musavasa yra Glauke ir telkia didelę armiją, kuri atkeršys už mus. 

Kiti libiai nekalbėjo, net nesiteikė pažvelgti į savo nugalėtojus. 
Kunigaikščiui įsakius, azijiečiai be vargo nuginklavo juos ir patys 
susėdo uolos šešėlyje. 

Dabar čia nebuvo nei draugų, nei priešų, buvo tik mirtinai nusi- 
kamavę žmonės; mirtis tykojo visų, bet jie norėjo tik pailsėti. 

Pentueras matydamas, kad Tehena vis tebėra be sąmonės, atsi- 
klaupė ir pasilenkė prie jo galvos taip, kad niekas negalėjo matyti, 
ką žynys daro. Bet netrukus Tehena pradėjo dūsauti, blaškytis ir at- 
merkė akis; paskui atsisėdo trindamas kaktą tarytum pabudęs iš sun- 
kaus miego, kuris dar nepraėjo. 

— Tehena, libių vade,— tarė Ramzis, — tu ir tavo vyrai esate 
jo šventenybės faraono belaisviai. 

— Geriau užmušk mane iš karto,— sumurmėjo Tehena,— jeigu 
turiu netekti laisvės. 

— Kai tavo tėvas Musavasa paklus ir sudarys taiką su Egiptu, 
būsi laisvas ir laimingas... 

Libis nusigręžė ir atsigulė viskam abejingas. Ramzis atsisėdo gre- 
ta jo, ir po valandėlės jį apėmė tarytum letargas, matyt, jis užmigo. 

Po ketvirčio valandos kunigaikštis pabudo truputį žvalesnis. Jis 
pažvelgė į dykumą ir susižavėjęs sušuko: horizonte buvo matyti 
žaliuojantis kraštas, vanduo, kuplios palmės, o kiek aukščiau — 
miesteliai ir šventyklos... 

Aplink jį visi miegojo — ir azijiečiai, ir libiai. Tik Pentueras 
stovėjo ant uolos atplaišos ir prisidengęs ranka akis kažkur Žiūrėjo. 

— Pentuerai!.. Pentuerai!..— sušuko Ramzis.— Ar matai tą 
0azę?.. 

Jis pašoko ir pribėgo prie žynio, kurio veide šmėsčiojo susirūpi- 
nimas. 

— Matai oazę?.. 

— Tai ne oazė, — atsakė Pentueras,— tai dykumoje klaidžiojan- 
ti dvasia kažkokio krašto, kurio jau nebėra pasaulyje... Bet anas — 
ten... tikrai yra!..— pridūrė jis rodydamas ranka pietų pusėn. 

— Kalnai?..— paklausė kunigaikštis. 

— Įsižiūrėk geriau. 

Kunigaikštis akylai įsižiūrėjo ir staiga tarė: 

— Man atrodo, kad ten kyla tamsi masė... Turbūt mano akys pa- 
vargo... 

— Tai Tifonas, — sukuždėjo žynys.— Mus gali išgelbėti tik die- 
vai, jeigu panorės... 

Ir tikrai Ramzis veidu pajuto dvelkimą, kuris net dykumos karšty- 
je jam pasirodė šiltas. Tas dvelkimas, iš pradžių labai švelnus, 
stiprėjo, darėsi vis šiltesnis, o kartu danguje neįtikėtinai greitai kilo 
juodas ruožas. 

— Ką darysime? — paklausė kunigaikštis. 

— Tos uolos, — atsakė Pentueras,— apsaugos mus nuo užbėri- 
mo, bet nesulaikys nei dulkių, nei karščio, kuris nuolat didėja. O po 
vienos ar dviejų dienų... 

— Tai Tifonas taip ilgai pučia? 

— Kartais tris ir keturias dienas... Tik kai kada jis pakyla porai 
valandų ir staiga krinta lyg strėlės pervertas peslys. Bet taip pasi- 
taiko labai retai... 

Kunigaikštis paniuro, nors drąsos neprarado. O žynys, išėmęs iš 
po apsiausto žalio stiklo buteliuką, kalbėjo toliau: 

— Še eleksyro... Tau jo turi pakakti kelioms dienoms... Kai tik 
pajusi mieguistumą arba baimę, išgerk jo lašelį. Tuojau sustiprėsi ir 
išlaikysi... | 

— O tu?.. O kiti?.. 

— Mano likimas yra vienintelio rankose. O kiti žmonės... Jie nėra 
sosto įpėdiniai! 

— Nenoriu to skysčio! — pasakė kunigaikštis atstumdamas bu- 
teliuką. 

— Privalai jį paimti!..— sušuko Pentueras.— Atsimink, kad 
Egipto liaudis į tave deda savo viltis... Atsimink, kad tave lydi jos 
palaiminimas... 


Juodas debesis jau buvo uždengęs pusę dangaus, o karštas vie- 
sulas pūtė taip smarkiai, kad kunigaikštis ir žynys turėjo pasitraukti 
už uolos. 

— Egipto liaudis... palaiminimas?..— kartojo Ramzis. 

Staiga jis sušuko. 

— Tai tu prieš metus naktį kalbėjai su manimi sode?.. Tai buvo 
tuojau po manevrų... 

— Tą dieną, kai tu gailėjaisi valstiečio, kuris pasikorė iš sielvarto, 
kad jam suardė kanalą, — atsakė žynys. 

— Tu išgelbėjai manc dvarą ir žydę Sarą nuo minios, kuri norėjo 
ją užmušti akmenimis?.. 

— Aš, — atsakė Pentueras.— Bet tu netrukus išvadavai iš kalėji- 
mo nekaltus valstiečius ir neleidai Dagonui engti savo žmonių nau- 
jais mokesčiais. 

Už tą liaudį, — kalbėjo žynys, — už gailestį, kurį visuomet jai ro- 
dei, dar ir šiandien laiminu tave... Galbūt tu vienas čia išliksi, bet 
atsimink... atsimink, kad tave saugo prislėgta Egipto liaudis, kuri lau- 
kia, kad tu ją išgelbėtum... 

Staiga sutemo, iš pietų pasipylė karšto smėlio lietus ir pakilo toks 
smarkus viesulas, kad pargriovė arklį, stovintį atviroje vietoje. Azi- 
jiečiai ir belaisviai libiai pabudo, bet kiekvienas tik patogiau įsisp- 
raudė po uola ir apimti baimės tylėjo. 

Gamtoje dėjosi kažkas siaubinga. Žemę užgulė naktis, o dangu- 
je pasiutusiu greičiu skriejo rudi arba juodi smėlio debesys. Atrodė, 
kad visos dykumos smėlis atgijo, pakilo į viršų ir kažkur lekia iš 
laidynės paleisto akmens greičiu. 

Karšta buvo kaip pirtyje: rankų ir veidų oda trūkinėjo, liežuvis 
džiūvo, kvėpavimas draskė krūtinę. Smulkūs smėlio grūdeliai svili- 
no it kibirkštys. 

Pentueras jėga prispaudė buteliuką kunigaikščiui prie lūpų. Ram- 
zis nurijo kelis lašus ir pajuto keistą permainą: skausmas ir karštis 
liovėsi jį kamavę, protas prablaivėjo. 

— Ir tai gali užtrukti porą dienų? 

— Keturias, — atsakė žynys. 

— O jūs, išminčiai, — dievų patikėtiniai, nežinote, kaip išgelbėti 
žmones nuo tokios audros?.. 

Pentueras susimąstė ir tarė: 

— Yra pasaulyje tik vienas išminčius, kuris galėtų kovoti su pik- 
tomis dvasiomis... Bet jo čia nėra!.. 

Jau pusę valandos Tifonas pūtė tokia nesuvokiama jėga. Stojo be- 
veik naktis. Tarpais vėjas silpnėjo, juodi debesys prasiskirdavo, ir 
danguje matėsi kruvina saulė, o ant žemės pikta lemianti ruda šviesa. 

Bet karštas, tvankus viesulas vėl stiprėjo, dulkių kamuoliai 
tirštėjo, negyva šviesa geso ir ore sklido tokie garsai, kurių žmogaus 
ausis nebuvo pratusi girdėti. 

Jau nedaug betrūko iki saulėlydžio, bet audra ir nepakenčiamas 
karštis vis didėjo. Kada ne kada virš horizonto pasirodydavo kruvi- 
na dėmė, tarytum būtų prasidėjęs pasaulio gaisras. 

Nelauktai kunigaikštis pastebėjo, kad greta jo nebėra Pentuero. 
Jis įtempė klausą ir išgirdo balsą, kuris šaukė: 

— Berosai!.. Berosai!.. jeigu ne tu, tai kas mums padės?.. Bero- 
sai!.. vardan vienintelio visagalio, kuris neturi nei pradžios, nei pa- 
baigos, šaukiu tave... 

Dykumos šiaurėje sudundėjo griaustinis. Kunigaikštis nustėro — 
egiptiečiui griaustinis buvo toks pat retas reiškinys kaip ir kometos 
pasirodymas. 

— Berosai!.. Berosai!..— skardžių balsu kartojo žynys. 

Įpėdinis įtempė akis ta kryptimi ir pamatė tamsią žmogaus figūrą 
su iškeltomis rankomis. Iš tos figūros galvos, iš pirštų, net iš dra- 
bužio tolydžio tryško žydros kibirkštys. 

— Berosai!.. Berosai!.. 

Pratisas griaustinis pasigirdo arčiau, o smėlio debesyse tvykstelėjo 
žaibas, užliedamas dykumą raudona šviesa. 

Vėl griaustinis ir žaibas. 

Kunigaikštis pajuto, kad viesulas silpnėja ir karštis mąžta. Aukštai 
sūkuriuojantis smėlis ėmė kristi ant žemės, dangus pasidarė peleni- 
nis, paskui pieno spalvos. Netrukus viskas nutilo, o po valandėlės 
sudundėjo griaustinis ir iš šiaurės papūtė šaltas vėjas. 

Kaitros iškankinti azijiečiai ir libiai atsipeikėjo. 

— Faraono kariai, — staiga prabilo senas libis,— ar jūs girdit tą 
ošimą dykumoj?.. 

— Vėl audra? 

— Ne, tai lietus!.. 

Ir tikrai iš dangaus nukrito keli šalti lašai, paskui vis daugiau, ir 
pagaliau, be paliovos trinksint perkūnijai, prapliupo liūtis. 

Ramzio kareivius ir jų belaisvius apėmė beprotiškas džiaugsmas. 
Nepaisydami žaibo ir griausmų, žmonės, dar prieš valandėlę degin- 
ti kaitros ir iškankinti troškulio, dabar kaip vaikai bėgiojo po lie- 
taus srautais. Tamsoje jie prausėsi ir plovė arklius, gaudė vandenį į 
kepures ir odinius maišus, o svarbiausia — gėrė, gėrė!.. 

— Argi tai ne stebuklas? — sušuko kunigaikštis Ramzis. 

— Jeigu ne palaimingas lietus, mes būtume žuvę dykumoj, 
karštame Tifono glėbyje. 

— Pasitaiko, — atsakė senas libis,— kad smėlėtas pietų viesulas 
suerzina pajūriu skraidančius vėjus ir sukelia liūtį. 

Ramzį nemaloniai užgavo tie žodžiai, nes jis manė, jog audrą 
sukėlė Pentuero maldos. Todėl jis atsigręžęs į libį paklausė: 

— O ar taip irgi pasitaiko, kad iš žmogaus trykštų kibirkštys? 

— Visada taip būna, kai pučia vėjas iš dykumos, — atsakė li- 
bis.— Juk ir šį kartą matėm, kaip šokinėjo kibirkštys ne tik iš žmo- 
nių, bet ir iš arklių. 

Jo balsas skambėjo taip tvirtai, kad kunigaikštis priėjęs prie sa- 
vo raitelių karininko sukuždėjo: 

— Jūs žiūrėkite libius... 

Vos tik jis tai pasakė, tamsoje kažkas subruzdėjo, ir po valandėlės 
pasigirdo kanopų bildesys. O kai žaibas nutvieskė dykumą, visi pa- 
matė žmogų, kuris raitas pabėgo. 

— Suriškite tuos niekšus! — riktelėjo kunigaikštis, — ir užmuškit, 
jeigu kuris priešinsis... Vargas tau, Tehena, jeigu tas galvažudys at- 
ves čia tavo brolius!.. Žūsi baisiose kančiose ir tu, ir taviškiai... 

Nepaisydami lietaus, perkūnijos ir tamsos Ramzio kareiviai greit 
surišo libius, kurie visai ir nesipriešino. 

Galbūt jie laukė Tehenos įsakymo, bet šis buvo taip priblokštas, 
kad nė nemanė bėgti. 

Audra po truputį rimo, o dienos kaitrą dykumoje pakeitė žvar- 
bus šaltis. Žmonės ir arkliai iki soties atsigėrė, paskui raiteliai pri- 
sipildė maišus vandens; datulių ir džiūvėsių buvo pakankamai, tad 
ir nuotaika buvo gera. Perkūnija tilo, begarsiai Žaibai vis rečiau 
tvyksčiojo. Šiaurėje tarp debesų ėmė rastis pragiedrulių, vienur ki- 
tur suspindo žvaigždės. 

Pentueras priėjo prie Ramzio. 

— Grįžkime į stovyklą, — tarė jis.— Iki jos galime nukakti per 
porą valandų, kol anas, pabėgėlis, atves čia priešų. 

— Kaip mes surasime kelią tokioje tamsoje? — paklausė kuni- 
gaikštis. 

— Ar turit žibintų? — paklausė žynys azijiečius. 

Žibintų, atseit, ilgų virvių, išmirkytų degiose medžiagose, jie 
turėjo, bet nebuvo ugnies, nes mediniai skiltuvai permirko. 

— Turime laukti ryto,— nekantriai pasakė kunigaikštis. 

Pentueras neatsakė. Jis išsiėmė iš krepšio nedidelį indą, paėmė 
iš kareivio žibintą ir paėjėjo į šalį. Po valandėlės pasigirdo tylus 
šnypštimas, ir žibintas užsidegė!.. 

— Tas žynys didelis burtininkas!..— sumurmėjo senas libis. 

— Mano akyse padarei jau antrą stebuklą, — pasakė kunigaikštis 
Pentuerui.— Ar gali man paaiškinti, kaip tai daroma?.. 

Žynys papurtė galvą. 

— Visko manęs klausk, viešpatie,— atsakė jis,— ir aš atsaky- 
siu, kiek man leis mano protas. Tik niekad nereikalauk, kad aš tau 
aiškinčiau mūsų šventyklų paslaptis. 

— Net jeigu paskirčiau tave savo patarėju? 

— Net ir tada. Niekad nebūsiu išdavikas, o jeigu ir išdrįsčiau juo 
tapti, mane atbaidytų bausmės... 

— Bausmės?..— pakartojo kunigaikštis.— Aha!.. Prisimenu Ha- 
torės šventyklos požemyje paslėptą žmogų, ant kurio žyniai pylė 
skystą dervą. Argi jie tai darė iš tikrųjų?.. Ir tas žmogus tikrai mirė 
kančiose?.. 

Pentueras tylėjo tarsi nenugirdęs klausimo ir lėtai ištraukė iš sa- 
vo stebuklingo krepšio mažą dievo statulėlę su išskėstomis ranko- 
mis, kabančią ant virvutės. Žynys paleido ją laisvai ir kuždėdamas 
maldą stebėjo. Kiek pasisiūbavusi ir pasisukinėjusi statulėlė nurimo. 

Ramzis deglo šviesoje su nuostaba sekė tas apeigas. 

— Ką čia darai? — paklausė jis žynį. 

— Tik tiek galiu pasakyti jūsų kilnybei,— pasakė Pentueras,— 
kad dievas viena ranka rodo į Esmuno“* žvaigždę. Tai ji nakties metu 
veda per jūras finikiečių laivus. 

— Vadinasi, ir finikiečiai turi tą dievą? 

— Nė nežino apie jį. Dievas, kuris vieną ranką nukreipia į Es- 
muno žvaigždę, yra žinomas tik mums ir chaldėjų žyniams. O jo pa- 
dedamas kiekvienas pranašas dieną ir naktį, giedros ir darganos metu 
gali surasti sau kelią ir jūroje, ir dykumoje. 


* Šiaurinė žvaigždė. 

Įsakius kunigaikščiui, kuris su degančiu žibintu ėjo greta Pentu- 
ero, palyda ir belaisviai žygiavo paskui žynį šiaurės rytų kryptimi. 
Pakabintas ant virvutės dievukas lingavo, bet vis dėlto ištiesta ran- 
ka rodė, kur yra šventoji žvaigždė, paklydusių keleivių globėja. 

Jie žygiavo pėsti sparčiu žingsniu ir vedėsi arklius. Šaltis buvo 
toks stiprus, kad net azijiečiai pūtė į delnus, o libiai drebėjo. 

Staiga po kojomis kažkas ėmė traškėti ir braškėti. Pentueras stab- 
telėjo ir pasilenkė. | 

— Šitoje vietoje, — paaiškino jis, — lietus ant uolos padarė seklų 
klaną. O iš vandens, kilnusis viešpatie, žiūrėk kas pasidarė... 

Tai sakydamas jis pakėlė ir parodė kunigaikščiui lyg ir stiklinę 
plokštelę, kuri tirpo jo rankose. 

— Kai būna labai šalta, — pridūrė jis,— vanduo pavirsta į skaidrų 
akmenį. 

Azijiečiai patvirtino žynio žodžius pridurdami, jog toli šiaurėje 
vanduo labai dažnai pavirsta į akmenį, o garai į baltą druską, kuri 
tačiau neturi skonio, tik gnaibo pirštus ir gelia dantis. 

Kunigaikštis vis daugiau stebėjosi Pentuero išmintimi. 

Tuo tarpu šiaurės pusėje dangus išsiblaivė ir atskleidė Grįžulo ra- 
tus, o juose Esmuno žvaigždę. Zynys vėl sukalbėjęs maldą įdėjo 
krepšin kelrodį dievuką, liepė užgesinti deglus ir palikti tik ruse- 
nančią virvę, kuri palaikė ugnį ir pamažu degdama žymėjo valandas. 

Kunigaikštis liepė savo būrio vyrams būti budriems, o pats su 
Pentueru paėjėjo keliasdešimt žingsnių pirmyn. 

— Pentuerai,— pasakė jis,— nuo šiol skiriu tave savo patarėju 
šiam ir tam laikui, kai dievams patiks atiduoti man Aukštutinio ir 
Žemutinio Egipto karūną... 

— Kuo nusipelniau tokią malonę? 

— Mano akivaizdoje padarei tokius darbus, kurie byloja apie ta- 
vo didelę išmintį ir galią valdyti dvasias; be to, visada buvai pasi- 
rengęs išgelbėti man gyvybę. Tad nors ir nusprendei slėpti nuo 
manęs daugelį dalykų... 

— Atleisk, kilnusis viešpatie,— pertraukė jį žynys. — Išdavikų, 
kai jie tau bus reikalingi, rasi už auksą ir brangenybes net tarp žynių. 
Bet aš nenoriu toks būti: pagalvok, ar išduodamas dievus aš galėčiau 
tau garantuoti, kad ir su tavim taip nepasielgsiu? 

Ramzis susimąstė. 

— Išmintingai pasakei, — atsakė jis.— Bet man keista, kodėl tu 
būdamas žynys turi man tiek palankumo savo širdyje? Prieš metus 

mane palaiminai, o šiandien neleidai man vienam išvykti į dykumą 
ir teiki dideles paslaugas... 

— Nes dievai mane įspėjo, jog tu, kilnusis viešpatie, jeigu pa- 
norėsi, galėsi ištraukti iš skurdo ir pažeminimo vargšę Egipto liaudį. 

— O kodėl tau rūpi liaudis? 

— Iš jos esu kilęs... Mano tėvas ir broliai ištisomis dienomis 
samstė vandenį iš Nilo ir buvo plakami... 

— Kuo gi aš galiu padėti liaudžiai? — paklausė įpėdinis. 

Pentueras pagyvėjo. 

— Tavo liaudis, — kalbėjo jis susijaudinęs,— per daug dirba, mo- 
ka per didelius mokesčius, kenčia skurdą ir priespaudą. Sunki vals- 
tiečio dalia!.. 

“Kirmėlės suėdė vieną pusę jo derliaus, raganosis antrą; laukuo- 
se daugybė pelių, skėriai užpuolė, galvijai ištrypė, išvogė žvirbliai. 
Kas dar liko ant grendymo, tam vagys padarė galą. O žemdirbio 
skurde!.. Dabar tik atvyksta raštininkas į krantą ir reikalauja derliaus, 
jo palydovai atsineša lazdas, o negrai palmių rykščių. Jie sako: duokš 
čia javus! — Nėra jokių. — Tuomet jį muša, ištiesia pasliką ir su- 
rišę žemyn galva meta į kanalą, kur jis skęsta. Jo akivaizdoje su- 
riša jo žmoną ir vaikus. Kaimynai bėga, gelbėdami savo javus“.* 

— Aš pats esu tai matęs, — susimąstė kunigaikštis, — ir net nu- 
vijau vieną tokį raštininką. Bet ar galiu aš visur būti, kad užkirsčiau 
kelią neteisybei? 

— Gali, viešpatie, įsakyti, kad žmonės nebūtų kankinami be rei- 
kalo. Gali sumažinti mokesčius, paskirti valstiečiams poilsio dienas. 
Pagaliau gali padovanoti kiekvienai šeimai bent varsną žemės, ku- 
rios derlius priklausytų tik jai ir būtų sunaudojamas jai prasimaitin- 
ti. Priešingu atveju jie ir toliau mis lotosais, papirusais ir nustipu- 
sia žuvimi, ir galų gale tavo liaudis sunyks... Bet jeigu tu suteiksi 
jai savo malonę, ji atkus. 

— Ir tikrai taip padarysiu! — sušuko kunigaikštis.— Geras šei- 
mininkas neleidžia, kad jo inventorius mirtų badu, dirbtų daugiau ne- 
gu pajėgia arba būtų neteisingai mušamas... Tai turi pasikeisti!.. 

Pentueras sustojo. 


* Aprašymas yra autentiškas. 

— Pažadi man tai, kilnusis viešpatie?.. 

— Prisiekiu! — atsakė Ramzis. 

— Tai ir aš prisiekiu tau, kad būsi garsiausias faraonas, prieš kurį 
nublanks ir Ramzis Didysis! — jau nebesivaldydamas sušuko žynys. 

Kunigaikštis susimąstė. 

— O ką mudu dviese padarysime prieš žynius, kurie manęs ne- 
apkenčia?.. 

— Jie tavęs bijo, viešpatie,— atsakė Pentueras.— Bijo, kad per 
anksti nepradėtum karo prieš Asiriją. 

— O ar jiems pakenks, jeigu karas bus laimėtas?.. 

Pentueras panarino galvą ir skėstelėjo rankomis, bet tylėjo. 

— Tai aš tau pasakysiu!..— įširdęs sušuko kunigaikštis.— Jie ne- 
nori karo, nes bijo, kad aš negrįžčiau nugalėtoju, apsikrovęs turtais 
ir varydamas vergus... Jie šito bijo, nes nori, kad kiekvienas farao- 
nas jų rankose būtų menkas įnagis, nereikalingas padargas, kurį 
galėtų išmesti kada tinkami... 

Bet iš manęs to nesulauks!.. Ir arba aš padarysiu visa, ką noriu, 
kam turiu teisę, kaip dievų sūnus ir paveldėtojas, arba... žūsiu... 

Pentueras atsitraukė ir sukuždėjo užkeikimą... 

— Nekalbėk taip, kilnusis viešpatie,— tarė jis sutrikęs, — kad 
piktos dvasios, besisukiojančios dykumoje, nepačiuptų tavo žodžių... 
Atsimink, valdove, kad žodis yra lyg akmuo, paleistas iš laidynės, 
pataikęs į sieną, jis gali atšokti ir grįžti į tave... 

Kunigaikštis su panieka numojo ranka. 

— Vis tiek, — atsakė jis.— Niekai toks gyvenimas, jei kiekvie- 
nas varžys mano valią... Jei ne dievai, tai dykumos viesulai, jei ne 
piktosios dvasios, tai Žyniai... Argi tokia turi būti faraono valdžia?.. 
Noriu daryti, ką aš noriu, ir atsakyti tik amžiniesiems proseniams, 
o ne kuriai nors skustai makaulei, kuri tariamai aiškina dievų suma- 
nymus, o iš tikrųjų užgrobia valdžią ir pripildo savo lobynus mano 
naudos!.. 

Staiga už keliasdešimt žingsnių pasigirdo keistas riksmas, lyg kas 
sužvengė ar sumekeno ir — šmėstelėjo didžiulis šešėlis. Jis lėkė kaip 
strėlė ir kiek galima buvo įžiūrėti turėjo ilgą kaklą ir kuprotą lie- 
menį. 

Kunigaikščio palydą apėmė siaubas. 

— Tai grifas... Aiškiai mačiau jo sparnus...— kalbėjo azijiečiai. 

— Dykumoje knibždėte knibžda pabaisų!..— pridūrė senas libis. 

Ramzis apstulbo — jam taip pat pasirodė, kad pralėkęs šešėlis 
buvo su žalčio galva ir trumpais sparnais. 

— Ar iš tikrųjų, — paklausė jis žynį, — dykumoje rodosi pabaisos? 

— Tikriausiai, — tarė Pentueras,— toliau nuo gyvenamųjų vietų 
negeros dvasios zuja įvairausiais pavidalais. Bet man atrodo, kad tas, 
kuris pro mus pralėkė, greičiausiai yra gyvulys. Jis panašus į pabal- 
notą arklį, tik didesnis ir greitesnis. Oazių gyventojai pasakoja, kad 
tas gyvulys gali visai negerti vandens arba bent labai retai. Jeigu taip 
iš tikrųjų yra, tai būsimos kartos galėtų kelionėms po dykumas nau- 
doti tą keistą padarą, kuris šiandien tik baimę kelia. 

— Nedrįsčiau sėsti ant tokios pabaisos! — atsakė kunigaikštis lin- 
guodamas galvą. 

— Tą pat mūsų protėviai sakė apie arklį, kuris hiksams padėjo 
užkariauti Egiptą, o šiandien pasidarė būtinas mūsų armijai. Keičia- 
si laikai, keičiasi žmonių nuomonės!..— kalbėjo Pentueras. 

Danguje išnyko paskutiniai debesys, ir naktis pasidarė šviesi. Nors 
mėnulis ir nepatekėjo, bet buvo taip šviesu, jog balto smėlio fone 
galima buvo pažinti net smulkių ir labai tolimų daiktų kontūrus. 

Žvarbus šaltis taip pat sumažėjo. Kurį laiką būrys žygiavo tylėda- 
sambrūzdis, pasigirdo šauksmai: | 

— Sfinksas... žiūrėkit, sfinksas!.. Jau nebeišeisim gyvi iš dyku- 
mos, nes mums nuolat rodosi vaiduokliai. 

Iš tikrųjų ant baltos kalkakmenio kalvos labai aiškiai buvo ma- 
tyti sfinkso siluetas. Liūto liemuo, didžiulė galva su egiptietiška ke- 
puraite ir lyg žmogaus profilis. 

“ — Nusiraminkite, barbarai, — pasakė senas libis.— Juk tai ne 
sfinksas, o liūtas, ir nieko jums nepadarys, nes jis dabar ėda.. 

— Iš tiesų tai liūtas! — patvirtino kunigaikštis sustodamas.— Bet 
koks jis panašus į sfinksą... 

— Nes jis ir yra mūsų sfinksų tėvas, — pusbalsiu tarė žynys.— 
Jo veidas primena žmogaus bruožus, o jo karčiai peruką... 

— Ar ir mūsų didysis sfinksas, tas, kuris prie piramidžių?.. 

— Prieš daugelį amžių iki Meno, — aiškino Pentueras, — kai dar 
nebuvo piramidžių, toje vietoje kilo uola, panaši į gulintį liūtą, ta- 
rytum dievai būtų norėję šitaip pažymėti, kur prasideda dykuma. 

To meto žyniai liepė meistrams kruopščiau apdoroti uolą, o trūku- 
mus papildyti dirbtiniu mūru. Bet meistrai dažniau matydami žmo- 
nes negu liūtus iškalė žmogaus veidą, ir šitaip gimė pirmasis sfinksas... 

— Kurį garbiname kaip dievą...— nusišypsojo kunigaikštis. 

— Ir teisingai, — atsakė žynys.— Nes pirmus to kūrinio bruožus 
padarė dievai, o žmonės juos išbaigė, taip pat dievų įkvėpti. Mūsų 
sfinksas savo dydžiu ir paslaptingumu primena dykumą, turi dyku- 
moje klaidžiojančių dvasių pavidalą ir kaip dykuma kelia siaubą. Jis 
tikrai yra dievų sūnus ir siaubo tėvas... 

— Bet, antra vertus, visa turi žemišką pradžią, — atsakė kuni- 
gaikštis.— Nilas teka ne iš dangaus, o iš kažkokių kalnų, esančių 
už Etiopijos. Piramides, kurios, kaip man sakė Herhoras, yra mūsų 
valstybės simbolis, statomos uolėtų viršūnių formos. O ir mūsų šven- 
tyklos su jų pilonais ir obeliskais, su jų tamsa ir vėsa — argi ne- 
primena uolų ir kalnų, nusidriekusių palei Nilą?.. Kiek sykių medžio- 
jant man teko paklysti tarp rytinių uolų, visada užtikdavau kokį nors 
keistą akmenų sąvartyną, kuris man primindavo šventyklas. Ne kartą 
ant jų šiurkščių sienų esu matęs vėjo ir lietaus ranka rašytus hie- 
roglifus... 

Čia, jūsų kilnybe, viskas rodo, kad mūsų šventyklos buvo stato- 
mos pagal planą, kurį nubrėžė patys dievai, — pasakė žynys.— Ir 
kaip iš mažo kauliuko, mesto į žemę, išauga didžiulės palmės, taip 
iš uolos, urvo, liūto, net lotoso atvaizdo, pasėto dievobaimingo fa- 
raono sieloje, išauga sfinksų alėjos, šventyklos ir jų galingos kolo- 
nos. Tai yra dievų, o ne žmonių darbai, ir laimingas tas valdovas, 
kuris dairydamasis aplinkui sugeba žemiškuose daiktuose suvokti die- 
viškąją mintį ir suprantamu būdu perteikti ją ateinančioms kartoms. 

— Tiktai toks valdovas privalo turėti valdžią ir didelius turtus, — 
kandžiai pasakė Ramzis,— o ne priklausyti nuo žynių įgeidžių... 

Prieš juos dunksojo ilga smėlėta kalva, ant kurios staiga pasirodė 
keletas raitelių: 

— Mūsiškiai ar libiai?..— tarė kunigaikštis. 

Nuo kalvos pasigirdo rago garsas, kuriam atsiliepė trimitas ku- 
nigaikščio palydoje. Raiteliai, kiek tik leido smėlis, skubiai nujojo 
žemyn. Prisiartinęs vienas iš jų sušuko: 

— Ar sosto įpėdinis yra?.. 

— Yra ir sveikas! — atsakė Ramzis. 

Jie nulipo nuo arklių ir puolė kniūbsti. 

— O erpatre! — pasakė atvykusiųjų vadas.— Tavo kariuomenė 
drasko sau drabužius ir barstosi galvas pelenais: ji mano, jog žuvai... 
Visi raiteliai išsisklaidė po dykumą ieškoti tavo pėdsakų, ir tik 
mums, nevertiesiems, dievai leido tave pasveikinti pirmiems... | 

Kunigaikštis paskyrė jį šimtininku ir įsakė kitą dieną pristatyti sa- 
vo valdinius apdovanojimui. 

Po pusvalandžio pasirodė tankios egiptiečių armijos kolonos, ir 
netrukus kunigaikščio palyda atsidūrė stovykloje. Iš visų pusių pa- 
sigirdo trimitų garsai, kareiviai griebė ginklus ir klegėdami stojo ri- 
kiuotėn. Karininkai puolė kunigaikščiui po kojų ir kaip praėjusią 
dieną po pergalės pakėlę jį ant rankų apėjo dalinius. Kalvų šlaitais 
aidėjo šūkiai: “Gyvuoki amžinai, nugalėtojau!.. Dievai tave globoja!.." 

Priėjo deglais apšviestas šventasis Mentezufis. Pamatęs jį įpėdi- 
nis ištrūko iš karininkų rankų ir nubėgo pasitikti. 

— Žinai, šventasis tėve,— sušuko Ramzis, — sučiupome libių 
vadą Teheną!.. 

— Menkas grobis,— rūsčiai atsakė žynys, — dėl jo vyriausiasis 
vadas neturėjo palikti armijos, ypač tada, kai kiekvienu momentu gali 
pasirodyti naujas priešas. 

Kunigaikštis pajuto, kad priekaištas visai teisingas, bet kaip tik 
todėl užsidegė pykčiu — sugniaužė kumščius, jo akys sužibo... 

— Vardan savo motinos, tylėk, viešpatie!..— sukuždėjo stovin- 
tis už jo Pentueras. 

Įpėdinį taip nustebino netikėtas patarėjo įspėjimas, jog jis bema- 
tant atlyžo, o atlyžęs suprato, jog teisingiausia bus pripažinti savo 
klaidą. 

— Teisybę sakai, jūsų kilnybe,— atsakė jis.— Nei armija vado, 
nei vadas armijos neturi niekad palikti. Tačiau aš buvau tikras, kad 
tu mane pavaduosi, šventasis vyre, atstovaudamas čia karo ministrui... 

Ramus atsakymas gerai nuteikė Mentezutfį, ir žynys nebepriminė 
kunigaikščiui pernykščių manevrų, per kuriuos vietininkas taip pat 
buvo palikęs kariuomenę ir tuo užsitraukė faraono nemalonę. 

Staiga prie jų priėjo smarkiai šūkaudamas Patroklas. Graikų va- 
das vėl buvo girtas ir iš tolo šaukė kunigaikščiui: 

— Žiūrėk,. ipėdini, ką padarė šventasis Mentezufis... Tu paskel- 
bei malonę visiems libių kareiviams, kurie paliks užpuolikus 1r grįš 
i jo šventenybės armiją... Tie žmonės subėgo pas mane, ir dėl to aš 
sumušiau kairįjį priešo sparną... O kilnusis Mentezufis liepė visus 
juos išžudyti... Žuvo apie tūkstantis belaisvių, vien tik buvusių mūsų 
kareivių, kuriems buvo pažadėta malonė!.. 

Kunigaikščiui vėl tvinktelėjo kraujas į galvą, bet tebestovintis už 
jo Pentueras pašnibždėjo: 

— Tylėk, dėl dievų, tylėk!.. 

. Bet Patroklas neturėjo patarėjo, tad šūkavo toliau: 

— Nuo šiol kartą ir visiems laikams praradome svetimų, na, ir 
savųjų pasitikėjimą... Pagaliau ir mūsų armija turės pakrikti, kai 
sužinos, kad į jos vadovybę prasiskverbia išdavikai... 

— Niekšingas samdiny,— šaltai atsakė Mentezufis,— tai šitaip 
drįsti atsiliepti apie jo šventenybės kariuomenę ir patikėtinius?.. Kiek 
pasaulis egzistuoja, dar niekas niekad nėra girdėjęs tokio burnojimo!.. 
Ir aš bijau, kad dievai neatkeršytų už jų įžeidimą... 

Patroklas storžieviškai nusijuokė. 

— Kol aš miegu tarp graikų, nebijau nakties dievų keršto... O 
kai aš budžiu, nieko man nepadarys ir dienos dievai... 

— Eik miegoti, eik!.. pas savo graikus, girtuokli, — pasakė Men- 
tezufis,-— kad dėl tavo kaltės žaibas mūsų nenutrenktų... 

— Į tavo, diege, skustą makaulę netrenks, nes pamanys, kad tai 
kas kita!..— atsakė praradęs nuovoką graikas. Bet matydamas, kad 
kunigaikštis jo neremia, jis pasitraukė į savo stovyklą. 

— Ar tikrai, — paklausė Ramzis žynį, — ar tikrai liepei, šventa- 
sis vyre, išžudyti belaisvius nepaisydamas mano pažado, kad jiems 
bus suteikta malonė?.. 

— Jūsų kilnybė nebuvai stovykloje, — atsakė Mentezufis,— tad 
tau ir nereikės atsakyti už tai. O aš laikausi mūsų karo įstatymų, ku- 
rie reikalauja naikinti kareivius išdavikus. Kareiviai, kurie anksčiau 
tarnavo jo šventenybei, o vėliau susijungė su priešais, turi būti tuo- 
jau nužudyti — štai įstatymas. 

— O jeigu aš čia būčiau?.. 

— Kaip vyriausiasis vadas ir faraono sūnus galėtum sulaikyti 
vykdymą kai kurių įstatymų, kurių aš privalau klausyti, — atsakė 
Mentezuifis. 

— Argi negalėjai palaukti, kol aš sugrįšiu? 

— Įstatymas liepia žudyti tuojau, todėl aš jį ir įvykdžiau. 

"Kunigaikštis buvo taip priblokštas, kad nutraukė tolesnį pasi- 
kalbėjimą ir grįžo į savo palapinę. Tik ten sudribęs į krėslą jis tarė 
Tutmoziui: 

— Betgi aš jau šiandien esu žynių vergas!.. Jie žudo belaisvius, 
jie grasina mano karininkams, jie net negerbia mano įsipareigojimų... 
Argi nieko nesakėte Mentezufiui, kai jis liepė nužudyti tuos nelai- 
minguosius?.. 

— Jis dangstėsi karo įstatymais ir naujais Herhoro įsakymais... 

— Bet juk iš tikrųjų aš čia esu vadas, nors buvau pusei dienos 
išvykęs. 

— Aiškiai perdavei vadovavimą man ir Patroklui,— atsakė Tut- 
mozis.— Bet kai atvyko šventasis Mentezuifis, MENĖ nusileisti, 
nes jis yra aukštesnis už mus.. 

Kunigaikštis pagalvojo, kad Tehenos pagavimas usi vg bran- 
giai atsiėjo. Kartu jis aiškiai suprato, koks svarbus yra nurodymas, 
draudžiantis vadui palikti kariuomenę. Jam teko prisipažinti, kad pa- 
sielgė neteisingai, ir tai dar labiau jį erzino, didino neapykantą 
žyniams. | 

— Taigi mat,— kalbėjo jis,— atsidūriau vergovėj dar nespėjęs 
tapti faraonu (tegyvuoja amžinai mano šventasis tėvas!). Todėl jau 
šiandien turiu pradėti vaduotis iš jos, ir visų pirma tylėti... Pentue- 
ras yra teisus: tylėti, visad tylėti, o savo pyktį kaip brangenybes 
kaupti atminties lobyne. Ir tiktai kada susikaups... O pranašai, tada 
jūs man užmokėsit!.. 

— Neklausi, jūsų kilnybe, apie mūšio rezultatus? — priminė Tut- 
mozis. 

— Aba, taigi... Kaip ten? 

— Daugiau kaip du tūkstančiai belaisvių, per tris tūkstančius 
užmuštų ir tik keli šimtai pabėgo. 

— Kokia gi tad buvo libių armija? — nustebo kunigaikštis. 

— Šeši septyni tūkstančiai žmonių. 

— Negali būti... Argi tai įmanoma, kad tokiame susidūrime žūtų 
beveik visa kariuomenė?.. 

— Ir vis dėlto taip yra,— atsakė Tutmozis.— Tai buvo baisus 
mūšis. Apsupai juos iš visų pusių, visa kita padarė kareiviai, na... 
ir garbingasis Mentezufis... Apie tokį Egipto priešų pralaimėjimą ne- 
kalba nė garsiausių faraonų antkapiai. 

— Eik jau miegoti, Tutmozi, esu pavargęs, — pertraukė kuni- 
gaikštis jausdamas, kad nuo puikybės jam jau svaigsta galva. 

“Vadinasi, tai aš pasiekiau tokią pergalę?.. Negali būti!“ — gal- 
vojo Ramzis. 

Jis nuvirto ant kailių, bet, nors ir buvo mirtinai pavargęs, negalėjo 
užmigti. 

Tik keturiolika valandų praslinko, kai jis davė ženklą pradėti 
mūšį... Tik keturiolika valandų... Neįmanoma!.. 

Jis laimėjo tokį mūšį?.. Betgi jis nė nematė mūšio, o tik gelto- 
nas, tirštas dulkes, iš kurių sklido nežmoniškas riksmas. Štai ir da- 
bar jis mato tas dulkes, girdi triukšmą, jaučia kaitrą, o juk jokio 
mūšio nėra... 

Paskui Ramzis prisiminė beribę dykumą, kurioje su didžiausiu 
vargu brido per smėlį. Jis ir jo žmonės turėjo geriausius arklius vi- 
soje armijoje ir vis dėlto šliaužė kaip vėžliai... O kokia kaitra... 
Neįmanoma, kad žmogus galėtų išlaikyti tokį karštį. 

O štai pakyla Tifonas, uždengia saulę, degina, graužia, dusina... 
Iš Pentuero figūros trykšta blyškios kibirkštys... Virš jų galvų dun- 
da griaustinis — reiškinys, kurio jis dar niekad nebuvo matęs... Po 
to tyli naktis dykumoje... Lekiantis grifas, tamsus sfinkso siluetas 
ant kalkakmenio kalvos... 

“Tiek esu matęs, tiek išgyvenęs, — mąsto Ramzis, — dalyvavau 
mūsų šventyklų statyboje, net gimstant mūsų sfinksui, kuris jau sa- 
vo amžiaus nebežino, ir... nejaugi visa tai įvyko per keturiolika va- 
landų?.." 

Ir kunigaikščiui blykstelėjo dar paskutinė mintis: “Žmogus, ku- 
ris yra tiek išgyvenęs, negali ilgai gyventi..." 

Jį nukrėtė šaltis nuo kojų iki galvos, ir jis užmigo. 

Kitą dieną Ramzis pabudo praslinkus porai valandų po saulės pa- 
tekėjimo. Jam perštėjo akis, gėlė visus kaulus, jis truputį kosėjo, bet 
protas buvo šviesus ir širdis kupina drąsos. 

Palapinės tarpdury stovėjo Tutmozis. 

— Kas nauja?..— paklausė kunigaikštis. 

— Šnipai nuo Libijos pasienio atneša keistų žinių, — atsakė nu- 
mylėtinis.— Į mūsų tarpeklį artinasi didžiulė minia, bet tai nėra ka- 
riuomenė, tik beginkliai, moterys ir vyrai, o jų priešakyje Musava- 
sa ir žymiausi libiai... 

— Ką tai gali reikšti? 

— Matyt, jie nori prašyti taikos. 

— Po vieno mūšio?..— nustebo kunigaikštis. 

— Bet po kokio!.. Be to, baimė didina jų akyse mūsų kariuo- 
menę... Jie jaučiasi silpni ir bijo užpuolimo ir mirties... 

— Pažiūrėsime, gal tai karinė gudrybė!..— pagalvojęs atsakė ku- 
nigaikštis.— O kaip mūsiškiai? 

— Sveiki, sotūs, pagirdyti, pailsėję ir linksmi. Tik... 

— Kas?.. 

— Patroklas mirė naktį, — sukuždėjo Tutmozis. 

— Kaip?..— pašoko kunigaikštis. 

— Vieni sako, kad persigėrė, kiti... kad tai dievų bausmė... Jo 
veidas buvo pamėlynavęs, o burnoj pilna putų... 

— Kaip anas vergas Atribyje, atsimeni?.. Bakura, kuris buvo įsi- 
veržęs į pokylio salę skųstis nomarchu... Žinoma, tą pačią naktį jis 
mirė nusigėręs!.. Juk taip?.. 

Tutmozis panarino galvą. 

— Mes turime būti labai atsargūs, mano viešpatie...— sukuždėjo jis. 

— Pasistengsime,— ramiai atsakė kunigaikštis.— Aš net nesi- 
stebėsiu dėl Patroklo mirties... Nes kas čia ypatinga, kad mirė 
kažkoks girtuoklis, kuris koneveikė dievus ir... net Žžynius!.. 

Bet Tutmozis tuose pašaipiuose žodžiuose pajuto grasinimą. 

Kunigaikštis labai mylėjo ištikimą kaip šuo Patroklą. Jis galėjo 
užmiršti daug savo skriaudų, bet šios mirties niekad nedovanos. 

Apie vidudienį į kunigaikščio stovyklą iš Egipto atvyko naujas 
Tėbų pulkas, be to, dar keli tūkstančiai žmonių ir keli šimtai asilų 
atgabeno daug maisto atsargų ir palapinių. Tuo pačiu metu nuo Li- 
bijos pusės vėl atbėgę šnipai pranešė, kad einančių į tarpeklį begin- 
klių žmonių gauja nuolat didėja. 

Įpėdinio įsakymu, daugybė raitelių patrulių visomis kryptimis 
išžvalgė apylinkes, ar nesislepia kur nors priešo armija. Net žyniai, 
pasiėmę mažą Amono koplytėlę, įkopė į aukščiausios kalvos viršūnę 
ir ten atlaikė pamaldas. O sugrįžę į stovyklą jie užtikrino įpėdinį, 
kad nors ir atžygiuoja kelių tūkstančių beginklių libių minia, armi- 
jos niekur nėra, bent trijų mylių spinduliu. 

Kunigaikštis ėmė juoktis iš raporto. 

— Aš turiu gerą akį, — tarė jis, — bet tokiu atstumu neįžiūrėčiau 
kariuomenės. 

Žyniai pasitarę tarpusavyje pasakė kunigaikščiui, kad jeigu jis įsi- 
pareigos niekam neišduoti paslapčių, kurios jam bus atskleistos, pats 
įsitikins, kad galima matyti labai toli. 

Ramzis prisiekė. Tada žyniai pastatė ant vienos kalvos Amono 
aukurą ir pradėjo maldas. Kunigaikštis apsiplovęs ir nusiavęs san- 
dalus paaukojo dievui auksinę grandinę ir smilkalų, ir pagaliau bu- 
vo įvestas į ankštą, visai tamsią dėžę, kur jam liepė Žiūrėti į sieną. 

Netrukus pasigirdo šventos giesmės, ir ant vidinės dėžės sienos 
pasirodė šviesus apskritimas. Beregint šviesi spalva susidrumstė ir 
kunigaikštis pamatė sienoje smėlėtą lygumą, uolas, o prie jų azijiečių 
sargybas. 

Žyniai pradėjo giedoti garsiau — paveikslas pasikeitė. Buvo ma- 
tyti kitas dykumos ruožas, o jame minia žmonių, ne didesnių už 
skruzdėles. Vis dėlto žmonių judesiai, apranga, net jų veidai buvo 
tokie ryškūs, kad kunigaikštis galėjo aiškiai juos įžiūrėti. 

Įpėdinio nustebimui nebuvo galo. Jis trynė akis, lietė judantį 
vaizdą... O kai staiga pasuko galvą, paveikslas dingo ir vėl pasidarė 
tamsu. 

Kunigaikščiui išėjus iš koplyčios, vyresnysis žynys paklausė jį: 

— Na kaip, erpatre, dabar tiki Egipto dievų galia? 

— Iš tikrųjų, — atsakė jis,— esate tokie dideli išminčiai, kad vi- 
sas pasaulis turi jums dėti aukas ir reikšti pagarbą. Jeigu taip galite 
matyti ir ateitį, niekas jums neatsispirs. 

Sulig tais žodžiais vienas žynys įėjo į koplyčią, ėmė melstis, ir 
netrukus iš ten pasigirdo balsas: 

— Ramzi!.. Valstybės likimas nulemtas — kol ateis antroji pil- 
natis, tapsi jos valdovu... 

— Dievai!..— išsigandęs sušuko kunigaikštis, — argi mano tėvas 
taip sunkiai serga?.. 

Jis krito veidu į smėlį, o vienas iš žynių paklausė jį, ar nenorėtų 
dar ko sužinoti. 

— Pasakyk, tėve Amonai,— atsakė jis, — ar išsipildys mano ke- 
tinimai? 

Netrukus balsas iš koplyčios tarė: 

— Jeigu nepradėsi karo su Rytais, aukosi aukas dievams ir gerbsi 
jų tarnus, tavęs laukia ilgas gyvenimas ir kupinas garbės viešpata- 
vimas... 

Po tų stebuklų, kurie įvyko vidurdienį, plyname lauke, sujaudin- 
tas kunigaikštis grįžo į savo palapinę. 

“Niekas neatsispirs žyniams!.." — galvojo jis su baime. 

Palapinėje jis rado Pentuerą. 

— Pasakyk man, mano patarėjau,— tarė Ramzis, — ar jūs, žyniai, 
galite įžvelgti žmogaus širdį ir atskleisti jos slaptus ketinimus? 

Pentueras palingavo galvą. 

— Veikiau,— atsakė jis, — žmogus pamatys, kas yra uolos vi- 
duje, negu ištirs svetimą širdį. Ji net dievams yra uždaryta, ir tik mir- 
tis atskleidžia jos mintis. 

Kunigaikštis giliai atsiduso, bet negalėjo nusikratyti nerimo. O kai 
pavakare reikėjo sušaukti karo tarybą, jis pakvietė į ją Mentezutfį ir 
Pentuerą. 

Niekas neminėjo staigiai mirusio Patroklo,— gal todėl, kad bu- 
vo svarbesnių reikalų. Mat atvyko libių pasiuntiniai, kurie Musava- 
sos vardu maldavo pasigailėti jo sūnaus, žadėdami paklusti Egiptui 
ir sudaryti amžiną taiką. 

— Blogi žmonės, — kalbėjo vienas iš pasiuntinių, — apgavo mūsų 
tautą sakydami, kad Egiptas silpnas, o jo faraonas tėra valdovo 
šešėlis. Tačiau vakar mes įsitikinome, kokia galinga jūsų ranka, ir 
manome, kad bus protingiau pasiduoti jums ir mokėti duoklę, negu 
pasmerkti žmones tikrai mirčiai, o mūsų turtą sunaikinimui. 

Kai karo taryba išklausė šitą kalbą, libiams buvo liepta išeiti iš 
palapinės, o kunigaikštis Ramzis tuojau paklausė šventojo Mentezu- 
fio nuomonės, tuo nustebindamas generolus. 

— Dar vakar,— tarė garbingasis pranašas, — būčiau pataręs at- 
mesti Musavasos prašymą, perkelti karą į Libiją ir sunaikinti tą 
plėšikų lizdą. Tačiau šiandien gavau tokių svarbių žinių iš Memfio, 
kad balsuosiu už pasigailėjimą nugalėtiesiems. 
 — Ar mano šventasis tėvas serga? — susijaudinęs paklausė ku- 
nigaikštis. 

— Jis serga. Bet kol nebaigsime su libiais, jūsų kilnybė nepri- 
valai apie tai galvoti... 

O kai įpėdinis nuliūdęs panarino galvą, Mentezufis pridūrė: 

-— Turiu atlikti dar vieną pareigą... Vakar, kilnusis kunigaikšti, 
aš išdrįsau padaryti tau pastabą, kad dėl tokio menko grobio kaip 
Tehena vadas neturėjo palikti armijos. Šiandien matau, kad klydau: 
jeigu nebūtum, viešpatie, sučiupęs Tehenos, neturėtume taip greit tai- 
kos su Musavasa... Tavo išmintis, vyriausiasis vade, pasirodė 
aukštesnė už karo įstatymus... 

Mentezutfio atgaila privertė kunigaikštį susimąstyti. 

“Kodėl jis taip kalba?..— pagalvojo.— Matyt, ne tik Amonas 
žino, kad mano šventasis tėvas serga...“ 

Ir įpėdinio širdyje vėl pabudo seni jausmai — panieka žyniams 
ir nepasitikėjimas jų stebuklais. 

“Vadinasi, ne dievai man pranašavo, kad greit tapsiu faraonu, bet 
atėjo žinia iš Memfio, ir žyniai mane apgavo koplyčioje. O jeigu čia 
pamelavo, kas laiduos, kad ir tie dykumos vaizdai, parodyti ant sie- 
nos, nebuvo taip pat apgavystė?.." 

Kadangi kunigaikštis vis tylėjo, — tatai buvo siejama su jo liūde- 
siu dėl faraono ligos, — o generolai po ryžtingų Mentezufio žodžių 
taip pat nedrįso prabilti, karo tarybos posėdis buvo baigtas. Vien- 
balsiai buvo nutarta paimti iš libių kuo didžiausią duoklę, pasiųsti į 
Libiją egiptiečių įgulą ir nutraukti karą. 

Dabar jau visi numanė, kad faraonas mirs. O Egiptas, norėdamas 
surengti valdovui deramas laidotuves, buvo reikalingas visiškos ra- 
mybės. 

Išėjęs iš karo tarybos palapinės kunigaikštis paklausė Mentezufį: 

— Šią naktį mirė narsusis Patroklas... Ar ketinate, šventieji vy- 
rai, pagerbti jo palaikus? 

— Jis buvo barbaras ir didelis nusidėjėlis, — atsakė žynys.— Bet 
jis tiek daug nusipelnė Egiptui, kad reikia užtikrinti jam pomirtinį 
gyvenimą. Tad jeigu leisi, jūsų kilnybe, dar šiandien išsiųsime to vy- 
ro kūną į Memfį mumiją padaryti, o iš ten jis bus nugabentas į 
Tėbus amžinam gyvenimui karališkuose kapuose. 

Kunigaikštis mielai sutiko, bet jo įtarimai padidėjo. 

“Vakar, — galvojo jis, — Mentezufis mane barė kaip tingų mo- 
kinį, ir dar dievų malonė, kad neapdaužė nugaros lazda, o šiandien 
jau šneka su manim kaip paklusnus sūnus su tėvu ir vos nepuola 
ant pilvo prieš mane. Ar tai nerodo, kad prie mano palapinės artėja 
valdžia ir atsiskaitymo valanda?..“ 

Taip samprotaudamas kunigaikštis vis labiau kėlėsi į puikybę, o 
jo širdį pripildė dar didesnė neapykanta žyniams. Ta jo rūstybė bu- 
vo tuo didesnė, kad buvo tyli kaip skorpionas, kuris, pasislėpęs 
smėlyje, nuodingu geluoniu gelia neatsargią koją. 

Naktį sargybos pranešė, kad malonės maldaujančių libių minia jau 
įėjo į tarpeklį. Ir tikrai virš dykumos buvo matyti jų laužų pašvaistės. 
Saulei tekant nuaidėjo trimitai, ir visa egiptiečių armija su gin- 
klais išsirikiavo plačiausioje slėnio vietoje. Kunigaikštis norėjo dar 
labiau įbauginti libius, tad, jo įsakymu, tarp kariuomenės gretų bu- 
vo sustatyti nešikai, o tarp raitelių — asilų varovai ant asilų. Tr at- 
sitiko tą dieną taip, kad egiptiečių buvo daug kaip smėlio dykumo- 
je, o libiai baikštūs lyg balandžiai, viršum kurių skraido vanagas. 
Devintą valandą ryto prie kunigaikščio palapinės privažiavo auk- 
suotas karinis jo vežimas. Stručio plunksnomis papuošti arkliai ne- 
nustygo vietoje, ir kiekvieną iš jų turėjo laikyti du arklininkai. 
Ramzis išėjo iš palapinės, įlipo į vežimą ir pats ėmėsi vadelių, 
o vežėjo vietą greta jo užėmė patarėjas Pentueras. Vienas iš gene- 
rolų išskleidė viršum kunigaikščio didelį žalią skėtį, o iš užpakalio 
ir iš abiejų vežimo pusių žingsniavo graikų karininkai paauksuotais 
šarvais. Tam tikru atstumu paskui kunigaikščio palydą ėjo nedide- 
lis gvardiečių būrys, o tarp jų Tehena, libių vado Musavasos sūnus. 

Už kelių šimtų žingsnių nuo egiptiečių, prie išėjimo iš Glauko 
tarpeklio, stovėjo būrys nuliūdusių libių, maldaujančių pasigailėjimo. 

Kai Ramzis su savo palyda užvažiavo ant kalvos, kur jis turėjo 
priimti priešo pasiuntinius, armija taip sušuko jo garbei, kad gudru- 
sis Musavasa dar labiau susirūpino ir sukuždėjo libių vyresniesiems. 

— Tikrai sakau jums, kad taip šaukia kariuomenė, kuri myli sa- 
vo vadą!.. 

Tada vienas iš neramiausių libių kunigaikščių, tikras plėšikas tarė 
Musavasai: 

— Ar nemanai, kad tokiu momentu protingiau padarytume, pa- 
sitikėdami savo žirgų eiklumu, o ne faraono sūnaus malone?.. Sa- 
ko, jis yra pasiutęs liūtas, kuris net glostydamas nuneria kailį, o mes 
esame lyg ėriukai, atplėšti nuo savo motinos spenių... 

— Daryk, kaip nori, — atsakė Musavasa,— visą dykumą turi prieš 
akis. Bet mane liaudis pasiuntė savo nuodėmių išpirkti, o svarbiau- 
sia — turiu sūnų Teheną, ant kurio kunigaikštis išlies savo rūstybę, 
jei nesugebėsiu jo permaldauti. 

Prie libių būrio šuoliais atlėkė du raiti azijiečiai pranešti, jog 
viešpats laukia, kad jie parodytų savo nuolankumą. 

Musavasa karčiai atsiduso ir nukiūtino prie kalvos, ant kurios 
stovėjo nugalėtojas. Dar niekad jis nebuvo ėjęs tokio sunkaus ke- 
lio!.. Šiurkštus atgailautojo marškonis prastai dengė jo nugarą; pe- 
lenais pabarstytą galvą kepino kaitri saulė; basas kojas graužė 
žvirgždas, o širdį slėgė savas ir nugalėtosios liaudies sielvartas. 

Musavasa nuėjo vos kelis šimtus žingsnių, bet porą kartų turėjo 
stabtelėti ir pailsėti. Jis dažnai dairėsi atgal, norėdamas patikrinti, ar 
nuogi vergai, kurie nešė dovanas kunigaikščiui, nevagia auksinių 
žiedų arba — kas dar blogiau — brangakmenių. Kaip patyręs vyras 
Musavasa žinojo, kad žmonės daugiausia naudojasi svetima nelaime. 

“Dėkoju dievams, — guodėsi savo negandoje gudrus barbaras, — 
kad dar likimas man lėmė nusižeminti kunigaikščiui, kuris kiekvieną 
dieną gali užsidėti faraono kepurę. Egipto valdovai yra kilniadvasiai, 
ypač pergalės valandą. Tad jeigu sugebėsiu sujaudinti savo viešpatį, 
jis sutvirtins mano reikšmę Libijoje ir leis man imti didelius mo- 
kesčius. Tai tikras stebuklas, kad pats sosto įpėdinis pagavo Teheną, 
nes jis ne tik nepadarys mano sūnui skriaudos, bet dar suteiks jam 
daugybę malonių..." 

Taip galvodamas jis vis dairėsi, nes vergas, nors ir nuogas, gali 
pavogtą brangenybę paslėpti burnoj arba ir nuryti. 

"Per trisdešimt žingsnių nuo sosto įpėdinio vežimo Musavasa ir 
jį lydintieji žymiausi libiai krito ant pilvų ir gulėjo smėlyje tol, kol 
kunigaikščio adjutantas liepė jiems atsikelti. Paėjėję keletą žingsnių, 
jie vėl krito ir darė taip tris kartus, o Ramzis kiekvieną kartą turėjo 
jiems įsakyti atsikelti. 

Visą tą laiką Pentueras, stovintis kunigaikščio vežime, kuždėjo 
savo viešpačiui: 

— Tegul tavo veidas neparodo jiems nei griežtumo, nei paguo- 
dos. Geriau būk ramus kaip dievas Amonas, kuris niekina savo 
priešus ir nesidžiaugia jokiais laimėjimais... 

Pagaliau atgailaujantieji libiai stojo priešais kunigaikštį, kuris iš 
savo auksuoto vežimo žvelgė į juos kaip rūstus hipopotamas į ančiu- 
kus, neturinčius kur pasislėpti nuo jo galybės. 

— Ar tai tu, — staiga prabilo Ramzis, — ar tai tu esi Musavasa, 
išmintingasis libių vadas? 

— Aš esu tavo tarnas, — atsakė paklaustasis ir vėl krito 
kniūbsčias. 

Kai jam buvo liepta atsikelti, kunigaikštis pasakė: 

— Kaip galėjai padaryti tokią sunkią nuodėmę ir pakelti ranką 
prieš dievų žemę? Nejau tave bus apleidęs tavo apdairumas? 

— Viešpatie! -— atsakė gudrusis libis,— širdgėla sumaišė protą 
išvarytiems jo šventenybės kareiviams. Jie bėgo į savo pražūtį ir nu- 
tempė paskui save mane ir maniškius. Ir dievai žino, kaip ilgai būtų 
užtrukęs tas bjaurus karas, jeigu amžinai gyvo faraono armijos 
priešakyje nebūtų atsistojęs pats Amonas tavo asmenyje. Kaip dy- 
kumos viesulas puolei tada, kai tavęs nelaukė, ten, kur tavęs nesi- 
tikėjo, ir kaip jautis trypia nendres, taip tu sutriuškinai apakusį priešą. 
Po to visi mūsų žmonės suprato, kad net baisūs libių pulkai tik ta- 
da yra ko nors verti, kai juos nukreipia tavoji ranka. 

— Protingai kalbi, Musavasa,— tarė kunigaikštis, — o dar geriau 
padarei, kad išėjai pasitikti dieviškojo faraono armijos nelaukdamas, 
kol ji ateis pas jus. Tačiau man būtų malonu sužinoti, kiek tikras 
yra jūsų nuolankumas. 

— “Praskaidrink savo veidą, didysis Egipto galiūne, — į tai at- 
sakė Musavasa“.— Ateiname pas tave kaip valdiniai, idant vardas 
tavo būtų didis Libijoje ir kad būtum mums saulė, kaip esi devy- 
nioms tautoms saulė. 


* 1470 m. pr. Kr. užrašas ant faraono Horemchebo kapo.?? 

Tik įsakyk savo valdiniams, kad jie būtų teisingi nukariautai ir 
prie tavo galybės prijungtai liaudžiai. Tegul tavo viršininkai valdo 
mus sąžiningai ir teisingai, o ne pagal savo blogus norus, pra- 
nešinėdami apie mus melagingai ir keldami tavo nemalonę prieš mus 
ir mūsų vaikus. Įsakyk jiems, gerojo faraono vietininke, kad jie val- 
dytų mus pagal tavo valią, nepažeisdami mūsų laisvės ir turto, mūsų 
tėvų ir protėvių kalbos bei papročių. 

Tegul tavo įstatymai būna lygūs visoms tau pavaldžioms tautoms, 
tegul tavo valdininkai nenuolaidžiauja vieniems ir nebūna per daug 
griežti kitiems. Tebūnie jų sprendimai visiems vienodi. Teima jie 
mokesčius tavo reikalams ir tavo naudai, bet tegul nereikalauja iš 
mūsų slaptai nuo tavęs kitų, — tokių, kurie eis ne į tavo iždą, o tik 
"praturtins tavo tarnus ir tavo tarnų tarnus. 

Liepk valdyti mus neskriaudžiant mūsų ir mūsų vaikų, nes juk 
esi mūsų dievas ir valdovas visiems amžiams. Būki kaip saulė, ku- 
ri visiems skleidžia savo šviesą, teikiančią jėgų ir gyvybę. Maldau- 
jame tave tavo malonių mes, Libijos valdiniai, ir puolame po tavo 
kojų, didžiojo, galingojo faraono įpėdini". 

Taip kalbėjo suktas Libijos kunigaikštis Musavasa, o pabaigęs vėl 
puolė kniūbsčias ant žemės. O faraono įpėdiniui klausantis tų gud- 
rių žodžių akys spindėjo ir šnervės virpėjo kaip jaunam eržilui, ku- 
ris, sočiai pašertas, veržiasi į pievą tarp kumelių. 

— Atsikelk, Musavasa, — tarė kunigaikštis, — ir paklausyk, ką tau 
pasakysiu. Tavo ir tavųjų tautų likimas priklauso ne nuo manęs, o 
nuo maloningojo viešpaties, kuris yra aukščiau mūsų visų, kaip dan- 
gus viršum žemės. Todėl patariu, kad tu ir libių vyresnybė nuvyk- 
tumėt iš čia į Memfį ir ten, puolę kniūbsti prieš šio pasaulio dievą 
ir valdovą, pakartotumėt nuolankią kalbą, kurią aš čia išklausiau. 

Nežinau, kokios bus jūsų prašymų pasekmės, bet kadangi dievai 
niekad nenusigręžia nuo nusižeminusių ir maldaujančių, nujaučiu, 
kad nebūsit blogai priimti. 

O dabar parodykite man dovanas, gabenamas jo šventenybei, kad 
nuspręsčiau, ar jos sujaudins visagalio faraono širdį. 

Tuo metu Mentezufis davė ženklą stovinčiam kunigaikščio vežime 
Pentuerui. O kai tas nulipo ir pagarbiai priėjo prie šventojo vyro, 
Mentezufis šnibžtelėjo: 

— Bijau, kad mūsų jaunajam viešpačiui triumfas per daug ne- 
apsvaigintų galvos. Ar nemanai, kad būtų protinga kokiu nors būdu 
nutraukti iškilmes?.. 

— Priešingai, — atsakė Pentueras,— nenutraukit iškilmių, o aš 
jums garantuoju, kad triumfo metu jis neturės linksmo veido. 

— Padarysi stebuklą? 

— Argi aš sugebėsiu? Tik parodysiu jam, kad šiame pasaulyje 
didelį džiaugsmą lydi didelis sielvartas. 

— Daryk, kaip nori, — tarė Mentezufis,— nes dievai tave apdo- 
vanojo išmintimi, tinkama aukščiausios tarybos nariui. 

Pasigirdo trimitai ir būgnai ir prasidėjo triumfo eisena. 

Priešakyje nuogi vergai, saugomi žymių libių, nešė dovanas. Tai 
buvo auksiniai ir sidabriniai dievai, kvepalų pilnos dėžutės, emaliuoti 
indai, audiniai, rakandai, pagaliau auksiniai dubenys, prikrauti rubinų, 
safyrų ir smaragdų. Dovanas nešantys vergai buvo nuskustomis gal- 
vomis ir užrištomis burnomis, kad kuris nepavogtų brangakmenio. 

Kunigaikštis Ramzis abiem rankomis atsirėmė į vežimo kraštą ir 
nuo kalvos žiūrėjo į libius ir į savo kariuomenę, kaip geltongalvis 
erelis į raibas kurapkas. Išdidumas apėmė jį nuo kojų iki galvos — 
visi jautė, kad negalima būti galingesniam už šitą vadą nugalėtoją. 

Vienu momentu kunigaikščio akys liovėsi švytėjusios, o jo vei- 
de atsispindėjo nemaloni nuostaba. Tad stovintis už jo Pentueras pa- 
kuždėjo: 

— Palenk, viešpatie, savo ausį... Nuo to laiko, kai palikai Pi 
Basčio miestą, ten atsitiko keistų įvykių... Tavo moteris, finikietė Ka- 
ma, pabėgo su graiku Likonu... 

— Su Likonu?..— pakartojo kunigaikštis. 

— Nesijaudink, viešpatie, ir nerodyk tūkstančiams savo vergų, 
kad tau liūdna triumfo dieną... 

Tuo metu pro kunigaikštį ėjo labai ilga virtinė libių, nešančių pin- 
tinėse kariuomenei vaisius ir duoną, o didžiuliuose ąsočiuose vyną 
ir alyvą. Tai pamatę drausmingi kareiviai džiaugsmingai suūžė, bet 
Ramzis to nepastebėjo, nes jo dėmesį atitraukė Pentuero pasakojimas. 

— Dievai, — šnibždėjo pranašas, — nubaudė klastingą finikietę. 

— Ją sugavo?..— paklausė kunigaikštis. 

— Sugavo, bet turėjo išsiųsti į Rytų koloniją... Nes ji apsikrėtė 
raupsais... 

— O dievai!..— sukuždėjo Ramzis.— Ar tik jie negresia ir man?.. 

— Būk ramus, viešpatie, jeigu būtum apsikrėtęs, tai jau ir sirgtum... 

Kunigaikščiui šiurpas perėjo per visą kūną. Kaip lengva dievams 
nustumti žmogų nuo aukščiausios viršūnės į giliausią vargo prarają!.. 

— O tas niekšas Likonas?.. 

— Tai didelis nusikaltėlis, — kalbėjo Pentueras,— piktadarys, ko- 
kių nedaug šioje Žemėje... 

— Aš žinau jį. Jis panašus į mane kaip atvaizdas veidrodyje...— 
atsakė Ramzis. 

Dabar prisiartino būrys libių, vedinų keistais gyvuliais. Priešakyje 
ėjo vienkupris kupranugaris baltais plaukais, vienas iš pirmųjų, ku- 
rie buvo pagauti dykumoje, paskui jį du raganosiai, arklių kaimenė 
ir prijaukintas liūtas narve. O toliau daugybė narvelių su marga- 
plunksniais paukščiais, beždžionėmis ir mažais šuniukais dvaro da- 
moms. Gale buvo varoma didelė banda jaučių ir avių kariuomenei 
maitinti. 

Kunigaikštis tik prabėgom žvilgtelėjo į keliaujantį žvėryną ir pa- 
„klausė žynį: 

— O Likonas suimtas?.. 

— Dabar tau pasakysiu blogiausią dalyką, nelaimingasis viešpa- 
tie,— kuždėjo Pentueras.— Bet atsimink, kad Egipto priešai neturi 
pastebėti tavo liūdesio... 

Įpėdinis krūptelėjo. 

— Kita tavo moteris, žydė Sara... 

— Taip pat pabėgo?.. 

— Mirė kalėjime... 

— O dievai!..Kas gi išdrįso ją pasodinti?.. 

— Ji pati save apskundė nužudžiusi tavo sūnų... 

— Ką?.. 

Prie kunigaikščio kojų pasigirdo galingas šauksmas — tai žygiavo 
mūšyje paimti libiai belaisviai, o jų priešakyje nuliūdęs Tehena. 

Ramzio širdis tą akimirką taip buvo pritvinkusi skausmo, kad jis 
linktelėjo Tehenai ir pasakė: 

— Atsistok prie savo tėvo Musavasos, kad jis matytų ir paliestų 
tave, jog esi gyvas... 

Atsiliepdami į tuos žodžius visi libiai ir kariuomenė griausmin- 
gai sušuko, bet kunigaikštis jų nesiklausė. 

— Mano sūnus negyvas?..— paklausė jis žynį. — Sara pati save 
apskundė vaikžudyste?.. Ar beprotybė apniko jos sielą?.. 

— Vaiką užmušė niekšas Likonas... 

— O dievai, suteikit man jėgų...— suaimanavo kunigaikštis. 

— Valdykis, viešpatie, kaip dera vadui nugalėtojui... 

— Ar įmanoma įveikti tokį skausmą!.. O negailestingi dievai!.. 

 — Kūdikį nužudė Likonas, o Sara pati save apskundė norėdama 
tave išgelbėti... Mat ji pamačiusi naktį žudiką pamanė, jog tai tu pats 
buvai... 

— O aš ją išvijau iš savo namų!.. O aš padariau ją finikietės tar- 
naite!..— kuždėjo kunigaikštis. 

Dabar pasirodė egiptiečių kareiviai, nešini pintinėmis, pilnomis 
rankų, nukapotų nukautiesiems libiams. 

Tai pamatęs kunigaikštis Ramzis užsidengė veidą ir karčiai pra- 
virko. 

Generolai tuojau apsupo vežimą guosdami viešpatį. O šventasis 
pranašas Mentezufis pateikė pasiūlymą, kuris buvo priimtas ne- 
svarsčius, kad nuo šiol Egipto kariuomenė nebekapotų rankų mūšyje 
kritusiems priešams. 

Tuo nenumatytu įvykiu pasibaigė pirmasis Egipto sosto įpėdinio 
triumfas. Bet ašaros, kurias jis praliejo pamatęs nukapotas rankas, 
stipriau negu pergalingas mūšis pririšo prie jo libius. Ir niekas ne- 
sistebėjo, kai aplink laužus taikingai susėdo egiptiečių kareiviai ir 
libiai dalydamiesi duona ir gerdami vyną iš tų pačių puodukų. Karą 
ir neapykantą, kurie turėjo trukti daugel metų, pakeitė ramybė ir pa- 
sitikėjimas. 

Ramzis paliepė, kad Musavasa, Tehena ir žymiausi libiai tuojau 
vyktų į Memfį, ir paskyrė palydovus ne tiek juos prižiūrėti, kad ne- 
pabėgtų, kiek apsaugoti juos pačius ir vežamus turtus. O pats užsi- 
darė palapinėje ir nesirodė kelias valandas. Jis nepriėmė net Tutmo- 
zio kaip žmogus, kuriam sielvartas yra maloniausia draugija. 

Pavakare pas kunigaikštį atėjo graikų karininkų delegacija, vado- 
vaujama Kalipo. Kai įpėdinis paklausė, ko jie nori, Kalipas atsakė: 

— Ateiname maldauti, viešpatie, kad mūsų vado, o tavo tarno 
Patroklo kūnas būtų atiduotas ne egiptiečių žyniams, o būtų sude- 
gintas pagal graikų papročius. 

Kunigaikštis nustebo. 

— Jums turbūt žinoma, — tarė jis, — kad iš Patroklo kūno žyniai 
nori padaryti puikią mumiją ir palaidoti ją prie faraono kapų. Ar gali 
tekti žmogui didesnė garbė šiame pasaulyje? 

Graikai svyravo, pagaliau įsidrąsinęs Kalipas atsakė: 

— Mūsų viešpatie, leisk atverti tau širdį. Mes gerai žinome, kad 
padaryti mumiją žmogui naudingiau negu sudeginti. Mat sudegin- 
toji vėlė tuojau persikelia į amžinuosius kraštus, o užbalzamuotojo 
vėlė gali tūkstančius metų gyventi šioje žemėje ir džiaugtis jos 
grožiu. 

Bet egiptiečių žyniai, vade (tegul tai neįžeidžia tavo klausos!), ne- 
kentė Patroklo. Tad kas gali mus užtikrinti, kad dvasininkai, padarę 
jo mumiją, nesulaikys jo vėlės žemėje, kad galėtų kankinti?.. Ir ko 
mes būtume verti, jeigu įtardami kerštą neapsaugotume nuo jo savo 
tautiečio ir vado vėlės?.. 

Ramzis dar labiau nustebo. 

— Darykite taip, kaip, jūsų manymu, reikia, — pasakė jis. 

— O jeigu mums neatiduos jo kūno?.. 

— Tik sukraukite laužą, o dėl viso kito aš pats pasirūpinsiu. Grai- 
kai išėjo, o kunigaikštis pasiuntė pakviesti Mentezufio. 

Žynys šnairomis pažvelgė į įpėdinį, kuris jam pasirodė labai pa- 
sikeitęs. Ramzis buvo išbalęs, beveik sulysęs per kelias valandas, o 
jo akys — be spindesio ir giliai įkritusios. 

Išgirdęs, ko graikai nori, Mentezufis nė valandėlės nesvyruoda- 
mas sutiko atiduoti Patroklo kūną. 

— Graikai yra teisūs, — tarė šventasis vyras, — kad Patroklo vėlė 
po mirties galėtų būti kankinama. Bet jie yra kvaili, jeigu mano, kad 
kuris nors egiptiečių ar chaldėjų žynys galėtų padaryti tokį nusikal- 
timą. Tegul jie pasiima savo tautiečio kūną, jeigu mano, kad jų pa- 
pročių globojamas jis bus po mirties laimingesnis!.. 

Kunigaikštis tuojau pasiuntė karininką su atitinkamu įsakymu, o 
Mentezufį sulaikė. Matyt, jis norėjo jam kažką pasakyti, bet svyravo. 

Kurį laiką patylėjęs Ramzis staiga paklausė: 

— Turbūt žinai, šventasis pranaše, kad viena iš mano moterų — 
Sara — mirė, 0 jos sūnus nužudytas?.. 

— Tai įvyko tą pačią naktį, kai mes palikome Pi Bastį, — at- 
sakė Mentezutis. 

Kunigaikštis pašoko. 

— Dėl amžinojo Amono!..— suriko jis.— Taip seniai tai įvyko, 
o jūs man nieko neužsiminėte?.. Net apie tai, kad aš buvau įtaria- 
mas savo vaiko nužudymu? 

— Viešpatie, — tarė žynys, — vyriausiasis vadas mūšio išvakarėse 
neturi nei tėvo, nei vaiko, nei ko nors kito, o tik savo armiją ir 
priešus. Ar galėjome tokiu svarbiu momentu trukdyti tave tokiomis 
žiniomis? 

— Tai tiesa, — pagalvojęs atsakė kunigaikštis.— Jeigu šiandien 
kas netikėtai mus užpultų, nežinau, ar sugebėčiau gerai vadovauti ka- 
riuomenei... Ir išvis nežinau, ar aš pajėgsiu kada atgauti ramybę... 

Toks mažas... toks gražus kūdikis!.. Arba kad ir ta moteris, kuri 
pasiaukojo dėl manęs po to, kai aš ją taip skaudžiai nuskriaudžiau!.. 
Niekad nemaniau, kad gali atsitikti tokios nelaimės ir kad jas gali 
pakelti žmogaus širdis... 

— Laikas viską gydo... Laikas ir malda,— sušnibždėjo žynys. 

Kunigaikštis palingavo galvą, ir vėl palapinėje įsiviešpatavo to- 
kia tyla, jog buvo girdėti, kaip byra laikrodžio smėlis. 

Įpėdinis vėl atsipeikėjo. 

— Pasakyk man, šventasis tėve,— tarė jis, — jeigu tai nėra vie- 
na iš didžiųjų paslapčių, koks iš tikrųjų yra skirtumas tarp mirusio- 
jo sudeginimo ir jo pavertimo mumija? Nors kai ką mokykloje esu 
girdėjęs, nesuprantu to klausimo, kuriam graikai teikia tokią didelę 
reikšmę. 

— Mes teikiame jam daug didesnę, didžiausią...— atsakė 
žynys.— Tai rodo mūsiškiai mirusiųjų miestai, kurie užima visą va- 
karų dykumos pakraštį. Tai patvirtina piramidės, kurios yra senosios 
valstybės faraonų kapai, ir mnemonijos — milžiniški kapai, iškirsti 
uolose mūsų epochos karaliams. 

Laidotuvės ir kapas yra didelis reikalas, didžiausias žmogaus rei- 
kalas. Kūno forma mes gyvename penkiasdešimt arba šimtą metų, 
o mūsų šešėliai gyvuoja dešimtis tūkstančių metų, kol visiškai ap- 
sivalo. 

Barbarai asirai juokiasi iš mūsų, jog mes daugiau dėmesio ski- 
riame numirėliams negu gyviesiems. Bet jie apsiverktų dėl savo 
nerūpestingumo mirusiesiems, jeigu žinotų, kaip kad mes žinome, 
mirties ir pomirtines paslaptis... 

Kunigaikštis krūptelėjo. 

— (Gąsdini mane,— pasakė jis.— Argi užmiršai, kad tarp miru- 
siųjų turiu dvi mylimas būtybes, kurios nėra palaidotos pagal egip- 
tiečių apeigas?.. 

— Priešingai. Dabar kaip tik daromos jų mumijos. O Sara, ly- 
giai kaip ir tavo sūnus, turės viską, kas tik jiems gali būti naudinga 
ilgoje kelionėje. 

— Tikrai?..— lyg ir apsidžiaugęs paklausė Ramzis. 

— Tikrai taip,— atsakė žynys.— Ir bus padaryta visa, kas rei- 
kalinga, kad surastum, viešpatie, juos laimingus, kai ir tau kada nors 
nusibos gyventi žemėje. 

Žynio žodžių įpėdinis klausėsi labai susijaudinęs. 

— Tai manai, šventasis vyre,— paklausė jis,— jog kada nors su- 
rasiu savo sūnų ir galėsiu pasakyti tai moteriai: Sara, aš žinau, kad 
buvau tau per griežtas... 

— Esu tuo tikras lygiai taip kaip ir tuo, jog tave matau, kilnusis 
viešpatie. 

— Pasakok... pasakok apie tai!..— sušuko kunigaikštis. — Žmo- 
gus tol nesirūpina kapais, kol nepadeda juose dalelės savęs... O mane 
ištiko tokia nelaimė ir kaip tik tada, kai aš maniau, jog, išskyrus fa- 
raoną, nėra galingesnio už mane! 

— Teiravaisi, viešpatie, — pradėjo aiškinti Mentezufis,— koks yra 
skirtumas tarp numirėlio sudeginimo ir jo pavertimo mumija. Toks 
pat, koks yra tarp drabužio sunaikinimo ir jo paslėpimo sandėlyje. 
Kai drabužis yra saugomas, jis dar ne vieną kartą gali praversti; o 
kai turi tik vieną, būtų beprotiška jį deginti... 

— Šito aš nesuprantu, — tarė kunigaikštis.— Tokių dalykų 
nedėstote net aukštojoje mokykloje... 

— Bet galima pasakyti faraono įpėdiniui. 

Juk žinai, jūsų kilnybe,— pasakojo toliau žynys, — kad žmogaus 
būtybė susideda iš trijų dalių: kūno, dieviškosios kibirkšties ir 
šešėlio, arba Ka, kuris jungia kūną su dieviškąja kibirkštimi. 

Kai žmogus numiršta, jo šešėlis drauge su kibirkštimi atsiskiria 
nuo kūno. Jeigu žmogus gyventų be nuodėmių, jo dieviškoji ki- 
birkštis drauge su šešėliu tuojau nueitų pas dievus amžinai gyventi. 
Bet kiekvienas žmogus nusideda, susitepa šiame pasaulyje, dėl to jo 
šešėlis Ka turi apsivalyti, o tai kartais trunka tūkstančius metų. Ap- 
sivaloma taip: tasai šešėlis nematomas klaidžioja po mūsų žemę, tarp 
žmonių, ir daro gerus darbus. Piktadarių šešėliai net ir pomirtinia- 
me gyvenime padaro nusikaltimų ir tuo galutinai pražudo ir save, 
ir juose esančią dieviškąją kibirkštį. 

Jūsų kilnybei, be abejo, nėra paslaptis, jog tasai šešėlis Ka yra 
visai panašus į žmogų, tik atrodo lyg būtų išaustas iš labai švelnaus 
rūko. Šešėlis turi galvą, rankas ir liemenį, gali vaikščioti, kalbėti, 
mėtyti arba kilnoti daiktus, rengiasi kaip žmogus ir, ypač per pir- 
muosius kelerius šimtus metų po mirties, kada ne kada turi paval- 
gyti, nes vėliau jam pakanka maisto atvaizdų... 

Tačiau daugiausia jėgų šešėlis semiasi iš kūno, kuris lieka po jo 
žemėje. Sakysim, kūną padėsime į kapą, bet ten jis labai greit gen- 
da, ir šešėlis turės maitintis dulkėmis bei puvėsiais. Jeigu kūną 

"sudeginsime, šešėlis pasistiprinti turės tik pelenus. Bet kai iš kūno 
padarome mumiją, žodžiu, kai kūną balzamuojame tūkstančiams 
metų, šešėlis Ka visada yra sveikas ir stiprus, apsivalymo laikotarpį 
jis praleidžia ramiai, net maloniai... 

— Keisti dalykai!..— sukuždėjo įpėdinis. 

— Apie pomirtinį gyvenimą, tūkstančius metų jį tyrinėdami, 
žyniai sužinojo labai svarbių smulkmenų. Įsitikinta, kad jeigu mi- 
rusiojo kūne pasilieka viduriai, jo šešėlis Ka turi didelį apetitą, jam 
reikia tiek pat maisto, kiek ir žmogui, o kai maisto ima trūkti, tada 
jis puola gyvuosius ir čiulpia jų kraują. Bet kai iš lavono pašalina- 
mi viduriai, kaip mes tai darome, tada šešėlis išsiverčia beveik be 
maisto: jo paties kūno, balzamuoto ir pripildyto stipriai kvepiančių 
žolių, jam pakanka milijonams metų. 

Taip pat yra patikrinta, kad jeigu mirusiojo kapas yra tuščias, jo 
šešėlis ilgisi pasaulio ir be reikalo bastosi po žemę. O jeigu pomir- 
tinėje koplyčioje padėsime drabužius, daiktus, ginklus, indus ir įran- 
kius, kuriuos velionis mėgo, jeigu sienas išpuošime tapyba, vaizduo- 
jančia puotas, medžiokles, pamaldas, karus ir įvykius, kuriuose mi- 
rusysis dalyvavo, jeigu dar pridėsime jam jo šeimos, tarnų, arklių, 
šunų ir gyvulių statulėlių, — tada šešėlis be reikalo neišeina į pasaulį, 
nes jį suranda savuose mirusiųjų namuose. 

Pagaliau įsitikinta, jog daug šešėlių, net atlikusių atgailą, negali 
įeiti į amžinos laimės šalį, nes nežino reikalingų maldų, užkeikimų 
ir pasikalbėjimų su dievais. Norėdami to išvengti, suvystome mu- 
miją papirusais, kuriuose būna surašytos sentencijos, ir įdedame 
jiems į karstą “Mirusiųjų knygą"“. 

Žodžiu, mūsiškės laidotuvių apeigos užtikrina šešėliui jėgą, sau- 
go jį nuo nepatogumų ir žemės ilgesio, palengvina jam įeiti į dievų 
tarpą ir apsaugo žmonių gyvenimą nuo žalos, kurią jiems galėtų pa- 
daryti šešėliai. Mūsų dideliu rūpinimusi mirusiaisiais kaip tik to ir 
siekiama; todėl statome jiems beveik rūmus, 0 juose — puošniau- 
sius būstus. 

Kunigaikštis susimąstė ir pagaliau tarė: 

— Aš suprantu, kad jūs teikiate didelę malonę bejėgiams ir be- 
ginkliams šešėliams šitaip juos aprūpindami. Bet... kas man pasa- 
kys, kad šešėliai yra... 

Kad yra dykuma be lašo vandens, — tęsė kunigaikštis, — aš Žinau, 
nes tai matau, nes grimzdau jos smėlyje ir patyriau jos karštį.' Kad 
yra kraštų, kur vanduo suakmenėja, o garai pavirsta į baltus pūkus, 
taip pat žinau, nes man apie tai pasakojo patikimi liudytojai... 

Bet iš kur jūs žinote apie šešėlius, kurių niekas nėra matęs, ir apie 
jų pomirtinį gyvenimą, jeigu iš ten nė vienas žmogus nėra grįžęs? 

— Klysti, jūsų kilnybe,— atsakė žynys.— Šešėliai ne vieną kartą 
rodėsi žmonėms ir net pasakojo savo paslaptis. 

Galima išbūti Tėbuose dešimt metų ir nematyti lietaus, galima 
išgyventi žemėje šimtą metų ir nesutikti šešėlio. Bet jeigu kas išgy- 
ventų Tėbuose šimtus metų arba gyventų tūkstančius metų žemėje, 
pamatytų ne vieną lietų ir ne vieną šešėlį!.. 

— O kas gi gyveno tūkstančius metų?..— paklausė kunigaikštis. 

— Gyveno, gyvena ir gyvens šventasis žynių luomas, — atsakė 
Mentezufis.— Tai jis prieš trisdešimt tūkstančių metų apsigyveno 
prie Nilo, jis per tą laiką tyrinėjo dangų ir žemę, jis sukūrė mūsų 
mokslą ir nubraižė visų laukų, užtvankų, kanalų, piramidžių ir šven- 
tyklų planus... 

— Tai tiesa, — pertraukė kunigaikštis. — Žynių luomas yra išmin- 
tingas ir galingas, bet — kur yra šešėliai?.. Kas juos matė ir kalbėjosi 
su jais?.. 

— Žinok, viešpatie,— dėstė Mentezufis,— jog šešėlis yra kiek- 
viename gyvame žmoguje. Ir kaip yra žmonių, išsiskiriančių didžiule 
jėga arba nepaprastai stipriu regėjimu, taip yra ir tokių žmonių, ku- 
rie turi nuostabią dovaną, kad — būdami gyvi — gali išskirti savo 
šešėlį... 

Mūsų slaptose knygose daugybė patikimiausių pasakojimų tuo 
klausimu. Ne vienas pranašas yra mokėjęs užmigti į mirtį panašiu 
miegu. Tada jo šešėlis, atsiskyręs nuo kūno, per vieną akimirką nu- 
sikeldavo į Tyrą, Nineviją, Babiloną, apžiūrėdavo visa, kas reikalin- 
ga, klausydavosi mus dominančių pasitarimų ir pranašui pabudus 
mus kuo smulkiausiai painformuodavo. Ne vienas piktas burtinin- 
kas, taip pat užmigęs, pasiųsdavo savo šešėlį į nekenčiamo žmogaus 
namus ir ten išvartydavo arba sunaikindavo baldus ir gąsdindavo 
šeimą. 

Yra buvę atsitikimų, kad burtininko šešėlio gąsdinamas žmogus 
smogdavo jam ietimi arba kalaviju. Tada namuose, kur vaidendavosi, 
atsirasdavo kraujo pėdsakų, o burtininkas ant savo kūno turėdavo to- 
kią pat žaizdą, kokia buvo padaryta šešėliui. 

Ne kartą gyvo žmogaus šešėlis pasirodydavo drauge su juo per 
porą žingsnių vienas nuo kito... 

— Zinau aš tokius šešėlius!..— ironiškai sukuždėjo kunigaikštis. 

— Turiu pridurti, — toliau kalbėjo Mentezufis,— jog ne tik 
žmonės, bet ir gyvuliai, augalai, akmenys, pastatai ir daiktai turi to- 

kius pat šešėlius. Tiktai (keistas dalykas!) negyvo daikto šešėlis yra 
gyvas: jis juda, slankioja iš vienos vietos į kitą, net galvoja ir apsi- 
reiškia įvairiais ženklais arba garsais. 

Kai žmogus numiršta, jo šešėlis gyvena ir pasirodo žmonėms. 
Mūsų knygose užrašyti tūkstančiai tokių atsitikimų. Vieni šešėliai 
prašė maisto, kiti vaikščiojo po namus, dirbo sode arba medžiojo kal- 
nuose su savo šunų ir kačių šešėliais. Kiti šešėliai gąsdino žmones, 
naikino jų turtą, čiulpė jų kraują, netgi kurstė gyvuosius ištvirkau- 
ti... Bet būdavo ir gerų šešėlių: motinų, kurios rūpinosi vaikais, žuvu- 
sių kareivių, kurie perspėdavo apie priešo pasalas, žynių, kurie at- 
skleisdavo mums svarbių paslapčių... | 

Dar aštuonioliktosios dinastijos laikais faraono Cheopso šešėlis 
(kuris atgailauja už engimą žmonių, stačiusių jam piramidę) rody- 
davosi Nubijos aukso kasyklose ir užjausdamas sunkiai dirbančius 
kalinius nurodė jiems naują vandens šaltinį. 

— Įdomius dalykus pasakoji, šventasis vyre,— atsakė Ramzis, — 
tad leisk ir man kai ką pasakyti. Vieną naktį Pi Bastyje man parodė 
“mano šešėlį..." Jis buvo visai panašus į mane ir net kaip aš apsi- 
rengęs. Bet netrukus įsitikinau, jog tai ne koks šešėlis, o gyvas žmo- 
gus Likonas, niekšingas mano sūnaus žudikas... 

Savo nusikaltimus jis pradėjo tuo, kad ėmė gąsdinti finikietę 
Kamą. Paskyriau dovaną už jo sugavimą... Tačiau mūsų policija ne 
tik jo nepagavo, bet dar leido jam išvogti tą pačią Kamą ir nužudy- 
ti nekaltą kūdikį. 

Šiandien girdžiu, jog Kama sugauta, bet apie tą niekšą nieko 
nežinau. Turbūt gyvena sau laisvėje sveikas, linksmas ir turtingas, 
nes prisigrobė lobių, o gal net ruošiasi naujam nusikaltimui!.. 

— Tiek žmonių gaudo tą niekšą, kad pagaliau jis turi būti sučiup- 
tas, — pasakė Mentezufis.— O jeigu jau sykį paklius į mūsų ran- 
kas, Egiptas jam atsilygins už širdgėlą, kurią jis padarė sosto įpėdi- 
niui. Tikėk manim, viešpatie, kad gali iš anksto atleisti jam visus 
nusikaltimus, nes bausmė atitiks jų dydį. 

— Norėčiau pats turėti jį savo rankose, — atsakė kunigaikštis.— 
Vis dėlto toks “šešėlis", kol aš esu gyvas, yra pavojingas dalykas!..* 


* Įdomus dalykas, kad “šešėlių" teorija, kuria greičiausiai buvo paremtas ne- 
paprastas rūpinimasis mirusiaisiais Egipte, atgijo mūsų laikais Europoje. Ją plačiai 
dėsto Adolfas Dasjė knygoje “Essai sur I'humanitė posthume et le spiritisme, par 
un positiviste ". 

Nelabai patenkintas tokia savo žodžių pabaiga šventasis Mente- 
zutis atsisveikino su kunigaikščiu. Po jo į palapinę įėjo Tutmozis pra- 
nešti, jog graikai jau krauna laužą savo vadu, o keliolika libių mo- 
terų sutiko raudoti laidotuvių apeigose. 

— Dalyvausime ir mes, — atsakė įpėdinis.— Ar žinai, kad ma- 
no sūnus nužudytas?.. Toks mažytis kūdikis!.. Kai aš jį nešiodavau, 
jis juokdavosi ir tiesdavo į mane rankutes!.. Nesuprantamas daiktas, 
kiek blogio gali būti žmogaus širdyje!.. Jeigu tas niekšas Likonas 
kėsintųsi į mano gyvybę, dar suprasčiau, net atleisčiau... Bet žudyti 
kūdikį... 

— O apie Saros pasiaukojimą pasakė tau, viešpatie? — paklausė 
Tutmozis. 

— Taip. Man atrodo, ji buvo mano ištikimiausia moteris ir aš 
neteisingai su ja pasielgiau... Bet kaip tai gali būti, — sušuko kuni- 
gaikštis trenkdamas kumščiu į stalą, — kad iki šiol nepagavo to 
niekšo Likono?.. Finikiečiai man prisiekė... Pažadėjau dovaną poli- 
cijos viršininkui... 

Čia kažkas yra!.. 

Tutmozis priėjo prie kunigaikščio ir pakuždėjo: 

— Pas mane buvo Hiramo pasiuntinys. Bijodamas žynių pykčio 
jis prieš išvykdamas iš Egipto slapstosi... Taigi Hiramas iš Pi Basčio 
policijos viršininko sužinojo, kad... Likonas suimtas... Bet cit!..— 
išsigandęs pridūrė Tutmozis. 

Valandėlę kunigaikštis tūžo, bet netrukus susivaldė. 

— Suimtas?..— pakartojo jis.— Tai kam gi ta paslaptis?.. 

— Mat policijos viršininkas turėjo jį atiduoti šventajam Mefriui, 
kai šis įsakė aukščiausiosios tarybos vardu... 

— Aha... aha!..— kalbėjo įpėdinis. — Vadinasi, garbingajam Mef- 
riui ir aukščiausiajai tarybai yra reikalingas toks panašus į mane žmo- 
gus!.. Aha!.. Mano vaikui ir Sarai rengiamos puikios laidotuvės... 
balzamuojami -jų kūnai... Bet žudikas slepiamas saugioje vietoje... 
Aha!.. 

Ir šventasis Mentezufis yra didelis išminčius. Papasakojo man 
šiandien visas pomirtinio gyvenimo paslaptis, paaiškino visas laido- 
tuvių apeigas, lyg aš pats būčiau mažiausiai trečio laipsnio žynys. 
Bet, kad Likonas suimtas ir Mefris paslėpė tą žudiką, nė neužsi- 
minė!.. Matyt, šventieji tėvai daugiau rūpinasi smulkiomis sosto 
įpėdinio paslaptimis, negu didelėmis būsimojo gyvenimo slap- 
tybėmis... Aha!.. 


397 XXIII skyrius 


— Atrodo, viešpatie, kad tai neturėtų tavęs stebinti, — pasakė Tut- 
mozis.— Žinai, kad dvasininkai įtaria tave esant nepalankiai nusi- 
stačiusį jų atžvilgiu ir todėl imasi atsargos priemonių... Juo labiau... 

— Kas juo labiau?.. 

— Kad jo šventenybė labai serga. Labai... 

— Aha!.. Mano tėvas serga, o aš tuo tarpu kariuomenės priešaky- 
je turiu saugoti dykumą, kad smėlis iš jos nedingtų... Gerai, kad man 
priminei!.. Taip, jo šventenybė turbūt sunkiai serga, nes žyniai man 
labai jautrūs... Viską man rodo ir viską sako, išskyrus viena, kad 
Mefris paslėpė Likoną... 

— Tutmozi,— staiga tarė kunigaikštis, — ar šiandien taip pat ma- 
nai, kad aš galiu pasikliauti kariuomene?.. 

— Mirti eisime, tik įsakyk... 

— Ir už bajoriją laiduoji?.. 

— Kaip ir už kariuomenę. 

— Gerai,— atsakė įpėdinis.— Dabar galime suteikti paskutinę pa- 
slaugą Patroklui. 

Kunigaikščiui Ramziui einant vietininko pareigas Žemutiniame 
Egipte per tuos kelis mėnesius jo šventenybės tėvo sveikata tolydžio 
blogėjo. Artėjo valanda, kai keliantis džiaugsmą širdyse amžinybės 
viešpats, Egipto ir visų šalių, kurias tik apšviečia saulė, valdovas 
turės užimti. vietą greta savo garbingų pirmtakų Tėbų katakombose, 
anapus Tėbų miesto. 

Dar ne itin senas buvo lygus dievams galiūnas, kuris seikėjo gy- 
vybę valdiniams ir turėjo teisę paimti iš vyrų jų žmonas — pagal 
savo širdies potroškius. Bet trisdešimt keleri valdymo metai jį nu- 
vargino, tad jau jis pats norėjo pailsėti, atgauti savo jaunystę ir grožį 
saulėlydžio šalyje, kur kiekvienas faraonas be rūpesčių amžinai 
viešpatauja tokiems laimingiems žmonėms, jog dar niekas ir nieka- 
dos nepanoro iš ten sugrįžti. 

Dar prieš pusmetį šventasis viešpats atlikdavo visus darbus, su- 
sijusius su jo pareigomis, kuriomis rėmėsi viso regimojo pasaulio 
saugumas ir gerovė. 

Rytą vos gaidžiams pragydus žyniai žadindavo valdovą, giedo- 
dami himną patekančios saulės garbei. Faraonas keldavosi iš lovos 

ir auksuotoje vonioje prausdavosi rožių vandeniu. Po to dvasinin- 
kams kuždant maldas, kuriomis nuvaikomos piktosios dvasios, jo 
dieviškasis kūnas būdavo sutepamas brangiausiais kvepalais. 

Taip pranašų apvalytas ir apsmilkytas viešpats eidavo į koplytėlę, 
nuplėšdavo molinį antspaudą nuo durų ir pats vienas įžengdavo į 
švenčiausią patalpą, kur dramblio kaulo guolyje ilsėjosi stebuklinga 
dievo Ozyrio statula. Dievukas turėjo nuostabią savybę, kad kiek- 
vienai nakčiai jam nukrisdavo kadaise piktojo dievo Seto nukirstos 
rankos, kojos ir galva, bet po faraono maldos visos kūno dalys vėl 
nežinia kaip suaugdavo. 

Įsitikinęs, kad Ozyris vėl yra sveikas, jo šventenybė imdavo sta- 
tulą iš guolio, maudydavo ją, aprengdavo brangiais apdarais ir pa- 
sodinęs į malachito sostą smilkydavo kvepalais. Tai buvo ypač svarbi 
ceremonija, nes jeigu kurį rytą dieviškojo Ozyrio kūno dalys nesu- 
augtų, tai būtų ženklas, kad Egiptui, o gal ir visam pasauliui, gre- 
sia didelė nelaimė. 

Atgaivinęs ir aprengęs dievą jo šventenybė palikdavo koplyčios 
duris atdaras, kad pro jas visam kraštui sklistų palaima. Kartu jis pa- 
skirdavo žynius, kurie visą dieną turėdavo saugoti altorių, ir ne tiek 
nuo blogos žmonių valios, kiek nuo jų lengvabūdiškumo. Mat kar- 
tais pasitaikydavo, kad neatsargus mirtingasis per daug prisiartinęs 
prie švenčiausiosios vietos patirdavo nematomą smūgį, kuris jam at- 
imdavo sąmonę ir net gyvybę. 

Atlaikęs pamaldas, apsuptas giedančių žynių viešpats eidavo į di- 
delę valgomąją salę, kur stovėjo jo krėslas ir staliukas, be to, dar 
devyniolika kitų staliukų, pastatytų priešais devyniolika statulų, vaiz- 
duojančių devyniolika ankstesniųjų dinastijų. Valdovui atsisėdus 
įbėgdavo jaunos merginos ir berniukai su vyno ąsočiais ir sidab- 
rinėmis lėkštėmis, kuriose būdavo mėsa ir pyragaičiai. Maistą 
prižiūrintis žynys ragaudavo iš pirmos lėkštės ir pirmo ąsočio, ku- 
riuos paskui atsiklaupęs paduodavo faraonui, o kitos lėkštės ir ąsočiai 
būdavo statomi prieš senolių statulas. Kai valdovas apmalšinęs alkį 
išeidavo iš salės, senoliams skirtus valgius turėdavo teisę suvalgyti 
kunigaikščiai arba žyniai. 

Iš valgomosios salės viešpats eidavo į ne mažesnę priėmimų salę. 
Čia prieš jį puldavo kniūbsti artimiausi aukštieji valstybės pareigūnai 
ir artimiausi giminės, po to ministras Herhoras, vyriausiasis iždinin- 
kas, vyriausiasis teisėjas ir vyriausiasis policijos viršininkas skaity- 
davo jam pranešimus apie valstybės reikalus. Skaitymą pertraukda- 

vo religinė muzika ir šokiai, kurių metu sostas būdavo apiberiamas 
vainikais ir puokštėmis. 

Po audiencijos jo šventenybė eidavo į gretimą kabinetą ir atsi- 
gulęs ant sofos valandėlę nusnūsdavo. Paskui jis paaukodavo vyno 
ir smilkalų dievams ir pasakodavo žyniams savo sapnus. Pagal juos 
išminčiai parengdavo aukščiausiuosius nurodymus tais klausimais, 
kuriuos jo šventenybė turėdavo spręsti. 

Tačiau kartais, kai sapnų nebūdavo arba jų aiškinimas faraonui 
pasirodydavo netikęs, jo šventenybė geraširdiškai nusišypsojęs įsa- 
kydavo tuo reikalu vienaip ar kitaip pasielgti. Faraono įsakymas 
būdavo įstatymas, kurio niekas negalėdavo pakeisti, nebent tik detales. 

Popiečio valandomis jo šventenybė, nešamas neštuvuose, pasiro- 
dydavo kieme savc ištikimai gvardijai, o po to eidavo į terasą ir iš 
ten žvelgdamas į keturias pasaulio šalis teikdavo joms savo palai- 
minimą. Tuo metu pilonų viršūnėse būdavo iškabinamos vėliavos ir 
pasigirsdavo galingi trimitų garsai. Visi, kas tik juos išgirsdavo mies- 
te ar lauke, egiptietis ar barbaras, puldavo kniūbsti, kad ir jiems tektų 
aukščiausiosios malonės dalelė. 

Šios iškilmės metu negalima buvo mušti nei žmogaus, nei gy- 
vulio: pakelta virš nugaros lazda pati nusileisdavo. Jeigu mirti pa- 
smerktas nusikaltėlis įrodydavo, kad nuosprendis buvo skaitomas tuo 
metu, kai pasirodė dangaus ir žemės viešpats, jam sumažindavo 
bausmę, nes su faraonu vaikščioja jėga, o paskui jį — gailestingumas. 

Palaiminęs savo liaudį visų pasaulio daiktų valdovas nužengda- 
vo į savo sodus ir čia tarp palmių ir sikomorų sėdėdavo ilgiausiai — 
priimdavo savo moterų pagarbos pareiškimus ir stebėdavo rūmų 
vaikų žaidimus. Jeigu kuris iš jų savo grožiu ar vikrumu patrauk- 
davo faraono dėmesį, tokį jis pasišaukdavo ir klausdavo: 

— Kas tu esi, mano mažyti? 

— Esmi kunigaikštis Binotris, jo šventenybės sūnus, — atsako 
berniukas. 

— O kuo vardu tavo motina? 

— Mano motina yra kilnioji Amecesė, jo šventenybės moteris. 

— Ką tu moki? 

— Moku skaičiuoti iki dešimties ir parašyti: “Tegyvuoja amžinai 
mūsų tėvas ir dievas, šventasis faraonas Ramzis!.." 

Amžinybės viešpats maloningai šypsosi ir savo švelnia, beveik 
permatoma ranka paliečia garbanotą guvaus berniuko galvą. Tada 
vaikas tikrai tampa kunigaikščiu, nors jo šventenybė ir tebesišypso 
mįslingai. 

Bet jeigu jau kartą palietė ką dieviškoji ranka, tas negali patirti 
gyvenime vargo ir turi būti išaukštintas. 

Pietauti valdovas eidavo į kitą valgomąją salę ir dalydavosi mais- 
tu su visų Egipto nomų dievais, kurių statulos stovėjo išrikiuotos pa- 
lei sienas. O ko nesuvalgydavo dievai, tas atitekdavo žyniams ir 
aukščiausiems dvaro pareigūnams. 

Vakare jo šventenybė priimdavo sosto įpėdinio motiną, garbingąją 
Nikotrę, žiūrėdavo religinius šokius ir klausydavosi koncerto. Po to 
jis vėl maudydavosi ir apsivalęs įžengdavo į Ozyrio koplyčią nurengti 
ir paguldyti stebuklingojo dievo. Tai atlikęs jis uždarydavo ir užant- 
spauduodavo koplyčios duris, o po to, žynių lydimas, eidavo į mie- 
gamąjį. 

Žyniai gretimame kambaryje iki aušros tyliai melsdavosi farao- 
no sielai, kuri miegant patekdavo tarp dievų. Melsdamiesi dvasinin- 
kai prašydavo ją palankiai išspręsti einamuosius valstybės reikalus, 
globoti Egipto sienas ir karalių kapus, kad joks vagis nedrįstų į juos 
įeiti ir drumsti amžiną garsiųjų galiūnų poilsį. Bet žynių maldos — 
turbūt dėl nakties nuovargio — ne visada būdavo sėkmingos, nes 
valstybei rūpesčių didėjo, o ir šventieji kapai būdavo tolydžio ap- 
vagiami ir iš jų pagrobiami ne tik brangūs daiktai, bet net ir fara- 
onų mumijos. 

Taip buvo dėl to, kad šalyje apsigyveno įvairiausių svetimšalių 
ir pagonių, iš kurių liaudis mokėsi negerbti Egipto dievų ir švenčiau- 
sių vietų. 

Viešpačių viešpaties poilsis būdavo sutrikdomas vieną kartą vi- 
dunaktį. Mat tą valandą astrologai žadindavo jo šventenybę ir pra- 
nešdavo jam, kokia mėnulio fazė, kokios planetos šviečia virš hori- 
zonto, kokia konsteliacija pereina meridianą ir apskritai paaiškinda- 
vo, ar neatsitiko danguje kas nors ypatinga, nes kartais pasirodydavo 
debesys, krisdavo žvaigždės arba viršum žemės pralėkdavo ugniniai 
rutuliai. 

Viešpats išklausydavo astrologų pranešimą, kai pasitaikydavo 
koks nepaprastas reiškinys, nuramindavo juos dėl pasaulio saugumo 
ir visus stebėjimus liepdavo surašyti atitinkamose lentelėse, kurios 
kiekvieną mėnesį buvo siunčiamos į Sfinkso šventyklą didžiausiems 
mokslininkams, kokius tik Egiptas turėjo. Tie mokslo vyrai iš tų len- 
telių darydavo išvadas, bet svarbiausių niekam neskelbdavo, nebent 
savo kolegoms, Babilono chaldėjų žyniams. 

Po vidunakčio jo šventenybė jau galėdavo miegoti iki rytmetinių 
gaidžių, jeigu rasdavo tai reikalinga. 

Taip pamaldžiai ir darbščiai gyveno dar prieš pusmetį gerasis die- 
vas — globos, gyvybės ir sveikatos dalytojas, dieną ir naktį budin- 
tis žemėje ir danguje, matomame ir nematomame pasaulyje. Bet jau 
pusė metų, kai jo amžinai gyvai sielai vis dažniau ėmė įkyrėti 
žemiški reikalai ir kūno apvalkalas. Pasitaikydavo dienų, kad jis nie- 
ko nevalgydavo, ir naktų, kuriomis visai nemiegodavo. Kartais au- 
diencijos metu jo romiame veide atsispindėdavo gilus skausmas, o 
labai dažnai ir vis dažniau atsitikdavo, kad jis nualpdavo. 

Išsigandusi karalienė Nikotrė, kilnusis Herhoras ir kiti žyniai ne 
vieną kartą klausdavo valdovą, ar jam ko neskauda. Bet viešpats tik 
patraukdavo pečiais ir tylėdavo, pastoviai atlikinėdamas savo vargi- 
nančias pareigas. 

Tada dvaro gydytojai po truputį pradėjo jam brukti stipriausių 
priemonių norėdami grąžinti jėgas. Jie maišė į vyną ir valgius iš 
pradžių arklio ir jaučio, vėliau — liūto, raganosio ir dramblio pe- 
lenų, bet šie veiksmingi vaistai, atrodo, nieko negelbėjo. Jo švente- 
nybė taip dažnai alpo, kad liautasi skaityti jam pranešimus. 

Vieną dieną kilnusis Herhoras drauge su karaliene ir žyniais puolę 
kniūbsti įprašė viešpatį, kad jis leistų patikrinti savo dieviškąjį kūną. 
Viešpats sutiko, gydytojai patikrino ir išstukseno jį, bet, išskyrus di- 
delį sulysimą, jokių pavojingų simptomų nerado. 

— Ką jūsų šventenybė jaučiate? — pagaliau paklausė mokyčiau- 
sias gydytojas. 

Faraonas nusišypsojo. 

— Jaučiu, — atsakė jis,— kad laikas grįžti pas saulėtąjį tėvą. — 
To jūsų šventenybė negalite padaryti be didžiausios skriaudos savo 
tautoms, — skubiai pasakė Herhoras. 

— Paliksiu jums sūnų Ramzį, kuris yra liūtas ir erelis viename 
asmenyje, — tarė viešpats.— Ir iš tikrųjų: jeigu klausysite jo, jis taip 
pakreips Egipto likimą, kad nustebins visą pasaulį. 

ventąjį Herhorą ir kitus žynius net šaltis nupurtė, išgirdus tokį 
pažadą. Jie žinojo, kad įpėdinis yra liūtas ir erelis viename asme- 
nyje ir kad reikės jo klausyti. Bet jie norėjo dar ilgus metus turėti 
tą romų viešpatį, kurio širdis kupina gailestingumo kaip šiaurės vėjas, 
nešantis lietų laukams ir vėsą žmonėms. 

Todėl visi kaip vienas puolė ant žemės vaitodami ir tol gulėjo 
ant pilvų, kol faraonas sutiko būti gydomas. | 

Tada gydytojai visai dienai išnešė jį į sodą, tarp kvepiančių spyg- 
liuočių medžių, valgydino kapota mėsa, girdė stipriais sultiniais, pie- 

nu ir senu vynu. Šios veiksmingos priemonės kokiai savaitei sustip- 
rino jo šventenybę. Bet netrukus užėjo naujas nusilpimas ir jam 
įveikti viešpats buvo verčiamas gerti šviežią iš Apio kilusių veršiukų 
kraują. 

Deja, ir kraujas neilgam tepadėjo, tad teko šaukti piktojo dievo 
Seto šventyklos vyriausiąjį žynį. 

Visų sutiktas su nerimu, niūrus žynys įėjo į jo šventenybės mie- 
gamąjį, pažvelgė į ligonį ir pasiūlė baisų vaistą. 

— Reikia,— tarė jis, — duoti faraonui gerti nekaltų vaikų krau- 
jo, kasdien po puodelį... 

Žyniai ir didikai sugužėję į kambarį neteko žado nuo tokio pata- 
rimo. Paskui ėmė kuždėtis, kad tam tikslui geriausiai tiks valstiečių 
vaikai, nes žynių ir didelių ponų vaikai dar kūdikystėje netenka ne- 
kaltybės. 

— Man vis tiek, kieno bus vaikai, — atsakė žiaurusis žynys, — 
svarbu, kad jo šventenybė kasdien gautų šviežio kraujo. 

Viešpats gulėdamas lovoje užmerktomis akimis klausėsi to kru- 
vino patarimo ir baikštaus dvariškių šnibždesio. O kai vienas gydy- 
tojas nedrąsiai paklausė Herhorą, ar galima pradėti ieškoti tinkamų 
vaikų... faraonas atsipeikėjo. Jis įsmeigė išmintingą žvilgsnį į susi- 
rinkusius ir tarė: 

— Krokodilas neėda savo mažylių, šakalas ir hiena atiduoda gy- 
vybę už savo vaikus, o aš turėčiau gerti kraują egiptiečių kūdikių, 
kurie yra mano kūdikiai?.. Iš tikrųjų niekad nebūčiau pagalvojęs, kad 
kas nors išdrįs man pasiūlyti tokių netikusių vaistų... 

Piktojo dievo žynys puolė ant kelių ir ėmė aiškintis, kad Egipte 
vaikų kraujo niekas niekados nėra gėręs, bet vis dėlto pragaro ga- 
lybės šitaip grąžina sveikatą. Bent Asirijoje ir Finikijoje tokia prie- 
monė yra naudojama. 

— Gėdykis Egipto galiūnų rūmuose minėti tokius šlykščius da- 
lykus, — atsakė faraonas.— Ar tu nežinai, kad finikiečiai ir asirai yra 
kvaili barbarai? O mūsų krašte net tamsiausias valstietis nepatikės, 
jog nekaltai pralietas kraujas galėtų kam nors atnešti naudą... 

Taip kalbėjo lygus nemirtingiesiems. Dvariškiai susigėdę užsi- 
dengė veidus, o Seto vyriausiasis žynys patylomis išsinešdino iš 
kambario. 

Tada Herhoras stengdamasis išgelbėti gęstančią valdovo gyvybę 
griebėsi paskutinės priemonės. Jis pasakė faraonui, kad vienoje Tėbų 
šventykloje yra pasislėpęs chaldėjas Berosas, išmintingiausias Babi- 
lono žynys ir nepaprastas stebukladaris. 

— Jūsų šventenybe,— kalbėjo Herhoras, — jis — svetimas žmo- 
gus, kuris neturi teisės duoti tokių svarbių patarimų mūsų viešpačiui. 
Bet leisk, karaliau, kad jis apžiūrėtų tave, nes esu tikras — jis su- 
ras vaistų tavo ligai ir jokiu būdu neįžeis tavo šventumo bedieviškais 
žodžiais. 

Faraonas ir šį sykį leidosi ištikimiausio tarno įkalbamas. O po 
dviejų dienų kažkokiu paslaptingu būdu iškviestas Berosas atplaukė 
į Memtį. 

Išmintingasis chaldėjas, net gerai neapžiūrėjęs faraono, davė tokį 
patarimą: 

— Reikia surasti Egipte žmogų, kurio maldos pasiekia aukščiau- 
siojo sostą. Ir jeigu jis nuoširdžiai pasimels už faraoną, valdovas at- 
gaus sveikatą ir gyvens daug metų. 

Išgirdęs tuos žodžius viešpats apžvelgė jį supančių žynių būrį ir 
tarė: 

— Tiek matau čia šventų vyrų — užteks, kad kuris nors pagal- 
vos apie mane, ir aš būsiu sveikas... 

Ir jis nežymiai šyptelėjo. 

— Visi esame tik žmonės, — tarė stebukladaris Berosas,— todėl 
mūsų sielos ne visada gali pakilti iki praamžiaus kojų. Tačiau pa- 
sakysiu jūsų šventenybei tikrą būdą, kaip surasti žmogų, kuris 
meldžiasi nuoširdžiausiai ir sėkmingiausiai. 

— Gerai, nurodyk man jį, kad jis taptų mano draugu paskutinę 
gyvenimo valandą. 

Išgirdęs palankų viešpaties atsakymą chaldėjas pareikalavo nie- 
kieno negyvenamo kambario, turinčio tik vienerias duris. Ir tą pačią 
dieną valandą prieš saulėlydį jis liepė pernešti ten jo šventenybę. 

Numatytu laiku keturi vyriausieji Žyniai aprengė faraoną naujais 
lininiais apdarais, sukalbėjo prie jo didžiąją maldą, kuri tikrai nu- 
baido piktąsias jėgas, ir pasodinę į paprastus kedro medžio neštu- 
vus nunešė viešpatį į tą tuščią kambarį, kur buvo tik mažas staliukas. 

Berosas jau buvo ten ir nusigręžęs į rytus meldėsi. 

Žyniams išėjus chaldėjas uždarė sunkias kambario duris, užsidėjo 
ant pečių purpurinę juostą, o ant staliuko priešais faraoną pastatė juo- 
dos spalvos stiklinį rutulį. Į kairę ranką jis paėmė aštrų babiloniško 
plieno durklą, į dešinę — lazdelę, išmargintą paslaptingais ženklais, 
ir ta lazdele nubrėžė ore aplink save ir faraoną apskritimą. Paskui 
kreipdamasis iš eilės į keturias pasaulio šalis jis ėmė kuždėti: 

“Amorulai, Teneha, Latistenai, Raburai, Adonai... Pasigailėk 
manęs ir apvalyk mane, dangaus tėve, maloningas ir gailestingas... 

Suteik tavo netikusiam tarnui savo palaiminimą ir ištiesk visagalę 
ranką prieš atkaklias ir maištingas dvasias, kad galėčiau ramybėje 
apmąstyti tavo šventus darbus..." 

Jis nutraukė maldą ir kreipėsi į faraoną: 

— Mer Amen Ramzi, vyriausiasis Amono žyny, ar matai tame 
juodame rutulyje kibirkštį?.. 

— Matau baltą kibirkštėlę, kuri tarytum juda lyg bitė viršum 
gėlės... 

— Mer Amen Ramzi, žiūrėk į tą kibirkštį ir neatitrauk nuo jos 
akių... Nežiūrėk nei į dešinę, nei į kairę, nei į nieką kitą, kad ir kas 
pasirodytų iš šonų... 

Ir vėl jis sukuždėjo: 

— Baralanensi, Baldachiensi, per galinguosius kunigaikščius Ge- 
niją, Lachiadą, pragaro valstybės ministrus, šaukiu ir kviečiu jus 
aukščiausiosios Didybės galia, kuri man yra suteikta, užkeikiu jus 
ir įsakau... 

Šioje vietoje faraonas su pasibjaurėjimu pasipurtė. 

— Mer Amen Ramzi, ką matai?..— paklausė chaldėjas. 

— Iš už rutulio lenda kažkokia baisi galva... Rudi plaukai pasi- 
šiaušę... veidas žalsvos spalvos... vyzdžiai išversti apačion, kad tik 
akių baltymai matyti... Burna plačiai praverta, tarsi norėtų rėkti... 

— Tai baimė, — atsakė Berosas ir pakėlė virš rutulio durklo 
ašmenis. 

Staiga faraonas bet susilenkė iki žemės. 

— Gana!..— sušuko jis,— kodėl taip kankini mane?.. Išvargęs 
kūnas nori pailsėti, siela trokšta nuskristi į amžinos šviesos šalį... O 
tu ne tik neleidi man numirti, bet dar prasimanai naujų kančių... 
Ak!.. Nenoruu... 

— Ką matai?.. 

— Nuo lubų tolydžio leidžiasi žemyn lyg dvi voro kojos, tokios 
baisios... Storos kaip palmės, plaukuotos, užsibaigiančios kabliais... 
Jaučiu, kad virš mano galvos tūno baisiai didelis voras ir raizgo ma- 
ne laivo lynų tinklu... 

Berosas nukreipė durklą į viršų. 

— Mer Amen Ramzi,— pasakė jis vėl, — nuolat žiūrėk į kibirkštį 
ir nesidairyk į šalis... 

— Štai ženklas, kurį keliu jūsų akivaizdoje...— kuždėjo 
chaldėjas.— Štai esu stipriai apginkluotas dieviškąja pagalba, numa- 
tantis ir bebaimis, kuris šaukia jus užkeikimais... Aje, Saraje, Aje, 
Saraje... visagalio ir amžinai gyvo dievo vardu... 

Tuo metu faraono veide pasirodė rami šypsena. 

— Man atrodo,— tarė viešpats, — kad matau Egiptą... visą 
Egiptą... Taip, čia Nilas... dykuma... Čia Memfis, ten Tėbai... 

Ir tikrai jis matė Egiptą, visą Egiptą, bet ne didesnį už alėją, kuri 
ėjo per jo rūmų sodą. Tačiau tas vaizdas buvo ypatingas: faraonui 
daugiau dėmesio atkreipus į kurį nors tašką, tasai taškas išsiplėsda- 
vo beveik iki natūralaus dydžio vietovės. 

Saulė jau leidosi nutvieksdama žemę rausvai auksine šviesa. Die- 
nos paukščiai sutūpė miegoti, naktiniai — budo savo slėptuvėse. Dy- 
kumoje žiovavo hienos ir šakalai, o snaudžiantis liūtas pasirąžė vi- 
su galingu kūnu ruošdamasis ieškoti grobio. | 

Nilo žvejys skubiai vilko tinklus, dideli krovininiai laivai artėjo 
prie kranto. Nuvargęs žemdirbys kabino nuo svirties kubilą, kuriuo 
visą dieną samstė vandenį, kitas iš lėto kiūtino su arklu į savo lūšną. 
Miestuose įsižiebė žiburiai, šventyklose žyniai rinkosi į vakarines pa- 
maldas. Vieškeliuose nusėdo dulkės, tilo girgždantys vežimų ratai. 
Nuo pilonų viršūnių pasigirdo pratisi balsai, šaukiantys žmones maldai. 

Po valandėlės nustebęs faraonas pamatė tarytum sidabrinių 
paukščių būrį, kylantį viršum žemės. Jie skrido iš šventyklų, iš rūmų, 
gatvių, dirbtuvių, Nilo laivų, kaimiečių trobų, net iš kasyklų. Iš 
pradžių kiekvienas iš jų šaudavo aukštyn kaip strėlė, bet tuojau su- 
tikdavo padangėje kitą sidabraplunksnį paukštį, kuris pastodavo jam 
kelią, smogdavo iš visų jėgų ir — abu negyvi krisdavo ant žemės. 

Tai buvo prieštaringos žmonių maldos, kurios viena kitai trukdė 
pakilti iki praamžiaus sosto... 

Faraonas įtempė klausą... Iš pradžių jį pasiekdavo tik sparnų plas- 
nojimas, bet netrukus jis jau galėjo atskirti žodžius. 

Ir štai jis išgirdo ligonį, maldaujantį sau sveikatos, ir tuo pačiu 
metu gydytoją, prašantį, kad jo pacientas sirgtų kuo ilgiausiai. Vals- 
tietis prašė Amoną saugoti jo svirną ir tvartą; vagis tiesė į dangų 
rankas, kad nekliudomas galėtų išvesti svetimą karvę ir prisipilti 
maišus svetimų grūdų. 

Jų maldos nublokšdavo viena kitą kaip akmenys, išmesti laidyne. 

Keliautojas dykumoje krito ant smėlio maldaudamas šiaurės vėjo, 
kuris jam atneštų vandens lašą, jūreivis daužė kaktą į denį, kad dar 
savaitę pūstų rytų vėjai. Žemdirbys norėjo, kad greičiau džiūtų ba- 

Ir jų maldos susidurdavo ir nepasiekdavo dieviškųjų Amono ausų. 

Didžiausias triukšmas viešpatavo akmenų skaldyklose, kur gran- 
dinėmis sukaustyti nusikaltėliai vandenyje sumirkytais pleištais skaldė 

didžiules uolas. Ten dieninių darbininkų pamaina prašė nakties, kad 
galėtų pailsėti, o tuo pat metu prižiūrėtojų žadinami naktinės pamai- 
nos darbininkai mušėsi į krūtines prašydami, kad niekad nenusileistų 
saulė. Ten pat pirkliai, superkantieji atskeltus ir aptašytus akmenis, 
meldėsi, kad kasyklose būtų kuo daugiau nusikaltėlių, tuo tarpu mais- 
to tiekėjai gulėjo ant pilvų ir dūsavo, kad maras naikintų darbinin- 
kus ir leistų tiekėjams daugiau pelnytis. 

Tad ir kasyklų žmonių maldos nepasiekdavo dangaus. 

Vakarų pasienyje faraonas pamatė dvi armijas, kurios ruošėsi 
mūšiui. Abi gulėjo smėlyje ir prašė Amoną sunaikinti priešus. Li- 
biai linkėjo gėdos ir mirties egiptiečiams, egiptiečiai keikė libius. 

Vienų ir kitų maldos kaip du vanagų būriai susidūrė viršum 
žemės ir nukrito į dykumą. Amonas jų nė nepastebėjo. 

Ir kad ir kur kreipė faraonas išvargusią akį, visur buvo tas pat. 
Valstiečiai maldavo poilsio ir mokesčių sumažinimo, o raštininkai 
meldėsi, kad mokesčiai augtų ir niekad nesibaigtų darbas. Žyniai 
maldavo Amoną suteikti Ramziui XII ilgą gyvenimą ir išnaikinti fi- 
nikiečius, kurie trukdė jiems pinigines operacijas, 0 ncmarchai prašė 
dievus, kad šie paliktų finikiečius ir greičiau leistų įžengti į sostą 
Ramziui XIII, nes šis sutramdys žynių savavaliavimą. Alkani liūtai, 
šakalai ir hienos troško šviežio kraujo, o elniai, stimos ir kiškiai su 
baime slinko iš lindynių galvodami, kaip išsaugoti savo menką gy- 
vybę bent dar vienai parai, nors patyrimas sakė, jog ir šią naktį ke- 
liolika jų turės žūti, kad galėtų pasisotinti grobuonys. 

Taigi visame pasaulyje viešpatavo nesutarimai. Kiekvienas norėjo 
to, kas kėlė baimę kitiems, kiekvienas rūpinosi savo gerove neklaus- 
damas, ar nepadarys žalos artimui. 

Todėl jų maldos, nors ir buvo kaip sidabriniai paukščiai, smin- 
gantys į dangų, nepasiekdavo tikslo. Ir dieviškasis Amonas, iki ku- 
rio neatklysdavo joks balsas iš žemės, įrėmęs rankas į kelius, vis la- 
biau gilinosi į savo dievybės apmąstymą, o pasaulyje vis dažniau 
valdė akla jėga ir atsitiktinumas. 

Staiga faraonas išgirdo moterišką balsą: 

— Psujakai... Psujakėli!.. Grįžk, išdykėli, į trobą, nes jau laikas 
melstis... 

— Tuojau... tuojau!..— atsiliepė vaikiškas balsas. 

Valdovas pažiūrėjo tenlink ir pamatė skurdžią galvijų raštininko 
pirkią. Jos savininkas nusileidžiančios saulės gaisuose baigė rašyti 
savo sąrašą, jo žmona akmeniu grūdo kviečius paplotėliams, o prie 

namo lakstė ir šokinėjo kaip jaunas ožiukas šešerių metų berniukas, 
kuris nežinia iš ko juokėsi. 

Matyt, jį svaigino kvapų kupinas vakaro oras. 

— Psujakai!.. Psujakėli!.. eikš čia melstis, — kartojo moteriškė. 

— Tuojau... tuojau!.. 

Ir vėl jis bėgiojo ir džiaugėsi it pakvaišęs. 

Pagaliau motina matydama, kad saulė ima grimzti į dykumos 
smėlį, padėjo savo akmenį ir išėjusi į kiemą nutvėrė lakstantį kaip 
kumeliukas berniūkštį. Jis spyriavosi, bet galų gale pasidavė jėgai. 
O motina įtempusi jį į lūšną kuo skubiausiai pasodino ant aslos ir 
prilaikė ranka, kad vėl nepabėgtų. 

— Nesisukinėk,— kalbėjo ji, — pariesk kojas ir sėdėk tiesiai, o 
rankas sudėk ir pakelk aukštyn... Koks negeras vaikas!.. 

Berniukas žinojo, kad nebeišvengs maldos, todėl, norėdamas kuo 
greičiausiai išsprukti į kiemą pamaldžiai pakėlė akis ir rankas į dangų 
ir plonyčiu, rėksmingu balseliu tauškėjo uždusęs: 

— Ačiū tau, gerasis dievuli Amonai, kad apsaugojai šiandien 
tėtušį nuo nelaimių, o mamai davei kviečių paplotėliams... Ir dar 
kas?.. Kad sutvėrei dangų ir žemę ir davei jai Nilą, kuris mums at- 
neša duonos... Ir kar ką?.. Aha, jau žinau!.. Ir dar dėkoju tau, kad 
lauke taip gražu, kad auga gėlės, čiulba paukščiai ir palmė duoda 
saldžių datulių. O už tuos gerus daiktus, kuriuos mums padovano- 
Jai, tegul visi tave taip myli kaip aš ir garbina tave labiau už mane, 
nes aš dar mažas ir manęs nemokė išminties... Na, jau pakaks... 

— Blogas vaikas! — sumurmėjo galvijų raštininkas pasilenkęs 
prie savo sąrašo.— Blogas vaikas, nerūpestingai garbina Amoną... 

Bet faraonas užburtame rutulyje pamatė visai ką kita. Išdykusio 
berniuko malda kaip vieversėlis nėrė į dangų ir spurdėdama sparne- 
liais kilo vis aukštyn ir aukštyn — iki sosto, kur amžinasis Amo- 
nas įrėmęs rankas į kelius galvojo apie savo visagalybę. 

Paskui ji pakilo dar aukščiau, net iki pat dievo galvos, ir čiulbėjo 
jam plonu vaikišku balseliu: 

— O už tuos gerus daiktus, kuriuos mums padovanojai, tegul visi 
tave taip myli kaip aš... 

Sulig tais žodžiais įsigilinęs į save patį dievas atvėrė akis, ir iš 
Jų Į pasaulį nukrito laimės spindulys. Nuo dangaus iki žemės stojo 
nepaprasta tyla. Liovėsi visiems skaudėję, išnyko visokia baimė ir 
skriauda. Zvimbiantis akmuo pakibo ore, liūtas sustingo šuolyje pul- 
damas danielių, pakelta lazda nenukrito ant vergo pečių. Ligonis 

užmiršo skausmą, paklydęs dykumoj — alkį, kalinys — grandines... 
Nurimo audra ir sustojo banga, skandinanti laivą. Ir visoje Žemėje 
įsiviešpatavo tokia ramybė, kad saulė, jau pasislėpusi už akiračio, vėl 
pakėlė spinduliuojančią galvą... 

Faraonas atitoko. Jis pamatė prieš save mažą staliuką, ant jo juodą 
rutulį, o greta savęs — chaldėją Berosą. 

— Mer Amen Ramzi,— paklausė žynys, — ar suradai žmogų, ku- 
rio maldos nueina iki praamžiaus papėdės? 

— Taip, — atsakė faraonas. 

— Ar jis yra kunigaikštis, riteris, pranašas, o gal tik paprastas 
atsiskyrėlis? 

— Tai mažas, šešerių metų berniukas, kuris nieko neprašė Amo- 
"no, tik už viską dėkojo. 

— O ar žinai, kur jis gyvena? — klausė chaldėjas. 

— Žinau, bet nenoriu savintis jo maldų galios. Pasaulis, Bero- 
sai, tai milžiniškas verpetas, kuriame žmonės svaidomi kaip smil- 
tys, ir juos blaško nelaimės. O vaikas savo malda suteikia žmonėms 
tai, ko aš nesugebėsiu, — trumpą užmiršties ir ramybės valandėlę. 
Užsimiršimą ir ramybę... supranti, chaldėjau? 

Berosas tylėjo. 

Hatoro 21-ąją auštant į stovyklą prie Sodos ežerų iš Memfio atėjo 
įsakymas, pagal kurį trys pulkai turėjo žygiuoti į Libiją ir ten suda- 
ryti miestų įgulas, o likusi egiptiečių armija drauge su kunigaikščiu 
turėjo grįžti namo. 

Tą nurodymą kariuomenė sutiko džiaugsmo šūkiais, nes kelios 
dykumoje išbūtos dienos jau ėmė jai įkyrėti. Maisto, nors ir buvo 
atvežama iš Egipto ir iš nugalėtosios Libijos, nebuvo per daug, grei- 
tomis iškastuose šuliniuose vanduo išseko, karšta saulė degino kūnus, 
o rudas smėlis žeidė plaučius ir akis. Kareiviai pradėjo sirgti dizen- 
terija ir piktybinių vokų uždegimu. 

Ramzis įsakė išardyti stovyklą. Tris tikrųjų egiptiečių pulkus jis 
pasiuntė į Libiją, prieš tai nurodęs kareiviams, kad jie švelniai elgtųsi 
su gyventojais ir niekad nesivalkiotų pavieniui. Visą armiją jis nu- 
kreipė į Memfį, o tvirtovėje ir stiklo gamykloje paliko nedidelę 
įgulą... 

Devintą valandą ryto abi kariuomenės dalys nepaisydamos kait- 
ros jau žygiavo — viena į šiaurę, kita į pietus. 

Tada prie įpėdinio priėjo šventasis Mentezufis ir pasakė: 

— Būtų gerai, kad jūsų kilnybė galėtum anksčiau atvykti į 
Memfį. Pusiaukelėje bus nauji arkliai. 

— Vadinasi, mano tėvas sunkiai serga?..— sušuko Ramzis. 

Žynys panarino galvą. 

Kunigaikštis perdavė Mentezufiui vadovavimą prašydamas, kad 
jis nebekeistų duotų nurodymų nepasitaręs su generolais. O pats, pa- 
siėmęs Pentuerą, Tutmozį ir dvidešimt geriausių azijiečių raitelių, 
greita ristele išjojo į Memfį. | 

Per penkias valandas jie nujojo pusę kelio ir, kaip buvo žadėjęs 
Mentezutfis, rado pailsėjusius arklius ir naują palydą. Azijiečiai pa- 
siliko, o kunigaikštis su dviem savo draugais ir nauju būriu po trum- 
po poilsio išvyko toliau. 

— Vargas man! — dejavo dabita Tutmozis.— Negana to, kad 
jau penkias dienas nesimaudžiau ir nesitryniau rožių aliejum, dar tu- 
riu per vieną dieną atlikti du forsuotus žygius!.. Esu tikras, kad 
mums atvykus į Memfį nė viena šokėja nenorės į mane žiūrėti... 

— Kuo tu geresnis už mus?— paklausė kunigaikštis. 

— Aš esu silpnesnis! — atsiduso Tutmozis.— Tu, kunigaikšti, 
pripratai jodinėti kaip hiksas, o Pentueras galėtų keliauti net ant įkai- 
tinto kalavijo. Bet aš, toks lepus... 

Saulei leidžiantis keleiviai užjojo ant aukštos kalvos, nuo kurios 
atsiskleidė nepaprastas vaizdas. Toli prieš juos driekėsi žalsvas Egip- 
to slėnys, o jo fone lyg virtinė raudonų liepsnų tviskėjo trikampės 
piramidės. Kiek į dešinę nuo piramidžių taip pat tarytum liepsnojo 
melsvu rūku apgaubto Memfio pilonai. 

— Jojam, jojam!..— ragino kunigaikštis. 

Po valandėlės juos vėl apsupo rusva dykuma ir vėl sutvisko pi- 
ramidžių eilė, kol pagaliau viskas ištirpo dulsvoje prieblandoje. 

Užėjus nakčiai keleiviai pasiekė didžiulį mirusiųjų kraštą, nutįsusį 
keliasdešimt varstų kairiojo kranto kalvomis. 

Senosios valstybės laikais čia buvo laidojami amžinam poilsiui 
egiptiečiai: karaliai didžiulėse piramidėse, kunigaikščiai ir didikai 
mažesnėse piramidėse, prastuoliai — drėbtiniuose molio rūsiuose. 
Čia ilsėjosi milijonai mumijų ne tik žmonių, bet ir šunų, kačių, 
paukščių, žodžiu, visų padarų, kurie buvo mieli žmogui, kol jis bu- 
vo gyvas. 

Ramzio laikais karalių ir didikų kapinės buvo perkeltos į Tėbus, 
o piramidžių kaimynystėje laidojami tik artimiausių apylinkių vals- 
tiečiai ir darbininkai. 

Tarp išsisklaidžiusių kapų kunigaikštis ir jo būrys sutiko būrelį 
žmonių, slankiojančių it šešėliai. 

— Kas jūs esat? — paklausė palydos vadas. 

— Mes neturtingi faraono tarnai, o grįžtame aplankę savo miru- 
siuosius... Nunešėme jiems truputį rožių, alaus ir paplotėlių... 

— O gal šniukštinėjote po svetimus kapus? 

— O dievai! — sušuko vienas iš būrio,— argi mes sugebėtume 
padaryti tokią šventvagystę?.. Tai tik sukčiai tėbiečiai (kad jiems ran- 
kos nudžiūtų!) drumsčia mirusiųjų ramybę, kad paskui smuklėse pra- 
"gertų jų turtą. 

— Kam tie laužai ten, šiaurėje? — paklausė kunigaikštis. 

— Turbūt, gerbiamasis, iš toli vyksti, jeigu nežinai, — atsakė 
jam. — Juk rytoj mūsų įpėdinis grįžta su laimėjusia kariuomene... Di- 
delis vadas... Viename mūšyje nugalėjo niekšingus libius... Tai Mem- 
fio liaudis išėjo iškilmingai jo pasitikti... Trisdešimt tūkstančių žmo- 
nių... Tai bent riksmo bus! 

— Suprantu,— sukuždėjo kunigaikštis Pentuerui.— Šventasis 
Mentezufis mane išsiuntė pirmyn, kad aš nedalyvaučiau triumfo ei- 
senoje... Bet tebūnie taip, šiai dienai... 

Arkliai buvo nusivarę ir reikėjo duoti jiems atsipūsti. Tad kuni- 
gaikštis pasiuntė kelis raitelius, kad užsakytų laivus, o likusią būrio 
dalį sulaikė po palmėmis, kurios tais laikais augo tarp piramidžių 
grupės ir Sfinkso. 

Ta piramidžių grupė sudaro šiaurinį beribių kapinių pakraštį. 
Aikštėje, kurios plotas siekia maždaug kvadratinį kilometrą, apau- 
gusioje tais laikais dykumos augmenija, susitelkę daugybė kapų ir 
mažų piramidžių, virš kurių stūkso trys didžiausios piramidės — 
Cheopso, Chefreno ir Mikerino*“, taip pat Sfinksas. Tie milžiniški 
statiniai yra nutolę vienas nuo kito vos per kelis šimtus žingsnių. 
Trys piramidės stovi vienoje eilėje iš šiaurės rytų į pietvakarius; į 
rytus nuo tos linijos, arčiausiai Nilo, riogso Sfinksas, kurio papėdėje 
yra požeminė Horo šventykla. 

Piramidės, ypač Cheopso, kaip žmogaus triūso kurinys, stebina 
savo dydžiu. Tai smaili akmeninė trisdešimt penkių pakopų (šimto 
trisdešimt septynių metrų aukščio) kalva, stovinti ant keturkampio 
pagrindo, kurio kiekvienas šonas siekia apie tris šimtus penkiasdešimt 


411 XXIV skyrius 


žingsnių (du šimtus dvidešimt septynis metrus) ilgio. Piramidė užima 
dešimties margų plotą, o jos keturios trikampės sienos galėtų užkloti 
septyniolika margų. Jos statybai buvo sunaudota tiek akmenų, kad 
iš jų būtų galima pastatyti aukštesnę negu žmogaus ūgis pusės metro 
storio dviejų tūkstančių penkių šimtų kilometrų ilgio sieną!.. 

Kunigaikščio palydai susėdus po nutriušusiais medžiais, keli ka- 
reiviai ėmė ieškoti vandens, kiti išsitraukė džiūvėsių, o Tutmozis nu- 
virto ant žemės ir užmigo. Tik kunigaikštis su Pentuėru vaikštinėjo 
ir šnekučiavosi. 

Naktis buvo tokia šviesi, kad galima buvo matyti iš vienos pusės 
didžiulius piramidžių siluetus, o iš kitos — Sfinkso figūrą, kuri, pa- 
lyginti su jomis, atrodė nedidelė. 

— Esu čia jau ketvirtą kartą, — pasakė įpėdinis, — ir visada ma- 
no širdis prisipildo nuostabos ir skausmo. Kai dar buvau aukštesnės 
mokyklos mokinys, galvodavau, kad įžengęs į sostą aš pastatydin- 
siu ką nors didingesnio už Cheopso piramidę. Bet šiandien mane juo- 
kas ima iš tokio įžūlumo, kai pagalvoju, kad didysis faraonas, sta- 
tydamas kapą, sumokėjo tūkstantį šešis šimtus talentų“ vien tik už 
daržoves darbininkams... Iš kur aš paimčiau tuos tūkstantį šešis šim- 
tus talentų arba kad ir tiek žmonių!.. 

— Nepavydėk, viešpatie, Cheopsui,— atsakė žynys.— Kiti fara- 
onai paliko geresnių darbų — ežerų, kanalų, vieškelių, šventyklų ir 
mokyklų. 

— Argi šitai galima lyginti su piramidėmis? 

— Žinoma, ne,— skubiai atsakė žynys.— Mano ir visos liaudies 
akyse kiekviena piramidė yra didelis nusižengimas, o Cheopso — 
didžiausias... 

— Perdedi,— nutraukė jį kunigaikštis. 

— Visai ne. Savo didelį kapą faraonas statė trisdešimt metų, o 
šimtas tūkstančių žmonių dirbo kas metai po tris mėnesius. Ir ko- 
kia nauda iš to darbo?.. Ką jis išmaitino, pagydė, aprengė?.. Užtat 
kasmet prie to darbo nunykdavo dešimt dvidešimt tūkstančių žmo- 
nių... Kitaip sakant, Cheopso kapui pastatyti prireikė apie pusę mi- 
lijono lavonų... O kiek kraujo, ašarų, skausmo — kas pasvers? 


“ Apie 10 milijonų frankų. 

Todėl nesistebėk, viešpatie, kad Egipto valstietis iki šios dienos 
su baime žiūri į vakarus, kur virš horizonto krauju raudonuoja arba 
juoduoja trikampiai piramidžių siluetai. Tai jo kančių ir tuščio dar- 
bo liudytojai... 

Ir pamanyk, kad taip bus visada, kol tie žmogaus puikybės įro- 
dymai pavirs dulkėmis! Bet kada tai bus! Jau tris tūkstančius metų 
gąsdina mus jų vaizdas, o jų sienos dar tebėra lygios ir įskaitomi 
didžiuliai užrašai. 

— Aną naktį, dykumoj, kitaip kalbėjai, — pasakė kunigaikštis. 

— Nes nežiūrėjau į jas. O kai tik jas matau, kaip dabar, mane 
apsupa raudančios nukankintų valstiečių dvasios ir kužda: “Žiūrėk, 
ką mums padarė!.. O juk ir mūsų kaulai jautė skausmą, ir mūsų šir- 
dys troško poilsio...“ 

Ramzį nemaloniai užgavo tie žynio žodžiai. 

— Mano šventasis tėvas, — tarė jis po valandėlės, — kitaip man 
vaizdavo tuos reikalus. Kai mes čia buvome prieš penkerius metus, 
dieviškasis viešpats man papasakojo tokią istoriją: 

“Faraono Tutmozio I laikais?* buvo atvažiavę etiopų pasiuntiniai 
tartis dėl jų mokamos duoklės dydžio. Tai buvo išdidi tauta! Jie sakė, 
kad vienas pralaimėtas karas dar nieko nereiškia, nes antrame liki- 
mas gali būti palankus jiems, — ir porą mėnesių jie derėjosi dėl 
duoklės. 

Veltui išmintingas karalius, norėdamas švelniai juos apšviesti, 
rodė jiems mūsų vieškelius ir kanalus. Jie atsakinėjo, kad savo šalyje 
vandens turi dykai visur, kur tik nori. Veltui jiems buvo atidaromos 
šventyklų iždinės — jie sakė, kad jų žemėje slypi daugiau aukso ir 
brangakmenių, negu yra visame Egipte. Veltui viešpats mankštino 
jų akivaizdoje savo kariuomenę, nes jie teigė, jog etiopų yra kur kas 
daugiau, negu jo šventenybė turi kareivių. 

Tada faraonas atvežė juos į tas vietas, kur mes dabar stovime, ir 
parodė piramides. 

Etiopų pasiuntiniai apėjo jas aplinkui, perskaitė užrašus ir kitą 
dieną pasirašė tokią sutartį, kokios buvo 1š jų reikalaujama". 

Kadangi nesupratau tos istorijos, — toliau pasakojo Ramzis, — 
mano šventasis tėvas man ją paaiškino. 

“Sūnau, — sakė jis man, — tos piramidės yra amžinas Egipto 
antžmogiškos galios įrodymas. Jeigu vienas Žmogus norėtų sau pa- 
sistatyti piramidę, jis sudėtų nedidelę krūvą akmenų ir po kelių va- 
landų mestų savo darbą sakydamas: kam jis man? Dešimt, šimtas 

ir tūkstantis žmonių sukrautų šiek tiek daugiau akmenų, suverstų juos 
be tvarkos ir taip pat po kelių dienų paliktų. Kam jiems tas darbas? 

Bet kai Egipto faraonas, Egipto valstybė sumano susikrauti krūvą 
akmenų, tai suvaro šimtus tūkstančių žmonių ir stato nors ir kelias- 
dešimt metų, kol baigia darbą. 

Ne tai svarbu, ar buvo reikalingos piramidės. Svarbu, kad farao- 
no valia būtų įvykdyta, jeigu ji buvo kartą pareikšta". 

Taip, Pentuerai, piramidė — tai ne Cheopso kapas, o Cheopso 
valia. Valia, kuri turi tiek vykdytojų, kiek neturi nė vienas karalius 
pasaulyje, ir tokią veikimo tvarką bei ištvermę, kokią turi dievai. 

Dar mokykloje mane mokė, kad žmogaus valia — tai didelė jėga, 
didžiausia jėga pasaulyje. O juk žmogaus valia tegali pakelti vos 
vieną akmenį. Tad kokia didelė yra faraono valia, kuri sukrovė ak- 
menų kalną tik todėl, kad jam tai patiko, kad jis to norėjo, net jei- 
gu ir be tikslo. 

— Ar ir tu, viešpatie, norėtum šitaip įrodyti savo galią? — stai- 
ga paklausė jį Pentueras. 

— Ne,— atsakė kunigaikštis nesvyruodamas.— Faraonai kartą 
parodė jėgą, todėl jau gali būti gailestingi. Nebent kas nors mėgintų 
priešintis jų įsakymams. 

— O juk tas jaunuolis teturi dvidešimt trejus metus! — pats sau 
tarė nusigandęs žynys. 

Jie pasuko upės link ir kurį laiką ėjo tylėdami. 

— Atsigulk, viešpatie,— pasakė Pentueras,— ir numik. Kelionė 
buvo varginanti. 

— Argi aš galėsiu užmigti?..— atsakė kunigaikštis.— Tai mane 
supa aibės tų valstiečių, kurie, anot tavęs, žuvo statydami pirami- 
des (tarytum be tų piramidžių jie būtų gyvenę amžinai!). Tai vėl gal- 
voju apie savo šventąjį tėvą, kuris gal šią akimirką jau baigia užges- 
ti... Valstiečiai kenčia!.. Valstiečiai lieja kraują!.. Kas man įrodys, 
jog mano dieviškasis tėvas kankinasi savo brangioje lovoje mažiau 
negu tavo valstiečiai nešiodami įkaitusius akmenis?.. 

Valstiečiai... visada valstiečiai!.. Tau, žyny, tik tas vertas pasi- 
gailėjimo, kurį utėlės ėda. Daugybė faraonų nužengė į kapus, kai ku- 
rie mirė kančiose, kai kurie buvo nužudyti. Bet tu atsimeni ne juos, 
o valstiečius, kurių nuopelnas yra tas, kad gimdė kitus valstiečius, 
samstė Nilo purvą arba grūdo savo karvėms į gerklę miežių kukulius. 

O mano tėvas... o aš?.. Argi nenužudė man sūnaus ir mano namų 
moters? Ar Tifonas buvo gailestingas man dykumoje, ar negelia man 

kaulų po ilgos kelionės?.. Ar libių laidynininkų akmenys nezvimbė 
virš mano galvos?.. Ar aš pasirašiau sutartį su liga, arba su skaus- 
mu, arba su mirtimi, kad ji man būtų švelnesnė negu tavo vals- 
tiečiui?.. 

Pažvelk tenai... Azijiečiai miega, ir tyla apglobė jų krūtinės, o ma- 
no, jų viešpaties, širdis kupina vakarykščių rūpesčių ir nerimo dėl 
rytdienos. Paklausk šimtametį valstietį, ar jis per visą savo gyvenimą 
patyrė tiek kartėlio, kiek aš per tuos kelis mėnesius, kai esu vieti- 
ninkas ir vadas?.. 

Prieš juos iš nakties gūdumos pamažu išniro keistas šešėlis. Tai 
buvo penkiasdešimt žingsnių ilgio, kokių trijų aukštų statinys, iš šono 
turintis lyg penkiaaukštį keistos formos bokštą. 

— Štai ir Sfinksas, — su apmaudu pasakė kunigaikštis, — grynai 
žynių darbas!.. Kiek sykių jį matydavau, dieną ir naktį, visada ma- 
ne kankindavo klausimas: kas tai yra ir kam jis reikalingas?.. 

Piramidės — suprantu. Galingas faraonas norėjo parodyti savo 
jėgą, o gal — dar protingiau — norėjo užsitikrinti sau amžiną gy- 
venimą ramybėje, kurios nesudrumstų joks priešas ar vagis. Bet tas 
Sfinksas!.. Aišku, tai mūsų šventojo žynių luomo simbolis, luomo, 
kuris turi labai didelę ir išmintingą galvą, o po ja liūto nagus... 

Bjauri, dviprasmiškumo kupina statula, kuri tarytum puikuojasi 
tuo, kad greta jos mes atrodome kaip skėriai. Ji — nei žmogus, nei 
žvėris, nei uola... Tad kas gi ji? Kokia jos reikšmė?.. Arba ta jos 
šypsena... Stebiesi amžinu piramidžių patvarumu — ji šypsosi, eini 
pasikalbėti su mirusiaisiais — ji taip pat šypsosi. Ar Egipto laukai 
sužaliuoja, ar Tifonas paleidžia savo ugninius ristūnus, ar vergas 
ieško laisvės dykumoje, ar Ramzis Didysis suvaro čia nugalėtas tau- 
tas — ji visus sutinka su ta pačia negyva šypsena. 

Devyniolika faraonų dinastijų praslinko kaip šešėliai, o ji šypsojo- 
si ir šypsotųsi net tada, jeigu Nilas išdžiūtų, o Egiptas žūtų smėlyje. 

Ar tai nėra pabaisa, tuo siaubingesnė, kad turi romų žmogaus 
veidą? Pati būdama amžina, ji niekad nepajuto gailesčio vargų per- 
pildyto pasaulio menkystei. 

— Neatsimeni, viešpatie, dievų veidų, — pertarė Pentueras,— arba 
nesi matęs mumijos? Visi nemirtingieji taip pat ramiai žiūri į pra- 
einančius dalykus. Net ir žmogus, jeigu jis pats jau praėjo. 

— Dievai kai kada išklauso mūsų prašymų,— lyg ir pats sau 
kalbėjo kunigaikštis, — o toji pabaisa dėl nieko nesijaudina. Ji yra 
ne gailestis, o begalinis pasityčiojimas ir baimė. Jeigu aš žinočiau, 

„kad jos lūpose slypi pranašystė apie mano likimą arba būdas, kaip 
pakelti valstybę, vis tiek nedrįsčiau jos paklausti. Man atrodo, kad 
išgirsčiau kažkokį siaubingą atsakymą, duotą su nenumaldoma ra- 
mybe. Toks jis yra, tasai žynių kūrinys ir atvaizdas. Jis blogesnis 
už žmogų, nes turi liūto liemenį, blogesnis už žvėrį, nes turi žmo- 
gaus galvą, blogesnis už uolą, nes jame slypi nesuvokiama gyvybė. 

ia juos pasiekė pratisi ir prislopinti, nežinia iš kur sklindantys 
balsai. 

— Jis gieda?..— paklausė nustebęs kunigaikštis. 

— Tai požemio šventykloje, — atsakė žynys.— Bet kodėl jie to- 
kiu laiku meldžiasi? 

— Geriau pasakyk, kodėl jie iš viso meldžiasi, kai jų niekas ne- 
girdi? 

Pentueras greit susiorientavo ir nuėjo į tą pusę, iš kur sklido gie- 
dojimas. Kunigaikštis surado kažkokį akmenį su atrama ir atsisėdo 
pavargęs. Jis ištiesė į užpakalį rankas, atsilošė ir žiūrėjo į milžinišką 
Sfinkso veidą. 

Net silpnoje šviesoje buvo ryškūs antžmogiški statulos bruožai, 
kuriuos šešėliai tik dar labiau pabrėžė ir pagyvino. Ir kuo ilgiau ku- 
nigaikštis žiūrėjo į tą veidą, tuo stipriau jautė, kad buvo iš anksto 
neigiamai nusiteikęs ir kad jo nepalanki nuomonė yra neteisinga. 

Sfinkso veide atsispindėjo ne žiaurumas, o greičiau visiškas nuo- 
lankumas. Jo šypsenoje buvo ne pašaipa, o greičiau melancholija. Jis 
nesityčiojo iš žmonių skurdo ir menkystės, jis jų veikiausiai nematė. 

Jo išraiškingos akys, įbestos kažkur padangėje, žvelgė į Nilą, į 
kraštus, kurie nuo žmonių žvilgsnių dingsta kažkur už akiračio. Gal 
jis stebėjo nerimą keliantį Asirijos monarchijos augimą? Gal įkyrų 
finikiečių zujimą? Gal Graikijos gimimą, o gal būsimus įvykius prie 
Jordano?.. Kas tai atspės? 

Kunigaikštis buvo tikras, kad Sfinksas žiūri, mąsto ir kažko lau- 
kia su ramia šypsena, derama antgamtinei būtybei. Ir dar jam atrodė, 
kad kai tas kažkas pasirodys horizonte, Sfinksas atsikels ir eis jo pa- 
sitikti. 

Kas tai bus ir kada įvyks?.. Paslaptis, kurios reikšmė ryškiai at- 
sispindi amžinojo veide. Tačiau tai turi įvykti staiga, jeigu Sfinksas 
amžių amžiais nė valandėlę nesumerkia akių ir žiūri, vis Žiūri.:. 

Tuo tarpu Pentueras surado langą, pro kurį iš požemio sklido pra- 
tisa žynių giesmė. 

I choras. Kelkis, spinduliuojantis kaip Izidė, kaip dangaus 
skliaute iškyla Sotis rytą, prasidėjus pastoviems metams. 

II choras. Dievas Amonas Ra“* buvo man iš: dešinės ir iš 
kairės. Pats atidavė man valdyti visą pasaulį, pasmerkdamas žlugti 
mano priešus. 

I choras. Dar buvai jaunas, nešiojai supintą kasytę?", bet Egip- 
te nieko neįvykdavo be tavo įsakymo ir tau nedalyvaujant nebuvo 
padėtas kertinis akmuo jokiam pastatui. 

II choras. Aš atėjau pas tave, dievų valdove, didysis dieve, 
saulės viešpatie. Tumas žada man, kad saulė pasirodys ir aš būsiu 
panašus į ją, o Nilas — kad pasieksiu Ozyrio sostą ir būsiu jame 
amžius. 

I choras. Grįžai ramybėje, dievų gerbiamas dviejų pasaulių 
valdove Ra Mer Amen Ramzi. Pažadu tau amžiną viešpatavimą, ka- 
raliai prieis prie tavęs ir nusilenks tau. 

II choras. O tu, tu, Ozyri Ramzi, amžinai gyvas dangaus 
sūnau, gimęs iš deivės Nutės. Teapgaubia tave motina dangaus pa- 
slaptimi ir teleidžia tau tapti dievu, o tu, tu, Ozyri Ramzi". 

— Vadinasi, šventasis viešpats jau mirė!..— pats sau tarė Pen- 
tueras. 

Jis nuėjo nuo lango ir prisiartino prie tos vietos, kur sėdėjo sos- 
to įpėdinis paskendęs svajose. 

Žynys atsiklaupė prieš jį, puolė kniūbsčias ir sušuko: 

— Būki pasveikintas, faraone, pasaulio valdove!.. 

— Ką sakai?!.— sušuko kunigaikštis pašokdamas. 

— Tesuteikia tau vienintelis ir visagalis dievas išminties ir jėgos, 
o tavo liaudžiai laimės. 

— Kelkis, Pentuerai... Vadinasi, aš... vadinasi, aš... 

Staiga jis paėmė žynį už peties ir pasuko jį į Sfinksą. 

— Pažvelk į jį, — tarė jis. 

Bet nei koloso veidas, nei jo poza nepasikeitė. Vienas faraonas 
peržengė amžinybės ribą, antras kilo kaip saulė, bet akmeninis die- 
vo ar pabaisos veidas pasiliko toks pat — lūpos švelniai šypsojosi 
žemiškoms galybėms ir garbei, žvilgsnis — laukė kažko, kas turi at- 
eiti, bet nežinia, kada ateis. 


* Užrašai ant antkapių. 

Netrukus nuo upės grįžo du pasiuntiniai ir pranešė, kad valtys pa- 
rengtos. 

Pentueras nuėjo tarp palmių ir sušuko: 

— Kelkitės!.. Kelkitės!.. 

Budrūs azijiečiai tuojau pašoko ir ėmė žaboti arklius. Atsikėlė ir 
Tutmozis bjauriai žiovaudamas. 

— Brrr!..— sumurmėjo jis.— Kaip šalta... Miegas — geras daik- 
tas!.. Truputį snustelėjau ir jau galiu vykti nors į pasaulio galą, kad 
tik ne prie Sodos ežerų... Brr!.. Jau užmiršau, koks vyno skonis, ir 
man atrodo, kad ant mano rankų ima želti plaukai kaip šakalui... O 
iki rūmų dar apie dvi valandos kelio. 

Laimingi valstiečiai!.. Miega sau nevidonai iki šio laiko, nerei- 
kia jiems nė maudytis, ir į darbą neis tol, kol Žmonos jų nepašers 
miežių klijais. O aš, didelis ponas, naktį turiu bastytis kaip vagis po 
dykumą be lašo vandens burnoj... 

Arkliai jau buvo paruošti, ir Ramzis atsisėdo ant savojo. Čia 
priėjo Pentueras, paėmė už žąslų valdovo žirgą ir nusivedė jį, pats 
eidamas pėsčias. 

— Kas tai?..— nustebęs paklausė Tutmozis. 

Tačiau jis tuojau atsikvošėjo, pribėgo ir paėmė Ramzio arklį už 
žąslų iš kitos pusės. Ir taip ėjo visi tylėdami, nustebinti žynio elge- 
sio, nors jautė, kad įvyko kažkas svarbaus. 

Po kelių šimtų žingsnių dykuma staiga pasibaigė, o prieš kelei- 
vių akis tarp laukų nutįso vieškelis. 

— Sėskite ant arklių, — tarė Ramzis, — turime paskubėti. 

— Jo šventenybė įsako sėsti ant arklių! — sušuko Pentueras. 

Visi apstulbo. Tik Tutmozis, greit atgavęs sąmonę ir padėjęs 
ranką ant kalavijo, suriko: 

— Tegyvuoja amžinai visagalis ir maloningas mūsų vadas, farao- 
nas Ramzis! 

— Tegyvuoja amžinai!..— sustaugė azijiečiai mosuodami ginklais. 

— Ačiū jums, mano ištikimieji kareiviai, — atsakė viešpats. 

Po valandėlės raitelių būrys dūmė upės link. 

Ar požeminės Sfinkso šventyklos pranašai matė naująjį Egipto 
valdovą, kai jis buvo sustojęs prie piramidžių, ar pranešė apie jį fa- 
raono rūmams, ir kokiu būdu jie tai padarė, — kas žino. Bet tuo me- 
tu, kai Ramzis artėjo prie kelio, jo kilnybė vyriausiasis žynys Her- 
horas liepė pažadinti rūmų tarnus ir naujajam faraonui plaukiant per 
Nilą visi žyniai, generolai ir civilinės administracijos pareigūnai jau 
buvo susirinkę didžiojoje salėje. 

Saulei tekant Ramzis XIII nedidelio būrelio priešakyje ijojo į 
rūmų kiemą, kur tarnai puolė prieš jį kniūbsti, o gvardija aidint tri- 
mitams ir būgnams pakėlė aukštyn ginklus. 

Pasisveikinęs su kariuomene jo šventenybė nuėjo į vonią ir išsi- 
maudė kvepalais atmieštame vandenyje. Po to jis leido sutvarkyti sa- 
vo dieviškuosius plaukus, o kai didžiai nusižeminęs kirpėjas pa- 
klausė, ar reikės nuskusti galvą ir barzdą, viešpats atsakė: 

— Nereikia. Aš esu ne žynys, o kareivis. 

Netrukus tie žodžiai pasiekė priėmimų salę, po valandos — 
aplėkė rūmus, apie vidudienį pasklido po Memfio miestą, o pava- 
kare jie buvo žinomi visose valstybės šventyklose, nuo Taminhoro 
ir Sabne Chetamo šiaurėje iki Sunu ir Pilako' — pietuose. 

Tai išgirdę nomarchai, bajorai, kariuomenė, liaudis ir svetimšaliai 
pakvaišo iš džiaugsmo, bet šventasis žynių luomas ėmė dar uoliau 
gedėti mirusio faraono. 

Išsimaudęs jo šventenybė apsivilko trumpus juodai ir geltonai 
dryžuotus kareiviškus marškinius, ant jų užsidėjo auksinį antkrūtinį, 
apsiavė sandalus, parištus diržiukais, o ant galvos užsidėjo plokščią 
šalmą su dygliu. Paskui jis pasijuosė plieninį asirų kalaviją, kurį 

turėjo mūšyje prie Sodos ežerų, ir apsuptas didelės generolų paly- 
dos žvangsėdamas įėjo į priėmimų salę. 

Ten faraoną pasitiko vyriausiasis žynys Herhoras drauge su šven- 
taisiais tėvais Semu, Mefriu ir kitais, o už jų stovėjo didieji Mem- 
fi0 ir Tėbų teisėjai, keliolika artimiausių nomarchų, didysis iždinin- 
kas, javų namų, galvijų namų, drabužių namų, vergų namų, sidabro 
bei aukso namų viršininkai ir daugybė kitų aukštų pareigūnų. 

Herhoras nusilenkė Ramziui ir susijaudinęs tarė: 

—- Viešpatie! Jūsų amžinai gyvas tėvas teikėsi išvykti pas die- 
vus, kur jis mėgaujasi amžina laime. O tau tenka pareiga rūpintis 
našlaite tapusios valstybės likimu. 

Tad būk pasveikintas, pasaulio viešpatie ir valdove, — tegyvuoja 
amžinai jo šventenybė faraonas Cham Sam Merer Amen Ramzis Ses 
Neter Hog Anas!..? 

Susirinkusieji entuziastingai pakartojo tą šūkį. Jie tikėjosi, kad 
naujasis valdovas susijaudins ar sutriks. Bet visi nustebo, kad 
viešpats tik suraukė antakius ir atsakė: 

— Kaip reikalauja šventojo tėvo valia ir Egipto įstatymai, aš imu 
valdžią ir vykdysiu ją valstybės garbei ir liaudies laimei... 

Staiga viešpats atsigręžė į Herhorą ir įsmeigęs į jį akis paklausė: 

— Jūsų kilnybės infuloje? matau auksinę gyvatę. Kodėl užsidėjai 
karališkosios valdžios simbolį? 

Salėje stojo mirtina tyla. Įžūliausias Egipto žmogus niekad nebūtų 
pagalvojęs, kad jaunasis viešpats pradės valdymą tokiu klausimu, nu- 
kreiptu į galingiausią valstybės asmenį, gal net galingesnį už mirusį 
faraoną. | 

Bet už jaunojo viešpaties stovėjo keliolika generolų, kieme 
blizgėjo bronziniai gvardijos pulkai, o per Nilą jau kėlėsi armija nuo 
Sodos ežerų, apsvaigusi nuo pergalės, įsimylėjusi savo vadą. | 

Galingasis Herhoras išblyško kaip vaškas ir netekęs žado negalėjo 
nė žodžio ištarti. 

— Aš klausiu jūsų kilnybę,— ramiai pakartojo faraonas, — ko- 
kia teise tavo infuloje yra karališkoji gyvatė? 

— Tai yra jūsų senelio, šventojo Amenchotepo infula,— tyliai 
atsakė Herhoras.-- Aukščiausioji taryba liepė man ją užsidėti svar- 
biomis aplinkybėmis... 

— Mano šventasis senelis, — pasakė faraonas, — buvo karalienės 
tėvas ir malonės keliu gavo teisę papuošti savo infulą urėjumi. Bet, 
kiek man žinoma, jo iškilmių apdarai yra Amono šventyklos relikvijos. 

Herhoras jau atsipeikėjo. 

— Teikis atsiminti, jūsų šventenybe,— paaiškino jis,— kad visą 
parą Egiptas neturėjo teisėto valdovo. Turėjo juk kas nors žadinti ir 
guldyti poilsiui dievą Ozyrį, teikti palaiminimą liaudžiai ir atiduoti 
pagarbą karalių senoliams. 

Tokiam sunkiam laikui aukščiausioji taryba man liepė užsidėti 
šventą relikviją, kad nenukentėtų valstybės valdymas ir nevėluotų tar- 
nyba dievams. Bet kadangi mes dabar turime teisėtą ir galingą val- 
dovą, aš padedu stebuklingą relikviją... 

Tai pasakęs Herhoras nusiėmė nuo galvos urėjumi papuoštą in- 
fulą ir padavė ją vyriausiajam žyniui Mefriui. 

Rūstus faraono veidas išsiblaivė, ir viešpats žengė sosto link. 

Staiga jam pastojo kelią šventasis Mefris ir nusilenkęs iki žemės 
tarė: 

— Teikis, šventasis viešpatie, išklausyti nuolankiausią prašymą... 

Tačiau nei jo balse, nei akyse nebuvo nuolankumo, kai atsitiesęs 
jis kalbėjo toliau... 

— Tai yra visų vyriausiųjų žynių aukščiausios tarybos žodžiai... 

— Kalbėk...— atsakė faraonas. 

— Jūsų šventenybei žinoma, — toliau aiškino Mefris,— kad fa- 
raonas, kuris nėra gavęs vyriausiojo žynio šventinimų, negali auko- 
ti aukščiausių aukų, nei aprengti ar nurengti stebuklingojo Ozyrio. 

— Suprantu, — pertraukė jį viešpats.— Aš esu faraonas, kuris ne- 
turi vyriausiojo žynio laipsnio. 

— Dėl tos priežasties, — toliau dėstė Mefris,— aukščiausioji ta- 
ryba nuolankiai prašo jūsų šventenybę paskirti vyriausiąjį žynį, ku- 
ris galėtų jus pavaduoti atliekant religines apeigas. 

Klausydamiesi tos ryžtingos kalbos, vyriausieji žyniai ir aukšti ci- 
viliniai pareigūnai virpėjo ir sukinėjosi kaip ant įkaitintų akmenų, o 
generolai tarsi nejučiomis pasitaisė kalavijus. Bet šventasis Mefris 
pažvelgė į juos neslėpdamas paniekos ir vėl įrėmė šaltą žvilgsnį į 
faraono veidą. 

Tačiau pasaulio viešpats ir šį sykį nesutriko. 

— Gerai,— atsakė jis, — kad jūsų kilnybė man priminei tas svar- 
bias pareigas. Karo amatas ir valstybės reikalai neleis man užsii- 
minėti mūsų šventos religijos apeigomis, todėl privalau paskirti joms 
pavaduotoją... 

Tai sakydamas viešpats ėmė žvalgytis į susirinkusiuosius. 

Iš kairės nuo Herhoro stovėjo šventasis Semas. Faraonas 
įsižiūrėjęs į jo romų ir dorą veidą staiga paklausė: 

— Kas ir kuo esi, jūsų kilnybe? 

— Mano vardas Semas, esu Pta šventyklos Pi Bastyje vyriausiasis 
žynys. 

— Tu būsi mano pavaduotoju religinėse apeigose, — tarė viešpats 
rodydamas į jį pirštu. 

Susirinkusieji nustebę ėmė šnibždėtis. Net po ilgiausių svarstymų 
ir pasitarimų sunku būtų buvę parinkti tokiam aukštam postui tin- 
kamesnį žynį. 

Bet Herhoras išbalo dar labiau, o Mefris sučiaupė mėlynas lūpas 
ir nudelbė akis. 

Po valandėlės naujasis faraonas atsisėdo soste, kurio kojas sudarė 
devynių tautų kunigaikščių ir karalių statulos. 

Netrukus Herhoras padavė viešpačiui ant auksinio padėklo baltą 
ir raudoną karūną“, apjuostą auksine gyvate. Valdovas tylėdamas 
užsidėjo ją ant galvos, o susirinkusieji puolė kniūbsti. 

Tai dar nebuvo iškilmingas vainikavimas, o tik valdžios priėmimas. 

Kai žyniai pasmilkė smilkalus faraonui ir sugiedojo himną Ozy- 
riui, kad pasiųstų jam visokeriopą palaiminimą, aukštiesiems civi- 
liams ir kariškiams buvo leista pabučiuoti žemiausią sosto pakopą. 
Paskui viešpats paėmė auksinį šaukštą ir kartodamas šventojo Se- 
mo garsiai kalbamas maldas paaukojo smilkalų dievų statuloms, išri- 
kiuotoms abipus jo karališkojo sosto. 

— Ką dabar turiu daryti? — paklausė valdovas. 

— Pasirodyti liaudžiai, — atsakė Herhoras. 

Pro plačiai atidarytas auksuotas duris jo šventenybė marmuriniais 
laiptais išėjo į terasą ir iškėlęs rankas iš eilės atsigręžė į keturias pa- 
saulio šalis. Nuaidėjo trimitų garsai, ir pilonų viršūnėse buvo iška- 
bintos vėliavos. Visi, kas buvo lauke, kieme ar gatvėje, puolė 
kniūbsti — lazda, pakelta virš gyvulio ar vergo nugaros, nusileido 
neužgavusi jo, o visiems valstybės nusikaltėliams, kurie tą dieną bu- 
vo nuteisti, buvo suteikta malonė. 

Eidamas nuo terasos valdovas paklausė: 

— Ar turiu dar ką atlikti? 

— Jūsų laukia maistas ir valstybės reikalai, — atsakė Herhoras. 

— Vadinasi, galiu pailsėti, — tarė faraonas.— Kur yra mano šven- 
tojo tėvo kūnas? 

— Atiduotas balzamuotojams...— sukuždėjo Herhoras. 

Faraono akys patvino ašaromis ir jo lūpos suvirpėjo. Bet jis su- 
sivaldė ir tylėdamas žiūrėjo į žemę — nedera, kad tarnai matytų su- 
sijaudinusį tokį galingą valdovą. 

Norėdamas nureipti viešpaties dėmesį į kitus reikalus, Herhoras 
paklausė: 

— Ar jūsų šventenybė teiksies priimti karalienės motinos paklus- 
numo pareiškimą? 

— Aš... aš turėčiau priimti savo motinos paklusnumą?..— pri- 
slopintu balsu tarė faraonas. 

Ir būtinai norėdamas nusiraminti nenatūraliai šyptelėjęs pridūrė: 

— Jūsų kilnybė užmiršai, ką sako išminčius Enėjis??.. Gal šven- 
tasis Semas mums pakartos tuos gražius žodžius apie motiną... 

“Atsimink, — citavo Semas, — kad ji pagimdė tave ir visokiais 
būdais maitino..." 

— Sakyk toliau... sakyk!..— ragino viešpats stengdamasis susi- 
valdyti. 

“Jeigu tai užmirštum, ji išties savo rankas į dievą, kuris išgirs jos 
skundą. Ji ilgai nešiojo tave po širdimi kaip didelę naštą ir pagimdė, 
praslinkus tavo mėnesiams. Paskui nešiojo tave ant nugaros ir tre- 
jus metus dėjo savo krūtį į tavo burną. Taip ji tave išaugino nesi- 
bjaurėdama tavo nešvarumo. O kai nuėjai į mokyklą ir tave mokė 
rašto, ji kiekvieną dieną stodavo prieš tavo mokytoją su savo namų 
duona ir alum."* 

Faraonas giliai atsiduso ir tarė ramiau: 

— Tad matote, jog nedera, kad mano motina man nusilenktų. 
Teisingiau bus, kad aš nueisiu pas ją... 

Ir faraonas nuėjo per daugybę salių, išklotų marmuru, alebastru 
ir medžiu, dažytų ryškiais dažais, papuoštų raižiniais ir paauksuotų, 
o paskui jį — didžiulė palyda. Bet atėjęs iki motinos prieškamba- 
rio jis davė ženklą, kad paliktų jį vieną. 

Jis perėjo prieškambarį, valandėlę stabtelėjo prie durų, paskui pa- 
sibeldė ir tyliai įėjo. 

Kambaryje plikomis sienomis, kuriame vietoj baldų tebuvo žemi 
gultai ir įskilęs ąsotis su vandeniu, — visa tai gedului pažymėti, — 
ant akmens sėdėjo faraono motina, karalienė Nikotrė. Ji vilkėjo 
šiurkščiais marškiniais, basa; jos kakta buvo ištepta Nilo dumblu, o 
suvelti plaukai pabarstyti pelenais. 


* Autentiška. 

Pamačiusi Ramzį, karalienė pasilenkė norėdama pulti jam po 
kojų. Bet sūnus sugriebė ją į glėbį ir tarė verkdamas: 

— Jeigu tu, motin, nusilenksi man iki žemės, aš dėl tavęs turbūt 
turėsiu nusileisti po žeme... 

Karalienė priglaudė jo galvą prie krūtinės, nušluostė jam ašaras 
savo šiurkščių marškinių rankove, o paskui pakėlusi aukštyn rankas 
sukuždėjo: 

— Tegul visi dievai... tegul tavo tėvo ir senelio dvasios suteikia 
tau globą ir palaiminimą... O Izide, niekados aš nešykštėjau tau aukų, 
bet šiandien darau didžiausią... Atiduodu tau savo mylimą sūnų... Te- 
gul šis mano karališkasis sūnus nedalomai tampa tavo sūnumi, 0 jo 
garbė ir galybė tepadidina tavo dieviškąsias valdas... 

Viešpats daug kartų spaudė glėbyje ir bučiavo karalienę, paga- 
liau pasodino ją ant gultų, o pats atsisėdo ant akmens. 

— Ar tėvas paliko man kokių įsakymų? — paklausė jis. 

— Tik prašė, kad tu jo neužmirštum, o aukščiausiajai tarybai pa- 
sakė šiuos žodžius: “Palieku jums įpėdinį, kuris yra liūtas ir erelis 
viename asmenyje; klausykite jo, ir jis neregėtai sustiprins Egipto 
galybę". 

— Manai, kad žyniai bus man paklusnūs? 

— Atsimink, — tarė motina,— kad faraono simbolis yra gyvatė. 
O gyvatė tai išmintis, kuri tyli ir nežinia kada mirtinai gelia... Jei- 
gu laiku pasitelksi sąjungininkus, viską nugalėsi. 

— Herhoras yra baisiai įžūlus... Šiandien jis išdrįso užsidėti šven- 
tojo Amenchotepo infulą... Aišku, liepiau ją nusiimti ir pašalinsiu 
jį iš vyriausybės... Jį ir kelis aukščiausiosios tarybos narius... 

Karalienė papurtė galvą. 

— Egiptas yra tavo, — pasakė ji, — ir dievai apdovanojo tave di- 
dele išmintimi. Jeigu ne tai, baisiai bijočiau konflikto su Herhoru... 

— Aš nesiginčiju su juo. Aš jį išvarau. 

— Egiptas yra tavo, — pakartojo motina, — bet aš bijau kovos 
su žyniais. Tiesa, per daug švelnus tėvas leido suįžūlėti tiems 
žmonėms, bet negalima griežtumu stumti jų į neviltį. Pagaliau pa- 
galvok, kas tau vietoj jų duos patarimų?.. Jie žino viską, kas buvo, 
yra ir bus žemėje ir danguje, jie mato slapčiausias žmonių mintis ir 
nukreipia širdis kaip vėjas lapus. Be jų nežinosi, kas darosi ne tik 
Tyre ir Ninevijoje, bet ir Memfyje ar Tėbuose. 

— Aš neatstumiu išminties, bet noriu, kad ji man tarnautų, — at- 
sakė faraonas.— Aš žinau, kad jie yra didelio proto, bet jis turi būti 

kontroliuojamas, kad neapgaudinėtų, ir vairuojamas, kad negriautų 
valstybės... Spręsk pati, motin, ką jie per trisdešimt metų padarė su 
Egiptu... Liaudis kenčia skurdą arba badauja, kariuomenės mažai, 
iždas tuščias, tuo tarpu už poros mėnesių kelio nuo mūsų kaip tešla 
ant mielių auga Asirija ir jau šiandien primeta mums sutartis!.. 

— Elkis, kaip tinkamas... Bet atsimink, kad faraono simbolis yra 
gyvatė, o gyvatė — tai tylėjimas ir išmintis. 

— Sakai tiesą, motin, bet tikėk manim, kad kai kuriais atvejais 
drąsa yra pranašesnė. Jau šiandien žinau, kad karą su Libija jie ke- 
tino išdėstyti keleriems metams. Aš jį užbaigiau per keliolika dienų 
ir tik todėl, kad kasdien žengdavau kokį nors beprotišką, bet ryžtingą 
žingsnį. Jeigu nebūčiau išbėgęs jų pasitikti į dykumą, nors tai vis 
dėlto buvo labai neprotinga, šiandien turėtume libius prie Memfio... 

— Žinau, vijaisi Teheną, ir jus užklupo Tifonas, — tarė kara- 
lienė.— O neatsargus vaike... nepagalvojai apie mane!.. 

Viešpats nusišypsojo. 

— Tebūnie tavo širdis rami,— atsakė jis, — Kai faraonas kovo- 
ja, jo dešinėj ir kairėj atsistoja Amonas. O kas jam gali prilygti?.. 

Jis dar kartą priglaudė karalienę ir išėjo. 

Didžiulė jo šventenybės palyda tebestovėjo laukiamojoje salėje, 
bet tarytum perskelta į dvi dalis. Vienoje pusėje Herhoras, Mefris 
ir keli vyresnio amžiaus žyniai, kitoje — visi generolai, civiliai val- 
dininkai ir didesnė dalis jaunesniųjų Žynių. 

Skvarbus faraono žvilgsnis tuojau pat pastebėjo tą pareigūnų pa- 
siskirstymą, ir jaunojo valdovo širdyje įsižiebė džiaugsmingas išdi- 
dumas. 

“Taigi neištraukdamas kalavijo pasiekiau pergalę!.." — pagalvo- 
jo jis. 

O aukštieji civiliai ir kariškiai vis toliau ir aiškiau traukėsi nuo 
Herhoro ir Mefrio, nes niekas neabejojo, jog abu vyriausieji žyniai, 
kurie iki šiol buvo valstybėje galingiausi, netenka naujojo faraono 
malonės. 

Viešpats perėjo į valgomąją salę, kurioje pirmiausia jį nustebino 
patarnaujančių žynių ir indų gausumas. 

— Man reikės visa tai suvalgyti? — neslėpdamas nustebimo pa- 
klausė jis. 

Tada virtuvę prižiūrintis žynys paaiškino faraonui, jog valgiai, ku- 
rių nesunaudos jo šventenybė, eis dinastijos aukoms. 

Tai sakydamas dvasininkas parodė statulas, sustatytas salėje. 

Viešpats nužvelgė statulas, kurios atrodė taip, lyg joms nieko 
nebūtų duodama, paskui žynius, kurių veidų spalva buvo tokia 
šviežia, tarytum jie viską suvalgytų, ir pareikalavo alaus ir karei- 
viškos duonos su česnaku. 

Vyresnysis žynys apstulbo, bet pakartoio įsakymą jaunesniajam. 
Jaunesnysis paabejojo, bet pakartojo nurodymą berniukams ir mer- 
gaitėms. Iš pradžių atrodė, kad berniukai netiki savo ausimis, bet tuo- 
jau išsibėgiojo po visus rūmus. 

Po ketvirčio valandos jie sugrįžo išsigandę ir pakuždėjo žyniams, 
jog niekur nėra kareiviškos duonos ir česnako... 

Faraonas nusišypsojo ir pasakė, kad nuo šiol jo virtuvėse neturi 
trūkti paprastų valgių. Paskui jis suvalgė balandėlį, gabaliuką žuvies, 
kvietinę bandelę ir užgėrė rūmų vynu. 

Širdyje jis pripažino, kad maistas pagamintas gerai, o vynas nuo- 
stabus, bet negalėjo nusikratyti minties, kad rūmų virtuvė praryja 
didžiules pinigų sumas. 

Pasmilkęs smilkalus senolių garbei, valdovas nuvyko į kabinetą 
klausytis pranešimų. 

Pirmasis buvo Herhoras. Jis nusilenkė viešpačiui daug žemiau, ne- 
gu buvo tai padaręs sveikindamasis, ir labai susijaudinęs pasveiki- 
no su pergale prieš libius. 

— Puolei,— kalbėjo jis,— jūsų šventenybe, libius kaip Tifonas 
menkas dykumos bastūnų palapines. Laimėjai didelį mūšį su labai 
mažais nuostoliais ir vienu dieviškojo kalavijo kirčiu užbaigei karą, 
kurio galo mes, paprasti žmonės, negalėjome numatyti. 

Faraonas jautė, kad jo nepalankumas Herhorui ima silpnėti. 

— Todėl, — kalbėjo toliau vyriausiasis žynys, — aukščiausioji ta- 
ryba maldauja jūsų šventenybę paskirti narsiems pulkams dešimt ta- 
lentų dovanų... O tu pats, vyriausiasis vade, leisk, kad greta tavo vardo 
būtų dedamas užrašas: “Nugalintysis"!.. 

Pagalvojęs apie faraono jaunumą, Herhoras vis dėlto pataikauda- 
mas persistengė. Viešpaties apsvaigimas praėjo, ir jis staiga paklausė: 

— Kokį gi vardą man duotumėt, jeigu aš nušluočiau asirų armiją 
ir užversčiau šventyklas Ninevijos ir Babilono turtais?.. 

“Vadinasi, jis vis tebegalvoja apie tai?.." — pats sau tarė vyriau- 
siasis Žynys. 

O faraonas lyg patvirtindamas jo būgštavimus pakeitė pasikalbėji- 
mo temą ir paklausė: 

— Kiek mes turime kariuomenės? 

— Čia, prie Memfio?.. 

— Ne, visame Egipte. 

— Jūsų šventenybė turėjot dešimt pulkų...— aiškino vyriausia- 
sis žynys.— Kilnusis Nitageras rytų pasienyje turi penkiolika... 
Dešimt yra pietuose, nes Nubija pradeda nerimti... O penki sudaro 
įgulas visoje šalyje. 

— Iš viso keturiasdešimt, — pagalvojęs tarė faraonas.— Tai kiek 
čia bus kareivių?.. 

— Apie šešiasdešimt tūkstančių... 

Viešpats pašoko iš fotelio. 

— Šešiasdešimt vietoj šimto dvidešimt?..— suriko jis.— Ką tai 
reiškia?.. Ką jūs padarėt su mano armija?.. 

— Nėra lėšų didesnei armijai išlaikyti... 

— O dievai!..— sušuko faraonas nusitvėręs už galvos.— Betgi 
po mėnesio mus užpuls asirai!.. Juk mes esam nuginkluoti... 

— Su Asirija turime preliminarinę sutartį, — įterpė Herhoras. 

— Moteris galėtų taip atsakyti, o ne karo ministras, — su apmau- 
du pasakė viešpats.— Ką reiškia sutartis, už kurios nestovi armija?.. 
Juk šiandien mus sutriuškintų pusė tos kariuomenės, kurią turi savo 
žinioj karalius Asaras. 

— Teikis nusiraminti, šventasis viešpatie. Atėjus pirmai žiniai 
apie asirų išdavystę, mes turėsime pusę milijono karių... 

Faraonas nusijuokė jam į akis. 

— Ką?.. Iš kur?.. Tu proto netekai, žyny!.. Rausies papirusuose, 
o aš septynerius metus tarnauju kariuomenėje, ir beveik nėra dienos, 
kad neturėčiau pratimų arba manevrų. Kokiu būdu per kelis mėne- 
sius turėsi pusmilijoninę armiją?.. 

— Visi bajorai pakils... 

— Kas man iš tavo bajorų?.. Bajorai — ne kareiviai. Pusmilijo- 
ninei armijai reikia mažiausiai šimto penkiasdešimt pulkų, o mes, 
kaip pats sakai, teturime keturiasdešimt... Kurgi tie žmonės, kurie 
šiandien gano gyvulius, aria žemę, žiedžia puodus arba geria ir tin- 
giniauja savo dvaruose, kur jie išmoks karo amato?.. Egiptiečiai — 
prasta medžiaga kareiviams, aš tai žinau, nes juk kasdien matau 

juos... Libis, graikas, hetitas dar būdamas vaikas jau šaudo iš lanko 
ir laidynės ir puikiai valdo kuoką, o po metų padoriai išmoksta ri- 
kiuotės. Bet egiptietis tik po trejų metų darbo šiaip taip žygiuoja ri- 
kiuotėje. Tiesa, su kalaviju ir ietimi jis apsipranta per dvejus me- 
tus, bet išmokti taikliai svaidyti jam ir ketverių per maža... 

Tad per kelis mėnesius galėtumėt sutelkti ne armiją, o pusmili- 
joninę gaują, kurią bematant sumuštų kita — asirų gauja. Tiesa, asirų 
pulkai menki ir blogai išmankštinti, bet jų kareivis moka svaidyti 
akmenis ir laidyti strėles, kapoti ir durti, o svarbiausia, turi lauki- 
nio žvėries narsą, kurios visai trūksta švelniam egiptiečiui. Mes su- 
mušame priešus todėl, kad mūsų drausmingi ir apmokyti pulkai yra 
kaip taranai — reikia pusę kareivių išmušti, kol suirs kolona. Bet 
kai nėra kolonos, nėra egiptiečių armijos. 

— Išmintingą tiesą sakai, jūsų šventenybe,— tarė Herhoras uždu- 
susiam faraonui.— Tik dievai taip išmano reikalą... Aš taip pat Žinau, 
kad Egipto jėgos yra silpnos, kad joms suburti reikia daugelio metų 
darbo... Dėl tos priežasties aš ir noriu sudaryti sutartį su Asirija. 

— Juk jau sudarėte... 

— Laikiną. Mat Sargonas, matydamas jūsų tėvo ligą ir bijoda- 
mas jūsų šventenybės, atidėjo tikros sutarties sudarymą iki jūsų įžen- 
gimo į sostą. 

Faraonas vėl įtūžo. 

— Ką?..— sušuko jis.— Tai jie rimtai ketina užgrobti Finikiją?.. 
Ir tikisi, kad aš pasirašysiu savo viešpatavimo gėdą?.. Piktosios dva- 
sios apsėdo jus visus!.. 

Audiencija baigėsi. Šį sykį Herhoras puolė kniūbsčias, o grįžda- 
mas svarstė savo širdyje: 

“Jo šventenybė išklausė raportą, taigi neatmeta mano paslaugų... 
Pasakiau jam, kad turi pasirašyti sutartį su Asirija, vadinasi, sunkiau- 
sias reikalas atliktas... Apsigalvos, kol Sargonas vėl pas mus atvyks... 

Betgi tai liūtas, ir net ne liūtas, o įdūkęs drambiys, tas jaunuo- 
lis... O juk jis todėl tapo faraonu, kad yra vyriausiojo žynio anūkas!.. 
Jis dar nesuprato, kad tos pačios rankos, kurios jį taip aukštai 
iškėlė..." 

Prieangyje Herhoras sustojo, kažką pagalvojo ir, užuot ėjęs į sa- 
vo kambarius, nuėjo pas karalienę Nikotrę. 

Sode nebuvo nei moterų, nei vaikų, tik iš padrikai stovinčių vilų 
sklido aimanos. Tai mirusiojo faraono namams priklausiusios mo- 
terys apverkė tą, kuris išėjo į Vakarus. 

Jų sielvartas, atrodo, buvo nuoširdus. 

Tuo metu į naujojo valdovo kabinetą įėjo aukščiausiasis teisėjas. 

— Ką man pasakysi, jūsų kilnybe? — paklausė viešpats. 

— Prieš kelias dienas prie Tėbų atsitiko nepaprastas įvykis, — at- 
sakė teisėjas. — Kažkoks valstietis, nužudęs žmoną ir tris vaikus, pats 
nusiskandino šventajame tvenkinyje. 

— Iš proto išėjo? 

— Atrodo, kad tai padarė iš bado. 

Faraonas susimąstė. 

— Keistas įvykis, — tarė jis, — bet norėčiau išgirsti ką kita. Ko- 
kie nusižengimai atsitinka dažniausiai šiais laikais? 

Aukščiausiasis teisėjas dvejojo. 

— Kalbėk drąsiai, — jau nekantraudamas pasakė viešpats,— ir 
nieko neslėpk nuo manęs. Aš žinau, kad Egiptas nugrimzdo į liūną, 
noriu jį ištraukti, todėl privalau žinoti visas blogybes... 

— Dažniausi... paprasčiausi nusižengimai yra maištai... Bet tik 
prasčiokai maištauja...— pasiskubino pridurti teisėjas. 

— Klausau,— tarė viešpats. 

— Koseme“,— pasakojo teisėjas, — sukilo mūrininkų ir akmens- 
kaldžių pulkas, kuris laiku negavo reikalingų daiktų. Secheme vals- 
tiečiai užmušė raštininką, kuris rinko mokesčius... Melkatyje ir Pi 
Hebite taip pat valstiečiai užpuolė! nuomininkų finikiečių namus... 
Prie Kasos jie nenorėjo taisyti kanalo: teigė, kad už tą darbą jiems 
priklausąs užmokestis iš iždo... Pagaliau porfyro kasyklose nuteis- 
tieji primušė prižiūrėtojus ir norėjo visu būriu pabėgti jūros pusėn... 

— Tos žinios man anaiptol nėra staigmena,— atsakė faraonas.— 
Bet ką tu manai apie jas? 

— Pirmiausia reikia nubausti kaltininkus. 

— O aš manau, kad pirmiausia reikia dirbantiesiems duoti tai, 
kas jiems priklauso, — tarė viešpats.— Alkanas jautis gula ant žemės, 
alkanas arklys svyruoja ant kojų ir dvesia. Tad ar galima reikalauti, 
kad alkanas žmogus dirbtų ir nesakytų, jog jam bloga?.. 

— Vadinasi, jūsų šventenybė... 

— Pentueras sudarys tarybą ir tuos reikalus ištirs,— pertraukė fa- 
raonas.— O kol kas nenoriu, kad būtų baudžiama... 

— Bet tokiu atveju kils visuotinis maištas!..— išsigandęs sušuko 
teisėjas. 

Faraonas parėmė smakrą rankomis ir svarstė. 

-- Ką gi,— tarė jis po valandėlės, — tegul teismai dirba savo 
darbą, tik... kuo švelniausiai. 

O Pentueras tegul dar šiandien sušaukia tarybą... 

Iš tikrųjų, — pridūrė jis, — mūšyje lengviau apsispręsti, negu to- 
je netvarkoje, kuri įsigalėjo Egipte... 

Išėjus aukščiausiajam teisėjui faraonas pašaukė Tutmozį. Jis liepė 
jo vardu pasveikinti kariuomenę, grįžtančią nuo Sodos ežerų, ir išda- 
lyti dvidešimt talentų karininkams ir kareiviams. 

Po to viešpats įsakė pakviesti Pentuerą, o tuo tarpu priėmė didįjį 
iždininką. 

— Noriu žinoti,— tarė jis, — kokia yra iždo būklė. 

— Šiuo metu, — atsakė aukštasis pareigūnas, — turime apie dvi- 
dešimt tūkstančių talentų vertybių svirnuose, tvartuose, sandėliuose 
ir skryniose. Bet mokesčiai plaukia kasdien. 

— Ir kasdien kyla maištai, — pridūrė faraonas.— O kokios yra 
bendros mūsų pajamos ir išlaidos? 

— Kariuomenei metams išleidžiame dvidešimt tūkstančių ta- 
lentų... Šventajam dvarui — nuo dviejų iki trijų tūkstančių talentų 
per mėnesį... 

— Na?.. Kas toliau?.. O viešieji darbai?.. 

— Šiuo metu atliekami nemokamai, — atsakė didysis iždininkas 
nuleisdamas galvą. 

— O pajamos? 

— Kiek išleidžiame, tiek ir gauname... — sukuždėjo valdininkas. 

— Atseit turime keturiasdešimt ar penkiasdešimt tūkstančių ta- 
lentų per metus, — atsakė faraonas.— O kur likę?.. 

— Užstatyta finikiečiams, kai kuriems bankininkams ir pirkliams, 
pagaliau šventiesiems žyniams... 

— Gerai,— atsakė viešpats.— Bet juk yra neliečiamas faraonų 
lobis auksu, platina, sidabru ir brangakmeniais? Kiek tai sudaro?.. 

— Jau dešimt metų, kai jis paliestas ir išleistas... 

— Kuriam reikalui?.. Kam? 

— Dvaro reikalams, — atsakė iždininkas,— dovanoms nomar- 
chams ir šventykloms... 

— Dvaras turėjo pajamų iš įplaukiančių mokesčių, tat ar galėjo 
dovanos išsemti mano tėvo iždą?.. 

— Ozyris Ramzis, jūsų šventenybės tėvas, buvo dosnus viešpats 
ir daug aukodavo... 

— Būtent... kiek daug?.. Bent kartą noriu tai sužinoti... — nekan- 
triai kalbėjo faraonas. 

— Tikslūs apskaičiavimai yra archyvuose, aš atsimenu tik ben- 
drus skaičius... 

— Sakyk!.. 

— Pavyzdžiui, šventykloms,— dvejodamas atsakė iždininkas, — 
per savo laimingą viešpatavimą Ozyris Ramzis davė apie šimtą 
miestų, maždaug šimtą dvidešimt laivų, du milijonus galvijų, du mi- 
lijonus maišų javų, šimtą dvidešimt tūkstančių arklių, aštuoniasdešimt 
tūkstančių vergų, gal du šimtus tūkstančių statinių alaus ir vyno, apie 
tris milijonus kepalų duonos, apie trisdešimt tūkstančių drabužių 
komplektų, maždaug tris šimtus tūkstančių ąsočių medaus, alyvos ir 
smilkalų... Be to, tūkstantį talentų aukso, tris tūkstančius sidabro, 
dešimt tūkstančių lydytos bronzos, penkis šimtus talentų tamsios 
bronzos, šešis milijonus gėlių vainikų, tūkstantį du šimtus dievų sta- 
tulų ir apie tris šimtus tūkstančių brangakmenių...* Kitų skaičių tuo 
tarpu neprisimenu, bet viskas yra surašyta... 

Faraonas juokdamasis pakėlė rankas aukštyn, paskui supykęs 
trenkė kumščiu į stalą ir sušuko: 

— Negirdėtas dalykas, kad saujelė žynių sunaudotų tiek alaus, 
duonos, vainikų ir drabužių, turėdama savo pajamų!.. Milžiniškų pa- 
jamų, kurios kelis šimtus kartų viršija tų šventųjų reikmes... 

— Jūsų šventenybė teikiatės užmiršti, jog žyniai remia dešimtis 
tūkstančių neturtingųjų, gydo tiek pat ligonių ir šventyklų sąskaita 
išlaiko keliolika pulkų. 

— Kam jiems pulkai?.. Juk faraonai jais naudojasi tik karo me- 
tu. O dėl ligonių, tai beveik kiekvienas moka už save arba atidirba 
šventyklai už gydymą. O neturtingieji?.. Juk jie dirba šventykloms: 
nešioja dievams vandenį, dalyvauja iškilmėse, o svarbiausia — pa- 
deda daryti stebuklus. Tai jie prie šventyklų vartų atgauna protą, 
regėjimą ir klausą; jiems gydomos žaizdos, jie pradeda valdyti ko- 
jas ir rankas, o liaudis matydama tokius stebuklus dar uoliau 
meldžiasi ir dar gausesnes aukas sudeda dievams... 

Neturtingieji yra tarsi šventyklų jaučiai ir avys — duoda joms 
gryną pelną... 

— Todėl, — išdrįso įterpti iždininkas, — žyniai neišeikvoja visų 
aukų, o kaupia jas ir didina lėšas... 

— Kam? 

— Kokiam nors netikėtam valstybės reikalui... 


* Ramzio III dovanos šventykloms buvo kur kas didesnės.. 

— O kas matė tas lėšas? 

— Aš pats, — tarė iždininkas. — Sudėti Labirinte turtai ne mažėja, 
bet iš kartos į kartą didėja, kad prireikus... . 

— Kad asirai, — pertraukė faraonas, — turėtų ką imti, kai užka- 
riaus žynių taip gražiai valdomą Egiptą!.. 

— Ačiū tau, didysis iždininke,— pridūrė jis.— Aš žinojau, kad 
Egipto finansinė būklė bloga, bet nesitikėjau, kad valstybė taip nu- 
smukdyta... Šalyje maištai, kariuomenės nėra, faraonas nuskurdęs... 
Bet lobynas Labirinte didėja iš kartos į kartą!.. 

Jeigu tik kiekviena dinastija, tiktai dinastija, duotų šventykloms 
tiek dovanų, kiek joms paaukojo mano tėvas, Labirintas jau turėtų 
devyniolika tūkstančių talentų aukso, apie šešiasdešimt tūkstančių ta- 
lentų sidabro, o kiek javų, gyvulių, žemės, vergų ir miesių, kiek dra- 
bužių ir brangakmenių — to nesuskaičiuos ir geriausias sąskaitininkas!.. 

Didysis iždininkas atsisveikino su faraonu prislėgtas. Bet ir fa- 
raonas nebuvo patenkintas: po trumpo apmąstymo jam pasirodė, kad 
jis per daug atvirai kalbėjosi su savo aukštaisiais pareigūnais. 

Sargyba, budinti prieškambaryje, pranešė, kad atvyko Pentueras. 
Žynys puolė kniūbsčias prieš faraoną ir pasiteiravo, kokių bus įsa- 
kymų. 

— Ne įsakinėti, o prašyti tave noriu, — tarė viešpats.— Žinai, 
Egipte maištai!.. Valstiečių, amatininkų, net kalinių maištai... Nuo 
pajūrio iki kasyklų — maištai!.. Betrūksta, kad sukiltų mano karei- 
viai ir paskelbtų faraonu... pavyzdžiui, Herhorą!.. 

— Gyvuoki amžinai, jūsų šventenybe,— atsakė žynys.— Nėra 
Egipte žmogaus, kuris nepasiaukotų dėl tavęs ir nešlovintų tavo vardo. 

— Ak, jeigu jie žinotų, — su apmaudu kalbėjo valdovas, — koks 
bejėgis ir neturtingas yra faraonas, kiekvienas nomarchas įsigeistų 
būti savo nomo viešpačiu!.. Aš maniau, kad paveldėjęs dvigubą 
karūną aš kažką reikšiu... Bet jau pirmąją dieną įsitikinau, jog esu 
tik senųjų Egipto valdovų šešėlis! Juk kuo gi gali būti faraonas be 
turto, be kariuomenės ir, svarbiausia, be ištikimų tarnų?.. Aš esu kaip 
tos dievų statulos, kurioms rūkomi smilkalai ir sudedamos aukos... 
Bet statulos yra bejėgės, o nuo aukų tarpsta žyniai... Nors, beje, tu 
gi išvien su jais!.. 

 — Skaudu man,— atsakė Pentueras, — kad jūsų šventenybė taip 
kalbat pirmąją savo viešpatavimo dieną. Jeigu Žinia apie tai pasklistų 
Egipte... 

— O kam gi aš pasakysiu, kas mane kankina?..— pertraukė 
viešpats. — Esi mano patarėjas ir išgelbėjai arba bent norėjai išgelbėti 
man gyvybę turbūt ne tam, kad skleistum, kas darosi faraono širdy- 
je, kurią tau atveriu... Bet esi teisus... 

Viešpats perėjo per kambarį ir po valandėlės tarė kur kas rames- 
niu tonu: 

— Aš paskyriau tave vadovauti tarybai, kuri turi išaiškinti, dėl 
ko nesiliauja maištai mano valstybėje. Noriu, kad būtų baudžiami tik 
kaltieji, o su nelaimingaisiais būtų elgiamasi teisingai... 

— Teparemia tave dievas savo malone!..— sukuždėjo žynys.— 
Padarysiu, viešpatie, kaip liepi. Bet maištų priežastis aš žinau ir be 
kvotos... 

— Pasakyk. 

— Ne kartą sakiau jūsų šventenybei, kad darbo žmonės yra al- 
kani, per daug apkrauti darbu ir moka per didelius mokesčius. Kas 
anksčiau dirbo nuo aušros iki saulėlydžio, dabar turi pradėti valandą 
prieš saulei patekant, o baigti valandą po saulės laidos. Ne taip se- 
niai paprastas žmogus kas dešimtą dieną galėjo aplankyti motinos 
ir tėvo kapus, pasikalbėti su jų šešėliais ir sudėti aukas. Bet šian- 
dien niekas ten nevaikščioja, nes neturi laiko. 

Seniau valstietis per dieną suvalgydavo tris kvietinius paplotėlius, 
šiandien jis neturi ir miežinio. Seniau darbai prie kanalų, užtvankų 
ir vieškelių buvo įskaitomi į mokesčius, o šiandien mokesčius rei- 
kia mokėti savo ruožtu, o viešuosius darbus atlikti nemokamai. Štai 
maištų priežastys. 

— Aš esu neturtingiausias valstybės bajoras! — sušuko faraonas 
raudamas sau plaukus.— Kiekvienas dvaro savininkas duoda savo 
gyvuliams padorų pašarą ir poilsį, o mano inventorius yra amžinai 
alkanas ir išvargęs!.. 

Tad ką gi turiu daryti, pasakyk tu, kuris prašei manęs, kad pa- 
gerinčiau valstiečių gyvenimą?.. 

— Įsakai, viešpatie, kad pasakyčiau?.. 

— Prašau... reikalauju... pagaliau kaip nori... Tik kalbėk protingai. 

— Tebūnie palaimintas tavo valdymas, tikrasis Ozyrio sūnau! — 
atsakė žynys.— O štai ką reikia daryti... 

Pirmiausia įsakyk, viešpatie, kad už viešuosius darbus būtų mo- 
kama kaip seniau... 


Trečia knyga 436 


— Suprantama. 

— Toliau, paskelbk, kad žemės ūkio darbai truktų nuo aušros iki 
saulėlydžio... Paskui padaryk taip, kaip buvo dieviškųjų dinastijų lai- 
kais, kad liaudis ilsėtųsi kiekvieną septintą dieną — ne dešimtą, o 
kiekvieną septintą. Įsakyk, kad ponai neturėtų teises užstatyti vals- 
tiečius, o raštininkai — mušti ir kankinti juos savo nuožiūra. 

Ir pagaliau duok dešimtą ar bent dvidešimtą dalį žemės vals- 
tiečiams nuosavybėn, kad niekas negalėtų jos nei atimti, nei užsta- 
tyti. Tegul valstiečio šeima turi bent tokį žemės sklypelį, kaip šio 
kambario grindys, ir jau ji nebus alkana. Duok, viešpatie, vals- 
tiečiams dykumos smiltynų, ir po kelerių metų ten išaugs sodai... 

— Gražiai kalbi, — pasakė faraonas, — bet sakai tai, ką matai sa- 
vo širdyje, o ne pasaulyje. Žmogaus sumanymai, kad ir geriausi, ne 
visada derinasi su realia padėtimi... 

— Jūsų šventenybe, aš esu jau matęs tokių pakeitimų ir jų pa- 
sekmių,— atsakė Pentueras. 

Prie kai kurių šventyklų daromi įvairūs žmonių gydymo, vaikų 
mokymo, gyvulių ir augalų auginimo bandymai, mėginama pagerinti 
žmonių gyvenimą. Ir štai kas vyksta. 

Kai tingiam ir liesam valstiečiui duodamas geras maistas ir kas 
septintą dieną poilsis, tas žmogus pasidaro riebus, noriai dirba ir su- 
kasa daugiau lauko negu anksčiau. Apmokamas darbininkas yra 
linksmesnis ir padirba daugiau darbo negu vergas, nors jį ir ge- 
ležiniais virbais plaktum. Sotiems žmonėms gimsta daugiau vaikų 
negu alkaniems ir nusidirbusiems; laisvų žmonių palikuonys sveiki 
ir stiprūs, o vergų — silpni, niūrūs ir linkę vogti bei meluoti. 

Pagaliau įsitikinta, kad žemė, kurią dirba jos savininkas, duoda 
grūdų ir daržovių pusantro karto daugiau negu vergų dirbama žemė. 

Dar įdomesnį dalyką pasakysiu jūsų šventenybei: kai artojams 
griežia muzika, žmonės ir jaučiai dirba geriau, greičiau ir mažiau pa- 
vargsta negu be muzikos!.. 

Visa tai yra patikrinta mūsų šventyklose. 

Faraonas nusišypsojo. 

— Reikės, kad ir mano dvaruose ir kasyklose skambėtų muzi- 
ka,— tarė jis.— Bet jeigu žyniai tiki tais stebuklais, apie kuriuos 
man pasakoji, kodėl jie savo dvaruose taip nesielgia su valstiečiais?.. 

Pentueras panarino galvą. 

— Nes,— atsidusęs atsakė jis,— ne visi žyniai yra išminčiai ir 
turi kilnias širdis... 

— Taigi!..— sušuko viešpats. 

O dabar pasakyk man tu, kuris esi valstiečių sūnus ir žinai, kad 
tarp žynių yra dykaduonių ir kvailių, pasakyk, kodėl nenori man tar- 
nauti kovoje prieš juos... Juk supranti, kad aš nepataisysiu valstiečių 
likimo, jeigu prieš tai neišmokysiu žynių paklusti mano valiai... 

Pentueras užlaužė rankas. 

— Viešpatie,— atsakė jis, — bedieviškas ir pavojingas reikalas — 
kova su žyniais!.. Ne vienas faraonas ją pradėjo ir... negalėjo užbaigti!.. 

— Jų nerėmė tokie kaip tu išminčiai!..— su apmaudu sušuko 
viešpats.— Ir iš tikrųjų niekad nesuprasiu, kodėl protingi ir dori dva- 
sininkai susideda su niekšų gauja, kokia yra tos klasės dauguma... 

Pentueras pakratė galvą ir ėmė iš lėto kalbėti: 

— Jau trisdešimt tūkstančių metų šventasis žynių luomas puo- 
selėja Egiptą ir pavertė tą šalį tuo, kuo ji šiandien yra,— viso pa- 
saulio stebuklu. O kodėl žyniams, kad ir turi jie ydų, pavyko tai pa- 
daryti?.. Nes jie yra žibintas, kuris dega išminties šviesa. 

Žibintas gali būti purvinas, netgi dvokti. Ir vis dėlto jis saugo die- 
viškąją šviesą, be kurios tarp Žmonių viešpatautų tamsa ir laukiniai 
papročiai. 

Kalbi, viešpatie, apie kovą prieš žynius, — tęsė Pentueras.— O 
kas gali iš jos tekti man?.. Jeigu tu pralaimėsi, aš būsiu nelaimin- 
gas, nes nepagerinsi valstiečių likimo. O jeigu laimėsi?.. O, geriau 
man to nesulaukti!.. Juk jei sudaužysi žibintą, tai kažin, ar neužge- 
sinsi tos išminties ugnies, kuri tūkstančius metų šviečia Egiptui ir 
pasauliui... 

Štai, mano viešpatie, priežastys, dėl kurių aš nenoriu kištis į ta- 
vo kovą su šventuoju žynių luomu... Aš jaučiu, kad ji artėja, ir 
kenčiu, kad toks kirminas kaip aš negali užkirsti jai kelio. Bet ir ne- 
sikišiu į ją, nes turėčiau išduoti arba tave, arba dievą, kuris yra 
išminties kūrėjas... 

Klausydamas tų žodžių faraonas susimąstęs vaikščiojo po kambarį. 

— Ką gi,— tarė jis be pykčio, — daryk, kaip nori. Nesi karei- 
vis, todėl negaliu tau prikišti, kad stokoji drąsos... Tačiau negali būti 
mano patarėju... Nors prašau tave sudaryti teismą ir ištirti valstiečių 
maištus, o kai pašauksiu tave, kalbėk, ką liepia išmintis. 

Pentueras atsiklaupė atsisveikindamas su viešpačiu. 

— Šiaip ar taip, — pridūrė faraonas, — žinok, kad aš nenoriu ge- 
sinti dieviškosios šviesos... Tegul Žyniai puoselėja išmintį savo šven- 
tyklose, bet tegul nenaikina man kariuomenės, nesudarinėja gėdingų 

sutarčių ir... tegul negrobsto,— jau įniršęs kalbėjo jis,— karaliaus 
iždo... 

Gal jie mano, kad aš kaip elgeta stovėsiu prie jų vartų ir lauk- 
siu, kol jie teiksis duoti man lėšų pakelti valstybę, kurią nusmukdė 
jų kvailas ir niekšiškas valdymas?.. Cha!.. cha!..Pentuerai... aš net 
dievų neprašyčiau to, kas man teisėtai priklauso. 

Gali eiti. 

Žynys traukėsi atatupstas tolydžio linkčiodamas, o tarpdury puolė 
kniūbsčias ant žemės. 

Viešpats liko vienas. 

“Mirtingi žmonės, — pagalvojo jis,— kaip vaikai. Juk Herhoras 
protingas, jis žino, kad kilus karui Egiptui reikia pusės milijono ka- 
reivių, žino, kad kareivius reikia apmokyti, o vis dėlto sumažino 
pulkų skaičių ir dydį... 

Didysis iždininkas taip pat protingas, bet jam atrodo visai natūra- 
lu, kad faraono turtai perėjo į Labirintą!.. 

Pagaliau Pentueras... koks keistas žmogus!.. Jis nori apdovanoti 
valstiečius maistu, žeme ir nesibaigiančiomis šventėmis... Gerai, bet 
visa tai sumažins mano pajamas, kurias ir taip jau yra per mažos. 
Bet jeigu aš jam pasakyčiau: padėk man atimti iš žynių faraonų tur- 
tus, jis pavadintų tai bedievybe ir šviesos gesinimu Egipte!.. 

Keistuolis... Jis mielai apverstų aukštyn kojomis visą valstybę 
valstiečių labui, bet nedrįstų paimti už sprando vyriausiąjį žynį ir nu- 
vesti jį į kalėjimą. Jis ramiausiai siūlo man išsižadėti gal pusės pa- 
jamų, bet esu tikras, kad iš Labirinto nedrįstų išnešti nė varinio uteno..." 

Faraonas nusišypsojo ir vėl susimąstė. 

“Kiekvienas trokšta būti laimingas, o kai tu nori padaryti, kad visi 
būtų laimingi, kiekvienas čiumpa tave už rankų lyg žmogus, kuriam 
traukiamas nesveikas dantis... 

Todėl valdovas privalo būti ryžtingas... Todėl mano dieviškasis 
tėvas negerai darė, kad nesirūpino valstiečiais ir be galo pasitikėjo 
žyniais... Sunkų palikimą aš iš jo paveldėjau... Bet susidorosiu... 

Prie Sodos ežerų taip pat buvo sunkus reikalas... Sunkesnis ne- 
gu čia... Čia tėra plepiai ir bailiai, o ten buvo ginkluoti ir mirti pa- 
siryžę Žmonės... 

Vienas mūšis atveria mums akis plačiau negu dešimtys metų ra- 
maus valdymo... Kas pasiryžta nugalėti kliūtį, tas nugali ją! Bet kas 
susvyruos, turės pasitraukti...“ 

Sutemo. Rūmuose pasikeitė sargybos ir tolesnėse salėse užsidegė 
žiburiai. Tik į faraono kambarį niekas nedrįso įeiti be įsakymo. 

Viešpats, išvargintas nemigos, vakarykštės kelionės ir šios die- 
nos darbų, sudribo į fotelį. Ramziui atrodė, kad jis faraonauja jau 
šimtus metų, ir niekaip negalėjo patikėti, jog nuo tos valandos, kai 
buvo prie piramidžių, dar nepraėjo nė para. 

“Tik para?.. Negali būti!.." 

Paskui jam atėjo mintis, kad gal įpėdinio širdyje apsigyvena anks- 
tesniųjų faraonų sielos. Tikriausiai taip ir yra, nes kitaip iš kur ja- 
me atsirastų kažkoks senumo jausmas?.. Ir kodėl valstybės valdy- 
mas šiandien jam atrodo paprastas reikalas, nors dar prieš kelis mėne- 
sius jis nustėrdavo pagalvojęs, kad nesugebės valdyti. 

“Viena diena?..— kartojo pats sau.— Betgi aš tūkstančius metų 
esu šioje vietoje!.. Ž 

Staiga jis išgirdo prislopintą balsą: 

— Sūnau mano!.. Sūnau... 

Faraonas pašoko iš fotelio. 

— Kas čia?..— sušuko jis. 

— Aš esu, aš... Argi jau užmiršai mane?.. 

Valdovas negalėjo susiorientuoti, iš kur eina balsas: iš viršaus, 
iš apačios, o gal iš didelės Ozyrio statulos, stovinčios kampe. 

— Sūnau mano, — vėl kalbėjo balsas, — gerbk dievų valią, jei- 
gu nori susilaukti jų palaimingos pagalbos... O, gerbk dievus, nes 
be jų pagalbos didžiausia žemiškoji galybė yra kaip dulkės ir 
šešėlis... Gerbk dievus, jeigu nori, kad tavo klaidų kartėlis neapnuo- 
dytų man buvimo laimingoje Vakarų šalyje... 

Balsas nutilo, viešpats liepė atnešti šviesą. Vienos kambario du- 
rys buvo uždarytos, prie kitų stovėjo sargyba. Niekas pašalinis ne- 
galėjo čia įeiti. 

Pyktis ir nerimas draskė faraono širdį. Kas tai buvo?.. Ar tikrai 
su juo kalbėjo tėvo šešėlis, ar tasai balsas tebuvo nauja žynių apga- 
vystė? 

Bet jeigu dvasininkai gali prabilti į jį iš toli net ir per storiau- 
sius mūrus, tai jie gali ir klausytis. Tad jis, pasaulio viešpats, yra 
kaip laukinis žvėris, apsuptas iš visų pusių. 

Tiesa, klausytis slapčia karaliaus rūmuose buvo įprastas dalykas. 
Tačiau faraonas tikėjosi, kad bent jo kabinetas bus nuo to apsaugo- 
tas II žynių įžūlumas neperžengs aukščiausiojo valdovo slenksčio. 

O jeigu tai buvo dvasia?.. 

Viešpats atsisakė valgyti vakarienę ir nuėjo poilsio. Jis manė, kad 
neužmigs, bet nuovargis įveikė apmaudą. 

Po kelių valandų jį pažadino skambučiai ir šviesa. Jau buvo vi- 
dunaktis, ir žynys astrologas atėjo viešpačiui pranešti apie dangaus 
kūnų padėtį. Faraonas išklausęs raportą tarė: 

— Ar negalėtum, garbingasis pranaše, nuo šiol savo pranešimus 
skaityti kilniajam Semui?.. Juk jis yra mano pavaduotojas religijos 
reikalams... 

Viešpaties abejingumas dangiškiems reikalams žynį labai nuste- 
bino. 

— Jūsų šventenybė, — paklausė jis, — teikiasi atsisakyti patarimų, 
kuriuos žvaigždės duoda valdovams?.. 

— Duoda?— pakartojo faraonas.— Tad pasakyk, ką žada jos 
man"? 

Astrologas, matyt, tikėjosi to klausimo, nes atsakė negalvodamas: 

— Horizontas kol kas yra aptemęs... Pasaulio viešpats dar nepa- 
teko į tiesos kelią, kuris veda į dievų valios pažinimą. Bet anksčiau 
ar vėliau suras jį, o jame ilgą gyvenimą ir laimingą, garbės kupiną 
viešpatavimą... 

— Abha!.. Ačiū tau, šventasis vyre. Kadangi jau žinau, ko man 
reikia ieškoti, pasistengsiu įvykdyti nurodymus, 6 tave dar kartą 
prašau, kad nuo šiol palaikytum ryšį su kilniuoju Semu. Jis yra mano 
pavaduotojas, ir jeigu kada išskaitysi ką nors įdomaus žvaigždėse, 
jis papasakos man rytą. 

Žynys išėjo iš miegamojo purtydamas galvą. 

— Išblaškė man miegą!..— nepatenkintas tarė viešpats. 

— Kilnioji karalienė Nikotrė,— staiga pranešė adjutantas, — prieš 
valandą įsakė man prašyti jūsų šventenybę audiencijos. | 

— Dabar... vidunaktį?..— paklausė viešpats. 

— Kaip tik sakė, kad vidunaktį jūsų šventenybė nubusi... 

Faraonas pagalvojęs adjutantui atsakė, kad laukia karalienės auk- 
sinėje salėje. Jis tikėjosi, kad ten niekas nenugirs jų pasikalbėjimo. 

Viešpats užsimetė apsiaustą, apsiavė neraišiojamais sandalais ir 
įsakė gerai apšviesti auksinę salę. Paskui davęs nurodymą tarnams 
kad jo nelydėtų, jis išėjo. 

Salėje jau rado motiną, apsirengusią šiurkščios drobės gedulo dra- 
bužiais. Pamačiusi faraoną karalienė vėl norėjo pulti ant kelių, bet 
sūnus pakėlė ją ir priglaudė prie krūtinės. 

— Ar įvyko kas svarbaus, motin, kad varginies tokią valandą? — 
paklausė jis. 

— Aš nemiegojau... meldžiausi...— atsakė ji.— O sūnau mano, 
išmintingai atspėjai, kad reikalas yra svarbus!.. Aš girdėjau dieviškąjį 
tavo tėvo balsą... 

— Tikrai?..— tarė faraonas jausdamas, kad jį ima pyktis. 

— Tavo nemirtingasis tėvas, — toliau kalbėjo karalienė,— didžiai 
nuliūdęs man sakė, kad įžengei į klaidingą kelią... Su panieka išsižadi 
vyriausiojo žynio šventinimų ir blogai elgiesi su dievų tarnais. 

“Kas bus su Ramziu, — sakė tavo dieviškasis tėvas, — jeigu jis 
užrūstins dievus ir jį apleis žynių luomas?.. Pasakyk jam... pasakyk 


jam...— kartojo šventasis šešėlis, — kad šitaip jis pražudys Egiptą, 
save ir dinastiją... 
— Oho! — sušuko faraonas, — tai jau šitaip man grasinama 


pirmąją viešpatavimo dieną?.. Mano motin, šuo garsiausiai loja, kai 
bijo, todėl ir grasinimai lemia bloga, bet tik žyniams! 

— Betgi tai tavo tėvo žodžiai...— susirūpinusi pakartojo karalienė. 

— Mano nemirtingasis tėvas, — atsakė faraonas, — ir šventasis se- 
nelis Amenchotepas, būdami skaisčios dvasios, žino mano širdį ir 
apverktiną Egipto būklę. O kadangi mano širdis nori pakelti vals- 
tybę, padaryti galą piktnaudžiavimams, jie negali trukdyti man įgy- 
vendinti sumanymus... 

— Tai tu netiki, kad tėvo dvasia duoda tau patarimų? — vis la- 
biau nuogąstaudama paklausė ji. 

— Nežinau. Bet aš turiu teisę manyti, jog tie dvasių balsai, sklin- 
dantys iš įvairių mūsų rūmų kampų, yra kažkoks žynių pokštas. Tik 
žyniai gali manęs bijoti, bet anaiptol ne dievai ir dvasios... Todėl 
ne dvasios mus gąsdina, motin... 

Karalienė susimąstė. Buvo matyti, kad sūnaus žodžiai padarė jai 
įspūdį, nes ji matė daug stebuklų savo gyvenime ir kai kurie jai 
pačiai atrodė įtartini. 

— Tokiu atveju, — tarė ji atsidususi, — nesi atsargus, mano 
sūnau!.. Po pietų pas mane buvo Herhoras, labai nepatenkintas au- 
diencija pas tave... Jis sakė, kad tu nori pašalinti žynius iš dvaro... 

— O kam jie man?.. Ar tam, kad mano virtuvė ir rūsys turėtų 
didelių išlaidų?.. O gal tam, kad klausytųsi, ką aš kalbu, ir sektų, 
ką darau?.. 

— Visas kraštas ims bruzdėti, jei žyniai paskelbs, kad tu esi be- 
dievis...— tarė karalienė. 

— Kraštas jau bruzda, bet dėl žynių kaltės, — atsakė faraonas.— 
Pagaliau ir apie Egipto liaudies dievobaimingumą aš pradedu susi- 

daryti kitą nuomonę... Jeigu tu, motin, žinotum, kiek Žemutiniame 
Egipte yra bylų dėl dievų išniekinimo, o Aukštutiniame — dėl mi- 
rusiųjų apvogimo, įsitikintum, kad mūsų liaudžiai dvasininkų reika- 
lai jau liovėsi buvę šventi. 

— Tai Egiptą užplūdusių svetimšalių įtaka,— sušuko motina. — 
Ypač finikiečių... 

— Nesvarbu, kieno įtaka, svarbu, kad Egiptas jau nelaiko nei sta- 
tulų, nei žynių antžmogiškomis būtybėmis... O jeigu, motin, dar pa- 
klausytum, ką kalba bajorai, karininkai, kareiviai, suprastum, kad 
atėjo laikas iškelti karaliaus valdžią vietoj dvasininkų, jeigu valdžia 
iš viso neturi žlugti šiame krašte. 

— Egiptas yra tavo, — atsiduso karalienė.— Tavo išmintis yra 
nepaprasta, tad daryk, kaip nori... Bet elkis atsargiai... Oi, atsargiai!.. 
Skorpionas net užmuštas gali sužeisti neatsargų nugalėtoją... 

Jie atsisveikino, ir viešpats grįžo į savo miegamąjį. Bet šį sykį 
jis iš tikrųjų negalėjo užmigti. 

Ramzis jau aiškiai matė, jog tarp jo ir žynių prasidėjo kova, o 
teisingiau — kažkas šlykštaus, kas net nėra verta kovos vardo, ir su 
tuo jis, vadas, iš pat pradžios negali susidoroti. 

Kurgi pagaliau yra priešininkas?.. Prieš ką turi stoti jo ištikima 
kariuomenė?.. Ar prieš žynius, kurie puola prieš jį kniūbsti ant 
žemės? Ar prieš žvaigždes, kurios sako, kad faraonas dar neįžengė 
į tiesos kelią? Su kuo čia turi būti kovojama? 

Gal su tais sutemose sklindančiais dvasių balsais? O gal su savo 
motina, kuri išsigandusi maldauja jį, kad neišvaikytų žynių? 

Faraonas vartėsi patale jausdamas savo bejėgiškumą. Jam ding- 
telėjo mintis: “Kas man galvoj priešininkas, kuris kaip purvas tyžta 
saujoje?.. Tegul sau šneka tuščiose salėse, tegul niršta dėl mano be- 
dievybės... 

Aš įsakinėsiu, o kas išdrįs nevykdyti mano įsakymų, tas bus mano 
priešas, ir prieš tą aš nukreipsiu policiją, teismą ir kariuomenę..." 


IV skyrius 


Taigi hatoro mėnesį, po trisdešimt ketverių viešpatavimo metų, 
mirė faraonas Mer Amen Ramzis XII, dviejų pasaulių valdovas, 
amžinybės viešpats, gyvybės ir visokio džiaugsmo teikėjas. 

Jis mirė, nes jautė, kad jo kūnas darosi silpnas ir nenaudingas, 
mirė, nes ilgėjosi amžinosios tėvynės, o žemiškosios valstybės val- 

dymą geidė patikėti jaunesnėms rankoms. Jis mirė pagaliau todėl, 
kad to norėjo, nes tokia buvo jo valia. Dieviškoji dvasia nuskrido 
tarytum vanagas, kuris ilgai skraidydamas viršum žemės galų gale 
išnyksta žydroje erdvėje. 

Kaip jo gyvenimas buvo nemirtingos esybės būtis pereinamojoje 
šalyje, taip ir mirtis buvo tik vienas iš antžmogiškos egzistencijos 
momentų. 

Viešpats pabudo su aušra ir dviejų pranašų palaikomas bei žynių 
choro lydimas nuvyko į Ozyrio koplyčią. Ten kaip paprastai prikėlė 
dievą, nuprausė jį ir aprengė, sudėjo auką ir pakėlė rankas maldai. 

Tuo metu dvasininkai giedojo. 

I choras. “Garbė tau, kuri kyli virš horizonto ir pereini 
dangų... 

II choras. Tavo šventas kelias lemia sėkmę tiems, į kurių vei- 
dus krinta tavo spinduliai... 

I choras. Ar aš galėčiau eiti nesustodamas, kaip tu eini, o saule!.. 

II choras. Didžioji erdvių keliauninke, kuri neturi viešpaties 
ir kuriai šimtai milijonų metų tėra akimirka... 

I choras. Tu nusileidi, bet gyvuoji. Daugini valandas, dienas 
ir naktis ir gyvuoji pati pagal savo dėsnius... 

II choras. Tu apšvieti žemę, savo rankomis aukodama pati 
save, kai Ra pavidalu pateki horizonte. 

I choras. O išnyrančioji žvaigžde, didi savo šviesa, kuri pati 
kuri savo kūno dalis... 

II choras. Ir niekieno nepagimdyta, pati save gimdai horizonte." 

Ir šioje vietoje atsiliepė faraonas: 

“O spinduliuojančioji danguje! Leisk man įžengti amžinybėn, su- 
sijungti su garbingais ir tobulais aukštesniosios šalies šešėliais, kad 
drauge su jais regėčiau tavo gaisus rytą ir vakarą, kai susijungi su 
savo motina Nute. O kai pakreipsi į vakarus savo veidą, tesusideda 
mano rankos maldai, už kalnų užmiegančio gyvenimo garbei"". 

Taip iškėlęs rankas kalbėjo viešpats, skendėdamas smilkalų de- 
besyje. Staiga jis nutilo ir krito aukštielninkas ant greta stovinčių 
žynių rankų. 

Jis buvo nebegyvas. 


* Himnas yra autentiškas. 

Žinia apie faraono mirtį žaibu apskriejo rūmus. Tarnai paliko savo 
darbus, prižiūrėtojai liovėsi budėję prie vergų, buvo sukelta ant kojų 
gvardija ir prie visų įėjimų pastatytos sargybos. 

Didžiajame kieme pradėjo rinktis minia — virėjai, sandėlininkai, 
arklininkai, jo šventenybės moterys ir jų vaikai. Vieni klausinėjo, ar 
tai tiesa, kiti stebėjosi, kad saulė dar šviečia danguje, o visi drauge 
šaukė veriančiais balsais: 

“O viešpatie!.. O mūsų tėve!.. O mylimiausiasis!.. Ar gali būti, 
kad tu jau mus palieki?.. O taip, tu jau eini į Abidą*!.. Į Vakarus, į 
Vakarus, į teisingųjų žemę!.. Vieta, kurią tu mylėjai, aimanuoja ir 
rauda tavęs..."* 

Baisus riksmas sklido per visus kiemus, po visą parką. Atsimušęs 
į rytų kalnus, jis vėjo sparnais perskrido per Nilą ir sukėlė nerimą 
Memfio mieste. 

Tuo metu žyniai melsdamiesi pasodino mirusiojo kūną praban- 
giuose, uždaruose neštuvuose. Aštuoni sustojo prie kartelių, keturi 
paėmė į rankas stručio plunksnų vėduokles, kiti smilkalus ir ruošėsi 
išeiti. 

Tuo momentu atbėgo karalienės Nikotrė. Pamačiusi kūną jau 
neštuvuose, ji puolė prie mirusiojo kojų. 

— O mano vyre! O mano broli! O mano mylimasis! — šaukė ji 
raudodama.— O mylimasis, pasilik su mumis, lik savo namuose, 
neišeik iš tos vietos ant žemės, kurioje esi... 

“Ramybėje, ramybėje, į Vakarus, — giedojo žyniai, — o didysis 
valdove, eik ramybėje į Vakarus...“ 

— Deja, — kūkčiojo karalienė, — tu skubi prie kelto, norėdamas 
persikelti į kitą krantą! O žyniai, O pranašai, neskubėkite, palikite 
jį! Juk jūs grįšite namo, o jis nueis į amžinybės Šalį... 

“Ramybėje, ramybėje, į Vakarus!..— giedojo žynių choras.— Jei 
dievams patiks, amžinybės dienai atėjus vėl pamatysime tave, val- 
dove, nes juk eini į šalį, kuri visus žmones sujungia."** 

Kilniajam Herhorui davus ženklą, tarnaitės atplėšė karalienę nuo 
faraono kojų ir Jėga nuvedė į jos kambarius. 

Žynių nešami neštuvai pajudėjo, 0 juose sėdėjo valdovas, apreng- 
tas ir minios apsuptas kaip gyvas. Iš dešinės ir iš kairės, prieš jį ir 


* Autentiška. 
** Autentiška. 

iš paskos ėjo generolai, iždininkai, teisėjai, didieji raštininkai, kir- 
vio ir lanko nešiotojas ir svarbiausia — įvairių rangų žynių minia. 

Kieme tarnai puolė kniūbsti aimanuodami ir raudodami, bet ka- 
riuomenė pagerbė ginklu ir sugaudė trimitai tarytum sveikindami 
gyvą karalių. 

Iš tikrųjų viešpats lyg gyvas buvo nešamas prie kelto. Pasiekę 
Nilą, žyniai pastatė neštuvus aukso spalvos laive, po purpuriniu bal- 
dakimu, tarsi faraonas būtų gyvas. 

Čia neštuvus apibėrė gėlėmis, priešais juos pastatė Anubio sta- 
tulą, ir karališkasis laivas, lydimas tarnų ir dvaro moterų raudų, pa- 
judėjo į kitą Nilo krantą. 

Per dvi valandas kelio nuo rūmų, už Nilo, už kanalo, už dirbamų 
laukų ir palmių gojelių, tarp Memfio ir “Mumijos plokštikalnio", bu- 
vo originali vietovė. Visi pastatai čia buvo skirti mirusiesiems, o gy- 
veno ten tik kolchitai? ir paraschitai — lavonų balzamuotojai. | 

Ta vietovė tarsi tikrųjų kapų prieangis, lyg tiltas, kuris jungė 
gyvąją visuomenę su amžinojo poilsio vieta. Čia buvo atvežami nu- 
mirėliai ir iš jų daromos mumijos; čia šeimos derėdavosi su žyniais 
dėl laidotuvių kainos. Čia mirusiesiems buvo gaminamos šventosios 
knygos ir juostos, karstai, rakandai, indai ir statulos. 

Tą vietovę, už poros tūkstančių žingsnių nuo Memfio, supo 1il- 
gas mūras, vienur kitur turintis vartus. Būrys, nešęs faraono kūną, 
sustojo prie puikiausių vartų, į kuriuos vienas žynys pasibeldė. 

— Kas ten? — paklausė iš vidaus. 

— Ozyris Mer Amen Ramzis, dviejų pasaulių viešpats, ateina pas 
jus ir reikalauja, kad paruoštumėte jį amžinai kelionei,— atsakė 
žynys. 

— Ar tai įmanoma, kad užgestų Egipto saulė?.. Kad mirtų tas, 
kuris pats buvo alsavimas ir gyvybė?.. 

— Tokia buvo jo valia, — pasakė žynys.— Tad priimkite viešpatį 
su derama pagarba ir suteikite jam visas paslaugas, kokių reikia, kad 
jūsų neištiktų bausmė šiame ir būsimajame gyvenime. 

— Padarysime, kaip sakote, — tarė balsas iš vidaus. 

Dabar žyniai paliko neštuvus prie vartų ir skubiai pasišalino, kad 
jų nepaliestų nešvarus šioje vietoje sukauptų lavonų tvaikas. Liko tik 
civiliai valdininkai, vadovaujami aukščiausiojo teisėjo ir iždininko. 

Po kurio laiko vartai atsidarė, ir pro juos išėjo keliolika žmonių. 
Jie vilkėjo žynių drabužiais ir buvo užsidengę veidus. 

Pamatęs juos teisėjas prabilo: 

— Atiduodame jums mūsų ir jūsų viešpaties kūną. Darykite su 
juo, ką liepia religijos nuostatai, ir nieko neužmirškite, kad tas di- 
dysis velionis nepatirtų dėl jūsų kaltės rūpesčių aname pasaulyje. 

O iždininkas pridūrė: 

— Panaudokite auksą, sidabrą, malachitą, jašmą, smaragdus, turkį 
ir ypatingiausius kvepalus štai šitam viešpačiui, kad jam nieko 
netrūktų ir kad visa tai būtų geriausios rūšies. Tai sakau jums aš, 
iždininkas. O jeigu atsirastų nenaudėlis, kuris vietoj tauriųjų metalų 
norėtų pakišti suklastotus, o vietoj brangakmenių — finikiečių stiklą, 
teatsimena, kad jam bus nukirstos rankos ir išluptos akys. 

— Bus padaryta, kaip reikalaujate,— atsakė vienas iš apsi- 
dangsčiusių žynių. 

Po to kiti pakėlė neštuvus ir nuėjo su jais į mirusiųjų viešpatiją 
giedodami: 

“Eini ramybėje į Abidą!.. Eik ramus iki Tėbų Vakarų!.. Į Vaka- 
rus, į Vakarus, į teisingųjų žemę!.." 

Vartai užsidarė, o aukščiausiasis teisėjas, iždininkas ir juos lydin- 
tieji valdininkai grįžo prie kelto ir paskui į rūmus. 

Tuo metu gaubtais apsidangstę žyniai nugabeno neštuvus į didelį 
pastatą, kur buvo balzamuojami tik karalių ir aukščiausiųjų pa- 
reigūnų, kurie naudojosi išimtine faraono malone, kūnai. Jie susto- 
jo prieangyje, kur stovėjo auksuota valtis ant ratų, ir išėmė numirėlį 
1š neštuvų. 

— Žiūrėkite! — sušuko vienas gaubtuotasis,— argi jie ne va- 
gys?.. Juk faraonas mirė Ozyrio koplyčioje, vadinasi, turėjo būti 
iškilmių drabužiais... O čia — o!.. Vietoj auksinių apyrankių — žal- 
varinės, grandinė taip pat žalvarinė, o žieduose netikri brangakmeniai. 

— Tiesa, — atsakė kitas.— Įdomu, kas taip pasidarbavo: žyniai 
ar raštininkai? 

— Aišku, žyniai!.. O kad jums rankos nudžiūtų, nevidonai!.. Ir 
tokie niekšai drįsta mus įspėti, kad mes duotume numirėliui viską 
ir geriausios rūšies... 

— Tai ne jie reikalavo, o iždininkas... 

— Visi jie vagys... 

Taip kalbėdami balzamuotojai nuėmė nuo lavono karališkuosius 
apdarus, apvilko jį auksinėmis gijomis ataustu chalatu ir pernešė 
kūną į valtį. 

— Ačiū dievams, — pasakė kažkuris,— kad jau turime naują 
viešpatį. Tas žynius sutvarkys... Ką paėmė rankomis, dantyse 
grąžins... 

— Ūūu!.. Sako, kad jis bus kietas valdovas, — atsiliepė kitas.— 
Draugauja su finikiečiais, mielai bendrauja su Pentueru, kuris juk 
kilęs ne iš žynių, o iš tokių pat kaip mes skurdžių... O kariuomenė, 
pasakojama, už naująjį faraoną leistųsi sudeginama ar paskandinama... 

— Ir dar šiomis dienomis jis šauniai sumušė libius... 

— O kur jis yra, tas naujasis faraonas?..— paklausė kitas.— Dy- 
kumoj!.. Aš bijau, kad jo neištiktų nelaimė dar negrįžus į Memfį... 

— O kas jam ką padarys, kai su juo kariuomenė! Kad aš nesu- 
laukčiau padorių laidotuvių, jeigu jaunasis viešpats su Žyniais nepa- 
darys taip kaip buivolas su kviečiais... 

— Oi tu, kvaily! — tarė iki šiol tylėjęs balzamuotojas.— Fara- 
onas nugalės žynius!.. 

— Kodėl ne?.. 

— O ar tu matei kada, kad liūtas sudraskytų piramidę?.. 

— Irgi šneka!.. 

— Arba buivolas ją sugriautų? 

— Žinoma, kad nesugriaus. 

— O viesulas ar nuvers piramidę? 

— Ko jis šiandien prikibo klausinėti?.. 

— Taigi aš tau sakau, kad greičiau liūtas, buivolas ar viesulas 
apvers piramidę, negu faraonas nugalės žynių luomą... Tegu tas fa- 
raonas būtų ir liūtas, buivolas ir viesulas viename asmenyje... 


— Eli, jūs ten! — pasigirdo iš viršaus.— Ar numirėlis paruoštas?.. 
— Jau... jau... tik žandikaulis jam krinta,— atsiliepė kažkas iš 
prieangio. 


— Vis tiek... duokit jį čia greičiau, nes Izidė po valandos turi 
išeiti į miestą... 

Po valandėlės auksuota valtis su numirėliu virvėmis buvo pakel- 
ta aukštyn, į vidinį balkoną. 

Iš prieangio durys vedė į didelę salę, nudažytą žydra spalva ir 
papuoštą geltonomis žvaigždėmis. Per visą salės ilgį prie vienos sie- 
nos buvo įrengta lyg ir lanko formos galerija. Lanko galai buvo pa- 
kilę per vieną aukštą, o vidurys — per pusantro aukšto. 

Salė vaizdavo dangaus skliautą, galerija — saulės kelią danguje, 
o miręs faraonas turėjo būti Ozyris, atseit saulė, kuri slenka iš rytų 
į vakarus. 

Apačioje stovėjo būrys žynių ir vaidilučių, kurie laukdami apeigų 
kalbėjosi apie pašalinius dalykus. 

— Paruošta!..— pasigirdo iš balkono. 

Kalbos nutilo. Viršuje nuaidėjo trys bronzinės skardos dūžiai, ir 
balkone pasirodė auksuota saulės valtis, kuria vyko velionis. 

Apačioje suskambėjo himnas saulės garbei: 

“Štai ji pasirodo debesyse, kad žemę nuo dangaus atskirtų, o pas- 
kui juos sujungtų... 

Nuolat slypinti kiekviename daikte, ji viena gyva ir joje amžinai 
gyvuoja visi daiktai..." 

Valtis pamažu slinko lanku aukštyn, pagaliau sustojo aukščiau- 
siame taške. 

Tada apatiniame lanko gale pasirodė vaidilutė, aprengta kaip deivė 
Izidė, drauge su sūnumi Horu ir taip pat iš lėto ėmė kopti aukštyn. 
Jie vaizdavo mėnulį, kuris slenka paskui saulę. 

Dabar valtis pradėjo leistis nuo lanko viršūnės į vakarus, o apačio- 
je vėl pragydo choras: 

“Dievas įsikūnijęs visuose daiktuose, Šu dvasia'? — visuose die- 
vuose. Jis yra gyvo žmogaus kūnas, jis sukūrė medį, kuris veda vai- 
sius, jis sukelia derlių nešančius potvynius. Be jo niekas negyvena 
Žemės rutulyje"*. 

Valtis dingo vakariniame balkono gale, Izidė su Horu sustojo lan- 
ko viršūnėje. Prie valties pribėgo būrys žynių, iškėlė faraono kūną 
ir padėjo jį ant marmurinio stalo — lyg Ozyrį poilsiui po dienos 
darbų. 

Paskui prie velionio priėjo paraschitas, aprengtas kaip dievaitis 
Tifonas. Ant galvos jis turėjo užsidėjęs bjaurią kaukę su rudu gau- 
ruotu peruku, ant pečių — šerno kailį, o rankoje — akmeninį etio- 
pišką peilį. | 

Tuo peiliu jis ėmė greit pjauti velionio padus. 

— Ką darai miegančiam, broli Tifonai? — paklausė jį Izidė nuo 
balkono. 

— Grandau kojas mano broliui Ozyriui, kad žemės dulkėmis ne- 
priterštų dangaus, — atsakė kaip Tifonas apsirengęs paraschitas. 

Nupjovęs padus paraschitas čiupo sulenktą vielą, įkišo ją miru- 
siajam į nosį ir ėmė traukti smegenis. Po to perskrodęs jam pilvą 
greit ištraukė vidurius, širdį ir plaučius. 


* Himnas autentiškas. 

puoštas dievų Hapio, Emsečio, Duamutfo ir Kebchsneufo calvo- 
mis!!, ir į kiekvieną ąsotį sudėjo kurį nors mirusiojo vidaus organą. 

— O ką ten darai, broli Tifonai? — antrą kartą paklausė Izidė. 

— Valau savo brolį Ozyrį nuo žemiškų daiktų, kad pasidarytų 
gražesnis, — atsakė paraschitas. 

Šalia marmurinio stalo buvo baseinas su sodos prisotintu vande- 
niu. Išvalę kūną paraschitai įmetė jį į baseiną, kuriame jis turėjo 
mirkti septyniasdešimt dienų. 

Tuo metu Izidė, perėjusi per visą balkoną, prisiartino prie tos vie- 
tos, kur paraschitas perskrodė ir išvalė faraono lavoną. Ji pažiūrėjo 
į marmurinį stalą ir matydama, kad jis tuščias, paklausė išsigandusi: 

— Kur mano brolis?.. Kur mano dieviškasis sutuoktinis?.. 

Staiga sudundėjo perkūnija, suskambo trimitai ir bronzinės skar- 
dos, o Tifonu aprengtas paraschitas ėmė kvatoti ir sušuko: 

— Gražioji Izide, kuri drauge su žvaigždėmis linksmini naktis, 
nebėra jau tavo vyro!.. Jau niekad spindulingasis Ozyris nebesės į 
auksinę valtį, jau niekad saulė nepasirodys dangaus skliaute... Aš tai 
padariau, aš, Setas, ir paslėpiau jį taip giliai, kad nė vienas dievas, 
nė visi drauge jo nesuras!.. 

Išgirdusi tuos žodžius, deivė persiplėšė drabužius, pradėjo aima- 
nuoti ir rauti sau plaukus. Vėl sugaudė trimitai, griaustinis ir var- 
pai, subruzdo žyniai ir vaidilutės, paskui pasigirdo riksmas, keiks- 
mai,— ir staiga visi puolė Tifoną šaukdami: 

— Prakeikta tamsybių dvasia!.. Kuri sukeli dykumų viesulus, su- 
audrini jūrą, temdai dienos šviesą!.. Kad tu prasmegtum prarajon, iš 
kurios pats dievų tėvas negalėtų tavęs išvaduoti... Prakeiktas... pra- 
keiktas Setas!.. Tegul tavo vardas kelia siaubą ir pasišlykštėjimą!.. 

Taip keikdami visi puolė Tifoną su kumščiais ir lazdomis, o ru- 
daplaukis dievaitis pasileido bėgti ir galų gale dingo iš salės. 

Vėl trys bronzinės skardos dūžiai, ir apeigos pasibaigė. 

— Na, gana! — šūktelėjo vyresnysis žynys būriui, kuris jau bu- 
vo pradėjęs rimtai peštis tarp savęs.— Tu, Izide, gali eiti į miestą, 
o kiti imkitės kitų numirėlių, kurie laukia mūsų... Neapleiskit kitų 
mirusiųjų, nes dar nežinia, kaip mums už šitą sumokės... 

— Tikriausiai nedaug! — atsiliepė balzamuotojas.— Sako, ižde 
nieko nėra, o finikiečiai grasina nebeskolinsią, jeigu negaus naujų 
te1s1ų... 

— Tegul juos mirtis išnaikina, tuos jūsų finikiečius! Netrukus 
žmogus turės jų prašyti išmaldos miežiniam paplotėliui, taip jie viską 
užgrobė... 

— Bet jeigu jie neduos faraonui pinigų, už laidotuves mes nie- 
ko negausim... 

Po truputį kalbos nutilo, ir iškilmių dalyviai išėjo iš žydrosios 
salės. Tik prie baseino, kuriame mirko faraono palaikai, pasiliko sar- 
gyba. 

Visos tos apeigos, atkuriančios legendą apie tai, kaip Ozyrį (saulę) 
užmušė Tifonas (nakties ir nusikaltimo dievaitis), buvo reikalingos 
faraono lavonui išskrosti bei išvalyti ir šitaip paruošti jį tikram bal- 
zamavimui. 

Septyniasdešimt dienų gulėjo velionis sodos prisotintame van- 
denyje, bene prisiminimui, kad piktasis Tifonas buvo paskandinęs brolio 
kūną Sodos ežeruose. Visas tas dienas, rytą ir vakare, Izide persi- 
rengusi vaidilutė ateidavo į žydrąją salę. Ten aimanuodama ir rau- 
dama sau plaukus ji klausinėjo visų, ar kas nematė jos dieviškojo 
sutuoktinio ir brolio. 

Praslinkus tam gedulo laikui į salę atvyko Horas, Ozyrio sūnus 
ir įpėdinis su savo palyda,— ir tik jie pamatė vonią su vandeniu. 

— Gal čia paieškosime mano tėvo ir brolio kūno? — paklausė 
Horas. 

Paieškojo ir surado, o paskui, žyniams didžiai džiaugiantis ir 
skambant muzikai, jie išėmė faraono kūną iš stiprinančios maudyklos. 

Kūnas buvo įdėtas į akmeninį vamzdį, kuriuo kelias dienas ėjo 
karštas oras, ir išdžiovinus jį atiduotas balzamuotojams. 

Dabar prasidėjo svarbiausios ceremonijos, kurias atliko aukščiau- 
sieji kapinyno žyniai. 

Velionio kūnas, atkreiptas galva į pietus, buvo plaunamas šven- 
tintu vandeniu, o jo vidus — palmių vynu. Ant grindų, pabarstytų 
pelenais, susėdo raudotojos ir raudamos sau plaukus, draskydamos 
veidus apraudojo mirusįjį. Aplink jo guolį susirinko žyniai, persi- 
rengę dievaičiais — buvo čia nuoga Izidė su faraonų karūna, jau- 
nuolis Horas, Anubis su šakalo galva, Totas su paukščio galva! ir 
su lentelėmis rankose ir daug kitų. 

To garbingo susirinkimo priežiūroje, aidint giesmėms ir maldoms, 
specialistai ėmė kimšti į mirusiojo vidų stipriai kvepiančių žolių pju- 
venų ir net pilti ten kvepiančių sakų. Vietoj tikrų akių buvo įdėtos 
stiklinės bronza aptaisytos akys. 

Po to visas kūnas buvo apibarstytas sodos milteliais. 

Po šių ceremonijų priėjo kitas žynys ir susirinkusiems paskelbė, 
kad velionio kūnas yra Ozyrio kūnas ir jo savybės yra Ozyrio sa- 
vybės. Stebuklingos jo kairiojo smilkinio savybės — tai dievo Tu- 
mu“ smilkinių savybės, o jo dešinioji akis — tai dievo Tumu akis, 
kurios spinduliai perskrodžia tamsą. Jo kairioji akis — Horo akis, 
naikinanti visus gyvus padarus, viršutinė lūpa — Izidė, o apatinė 
lūpa — Neftė““. Mirusiojo kaklas yra deivė, rankos — dievų sielos, 
pirštai — dangaus žalčiai, deivės Selkitės sūnūs". Jo šonai — tai 
dvi Amono plunksnos, nugarkaulis — Sibu stuburas, o pilvas yra 
dievas Nuė!“.* 

Kitas žynys sako: 

“Lūpos man duotos kalbėti, kojos — vaikščioti, rankos — 
priešams parblokšti. Aš prisikeliu iš mirusiųjų, gyvenu, atveriu dangų — 
darau tai, kas man įsakyta Memfyje".** 

Tuo metu ant mumijos kaklo pakabinamas vabalo skarabėjaus at- 
vaizdas, padarytas iš brangakmenio, ant kurio yra užrašas: 

“O širdie mano, širdie, kurią gavau iš motinos, kurią turėjau būda- 
mas ant žemės, o širdie, nestok prieš mane ir neliudyk blogai teis- 
mo dieną".*** 

Dabar kiekvieną ranką ir koją, kiekvieną mirusiojo pirštą žyniai 
apvynioja juostomis, ant kurių surašytos maldos ir užkeikimai. Tos 
juostos suklijuojamos guma ir balzamais. Ant krūtinės ir ant kaklo 
padedami ištisi “Mirusiųjų knygos" rankraščiai su tokiais apmąsty- 
mais, kuriuos žyniai garsiai skaito prie velionio: 

“Esmi tas, kuriam joks dievas nedaro kliūčių. Kas jis yra?.. Jis 
yra Tumu ant savo skydo, jis yra Ra ant savo skydo, kuris kyla dan- 
gaus rytuose. 

Esu Vakar ir pažįstu Rytojų. 

Kas jis yra? 

Vakar — yra Ozyris, Rytojus — yra Ra tą dieną, kai jis sunai- 
kins aukščiau visko esančio viešpaties priešus ir kai paaukos savo 
sūnų Horą. Kitais žodžiais, — tą dieną, kai Ozyrio karstą pasitiks jo tė- 
vas Ra. Jis tramdo dievus Ozyrio, Amenčio kalno viešpaties, įsakymu. 

Kas tai yra? 


* Autentiška. 
** Autentiška. 
*** Autentiška. 

Amentis!' — tai dievų sielų kūrimas, Amenčio kalno viešpaties 
Ozyrio įsakymas, kitais žodžiais, Amentis — tai dievo Ra sukeltas 
sujudimas. Kiekvienas dievas, kuris ten atvyksta, kovoja. Aš Žinau 
didį dievą, kuris ten gyvena. 

Aš esu iš savo krašto, ateinu iš savo miesto, naikinu blogį, šali- 
nu pikta, atitolinu purvą nuo savęs. Atvykstu į dangaus gyventojų 
šalį, įžengiu pro didingus vartus. O jūs, draugai, ištieskit man ranką, 
nes būsiu vienas iš jūsų"." 

Kai kiekviena mirusiojo kūno dalis jau apvyniota maldų kaspi- 
nais ir aprūpinta amuletais, kai velionis jau turi pakankamą atsargą 
apmąstymų, kurie padės jam orientuotis dievų šalyje, reikia pagal- 
voti apie dokumentą, kuris jam atidarytų vartus į tą šalį. 

Mat tarp kapo ir dangaus mirusiojo laukia keturiasdešimt du 
baisūs teisėjai, kurie Ozyrio pirmininkaujami tiria jo žemiškąjį gy- 
venimą. Ir tik tada, kai velionio širdis, pasverta ant teisingumo svars- 
tyklių, pasirodys prilygstanti tiesos deivei, kai dievas Dutis, 
užrašinėjantis lentelėse mirusiojo darbus, pripažįsta juos esant gerus, 
tiktai tada Horas ima vėlę už rankos ir veda ją prie Ozyrio sosto. 

O kad velionis galėtų teismui pasiaiškinti, reikia jo mumiją ap- 
vynioti papirusu, kuriame surašyta bendroji išpažintis. Vystydami jį 
tuo dokumentu, žyniai kalba aiškiai ir suprantamai, kad mirusysis 
nieko neužmirštų: 

“Teisybės valdovai, atnešu jums vien tik tiesą.— Nepadariau blo- 
ga klastingu būdu nė vienam žmogui.— Nepadariau nelaimingo nė 
vieno savo artimo.— Nesusitepiau nedorybe ir šmeižto žodžiu tie- 
sos namuose.— Negyvenau artimai su blogiu. — Nedariau bloga.— 
Kaip viršininkas neliepdavau savo valdiniams dirbti daugiau, negu 
jie gali. — Niekas dėl mano kaltės nepasidarė bailiu, skurdžium, 
kenčiančiu ar nelaimingu. — Nedariau nieko, už ką mane pasmerktų 
dievai. — Neengiau vergo.— Nemarinau jo badu.— Nevirkdžiau 
jo.— Neužmušiau.— Neliepiau užmušinėti iš pasalų. — Nemela- 
vau.— Negrobsčiau šventyklų turto.— Nemažinau dievams skirtų pa- 
jamų. — Neatiminėjau iš mumijų duonos nei juostų. — Nenusidėjau 
su savo apygardos žyniu.— Nei atiminėjau, nei mažinau jo turtą.— 
Nenaudojau suklastotų svarstyklių. — Neatplėšiau kūdikio nuo jo žin- 
dyvės krūties.— Nebuvau žiaurus.— Negaudžiau tinklais paukščių, 


* “Mirusiųjų knyga". 

skirtų dievams.— Nekenkiau potvyniui.— Nenukreipiau kanalų 
tėkmės.— Negesinau ugnies netinkamu laiku.— Nevogiau iš dievų 
aukų, kurios jiems buvo sudėtos.— Esmi švarus... Esmi švarus... Es- 
mi švarus..."* 

Kai velionis jau buvo supažindintas iš “Mirusiųjų knygos“, kaip 
elgtis amžinybės šalyje, o svarbiausia — žinojo, kaip pasiteisinti ke- 
turiasdešimt dviejų dievų teisme, žyniai dar aprūpino jį tos knygos 
įžanga ir žodžiu paaiškino jos nepaprastą svarbą. 

Dėl to balzamuotojai, kurie buvo apstoję šviesią faraono mumiją, 
pasitraukė, o į jų vietą atėjo vyriausiasis žynys ir ėmė kuždėti mi- 
rusiajam į ausį: 

“Zinok, kad turėdamas tą knygą priklausysi gyviesiems ir įsigy- 
si didelę reikšmę tarp dievų. Žinok, kad jos dėka niekas nedrįs tau 
priešintis. Patys dievai prisiartins prie tavęs ir priglaus tave, nes pri- 
klausysi jų draugijai. 

Žinok, kad ši knyga leis tau pažinti, kas buvo pradžioje. Nė vie- 
nas žmogus nėra jos paskelbęs, jokia akis nėra jos mačiusi, jokia au- 
sis nėra jos girdėjusi. Ta knyga yra pati tiesa, bet niekas ir nieka- 
dos nėra jos pažinęs. Tebūnie ji matoma tik tau ir tam, kuris tave 
ja aprūpino. Neruošk jai komentarų, kuriuos tau galėtų padiktuoti ta- 
vo atmintis arba vaizduotė. Ji visa surašoma salėje, kur balzamuo- 
jami numirėliai. Tai yra didelė paslaptis, kurios nežino joks papras- 
tas žmogus, niekas pasaulyje. 

Ta knyga bus tavo maistas žemesniojoje dvasių karalijoje, ji 
parūpins tavo sielai priemonių būti žemėje, suteiks jai amžiną gy- 
venimą ir padarys taip, kad niekas tavęs negalės valdyti".** 

Faraono kūnas buvo aprengtas brangiais drabužiais, ant veido 
uždėta auksinė kaukė, jo kryžmai sudėtos rankos buvo apmaustytos 
žiedais ir apyrankėmis. Po galva jam buvo padėta dramblio kaulo 
atramėlė, ant kokių pratę miegoti egiptiečiai. Pagaliau jo kūnas bu- 
vo uždarytas į tris karstus,— popierinį su įvairiais užrašais, paauk- 
suotą kedrinį ir marmurinį. Pirmieji du tiksliai atitiko mirusiojo kūno 
formas; net raižytas veidas buvo panašus, tik šypsantis. 

Išbuvusi tris mėnesius mirusiųjų vietovėje, faraono mumija bu- 
vo paruošta iškilmingoms laidotuvėms ir nugabenta į karalių rūmus. 


* “Mirusiųjų knyga", 75 skyrius. Tai vienas kilniausių dokumentų, kokius 
yra palikusi senovė. 
** “Mirusiųjų knyga", 148 skyrius. 

Septyniasdešimt dienų, kurias garbingi palaikai mirko sodos pri- 
maišytame vandenyje, Egipte truko gedulas. 

Šventyklos buvo uždarytos, nevyko procesijos. Nutilo muzika, 
niekas nekėlė pokylių, šokėjos pavirto raudotojomis ir, užuot šoku- 
sios, rovė sau plaukus ir iš to taip pat turėjo pajamų. 

Niekas negėrė vyno, nevalgė mėsos. Aukščiausieji pareigūnai 
vilkėjo šiurkščiais drabužiais, vaikščiojo basi. Niekas nesiskuto 
(išskyrus žynius), o uoliausieji net nesiprausė, tik tepėsi purvu veidą 
ir pelenais barstėsi plaukus. 

Nuo Viduržemio jūros iki pirmųjų Nilo slenksčių, nuo Libijos dy- 
kumos iki Sinajaus pusiasalio viešpatavo tyla ir liūdesys. Užgeso 
Egipto saulė, išėjo į Vakarus ir paliko savo tarnus viešpats, kuris 
teikė džiaugsmą ir gyvybę. 

Aukštojoje visuomenėje įėjo į madą kalbos apie visuotinį siel- 
vartą, kuris paliečia net gamtą. 

—- Ar nepastebėjai, — sakydavo vienas didikas kitam, — kad die- 
nos pasidarė trumpesnės ir tamsesnės? 

— Nedrįsau dėl to prisipažinti tau, — atsakydavo kitas, — bet iš 
tikrųjų taip yra. Aš net pastebėjau, kad naktį mažiau būna žvaigždžių 
ir pilnatis trumpesnė, o jaunas mėnulis būna ilgiau negu paprastai. 

— Piemenys pasakoja, kad gyvuliai ganyklose nenori ėsti, tik 
baubia... 

— O aš girdėjau iš medžiotojų, kad apsiverkę liūtai nebepuola 
stirnų, nes neėda mėsos. 

— Baisūs laikai!.. Ateik šį vakarą pas mane, išgersime po stiklą 
gedulo gėrimo, kurį išrado mano rūsių prižiūrėtojas. 

— Žinau, turbūt turi juodojo Sidono alaus?.. 

— Tegul dievai apsaugo, kad tokiu laiku vartotume linksmi- 
nančius gėrimus! Skystis, kurį išrado mano rūsių prižiūrėtojas, vi- 
sai ne alus... Aš jį veikiau palyginčiau su vynu, kuriame sočiai mus- 
kuso ir žolių kvapų. 

— Labai tinkamas gėrimas, kai mūsų viešpats yra mirusiųjų kara- 
lystėje, kur visą laiką sklinda muskuso ir balzamavimo žolių kvapas. 

Taip septyniasdešimt dienų liūdėjo aukšti pareigūnai. 

Pirmas džiaugsmo virpulys persirito per Egiptą tada, kai iš mi- 
rusiųjų vietovės buvo pranešta, kad valdovo kūnas išimtas iš sodos 
vonios ir balzamuotojai su žyniais jau atlieka prie jo apeigas. 

Tą dieną gedėtojai pirmą kartą nusikirpo plaukus, nusivalė purvą 
nuo veidų, o kas turėjo noro, ir nusiprausė. Ir tikrai jau nebuvo pa- 
grindo sielvartauti, nes Horas surado Ozyrio palaikus, balzamuotojų 
meno dėka Egipto valdovas pradėjo atgauti gyvybę, o žynių maldoms 
ir “Mirusiųjų knygai" padedant darėsi lygus dievams. 

Nuo šiol velionį faraoną Mer Amen Ramzį oficialiai pradėta va- 
dinti “Ozyriu", nes neoficialiai jis buvo taip vadinamas tuojau po 
mirties. 

Įgimtas Egipto liaudies linksmumas ėmė nustelbti gedulą, ypač 
kariuomenėje, tarp amatininkų ir valstiečių. Kai kada tas džiaugsmas 
tarp paprastų žmonių įgaudavo nepadorių formų. . 

Mat nežinia iš kur pradėjo plisti gandai, jog naujasis faraonas, 
kurį visa liaudis instinktyviai pamilo, norįs pagerinti valstiečių, dar- 
bininkų ir net vergų dalią. 

Dėl to pasitaikydavo (negirdėtas dalykas), kad mūrininkai, staliai 
ir puodžiai, užuot ramiai sau gėrę ir kalbėjęsi apie savo amatą arba 
šeimyninius reikalus, išdrįsdavo smuklėse ne tik skųstis dėl mo- 
kesčių, bet net reikšti nepasitenkinimą žynių valdžia. O valstiečiai, 
užuot skyrę laisvą laiką maldoms ir senolių atminimui, kalbėdavosi 
tarpusavyje, kad būtų labai gera, jeigu kiekvienas iš jų turėtų kelias 
lysves nuosavos žemės ir galėtų ilsėtis kiekvieną septintą dieną! 

Apie kariuomenę, ypač apie svetimšalių pulkus, nėra ko ir kalbėti. 
Tie žmonės vaizdavosi, kad jie yra žymiausia Egipto klasė, o jeigu 
dar nėra, tai greit būsią po kažkokio laimingo karo, kuris turįs pra- 
sidėti. 

Užtat nomarchai, kaimo dvarų bajorai ir ypač vyriausieji šven- 
tyklų žyniai iškilmingai gedėjo mirusiojo viešpaties, nors jau buvo 
galima džiaugtis, kai faraonas tapo Ozyriu. 

Tiesą sakant, naujasis valdovas iki šiol dar niekam nepadarė 
skriaudos, todėl didikų liūdesį kėlė tik gandai,— tie patys, kurie 
džiugino paprastą liaudį. Nomarchus ir bajorus apimdavo siaubas 
vien tik pagalvojus, kad jų valstietis galės penkiasdešimt dienų per 
metus nieko neveikti ir — kas blogiausia — turėti nuosavos žemės, 
kad ir tiek, kiek užtektų kapui pasistatyti. Žyniai tik balo sukandę 
dantis matydami, kaip Ramzis XIII šeimininkauja ir kaip elgiasi su jais. 

Ir tikrai faraono rūmuose įvyko didelių pasikeitimų. 

Savo būstą Ramzis perkėlė į vieną iš šoninių pastatų, kur beveik 
visus kambarius užėmė generolai. Rūsiuose jis apgyvendino graikų 
kareivius, pirmame aukšte — gvardiją, o kambariuose, esančiuose 

palei mūrą,— etiopus. Sargyboje aplink rūmus stovėjo azijiečiai, o 
šalia jo šventenybės būsto apsigyveno eskadronas, kurio kareiviai 
lydėjo viešpatį, kai tas vijosi Teheną per dykumą. 

Blogiausia, kad jo šventenybė, nepaisydamas neseniai įvykusio li- 
bių maišto, grąžino jiems savo malonę, nė vieno iš jų nenubaudė, 
priešingai — rodė jiems pasitikėjimą. 

Tiesa, žynių būrys, gyvenęs pagrindiniuose rūmuose, juose pasi- 
liko ir tebeatlikinėjo religines apeigas vadovaujami garbingojo Se- 
mo. Bet kadangi žyniai prie faraono stalo per pusryčius, pietus ir 
vakarienę kartu nesėsdavo, jų maistas pasidarė nebe toks prašmatnus. 

Veltui šventieji vyrai primindavo, kad jie turį maitinti devynio- 
likos dinastijų atstovus ir daugybę dievų. Iždininkas, supratęs fara- 
ono sumanymus, žyniams atsakydavo, kad dievams ir senoliams 
užtenka gėlių ir kvepalų, o patys pranašai privalą, kaip reikalauja mo- 
ralė, valgyti miežinius paplotėlius ir užgerti vandeniu arba alum. Sa- 
vo storžieviškoms teorijoms paremti iždininkas pavyzdžiu kėlė vy- 
riausiąjį žynį Semą, kuris gyveno kaip atgailautojas. Bet pikčiausia 
žyniams buvo girdėti, kad jo šventenybė ir generolai naudojasi ka- 
reivių virtuve. 

Taigi rūmų žyniai patylomis ėmė svarstyti, ar ne geriau būsią pa- 
likti šykštų karaliaus dvarą ir persikelti į savo būstus prie šventyklų, 
kur jie turėsią lengvesnes pareigas ir nereikėsią badmiriauti bei dai- 
rytis skanesnio kąsnio. 

Jie gal būtų nieko nelaukdami taip ir padarę, jeigu kilnieji Her- 
horas ir Mefris nebūtų įsakę rūmų žyniams laikytis vietoje. 

Bet ir Herhoro padėtis prie naujojo viešpaties buvo nepavydėti- 
na. Dar neseniai visagalis ministras, kuris beveik neišeidavo iš ka- 
raliaus apartamentų, dabar vienišas sėdėdavo savo viloje ir dažnai 
nematydavo naujojo faraono ištisomis dekadomis. Jis dar tebebuvo 
karo ministras, bet įsakymų beveik visai nedavinėjo, nes visus kari- 
nius reikalus faraonas tvarkė pats. Pats skaitydavo generolų rapor- 
tus, pats sprendė abejotinus klausimus, o jo adjutantai imdavo iš karo 
ministerijos reikalingus dokumentus. 

Jo kilnybė Herhoras jeigu ir buvo kada valdovo šaukiamas, tai 
nebent tik tam, kad išgirstų papeikimą. 

Ir vis dėlto visi aukštieji pareigūnai pripažino, kad naujasis fara- 
onas daug dirba. 

Ramzis XIII keldavosi dar prieš saulei patekant ir išsimaudęs 
rūkydavo smilkalus prieš Ozyrio statulą. Tuojau po to jis išklausyda- 

vo aukščiausiojo teisėjo, vyriausiojo visos šalies klojimų ir tvartų 
raštininko, vyriausiojo iždininko, pagaliau savo rūmų viršininko pra- 
nešimus. Pastarajam kliūdavo daugiausia, nes nebuvo dienos, kad 
viešpats jam nepasakytų, jog dvaro išlaikymas per brangiai kainuo- 
ja ir jame per daug žmonių. 

Iš tikrųjų karaliaus rūmuose gyveno keli šimtai mirusiojo farao- 
no moterų, atitinkamas skaičius jų vaikų ir tarnų. Nuolat baramas 
rūmų viršininkas kasdien išvarydavo po keliolika asmenų, o kitiems 
apribodavo išlaidas. Dėl to visos dvaro damos po mėnesio klykda- 
mos ir verkdamos nubėgo pas karalienę Nikotrę maldauti pagalbos. 

Garbingoji karalienė tuojau nuvyko pas valdovą ir puolusi 
kniūbsčia ėmė prašyti jį pasigailėti savo tėvo moterų ir neleisti joms 
mirti skurde. 

Faraonas išklausė ją suraukęs kaktą ir įsakė dvaro viršininkui, kad 
taupydamas daugiau nebegriežtintų normų. Bet kartu pranešė moti- 
nai, kad po tėvo laidotuvių moterys bus iškeldintos iš rūmų ir išsiun- 
tinėtos į provincijos dvarus. 

— Mūsų dvaras, — pasakė jis,— kainuoja apie trisdešimt 
tūkstančių talentų per metus, tai yra dvigubai daugiau negu visa ka- 
riuomenė. Tokios sumos aš negaliu išleisti, nesmukdydamas savęs 
ir valstybės. 

— Daryk, kaip nori, — atsakė karalienė, — Egiptas yra tavo. Tik 
aš bijau, kad išvaikyti dvaro žmonės taps tavo priešais. 

Nieko neatsakydamas viešpats paėmė motiną už rankos ir nusi- 
vedęs prie lango parodė jai kieme apmokamų pėstininkų iečių mišką. 

Tatai padarė nelauktą įspūdį. Prieš valandėlę pasruvusios ašaro- 
mis karalienės akys suspindo pasididžiavimu. Ji staiga pasilenkė ir 
pabučiavo sūnui ranką sakydama sujaudintu balsu: 

— Iš tikrųjų esi Izidės ir Ozyrio sūnus, ir aš gerai padariau per- 
leisdama tave deivei... Pagaliau Egiptas turi valdovą!.. 

Nuo to laiko garbingoji Nikotrė niekad ir jokiu reikalu nebedarė 
protekcijos. O kai kas prašydavo jos užtarimo, karalienė atsakydavo: 

— Aš esu jo šventenybės tarnaitė ir patariu jums taip pat vyk- 
dyti viešpaties įsakymus neprieštaraujant, nes visa, ką jis daro, yra 
dievų įkvėpta. O kas gali prieštarauti dievams?.. 

Po pusryčių faraonas atsidėdavo karo ministerijos ir finansų rei- 
kalams, o apie trečią po pietų, apsuptas didelės palydos, vykdavo į 
kariuomenės stovyklą prie Memfio ir stebėdavo kareivių apmokymą. 

Iš tikrųjų valstybės karo reikaluose daug kas labai pasikeitė. 

Per nepilnus du mėnesius jo šventenybė suformavo penkis nau- 
jus pulkus, teisingiau — atgaivino tuos, kurie buvo likviduoti anks- 
tyvesniam valdovui viešpataujant. Jis pašalino mėgstančius girtuok- 
liauti ir lošti karininkus, taip pat tuos, kurie kankindavo kareivius. 

Į karo ministerijos įstaigas, kuriose anksčiau dirbo vieni žyniai, 
jis paskyrė savo gabiausius adjutantus, ir šie labai greit susipažino 
su svarbiais dokumentais, liečiančiais armiją. Jis liepė surašyti vi- 
sus vyrus, kurie priklausė karių luomui, bet jau keliolika metų nėjo 
jokių pareigų, o tik ūkininkavo; įsteigė dvi naujas karininkų mokyk- 
las vaikams nuo dvylikos metų ir atgaivino jau pamirštą paprotį, kad 
karinis jaunimas gautų pusryčius tik atlikęs trijų valandų žygį ma- 
nevrinėje ir taktinėje rikiuotėje. 

Pagaliau jokiam kariuomenės daliniui nebuvo leista gyventi kai- 
muose, o tik kareivinėse ir stovyklose. Kiekvienas pulkas turėjo 
išskirtą pratimams aikštę, kurioje ištisomis dienomis buvo svaido- 
mi iš laidynių akmenys arba šaudoma iš lankų į skydus, esančius 
už šimto arba dviejų šimtų žingsnių. 

Taip pat buvo duotas nurodymas karių luomo šeimoms, kad jų 
vyrai lavintųsi svaidyti akmenis reguliariosios armijos karininkų ir 
dešimtininkų priežiūroje. Įsakymas buvo įvykdytas nedelsiant, tad 
praslinkus dviem mėnesiams nuo Ramzio XII mirties Egiptas atrodė 
kaip karo stovykla. 

Mat net kaimo ir miesto vaikai, kurie iki tol žaisdavo raštinin- 
kus ir žynius, dabar mėgdžiodami suaugusiuosius ėmė žaisti kariuo- 
menę. Todėl kiekvienoje aikštėje ir kiekviename sode nuo ryto iki 
vakaro zvimbė akmenys ir strėlės, o teismai buvo užversti skundais 
dėl kūno sužalojimų. 

Egiptas tarsi pasikeitė — nors buvo gedulas, krašte viešpatavo di- 
delis sujudimas, kurio kaltininkas buvo naujasis valdovas. 

O pats faraonas didžiavosi matydamas, kad visa valstybė paklūsta 
jo karališkajai valiai. 

Bet atėjo momentas, kad ir jam teko niūriai suraukti kaktą. 

Tą pačią dieną, kai balzamuotojai išėmė Ramzio XII kūną iš so- 
dos vonios, vyriausiasis iždininkas, skaitydamas įprastinį pranešimą, 
tarė faraonui: 

— Nežinau, ką daryti... Ižde teturime du tūkstančius talentų, o 
mirusiojo viešpaties laidotuvėms reikia mažiausiai tūkstančio... 

— Kaip tai — du tūkstančius?..— nustebo valdovas. — Perimant 
man valdžią sakei, kad turime dvidešimt tūkstančių... 

— Aštuoniolika išleidome... 

— Per du mėnesius?.. 

— Turėjome didžiulių išlaidų... 

— Tiesa, — atsakė faraonas, — betgi kasdien įplaukia mokesčiai... 

— Mokesčiai, — tarė iždininkas, — nežinau, kodėl vėl sumažėjo 
ir neplaukia tokiu mastu, kaip buvau apskaičiavęs. Bet ir jie ištir- 
po... Teikis, jūsų šventenybe, atsiminti, kad turime penkis naujus pul- 
kus. Vadinasi, aštuoni tūkstančiai žmonių metė savo darbą ir gyve- 
na valstybės sąskaita... 

Faraonas susimąstė. 

— Turėsime,— pasakė jis,— paimti naują paskolą. Susitark su 
Herhoru ir Mefriu, kad šventyklos mums duotų. 

— Aš kalbėjau tuo reikalu... Šventyklos mums nieko neduos. 

— Įsižeidė pranašai!..— nusišypsojo faraonas.— Ką gi, tada teks 
šauktis pagonis... Atsiųsk man Dagoną. 

Pavakare atėjo finikiečių bankininkas. Jis puolė kniūbsčias prieš 
viešpatį ir padovanojo jam auksinę taurę, nusagstytą brangakmeniais. 

— Dabar jau galiu numirti! — sušuko Dagonas,— kai mano ma- 
loningasis valdovas atsisėdo soste. 

— Bet prieš mirdamas, — tarė faraonas klūpančiam bankinin- 
kui, — parūpink man kelis tūkstančius talentų. 

Finikietis nustėro, o gal tik apsimetė labai susirūpinęs. 

— Geriau, jūsų šventenybe, liepk man ieškoti perlų Nile,— at- 
sakė jis, — nes tada iš karto žūsiu, ir mano viešpats neįtars manęs 
turint blogų norų... Bet surasti šiandien tokią sumą!.. 

Ramzis XIII nustebo. 

nigų?.. 

— Savo ir mūsų vaikų kraują ir gyvybę atiduosime jūsų švente- 
nybei,— atsakė Dagonas.— Bet pinigų... Iš kur mes jų paimsime?.. 

Seniau šventyklos duodavo mums paskolų iš penkiolikos arba 
dvidešimties metinių procentų. Bet nuo to laiko, kai jūsų šventenybė, 
dar kaip sosto įpėdinis, buvai Hatorės šventykloje, ten, prie Pi Basčio 
žyniai visai atsakė mums kreditą... 

Kad įmanytų, jie dabar išvarytų mus iš Egipto, o dar mieliau 
išnaikintų... Ak, kiek mes kenčiame iš jų malonės!.. Valstiečiai dir- 
ba, kaip nori ir kiek nori... mokesčiams atiduoda tai, kas jiems iš 
po nosies nuvarva... Jeigu kuriam suduosi, maištauja, o kai nelai- 
mingas finikietis kreipiasi pagalbos į teismą, tai arba pralaimi bylą, 
arba turi baisiai daug mokėti... 

Mūsų valandos šioje žemėje suskaičiuotos!..— verkdamas kalbėjo 
Dagonas. 

Faraonas paniuro. 

— Aš sutvarkysiu tuos reikalus, — atsakė jis,— ir teismai bus 
jums teisingi. Bet šiuo metu man reikia kokių penkių tūkstančių ta- 
lentų... 

— Iš kur mes paimsime, viešpatie?..— aimanavo Dagonas.— Nu- 
rodyk, jūsų šventenybe, pirklius, ir mes parduosime jiems visą mūsų 
judamą ir nejudamą turtą, kad tik galėtume įvykdyti jūsų įsakymą. 

Bet kurgi rasime tuos pirklius?.. Nebent žyniai, kurie pusdykiai 
įvertins turtą ir dar nesumokės grynais. 

— Pasiųskite į Tyrą, Sidoną...— tarė viešpats. — Juk kiekvienas 
iš tų miestų galėtų paskolinti ne penkis, o šimtą tūkstančių talentų... 

— Tyras ir Sidonas!..— pakartojo Dagonas.— Šiandien visa Fi- 
nikija kaupia auksą ir brangenybes, kad atsipirktų nuo asirų... Po 
mūsų kraštą jau zuja karaliaus Asaro pasiuntiniai ir įkalbinėja, kad, 
jeigu tik mes kasmet mokėsime dosnią duoklę, karalius ir satrapai 
ne tik neengs mūsų, bet dargi parūpins mums didesnių uždarbių negu 
tie, kuriuos šiandien turime iš jūsų šventenybės ir Egipto malonės... 

Valdovas pabalo ir sukando dantis. Finikietis susiprato ir skubiai 
pridūrė: 

— Pagaliau kam aš turiu gaišinti jūsų šventenybės laiką savo 
kvailomis šnekomis?.. Čia, Memfyje, yra kunigaikštis Hiramas... Gal 
jis geriau viską paaiškins mano viešpačiui, nes jis išminčius ir mūsų 
miestų aukščiausiosios tarybos narys. 

Ramzis pagyvėjo. 

— Tai duok man čia greičiau Hiramą,— atsakė jis.— Tu, Da- 
gonai, kalbi su manim ne kaip bankininkas, o kaip laidotuvių rau- 
dotoja. | 

Finikietis dar kartą bakstelėjo kakta į grindis ir paklausė: 

— Ar kilnusis Hiramas negalėtų tuojau čia ateiti?.. Tiesa, jau 
vėlus laikas... Bet jis taip bijo žynių, kad geriau norėtų nakties me- 
tu pareikšti pagarbą jūsų šventenybei... 

Faraonas prikando lūpą, bet su tuo pasiūlymu sutiko ir net pa- 
siuntė su bankininku Tutmozį, kad šis atvestų Hiramą į rūmus slap- 
tais įėjimais. 

Apie dešimtą valandą vakaro prieš viešpatį stovėjo Hiramas, ap- 
sirengęs tamsiais Memfio prekiautojo drabužiais. 

— Kodėl taip slapukauji, jūsų kilnybe?..— paklausė jį faraonas, 
nemaloniai nustebintas. — Argi mano rūmai — kalėjimas arba raup- 
suotųjų namai?.. 

— Ak, mūsų valdove! — atsiduso senasis finikietis.— Nuo to 
laiko, kai tapai Egipto viešpačiu, nusikaltėliais laikomi tie, kurie 
išdrįsta su tavimi matytis ir nepraneša, ką teikies kalbėti... 


— O kam gi privalote kartoti mano žodžius?..— paklausė 
viešpats. 

Hiramas pakele akis ir rankas aukštyn. 

— Jūsų šventenybe, Žinai savo priešus!..— atsakė jis. 


— Tiek to, — tarė faraonas.— Jūsų kilnybė žinai, kam tave pašau- 
kiau? Noriu pasiskolinti kelis tūkstančius talentų... 

Hiramas žvilgtelėjo ir taip susverdėjo, kad viešpats leido jam at- 
sisėsti savo akivaizdoje, o tai buvo didžiausia garbė. 

Patogiai atsisėdęs ir atsipūtęs Hiramas tarė: 

— O kam jūsų šventenybei skolintis, jeigu galite turėti didelius 
lobius?.. 

— Žinau, kai užkariausiu Nineviją, — tarė faraonas.— Bet tai to- 
limi laikai, o pinigų man reikia šiandien. 

— Aš nekalbu apie karą, — atsakė Hiramas.— Aš kalbu apie tokį 
reikalą, kuris tuojau duos iždui dideles sumas ir pastovias metines 
pajamas!.. 

— Kokiu būdu? 

— Leiskite mums, jūsų šventenybe, ir padėkite iškasti kanalą, ku- 
ris sujungtų Viduržemio jūrą su Raudonąja jūra... 

Faraonas pašoko nuo fotelio. 

— Juokauji, seni?..— sušuko jis.— Kas atliks tokį darbą ir kas 
norės statyti į pavojų Egiptą?.. Juk jūra apsems mus... 

— Kokia jūra?.. Tikriausiai ne Raudonoji ir ne Viduržemio, — 
ramiai atsakė Hiramas.— Aš žinau, kad Egipto žyniai inžinieriai 
svarstė tą klausimą ir apskaičiavo, jog tai būtų labai geras dalykas, 
geriausias pasaulyje... Tiktai... jie patys nori jį atlikti, o teisingiau — 
jie nenori, kad tai padarytų faraonas. 

— Ar turi įrodymų? — paklausė Ramzis. 

— Įrodymų neturiu, bet aš atsiųsiu jūsų šventenybei vieną Žynį, 
kuris visą reikalą paaiškins, pateikęs planus ir apskaičiavimus... 

— Kas yra tas žynys'?.. 

Hiramas susimąstė ir po valandėlės tarė: 

— Ar pažadi, jūsų šventenybe, kad apie jį niekas, išskyrus mus, 
nežinos?.. Jis tau, mano viešpatie, pasitarnaus daugiau negu aš pats... 
Jis žino daug žynių paslapčių ir... daug niekšybių... 

— Pažadu, — atsakė faraonas. 

— Tas žynys vardu Samentas... Jis tarnauja Seto šventykloje prie 
Memtio... Jis didelis išminčius, tik... reikalingas pinigų ir labai am- 
bicingas... O kadangi vyriausieji žyniai jį žemina, jis man sakė, kad 
jeigu jūsų šventenybė panorės, jis... jis nuversiąs žynių luomą... Mat 
Samentas žino daug paslapčių... Oi, daug!.. 

Ramzis giliai susimąstė. Jis suprato, jog tasai žynys yra didelis 
išdavikas, bet kartu suvokė, kokių svarbių paslaugų jis gali suteikti. 

— Gerai,— tarė faraonas, — aš pagalvosiu apie tą Samentą. O 
dabar sutikime, kad tokį kanalą galima pastatyti. Sakyk, kokią naudą 
aš iš to galėsiu turėti? 

Hiramas pakėlė kairę ranką ir ant jos pirštų ėmė skaičiuoti: 

— Pirmiausia, — dėstė jis,— Finikija atiduos jūsų šventenybei 
penkis tūkstančius talentų uždelstos duoklės... 

Antra, Finikija užmokės jūsų šventenybei penkis tūkstančius ta- 
lentų už teisę vykdyti darbus... 

Trečia, darbams prasidėjus kasmet mokėsime tūkstantį talentų mo- 
kesčių ir dar tiek talentų, kiek dešimčių darbininkų duos mums Egiptas. 

Ketvirta, už kiekvieną Egipto inžinierių duosime jūsų šventeny- 
bei talentą per metus. 

Penkta, darbams pasibaigus jūsų šventenybė išnuomuos mums ka- 
nalą šimtui metų, o mes mokėsime už tai tūkstantį talentų kasmet. 

— Ar tai mažas pelnas?..— paklausė Hiramas. 

— O dabar... šiandien, — tarė faraonas, — ar duosit man tuos pen- 
kis tūkstančius duoklės?.. 

— Jeigu šiandien bus sudaryta sutartis, duosime dešimt tūkstančių 
ir dar pridėsime kokius tris tūkstančius mokesčių už trejus metus iš 
anksto... 

Ramzis XIII susimąstė. Finikiečiai jau ne kartą buvo siūlę Egip- 
to valdovams pastatyti tą kanalą, bet visada susidurdavo su nepa- 
laužiamu žynių pasipriešinimu. Egipto išminčiai aiškino faraonams, 
kad iškasus tokį kanalą valstybę gali apsemti Viduržemio ir Raudo- 
nosios jūros vandenys. 

Bet Hiramas teigė, jog tokio dalyko nebus ir jog žyniai tai žino!.. 

— Žadate,— pasakė faraonas po kurio laiko, — žadate mokėti po 
tūkstantį talentų per šimtą metų. Sakote, kad tas smėlyje išraustas 
kanalas būsiąs geriausias pasaulyje dalykas. Aš to nesuprantu ir pri- 
sipažįstu, Hiramai, įtariu... 

Finikiečio akys suliepsnojo. 

— Viešpatie,— atkirto jis, — pasakysiu tau viską, bet dėl tavo 
karūnos... dėl tavo tėvo šešėlio... maldauju, kad niekam neatskleis- 
tum tos paslapties... Tai didžiausia chaldėjų ir egiptiečių žynių, net 
Finikijos paslaptis... Nuo jos priklauso pasaulio ateitis!.. 

— Na, na, Hiramai!..— atsakė faraonas šypsodamasis. 

— Tave, karaliau,— toliau kalbėjo finikietis,— dievai apdova- 
nojo išmintimi, energija ir kilnumu, vadinasi, tu mūsų... Tik tau vie- 
nam iš visų žemės valdovų galima atskleisti tą paslaptį, nes tu tik 
vienas sugebi įgyvendinti didelius dalykus... Todėl įgysi tokią ga- 
lią, kokios dar nė vienas žmogus nebuvo pasiekęs... 

Šie žodžiai kuteno išdidaus faraono širdį, bet jis susivaldė. 

— Tu manęs negirk už tai, ko dar nepadariau,— tarė jis, — bet 
paaiškink man, kokią naudą turės Finikija ir mano valstybė iškasus 
kanalą. 

Hiramas pasitaisė krėsle ir ėmė kalbėti prislopintu balsu: 

— Žinok, mūsų viešpatie, kad į rytus, pietus ir į šiaurę nuo Asi- 
rijos ir Babilonijos nėra nei dykumų, nei pelkių, kuriose gyvena keis- 
tos būtybės, o yra didžiuliai... milžiniški kraštai ir valstybės... Tai 
tokios didelės šalys, kad jūsų šventenybės pėstininkai, pagarsėję sa- 
vo žygiais, turėtų beveik dvejus metus nuolat eiti į rytus, kol pa- 
siektų jų sienas... 

Ramzis pakėlė antakius kaip žmogus, kuris leidžia kitam meluo- 
ti, bet nusimano, kur yra melas. 

Hiramas gūžtelėjo pečiais ir tęsė toliau: 

— Į rytus ir į pietus nuo Babilonijos, prie didelės jūros, gyvena 
apie šimtas milijonų žmonių, kurie turi galingus karalius, žynius, 
išmintingesnius už Egipto, senas knygas, nagingus amatininkus... Tos 
tautos ne tik moka gaminti audinius, baldus, indus, — tokius pat 
gražius kaip egiptiečių, — bet ir nuo neatmenamų laikų turi požemi- 
nes ir antžeminės šventyklas — didesnes, puikesnes ir turtingesnes 
už Egipto... 

— Kalbėk toliau... kalbėk!..— paragino viešpats. Bet iš jo veido 
negalima buvo pažinti, ar jį domina pasakojimas, ar piktina melas. 

— Tuose kraštuose yra perlų, brangakmenių, aukso, vario... yra 
keisčiausių javų, gėlių ir vaisių... pagaliau yra miškų, kuriuose ga- 
lima ištisais mėnesiais klaidžioti tarp medžių, storesnių už jūsų šven- 
tyklų kolonas, aukštesnių už palmes... Tų vietų žmonės yra papras- 
ti ir romūs... Ir jeigu jūsų šventenybė pasiųstumėte ten laivais du savo 
pulkus, galėtumėt užkariauti žemės plotą, didesnį už visą Egiptą, tur- 
tingesnį už Labirinto lobyną... 

Rytoj, jūsų šventenybei leidus, aš atsiųsiu tų kraštų audinių, 
medžio ir bronzos pavyzdžių... Atsiųsiu taip pat du tenykščių ste- 
buklingų balzamų grūdus, kuriuos prarijus, žmogui atsiveria 
amžinybės vartai ir jis gali patirti laimę, prieinamą tik patiems dievams... 

— Labai prašau atsiųsti audinių ir dirbinių pavyzdžius, — pasakė 
faraonas.— O dėl balzamų... tai tiek to!.. Pakankamai prisidžiaug- 
sime amžinybe ir dievais po mirties... 

— O toli, labai toli į rytus nuo Asirijos, — pasakojo Hiramas, — 
yra dar didesni kraštai, kuriuose gyvena bent du šimtai milijonų žmonių... 

— Kaip lengvai jūs suskaičiuojate tuos milijonus!..— šyptelėjo 
valdovas. 

Hiramas pridėjo ranką prie širdies. 

— Prisiekiu savo prosenių vėlėmis ir savo garbe,— tarė jis, — 
kad sakau tiesą!.. 

Faraonas pajudėjo krėsle — jį privertė susimąstyti tokia didelė 
priesaika. 

— Kalbėk... kalbėk toliau...— tarė jis. 

— Taigi tie kraštai, — pasakojo finikietis,— yra labai keisti. Juose 
gyvena žmonės įstrižomis akimis ir geltonos spalvos. Tie žmonės turi 
valdovą, kuris vadinamas Dangaus Sūnumi ir valdo per išminčius. 
Bet tie išminčiai nėra žyniai ir neturi tokios valdžios kaip Egipte... 

O šiaip tie žmonės panašūs į egiptiečius... garbina mirusius pro- 
senius ir labai rūpinasi jų palaikais. Jie turi raštą, kuris primena 
jūsiškių žynių raštą... Bet vilki drabužius iš visai mums nežinomų 
audinių, avi sandalais, panašiais į mažus suolelius, o galvas dangs- 
to smailomis dėžutėmis... Ir jų namų stogai taip pat yra smailūs ir 
užriestais kraštais... 

Tie nepaprasti žmonės augina javus, derlingesnius už Egipto 
kviečius, ir daro iš jo gėrimą, stipresnį už vyną. Jie taip pat turi au- 
galą, kurio lapai suteikia kūnui jėgos, protui žvalumo ir net leidžia 
būti be miego. Jie gamina popierių, kurį moka puošti spalvotais pa- 
veikslais, ir turi molio, kuris išdegintas persišviečia kaip stiklas, o 
skamba kaip metalas... 

Rytoj, jeigu jūsų šventenybė leisi, atsiųsiu tų žmonių gaminių pa- 
vyzdžius... 

— Nuostabius dalykus pasakoji, Hiramai...— tarė faraonas.— Bet 
aš nematau ryšio tarp tų keistenybių ir kanalo, kurį jūs norite kasti... 

— Atsakysiu trumpai, — pasakė finikietis.— Kai bus kanalas, vi- 
sas finikiečių ir egiptiečių laivynas perplauks į Raudonąją jūrą, iš 
jos toliau ir po poros mėnesių pasieks tuos turtingus kraštus, į ku- 
riuos sausuma beveik neįmanoma patekti. 

O ar, jūsų šventenybe, nematai lobių, — kalbėjo jis spindinčio- 
mis akimis, — kurių ten rasime?.. Aukso, brangakmenių, javų, 
medžiagų... Prisiekiu tau, viešpatie,— aiškino jis karštai, — kad ta- 
da tau bus lengviau gauti aukso, negu šiandien vario, medis bus pi- 
gesnis už šiaudus, o vergas už karvę... 

Tik leisk mums, viešpatie, iškasti kanalą ir išnuomok mums pen- 
kiasdešimt tūkstančių savo kareivių... 

Ramzis taip pat užsidegė. 

— Penkiasdešimt tūkstančių kareivių, — pakartojo jis.— O kiek 
man duosite už tai?.. 

— Jau sakiau jūsų šventenybei... Tūkstantį talentų metams už 
teisę vykdyti darbus ir penkis tūkstančius už darbininkus, kuriuos pa- 
tys maitinsime ir apmokėsime... 

— Ir nukamuosite juos darbais?.. 

— Apsaugokit, dievai!..— sušuko Hiramas.— Kokia gi nauda iš 
to, kai žūva darbininkai... Jūsų šventenybės kareiviai kasdami kanalą 
dirbs ne daugiau kaip šiandien, kai stato įtvirtinimus arba tiesia ke- 
lius... O kokia bus garbė jums, viešpatie! Kokios pajamos iždui!.. 
Kokia nauda Egiptui!.. Vargingiausias valstietis galės turėti medinę 
trobą, kelis gyvulius, padargų ir gal net vergą... Nė vienas faraonas 
nėra taip aukštai pakėlęs valstybės ir atlikęs tokio didžiulio darbo! 

Ko vertos bus negyvos ir nenaudingos piramidės, palyginti su ka- 
nalu, kuris palengvins pervežti viso pasaulio turtus?.. 

— Na, ir penkiasdešimt tūkstančių kariuomenės rytų pasieny- 
je...— pridūrė faraonas. 

— Žinoma!..— sušuko Hiramas.— Matydama tokią jėgą, kurios 
išlaikymas jūsų šventenybei nieko nekainuos, Asirija nedrįs tiesti 
rankų į Finikiją... 

Planas buvo toks akinantis ir žadėjo tokį pelną, kad Ramzis XIII 
pasijuto apsvaigintas. Bet jis valdėsi. 

— Hiramai,— tarė jis, — duodi gražius pažadus... tokius gražius, 
jog aš bijau, ar neslypi juose kokios nors mažiau palankios pa- 
sekmės. Todėl privalau ir aš pats giliai apsvarstyti ir pasitarti su 
žyniais. 

— Jie niekad geru noru nesutiks!..— sušuko finikietis.— Nors... 
(teatleidžia man dievai šventvagiškus žodžius) esu tikras, kad jeigu 
šiandien aukščiausioji šalies valdžia pereitų į žynių rankas, po po- 
ros mėnesių jie mus pašauktų to kanalo statyti... 

Ramzis pažvelgė į jį su šalta panieka. 

— Seni,— tarė jis,— palik man rūpintis dvasininkų klusnumu, 
o tu pats pateik įrodymų, kad kalbėjai tiesą. Aš būčiau labai men- 
kas karalius, jeigu nesugebėčiau pašalinti kliūčių, kylančių tarp ma- 
no valios ir valstybės interesų. 

— Iš tikrųjų esi didelis valdovas, mūsų viešpatie,— sukuždėjo 
Hiramas nusilenkdamas iki žemės. 

Jau buvo vėlus nakties laikas. Finikietis atsisveikino su faraonu 
ir drauge su Tutmoziu išėjo iš rūmų. O kitą dieną jis atsiuntė per 
Dagoną dėžutę su nežinomų kraštų turtų pavyzdžiais. 

Viešpats rado joje kelias dievų statulėles, audinių, kelis indų 
nešiojamus žiedus, mažas kruopeles opiumo, o kitame skyrelyje — 
saują ryžių, arbatžolių lapelių, porą porcelianinių puodelių, papuoštų 
raštais, ir keliolika piešinių, atliktų popieriuje dažais bei tušu. 

Ramzis apžiūrėjo visa tai su didžiausiu dėmesiu ir pripažino, jog 
tokie daiktai jam nebuvo žinomi — nei ryžiai, nei popierius, nei 
žmonių su įstrižomis akimis ir smailomis skrybėlėmis atvaizdai. 

Jis jau neabejojo, jog yra kažkokia nauja šalis, kurioje visi daik- 
tai kitokie negu Egipte — kalnai, medžiai, namai, tiltai, laivai... 

“Ir tokia šalis egzistuoja turbūt nuo amžių, — galvojo jis,— mūsų 
dvasininkai žino apie ją, pažįsta jos turtus, bet nieko nemini apie 
juos... Žinoma, jie yra išdavikai, nori apriboti faraonų valdžią ir nu- 
skurdinti juos, kad vėliau nustumtų juos nuo sosto aukštybių... 

Bet... 0, mano proseniai ir palikuonys, — kalbėjo jis pats sau,— 
šaukiu jus liudytojais, kad padarysiu galą toms niekšybėms. Išmintį 
iškelsiu, bet išnaikinsiu klastą ir leisiu Egiptui atsikvėpti..." 

Taip galvodamas viešpats pakėlė akis ir pastebėjo Dagoną, lau- 
kiantį įsakymų. 

— Tavo dėžė labai įdomi, — tarė jis bankininkui,— bet... aš ne 
to norėjau iš jūsų. 

Finikietis priėjo pirštų galais ir atsiklaupęs prieš faraoną su- 
kuždėjo: 

— Jeigu jūsų šventenybė teiksies pasirašyti sutartį su kilniuoju 
Hiramu, Tyras ir Sidonas padės prie jūsų kojų visus savo turtus... 

Ramzis suraukė antakius. Faraonui nepatiko įžūlūs finikiečiai, ku- 
rie drįso kelti jam sąlygas. Todėl jis atsakė šaltai: 

— Aš pagalvosiu ir duosiu Hiramui atsakymą. Gali eiti, Dagonai. 

Finikiečiui išėjus, Ramzis vėl susimąstė... Jo širdyje prasidėjo re- 
akcija. 

“Tie pirkliai, — kalbėjo pats sau,— laiko mane vienu iš savųjų... 
Kur tau!.. Jie drįsta rodyti man iš tolo aukso maišą, kad išgautų su- 
tartį!.. Nežinau, ar kuris faraonas buvo leidęs jiems tokį familia- 
rumą?.. | 

Reikia tai pakeisti. Žmonės, kurie puola kniūbsti prieš Asaro pa- 
siuntinius, negali man sakyti: “Pasirašyk — tada gausi...“ Kvailos 
finikiečių žiurkės, įsigavusios į karaliaus rūmus, laiko juos savo tvar- 
teliu!.." 

Kuo ilgiau Ramzis galvojo, kuo tiksliau prisiminė Hiramo ir Da- 
gono elgesį, tuo didesnis jį ėmė pyktis. 

“Kaip jie drįsta... kaip jie drįsta kelti man sąlygas?.." 

— Et!.. Tutmozi...— sušuko jis. 

Bematant atsirado jo numylėtinis. 

— Ką įsakysi, mano viešpatie? 

— Pasiųsk kurį nors jaunesnį karininką pranešti Dagonui, kad jis 
nebebus mano bankininku. Jis per kvailas tokiam aukštam postui... 

— O kam jūsų šventenybė suteiksi tą garbę? 

— Šiuo metu nežinau... Reikės surasti ką nors iš egiptiečių ar 
graikų pirklių... Blogiausiu atveju kreipsimės į žynius. 

Ta žinia bematant aplėkė visus karaliaus rūmus ir nepraėjus nė 
valandai pasiekė Memfį. Visame mieste buvo pasakojama, kad fi- 
nikiečiai atsidūrė faraono nemalonėje, o pavakary žmonės jau pradėjo 
daužyti nekenčiamų svetimšalių krautuves. 

Žyniai atkuto. Herhoras net apsilankė pas šventąjį Mefrį ir tarė 
jam: 

— Mano širdis nujautė, kad mūsų viešpats nusigręš nuo tų pa- 
gonių, siurbiančių mūsų liaudies kraują. Manau, kad reikėtų jam pa- 
rodyti dėkingumą iš mūsų pusės... 

— Ir gal atidaryti duris į mūsų iždines?..— šiurkščiai paklausė 
šventasis Mefris.— Nesiskubink, jūsų kilnybe... Aš jau perpratau tą 
jauniklį ir — vargas mums, jeigu kartą jam nusileisime... 

— O jeigu jis nutrauktų santykius su finikiečiais?.. 

— Tai pats iš to ir laimės, nes nemokės jiems skolų, — atsakė 
Metris. 

— Mano manymu, — pagalvojęs tarė Herhoras, — dabar kaip tik 
gera proga atgauti jaunojo faraono malonę. Užsirūstinęs jis būna 
ūmus, bet sugeba būti ir dėkingas... Pats tai patyriau... 

— Labai klysti!..— pertraukė atkaklusis Mefris.— Pirmiausia ta- 
sai kunigaikštis dar nėra faraonas, nes jis nebuvo vainikuotas šven- 
tykloje... Antra, jis niekados nebus tikras faraonas, kadangi niekina 
vyriausiojo žynio šventinimus... 

Ir pagaliau — ne mums reikalinga jo malonė, o jam malonė 
dievų, kuriuos jis koneveikia kiekviename žingsnyje!.. 

Uždusęs iš pykčio Mefris atsikvėpė ir kalbėjo toliau: 

— Mėnesį jis buvo Hatorės šventykloje, klausėsi aukščiausiosios 
Astartos maldyklą, išsivedė iš ten vaidilutę ir tuo pažeidė visų reli- 
gijų pagrindus... 

Be to, jis viešai tyčiojosi iš mano pamaldumo... darė sąmokslus 
su tokiais kaip ir jis pats lengvabūdžiais ir finikiečiams padedant 
vogė valstybines paslaptis... O kai įžengė į sostą, tikriau, vos pasie- 
kė pirmuosius sosto laiptus, — jau dergia žynius, kiršina valstiečius 
ir kareivius, atnaujina ryšius su savo bičiuliais finikiečiais. 

Ar tu, kilnusis Herhorai, visa tai užmiršai?.. O jeigu atsimeni, tai 
ar nesupranti pavojų, kurie mums gresia iš to pienburnio pusės?.. Juk 
jis vairuoja valstybės laivą, kuris plaukia tarp sūkurių ir uolų. Kas 
man laiduos, kad tas beprotis, kuris vakar pasišaukė finikiečius, o 
šiandien susipyko su jais, rytoj nepadarys ko nors valstybės 
pražūčiai?.. 

— Tai, vadinasi, kaip? — paklausė Herhoras žiūrėdamas Mef- 
riui tiesiai į akis. 

— Ogi nėra pagrindo rodyti jam dėkingumą, o iš tikrųjų — sil- 
pnumą. O kadangi jam žūtbūt reikia pinigų — neduosime pinigų!.. 

— O... kas paskui? — paklausė Herhoras. 

— Paskui tegul valdo valstybę ir didina armiją be pinigų,— at- 
sakė susierzinęs Mefris. 

— O... o jeigu jo išalkusi armija ims plėšti šventyklas?..— vėl 
paklausė Herhoras. 

— Cha!.. cha!.. cha!..— nusikvatojo Mefris. 

Staiga jis surimtėjo ir nusilenkdamas ironišku tonu tarė: 

— Tai jau jūsų kilnybės reikalas... Žmogus, kuris tiek metų kaip 
jūs valdė valstybę, privalėjo pasiruošti tokiam pavojui. 

— Sakysim,— iš lėto pasakė Herhoras,— sakysim, aš surasiu 
priemonių apsisaugoti nuo pavojų, kurie grės valstybei. Bet ar jūsų 
kilnybė, būdamas seniausias tarp vyriausiųjų žynių, sugebėsi užkirsti 
kelią žynių luomo ir šventyklų išniekinimui?.. 

Valandėlę juodu žiūrėjo vienas kitam į akis. 

— Klausi, ar sugebėsiu? — tarė Mefris.— Ar sugebėsiu?.. Aš net 
ir nemėginsiu. Dievai įdavė į mano rankas perkūną, kuris sunaikins 
kokį nori šventvagį. 

— Cit!..— sukuždėjo Herhoras.— Tebūnie taip... 

— Su aukščiausiosios žynių tarybos sutikimu ar be jo, — pridūrė 
Mefris.— Kai valtis virsta, ne laikas tartis su irkluotojais. 

Žyniai išsiskyrė niūriai nusiteikę. Tos pačios dienos vakarą juos 
pašaukė faraonas. 

Jie atėjo paskirtu laiku, kiekvienas atskirai. Žemai nusilenkę 
viešpačiui, abu atsistojo skirtinguose kampuose nežiūrėdami vienas 
į kitą. 

“Argi jie būtų susipykę?..— pamanė Ramzis.— Nieko nepa- 
kenks..." 

Po valandėlės įėjo šventasis Semas ir pranašas Pentueras. Ram- 
zis atsisėdo pakyloje, nurodė keturiems žyniams žemas taburetes 
priešais save ir tarė: 

— Šventieji tėvai! Iki šiol aš nekviečiau jūsų pasitarti, nes visi 
mano įsakymai lietė išimtinai karinius reikalus... 

— Turėjai teisę, jūsų šventenybe,— įterpė Herhoras. 

— Taigi padariau visa, ką galėjau, kad per tokį trumpą laiką ga- 
lima būtų sustiprinti valstybės gynybinę galią. Įsteigiau dvi naujas 
karininkų mokyklas ir atgaivinau penkis likviduotus pulkus... 

— Turėjai teisę, viešpatie,— pasakė Mefris. 

— Apie kitus karinius patobulinimus nekalbu, nes jums, šven- 
tiems žmonėms, tie reikalai nerūpi... 

— Esi teisus, viešpatie,— drauge tarė Mefris ir Herhoras. 

— Bet yra kitas reikalas, — kalbėjo faraonas patenkintas, kad abu 
aukšti pareigūnai jam pritaria, nes tikėjosi, jog jie priešinsis. — Artėja 
mano dieviškojo tėvo laidotuvių diena, o iždas neturi pakankamai 
lėšų... 

Mefris pakilo nuo taburetės. 

— Ozyris Mer Amen Ramzis,— tarė jis, — buvo teisingas 
viešpats, kuris savo liaudžiai užtikrino ilgametę taiką, o dievams — 
garbę. Tad leisk, jūsų šventenybe, kad to dievobaimingo faraono lai- 
dotuvės įvyktų šventyklų lėšomis. 

Ramzį XIII nustebino ir sujaudino pagarba, parodyta jo tėvui. Va- 
landėlę jis tylėjo, lyg nesurasdamas atsakymo, pagaliau tarė: 

— Esu jums labai dėkingas už garbę, suteiktą lygiam dievams 
mano tėvui. Leidžiu tokias laidotuves ir dar kartą labai jums dėkoju... 

Faraonas nutilo ir parėmęs galvą ranka susimąstė, lyg pats su sa- 
vim kovotų. Staiga jis pakėlė galvą — jo veidas pagyvėjo, akys 
spindėjo. 

— Mane sujaudino, šventieji tėvai, jūsų palankumo įrodymas, — 
tarė jis.— Jeigu jums toks brangus yra mano tėvo atminimas, tai 
turbūt jūs negalite būti nepalankūs ir man. 

— Ar jūsų šventenybė tuo abejojate?..— atsiliepė vyriausiasis 
žynys Semas. 

— Sakai tiesą, — pasakė faraonas.— Aš neteisingai įtarinėjau jus 
nusistačius prieš mane... Bet aš noriu tai atitaisyti, todėl būsiu jums 
atviras... 

— Telaimina dievai jūsų šventenybę...— tarė Herhoras. 

— Aš būsiu atviras. Mano dieviškasis tėvas dėl amžiaus, ligos, 
o gal ir dėl žynio pareigų negalėjo skirti tiek jėgų ir laiko valstybės 
reikalams, kiek aš galiu. Aš esu jaunas, sveikas, laisvas, todėl no- 
riu valdyti pats. Kaip vadui tenka vesti armiją savo atsakomybe ir 
pagal savo planą, taip ir aš vairuosiu valstybę. Štai tokia yra aiški 
mano valia — ir aš dėl to nenusileisiu. 

Bet aš suprantu, nors būčiau ir labiausiai patyręs, aš niekaip 
neišsiversiu be ištikimų tarnų ir protingų patarėjų. Todėl kai kada 
klausiu jūsų nuomonės įvairiais klausimais. 

— Tam ir esame aukščiausioji taryba prie jūsų šventenybės sos- 
to,— tarė Herhoras. | 

— Taigi, — gyvai tęsė faraonas, — nuo šiol naudosiuos jūsų pa- 
slaugomis, net tuojau pat... 

— Laukiame įsakymo, viešpatie,— tarė Herhoras. 

— Aš noriu pagerinti Egipto liaudies gyvenimą. Bet kadangi to- 
kiuose reikaluose skubūs veiksmai gali padaryti tik žalą, tad pradžiai 
dovanoju jai smulkmeną — po šešių darbo dienų septintą poilsio 
dieną. 

— Tai buvo devyniolikos dinastijų viešpatavimo laikais... Tas 
įstatymas yra toks senas, kaip ir pats Egiptas, — atsiliepė Pentueras. 

— Poilsis kas septintą dieną duos penkiasdešimt dienų per me- 
tus kiekvienam darbininkui, atseit atims penkiasdešimt drachmų iš 
jų pono. O milijonas darbininkų duos valstybei nuostolių bent dešimt 

tūkstančių talentų per metus...— tarė Mefris.— Mes jau apskaičia- 
vome šventyklose!..— pridūrė jis. 
— Teisingai! — gyvai atkirto Pentueras, nuostolių bus, bet tik 


pirmais metais. O kai liaudis pailsėdama sustiprės, sekančiais me- 
tais ji atidirbs su kaupu... 

— Tiesą sakai, — atsakė Mefris,— bet, šiaip ar taip, pirmaisiais 
metais reikia turėti tuos dešimt tūkstančių talentų. O aš manau, kad 
praverstų ir dvidešimt tūkstančių talentų... 

— Esi teisus, kilnusis Mefri,— pasakė faraonas.— Turint galvoje 
pakeitimus, kuriuos noriu padaryti savo valstybėje, dvidešimt ar net 
trisdešimt tūkstančių talentų nebus per didelė suma. Todėl,— grei- 
tai pridūrė jis,— iš jūsų, šventieji vyrai, reikalausiu pagalbos... 

— Esame pasirengę kiekvieną jūsų šventenybės sumanymą pa- 
remti maldomis ir procesijomis,— tarė Mefris. 

— Gerai, melskitės ir raginkit tam liaudį. Bet duokite valstybei 
trisdešimt tūkstančių talentų, — atsakė faraonas. 

Vyriausieji žyniai tylėjo. Viešpats valandėlę palaukęs kreipėsi į 
Herhorą: 

— Tyli, jūsų kilnybe? 

— Pats pasakei, mūsų valdove, kad iždas neturi lėšų net Ozyrio 
Mer Amen Ramzio laidotuvėms. Aš nesiimu net spėlioti, iš kur mes 
galėtume paimti trisdešimt tūkstančių talentų? 

— O Labirinto lobynas?.. 

— Tai dievų turtai, kuriuos galima paliesti tik ištikus didžiausiai 
nelaimei,— atsakė Mefris. 

Ramzį XIII pagavo pyktis. 

— Jeigu ne valstiečiams,— sušuko jis trenkdamas kumščiu į 
krėslo atramą, — tai man reikia tos sumos!.. 

— Jūsų šventenybė, — atsakė Mefris,— per metus gali laimėti 
daugiau kaip trisdešimt tūkstančių talentų, o Egiptas du kartus tiek... 

— Kokiu būdu?.. 

— Labai paprastai, — aiškino Mefris.— Įsakyk, valdove, išvary- 
ti iš valstybės finikiečius... 

Atrodė, kad viešpats puls įžūlų žynį — jis pabalo, jo lūpos 
virpėjo ir akys išsprogo. Bet vienu mirksniu jis susivaldė ir nuosta- 
biai ramiu tonu tarė: 

— Na, pakaks... Jeigu tik tokius patarimus galite man duoti, tai 
išsiversiu ir be jų... Juk finikiečiai turi mūsų parašus, kad mes tei- 
singai sumokėsime paskolas!.. Ar nepagalvojai apie tai, Mefri?.. 

— Atleisk, jūsų šventenybe, bet šiuo metu aš buvau įsigilinęs į 
kitas mintis. Tavo proseneliai, viešpatie, ne papirusuose, o bronzo- 
je ir ant akmenų išraižė, kad jų dievams ir šventykloms paaukotos 
dovanos priklauso ir amžinai priklausys dievams ir šventykloms. 

— Ir jums, — su pašaipa tarė faraonas. 

— Tiek pat mums, — atsakė įžūlus žynys, — kiek valstybė pri- 
klauso tau, valdove. Mes saugome ir didiname tuos lobius, bet švais- 
tyti jų neturime teisės... 

Degdamas pykčiu viešpats paliko susirinkimą ir išėjo į savo ka- 
binetą. Ji aiškiai įsivaizdavo savo nepavydėtiną padėtį. 

Ramzis jau neabejojo, kad žyniai jo nekenčia. Tai buvo tie pa- 
tys į puikybę pasikėlę aukšti pareigūnai, kurie praėjusiais metais jam 
nedavė Memfio korpuso ir paskelbė jį vietininku tik tada, kai jiems 
pasirodė, kad kunigaikštis atgailavo — pasitraukė iš rūmų. Tie pa- 
tys žyniai kontroliavo kiekvieną jo judesį, siuntinėjo apie jį rapor- 
tus, bet jam, sosto įpėdiniui, visai neprasitarė apie sutartį su Asiri- 
ja. Jie apgaudinėjo Ramzį Hatorės šventykloje, o prie Sodos ežerų 
išžudė belaisvius, kuriems jis buvo pažadėjęs malonę. 

Faraonas prisiminė nuolankius Herhoro linkčiojimus, Mefrio 
žvilgsnius ir abiejų žynių toną. Iš po mandagumo skraistės tolydžio 
išlįsdavo jų puikybė ir nepagarba jam... Ramziui reikalingi pinigai, 
o jie žada jam maldas, netgi drįsta kalbėti, kad jis nėra vienintelis 
Egipto valdovas. 

Jaunasis viešpats nejučiomis nusišypsojo, prisiminęs pasakojimą 
apie pasamdytus piemenis, kurie kaimenės savininkui sako, kad jis 
neturi teisės daryti su ja ką nori!.. 

Juokai juokais, bet padėtis buvo grėsminga. Ižde tebuvo gal 
tūkstantis talentų, kurių pagal ikišiolines išlaidų normas galėjo užtekti 
septynioms, daugiausia dešimčiai dienų. O kas paskui?.. Kaip pasi- 
elgs valdininkai, tarnai ir pirmiausia — kariuomenė, kuri ne tik ne- 
gaus algos, bet stačiai bus alkana?.. 

Vyriausieji žyniai žinojo tą faraono padėtį, ir jeigu jie neskuba 
jam padėti, vadinasi, nori jį pražudyti — ir tai per kelias dienas, dar- 
gi prieš tėvo laidotuves. 

Ramzis prisiminė vieną atsitikimą iš savo vaikystės. 

Jis mokėsi dvasininkų mokykloje, kai deivės Mutės šventei tarp 
kitų pramogų buvo atgabentas garsiausias Egipto juokdarys. 

Tas artistas vaidino nelaimingą didvyrį. Jo įsakymų niekas ne- 
klausė, į jo pyktį atsakinėjo juokais, o kai didvyris norėdamas nu- 
bausti šaipūnus griebė kirvį, kirvis sulūžo jo rankose. 

Pagaliau prieš jį buvo paleistas liūtas, ir kai beginklis didvyris 
ėmė bėgti, pasirodė, kad jį vijosi ne liūtas, o kiaulė liūto kailių. 

Mokiniai ir mokytojai iki ašarų juokėsi iš tų nuotykių, bet 
mažasis kunigaikštis sėdėjo niūrus. Jam buvo gaila žmogaus, kuris 
veržėsi į didelius žygius, bet krito visų išjuoktas. 

Ta scena ir tie jausmai, kuriuos jis tuomet patyrė, šiandien atgi- 
jo faraono atmintyje. 

— Jie nori su manim tą pat padaryti!..— tarė pats sau. 

Ramzį apėmė neviltis, nes jis pajuto, kad išleidus paskutinį ta- 
lentą baigsis jo valdžia, o drauge su ja ir gyvybė. 

Bet čia įvyko staigus posūkis. Viešpats sustojo kambario vidu- 
ryje ir svarstė: | 

“Kas mane gali ištikti?.. Tik mirtis... Nueisiu pas savo garsius 
prosenius, pas Ramzį Didijį... O juk jiems negalėsiu pasakyti, kad 
žuvau nesigindamas... Po žemiškojo gyvenimo nelaimių man tektų 
amžina negarbė...“ 

Kaip... nejaugi jis, nugalėtojas prie Sodos ežerų, turėtų nusileisti 
būreliui apgavikų, su kuriais vienam azijiečių pulkui nedaug darbo 
tebūtų?.. Vadinasi, vien todėl, kad Mefris ir Herhoras nori valdyti 
Egiptą ir faraoną, jo kariuomenė turi kęsti badą, o milijonas vals- 
tiečių negauti poilsio malonės?.. 

Argi ne jo senoliai statė tas šventyklas?.. Argi ne jie užvertė jas 
grobiais?.. O kas laimėdavo mūšius — žyniai ar kareiviai?.. Kas tad 
turi teisę į turtus — Žyniai ar faraonas ir jo armija? 

Jaunasis viešpats gūžtelėjo pečiais 1r pasišaukė Tutmozį. Nors bu- 
vo vėlyva naktis, numylėtinis atvyko tuojau pat. 

— Ar žinai, — tarė faraonas, — kad žyniai atsisakė duoti man pa- 
skolą, nors iždas yra tuščias? 

Tutmozis pasitempė. 

— Ar liepsi, jūsų šventenybe, nuvesti juos į kalėjimą?..— atsakė jis. 

— Ar padarytum tai?.. 

— Nėra Egipte karininko, kuris suabejotų — vykdyti ar ne mūsų 
viešpaties ir vado įsakymą. 

— Tokiu atveju... — iš lėto kalbėjo faraonas, — tokiu atveju... nie- 
ko nereikia sodinti į kalėjimą. Per daug galingas jaučiuos aš pats ir 
per daug niekinu juos. Dvėseliena, kurią žmogus užtiko vieškelyje, 
nededama į apkaustytą skrynią, o tik apeinama. 

— Bet hiena sodinama į narvą, — sukuždėjo Tutmozis. 

— Dar per anksti, — atsakė Ramzis.— Turiu būti maloningas 
tiems žmonėms bent iki mano tėvo laidotuvių. Kitaip jie gali iškrėsti 

kokią niekšybę jo garbingai mumijai ir sudrumsti vėlės ramybę... O 
dabar... nueik rytoj pas Hiramą ir pasakyk, kad jis atsiųstų tą žynį, 
apie kurį esame kalbėję. 

— Bus padaryta. Bet turiu priminti jūsų šventenybei, kad šian- 
dien liaudis užpuldinėjo Memfio finikiečių namus... 

— Oho?.. Tai visai nereikalinga. 

— Man taip pat atrodo, — tęsė Tutmozis, — kad nuo to laiko, kai 
jūsų šventenybė liepei Pentuerui ištirti valstiečių ir darbininkų būklę, 
žyniai kursto nomarchus ir bajorus... Jie kalba, viešpatie, kad tu nori 
nusmukdyti bajorus valstiečių naudai... 

— Ir bajorai tuo tiki? 

— Yra tokių, kurie tiki. Bet yra ir tokių, kurie tiesiai sako, kad 
tai žynių intriga prieš jūsų šventenybę. 

— O, tokį atkirtį suprantu! — linksmai sušuko Ramzis XIII.— 
Būk ramus ir pasakyk bajorams, kad jie ne tik nieko nepraras vyk- 
dydami mano įsakymus, bet jų gyvenimas ir vaidmuo kur kas pa- 
gerės. Egipto turtai pagaliau turi būti išplėšti iš netikusių rankų ir 
atiduoti ištikimiems tarnams. 

Faraonas atsisveikino su numylėtiniu ir patenkintas nuėjo miegoti. 
Jo laikinas nusiminimas dabar jam atrodė juokingas. 

Kitą dieną apie vidudienį jo šventenybei buvo pranešta, kad atėjo 
finikiečių pirklių delegacija. 

— Gal jie nori skųstis dėl jų namų užpuolimo?..— paklausė fa- 
raonas. 

— Ne,— atsakė adjutantas, — jie nori pareikšti ištikimybę. 

Ir tikrai keliolika Rabsuno vadovaujamų finikiečių atėjo su do- 
vanomis. Pasirodžius viešpačiui, jie puolė kniūbsti, o po to Rabsu- 
nas pasakė, kad senu papročiu jie drįsta sudėti menką auką valdo- 
vui, kuris teikia gyvybę, o jų turtams saugumą. 

Paskui jie ėmė krauti ant stalų auksinius dubenis, grandines ir 
brangenybių pripildytas taures. O Rabsunas padėjo ant sosto laiptų 
padėklą su papirusu, kuriame finikiečiai įsipareigojo pristatyti kariuo- 
menei visokių reikalingų daiktų už du tūkstančius talentų. 

Tai buvo didelė dovana, nes viskas, ką paaukojo finikiečiai, galėjo 
būti trijų tūkstančių talentų vertės. 

Viešpats atsakė ištikimiems pirkliams labai maloningai, pažadėda- 
atsikvėpė — iždo bankrotas, o tuo pačiu ir būtinumas panaudoti 
smurtą prieš žynius nutolo dar dešimčiai dienų. 

Vakare, vėl Tutmozio pašauktas, jo šventenybės kabinete atsira- 
do kilmingasis Hiramas. Šį sykį jis nesiskundė nuovargiu, bet puolė 
kniūbsčias ir graudžiu balsu keikė kvailą Dagoną. 

— Aš sužinojau, — kalbėjo jis,— kad tas suskis drįso priminti 
jūsų šventenybei mūsų susitarimą dėl kanalo į Raudonąją jūrą... Kad 
jis nugaištų!.. Kad jį raupsai suvarpytų!.. Kad jo vaikai taptų kiau- 
liaganiais, o anūkai žydais... 

Tu, valdove, tik įsakinėk, o Finikija, kiek tik turės turtų, visus 
paklos prie tavo kojų be jokių kvitų ir sutarčių... Bene mes asirai 
arba... žyniai, — pridūrė jis pašnibždomis,— kad mums neužtektų 
vieno tokio didžio galiūno žodžio?.. 

— O jeigu aš, Hiramai, iš tikrųjų pareikalaučiau didelės sumos? — 
paklausė faraonas. 

— Kokios?.. 

— Pavyzdžiui... trisdešimt tūkstančių talentų... 

— Ar tuojau? 

— Ne, per metus. 

— Jūsų šventenybė ją turėsi, — visai negalvodamas atsakė Hiramas. 

Viešpatį nustebino toks dosnumas. 

— Na, bet turėsiu duoti jums užstatą... 

— Tik dėl akių, — atsakė finikietis,— jūsų šventenybė duosi 
mums užstatu kasyklas, kad nekiltų įtarimas žyniams... Jeigu ne šitai, 
visa Finikija jums atsiduotų be užstatų ir kvitų... 

— O kanalas?.. Ar aš turiu tuojau pasirašyti sutartį?..— paklausė 
faraonas. 

— Visai ne. Jūsų šventenybė sudarysi su mumis sutartį, kada pats 
panorėsi. 

Ramziui pasirodė, lyg kažkas jį keltų aukštyn. Tik dabar jis pa- 
juto karališkosios valdžios malonumą, ir tai — finikiečių dėka! 

— Hiramai! — tarė jis jau nebesivaldydamas.— Šiandien aš duo- 
du jums, finikiečiams, leidimą statyti kanalą, kuris sujungs Vi- 
duržemio jūrą su Raudonąja“. 

Senis puolė faraonui prie kojų. 

— Esi didžiausias karalius, kokį tik yra mačiusi žemė! — sušuko jis. 

— Kol kas niekam neprivalai apie tai sakyti, nes mano garbės 
priešai budi. Tačiau, kad būtum tikras, duodu tau štai savo karališką 
žiedą... | 

Jis nusiėmė žiedą, papuoštą stebuklingu akmeniu, kuriame buvo 

— Visos Finikijos turtai yra tavo įsakymams! — giliai susijau- 
dinęs kartojo Hiramas.— Atliksi, viešpatie, darbą, kuris garsins ta- 
vo vardą, kol užges saulė... 

Faraonas apglėbė jo žilą galvą ir liepė jam atsisėsti. 

— Taigi esame sąjungininkai, — po valandėlės tarė viešpats, — 
ir turiu viltį, kad iš to bus naudos ir Egiptui, ir Finikijai. 

— Visam pasauliui! — įterpė Hiramas. 

— Bet pasakyk man, kunigaikšti, kodėl tu taip pasitiki manimi?.. 

— Pažįstu jūsų šventenybės kilnų būdą. Jeigu, valdove, nebūtu- 
mei faraonas, po kelerių metų taptumei žymiausiu finikiečių pirklių 
ir mūsų tarybos viršininku... 

— Gal ir taip,— atsakė Ramzis.— Bet aš, norėdamas tesėti sa- 
vo pažadą, pirma turiu sutriuškinti žynius. Tai yra kova, o kovos pa- 
sekmės nėra tikros... 

Hiramas nusišypsojo. 

— Viešpatie,— tarė jis, — jeigu mes būtume tokie niekšai, kad 
paliktume tave šiandien, kada tavo iždas yra tuščias, 0 priešas išdi- 
dus, tu pralaimėtum kovą! Nes žmogus, neturįs lėšų, lengvai neten- 
ka drąsos, o nuo neturtingo karaliaus nusigręžia ir jo armija, ir val- 
diniai, ir aukšti pareigūnai... 

Bet jeigu tu, viešpatie, turėsi mūsų auksą ir mūsų agentus, o sa- 
vo kariuomenę ir generolus, su žyniais turėsi tiek pat vargo, kiek 
dramblys su skorpionu. Užteks tau priminti juos koja, ir jie bus sut- 
raiškyti... 

Pagaliau — tai ne mano reikalas. Sode laukia žynys Samentas, 
kuriam jūsų šventenybė liepei ateiti. Aš pasitraukiu — dabar jo lai- 
kas... Bet aprūpinti pinigais aš neatsisakau, net iki trisdešimt 
tūkstančių talentų sumos — tegu tik įsako jūsų šventenybė... 

Hiramas vėl puolė kniūbsčias ir išėjo, pažadėjęs tuojau pat atsiųs- 
ti Samentą. 

Po pusvalandžio žynys atėjo. Jis nesiskuto rudos barzdos ir ne- 
kirpo gaurų, kaip ir derėjo Seto garbintojui, jo veidas buvo rūstus, 
bet akys kupinos išminties. Jis nusilenkė be perdėto nuolankumo ir 
ramiai išlaikė iki širdies gelmių veriantį faraono žvilgsnį. 

— Sėsk, — tarė viešpats. 

Žynys atsisėdo ant grindų. 

— Patinki man,— tarė Ramzis.— Stotu ir veidu esi panašus į 
hiksą, 0 jie yra narsiausi mano armijos kariai. 

Paskui jis staiga paklausė: 

— Tu pasakei Hiramui apie mūsų žynių sutartį su asirais?.. 

— Aš,— atsakė Samentas nenuleisdamas akių. 

— Ir pats dalyvavai toje niekšybėje? 

— Ne. Aš nugirdau tą susitarimą... Šventyklose, kaip ir jūsų šven- 
tenybės rūmuose, sienos išgręžiotos kanalais, per kuriuos net iš pi- 
lonų viršūnės galima girdėti visa, apie ką kalbama požemyje... 

— O iš požemių galima kalbėti į žmones, kurie gyvena viršuti- 
niuose aukštuose?..— pertraukė faraonas. 

— Ir vaizduoti dievų patarimus, — rimtai pridūrė žynys. 

Faraonas nusišypsojo. Vadinasi, jo spėliojimas, kad ne tėvo dvasia 
kalbėjo jam ir motinai, o žyniai, buvo teisingas. 

— Kodėl finikiečiams patikėjai didelę valstybės paslaptį? — pa- 
klausė Ramzis. 

— Norėjau sutrukdyti gėdingą sutartį, kuri kenktų tiek mums, tiek 
Finikijai. 

— Galėjai įspėti ką nors iš kilmingųjų egiptiečių... 

— Ką? — paklausė žynys.— Ar tokius, kurie prieš Herhorą bu- 
vo bejėgiai, ar tokius, kurie mane jam apskųystų ir pasmerktų mirčiai 
kančiose?.. Pasakiau Hiramui, nes jis susiduria su mūsų didikais, ku- 
rių aš niekad nematau. 

— O kodėl Herhoras ir Mefris sudarė tokią sutartį? — kvotė fa- 
raonas. 

— Mano manymu, jie yra menko proto žmonės, kuriuos prigąsdi- 
no Berosas, didysis chaldėjų žynys. Berosas įtikino juos, kad dešimtį 
metų Egiptui grės blogas likimas, ir jeigu per tą laiką pradėtume karą 
su Asirija, būtume sumušti... 

— Ir jie tuo patikėjo? 

— Sako, Berosas rodęs jiems stebuklus... Netgi buvo pasikėlęs 
viršum žemės... Be abejo, tai nuostabus dalykas, bet aš niekaip ne- 
suprantu, kodėl mes turėtume netekti Finikijos dėl to, kad Berosas 
moka skraidyti viršum žemės?.. 

— Vadinas, ir tu netiki stebuklais?.. 

— Žiūrint kokiais, — atsakė Samentas.— Atrodo, kad Berosas tik- 
rai daro nepaprastus dalykus, o mūsų žyniai tik apgaudinėja ir liaudį, 
ir valdovus. 

— Tai tu nekenti žynių luomo? 

Samentas skėstelėjo rankomis. 

— Jie taip pat manęs nekenčia ir, kas blogiausia, žemina mane 
vien tik todėl, kad aš tarnauju Setui. Tuo tarpu kokie ten dievai, jei- 

gu reikia virvutėmis judinti jiems galvą ir rankas?.. Arba kokie ten 
žyniai, kurie apsimesdami dievobaimingais ir santūriais turi po 
dešimt moterų, išleidžia po keliolika talentų per metus, vagia aukas 
nuo aukurų ir mažai kuo protingesni už aukštosios mokyklos mokinius? 

— Bet tu imi kyšius iš finikiečių? 

— O iš ko gi turiu imti?.. Tik finikiečiai tikrai garbina Setą ir 
bijo, kad jis neskandintų jų laivų. Pas mus jis tegerbiamas skurdžių. 
Jeigu pasitenkinčiau jų aukomis, mirčiau badu — aš ir mano vaikai. 

Faraonas pagalvojo, kad vis dėlto tas žynys nėra blogas žmogus, 
nors ir išduoda šventyklų paslaptis. O, be to, jis atrodo protingas ir 
kalba tiesą. 

— Ar girdėjai ką,— vėl paklausė jį viešpats, — apie kanalą, tu- 
rintį sujungti Viduržemio jūrą su Raudonąją? 

— Žinau tą reikalą. Jau prieš kelis šimtus metų mūsų inžinieriai 
yra padarę tą projektą. 

— O kodėl jis iki šiol neįgyvendintas? 

— Nes žyniai bijo, kad Egipto neužplūstų svetimų tautų žmonės, 
kurie galėtų pakirsti mūsų religiją, o kartu ir jų pajamas. 

— O ar tiesa, ką Hiramas man pasakojo apie tautas, gyvenančias 
tolimuose rytuose? 

— Visiškai. Nuo senų laikų žinome apie juos, ir nepraeina nė 
dešimt metų, kad negautume iš tų kraštų kokios brangenybės, 
piešinio ar gaminio. 

Faraonas vėl susimąstė ir staiga paklausė: 

— Ar tarnausi man ištikimai, jeigu padarysiu tave savo patarėju?.. 

— Tarnausiu jūsų šventenybei iki grabo lentos. Bet... jeigu 
tapčiau sosto patarėju, pasipiktintų žyniai, kurie manęs nekenčia. 

— O manai, kad jų negalima nuversti?.. 

— Ir labai lengvai! — atsakė Samentas. 

— Koks būtų tavo planas, jeigu man reikėtų jais nusikratyti? 

— Reikėtų užvaldyti Labirinto lobyną, — pasakė žynys. 

— Ar pataikytum į jį? 

— Jau turiu daug nuorodų, kitas surasiu, nes žinau, kur ieškoti. 

— Kas gi toliau? — paklausė faraonas. 

— Reikėtų Herhorui ir Mefriui iškelti bylą dėl valstybės išdavi- 
mo už slaptus santykius su Asirija... 

— O įrodymai?.. 

— Rasime juos — padės finikiečiai, — atsakė žynys. 

— Ar nekiltų dėl to koks pavojus Egiptui? 

— Jokio. Prieš keturis šimtus metų faraonas Amenchotepas IV 
nuvertė žynių valdžią, įvedė tikėjimą tik į vieną dievą Ra Hor- 
machį.'* Suprantama, ta proga jis paėmė turtus iš kitų dievų šven- 
tyklų... Tuomet nei liaudis, nei kariuomenė, nei bajorai žynių 
neužstojo... O ką jau kalbėti apie šią dieną, kai senasis tikėjimas labai 
nusilpo! 

— Kas padėjo Amenchotepui? — paklausė faraonas. 

— Paprastas žynys Ei.? 

— Kuris tačiau po Amenchotepo IV mirties tapo jo sosto pa- 
veldėtoju,— tarė Ramzis žiūrėdamas žyniui tiesiai į akis. 

Bet Samentas ramiai atsakė: 

— Tas įvykis rodo, kad Amenchotepas buvo ištižęs valdovas, ku- 
riam Ra garbė daugiau rūpėjo negu valstybė. 

— Esi tikras išminčius!..— pasakė Ramzis. 

— Jūsų šventenybės paslaugoms. 

— Skiriu tave savo patarėju,— tarė faraonas.— Na, bet tokiu 
atveju negali manęs lankyti slaptai ir turėsi apsigyventi mano rūmuose. 

— Atleisk, viešpatie, bet kol aukščiausiosios tarybos nariai ne- 
atsisės į kalėjimą už sandėrius su valstybės priešais, mano buvimas 
rūmuose duos daugiau žalos negu naudos... 

Tad tarnausiu ir patarinėsiu jūsų šventenybei, bet slaptai... 

— Ir surasi kelią 1 Labirinto 17 
reikalas. 

O kai perkelsime lobius į jūsų rūmus, kai teismas pasmerks Her- 
horą ir Mefrį, kurių paskui jūsų šventenybė galėsite pasigailėti, ta- 
da, jums leidus, pasirodysiu viešai. Ir nebebūsiu Seto žynys, nes tai 
tik žmones nuo manęs nubaido... 

— Ir manai, kad viskas gerai seksis?.. 

— Galvą guldau!..— sušuko žynys.— Liaudis myli jūsų švente- 
nybę, todėl lengva ją sukelti prieš klastingus didikus... Kariuomenė 
jums paklusni kaip jokiam kitam faraonui nuo Ramzio Didžiojo 
laikų... Tad kas gi atsispirs?.. O, be to, jūsų šventenybė turite fini- 
kiečius ir pinigus, didžiausią pasaulyje jėgą!.. 

Samentui atsisveikinant su faraonu, jo šventenybė leido jam pa- 
bučiuoti savo kojas ir padovanojo sunkią auksinę grandinę ir apy- 
rankę, nusagstytą safyrais. 

Ne kiekvienas aukštas pareigūnas pelnydavo tokias malones per 
daugybę tarnybos metų. 

Samento apsilankymas ir pažadai pripildė faraono širdį naujos vilties. 

Jeigu pavyktų paglemžti Labirinto lobius!.. Už mažą jų dalį ga- 
lima būtų likviduoti bajorų įsiskolinimą finikiečiams, pagerinti vals- 
tiečių gyvenimą ir išpirkti užstatytus karališkuosius dvarus. 

O kokiais pastatais praturtėtų valstybė!.. 

Taip. Labirinto lobiai padėtų faraonui atsikratyti visų rūpesčių. 
Kas iš to, kad finikiečiai siūlo jam tokią didelę paskolą. Kada nors 
paskolą reikės grąžinti su procentais ir anksčiau ar vėliau užstatyti 
likusius dvarus. Taigi tai tik bankroto atitolinimas, o ne jo pašalinimas. 

Famenučio (sausio) mėnesio viduryje prasidėjo pavasaris. Visa- 
me Egipte sužaliavo kviečiai, o juoduose žemės sklypuose triūsė 
valstiečių būriai — sėjo lubinus, pupas, pupeles ir miežius. Ore plito 
apelsinmedžio žiedų kvapas. Vanduo smarkiai slūgo, kasdien at- 
skleisdamas vis naujus dirbamos žemės plotus. 

Pasiruošimai Ozyrio Mer Amen Ramzio laidotuvėm buvo baigti. 

Garbingoji faraono mumija jau ilsėjosi baltoje skrynioje, ant ku- 
rios dangčio buvo tobulai atkurti velionio bruožai. Emalinės farao- 
no akys žvelgė tarytum tikros, o dieviškajame veide atsispindėjo 
švelnus liūdesys, — ne dėl pasaulio, kurį jis paliko, bet dėl žmonių, 
dar pasmerktų žemiškojo gyvenimo vargams. 

Faraonas buvo atvaizduotas su egiptietiška kepuraite baltai mėly- 
nais dryžiais, kaklą puošė brangenybių vėriniai, ant krūtinės klūpsčias 
žmogus su išskėstomis rankomis, ant kojų dievukai, šventieji 
paukščiai ir akys, žvelgiančios tarsi ne iš veido, o iš kažkokių pla- 
tybių. 

Taip papuošti faraono palaikai gulėjo ant prašmatnaus katafalko 
mažoje kedro koplytėlėje, kurios sienos buvo išmargintos užrašais, 
pasakojančiais apie velionio gyvenimą ir darbus. Viršum palaikų 
sklandė stebuklingas vanagas su žmogaus galva, o prie katafalko 
dieną ir naktį budėjo žynys, persirengęs laidotuvių dievaičiu Anu- 
biu su šakalo galva. 

Be to, dar buvo paruoštas sunkus bazaltinis sarkofagas — išori- 
nis mumijos karstas. Mirusiojo faraono pavidalo sarkofagas taip pat 
buvo išmargintas užrašais, besimeldžiančių žmonių, šventųjų 
paukščių ir skarabėjų atvaizdais. 

Famenučio 17 dieną mumija su visa koplytėle ir sarkofagu buvo 
pernešta iš mirusiųjų vietovės į karališkuosius rūmus ir pastatyta 
didžiausioje salėje. 

Beregint į salę prigužėjo žynių, giedančių gedulingus himnus, 
dvariškių ir mirusiojo faraono tarnų, bet daugiausia jo moterų, ku- 
rios aimanavo taip garsiai, kad jų klyksmai buvo girdėti net kitoje 
Nilo pusėje. 

— O viešpatie!.. O mūsų viešpatie!..— šaukė jos, — kodėl mus 
palieki?.. Tu toks gražus, toks geras?.. Taip mielai kalbėdavai su mu- 
mis, o dabar tyli, ir kodėl?.. Juk mėgdavai mūsų draugiją, o šian- 
dien esi taip toli nuo mūsų?.. 

O tuo metu žyniai giedojo: 

I choras. “Aš esu Tumas, kursai vienintelis... 

II choras. Esmi Ra pirmame jo spindesyje... 

I choras. Esmi dievas, kuris pats save kuria... 

II choras. Kuris pats sau duoda vardą, ir niekas jo nesulai- 
kys tarp dievų... 

I choras. Aš žinau vardą didžiojo dievo, kuris ten yra. 

II choras. Nes aš esu didysis paukštis Benu“?, kuris ragauja 
tai, kas yra".“ 

Po dviejų dienų aimanų ir pamaldų prie dvaro privažiavo didelis 
laivo formos vežimas. Jo galai buvo papuošti avinų galvomis ir 
stručio plunksnų vėduoklėmis, o viršum prašmatnaus baldakimo ple- 
veno erelis ir gyvatė-urėjas, faraono valdžios simbolis. 

Į tą vežimą buvo įkelta šventoji mumija, nors ir smarkiai trukdė 
dvaro moterys. Vienos iš jų kabinėjosi už karsto, kitos maldavo 
žynius, kad neatimtų iš jų gerojo viešpaties, trečios draskė sau vei- 
dus, rovė plaukus ir net kibo į žmones, nešančius palaikus. 

Riksmas buvo siaubingas. 

Pagaliau vežimas su dieviškuoju kūnu pajudėjo per minias žmo- 
nių, susirinkusių didžiuliame plote nuo rūmų iki Nilo; buvo matyti 
išsitepusių purvu, apsidraskiusių, apsigaubusių gedulo skraistėmis, ir 
visi jie raudojo veriančiais balsais. O greta jų, kaip to reikalauja ge- 
dulo ritualas, visame kelyje buvo išrikiuoti chorai. 


* “Mirusiųjų knyga". 

I choras. “Į Vakarus, į Ozyrio namus, į Vakarus eini tu, ku- 
ris buvai pirmasis iš žmonių, kuris nekentei netiesos. 

II choras. Į Vakarus! Nesuklestės jau žmogus, kuris taip 
mylėjo tiesą ir bjaurėjosi melu. 

Vežėjų choras. Į Vakarus, jaučiai, kurie traukiate gedulo 
vežimą, į Vakarus!.. Mūsų viešpats eima paskui jus. 

III choras. Į Vakarus, į Vakarus, į teisingųjų žemę! Vieta, 
kurią mylėjai, vaitoja ir rauda tavęs. 

Minia. Ženk ramybėje į Abidą!.. Ženk ramybėj į Abidą!.. Kad 
nueitum ramus iki Tėbų Vakarų!.. 

Raudotojų choras. O mūsų viešpatie, o mūsų viešpatie, 
kai tu eini į Vakarus, patys dievai rauda. 

Žynių choras. Jis yra laimingas, garbingiausias tarp žmo- 
nių, nes likimas jam leidžia atsigulti į kapą, kurį jis pats sau pa- 
ruošė... 

Vežėjų choras. Į Vakarus, jaučiai, kurie traukiate gedulo 
vežimą, į Vakarus!.. Jūsų viešpats eina paskui jus. 

Žmonių minia. Eik ramus į Abidą... Eik ramus į Abidą, prie 
Vakarų jūros!“* 

Kas porą šimtų žingsnių stovėjo kariuomenės dalinys, kuris svei- 
kino viešpatį dusliu būgnų dundėjimu ir lydėjo jį triukšmingais tri- 
mitų garsais. Tai buvo ne laidotuvės, o triumfo žygis į dievų šalį. 

Kiek atokiau paskui vežimą ėjo Ramzis XIII su didele generolų 
palyda, o už jo karalienė Nikotrė, palaikoma dviejų dvaro damų. Nei 
sūnus, nei motina neverkė, nes jiems buvo žinoma (to nežinojo tik 
paprasti žmonės), kad miręs viešpats jau sėdi šalia Ozyrio ir patekęs 
į laimės karalystę yra taip patenkintas, kad nenorėtų grįžti į žemę. 

Po poros valandų eitynių, kurias lydėjo nepaliaujamas riksmas, 
procesija sustojo ant Nilo kranto. 

Čia mirusio faraono palaikai iš laivo formos vežimo buvo iškel- 
ti ir pernešti į tikrą laivą, auksuotą, išraižytą ir išmargintą pieši- 
niais, — aprūpintą baltomis ir purpurinėmis burėmis. 

Dvaro moterys dar kartą mėgino atimti iš žynių mumiją, dar kartą 
sugriaudėjo visi chorai ir kariškių orkestrai. Paskui į laivą, gabenantį 
faraono mumiją, įlipo karalienė Nikotrė ir keliolika žynių, minia 
pradėjo mėtyti gėlių puokštes ir vainikus... pagaliau supliuškeno irklai... 


* Autentiški posakiai. 

Ramzis XII paskutinį kartą paliko savo rūmus vykdamas Nilu į 
kapą Tėbuose. Pakeliui jis, kaip rūpestingas valdovas, turėjo aplan- 
kyti visas garsiąsias vietoves ir atsisveikinti su jomis. 

Kelionė truko labai ilgai. Iki Tėbų buvo koks šimtas mylių, 
plaukti reikėjo prieš srovę, teko aplankyti keliolika prie upės esančių 
šventyklų ir dalyvauti iškilmingose pamaldose. 

Po kelių dienų, Ramziui XII iškeliavus į amžiną poilsį, paskui 
jį išplaukė Ramzis XIII, kad savo pasirodymu atgaivintų iš skaus- 
mo apmirusias valdinių širdis, priimtų klusnumo pareiškimus ir 
sudėtų aukas dievams. 

Paskui mirusį viešpatį leidosi — kiekvienas savo laivų — visi 
vyriausieji žyniai ir kiti žymesni dvasininkai, turtingiausi žemvaldžiai 
ir didesnė dalis nomarchų. Todėl naujasis faraonas ne be kartėlio gal- 
vojo, kad jo palyda bus labai negausi. 

Bet įvyko kitaip. Greta Ramzio XIII radosi visi generolai, labai 
daug valdininkų, daugybė smulkių bajorų ir — visi žemesnieji 
žyniai. Tatai labiau nustebino, negu nudžiugino faraoną. 

Tai buvo tik pradžia, nes, jaunojo viešpaties laivui pasirodžius Ni- 
le, jo pasitikti išplaukė tokia gausybė didesnių ir mažesnių skurdžių 
ir turtingų valčių, kad jos tvenkte užtvenkė upę. Jose sėdėjo nuogų 
valstiečių ir amatininkų šeimos, puošnūs pirkliai, ryškių spalvų dra- 
bužiais apsirengę finikiečiai, vikrūs graikų jūrininkai, net asirai ir he- 
tital. 

Minia jau ne rėkė, o staugė, ne džiūgavo, o šėlo. Į faraono laivą 
be paliovos veržėsi įvairios delegacijos pabučiuoti denio, kurį buvo 
palytėjusios viešpaties kojos, ir sudėti dovanų — javų saujos, audi- 
nio atraižos, paprasto molinio ąsotėlio, poros paukščiukų, o dažniau- 
siai tai buvo gėlių puokštė. Todėl, kol faraonas praplaukė pro Memfį, 
kelis kartus teko iškrauti dovanas, kad laivas nepaskęstų. 

Jaunesnieji žyniai kalbėjo, jog, išskyrus Ramzį Didįjį, nė vienas 
faraonas nebuvo sveikinamas su tokiu didžiuliu entuziazmu. 

Taip buvo visame kelyje nuo Memfio iki Tėbų, o liaudies šėli- 
mas, užuot silpnėjęs, ėjo vis stipryn. Valstiečiai, palikę savo laukus, 
o amatininkai dirbtuves, spietėsi pakrantėse, norėdami pasidžiaugti 
naujuoju viešpačiu, apie kurio sumanymus jau buvo kuriamos legen- 
dos. Visi laukė didžiulių pakeitimų, nors niekas nežinojo, kokie jie 
bus. Tiek tebuvo aišku, kad valdininkų griežtumas sušvelnėjo, kad 
finikiečiai nebe taip nuožmiai rinko mokesčius ir kad paprastai pa- 
klusni Egipto liaudis pradėjo šiauštis prieš žynius. 

— Tegul tik faraonas leidžia, — kalbėjo žmonės smuklėse, lau- 
kuose ir turguose, — tuoj padarysime tvarką su tais šventuoliais... Tai 
jie kalti, kad mokame didelius mokesčius, kad -žaizdos niekad 
neužgyja ant mūsų nugarų!.. 

Už septynių mylių į pietus nuo Memfio, tarp Libijos kalnų atšakų, 
buvo Piomo, arba Fajumo, kraštas nuostabus tuo, kad jį sukūrė žmo- 
gaus rankos. 

Kadaise toje vietoje buvo įdubusi dykuma, apsupta plikų kalnų 
atšlaičių. Tiktai faraonas Amenchematas*! 3500 metais prieš Kris- 
taus gimimą ėmėsi įgyvendinti drąsų projektą, siekdamas paversti ją 
derlingu kraštu. 

Todėl jis atskyrė rytinę daubos dalį — atitvėrė tą plotą galinga 
užtvanka, aukštumo ji buvo sulig dviaukščių namu, jos pagrindo plo- 
tis siekė per šimtą žingsnių, o ilgis — daugiau kaip keturiasdešimt 
kilometrų. 

Šitaip buvo sudarytas baseinas, galintis sutalpinti apie tris mili- 
jardus kubinių metrų — tris kubinius kilometrus vandens, kurio pa- 
viršius užėmė apie tris šimtus kvadratinių kilometrų plotą. Tas ba- 
seinas drėkino keturis šimtus tūkstančių margų žemės, be to, Nilo 
potvynių metu jis sukaupdavo vandens perteklių ir apsaugodavo di- 
delę Egipto dalį nuo staigaus apsėmimo. 

Ši milžiniška vandens saugykla buvo vadinama Moerio ežeru ir 
laikoma pasaulio stebuklu. Ežeras dykumos slėnį pavertė derlingų 
Piomo kraštu, kuriame pasiturimai gyveno apie du šimtai tūkstančių 
žmonių. Toje provincijoje greta palmių ir kviečių augo gražiausios 
rožės, kurių aliejus buvo plačiai žinomas visame Egipte ir už jo ribų. 

Moerio ežeras buvo sujungtas su kitu Egipto inžinierių darbo ste- 
buklu — Juozapo kanalu**. 

Šis dviejų šimtų žingsnių pločio kanalas tęsėsi keliasdešimt my- 
lių vakarinėje Nilo pusėje, per dvi mylias nuo upės. Jis buvo nau- 
dojamas greta Libijos kalnų plytinčioms žemėms drėkinti ir Nilo van- 
deniui nuleisti į Moerio ežerą. 

Aplink Piomo kraštą stūksojo kelios senos piramidės ir daugybė 
mažesnių kapų, 0 jo rytiniame pakraštyje, netoli Nilo, buvo garsu- 
sis Labirintas (Lope Ro Hunt), taip pat Amenchemato pastatydintas. 
Šis statinys, panašus į milžinišką pasagą, užėmė tūkstančio žings- 
nių ilgio ir šešių šimtų žingsnių pločio žemės sklypą. 

Tai buvo didžiausias Egipto lobynas, kur ilsėjosi daugelio gar- 
sių faraonų, žynių, karvedžių ir architektų mumijos. Čia taip pat 

gulėjo garbinamų žvėrių, pirmiausia krokodilų iškamšos. Pagaliau čia 
buvo saugomi amžiais kaupti Egipto valstybės turtai, kuriuos šian- 
dien sunku ir įsivaizduoti. 

Labirintas nebuvo nei neprieinamas, nei per daug saugomas; jį 
prižiūrėjo nedidelis žyniams pavaldus kariuomenės būrys ir keli 
išmėginto sąžiningumo žyniai. Lobyno saugumą užtikrino tai, kad, 
išskyrus tuos kelis asmenis, niekas nežinojo, kur tų lobių ieškoti. Mat 
Labirintas buvo padalytas į du aukštus, antžeminį ir požeminį, ir 
kiekvienas iš jų turėjo po tūkstantį penkis šimtus kambarių!.. 

Kiekvienas faraonas, kiekvienas vyriausiasis žynys, pagaliau kiek- 
vienas didysis iždininkas ir aukščiausiasis teisėjas, pradėjęs eiti pa- 
reigas, privalėjo tuojau savo akimis apžiūrėti valstybės turtą. Bet vis 
dėlto nė vienas iš aukštų pareigūnų ne tik negalėjo ten patekti, bet 
ir suvokti, kur tas valstybės lobynas yra — pagrindiniame pastate 
ar kuriame jo fligelyje, virš žemės ar po žeme. 

Buvo tokių, kuriems atrodė, kad lobynas iš tikrųjų yra po žeme, 
toli už paties Labirinto sienų. Netrūko ir tokių, kurie manė, jog 10- 
bynas yra po ežero dugnu, kad prireikus jį būtų galima užtvindyti 
vandeniu. Pagaliau joks aukštas valstybės pareigūnas net nesidomėjo 
tuo klausimu, nes žinojo, kad pasikėsinimas į dievų turtus būtų 
šventvagystė, tolygi pražūčiai. 

Nors nežinantieji paslapties gal ir būtų suradę kelią į lobyną, jeigu 
jų nebūtų varžiusi baimė. Žemiškoji ir amžinoji mirtis grėsė žmo- 
gui ir jo šeimai, jeigu jis išdrįstų bedieviškai kėsintis atskleisti to- 
kias paslaptis. 

Atvykęs į tuos kraštus, Ramzis XIII pirmiausia aplankė Fajumo 
provinciją. Ji panėšėjo į didelį dubenį, kurio dugną sudarė ežeras, o 
šonus — kalvos. Kur tik žvelgė valdovas, visur vėrė akį sodri, 
gėlėmis marguojanti žaluma, palmių guotai, figmedžių ir tamarindų 
giraitės, kur nuo aušros iki saulėlydžio čiulbėjo paukščiai ir skambėjo 
linksmi Žmonių balsai. 

Tai buvo bene laimingiausias Egipto kampas. 

Gyventojai sutiko faraoną su didžiuliu entuziazmu, apiberdami jį 
ir palydą gėlėmis, padovanojo kelis ąsotėlius brangiausių kvepalų ir 
už dešimt talentų aukso bei brangakmenių. 

Dvi dienas viešpats užtruko žaviame krašte, kur džiaugsmas ta- 
rytum tryško iš medžių, sklido ore, atsispindėjo ežero vandenyje. Čia 
Ramziui buvo priminta, jog jis privalo aplankyti Labirintą. 

Nenoromis Jis apleido Piomą ir plaukdamas dar ilgai dairėsi at- 
gal. Netrukus jo dėmesį patraukė didžiulis pilkos De Ve: pastatas, 
didingai dunksantis ant kalvos. 

Prie amžiams išgarsėjusio Lope Ro Hunto vartų jį pasitiko aske- 
tiškos išvaizdos žynių būrelis ir nedidelis kariuomenės dalinys, ku- 
rio visi kareiviai buvo plikai nuskusti. 

— Tie žmonės atrodo kaip žyniai!..— sušuko Ramzis. 

— Nes kiekvienas iš jų yra gavęs žemesniuosius šventinimus, o 
šimtininkai — aukštesniuosius, — atsakė vyriausiasis Labirinto žynys. 

Atidžiau įsižiūrėjęs į tuos keistus kareivius, kurie nevalgė mėsos 
ir laikėsi celibato, faraonas įžvelgė juose sumanumą ir ramią ener- 
giją. Jis taip pat pastebėjo, kad šioje vietoje jo šventas asmuo ne- 
daro jokio įspūdžio. 

“Labai įdomu, kaip čia pateks Samentas?.." — pagalvojo viešpats. 

Jis suprato, kad tų žmonių negalima nei įbauginti, nei papirkti. 
Iš jų veidų bylojo toks pasitikėjimas savimi, tarytum kiekvienas 
turėtų savo žinioje pulkus nenugalimų dvasių."Pažiūrėsiu,— galvo- 
jo jis, — ar išsigąs šių dievobaimingų vyrų mano graikai ir azijiečiai? 
Laimė, jie yra tokie laukiniai, kad tie iškilmingi veidai nepadarys 
jiems jokio įspūdžio... 

Žyniams prašant Ramzio XIII palyda liko prie vartų, lyg ir sau- 
goma skustagalvių kareivių. 

— Ar kalaviją taip pat turiu čia palikti? — paklausė faraonas. 

— Jis mums nieko nekenks,— atsakė vyriausiasis prižiūrėtojas. 

Jaunasis viešpats užsidegė išgirdęs tokį atsakymą, ir norėjo bent 
kalavijo plokštuma apkulti tą pamaldų vyrą, bet susivaldė. 

Per didelį kiemą, tarp dviejų sfinksų eilių, žynių lydimas farao- 
nas įėjo į pagrindinį pastatą. Čia labai erdviame, bet tamsokame prie- 
angyje buvo aštuonerios durys, tad prižiūrėtojas paklausė: 

— Pro kurias duris jūsų šventenybė nori patekti į iždinę? 

— Pro tas, kurios nuves mus greičiausiai. 

Visi penki žyniai paėmė po du ryšulius deglų, bet šviesą įžiebė 
tik vienas. Šalia jo atsistojo vyriausiasis prižiūrėtojas, laikydamas 
rankose ilgą vėrinį karolių, išrantytų kažkokiais ženklais. Paskui juos 
ėjo Ramzis, apsuptas trijų likusių žynių. 

Vyriausiasis žynys su karoliais rankose pasuko į dešinę ir įėjo į 
didelę salę, kurios sienos ir kolonos buvo išmargintos užrašais ir 
piešiniais. Iš ten jie pateko į siaurą koridorių, kylantį į viršų, ir at- 
sidūrė kitoje salėje, kurioje buvo daugybė durų. Čia prieš juos pra- 

sivėrė grindų plokštė, atidengdama angą, pro kurią visi nusileido 
žemyn ir vėl siauru koridorium pateko į akliną patalpą be jokių durų. 

Vadovas palietė vieną hieroglifą — ir siena prieš juos prasiskleidė 
lyg užuolaida. 

Ramzis norėjo susivokti, kuria kryptimi jie eina, bet netrukus su- 
sipainiojo, tiek tematė, kad jie skubiai pereina dideles sales, nedi- 
delius kambarius, siaurus koridorius, kad kopia aukštyn arba leidžiasi 
žemyn, kad kai kuriose salėse yra daugybė durų, o kitose jų visai 
nėra. Kartu jis pastebėjo, kad prie kiekvieno naujo įėjimo vadovas 
perstumia vieną savo ilgo vėrinio karolį, o tarpais deglo šviesoje pa- 
lyginta karolių ženklus su ženklais ant sienų. 

— Kur mes dabar esame? — staiga paklausė faraonas, — požemy- 
je ar viršuje)?.. 

— Esame dievų valioje, — atsakė jo kaimynas. 

Po kelių posūkių ir praėjimų faraonas vėl pasakė: 

— Betgi mes čia jau buvome bent du kartus!.. 

Žyniai tylėjo, tik nešantis deglą apšvietė iš eilės sienas, o Ram- 
zis geriau įsižiūrėjęs turėjo pripažinti, kad šioje vietoje jie dar ne- 
buvę. 

Mažame kambaryje be durų palydovas nuleido deglą ir faraonas 
pamatė ant grindų išdžiūvusį ir pajuodusį lavoną, apgaubtą sudūlėju- 
siais drabužiais. 

— Čia,— tarė pastato prižiūrėtojas, — lavonas vieno finikiečio, 
kuris XVI dinastijos laikais mėgino įsibrauti į Labirintą ir atėjo net 
iki šios vietos. 

— Ar jis buvo užmuštas? — paklausė faraonas. 

— Mirė iš bado. 

Jie ėjo jau apie pusvalandį, kai deglą nešantis žynys apšvietė ko- 
ridoriaus nišą, kurioje taip pat gulėjo sudžiūvęs kūnas. 

— Čionai,— paaiškino prižiūrėtojas, — lavonas nubiečių žynio, 
kuris jūsų šventenybės senelio laikais mėgino čia įeiti... 

Faraonas nebeklausė, kas tą žynį ištiko. Jis pasijuto atsidūręs 
kažkokiose gelmėse ir kad tasai pastatas slegia jį savo svoriu. Ramzis 
jau nebegalvojo, kaip susiorientuoti šimtuose koridorių, salių, kam- 
barių. Jis net nebetroško išsiaiškinti, kokiu stebuklu prasiveria prieš 
jį sienos arba prasmenga grindys. 

“Samentas nieko nepadarys, — galvojo jis.— Arba žus, BaIDIo anie 
du, apie kuriuos net privalau jam pasakyti". 

Dar niekad Ramzis nebuvo patyręs tokios depresijos, tokio 
bejėgiškumo ir menkumo jausmo. Kartais jam atrodė, kad Žyniai pa- 

liks jį kuriame nors ankštame kambarėlyje be durų. Tada jį apim- 
davo neviltis — jis griebdavosi kalavijo, pasirengęs juos sukapoti, 
bet tuoj prisimindavo, kad be jų pagalbos neišeis iš čia, ir nuleis- 
davo galvą. 

O, kad nors valandėlę būtų galima pamatyti dienos šviesą!.. Ko- 
kia baisi turi būti mirtis tarp tų trijų tūkstančių kambarių, skendinčių 
prieblandoje arba visiškoje tamsoje!.. 

Didvyriškas sielas kartais ištinka gilaus beviltiškumo valandėlės, 
kokių paprastas Žmogus nė nenumano. 

Bemaž valandą klaidžioję pagaliau jie įžengė į žemą salę, kurios 
lubos rėmėsi ant aštuonšonių stulpų. Trys faraoną lydėjusieji žyniai 
išsisklaidė į šalis. Ramzis pastebėjo, kad vienas iš jų prisiglaudė prie 
kolonos ir tarytum dingo jos viduje. 

Netrukus vienoje sienoje prasivėrė siaura anga, žyniai sugrįžo į 
savo vietas, 0 jų vadovas liepė įžiebti keturis deglus. Po to visi nuėjo 
prie tos angos ir atsargiai prasispraudė pro ją. 

— Štai čia yra saugyklos... — tarė pastato prižiūrėtojas. 

Žyniai greit uždegė pritvirtintus prie kolonų ir sienų žibintus, ir 
Ramzis pamatė daugybę didžiulių patalpų, kuriose buvo prikrauta 
įvairiausių neįkainojamos vertės gaminių. Į tą rinkinį kiekviena di- 
nastija, jeigu ne kiekvienas faraonas, dėjo visa, ką turėjo ypatingiau- 
sia ir brangiausia. 

Čia buvo vežimų, valčių, lovų, stalų, skrynių ir sostų, pagamintų 
iš aukso arba auksine skarda apkaustytų ir įmantriai inkrustuotų 
dramblio kaulu, perlamutru bei spalvotu medžiu. Tuos meniškus 
daiktus nagingi amatininkai dirbo ištisus dešimtmečius. Čia buvo 
šarvų, skydų ir dėklų strėlėms, papuoštų brangakmeniais, gryno auk- 
so ąsočių, dubenų ir šaukštų, brangių drabužių ir baldakimų. 

Visos tos brangenybės sausame ir švariame ore išsilaikė ilgus 
šimtmečius nė kiek nepakitusios. 

Tarp šių nuostabių daiktų faraonas pamatė sidabrinį asirų rūmų 
modelį, Sargono padovanotą Ramziui XII. Vyriausiasis žynys aiškin- 
damas faraonui, kuri dovana iš kur yra gauta, akylai stebėjo jo veidą, 
bet vietoj nuostabos pamatė nepasitenkinimą. 

— Pasakyk man, jūsų kilnybe,— staiga paklausė faraonas,— ko- 
kia nauda iš tų požemiuose paslėptų turtų?.. 

— Juose glūdi didelė jėga tam atvejui, jeigu Egiptas atsidurtų pa- 
vojuje,— atsakė vyriausiasis žynys.— Už kelis tuos šalmus, vežimus, 
kalavijus galima nupirkti visų Asirijos satrapų palankumą. O gal 

neatsispirtų ir karalius Asaras, jeigu jam pasiūlytume daiktų sosto 
salei arba ginklų sandėliui. 

— Manau, kad jiems labiau patiktų kalaviju pasiimti iš mūsų 
viską, negu palankumu gauti nedidelę dalį tų lobių, — tarė viešpats. 

— Tegul tik pamėgina!..— pasakė žynys. 

— Suprantu... Matyt, turite būdų sunaikinti lobius. Bet tokiu at- 
vejų niekas jais nepasinaudos. 

— Ne mano galvai spręsti, — atsakė prižiūrėtojas.— Saugome, 
kas mums patikėta, ir darome, kas mums įsakyta. 

— Ar ne geriau būtų panaudojus dalelę tų turtų papildyti vals- 
tybės kasą ir pakelti Egiptą iš vargų, į kuriuos jis šiandien yra nu- 
grimzdęs? — paklausė faraonas. | 

— Tai ne nuo mūsų priklauso. 

Faraonas suraukė antakius. Kurį laiką jis apžiūrinėjo daiktus, tie- 
sa, be didelio entuziazmo, o paskui vėl paklausė: 

— Gerai. Tie įmantrūs dirbiniai gali praversti asirų didikų palan- 
kumui įgyti. Bet jeigu kiltų karas su Asirija, kaip gautume javų, 
žmonių ir ginklų iš tautų, kurios nenusimano apie retenybes! 

— Atidarykit iždinę!..— tarė vyriausiasis žynys. 

Ir šį sykį žyniai išsisklaidė: du dingo tarsi kolonų viduje, o vie- 
nas kopėčiomis užlipo ant sienos ir kažką krapštė prie išdrožinėtos 
figūrėlės. 

Vėl prasivėrė slaptos durys, ir Ramzis įėjo į tikrąją iždinę. 

Ir čia buvo erdvi salė, kupina neįkainojamų vertybių. Joje stovėjo 
molinės statinės, pilnos aukso smėlio, sudėti kaip plytos aukso lui- 
tai ir auksinių strypų ryšuliai. Sidabro luitai buvo sukrauti palei vieną 
sieną iki pat-lubų ir sudarė lyg kokį poros uolekčių pločio mūrą. 

Nišose ir ant akmeninių stalų buvo išdėlioti įvairiausių spalvų 
brangakmeniai — rubinai, topazai, smaragdai, safyrai, deimantai, pa- 
galiau riešuto ir net kiaušinio didumo perlai. Už vieną iš tų brange- 
nybių SU buvo nupirkti miestą. 

— Štai mūsų turtas, jei ištiktų nelaime,— tarė žynys prižiūrėtojas. 

— O kokios nelaimės jūs laukiat? — paklausė faraonas.— Liau- 
dis skursta, bajorai ir dvaras prasiskolinę, armija perpus sumažinta, 
faraonas neturi pinigų... Ar buvo kada Egiptas blogesnėje padėtyje?.. 

— Buvo blogesnėje, kai jį užkariavo hiksai. 

— Po keliolikos metų,— atsakė Ramzis, — mus užkariaus net iz- 
raelitai, jeigu jų neaplenks libiai ir etiopai. O tada tie gražūs akime- 
nys, suskaldyti į trupinius, bus panaudoti ir papuoš žydų bei negrų 
sandalus... 

— Būk ramus, jūsų šventenybe. Prireikus ne tik 1ždinė, bet net 
ir Labirintas dings be pėdsako kartu su savo sargais. 

Ramzis galutinai įsitikino, kad kalba su fanatikais, kurie tegal- 
voja viena — niekam neleisti užvaldyti lobių. 

Faraonas atsisėdo ant auksinių plytų krūvos ir tarė: 

— Vadinasi, tuos turtus saugote blogiems Egiptui laikams? 

— Sakai teisybę, šventasis viešpatie. 

— Gerai. O kas jus, sargus, įtikins, kad tokie laikai jau atėjo, 
Jeigu jie ateitų? | 

— Tam turi būti sušauktas nepaprastas tikrųjų egiptiečių susirin- 
kimas, kuriame dalyvaus faraonas, trylika aukštesniojo laipsnio žynių, 
trylika nomarchų, trylika bajorų, trylika karininkų ir po trylika pir- 
klių, amatininkų bei valstiečių. 

— Vadinasi, tokiam susirinkimui atiduotumėt lobius? — paklausė 
faraonas. 

— Duotume reikalingą sumą, jeigu visas susirinkimas vienbal- 
siai nutartų, jog Egiptui gresia pavojus ir... | 

— Ir kas?.. 

— Ir jeigu Amono statula Tėbuose patvirtintų tą nutarimą. 

Ramzis nuleido galvą slėpdamas didelį pasitenkinimą. Jis jau 
turėjo planą. 

“Tokį susirinkimą aš sugebėsiu sušaukti, ir turės jis man būti vie- 
ningas...— galvojo jis. — Man atrodo, kad nutarimą patvirtins ir die- 
viškoji Amono statula, kai jos žynius apsups mano azijiečiai.“ 

— Ačiū jums, dievobaimingieji vyrai, — tarė jis garsiai, — kad 
parodėt šiuos brangius daiktus. Deja, didelė jų vertė nekliudo man 
būti neturtingiausiu pasaulyje valdovu. O dabar prašom išvesti ma- 
ne trumpesniu ir patogesniu keliu. 

— Linkime jūsų šventenybei,— atsakė prižiūrėtojas,— kad 
pridėtumėt Labirintui antra tiek turtų... O išeiti iš čia tėra vienas ke- 
lias ir juo turime grįžti. 

Vienas žynys padavė Ramziui truputį datulių, antras butelį vyno 
su stiprinančių vaistų priemaiša. Po to faraonas atgavo jėgas ir ėjo 
žvalus. 

— Daug duočiau, — pasakė jis juokdamasis, — kad galėčiau su- 
vokti visus to keisto kelio vingius!.. 

Vadovaujantis žynys sustojo. 

— Užtikrinu jūsų šventenybę,— tarė jis,— kad mes patys nesu- 
vokiame ir neatsimename to kelio, nors kiekvienas iš mūsų yra ėjęs 
juo po keliolika kartų... 

— Tai kokiu gi būdu pataikot čia? 

— Naudojamės tam tikrais nurodymais, bet jeigu mums dabar ku- 
ris pražūtų, numirtume čia iš bado... 

Pagaliau jie išėjo į prieangį, o iš jo į kiemą. Faraonas ėmė dai- 
rytis aplinkui ir kelis kartus atsiduso. 

— Už visus Labirinto turtus nenorėčiau jų saugoti! — sušuko 
jis. — Siaubas mane ima pagalvojus, kad galima numirti tuose ak- 
meniniuose urvuose. 

— Bet galima ir prisirišti prie jų, — šypsodamasis atsakė vyriau- 
siasis žynys. 

Faraonas padėkojo savo palydovams ir atsisveikindamas tarė: 

— Man būtų malonu suteikti jums kokią malonę, tad reikalau- 
kite... 

Dvasininkai klausėsi abejingi, o jų viršininkas tarė: 

— Atleisk man, viešpatie, už įžūlumą, bet... ko gi mes galėtu- 
me trokšti?.. Mūsų figos ir datulės yra tokios pat saldžios kaip ir 
tavo sodo, o vanduo toks pat geras kaip ir iš tavo šulinio. Jeigu mus 
viliotų turtai, taigi ar neturime jų daugiau už visus karalius?.. 

“Šitų niekuo nepalenksiu,— pagalvojo faraonas, — bet... pateik- 
siu jiems susirinkimo nutarimą ir Amono sprendimą". 

Išvykęs iš Piomo, faraonas ir jo palyda kelias dienas plaukė į pie- 
tus, į Nilo aukštupį, apsupti valčių spiečiaus, sveikinami šūkiais, api- 
beriami gėlėmis. 

Abiejuose upės krantuose žalių laukų fone nepertraukiama virti- 
ne stovėjo plūktinės valstiečių pirkios, augo figmedžių gojai, palmių 
puokštės. Kas kiek laiko pasirodydavo kokio nors miestelio baltų 
namų grupė arba didesnis miestas su spalvotais pastatais, didžiuliais 
šventyklų pilonais. 

Vakaruose, kiek atokiau, dūlavo Libijos kalnų siena, užtat rytuose 
Arabijos grandinė vis labiau artėjo prie upės. Galima buvo matyti 
stačias, supleišėjusias tamsios, geltonos arba rausvos spalvos uolas, 
primenančias tvirtovių arba milžinų statytų šventyklų griuvėsius. 

Nilo viduryje vienur kitur pasirodydavo salelės, — jos tarsi tik va- 
kar išniro iš vandens, o šiandien jau apsidengė vešlia augmenija ir 

jose apsigyveno nesuskaičiuojami paukščių pulkai. Priplaukus 
triukšmingai faraono palydai, pabaidyti paukščiai kilo į padanges ir 
sukiodamiesi virš laivų klykavo pramaišiui su daugybės žmonių 
šūkavimais. O viršum viso to plytėjo vaiskus dangus ir sklido tokia 
gaivi šviesa, kad jos užlieta juoda žemė spindėte spindėjo ir akme- 
nys žaidė vaivorykštės spalvomis. 

Taigi laikas faraonui ėjo linksmai. Iš pradžių tas nuolatinis riks- 
mas jį truputį erzino, bet paskui jis taip apsiprato, kad jau nebekreipė 
į tai dėmesio, galėjo skaityti dokumentus, tartis, net miegoti. 

Trisdešimt, daugiausia keturiasdešimt mylių nuo Piomo, kairia- 
jame Nilo krante, buvo didelis miestas Siutas?*, kuriame Ramzis XIII 
kelias dienas ilsėjosi. Sustoti prireikė ir dėl to, kad mirusio faraono 
mumija dar tebebuvo Abide, kur prie Ozyrio kapo buvo atliekamos 
iškilmingos pamaldos. 

Siutas buvo vienas 1š turtingesnių Aukštutinio Egipto miestų, kur 
nuo seno žiedžiami pagarsėję balto ir juodo molio indai ir audžia- 
mos drobės. Jis garsėjo ir kaip didelis prekymiestis, į kurį suvežda- 
vo prekes iš oazių, išmėtytų dykumoje. Čia pagaliau buvo garsi die- 
vaičio su vilko galva Anubio šventykla. 

Antrą dieną viešint toje vietovėje, į jo šventenybę kreipėsi ko- 
misijos liaudies būklei tirti viršininkas, žynys Pentueras. 

— Ar turi kokių naujienų? — paklausė viešpats. 

— Turiu tokią naujieną, kad visas Egiptas laimina jūsų švente- 
nybę. Visi, su kuo tik kalbėjau, kupini vilčių ir tikisi, kad jūsų 
viešpatavimas atgaivins valstybę... 

— Aš noriu,— atsakė faraonas, — kad mano valdiniai būtų lai- 
mingi ir liaudis atsikvėptų. Noriu, kad Egiptas kaip kadaise turėtų 
aštuonis milijonus gyventojų ir atgautų žemes, kurias iš jo išplėšė 
dykuma. Aš noriu, kad kiekvienas darbo žmogus ilsėtųsi kas sep- 
tintą dieną ir kad kiekvienas žemdirbys turėtų nuosavą žemės 
sklypą... 

Pentueras puolė kniūbsčias prieš gerąjį Viešpatį. 

— Atsikelk,— tarė Ramzis.— Pasakysiu tau, kad turėjau sunkaus 
liūdesio valandą. Aš gi matau savo liaudies vargus, noriu ją pakel- 
ti, o tuo pačiu metu man praneša, kad iždas yra tuščias. Tu pats ge- 
riausiai žinai, kad neturėdamas keliasdešimt tūkstančių talentų grynų 
aš negalėčiau ryžtis tokiems pagerinimams. 

Bet šiandien aš esu ramus — turiu būdą gauti reikalingas lėšas 
iš Labirinto... 

Pentueras nustebęs pažvelgė į valdovą. 

— Lobyno prižiūrėtojas man paaiškino, ką reikia daryti, — toliau 
kalbėjo faraonas.— Privalau sušaukti visuotinį visų luomų susirin- 
kimą — po trylika kiekvieno luomo atstovų. O kai jie pareikš, kad 
Egiptą ištiko nelaimė, Labirintas suteiks man lėšų... 

— Dievai! — pridūrė jis,— už porą... už vieną iš tų brangeny- 
bių, kurios ten guli, galima duoti liaudžiai penkiasdešimt poilsio 
dienų per metus!.. Turbūt niekad jos nebus geriau panaudotos... 

Pentueras palingavo galvą. 

— Viešpatie,— tarė jis, — šeši milijonai egiptiečių ir aš su savo 
draugais sutiksime, kad pasisemtum lėšų iš tos iždinės. Bet... neturėk 
iliuzijų, jūsų šventenybe!.. Šimtas aukščiausių valstybės pareigūnų 
tam pasipriešins, o tuomet Labirintas nieko neduos... 

— Vadinasi, jie nori, kad aš, ko gero, imčiau elgetauti prie ku- 
rios nors šventyklos?..— pasipiktino faraonas. 

— Ne,— atsakė žynys.— Jie bijos, kad neištuštėtų kartą palies- 
ta iždinė. Jie įtarinės, kad ištikimiausi jūsų šventenybės tarnai pel- 
nosi iš to šaltinio gaunamų pajamų... O tada pavydas jiems pakuždės — 
kodėl ir mes negalėtume pasipelnyti?.. Ne neapykanta tau, viešpa- 
tie, bet tarpusavio nepasitikėjimas ir godumas paskatins juos priešintis. 

Viešpats tai išklausęs nusiramino ir net šyptelėjo. 

— Jeigu taip yra, kaip sakai, mielas Pentuerai, tai būk ramus, — 
tarė jis.— Dabar aš aiškiai supratau, kodėl Amonas įsteigė faraono 
valdžią ir suteikė jam antžmogišką galią. Kad šimtas nors ir kilmin- 
giausių niekšų negalėtų pražudyti valstybės. 

Ramzis pakilo nuo kėdės ir pridūrė: 

— Pasakyk mano liaudžiai, kad ji dirbtų ir būtų kantri... Pasa- 
kyk man ištikimiems žyniams, kad jie tarnautų dievams ir puoselėtų 
išmintį, kuri yra pasaulio šviesa. O tuos priešginas ir įtaringus didi- 
kus palik man... Vargas jiems, jeigu jie užrūstins mano širdį! 

— Viešpatie,— tarė žynys, — esu tavo ištikimas tarnas... 

Bet atsisveikinant jo veide buvo matyti susirūpinimas. 

Penkiolika mylių aukščiau Siuto plikos Arabijos kalnų uolos 
priartėja beveik prie pat Nilo, o Libijos kalnai pasitraukia nuo jo taip 
toli, kad čia Egipto slėnys yra bene plačiausias. 

Kaip tik toje vietoje vienas greta kito buvo du garbingi miestai: 
Tinis ir Abidas. Ten gimė Menas, pirmasis Egipto faraonas,. ten 
prieš šimtą tūkstančių metų buvo padėti į kapą šventi palaikai die- 
vo Ozyrio, kurį klastingai nužudė brolis Tifonas. 

Pagaliau tiems dideliems įvykiams atminti amžiams pagarsėjęs fa- 
raonas Setis“ ten pastatė šventyklą, į kurią plaukdavo maldininkai 
iš viso Egipto. Kiekvienas tikintysis nors kartą gyvenime turėjo pa- 
liesti kakta tą palaimintą žemę. O tikrai laimingas būdavo tas, kie- 
no mumija galėdavo nukeliauti į Abidą ir nors iš tolo pabūti prie 
šventyklos mūrų. 

Ramzio XII mumija išbuvo ten porą dienų, nes jis buvo reto pa- 
maldumo valdovas. Todėl nenuostabu, kad ir Ramzis XIII pradėda- 
mas valdyti atvyko pagerbti Ozyrio kapo. 

Sečio šventykla nebuvo nei seniausia, nei puikiausia Egipte, bet 
tai buvo grynai egiptiečių stiliaus statinys. Jo šventenybė Ramzis XIII 
aplankė ją ir vyriausiojo žynio Semo lydimas sudėjo joje aukas. 

Šventyklai priklausiusios žemės užėmė šimto penkiasdešimt 
margų plotą, kuriame buvo žuvingi tvenkiniai, gėlynai, daržai ir vais- 
medžių sodai, o tarp jų namai, tikriau puošnūs žynių rūmai. Visur 
augo palmės, figmedžiai, apelsinmedžiai, tuopos, akacijos: medžiai 
sudarė arba alėjas, einančias pagrindinių pasaulio šalių kryptimis, ar- 
ba taisyklingai pasodintus, beveik vienodo aukščio masyvus. 

Net augalai, dvasininkų rūpestingai prižiūrimi, nevešėjo pagal sa- 
vo prigimtį, sudarydami netaisyklingus, bet gražius guotus, — net jie 
rikiavosi tiesiomis lygiagretėmis linijomis arba sudarė geometrinės 
figūras. 

Palmės, tamarindai, kiparisai ir mirtos rikiavosi it kareiviai gre- 
tomis arba kolonomis. Veja tarsi kilimas buvo išmarginta gėlėmis 
ne kokios atsitiktinės spalvos, o tokiomis, kokios buvo reikalingos. 
Liaudis, iš viršaus žiūrėdama į šventyklos gėlynus, matė juose 
žydinčius dievų arba šventųjų žvėrių paveikslus; išminčius rasdavo 
hieroglifais parašytų aforizmų. 

Sodų ir daržų viduryje buvo devynių šimtų metrų ilgio ir trijų 
šimtų metrų pločio stačiakampis, aptvertas nelabai aukšta mūrine sie- 
na, kurioje buvo vieneri matomi vartai ir keleri slapti varteliai. Pro 
tuos vartus maldininkai įeidavo į Ozyrio šventyklą supantį kiemą, 
išklotą akmeninėmis plokštėmis. Kiemo viduryje stovėjo pati šven- 
tykla — keturių šimtų penkiasdešimt žingsnių ilgio ir šimto penkias- 
dešimt pločio stačiakampis pastatas. 

Nuo Liaudies vartų iki šventyklos ėjo stinksų su liūtų kūnais ir 
žmonių galvomis alėja. Sfinksai stovėjo dviem eilėmis, po dešimt 
kiekvienoje, atsisukę vieni į kitus. Tarp jų galėjo vaikščioti tik 
aukščiausi pareigūnai. 

Sfinksų alėjos gale, priešais Liaudies vartus, stūksojo du obelis- 
kai — plonos ir aukštos keturkampės granito kolonos, kuriose bu- 
vo išrašyta faraono Sečio istorija. 

Pagaliau už obeliskų buvo platūs šventyklos vartai, turintieji iš 
abiejų šonų didžiulius nupjautų piramidžių pavidalo statinius, vadi- 
namus pilonais. Tai buvo tarsi du petingi bokštai su nutapytais sie- 
nose paveikslais, vaizduojančiais Sečio pergales arba aukas, kurias 
jis sudėjo dievams. 

Šių vartų valstietis neturėjo teisės peržengti, jie buvo skirti tik 
turtingiems miestiečiams ir privilegijuotųjų klasių atstovams. Pro juos 
buvo įeinama į peristilį, arba kiemą, kurį supo daugybės kolonų ko- 
ridorius. Peristilyje galėjo sutilpti apie dešimt tūkstančių maldininkų. 

Bajorų luomo asmenys iš kiemo dar galėjo įeiti į pirmąją salę — 
hipostilį, kurios lubos rėmėsi ant dviejų eilių aukštų kolonų ir ku- 
rioje galėjo sutilpti bent du tūkstančiai pamaldų dalyvių. Ši salė buvo 
paskutinė riba pasauliečiams. Aukščiausieji pareigūnai, negavę šven- 
tinimų, turėjo teisę melstis tik čia ir iš šios vietos žiūrėti į uždengtą 
dievo statulą, stovinčią “dievo apsireiškimo“ salėje. 

Už "apsireiškimo" salės buvo “aukų stalų" kambarys, kuriame 
žyniai sudėdavo tikinčiųjų atneštas dievams aukas. Toliau buvo “po- 
ilsio" kambarys, kuriame ilsėdavosi dievukas, grįžęs arba eidamas į 
procesiją, paskutinis kambarys buvo koplyčia arba sanktuarijus, kur 
dievukas gyvendavo. 

Koplyčia paprastai būdavo labai maža ir tamsi, kartais iškalta iš 
vieno akmens luito. Iš visų pusių aplink ją buvo tokios pat mažos 
koplytėlės, prikrautos dievuko drabužių ir daiktų, indų ir brangeny- 
bių. Dievukas savo neprieinamoje slėptuvėje miegodavo, maudyda- 
vosi, kvėpindavosi, valgydavo bei gerdavo ir, atrodo, net priiminėda- 
vo jaunas ir gražias moteris. 

Į sanktuarijų galėdavo įeiti tik vyriausiasis žynys ir viešpataujantis 
faraonas, jeigu jis turėjo šventinimus. Paprastas mirtingasis ten pa- 
tekęs, galėjo prarasti gyvybę. 

Kiekvienos salės sienos ir kolonos buvo išmargintos paaiškina- 
maisiais įrašais bei paveikslais. Kiemą (peristilį) supančiame kori- 
doriuje buvo visų faraonų — nuo Meno, pirmojo Egipto valdovo, 
iki Ramzio XII — pavardės ir atvaizdai. Hipostilyje, arba bajorų 
salėje, ryškiais vaizdais pateikta Egipto bei užkariautų tautų geog- 
rafija ir statistika. “ Apsireiškimo" salėje — kalendorius ir astrono- 
minių stebėjimų rezultatai, “aukų stalų“ ir “poilsio" kambaryje — 

paveikslai religinių apeigų temomis, o sanktuarijuje — nurodymai, 
kaip iššaukti nežemiškas būtybes ir apvaldyti gamtos reiškinius. 

Pastaroji antžmogiško mokslo rūšis buvo išreikšta tokiais painiais 
sakiniais, kad net Ramzio XII laikų žyniai jų nesuprasdavo. Tik 
chaldėjas Berosas turėjo atgaivinti šią nykstančią išmintį. 

Dvi dienas pailsėjęs valdiškuose Abido rūmuose, Ramzis XIII 
išsirengė į šventyklą. Jis buvo apsivilkęs baltais marškiniais, virš ku- 
rių blizgėjo auksiniai šarvai, pasirišęs prijuostę su oranžiniais ir mėly- 
nais dryžiais, prie šono turėjo prisijuosęs plieninį kalaviją, o ant gal- 
vos — auksinį šalmą. Faraonas įlipo į vežimą, kurio arklius, pa- 
puoštus stručio plunksnomis, vedė nomarchai, ir apsuptas palydos iš 
lėto nuvažiavo į Ozyrio namus. 

Kur jis tik žvelgė — laukuose, upėje, ant namų stogų, net ant 
figmedžių ir tamarindų šakų — visur buvo pilna žmonių, visur aidėjo 
netilstantis riksmas, panašus į audros staugimą. 

Atvažiavęs prie šventyklos faraonas sustabdė arklius ir išlipo prie 
Liaudies vartų, o tai labai patiko miniai ir nudžiugino žynius. Jis 
pėsčias perėjo sfinksų alėją ir šventųjų vyrų sutiktas parūkė smilka- 
lais prie Sečio statulų, sėdinčių abipus didžiųjų vartų. 

Peristilyje vyriausiasis žynys atkreipė jo šventenybės dėmesį į 
meistriškai nupieštus faraonų atvaizdus ir parodė vietą, kur bus jo 
portretas. Hipostilyje jam paaiškino geografinių žemėlapių ir statis- 
tikos lentelių reikšmę. “Dieviškojo apsireiškimo“ kambaryje Ram- 
zis paaukojo smilkalų milžiniškai Ozyrio statulai, o vyriausiasis 
žynys parodė jam stulpus atskiroms planetoms — Merkurijui, Ve- 
nerai, Mėnuliui, Marsui, Jupiteriui ir Saturnui. Septyni stulpai stovėjo 
aplink Saulės dievo statulą. 

— Sakai man,— pasiteiravo Ramzis, — kad yra šešios planetos, 
o aš matau septynis stulpus... 

— Tasai septintas vaizduoja Žemę, kuri taip pat yra planeta, — 
sukuždėjo žynys. 

Nustebintas faraonas pareikalavo paaiškinti, bet išminčius gestais 
parodė, kad tolesniems paaiškinimams jo lūpos užantspauduotos. 

“Aukų stalų" kambaryje pasigirdo tyli, bet graži muzika, kuriai 
skambant vaidilučių choras atliko iškilmingą šokį. Faraonas nusiėmė 
savo auksinį šalmą ir labai vertingus šarvus ir visa tai paaukojo Ozy- 
riui reikalaudamas, kad tos dovanos liktų dieviškoje iždinėje ir 
nebūtų nugabentos į Labirintą. 

Atsilygindamas už dosnumą vyriausiasis žynys padovanojo val- 
dovui gražiausią penkiolikametę šokėją, kuri atrodė labai patenkin- 
ta savo likimu. 

Atsidūręs “poilsio" salėje, faraonas atsisėdo soste, 0 jo pavaduo- 
tojas religijos reikalams Semas, skambant muzikai ir rūkstant smil- 
kalams, įėjo į sanktuarijų išnešti iš ten dievuko. 

Po pusvalandžio kurtinamai tilindžiuojant varpeliams iš tamsios 
koplyčios išniro auksinė valtis, apdangstyta užuolaidomis, kurios 
kartkartėmis sujudėdavo, tarytum už jų būtų sėdėjusi gyva būtybė. 

Žyniai puolė kniūbsti, o Ramzis akyliau įsižiūrėjo į permatomas 
užuolaidas. Viena iš jų prasiskleidė, ir faraonas išvydo nepaprastai 
gražų vaiką, kuris pažvelgė į jį tokiomis protingomis akimis, kad 
Egipto valdovas pajuto beveik baimę. 

— Štai Horas, — kuždėjo žyniai, — Horas, tekanti saulė... Jis yra 
Ozyrio tėvas ir sūnus ir vyras savo motinos, kuri yra jo sesuo. 

Prasidėjo procesija, bet tik šventyklos viduje. Priekyje ėjo arfi- 
ninkai ir šokėjos, už jų baltas jautis su auksiniu skydu tarp ragų, to- 
liau du dvasininkų chorai ir vyriausieji žyniai, nešantieji dievuką, po 
to vėl chorai ir pagaliau faraonas neštuvuose, nešamuose aštuonių 
dvasininkų. 

Procesijai apėjus visas šventyklos sales ir koridorius, dievukas ir 
Ramzis grįžo į “poilsio" kambarį. Šventąją valtį dengiančios užuo- 
laidos prasiskleidė antrą kartą, ir gražus vaikas nusišypsojo faraonui. 

Po to Semas nugabeno valtį ir dievuką į koplyčią. 

“O gal ir man reikėtų tapti vyriausiuoju žyniu?" — pagalvojo val- 
dovas, kuriam vaikas taip patiko, kad jis panoro matyti jį kuo 
dažniausiai. 

Faraonas išėjo iš šventyklos. Pamatęs saulę ir didžiulę džiūgau- 
jančių Žmonių minią, jis pats sau prisipažino, kad nieko nesupran- 
ta: nei iš kur atsirado tas vaikas, nepanašus į jokį egiptiečių vaiką, 
nei iš kur ta antžmogiška išmintis jo akyse, nei ką visa tai reiškia?.. 

Staiga Ramzis prisiminė savo nužudytą sūnelį, kuris galėjo būti 
toks pat gražus, ir Egipto valdovas šimto tūkstančių valdinių akivaiz- 
doje apsiverkė. 

— Atsivertė!.. Faraonas atsivertė!..— kalbėjo žyniai. — Vos tik 
įžengė į Ozyrio šventyklą, ir štai jo širdis susigraudino!.. 

Tą pačią dieną vienas neregys ir du paralyžiuotieji, kurie meldėsi 
už šventyklos sienų, atgavo sveikatą. Todėl žynių taryba nusprendė, 
kad ta diena būtų laikoma stebuklinga ir kad išorinėje pastato sie- 

noje būtų nutapytas paveikslas, vaizduojantis apsiverkusį faraoną ir 
išgydytus luošuosius. 

Gerokai po pusiaudienio Ramzis grįžo į savo rūmus išklausyti 
pranešimų. Kai visi aukštieji pareigūnai paliko viešpaties kabinetą, 
įėjo Tutmozis, kuris pranešė: 

— Žynys Samentas trokšta pareikšti jūsų šventenybei pagarbą. 

— Gerai, įvesk jį. 

— Jis maldauja tave, viešpatie, kad priimtum jį palapinėje, ka- 
riuomenės stovykloje, ir teigia, kad rūmų sienos mėgsta klausytis... 

— Įdomu, ko jis nori?..— tarė faraonas ir pasakė dvariškiams, 
kad naktį praleis stovykloje. 

Prieš saulėlydį viešpats drauge su Tutmoziu išvyko pas savo išti- 
kimą kariuomenę ir ten rado karališkąją palapinę, prie kurios, Tut- 
mozio nurodymu, sargyboje stovėjo azijiečiai. 

Vakare atėjo Samentas, apsivilkęs piligrimo apsiaustu, ir pagar- 
biai pasveikinęs jo šventenybę sušnibždėjo: 

— Man atrodo, kad visą kelią paskui mane ėjo kažkoks žmogus, 
kuris sustojo netoli dieviškosios palapinės. Gal jį pasiuntė žyniai?.. 

Faraono įsakymu, Tutmozis išbėgo I ir tikrai surado svetimą karininką. 

— Kas esi? — paklausė jis. 

— Aš esu Eunana, Izidės pulko šimtininkas... Nelaimingasis Eu- 
nana, jūsų kilnybė manęs neprisimenat?.. Daugiau kaip prieš metus 
per manevrus prie Pi Bailio aš pastebėjau šventuosius skarabėjus... 

— Ak, tai tu!..— pertraukė jį Tutmozis.— Betgi tavo pulkas ne- 
stovi Abide? 

— Tiesos vanduo teka iš jūsų lūpų. Mes stovime nusususioj apy- 
linkėj prie Menos, kur žyniai įsakė mums taisyti kanalą, lyg mes 
būtume valstiečiai ar žydai... 

— Iš kur tu čia atsiradai? 

— Išprašiau iš vyresniųjų kelias dienas poilsio,— atsakė Euna- 
na,— ir kaip ištroškęs elnias prie šaltinio, taip aš atbėgau čionai savo 
eikliomis kojomis. 

— Ko gi tu čia nori? 

— Noriu maldauti jo šventenybę gailestingumo, nes plikakakčiai 
nekelia man laipsnio todėl, kad esu jautrus kareivių vargams. 

Tutmozis nuliūdęs grįžo į palapinę ir pakartojo faraonui pasi- 
kalbėjimą su Eunana. 

— Eunana?..— pakartojo viešpats.— Tiesa, prisimenu jį... Pri- 
darė mums nemalonumų su skarabėjais, bet ir gavo penkiasdešimt 

lazdų iš Herhoro malonės. Ir sakai, kad jis nusiskundžia žyniais?.. 
Tempk jį čia!.. 

Faraonas liepė Samentui pereiti į kitą skyrių palapinėje, o savo 
numylėtinį nusiuntė atvesti Eunanos. 

Netrukus nelaimingasis karininkas įėjo. Jis puolė kniūbsčias ant 
žemės, 0 paskui aimanuodamas ir dūsaudamas kalbėjo: 

“Kasdien meldžiausi Ra Harmachiui, jam patekant ir nusileidžiant, 
11 Amonui, ir Pta, ir kitiems dievams bei deivėms. Kad tu būtum 
sveikas, Egipto valdove! Kad tu išliktum gyvas! Kad tau gerai 
sektųsi, o aš kad galėčiau bent tavo kulnų spindėjimą regėti..."* 

— Ko jis nori? — paklausė faraonas Tutmozį, pirmą kartą pri- 
silaikydamas etiketo. 

— Jo šventenybė teikiasi paklausti, ko tu nori, — pakartojo Tut- 
mozis. 

Veidmainys Eunana tebeklūpodamas atsigręžė į numylėtinį ir 
vapėjo toliau. 

— Esi, jūsų kilnybe, ausis ir akis viešpaties, kuris teikia mums 
džiaugsmą ir gyvybę, todėl atsakysiu tau kaip per Ozyrio teismą. 

Aš tarnauju dieviškosios Izidės žynių pulke dešimtį metų, šešerius 
metus kovojau rytų pasienyje. Mano vienmečiai jau tapo pulkinin- 
kais, o aš vis tebesu šimtininkas ir, dievobaimingų žynių įsakymu, 
tebegaunu lazdų. 

Ir už ką man tokia skriauda? 

“Dieną aš kreipiu savo širdį į knygas, o naktį skaitau, nes kvai- 
lys, kuris palieka knygas taip greit kaip bėganti gazelė, menko pro- 
to, lygus asilui yra tas, kuris gauna lupti, lygus kurčiam — kas ne- 
girdi ir su kuriuo reikia kalbėti ranka. Nors ir esu uolus mokslams, 
aš nesididžiuoju savo žiniomis, bet tariuosi su visais, nes iš kiek- 
vieno galima ko nors išmokti, o garbinguosius išminčius aš apgau- 
biu pagarba!.." 

Faraonas nekantriai pajudėjo, bet klausė toliau žinodamas, jog 
egiptietis plepumą laiko savo pareiga ir aukščiausios pagarbos 
viršininkams pareiškimu. 

— Štai koks aš esu,— porino Eunana.— “Svetimuose namuose 
nesidairau į moteris, tarnams duodu valgyti, kiek priklauso, o dėl 
savęs — niekados nesiginčiju dalybų metu. Mano veidas visada 


* Autentiška. 

patenkintas, o su viršininkais elgiuosi pagarbiai ir neatsisėsiu, kol vy- 
resnis žmogus stovi. Nesu įkyrus ir nekviestas neinu į svetimus na- 
mus. Ką mano akis pamatys, apie tai tyliu, nes žinau; kad esam kurti 
tiems, kurie daug žodžių vartoja. 

Išmintis moko, kad žmogaus kūnas yra panašus į svirną, pilną 
įvairių atsakymų. Todėl visada parenku gera ir sakau gera, o bloga 
laikau uždarytą savo kūne. Svetimų šmeižtų nekartoju, o pavedimus 
visada atlieku kuo geriausiai..."* 

Ir ką aš turiu iš to?..— užbaigė Eunana pakeltu balsu.— Kenčiu 
badą, skurdą, vaikščioju apdriskęs, o ant nugaros negaliu gulėti — 
taip ji sumušta. Skaičiau knygose, kad žynių luomas atlygindavo už 
drąsą ir sumanumą. Iš tikrųjų! Gal taip yra buvę kadaise, ir tai la- 
bai seniai, nes šių dienų Žyniai nusigręžia nuo sumaniųjų, 0 narsumą 
ir jėgą veja lauk iš karininkų kaulų... 

— Aš užmigsiu klausydamasis to žmogaus! — tarė faraonas. 

— Eunana,— pridūrė Tutmozis, — įtikinai jo šventenybę, kad esi 
išprusęs knygose, o dabar kuo trumpiausiai pasakyk, ko pageidauji. 

— Strėlė taip greitai nenulekia į taikinį, kaip mano prašymas nu- 
skris prie jo šventenybės dieviškųjų kojų, — atsakė Eunana.— Man 
taip įgriso tarnauti nuskustgalviams, žyniai pripildė mano širdį to- 
kio kartėlio, kad jeigu nebūsiu perkeltas į faraono kariuomenę, aš 
persismeigsiu kalaviju, kurį išvydę ne vieną ir ne šimtą kartų drebėjo 
Egipto priešai. 

Geriau būsiu jo šventenybės dešimtininku, geriau būsiu paprastu 
kareiviu, negu šimtininku žynių pulkuose. Kiaulė arba šuo, o ne tik- 
rasis egiptietis gali jiems tarnauti!.. 

Paskutines frazes Eunana pasakė su tokiu įtūžiu, kad faraonas 
graikiškai pasakė Tutmoziui: | 

— Paimk jį į gvardiją. Karininkas, kuris nemėgsta žynių, gali 
mums praversti. 

— Jo šventenybė, abiejų pasaulių viešpats, liepė priimti tave į 
gvardiją, — pakartojo Tutmozis. 

— Mano sveikata ir gyvybė priklauso mūsų viešpačiui Ramziui... 
Tegyvuoja jis amžinai! — sušuko Eunana ir pabučiavo kilimą, gu- 
lintį po faraono kojų. 


* Senoviniai egiptiečių pamokymai. 

Kai laimingas Eunana atbulas traukėsi iš palapinės, kas porą 
žingsnių puldamas kniūbsčias ir laimindamas valdovą, faraonas tarė: 

— Gerklę man kuteno tas jo plepumas... Turėsiu išmokyti egip- 
tiečių kareivius ir karininkus, kad jie kalbėtų trumpai, o ne kaip mo- 
kyti raštininkai. 

— Kad jis turėtų tik tą vieną ydą!..— sukuždėjo Tutmozis, ku- 
riam Eunana padarė nemalonų įspūdį. 

Viešpats pasišaukė Samentą. 

— Būk ramus, — pasakė jis žyniui.— Tas karininkas, kuris ėjo 
paskui tave, nesekė tavęs. Jis per kvailas atlikti panašius pavedimus... 
Bet prireikus gali parodyti sunkią ranką... 

Na,— pridūrė faraonas, — o dabar pasakyk, kas tau liepia būti to- 
kiam atsargiam? 

— Jau beveik žinau kelią į Labirinto iždinę,— atsakė Samentas. 

Viešpats palingavo galvą. 

— Tai sunkus reikalas, — sušnibždėjo jis.— Valandą bėgiojau 
įvairiais koridoriais ir salėmis kaip pelė katės vejama. Ir prisipažin- 
siu — ne tik nesuvokiu to kelio, bet net neišsirengčiau ten vienas. 
Mirtis saulės šviesoje gali būti linksma, bet mirtis tuose urvuose, kur 
paklystų ir kurmis... brr!.. 

— Ir vis dėlto turime surasti ir įveikti tą kelią, — tarė Samentas. 

— O jeigu sargai patys atiduos mums reikalingą lobių dalį?..— 
paklausė faraonas. 

— Jie to nepadarys, kol yra gyvi Mefris, Herhoras ir jų šalinin- 
kai. Tikėk manimi, viešpatie, kad tiems didikams rūpi suvystyti ta- 
ve kaip kūdikį į vystyklus... 

Faraonas pabalo iš apmaudo. 

— Kad tik aš jų nesuvystyčiau grandinėmis!.. Kaip manai atras- 
ti kelią? 

— Čia, Abide, Ozyrio kape, radau visą kelio į iždinę planą, — 
tarė žynys. 

— O iš kur žinojai, kad jis čia yra? 

— Man tai paaiškino užrašai manojoj Seto šventykloj. 

— Kada suradai planą? | 

— Kai amžinai gyvo jūsų šventenybės tėvo mumija buvo Ozy- 
rio šventykloje, — atsakė Samentas.— Aš lydėjau garbingus palai- 
kus ir būdamas naktinių pamaldų metu “poilsio" salėje įėjau į sank- 
tuarijų. | 

— Tu turėtum būti generolas, o ne vyriausiasis žynys...— Juok- 
damasis sušuko Ramzis.— Ir jau suvoki Labirinto kelią?.. 

— Aš jį suvokiau seniai, o dabar surinkau nurodymus, kaip rei- 
kia eiti. 

— Ar gali man tai paaiškinti? 

— Žinoma, progai pasitaikius, net parodysiu jūsų šventenybei 
planą. 

— Tasai kelias, — toliau aiškino Samentas,— keturis kartus zig- 
zagais pereina per visą Labirintą. Jis prasideda viršutiniame aukšte 
ir baigiasi Žemiausiame požemyje, be to, dar turi daugybę kitų 
posūkių. Todėl jis ir yra toks ilgas. 

— O kaip pataikysi iš vienos salės į kitą, kur yra labai daug 
durų?.. 

— Ant kiekvienų durų, vedančių į tikslą, yra dalelė sakinio: 

“Vargas išdavikui, kuris mėgina sužinoti didžiausią valstybinę pa- 
slaptį ir tiesia šventvagišką ranką į dievų turtus. Jo kūnas bus kaip 
dvėseliena, o siela nepatirs ramybės ir bastysis tamsiose vietose, savo 
nuodėmių draskoma...“ 

— Ir tavęs negąsdina tas užrašas? 

— O ar jūsų šventenybę gąsdina libių ietis?.. Grasinimai tinka 
miniai, o ne man, kuris pats sugebėtų parašyti dar baisesnių prakei- 
kimų... 

Faraonas susimąstė. 

— Esi teisus, — tarė jis.— Ietis nepakenks tam, kas sugebės ją 
atmušti, o klaidingas kelias neapgaus išminčiaus, kuris žino tiesos 
žodį... 

Tačiau kaip tu padarysi, kad prieš tave pasitrauktų akmenys sie- 
nose ir kad kolonos pavirstų įeinamomis durimis?.. 

Samentas su panieka patraukė pečiais. 

— Mano šventykloje, — atsakė jis,— taip pat yra nematomų 
įėjimų, net sunkiau atsidarančių negu Labirinte. Kas žino paslaptingą 
žodį, visur pateks, kaip teisingai pasakėte, jūsų šventenybe. 

Faraonas pasirėmė galvą ranka ir vis mąstė. 

— Gaila man būtų tavęs, — tarė jis,— jeigu tame kelyje sutik- 
tum nelaimę... 

— Blogiausiu atveju sutiksiu mirtį, 0 argi ji negresia net farao- 
nams?.. Pagaliau ar jūsų šventenybė nėjote drąsiai prie Sodos ežerų, 
nors nebuvote tikras, ar grįšit iš ten?.. 

Negalvok, viešpatie,— toliau kalbėjo žynys, — kad man reikės nu- 
eiti visą kelią, kuriuo vaikščioja Labirinto lankytojai. Aš surasiu ar- 
timesnius taškus ir, sukalbėjęs vieną maldą Ozyriui, pateksiu ten, kur 
tu eidamas galėjai sukalbėti bent trisdešimt maldų... 

— Argi ten yra kitų įėjimų? 

— Be abejonės, yra, ir aš privalau juos surasti, — atsakė Samen- 
tas.— Juk aš neisiu, kaip jūsų šventenybė, nei dieną, nei pro pagrin- 
dinius vartus... 

— O kaip?.. 

— Išorinėje sienoje yra nematomi varteliai, kuriuos aš Žinau, ir 
kurių išmintingi Labirinto sargai niekad nesaugo... Naktį sargybos 
kieme būna negausios ir taip pasitiki dievų globa ar paprastų žmo- 
nių baime, kad dažniausiai miega... Be to, tris kartus tarp saulėlydžio 
ir aušros žyniai eina melstis į šventyklą, O jų kareiviai meldžiasi po 
atviru dangum... Kol jie baigs vienas pamaldas, aš jau būsiu rūmuose... 

— O jeigu paklysi?.. 

— Turiu planą. 

— O jeigu planas klaidingas? — klausinėjo faraonas negalėda- 
mas nuslėpti savo susirūpinimo. 

— O jeigu jūsų šventenybė negaus Labirinto lobių?.. O jeigu fi- 
nikiečiai apsigalvos ir nesuteiks pažadėtos paskolos?.. Jeigu kariuo- 
menė bus alkana, o paprastų Žmonių viltys apgautos?.. 

Teikis patikėti, mano viešpatie,— toliau kalbėjo žynys, — kad aš 
Labirinto koridoriuose būsiu saugesnis negu tu savo valstybėje... 

— Bet tamsa... tamsa!.. Ir mūrai, kurių negalima pramušti, ir 
gelmės, ir tie šimtai kelių, kur žmogus turi paklysti... Tikėk manim, 
Samentai, kad kova su žmonėmis — tai žaidimas, bet galynėjima- 
sis su šešėliais ir nežinia — siaubingas dalykas!.. 

Samentas šyptelėjo. 

— Jūsų šventenybe,— atsakė jis,— nežinai mano gyvenimo... 
Dvidešimt penkerių metų aš jau buvau Ozyrio žynys... 

— Tu?..— nustebo Ramzis. 

— Aš ir tuojau pasakysiu, kodėl perėjau tarnauti Setui. Aš bu- 
vau pasiųstas į Sinajaus pusiasalį koplytėlės statyti. Kalnakasiams. 
Statyba truko šešerius metus, o aš turėdamas daug laisvo laiko val- 
kiodavausi po kalnus ir lankydavau tenykščius urvus. 

Ko tik aš ten nemačiau!.. Kelių valandų ilgio koridorius, ankštus 
įėjimas, pro kuriuos reikėdavo šliaužti ant pilvo, urvus — tokius di- 
delius, kad kiekviename tilptų šventykla. Apžiūrinėjau požemines 
upes ir ežerus, pastatus iš kristalų, visiškai tamsias olas, kuriose ne- 
galėjai įžiūrėti savo rankos, arba tokias šviesias, tarytum jose šviestų 
antra saulė... 

Kiek kartų aš buvau paklydęs nesuskaičiuojamose perėjose, kiek 
kartų man buvo užgesęs deglas, kiek kartų buvau nusiritęs į nema- 

tomą bedugnę!.. Pasitaikydavo, kad po kelias dienas praleisdavau 
požemiuose misdamas šutintais miežiais, laižydamas drėgmę nuo šla- 
pių uolų, nebūdamas tikras, ar sugrįšiu į šį pasaulį. 

Užtat aš įgijau patyrimo, paaštrėjo mano regėjimas ir aš net 
pamėgau tuos pragariškus kraštus. O šiandien, kai pagalvoju apie vai- 
kiškas Labirinto slėptuves, man norisi juoktis... Žmonių pastatai — 
tai kurmių landos palyginti su neaprėpiamais tylių 17 nematomų 
žemės dvasių statiniais. 

Tačiau vieną kartą aš sutikau baisų dalyką, kuris turėjo įtakos ma- 
no apsisprendimui. 

Į vakarus nuo Sinajaus kasyklų yra tarpeklių ir kalnų mazgas, kur 
dažnai girdėti požeminiai griaustiniai, dreba žemė, o kartais matyti 
liepsnos. Susidomėjęs aš išsirengiau ten ilgesniam laikui, ieškojau 
ir pro nežymų plyšį atradau ištisą virtinę milžiniškų urvų, po kurių 
skliautais galėtų tilpti didžiausia piramidė. 

Ten klaidžiodamas aš užuodžiau labai stiprų puvėsių tvaiką, tokį 
bjaurų, kad jau norėjau pabėgti. Tačiau nugalėjęs save įėjau į urvą, 
iš kur jis sklido, ir pamačiau... 

Teikis įsivaizduoti, viešpatie, žmogų, kuris turi kojas ir rankas, 
perpus trumpesnes negu mes, bet storas, šlykščias ir užsibaigiančias 
nagais. Pridėk tai pabaisai plačią, iš šonų suplotą uodegą, viršuje 
iškarpytą kaip gaidžio skiauterė, pridėk labai ilgą kaklą, o ant jo — 
šuns galvą. Pagaliau aprenk tą pabaisą šarvais su kumpais dygliais 
ant nugaros... 

Dabar įsivaizduok, kad tas padaras stovi stačias, rankomis ir krūti- 
ne atsirėmęs į uolą... | 

— Kažkas labai bjauraus, — įsiterpė faraonas.— Aš tuojau 
užmuščiau jį... 

— Jis nebuvo bjaurus,— pasipurtęs pasakojo žynys.— Tik pa- 
manyk, viešpatie, kad ta pabaisa buvo aukšta, sulig obelisku... 

Ramzis XIII pajudėjo nepatenkintas. 

— Samentai,— tarė jis, — man atrodo, kad tuos urvus tu matei 
sapne... 

— Prisiekiu tau, viešpatie, savo vaikų gyvybe, — sušuko žynys, — 
kad sakau tiesą!.. Tikrai, ta pabaisa roplio kailiu su dygliuotais šar- 
vais, jeigu ji gulėtų ant žemės, drauge su uodega būtų apie penkias- 
dešimt žingsnių ilgio... Nors baiminausi ir bjaurėjausi, aš keletą kartų 
grįžau į urvą ir labai atidžiai ją apžiūrėjau... 

— Vadinasi, ji buvo gyva? 

— Ne. Tai buvo labai senas lavonas, bet išsilaikęs taip kaip mūsų 
mumijos... Jį išsaugojo labai sausas oras, o gal man nežinomos 
žemės druskos. 

Tai buvo paskutinis mano atradimas, — pasakojo Samentas.— Po 
to aš jau nebevaikščiojau į olas, bet daug galvojau. Ozyris,— 
kalbėjau aš pats sau,— kuria dideles būtybes — liūtus, dramblius, 
arklius... o Setas gimdo gyvates, šikšnosparnius, krokodilus... Pabai- 
sa, kurią aš užtikau, tikriausiai yra Seto sutverta, o kadangi ji pra- 
noksta visa, kas mums yra žinoma pasaulyje, vadinasi, Setas yra stip- 
resnis dievas už Ozyrį. 

Po to aš ėmiau garbinti Setą ir grįžęs į Egiptą įsitaisiau jo šven- 
tykloje. O kai papasakojau žyniams apie savo atradimą, jie man pa- 
aiškino, kad žino kur kas daugiau tokių pabaisų. 

Samentas atsikvėpė ir kalbėjo toliau: 

— Jeigu jūsų šventenybė teiksitės kada aplankyti mūsų šventyklą, 
aš parodysiu jums kapuose keistų ir baisių būtybių — žąsų su driežų 
galvomis ir šikšnosparnių sparnais, driežų, panašių į gulbes, bet di- 
desnių už stručius, krokodilą, tris kartus ilgesnį už tuos, kurie gy- 
vena Nile, šuns didumo varlę... 

Tai yra arba mumijos, arba griaučiai, rasti urvuose ir saugomi 
mūsų kapuose. Žmonės mano, kad mes juos garbiname, o mes tik 
tyrinėjame jų sandarą ir saugome nuo gedimo. 

— Patikėsiu tavo žodžiais, kai pats pamatysiu,— atsakė farao- 
nas.— Bet pasakyk man, iš kur galėjo atsirasti tokie padarai urvuose?.. 

— Mano viešpatie,— kalbėjo žynys, — pasaulis, kuriame gyve- 
name, labai keičiasi. Jau pačiame Egipte randame miestų ir šven- 
tyklų griuvėsių, paslėptų giliai žemėje. Buvo laikas, kai Žemutinio 
Egipto vietoj buvo jūros įlanka, o Nilas tekėjo visu mūsų slėnio 
pločiu. Dar seniau čia, kur yra mūsų valstybė, tyvuliavo jūra... O 
mūsų proseniai gyveno tame krašte, kur šiandien vakarų dykuma... 

Dar seniau, prieš dešimtis tūkstančių metų, tokių kaip mes žmo- 
nių nebuvo, o tik būtybės, panašios į beždžiones, kurios vis dėlto 
mokėjo pasidaryti palapines, įžiebti ugnį, kovoti kuokomis ir akme- 
nimis. Tada nebuvo nei arklių, nei jaučių, o drambliai, raganosiai 
ir liūtai buvo tris arba keturis kartus didesni už dabartinius to pa- 
ties pavidalo žvėris. 

Bet ir milžiniški drambliai nėra seniausios pabaisos. Dar seniau 
už juos gyveno didžiuliai ropliai — plaukiojantys, skraidantys ir 
vaikščiojantys. Prieš tuos roplius pasaulyje buvo tik sliekai ir žuvys, 
o prieš juos — vien tik augalai, bet tokie, kokių dabar jau nebėra... 

— O dar seniau?..— paklausė Ramzis. 

— Dar seniau žemė buvo tuščia ir dyka, o dieviškoji dvasia 
sklandė viršum vandenų...?ė 

— Kažką esu girdėjęs apie tai, — tarė faraonas, — bet nepatikėsiu 
tol, kol parodysi man pabaisų mumijas, palaidotas, kaip sakai, jūsų 
šventykloje. 

— Jūsų šventenybei leidus, aš užbaigsiu, ką buvau pradėjęs, — 
pasakė Samentas.— Taigi, kai Sinajaus urve pamačiau tą milžinišką 
lavoną, mane pagavo baimė ir porą metų aš nebūčiau ėjęs į jokią 
uolą. O kai Seto žyniai man išaiškino, iš kur atsirado tokios keistos 
būtybės, mano baimė dingo, o smalsumas padidėjo. Ir šiandien nėra 
man malonesnės pramogos, kaip klaidžioti požemiais ir ieškoti ke- 
lio tamsoje. Todėl ir Labirintas nesukels man didesnio vargo, negu 
pasivaikščiojimas po karaliaus sodą. 

— Samentai, — tarė viešpats, — aš labai vertinu tavo nežmogišką 
drąsą ir išmintį. Papasakojai man tiek įdomių dalykų, kad iš tikrųjų 
turiu norą pats apžiūrėti urvus ir gal kada nors nuplauksiu drauge 
su tavim į Sinajų. 

Kadangi aš vis dėlto abejoju, ar susidorosi su Labirintu, dėl visa 
ko sušauksiu egiptiečių susirinkimą, kuris mane įgaliotų naudotis 
iždine. 

— Tai niekad nepakenks, — atsakė žynys.— Bet mano darbas bus 
ne mažiau reikalingas, nes Mefris ir Herhoras nesutiks duoti lobių. 

— Ir esi tikras, kad tau pavyks?..— atkakliai klausinėjo faraonas. 

— Kiek egzistuoja Egiptas, — įtikinėjo jį Samentas,— nebuvo 
žmogaus, kuris turėtų tiek, kiek aš priemonių nugalėti toje kovoje, 
kuri man net nėra kova, o tik žaidimas. 

Vienus baido tamsa, kurią aš mėgstu ir net matau joje. Kiti ne- 
sugeba orientuotis kambarių ir koridorių gausybėje, o man tatai vi- 
sai lengva. Dar kiti nežino paslapties, kaip atidaromos slaptos du- 
rys, O aš ir tai išmanau. 

Jeigu aš ir neturėčiau daugiau nieko kaip tik tai, ką minėjau, po 
vieno ar dviejų mėnesių vis tiek atrasčiau Labirinto kelius. Bet aš 
dar turiu tikslų tų kelių planą ir žinau žodžius, kurie mane nuves iš 
vienos salės į kitą. Tad kas man gali sukliudyti?.. 

— O vis dėlto savo širdies gelmėse abejoji, nes išsigandai kari- 
ninko, kurį įtarei sekant paskui tave... 

Žynys gūžtelėjo pečiais. 

— Aš nieko nebijau, — ramiai atsakė jis,— tik esu atsargus. 
Viską numatau ir esu pasiruošęs net tam, kad mane sugaus... 

— Baisios kančios tavęs lauktų!..— sukuždėjo Ramzis. 

— Jokios. Tiesiai iš Labirinto požemių atidarysiu duris į šalį, kur 
viešpatauja amžina šviesa. 

— Ir nesijausi mano nuskriaustas?.. 

— Dėl ko?..— paklausė žynys.— Pasieksiu didelį tikslą — aš 
noriu užimti valstybėje Herhoro vietą... 

— Prisiekiu, kad ją užimsi!.. 

— Jeigu nežūsiu,— atsakė Samentas.— O kad į kalnų viršūnes 
reikia kopti per prarajas, kad toje kelionėje gali paslysti koja ir aš 
galiu nusiristi, — ką tai reiškia? Tu, viešpatie, pasirūpinsi mano vaikų 
likimu. | 

— Tad eik,— tarė faraonas.— Esi vertas tapti mano pirmuoju 
padėjėju. 

Išvykęs iš Abido, Ramzis XIII nuplaukė toliau upe aukštyn į Tan- 
tareno (Denderos) miestą ir į Kanę“', kurie buvo beveik vienas 
priešais kitą — vienas rytiniame, kitas vakariniame Nilo krante. 

Tantarene buvo dvi įžymybės — tvenkinys, kuriame buvo augi- 
nami krokodilai, ir Hatorės šventykla su aukštąja mokykla. Čia bu- 
vo mokoma medicinos, šventųjų giesmių, pamaldų laikymo meto- 
dikos ir astronomijos. 

Faraonas aplankė ir vieną, ir antrąją vietovę. Jis supyko, kai jam 
liepė rūkyti smilkalus šventiesiems krokodilams, nes laikė juos dvo- 
kiančiais ir kvailais ropliais. Kai apeigų metu vienas krokodilas, per 
daug išlindęs, griebė dantimis viešpatį už drabužio, Ramzis taip skėlė 
jam bronziniu šaukštu per kaktą, kad roplys valandėlę užmerkė akis 
ir išskėtė letenas. Paskui jis pasitraukė atgal ir murktelėjo į vandenį 
lyg supratęs, kad jaunasis valdovas nemėgsta familiarumo net iš 
dievų pusės. 

— O gal aš padariau šventvagystę? — paklausė jis vieną Žynį. 

Pareigūnas dėbtelėjo skersomis, ar kas nesiklauso, ir atsakė: 

— Jeigu būčiau žinojęs, kad jūsų šventenybė taip jį pagerbsi, 
būčiau padavęs jums kuoką, o ne smilkytuvą. Tas krokodilas — 
bjauriausias gyvulys visoje šventykloje... Kartą jis nutvėrė vaiką... 

— Ir suėdė? 

— Tėvai buvo patenkinti!..— atsakė dvasininkas. 

— Pasakyk man,— pagalvojęs paklausė faraonas, — kaip jūs, pro- 
tingi žmonės, galite garbinti gyvulius, kuriuos niekam nematant va- 
nojate lazdomis!.. 

Žynys dar kartą apsidairė ir matydamas, kad arti nieko nėra, at- 
sakė: 

— Juk tu, valdove, turbūt nemanai, kad vieno dievo išpažinėjai 
tiki gyvulių šventumu... Kas yra daroma, daroma tik miniai... Jau- 
tis Apis, kurį neva garbina Žyniai, yra gražiausias bulius visame 
Egipte ir palaiko mūsų galvijų veislę. Ibiai ir gandrai valo mūsų lau- 
kus nuo dvėselienos, kad yra kačių, pelės nenaikina mūsų javų at- 
sargų, o dėl krokodilų — Nile turime gerą vandenį, kuriuo be jų pa- 
galbos mes nuodytumėmės... 

Lengvabūdė ir tamsi minia nesupranta tų gyvulių naudingumo ir 
išnaikintų juos per vienerius metus, jeigu mes neapsaugotume jų gy- 
vybės religinėmis apeigomis. 

Štai mūsų šventyklų paslaptis, susijusi su gyvuliais ir mūsų pa- 
maldomis jų garbei. Aprūkome smilkalais visa, ką liaudis privalo 
gerbti, nes turi iš to naudos. 

Hatorės šventykloje faraonas greitai perėjo medicinos mokyklos 
kiemus ir be didelio entuziazmo išklausė astrologų pranašysčių. O 
kai žynys astronomas parodė jam auksinę lentą, kurioje buvo nu- 
pieštas dangaus žemėlapis, viešpats paklausė: 

— Kaip dažnai išsipildo jūsų pranašystės, kurias išskaitote iš 
žvaigždžių? 

— Kartais išsipildo. | 

— O jeigu burtumėt žmonėms iš medžių, akmenų arba vandens 
tekėjimo, taip pat išsipildytų? 

Zynys sumišo. 

— Nelaikyk mūsų, jūsų šventenybe, apgavikais. Mes pranašau- 
jame žmonėms ateitį, nes ji jiems rūpi, nors, tiesą sakant, tiek jie ir 
tenusimano apie astronomiją. 

— O ką jūs išmanote? 

— Mes žinome,— atsakė žynys, — dangaus skliauto struktūrą ir 
žvaigždžių judėjimą... 

— Ir kam kokia iš to nauda?.. 

— Mes nemažai pasitarnavome Egiptui. Mes nurodome svarbiau- 
sias kryptis, pagal kurias statomi pastatai ir kasami kanalai. Be mūsų 
mokslo pagalbos jūromis plaukiojantys laivai negalėtų nutolti nuo 

krantų. Pagaliau mes sudarome kalendorių ir apskaičiuojame būsi- 
mus dangaus reiškinius. Štai ir dabar netrukus turėsime užtemimą... 

Bet Ramzis jau nebeklausė ir apsigręžęs išėjo. 

“Kaip galima, — galvojo faraonas, — statyti šventyklas tokiems 
vaikiškiems žaidimams ir dar jų rezultatus įrašinėti aukso lentose?.. 
Šventieji vyrai iš dyko gyvenimo jau nebežino, ko griebtis..." 

Neilgai užtrukęs Tantarene, valdovas persikėlė į kitą Nilo pusę, 
į Kanės miestą. 

Ten nebuvo pagarsėjusių šventyklų, smilkomų krokodilų ir auk- 
sinių lentų su žvaigždėmis. Užtat ten klestėjo puodininkystė ir pre- 
kyba. Iš ten ėjo du vieškeliai į Raudonosios jūros uostus — Koseirą 
ir Berenikę, taip pat vieškelis į porfyro kalnus, iš kur buvo gabe- 
namos statulos ir dideli statybinės medžiagos luitai. 

Kanėje knibždėjo finikiečių, kurie su didžiuliu entuziazmu suti- 
ko valdovą ir padovanojo jam įvairių brangenybių už dešimtį talentų. 

Tačiau faraonas tik vieną dieną teužtruko Kanėje, nes iš Tėbų jam 
pranešė, kad garbinga Ramzio XII mumija jau yra Luksoro rūmuo- 
se? ir laukia laidotuvių. 

Tais laikais Tėbai buvo didžiulis miestas ir užėmė dvylikos kvad- 
ratinių kilometrų plotą. Jame buvo didžiausia Egipte Amono šven- 
tykla, taip pat daugybė viešų ir privačių pastatų. Pagrindinės gatvės 
buvo plačios, tiesios ir išklotos akmeninėmis plokštėmis, Nilo pa- 
krantėmis driekėsi bulvarai, namai buvo penkių ir šešių aukštų. 

Kadangi kiekviena šventykla ir rūmai turėjo didžiulius vartus su 
pilonais, Tėbai buvo vadinami "šimtavarčiu" miestu. Tai buvo ne 
vien stambus pramonės ir prekybos centras, bet drauge lyg ir slenks- 
tis į amžinybę, nes vakariniame Nilo krante, kalnuose ir tarp kalnų 
buvo nesuskaičiuojama daugybė žynių, didikų ir karalių kapų. 

Už savo puikumą Tėbai turėjo būti dėkingi dviem faraonams: 
Amenofiui III??, arba Memnonui, kuris “miestą rado molinį, o pali- 
ko mūrinį", ir Ramziui II, kuris užbaigė ir išplėtė Amenofio pradėtas 
statybas. 

Rytiniame Nilo krante, pietinėje miesto dalyje, buvo ištisas 
didžiulių karališkų pastatų rajonas: rūmų, vilų, šventyklų, ant kurių 
griuvėsių šiandien stovi Luksoro miestelis. Tame rajone faraono pa- 
laikai laukė paskutinių ceremonijų. 

Atvykus Ramziui XIII, visi Tėbai išėjo jo sutikti, namuose pasi- 
liko tik seniai ir luošiai, o skersgatviuose — vagys... Čia pirmą kartą 
liaudis iškinkė arklius iš karališkojo vežimo ir pati jį traukė. Čia ir- 

gi pirmą kartą faraonas išgirdo šūkius ir keiksmus prieš žynius, ir 
tai jį nudžiugino, girdėjo taip pat reikalavimus, kad kiekviena sep- 
tinta diena būtų švenčiama; tai privertė valdovą susimąstyti. Jis 
troško suteikti tokią dovaną Egipto darbo žmonėms, bet nemanė, kad 
jo ketinimai jau yra žinomi ir liaudis laukia jų įgyvendinimo. 

Vienos mylios kelionė tarp žmonių minių užtruko porą valandų. 
Karališkasis vežimas labai dažnai sustodavo spūstyje ir pajudėdavo 
tik tada, kai jo šventenybės gvardijai pavykdavo pakelti tuos, kurie 
išsitiesę gulėjo ant žemės. 

Pagaliau nusiyręs iki rūmų sodų, kur apsigyveno vienoje 
mažesnėje viloje, faraonas buvo taip pavargęs, kad tą dieną jau ne- 
betvarkė valstybės reikalų. Kitą dieną jis parūkė smilkalais prie tėvo 
mumijos, kuri buvo pašarvota didžiuosiuose karalių rūmuose, ir pa- 
sakė Herhorui, kad galima lydėti palaikus į kapus. 

Bet ši ceremonija įvyko ne tuojau pat. 

Iš rūmų velionis buvo pervežtas į Ramzio šventyklą, kur jis 
ilsėjosi visą parą, 0 po to mumija labai iškilmingai buvo įnešta į 
Amono Ra šventyklą. 

Laidotuvių apeigos buvo tokios pat kaip ir Memfyje, nors čia jos 
buvo atliekamos kur kas didesniu mastu. 

Karališkuosius rūmus dešiniajame Nilo krante, pietinėje miesto 
pusėje, su Amono Ra šventykla, stovinčia šiaurinėje jo dalyje, jungė 
savotiškas kelias. Tai buvo dviejų kilometrų ilgio labai plati alėja, 
ne tik apsodinta didžiuliais medžiais, bet ir nustatyta dviguba sfinksų 
eile. Vieni sfinksai — tai liūtai su žmonių galvomis, kiti — su avinų. 
Tokių statulų išilgai kelio stovėjo keli šimtai. 

Abiejose alėjos pusėse grūdosi nesuskaičiuojamos minios žmo- 
nių iš Tėbų ir apylinkių, o viduriu slinko laidotuvių procesija. Prie- 
kyje ėjo įvairių pulkų orkestrai, toliau raudotojų būriai, giesmininkų 
chorai, visi amatininkų ir prekybininkų cechai, keliasdešimties nomų 
delegacijos su savo dievais ir vėliavomis, keliolikos tautų, palai- 
kančių santykius su Egiptu, delegacijos... Ir vėl muzika, raudotojos 
ir žynių chorai. 

Ir šį sykį faraono mumija važiavo auksinėje valtyje, bet nepaly- 
ginamai puošnesnėje negu Memfyje. Ją vežantis vežimas, pakinky- 
tas aštuoniomis poromis baltų jaučių, buvo beveik sulig dviejų aukštų 
namu ir skendėjo vainikų, gėlių puokščių, stručių plunksnų ir bran- 
gių audinių šusnyse. Jį supo tiršti smilkalų dūmų kamuoliai, o tai 
darė įspūdį, kad Ramzis XII apsireiškia savo liaudžiai jau kaip die- 
vas, debesyse. 

Iš visų Tėbų šventyklų pilonų sklido tarytum griaustinio dunde- 
sys ir galingi, graudūs daužomos bronzos garsai. 

Nors sfinksų alėja buvo laisva ir plati, nors procesija žygiavo va- 
dovaujant egiptiečių generolams, atseit labai tvarkingai, vis dėlto 
tiems dviem kilometrams nuo rūmų iki Amono šventyklos nueiti pri- 
reikė trijų valandų. 

Tik po to, kai Ramzio XII mumija buvo įnešta į šventyklą, iš 
rūmų išvažiavo Ramzis XIII auksuotu vežimu, pakinkytu pora šau- 
nių žirgų. Išilgai alėjos stovinti liaudis, kuri procesijai einant laikėsi 
ramiai, pamačiusi mylimą valdovą, ėmė taip smarkiai šaukti, kad nu- 
stelbė dundesį ir skambius garsus, sklindančius iš šventyklų viršūnių. 

Buvo momentas, kai entuziazmo pagauta minia norėjo prasiveržti 
į alėjos vidurį ir apsupti viešpatį, bet Ramzis vienu rankos mostelėji- 
mu sulaikė gyvą potvynį ir neleido įvykti šventvagystei. 

Per keliolika minučių faraonas pravažiavo alėja ir sustojo prie 
didžiulių gražiausios Egipto šventyklos pilonų. 

Kaip Luksoras sudarė karališkųjų rūmų rajoną pietinėje miesto da- 
lyje, taip Karnakas buvo dievų rajonas?! šiaurinėje jo dalyje. O pačia- 
me Karnako centre stovėjo Amono Ra šventykla. 

Pats šventyklos pastatas užėmė keturių margų plotą, o jį supan- 
tieji sodai ir tvenkiniai — apie keturiasdešimt margų. Priešais šven- 
tyklą stovėjo dešimtaukščiai pilonai. Kiemas, kurį juosė kolonų ko- 
ridorius, užėmė beveik du margus, o kolonų salė, kur rinkdavosi pri- 
vilegijuoti luomai,— vieno margo plotą. Tai buvo nebe pastatas, o 
ištisas plotas. 

Toji salė, arba hipostilis, buvo daugiau kaip šimto penkiasdešimt 
žingsnių ilgio ir septyniasdešimt penkių pločio, o jos lubos rėmėsi 
į šimtą trisdešimt keturias kolonas. Dvylika vidurinių kolonų turėjo 
po penkiolika žingsnių apsukui ir buvo penkių šešių aukštų dydžio!.. 

Šventrkloje greta pilonų ir prie šventojo tvenkinio buvo išdėsty- 
tos atitinkamo dydžio statulos. 

Didžiuliuose vartuose faraono laukė jo kilnybė Herhoras, tos šven- 
tyklos vyriausiasis žynys. Su ištisu dvasininkų štabu Herhoras pa- 
sveikino valdovą beveik išdidžiai ir smilkydamas prieš Ramzį smil- 
kalais nežiūrėjo į jį. Paskui jis nuvedė faraoną per kiemą į hipostilį 
ir davė įsakymą įleisti delegacijas į šventyklos teritoriją. | 

Hipostilio viduryje stovėjo auksinė valtis su mirusio valdovo mu- 
mija, o iš abiejų jos šonų, vienas priešais kitą — du vienodo aukščio 
sostai. Viename atsisėdo Ramzis XIII, šalia kurio atsistojo genero- 

lai ir nomarchai, antrame — Herhoras, apsuptas dvasininkų. Po to 
vyriausiasis žynys Mefris padavė Herhorui Amenchotepo infulą, ir 
jaunasis faraonas antrą kartą pamatė ant Herhoro galvos auksinę gy- 
vatę, karališkosios valdžios simbolį. 

Ramzis pabalo iš apmaudo ir pagalvojo: 

“Kad tik nebūčiau priverstas nuimti šį urėjų drauge su tavo gal- 
val." 

Bet jis tylėjo žinodamas, kad toje didžiausioje Egipto šventyklo- 
je Herhoras yra dievams ir galiūnams prilygstąs viešpats, bene 
aukštesnis už patį faraoną. 

Visą tą laiką, kol žmonės rinkosi kieme, o už purpurinės užuo- 
laidos, skiriančios nuo mirtingųjų likusią šventyklos dalį, girdėjosi 
arfos garsai ir tylus giedojimas, Ramzis apžiūrinėjo salę. Ištisas 
miškas galingų, nuo viršaus iki apačios paveikslais išmargintų ko- 
lonų, paslaptingas apšvietimas, kažkur padangėje pakibusios lubos, — 
visa tai darė jam slegiantį įspūdį. 

“Ką reiškia: — galvojo jis, — laimėti mūšį prie Sodos ežerų?.. 
Pastatyti tokius rūmus — tai bent darbas!.. O juk jie tuos rūmus pa- 
statė..." 

Tuo momentu jis pajuto žynių luomo galybę. Argi jis, jo kariuo- 
menė ir net visa liaudis pajėgtų sugriauti tą šventyklą?.. O jeigu sun- 
ku susidoroti su pastatu, tai ar bus lengviau nugalėti jo statytojus?.. 

Jo nemalonius apmąstymus nutraukė vyriausiojo žynio Mefrio 
balsas. 

— Jūsų šventenybe,— kalbėjo senis, — tu, garbingiausias dievų 
patikėtini (čia jis nusilenkė Herhorui), jūs, nomarchai, raštininkai, ka- 
riai ir paprastoji liaudie! Jo kilnybė šios šventyklos vyriausiasis žynys 
Herhoras sušaukė jus, kad senu papročiu mes apsvarstytume miru- 
sio faraono darbus žemėje ir pripažintume jam arba atmestume pa- 
laidojimo teisę... 

Pyktis tvykstelėjo faraonui į galvą. Negana to, kad šioje vietoje 
nekreipiama į jį dėmesio, bet dar drįstama kalbėti apie jo tėvo veiks- 
mus, spręsti apie laidotuves!.. 

Bet jis nusiramino. Juk tai buvo tik formalumas, toks pat senas 
kaip Egipto dinastijos. Iš esmės jie rengėsi ne teisti, o pagirti ve- 
lionį. 

Herhorui davus ženklą, žyniai susėdo ant taburečių. Tačiau nei 
nomarchai, nei generolai šalia Ramzio sosto neatsisėdo, nes jiems 
nebuvo kėdžių. 

Faraonas įsidėmėjo ir šį įžeidimą, bet jau taip valdėsi, kad ne- 
begalima buvo pažinti, ar jis pastebėjo dėmesio stoką savo artimie- 
siems. 

Tuo metu šventasis Mefris svarstė mirusio viešpačio gyvenimą. 

— Ramzis XII, — kalbėjo jis, — nepadarė nė vienos iš keturias- 
dešimt dviejų nuodėmių, todėl dievų teismas savo nuosprendžiu jį 
išteisins. O kadangi karališkoji mumija ypatingo žynių rūpestingu- 
mo dėka aprūpinta visais amuletais, maldomis, taisyklėmis ir užkei- 
kimais, netenka abejoti, jog velionis faraonas jau yra dievų būste, 
sėdi greta Ozyrio ir pats yra Ozyris. 

Ramzio XII dieviškoji prigimtis reiškėsi jau žemiškajame gyve- 
nime. Jis viešpatavo daugiau kaip trisdešimt metų, davė liaudžiai 
tvirtą taiką ir pastatė ar baigė statyti daug šventyklų. Be to, jis pats 
buvo vyriausiasis žynys ir savo pamaldumu pranoko pamaldžiausius 
dvasininkus. Jam valdant labiausiai buvo garbinami dievai ir iškel- 
tas šventasis žynių luomas. Už tai jį mylėjo dangaus galybės, o vie- 
nas iš Tėbų dievaičių — Chonsu, faraono prašomas, teikėsi nuvyk- 
ti į Buchteno kraštą ir ten išvarė piktąją dvasią iš karaliaus dukters. 

Mefris atsikvėpė ir kalbėjo toliau: 

— Po to, kai įrodžiau jums, gerbiamieji, kad Ramzis XII buvo 
dievas, paklausite, ko ta aukštesnioji būtybė nužengė į Egipto žemę 
ir praleido joje keliasdešimt metų? 

Ji nužengė, kad pataisytų pasaulį, kuris nusmukus tikėjimui yra 
labai sugedęs. 

Juk jam šiandien rūpi pamaldumas, kas galvoja apie dievų va- 
lios vykdymą? 

Tolimoje šiaurėje matome didelę asirų tautą, kuri tiki tik kalavi- 
jo galia, o vietoj išminties ir pamaldumo užsiima tautų užkariavi- 
mu. Arčiau mūsų sėdi finikiečiai, kuriems dievas yra auksas, o mal- 
dos — apgaudinėjimas ir lupikavimas. Pagaliau kitos tautos, kaip an- 
tai hetitai rytuose, libiai vakaruose, etiopai pietuose ir graikai 
Viduržemio jūroje, — tai barbarai ir plėšikai. Užuot dirbę, jie vagia, 
užuot lavinę išmintį, geria, lošia kauliukais arba miega kaip nusi- 
varę gyvuliai. 

Pasaulyje yra tik viena tikrai pamaldi ir išmintinga tauta — tai 
egiptiečiai. Bet pažiūrėkite, kas dedasi čia, Egipte. 

Užplūdus netikėliams svetimtaučiams, religija nusmuko ir mūsų 
krašte. Bajorai ir didikai prie vyno taurių tyčiojasi iš dievų ir amžino- 
jo gyvenimo, o liaudis drabsto purvais šventas statulas ir neneša aukų 
šventykloms. 

Vietoj pamaldumo — prabanga, vietoj išminties — ištvirkimas. 
Kiekvienas nori nešioti didžiulius perukus, šlakstytis ypatingais kve- 
palais, dėvėti auksu siuvinėtus marškinius ir prijuostes, puoštis bran- 
gakmeniais nusagstytomis grandinėmis ir apyrankėmis. Kvietinio pa- 
plotėlio jam jau nebepakanka — jis nori tešlainių su pienu ir me- 
dumi, alumi plaunasi kojas, o troškulį malšina užsieniniais vynais. 

Todėl visi bajorai prasiskolinę, liaudis mušama ir perkrauta dar- 
bais, vienur kitur kyla maištai. Ką aš sakau — vienur kitur?.. Jau 
kuris laikas skersai išilgai viso Egipto, paslaptingiems kurstytojams 
veikiant, girdime šūkį: 

“Duokit mums kas šešios dienos poilsio!.. Nemuškite mūsų be 
teismo!.. Padovanokite mūsų nuosavybėn po varsną žemės!.." 

Mūsų valstybei tai lemia pražūtį, todėl reikia ieškoti išsigelbėji- 
mo. O išsigelbėjimas yra tik religija, kuri mus moko, kad liaudis pri- 
valo dirbti, šventieji vyrai, kaip Žinantieji dievų valią, turi jai nuro- 
dyti ką dirbti, o faraonas ir jo pareigūnai turi rūpintis, kad darbas 
būtų sąžiningai atliekamas. 

To mus moko religija, tais principais valdydamas valstybę rėmėsi 
ir dievams lygus Ozyris Ramzis XII. Taigi mes, vyriausieji žyniai, 
pripažindami jo pamaldumą iškalsime ant jo kapo ir šventyklose tokį 
įrašą: 

“Horas, jautis Apis stiprusis, kuris sujungė karalystės karūnas, 
auksinis vanagas, valdąs kalaviju, devynių tautų nugalėtojas, Aukštu 
tinio ir Žemutinio Egipto karalius, dviejų pasaulių valdovas, Saulės 
sūnus, Amon Mer Ramzis, Amono Ra numylėtinis, Tėbaidos?? 
viešpats ir valdovas, Amono Ra sūnus, Horo įsūnytas ir Hormachio 
pagimdytas, Egipto karalius, Finikijos valdovas, viešpataujantis de- 
vynioms tautoms“.* 

Kai susirinkusieji tą pasiūlymą patvirtino pritariamais šūkiais, iš 
už užuolaidos išbėgo šokėjos ir prieš sarkofagą atliko šventą šokį, 
o žyniai uždegė smilkytuvus. Po to mumija buvo iškelta iš valties 
ir nunešta į Amono sanktuarijų, kur Ramzis XIII jau neturėjo teisės 
įeiti. 

Netrukus pamaldos pasibaigė, ir susirinkusieji išėjo iš šventyklos. 

Grįždamas į Luksoro rūmus, jaunasis faraonas buvo taip pa- 
skendęs mintyse, kad beveik nematė neaprėpiamos minios ir ne- 
girdėjo jos šūkių. 


* Autentiškas antkapis. 

“Negaliu apgaudinėti savo širdies, — pats sau kalbėjo Ramzis.— 
Vyriausieji Žyniai nepaiso manęs, o tokio pažeminimo iki šiol ne- 
buvo patyręs nė vienas faraonas. Dar daugiau! Jie net nurodo man, 
kaip galiu atgauti jų malonę. Jie nori valdyti valstybę, o aš turiu 
prižiūrėti, kad būtų vykdomi jų įsakymai... Bet bus kitaip — aš įsa- 
kinėsiu, o jūs turėsite vykdyti... Ir arba aš žūsiu, arba ant jūsų 
sprandų pastatysiu savo karališką koją..." 

Dvi dienas garbingoji Ramzio XII mumija išbuvo Amono Ra 
šventykloje — tokioje dieviškoje vietoje, kur, išskyrus Herhorą ir 
Mefrį, kitiems, net vyriausiesiems žyniams, nebuvo galima įeiti. Ve- 
lioniui švietė tik viena lempa, kurios liepsna, stebuklingu būdu kurs- 
toma, niekad negeso. Viršum mirusiojo sklandė vėlės simbolis — 
vanagas su žmogaus galva. Ar tai buvo mechanizmas ar tikrai gyva 
būtybė, niekas nežinojo... Tiek tėra tikra, kad dvasininkai, išdrįsę 
pažvelgti pro uždangą, matė, jog toji būtybė kabojo ore nepalaiko- 
ma, krutino lūpas ir vartė akis. 

Laidotuvės tęsėsi, dabar auksuota valtis nugabeno mirusįjį į kitą 
Nilo krantą. Bet pirma didžiulio žynių, raudotojų, kariuomenės ir 
žmonių būrio apsuptyje, plaikstantis smilkalams, aidint muzikai, rau- 
doms ir giesmėms, ji pravažiavo pagrindine Tėbų gatve. 

Tai buvo bene gražiausia gatvė Egipto valstybėje — plati, lygi, 
apsodinta medžiais. Penkiaaukščiai ir net šešiaaukščiai jos namai nuo 
viršaus iki apačios buvo iškloti mozaikomis arba spalvotais barelje- 
fais. Tad atrodė, lyg ant jų pastatų būtų pakabinti milžiniški spal- 
vingi kilimai arba juos būtų kas uždangstęs didžiuliais paveikslais, 
vaizduojančiais prekybininkų, amatininkų, jūreivių darbą ir tolimus 
kraštus bei tautas. 

Žodžiu, tai buvo ne gatvė, o veikiau begalinė ryškaus kolorito ir 
barbariško piešinio paveikslų galerija. 

Laidotuvių eisena slinko apie du kilometrus iš šiaurės į pietus. 
Maždaug miesto viduryje ji sustojo ir pasuko į vakarus, Nilo link. 

Šioje vietoje upės viduryje buvo didelė sala, sujungta su kran- 
tais tiltu, pastatytu ant valčių. Vengdami nelaimingo atsitikimo, pro- 
cesijai vadovaujantieji generolai dar kartą išrikiavo eiseną, sustatė 
žmones po keturis gretoje ir liepė jiems judėti labai iš lėto, laisvu 
žingsniu. Todėl orkestrai būrio priekyje grojo giesmes, kiekvieną vis 
kitokiu ritmu. | 

Po poros valandų procesija perėjo pirmąjį tiltą, po to salą, pas- 
kui antrąjį tiltą ir atsidūrė kairiajame, vakariniame Nilo krante. 

Rytinę Tėbų pusę galima pavadinti dievų ir karalių miestu, o va- 
karinė dalis buvo paminklinių šventyklų ir kapų rajonas. 

Eisena slinko nuo Nilo viduriniu keliu, kalnų link. Į pietus nuo 
to kelio stovėjo Ramzio III pergalėms įamžinti šventykla, kurios sie- 
nos buvo išpuoštos nugalėtų tautų — hetitų, amorėjų, filistiečių, 
etiopų, arabų, libių — atvaizdais?*. Kiek žemiau stūksojo dvi 
didžiulės Amenchotepo II statulos, kurios, kad ir sėdėdamos, buvo 
sulig penkių aukštų namu. Viena tų statulų išsiskyrė stebuklinga sa- 
vybe: kai į ją krisdavo tekančios saulės spinduliai, ji skambėdavo 
lyg nutrūkstančiomis stygomis arfa. 

Dar arčiau kelio, taip pat kairėje jo pusėje, stovėjo Ramesemas — 
nelabai didelė, bet graži Ramzio II šventykla. Jos prieangį saugojo 
keturios stačios statulos su karališkosios valdžios ženklais rankose. 
O kieme taip pat stiebėsi sulig keturaukščiu namu Ramzio II statula. 

Kelias palengva kilo į viršų ir vis aiškiau matėsi statesnės kal- 
vos, išvarpytos kaip kempinės, — tai buvo aukštų Egipto pareigūnų 
kapai. Prie įėjimo į juos, tarp stačių uolų, stovėjo labai originali ka- 
ralienės Hatasu šventykla** — keturių šimtų penkiasdešimties žings- 
nių ilgio pastatas. Iš kiemo, aptverto mūrine siena, laiptai vedė į ko- 
lonomis apjuostą kiemą, po kuriuo buvo požeminė šventykla. Iš ko- 
lonų kiemo kiti laiptai ėjo į iškaltą uoloje šventyklą, po kuria vėl 
buvo požemiai. 

Taigi šventykla turėjo du aukštus: viršutinį ir žemutinį ir kiek- 
vienas iš jų dalijosi dar į aukštutinį ir apatinį. Laiptai buvo didžiu- 
liai ir vietoj turėklų turėjo dvi eiles sfinksų; įėjimą į kiekvienus laip- 
tus saugojo dvi sėdinčios statulos. 

Šalia Hatasu šventyklos esantis niūrus tarpeklis vedė nuo didikų 
kapų prie karalių kapų. O tarp tų dviejų rajonų uoloje buvo iškaltas 
vyriausiojo žynio Retemenofo kapas“, kurio požemiai ir koridoriai 
užėmė beveik dviejų margų plotą. 

Kelias tarpeklyje pasidaro toks status, kad vežimą traukiantiems 
jaučiams žmonės turi padėti ir stumti gedulingą laivą. Eisena slen- 
ka lyg atbraila, iškalta uolos skardyje, pagaliau sustoja plačioje 
aikštėje, iškilusioje per keliolika aukštų virš tarpeklio dugno. 

Čia yra durys į požeminį kapą, kurį faraonas statydinosi per tris- 
dešimt viešpatavimo metų. Tas kapas — tai ištisi rūmai su kamba- 
riais viešpačiui, šeimai ir tarnams, su valgomuoju, miegamuoju ir 
vonios kambariu, su koplyčiomis įvairiems dievams ir pagaliau — 
su šuliniu, kurio dugne yra mažytis kambarėlis, — jame ir bus padėta 
amžinam poilsiui faraono mumija. 

Ryškių deglų šviesoje matyti visų kambarių sienos, išrašytos mal- 
domis ir paveikslais, kurie vaizduoja visus velionio darbus ir pra- 
mogas — medžiokles, šventyklų ir kanalų statybą, triumfo eisenas, 
dievų garbei atliekamas iškilmes, kariuomenės kovas su priešais, liau- 
dies darbą... 

Dar daugiau — požemiai ne tik apstatyti baldais, indais, vežimais 
ir ginklais, gėlėmis, mėsa, tešlainiais ir vynu, bet juose yra dar ir 
daugybė statulų. Tai gausūs Ramzio XII, jo žynių, ministrų, moterų, 
kareivių ir vergų atvaizdai. Mat viešpats ir aname pasaulyje negali 
išsiversti be brangių rakandų, prašmatnių valgių ir ištikimų tarnų. 

Kai gedulingas vežimas sustojo prie įėjimo į kapą, Žyniai išėmė 
faraono mumiją iš sarkofago ir pastatė ją ant žemės, nugara atrėmę 
į uolą. Po to Ramzis XIII parūkė prie tėvo palaikų smilkalais, o ka- 
ralienė Nikotrė, apkabinusi mumiją už kaklo, pro ašaras pradėjo 
kalbėti: 

“Aš esu tavo sesuo, tavo žmona Nikotrė, nepalik manęs, o didy- 
sis! Ar tikrai trokšti, mano gerasis tėve, kad aš pasišalinčiau? O jeigu 
aš pasišalinsiu ir tu liksi vienas, ar bus kas nors su tavim?.."* 

Tuo metu Herhoras parūkė prieš mumiją smilkalais, o Mefris 
išpylė vyną ir tarė: 

“Tavo antrininkui tatai aukojame, Ozyri Mer Amen Ramzi, 
Aukštutinio ir Žemutinio Egipto valdove, kurio balsas yra teisingas 
prieš didijį dievą..."** 

Po to pragydo raudotojos ir dvasininkų chorai: 

I choras. “Skųskitės, skųskitės, raudokite, raudokite, be pa- 
liovos raudokite taip garsiai, kiek tik pajėgiate... 

Raudotojos. O kilnusis keliautojau, kuris nukreipi savo žings- 
nius į amžinybės šalį, kaip greit mums išplėšia tave!.. 

II choras. Kaip gražu tai, kas su juo darosi! Jis labai mylėjo 
Chonsu iš Tėbų, ir dievas leido jam pasiekti Vakarus jo tarnų pa- 
saulyje. 

Raudotojos. O tu, kuris buvai tarp tiek tarnų, dabar būsi 
žemėje, kuri reikalauja vienatvės... Tu, kursai vilkėdavai plonais dra- 
bužiais ir mėgai švarius baltinius, dabar guli vakarykščiais rūbais!.. 


* Autentiška. 
** Autentiška. 

I choras. Ramybėje, ramybėje į Vakarus, o viešpatie mūsų, 
eiki ramybėje... Vėl regėsime tave, kai ateis AmEDYDĖS diena, nes 
eini į šalį, kuri sujungia visus žmones“ *. 

Prasidėjo paskutinės ceremonijos. 

Atvedė jautį ir antilopę, kuriuos turėjo užmušti Ramzis XIII, 
tačiau tai atliko jo pavaduotojas religiniams reikalams vyriausiasis 
žynys Semas. Žemesnieji dvasininkai greitai išmėsinėjo gyvulius, po 
to Herhoras ir Mefris, paėmę jų šlaunis, iš eilės dėjo mėsą prie mu- 
mijos lūpų. Bet mumija nenorėjo valgyti, nes ji dar nebuvo atgai- 
vinta ir jos lūpos buvo sučiauptos. 

Kad pašalintų tą kliūtį, Mefris apiplovė ją šventintu vandeniu ir 
aprūkė smilkalais bei alūnu kalbėdamas: 

“Štai stovi mano tėvas, štai stovi Ozyris Mer Amen Ramzis. Aš 
esu tavo sūnus, esu Horas, ateinu pas tave, norėdamas išvalyti tave 
ir padaryti gyvą... Sudedu iš naujo tavo kaulus, sujungiu, kas buvo 
perpjauta, nes esu Horas, mano tėvo keršytojas... Tu sėdi Ra soste 
ir įsakinėji dievams. Nes tu esi Ra, kuris yra kilęs iš Nutės, kuris 
pagimdo Ra kiekvieną rytą, kuris pagimdo Mer Amen Ramzį kas- 
dien kaip Ra"*". 

Tai sakydamas vyriausiasis žynys palietė amuletais mumijos 
lūpas, krūtinę, rankas ir kojas. 

Dabar vėl prabilo chorai: 

I choras. Nuo šiol Ozyris Mer Amen Ramzis valgys ir gers 
viską, ką valgo ir geria dievai. Jis sėdi jų vietoje, yra sveikas ir stip- 
rus kaip jie... 

II choras. Jis valdo visas savo kūno dalis, nes nepakenčia, 
kai būdamas alkanas negali valgyti ir būdamas ištroškęs negali gerti. 

I choras. O dievai, suteikite Ozyriui Mer Amen Ramziui 
tūkstančius tūkstančių vyno taurių, tūkstančius apdarų, duonos ke- 
palų ir jaučių... 

II choras. O jūs, gyvenantys žemėje, kurie eisite čia pro šalį, 
jeigu jums mielas gyvenimas ir bjauri mirtis, jeigu trokštate, kad jūsų 
privalumai pereitų jūsų palikuonims, kalbėkite šią maldą už čia pa- 
laidotą velionį... 


* Autentiška. 
** Autentiška. 


519 IX skyrius 


Mefris. O jūs, didieji, jūs, pranašai, jūs, kunigaikščiai, rašti- 
ninkai ir faraonai, jūs, kiti žmonės, kurie po milijono metų paskui 
mane ateisite, jeigu kuris iš jūsų vietoj mano vardo savąjį įrašytų, 
dievas jį nubaus ir sunaikins jo asmenį šioje žemėje..." 

Po to užkeikimo žyniai uždegė žibintus, paėmė faraono mumiją 
ir vėl ją įdėjo į karstą, o su karstu į akmeninį sarkofagą, kuris ben- 
drais bruožais turėjo žmogaus pavidalą. Paskui, nepaisydami 
klyksmų, sielvarto ir raudotojų pasipriešinimo, nunešė tą sunkenybę 
į kapą. 

Su deglų šviesomis perėję kelis koridorius ir kambarius, jie su- 
stojo toje patalpoje, kur buvo šulinys. Ten žyniai nuleido sarkofagą 
ir paskui jį patys įėjo į apatinius požemius. Čia jie pastatė sarko- 
fagą ankštoje nišoje ir greit užmūrijo angą, kad ir labiausiai įgudu- 
si akis nesurastų įėjimo į kapą. Po to visi grįžo į viršų ir taip pat 
rūpestingai užmūrijo įėjimą į šulinį. 

Visa tai atliko patys dvasininkai, be liudytojų, ir atliko taip 
kruopščiai, kad Ramzio XII mumija iki šios dienos ilsisi savo pa- 
slaptingame būste, saugi nuo vagių, kaip ir nuo nūdienio smalsumo. 
Per dvidešimt devynis šimtmečius daug karališkų kapų buvo išnie- 
kinta, bet šis išliko nepaliestas. 

Tuo metu, kai viena žynių grupė slėpė pamaldaus faraono palai- 
kus, kita grupė, apšvietusi faraono kapo požemius, pakvietė gyvuo- 
sius į puotą. 

Į valgomąją salę įėjo Ramzis XIII, karalienė Nikotrė, vyriausieji 
žyniai Herhoras, Mefris ir Semas, keliolika aukštų pareigūnų, civi- 
lių bei kariškių. Kambario viduryje stovėjo stalai, apkrauti valgiais, 
vynu ir gėlėmis, o prie sienos sėdėjo iš porfyro iškalta mirusiojo 
viešpaties statula. Atrodė, kad jis žiūri į susirinkusius ir melancho- 
liškai šypsodamasis kviečia juos vaišintis. 

Puota prasidėjo šventu šokiu, kurį lydėjo vyriausiosios vaidilutės 
daina: 

“Naudokitės laimės dienom, nes gyvenimas trunka tik vieną aki- 
mirką... Naudokitės laime, nes kai nužengsite į kapą, atsigulsite ten 
amžiams, ilsėsitės kiauras dienas!.."** 


* Autentiška. 
** Autentiška. 

Po vaidilutės pasirodė pranašas, kuris arfoms akompanuojant 
kalbėjo tarsi dainuodamas: 

“Pasaulis nuolatos keičias ir nuolat atsinaujina. Likimo išmintin- 
gai sutvarkyta, Ozyrio nuostabiai nuspręsta, kad praėjusių laikų kūnui 
nykstant ir žūstant po jo pasilieka kiti... 

Faraonai, tie dievai, kurie buvo iki mūsų, ilsis piramidėse savo, 
bet jų mumijos ir antrininkai pasiliko. Nors rūmų, kuriuos jie pa- 
statė, nebėra jau senose vietose, jie dingo iš viso... 

Tad nesielvartauk, o pasiduok savo geismams ir laimei, ir neeik- 
vok savo širdies, kol ateis diena, kai ir tu maldausi, bet Ozyris, die- 
vas, kurio širdis jau nebeplaka, nenorės išklausyti prašymų ir mal- 
davimų... 

Viso pasaulio sielvartas nesugrąžins laimės žmogui, kuris guli ka- 
pe. Tad naudokis laimės dienomis ir netingėk džiaugtis. Iš tikrųjų 
nėra žmogaus, kuris galėtų pasiimti savo gėrybes į aną pasaulį, — 
iš tikrųjų nėra žmogaus, kuris ten būtų nuėjęs ir grįžęs!.."" 

Puota pasibaigė, ir kilnusis susirinkimas, dar kartą parūkęs smil- 
kalais prieš velionio statulą, išsirengė atgal į Tėbus. Kapų šventyk- 
loje pasiliko tik žyniai reguliariai dėti aukas viešpačiui ir sargyba, 
sauganti kapą nuo šventvagiškų plėšikų kėslų. 

Nuo šiol Ramzis XII pasiliko vienas savo požemyje, į kurį pro 
mažą, uoloje paslėptą langelį sunkiai skverbėsi dienos šviesa. Vie- 
toj stručio plunksnų viršum viešpaties šnarėjo didžiuliai šikšnospar- 
niai, vietoj muzikos naktimis skardėjo hienų aimanos ir kada ne kada 
galingai sustaugdavo liūtas, iš savo dykumos sveikindamas faraoną 
kape. 

Po faraono laidotuvių Egiptas grįžo į įprastą gyvenimo vagą, o 
Ramzis XIII — prie valstybės reikalų. 

Naujasis valdovas epifio (balandžio, gegužės) mėnesį aplankė 
miestus, esančius už Tėbų, palei Nilą. Jis lankėsi Snyje, nemažame 
pramoniniame ir prekybiniame mieste, kur buvo Knepo, arba “pa- 
saulio sielos“, šventykla, užsuko į Edfu““, kurio šventykla su dešim- 


* Autentiška. 

ties aukštų pilonais turėjo didžiulę papirusų biblioteką; ant šventyk- 
los sienų buvo surašyta ir nutapyta tarytum ištisa to meto geografi- 
jos, astronomijos ir teologijos enciklopedija. Po to jis apžiūrėjo Che- 
nu akmenų skaldyklas, o Nubyje arba Kom Ombe sudėjo aukas*", 
šviesos dievui Horui ir tamsos dvasiai Sebekui. Iš ten faraonas nu- 
vyko į Abu salą*š, kuri tarp juodų uolų atrodė kaip smaragdas; sa- 
loje derėdavo geriausios datulės, ir ji buvo vadinama dramblių sos- 
tine, nes ten telkėsi prekyba dramblio kaulu. Pagaliau jis buvo nu- 
važiavęs į Sunu miestą, prie pirmųjų Nilo slenksčių, kur aplankė 
didžiules granito ir sienito kasyklas; čia uolos buvo skaldomos van- 
deny išmirkytais pleištais ir tašomi obeliskai sulig devynių aukštų 
namu. | 

Kur tik pasirodydavo naujasis Egipto viešpats, valdiniai visur 
sveikino jį su beprotišku entuziazmu. Net kasyklose dirbantys nusi- 
kaltėliai, — sužaloti, kenčiantys dėl negyjančių žaizdų,— net ir tiems 
nušvito laimė. Mat faraonas liepė atleisti juos trim dienoms nuo darbo. 

Ramzis XIII galėjo būti patenkintas ir didžiuotis, — nė vienas fa- 
raonas, net triumfo kelionės metu, nebuvo taip sutinkamas, kaip jis 
per šį savo pasivažinėjimą. Todėl nomarchai, raštininkai ir vyriau- 
sieji žyniai, matydami beribį liaudies prisirišimą prie naujojo farao- 
no, nusilenkė jo valdžiai ir šnibždėjosi: 

— Minia — kaip jaučių banda, o mes — kaip sumanios ir stro- 
pios skruzdėlės. Tad gerbkime naująjį viešpatį, kad būtume sveiki 
1T I savo namus nuo sunaikinimo... 

itaip aukštųjų pareigūnų opozicija, kuri dar prieš kelis mėnesius 
buvo labai stipri, šiandien išblėso ir virto beribiu paklusnumu. Visa 
aristokratija, visi žyniai puolė kniūbsti prieš Ramzį XIII; tiktai Mefris 
ir Herhoras liko nepalaužti. 

Todėl, kai faraonas grįžo iš Sunu į Tėbus, tuojau pat, jau pirmąją 
dieną, didysis iždininkas atnešė jam nepalankių naujienų. 

— Visos šventyklos, — pranešė jis,— atsisakė kredituoti iždą ir 
nuolankiai maldauja jūsų šventenybę, kad įsakytumei per dvejus me- 
tus grąžinti iš jų paskolintas sumas... 

— Suprantu, — atsakė valdovas, — tai šventojo Mefrio darbas!.. 
Kiek mes jiems skolingi? 

— Apie penkiasdešimt tūkstančių talentų. 

— Penkiasdešimt tūkstančių talentų privalome sumokėti per dve- 
jus metus!..— pakartojo faraonas.— Na, o kas dar?.. 

— Mokesčiai įplaukia labai lėtai, — kalbėjo iždininkas. — Jau trys 
mėnesiai, kai mes gauname tik ketvirtadalį to, kas mums priklauso... 

— Kas gi atsitiko?.. 

Iždininkas sumišo. 

— Girdėjau,— pasakė jis,— jog kažkokie žmonės aiškina vals- 
tiečiams, kad viešpataujant jūsų šventenybei jie galėsią nemokėti mo- 
kesčių... 

— Oho! ho! — nusijuokė Ramzis.— Tie kažkokie žmonės man 
atrodo labai panašūs į garbingąjį Herhorą... Ar tik jis nenori mane 
badu numarinti?.. Kuo gi padengiat einamąsias išlaidas? — paklausė jis. 
kas.— Paėmėm jau aštuonis tūkstančius talentų... 

— Bet kvitus jiems duodat? 

— Ir kvitus, ir užstatus...— atsiduso iždininkas.— Jie sako, kad 
tai paprastas formalumas, o vis dėlto apsigyvena jūsų šventenybės 
dvaruose ir ima iš valstiečių viską, ką tik gali... 

Liaudies draugingumo ir didikų paklusnumo apsvaigintas, farao- 
nas nė nebepyko ant Herhoro ir Mefrio. Pykčio laikai pasibaigė, 
reikėjo veikti, ir Ramzis dar tą pačią dieną sudarė planą. 

Kitą dieną jis sušaukė visus patikimiausius žmones — vyriausiąjį 
žynį Semą, pranašą Pentuerą, numylėtinį Tutmozį ir finikietį Hiramą. 
Jiems susirinkus faraonas tarė: 

— Turbūt jau žinote, jog šventyklos pareikalavo, kad grąžinčiau 
joms lėšas, kurias pasiskolino iš jų mano amžinai gyvas tėvas. Kiek- 
viena skola yra šventa, o šitą, kuri priklauso dievams, aš norėčiau 
sumokėti pirmiausia. Bet mano iždas tuščias, kadangi net ir mo- 
kesčiai įplaukia nereguliariai... 

Todėl aš esu tos nuomonės, kad valstybei gresia pavojus, ir esu 
priverstas gauti lėšų iš lobių, saugomų Labirinte... 

Abu žyniai neramiai sujudėjo. 

— Aš žinau,— toliau kalbėjo faraonas, — kad pagal mūsų šven- 
tus įstatymus mano dekreto nepakaks Labirinto rūsiams atidaryti. Bet 
tenykščiai žyniai man paaiškino, ką turiu daryti. Taigi — aš priva- 
lau sušaukti visų Egipto luomų atstovus — po trylika žmonių nuo 
kiekvieno luomo ir gauti jų pritarimą mano valiai... 

Čia faraonas šyptelėjo ir užbaigė: 

— Šiandien pakviečiau jus, kad man padėtumėt sušaukti tą luomų 
susirinkimą, ir štai, ką aš jums įsakau: 

Tu, kilnusis Semai, išrinksi man 13 žynių ir 13 nomarchų... Tu, 
pamaldusis Pentuerai, pakviesi iš įvairių nomų 13 žemdirbių ir 13 
amatininkų... Tutmozis pristatys 13 karininkų ir 13 bajorų, o kuni- 
gaikštis Hiramas pasirūpins, kad turėčiau 13 pirklių. 

Aš pageidauju, kad tas susirinkimas įvyktų kuo greičiausiai ma- 
no rūmuose Memfyje ir negaišindamas laiko tuštiems plepalams pri- 
pažintų, jog Labirintas privalo duoti lėšų mano iždui... 

— Drįstu priminti jūsų šventenybei,— prabilo žynys Semas, — 
jog tame susirinkime turi dalyvauti kilnieji Herhoras ir Mefris, ku- 
riems priklauso teisė, pagaliau netgi jų pareiga yra priešintis, kad La- 
birinto iždinė nebūtų paliesta. 

— Aš visiškai sutinku su tuo...— gyvai atsakė faraonas.— Jie 
išdėstys savo argumentus, aš savo. O susirinkimas nuspręs, ar gali 
valstybė gyvuoti be pinigų ir ar protinga laikyti lobius rūsiuose, kai 
valdžiai gresia skurdas. 

— Keliais safyrais iš tų, kurie guli Labirintė, galima apmokėti 
visas skolas finikiečiams!..— tarė Hiramas.— Aš tuojau einu pas pir- 
klius ir netrukus pristatysiu ne 13, o 13 tūkstančių tokių, kurie bal- 
suos, kaip jūsų šventenybė įsakysit... 

Tai pasakęs finikietis puolė kniūbsčias ir atsisveikino su valdovu. 

Hiramui išėjus, vyriausiasis žynys Semas pasakė: 

— Nežinau, ar gerai buvo, kad šiame pasitarime dalyvavo sve- 
timšalis?.. 

— Turėjo dalyvauti!..— sušuko faraonas.— Juk jis ne tik turi di- 
delę įtaką mūsų pirkliams, bet, svarbiausia, šiandien jis teikia mums 
pinigų... Norėjau jį įtikinti, kad galvoju apie skolas ir turiu lėšų joms 
padengti... 

Stojo tyla, kuria pasinaudojęs Pentueras tarė: 

— Jeigu jūsų šventenybė leisite, aš tuojau išvažiuosiu ir pa- 
sirūpinsiu sutelkti žemdirbius bei amatininkus. Jie visi balsuos už 
mūsų viešpatį, bet iš daugybės reikia išrinkti protingiausius. 

Jis atsisveikino su faraonu ir išėjo. 

— O tu, Tutmozi?..— paklausė Ramzis. 

— Mano viešpatie,— tarė numylėtinis, — aš esu taip tikras dėl 
tavo bajorų ir kariuomenės, kad, užuot kalbėjęs apie juos, drįstu pa- 
teikti tau savo asmenišką prašymą... 

— Nori pinigų? 

— Visai ne. Noriu vesti... 

— Tu?..— sušuko faraonas.— Kuriai gi moteriai dievai suteikė 
tokią laimę? 

— Tai gražioji Hebronė, kilmingiausiojo Tėbų nomarcho Antefo 
duktė...— juokdamasis atsakė Tutmozis.— Jeigu jūsų šventenybė 
teiksies piršti mane tai garbingai šeimai... Norėjau pasakyti, kad ma- 
no meilė jums dar labiau padidės, bet nesakysiu, nenoriu meluoti... 

Faraonas patapšnojo jam per petį. 

— Na... na!.. tik neįtikinėk manęs tuo, kuo ir taip esu tikras, — 
tarė jis.— Rytoj nuvažiuosiu pas Antefą ir, dėl dievų, man atrodo, 
kad po kelių dienų iškelsiu tau vestuves. O dabar gali eiti pas savo 
Hebronę... 

Likęs tik su vienu Semu, jo šventenybė paklausė: 

— Tavo veidas paniuręs... Ar abejoji, kad atsiras trylika žynių, 
pasirengusių įvykdyti mano įsakymus?.. 

— Esu tikras,— atsakė Semas, — kad beveik visi žyniai ir no- 
marchai padarys visa, ko reikia Egipto laimei ir jūsų šventenybei pa- 
tenkinti... Tačiau teikis neužmiršti, viešpatie, kad dėl Labirinto 
iždinės galutinis sprendimas priklauso Amonui... 

— Amono statulai Tėbuose?.. 

— Taip. 

Faraonas su panieka numojo ranka. 

— Amonas, — tarė jis, — tai Herhoras ir Mefris... O kad jie ne- 
sutiks, tatai aš žinau. Bet aš taip pat neketinu žaisti valstybės liki- 
mu dėl dviejų žmonių užsispyrimo. 

— Klysti, jūsų šventenybe,— rimtai atsakė Semas.— Tiesa, dievų 
statulos labai dažnai daro tai, ko nori jų vyriausieji žyniai, bet... ne 
visuomet!.. Mūsų šventyklose, viešpatie, kartais būna nepaprastų ir 
stebuklingų dalykų... Dievų statulos kartais daro ir kalba, ko jos 
pačios nori... 

— Tokiu atveju esu ramus, — pertraukė jį faraonas.— Dievai žino 
valstybės būklę ir permato mano širdį... Aš noriu, kad Egiptas būtų 
laimingas, o kadangi tik šito tikslo tesiekiu, joks išmintingas ir ge- 
ras dievas negali man trukdyti. 

— Teišsipildo jūsų šventenybės žodžiai!..— sukuždėjo žynys. 

— Tu nori dar kažką man pasakyti, — tarė Ramzis matydamas, 
kad jo pavaduotojas religijos reikalams delsia atsisveikinti. 

— Taip, viešpatie. Mano pareiga tau priminti, kad kiekvienas fa- 
raonas, perėmęs valdžią ir palaidojęs savo pirmtaką, tuojau privalo 
pagalvoti apie dviejų pastatų — kapo sau ir šventyklos dievams — 
statybą. 

— Taigi! — sušuko viešpats.— Jau ne kartą apie tai galvojau, 
bet neturėdamas pinigų neskubu. Suprask mane,— pridūrė jis pa- 
gyvėjęs,— kad jeigu jau ką pastatysiu, tai kažką didinga, tai, kas 
privers Egiptą negreit mane užmiršti... 

— Nori, jūsų šventenybe, turėti piramidę?.. 

— Ne. Juk nepastatydinsiu nei didesnės piramidės kaip Cheop- 
so, nei didesnės šventyklos kaip Amono šventykla Tėbuose. Mano 
valstybė per silpna didžiuliams darbams... Tad turiu padaryti kažką 
visiškai nauja, nes prisipažinsiu tau, kad mūsų statybos man jau įgri- 
so. Visi mūsų pastatai panašūs vienas į kitą kaip žmonės, o skiriasi 
nebent tik dydžiu, kaip suaugęs žmogus nuo vaiko. 

— Vadinasi?..— nustebęs paklausė žynys. 

— Kalbėjausi su graikų Dionu, kuris yra žymiausias mūsų archi- 
tektas, ir jis pagyrė mano planą, — toliau kalbėjo faraonas.— Taigi 
savo kapui noriu pastatydinti apskritą bokštą su išoriniais laiptais, — 
tokį, koks buvo Babilone... Ir šventyklą pastatysiu ne Ozyriui arba 
Izidei, o vieninteliam Dievui, kuriuo tiki visi — egiptiečiai, chaldėjai, 
finikiečiai ir žydai... Ir noriu, kad ta šventykla būtų panaši į kara- 
liaus Asaro rūmus, kurių modelį Sargonas atvežė mano tėvui... 

Vyriausiasis žynys palingavo galvą. 

— Dideli tie sumanymai, mano viešpatie,— atsakė jis,— bet jų 
neįmanoma įgyvendinti... Babiloniški bokštai dėl savo formos yra 
nepatvarūs ir lengvai nuvirsta, o mūsų pastatai turi išlikti amžiams. 
Šventyklos vieninteliam Dievui negalima statyti, nes jam nereikia nei 
drabužių, nei valgių, nei gėrimų, o jo buveinė yra visas pasaulis. Tad 
kur yra tokia šventykla, kur jis išsitektų? Kur žynys, kuris išdrįstų 
dėti jam aukas?.. 

— Jei taip, tada pastatysime šventyklą Amonui Ra, — pasakė fa- 
raonas. 

— Gerai, bet tik ne tokią kaip karaliaus Asaro rūmai, nes tai asirų 
pastatas, 0 mums, egiptiečiams, nedera mėgdžioti barbarus... 

— Nesuprantu tavęs...— kiek suirzęs tarė faraonas. 

— Išklausyk mane, mūsų viešpatie,— kalbėjo Semas.— Įsižiūrėk 
į sraiges, kurių kiekviena turi kitokį kiautą: viena — susuktą, bet 
plokščią, antra — susuktą, bet pailgą, o trečia — panašų į dėžutę... 
Taip ir kiekviena tauta statosi sau pastatus, atitinkančius jos prigimtį 
ir būdą. 

Teikis taip pat atsiminti, kad egiptiečių pastatai taip skiriasi nuo 
asirų, kaip finikiečiai skiriasi nuo asirų. 

Pagrindinė kiekvieno mūsų pastato forma — nupjauta piramidė, 
patvariausia iš visų formų — kaip Egiptas yra patvariausias iš visų 
valstybių. O asirų pagrindinė forma yra kubas, kuris lengvai genda 
ir duodasi sunaikinamas. 

Išpuikęs ir lengvabūdis asiras deda savo kubus vieną ant kito ir 
stato daugiaaukštį pastatą, nuo kurio svorio įgriūva žemė. O pamal- 
dus ir protingas egiptietis statosi savo nupjautas piramides vieną pas- 
kui kitą. Taigi pas mus niekas nekybo ore ir kiekviena pastato da- 
lis remiasi ant žemės. 

Todėl mūsų pastatai yra ilgi ir išlieka amžiams, o asirų — aukšti 
ir trapūs kaip ir jų valstybė, kuri šiandien sparčiai kyla, 0 po poros 
šimtmečių iš jos beliks vien griuvėsiai. 

Asiras yra tuščias pagyrūnas, todėl savo statiniuose viską rodo iš 
lauko pusės: kolonas, paveikslus ir skulptūras. O kuklus egiptietis 
gražiausias skulptūras ir kolonas slepia šventyklų viduje kaip 
išminčius, kuris kilnias mintis, jausmus ir troškimus laiko širdies gi- 
lumoje, o nepuošia jais savo krūtinės ar nugaros. Mūsų krašte visa, 
kas gražu, paslėpta, tenai, Asirijoje, viskas daroma parodai. Asiras, 
kad įmanytų, perskrostų sau pilvą, kad galėtų visiems parodyti, ko- 
kius ypatingus valgius jis valgo... 

— Kalbėk toliau... kalbėk toliau!..— paragino Ramzis. 

— Nedaug man belieka pasakyti, — tarė Semas.— Dar tik no- 
riu, viešpatie, atkreipti tavo dėmesį į bendrą mūsų ir asirų pastatų 
formą. 

Kadaise, būdamas Ninevijoje, įsižiūrėjau į išdidžiai šaunančius į 
viršų asirų bokštus, ir man atrodė, kad tai nežaboti arkliai, kurie 
nutrūkę nuo pavadžio stoja piestu, bet tuojau kris ir dar gerai, jeigu 
kojų nesusilaužys. 

O pamėgink, jūsų šventenybe, pažvelgti iš kurios nors aukštumos 
į egiptiečių šventyklą. Ką ji primena? Ogi — žmogų, kuris meldžia- 
si, gulėdamas ant žemės. 

Du pilonai — tai dvi iškeltos į dangų plaštakos; dvi sienos, juo- 
siančios kiemą, — tai pečiai. “Kolonų, arba dangiškoji," salė — gal- 
va; “dieviškojo apsireiškimo“ ir “aukų stalų“ navos — tai krūtinė, 
o slėpininga dievo buveinė — tai pamaldaus egiptiečio širdis. 

Mūsų šventykla moko, kokie mes turime būti. 

— Turėk delnus galingus kaip pilonai, — dėsto ji mums,— o 
pečius stiprius kaip mūras. Turėk galvoje protą, tokį erdvų ir tur- 
tingą, kaip šventyklos prieangis, sielą švarią kaip “apsireiškimo" ir 
"aukų" navos, o širdyje turėk dievą, o egiptieti!.. 

O asirų pastatai savo žmonėms byloja: 

— Stiebkis virš žmonių, asire, kelk galvą aukščiau už kitus!.. Ne- 
nuveiksi nieko didinga pasaulyje, tai bent daug griuvėsių paliksi... 

Tad ar turėtum, viešpatie, drąsos, — užbaigė žynys, — statydinti 
mūsų šalyje asiriškus pastatus, mėgdžioti tautą, kuria Egiptas bjau- 
risi ir ją niekina?.. 

Ramzis susimąstė. Nepaisydamas Semo aiškinimų, jis ir dabar te- 
bebuvo tos nuomonės, kad asirų rūmai vis dėlto yra gražesni už egip- 
tiečių. Bet jis taip neapkentė asirų, kad jo širdis ėmė dvejoti. 

— Tokiu atveju, — atsakė jis,— palauksiu dar su šventyklos ir 
savo kapo statyba. O jūs, išminčiai, kurie esat man palankūs, ap- 
galvokite planus tokių pastatų, kurie mano vardą perduotų tolimiau- 
sioms kartoms. 

“Nežmoniška puikybė pripildė to jaunuolio sielą!.." — pagalvo- 
jo vyriausiasis žynys ir nuliūdęs atsisveikino su faraonu. 

Tuo tarpu Pentueras ruošėsi atgal į Žemutinį Egiptą, pirma, kad 
faraonui surastų po trylika žemdirbių ir amatininkų luomo delegatų, 
antra, kad paragintų darbo žmones reikalauti lengvatų, kurias 
pažadėjo naujasis valdovas. Jo įsitikinimu, svarbiausias Egipto rei- 
kalas — tai pašalinti skriaudas ir piktnaudžiavimus, kuriuos patiria 
dirbančiųjų klasės. 

Vis dėlto Pentueras buvo žynys ir ne tik netroško, kad žlugtų jo 
luomas, bet netgi nenorėjo nutraukti ryšių, siejančių jį su žynių luomu. 

Todėl, norėdamas pabrėžti savo ištikimybę, Pentueras nuėjo at- 
sisveikinti su Herhoru. 

Kadaise galingas didikas jį priėmė su šypsena. 

— Retas svečias... retas svečias!..— sušuko Herhoras.— Nuo to 
laiko, kai galėjai tapti jo šventenybės patarėju, visai man nebesiro- 
dai... Tiesa, ne tu vienas!.. Bet kad ir kas įvyktų, neužmiršiu tavo 
paslaugų, nors ir dar labiau manęs vengtum. 

— Nei aš esu mūsų viešpaties patarėjas, nei vengiu jūsų kilnybės, 
kurio malonės dėka šiandien esu tas, kas esu...— atsakė Pentueras. 

— Žinau, žinau! — tarė Herhoras.— Nepriėmei aukštų pareigų, 
kad nereiktų dirbti šventyklų pražūčiai. Žinau, žinau!.. Nors gal ir 
gaila, kad netapai patarėju to įsisiautėjusio pienburnio, kuris dedasi 
mus valdąs... Tikriausiai neleistum jam apsistatyti išdavikais, kurie 
jį pražudys... 

Pentueras, nenorėdamas kalbėti tokiais kebliais klausimais, papa- 
sakojo Herhorui, ko važiuoja į Žemutinį Egiptą. 

— Ką gi,— atsakė Herhoras,— tegul Ramzis XIII šaukia visų 
luomų susirinkimą... Jis tam turi teisę. 

— Bet, — pridūrė jis staiga, — man gaila, kad tu kišies į tuos rei- 
kalus... Tu labai pasikeitei!.. Atsimeni, ką kalbėjai per tuos manev- 
rus prie Pi Bailio mano adjutantui?.. Priminsiu tau — sakei, kad rei- 
kia apriboti faraonų piktnaudžiavimus ir ištvirkimą. O šiandien... pats 
remi didžiausio, kokį tik yra turėjęs Egiptas, ištvirkėlio vaikiškas pre- 
tenzijas. 

— Ramzis XIII, — pertraukė jį Pentueras,— nori pagerinti liau- 
dies gyvenimą. Būčiau kvailys ir nenaudėlis, jeigu aš, valstiečio 
sūnus, neparemčiau jo tuo reikalu. 

— Tačiau tu neklausi, ar tai nepakenks mums, žyniams?.. 

Pentueras nustebo: 

— Juk jūs patys teikiate didelių lengvatų valstiečiams, priklau- 
santiems šventykloms! — sušuko jis.— Be to, aš turiu jūsų leidimą... 

— Ką?.. Kokį?..— paklausė Herhoras. 

— Prisimink, jūsų kilnybe, tą naktį, kai Seto šventykloje suti- 
kome dievobaimingąjį Berosą. Mefris tada sakė, kad Egiptas sumen- 
ko, smukus dvasininkų luomui, o aš teigiau, kad liaudies skurdas yra 
valstybės nelaimių priežastis. Į tai, kiek prisimenu, jūsų kilnybė at- 
sakei: 

“Tegul Mefris rūpinasi žynių luomo prestižu, o Pentueras — ge- 
rina valstiečių gyvenimą... O aš dėsiu pastangas, kaip išvengti 
pražūtingo karo tarp Egipto ir Asirijos". 

— Taigi matai, — pertraukė Herhoras,— vadinasi, tavo pareiga 
veikti su mumis, o ne su Ramziu. 

— Argi jis nori karo su Asirija?..— energingai atsakė Pentue- 
ras.— Ar gal jis trukdo žyniams kaupti išmintį?.. Jis tenori duoti 
liaudžiai septintą poilsio dieną, o vėliau padovanoti kiekvienai vals- 
tiečių šeimai nedidelį žemės sklypelį... Ir nesakyk man, jūsų kilny- 
be, kad faraonas nori bloga. Juk šventyklų dvaruose buvo patikrin- 
ta, kad laisvas ir turintis žemės plotelį valstietis dirba kur kas ge- 
riau negu vergas. 

— Betgi aš ne prieš lengvatas prastuomenei! — sušuko Herho- 
ras.— Tik esu tikras, jog Ramzis nieko nepadarys liaudžiai. 

— Tikriausiai nieko, jeigu atsisakysite duoti jam pinigų... 

— Nors mes duotume jam vieną aukso ir sidabro piramidę, o kitą 
brangakmenių, vis tiek jis nieko nepadarys, nes tai išdykęs vaikiščias, 

kurį Asirijos pasiuntinys Sargonas niekad kitaip ir nevadino kaip 
pienburnuu... 

— Faraonas turi didelių gabumų... 

— Bet nieko nežino, nieko nemoka! — kalbėjo Herhoras.— Vos 
pauostęs aukštosios mokyklos, jis kuo skubiausiai iš jos pabėgo. 
Todėl šiandien valdymo reikaluose jis aklas kaip vaikas, kuris drąsiai 
stumdo šaškes, bet neturi jokio supratimo apie šį žaidimą. 

— Bet vis dėlto jis valdo... 

— Koks ten valdymas, Pentuerai! — šypsodamasis atsakė vyriau- 
siasis žynys.— Atidarė naujas karo mokyklas, padidino pulkų 
skaičių, ginkluoja visą tautą, žada prastuomenei šventes... O kaip jis 
tai įgyvendins?.. Tu esi toli nuo jo, todėl nieko nežinai. Užtikrinu 
tave, kad įsakinėdamas jis visai negalvoja, kas tai padarys, ar yra 
tam lėšų, kokios bus pasekmės... 

Tau atrodo, kad jis valdo. Tai aš valdau, aš tebevaldau,— aš, kurį 
jis pavarė nuo savęs... Aš darau taip, kad šiandien mažiau mokesčių 
įplaukia į iždą, bet kartu užkertu kelią valstiečių maištui, kuris jau 
būtų kilęs; aš rūpinuos, kad jie nemestų darbo prie kanalų, užtvankų 
ir vieškelių. Pagaliau aš du kartus sulaikiau Asiriją, kad ji nepa- 
skelbtų mums karo, kurį tas beprotis provokuoja savo kariniais pa- 
tvarkymais... 

Ramzis valdo!.. Jis tik kelia suirutę. Matei, kaip jis šeimininka- 
vo Žemutiniame Egipte — gėrė, lėbavo, gabenosi vis naujų merginų 
ir neva rūpinosi nomų administravimu, bet nieko, ničnieko nesuprato. 
Ir kas blogiausia — susidėjo su finikiečiais, su nusigyvenusiais ba- 
jorais ir visokio plauko išdavikais, kurie stumia jį į pražūtį... 

— O pergalė prie Sodos ežerų?..— paklausė Pentueras. 

— Pripažįstu, kad jis yra energingas ir išmano apie karo reika- 
lus, — atsakė Herhoras.— Tik tai jis ir temoka. Bet pasakyk pats, 
ar jis būtų laimėjęs mūšį prie Sodos ežerų, jeigu ne tavo ir kitų žynių 
pagalba?.. Juk aš žinau, kad pranešdavote jam apie kiekvieną libių 
gaujos judesį... O dabar pagalvok, ar galėtų Ramzis, net ir jūsų pa- 
dedamas, laimėti mūšį, pavyzdžiui, prieš Nitagerą?.. Nitageras — 
meistras, o Ramzis dar tik mokinys. 

— Tad kuo gi baigsis jūsų neapykanta? — paklausė Pentueras. 

— Neapykanta!..— pakartojo Herhoras.— Argi aš galiu neapkęsti 
vaikėzo, kuris, be to, apsuptas iš visų pusių lyg medžiotojų elnias 
tarpeklyje. Bet turiu pripažinti, kad jo valdymas Egiptui yra labai 
žalingas. Jeigu Ramzis turėtų brolį arba Nitageras būtų jaunesnis, jau 
būtume nušalinę dabartinį faraoną... 


Trečia knyga 530 


— O jūsų kilnybė taptum jo įpėdiniu!..— neištvėrė Pentueras. 

Herhoras visai neįsižeidė. 

— Keistai sukvailėjai, Pentuerai, nuo to laiko, kai varai savaran- 
kišką politiką,— atsakė jis gūžtelėjęs pečiais.— Žinoma, jeigu ne- 
liktų faraono, mano, kaip Tėbų Amono vyriausiojo žynio ir aukščiau- 
siosios žynių tarybos viršininko, pareiga būtų juo tapti. Bet kam tai 
man? Argi jau keliolika metų aš neturiu didesnės valdžios už fara- 
oną?.. Ar šiandien aš, pašalintas karo ministras, nedarau valstybėje 
visa, ką laikau reikalinga?.. 

Tie patys žyniai, iždininkai, teisėjai, nomarchai ir net generolai, 
kurie dabar manęs vengia, juk privalo vykdyti kiekvieną slaptą 
aukščiausiosios tarybos įsakymą, patvirtintą mano antspaudu. Ar yra 
Egipte žmogus, kuris tokių nurodymų nevykdytų?.. Argi tu pats 
išdrįstum jiems priešintis?.. 

Pentueras nuleido galvą. Nors Ramzis XII mirė, slapta aukščiau- 
sioji žynių taryba išsilaikė. Ramzis XIII turi arba jai paklusti, arba 
susiremti su ja žūtbūtinėj kovoj. 

Faraonas turi savo pusėje visą tautą, visą kariuomenę, nemažai 
dvasininkų ir daugumą aukštųjų civilių pareigūnų. Taryba gali pasi- 
kliauti vos pora tūkstančių šalininkų, savo lobiais ir nepaprastai pro- 
tinga organizacija. Jėgos visiškai nelygios, bet kovos rezultatas la- 
bai abejotinas. 

— Vadinas, jūs nusprendėt pražudyti faraoną!..— sukuždėjo Pen- 
tueras. 

— Visai ne. Mes tik norime išgelbėti valstybę. 

— Ką tokiu atveju turi daryti Ramzis XIII?.. | 

— Ką jis darys... nežinau, — atsakė Herhoras.— Bet aš žinau, ką 
darė jo tėvas. 

Ramzis XII taip pat pradėjo valdyti nemokšiškai ir savavaliau- 
damas. Bet kai pritrūko pinigų, o uoliausi šalininkai ėmė su juo 
nebesiskaityti, jis kreipėsi į dievus — apsupo save žyniais, mokėsi 
iš jų, net vedė vyriausiojo žynio Amenchotepo dukterį... Ir po ke- 
liolikos metų tiek pasiekė, kad pats tapo žyniu, ne tik pamaldžiu, 
bet net labai mokytu. 

— O jeigu faraonas nepaklausys to patarimo? — paklausė Pen- 
tueras. 

— Tai išsiversime ir be jo,— tarė Herhoras ir po valandėlės to- 
liau kalbėjo: — Paklausyk manęs, Pentuerai. Aš žinau visa, ką da- 
ro ir net ką galvoja tasai tavo faraonas, kuris, beje, dar nebuvo iškil- 

mingai vainikuotas, todėl mums yra niekas. Aš žinau, kad jis nori 
paversti žynius savo tarnais, 0 save — vieninteliu Egipto viešpačiu. 

Bet koks sumanymas yra kvailystė ir net išdavystė. Ne faraonai — 
tą tu gerai Žinai — sukūrė Egiptą, o dievai ir žyniai. Ne faraonai 
nustato Nilo vandenų kilimą ir reguliuoja potvynius, ne faraonai 
išmokė liaudį sėti, imti derlių, auginti gyvulius. Ne faraonai gydo 
žmonių ligas ir saugo valstybę nuo išorinių priešų... 

Taigi spręsk pats, kas būtų, jeigu mūsų luomas atiduotų Egiptą 
faraonų malonei? Išmintingiausias iš jų teturi keliasdešimties metų 
patyrimą, o žynių luomas tyrinėjo ir mokėsi dešimtis tūkstančių 
metų... Galingiausias valdovas teturi vieną porą akių ir rankų, o mūsų 
žinioje yra tūkstančiai akių ir rankų visuose nomuose ir net sveti- 
mose valstybėse... 

Tad ar gali faraono veikla lygintis su mūsų, ir išsiskyrus nuo- 
monėms, kas turi nusileisti: mes ar jis?.. 

— (O ką man dabar daryti? — paklausė Pentueras. 

— Daryk, ką tau liepia tas jauniklis, kad tik neišduotum šventų 
paslapčių... O visa kita... palik laikui... Aš nuoširdžiai trokštu, kad 
tasai Ramziu XIII vadinamas jaunuolis apsigalvotų, ir manau, jis tai 
padarytų, jeigu... Jeigu nebūtų susidėjęs su šlykščiais išdavikais, ties 
kuriais jau pakibo dievų ranka. 

Pentueras atsisveikino su Herhoru kupinas liūdnų nuojautų. Bet 
jis nenusiminė, nes žinojo, kad visa, ką šiandien laimės liaudies gy- 
venimui pagerinti, tatai jau pasiliks, nors faraonas ir nusilenktų žynių 
galybei. 

“Blogiausiu atveju turime daryti, ką tik galime ir kas nuo mūsų 
priklauso, — galvojo jis.— Kada nors santykiai pasitaisys, ir tai, kas 
bus pasėta dabar, duos vaisių." 

Vis dėlto Pentueras nusprendė nebeagituoti liaudies. Priešingai, 
jis buvo pasirengęs raminti nekantriuosius, kad jie nedidintų farao- 
no rūpesčių. 

Po dviejų savaičių Pentueras pasiekė Žemutinį Egiptą, pakeliui 
dairydamasis protingiausių valstiečių ir amatininkų, iš kurių būtų ga- 
lima atrinkti delegatus į faraono šaukiamą susirinkimą. 

Visur pakeliui jis pastebėdavo didžiausio sujudimo ženklų: tiek 
valstiečiai, tiek amatininkai reikalavo, kad jiems būtų duota septin- 
ta poilsio diena ir būtų mokama už viešus darbus kaip seniau. Ir tik 
dvasininkų aiškinimų dėka nekilo bendras maištas arba bent nebu- 
vo nutraukiami darbai. 

Kartu jam krito į akis keli reiškiniai, kurių prieš mėnesį nebuvo 
pastebėjęs. 

Pirmiausia liaudis suskilo į dvi partijas. Vieni buvo faraono šali- 
ninkai ir žynių priešai, antri bruzdėjo prieš finikiečius. Vieni įro- 
dinėjo, kad Žyniai privalo paremti faraoną Labirinto lobiais, antri 
šnibždėjosi, kad faraonas per daug globoja svetimšalius. 

Tačiau keisčiausias buvo nežinia iš kur pasklidęs gandas, kad 
Ramzis XIII, kaip ir jo vyresnysis brolis, kuris buvo pašalintas iš 
sosto, turįs pamišimo požymių. Apie tai kalbėjo žyniai, raštininkai, 
net valstiečiai. 

— Kas jums pasakoja tokius melus?..— paklausė Pentueras vieną 
pažįstamą inžinierių. 

— Tai ne melas, — atsakė inžinierius, — o liūdna tiesa... Tėbų 
rūmuose matė faraoną, kaip jis nuogas lakstė po sodą. O vieną va- 
karą jo šventenybė naktį po karalienės Nikotrės langais laipiojo po 
medžius ir kalbėjosi su ja pačia. 

Pentueras užtikrino jį, kad ne daugiau kaip prieš pusę mėnesio 
jis pats matė faraoną, kuris jautėsi visiškai sveikas. Bet jis tuojau 
suprato, kad inžinierius juo netiki. 

“Čia jau Herhoro darbas!..— pagalvojo jis.— Juk tik dvasinin- 
kai galėjo taip greit gauti žinių iš Tėbų..." 

Kuriam laikui jis neteko noro rūpintis delegatų parinkimu, bet ne- 
trukus vėl atgavo energiją nuolat sau kartodamas — ką liaudis laimės 
šiandien, to nepraras rytoj... Nebent atsitiktų kokie nepaprasti įvykiai. 

Už Memfio, į šiaurę nuo piramidžių ir Sfinkso, jau ant smiltynų 
ribos stovėjo nedidelė deivės Nutės šventykla. Ten gyveno senas 
žynys Menas, didžiausias Egipte žvaigždžių žinovas, o kartu ir 
inžinierius. 

Pradėjus valstybėje didelio pastato ar naujo kanalo statybą, Me- 
nas vykdavo į vietą ir nustatydavo kryptį. O šiaip jis gyveno netur- 
tingas ir vienišas savo šventykloje, naktimis tyrinėjo žvaigždes, o 
dieną dirbo ypatingus prietaisus. 

Jau keletą metų Pentueras nebuvo buvęs šioje vietoje, todėl jį nu- 
stebino nykumas ir skurdas. Plytų tvora iro, medžiai sode nudžiūvo, 
kieme stypinėjo liesa ožka ir pora vištų. 

Prie šventyklos nieko nebuvo. Tik Pentuerui šūktelėjus, iš pilo- 
no išėjo senas žmogus. Jis buvo basas, ant galvos turėjo purviną ke- 
puraitę kaip valstiečiai, aplink klubus apsijuosęs nudriskusį raištį, o 
ant pečių užsimetęs išsišėrusį panteros kailį. Ir vis dėlto jo laikyse- 

na buvo kupina orumo, o veidas — išminties. Įdėmiai pasižiūrėjęs 
į svečią, jis tarė: 

— Ar man tik taip atrodo, ar tikrai esi Pentueras?.. 

— Aš pats, — atsakė ateivis ir nuoširdžiai apkabino senį. 

— Ho!.. ho!..— sušuko Menas, nes tai buvo jis,— matau, kad 
pasikeitei didikų rūmuose! Tavo oda švelni, rankos baltesnės ir auk- 
sinė grandinė ant kaklo. Dangaus okeano deivė, motina Nutė, ilgai 
turėtų laukti tokių papuošalų... | 

Pentueras norėjo nusiimti grandinę, bet Menas sulaikė jį šypso- 
damasis: 

— Palik ramybėje! — tarė jis.— Kad žinotum, kokių brangeny- 
bių turime danguje, neskubėtum aukoti aukso... Ką gi, gal atėjai ap- 
sigyventi pas mus?.. 

Pentueras palingavo galvą. 

— Ne,— atsakė jis.— Atėjau tik nusilenkti tau, dieviškasis mo- 
kytojau. 

— O paskui vėl į dvarą?..— juokėsi senis.— Oi, jūs, jūs!.. Kad 
žinotumėt, ko netenkate išsižadėdami išminties dėl rūmų, būtumėte 
liūdniausi Žmonės... 

— Esi vienas, mokytojau? 

— Kaip palmė dykumoj, ypač šiandien, kai mano nebylys išėjo 
su krepšiu į Memfį prašyti išmaldos Ra motinai ir jos žyniui. 

— Ir tau maloni tokia vienatvė?.. 

— Man?..— sušuko Menas.— Per tą laiką, kai mes nesimatėme, 
aš išplėšiau iš dievų keletą paslapčių, kurių neperleisčiau už abi Egip- 
to karūnas! 

— Kokia tai paslaptis?..— paklausė Pentueras. 

— Kokia paslaptis!.. Prieš metus baigiau Žemės dydžio matavi- 
mus ir apskaičiavimus. 

 — Ką tai reiškia? 

Menas apsidairė ir prislopino balsą. 

— Juk tu žinai, — pasakojo jis, — kad Žemė yra ne plokščia kaip 
stalas, o milžiniškas rutulys, ant kurio yra jūros, šalys ir miestai... 

— Tai yra žinoma, — tarė Pentueras. 

— Bet ne visiems, — atsakė Menas.— Ir visai nebuvo žinoma, 
kokio dydžio gali būti tas rutulys... 

— O tu Žinai? — beveik išsigandęs paklausė Pentueras. 

— Žinau. Mūsų pėstininkai per dieną nužygiuoja apie trylika 


Trečia knyga 534 


egiptietiškų mylių*. O Žemės rutulys yra toks didelis, kad mūsų ka- 
riuomenė aplink jį apeitų tik per penkerius metus... 

— Dievai!..— sušuko Pentueras.— Ar nebijai, tėve, galvoti apie 
tokius dalykus? 

Menas patraukė pečiais. 

— Matuoti dydį? Kas čia baisaus? — atsakė jis.— Matuoti pi- 
ramidės ar Žemės dydį — tas pats dalykas. Esu sprendęs ir sunkes- 
nių uždavinių: išmatavau atstumą nuo mūsų šventyklos iki faraono 
rūmų ir nesikeldamas per Nilą... 

— Baisu!..— sukuždėjo Pentueras. 

— O kas čia baisaus?.. Aš atradau dalyką, kurio jūs tikrai 
pabūgsite... Bet apie tai niekam nesakyk. Paofio (liepos, rugpjūčio) 
mėnesį turėsime saulės užtemimą... dieną pasidarys naktis... Ir te- 
nubaudžia dievai bado mirtimi, jeigu suklydau apskaičiavimuose bent 
dvidešimtąja valandos dalimi... 

Pentueras palietė amuletą, kabantį ant krūtinės, ir sukalbėjo 
maldą. Paskui tarė: 

— Esu skaitęs šventose knygose, kad jau ne vieną kartą, žmonių 
nelaimei, vidudienį nusileisdavo naktis. Bet kas tai yra, nesuprantu. 

— Matai piramides? — staiga paklausė Menas, rodydamas į dykumą. 

— Matau. 

— O dabar pakelk ranką prieš akis... Matai piramides?.. Nema- 
tai. Taigi saulės užtemimas yra tas pats — tarp saulės ir mūsų atsi- 
stoja mėnulis, uždengia šviesos tėvą ir padaro naktį... 

— Ir tai įvyks pas mus? — paklausė Pentueras. 

— Paofio mėnesį. Rašiau apie tai faraonui tikėdamasis, kad jis 
už tai paaukos ką nors mūsų apleistai šventyklai. Bet jis perskaitęs 
laišką, išjuokė mane ir liepė mano pasiuntiniui nunešti tą naujieną 
Herhorui... 

— O Herhoras? 

— Davė mums trisdešimt saikų miežių. Tas žmogus vienas vi- 
same Egipte gerbia išmintį, o jaunas faraonas yra lengvabūdis. 

— Nebūk jam griežtas, tėve,— pasakė Pentueras.— Ramzis XIII 
nori pagerinti valstiečių ir amatininkų gyvenimą — duos jiems kas 
septintą dieną poilsį, uždraus juos mušti be teismo, o gal ir žemės 
padalins... 


* Trys geografinės mylios. 

— O aš tau sakau, kad jis lengvabūdis,— įširdęs atsakė Menas. — 
Prieš du mėnesius aš pasiunčiau jam didelį planą apie tai, kaip pa- 
lengvinti valstiečių darbą, ir... taip pat mane išjuokė!.. Tai nemokša 
ir pasipūtėlis. 

— Iš anksto nusiteiki, tėve... Bet papasakok man savo planą, gal 
aš padėsiu tau jį įgyvendinti. 

— Planas!..— pakartojo senis.— Tai jau nebe planas, o daiktas... 

Jis pakilo nuo suolo ir drauge su Pentueru nuėjo į sodą prie tven- 
kinio, ties kuriuo stovėjo vijoklių gerai uždengta pavėsinė. 

Tame pastate buvo didelis ant gulsčios ašies užmautas ratas su 
daugybe kibirėlių ant lanko. Menas įėjo į rato vidų ir ėmė minti ko- 
jomis: ratas pradėjo suktis, o kibirėliai sėmė vandenį iš tvenkinio ir 
pilstė jį į lovį, įtaisytą aukščiau. 


— Įdomus prietaisas! — tarė Pentueras. 
— (O ar atspėsi, ką jis gali duoti Egipto liaudžiai? 
— Ne... 


— Tai įsivaizduok, kad tas ratas yra penkis arba dešimt kartų di- 
desnis ir jo viduje vietoj žmogaus žengia kelios poros jaučių... 

— Kažką... kažką pradedu suvokti, — pasakė Pentueras,— bet dar 
gerai nesuprantu. 

— O juk tai labai paprasta! — kalbėjo Menas.— Tokiu ratu 
jaučiai arba arkliai galėtų semti iš Nilo vandenį ir pilti jį į aukščiau 
esančius kanalus... Tada pusė milijono žmonių, kurie šiandien van- 
denį samsto kibirais, galėtų ilsėtis... Dabar matai, kad išmintis žmo- 
nių labui padaro daugiau negu faraonai. 

Pentueras palingavo galvą. 

— Kiek tam prireiktų medžių! — tarė jis.— Kiek jaučių, kiek 
pašaro!.. Man atrodo, tėve, kad tavo ratas nepakeis septintos po1l- 
sio dienos. 

— Matau,— atsakė Menas gūžtelėjęs pečiais, — kad aukštos pa- 
reigos neišėjo tau į naudą. Nors ir praradai supratingumą, kuriuo aš 
stebėdavausi, bet parodysiu tau dar kai ką... Gal kada nors vėl atsi- 
versi į mokslus ir, man mirus, panorėsi toliau dirbti: tobulinsi ma- 
no išradimus ir taikysi juos praktikoje. 

Jie sugrįžo į piloną, ir Menas, padėjęs truputį kuro po variniu ka- 
tiliuku, įpūtė ugnį. Netrukus vanduo katile ėmė virti. 

Iš katiliuko statmenai kyšojo vamzdis, prislėgtas sunkiu akmeniu. 
Kai katile ėmė šnypšti, Menas tarė: 

— Atsistok šitoje nišoje ir žiūrėk... 

Jis pajudino pritvirtintą prie vamzdžio rankeną, ir tą pačią aki- 
mirką sunkus akmuo šaute šovė į orą, o kambarys prisipildė karštų 
garų... 

— Stebuklai...— sušuko Pentueras. 

Bet jis, tuojau nusiraminęs, paklausė: 

— Na, o kaip tas akmuo pagerins liaudies gyvenimą? 

— Akmuo... niekaip, — jau netekęs kantrybės atsakė išminčius.— 
Bet iš tikrųjų sakau tau, ir tatai atsimink: ateis laikas, kai arklys ir 
jautis pakeis žmogaus darbą, o verdantis vanduo pakeis arklį ir jautį. 

— Bet ką iš to laimės valstiečiai? — spyrėsi Pentueras. 

— Vargas man! — sušuko Menas nusitvėręs už galvos.— 
Nežinau, pasenai tu ar sukvailėjai, bet valstiečiai užstojo tau visą pa- 
„saulį, aptemdė protą. Jeigu mokslininkams rūpėtų vien valstiečiai, jie 
turėtų mesti knygas bei skaičiavimus ir tapti piemenimis... 

— Kiekvienas daiktas turi duoti naudą, — nedrąsiai pasakė Pen- 
tueras. 

— Jūs, dvaro žmonės, — su kartėliu tarė Menas,— dažnai nau- 
dojatės dviem mastais! Kai finikietis atneša jums rubiną arba safyrą, 
jūs neklausiat, kokia iš to nauda, perkate brangenybę ir užrakinate 
ją skrynioje. Bet kai pas jus ateina išminčius su išradimu, kuris 
galėtų pakeisti pasaulio vaizdą, tuojau Klausiate: kokia iš to nauda?.. 
Matyt, jus ima baimė, kad mokslininkas nepareikalautų saujos miežių 
už daiktą, kurio nesuvokia jūsų protas. 

— Pyksti, tėve?.. Bet argi aš norėjau padaryti tau nemalonumą?.. 

— Nepykstu, bet apgailestauju. Dar prieš dvidešimt metų šioje 
šventykloje mes buvome penkiese, kurie dirbome, stengdamiesi at- 
skleisti naujas paslaptis. Šiandien aš likau vienas ir, dievaž, negaliu 
rasti ne tik pavaduotojo, bet ir žmogaus, kuris mane suprastų. 

— Tikriausiai, tėve, turėčiau pasilikti čia iki pat mirties, idant 
pažinčiau tavo dieviškus sumanymus, — tarė Pentueras.— Tačiau pa- 
sakyk, ar galiu aš šiandien užsidaryti šventykloje, kai sprendžiamas 
valstybės likimas, paprastos liaudies laimė, kai mano dalyvavimas... 

— Atsilieps valstybės ir kelių milijonų žmonių likimui?..— su 
pašaipa pertraukė Menas.— O jūs, suaugę vaikai su infulomis ir 
aukštų pareigūnų grandinėmis!.. Galėdami pasisemti vandens iš Ni- 
lo, jūs jau įsivaizduojate, kad galite sulaikyti vandens kilimą arba 
slūgimą. 

Iš tikrųjų ne kitaip galvoja ir avis, kuri eidama paskui kaimenę 
tariasi ją varanti! 

— Betgi pagalvok, mokytojau. Jaunojo faraono širdis kupina tau- 
rumo, jis nori duoti liaudžiai septintą poilsio dieną, teisingą teismą 
ir net žemės... 

Menas palingavo galvą. 

— Visa tai, — pasakė jis, — laikini dalykai. Jauni faraonai sens- 
ta, o liaudis... jau ne sykį yra turėjusi septintą poilsio dieną ir žemės, 
o paskui prarado... Ak, jeigu tik tatai keistųsi!.. Kiek per tris 
tūkstančius metų Egipte pasikeitė dinastijų ir žynių, kiek miestų ir 
šventyklų pavirto griuvėsiais, net nauji žemės klodai iškilo... 

Visa pasikeitė, išskyrus tai, kad dukart du yra keturi, kad trikam- 
pis sudaro pusę stačiakampio, kad mėnulis gali uždengti saulę, 0 ver- 
dantis vanduo sviedžia akmenį į orą... 

Nuolat besikeičiančiame pasaulyje yra ir išlieka vien tik išmin- 
tis. Ir vargas tam, kas dėl praeinančių kaip debesys dalykų užmiršta 
amžinuosius! Jo širdis niekados nepatirs ramybės, o protas blašky- 
sis kaip valtis audroje. 

— Dievai kalba tavo lūpomis, mokytojau,— pagalvojęs atsakė 
Pentueras, — bet iš milijonų žmonių tik vienas kitas gali tapti išmin- 
ties indu... Ir gerai, kad taip yra. Kas gi būtų, jeigu valstiečiai kiauras 
naktis žiūrėtų į žvaigždes, kareiviai darytų apskaičiavimus, o aukšti 
pareigūnai ir faraonas ne valdytų, o svaidytų akmenis, padedant ver- 
dančiam vandeniui? Nespėtų Mėnulis apeiti aplink Žemę, kai visi 
turėtų mirti badu... Joks ratas nei katiliukas neapgintų krašto nuo bar- 
barų užpuolimo ir neatneštų teisingumo nuskriaustiesiems. 

Todėl, — užbaigė Pentueras,— nors išmintis yra kaip saulė, krau- 
jas ir kvėpavimas, visi negalime būti išminčiai. 

Į tuos žodžius Menas jau nieko nebeatsakė. 

Kelias dienas Pentueras praleido dieviškosios Nutės šventykloje, 
žavėdamasis tai smėlio jūros, tai derlingojo Nilo slėnio vaizdais. Kar- 
tu su Menu jis stebėjo žvaigždes, apžiūrinėjo ratą vandeniui semti, 
kartais vaikščiodavo piramidžių pusėn. Jis stebėjosi savo mokytojo 
neturtu ir genijumi, bet širdyje kalbėjo: 

“Menas, be abejo, yra dievas, turintis žmogaus pavidalą, ir todėl 
jis nesirūpina žemiškuoju gyvenimu. Bet jo ratas vandeniui semti ne- 
prigis Egipte, nes, pirma, mes stokojame medienos, antra, tokiems 
ratams sukti reikia turėti apie šimtą tūkstančių jaučių. O kur jiems 
ganyklos, sakysim, Aukštutiniame Egipte?..“ 

Per tą laiką, kai Pentueras važinėjo po valstybę, rinkdamas dele- 
gatus, Ramzis XIII gyveno Tėbuose ir ruošėsi apvesdinti savo nu- 
mylėtinį Tutmozį. 

Pirmiausia dviejų pasaulių valdovas su puikia palyda auksuotu 
vežimu nuvažiavo į kilmingiausiojo Antefo, Tėbų nomarcho, rūmus. 
Didikas išbėgo pasitikti viešpaties net už vartų ir, nusiavęs brangius 
sandalus, klūpėdamas padėjo Ramziui išlipti. 

Už tokį pagarbos pareiškimą faraonas davė jam pabučiuoti ranką 
ir pasakė, jog nuo šiol Antefas yra jo bičiulis ir turi teisę įeiti apsi- 
avęs net į sosto salę. 

O kai jie įžengė į didžiulę Antefo rūmų salę, viešpats, visai pa- 
"lydai girdint, tarė: 

— Aš žinau, kilnusis Antefai, kad lygiai kaip tavo proseniai gy- 
vena gražiausiuose kapuose, taip ir tu, jų palikuonis, esi žymiausias 
tarp Egipto nomarchų. O tau turbūt žinoma, kad mano dvare ir ka- 
riuomenėje, lygiai kaip ir mano karališkoje širdyje, pirmą vietą užima 
mano numylėtinis ir gvardijos vadas Tutmozis. 

Išminčių nuomone, blogai daro turtuolis, kuris brangiausio ak- 
mens neįdeda į gražiausią žiedą. Kadangi tavo giminė, Antefai, man 
yra brangiausia, o Tutmozis mieliausias, aš sumaniau jus sujungti. 
Tai gali lengvai įvykti, jeigu tavo duktė, gražioji ir išmintingoji Heb- 
ronė, priims Tutmozį už vyrą. 

Į tai kilnusis Antefas atsakė: 

— Jūsų šventenybe, gyvojo ir saulėlydžio pasaulio valdove! Kaip 
visas Egiptas ir visa, kas jame yra, priklauso tau, taip šis namas ir 
visi jo gyventojai yra tavo nuosavybė. O kadangi tavo širdis pagei- 
dauja, kad mano duktė Hebronė taptų tavo numylėtinio Tutmozio 
žmona, tebūnie taip... 

Po to faraonas papasakojo Antefui, kad Tutmozis per metus gauna 
dvidešimt talėntų atlyginimo iš iždo ir turi didelius nuosavus ūkius 
įvairiuose nomuose. O kilnusis Antefas pasakė, kad jo vienturtė 
duktė Hebronė gaus penkiasdešimt talentų per metus ir turės teisę 
naudotis tėvo dvarais tuose nomuose, kuriuose faraono dvaras apsi- 
stos ilgesniam laikui. 

Kadangi Antefas sūnaus neturėjo, visas didžiulis ir nepraskolin- 
tas jo turtas kada nors turės atitekti Tutmoziui kartu su Tėbų no- 
marcho pareigomis, jeigu tai derinsis su jo šventenybės valia. 

Deryboms pasibaigus, iš kiemo įėjo Tutmozis ir padėkojo Ante- 
fui pirmiausia už tai, kad tokiam kaip jis skurdžiui atiduoda savo 
dukrą, antra, kad ją taip gražiai išauklėjo. Be to, buvo susitarta, kad 
sutuoktuvių ceremonija įvyks po kelių dienų, nes Tutmozis, kaip 
gvardijos vadas, neturi laiko labai ilgai ruoštis iškilmėms. 

— Linkiu tau laimės, mano sūnau,— šypsodamasis užbaigė An- 
tefas, — o drauge ir didelės kantrybės, nes mano mylima duktė Heb- 
ronė jau turi dvidešimt metų, yra pirmoji puošeiva Tėbuose ir pra- 
tusi reikšti savo valią... 

Dievaž!.. Aš tau sakau,.kad mano valdžia Tėbuose visada baig- 
davosi prie mano dukters sodo vartelių. Bijau, kad tavasis generolo 
laipsnis jai padarys ne didesnį įspūdį. 

Iš eilės kilnusis Antefas pakvietė savo svečius į šaunią puotą, ku- 
rios metu pasirodė gražioji Hebronė su dideliu draugių būriu. 

Valgomojoje salėje stovėjo daugybė staliukų dviem ir keturiem 
asmenims ir vienas didesnis stalas ant pakylos faraonui. Norėdamas 
pagerbti Antefą ir savo numylėtinį, jo šventenybė priėjo prie Heb- 
ronės ir pakvietė ją prie savo stalo. 

Hebronė tikrai buvo graži ir darė patyrusios merginos įspūdį, o 
tai Egipte nebuvo nieko nepaprasto. Ramzis greit pastebėjo, kad 
sužadėtinė visai nekreipia dėmesio į savo būsimąjį vyrą, užtat siunčia 
labai iškalbingus žvilgsnius jo, faraono, pusėn. 

Tatai taip pat nebuvo keista Egipte. 

Kai svečiai susėdo prie staliukų ir pasigirdo muzika, o šokėjos 
pradėjo nešti puotaujantiems vyną ir gėles, Ramzis pasakė: 

— Kuo ilgiau žiūriu į tave, Hebrone, tuo daugiau stebiuosi. Jei- 
gu čia įeitų kas svetimas, palaikytų tave deive arba vyriausiąja vai- 
dilute, bet anaiptol ne laiminga sužadėtine. 

— Klysti, viešpatie,— atsakė ji.— Šiuo metu aš esu laiminga, 
bet ne dėl savo sužadėtuvių... 

*“— Kaip tai gali būti?..— pertraukė faraonas. 

— Santuoka manęs nevilioja, aš greičiau norėčiau tapti vyriau- 
siąja Izidės vaidilute nei Žmona... 

— Tai kodėl išteki? 

— Darau tai dėl tėvo, kuris būtinai nori turėti savo garbės pa- 
veldėtoją... O labiausiai todėl, kad tu, viešpatie, to nori... 

— Argi tau nepatinka Tutmozis? 

— To nesakau. Tutmozis gražus, jis pirmasis dabita Egipte, 
gražiai dainuoja ir laimi dovanas žaidynėse. O jo pareigos — jūsų 
šventenybės gvardijos vado pareigos — priklauso prie pirmųjų šalyje. 

Ir vis dėlto... jeigu ne tėvo prašymai ir tavo įsakymas, viešpatie, 
aš netapčiau jo žmona... Nors ir taip ja nebūsiu!.. Tutmoziui pakaks 
mano turto ir mano tėvo titulų, o visa kita jis ras tarp šokėjų. 

— Ir jis Žino apie savo nelaimę? 

Hebronė nusišypsojo. 

— Jis jau seniai žino: nors aš būčiau ir ne Antefo duktė, o pas- 
kutinio paraschito, vis tiek neatsiduočiau žmogui, kurio nemyliu. O 
pamilti galėčiau tik aukštesnį už save. 

— Ir sakai tai rimtai?..— stebėjosi Ramzis. 

— Juk man dvidešimt metų, vadinasi, jau šešeri metai, kai ap- 
link mane sukasi garbintojai. Bet aš greit perpratau jų vertę... Ir šian- 
dien mieliau klausausi mokytų žynių kalbų, negu elegantiško jauni- 
mo dainų ir prisipažinimų. 

— Tokiu atveju aš neturėčiau sėdėti šalia tavęs, Hebrone, nes aš 
netgi nesu dabita ir man dar trūksta žynių išminties... 

— O tu, viešpatie, esi kažkas didesnis, — atsakė ji smarkiai raus- 
dama.— Tu esi vadas, kuris pasiekė pergalę... Tu esi ūmus kaip 
liūtas, staigus kaip vanagas... Prieš tave milijonai puola kniūbsti, dre- 
ba valstybės... Argi mes nežinome, kokią baimę tavo vardas kelia 
Tyre ir Ninevijoje? Dievai galėtų tau pavydėti galybės... 

Ramzis sumišo. 

— O Hebrone, Hebrone... Kad tu žinotum, kokį nerimą sėji ma- 
no širdyje!.. 

— Todėl, — pasakė ji,— sutinku tekėti už Tutmozio... Būsiu 
arčiau jūsų šventenybės ir bent kas kelintą dieną matysiu tave, 
viešpatie... 

Tai pasakiusi, ji pakilo nuo staliuko ir nuėjo. 

Jos pasielgimą pastebėjo Antefas ir išsigandęs atbėgo pas Ramzį. 

— O viešpatie!..— sušuko jis.— Ar mano duktė nepasakė ko 
nors netinkamo?.. Tai nesutramdoma liūtė.. 

— Nusiramink,— atsakė faraonas.— Tavo duktė yra kupina 
išminties ir rimtumo. O išėjo ji todėl, kad pastebėjo, jog jūsų kil- 
nybės vynas per smarkiai linksmina puotautojus. 

Ir tikrai valgomojoje salėje buvo didelis klegesys, juo labiau kad 
Tutmozis, atsisakęs šeimininko pavaduotojo vaidmens, pasidarė links- 
miausias svečias. 

— Kaip paslaptį pasakysiu jūsų šventenybei,— pašnibždėjo Ante- 
fas,— kad vargšas Tutmozis turės labai saugotis Hebronės atžvilgiu... 

Ta pirmoji puota užtruko iki ryto. Tiesa, faraonas greitai išvažia- 
vo, bet kiti pasiliko — iš pradžių ant kėdžių, vėliau ant grindų... Ir 
pagaliau Antefas turėjo juos išvežioti po namus lyg negyvus daiktus. 

Po kelių dienų įvyko sutuoktuvių iškilmės. 

Į Antefo rūmus suėjo vyriausieji žyniai Herhoras ir Mefris, gre- 
timų nomų nomarchai ir aukščiausi Tėbų miesto pareigūnai. Vėliau 
dviračiu vežimu atvažiavo Tutmozis, lydimas gvardijos karininkų, ir 
pagaliau — jo šventenybė Ramzis XIII. 

Viešpatį lydėjo didysis raštininkas, lankininkų ir raitelių vadai, 
aukščiausiasis teisėjas, didysis iždininkas, žynys Semas ir generolai 
adjutantai. 

Kai visa ta puikioji draugija susirinko kilmingiausiojo Antefo pro- 
senių salėje, pasirodė Hebronė baltais apdarais su gausiu draugių ir 
tarnaičių būriu. Tada Antefas, parūkęs smilkalais prieš Amoną, prieš 
savo tėvo statulą ir prieš sėdintį ant pakylos Ramzį XIII, paskelbė, 
jog dabar jis būsiąs laisvas nuo pareigos globoti savo dukterį Heb- 
ronę ir duodąs jai kraitį. Po to jis įteikė jai auksinę dėžutę su ati- 
tinkamu aktu, surašytu teisme ant papiruso. 

Šiek tiek užkandus, nuotaka sėdo į puošnius neštuvus, kuriuos 
nešė aštuoni nomo valdininkai. Prieš neštuvus skambėjo muzika, dai- 
navo dainininkai, aplink juos ėjo aukšti pareigūnai, o paskui — di- 
delė žmonių minia. Visa ta eisena žygiavo į Amono šventyklą 
gražiausiomis Tėbų gatvėmis, kurias užtvindė gyventojų minios kaip 
per faraono laidotuves. 

Šventykloje liaudis pasiliko už jos sienų, o jaunieji, faraonas ir 
aukšti pareigūnai įėjo į kolonų salę. Čia Herhoras parūkė smilkalais 
prieš uždengtą Amono statulą, vaidilutės atliko šventą šokį, o Tut- 
mozis perskaitė iš papiruso tokį aktą: 

“Aš, Tutmozis, jo šventenybės Ramzio XIII gvardijos vadas, imu 
tave, Hebrone, Tėbų nomarcho Antefo dukrą, už žmoną. Duodu tau 
tuojau dešimt talentų už tai, kad būti mano žmona panorėjai. Tavo 
drabužiams skiriu tris talentus per metus, o namų išlaidoms — po 
vieną talentą per mėnesį. Iš vaikų, kuriuos turėsime, vyriausias sūnus 
paveldės turtą, kurį dabar turiu ir ateityje galėsiu įsigyti. Jeigu aš 
su tavim negyvensiu, išsiskirsiu ir paimsiu kitą žmoną, privalėsiu 
išmokėti tau keturiasdešimt talentų sumą, kurią laiduoju savo turtu. 
Mūsų sūnus, paveldėjęs turtą, privalės tau mokėti po penkiolika ta- 

lentų kasmet. Vaikai, gimę iš kitos žmonos, neturės teisių į mūsų 
pirmagimio sūnaus turtą“". 

Po to prabilo aukščiausiasis teisėjas ir Hebronės- vardu perskaitė 
aktą, kuriuo jaunoji pasižada: gerai maitinti ir rengti savo vyrą, rūpin- 
tis jo namais, šeima, tarnais, inventoriumi bei vergais ir įgalioja sa- 
vo vyrą valdyti turtą, kurį ji gavo ir gaus iš tėvo. 

Perskaičius aktus, Herhoras padavė Tutmoziui vyno taurę. 

Jaunasis išgėrė pusę, Hebronė suvilgė lūpas ir po to abu parūkė 
smilkalais prieš purpurinę užuolaidą. 

Išėję iš Tėbų Amono šventyklos, jaunieji ir jų puikioji palyda nu- 
vyko sfinksų alėja į karališkuosius rūmus. Civilių ir kareivių būriai 
sveikino juos šūkiais ir barstė gėles ant kelio. 

Iki šiol Tutmozis gyveno faraono kambariuose. Bet vestuvių dieną 
viešpats padovanojo jam gražius rūmus sodų gilumoje, apsuptus fig- 
medžių, mirtų ir baobabų miško, kur jaunoji pora galėjo leisti laimės 
dienas, paslėpta nuo žmonių akių, tarytum atskirta nuo pasaulio. Ta- 
me ramiame užkampyje žmonės taip retai pasirodydavo, kad net 
paukščiai jų nesibaidė. 

Jaunavedžiams ir svečiams susirinkus naujame bute, prasidėjo 
paskutinė sutuoktuvių ceremonija. 

Tutmozis paėmė už rankos Hebronę ir nuvedė prie ugnies, de- 
gančios priešais Izidės statulą. Čia Mefris išpylė jaunajai ant galvos 
šventinto vandens šaukštą, Hebronė ranka palietė ugnį, o Tutmozis 
pasidalijo su ja duonos gabaliuku ir užmovė jai ant piršto savo žiedą, 
tuo pažymėdamas, kad nuo šiol ji tampa jaunojo turto, tarnų, bandų 
ir vergų šeimininke. 

Visą tą laiką žyniai giedojo vestuvių himnus, nešiodami po visą 
namą dieviškosios Izidės statulą. Vaidilutės atliko šventus šokius. 

Ta diena pasibaigė vaidinimais ir didele puota, kurios metu visi 
pastebėjo, kad Hebronė nuolat lydėjo faraoną, o Tutmozis nuo jos 
laikėsi atokiau ir tik vaišino svečius. 

Žvaigždėms suspindus, Herhoras paliko puotą, o netrukus paskui 
jį išspruko keli aukščiausi pareigūnai. Apie vidunaktį Amono šven- 
tyklos požemiuose susirinko šie garbingi asmenys: vyriausieji žyniai 
Herhoras, Mefris ir Mentezufis, Tėbų aukščiausiasis teisėjas ir Ab- 
so, Horčio bei Emsucho nomų viršininkai“?. 


* Autentiška. 

Mentezufis apžiūrėjo storas kolonas, uždarė duris, užgesino švie- 
sas, ir žemame kambaryje pasiliko tik viena lempa, deganti prie Horo 
statulėlės. Aukštiesiems pareigūnams susėdus ant trijų akmeninių 
suolų, Abso nomarchas tarė: 

— Jeigu man kas lieptų apibūdinti jo šventenybės Ramzio XIII 
charakterį, tikrai negalėčiau to padaryti. 

— Beprotis! — tarė Mefris. 

— Ar beprotis, aš nežinau, — atsakė Herhoras.— Bet, šiaip ar 
taip, labai pavojingas žmogus. Asirija jau du kartus priminė mums 
dėl galutinės sutarties, o šiandien, kaip girdžiu, ji pradeda nerimau- 
ti dėl Egipto ginklavimosi. 

— Tai ne taip svarbu,— tarė Mefris,— blogiau, kad tasai bedie- 
vis tikrai ketina paliesti Labirinto lobius... 

— O aš manyčiau,— atsiliepė Emsucho nomarchas,— kad bai- 
sesni yra valstiečiams duoti pažadai. Valstybės ir mūsų pajamos bus 
rimtai pakirstos, jeigu prastuomenė ims švęsti septintą dieną... O jei- 
gu faraonas dar duos jiems žemės!.. 

— Jis rengiasi tai padaryti, — sukuždėjo aukščiausiasis teisėjas. 

— Argi rengiasi?..— paklausė Horčio nomarchas.— Gal, man- 
ding, jis nori tik pinigų. Bet jeigu jam perleistume kai ką iš Labi- 
rinto lobių... 

— Negalima, — atkirto Herhoras.— Valstybei negresia joks pa- 
vojus, jis gresia tik faraonui, o tai ne tas pat. Antra vertus, kaip 
užtvanka yra stipri tol, kol pro ją neprasisunkia nė mažiausia van- 
dens srovelė, taip ir Labirintas yra pilnas tol, kol nepaliesime jo pir- 
mojo aukso luito. O kai pradėsime, ir galo nebus. 

Pagaliau — ką mes paremsime dievų ir valstybės turtais?.. Jau- 
nuolį, kuris niekina tikėjimą, žemina žynius ir kiršina liaudį. Argi 
jis ne blogesnis už Asarą?.. Nors anas ir barbaras, bet mums neda- 
ro jokios žalos. 

— Nepadoru, kad faraonas taip atvirai mergintų savo numylėti- 
nio žmoną jau vestuvių dieną... — susimąstęs tarė teisėjas. 

— Hebronė pati jį tempia! — tarė Horčio nomarchas. 

— Kiekviena moteris vilioja visus vyrus, — atsakė Emsucho no- 
marchas.— Tačiau tam žmogui ir duotas protas, kad nepadarytų 
nuodėmės... 

— Argi faraonas nėra visų Egipto moterų vyras? — sukuždėjo 
Abso nomarchas.— Pagaliau apie nuodėmes sprendžia dievai, o 
mums rūpi tik valstybė... 

— Pavojingas!.. Pavojingas!..— toliau kalbėjo Emsucho nomar- 
chas linguodamas galvą ir skėryčiuodamas rankomis.— Nėra abe- 
jonės, kad prastuomenė suįžūlėjo ir kuriuo tik norite momentu gali 
pradėti maištą. O tuomet joks žynys ar nomarchas nebus tikras ne 
tik dėl valdžios ir turto, bet net ir dėl gyvybės... 

— Prieš maištą aš turiu priemonę, — pertraukė jį Herhoras. 

— Kokią? 

— Pirmiausia,— atsiliepė Mefris,— maištui galima užkirsti ke- 
lią, jeigu protingesniems prastuoliams paaiškinsime, jog tas, kuris 
jiems žada dideles lengvatas, yra beprotis... 


— Sveikiausias žmogus pasaulyje! — sušnibždėjo Horčio nomar- 
chas.— Tik reikia suprasti, ko jis nori. 
— Beprotis... beprotis!..— kartojo Mefris.— Jo vyresnysis bro- 


"lis jau dedasi beždžione ir girtuokliauja su paraschitais, o šis pradės 
tai daryti sau kurią tinkamą dieną... 

— Tai bloga ir neišmintinga priemonė — skelbti bepročiu sveiką 
žmogų, — vėl ėmė kalbėti Horčio nomarchas.— Kai liaudis perpras 
melą, liausis mumis tikėjusi iš viso, o tada niekas nebesulaikys 
maišto. 

— Kad aš sakau, jog Ramzis yra beprotis, tai turiu tam ir įro- 
dymų,— tarė Mefris.— Taigi paklausykit! 

Didikai sujudo ant suolų. 

— Pasakykite man,— tarė Mefris,— ar sveiko proto žmogus, 
būdamas sosto įpėdiniu, išdrįs kautis su jaučiu viešai, kelių 
tis, valkiosis naktimis į finikiečių šventyklą?.. Ar be priežasties nu- 
stums iki vergės lygio savo pirmąją moterį, — o juk tai net buvo jos 
ir kūdikio mirties priežastis... 

Susirinkusieji pasipiktinę suūžė. 

— Visa tai, — kalbėjo vyriausiasis žynys, — aš ir Mentezufis 
matėme Pi Bastyje, lygiai kaip ir tas girtas puotas, kurių metu pu- 
siau išprotėjęs įpėdinis burnojo prieš dievus ir koneveikė dvasininkus... 

— Taip buvo, — įsiterpė Mentezufis. 

— O kaip jūs manot,— užsidegęs dėstė toliau Mefris,— ar psi- 
chiškai sveikas žmogus, būdamas vyriausiuoju vadu, paliks armiją, 
kad galėtų vaikytis kelis libių banditus?.. 

Aš jau nekalbu apie daugybę tokių smulkių dalykų, kaip suma- 
nymas duoti valstiečiams šventes ir žemes, bet klausiu jus, ar galiu 
vadinti normaliu žmogų, kuris padarė tiek nusikalstamų nesąmonių 
be priežasties, tik šiaip sau!.. 

Susirinkusieji tylėjo, Horčio nomarchas buvo susirūpinęs. 

— Tai reikia apsvarstyti, — įsiterpė aukščiausiasis teisėjas, — kad 
nebūtų padaryta žmogui skriauda... 

Čia prabilo Herhoras. 

— Šventasis Mefris daro jam malonę, — tarė jis ryžtingu tonu, — 
laikydamas jį bepročiu, nes priešingu atveju turėtume Ramzį pava- 
dinti išdaviku... 

Susirinkimo dalyviai neramiai sujudo. | 

— Taip, žmogus, vadinamas Ramziu XIII, yra išdavikas, nes jis 
ne tik parenka sau šnipus ir vagis, kad atrastų kelią į Labirinto 10- 
bius, ne tik atsisako nuo Egiptui būtinos sutarties su Asirija... 

— Sunkūs kaltinimai! — patvirtino teisėjas. ' 

— Bet dar — tik pasiklausykite — veda derybas su niekšais fi- 
nikiečiais dėl kanalo tarp Raudonosios ir Viduržemio jūrų. Taigi tas 
kanalas sudaro didžiausią pavojų Egiptui, nes mūsų kraštas per vieną 
akimirką gali būti vandens apsemtas!.. 

Čia jau kalbama ne apie Labirinto lobius, o apie mūsų šventyk- 
las, namus, laukus, apie šešis milijonus, tiesa, kvailų, bet nekaltų 
žmonių, pagaliau apie mūsų pačių ir mūsų vaikų gyvybes. 

— Jeigu taip yra!..— atsiduso Horčio nomarchas. 

— Aš ir kilnusis Mefris užtikriname, jog taip yra ir jog tasai vie- 
nas žmogus sukaupė savo rankose tokius pavojus, kokie dar nieka- 
dos nėra grėsę Egiptui... Todėl ir sukvietėme jus, garbingieji vyrai, 
bendrai apgalvoti gelbėjimosi priemones... Bet veikti privalome sku- 
biai, nes to žmogaus sumanymai lakūs kaip dykumos viesulas ir — 
kad tik mūsų neužgriūtų!.. 

Valandėlę niūrų požemį užgulė tyla. 

— Ką čia tartis? — prabilo Emsucho nomarchas.— Mes sėdime 
nomuose, toli nuo dvaro, taigi ne tik nežinome to bepročio suma- 
nymų, bet nė nenumanėme jų, beveik netikime... 

Todėl, mano nuomone, geriausia palikti tą reikalą tau, kilnusis 
Herhorai, ir Mefriui. Jūs atradote ligą, tad pagalvokite dabar apie 
vaistus ir pritaikykite juos. O jeigu jums kelia nerimą didelė atsa- 
komybė, pasitelkit aukščiausiąjį teisėją... 

— Taip! Taip... Teisingai kalba!..— patvirtino sujaudinti didikai. 

Mentezufis uždegė žiburį ir padėjo ant stalo prieš dievo statulą 
papirusą, kuriame buvo surašytas tokio turinio aktas, kad dėl gre- 
siančių valstybei pavojų slaptos tarybos valdžia pereina Herhorui, ku- 
riam padėti skiriami Mefris ir aukščiausiasis teisėjas. 

Tasai aktas, patvirtintas susirinkusių didikų parašais, buvo įdėtas 
į dėžutę ir paslėptas po aukuru. 

Be to, kiekvienas iš septynių dalyvių prisiekė vykdyti visus Her- 
horo įsakymus ir įsipareigojo į sąmokslą patraukti po dešimt aukštų 
pareigūnų. O Herhoras pažadėjo pateikti jiems įrodymų, kad Asiri- 
ja spiriasi dėl sutarties, kad faraonas nenori jos pasirašyti, kad jis 
veda derybas su finikiečiais dėl kanalo statybos ir nori klasta įsib- 
rauti į Labirintą. 

— Mano gyvybė ir mano garbė yra jūsų rankose, — užbaigė Her- 
horas.— Jeigu tai, ką aš pasakiau, yra netiesa, pasmerkite mane mir- 
ti, o mano kūną — sudeginti... 

Dabar jau niekas neabejojo, jog vyriausiasis žynys sako tiesą, nes 
joks egiptietis nerizikuos, kad jo kūnas būtų sudegintas ir šitaip 
-pražudyta siela. 

Kelias dienas po vestuvių Tutmozis praleido su Hebrone jo šven- 
tenybės jam padovanotuose rūmuose. Bet kiekvieną vakarą jis atei- 
davo į gvardijos kareivines, kur karininkų ir šokėjų draugijoje labai 
linksmai leisdavo naktis. 

Iš tokio elgesio draugai suprato, kad Tutmozis vedė Hebronę tik 
dėl kraičio, nors tuo niekas ir nesistebėjo. 

Po penkių dienų Tutmozis atėjo pas faraoną ir pasakė, kad jis vėl 
galįs grįžti į tarnybą. Pradėjęs eiti pareigas, savo žmoną Tutmozis 
lankydavo tik saulei šviečiant, o naktimis budėdavo faraono rūmuose. 

Vieną vakarą Ramzis jam pasakė: 

— Šiuose rūmuose tiek daug visokių užkampių, iš kurių galima 
slaptai stebėti ir klausytis, kad tikriausiai kiekvienas mano žingsnis 
yra sekamas. Net mano gerbiamą motiną vėl kalbina balsai, kurie 
Memfyje jau buvo nutilę, kai išvaikiau žynius... Todėl, — kalbėjo 
viešpats, — negaliu nieko priiminėti namie, — tenka išeiti iš rūmų ir 
saugioje vietoje tartis su savo tarnais... 

— Ar turiu eiti su jūsų šventenybe? — paklausė Tutmozis ma- 
tydamas, kad faraonas dairosi apsiausto. 

— Ne. Turi čia pasilikti ir saugoti, kad niekas neįeitų į mano 
kambarį. Nieko neįleisk, nors tai būtų mano motina ar net mano 
amžinai gyvojo tėvo šešėlis... Pasakyk, kad miegu ir nenoriu nieko 
matyti. 

— Bus, kaip pasakei, — tarė Tutmozis paduodamas viešpačiui ap- 
siaustą su gobtuvu. 

Paskui jis užgesino šviesą miegamajame, o faraonas išėjo šoni- 
niais koridoriais. 

Atsidūręs sode, Ramzis stabtelėjo ir atidžiai apsižvalgė aplinkui. 
Paskui, matyt, susiorientavęs leidosi greitu žingsniu į Tutmoziui do- 
vanotus rūmus. 

Po kelių minučių kelio ūksmingoje alėjoje kažkas prieš jį susto- 
jo ir paklausė: 

— Kas eina?.. 

— Nubija, — atsakė faraonas. 

— Libija, — tarė klausiantis ir staiga atatupstas pasitraukė, lyg 
kažko išsigandęs. 

Tai buvo gvardijos karininkas. Valdovas įsižiūrėjo į jį ir šūktelėjo: 

— Ak, tai Eunana!.. Ką čia veiki? 

— Apeinu sodus. Darau tai kiekvieną naktį porą kartų, nes kai 
kada įsibrauna vagys. 

Faraonas pagalvojęs tarė: 

— Protingai darai. Bet atsimink, kad pirmoji gvardiečio pareiga 
yra tylėti... Vagį išvaryk, bet sutikęs kokį kilmingą asmenį neužka- 
binėk jo ir tylėk, visada tylėk... Nors tai būtų... pats vyriausiasis 
žynys Herhoras... 

— O viešpatie!..— sušuko Eunana.— Tik neįsakyk man naktį 
reikšti pagarbą Herhorui arba Mefriui... Nežinau, ar juos pamačius 
mano kalavijas pats neišsprūstų iš makšties... 

Ramzis šyptelėjo. 

— Tavo kalavijas yra mano,— atsakė jis, — ir jį tik tada gali 
ištraukti iš makšties, kai aš įsakau... 

Jis linktelėjo galva Eunanai ir nuėjo toliau. 

Ketvirtį valandos vaikščiojęs klaidžiais takais, faraonas atsidūrė 
prie žalumynuose skendinčios altanos. Netoliese tarytum kažkas 
sušnarėjo, ir jis tyliai paklausė: 

— Hebronė?.. 

Prieš jį išbėgo figūra, taip pat tamsiu apsiaustu. Ji prigludo prie 
Ramzio ir pakibo jam ant kaklo kuždėdama: 

— Tai tu, viešpatie?.. Tai tu?.. Kaip ilgai aš laukiau!.. 

Faraonas pajuto, kad Hebronė sprūsta iš jo glėbio, tad paėmė ją 
ant rankų ir nunešė į altaną. Benešant jam nusmuko nuo pečių ap- 
siaustas. Valandėlę Ramzis jį vilko, bet pagaliau paliko. 

Kitą dieną garbingoji ponia Nikotrė pasikvietė Tutmozį. Farao- 
no numylėtinis net išsigando pažvelgęs į ją. Karalienė buvo baisiai 
išblyškusi, akys įdubusios, beveik paklaikusios. 

— Sėsk, — pasakė ji, nurodydama jam kėdutę prie savo fotelio. 

Tutmozis dvejojo. 

— Sėsk!.. Ir... ir... prisiek, kad niekam nepakartosi to, ką aš tau 
pasakysiu... 

— Prisiekiu savo tėvo vėle...— tarė jis. 

— Klausyk, — tyliai kalbėjo karalienė, — aš buvau tau beveik mo- 
tina... tad jeigu išduotum paslaptį, dievai nubaustų... Ne... jie tik su- 
verstų ant tavo galvos dalį tų nelaimių, kurios pakibo ties mano gi- 
mine... 

Tutmozis klausėsi nustebintas. 

“Pamišėlė?.." — pagalvojo jis išsigandęs. 

— Pažvelk į tą langą, — kalbėjo ji, — į tą medį... Ar žinai, ką 
aš šiąnakt mačiau ant to medžio, už lango?.. 

— Argi į Tėbus atvažiavo jo šventenybės brolis?.. 

— Tai ne anas buvo, — kuždėjo ji verkdama.— Tai buvo jis 
pats... mano Ramzis!.. 

— Ant medžio?.. Šiąnakt?.. 

— Taip!.. Žiburys gerai apšvietė jo veidą ir visą figūrą... Jis bu- 
vo apsivilkęs baltai ir mėlynai dryžuota liemene... jo žvilgsnis bu- 
vo beprotiškas... jis juokėsi klaikiai, kaip anas jo brolis, ir kalbėjo: 
“Žiūrėk, motin, aš jau moku skraidyti, o tai daryti nesugebėjo nei 
Setis, nei Ramzis Didysis, nei Cheopsas... Žiūrėk, kokie sparnai man 
išaugo!.." 

Jis ištiesė į mane ranką, ir aš, alpdama iš sielvarto, liečiau pro 
langą jo rankas, jo veidą, aprasojusį šaltu prakaitu... Paskui jis nu- 
sliuogė nuo medžio ir pabėgo... 

Tutmozis klausėsi apimtas siaubo. Staiga jis pokštelėjo sau per 
kaktą. | 

— Tai nebuvo Ramzis, — atsakė jis tvirtai. — Tai buvo panašus 
į jį Žmogus, niekšingas graikas Likonas, kuris nužudė jo sūnų, 0 
šiandien yra vyriausiųjų žynių rankose!.. Tai ne Ramzis!.. Tai tų 
niekšų Herhoro ir Mefrio darbas... 

Karalienės veide švystelėjo viltis, bet tik akimirką. 

— Argi aš būčiau nepažinusi savo sūnaus?.. 

— Likonas į jį nepaprastai panašus, — tarė Tutmozis.— Tai žynių 
darbas... Niekšai!.. Mirties jiems per mažai būtų... 

— Vadinasi, faraonas šią naktį miegojo namie? — staiga paklausė 
ponia. 

Tutmozis sumišo ir nudelbė akis. 

— Vadinasi, nemiegojo?.. 

— Miegojo...— netvirtu balsu atsakė numylėtinis. 

— Meluoji!.. Tai bent pasakyk man, ar jis nebuvo apsivilkęs lie- 
menės baltais ir mėlynais dryžiais?.. 

— Neatsimenu...— sukuždėjo Tutmozis. 

— Vėl meluoji... O tas apsiaustas... Pasakyk, kad tai ne mano 
sūnaus apsiaustas... Mano vergas jį rado ant to paties medžio... 

Karalienė pašoko ir ištraukė iš skrynios rudą apsiaustą su gobtu- 
vu. Čia Tutmozis prisiminė, kad faraonas grįžo po vidurnakčio be 
apsiausto, ir net aiškinosi jam, kad apsiaustas dingo kažkur sode. 

Jis dvejojo, svarstė, pagaliau ryžtingai atsakė: 

— Ne, karaliene. Tai nebuvo faraonas... Tai buvo Likonas... Tai 
žynių piktadarybė, apie kurią reikia tuojau pranešti jo šventenybei... 

— O jeigu tai buvo Ramzis?..— vėl paklausė karalienė, nors jos 
akyse jau matėsi vilties kibirkštis. 

Tutmozis ėmė svyruoti. Jo spėliojimas dėl Likono buvo protin- 
gas ir galėjo būti teisingas, bet netrūko įtarimų, kad karalienė tikrai 
matė Ramzį. Juk jis grįžo į rūmus po vidunakčio, vilkėjo baltai ir 
mėlynai dryžuota liemene, pametė apsiaustą... Juk jo brolis buvo pa- 
mišęs, ir pagaliau — ar galėjo šiuo atveju apsirikti motinos širdis? 

Ir taip Tutmozio širdyje staiga ėmė knibždėti abejonės, susiran- 
giusios ir susipynusios kaip nuodingųjų gyvačių lizdas. 

Laimė, kad Tutmoziui svyruojant karalienės širdį pripildė viltis. 

— Gerai, kad priminei man tą Likoną... Aš prisimenu... Per jį 
Mefris įtarė Ramzį vaiko nužudymu, o šiandien gal vėl naudoja tą 
niekšą viešpačiui apšmeižti... 

Šiaip ar taip, niekam nė žodžio apie tai, ką tau patikėjau... Jeigu 
Ramzį... jeigu jį tikrai ištiktų tokia nelaimė, tai ji gali būti laikina... 
Neleistina žeminti jį skelbiant tokias žinias, net negalima jam pra- 
nešti apie tai!.. O jeigu tai žynių išmonė, taip pat turime būti at- 
sargūs. Nors... žmonės, kurie griebiasi tokių apgavysčių, negali būti 
stiprūs... 

— Aš tai suseksiu, — pertraukė Tutmozis, — bet jeigu įsitikinsiu... 

— Tik nesakyk Ramziui, maldauju tave tėvų vėlių vardu!..— 
sušuko karalienė sudėdama rankas.— Faraonas jiems neatleistų, ati- 
duotų juos teismui, o tada turėtų įvykti viena iš dviejų nelaimių. Ar- 
ba būtų pasmerkti mirti aukščiausieji valstybės žyniai, arba teismas 
juos išteisintų... O kas tada?.. 

O tą Likoną gaudyk ir užmušk be pasigailėjimo kaip plėšrų 
žvėrį... kaip gyvatę... 

Tutmozis atsisveikino su karaliene, kuri gerokai nusiramino, nors 
jo paties būgštavimai padidėjo. 

“Sakysim, tas niekšas Likonas, nepaisant žynių kalėjimo, dar gy- 
vas, — galvojo jis.— Tada pirmiausia, užuot laipiojęs po medžius ir 
rodęsis karalienei, jis mieliau pabėgtų... Aš pats padėčiau jam pabėgti 
ir apiberčiau turtais, jeigu pasakytų man tiesą ir ieškotų globos nuo 
tų piktadarių... Bet iš kur liemenė, apsiaustas?.. Kodė! motina turėtų 
klysti?.." 

Nuo to laiko Tutmozis ėmė vengti faraono, nedrįsdamas Žiūrėti 
jam į akis. Bet ir Ramzis buvo kažkoks nesavas, todėl iš pirmo 
žvilgsnio atrodė, kad jų nuoširdūs santykiai atšalo. 

Tačiau vieną vakarą viešpats vėl pasišaukė numylėtinį. 

— Man reikia, — tarė faraonas, — pasišnekėti su Hiramu svarbiais 
reikalais, todėl išeinu. Budėk čia prie mano miegamojo, o jeigu kas 
norėtų mane matyti, neleisk... 

Ramziui dingus slaptuose rūmų koridoriuose, Tutmozį apėmė nerirnas. 

“Gal, — mąstė jisai, — žyniai apnuodijo faraoną kokiomis durna- 
ropėmis, o jis jausdamas, kad artėja ligos priepuolis, bėga iš savo 
namų?.. Ką gi, pamatysime." 

Taigi ir pamatė. Faraonas grįžo į rūmus gerokai po vidunakčio 
ir, nors ir turėjo apsiaustą, bet... ne savo, o kareivišką. 

Tutmozis išsigando ir iki ryto nemiegojo, vis laukė, kada kara- 
lienė jį vėl pašauks. Bet karalienė jo nekvietė. Užtat rytinio patikri- 
nimo metu gvardijos karininkas Eunana paprašė savo viršininką va- 
landėlę pasikalbėti. 

Kai jie liko vienu du atskirame kambaryje, Eunana puolė Tutmo- 
ziui po kojų maldaudamas, kad niekam nepasakotų to, ką jis jam 
pasakys. 

— Kas atsitiko?..— paklausė Tutmozis jausdamas, kaip šaltis nu- 
smelkė jam širdį. 

— Vade,— pasakojo Eunana,— vakar sode mačiau žmogų, ku- 
ris nuogas lakstė ir rėkė nežmonišku balsu... 

Jį atvedė pas mane ir, vade... užmušk mane!.. 

Eunana vėl puolė Tutmoziui po kojų. 

— ...Tasai nuogas žmogus... tas... negaliu pasakyti... 

— Kas gi jis buvo? — siaubo apimtas paklausė Tutmozis. 

— Jau nieko nebesakysiu...— suvaitojo Eunana.— Nusivilkau sa- 
vo apsiaustą ir pridengiau šventą nuogumą... Norėjau nuvesti į 
rūmus, bet... bet viešpats liepė man pasilikti ir tylėti... tylėti... 

— Ir kur jis nuėjo?.. 

— Nežinau... aš nežiūrėjau ir kareiviams neleidau žiūrėti... Išny- 
ko kažkur sodo tankumyne... įsakiau savo žmonėms, kad... nieko ne- 
matė... nieko negirdėjo... O jeigu kuris bus ką nors matęs ar girdėjęs, 
tuojau bus pasmaugtas... 

Tuo tarpu Tutmozis jau spėjo susivaldyti. 

— Nežinau,— tarė jis šaltai, — ir nieko nesuprantu, ką čia man 
pasakojai. Bet atsimink viena, kad aš pats bėgiojau nuogas, kai vieną 
kartą per daug išgėriau vyno, ir... dosniai apdovanojau tuos, kurie 
mane pastebėjo. 

Valstiečiai, Eunana, valstiečiai ir darbininkai visada vaikščioja nuo- 
gi. O didieji tik tada, kai jiems tai patinka. Ir jeigų man ar kuriam 
aukštam pareigūnui užeitų noras atsistoti ant galvos, protingas ir pa- 
maldus karininkas neturi dėl to stebėtis. 

— Suprantu, — atsakė Eunana akylai žvelgdamas vadui į akis.— 
Ir ne tik pakartosiu tai savo kareiviams, bet dar šiąnakt vaikščiosiu 
nuogas po sodus, kad matytų, jog vyriausieji turi teisę daryti tai, kas 
jiems patinka... 

Nors ir nedaug buvo asmenų, kurie matė faraoną ar jo antrininką, 
pamišimo priepuolio ištiktą, žinia apie tuos keistus įvykius paskli- 
do labai greitai. Po kelių dienų visi Tėbų gyventojai, pradedant pa- 
raschitais ir vandennešiais, baigiant pirkliais ir raštininkais, šnibždėjo- 
si, jog Ramzį XIII ištiko nelaimė, kuri nustūmė nuo sosto jo vyres- 
niuosius brolius. 

Baimė ir pagarba faraonui buvo tokios didelės, kad visi vengė 
garsiai kalbėti, ypač tarp svetimų žmonių. Ir vis dėlto visi tai žino- 
jo, visi — išskyrus patį Ramzį. 

Nuostabiausia buvo, kad tas gandas labai greitai aplėkė visą vals- 
tybę, o tai rodė, jog jis sklido šventykloms tarpininkaujant, nes tik 
dvasininkai žinojo paslaptį, kaip per keliolika valandų susižinoti iš 
vieno Egipto krašto su kitu. 

Tutmoziui niekas tiesiogiai tų bjaurių žinių neminėjo. Bet farao- 
no gvardijos vadas kiekviename žingsnyje jautė jų buvimą. Iš to, 
kaip elgėsi žmonės, su kuriais turėdavo reikalų, Tutmozis atspėda- 
vo, kad tarnai, vergai, kareiviai, dvaro tiekėjai kalba apie viešpaties 
pamišimą ir nutyla tik tada, kai juos gali išgirsti kas nors iš vyres- 
niųjų. | 

Pagaliau netekęs kantrybės ir nerimastaudamas Tutmozis ryžosi 
pasikalbėti su Tėbų nomarchu. 

Atėjęs į rūmus, jis rado Antefą gulintį ant sofos erdviame kam- 
baryje, kurio pusė buvo lyg ir sodelis, apsodintas ypatingais auga- 
lais. Viduryje tryško rožinio vandens fontanas, kertėse stovėjo dievų 
statulos, sienos buvo nutapytos paveikslais, vaizduojančiais žymaus 
nomarcho darbus. Galvūgalyje stovintis juodasis vergas vėdino sa- 
vo poną stručio plunksnų vėduokle, ant grindų sėdėjo nomo rašti- 
ninkas ir skaitė raportą. 

Tutmozio veide matėsi toks susirūpinimas, kad nomarchas tuo- 
jau išsiuntė raštininką ir vergą ir atsikėlęs nuo sofos apžiūrėjo vi- 
sus kambario kampus — patikrino, ar kas slapta nesiklauso. 

— Kilnusis Hebronės, mano garbingo žmonos, tėve,— prabilo 
Tutmozis, — iš tavo elgesio matau, jog atspėjai, apie ką noriu 
kalbėti... 

— Tėbų nomarchas visada turi būti įžvalgus, — atsakė Antefas.— 
Numanau taip pat, kad jo šventenybės gvardijos vadas negalėjo su- 
teikti man garbės savo apsilankymu menko reikalo skatinamas. 

Valandėlę abu žiūrėjo vienas antram į akis. Pagaliau Tutmozis at- 
sisėdo greta savo uošvio ir sukuždėjo: 

— Ar girdėjai niekšingus gandus, kuriuos valstybės priešai 
skleidžia apie mūsų valdovą?.. 

— Jeigu dėl mano dukters Hebronės,— skubiai atsakė nomar- 
chas, — tai sakau tau, kad šiandien tu esi jos viešpats ir negali turėti 
į mane pretenzijų... 

Tutmozis abejingai numojo ranka. 

— Kažkokie nenaudėliai žmonės, — kalbėjo žentas, — skelbia, jog 
faraonas esąs beprotis... Ar girdėjai tai, mano tėve?.. 

Antefas kraipė ir lingavo galvą, o tai vienodai galėjo reikšti ir 
pritarimą, ir neigimą. Pagaliau jis tarė: 

— Kvailystė yra didelė kaip jūra, joje viskas telpa. 

— Tai ne kvailystė, o pikta žynių išmonė. Jie turi žmogų, pa- 
našų į jo šventenybę, ir naudoja jį savo niekšingiems darbams. 

Tutmozis papasakojo nomarchui graiko Likono istoriją ir jo nu- 
sikaltimą Pi Bastyje. 

— Apie tą Likoną, kuris užmušė kunigaikščio įpėdinio vaiką, esu 
girdėjęs, — atsakė Antefas.— Bet kur įrodymai, kad Mefris suėmė 
Likoną Pi Bastyje, kad atvežė jį į Tėbus ir leidžia į karališkuosius 
sodus, idant tasai vaidintų pamišusį faraoną?.. 

— Kaip tik todėl ir klausiu jūsų kilnybę, ką daryti... Juk aš esu 
gvardijos viršininkas ir turiu stovėti mūsų viešpaties garbės ir sau- 
gumo sargyboje. 

„ — Ką daryti... ką daryti?..— kartojo Antefas.— Ką gi! Pirmiau- 
sia reikia saugoti, kad tos bedieviškos Žinios nepasiektų faraono 
ausų... 

— Kodėl?.. 

— Nes įvyks didelė nelaimė. Sužinojęs, kad Likonas jo vardu ap- 
simeta bepročiu, mūsų viešpats supyks... baisiai supyks!.. Savaime 
aišku, jo pyktis nukryps prieš Herhorą ir Mefrį... Gal jis juos tik 
išplūs, gal įkalins, o gal net užmuš... Kad ir ką jis padarytų, pada- 
rys be jokių įrodymų, o kas tuomet?.. Šių dienų Egiptas jau 
nemėgsta dėti aukų dievams, bet jis dar užsistos nekaltai nuskriaus- 
tus žynius... O tada kas?.. Aš manau,— pridūrė jis pasilenkęs prie 
Tutmozio ausies, — aš manau, kad tai būtų dinastijos galas. 

— Tad ką gi daryti?.. 

— Kartoji vis tą pat! — sušuko Antefas.— Surask tą Likoną, įro- 
dyk, kad Mefris ir Herhoras jį slėpė ir liepė jam vaidinti pamišusį 
faraoną... Tai gali padaryti, jeigu nori išsaugoti viešpaties malonę. 
Įrodymų, kuo daugiau įrodymų!.. Čia ne Asirija, vyriausiųjų žynių 
be aukščiausiojo teismo negalima skriausti, o joks teismas nenuteis 
be apčiuopiamų įrodymų!.. 

Pagaliau iš kur esi tikras, jog faraonui nebuvo užduota kokių be- 
protybę sukeliančių nuodų?.. Juk tai būtų paprasčiau, negu naktimis 
siuntinėti žmogų, kuris nežino nei slaptažodžių, nei rūmų, nei so- 
do... Sakau tau: apie Likoną aš girdėjau iš patikimo Žmogaus — iš 
Hiramo. Bet nesuprantu, kaip Likonas galėtų Tėbuose išdarinėti to- 
kius stebuklus. 

— Taigi, taigi!..— pertraukė Tutmozis.— O kur yra Hiramas? 

— Tuojau po jūsų vestuvių jis išvyko į Memfį, o šiomis dieno- 
mis jau buvo Hitene. 

Tutmozis susirūpino. 

“Tą naktį, — galvojo jis, — kai pas Eunaną atvedė nuogą žmogų, 
faraonas sakėsi einąs pasimatyti su Hiramu. O kadangi Hiramo ne- 
buvo Tėbuose, kaip čia išeina?.. Vadinasi, jo šventenybė jau tą va- 
landą nebežinojo, ką kalbąs!" 

Tutmozis grįžo namo suglumęs. Jis ne tik nesuprato, ką daryti 
esant tokiai nepaprastai padėčiai, bet netgi — ką apie ją manyti. Kiek 
jis kalbėdamas su karaliene Nikotre buvo tikras, kad soduose rodėsi 
žynių pasiųstas Likonas, tiek dabar jis vis labiau ėmė abejoti. 

Šitaip jautėsi Tutmozis, numylėtinis, kuris nuolat matė Ramzį, o 
kas turėjo darytis pašalinių žmonių širdyse?.. Uoliausieji faraono ir 
jo sumanymų šalininkai galėjo suabejoti, iš visų pusių girdėdami, kad 
valdovas yra beprotis. 

Tai buvo pirmasis Ramziui XIII žynių suduotas smūgis. Pats sa- 
vaime jis buvo menkas, bet jo pasekmes sunku buvo numaiyti. 

Tutmozis ne tik dvejojo, bet ir kentėjo. Po lengvabidiškumo 
skraiste jis turėjo taurų ir energingą charakterį. Todėl šiandien, kai 
buvo kėsinamasi į jo viešpaties garbę ir valdžia, Tutmozį tasai 
bejėgiškumas graužte graužė. Faraono gvardijos vadui atrodė, kad jis 
yra komendantas tvirtovės, po kuria priešas kasasi, o jis Žiūri i tai 
ir nieko nedaro!.. 

Ši mintis taip kamavo Tutmozį, kad dėl jos jam atėjo į galvą 
drąsus sumanymas. Sutikęs kartą vyriausiąjį žynį Semą, jis paklausė: 

— Ar, jūsų kilnybe, girdėjote gandus, kurie sklinda apie mūsų 
viešpatį?.. 

— Faraonas yra jaunas, todėl apie jį gali plisti labai įvairių pa- 
skalų,— atsakė Semas keistai žiūrėdamas į Tutmozį.— Bet tokie rei- 
kalai ne man priklauso: aš pavaduoju jo šventenybę tarnaujant die- 
vams, atlieku tai, kaip moku geriausiai, o visa kita man nerūpi. 

— Aš žinau, kad jūsų kilnybė esat ištikimas faraono tarnas, — 
kalbėjo Tutmozis, — ir neketinu kištis į žynių paslaptis. Tačiau esu 
priverstas atkreipti jūsų dėmesį į vieną smuikmeną... 

Štai aš tikrai sužinojau, kad šventasis Mefris laiko paslėpęs 
kažkokį graiką Likoną, kaltinamą dviem nusikaltimais: jis yra fara- 
ono sūnaus žudikas ir — per daug panašus į jo šventenybę... 

Tad tegul šventasis Mefris nedaro gėdos garbingam žynių luomui 
ir kuo greičiausiai atiduoda žudiką teismui. Nes jeigu mes surasime 
Likoną, prisiekiu, Mefris praras ne tik savo postą, bet ir galvą. Mūsų 
valstybėje negalima nebaudžiamam globoti žudikų ir slėpti žmonių, 
panašių į aukščiausiąjį valdovą!.. 

Semas, kurio akivaizdoje Mefris atėmė Likoną iš policijos, su- 
mišo gal bijodamas, kad jo neįtartų esant bendrininkų. Vis dėlto jis 
atsakė: 

— Aš pasistengsiu įspėti šventąjį Mefrį dėl tų jį žeminančių įta- 
rimų. Bet ar, jūsų kilnybe, žinai, kokia atsakomybė gresia tiems, ku- 
rie kaltina ką nors nusikaltimu? 

— Žinau ir prisiimu atsakomybę. Bet aš esu tiek tikras, jog man 
nerūpi mano įtarimų pasekmės. Nerimą aš palieku gerbiamam Mef- 

riui ir linkiu jam, kad man nereiktų pereiti nuo įspėjimų prie 
veiksmų. 

Pasikaibėjimas davė rezultatų: nuo to laiko niekas nematė farao- 
no antrininko. 

Bet gandai nenutilo, o Ramzis XIII apie juos nežinojo. Net ir Tut- 
mozis, bijodamas staigių viešpaties veiksmų prieš žynius, nieko jam 
nepranešė. 

Paofio" mėnesio pradžioje jo šventenybė, karalienė Nikotrė ir 
dvaras iš Tėbų sugrįžo į rūmus prie Memfio. 

Baigiantis kelionei — jie ir šį sykį vyko Nilu — Ramzis XIII 
dažnai susimąstydavo, o vieną kartą tarė Tutmoziui: 

— Aš pastebiu keistą reiškinį... Žmonių renkasi abiejuose kran- 
tuose tiek pat, o gal ir daugiau kaip anąsyk, kai plaukėme aukštyn. 
Bet jų šūkavimai kur kas silpnesni, valčių plaukia paskui mus mažiau 
ir gėles barsto šykščiai... 

— Dieviškoji tiesa plaukia iš tavo lūpų, viešpatie,— atsakė Tut- 
mozis.— Tikrai, liaudis atrodo lyg būtų pavargusi, bet tai dėl bai- 
sios kaitros... 

— Protingai pasakei!..— pagyrė jį faraonas, ir jo veidas pra- 
giedrėjo. 

Bet Tutmozis netikėjo savo paties žodžiais. Jis jautė ir, kas blo- 
giausia, visa faraono palyda jautė, kad liaudies masių meilė savo 
viešpačiui kiek atvėso. 

Ar tai buvo gando apie neiemtą Ramzio ligą, ar kokių kitų suk- 
tybių pasekmė, Tutmozis nežinojo. Bet jis buvo tikras, kad tam 
atvėsimui įtakos turėjo Žyniai. 

“Iš tikrųjų kvaila minia! — galvojo jis nevaldydamas savo šir- 
dyje paniekos.— Dar neseniai jie skęsdavo, kad tik galėtų pamatyti 
jo šventenybės veidą, o šiandien gailisi šūksnių... Argi jie jau 
užmiršo septintą poilsio dieną ir nuosavą žemę?.." 


* Liepa—rugpjūtis. 


Trečia knyga 556 


Grįžęs į rūmus faraonas tuojau įsakė sušaukti delegatus, kurie 
turėjo ką nors nuspręsti dėl Labirinto lobių panaudojimo. Kartu jis 
pavedė savo ištikimiems valdininkams ir policijai -pradėti agitaciją 
prieš žynius ir už septintą poilsio dieną. 

Netrukus Žemutiniame Egipte vėl prasidėjo bruzdėjimas kaip avi- 
lyje. Valstiečiai reikalavo ne tik švenčių, bet ir kitko: kad jiems būtų 
mokama grynais pinigais už viešuosius darbus. Amatininkai smuklėse 
ir gatvėse plūdo žynius, kurie nori apriboti šventąją faraono valdžią. 
Nusikaltimų skaičius padidėjo, bet nusikaltėliai nenorėjo atsakinėti 
teisme. Raštininkai sušvelnėjo — nė vienas nedrįso mušti paprasto 
žmogaus: žinojo, kad jo laukia atpildas. Į šventoves vis rečiau bu- 
vo nešamos aukos, nomų ribas saugojantieji dievai vis dažniau bu- 
vo apmėtomi akmenimis ir purvu ar net nuverčiami. 

Baimė apėmė žynius, nomarchus ir jų šalininkus. Veltui teisėjai 
turgavietėse ir vieškeliuose skelbė, kad pagal senus įstatymus žem- 
dirbys ir amatininkas, net ir pirklys neturi domėtis paskalomis, ku- 
rios jį atitraukia nuo kasdieninio darbo. Prastuomenė juokdamasi ir 
šūkaudama apmėtydavo šauklius supuvusiomis daržovėmis ir datu- 
lių kauliukais. 

Aristokratija ėmė rinktis rūmuose ir puldama faraonui po kojo- 
mis maldavo gelbėti ją. 

— Jaučiamės,— šaukė jie,— tarytum žemė būtų prasivėrusi po 
mūsų kojomis ir atėjusi pasaulio pabaiga!.. Gaivalai susimaišė, pro- 
tai pakriko, ir jeigu nepadėsi, viešpatie, mūsų gyvenimo valandos su- 
skaitytos... 

— Mano iždas tuščias, armija negausi, policija jau seniai nebe- 
mato algų, — atsakė faraonas.— Jeigu norite turėti tvirtą ramybę ir 
saugumą, privalote duoti man lėšų. 

Mano karališkąją širdį kamuoja jūsų nerimas, ir aš padarysiu vi- 
sa, ką galėsiu. Turiu viltį, kad man pavyks atkurti tvarką. 

Taigi jo šventenybė įsakė sutraukti kariuomenę ir išdėstyti ją svar- 
biausiose šalies vietose. Tuo pačiu metu jis pasiuntė įsakymą Nita- 
geriausiais pulkais žygiuotų į Memfį. 

Šių priemonių viešpats ėmėsi ne tiek aristokratijai apsaugoti nuo 
prastuomenės, kiek tam, kad po ranka turėtų dideles jėgas tam at- 
vejui, jeigu žyniai sukurstytų Aukštutinį Egiptą ir šventykloms pri- 
klausančius pulkus. 

Paofio 10 dieną karališkuose rūmuose ir jų apylinkėse prasidėjo 
didelis judėjimas. Susirinko delegatai, turintieji pripažinti faraonui 
teisę semtis lėšų iš Labirinto lobių, ir daugybė žmonių, kurie norėjo 
bent pažiūrėti į tą vietą, kur vyko neregėta Egipte ceremonija. 

Delegatai pradėjo rinktis iš pat ryto. Priekyje ėjo nuogi valstiečiai 
baltomis kepuraitėmis ir su prijuostėmis ant šlaunų; kiekvienas turėjo 
rankoje šiurkščią drobulę nugarai prisidengti faraono akivaizdoje. 
Paskui juos traukė amatininkai, apsirengę kaip ir valstiečiai, nuo ku- 
rių tesiskyrė kiek plonesnėmis drobulėmis ir siaurutėmis, margai siu- 
vinėtomis prijuostėmis. 

Toliau ėjo pirkliai, kai kurie su perukais, visi ilgais marškiniais 
ir su apsiaustais. Čia jau galima buvo pamatyti brangių apyrankių 
ant rankų ir lankų ant kojų, o ant pirštų — žiedų. Po jų žengė ka- 
rininkai su kepuraitėmis ir juodai geltonai, mėlynai baltai, mėlynai 
raudonai dryžuotomis liemenėmis. Du iš jų vietoj liemenių ant 
krūtinės turėjo misinginius pusšarvius. 

Po ilgesnės pertraukos pasirodė trylika bajorų su dideliais peru- 
kais ir baltais, žemę siekiančiais apdarais. Paskui juos ėjo nomar- 
chai, kurių apsiaustai buvo apsiuvinėti purpuriniais apvadais, su 
karūnomis ant galvų. Eisenos gale žingsniavo žyniai — skustomis 
galvomis ir veidais, su panterų kailiais per petį. 

Delegatai suėjo į didžiąją faraono rūmų salę, kur vienas paskui 
kitą buvo sustatyti septyni suolai: žemiausias — valstiečiams, 
aukščiausias — žynių luomo atstovams. 

Netrukus neštuvuose nešamas pasirodė jo šventenybė Ramzis XIII, 
kurį pamatę delegatai puolė kniūbsti. Kai abiejų pasaulių viešpats at- 
sisėdo aukštame soste, jis leido savo ištikimiems valdininkams at- 
sikelti ir užimti vietas ant suolų. Po to įėjo ir susėdo žemesniuose 
sostuose vyriausieji žyniai Herhoras, Mefris ir vyriausiasis Labirin- 
to prižiūrėtojas su dėžute rankose. Šaunių generolų būrys apsupo fa- 
raoną, už kurio atsistojo du aukštesni valdininkai su povo plunksnų 
vėduoklėmis. 

— Dievobaimingieji egiptiečiai! — prabilo abiejų pasaulių val- 
dovas.— Jums yra žinoma, kad mano dvaras, mano kariuomenė ir 
mano valdininkai jaučia nepriteklius, su kuriais nuskurdęs iždas ne- 
gali susidoroti. Apie išlaidas mano šventam asmeniui aš nekalbu, nes 
valgau ir rengiuosi kaip kareivis, ir kiekvienas generolas arba didy- 
sis raštininkas turi daugiau tarnų ir moterų negu aš. 

Tarp susirinkusiųjų pasigirdo pritarimo šnibždesys. 

— Iki šiol buvo iprasta, — kalbėjo Ramzis, — kad iždui reikalau- 
jant lėšų būdavo uždedami didesni mokesčiai darbo prastuomenei. 
Tačiau aš pažindamas savo liaudį ir jos skurdą, ne tik kad nenorėčiau 
j0s iš naujo apsunkinti, bet dargi mielai suteikčiau jai kai kurių leng- 
vatų... 

— Gyvuoki amžinai, mūsų viešpatie! — pasigirdo nuo kelių 
žemesnių suolų. 

— Egipto laimė, — kalbėjo faraonas, — kad mūsų valstybė turi 
turtų, kuriuos panaudojus galima sustiprinti armiją, atsiskaityti su val- 
dininkais, apdovanoti liaudį ir net sumokėti visas mūsų skolas šven- 
tykloms bei finikiečiams. Tie lobiai, sukaupti mano garsiųjų protėvių, 
guli Labirinto rūsiuose. Bet jie gali būti paliesti tik tada, kai jūs vi- 
si, ištikimieji, vieningai kaip vienas Žmogus pripažinsite, jog Egip- 
tui iškilo sunkumų, o aš, viešpats, turiu teisę pasinaudoti savo pirm- 
takų lobiais... 

— Pripažįstame!.. Maldaujame, viešpatie, paimk, kiek reikia!..— 
šaukė nuo visų suolų. 

— Kilnusis Herhorai! — kreipėsi į jį valdovas,-- ar šventasis 
žynių luomas turi ką pasakyti tuo reikalu?.. 

— Labai nedaug, — atsistodamas atsakė vyriausiasis žynys.— Pa- 
gal amžinus įstatymus Labirinto lobiai gali būti paliesti tik tada, kai 
valstybė nebeturi jokių kitų priemonių... Bet šiandien taip nėra!.. Sa- 
kysim, vyriausybė nubrauktų įsiskolinimą finikiečiams, atsiradusį dėl 
nedoro lupikavimo. Tada ne tik prisipildytų jūsų šventenybės iždas, 
bet ir prastuomenė, šiandien dirbanti finikiečiams, atsikvėptų nuo sa- 
vo sunkios naštos... 

Delegatų suoluose vėl pasigirdo pritarimo šūksniai. 

— Tavo patarimas, šventasis vyre, yra kupinas išminties, — ra- 
miai tarė faraonas, — bet pavojingas. Jeigu mano iždininkas, kilmin- 
gieji nomarchai ir bajorai išmoktų nubraukinėti skolas kitiems, tai 
šiandien jie nesumokėtų skolų finikiečiams, o rytoj galėtų užmiršti 
prievoles faraonui ir šventykloms. O kas gi man laiduos, kad pra- 
stuomenė, sugundyta didikų pavyzdžio, nepagalvos, kad ir ji turi 
teisę užmiršti savo pareigas mūsų atžvilgiu?.. 

Smūgis buvo toks stiprus, kad kilnusis Herhoras net pasilenkė sa- 
vo kėdėje ir nutilo. 

— O tu, vyriausiasis Labirinto prižiūrėtojau, ar nori ką pasaky- 
ti? — paklausė faraonas. 

— Aš čia turiu dėžutę, — atsakė jis, — su baltais ir juodais ak- 
menukais. Kiekvienas delegatas gaus po du akmenukus ir vieną iš 

jų įmes į ąsotį. Kas nori, kad jūsų šventenybė pažeistų Labirinto 
iždinę, įdės juodą akmenuką, o kas nori, kad dievų nuosavybė nebūtų 
paliesta, įdės baltą. 

— Nesutik su tuo, viešpatie,-- sukuždėjo iždininkas valdovui. — 
Geriau tegul kiekvienas delegatas pasisako, ką turi širdyje... 

— Pagerbkime senus papročius,— pasakė Metris. 

— Sutinku, tegul meta akmenukus į ąsotį, — nusprendė 
viešpats. — Mano širdis tyra, o norai nepakeičiami. 

Šventieji Mefris ir Herhoras žvilgtelėjo vienas į kitą. 
įteikė delegatams po du akmenukus: juodą ir baltą. Prastuomenės at- 
stovai sumišo, matydami prieš save tokius aukštus pareigūnus. Kai 
kurie valstiečiai klaupėsi ant žemės, nedrįso imti rutuliukų ir per di- 
delį vargą suprato, kad į ąsotį reikia įmesti tik vieną akmenuką: 
juodą arba baltą. 

— Aš norėčiau įtikti ir dievams, ir jo šventenybei...— sukuždėjo 
senas piemuo. 

Galop pareigūnams pavyko išaiškinti, ir valstiečiai suprato, ko iš 
jų reikalaujama. Prasidėjo balsavimas. Kiekvienas delegatas ėjo prie 
ąsočio ir metė savo akmenuką taip, kad kiti nematytų, kokios spal- 
vos rutuliuką jis meta. 

Vykstant balsavimui didysis iždininkas, klūpėdamas už sosto, 
kuždėjo valdovui: 

— Viskas žuvo!.. Jeigu būtų balsuojama viešai, turėtume vieningą 
nuomonę, o dabar tenudžiūna man ranka, jei ąsotyje neatsiras bent 
dvidešimt baltų akmenukų!.. 

— Nusiramink, ištikimasis tarne,— šypsodamasis atsakė Ram- 
zis.— Po ranka turiu daugiau pulkų, negu bus balsų prieš mus. 

— Bet kam gi tai... kam?..— dūsavo iždininkas.-——- Juk be vie- 
ningos nuomonės mums neatidarys Labirinto... 

Ramzis vis šypsojosi. 

Balsavimas baigėsi. Vyriausiasis Labirinto prižiūrėtojas pakėlė 
ąsotį ir išvertė akmenukus ant auksinio padėklo. 

Iš devyniasdešimt vieno balsavusio aštuoniasdešimt trys akmenu- 
kai buvo juodi ir tik aštuoni balti. 

Generolai ir valdininkai nustėro, vyriausieji žyniai džiūgaudami 
žiūrėjo į susirinkusius. Bet netrukus jie ėmė nerimauti, nes Ramzis 
tebebuvo linksmas. | 

Niekas neišdrįso garsiai paskelbti, kad jo šventenybės projektas 
žlugo. O faraonas prabilo visiškai laisvai: 

— Ištikimieji egiptiečiai, gerieji mano tarnai! Jūs įvykdėte ma- 
no įsakymą ir pelnėte mano malonę. Dvi dienas jūs būsite svečiai 
mano namuose. O kai gausite dovanų, grįšite į savo šeimas prie dar- 
bo. Ramybė ir palaima jums! 

Tai pasakęs viešpats drauge su savo palyda išėjo iš salės, 0 vy- 
riausieji žyniai Herhoras ir Mefris išsigandę pažvelgė vienas į kitą. 

— Jis nė kiek nenusiminė, — sukuždėjo Herhoras. 

— Aš tau sakau, kad tai pasiutęs žvėris!..— atsakė Mefris.— Jis 
nesivaržys panaudoti ir smurtą, jeigu neaplenksime jo... 

— Dievai apsaugos mus ir savo šventoves... 

Vakare Ramzio XIII kambaryje susirinko jo ištikimiausieji tar- 
nai: didysis iždininkas, didysis raštininkas, Tutmozis ir Kalipas, vy- 
riausiasis graikų dalinių vadas. 

— O viešpatie,— suvaitojo iždininkas, — kodėl nepadarei taip, 
kaip darydavo tavo amžinai gyvieji senoliai?.. Jeigu delegatai būtų 
balsavę atvirai, jau turėtume teisę į Labirinto lobį!.. 

— Tiesą sako jo kilnybė,— atsiliepė raštininkas. 

Faraonas palingavo galvą. 

— Klystate. Nors ir visas Egiptas sušuktų: “Atiduokit iždui La- 
birinto lobius!“ — vyriausieji žyniai neatiduos... 

— Tad kam iuos erzinome — sušaukėme delegatus?.. Šie val- 
dovo veiksmai labai sukiršino prastuomenę, kuri taip suįžūlėjo, kad 
šiandien panaši į kylantį potvynį... 

— Aš nebijau tvano, — tarė viešpats. — Mano pulkai bus užtvan- 
kos... Juk aš turiu aiškią naudą iš delegacijų, kurios man parodė 
priešų silpnumą: aštuoniasdešimt trys balsai už mus, o aštuoni už 
juos!.. Tai rodo, kad jie gali dėti viltis į vieną korpusą, o aš į 
dešimt... 

Nepasiduokite iliuzijoms,— kalbėjo faraonas.— Tarp manęs ir 
žynių jau prasidėjo karas. Jie yra tvirtovė, kuriai mes pasiūlėme pa- 
siduoti. Jie atsisakė, vadinasi, mes turime pradėti šturmą. 

— Gyvuoki amžinai!..— sušuko Tutmozis ir Kalipa. 

— Laukiame įsakymų, viešpatie,— tarė didysis raštininkas. 

— O štai mano valia,— pasakė Ramzis. 

Tu, iždininke, išdalysi šimtą talentų policijai, darbininkų karinin- 
kams ir seniūnams šiuose nomuose: Sefto, Nehachento, Neha Pe- 
cho, Sebet Heto, Aa, Amento“?, Ka... Tose pačiose vietose išduo- 
si smuklininkams ir nakvynės namų šeimininkams miežių, kviečių 

ir vyno, kiek bus po ranka, kad prastuomenė turėtų nemokamai mais- 
to ir gėrimo. Padarysi tai tuojau, kad paofio 20 dieną atsargos būtų 
ten, kur reikia. 

Iždininkas nusilenkė iki Žemės. 

— Tu, raštininke, parašyk ir liepk rytoj paskelbti nomų sostinių 
gatvėse, kad Vakarų dykumos barbarai nori didelėmis jėgomis užpul- 
ti dieviškąją Fajumo provinciją... 

Tu, Kalipai, pasiųsi keturis graikų pulkus į pietus. Du sustos prie 
Labirinto, o du tegul žygiuoja net iki Hano“!. Jeigu žynių milicija 
eitų iš Tėbų, nustumsite ją ir neleisite į Fajumą. O jeigu liaudis, pa- 
sipiktinusi dvasininkais, imtų grėsti Labirintui, tegul tavo graikai jį 
užima... | 

— O jeigu pilies sargai pasipriešins?..— paklausė Kalipas. 

— Tai būtų maištas, — atsakė faraonas ir kalbėjo toliau.— O tu, 
Tutmozi, išsiųsi tris pulkus į Memfį ir išdėstysi juos netoli Pta, 
Izidės ir Horo šventyklų. Jeigu sukurstyta liaudis mėgins jas štur- 
muoti, pulkininkai atidarys vartus, neleis minios į šventas vietas ir 
apsaugos žynius nuo išniekinimo. 

Ir Labirinte, ir Memfio šventyklose atsiras žynių, kurie išeis su 
žaliomis šakelėmis pasitikti kariuomenės. Pulkininkai paklaus tuos 
vyrus slaptažodžio ir tarsis su jais... 

— O jeigu kas išdrįs priešintis? — paklausė Tutmozis. 

— Tik maištininkai nevykdo faraono įsakymų, — atsakė Ramzis. 

— Šventyklas ir Labirintą kariuomenė privalo užimti paofio 23 
dieną, — toliau kalbėjo faraonas kreipdamasis į didįjį raštininką.— 
Tad liaudis tiek Memfyje, tiek Fajume gali pradėti rinktis jau 18- 
ąją iš pradžių mažais būreliais, o paskui vis gausiau. Todėl jeigu apie 
20 dieną prasidėtų šiokie tokie neramumai, jau nereikia jų trukdyti, 
tačiau šventyklas šturmuoti galima tik 22 ir 23 dienomis. O kai ka- 
riuomenė jas užims, viskas turi nurimti. 

— Ar ne geriau būtų tuojau suimti Herhorą ir Mefrį? — paklausė 
Tutmozis. 

— Kam?.. Man rūpi ne jie, o šventyklos ir Labirintas, kuriuos 
užimti kariuomenė dar nėra pasiruošusi. Pagaliau Hiramas, kuris 
perėmė Herhoro laiškus asirams, grįš tik apie 20-ąją... Taigi tik pa- 
ofio 21 dieną turėsime įrodymų, kad vyriausieji žyniai yra išdavi- 
kai, ir paskelbsime tai liaudžiai... 

— Vadinasi, aš turiu vykti į Fajumą?..— paklausė Kalipas. 

— O ne. Tu ir Tutmozis pasiliksite pas mane su rinktiniais pul- 
kais... Juk reikia turėti rezervų tam atvejui, jeigu Žyniai atitrauktų 
nuo mūsų dalį liaudies. . 

— Ar nebijai, viešpatie, išdavystės? — paklausė Tutmozis. 

Faraonas atsainiai numojo ranka. 

— Išdavystė nuolat sunkiasi kaip vanduo iš prakiurusios statinės. 
Žinoma, vyriausieji žyniai šiek tiek įspėja mano ketinimus, bet ir aš 
žinau jų norus... Kadangi aš juos aplenkiau telkdamas jėgas, jie tik- 
riausiai bus silpnesni. Per keliolika dienų pulkai nesudaromi. 

— O burtai?..— paklausė Tutmozis. 

— Nėra burtų, kurių neišsklaidytų kirviai!..— juokdamasis sušuko 
Ramzis. 

Čia Tutmozis norėjo papasakoti faraonui apie žynių išdaigas su 
"Likonu. Bet ir šį sykį jį sulaikė pastaba, kad labai supykęs viešpats 
neteks ramumo, kuris šiandien jam padeda būti galingam. 

Prieš mūšį vadui negalima galvoti apie nieką, tik apie mūšį. O 
Likonui ateis laikas, kai žyniai atsidurs kalėjime. 

Jo švenienybei davus ženklą, Tutmozis pasiliko kambaryje, o trys 
kiti pareigūnai žemai nusilenkę viešpačiui išėjo. 

— Pagaliau, — atsiduso didysis raštininkas, kartu su iždininku at- 
sidūręs prieangyje,— galų gale pasibaigs skustų makaulių valdžia... 

— Iš tikrųjų jau laikas, — pridūrė iždininkas.— Per dešimtį pas- 
tarųjų metų koks nors pranašas reiškė daugiau, negu Tėbų arba Mem- 
fio nomarchas. 

— Aš manau, jog Herhoras patylomis ruošia sau valielę pabėgti 
iki paofio 23 dienos, — pasakė Kalipas. 

— O kas jam pasidarys! — tarė raštininkas. — Jo šventenybė, te- 
gul šiandien ir rūstus, atleis jiems, kai tik šie paklus... 

— O karalienei Nikotrei užtarus, paliks jiems ir dvarus, — pasakė 
iždininkas.— Šiaip ar taip, nors kartą valstybėje bus tvarka, kurios 
jau pradėjo trūkti. 

— Tik man atrodo, kad jo šventenybė per daug ruošiasi,-- 
kalbėjo raštininkas.— Aš viską sutvarkyčiau su graikų pulkais, nė 
neliesdamas prastuomenės... 

— Jaunas... mėgsta bruzdėjimą, triukšmą... — pridūrė iždininkas. 

— Iš karto matyti, kad nesat kareiviai! — atsiliepė Kalipas.— 
Kai tenka kovoti, reikia sukaupti visas jėgas, nes visada pasitaiko 
staigmenų. 

— Žinoma, jeigu mūsų neremtų prastuomenė,— atsakė raštinin- 
kas.— O šiaip kas čia gali būti netikėta?.. Dievai neateis ginti La- 
birinto. 

— Taip kalbi, jūsų kilnybe,— pasakė Kalipas,— nes esi ramus, 
žinai, kad vyriausiasis vadas budi ir stengiasi viską numatyti. Priešin- 
gu atveju gal tau šiurpuliai eitų per kūną. 

— Aš nematau staigmenų,— spyrėsi raštininkas.— Nebent vy- 
riausieji žyniai vėl paskleis gandą, kad faraonas išsikraustė iš proto... 

— Jie griebsis įvairiausių išdaigų,— Žžiovaudamas tarė didysis 
iždininkas, — bet iš tikrųjų jiems neužteks jėgų... Vis dėlto aš dėkoju 
dievams, kad mane pastatė faraono pusėje... Na, einam miegoti... 

Aukštiesiems pareigūnams išėjus iš faraono kambario, Tutmozis 
vienoje sienoje atidarė slaptas duris ir įvedė Samentą. Viešpats 
priėmė Seto šventyklos žynį su dideliu džiaugsmu, ištiesė jam ranką 
pabučiuoti ir apkabino jį. 

— Ramybė tau, gerasis tarne,— tarė valdovas.— Kokių turi nau- 
jienų?.. 

— Buvau du kartus Labirinte,-- atsakė žynys. 

— Ir jau žinai kelią?.. 

— Aš žinojau jį anksčiau, bet dabar atradau vieną dalyką. Iždinė 
gali prasmegti, užmušti žmones ir sunaikinti brangenybes, kurios su- 
daro didžiausią turtą... 

Faraonas suraukė antakius. 

— Todėl, — kalbėjo Samentas,— jūsų šventenybe teikitės paruošti 
keliolika patikimų žmonių. Su jais aš įeisiu į Labirintą ir šturmo 
išvakarėse, naktį, užimsiu patalpas greta iždinės... Ypač viršutinę... 

— Ar įvesi juos?.. 

— Taip. Nors aš dar kartą nueisiu į Labirintą vienas ir galutinai 
patikrinsiu,— gal man pavyks be pašalinės pagalbos užkirsti kelią 
sugriovimui. Žmonės, kad ir ištikimiausi, nėra visai patikimi, beje, 
juos įvedant gali pastebėti tie šunys sargybiniai... 

— Jeigu jau neseka...— pasakė faraonas. 

— Tikėk manim, viešpatie,— atsakė žynys padėjęs ranką ant 
krūtinės, — kad mane susektų, reikėtų stebuklo. Jų apakimas yra be- 
veik vaikiškas. Tiesa, jie jaučia, kad kažkas nori įsibrauti į Labirintą, 
bet kvailiai dvigubina sargybas prie matomų vartelių. Tuo tarpų aš 
pats per mėnesį radau tris slaptus įėjimus, kuriuos jie užmiršo arba 
ir visai apie juos nežino. 

Nebent kokia dvasia galėtų juos įspėti, kad aš vaikščioju po La- 
birintą, arba nurodyti patalpą, kurioje būsiu. Trijuose tūkstančiuose 
kambarių ir koridorių tai neįmanoma. 

— Kilnusis Samentas sako tiesą, — atsiliepė Tutmozis.— Ir ar tik 
ne per daug mes esame atsargūs dėl tų šventeiviškų gyvačių. 

— To nesakyk, vade,— tarė žynys.— Jų jėgos, palyginti su jo 
šventenybės, tai sauja smėlio prieš šventyklą, bet Herhoras ir Mef- 
ris yra labai gudrūs!.. Ir aš manau, kad jie panaudos prieš mus to- 
kius ginklus ir tokias priemones, jog mes neteksime žado iš nuste- 
bimo... Mūsų šventyklos pilnos paslapčių, kurios net išminčius verčia 
susimąstyti, 0 prastuomenę stulbinte stulbina. 

— Papasakok mums ką nors apie tai, — paprašė faraonas. 

— Iš anksto sakau, kad jūsų šventenybės kareiviai susidurs su 
nuostabiais reiškiniais šventyklose. Tai jiems šviesos užges, tai vėl 
juos apsups liepsnos ir šlykščios baidyklės... Tai siena užstos jiems 
kelią arba po kojomis atsivers praraja. Kai kuriuose juos užlies van- 
duo, kituose nematomos rankos svaidys akmenis... O kokie griaus- 
tiniai, kokie balsai dundės ir aidės aplink juos!.. 

— Kiekvienoje šventykloje turiu man palankių jaunesniųjų žynių, 
o Labirinte būsi tu,— tarė faraonas. 

— Ir mūsų kirviai, — pridūrė Tutmozis.— Menkas karys, kuris 
traukiasi nuo liepsnų ar baidyklių arba gaišina laiką klausydamasis 
paslaptingų balsų. 

— Gerai kalbi, vade! — sušuko Samentas.— Jeigu tik drąsiai ei- 
site pirmyn, baidyklės išbėgios, balsai nutils, o liepsnos nebesvilins. 

O dabar paskutinis žodis, mūsų viešpatie,— kreipėsi žynys į 
Ramzį.— Jeigu aš Žžūsiu.. 

— Nekalbėk taip!..— skubiai pertraukė faraonas. 

— Jeigu aš žūsiu,— liūdnai šypsodamasis kalbėjo Samentas,— . 
ateis pas jūsų šventenybę jaunas Seto žynys su mano žiedu. Tad te- 
gul kariuomenė užima Labirintą ir išvaro sargus ir tegul jau nebe- 
palieka pastato, nes tas jaunuolis gal per mėnesį, o gal ir anksčiau 
suras kelią į lobius, naudodamasis mano paliktais jam nurodymais... 

Bet viešpatie,— kalbėjo jis atsiklaupdamas,— maldauju tave tik 
vieno: kai nugalėsi, atkeršyk už mane, o pirmiausia nedovanok Her- 
horui ir Mefriui. Tu nežinai, kokie jie priešai!.. Jeigu jie laimės, žūsi 
ne tik tu pats, bet ir tavo dinastija... 

— Argi nugalėtojui nedera būti kilniadvasiam?..— paklausė ap- 
niukęs valdovas. 

— Jokio kilniadvasiškumo!.. Jokios malonės!..— šaukė Samen- 
tas.— Kol jie bus gyvi, tau ir man, viešpatie, gresia mirtis, gėda, 
net mūsų lavonų išniekinimas. 

Galima prijaukinti liūtą, nupirkti finikietį, palenkti libį ir etiopą... 
Galima permaldauti chaldėjų žynį, nes jis kaip erelis skraido 
aukštybėse ir strėlės jam nepavojingos... 

Bet Egipto pranašo, kuris paragavo prabangos ir valdžios, niekuo 
nepermaldausi. Ir tik jų arba tavo mirtimi gali baigtis kova. 

— Tiesą sakai, Samentai,— atsakė Tutmozis.— Laimė, ne jo 
šventenybė, o mes, kareiviai, spręsime ginčą tarp žynių ir faraono. 

Paofio 12 dieną iš įvairių Egipto šventyklų pasklido neramios 
žinios. 

Per keletą dienų Horo šventykloje apvirto aukuras, Izidės šven- 
tykloje verkė statula, o iš Tėbų Amono ir prie Ozyrio kapo Dende- 
roje gauta labai blogų pranašysčių. Iš aiškių požymių žyniai padarė 
išvadą, kad nepraėjus nė mėnesiui Egiptą ištiks kažkokia didelė nelaimė. 

Dėl to vyriausieji žyniai Herhoras ir Mefris įsakė rengti procesi- 
jas aplink šventyklas ir dėti aukas namuose. 

Neilgai laukus, paofio 13 dieną, Memfyje įvyko didelė procesi- 
ja: dievas Pta išėjo iš savo šventyklos, o deivė Izidė — iš savo. Abu 
dievai traukė į miesto vidurį, lydimi labai nedidelio būrio tikinčiųjų, 
daugiausia moterų. Tačiau jie turėjo grįžti, nes miestiečiai šaipėsi iš 
jų, o kitatikiai įsidrąsino tiek, kad į šventus dievų laivus ėmė svai- 
dyti akmenis. 

Policija į šiuos išsišokimus žiūrėjo abejingai, o kai kurie jos na- 
riai net patys dalyvavo tose nepadoriose išdaigose. Nuo vidudienio 
kažkokie nepažįstami asmenys pradėjo pasakoti miniai, jog žynių 
luomas neleidžia suteikti darbo žmonėms jokių lengvatų ir nori su- 
kelti maištą prieš faraoną. 

Pavakare prie šventyklų ėmė rinktis būreliai darbininkų, švilpau- 
jančių ir keikiančių žynius. Kartu buvo svaidomi akmenys į vartus, 
o kažkoks piktadarys nuskėlė nosį Horui, saugančiam savo šventyklą. 

Praėjus porai valandų po saulėlydžio, vyriausieji žyniai ir jų išti- 
kimiausi šalininkai susirinko Pta šventykloje. Čia buvo jų kilnybės 

Herhoras, Mefris, Mentezufis, trys nomarchai ir aukščiausiasis Tėbų 
teisėjas. 

— Baisūs laikai! — prabilo teisėjas. — Žinau tikrai, kad farao- 
nas nori sukurstyti minią užpulti šventyklas... 

— Girdėjau,— atsiliepė Sebo nomarchas,— Nitagerui pasiųstas 
įsakymas, kad jis kuo skubiausiai atžygiuotų su nauja kariuomene, 
tarytum tos dar nebūtų gana'.. 

— Susisiekimas tarp Žemutinio ir Aukštutinio Egipto vakar bu- 
vo nutrauktas, — pridūrė Aa nomarchas.— Vieškeliuose stovi kariuo- 
menė, 0 jo šventenybės galeros tikrina kiekvieną Nilu plaukiantį 
laivą... 

— Ramzis XIII nėra “šventenybė",— sausai tarė Mefris,— nes 
jis negavo karūnos iš dievų rankų. 

— Visa tai būtų smulkmenos, — pasakė aukščiausiasis teisėjas.— 
Blogiau yra išdavystė... Turiu pagrindą įtarti, kad daug jaunesniųjų 
žynių pritaria faraonui ir viską jam pranešinėja... | 

— Yra net tokių, kurie apsiėmė padėti kariuomenei užimti šven- 
tyklas, — pridūrė Herhoras. 

-- Kariuomenė turi įžengti į šventyklas?..— sušuko Sebo nomarchas. 

-— Bent tokį įsakymą turi paofio 23 dienai, — atsakė Herhoras. 

— Ir jūsų kilnybė tai ramiai sakai?..— paklausė Amento nomarchas. 

Herhoras gūžtelėjo pečiais, o nomarchai ėmė žvalgytis vienas į 
kitą. 

— To aš jau nesuprantu!..— beveik piktai pasakė Aa nomar- 
chas.— Šventyklos teturi vos kelis šimtus kareivių, žyniai išdavinėja, 
faraonas atkerta mus nuo Tėbų ir kursto liaudį, o kilnusis Herhoras 
apie tai kalba, tarytum mus kviestų į puotą... Arba ginkimės, jeigu 
dar galima, arba... 

— Pasiduokime jo šventenybei?..— su ironija paklausė Mefris.— 
Tam visada turėsit laiko!.. 

— Bet mes norėtume ką nors sužinoti apie apsigynimo priemo- 
nes...— pasiteiravo Sebo nomarchas. 

— Dievai išgelbės savo ištikimus tarnus, — atsakė Herhoras. 

Aa nomarchas užlaužė rankas. 

— Kad jau turiu atverti savo širdį, tai ir mane stebina jūsų abe- 
jingumas,-- pasakė aukščiausiasis teisėjas.— Beveik visa prastuo- 
menė yra prieš mus... 

— Prastuomenė — kaip miežiai lauke, linksta, kur vėjas pučia, — 
tarė Herhoras. 

— O kariuomenė?.. 

— Kuri kariuomenė nesuklups prieš Ozyrį? 

— Žinau,— nekantriai pertraukė Aa nomarchas,— bet aš nema- 
tau nei Ozyrio, nei to vėjo, kuris palenks į mus prastuomenę... Tuo 
tarpu faraonas jau šiandien pririšo ją prie savęs pažadais, o rytoj ims 
dalyti žemę... 

— Baimė yra stipresnė už pažadus ir dovanas, — atsakė Herhoras. 

— O ko jie turi bijoti?.. Tų trijų šimtų kareivių, kuriuos mes turime? 

— Ozyrio išsigąs. 

— Kurgi jis yra?..— sujaudintas klausinėjo Aa nomarchas. 

— Visi jį pamatysit. O laimingas būtų tas, kuris tą dieną apaktų. 

Tuos žodžius Herhoras pasakė tokiu ramiu balsu, kad visi susi- 
rinkusieji nutilo. 

— Bet galų gale ką gi mes darysime?..— po valandėlės paklausė 
aukščiausiasis teisėjas. 

— Faraonas, — pasakė Herhoras,— nori, kad liaudis užpultų šven- 
tyklas paofio 23 dieną. O mes turime padaryti, kad mus užpultų pa- 
ofio 20-ąją. 

— Amžinai gyvieji dievai! — vėl sušuko Aa nomarchas, pakel- 
damas rankas.— O kam gi mes turime užsitraukti ant savo galvų 
nelaimę, ir dar dviem dienom anksčiau?.. 

— Klausykite Herhoro,— ryžtingų balsu pasakė Mefris,— ir vi- 
saip stenkitės, kad užpuolimas įvyktų paofio 20-osio0s rytą. 

— O jeigu mus iš tikrųjų sumuš?..— sumišęs paklausė teisėjas. 

— Jeigu nepaveiks Herhoro užkeikimai, tada aš pašauksiu pagal- 
bon dievus, — atsakė Mefris, ir jo akyse įsižiebė bloga lemianti ugnis. 

— Ką gi! Jūs, vyriausieji Žyniai, turite savo paslapčių, kurių ne- 
galite mums atskleisti, — tarė aukščiausiasis teisėjas. — Tad padary- 
sime, ką liepiate, sukelsime užpuolimą paofio 20-ąją... Bet atsimin- 
kite, kad mūsų ir mūsų vaikų kraujas kris ant jūsų galvų... 

— Tegul krenta!.. 

— Tebūnie taip!..— vienu metu sušuko abu žyniai. 

Po to Herhoras pridūrė: 

— Jau dešimt metų mes valdome valstybę ir per tą laiką niekas 
iš jūsų nebuvo nuskriaustas, o mes įvykdėm kiekvieną savo pažadą. 
Tad būkite kantrūs ir ištikimi dar kelias dienas, kad pamatytumėt 
dievų galybę ir sulauktumėt atpildo. 

Netrukus nomarchai atsisveikino su žyniais, nė nemėgindami 
nuslėpti nusivylimo ir nerimo. Pasiliko tik Herhoras ir Mefris. 

Kiek patylėjęs Herhoras tarė: 

— Taip, tas Likonas buvo geras, kol vaidino beprotį. Bet kad ga- 
lima būtų pastatyti jį vietoj Ramzio!.. 

— Kad jau motina jo nepažino, — atsakė Mefris,— jis turbūt la- 
bai panašus... O pasėdėti soste, tarti keletą žodžių susirinkusiems, 
šitiek, manau, jis sugebės. Be to, juk mes būsime greta jo... 

— Baisiai kvailas komediantas!..— atsiduso Herhoras trindamas 
sau kaktą. 

— Jis protingesnis už milijonus kitų žmonių, nes turi dvigubą 
regėjimą ir gali daug pasitarnauti valstybei... 

— Nuolat jūsų kilnybė pasakoji man apie tą dvigubą regėjimą,— 
atsakė Herhoras.— Norėčiau pagaliau aš pats tuo įsitikinti... 

„ — Nori?..— paklausė Mefris.— Tad einam... Bet dėl dievų, Her- 
horai, to, ką pamatysi, neprisimink nė pats sau... 

Jie nusileido į Pta šventyklos požemius ir atsidūrė erdviame rūsy- 
je, apšviestame spingsulės. Blausioje prieblandoje Herhoras pamatė 
žmogų, kuris sėdėdamas už stalo valgė. Tasai žmogus buvo apsi- 
vilkęs faraono gvardijos liemene. 

— Likonai,— tarė Mefris,— aukščiausias valstybės pareigūnas 
nori įsitikinti gabumais, kuriais tave yra apdovanoję dievai. 

Graikas nustūmė dubenį su valgiu ir ėmė murmėti: 

— Prakeikta diena, kai mano pėdos palietė jūsų žemę!.. Geriau 
sutikčiau dirbti kasyklose ir būti plakamas lazdomis... 

— Tam visada bus laiko, — griežtai pasakė Herhoras. 

Graikas nutilo ir staiga ėmė virpėti — pamatė Metfrio rankoje 
tamsaus krištolo rutuliuką. Jis pabalo, jo žvilgsnis susidrumstė, vei- 
das aprasojo, akys įsmigo į vieną tašką, tarsi prirakintos prie krišto- 
linio rutulio. 

— Jau miega,— tarė Mefris.— Argi ne keista? 

— Jeigu neapsimeta. 

— Įgnybk jam... įdurk... net svilink...— kalbėjo Mefris. 

Herhoras ištraukė iš po baltų drabužių durklą ir užsimojo, lyg 
norėdamas smogti Likonui į tarpuakį. Bet graikas nė nekrustelėjo, 
net akių vokai nesuvirpėjo. 

— Žiūrėk čia, — pasakė Mefris pakišdamas Likonui krištolą.— 
Ar matai tą, kuris pagrobė Kamą?.. 

Graikas pašoko nuo kėdės sugniaužęs kumščius, visas apsiseilėjęs. 

— Leiskite mane!..— sukriokė jis.— Leiskit man atsigerti jo 
kraujo... 

— Kur jis dabar yra? — klausinėjo Mefris. 

— Rūmuose, toje sodo pusėje, kuri arčiausia upės... Drauge su 
juo graži moteris...— kuždėjo Likonas. 

— Ji vadinasi Hebronė ir yra Tutmozio žmona, — pasufleravo 
Herhoras.— Pripažink, Mefri,— pridūrė jis, — kad tam sužinoti ne- 
reikia dvigubo regėjimo... 

Metfris sučiaupė siauras lūpas. 

— Jeigu tai neįtikina jūsų kilnybės, parodysiu kai ką geresnio, — 
atsakė jis.— Likonai, surask dabar išdaviką, kuris ieško kelio į La- 
birinto lobyną... 

Miegantis graikas akyliau įsižiūrėjo į krištolą ir po valandėlės at- 
sakė: | 

— Matau jį... Jis apsisiautęs elgetos drobule... 

— Kur jis yra? 

— Guli kieme, paskutiniuose prieš Labirintą užeigos namuose... 
Rytą jis bus ten... 

— Kaip jis atrodo?.. 

— Jo barzda ir plaukai rudi...— atsakė Likonas. 

— Na, kaip?..— paklausė Mefris Herhorą. 

— Jūsų kilnybė turi gerą policiją, — atsakė Herhoras. 

— Užtat Labirinto sargai prastai jį saugoja! — piktai kalbėjo 
Mefris.— Dar šiąnakt nuvažiuosiu ten su Likonu įspėti vietinių 
žynių... Bet jeigu man pavyks išsaugoti dievų lobyną, jūsų kilnybė 
leisi man būti jo prižiūrėtoju... 

— Kaip jūsų kilnybė nori,— abejingai atsakė Herhoras. O savo 
širdyje pridūrė: 

“Pagaliau dievobaimingasis Mefris pradeda rodyti dantis ir na- 
gus... Jis pats trokšta tapti tiktai... Labirinto prižiūrėtoju, 0 savo 
auklėtinį Likoną padaryti tiktai... faraonu!.. 

Iš tikrųjų mano padėjėjų godumui pasotinti dievai turėtų sutverti 
bent dešimt Egiptų..." 
grįžo į Izidės šventyklą, kur jis turėjo butą, o Mefris liepė paruošti 
porą arkliais pakinkytų neštuvų. Į vienus jauni žyniai įkėlė miegantį 
Likoną su maišu ant galvos, į kitus vyriausiasis žynys įsėdo pats ir, 
apsuptas raitelių būrelio, smarkia ristele išvyko į Fajumą. 

Naktį iš paofio 14 į 15 dieną žynys Samentas, kaip ir buvo 
žadėjęs faraonui, įėjo tik jam vienam težinomu koridoriumi į Labi- 
rintą. Rankose jis turėjo pundą deglų, iš kurių vienas degė, o ant 
nugaros nedidelę pintinę su įrankiais. 

Samentas labai lengvai ėjo iš salės į salę, iš koridoriaus į kori- 
dorių, vienu palietimu nustumdamas akmenines plokštes kolonose ir 
sienose, už kurių buvo slaptosios durys. Kartais jis paabejodavo, bet 
tada perskaitydavo paslaptingus ženklus ant sienų ir lygindavo juos 
su ženklais ant karolių, kuriuos turėjo ant kaklo. 

Po pusvalandžio kelionės jis atsidūrė lobyne, kur nustūmęs grin- 
dyse plokštę prasigavo į apačioje esančią salę. Salė buvo žema, bet 
erdvi, o jos lubos rėmėsi ant daugybės kresnų kolonų. 

Samentas pastatė pintinėlę ir įžiebęs du deglus jų šviesoje ėmė 
skaityti užrašus ant sienų. 

“Nors menkos išvaizdos,— bylojo vienas užrašas, — esu tikras 
dievų sūnus, nes mano rūstybė yra baisi. 

Lauke aš pavirstų ugnies stulpu ir sukeliu žaibą. Uždarytas esu 
griaustinis ir naikinu viską — nėra pastato, kuris atsispirtų mano jėgai. 

Permaldauti mane gali tik šventas vanduo, kuris atima iš manęs 
stiprybę. Bet mano rūstybė gimsta vienodai gerai iš liepsnos ir iš 
mažiausios kibirkšties. 

Nuo mano poveikio viskas raitosi ir griūva. Aš esu kaip Tifo- 
nas, kuris nuverčia aukščiausius medžius ir pakelia akmenis." 

—- Žodžiu, kiekviena šventykla turi savo paslaptį, kurios nežino 
kitos!..— pats sau tarė Samentas. 

Jis atidarė vieną koloną ir iš jos išėmė didelį puodą. Puodas turėjo 
dangtį, priklijuotą vašku, ir skylę, pro kurią buvo įverta ilga ir plo- 
na virvutė, užsibaigianti nežinia kur kolonos viduje. 

Samentas nupjovė galą virvės, prikišo jį prie deglo ir pamatė, kad 
virvė šnypšdama labai greitai dega. | 

Dabar jis atsargiai nuėmė peiliu dangtį ir puodo viduje pamatė 
pelenų spalvos smėlį ir akmenėlių. Jis išėmė porą akmenėlių ir 
nuėjęs į šalį prikišo deglą. Akies mirksniu šūstelėjo didelė liepsna 
ir akmenėliai dingo, palikę tirštus dūmus ir nemalonų kvapą. 

Samentas vėl išėmė truputį pilkojo smėlio, išbėrė jį ant grindų, 
įkišo į jį gabalą virvės, kurią rado prie puodo, ir visa tai prispaudė 
sunkiu akmeniu. Paskui jis prikišo deglą — virvė ėmė rusenti ir po 
valandėlės akmuo su liepsna pašoko aukštyn. 

— Na, jau pagavau tą dievų sūnų!..— šypsodamas tarė Samen- 
tas.— Lobynas neprasmegs... 

Jis ėmė vaikščioti nuo vienos kolonos prie kitos, atidarinėjo 
plokštes ir traukė viduje paslėptus puodus. Prie kiekvieno buvo virvė, 
kurią Samentas nupjaudavo, o puodus pastatydavo į šalį... 

— Na,— kalbėjo žynys, — jo šventenybė galėtų man padovanoti 
pusę tų lobių ar bent... mano sūnų paskirti nomarchu!.. Ir tikriau- 
siai paskirs, nes jis yra kilniadvasis valdovas... O man priklauso 
mažiausiai bent Amono šventykla Tėbuose... 

Šitaip apsaugojęs apatinę salę, Samentas grįžo į lobyną, o iš jo 
perėjo į viršutinę salę. Ten ant sienų taip pat buvo užrašai, daugybė 
kolonų, o jose puodai su virvėmis, pripildyti akmenėlių, kurie ug- 
nies paliesti sprogdavo. 

Samentas nupjaustė virves, išėmė iš kolonų puodus ir Žžiupsnį pe- 
leninio smėlio įrišo į skudurėlį. 

Paskui pavargęs jis atsisėdo. Jam sudegė šeši deglai,— naktis, 
matyt, jau ėjo į pabaigą. 

— Niekad nepamanyčiau,— kalbėjo jis pats sau, — kad čio- 
nykščiai žyniai turi tokios nuostabios medžiagos?.. Juk ja galima 
būtų griauti asirų tvirtoves!.. Na, mes taip pat ne viską skelbiame 
savo mokiniams... 

Nusiplūkęs Samentas užsisvajojo. Dabar jis buvo tikras, kad užims 
valstybėje aukščiausią postą, galingesnį už tą, kurį turi Herhoras. 

Ką jis tada padarys?.. Labai daug — užtikrins mokslus ir turtą 
savo palikuonims, pasistengs išgauti paslaptis iš visų šventyklų, ir 
tai neribotai sustiprins jo valdžią, o Egiptui laiduos pranašumą prieš 
Asiriją. 

Jaunasis faraonas šaiposi iš dievų. Ši aplinkybė palengvins jam 
įvesti vieno dievo, pavyzdžiui, Ozyrio, garbinimą, ir sujungti fini- 
kiečius, žydus, graikus ir libius į vieną valstybę su Egiptu. 

Tuo pačiu metu jis pradės darbus prie kanalo, kuris turės sujungti 
Raudonąją ir Viduržemio jūras. Kai palei kanalą bus pristatyta tvir- 
tovių ir sutelkta daug kariuomenės, visa prekyba su nežinomomis 
Rytų ir Vakarų tautomis pereis į egiptiečių rankas. 

Reikia taip pat turėti savo laivyną ir egiptiečių jūrininkų... Bet 
pirmiausia reikia sugniuždyti Asiriją, kuri kiekvienais metais darosi 
pavojingesnė... Reikia sutramdyti žynių savavaliavimą ir godumą... 
Tegul jie būna išminčiai, tegul gyvena pasiturimai, bet tegul tarnauja 
valstybei, o neišnaudoja jos sau kaip dabar... 

“Jau hatoro mėnesį, — kalbėjo pats sau,— aš būsiu valdovas!.. 
Jaunasis viešpats per daug mėgsta moteris ir kariuomenę, kad galėtų 
rūpintis valdymu... O jeigu jis neturės sūnų, tada mano sūnus, ma- 
no sūnus...“ | 

Samentas atsipeikėjo. Dar vienas deglas pasibaigė, ir jau metas 
buvo išeiti iš požemių. 

Jis atsistojo, paėmė savo pintinėlę ir išėjo iš salės, esančios virš 
lobynų. 

“Nereikia man padėjėjų...— šypsodamasis pagalvojo jis.— Pats 
viską sutvarkiau... aš pats... paniekintas Seto žynys!.." 

Samentas jau buvo perėjęs keliasdešimt kambarių ir koridorių, kai 
staiga sustojo... Jam pasirodė, kad ant grindų salės, į kurią įėjo, jis 
mato siaurą šviesos ruoželį... 

Akies mirksniu jį apėmė toks didelis siaubas, kad jis užgesino 
deglą. Bet ir ruoželis ant grindų išnyko. 

Žynys įtempė klausą, bet girdėjo tik kraujo tvinksėjimą savo galvoje. 

— Man pasivaideno!..— tarė pats sau. 

Virpančiomis rankomis Samentas išėmė iš pintinės mažą indą, ku- 
riame iš lėto smilko kempinė, ir vėl įžiebė deglą. 

“Labai noriu miego!.." — pagalvojo jis. 

Jis apsidairė aplink ir priėjęs prie sienos, kurioje buvo slaptos du- 
rys, paspaudė vinį, bet durys neprasivėrė. Antras... trečias paspau- 
dimas... nieko... 

— Ką tai reiškia? — nustebo jis. 

Samentas jau užmiršo šviesos ruožą. Jam pasirodė, kad čia bus 
naujas, negirdėtas įvykis. Tiek šimtų slaptų durų jis buvo atidaręs 
savo gyvenime, tiek jų atidarė Labirinte, kad dabar stačiai nebegalėjo 
suprasti to pasipriešinimo. 

Staiga jį vėl apėmė siaubas. Jis pradėjo bėgioti nuo vienos sie- 
nos prie kitos, visur ieškodamas slaptų durų. Pagaliau vienos pra- 
sivėrė. Samentas giliai atsiduso atsidūręs didžiulėje salėje, kaip pa- 
prastai užstatytoje kolonomis. Jo deglas apšvietė tik mažą plotą, o 
likusi salės dalis skendėjo tamsoje. 

Tamsa, kolonų miškas ir ypač tai, kad salė buvo nepažįstama, su- 
teikė žyniui žvalumo. Jo nerimą šiek tiek išsklaidė naivios vilties ki- 
birkštėlė. Jam atrodė, kad jeigu jis nežino tos vietos, tai ir niekas 
kitas jos nežino, niekas čia nepateks. 

Seto žynys kiek aprimo ir pajuto, kad jam kojos linksta iš nuo- 
vargio. Jis atsisėdo, bet tuojau vėl pašoko ir ėmė dairytis aplinkui, 
lyg norėdamas įsitikinti, ar tikrai jam gresia pavojus ir — iš kur?.. 
Iš kurios tamsios kertės tyko jo pavojus? 

Samentas, kaip niekas kitas Egipte, buvo apsipratęs su požemiais, 
tamsa, klaidumu... Daug jam buvo tekę patirti įvairių negandų gy- 
venime. Tačiau tai, ką žynys jautė dabar, buvo kažkas visai nauja 
ir taip siaubinga, kad jis bijojo tai pavadinti tikruoju vardu. 

Pagaliau didelėmis pastangomis sukaupęs mintis, jis pagalvojo: 

“Jeigu tikrai mačiau šviesą... jeigu tikrai kažkas uždarė duris, va- 
dinasi, esu išduotas... O kas tada?.." 

“Mirtis!.." — pakuždėjo jam balsas kažkur iš sielos gelmių. 

Mirtis?.. 

Prakaitas išpylė jam veidą, nerimas užgniaužė kvapą, ir staiga jį 
pagavo beprotiška baimė. Jis ėmė bėgioti po salę ir kumščiu daužyti 
mūrus ieškodamas išėjimo. Samentas jau užmiršo, kur esąs ir kaip 
čia įsigavo,— jis pametė kryptį ir net sugebėjimą orientuotis pagal 
karoliukus. 

Kartu vargšas žynys pajuto, kad jame yra lyg du žmonės: vienas 
beveik beprotis, o antras ramus ir protingas. Tas protingasis aiškino 
sau, kad visa tai galėjo pasivaidenti, kad niekas jo nepastebėjo, nie- 
kas neieško ir kad jis išeis iš čia,— reikia tik atsikvošėti. Bet pir- 
masis, beprotis, neklausė proto balso, priešingai, — vis daugiau stelbė 
savo vidinį antagonistą. 

O, jeigu būtų galima pasislėpti kurioje nors kolonoje!.. Tegul tada 
jo ieško... Nors veikiausiai niekas jo neieškotų ir nesurastų, o išsi- 
miegojęs jis vėl atgautų šaltą protą. 

“Kas mane gali čia ištikti? — galvojo jis gūžtelėjęs pečiais.— 
Jeigu tik nusiraminsiu, gali mane vaikytis po visą Labirintą... Juk 
kad atkirstų man visus kelius, reikėtų kelių tūkstančių žmonių, o nu- 
rodyti, kurioje esu salėje, tikriausiai reikėtų stebuklo!.. 

Na, bet, sakysim, mane pagaus... Na, tai kas!.. Imu štai šitą bu- 
teliuką, pridedu prie lūpų ir vienu akies mirksniu taip pabėgu, kad 
manęs jau niekas nebepagaus... Net dievai..." 

Nors šitaip samprotavo, vis dėlto jį vėl pagavo toks klaikus siau- 
bas, kad jis antrą kartą užgesino deglą ir drebėdamas, kalendamas 
dantimis įsispraudė už vienos kolonos. 

— Kaip galima... kaip galima buvo čia eiti!..— kalbėjo jis pats 
sau.— Argi aš neturėjau ko valgyti... į ką atremti galvos?.. Aiškus 
dalykas, kad mane pastebėjo... Juk Labirintas turi daugybę budrių 
kaip šunys sargų, ir tik vaikas arba kvailys galėjo tikėtis juos ap- 
gauti... 

Turtas... valdžia!.. Kurgi yra toks lobis, už kurį būtų verta ati- 
duoti vieną gyvenimo dieną?.. Ir štai aš, vyras pačiame amžiaus 
gražume, surizikavau savo... | 

Samentas išgirdo tarytum sunkų bildesį. Jis pašoko ir salės gilu- 
moje pamatė šviesą!.. 

Taip, tai buvo tikra šviesa, ne apgaulė... Tolimoje sienoje, kažkur 
gale, matėsi atdaros durys, pro kurias atsargiai ėjo keli ginkluoti 
žmonės su deglais. 

Tai pamatęs žynys pajuto šaltį kojose, širdyje, galvoje... Samen- 
tas jau neabejojo, kad jį ne tik atrado, bet ir gaudo, kad jis yra ap- 
suptas. 

Kas galėjo jį išduoti?.. Žinoma, tik vienas žmogus — jaunas Seto 
žynys, kuriam jis gana smulkiai atskleidė savo planus. Pats išdavi- 
kas bent mėnesį turėtų ieškoti kelio Labirinte, bet jeigu jis susižinojo 
su sargais, šie galėjo susekti Samentą per vieną dieną... 

Tą akimirką vyriausiąjį Seto žynį apniko jausmai, kuriuos težino 
žmonės, atsidūrę mirties akivaizdoje. Jis liovėsi bijojęs, nes įsivaiz- 
duojama baimė, susidūrusi su realiais deglais, dingo... Ir jis ne tik 
atgavo savitvardą, bet dargi pasijuto be galo aukštesnis už visa, kas 
gyva... Po valandėlės jam jau nebegrės joks... joks pavojus!.. 

Jo galvoje mintys švysčiojo žaibo greitumu ir aiškumu. Jis 
apžvelgė visą savo gyvenimą — darbus, pavojus, viltis ir ambicijas — 
ir visa tai jam atrodė smulkmena. Kas iš to, kad jis šiuo momentu 
būtų net faraonas arba turėtų visų karališkųjų iždinių brangenybes?.. 

Visa tai menkystė, dulkės, net dar blogiau —- tik iliuzija. Vie- 
nas dalykas tėra didis ir tikras — mirtis... 

Tuo tarpu žmonės su deglais, atidžiai apžiūrinėdami kolonas ir 
užkampius, jau atėjo į didžiulės salės vidurį. Žynys matė blizgančius 
jų iečių smaigalius ir suprato, kad jie dvejoja ir eina pirmyn bijo- 
dami, be noro. Už kelių žingsnių paskui juos ėjo kita grupė, apšvies- 
ta vieno deglo. 

Samentas net nejautė jiems neapykantos, jam tik buvo įdomu, kas 
galėjo išduoti? Bet ir šis klausimas nelabai jam rūpėjo; daug svar- 
biau buvo sužinoti, kodėl žmogus turi mirti ir kam jis gimė?.. Juk 
mirties akivaizdoje visas gyvenimas, nors jis buvo ilgiausias ir ku- 
pinas išgyvenimų, susitraukia į vieną skausmingą akimirką. 

— Kam visa tai?.. Koks tikslas?.. 

Jį privertė atsipeikėti vieno ginkluotojo balsas. 

— Čia nieko nėra ir būti negali!.. 

Ginkluotieji sustojo. Samentas pajuto, kad jis myli tuos žmones, 
kurie nenori eiti toliau, ir jo širdis ėmė plakti smarkiau. 

Iš lėto prisiartino kita grupė žmonių, kurie ginčijosi tarp savęs. 

— Kaip jūsų kilnybė gali net pamanyti, kad čia kas nors įėjo?..— 
piktai kalbėjo kažkieno balsas.— Juk visi įėjimai saugomi, ypač da- 
bar. O jeigu kas ir įsibrautų, tai nebent tik tam, kad numirtų iš bado... 

— O vis dėlto žiūrėk, jūsų kilnybe, į Likono elgesį, — atsakė ki- 
tas balsas.— Miegantysis visą laiką atrodo taip, lyg arti jaustų 
priešą... 

“Likonas?..— pagalvojo Samentas.— Ak, tai tas į faraoną panašus 
graikas... Ką aš matau?.. Mefris jį čia atsivedė!.." 

Tuo momentu miegantis graikas puolė pirmyn ir atsistojo prie ko- 
lonos, už kurios slapstėsi Samentas. Ginkluotieji nubėgo paskui jį, 
0 jų deglai apšvietė juodą žynio figūrą. 

— Kas čia?..— kimiu balsu sušuko vadovas. 

Samentas išėjo. Jo pasirodymas padarė tokį stiprų įspūdį, kad 
žmonės su deglais pasitraukė atatupsti. Jis galėjo nueiti pro išsigan- 
dusius vyrus, ir niekas nebūtų jo sulaikęs. Bet žynys jau nebegal- 
vojo apie pabėgimą. 

— Na, kaip, ar klydo mano aiškiaregys?..— sušuko Mefris ties- 
damas ranką.— Štai išdavikas!.. 

Samentas šypsodamasis prisiartino prie jo ir tarė: 

— Pažinau tave iš to šūkio, Mefri. Kai negali būti apgavikas, esi 
tik kvailys... 

Visi nustėro, o Samentas su ramia ironija kalbėjo: 

— Nors tiesa, kad šiuo momentu esi ir apgavikas, ir kvailys. Ap- 
gavikas, nes įkalbinėji Labirinto sargams, kad tas niekšas turi dvi- 
gubo regėjimo dovaną, c kvailys, jei manai, kad tavim patikės. Ge- 
riau jau iš karto pasakyk, kad ir Pta šventykloje yra smulkūs Labi- 
rinto planai... 

— Tai melas!..— sušuko Meiris. 

— Paklausk šitų žmonių, kuo jie daugiau tiki — tavim ar ma- 
nim? Aš esu čia, nes suradau planus Seto šventykloje, o tu atėjai iš 
nemariojo Pta malonės... — juokdamasis užbaigė Samentas. 

— Suriškite tą išdaviką ir melagį!..— suriko Mefris. 

Samentas žengė kelis žingsnius atgal, paskui greitai išsitraukė iš 
po drabužių buteliuką ir keldamas jį prie lūpų tarė: 

— Mefri, tu iki pat mirties būsi kvailas... Tik tada esi apsukrus, 
kai tau rūpi pinigai... 

Jis pridėjo buteliuką prie iūpų ir susmuko ant grindų. 

Ginkluotieji puolė prie mirštančiojo, pakėlė, bet jis krito jiems 
iš rankų. 

— Tepasilieka jis čia kaip kiti...— tarė Labirinto prižiūrėtojas. 

Visas būrys išėjo iš salės ir rūpestingai uždarė slaptas duris. Ne- 
trukus jie išėjo iš Labirinto požemių. 

Atsidūręs kieme Mefris liepė savo žyniams paruošti arkliais pa- 
kinkytus neštuvus ir tučtuojau drauge su miegančiu Likonu išvyko 
į Memfį. | 

Labirinto sargai, nepaprastų įvykių apstulbinti, žvalgėsi čia vie- 
nas į kitą, čia į Mefrio palydą, kuri jau baigė išnykti geltoname dul- 
kių debesyje. 

— Negaliu patikėti, — tarė vyriausiasis prižiūrėtojas, — kad mūsų 
dienomis atsirastų žmogus, kuris galėtų įsibrauti į požemius... 

— Jūsų kilnybė užmiršti, jog šiandien buvo trys tokie žmonės, — 
tarė vienas jaunesnysis žynys dėbčiodamas į jį šnairomis. 

— A... a... tiesa!..— atsakė Labirinto sargybos viršininkas.— 
Turbūt dievai man protą sumaišė?..— pridūrė jis trindamas kaktą ir 
spausdamas kabantį ant krūtinės amuletą. 

— Ir du iš jų pabėgo, — atsakė jaunesnysis žynys, — komedian- 
tas Likonas ir šventasis Mefris. 

— Kodėl neatkreipei mano dėmesio į tai ten... požemyje!..— pa- 
sipiktino viršininkas. 

— Nežinojau, kad taip įvyks... 

— Vargas mano galvai!..— šaukė vyriausiasis žynys.— Ne šių 
rūmų viršininkų, o durininku dera man būti... Mus buvo įspėję, kad 
kažkas braunasi į Labirintą, ir aš neužkirtau tam kelio... O dabar vėl 
išleidau du pavojingiausius, kurie atves čia visus, kuriuos tik norės... 
Ak, vargas man!.. 

— Jūsų kilnybei nėra ko nusiminti,— atsiliepė kitas žynys.— 
Mūsų teisės yra aiškios... Išsiųsk, jūsų kilnybe į Memfį keturis ar- 
ba šešis mūsų žmones ir aprūpink juos nuosprendžiais. Visa kita — 
jų reikalas... 

— Betgi aš tikrai netekau proto! — aimanavo vyriausiasis 
prižiūrėtojas. 

— Kas įvyko, tai įvyko, — pertarė jaunesnysis žynys neslėpda- 
mas ironijos.— Viena tik aišku, kad žmonės, kurie ne tik sugebėjo 
patekti į požemius, bet dargi vaikščiojo juose kaip po savo namus, 
tokie Žmonės negali gyventi... 

— Tad paskirkite šešis iš mūsų milicijos... 

— Suprantama!.. Reikia pagaliau baigti su tuo! — pritarė žyniai 
sargai. 

— Kažin ar tik Mefris neveikė susitaręs su kilniausiuoju Herho- 
ru? — sukuždėjo kažkuris. 

— Gana! — sušuko vyriausiasis prižiūrėtojas. — Radę Herhorą La- 
birinte, pasielgsime pagal įstatymus. Bet nei spėlioti, nei įtarti ko 

nors... negalima... Tegul raštininkai paruošia nuosprendžius Mefriui 
ir Likonui, tegul paskirtieji kuo skubiausiai vyksta paskui juos, 0 mi- 
licija sustiprina sargybas. Reikia taip pat patikrinti rūmų kambarius 
ir surasti, pro kur Samentas įėjo... Nors esu tikras, kad mėgdžiotojų 
atsiras negreit... 

Po poros valandų šeši žmonės išvyko į Memfį. 

Jau paofio 18 dieną Egipte prasidėjo suirutė. Susisiekimas tarp 
žemutinės ir aukštutinės valstybės dalių nutrūko, prekyba liovėsi, Ni- 
lu plaukiojo tik sargybiniai laivai, sausumos kelius užėmė kariuo- 
menė, kuri žygiavo į miestus, turinčius garsesnes šventyklas. 

Laukuose dirbo tik šventykloms priklausančių dvarų valstiečiai. 
O bajorų, nomarchų ir ypač faraono dvaruose linai stovėjo nerauti, 
dobilai nepjauti, vynuogės nenuraškytos. Valstiečiai nieko nedirbo, 
tik bastydamiesi gaujomis dainavo, valgė, gėrė ir grasino žyniams 
bei finikiečiams. 

Miestuose krautuvės buvo uždarytos, o netekę darbo amatininkai 
ištisomis dienomis vien tik ir tekalbėjo apie valstybės pertvarkymą. 
Visa tai jau nebebuvo naujiena Egiptui, bet reiškėsi tokiu grėsmin- 
gu mastu, kad mokesčių rinkėjai ir net teisėjai pradėjo slapstytis, juo 
labiau kad policija labai švelniai žiūrėjo į paprastos liaudies sava- 
valiavimą. 

Krito į akis ir dar vienas dalykas — tai valgių ir vyno gausu- 
mas. Smuklėse ir valgyklose, ypač finikiečių, tiek Memfyje, tiek ir 
provincijoje, kiekvienas, kas tik norėjo ir kiek norėjo, galėjo valgy- 
ti ir gerti už labai mažą mokestį arba ir visai nemokamai. 

Buvo kalbama, kad jo šventenybė iškėlė savo liaudžiai puotą, kuri 
truks visą mėnesį. 

Dėl pasunkėjusio ir net nutrūkusio susisiekimo miestai maža ką 
težinojo, kas darosi jų kaimynystėje. Ir tik faraonas, o dar geriau 
žyniai suvokė bendrą šalies būklę. 

Tai būklei pirmiausia buvo būdingas skilimas tarp Aukštutinio, 
arba Tėbų, ir Žemutinio, arba Memfio, Egipto. Tėbuose persvarą 
turėjo žynių šalininkai, Memfyje — faraono. Tėbuose kalbėjo, kad 
Ramzis XIII yra pamišęs ir norįs parduoti Egiptą finikiečiams, o 
Memfyje buvo įrodinėjama, kad žyniai norį nunuodyti faraoną ir 
įvesti į kraštą asirus. 

Paprasti žmonės tiek šiaurėje, tiek pietuose, instinktyviai linko 
Ramzio pusėn. Bet liaudis buvo pasyvi ir svyruojanti jėga. Kai 
kalbėdavo valdžios agitatorius, valstiečiai būdavo pasirengę užpulti 
šventyklas ir mušti žynius, o kai išeidavo dvasininkų procesija, jie 
puldavo kniūbsti ir stingdavo iš baimės, klausydami pranašavimų 
apie kažkokias nelaimes, kurios jau šį mėnesį gresia Egiptui. 

Išsigandę bajorai ir nomarchai beveik visi suvažiavo į Memfį mal- 
dauti faraono, kad jis gelbėtų juos nuo maištaujančių valstiečių. Bet 
kadangi Ramzis XIII patarinėjo jiems būti kantriems ir netramdė pra- 
stuomenės, didikai ėmė tartis su žynių kasta. 

Tiesa, Herhoras tylėjo arba taip pat siūlė turėti kantrybės, bet kiti 
vyresnieji žyniai įrodinėjo didikams, kad Ramzis yra beprotis ir kad 
reikėtų jį nušalinti nuo valdžios. 

Pačiame Memfyje viena greta kitos veikė dvi grupės — bedie- 
viai, kurie gėrė, triukšmavo ir drabstė purvais šventyklų sienas ir net 
statulas, ir dievobaimingieji, daugiausia seniai ir moterys, kurie mel- 
dėsi gatvėse, viešai pranašaudami nelaimes ir šaukdamiesi dievų pagalbos. 
Bedieviai kasdien padarydavo kokią nors piktadarystę, tarp dievobai- 
mingųjų kasdien koks nors ligonis arba luošys atgaudavo sveikatą. 

Bet keistas dalykas: nors aistros buvo įsisiūbavusios, abi grupės 
nedarė viena kitai skriaudos, o juo labiau nesigriebė smurto priemo- 
nių. O taip buvo todėl, kad kiekviena iš jų kėlė sąmyšį, vadovau- 
jant aukštesniems sluoksniams pagal apgalvotą planą. 

Faraonas, dar nesutelkęs visos kariuomenės ir nesurinkęs visų įro- 
dymų prieš žynius, nedavė lemiamo signalo šventyklas užpulti, o 
žyniai tarytum kažko laukė. Bet jau buvo matyti, kad šiandien jie 
nesijaučia tokie silpni, kaip tuojau po delegatų balsavimo. Ir pats 
Ramzis XIII susimąstė, kai jam iš visų pusių buvo pranešama, jog 
šventyklų valstiečiai beveik visai nesikiša į riaušes ir dirba. 

— Ką tai reiškia? — klausė pats save faraonas.— Argi tie pli- 
kagalviai mano, kad aš neišdrįsiu paliesti šventyklų, ar jie turi ko- 
kių nors man nežinomų apsigynimo priemonių? 

Paofio 19 dieną policija pranešė valdovui, kad praėjusią naktį 
liaudis pradėjo ardyti Horo šventyklą supančius mūrus. 

— Ar liepėt jiems tai daryti?..— paklausė faraonas policijos 
viršininką. 

— Ne. Jie puolė savo iniciatyva. 

— Prilaikykit juos švelniai... prilaikykit...— tarė viešpats.— Po 
kelių dienų galės daryti, kas tik jiems patinka. Bet dabar tegul dar 
nebruzda taip smarkiai... 

Ramzis XIII, kaip vadas ir nugalėtojas prie Sodos ežerų, žinojo, 
kad kartą puolusių atakon minių jau niekas nebesulaikys — jos pri- 
valo sumušti arba pačios turi būti sumuštos. Jeigu šventyklos nesi- 
gins, prastuomenė susidoros su jomis, bet jeigu ryšis gintis?.. 

Tokiu atveju liaudis išsibėgios ir teks į tą vietą pasiųsti kariuo- 
menę, kurios, tiesa, yra daug, bet ne tiek, kiek reikia pagal faraono 
apskaičiavimus. 

Be to, Hiramas dar negrįžo iš Pi Basčio su laiškais, įrodančiais 
Herhoro ir Mefrio išdavystę. Ir kas svarbiausia, palankūs faraonui 
žyniai turi suteikti pagalbą kariuomenei tik paofio 23-iąją. Tad kaip 
įspėti juos tokioje daugybėje šventyklų, esančių toli viena nuo ki- 
tos? Taigi atsargumo dėlei reikėjo vengti santykių su tais Žyniais, 
nes tai galėjo juos išduoti. 

Tais sumetimais Ramzis XIII nepageidavo, kad liaudis anksčiau 
pultų šventyklas. 

Tačiau, priešingai faraono valiai, riaušės stiprėjo. Prie Izidės šven- 
tyklos buvo užmušti keli dievobaimingieji, kurie pranašavo Egiptui 
nelaimes arba stebuklingu būdu pasveiko. Prie Pta šventyklos mi- 
nia užpuolė procesiją, sumušė žynius ir sudaužė šventąją valtį, ku- 
ria keliavo dievo statula. Beveik tuo pačiu laiku atlėkė estafetės iš 
Sechemo ir Anu miestą su pranešimais, kad liaudis braunasi į šven- 
tyklas, o Cherau mieste įsibrovė ir net išniekino švenčiausią vietą. 

Pavakare beveik vogčiomis atėjo į jo šventenybės rūmus žynių 
delegacija. Garbingi pranašai verkdami puolė viešpačiui po kojų ir 
maldavo, kad jis užsistotų dievus ir šventyklas. 

Tas visai netikėtas įvykis suteikė Ramziui didelį džiaugsmą, ir 
jis dar labiau pasikėlė į puikybę. Jis liepė delegatams atsikelti ir ma- 
loningai atsakė, kad jo pulkai visada pasirengę ginti šventyklas, jei- 
gu tik bus ten įvesti. 

— Aš neabejoju, — kalbėjo jis, — kad patys kurstytojai pasitrauks, 
kai pamatys, jog dievų namus yra užėmusi kariuomenė. 

Delegatai svyravo. 

— Jūsų šventenybei yra žinoma, — atsakė vyriausias iš jų, — kad 
kariuomenei negalima įžengti net už šventyklų tvoros... Todėl mes 
turime pasiteirauti vyriausiųjų žynių nuomonės... 

— Gerai, pasitarkite, — atsakė viešpats.— Aš nemoku daryti ste- 
buklų ir sėdėdamas savo rūmuose neapginsiu šventyklų. 

Nusiminę delegatai išėjo iš faraono namų, kuris jiems išvykus 
sušaukė slaptą pasitarimą. Ramzis buvo įsitikinęs, jog Žyniai pasi- 


Trečia knyga 580 


duos jo valiai, viešpačiui nė į galvą neatėjo, kad delegacija yra Her- 
horo sumanyta gudrybė jį suklaidinti. 

Kai į rūmus susirinko aukšti civiliai ir kariniai pareigūnai, Ram- 
zis išdidžiai prabilo: 

— Aš norėjau, — tarė jis, — užimti Memfio šventyklas tik pao- 
fi0 23 dieną... Bet manau, kad geriau tai padaryti rytoj... 

— Mūsų kariuomenė dar nesutelkta...— pastebėjo Tutmozis. 

— Ir dar neturime Herhoro laiškų Asirijai, — pridūrė didysis rašti- 
ninkas. 

— Nesvarbu! — atsakė faraonas.— Tegul liaudis rytoj sužino, 
kad Herhoras ir Mefris yra išdavikai, o nomarchams ir žyniams pa- 
teiksime įrodymus po poros dienų, kai Hiramas sugrįš iš Pi Basčio. 

— Naujas jūsų šventenybės įsakymas labai keičia ankstyvesnį 
planą,— pasakė Tutmozis.— Rytoj mes neužimsime Labirinto... O 
jeigu i1r Memfyje šventyklos išdrįs pasipriešinti, tai mes neturėsime 
net taranų vartams išversti... 

— Tutmozi,— atsakė viešpats, — aš galėčiau nesiaiškinti dėl sa- 
vo įsakymų... Bet noriu jus įtikinti, kad mano širdis giliau suvokia 
įvykių eigą... Kad liaudis, — kalbėjo jis, — jau šiandien užpuldinėja 
šventyklas, tai rytoj ji norės ten įsiveržti. Jeigu nepalaikysime liau- 
dies, ji bus atremta ir, šiaip ar taip, po trijų dienų nebeturės ūpo 
drąsiems veiksmams. 

Žyniai jau šiandien siunčia delegaciją. Matyt, jie silpni. O po ke- 
lių dienų jų šalininkų skaičius liaudyje gali padidėti... 

Entuziazmas ir baimė — tarsi vynas ąsotyje: kiek išpili, tiek jo 
sumažėja, ir tik tas gali atsigerti, kas laiku pakiša savo puodelį. Juk 
liaudis šiandien yra pasiruošusi užpulti, o priešai išsigandę. Tad pa- 
sinaudokime tuo, nes, sakau, po kelių dienų laimė gali mus apleisti 
ar net atsigręžti prieš mus... 

— Ir maistas baigiasi, — įsikišo iždininkas.— Po trijų dienų pra- 
stuomenė turi grįžti į darbą, nes neturėsime kuo jos maitinti dykai... 

— Taigi matai!..— pasakė faraonas Tutmoziui. — Aš pats įsakiau 
policijos viršininkui, kad prilaikytų prastuomenę. Bet kai jos nebe- 
galima sutramdyti, reikia pasinaudoti sąjūdžiu. Patyręs jūrininkas ne- 
kovoja nei su srove, nei su vėju, bet leidžiasi jų nešamas paties pa- 
sirinkta kryptimi... 

Tuo metu įėjo pasiuntinys su pranešimu, kad liaudis puola sve- 
timšalius. Buvo užpulti graikai, sirai ir ypač finikiečiai... Daug krau- 
tuvių apiplėšta ir keli žmonės užmušti. 

* — Štai įrodymas, — pasipiktinęs sušuko valdovas, — kad negali- 
ma vesti minios iš kartą nurodyto jai kelio!.. Rytoj tegul kariuomenė 
būna prie šventyklų... Ir tegul tuojau įžengia į jas, jeigu liaudis 
pradės ten brautis arba... Arba jeigu spaudžiama ims trauktis... 

Tiesa, vynuogės turi būti raškomos paofio mėnesį. Bet ar atsiras 
toks sodininkas, kuris paliktų jas ant vynuogienojų, jeigu jos prisir- 
po mėnesiu anksčiau?.. 

Kartoju — aš norėjau uždelsti prastuomenės riaušės, kol užbaig- 
sime savo pasiruošimus. Bet kai atidėlioti nebegalima, pasinaudo- 
kime pučiančiu vėju ir kelkime bures!.. 

Rytoj Herhoras ir Mefris turi būti suimti ir atvesti į rūmus. O 
su Labirintu baigsime po kelių dienų. 

Tarybos nariai pripažino, kad faraono sprendimas yra geras, ir 
išsivaikščiojo stebėdamiesi jo ryžtingumu ir išmintimi. Net genero- 
lai pasakė, kad geriau pasinaudoti pasitaikiusia proga, negu kaupti 
jėgas tam laikui, kada proga jau bus praėjusi. 

Jau buvo naktis, kai atbėgo antras pasiuntinys iš Memfio su pra- 
nešimu, kad policijai pavyko apsaugoti svetimšalius. Bet liaudis 
įtūžusi ir nežinia, ko ji griebsis rytoj. 

Nuo to laiko pasiuntiniai ėjo vienas po kito. Vieni atnešė žinių, 
kad nedidelės masės valstiečių, ginkluotų kirviais ir vėzdais, iš visų 
pusių traukia į Memfį. Iš kitur buvo pranešama, kad Pemės, Seche- 
mo ir Ono apylinkėse žmonės bėga į laukus šaukdami, jog rytoj bus 
pasaulio pabaiga. Kitas pasiuntinys atvežė laišką iš Hiramo, kuris 
pranešė, kad netrukus atvyks. Dar kitas pranešė, kad šventyklų pul- 
kai slaptai skverbiasi į Memfį ir, kas svarbiausia, iš Aukštutinio 
Egipto slenka stiprūs liaudies ir kariuomenės būriai, priešiškai nu- 
siteikę finikiečių ir net jo šventenybės atžvilgiu. 

“Kol jie ateis, — galvojo faraonas, — aš jau turėsiu savo rankose 
vyriausiuosius žynius ir net Nitagero pulkus... Keliomis dienomis 
pavėlavo..." 

Pagaliau buvo pranešta, kad kai kur vieškeliuose kariuomenė 
sučiupo persirengusius žynius, kurie mėgino prasiskverbti į jo šven- 
tenybės rūmus, tikriausiai su blogais ketinimais. 

— Tegul juos atveda pas mane, — juokdamasis atsakė faraonas.— 
Noriu pamatyti tuos, kurie išdrįso turėti blogų kėslų prieš mane!.. 

Apie vidunaktį sarbingoji karalienė Nikotrė pareikalavo iš jo 
šventenybės audiencijos. 

Kilmingoji dama buvo išbalusi ir virpėjo. Ji liepė Iažininikatas 
išeiti iš kambario, o kai pasiliko viena su faraonu, verkdama tarė: 

— Sūnau mano, atnešu tau labai blogų pranašysčių... 

— Geriau norėčiau, karaliene, išgirsti tikslių Žinių apie mano 
priešų jėgas ir sumanymus... . 

— Siandien vakare dieviškosios Izidės statula mano maldykloje 
nusigręžė veidu į sieną, vanduo šventoje cisternoje paraudonavo kaip 
kraujas... 

— Tai rodo, — atsakė faraonas, — kad rūmuose yra išdavikų. Bet 
jie nėra labai pavojingi, jeigu moka tik vandenį teršti ir statulas ap- 
sukinėti. 

— Visi mūsų tarnai,— kalbėjo karalienė,— visa liaudis yra įsi- 
tikinusi, kad tavo kariuomenei įžengus į šventyklas, Egiptą ištiks di- 
delė nelaimė... 

— Didesnė nelaimė, — tarė viešpats, — yra žynių įžūlumas. Ma- 
no amžinai gyvojo tėvo įleisti į rūmus, jie šiandien tariasi esą jų šei- 
mininkai... Bet, dėl dievų meilės, kuo gi aš pagaliau tapsiu jiems 
taip įsigalėjus! Ir nejaugi man negalima pareikalauti savo karališkųjų 
teisių?.. 

— Bet... bet...— pagalvojusi pasakė karalienė, — būki bent gai- 
lestingas... Taip, teises tu privalai atgauti, bet neleisk savo kareiviams 
niekinti šventyklų ir skriausti dvasininkų... Atsimink, kad malonin- 
gi dievai siunčia džiaugsmą Egiptui, o žyniai, tegu ir darė klaidų (kas 
gi jų nedaro!), neįkainojamai pasitarnavo mūsų šaliai... Pagalvok tik, 
kad nuskurdinęs ir išvaikęs juos sunaikinsi išmintį, kuri mūsų vals- 
tybę iškėlė aukščiau už kitas tautas... 

Faraonas paėmė motiną už abiejų rankų, pabučiavo ją ir juokda- 
masis atsakė: 

— Amžinai moterys perdeda!.. Tu, motin, kalbi su manim, lyg 
aš būčiau ne faraonas, o laukinių hiksų vadas. Argi aš noriu nu- 
skriausti žynius?.. Argi aš niekinu jų mokslą, nors ir tokį tuščią kaip 
žvaigždžių stebėjimas?.. Juk jos ir be mūsų keliauja sau po dangų, 
nepraturtindamos mūsų nė vienu utenu... 

Man apmaudą kelia ne jų išmintis ir pamaldumas, o skurstantis 
Egiptas, kuris dūsta iš bado ir bijo net menkiausio asirų grasinimo. 
Tuo tarpu žyniai būdami taip išmintingi ne tik nenori man suteikti 
pagalbos įgyvendinti mano sumanymų, bet begėdiškiausiai jiems 
priešinasi. 

Tad leisk, motin, įtikinti juos, kad ne jie, 0 aš esu savo valdų 
viešpats. Aš nemokėčiau keršyti paklusniems, bet sutrypsiu spran- 
dus įžūliems. 

Jie tai žino, bet dar netiki ir neturėdami realių jėgų nori mane 
išgąsdinti pranašaudami kažkokią nelaimę. Tai jų paskutinis ginklas 
ir išeitis... Tačiau supratę, kad aš nebijau gąsdinimų, jie nusilenks... 
Ir tada nė vienas akmuo nenukris nuo jų šventyklų, nedings nė vie- 
nas žiedas iš jų lobynų... 

Aš juos pažįstu!.. Šiandien jie pučiasi, nes esu toli nuo jų. Bet 
kai aš ištiesiu savo bronzinę ranką, jie puls kniūbsti, ir visas tas 
sąmyšis pasibaigs ramybe ir visuotine gerove. 

Karalienė apkabino valdovo kojas ir paguosta išėjo, prisaikdinu- 
si Ramzį, kad jis gerbs dievus ir bus gailestingas ių tarnams. 

Motinai išėjus faraonas pasišaukė Tutmozį. 

— Vadinasi, rytoj, — tarė viešpats, — mano kariuomenė užims 
šventyklas. Tačiau pranešk pulkininkams, težino jie mano valią, kad 
šventieji namai nebūtų paliesti ir kad niekas nepakeltų rankos prieš 
žynius. 

— Net prieš Mefrį ir Herhorą?..— paklausė Tutmozis. 

— Net prieš juos, — atsakė faraonas.— Jie bus pakankamai nu- 
bausti, kai, pašalinti iš dabartinių postų, apsigyvens prie mokslo 
šventyklų, kad galėtų nekliudomi melstis ir puoselėti išmintį... 

-— Bus, kaip jūsų šventenybė įsako... Nors... 

Ramzis pakėlė pirštą parodydamas, kad nelinkęs klausytis jokių 
prieštaravimų. Ir paskui, norėdamas pakeisti pasikalbėjimo temą, šyp- 
sodamasis tarė: 

— Atsimeni, Tutmozi, manevrus prie Pi Bailio?.. Jau praėjo dveji 
metai... Ar galėjai tada, kai aš niršau dėl žynių įžūlumo ir godumo, 
pamanyti, kad taip greitai suvesiu su jais sąskaitas?.. 

O vargšė Sara... O mano mažas sūnelis... Koks jis buvo gražus... 

Dvi ašaros nuriedėjo faraono veidu. 

— Iš tikrųjų, — pasakė jis, — jeigu aš nebūčiau sūnus dievų, ku- 
rie yra gailestingi ir kilniadvasiai, mano priešai rytoj išgyventų sun- 
kias valandas... Kiek jie mane žemino... Kiek kartų ašaros man 
temdė akis dėl jų kaltės!.. 

Paofio 20 dieną Memfis atrodė lyg didelės šventės metu — nie- 
kas nedirbo, net nešikai nebenešiojo krovinių. Visi žmonės sugužėjo 
į aikštes ir gatves arba rinkosi prie šventyklų, daugiausia prie Pta 
maldyklos, kuri buvo labiausiai įtvirtinta. Ten susirinko aštuoni dva- 
sininkai ir pasauliečiai pareigūnai, vadovaujami Herhoro ir Mefrio. 

Netoli šventyklų stovėjo neišrikiuota kariuomenė, kad kareiviai 
galėtų kalbėtis su liaudimi. 

Tarp prastuomenės ir kariuomenės būriuose zujo daugybė prekiau- 
tojų su duonos pintinėmis, su ąsočiais ir odiniais maišais, kuriuose 
buvo vynas. Jie vaišino žmones nemokamai. Jeigu kas paklausda- 
vo, kodėl neima pinigų, vieni paaiškindavo, kad tai jo šventenybė 
"vaišina savo valdinius, o kiti atsakydavo: 

— Valgykit ir gerkit, dievobaimingieji egiptiečiai, nes nežinia, ar 
sulauksime rytdienos!.. 

Tai buvo žynių prekiautojai. 

Minioje slampinėjo daugybė agentų. Vieni garsiai įrodinėjo klau- 
sytojams, jog žyniai maištauja prieš viešpatį ir net nori jį nunuody- 
ti už tai, kad jis pažadėjo liaudžiai septintą poilsio dieną. Kiti 
kuždėjo, kad faraonas pamišo ir susimokė su svetimšaliais pražudy- 
ti šventyklas ir Egiptą. Anie ragino liaudį užpulti šventyklas, kur 
žyniai su nomarchais tariasi kaip engti amatininkus ir valstiečius. 
Šitie būgštavo, kad užpuolus šventyklas gali įvykti didelė nelaimė... 

Kad ir kaip būtų, nežinia iš kur prie Pta šventyklos atsirado keli 
didžiuliai rąstai ir krūvos akmenų. 

Rimti Memfio pirkliai vaikščiodami minioje visiškai neabejojo, 
kad liaudies sąmyšis buvo sukeltas dirbtinai. Smulkūs raštininkai, po- 
licininkai, darbininkų karininkai ir persirengę kariuomenės dešimti- 
ninkai, jau net nebeslėpė nei savo oficialių pareigų, nei to, kad nori 
sukurstyti liaudį, kad užimtų šventyklas. Iš kitos pusės, paraschitai, 
elgetos, šventyklų tarnai ir žemesnieji dvasininkai, nors ir norėjo pa- 
sislėpti, bet negalėjo; kiekvienas, kas neprarado proto, matė, kad ir 
jie skatina prastuomenę smurtui!.. 

Todėl apdairūs Memfio miestiečiai buvo nustebinti tokio žynių 
kastos elgesio, pagaliau ir žmonės neberodė vakarykščio entuziaz- 
mo. Tikrieji egiptiečiai nebegalėjo suprasti, kas darosi ir kas iš 
tikrųjų kursto riaušes. Chaosas didėjo dar ir dėl puskvaišių šventeivų, 
kurie nuogi lakstė gatvėmis ir žalodami iki kraujo kūną šaukė: 

— Vargas Egiptui!.. Bedievybė peržengė ribas ir artėja teismo va- 
landa!.. Dievai parodys savo galią įžūliai neteisybei!.. 

Kariuomenė laikėsi ramiai — laukė, kol liaudis pradės veržtis į 
šventyklas. Mat toks buvo faraono įsakymas, antra, karininkai nu- 
matydami šventyklose spąstus norėjo, kad geriau tegul žūsta prastuo- 
menė negu kareiviai. Kareiviai ir taip turės pakankamai darbo. 

Bet minia, nepaisydama agitatorių šūkavimų ir veltui dalijamo vy- 
no, abejojo — valstiečiai žvalgėsi į amatininkus, amatininkai į vals- 
tiečius, ir visi kažko laukė. 

Staiga apie pirmą valandą popiet iš šoninių gatvių prie Pta šven- 
tyklos atgarmėjo girta gauja, ginkluota kirviais ir basliais. Tai buvo 
žvejai, graikų jūrininkai, piemenys, libių valkatos, net kaliniai iš 
Tūros kasyklų. Gaujos priekyje ėjo milžiniško ūgio darbininkas su 
deglu. Jis atsistojo priešais šventyklos vartus ir skardžių balsu ėmė 
šaukti: 

— Ar jūs žinote, tikintieji, dėl ko čia tariasi vyriausieji Žyniai ir 
nomarchai?.. Jie nori priversti jo šventenybę Ramzį, kad jis atimtų 
iš darbininkų po vieną miežinį paplotėlį per dieną, o valstiečius 
apdėtų nauju mokesčiu — po vieną drachmą nuo žmogaus... 

Todėl sakau jums, kad darote kvailystę ir niekšybę stovėdami čia 
rankas sudėję!.. Reikia pagaliau išgaudyti tas šventyklų žiurkes ir ati- 
duoti į rankas faraonui, mūsų viešpačiui, kurį tie bedieviai susimokė 
nuskriausti!.. Jeigu mūsų valdovas turės nusileisti žynių tarybai, kas 
tada užstos dorus žmones? 

— Jis sako tiesą!..— pasigirdo balsai minioje. 

— Viešpats lieps duoti mums septintą poilsio dieną... 

— Ir padovanos mums žemės... 

— Jo širdis visada buvo gailestinga prastuoliams!.. Atsimenat, 
kaip prieš dvejus metus jis davė laisvę valstiečiams, atiduotiems teis- 
mui už žydės dvaro užpuolimą?.. 

— Aš pats mačiau, kaip prieš dvejus metus jis sumušė raštininką, 
kuris ėmė iš valstiečių neteisingus mokesčius... 

— Tegyvuoja amžinai mūsų viešpats Ramzis XIII, nuskriaustųjų 
globėjas!.. 

— Tik pažiūrėkite,— pasigirdo balsas iš toli, — gyvuliai patys 
grįžta iš ganyklų, lyg jau artėtų vakaras... 

— Ką ten gyvuliai!.. Čiupkime žynius!.. 

— Ei jūs! — sušuko milžinas prie šventyklos vartų.— Atidaty- 
kit geruoju, mes norim pasižiūrėti, dėl ko vyriausieji Žyniai tariasi 
su nomarchais... 

-— Atidarykit... nes išversime vartus!.. 

— Keistas dalykas, — kalbėjo kažkas tolumoj,— paukščiai tupia 
miegoti... O juk dar vidudienis... . 

— Kažkas negera darosi ore!.. 

-— Dievai! Jau naktis leidžiasi, o aš dar nepriskyniau salotų pie- 
tums...— stebėjosi viena mergina. 

Tačiau tas pastabas nustelbė girtos gaujos šūkavimai ir rąstų dun- 
desys į varinius šventyklos vartus. 

Jeigu minia būtų mažiau domėjusis užpuolikų smurtu, jau būtų 
pastebėjusi, kad gamtoje vyksta kažkoks nepaprastas reiškinys. Saulė 
švietė, danguje nebuvo nė vieno debesėlio, ir vis dėlto dienos švie- 
sa ėmė blankti ir padvelkė šaltis. 
 — Duokit čia dar vieną rąstą!..— šaukė šventyklos užpuolikai.— 

Vartai pasiduoda!.. 

— Stipriau!.. Dar kartą!.. 

Stebinti minia ūžė kaip audra... Vienoj kitoj vietoj nuo jos 
atitrūko mažos grupės ir jungėsi prie užpuolikų. Pagaliau visa žmo- 
nių masė iš lėto nusiūbavo prie šventyklos. 

Nors buvo vidudienis, sutemos didėjo, Pta šventyklos soduose 
pragydo gaidžiai. Bet minia jau buvo taip įniršusi, kad mažai kas 
pastebėjo tuos pasikeitimus. 

— Žiūrėkite! — šaukė kažkoks elgeta.— Štai artinasi teismo die- 
na... Dievai... 

Jis norėjo dar kalbėti, bet gavęs lazda per galvą sudribo vietoje. 

Ant šventyklos mūrų ėmė ropštis nuogos, bet ginkluotos figūros. 
Karininkai pašaukė kareivius rikiuotis būdami tikri, kad netrukus teks 
paremti minios ataką. | 

— Ką tai reiškia?..— kuždėjosi kareiviai žiūrėdami į dangų. — 
Debesų nėra, o vis dėlto pasaulis atrodo lyg per audrą. 

— Mušk!.. Laužk!..— sklido riksmai nuo šventyklos. Rąstų dun- 
desys darėsi vis dažnesnis. 

Tuo metu terasoje, esančioje viršum vartų, pasirodė Herhoras, kurį 
lydėjo dvasininkų ir pasauliečių pareigūnų būrys. Vyriausiasis žynys 
buvo apsivilkęs auksiniu arnotu, o ant galvos turėjo Amenchotepo 
kepurę, apjuostą karališkąja gyvate. 

Herhoras pažvelgė į didžiules žmonių mases, apsupusias šven- 
tyklą, ir pasilenkęs į šturmuojančią gaują tarė: 

— Kad ir kas jūs būtumėt, tikintieji ar pagonys, dievų vardu krei- 
piuosi į jus — palikite šventyklą ramybėje... 

| Žmonių klegesys staiga nuščiuvo, tebuvo girdėti rąstų dūžiai į va- 
rinius vartus. Bet tuojau nutilo ir rąstų keliamas dundesys. 

— Atidarykit vartus! — sušuko iš apačios milžinas. — Norime 
įsitikinti, ar neruošiat išdavystės prieš mūsų viešpatį... 

— Sūnau mano, — atsakė Herhoras,— pulk ant kelių ir maldauk 
dievus, kad tau atleistų šventvagystę... 

— Tai tu prašyk dievų, kad tave užstotų!..— sušuko gaujos va- 
das ir čiupęs akmenį sviedė jį į viršų, į vyriausiąjį žynį. 

Tą pačią akimirką iš pilono lango švirkštelėjo milžinui į veidą 
plonytė lyg vandens srovelė. Banditas susverdėjo, pakėlė rankas ir 
griuvo. 

Arčiausiai stovintieji bailiai sušuko, o tolimesnės gretos nežino- 
damos, kas atsitiko, į tai atsakė juoku ir keiksmais. 

— Laužkit vartus!..— šaukė iš galo, ir akmenų kruša pasipylė į 
Herhorą ir jo palydą. 

Herhoras iškėlė abi rankas aukštyn ir, miniai vėl nutilus, skardžiu 
balsu sušuko: 

— Dievai! Jūsų globai atiduodu šventyklas, kurias puola išdavi- 
kai ir šventvagiai... 

Po valandėlės kažkur viršum šventyklos pasigirdo nežemiškas balsas: 

— Aš nugręžiu savo veidą nuo prakeiktos liaudies, ir tamsa te- 
apgaubia žemę!.. 

Ir įvyko siaubingas dalykas — sulig šiais žodžiais saulė pamažu 
paliovė švietusi. Nuskambėjus paskutiniam žodžiui, pasidarė tamsu 
kaip naktį, danguje sužibo žvaigždės, o vietoj saulės stovėjo juodas 
skritulys, apjuostas liepsnų ratilo... 

Klaikus riksmas išsiveržė iš šimto tūkstančių krūtinių. Šturmuo- 
jantieji vartus metė rąstus, valstiečiai suvirto kniūbsti ant žemės... 

—- Štai atėjo teismo ir mirties diena!..— aimanavo kažkas gatvės 
gale. 

— Dievai... pasigailėkit!.. Šventasis vyre, apsaugok mus nuo ne- 
laimės! — ėmė šaukti minia. 

— Vargas kariuomenei, kuri vykdo bedievių viršininkų įsaky- 
mus!..— sušuko galingas balsas iš šventyklos. 

Tai išgirdę visi žmonės puolė kniūbsti, o dviejuose pulkuose, sto- 
vinčiuose prie šventyklos, kilo sąmyšis. Rikiuotė pakriko, kareiviai 
metė ginklus ir, lyg proto netekę, bėgo upės link. Vieni, lėkdami 
kaip apduję, tamsoje atsimušdavo į namų sienas, kiti griuvo ant grin- 
dinio ir juos mirtinai trypė bėgantieji iš paskos. Per porą minučių 

vietoj tankių kariuomenės kolonų aikštėje gulėjo išmėtytos ietys ir 
kirviai, o prie įėjimų į gatves išaugo krūvos sužeistųjų ir lavonų. 
Joks pralaimėtas mūšis nesibaigė tokiu sutriuškinimu. 


— Dievai... dievai!..— aimanavo ir raudojo minia, — pasigailėkite 
mūsų nekaltųjų... 
— Ozyri!..— sušuko nuo terasos Herhoras,— pasigailėk ir pa- 


rodyk savo veidą nelaimingai liaudžiai... 
— Paskutinį kartą išklausysiu savo žynių maldų, nes esu gailes- 


tingas!..— atsakė nežmoniškas balsas iš šventyklos. 
Ir tą pačią akimirką tamsa ėmė sklaidytis, ir saulė atgavo savo 
spindesį. 


Ir vėl riksmas, vėl verksmas, vėl maldos pasigirdo minioje. Svaig- 
dami iš džiaugsmo žmonės sveikino prisikeliančią saulę, glėbesčia- 
vosi, keli mirė iš susijaudinimo, — visi keliaklupsčiaudami šliaužė 
į šventyklą ir bučiavo šventus jos mūrus. 

Ant šventyklos pilono stovėjo kilnusis Herhoras, pakėlęs akis į 
dangų, o du žyniai laikė jo šventas rankas, kuriomis jis išsklaidė 
tamsą ir išgelbėjo savo liaudį nuo pražūties. 

Tokios pačios scenos, tik nelabai skirdamosios, vyko visame 
Žemutiniame Egipte. Kiekviename mieste paofio 20 dieną liaudis 
nuo pat ryto rinkosi prie šventyklų ir visur apie vidudienį kokia nors 
gauja šturmavo šventus vartus. Visur apie pirmą valandą ant pilonų 
pasirodydavo vyriausieji šventyklų žyniai su palydomis, keikė bedie- 
vius ir darė tamsą. O kai panikos apimtos minios bėgo arba krito 
ant žemės, žyniai maldavo Ozyrį parodyti savo veidą, ir — dienos 
šviesa vėl grįžo į žemę. 

Šitaip dėl saulės užtemimo išmintinga žynių partija jau ir Žemu- 
tiniame Egipte pakirto Ramzio XIII autoritetą. Per kelias minutes fa- 
raono vyriausybė, net pati to nežinodama, atsidūrė ties bedugne. Ją 
galėjo išgelbėti tiktai didelis protas ir tikslus padėties suvokimas. 
Tačiau to kaip tik ir trūko faraono rūmuose, kur šiuo sunkiu mo- 
mentu įsiviešpatavo visagalis atsitiktinumas. 

Paofio 20 dieną jo šventenybė nubudo kartu su saule ir, norėda- 
mas būti arčiau įvykių vietos, persikėlė iš didžiųjų rūmų į vilą, ku- 
ri buvo vos už valandos kelio nuo Memfio. Vienoje tos vilos pusėje 
buvo azijiečių kariuomenės kareivinės, o kitoje — Tutmozio ir jo 
žmonos, gražiosios Hebronės, rūmai. Drauge su viešpačiu čia atvy- 
ko Ramziui ištikimi aukšti pareigūnai ir pirmasis gvardijos pulkas, 
kuriuo faraonas labai pasitikėjo. 

Ramzis XIII buvo puikiai nusiteikęs. Jis išsimaudė, su apetitu pa- 
valgė pusryčius ir pradėjo priiminėti pasiuntinius, kurie kas penkio- 
lika minučių atlėkdavo iš Memfio. 

Jų pranešimai buvo vienodi, net nuobodūs. Vyriausieji Žyniai ir 
keli nomarchai, Herhoro ir Mefrio vadovaujami, užsidarė Pta šven- 
tykloje. Kariuomenė yra kupina vilčių, o liaudis pasipiktinusi. Visi 
laimina faraoną ir laukia įsakymo atakai. 

Kai devintą valandą ketvirtasis pasiuntinys pakartojo tuos pačius 
žodžius, faraonas suraukė antakius. 

— Ko jie laukia?..— paklausė viešpats.— Tegul tuojau pat atakuoja. 

Pasiuntinys atsakė, kad dar nesusirinko pagrindinė grupė, kuri turi 
užpulti šventyklą ir išversti varinius vartus. | 

Tas paaiškinimas nepatiko viešpačiui. Jis palingavo galvą ir pa- 
siuntė į Memfį karininką, kad paskubintų ataką. 

— Ką reiškia tas delsimas?..— kalbėjo jis.— Aš maniau, kad ma- 
no kariuomenė pažadins mane su žinia apie šventyklos paėmimą... 
Tik staigūs veiksmai yra pasisekimo laidas. 

Karininkas išvyko, bet prie Pta šventyklos niekas nepasikeitė. 
Liaudis kažko laukė, o pagrindinės gaujos vis dar nebuvo aikštėje. 

Galima buvo manyti, kad kažkokia kita valia sulaiko įsakymų 
vykdymą. 

Apie devintą valandą ryto ties faraono vila pasirodė karalienės Ni- 
kotrės neštuvai“*. Garbingoji dama beveik jėga įsiveržė į sūnaus kam- 
barius ir verkdama puolė viešpačiui po kojomis. 

— Ko reikalauji, motin? — tarė Ramzis sunkiai slėpdamas ne- 
kantrumą.— Ar užmiršai, kad moterims ne vieta stovykloje?.. 

— Šiandien aš nepasijudinsiu iš čia, nepaliksiu tavęs nė va- 
landėlę!..— sušuko ji.— Tiesa, tu esi Izidės sūnus ir ji tave globo- 
ja... Bet vis dėlto mane kankina nerimas. 

— O kas man gresia? — paklausė faraonas gūžtelėjęs pečiais. 

— Žynys, kuris stebi žvaigždes, — verkdama kalbėjo karalienė,-- 
pasakė vienai tarnaitei, kad jeigu šiandien... jeigu ši diena praeis tau 
laimingai, gyvensi ir viešpatausi šimtą metų... 

— Abha!.. Kurgi jis yra, tas mano likimo žinovas? 

— Pabėgo į Memfį...— atsakė karalienė. 

Faraonas susimąstė, paskui juokdamasis tarė: 

— Kaip libiai prie Sodos ežerų mėtė į mus akmenis, taip šian- 
dien Žyniai svaido į mus grasinimus... Būk rami, motin! Plepalai yra 
mažiau pavojingi negu strėlės ir akmenys. 

Iš Memfio atlėkė naujas pasiuntinys su pranešimu, kad viskas eina 
gerai, bet pagrindinė grupė dar nepasiruošusi. 

Gražiame faraono veide šmėstelėjo pyktis. Norėdamas nuraminti 
valdovą, atsiliepė Tutmozis: 

— Minia —- tai ne kariuomenė. Ji nemoka susirinkti paskirtą va- 
landą, eina kaip palaida bala ir neklauso komandos. Jeigu užimti 
šventyklas būtų patikėta pulkams, jie jau ten būtų... 

— Ką tu kalbi, Tutmozi?..— sušuko karalienė.— Kur tai girdėta, 
kad Egipto kariuomenė... 

— Užmiršai, — tarė Ramzis, — kad remiantis mano įsakymais ka- 
riuomenė turi ne užpulti, o apginti šventyklas nuo minios... 

— Dėl to taip ir vilkinami veiksmai, — nekantriai atsakė Tutmozis. 

— Štai kokie faraono patarėjai! — pasipiktino karalienė.— 
Viešpats išmintingai elgiasi, stodamas ginti dievus, o jūs, užuot švel- 
ninę, dar skatinat jį smurtui... 

Tutmoziui kraujas mušė į galvą. Laimė, jį pašaukė iš kambario 
adjutantas ir pranešė, kad vartuose sulaikytas senas žmogus, kuris 
nori kalbėti su jo šventenybe. 

— Šiandien pas mus, — murmėjo adjutantas, — visi veržiasi tik 
pas viešpatį, tarytum faraonas būtų smuklės savininkas... 

Tutmozis pagalvojo, kad vis dėlto Ramzio XII laikais niekas 
nebūtų išdrįsęs taip kalbėti apie valdovą...Bet jis apsimetė nenu- 
girdęs. 

Sargybos sulaikytas senas žmogus buvo finikiečių kunigaikštis Hi- 
ramas. Jis vilkėjo apdulkėjusiu kareivišku apsiaustu, buvo pavargęs 
1r susierzinęs. 

Tutmozis liepė jį praleisti, o kai juodu atsidūrė sode, tarė jam: 

— Tikiuosi, kad jūsų kilnybė išsimaudysi ir persirengsi, kol aš 
išprašysiu iš jo šventenybės audienciją? 

Hiramo žili antakiai pasišiaušė ir akys pasruvo krauju. 

— Po to, ką aš mačiau, — atsakė jis griežtai, — galiu ir nereika- 
lauti audiencijos. 

— Bet juk turi vyriausiųjų žynių laiškus Asirijai... 

— O kam jums tie laiškai, jeigu jūs susitaikėt su žyniais?.. 

— Ką jūsų kilnybė čia paistai? — pasišiaušė Tutmozis. 

— Aš žinau, ką kalbu!..— tarė Hiramas.— Dešimtis tūkstančių 
talentų išgavote iš finikiečių neva Egiptui vaduoti iš žynių valdžios, 
o šiandien už tai plėšiate ir žudote mus... Pasižiūrėk, kas darosi nuo 
jūros iki pirmųjų slenksčių — visur jūsų prastuomenė vaiko fini- 
kiečius kaip šunis, nes toks yra žynių įsakymas... 

— Tu pakvaišai, finikieti!.. Šiuo momentu mūsų liaudis ima Pta 
šventyklą Memfyje... 

Hiramas numojo ranka. 

— Nepaims jos! — atsakė kunigaikštis.— Apgaudinėjate mus ar- 
ba jūs patys esate apgauti... Pirmiausia turėjote paimti Labirintą ir 
jo lobius, ir tai tik paofio 23-iąją... Tuo tarpu jūs eikvojate jėgas prie 
Pta maldyklos, ir Labirintas jums jau yra žuvęs... 

Kas čia darosi?.. Kur protas?..— susijaudinęs tęsė finikietis.— 
Kam tie tuščių rūmų šturmai?.. Užpuldinėjat juos tik tam, kad būtų 
sustiprinta Labirinto apsauga! 

— Ir Labirintą paimsime,— pertraukė Tutmozis. 

— Nieko nepaimsite, nieko!.. Labirintą galėjo paimti tik vienas 
žmogus, kuriam sutrukdys šios dienos avantiūra Memfyje... 

Tutmozis sustojo ant kelio. 

— Apie ką tu kalbi? — trumpai paklausė jis Hiramą. 

— Apie netvarką, kuri viešpatauja pas jus... Apie tai, kad jūs ne- 
besat vyriausybė, o tik krūva karininkų ir aukštųjų pareigūnų, kurią 
žyniai vaiko, kur nori ir kada nori... Jau tris dienas Žemutiniame 
Egipte viešpatauja toks baisus sąmyšis, kad prastuomenė daužo mus, 
finikiečius, vienintelius jūsų draugus... O kodėl taip yra?.. Todėl, kad 
valdžia išsprūdo iš jūsų rankų ir ją pačiupo Žyniai... 

— Kalbi taip todėl, kad nežinai padėties,— atsakė Tutmozis.— 
Tiesa, kad žyniai kursto prieš mus ir organizuoja finikiečių užpuo- 
limus. Bet valdžia yra faraono rankose, bendra įvykių eiga vyksta 
pagal jo įsakymus... 

— Ir Pta šventyklos užpuolimas šiandien? — paklausė Hiramas. 

— Taip. Aš pats buvau slaptame pasitarime, kai faraonas įsakė 
paimti šventyklas šiandien, o ne dvidešimt trečiąją... 

— Na,— pertarė Hiramas,— tai aš sakau tau, gvardijos vade, kad 
jūs esate žuvę... Aš tikrai žinau, kad šios dienos užpuolimas buvo 
nuspręstas vyriausiųjų žynių ir nomarchų posėdyje, kuris įvyko Pta 
šventykloje paofio tryliktąją. 

— O kam gi jie nusprendė patys save užpuldinėti? — pašaipiu 
tonu paklausė Tutmozis. 

— Matyt, jie tuo suinteresuoti.O kad jie geriau tvarko savo rei- 
kalus, tuo aš jau įsitikinau. 

Tolesnį pasikalbėjimą pertraukė adjutantas, pakvietęs Tutmozį pas 
jo šventenybę. 

— Tiesa!.. Tiesa!..— pridūrė Hiramas.— Jūsų kareiviai ant ke- 
lio sulaikė Pentuerą, kuris turi kažką svarbaus pasakyti faraonui... 

Tutmozis nusitvėrė už galvos ir tuojau pasiuntė karininkus, kad 
surastų Pentuerą. Paskui jis nubėgo pas faraoną, o po valandėlės 

Įėjęs į faraono apartamentus, Hiramas rado ten karalienę Nikotrę, 
didįjį iždininką, didįjį raštininką ir kelis generolus. Ramzis XIII su- 
sierzinęs greitais žingsniais vaikštinėjo po salę. 

— Stai faraono ir Egipto nelaimė! — sušuko karalienė rodyda- 
ma į finikietį. 

— Gerbiamoji ponia,— nesutrikęs atsakė Hiramas ir nusilenkė, — 
laikas parodys, kas buvo ištikimas, o kas blogas jo šventenybės tarnas... 

Ramzis XIII staiga sustojo prieš Hiramą. 

— Ar turi Herhoro laiškus Asirijai?..— paklausė jis. 

Finikietis ištraukė iš po drabužių paketėlį ir tylėdamas padavė fa- 
raonui. 

— To man kaip tik reikėjo! — nudžiugo valdovas.— Reikia tuo- 
jau paskelbti liaudžiai, kad vyriausieji žyniai išdavė valstybę. 

— Sūnau mano, — maldaujančiu balsu sušuko karalienė, — tėvo 
vėlės... mūsų dievų vardu prašau tave, palūkėk porą dienų su tuo pa- 
skelbimu... Su finikiečių dovanomis reikia būti labai atsargiam... 

— Jūsų šventenybe,— pasakė Hiramas,— gali net sudeginti tuos 
laiškus. Man jie nė kiek nerūpi. 

Faraonas pagalvojo ir paslėpė paketą po liemene. 

— Ką girdėjai Žemutiniame Egipte? — paklausė viešpats. 

— Visur muša finikiečius,— atsakė Hiramas.— Mūsų namus 
griauna, rakandus grobsto, jau keliasdešimt žmonių užmušė. 

— Girdėjau!.. Tai žynių darbas, — tarė viešpats. 

— Geriau pasakyk, sūnau mano, kad tai finikiečių bedievybės ir 
lupikavimo pasekmės, — įsikišo karalienė. | 

Hiramas, pasisukęs šonu į karalienę, toliau pasakojo: 

— Jau trys dienos, kai Memfyje sėdi Pi Basčio policijos viršinin-- 
pėdsakus... 

— Kuris buvo užaugintas finikiečių šventyklose! — sušuko ka- 
ralienė Nikotrė. 

— ..„Likono,— toliau kalbėjo Hiramas,— kurį žynys Mefris 
atėmė iš policijos ir teismo... Likono, kuris Tėbuose, vaidindamas 
jūsų šventenybę, nuogas lakstė po sodą apsimetęs bepročiu... 

— Ką tu sakai?..— sušuko faraonas. 

— Paklauskite, jūsų šventenybe, gerbiamąją karalienę, nes ji matė 
jį...— atsakė Hiramas. 


593 XVI skyrius 


Ramzis sumišęs pažvelgė į motiną. 

— Taip,— tarė karalienė, — aš mačiau tą niekšą, bet nieko ne- 
sakiau, nes nenorėjau tavęs skaudinti... Vis dėlto turiu paaiškinti, kad 
niekas neturi įrodymų, jog Likonas buvo pasiųstas žynių, nes tą pat 
galėjo padaryti ir finikiečiai... 

Hiramas kandžiai nusišypsojo. 

— Motin... motin!..— priekaištingai tarė Ramzis,— nejaugi ta- 
vo širdyje žyniai yra geresni net už mane?.. 

— Tu esi mano sūnus ir brangiausias viešpats, — užsidegusi 
kalbėjo karalienė, — bet aš negaliu pakęsti, kad svetimas žmogus... 
pagonis... šmeižtų šventą dvasininkų luomą, iš kurio ir mudu esa- 
me kilę... 

O Ramzi!..— sušuko ji puldama ant kelių, — išvaryk blogus pa- 
tarėjus, kurie skatina tave niekinti šventyklas, kelti ranką prieš tavo 
senelio Amenchotepo įpėdinį!.. Dar yra laiko... dar yra laiko susi- 
taikyti... Egiptui išgelbėti... 

Staiga į kambarį įėjo Pentueras sudraskytais drabužiais. 

— Na, o ką tu pasakysi? — nuostabiai ramiai paklausė faraonas. 

— Šiandien, galbūt tuojau, — susijaudinęs atsakė žynys, — bus 
Saulės užtemimas... 

Faraonas iš nustebimo net šastelėjo atgal. 

— O kas man galvoj Saulės užtemimas, ir dar tokiu metu... 

— Viešpatie, — kalbėjo Pentueras,— aš irgi taip maniau, kol ne- 
buvau perskaitęs senose kronikose užtemimo aprašymų... Tai toks 
siaubingas reiškinys, kad dėl jo reikėtų įspėti visą tautą... 

— Stai tau kad nori!..— prabilo Hiramas. 

— Kodėl gi anksčiau apie tai nepranešei?..— paklausė žynį Tutmozis. 

— Dvi dienas mane laikė kareiviai... Liaudies jau nebeįspėsime, 
bet praneškite bent kariuomenei prie rūmų, kad nors ji nepasiduotų 
panikai. 

Faraonas pliaukštelėjo rankomis. 

— Ak, blogai išėjo!..— sukuždėjo jis ir garsiai pridūrė.— Kas 
gi bus ir kada?.. 

— Dieną pasidarys naktis...— aiškino žynys.— Ji truks tiek lai- 
ko, kiek reikia penkiems šimtams žingsnių nueiti... Ir prasidės vi- 
dudienį... Taip man sakė Menas... 

— Menas? — pakartojo faraonas.— Žinau tą vardą, bet... 

— Jis tuo reikalu rašė laišką jūsų šventenybei... Betgi praneški- 
te kariuomenei!.. 

Netrukus sugaudė trimitai. Gvardija ir azijiečiai išsirikiavo, o fa- 
raonas, apsuptas štabo, pranešė kariuomenei apie būsimą užtemimą 
ir pridūrė, kad jie nebijotų, nes tamsa greit praeis, ir kad jis pats 
bus su jais. 

— Gyvuoki amžinai! — atsakė ginkluotosios gretos. 

Tuo pačiu metu į Memfį buvo pasiųsti keli sumaniausi raiteliai. 

Generolai atsistojo kolonų priekyje, faraonas susimąstęs Žžingsnia- 
vo po kiemą, aukštieji pareigūnai šnibždėjosi su Hiramu, o karalienė 
Nikotrė likusi viena kambaryje puolė kniūbsčia prieš Ozyrio statulą. 

Buvo jau po pirmos, ir iš tikrųjų saulės šviesa ėmė silpnėti. 

— Tikrai bus naktis? — paklausė Pentuerą faraonas. 

— Bus, bet labai trumpai... 

— Kurgi dings Saulė? 

— Pasislėps už Mėnulio... 

— Būtinai reikės grąžinti malonę mokslininkams, kurie stebi 
žvaigždes...— sušnibždėjo viešpats. 

Sutemos greit tirštėjo. Azijiečių arkliai pradėjo nerimauti, 
paukščių pulkai nusileido į sodą ir garsiai čirendami sutūpė ant 
medžių. 

— Padainuokite!..— sušuko Kalipas graikams. 

Sudundėjo būgnai, suspiegė fleitos ir su tuo akompanimentu 
graikų pulkas užtraukė linksmą dainelę apie Žynio dukterį, kuri taip 
bijojo vaiduoklių, kad galėdavo miegoti tik kareivinėse. 

Staiga ant geltonų Libijos kalnų nusileido bloga lemiantis šešėlis 
ir žaibo greitumu uždengė Memfį, Nilą ir rūmų sodus. Naktis ap- 
gaubė žemę, o danguje pasirodė juodas kaip anglis rutulys, apjuos- 
tas liepsnų vainiku. 

Neapsakomas riksmas nustelbė graikų pulko dainą. Tai azijiečiai 
paskelbė karo šūkį ir paleido į dangų visą debesį strėlių, norėdami 
nubaidyti piktą dvasią, kuri kėsinasi praryti saulę. 

— Sakai, kad tas juodas skritulys yra Mėnulis? — paklausė fa- 
raonas Pentuerą. 

— Taip tvirtina Menas... 

— Jis didelis išminčius!.. Ir tamsa tuojau pasibaigs?.. 

— Žinoma... | 

— O jeigu tasai Mėnulis nutrūktų nuo dangaus ir nukristų ant 
Žemės?.. 

— To negali būti... O, štai ir Saulė!..— džiaugsmingai sušuko 
Pentueras. 

Visi susirinkę pulkai šūkiais pagerbė Ramzį XIII. 

Faraonas apkabino Pentuerą. 

— Iš tikrųjų, — tarė viešpats, — matėme keistą įvykį... Bet ne- 
norėčiau jo matyti antrą kartą... Jaučiu, kad, jei nebūčiau kareivis, 
baimė apimtų mano širdį... 

Hiramas priėjo prie Tutmozio ir sukuždėjo: 

— Tuojau pasiųsk, jūsų kilnybe, pasiuntinius į Memfį, nes bi- 
jau, kad vyriausieji žyniai bus jums padarę kažką negera... 

— Manai?.. 

Hiramas linktelėjo galvą. 

— Jie nebūtų taip ilgai valdę valstybės, — tarė jis, — nebūtų pa- 
laidoję devyniolikos jūsų dinastijų, jeigu nemokėtų pasinaudoti to- 
kiais kaip šios dienos įvykiais... 

Padėkojęs kariuomenei už gerą laikymąsi nepaprasto reiškinio me- 
tu, faraonas grįžo į vilą. Visą laiką jis buvo susimąstęs, kalbėjo ra- 
miai, net švelniai, bet jo gražiame veide atsispindėjo netikrumas. 

Iš tikrųjų Ramzio sieloje vyko sunki kova. Faraonas pradėjo su- 
prasti, kad Žyniai turi savo rankose tokių jėgų, į kurias jis ne tik neat- 
sižvelgė, bet netgi nepagalvojo apie jas, nenorėjo apie jas klausyti. 

Žvaigždžių judėjimą stebintieji žyniai per kelias minutes nepapras- 
tai išaugo jo akyse. Ir faraonas kalbėjo pats sau, kad vis dėlto rei- 
kia pažinti tą nuostabią išmintį, kuri taip baisiai painioja Žmonių su- 
manymus. 

Pasiuntinys paskui pasiuntinį lėkė iš rūmų į Memfį sužinoti, kas 
ten įvyko užtemimo metu. Bet pasiuntiniai negrįžo, ir netikrumas 
išskleidė savo juodus sparnus virš faraono palydos. Kad prie Pta 
šventyklos atsitiko kažkas negerai, dėl to ne tik niekas neabejojo, 
bet ir nedrįso ką nors savarankiškai spėlioti. Atrodė, kad ir farao- 
nas, ir jo patikimieji džiaugėsi kiekviena minute, kurią jie praleido 
negaudami iš ten Žinių. 

O tuo metu karalienė Nikotrė atsisėdusi šalia sūnaus kuždėjo jam: 

— Leisk man veikti, Ramzi... Moterys padarė mūsų valstybei ne 
vieną paslaugą... Tik prisimink šeštosios dinastijos karalienę Nikotrę 
arba Makarę“, kuri sukūrė laivyną Raudonojoje jūroje!.. Mūsų lyčiai 
netrūksta nei proto, nei energijos, tad leisk man veikti... Jeigu Pta 
šventykla liko nepaimta ir žyniai nenuskriausti, aš tave sutaikysiu 
su Herhoru. Vesi jo dukrą, ir tavo viešpatavimas bus kupinas 
šlovės... Atsimink, kad tavo senelis, šventasis Amenchotepas, taip 
pat buvo vyriausiasis žynys ir faraono vietininkas, pagaliau ir tu pats 

kažin ar viešpatautum šiandien, jeigu šventasis dvasininkų luomas 
nenorėtų turėti savo kraujo žmogaus soste... Tai tu šitaip jiems at- 
silygini už valdžią?.. 

Faraonas klausėsi jos visą laiką galvodamas, kad vis dėlto žynių 
išmintis yra didžiulė jėga ir kovoti su jais nelengva!.. 

Tik apie trečią valandą pasirodė pirmas pasiuntinys iš Memfio — 
stovėjusio prie šventyklos pulko adjutantas. Jis papasakojo faraonui, 
kad šventykla nepaimta, nes užsirūstino dievai, kad liaudis išsibėgio- 
jo, o žyniai džiūgauja, net kariuomenėje tos baisios, nors ir trum- 
pos nakties metu kilo netvarka. 

Paskui pasivedęs į šalį Tutmozį adjutantas jam nesivaržydamas 
pasakė, jog kariuomenė demoralizuota, jog dėl paniško bėgimo joje 
yra daug sužeistų ir užmuštų — kaip po mūšio. 

— Kas dabar darosi kariuomenėje?..— išsigandęs paklausė Tut- 
mozis. 

— Žinoma,— atsakė adjutantas, — mums pavyko surinkti ir su- 
rikiuoti kareivius. Bet apie jų panaudojimą prieš šventyklas negali 
būti nė kalbos... ypač dabar, kai žyniai ėmėsi slaugyti sužeistuosius... 
Dabar kareivis, pamatęs skustą makaulę ir panteros kailį, pasirengęs 
pulti ant žemės, ir dar daug laiko praeis, kol kuris iš jų išdrįs 
peržengti šventuosius vartus... 

— O ką žyniai?.. 

— Jie laimina kareivius, valgydina, girdo ir skelbia, jog kariuo- 
menė nekalta dėl šventyklos užpuolimo, kad tai buvęs finikiečių dar- 
bas... 

— Ir jūs leidžiate taip demoralizuoti pulkus?..— sušuko Tutmozis. 

— Juk jo šventenybė mums įsakė ginti žynius nuo prastuo- 
menės... — atsakė adjutantas.— Jeigu mums būtų leista užimti šven- 
tyklas, mes būtume jose jau dešimtą valandą ryto, o žyniai tupėtų 
rūsiuose. 

Čia budintis karininkas pranešė Tutmoziui, kad vėl kažkoks iš 
Memfio atvykęs žynys nori pasikalbėti su jo šventenybe. 

Tutmozis apžvelgė svečią. Tai buvo dar gana jaunas žmogus, o 
jo veidas atrodė lyg iš medžio išskaptuotas. Jis pasisakė atėjęs pas 
faraoną nuo Samento. 

Ramzis tuojau priėmė žynį, kuris puolęs ant žemės padavė val- 
dovui žiedą. Pamatęs žiedą faraonas pabalo. 

— Ką tai reiškia?..— paklausė viešpats. 

— Samentas mirė...— atsakė pasiuntinys. 


597 XVI skyrius 


Valandėlę Ramzis negalėjo atgauti žado. Pagaliau jis paklausė: 

— Kaip tai įvyko?.. 

— Atrodo,— pasakojo žynys,— kad Samentas buvo užkluptas 
vienoje Labirinto salėje ir pats nusinuodijo norėdamas išvengti 
kančių... Rodos, jį surado Mefris, padedamas kažkokio graiko, ku- 
ris esąs labai panašus į jūsų šventenybę... 

— Vėl Mefris ir Likonas! — su apmaudu sušuko Tutmozis.— 
Viešpatie, — kreipėsi jis į faraoną, — nejaugi tu niekad neišsivaduo- 
si nuo tų išdavikų?.. 

Jo šventenybė vėl sušaukė savo rezidencijoje slaptą pasitarimą. 
Jis pakvietė į jį Hiramą ir žynį, kuris atėjo su Samento žiedu. Pen- 
tueras nenorėjo dalyvauti pasitarime, o garbingoji karalienė Nikotrė 
atėjo pati. 

— Aš matau, — sukuždėjo Hiramas Tutmoziui, — kad išvarius 
žynius Egiptą ims valdyti bobos!.. 

Susirinkus aukštiesiems pareigūnams, faraonas suteikė žodį Sa- 
mento pasiuntiniui. Jaunasis žynys nenorėjo nieko pasakoti apie La- 
birintą. Užtat jis plačiai dėstė, kad Pta šventykla visai nėra ginama 
1 kad pakaktų keliasdešimt kareivių visiems joje pasislėpusiems suimti. 

— Tas žmogus yra išdavikas!..— suriko karalienė.— Pats būda- 
mas dvasininkas, jis kursto jus prieš žynius. 

Bet pasiuntinio veide nesuvirpėjo nė vienas raumuo. 

— Gerbiamoji ponia, — atsakė jis,— Mefris pražudė mano 
globėją ir mokytoją Samentą. Taigi aš būčiau šuo, jeigu nemėginčiau 
keršyti. Mirtis už mirtį!.. 

— Man patinka tasai jaunuolis! — sukuždėjo Hiramas. 

Iš tikrųjų susirinkime tarsi padvelkė grynesnis oras. Generolai pa- 
sitempė, civiliai pareigūnai žvelgė į žynį susidomėję, net pagyvėjo 
faraono veidas. 

— Neklausyk jo, sūnau mano!..— maldavo karalienė. 

— Kaip manai? — staiga prabilo faraonas į jauną dvasininką, — 
ką dabar padarytų šventasis Samentas, jeigu būtų gyvas?.. 

— Esu tikras, — energingai atsakė žynys, — kad Samentas nueitų 
į Pta šventyklą, sudegintų dievams smilkalų, bet išdavikus ir Žžudi- 
kus nubaustų... 

— O aš kartoju, jog tu esi pikčiausias išdavikas!..— sušuko ka- 
ralienė. 

— Aš tik vykdau savo pareigą, — nesijaudindamas atsakė jauna- 
sis žynys. 

— Iš tikrųjų tas žmogus yra Samento mokinys!..— įsikišo Hira- 
mas.— Jis vienas aiškiai mato, kas mums belieka daryti. 

Kariškiai ir civiliai pareigūnai sutiko, jog Hiramas yra teisus, o 
didysis raštininkas pridūrė: 

— Kad jau pradėjome kovą prieš žynius, reikia ją ir baigti, juo 
labiau šiandien, kai turime laiškus, įrodančius, kad Herhoras vedė 
derybas su asirais. Juk tai — didelė valstybės išdavystė. 

— Jis vykdo Ramzio XII politiką,— įsikišo karalienė. 

— Bet aš esu Ramzis XIII!..— jau nekantriai atsakė faraonas. 

Tutmozis pakilo nuo kėdės. 

— Mano viešpatie,— tarė jis, — leisk man veikti. Labai pavo- 
jinga vilkinti tą netikrumo būklę, kurioje atsidūrė vyriausybė. Būtų 
stačiai nusikaltimas ir kvailystė nepasinaudoti proga. Tas žynys sa- 
"ko, kad šventykla nėra ginama. Tad leisk man ten nueiti su būreliu 
žmonių, kuriuos aš pats pasirinksiu... 

— Aš einu su tavim,-—- tarė Kalipas.— Iš savo patyrimo žinau, 
kad džiūgaujantis pergale priešas yra silpniausias. Todėl jeigu tuo- 
jau įsiveršime į Pta šventyklą... 

— Nėra reikalo jums įsiveržti, pakaks, jeigu įeisite įsakius fara- 
onui, kuris jums paveda suimti išdavikus,— pasakė didysis raštinin- 
kas.— Tam nereikia nė jėgos... Kiek kartų vienas policininkas puo- 
la visą gaują vagių ir ima, kiek tik nori... 

— Mano sūnus, — tarė karalienė, — nusileidžia spiriamas jūsų pa- 
tarimų... Bet jis nenori smurto, jis draudžia jums... 

— Ką gi, jeigu taip,— pasakė jaunasis Seto Žynys,— aš pasa- 
kysiu jo šventenybei dar vieną dalyką... 

Jis porą kartų giliai atsiduso ir vis dėlto užbaigė prislopintu balsu: 

— Memfio gatvėse žynių šalininkai skelbia, kad... 

— Kad kas?.. Sakyk drąsiai, — paragino faraonas. 

— Kad jūsų šventenybė esat pamišęs, kad neturite vyriausiojo 
žynio ir net karaliaus šventinimų, kad jus galima atstatydinti nuo sosto... 

— To aš kaip tik ir bijojau, — sušnibždėjo karalienė. 

Faraonas pašoko nuo fotelio. 

— Tutmozi! — sušuko jis balsu, kuriame jautėsi atgauta energi- 
ja.— Paimk, kiek nori, kariuomenės, eik į Pta šventyklą ir atvesk 
man Herhorą ir Mefrį, kaltinamus didžia išdavyste. Jeigu jie pasi- 
teisins, grąžinsiu jiems savo malonę, priešingu atveju... 

— Ar viską apgalvojai?..— pertraukė karalienė. 

Šį sykį pasipiktinęs faraonas jai nieko neatsakė, o aukštieji pa- 
reigūnai ėmė šaukti: 

 — Mirtis išdavikams!.. Nuo kurio laiko Egipto faraonas turi au- 
koti savo ištikimus tarnus niekšų malonei išprašyti!.. 

Ramzis XIII įteikė Tutmoziui pundelį Herhoro laiškų Asirijai ir 
iškilmingų balsu tarė: 

— Kol bus numalšintas žynių maištas, perleidžiu savo valdžią 
gvardijos viršininkui Tutmoziui. Dabar klausykite jo, o tu, gerbia- 
moji motin, kreipkis į jį su savo pastabomis. 

— Išmintingai ir teisingai daro viešpats!..— sušuko didysis rašti- 
ninkas.— Faraonui nedera terliotis su maištininkais, o energingos 
valdžios stoka gali mus pražudyti. 

Visi aukštieji pareigūnai nusilenkė Tutmoziui. Karalienė Nikotrė 
vaitodama puolė sūnui po kojų. 

Generolų lydimas Tutmozis išėjo į kiemą. Įsakęs išsirikiuoti pir- 
majam gvardijos pulkui, jis paskelbė: 

— Man reikia keliasdešimt žmonių, pasirengusių žūti dėl mūsų 
viešpaties šlovės... 

Kareivių ir karininkų pasisiūlė daugiau negu reikėjo, 0 jų prie- 
kyje Eunana. 

— Ar esat pasirengę numirti? — paklausė Tutmozis. 

— Mirsime, vade, drauge su tavimi dėl jo šventenybės!..— 
sušuko Eunana. 

— Ne mirsite, o nugalėsite niekšingus nusikaltėlius, — pasakė 
Tutmozis.— Kareiviai, dalyvaujantieji šiame žygyje, taps karininkais, 
o karininkai bus pakelti dviem laipsniais aukščiau. Tai sakau jums 
aš, Tutmozis, faraono paskirtas vyriausiuoju vadu. 

— Gyvuok amžinai!.. 

Tutmozis įsakė pakinkyti dvidešimt penkis dviračius sunkiosios 
kavalerijos vežimus ir susodinti į juos savanorius. Jis pats drauge 
su Kalipu užšoko ant arklių, ir netrukus visas būrys, išvykęs Mem- 
fio kryptimi, dingo dulkėse. 

Matydamas tai pro karališkosios vilos langą, Hiramas nusilenkė 
faraonui ir sukuždėjo: 

— Tik dabar tikiu, kad jūsų šventenybė nebuvote susimokęs su 
žyniais... 

— Iš proto išsikraustei?..— pasipiktino viešpats. 

— Atleisk, valdove, bet šiandien šventyklos užpuolimas buvo or- 
ganizuotas žynių. O kaip jie įtraukė į tai jūsų šventenybę, aš nesu- 
prantu. 

Jau buvo penkta valanda po pietų. 

Tuo pačiu metu minutės tikslumu budintis Memfyje Pta šventyk- 
los dvasininkas iš pilono pranešė salėje posėdžiaujantiems žyniams 
ir nomarchams, kad faraono rūmai duoda kažkokį ženklą. 

— Atrodo, kad jo šventenybė prašys mus susitaikyti, — juokda- 
masis pasakė vienas nomarchas. 

— Abejoju!..— atsakė Mefris. 

Herhoras užlipo į piloną, nes iš rūmų buvo signalizuojama jam. 
Netrukus jis grįžo ir tarė susirinkusiems: 

— Mūsų jaunasis žynys labai gerai atliko reikalą... Šiuo metu 
Tutmozis su keliasdešimt savanorių važiuoja mus suimti arba 
užmušti... 

— Ir tu dar drįsti ginti Ramzį?..— suriko Mefris. 

— Privalau jį ginti ir ginsiu, nes iškilmingai prisiekiau tai kara- 
lienei... O jeigu ne garbingoji šventojo Amenchotepo dukra, mūsų 
būklė nebūtų tokia kaip dabar. 


— Na, bet aš neprisiekiau!..— atrėžė Mefris ir išėjo iš posėdžių 
salės. 

— Ką jis nori daryti? — paklausė vienas nomarchas. 

— Suvaikėjęs senis!..— atsakė Herhoras gūžtelėjęs pečiais. 


Apie šeštą valandą vakaro gvardijos būrys niekieno nesulaikytas, 
privažiavo prie Pta šventyklos, o vadas pasibeldė į vartus, kurie tuo- 
jau buvo atidaryti. Tai buvo Tutmozis su savo savanoriais. 

Įėjęs į šventyklos kiemą, vyriausiasis vadas nustebo pamatęs, kad 
jo pasitikti išėjo vien tik žynių apsuptas Herhoras su Amenchotepo 
infula. | 

— Ko pageidauji, sūnau mano? — paklausė vyriausiasis žynys 
vadą, kuris šiek tiek sumišo dėl tokio sutikimo. 

Bet Tutmozis greit susivaldė ir tarė: 

— Herhorai, vyriausiasis Tėbų Amono žyny! Remiantis laiškais, 
kuriuos tu rašei Sargonui, Asirijos satrapui, ir kuriuos aš turiu su 
savim, esi kaltinamas valstybės išdavimu ir privalai pasiteisinti fa- 
raonui. 

— Jeigu jaunasis viešpats, — ramiai atsakė Herhoras,— nori 
sužinoti amžinai gyvo Ramzio XII politikos tikslus, tegul kreipiasi 
į mūsų aukščiausiąją tarybą ir gaus paaiškinimą. 

— Aš reikalauju, kad nedelsdamas eitum su manim, jeigu neno- 
ri susilaukti prievartos, — sušuko Tutmozis. 

— Sūnau mano, aš maldauju dievus, kad apsaugotų tave nuo 
smurto ir bausmės, kurios tu nusipelnei... 

— Eini? — paklausė Tutmozis. 

— Laukiu čia Ramzio,— atsakė Herhoras. 

— Tai ir pasilik čia, apgavike!..— suriko Tutmozis, ir išsitraukęs 
kalaviją puolė Herhorą. Bet tą pačią akimirką už vado stovintis Eu- 
nana pakėlė kirvį ir iš visų jėgų smogė Tutmoziui tarp kaklo ir 
dešiniojo raktikaulio. Kraujas ištryško į visas puses, ir faraono nu- 
mylėtinis krito ant žemės perkirstas beveik pusiau. 

Keli kareiviai palenkę ietis puolė Eunaną, bet po trumpos kovos 
su ginklo draugais krito. 

Trys ketvirtadaliai savanorių buvo žynių apmokami. 


— Tegyvuoja šventasis Herhoras, mūsų viešpats! — sušuko Eu- 
nana mosuodamas kruvinu kirviu. 
— Tegyvuoja amžinai! — pakartojo kareiviai ir žyniai puldami 


kniūbsti ant žemės. 

Kilnusis Herhoras pakėlė rankas ir palaimino juos. 

Išėjęs iš šventyklos kiemo, Mefris nusileido į požemį, kur gyve- 
no Likonas. Tik peržengęs slenkstį, vyriausiasis žynys išsiėmė iš 
užančio krištolinį rutulį, kurį pamatęs graikas įsiuto: 

— Kad jus žemė prarytų!.. Kad jūsų lavonai nežinotų ra- 
mybės!..— plūdosi Likonas vis tylesniu balsu. 

Pagaliau jis nutilo ir užmigo. 

— Imk šį durklą, — kalbėjo Mefris, paduodamas graikui siaurą 
plieninį peilį. — Imk šį durklą ir eik į rūmų sodą... Ten atsistok po 
figmedžiais ir lauk to, kuris pagrobė iš tavęs ir suviliojo Kamą... 

Likonas, bejėgio pykčio pagautas, ėmė griežti dantimis. 

— O kai jį pamatysi, pabusk...— užbaigė Mefris. 

Paskui jis apgaubė graiką karininko apsiaustu ir gobtuvu, 
pašnibždėjo jam į ausį slaptažodį ir pro slaptus šventyklos vartelius 
išvedė į tuščią Memfio gatvę. 

Po to Mefris vikriai lyg jaunikaitis nubėgo į pilono viršūnę ir 
paėmęs į rankas kelias įvairiaspalves vėliavėles ėmė signalizuoti fa- 
raono rūmų kryptimi. Matyt, jį pastebėjo ir suprato, nes pergamen- 
tinį vyriausiojo žynio veidą perkreipė nemaloni šypsena. 

Mefris sudėjo vėliavėles, nulipo nuo pilono terasos ir ėmė lėtai 
leistis žemyn. Staiga, kai žynys jau buvo antrame aukšte, jį apsupo 
keli vyrai rudais apsiaustais, kuriais jie buvo pridengę juodai baltai 
dryžuotas liemenes. 

— Štai kilmingasis Mefris,— tarė vienas iš jų. 

Ir visi trys atsiklaupė prieš vyriausiąjį žynį, kuris nejučiomis 
pakėlė ranką, lyg norėdamas juos palaiminti, bet staiga nuleido ją 
ir paklausė: 

— Kas jūs esate?.. 

—- Esame Labirinto sargai. 

— Kodėl pastojote man kelią? — vėl paklausė Mefris, ir jarn 
pradėjo virpėti rankos ir siauros lūpos. 

— Nėra reikalo priminti tau, šventasis vyre,— pasakė vienas iš 
sargų tebeklūpėdamas, — kad prieš kelias dienas buvai Labirinte, į 
kurį kelią žinai taip pat gerai kaip ir mes, nors tau nėra atskleista 
ši paslaptis... O juk esi pakankamai didelis išminčius, kad nežino- 
tum ir mūsų teisių tokiais atvejais. 

— Ką tai reiškia?..— pakeltu balsu sušuko Mefris.— Jūs esate 
žudikai, atsiųsti Her... 

Jis nebaigė. Vienas užpuolikas nutvėrė žynį už rankų, antras 
užmetė jam skepetą ant galvos, o trečiasis pašlakstė veidą skaidriu 
skysčiu. Mefris kelis kartus pasimuistė ir griuvo. Paskui Labirinto 
sargai dar kartą jį pašlakstė, o kai šis daugiau neberodė gyvybės 
ženklų, paguldė lavoną nišoje ir įbrukę į ranką kažkokį papirusą din- 
go pilono koridoriuose. 

Kiti trys panašiai apsirengę žmonės sekė Likoną beveik nuo to 
momento, kai šis, Mefrio išleistas iš šventyklos, atsidūrė tuščioje 
gatvėje. 

Tie žmonės buvo pasislėpę netoli vartelių, pro kuriuos išėjo grai- 
kas, ir iš pradžių nekliudė jam eiti. Bet netrukus vienas iš jų pa- 
stebėjo kažką įtartina Likono judesiuose. Todėl visi trys leidosi jam 
iš paskos. 

Keistas dalykas! Užmigdytas Likonas, tarsi nujausdamas, jog yra 
sekamas, staiga pasuko į judrią gatvę, po to į aikštę, kur buvo dau- 
gybė žmonių, -o paskui Žvejų gatve nubėgo Nilo link. Čia, kažko- 
kiame skersgatvyje, jis surado mažą valtelę, įšoko į ją ir labai grei- 
tai ėmė keltis į kitą upės pusę. 

Graikas jau buvo nutolęs apie porą šimtų žingsnių nuo kranto, 
kai paskui jį išplaukė valtis su vienu irkluotoju ir trimis keleiviais. 
Vos tik šie nusiyrė nuo kranto, pasirodė antra valtis su dviem ir- 
kluotojais ir taip pat trimis keleiviais. 

Abi valtys atkakliai vijosi Likoną. 

Valtyje, kuri turėjo tik vieną irkluotoją, sėdėjo Labirinto sargai 
ir akylai, — kiek pajėgė greit besileidžiančiose saulėlydžio sutemo- 
se,— stebėjo savo varžovus. 

—- Kas jie tekie, tie trys?..— kuždėjosi Labirinto lobių saugoto- 
jai. — Jau užvakar jie sukinėjosi apie šventyklą, o šiandien vejasi tą 
graiką... Nejaugi jie norėtų apginti jį nuo mūsų?.. 

Likono valtelė pasiekė kitą krantą. Užmigdytas graikas iššoko iš 
jos ir skubiu žingsniu pasileido į rūmų sodus. Tarpais jis susvirdu- 
liuodavo, stabtelėdavo ir griebdavosi už galvos, bet pastovėjęs vėl 
ėjo, tarsi stumiamas nesuprantamos jėgos. 

Labirintiečiai taip pat išlipo į krantą, bet juos buvo pralenkę jų 
varžovai. 

Taip prasidėjo savotiškos lenktynės: Likonas tarsi bėgikas dūmė 
faraono rūmų link, įkandin jo trys nepažįstami vyrai, o gale — trys 
Labirinto sargai. 

Per kelis šimtus žingsnių nuo sodo abi besivejančios grupės su- 
sidūrė. Jau buvo naktis, bet šviesi. 

— Kas jūs esate, vyrai? — paklausė nepažįstamus vienas iš la- 
birintiečių. 

— Esu Pi Basčio policijos viršininkas ir su dviem savo šimti- 
ninkais gaudau didelį nusikaltėlį... 

— O mes esame Labirinto sargai ir taip pat vejamės tą žmogų... 

Abi grupės stebėjo vieni kitus laikydami rankas ant kalavijų ar- 
ba peilių. 

— Ką norite su juo padaryti? — pagaliau paklausė policijos 
viršininkas. 

— Turime jam nuosprendį... 

— O lavoną paliksite? 

— Su viskuo, ką jis turi su savim, — atsakė vyresnysis sargas. 

Policininkai ėmė kuždėtis. 

— Jeigu sakote tiesą, — pagaliau tarė policijos viršininkas, — mes 
jums netrukdysime. Priešingai, atiduosime jį valandėlę jums, jeigu 
paklius į mūsų rankas... 

— Prisiekiate? 

— Prisiekiame... 

— Na, tai galime eiti drauge... 

Persekiotojai susijungė, bet graikas dingo jiems iš akių. 

— Prakeiktasis!..— sušuko policijos viršininkas.— Vėl paspruko... 

— Atsiras, — atsakė Labirinto sargas, — o gal net grįš pro čia. 

— Bet ko gi jis nuėjo į faraono sodą? — paklausė viršininkas. 
— Vyriausieji žyniai naudoja jį kažkokiems savo tikslams, bet 


jis sugrįš į šventyklą, sugrįš!..— kalbėjo sargas. 

Buvo nuspręsta laukti ir veikti bendrai. 

— Trečią naktį gaištame! — Žžiovaudamas pasakė vienas polici- 
ninkas. 


Jie įsisupo į apsiaustus ir sugulė ant žemės. 

Tutmoziui išvykus, garbingoji Nikotrė tylėdama, sučiaupusi iš 
pykčio lūpas tuojau pat išėjo iš sūnaus rūmų. O kai Ramzis pamėgi- 
no ją nuraminti, karalienė aštriu tonu pasakė: 

— Lik sveikas, faraone! Prašau dievų, kad rytoj leistų man pa- 
sisveikinti su tavim dar kaip su faraonu... 

— Abejoji dėl to, motin? 

— Galima viskuo suabejoti, kai matai žmogų, kuris klauso be- 
pročių ir išdavikų patarimų!.. 

Jie išsiskyrė abu užsirūstinę. 

Netrukus jo šventenybė atgavo gerą nuotaiką 1r linksmai kalbėjosi 
su aukštais pareigūnais. Bet jau šeštą valandą jį ėmė kamuoti nerimas. 

— Tutmozis turėtų atsiųsti mums kurjerį...— kalbėjo viešpats. — 
Esu tikras, kad reikalas vienaip ar kitaip jau išsisprendė... 

— Sunku pasakyti,— atsakė didysis iždininkas.— Galėjo nesu- 
rasti laivų persikelti... Galėjo šventykloje susidurti su pasipriešinimu. 

— O kur yra tas jaunasis žynys? — staiga paklausė Hiramas. 

— Žynys?.. Mirusio Samento pasiuntinys?..— kartojo sumišę di- 
dikai.— Tiesa... kur jis gali būti?.. 

Išsiuntė kareivius, kad apieškotų sodą. Kareiviai iššniukštinėjo vi- 
sus takelius, bet žynio nerado. 

Tas įvykis nemaloniai nuteikė susirinkusius. Visi sėdėjo tylūs, pa- 
skendę neramiose mintyse. 

Saulei leidžiantis į kambarį įėjo faraono tarnas ir pakuždėjo, kad 
ponia Hebronė sunkiai susirgo ir maldauja jo šventenybę teiktis ją 
aplankyti. 

Didikai žinodami, kokie santykiai jungė viešpatį su gražiąja Heb- 
rone, susižvalgė ir, kai faraonas pasakė ketinąs išeiti į sodą, nepro- 
testavo. Dėl gausios sargybos sode buvo taip pat saugu kaip ir 
rūmuose. Todėl niekas nematė reikalo budėti prie faraono, tegu ir 
iš tolo, nes žinojo, jog Ramzis nemėgsta, kad kai kuriais momen- 
tais būtų rūpinamasi jo asmeniu. 

Viešpačiui išėjus į koridorių, didysis raštininkas tarė iždininkui: 

— Laikas šliaužia kaip vežimai dykumoj. Gal Hebronė turi ko- 
kių žinių iš Tutmozio?.. 

— Šiuo momentu, — atsakė iždininkas, — jo ekspedicija su ke- 
liasdešimt žmonių į Pta šventyklą man atrodo nesuprantama bepro- 
tybė... 

— O ar protingiau padarė faraonas prie Sodos ežerų, kai visą 
naktį vaikėsi paskui Teheną?..— pertarė Hiramas.— Drąsa reiškia 
daugiau negu skaičius. 

— O tas jaunasis žynys?..— paklausė iždininkas. 

— Atėjo be mūsų žinios ir išėjo nesiklausęs,— atsakė Hiramas.— 
Visi mes elgiamės kaip sąmokslininkai. 

Iždininkas pakraipė galvą. 

Ramzis greit nuėjo tarpą, skiriantį jo rūmus nuo Tutmozio vilos. 
Faraonui įėjus į kambarį, Hebronė verkdama puolė jam ant kaklo. 

— Mirštu iš baimės!..— sušuko ji. 

— Bijai dėl Tutmozio? 

— O kas jis man? — atsakė Hebronė su panieka.— Tu vienas 
man rūpi... apie tave vieną tegalvoju... dėl tavęs bijau... 

— Tebūnie palaimintas tavo nerimas, bent valandėlę išvadavęs 
mane iš nuobodulio... — juokdamasis atsakė faraonas.— Dievai! Ko- 
kia sunki diena... Kad tu būtum girdėjusi mūsų pasitarimus, kad 
būtum mačiusi mūsų patarėjų veidus!.. Ir dar to betrūko, kad gar- 
bingoji karalienė teiktųsi pagerbti mūsų susirinkimą savo dalyvavi- 
mu... Niekad nemaniau, kad faraono didybė galėtų man taip įgristi... 

— Nesakyk to taip garsiai, — įspėjo Hebronė.— O ką darysi, jei- 
gu Tutmoziui nepavyks paimti šventyklos? 

— Atimsiu iš jo vyriausiojo vado pareigas, padėsiu į skrynią fa- 
raono karūną ir užsidėsiu karininko šalmą, — atsakė Ramzis.— Esu 
tikras, kad man pačiam stojus kariuomenės priekyje maištas žlugs... 

— Kuris?..— paklausė Hebronė. 

— Ak, tiesa, esama net dviejų maištų! — nusijuokė Ramzis.— 
Prastuomenės prieš žynius ir žynių prieš mane... 

Jis čiupo Hebronę į glėbį ir nusivedė ją prie sofos kuždėdamas: 

— Kokia tu šiandien graži!.. Kiek kartų tave regiu, visada man 
atrodai vis kitokia ir vis gražesnė... 

— Paleisk mane!..— sukuždėjo Hebronė.— Kartais bijau, kad 
man neįkąstum!.. 

— Įkąsti... ne... bet galėčiau mirtinai tave užbučiuoti... Tu net 
nežinai, kokia tu graži... 

— Po ministrų ir generolų... Na, paleisk... 

— Šalia tavęs aš norėčiau pavirsti granato krūmu... Norėčiau 
turėti tiek rankų, kiek medis turi šakų, kad galėčiau tave myluoti... 
Tiek delnų, kiek yra lapų, ir tiek lūpų, kiek žiedų, kad galėčiau vienu 
metu bučiuoti tavo akis, lūpas, krūtis... 

— Kaip valdovas, kurio sostui gresia pavojus, turi nuostabiai la- 
kių minčių... 

— Lovoje man nerūpi sostas, — pertraukė jis.— Kol turiu kala- 
viją, turėsiu ir valdžią. 

—- Tavo kariuomenė išsklaidyta,— kalbėjo Hebronė gindamasi. 

— Rytoj atvyks nauji pulkai, o poryt surinksiu išsklaidytuosius. 
Kartoju tau, nekvaršink sau galvos menkniekiais... Glamonių va- 
landėlė daugiau verta, negu valdžios metai... 

Praslinkus valandai po saulėlydžio, faraonas paliko Hebronės vilą 
ir lėtai ėjo atgal į savo rūmus. Užsisvajojęs ir mieguistas, jis mąstė, 
kad vyriausieji žyniai yra dideli kvailiai, kad jam priešinasi. Kiek 
Egiptas gyvuoja, nebūtų geresnio viešpačio už jį. 

Staiga iš figmedžių guoto išniro žmogus tamsiu apsiaustu ir pas- 
tojo faraonui kelią. Viešpats, norėdamas geriau įsižiūrėti, priėjo prie 
jo ir staiga sušuko: 

— Ak, tai tu, niekše, eime į daboklę... 

Tai buvo Likonas. Ramzis nutvėrė jį už sprando, ir graikas 
švokšdamas suklupo ant žemės. Tuo pačiu metu faraonas pajuto svi- 
linantį skausmą kairėje pilvo pusėje. 

— Dar kandžiojies? — sušuko Ramzis. 

Jis abiem rankom stipriai sugniaužė graiko kaklą ir, išgirdęs 
lūžtančio stuburo traškėjimą, su pasišlykštėjimu metė piktadarį į šalį. 

Likonas sudribo blaškydamasis priešmirtinėje agonijoje. 

Paėjėjęs kelis žingsnius faraonas palietė skaudamą vietą ir 
užčiuopė durklo rankeną. 

— Sužeidė mane?.. 

Jis ištraukė iš savo šono siaurutį plieno durklą ir užspaudė žaizdą. 

“Įdomu, — pagalvojo jis,— ar kuris iš mano patarėjų turi 
tvarsti?.." 

Ramzis pajuto pykinimą ir paspartino žingsnį. 

Prie pat rūmų priešais jį išbėgo vienas karininkas, kuris šaukė: 

— Tutmozis žuvo... Jį užmušė išdavikas Eunana!.. 

— Eunana?..— pakartojo faraonas.— O kaip kiti?.. 

— Beveik visi savanoriai, kurie nuvažiavo su Tutmoziu, buvo 
parsidavę žyniams... 

— Na, reikia pagaliau baigti! — sušuko viešpats.— Trimituoki- 
te azijiečių pulkams... 

Pasigirdo trimitas, ir iš kareivinių pasipylė azijiečiai tempdami 
paskui save arklius. 

— Paduokit ir mano arklį, — tarė faraonas. 

Bet jam ėmė smarkiai svaigti galva, ir jis pridūrė: 

— Ne, paduokite man neštuvus... Nenoriu vargintis... 

Staiga jis pasviro ant karininkų rankų. 

— Vos neužmiršau...— kalbėjo Ramzis gęstančiu balsu...— At- 
neškit man šalmą ir kalaviją... tą plieninį kalaviją... nuo Ežerų... 
Žygiuojam į Memfį... 

Iš rūmų išbėgo pareigūnai ir tarnai su žibintais. Karininkų palai- 
komo faraono veidas pasidarė pilkas, akis aptraukė rūkas. Jis ištiesė 
ranką lyg ieškodamas ginklo, pakrutino lūpas ir įsiviešpatavusioje ty- 
loje liovėsi alsavęs — mirė dviejų — laikinojo ir saulėlydžio — pa- 
saulių viešpats. 

Nuo Ramzio XIII mirties iki jo laidotuvių dienos valstybę valdė 
vyriausiasis Tėbų Amono žynys ir mirusiojo faraono vietininkas, kil- 
mingasis Sem Amen Herhoras. 

Keletą mėnesių trukęs vietininko valdymas buvo labai sėkmin- 
gas. Herhoras numalšino liaudies maištus ir, kaip buvo senais lai- 
kais, Jeido darbo žmonėms kas septintą dieną ilsėtis. Jis įvedė griežtą 
drausmę tarp žynių, ėmė globoti svetimšalius, ypač finikiečius, ir su- 
darė sutartį su Asirija, tačiau neperleisdamas Finikijos, kuri buvo 
Egipto vasalas. 

"Per tą trumpą valdymo laiką teisingumas buvo vykdomas greit, 
bet be Žiaurumų, ir pirmas pasitaikęs neturėjo teisės mušti Egipto 
valstiečio, kuris galėjo kreiptis į teismą, jeigu tik turėjo pakankamai 
laiko ir liudytojų... 

Herhoras taip pat ėmėsi mokėti faraono ir valstybės dvarus 
prislėgusias skolas. Jis privertė finikiečius atsisakyti dalies sumų, pri- 
klausančių jiems iš iždo, o likusiai skolai padengti išėmė iš Labi- 
rinto didžiulę trisdešimties tūkstančių talentų sumą. 

Dėl visų šių priemonių valstybėje įsiviešpatavo ramybė ir gerovė, 
o žmonės ėmė kalbėti: 

— Tebūnie palaimintas vietininko Sem Amen Herhoro valdymas! 
Iš tikrųjų dievai paskyrė jį valdovu, kad išvaduotų Egiptą nuo ne- 
laimių, kurias sukėlė vėjavaikis ir moterų medžiotojas Ramzis XIII... 

Praslinko keliasdešimt dienų, ir liaudis užmiršo, kad visi Herhoro 
darbai buvo tik jauno ir tauraus faraono sumanymų įgyvendinimas! 

Tobio“ mėnesį, kai Ramzio XIII mumija buvo palaidota kara- 
liškųjų kapų rūsiuose, Tėbų Amono šventykloje įvyko didelis kil- 
mingiausiųjų Egipto žmonių susirinkimas. Jame dalyvavo beveik visi 
vyriausieji žyniai, nomarchai ir kariuomenės generolai, tarp jų ir 
plačiai pagarsėjęs senasis rytų armijos vadas Nitageras. 

Toje pačioje didžiulėje kolonų salėje, kurioje prieš pusę metų 
žyniai teisė Ramzį XII ir rodė savo nepalankumą Ramziui XIII, — 
toje pačioje vietoje dabar susirinko didikai, kad Herhoro vadovau- 
jami išspręstų svarbiausią valstybės reikalą. Taigi tobio 25 dieną, ly- 
giai vidudienį, Herhoras užsidėjęs Amenochotepo infulą atsisėdo sos- 
te, kiti užėmė vietas kėdėse, ir įvyko pasitarimas. 

Jis buvo keistai trumpas, tarytum jo rezultatai būtų paruošti iš 
anksto. 

— Vyriausieji žyniai, nomarchai ir vadai! — pradėjo Herhoras.— 
Mes čia susirinkome liūdnu ir svarbius reikalu. Mirus amžinai gy- 
vam Ramziui XIII, kurio trumpas ir audringas viešpatavimas pasi- 
baigė taip nelaimingai... 

Čia Herhoras atsiduso. 

—... Taigi, mirus Ramziui XIII, užgęso ne tik faraonas, bet ir 
didžiai šlovinga XX dinastija... 

Susirinkusieji ėmė kuždėtis. | 

— Dinastija nesibaigė, — beveik šiurkščiai prabilo galingas Mem- 
fi0 nomarchas.— Juk yra gyva garbingoji karalienė Nikotrė, vadi- 
nasi, sostas priklauso jai... 

Valandėlę patylėjęs Herhoras atsakė: 

— Mano kilmingiausioji žmona, karalienė Nikotrė... 

Dabar susirinkime pasigirdo nebe šnibždesys, o šauksmai, kurie 
truko keletą minučių. Kai salė nutilo, Herhoras ramiai ir aiškiai 
kalbėjo toliau: 

— Mano kilmingiausioji žmona, karalienė Nikotrė, nepaguodžia- 
mai liūdinti sūnaus, atsisakė sosto... 


* Spalis— lapkritis. 

— Atleiskit!..— sušuko Memfio nomarchas.— Kilnusis vietinin- 
kas skelbia karalienę savo žmona... Tai visai nauja žinia, kurią pir- 
miausia reikia patikrinti... 

Herhorui davus ženklą aukščiausias Tėbų teisėjas pateikė sutuok- 
tuvių aktą, sudarytą prieš dvi dienas tarp vyriausiojo Amono žynio 
Sem Amen Herhoro ir Ramzio XII našlės, Ramzio XIII motinos, ka- 
ralienės Nikotrės. 

Po šio paaiškinimo įsiviešpatavo kapų tyla, ir Herhoras kalbėjo 
toliau: 

— Kadangi mano žmona ir vienintelė sosto paveldėtoja išsižadėjo 
savo teisių, kadangi šitaip pasibaigė XX dinastijos viešpatavimas, 
mes turime išsirinkti naują valdovą... Tas valdovas, — kalbėjo Her- 
horas,— turi būti žmogus subrendęs, energingas ir gerai išmanantis 
valdymo reikalus. Todėl patariu jums, garbingas susirinkime, 
aukščiausioms pareigoms išrinkti... 

— Herhorą!..— šūktelėjo kažkas. 

—... Išrinkti šlovingąjį Nitagerą, rytų armijos vadą, — užbaigė 
Herhoras. 

Kurį laiką Nitageras sėdėjo prisimerkęs ir šypsojosi. Pagaliau jis 
atsistojo ir tarė: 

— Turbūt niekad nepritruks žmonių, trokštančių faraono titulo. 
Gal jų turėtume net per daug. Laimė, patys dievai, pašalindami pa- 
vojingus varžovus, nurodė mums žmogų, tinkamiausią valdyti. Ir 
man atrodo, kad aš padarysiu protingai, jeigu užuot priėmęs malo- 
ningai man siūlomą karūną atsakysiu: 

— Tegyvuoja amžinai jo šventenybė Sem Amen Herhoras, pir- 
masis naujos dinastijos faraonas!.. 

Beveik visi susirinkusieji pakartojo šūkį, ir tuo pačiu metu 
aukščiausias teisėjas ant auksinio padėklo atnešė dvi kepures: baltą — 
Aukštutinio ir raudoną — Žemutinio Egipto. Vieną paėmė vyriau- 
siasis Ozyrio žynys, antrą — Horo žynys ir įteikė karūnas Herho- 
rui, kuris pabučiavęs auksinę gyvatę užsidėjo jas ant galvos. 

Po to prasidėjo susirinkusiųjų ištikimybės pareiškimo ceremoni- 
ja, kuri užtruko porą valandų. Paskui buvo surašytas atitinkamas aktas, 
rinkimų dalyviai padėjo ant jo savo antspaudus, ir nuo to laiko Sem 
Amen Herhoras tapo tikruoju faraonu, abiejų pasaulių ir savo val- 
dinių gyvybės bei mirties viešpačiu. 

Pavakare jo šventenybė pavargęs grįžo į savo būstą, esantį prie 
šventyklos, kur rado Pentuerą. Žynys buvo sublogęs, o liesame jo 
veide atsispindėjo nusiminimas ir liūdesys. 

Pentueras puolė kniūbsčias, bet viešpats pakėlė jį 1r šypsodama- 
sis tarė: 

— Nepasirašei, kad mane išrinktų, nepareiškei man ištikimybės, 
tad bijau, ar neteks man kada apgulti tave Pta šventyklojei.. 

O gal apsigalvojai pasilikti pas mane? Ar tau geriau patinka Menas? 

— Atleisk, jūsų šventenybe,— atsakė žynys, — bet dvaro gyveni- 
mas taip mane išvargino, kad šiandien vienintelis mano troškimas — 
mokytis išminties. 

— Negali pamiršti Ramzio? — paklausė Herhoras.— Bet juk tu 
jį pažinojai labai trumpai, o su manimi dirbai keletą metų. 

— Nesmerk manęs, jūsų šventenybe... Bet Ramzis XIII buvo pir- 
mas faraonas, kuris užjautė Egipto liaudies vargus... 

Herhoras nusišypsojo. 

— O jūs, mokslininkai... — linguodamas galvą tarė jis.— Juk tai 
tu, tu pats atkreipei Ramzio dėmesį į prastuomenės būklę, o dabar 
širdyje gedi jo, nors jis nieko liaudžiai nepadarė... Tu padarei, o ne 
jis... 

Juokingi jūs žmonės, nors ir esat galingo proto,— kalbėjo Her- 
horas.— Ir Menas toks pat... Tasai žynys laiko save ramiausiu žmo- 
gumi Egipte, nors iš tikrųjų jis nuvertė dinastiją ir praskynė man ke- 
lią į valdžią!.. 

Jeigu ne jo laiškas dėl saulės užtemimo paofio 20 dieną, gal mu- 
du su velioniu Mefriu skaldytume akmenis kasykloje... 

Na, tai eik sau, eik ir pasveikink mano vardu Meną. Atsimink, 
kad aš moku būti dėkingas, o tai yra didelė valdymo paslaptis. Pa- 
sakyk Menui, kad aš patenkinsiu kokį tik norės jo prašymą, jeigu 
tik jis nelieps man, pavyzdžiui, išsižadėti sosto... Ir pats grįžk pas 
mane, kai pailsėsi, o aš palaikysiu tau geras pareigas. 

Ir naujasis faraonas palietė ranka nuolankiai palenktą žynio galvą. 


Epilogas 


Mehirio (lapkričio— gruodžio) mėnesį Pentueras atvyko į šven- 
tyklą už Memfio, kur Menas dirbo didelį dangaus ir žemės tyrinėji- 
mo darbą. 

Senasis susimąstęs išminčius vėl nepažino Pentuero, bet atsi- 
kvošėjęs apkabino jį ir paklausė: 

— Ką, vėl eini kurstyti valstiečių faraono valdžią sustiprinti?.. 

— Atėjau pasilikti pas tave ir tau tarnauti, — atsakė Pentueras. 

— Ho! ho!..— sušuko Menas įdėmiai jį stebėdamas.— Ho! ho!.. 
Nejaugi jau tau įgrįso dvaro gyvenimas ir didybė?.. Palaiminta die- 
na!.. Pradėjęs stebėti pasaulį iš mano pilono viršūnės įsitikinsi, kad 
visa tai smulku ir bjauru. 

Kadangi Pentueras nieko neatsakė, Menas išėjo ir vėl ėmėsi sa- 
vo darbo. Po kelių valandų grįžęs, jis rado savo mokinį sėdintį toje 
pačioje vietoje, įrėmusį žvilgsnį į tą pusę, kur tolumoje dunksojo fa- 
raono rūmai. 

Menas davė jam miežinį paplotėlį, puoduką pieno ir paliko jį ra- 
mybėje. 

Taip truko kelias dienas. Pentueras valgė mažai, kalbėjo dar 
mažiau, kartais naktį pašokdavo, o dieną praleisdavo nejudėdamas, 
žiūrėdamas nežinia kur. 

Tokia gyvenimo tvarka nepatiko Menui. Todėl vieną kartą at- 
sisėdęs ant akmens greta Pentuero jis tarė: 

— Ar tu visai išsikraustei iš proto, ar tamsybių dvasios tik lai- 
kinai apsėdo tavo širdį?.. 

Pentueras pažvelgė į ji blausiomis akimis. 

— Tu tik pažvelk aplinkui, — kalbėjo senukas. — Juk tai malo- 
niausias metų laikas. Naktys ilgos ir žvaigždėtos, dienos vėsios, žemė 
pasipuošusi gėlėmis ir žole. Vanduo tyresnis už krištolą, dykuma ply- 
ti tyli, užtat ore nesiliauja čiulbesys, čirenimas, dūzgimas... 

Kad jau pavasaris daro tokius stebuklus negyvoj žemėj, kaip tu- 
ri būti suakmenėjusi tavo siela, kuri nejaučia tokių nuostabių da- 
lykų?.. Sakau tau, atsikvošėk, nes atrodai kaip lavonas gyvoje gam- 
toje. Po šia saule esi panašus į sudžiūvusį grumstą ir beveik dvoki 
tarp narcizų ir žibuoklių. 

— Mano siela serga,— atsakė Pentueras. 

-— Kas tau yra? 

— Kuo ilgiau galvoju, tuo labiau imu tikėti, kad jeigu nebūčiau 
apleidęs Ramzio XIII, jeigu būčiau jam skyręs savo paslaugas, ir da- 
bar tas kilniausias iš visų faraonų būtų gyvas. 

Jį supo šimtai išdavikų, bet nė vienas doras žmogus nenurodė jam 
išsigelbėjimo kelio!.. 

— Ir tau tikrai atrodo, kad galėjai jį išgelbėti? — paklausė Me- 
nas.— O, tas nemokšos mokslininko išdidumas! Visi protai nebūtų 
išgelbėję sakalo, pakliuvusio tarp varnų, o tu tarsi koks dievaitis 
norėjai pakeisti žmogaus lemtį?.. 

— Nejaugi Ramzis turėjo žūti?.. 

— Žinoma, kad taip. Pirmiausia jis buvo karingas faraonas, o da- 
bartinis Egiptas bjaurisi karais. Geriau auksinė apyrankė negu kala- 
vijas, nors jis būtų ir plieninis; verčiau geras dainininkas ar šokėjas 
negu narsus kareivis; geriau pelnas ir išmintis negu karas. 

Jeigu mechirio mėnesį prinoktų alyvmedžio vaisiai arba žibuoklės 
pražystų toto mėnesį, ir viena, ir kita turėtų žūti kaip pavėlavę arba 
per ankstyvi vaisiai. O tu nori, kad Amenchotepų ir Herhorų epo- 
choje išsilaikytų faraonas, priklausantis hiksų laikotarpiui. Kiekvie- 
nam vaisiui prinokti ir sunykti yra tam tikras laikas. Ramzis XIII 
atsirado netinkamoje epochoje, vadinasi, jis turėjo pasitraukti. 

— Ir manai, kad niekas nebūtų jo išgelbėjęs? — paklausė Pen- 
tueras. 

— Nematau tokios jėgos. Jis ne tik neatitiko savo epochos ir pa- 
reigų, bet ir atsirado valstybės smukimo laikotarpiu — buvo kaip 
jaunas lapas ant trūnijančio medžio. 

— Taip ramiai kalbi apie valstybės smukimą? — nustebo Pen- 
tueras. 

— Jau keliasdešimt metų aš matau tą smukimą, o jį matė ir ma- 
no pirmtakai šioje šventykloje... Tad galima buvo priprasti! 

— Turi dvigubą regėjimą?.. 

— Anaiptol,— kalbėjo Menas, — bet turime matą. Iš vėliavėlės 
judėjimo pažinsi, koks vėjas pučia, Nilo šulinys sako, ar upė tvins- 
ta, ar slūgsta... O mus apie valstybės silpnumą per amžius moko tasai 
sfinksas... 

Ir Menas mostelėjo ranka piramidžių kryptimi. 

— Nieko nežinau apie tai...— sukuždėjo Pentueras. 

— Skaityk senas mūsų šventyklos kronikas ir įsitikinsi, kad kiek 
kartų Egiptas klestėjo, jo Sfinksas būdavo sveikas ir kilo aukštai virš 
dykumos. O kai tik valstybė imdavo smukti, Sfinksas eižėdavo, 
trupėdavo, ir smėlis pasiekdavo jo kojas. 

Ir dabar jau porą šimtmečių Sfinksas trupa. Kuo aukščiau aplink 
jį kaupiasi smėlis, kuo gilesnės vagos atsiranda jo kūne, tuo dau- 
giau smunka valstybė... 

— Ir žus?.. 

— Anaiptol, — atsakė Menas.— Kaip po nakties ateina diena, o 
po atoslūgio — Nilo potvynis, taip ir po smukimo laikotarpių atei- 
na klestėjimo metas. Amžina istorija!.. Nuo kai kurių medžių lapai 
nukrinta mehirio mėnesį, bet tik tam, kad išaugtų iš naujo pachono 
mėnesį... 

"Ir iš tikrųjų Egiptas yra tūkstantmetis medis, o dinastijos — jo 
šakos. Mūsų akivaizdoje ima augti dvidešimt pirmoji šaka, tad ko 
čia liūdėti?.. Negi dėl to, kad nors šakos lūžinėja, bet pats augalas 
gyvena?.. 

Pentueras susimąstė, o jo akys žvelgė sąmoningiau. 

Dar po poros dienų Menas tarė Pentuerui: 

— Baigiasi mūsų maistas. Turime nueiti prie Nilo ir apsirūpinti 
kuriam laikui. 

Juodu paėmė dideles pintines ant nugarų ir nuo ankstyvo ryto 
pradėjo vaikščioti po pakrančių kaimus. Paprastai jie sustodavo prie 
valstiečių trobų ir giedodavo šventas giesmes, paskui Menas pasi- 
belsdavo ir sakydavo: | 

— Gailestingos širdys, dievobaimingi egiptiečiai, aukokite Išmin- 
ties deivės tarnams! 

Jiems duodavo (dažniausiai moterys) vienur kviečių saują, kitur 
miežių, dar kitur paplotėlį arba džiovintą žuvelę. Bet kartais juos 
užpuldavo pikti šunys arba pagonių vaikai apmėtydavo akmenimis 
ir purvu. 

Savotiškai atrodė tie nuolankūs elgetos, kurių vienas keletą metų 
turėjo įtakos valstybės reikalams, o antras, žinodamas didžiausių 
gamtos paslapčių, pakeitė istorijos eigą. 

Turtingesniuose kaimuose tuos elgetaujančius žynius priimdavo 
geriau, o vienuose namuose, kur vyko vestuvės, jiems davė valgyti, 
pagirdė alumi ir leido pernakvoti ūkiniuose trobesiuose. 

Nei jų skusti veidai ir galvos, nei nusišėrę panterų kailiai nekėlė 
gyventojų pagarbos. Žemutinio Egipto žmonės, susimaišę su kitati- 
kiais, nebuvo labai pamaldūs ir visai nekreipė dėmesio į Išminties 
deivės žynius, kuriais valstybė nesirūpino. 

Gulėdami pašiūrėje ant šviežių nendrių pundų Menas ir Pentue- 
ras. klausėsi vestuvinės muzikos, girtų šūkavimų, kartais ir kivirčų, 
kylančių tarp besilinksminančių svečių. 

— Baisus dalykas, — prabilo Pentueras.— Vos keli mėnesiai pra- 
slinko, kai mirė viešpats, kuris buvo valstiečių geradarys, 0 jie jau 
užmiršo jį... Iš tikrųjų neilgai trunka žmonių dėkingumas... 

— O ką, norėtum, kad žmonės iki amžių pabaigos barstytų sau 
galvas pelenais? — paklausė Menas.— Kai krokodilas pagrobia mo- 
terį ar vaiką, manai, kad Nilo vandenys tuojau liaujasi tekėję?.. Jie 
plaukia sau nepaisydami lavonų ir net nepaisydami upės potvynio 
ir atoslūgio. 

Lygiai taip ir liaudies gyvenimas. Pasibaigia viena dinastija ar 
prasideda kita, valstybę sukrečia maištai ir karai arba klesti gerovė, 
liaudies masės privalo valgyti, gerti, miegoti, tuoktis ir dirbti, pa- 
našiai kaip auga medis nepaisydamas nei lietaus, nei sausros. Tad 
leisk jiems šokinėti, jeigu jų kojos sveikos, arba verkti ir giedoti, 
jeigu jų krūtinės kupinos jausmų. 

— Bet vis dėlto reikia pripažinti, kad jų džiaugsmas keistai at- 
rodo, turint galvoj tai, ką tu pats kalbėjai apie valstybės smukimą, — 
atsiliepė Pentueras. 

— Visai ne keistai, nes kaip tik jie yra valstybė, 0 jų gyveni- 
mas yra valstybės gyvenimas. Žmonės visada liūdi arba džiaugiasi, 
ir nėra tokios valandos, kad kas nors nesijuoktų arba nedūsautų. O 
visa istorijos esmė yra ta, kad jeigu tarp žmonių yra daugiau džiaugs- 
- mo, tada sakome: valstybė klesti, o jeigu ašaros dažniau plaukia, — 
tatai vadiname smukimų. 

Reikia ne prie žodžių kabintis, o į žmones žiūrėti. Šitoj troboj 
esama džiaugsmo, čia valstybė klesti, todėl neturi teisės dūsauti, kad 
ji smunka. Tu tik gali stengtis, kad būtų vis daugiau ir daugiau pa- 
tenkintų trobų. 

Išminčiai paelgetavo ir grįžo į šventyklą. Menas nusivedė Pen- 
tuerą į pilono viršų. Senas žynys parodė savo mokiniui didelį mar- 
murinį rutulį, kuriame jis auksiniais taškais buvo pažymėjęs kelių 
šimtų žvaigždžių padėtį, ir liepė jam pusę nakties stebėti Mėnulį dan- 
guje. 

Pentueras noriai ėmėsi darbo ir šiandien pirmą kartą gyvenime 
patikrino savo akimis, kad per kelias valandas dangaus skliautas ta- 
rytum pasisuko į vakarus, bet Mėnulis tarp Žvaigždžių pasistūmėjo 
į rytus. 

Šiuos taip paprastus reiškinius Pentueras puikiai žinojo, bet tik 
iš pasakojimų. Todėl pirmą kartą savo akimis pamatęs dangaus 
judėjimą ir tylią Mėnulio kelionę, jis taip susijaudino, kad puolė 
kniūbsčias ir apsiverkė. 

Jo sielai atsiskleidė naujas pasaulis, kurio grožį vertino juo gi- 
liau, nes pats jau buvo didelis išminčius. 

Vėl praėjo kelios dienos, ir į žynius kreipėsi turtingas žemval- 
dys — jis prašė, kad jie, kaip išminčiai, jo Žemėje nužymėtų ir 
iškastų kanalą. Už tai jis pasiūlė žyniams maistą per visą darbo laiką 
ir ožką su ožiuku atlyginimo. 

Kadangi šventykloje trūko pieno, Menas sutiko, ir abu su Pen- 
tueru nuėjo dirbti. Jie suniveliavo žemę, nustatė kryptį ir kasė. 

Sunkiai dirbdamas Pentueras atkuto ir būdamas vienas su Menu 
net kalbėdavosi. Tik susidūręs su žmonėmis jis prarasdavo nuotaiką — 
žmonių juokas ir dainos tarytum didino jo kančias. 

Nakčiai Menas neidavo į kaimą, bet kartu su Pentueru miegoda- 
vo lauke, kur jie galėdavo matyti žydinčius javus ir klausytis žmo- 
nių džiaugsmo aidų, nors patys jame nedalyvavo. 

Vieną vakarą laukų darbai buvo nutraukti anksčiau, nes į kaimą 
atėjo išmaldos neturtingas žynys su mažu berniuku. Jie vaikščiojo 
nuo vieno namo prie kito prašydami ką nors paaukoti. Berniukas gro- 
jo fleita liūdną melodiją, o pertraukų metu žynys stipriu balsu dai- 
navo pusiau pasaulietišką, pusiau religinę dainą. 

Menas ir Pentueras gulėdami ant kalvos stebėjo liepsnojantį 
dangų, kurio auksiniame fone ryškiai išsiskyrė juodi piramidžių tri- 
kampiai ir rudi palmių kamienai bei tamsiai žali jų vainikai. Tuo me- 
tu žynys kiūtino nuo vienos trobos prie kitos ir dainavo savo dainą, 
11gėliau pailsėdamas po kiekvieno posmo: 

“Koks ramus yra tas teisingas kunigaikštis! Graži lemtis išsipildė. 
Nuo Ra laikų išnyksta seni kūnai, o į jų vietą ateina jauni. Kiek- 
vieną rytą saulė pateka ir kiekvieną vakarą ji slepiasi vakaruose. Vy- 
rai vaisina, moterys pastoja, kiekviena krūtinė alsuoja grynu oru. Bet 
visi, kurie gimė, visi be išimties eina į vietą, kuri yra Žmogui nu- 
skirta" ". 

— Ir kam tai?..— staiga prabilo prabilo Pentueras.— Kad bent 
būtų teisybė, jogei gyvenimas yra sutvertas tam, kad augtų dievų 
garbė ir dora. Tačiau taip nėra. Klastingas Žiauruolis, motina, kuri 
tampa savo sūnaus žudiko žmona, meilužė, kuri glamonių akimirką 
galvoja apie neištikimybę, — tokiems žmonėms sekasi, ir auga jų ga- 
lybė. Tuo tarpu išmintingieji džiūsta nieko neveikdami, o narsūs ir 
kilnūs žūva patys ir kartu — atminimas apie juos. 

“Pasidaryk sau linksmą dieną, o kunigaikšti, — dainavo žynys, — 
nes nedaug jų tau padovanota! Atidėk į šalį tepalus ir smilkalus ta- 
vo nosiai, o lotoso vainikus rankoms ir kojoms, kūnui tavo sesers, 
kuri gyvendama tavo širdyje sėdi šalia tavęs. Tegul jums dainuoja 
ir groja. Meskite rūpesčius ir linksminkitės, nes tuoj išauš diena, kada 
reikės važiuoti į kraštą, kur viešpatauja tyla.“ 


* Daina autentiška. 

— Tepalai nosiai, lotoso vainikai kūnui, o paskui... tyla!..— pra- 
bilo Pentueras.— Iš tikrųjų juokdarys, apsimetantis karžygiu, yra 
reikšmingesnis, negu tasai pasaulis, kuriame visi kažką vaidiname 
be jokios naudos sau. Ir kad bent tasai žemiškas sapnas būtų ištisa 
linksmybė?.. Bet kur tau!..Kam iš bado žarna žarnos neryja, tam širdį 
nuodija geismas arba nerimas. O jeigu kada pasitaiko tylos valandėlė, 
tada iš jos gelmių išnyra mintis apie amžinos tylos šalį ir drasko 
žmogaus sielą. 

-Švesk linksmą dieną, o Neferchotepai““, vyre švariomis ranko- 
mis! Aš žinau viską, kas atsitiko tavo protėviams: jų mūrai suiro, 
miestų nebėra, o jie patys yra tokie, tarsi jų niekad nėra buvę. Nie- 
kas iš ten neateina, kas mums pasakytų, kaip jie laikosi, ir paguostų 
mūsų širdis. Ir taip bus, kol patys nenuvyksit į tą vietą, kur jie 
nuėjo." 

— Ar esi kada matęs ramią jūrą?..— kreipėsi Menas į Pentu- 
erą.— Tiesa, kokia ji nuobodi, tarytum sapnas, kuriame nieko nesi- 
sapnuoja? Tiktai tada, kai viesulas išvagoja lygų jos paviršių, kai vie- 
na banga sminga bedugnėn, o kita kyla aukštyn, kai paviršiuje ima 
mirguliuoti šviesos, o iš gelmių pasigirsta rūstūs arba gailūs balsai, — 
tik tada jūra pasidaro graži. 

Taip pat ir upė. Kol ji nuolat teka viena kryptimi — atrodo ne- 
gyva, bet kai ima vingiuoti į kairę, į dešinę, pasidaro žavi. Ir kal- 
nai taip pat: vienodas pakilimas nuobodus, bet nelygios viršūnės ir 
gilūs tarpekliai — kokie jie gražūs!.. 

“Pašlakstyk savo galvą kvepalais, pasipuošk plonom drobėm ir 
pasitepk dievų dovanomis,— dainavo žynys.— Apsirenk kaip gali 
gražiau ir neleisk nusiminti savo širdžiai. Gyvenk malonumui, kol 
esi ant žemės, ir negraudink širdies, kol neatėjo tau verksmo diena.“ 

— Tas pat ir žmogaus gyvenime, — toliau kalbėjo Menas.— Ma- 
lonumai yra tarsi bangos ir kalnų viršūnės, skausmai tarsi gelmės ir 
tarpekliai, ir tik visi drauge jie daro gyvenimą gražų, nes jis būna 
išraižytas kaip rytų kalnų grandinė, į kurią žiūrime susižavėję. 

“Bet tas, kurio širdis nebeplaka,— dainavo žynys, — jau negirdi 
svetimų raudų ir neliūdi dėl svetimo gedulo. Todėl giedriu veidu 
švęsk linksmas dienas ir didink jų skaičių..." 

— Girdi? — paklausė Pentueras rodydamas į kaimą.— Tas, ku- 
rio širdis nebeplaka, ne tik neliūdi dėl svetimo gedulo, bet net ne- 
sidžiaugia savo gyvenimu, nors jis ir būtų dailiausiai išraižytas... Tai 
kam tie raižiniai, už kuriuos tenka mokėti skausmu ir kruvinomis 
ašaromis?.. 


617 Epilogas 


Nusileido naktis. Menas apsigaubė apsiaustu ir atsakė: 

— Kai tik tave ims kamuoti tokios mintys, eik į kurią nors mūsų 
šventyklą ir įsižiūrėk į jos sienas, išmargintas žmonių, gyvulių, 
medžių, upių, žvaigždžių paveikslais, — visai kaip tas pasaulis, ku- 
riame gyvename. 

Neišmanėliui tie piešiniai neturi vertės, ir galbūt ne vienas pa- 
klausė, kam jie... kam juos tapo tiek daug triūso įdėdami?.. Bet 
išminčius prie tų piešinių prieina su pagarba ir apžvelgęs juos skai- 
to iš jų senovės laikų istoriją arba išminties paslaptis. 

B. PRUSO “FARAONAS" — ISTORIOSOFINĖ 
VALSTYBĖS VIZIJA 


Bene našiausias XIX a. lenkų literatūros tematikos baras — istorija, 
tankia metų uždanga nuo amžininkų akių atitvėrusi daug mįslingų, svar- 
bių, dažnos tautos likimą lėmusių dalykų, kurie masino jautrią vaizduotę 
ir žingeidų protą. Bolestawas Prusas — vienas iš talentingiausių lenkų ro- 
manistų — taip pat neatsispyrė slaptingai tolimų amžių traukai, nors jo 
išpažįstamai kūrybinei programai daug artimesni buvo dabarties procesai. 
1895 m. (kaip kūrinio pabaigoje pažymėta, “gegužės 2 d. 3 val. po pietų") 
užbaigtas rašyti istorinis romanas “Faraonas", turintis svarbių ypatumų, 
būdingų tiek B. Pruso kūrybai, tiek visai XIX a. lenkų literatūrai. Tad šį 
romaną derėtų suvokti kaip platesnio konteksto dalį. 

Nuo pat Abiejų Tautų Respublikos (Žečpospolitos) žlugimo lenkų 
kultūroje, mene nuolat tvyrojo prarastos didingos valstybės ilgesys, kuris 
savitai spalvino kone visą pereito šimtmečio kūrybą. Atvirai ir slaptomis 
vykstančios diskusijos dėl būdų, kaip atkurti prarastą nepriklausomybę 
(“jėga, aktyviu veiksmu ar kruopščiu triūsu, evoliucijos keliu“), negalėjo 
palikti nuošalyje literatūros kūrėjų, kuriems praeitis bylojo ne vien sausa 
faktų kalba, bet ir aistringais emocingais raginimais. 

Be abejo, istorizmo tendencijas visų pirma sąlygojo literatūros plėtros 
dėsningumai, anuomet vyraujančios meninės srovės, suformavusios atitin- 
kamus vaizdavimo prioritetus. Antai pagrindinis romantikų kūrybos pama- 
tas buvo herojiškos praeities, didingų protėvių žygių aprašymai, jaudinę 
amžininkų sielas ir ugdę jų patriotizmą. Istorinės būties variantai novato- 
riškai ir sugestyviai komponuojami vadinamųjų “lietuviškosios mokyklos“ 
atstovų — A. Mickevičiaus, J. Slovackio, J. I. Kraševskio, V. Syrokomlės, 
J. Čečoto — kūryboje. Istorijos teikiama medžiaga čia traktuojama labai 
įvairiai: kaip tiesioginio vaizdavimo objektas (J. I. Kraševskio, J. Čečoto 
kūriniai), kaip pretekstas ezopiškai byloti apie dabartį, (A. Mickevičiaus 
poema “Konradas Valenrodas“) ar netgi — kaip mistinių sielos transfor- 
macijų atspindys (J. Slovackio “Karalius Dvasia“). 

Ilgainiui, keičiantis literatūrinėms konvencijoms, lenkų literatūroje 
stiprėjo realistiniai bei natūralistiniai vaizdavimo būdai. Antrojoje XIX a. 
pusėje (maždaug po 1863 m. sukilimo) svaigių polėkių kupiną romantiz- 
mo programą nurungė blaivios pozityvizmo doktrinos, reikalaujančios į gy- 
venimą žiūrėti “objektyviai" ir vaizduoti kasdienybę, išaukštinant buities 
pamatus klojantį paprastą Žmogų (“praca u podstaw“). Užuot skatinę 
nevaisingas iliuzijas, jog laisvę lenkams gali dovanoti Mesijas (mesia- 
nizmas — viena esminių romantikų pasaulėžvalgos versmių), inteligentai 

privalo šviesti visuomenę, skatinti gamybą ir šitaip įtvirtinti bei užtikrin- 
ti tautos egzistenciją, — skelbė pozityvizmo idėjų šaukliai A. Šwieto- 
chowskis, P. Chmielowskis, B. Chlebowskis. Sekdami prancūzų (A. Com- 
te'as, I. Taine'as), anglų (J. S. Millis, H. Spenceris, Ch. Darwinas) mąsty- 
tojais, jie plėtojo deterministinę kultūros sampratą, literatūrai kėlė 
konkrečius socialinius uždavinius. Iš jų lenkų pozityvistai pasiskolino kon- 
cepciją, pagal kurią “kova už būtį yra visuomenės permainų variklis“, o 
ideali visuomenė turi būti “kaip harmoningai funkcionuojantis organiz- 
mas"!. Šias idėjas literatūroje stengėsi įprasminti tokie rašytojai kaip E. 
Orzeszkowa, H. Sienkiewiczius, M. Konopnicka, A. Asnykas, A. Dyga- 
sinskis, A. Sygietynskis ir kt. Bene aktyviausias jų propaguotojas buvo 
B. Prusas, gausia savo kūryba — publicistika, novelėmis, romanais — 
išreiškęs esminguosius ano meto lenkų visuomenės lūkesčius. 

Nors pagrindinis pozityvistų vaizdavimo objektas buvo jų gyvenamo 
laiko visuomenė, tačiau nestigo ir istorinių veikalų (pirmiausia — popu- 
liarioji H. Sienkiewicziaus “Trilogija"). Gilintis į šią tematiką rašytojus 
labiausiai skatino noras “sutvirtinti širdis", sužadinti amžininkams viltį, kad 
jokia priespauda nėra amžina. Bet tam nemaža įtakos turėjo ir literatūrinės 
idėjos: “pozityvizmas, taip nenoriai, o netgi priešiškai traktavęs roman- 
tizmą, perėmė Švietimo tradiciją... Klasikinis senovės pasaulis atgydavo 
rašytojų pozityvistų vaizduotėje — tai parodo ne tik Orzeszkowos etrus- 
kologija ir Pruso egiptologija"“. 

Tad “Faraonas" neatsirado plynėje — jo genezė siejasi su bendruoju 
literatūros kontekstu, o antra vertus, su visa rašytojo kūrybine biografija, 
jo pažiūromis. 

Aleksandras Glowackis (tokia buvo tikroji rašytojo pavardė) gimė 1847 m. 
rugpjūčio 20 d. Hrubiešove, netoli Liublino. Beje, jo biografijoje palyginti 
nedaug įvykių, apie kuriuos sakoma “lemtingi". Per visą savo gyvenimą 
(rašytojas mirė 1912 gegužės 19 d. Varšuvoje) B. Prusas, regis, nepatyrė 
didesnių sukrėtimų, išskyrus 1863 m. sukilimą, kuriame jis dalyvavo dar 
labai jaunas. Baigęs Liublino gimnaziją, 1866 m. įstojo į Vyriausiąją mo- 
kyklą (“Szkola Glėwna" — dabartinis Varšuvos universitetas), į Matema- 
tikos ir fizikos fakultetą. Tačiau ją paliko 1868 m., negavęs diplomo. To- 
kiam žingsniui įtakos turėjo kelios priežastys — sunki materialinė būklė, 
nepasitenkinimas studijomis ir pašlijusi sveikata. Jaunystėje daugiau- 


! H. Markiewicz. Pozytywizm.— Warszawa, 1978.— S. 47. 
? J. Krzyžanowski. Dzieje literatury polskiej.— Warszawa, 1972.— S. 361. 

sia vertėsi iš korepetitoriaus duonos, paskui ją užsidirbdavo plunksna, nuo 
1864 m. spaudoje skelbdamas mokslo populiarinimo darbelius, kitus įvai- 
raus pobūdžio straipsnelius. 

B. Pruso slapyvardžiu rašytojas debiutavo 1872 m. Uoliai plušdamas 
įvairių laikraščių redakcijose, greitai tapo vienu žymiausių to meto publi- 
cistų. Šiame bare jis itin išgarsėjo “Kronikomis", kurias skelbė nuo 1875 m. 
iki pat gyvenimo pabaigos daugiausia Varšuvos periodikoje (pavyzdžiui, 
apie dvylika metų kas savaitę jo feljetonus spausdino laikraštis “Kurjer 
Warszawski"). Tai buvo visapusiškas, neretai tiksliomis žiniomis parem- 
tas anuometinio gyvenimo dienoraštis, teikęs nemaža impulsų grožinei 
kūrybai, be to, ugdęs tokią svarbią prozininko savybę — sistemingumą. 
B. Pruso feljetonai, reportažai, recenzijos, straipsniai išsiskyrė skvarbio- 
mis socialinių reiškinių charakteristikomis, vaizdingomis detalėmis ir gu- 
viu sąmoju, kurio blyksniai išmargino taip pat jo novelių ir romanų sti- 
lių. Dėl savo gausios publicistikos B. Prusas pagrįstai laikomas XIX a. 
Varšuvos metraštininku. 

Svarbesnius beletristikos kūrinius, visų pirma apsakymus, noveles, “Fa- 
raono“ autorius paskelbė po 1880 metų. Miesto ir kaimo sandūros, mo- 
raliniai ir socialiniai konfliktai bei vaikų pasaulis — tokie buvo pagrin- 
diniai jo smulkiosios prozos žanrų tematiniai aspektai. Juos vaizduoda- 
mas rašytojas skverbėsi individo sąmonės gelmėn — stengėsi parodyti 
kasdieniškos būties sudėtingumą, iš pažiūros paprastų dalykų poveikį žmo- 
gaus sielai. Psichologinį atspaudą kūrinių semantikoje paliko ir individu- 
alios autoriaus būdo ypatybės — tai, kad jis buvo namisėda, kad jį ka- 
mavo erdvės baimės sindromas. B. Pruso-pasakotojo talentas, gebėjimas 
išradingai sumegzti kompoziciją ir įsiskverbti į adresato pajautas atsi- 
skleidė tokiose novelėse kaip „Michalko“, „Anielka“, „Liemenė“, „Ryla“, 
„Jis“, „Vaikystės nuodėmės“, kurios lig šiol laikomos lenkų prozos šedevrais. 

Vaisingiausias laikotarpis B. Prusui buvo 1885—1897 m., kada 
pasirodė visi keturi jo romanai, įtikinamai atskleidę prozininko estetinį 
brandumą, susiformavusią pilietinę programą, vieningą pasaulėvoką. Tad 
nors šie kūriniai yra ganėtinai skirtingi, bet juos visus sieja panaši 
autoriaus nuostata — scientistinis, diagnostinis požiūris į bendruomenės 
būtį. Ją taikliai apibūdino Cz. Miloszas: “Prusui visuomenė buvo orga- 
nizmas, kurios sveikata priklausė nuo pusiausvyros ir darnios jo dalių 
sąveikos. Pasak jo, neįmanoma išlaikyti sveiko socialinio organizmo be 
idealų, kurių žmonės galėtų siekti, pavyzdžiui, troškimo būti mokslinin- 
ku, inžinieriumi ar pirkliu. Pruso nuomone, lenkų visuomenė serga““. 


3 Cz. Milosz. Lenkų literatūros istorija.— V., 1996.— P. 327. 

Ryžtingą autoriaus visuomeninį angažuotumą parodė jau pirmasis ro- 
manas “Sargyboje" (1886,"Placowka")*, kuriame vaizduojama lenkų vals- 
tiečio lemtis slenkant germanizacijos bangai. Svarbiausias motyvas, ska- 
tinantis personažą nepasiduoti kolonizacijai — instinktyvus, “organiškas" 
ryšys su žeme, kurios netekęs jis paprasčiausiai negalėtų egzistuoti. Ro- 
mane, kuris laikomas lenkų natūralizmo viršūne, į individą žiūrima dau- 
giausia per jo biologines reikmes, todėl sukurtas pasaulis yra vienmatis, 
nykus ir atšiaurus. 

Daug platesnė yra geriausio B. Pruso romano “Lėlė" (“Lalka", 1890) 
erdvė. Kūrinyje gvildenami beveik visi pagrindiniai lenkų visuomenėje 
vykstantys poslinkiai, atskleidžiama įvairių socialinių sluoksnių (aristok- 
ratijos, verslininkų, darbininkų) laikysena kapitalizmui keičiant ligšiolinę 
bajoriškų vertybių sanklodą. Rašytojas apskritai neigiamai žiūrėjo į ma- 
nieringus, veltėdžiaujančius aristokratus (toji nuostata akivaizdi ir roma- 
ne “Sargyboje"), bet “Lėlėje" atskiri jų paveikslai yra itin karikatūriški, 
sukurti su kandžia ironija ir negailestingu sarkazmu. Aprašydamas trapių 
sielų personažus, tarpusavyje susietus daugiaprasmėmis emocijų gijomis, 
prozininkas panaudojo daug naujų, lenkų beletristikoje dar neišmėgintų 
meninių priemonių, pirmiausia — netiesioginę, tarsi iš šalies pateiktą cha- 
rakteristiką. Šiuo atžvilgiu išsiskiria pagrindiniai veikėjai — Stanislavas 
Vokulskis, Izabelė Lencka, Ignacas Žeckis. Pasak vienos iš geriausių XIX a. 
lenkų prozos žinovių A. Martuszewskos, “kuriant Vokulskio portretą, na- 
ratoriaus aprašymų vaidmuo nedidelis, personažas vaizduojamas daugiausia 
pateikiant kitų veikėjų nuomones, kurios dažnai viena kitai prieštarauja... 
todėl šis portretas yra išsiskiriantis ano meto lenkų romane ir patvirtina 
“Lėlės"— kaip tos epochos šedevro — statusą"?. Pagauli romano fabula 
(energingo doro verslininko nelaiminga meilė šaltajai aristokratei), įkom- 
ponuota spalvingais epizodais žaižaruojančiame pasakojime, meistriškai ap- 
rašyti personažų jutimai, nebanalios idėjos (tarp kurių, tiesa, vis dėlto pra- 
sikiša gana tiesmukos autoriaus tezės), daugiašakė kompozicija — ypa- 
tumai, suteikiantys šiam romanui aukštą literatūrinę vertę. 


* Kai kurie vertėjai siūlo šio kūrinio pavadinimą versti “Forpostas" (taip yra 
Cz. Miloszo “Lenkų literatūros istorijoje“, kurią vertė K. Platelis);, išties, jau nu- 
sistovėjęs “Sargyboje",— tokiu pavadinimu lietuviškai romanas išleistas 1924 m. 
(vertė M. Pečkauskaitė) ir 1970 m. (vertė G. Juodvalkytė) yra nelabai tikslus. 
Mano manymu, adekvačiausias atitikmuo būtų tiesiog “Postas". 

> A. Martuszewska. Poetyka polskiej powiešci dojrzalego realizmu (1876— 
1895). — Wroctaw, 1977.—- S. 101—102. 

Trečiajame B. Pruso romane “Emancipantės" (“Emancypantki", 1894) 
didžiausias dėmesys kreipiamas į moterų visuomeninės būklės analizę. 
Šįsyk autorius teigiamai vertina deklasuotų aristokratijos atstovių pastan- 
gas įsitvirtinti naujoje aplinkoje, — atvykusi į miestą ponia Latter atidaro 
klestintį mergaičių pensionatą, ir ios veikla tampa pavyzdžiu kitiems bu- 
vusiems žemvaldžiams. Bet romano meniškumą menkina pernelyg ištęsti 
aprašymai, trafaretiški kompozicijos modeliai, pasikartojantys samprota- 
vimai. 

Kaip regime, prieš sėsdamas rašyti “Faraoną", B. Prusas jau buvo su- 
kaupęs didžiulę literatūrinę patirtį, išbandęs įvairiausių stilių ir žanrų ga- 
limybes. Antra vertus, buvo žinomas jo skeptiškas požiūris į istorinį ro- 
maną, mat, B. Pruso nuomone, autorius turįs rašyti apie tai, ką jis pažįsta 
ar ką regi. Dėl palaidos fantazijos jis, pavyzdžiui, kritikavo H. Sienkie- 
wiczių, kadangi pastarasis romane “Ugnimi ir kalaviju" bei kitose “Tri- 
logijos" dalyse perdėm laisvai traktavo istorikų nustatytus faktus. 

Persiėmęs pozityvistiniu scientizmu, B. Prusas literatūrai kėlė kone 
mokslinės disciplinos reikalavimus, o rašytoją prilygino inžinieriui, tyrėjui 
ar kitokiam visuomenei naudingą darbą atliekančiani žmogui. Literatūra, 
anot jo, privalanti teikti žinių apie pasaulį ir drauge mokyti visuome- 
nę — kuo kūrėjas yra talentingesnis, tuo jis naudingesnis: “žmonijos mo- 
kytojai yra mokslininkai ir menininkai. Vieni iš jų — nesvarbu, ar moks- 
lininkai, ar menininkai — tiktai populiarina atradimus, kažkieno jau pa- 
darytus, o kiti patys atradinėja“*. Todėl norint pateikti vertingą veikalą, 
būtina visapusiškai išstudijuoti vaizduojamą medžiagą, įdėti daug triūso, 
nes “literatūra... yra visų pirma žmogaus darbo sritis, naudingo darbo. Au- 
torius pateikia skaitytojui kokių nors idėjų..."'. Išsyk dera pridurti, jog “Fa- 
raoną“ už informatyvumą, plačią pažintinę medžiagą gerai vertino ir egip- 
tologai. | 

Būdamas be galo darbštus, pagaulaus proto, puikiai išmanydamas be- 
letristikos vingrybes, B. Prusas užsimojo atlikti didžiulį uždavinį — at- 
kurti anuometinį žinių lygį atitinkantį Egipto pasaulį, kuris egzistavo XI a. 
prieš Kristų. Romanistui labiausiai magėjo pateikti valstybės gyvenimo 
mechanizmą, išnarstyti ir atskleisti jos valdymo variklius, pavaizduoti 
sudėtingą atskirų valdžios komponentų sąveiką bei hierarchiją. Savaime 
suprantama, tai negalėjo būti istorinis ar sociologinis veikalas: pasirem- 
damas savo nuovoka, vaizduote, autorius kūrė grožinį žmonių santykių 


5 Cit. iš J. Kulczycka-Saloni. Bolestaw Prus. — Warszawa, 1967.— S. 146. 
" Cit. iš J. Kulczycka-Saloni. Min. veik.— S. 162. 

modelį, stengdamasis pateikti galimos visuomenės analizę. Tokia 
rašytojo nuostata kone adekvačiai atitiko pozityvistų formuluotą determi- 
nistinę meno sampratą bei 1880 m. E. Zola iškeltą “eksperimentinio ro- 
mano“ teoriją. Ramzio XIII epocha šiuo atžvilgiu buvo ganėtinai paran- 
ki, savo “eksperimentams" autorius turėjo daug erdvės, mat patikimų 
istorinių faktų apie šį laikotarpį išties labai maža. Antai kai kurie moks- 
lininkai abejoja, ar toks faraonas apskritai gyvenęs, o iš vaizduojamų 
veikėjų tiktai Herhoras tikrai yra istorinis asmuo. 

Romano ašis — kova dėl valdžios. Šią “amžiną" temą su gausiais kon- 
fliktų variantais autoriai plėtoja įvairiais būdais, bene dažniausiai fabulą 
megzdami iš personažų nuotykių ir pindami meilės intrigų mazgus. B. Pru- 
sas nuėjo savitu keliu: jį (kaip rašytoją — visuomenės tyrėją) labiausiai 
domino sociologiniai ir politiniai aspektai. Todėl romanistas “Įžangoje" pir- 
miausia aprašo visuomeninio organizmo sąrangą, būklę ir pasitelkęs pozi- 
tyvistų metodologiją pateikia jos analizę: “Taigi pati Egipto gamta, rei- 
kalaujanti didelio, nuolatinio ir kruopštaus darbo, sukūrė to krašto visuo- 
menės organizacijos schemą: liaudis dirbo, faraonai vadovavo, žyniai 
sudarinėjo planus. Kol tie trys veiksniai vieningai siekė gamtos nurodytų 
tikslų, visuomenė galėjo klestėti..." 

Tačiau šis darnus organizmas ilgainiui išsiderino, ir galinga valstybė 
ėmė silpti. Žlugimo priežastis autorius taip pat nurodo ganėtinai aiškiai: 
“Egiptas klestėjo, kol vieninga tauta, energingi karaliai ir išmintingi žyniai 
visų labui veikė išvien. Bet atėjo laikas, kai gyventojų skaičius dėl karų 
sumažėjo, engiama ir kamuojama liaudis neteko jėgų ir svetimšalių 
antplūdis pakirto rasinį monolitiškumą. O kai azijinės prabangos tvane pa- 
skendo faraonų energija ir žynių išmintis, kai tos dvi galybės ėmė tarp 
savęs rietis dėl pirmenybės plėšiant liaudį, Egiptas pateko svetimšalių 
valdžion"... Tokią apibendrintą didžios valstybės irimo schemą rašytojas 
namiškas, jo energijos versmė — atskirų žmonių siekiai, likimai, elgesys, 
psichologiniai ar socialiniai poelgių motyvai. Nors pasakojama apie gi- 
liai istorijon nugrimzdusius dalykus, tačiau akylas skaitytojas nesunkiai 
galėjo surasti analogijų tiek su XVIII a. Respublika, Lenkijos likimu, tiek 
su XIX a. Rusija (ypač skaitydamas vaizdžius Egipto biurokratų veiklos 
aprašymus). | 

“Įžangoje" pasirinkęs pasakotojo-analitiko vaidmenį, B. Prusas jo ne- 
atsisako ir vėliau, kada įvykiai ima rutuliotis tarsi savaime, o personažai 
jau kalba “savais" žodžiais ir dėsto “savas" pažiūras. Kartkartėmis įterpti 
autoriaus komentarai neretai nutraukia veiksmo tėkmę, kūrinį priartinda- 
mi prie mokslinio traktato. Scientistinį pamatą rodo ir pati romano sąranga: 


625 


"Faraono" pasakojimas nekuria iliuzijos, kad vaizduojamas pasaulis yra 
tikras. Tai, kad jo ontologinis pamatas — meninė išmonė, tiesiogiai pa- 
rodo išnašose nukeltos autoriaus pastabos, prierašai (pavyzdžiui, žo- 
džiai — “autentiška") bei kiti intarpai, išduodantys XIX a. žmogaus 
požiūrio tašką (pavyzdžiui: “Prieš ryto pirmą, kuri atitinka mūsų šeštą va- 
landą"). 

“Faraono" fabula grindžiama aiškia logine seka: diagnozavęs šalies 
padėtį, valdovas nori ją pataisyti. “Jaunasis Ramzis nusistato trijų punktų 
programą: bekompromisinė kova su žynių partija, kurią jis teisina būti- 
numu pažaboti jos galybę; karo žygis prieš Asiriją, kurį jis laiko neišven- 
giamu (...); radikalios priemonės siekiant palengvinti valstiečių dalią"*. Nu- 
sibrėžus tokią strategiją, kiti veikėjai grupuojami pagal jų numatomas 
funkcijas ir santykius su pagrindiniu herojumi Ramziu XIII. Tai visų pir- 
ma išminčiai, kurie teikia herojui žinių apie pasaulį, moko jį suprasti, kaip 
funkcionuoja valstybės “organizmas" (jiems priklauso faraonas tėvas Ram- 
zis XII, Semas, Pentueras). Antroji grupė — jo priešininkai, siekią valdžios 
(tai pirmiausia Hehoras ir Mefris). Tuo tarpu kiti personažai (kaip Sara, 
Nikotrė, Dagonas, Hiramas, Tutmozis ir kt.) kūrinio struktūroje atlieka 
įvairius vaidmenis, dažniausiai, beje, padėdami ar protagonistams, ar an- 
tagonistams. Fabulos ir intrigos kontūrus autorius nubrėžia jau “Įžango- 
je“, tad tolimesnė veiksmo plėtra yra nesunkiai nuspėjama. 

Pateikęs tam tikras išeities sąlygas, supriešinęs dvasininkų luomo ir pa- 
saulietinės valdžios interesus, apibūdinęs veikėjų dvasinius ir intelektua- 
linius išteklius, pasakotojas, sakytum, sudaro lygtį su keliais nežinomai- 
siais — kas ir kodėl nugalės. Tikriau pasakius, ją sprendžia, parodyda- 
mas kaip ir kodėl pralaimi Ramzis XIII. Autorius analizuoja socialines 
krašto apystovas, vaizduoja skurdžią valstiečių būtį, gigantišką biurokratų 
mašiną, begalinį valdininkų gobšumą, aristokratijos amoralumą, aptrupėju- 
sius etninius pradus, apsukrių svetimšalių apgavystes ir kitas Egipto ne- 
geroves, visuomenę įstūmusias negalion. Taip regi padėtį norįs pataisyti 
jaunasis valdovas bei jo pagalbininkai. 

Bet priešininkų būriai stipresni, o jos vadai — apsukresni ir labiau pa- 
tyrę. Atvirus faraono veiksmus jie stabdo klastingais spąstais, tiesmukiškus 
siekinius apipina gudriais intrigų tinklais. Vis dėlto esminės Ramzio XIII 
pralaimėjimo priežastys siejasi su žinių stygiumi: “Žmogus, kuris norėjo 
pakeisti valstybės likimą... šio uždavinio ėmėsi, neteisingai suvokęs ir vals- 
tybės esmę, ir ją valdančius dėsnius... jis buvo nepakankamai intelektua- 


* Cz. Mitosz. Lenkų literatūros istorija.— P. 333. 

liai pasirengęs vaidmeniui, kurį ketino suvaidinti"?. Saulės užtemimas — 
it savotiškas simbolis, išraiškingai patvirtinęs pozityvisto idealus ir ver- 
tybes, tarp kurių aukščiausiai iškeliamas mokslas. 

“Faraonas" įtaigus ne tik dėl talpios prasmės ir istoriosofinių suges- 
tijų, kurios byloja apie politinius uždavinius sprendžiančių žmonių trum- 
paregiškumą. Irstančios didingos civilizacijos vizija, sakytum primena 
žemiškų tvarinių laikinumą, žmogaus būties ir jo pastangų gležnumą. 

Lietuvių skaitytojui B. Pruso kūryba pažįstama nuo pereito šimtmečio: 
V. Kalniečio, A. Kaupo išverstas noveles spausdino “Varpas" (1890 m.), 
“Ūkininkas" (1892), o vėliau — “Viltis", “Vilniaus žinios". Pirmasis ro- 
manas — “Sargyba" (“Placėwka") išėjo 1924 m. (vertė M. Pečkauskaitė- 
Šatrijos Ragana). “Faraonas" buvo leidžiamas kelis kartus: 1933—34 m. 
(vertė J. Strazdas-Jaunutis), 1961 ir 1986 m. (abusyk leisti T. Černiausko ver- 
timai). 

Kūrinys domino ir kinematografininkus: pagal B. Pruso romaną žino- 
mas lenkų režisierius J. Kawalerowiczius sukūrė didelę žiūrovų atidą pa- 
traukusį filmą. “Faraonas" populiarus ne tik Lenkijoje, — romanas išverstas 
į daugiau kaip 20 kalbų. 


Algis Kalėda 


* J. Kulczycka-Saloni. Min. veik.— S. 393. 

PAAIŠKINIMAI 


Įžanga 


!..slėnys, nutįsęs tarp Libijos ir Arabijos dykumų.— Libijos dykuma yra 
Šiaurės Afrikoje (Libijoje, Egipte ir Sudane), Sacharos šiaurės rytuose, į vakarus 
nuo Nilo slėnio. Plotas — apie 2 mln. km?. Šiaurinė dalis — smėlio žemuma, 
pietinė — akmenuota arba smėlio plynaukštė. Aukščiausias kalnagūbris — 1934 
metrai. Arabijos dykuma yra Egipte, Sacharos šiaurės rytuose, tarp Nilo ir Rau- 
donosios jūros. Pietuose ji pereina į Nubijos dykumą. Pakopomis aukštėdami iš 
vakarų į rytus jos kalnagūbriai siekia iki 2000 metrų. 


* Memfio griuvėsiai...— Memfis — buvęs senovės Egipto miestas, įsikū- 
ręs III tūkst. pr. Kr. pradžioje kairiajame Nilo krante, į pietvakarius nuo Kai- 
ro. XXVIII XXIII a. pr. Kr. — Senosios Karalystės sostinė, religinis, politinis 
ir amatų centras. Įsikūrus Aleksandrijai (apie 332—331 m. pr. Kr.) miestas pa- 
laipsniui prarado reikšmę. Išliko architektūrinių paminklų liekanų iš III—II tūkst. 
pr. Kr. 


* Damjeta — dabartinis Egipto miestas Nilo deltos rytuose, prie Viduržemio 
jūros. 
* „dirbtinis Moerio ežeras...— Moerio ežeras — vandens saugykla, tikriau- 


siai vienas iš kanalų baigtas kasti XII dinastijos faraonų XIX a. pr. Kr. viduryje; 
manoma, jog tai dabartinis Merido ežeras al Fajumo oazėje. 


5 „0 klafą... užsidėdavo žynys.— Klafas — galvos apdangalas, kurį nešiojo 
faraonai kaip karališkosios valdžios ženklą. Tai keturkampė skara, dengianti kaktą 
ir galvą; jos abu galai, papuošti spalvotomis juostomis, krisdavo ant krūtinės. 


“ „kaktą urėjumi papuošė... Sem Amen Herhoras, vyriausiasis Amono 
žynys...— Urėjus — kobros atvaizdas — karališkosios valdžios simbolis. Paprastai 
jis puošdavo faraono karūną arba diademą. Gyvatės atvaizdas turėjo atbaidyti fa- 
raono priešus ir piktąsias jėgas. Sem Amen Herhoras (pažodžiui — Amono sūnus 
Herhoras) — vyriausiasis Egipto sostinės Tėbų dievo Amono šventyklos žynys 
Viduriniosios ir Naujosios Karalystės laikais. Maždaug devynioliktaisiais Ram- 
zio XII viešpatavimo metais, suėmęs į savo rankas karinę, administracinę ir re- 


628 


liginę valdžią, tapo tikruoju Tėbų ir aplinkinių kraštų valdovu, vėliau Egipto fara- 
onu. Amonas — senovės Egipto vaisingumo dievas, vaizduojamas su avino ra- 
gais, Egipto sostinės Tėbų vyriausiasis dievas ir globėjas. Sutapatintas su saulės 
dievu Ra, XVIII dinastijos laikais Amonas Ra pripažintas visų Egipto dievų val- 
dovu. Vėliau jį garbino graikai sutapatindami su Dzeusu. 


Pirma knyga 


" Ramzio XII laimingo viešpatavimo trisdešimt trečiaisiais metais...— Ram- 
zis XII — paskutinis XX dinastijos faraonas, Egiptą valdęs apie trisdešimtį metų 
(iki 1071 m. pr. Kr.), iki Naujosios Karalystės saulėlydžio. Jo viešpatavimo pa- 
baigoje, prasidėjus liaudies bruzdėjimams Aukštutiniame ir Žemutiniame Egipte, 
suintensyvėjus išorės priešų antplūdžiams ir įsigalėjus žynių luomui, Egiptas pa- 
laipsniui prarado savo galią. Ramzis XII — B. Pruso vaizduojamo herojaus tėvas, 
dažnai egiptologų vadinamas Ramziu XI, kadangi daugelis jų šio faraono nesieja 
su XIX dinastijos faraonu Ramziu Sipu; Ramzio XIII, kai kurių egiptologų tei- 
gimu, niekada nebuvo. 


š Mechirio... mėnesį į Tėbus sugrįžo ...Chonsu, kuris... keliavo po Buchteno 
kraštą...— Mechiris — gruodžio mėnesio pavadinimas; senovės egiptiečiai me- 
tus skirstė į tris laikotarpius po keturis mėnesius: achetas — potvynio laikas, pe- 
retas — kilimo laikas ir šemu — vasaros laikas. Tėbai — buvęs senovės Egipto 
miestas, išsidėstęs abiejuose Nilo krantuose, apėmęs Karnako ir Luksoro šven- 
tyklų kompleksus. Viduriniosios Karalystės (apie 2050—1700 m. pr. Kr.) ir Nau- 
josios Karalystės (1580—apie 1070 m. pr. Kr.) Egipto sostinė. Tėbai buvo dievo 
Amono vyriausiųjų žynių rezidencija. Kai apie 730 m. pr. Kr. miestą nuniokojo 
Nubijos karalius Pjankis, o 663 m. pr. Kr. — Asirijos karalius Ašurbanipalas, Tėbai 
sunyko, bet ir toliau liko Egipto religiniu centru. Chonsu — mėnulio dievas, vie- 
nas iš Tėbuose garbintų dievų, vaizduojamas su mėnulio pjautuvu ant galvos. 
Chonsu buvo laikomas dievo Amono ir jo žmonos karo deivės Mutės sūnumi. 
Visi trys drauge sudarė Tėbų dievų triadą. Buchtenas — viena iš Šiaurės Sirijos 
sričių. 

> „paskyrė... erpatru... Cham Semerer Amen Ramzį.— Erpatras — kuni- 
gaikštis, sosto įpėdinis. Šį titulą turėjo ne tik faraono sūnus, įpėdinis, bet ir 
aukštuomenės atstovai. Cham Semerer Amen Ramzis — pasenęs faraono Ram- 
zio XII vardo užrašymas. B. Pruso vartojami vardai neatitinka XX dinastijos fa- 
raonų vardų. 


0 stiprus kaip... Apis...— Apis — šventasis jautis, senovės egiptiečių gar- 
bintas kaip svarbiausio Memfio dievo Pta, menų ir amatų globėjo, įsikūnijimas 
žemėje. 

UV... užkariaučiau kaip Ramzis Didysis... o sau sukurčiau piramidę, šalia 
kurios Cheopso kapas atrodytų kaip rožės krūmas...— Ramzis Didysis — ne kartą 
B. Pruso minimas Ramzis II (XIX dinastija), didis karvedys ir statytojas, valdęs 
Egiptą XIV a. pab.—XIII a. pr. Kr. viduryje. Jo viešpatavimo metais Egiptas pas- 
kutinį kartą buvo atgavęs savo galią, susigrąžinęs anksčiau jam priklausiusią 

Palestiną ir Pietų Siriją. Nilo deltos Šiaurės rytuose Ramzis II įkūrė Per Ramzio 
miestą ir į jį perkėlė iš Tėbų faraonų rezidenciją, pastatė šventyklų Tėbuose, Abi- 
de, Karnake, Luksore, iškirsdino uolose šventyklą Abu Simbelyje. Cheopsas — 
IV dinastijos faraonas, valdęs Egiptą XXVII a. pr. Kr. Išliko iki šių dienų didin- 
giausia 146,59 m aukščio Cheopso garbei pastatyta piramidė. 


2 „su Pi Uto miestu, prie Sebeniko įlankos.— Pi Utas — gyvenvietė va- 


karinėje Nilo deltos dalyje, Žemutinio Egipto 6-ojo nomo sostinė. Sebeniko įlan- 
ka — į ją įsilieja Nilo Sebeniko atšaka Deltos centrinės dalies šiaurėje. 


B ..Goseno žemė ribojasi su Egipto dykuma.— Goseno žemė — vietovė piet- 
ryčių Deltoje. 


6 „nuo Karčiųjų ežerų...— Kartieji ežerai — ežerų juosta Sueco sąsmau- 


koje. Per juos ir eina Sueco kanalas. 


B ...Pi Bailio... apylinkėse...— Pi Bailis (Per Basetas) — pietryčių Deltoje 
buvęs miestas, tapatintas su dabartiniu Belbeisu, esančiu į šiaurės rytus nuo Kai- 
ro. Tačiau dabar manoma, kad jo reikėtų ieškoti Deltos vakaruose, prie Libijos 
sienų. 


16 („iki Timso ežero...— Timso ežeras yra rytinėje Goseno žemės dalyje, ne- 
toli Egipto ir Sinajaus pusiasalio ribos. Čia buvo įrengti įtvirtinimai, saugoję 
Egiptą nuo Azijos genčių antplūdžių. 


V „stiebėsi... giraitės... tamarindų...— Tamarindas — aukštas (apie 30— 
40 m) ankštinių šeimos plačia laja medis. Jo vaisių sultingas minkštimas valgo- 
mas, mediena naudojama baldų gamybai. 


Iš „nešiojo panteros kailį...— Panteros kailis — nuo XVI a. pr. Kr. Egipto 
žynių luomo skiriamasis ženklas, apdaro dalis. 


"? „pamačiau... skarabėjus.— Skarabėjas — senovės egiptiečių garbintas va- 
balas (mėšlavabalis). Jis buvo laikomas vienu iš tekančios saulės Hepero dievybės 
simbolių. Toks vabalas savo kiaušinį deda į mėšlo ir žemės gumuliuką ir užkasa 
į smėlį. 

20 „būsiąs antruoju Menu...— Menas (Mina) — šiuo vardu senovės Egipto 
kronikininkų vadinamas I dinastijos pirmasis faraonas, suvienijęs Aukštutinį ir 
Žemutinį Egiptą (apie 3200 m. pr. Kr.) ir įkūręs Egipto valstybę. 


? „neduočiau ir vieno... uteno...— Utenas (debenas) — egiptiečių svorio 


matas (91 g), smulkus pinigas. 


22 „kad... Ozyrio laukuose... negimčiau vergu...— Ozyris (Osiris) — vienas 
žymiausių senovės Egipte mirštančios ir atgimstančios gamtos dievų, mirusiųjų 
globėjas ir teisėjas. Žemės dievo Hebo ir dangaus deivės Nutės sūnus, Izidės brolis 
ir vyras, Horo tėvas. Religiniuose tekstuose minimi “Ozyrio laukai" egiptiečių įsi- 
vaizduojamo pomirtinio pasaulio žemės plotai, kuriuose mirusieji aria, sėja ir nu- 
ima derlių. 


23 „sumušė saujelę libių...— Libiai — gentis, gyvenusi vakarinėje Nilo deltos 
dalyje ir artimiausiose Libijos dykumos srityse. 

2 „Babilone ir Ninevijoje taip neramu...— Babilonas — buvęs miestas Me- 
sopotamijoje. Pirmą kartą minimas XXIV a. pr. Kr., senosios Babilonijos (1894— 
1595 m. pr. Kr.) sostinė, garsėjusi didingu, į laiptuotą piramidę panašiu bokštu, 
su dviem šventyklomis — apatine apeigoms ir viršutine, į kurią -nužengdavo pats 
dievas. Hamurapio laikais (1792—1750 m. pr. Kr.) Babilonas tapo ekonominiu, 
kultūriniu ir politiniu Vidurinės Azijos centru. Ninevija — buvęs miestas Tigro upės 
kairiajame krante, dabar Irake. Gyvenvietė žinoma nuo V tūkst. pr. Kr. vidurio. 
VIII a. pab.—VII a. pr. Kr. buvo paskutinė Asirijos sostinė, žymus prekybos ir 
politinis centras. Valdant Ašurbanipalui (apie 669—633 m. pr. Kr.) buvo suda- 
ryta karaliaus, vadinamoji Kujundžiko, biblioteka — apie 30 000 įvairaus turi- 
nio molinių dantiraščio lentelių. 612 m. pr. Kr. Nineviją sugriovė Babilonijos ir 
Medijos kariuomenės. 


5 „šis jaunuolis yra Pta žynių pulko karininkas ir... nešioja Habu... 
vėduoklę.— Pta (Ptah) — vienas iš svarbiausių senovės egiptiečių dievų, garbin- 
tas Memfyje. Amatų ir menų globėjas, ugnies išradėjas. Su žmona Sochmet ir 
sūnum Nefertumu sudarė vadinamąją Memfio triadą. Habu — galbūt tai Žemu- 
tinio Egipto 18-o0jo nomo Imuchento, buvusio Deltos rytuose, į šiaurės vakarus 
nuo Kairo, pavadinimas. O gal čia turima galvoje Žemutinio Egipto 8-asis no- 
mas, buvęs į rytus nuo 18-0jo nomo. 


2 Pirmyn, Achilo palikuonys! — Achilo palikuonys — graikų pulkai. 


27 „budrus kaip ibis...— Ibis — paukštis, kurį egiptiečiai garbino kaip die- 
vo Toto simbolį. 


28 „su deivės Mutės vardu...— Mutė — Senovės Egipto karo deivė, dievo 
Amono žmona, Chonsu motina, vaizduojama peslio pavidalu. 


2 „vienas iš didžiųjų hiksų...— Hiksai — senovės gentys, apie 1700 m. pr. 
Kr. įsiveržė iš Vidurinės Azijos į Egiptą, jį užkariavo ir įsitvirtino Žemutiniam 
Egipte šimtui metų. Jų įkurtas Avario miestas tapo hiksų sostine. XVI a. pr. Kr. 
prasidėjo Egipto išsivadavimo karas prieš hiksus. Galutinai juos išvijo faraonas 
Jachmas I (1584—1559 m. pr. Kr.). Egiptiečiai jų labai nekentė, todėl vadino 
“nešvariais". 

30 „nemirtingoji Ka...— Ka — senovės egiptiečių mitologijoje viena iš žmo- 
gaus sielų, gyvybinė žmogaus jėga arba dvasinis žmogaus antrininkas. Ka po žmo- 
gaus mirties palieka kūną, bet ir toliau juo rūpinasi. Dievai ir faraonai, žynių tei- 
gimu, galėjo turėti po keletą Ka. 


31 „kyla padūkęs chamsinas...— Chamsinas — smėlio vėtra, sausas ir karštas 
pietryčių vėjas, pučiantis Afrikos šiaurės rytuose nuo balandžio pabaigos iki 
birželio pradžios, kai Viduržemio jūra ar Sacharos šiaure keliauja ciklonai. Pa- 
vadinimas kilęs iš arabų kalbos žodžio, reiškiančio 50, nes chamsinas pučia 50 
parų. 

32 „atvežė jai Tyro moterų dovanų...— Tyras — vienas didžiausių Finikijos 
prekybinių miestų Viduržemio jūros pakrantėje, labiausiai suklestėjęs X a. pr. Kr. 
Dabartinis Libano uostas Sūras. 

| 3 „Punto krašte..— Puntas — kraštas rytinėje Afrikos pakrantėje, dalis 
dabartinio Somalio. Senovės Egipto faraonai rengdavo Raudonąja jūra į Puntą 
prekybines ir karo ekspedicijas, kurios pargabendavo iš ten miros, aukso, juod- 
medžio, dramblio kaulo ir kitų vertingų prekių. 


* „stovėjo... Horo statulėlė...— Horas — seniausias egiptiečių mitologijo- 
je saulės dievas, faraonų globėjas. Jis buvo garbinamas kaip pomirtinio pasaulio 
dievo Ozyrio ir derlingumo deivės Izidės sūnus. Horas buvo vaizduojamas žmo- 
gumi sakalo galva. 

35 „aš esu Ozyrio svarstyklės... — turima galvoje Ozyrio, kaip Mirusiųjų ka- 
ralystės valdovo, aukščiausias teisingumas. 


36 jų vadas Mesu — Mesu — manoma, egiptietiška Mozės vardo forma. 


* O... Izide! — Izidė — viena svarbiausių senovės egiptiečių dangaus dei- 
vių, vaisingumo, gyvybės ir motinystės globėja. Senovės mituose ji — Ozyrio se- 
suo ir žmona, Horo motina, vaizduojama moterimi su karvės galva arba vien ragais, 
dažnai — motina su kūdikiu ant rankų. 


38 O Baalai! Tamūzai! O Balete!.. O Astorete!..— Baalas (arba Vaalas) — 
senovės mituose dangaus, derlingumo ir karo dievas, aukščiausias finikiečių die- 
vas. Jo kultas II t-metyje pr. Kr. buvo paplitęs Finikijoje, Palestinoje, Sirijoje, 
Egipte. Tamūzas — babiloniečių ir asirų augalų vegetacijos ir atgimstančios gam- 
tos dievas, atitinka finikiečių dievą Adonį. Baletė — aukščiausioji finikiečių deivė, 
dievo Baalo žmona. Astoretė (gr. Astarta) — finikiečių derlingumo, motinystės 
ir meilės deivė. Asirai ir babiloniečiai ją vadino Ištare, finikiečiai — Astarte. Buvo 
vaizduojama apnuoginta moterimi su karvės ragais. Astoretės kultas nuo II t-mečio 
pr. Kr. išsilaikė iki m. e. visame Viduržemio jūros baseine. Kulto centrai — Si- 
donas ir Ugaritas. Ji vėliau tapatinta su graikų meilės ir grožio deive Afrodite. 


8 „greičiau Sidoną užneš smėlis...— Sidonas — vienas seniausių Finikijos 
miestų Viduržemio jūros pakrantėje, II tūkst. pr. Kr. tapęs dideliu tarptautiniu pre- 
kybos centru. Dabar Libano uostas Saida. 


“9 „mūsų bankininkai Cheteme ir Migdolyje.— Chetemas — rytinėje Del- 
tos dalyje, netoli Sinajaus pusiasalio, buvusi pasienio tvirtovė ir gyvenvietė. Svar- 
bus strateginis punktas. Migdolis — galbūt turimas galvoje miestas Palestinoje, 
dabartinė Kesarija (senovės romėnų Ceasarea). 


* „.Takenso, Seso, Neha Mento, Neha Pecho, Sebt Heto... namuose.— Ta- 
kensas (vėliau Ta Setis) — Aukštutinio Egipto 1-asis nomas, buvęs šalies pie- 
tuose, prie pirmojo Nilo slenksčio. Sesas — manoma, jog tai 11-asis Aukštuti- 
nio Egipto nomas rytinėje Nilo pakrantėje arba 22-asis Aukštutinio Egipto no- 
mas, buvęs tarp Memfio ir Fajumo oazės. Neha Mentas — manoma, jog tai 
Žemutinio Egipto 18-asis nomas (Imu Chentas) rytinėje Deltos dalyje. Šio nomo 
centras buvo Pi Bastis (Bubastis), prekybinis upių uostas, piligrimų ir maldininkų 
miestas. Neha Pechas — Žemutinio Egipto 19-asis nomas (Imu Pechu), buvęs 
Deltos šiaurės rytuose. Nomo centras — Buto miestas. Sebt Hetas — tikriausiai 
Žemutinio Egipto 11-asis nomas (Ka Chesebas), buvęs rytinėje Deltos dalyje. 


* „saulė buvo praėjusi pro Sočio žvaigždę...— Sotis (gr. Sirius) — patekėjus 

Sirijaus žvaigždei prasidėdavo Nilo potvynis. Senovės Egipte ši diena būdavo 
Naujųjų metų diena. 


3 „pats dievas Numas...— Numas (Chnumas) — dievas, pasaulį ir žmones 
nulipdęs žiedimo ratu. Jis buvo vaizduojamas žmogumi avino galva. Numo kul- 
to centras buvo Aukštutiniame Egipte, prie pirmojo Nilo slenksčio. 


* „vanduo... pripildė... ežerą Fajumo provincijoje...— Fajumo provincija, 
t. y. — Fajumo nomas buvo Fajumo oazėje, į vakarus nuo Nilo slėnio. 


“5 „„Semempsio laikais prie Kochomo piramidės rodėsi stebuklingi reiš- 
kiniai...— Semempsis — taip senovės graikai vadino Semerchetą, priešpaskutinį 
I dinastijos faraoną, viešpatavusį XXIX a. pr. Kr. Kochomas (Kahūnas) — vie- 
tovės pavadinimas Fajumo oazės rytinėje dalyje. Čia XII dinastijos laikais (II 
tūkst. pr. Kr.) buvo statomos faraonų piramidės. 


* Boečio laikais žemė prasivėrė...— Boečiu graikai vadino pirmąjį II dinas- 
tijos faraoną Bedžau (Chotepsechemus), valdžiusį XXIX a. pr. Kr. 


* Viešpataujant Neferchui...— Neferchas (Nefercheres) — vienas II dinastijos 
faraonas. 


* „„Sechemo, Ono, Cherau, Tūros, Tetauji miestus...— Sechemas (gr. Leto- 
polis) — Žemutinio Egipto 2-ojo nomo svarbiausias miestas, buvęs į šiaurę nuo 
Memfio. Onas (gr. Heliopolis) — Žemutinio Egipto 13-ojo nomo centrinis mies- 
tas, buvęs į šiaurę nuo Kairo. CAerau (galbūt Cher Aha, pažodžiui “kovos lau- 
kas") — vietovė, buvusi rytiniame Nilo krante, į pietus nuo Kairo. Tūra — vie- 
tovė rytinėje Nilo pakrantėje į pietus nuo Kairo. Netoliese buvo gelsvo smiltai- 
nio skaldyklos. Iš jo statytos piramidės. Tetauji (Itauji) — miestas vakarinėje Nilo 
pakrantėje netoli Fajumo oazės, karalių rezidencija. Miestą įkūrė XII dinastijos 
pirmasis faraonas Amenemchetas I (2000—1980 m. pr. Kr.). 


* „kai Snofras paklausė žynį...— Snofras — egiptologų nustatyta, jog tai 
IV dinastijos pirmasis faraonas, atėjęs į valdžią XXVIII a. pr. Kr. pabaigoje. 
Piramidė, kurią mini B. Prusas, yra vienas seniausių žinomų akmens statinių 
senovės Egipte (III tūkst. pr. Kr. pradžia). Tai garsioji laiptuotoji III dinasti- 
jos faraono Džoserio piramidė, statyta architekto Imchotepo, vėliau paskelbto 
šventuoju. 


30 „prie Rafijos...— Rafija — pajūrio miestas pietinėje Palestinos dalyje. 
?1 Iš Hetijos krašto Harano miesto...— Haranas — miestas šiaurės Meso- 


potamijoje, svarbių prekybos kelių kryžkelėje. 


32 „„Chaldėjos pranašas...— Chaldėja, chaldėjai — semitų gentys. I tūkst. 
pr. Kr. pirmoje pusėje gyveno Persijos įlankos šiaurės vakarų pakrantėse ir buvo 
sukūrusios kelias kunigaikštystes. VIII a. pr. Kr.—VII a. pr. Kr. pradžioje chaldėjų 
kunigaikščiai ne kartą buvo užgrobę Babilonijos karalių sostą, bet asirai juos išva- 
rydavo. 626—538 m. pr. Kr. chaldėjų kilmės valdovai buvo sukūrę Naujosios Ba- 
bilonijos karalystę. B. Pruso aprašomais laikais Chaldėja buvo vadinamos visos 
Pietų Tarpupio valstybės — Šumerai, Akadas, Babilonas. 

3 esi Mefris...— Mefris — iškreiptas senovės egiptiečių vardas Nofris. 


* „XIV dinastijos laikais...— XIV dinastija — pusiau legendinė faraonų di- 
nastija, valdžiusi Egipte Ksoiso mieste XVIII a. pr. Kr. 


3 „.grės Asirija ir Parsua žmonės — Asirija — valstybė, egzistavusi iki 
605 m. pr. Kr. Šiaurės Mesopotamijoje. Asirijos centras Ašūras jau III tūkst. pr. 
Kr. buvo tapęs miestu valstybe. Karingi asirai rengė žygius į Babiloniją, Šiaurės 
Siriją, Finikiją, tačiau dėl nuolatinių karų valstybė smuko. Paskutinė sostinė — 
Ninevija. Parsua buvo vadinami persai asirų šaltiniuose. 


28 .užleis jums... žemę iki Akos miesto ir Edomo kraštą iki Elato.— Aka — 
pietinės Finikijos miestas, buvęs netoli šiaurinės sienos su Izraeliu. Edomas — 
valstybė, buvusi į pietus nuo Mirties jūros, pavaldi tai Izraeliui, tai Egiptui. 
Elatas — miestas prie Akabos įlankos, skiriančios Sinajaus pusiasalį nuo Ara- 
bijos. 

?7 „karalius Asaras atsiųs... pasiuntinius.— Asaras — čia tikriausiai kalba- 
ma apie Asirijos karalių užkariautoją Tiglatpalasarą I (1116—1090 m. pr. Kr.), 
kuris surengė keletą sėkmingų karo žygių į Babiloniją, Šiaurės Siriją, Finikiją, 
puldinėjo Nairi (Armėnijos) šalį, hetitus, gyvenusius Mažojoje Azijoje. 


38 „Aa provincijos nomarcho Otojo laivas. — Aa — Žemutinio Egipto 2-ojo 
nomo Duau pasenęs pavadinimas. Jo centras buvo Sechemas. Otojas — senovės 
egiptiečių vardo Teti graikiška forma. 


2 į deivės Hatorės šventyklą.— Hatorė — senovės egiptiečių dangaus, 
vėliau meilės, muzikos, linksmybių deivė. Ji buvo vaizduojama moterimi su karvės 
galva arba karvės ragais, tarp kurių saulės diskas. 


60 susižinodavo su šventyklomis... Atribyje ir Anu...— Atribis — Žemutinio 
Egipto 10-ojo nomo, buvusio Deltos pietinės dalies centre, svarbiausio miesto grai- 
kiškas pavadinimas. Anu — Žemutinio Egipto 13-ojo nomo miestas. 


8! „„Kenės Egipto vaizdas.— Kenė — senovės egiptiečių žodis kemet reiškė 
juodas. Egiptiečiai šitaip vadino derlingą Nilo slėnį pabrėždami, kad iš visų pu- 
sių Egiptą juosė raudoni, nederlingi dykumų smėlynai. 


62 į Hako nomą...— Hakas (Heka Anedžas) — Žemutinio Egipto 13-ojo 
nomo Deltos pietryčiuose pavadinimas. 

63 „iškėlė... Atmu statulas...— Atmu (Atumas) — svarbiausias Žemutinio 
Egipto 13-ojo nomo ryto saulės dievas, garbintas Heliopolio mieste. Vėliau nu- 
sileidžiančios saulės įsikūnijimas. Atmu buvo vaizduojamas kaip karalius su 
Žemutinio ir Aukštutinio Egipto karūna. 


64 „„įsibrovę į Ka teritoriją... išniekino... Sebeko statulą.— Ka (Kem ur) — 
Žemutinio Egipto 10-asis nomas Deltos pietinėje dalyje. Sebekas — vandens die- 
vas, kuris buvo vaizduojamas krokodilo arba žmogaus su krokodilo galva pavi- 
dalu. Jo kulto centras — Fajumas. 


5 „dėl kiekvieno akmens... Zarpate ir Ašibe...— Zarpatas — Finikijos mies- 
tas, dabartinis Sarafandas. Ašibas — Finikijos miestas netoli Tyro. 

Antra knyga 


' Kiekviena raidė buvo išreiškiama keliais hieroglifiniais simboliais...— Hie- 
roglifiniai simboliai — senovės egiptiečių rašto ženklai. Iš pradžių egiptiečiai 
sąvokas perteikdavo piešiniais (piktografinis raštas), ilgainiui atskiri ženklai įga- 
vo fonetinę reikšmę ir sudarė žodžius, skiemenis arba priebalsių junginius — hie- 
roglifus. Hieroglifai vartoti nuo XXXII a. pr. Kr., žinoma apie 5000 ženklų. Iš 
pradžių hieroglifais buvo rašoma, piešiama ant šventyklų sienų, pilonų, kolonų, 
ant akmens, vėliau ant papiruso. Hieroglifus iššifravo 1822 m. prancūzas Ž. Šam- 
poljonas. (Jean-Frangois Champollion, 1790— 1832). 


 Ramenpehutis Ramzis reiškia “Patvari yra Re jėga. Pagimdė jį Re". Ram- 
zio I titulo vardai. Turimas galvoje Ramzis I, XIX dinastijos pradininkas, valdęs 
apie 1320—1318 m. pr. Kr. 


3 „priešais Alebastro kalnus...— Alebastro kalnai — kalvų virtinė palei ry- 
tinę Nilo pakrantę Aukštutinio Egipto 6-0jo nomo apylinkėse. 


* „užėmė ...žemės matų. — Tikriausiai setatų. Setatas (gr. — arura) — apie 
2735 m. 


? „atskleidė Kiškio apskrityje...— Kiškio apskritis — Aukštutinio Egipto 15-asis 
nomas, kurio centrinis miestas Hermopolis (dabar Ašmunenas). Nomo emblema 
buvo kiškis. 

“ „lankydamas Aramo... šventyklas...—- Aramas — kraštas, esantis palei Euf- 
rato vidurupį. 


" Spėjama, kad filistiečiai buvo išeiviai iš Kretos salos ar Mažosios Azijos. 
XII a. pr. Kr. pabaigoje Palestinos pakrantėje jie užgrobė miestus ir įkūrė 5 miestų 
valstybių (Gazos, Askalono, Ašdodo, Gato, Ekrono) sąjungą. VIII a. pr. Kr. fi- 
listiečių miestus valstybes užkariavo asirai. 


Š „amžinai gyvas Rames Sa Pta... — turėtų būti Ramzis Sipas, XIX dinas- 
tijos priešpaskutinis faraonas, valdęs XIII a. pr. Kr. pabaigoje. Taigi jis negalėjo 
būti romano herojaus senelis. B. Prusą suklaidino ano meto egiptologai, priskyrę 
Ramzį Sipą XX dinastijai. 


* Moabitai — semitų gentys, gyvenusios kalnuose Moabyje, į rytus nuo Mir- 
ties jūros. 

0 „„šasas, libis ir net etiopas — tai lyg mūsų šeimos nariai.— Šasais se- 
novės egiptiečiai vadino klajoklius beduinus. 


" „pasirodo Tėbuose arba Tanise!.. — Tanisas — Žemutinio Egipto 14-ojo 
nomo pagrindinis miestas Deltos šiaurės rytuose. Čia buvo Ramzio II rezidenci- 
ja — Per Ramzis. 


!2 Ir Labirinte...— Labirintas — didžiulis, klaidaus plano statinys. Jį pasta- 
tydino XII dinastijos faraonas Amenemchetas III (1849—1801 m. pr. Kr.). Ma- 
tyt, statėsi jį sau kaip nekropolį-šventyklą. Graikai Labirintą laikė žymiausiu egip- 
tiečių architektūros paminklu. 


635 


13 „pas gražiąją Tbubui...— Tbubui — pasakos apie faraono Ramzio II sūnų 
karalaitį Satnį Hemuasą herojės vardas. Karalaitis buvo Memfio Pta šventyklos 
vyriausiasis žynys ir didis magas. Apie jį išlikęs ciklas pasakų. 


4 „sunaikinti Chinenso, Pimato ir Kasos miestai ...žuvo ...vilkstinė... iš Uit 
Mehės bazės.— Chinensas (dab. Silsilis) — Aukštutinio Egipto miestas, buvęs tarp 
1-ojo ir 2-ojo nomų, į šiaurę nuo pirmojo Nilo slenksčio. Pimatas (Per Ma- 
džai) — Aukštutinio Egipto 19-ojo nomo miestas vakariniame Nilo krante. Kasa 
(Saka, dab. El Kes) — Aukštutinio Egipto 17-0jo nomo miestas vakariniame Ni- 
lo krante. Uit Mehė (pažodžiui “Šiaurės oazė") — Libijos dykumos šiaurinėje da- 
lyje esanti oazė. 


5 „net iš Teremečio...— Teremetis (Terenutis) — graikiškas Egipto miesto 
Metketo, buvusio vakariniame Nilo Kanopos atšakos krante, pavadinimas. 


I „matą gaisrą Menufyje...— Menufis (gr. Onufis) — Žemutinio Egipto 
4-0jo nomo miestas, buvęs pietvakarinėje Deltos dalyje. 


7 „ar net į Sunu...— Sunu — Aukštutinio Egipto 1-ojo nomo miestas prie 
pirmojo Nilo slenksčio, dabartinio Asuano vietoje. 


Iš (iki Senti Nofero...— Senti Noferas — Žemutinio Egipto 7-o0jo nomo 
miestas vakarinėje Deltos dalyje, prie Nilo Balbito atšakos. 


P („stovėjusi tvirtovėse Sochet Hemau... Sochet Hemau — vietovės pavadi- 
nimas, pažodžiui — “Sodos Jaukai". 


20 „lankėsi Melkatyje, Naukratyje, Saise...— Melkatis — gal čia turimas gal- 
voje Metelis, kaip senovės graikai vadino Žemutinio Egipto 7-ąjį nomą. Naukra- 
tis — turima galvoje vėlyvosios epochos graikų kolonija, įkurta faraono Jachmo 
II (Amasio) VI a. pr. Kr. pradžioje vakarinėje Deltos dalyje. Saisas — Žemuti- 
nio Egipto 5-0jo nomo centras, buvęs vakarinėje Deltos dalyje. VII a. pr. Kr. — 
Egipto sostinė. 


21 „slinko nuo Glauko...— Glaukas — Viduržemio jūros uostamiestis. 


22 „užrašas ant faraono Horemchebo kapo.— Iš tikrųjų Horemchebas valdė 
XIV a. pr. Kr. pabaigoje, t. y., pusantro šimtmečio vėliau, negu mini B. Prusas. 


23 „.įdedame... į karstą „Mirusiųjų knygą“.— Mirusiųjų knyga — senovės 
egiptiečių religiniai tekstai ant sarkofagų arba papirusų rinkiniai. Tai maldos, 
himnai, užkeikimai, pasakojimai, turėję padėti mirusiajam pomirtiniame pa- 
saulyje. 


24 trys... piramidės — Cheopso, Chefreno ir Mikerino...— Cheopsas, Chef- 
renas, Mikerinas — IV dinastijos faraonai, valdę XXVII a. pr. Kr. Jiems (taip 
pat Snofrui) buvo pastatyti monumentalūs antkapiniai paminklai — garsiosios 
Egipto piramidės. 


5 „Tutmozio I laikais...— Tutmozis I — XVIII dinastijos Egipto faraonas 
(1538—1525 m. pr. Kr.). Jis, o po jo Tutmozis III su sūnumi Amenchotepu II 
užkariavo Nubiją, Palestiną, Siriją, Kušą, teritorijas iki ketvirtojo Nilo slenksčio, 
taip pat Libiją. 


636 


* Dievas Amonas Ra... — Senovės Egipte kiekvienas nomas garbino savo 
dievą. Apie 3200 m. pr. Kr. susikūrus Egipto valstybei, ėmė vyrauti bendri die- 
vai — Ozyris, Izidė, Amonas Ra, Atumas, Horas, Pta. Jų triados ir hierarchija 
atspindėjo Rytų despotiją: Amonas, Tėbų miesto globėjas, Viduriniosios karalystės 
laikais buvo sutapatintas su Saulės dievu Ra (Amonas Ra). Valdant XVIII dinas- 
tijos faraonams jo kultas įsiviešpatavo visame Egipte. Jis buvo vaizduojamas žmo- 
gumi su karaliaus vainiku ir saulės disku ant galvos. 


27 „„nešiojai supintą kasytę... — Senovės Egipte vaikų galvos buvo nusku- 
tamos plikai, tik vienoje pusėje paliekama plaukų sruoga ir supinama į kasytę. 


Trečia knyga 


" „nuo Taminhoro... iki... Pilako...— Taminhoras — pažodžiui “Horo mies- 
tas". Žemutinio Egipto 7-ojo nomo miestas vakarinėje Deltos dalyje, dabartinis 
Damonkuras. Pilakas — taip vadinosi Nilo sala Filė netoli pirmojo upės slenksčio, 
prie Egipto ir Nubijos sienos. 


? Cham Sam Merer Amen Rames Ses Neter Hog Anas — B. Prusas bando 
atstatyti pilną faraono vardą su titulais, išvertus: jo didenybė — Amono numylėti- 
nis, dievo sūnus, gyvenimo valdovas. 


3 „jūsų kilnybės infuloje...— Infula — tam tikras galvos apdangalas; čia, 
matyt, kalbama apie cheperešą — žydros spalvos šalmą, kokius buvo pamėgę Nau- 
josios Karalystės valdovai. 


* „baltą ir raudoną karūną... — po Egipto valstybės sujungimo, faraonai 
nešiojo dvigubą karūną: baltoji žymėjo Aukštutinį, o raudonoji — Žemutinį 
Egiptą. 

2..ką sako išminčius Enėjis...— Enėjis (Anis) — gyvenimiškos išminties, 
etinių pamokymų rinkinio autorius, gyvenęs maždaug XX dinastijos viešpatavi- 
mo laikais. 


5 Kosemas, matyt, Žemutinio Egipto 20-ojo nomo centras. | 
7 „Pi Hebite valstiečiai užpuolė...— Pi Hebitas — Žemutinio Egipto 12-ojo 
nomo miestas. 


Š „Tu jau eini į Abidą! — Abidas (Abedu) — Aukštutinio Egipto 8-ojo no- 
mo miestas, buvęs į šiaurę nuo Tėbų. Jame buvo labiausiai senovės Egipte gar- 
binamas “Ozyrio mauzoliejus" ir didelis nekropolis. Religinėje poezijoje Abido 


miesto pavadinimas vartojamas kaip žodžių “vakarai", “pomirtinis pasaulis", 

“amžinybės miestas“, “mirusiųjų buveinė", sinonimas. 

* „gyveno ten tik kolchitai...— Kolchitai — senovės Egipto žynių, rengu- 
sių mirusiuosius į kitą pasaulį, graikiškas pavadinimas. 

0 „Šu dvasia...— Šu — senovės egiptiečių oro dievas, laikantis dangų. 

"! „papuoštas... Hapio, Emsečio, Duamutfo ir Kebchsneufo galvomis...— Ha- 
pis, Emsetis, Duamutfas ir Kebchsneufas (tiksliau — Hapė, Imesetas, Duamute- 


fas ir Kebechsenufas) — dievo Horo sūnūs, dievai, globoję laidotuvių apeigas ir 
saugoję balzamuotojų išimtus velionio vidurius. 

|? „Totas su paukščio galva...— Totas (kitaip Dutis) — Mėnulio dievas, taip 
"pat išminties ir rašto dievas, vaizduojamas žmogaus su ibio galva arba paviano 
pavidalu. Jis buvo laikomas raštininkų, užrašančių teismo sprendimą mirusiesiems, 
globėju. 


B Tumu — vienas iš dievo Atumo vardų, priklausė vyriausiųjų dievų hie- 
rarchijai. 

!* Neftė (Neftidė) — mirusiųjų deivė, žemės dievo Hebo ir dangaus deivės 
Nutės duktė, buvo laikoma Ozyrio seserimi ir kito savo brolio — piktojo dievo 
Seto, Ozyrio žudiko, žmona. 


5 „deivės Selkitės sūnūs...— Selkitė (Serketė) — deivė skorpionas, kai ku- 
riuose mituose laikyta dievo Horo žmona. 


16 „„nugarkaulis — Sibu stuburas, o pilvas yra dievas Nuė.— Sibu (He- 
bas) — Žemės dievas. Nuė (Nunas) — dievas, įkūnijantis pirmykštį vandenyną. 


'" Amentis — pažodžiui reiškia Vakarai — Vakarų šalis, pomirtinis pasaulis. 


Iš „Amenchotepas IV... įvedė tikėjimą tik į vieną dievą Ra Hormachį.— 
Amenchotepas IV (Echnatonas — “Atono žvilgsnis“) — faraonas reformatorius. 
Mėgino pakirsti žynių įtaką krašte, reformavo senovės egiptiečių religiją, abiejų 
Saulės dievų Amono Ra kultą pakeitė vieno dievo Atono kultu, sostinę iš Tėbų 
perkėlė į naujai pastatydintą Achetatono miestą. Jis valdė 1419—1400 m. pr. Kr., 
taigi B. Pruso nurodyta data klaidinga. Ra Hormachis — pažodžiui vienas iš 
Saulės dievo Horo įsikūnijimų. “Ra Horas abiejuose akiračiuose" — Ra — Saulės 
dievas iš pradžių garbintas Heliopolyje (One), vėliau visoje šalyje. Horas iš 
pradžių buvo laikomas dangaus dievybe Bechdete, vėliau imtas garbinti kaip 
“Abiejų horizontų" (achuti) Horas. Abiejų Saulės dievų kultas įsigalėjo Naujo- 
sios Karalystės laikais (XVI a. pr. Kr.). 


!? Paprastas žynys Ei.— Ei (Ai) — Amenchotepo IV bendradarbis, po jo mir- 
ties kurį laiką valdęs šalį. 


„aš esu paukštis Benu...— Benu — senovės egiptiečių mitologinis paukštis, 
fenikso prototipas. 
?! Tiktai faraonas Amenchematas... — čia turimas galvoje XII dinastijos fa- 


raonas Amenemchetas III (1849—1801 m. pr. Kr.). B. Prusas čia naudojasi pa- 
senusia, vadinamąja “ilgąja chronologija". 

* Juozapo kanalas — Bari el Jusufo (Bachr Jusufo) kanalas, iškastas į pie- 
tus nuo Fajumo oazės. 


2 „didelis miestas Siutas...— Siutas (Sauti) — Aukštutinio Egipto 13-ojo 
nomo centras vakariniame Nilo krante, maždaug pusiaukelėje tarp Tėbų ir Faju- 
mo oazės (dabar Asjutas). 


* Tinis (Teni) — Aukštutinio Egipto 8-ojo nomo centras, I ir II dinastijų 
faraonų (3200—3000 m. pr. Kr.) gimtinė. 


„amžiams pagarsėjęs faraonas Setis... — čia turimas galvoje Setis I, ant- 
rais XIX dinastijos faraonas (1377—1317 m. pr. Kr.), Ramzio II tėvas. 

26 „dieviškoji dvasia sklandė viršum vandenų... — Citata iš Senojo Testa- 
mento. 


2 į Tantareno miestą ir į Kanę... Tantarenas — Aukštutinio Egipto 6-ojo 
nomo centras. Kanė (Kenah) — Aukštutinio Egipto 6-0jo nomo -vietovė rytinia- 
me Nilo krante. Iš čia senovės laikais pradėdavo savo kelią karavanai, vykstą prie 
Raudonosios jūros. 


28 į... Koseirą ir Berenikę...— Koseiras — Raudonosios jūros pakrantės uos- 
to arabiškas pavadinimas. Į jį ėjo karavanų keliai iš Kanės ir Kopto. Uostas žino- 
mas iki Ptolomėjų laikų. Berenikė — prekybos uostas prie Raudonosios jūros, 
įkurtas 275 m. pr. Kr. Autoriaus anachronizmas, kadangi XII a. pr. Kr. šio miesto 
dar nebuvo. 


2 Jau yra Luksoro rūmuose...— Luksoras — didinga senovės Egipto ne- 
krokulto šventykla, pastatyta faraono Amenchotepo III (1455—1419 m. pr. Kr.) 
laikais, architektas Amenchotepas Jaunesnysis. Tai buvo aiškaus plano, simetriškų 
proporcijų, gausybe kolonų dekoruotas architektūros statinys, pagal kurį vėliau bu- 
vo statomos Naujosios Karalystės klasikinio tipo šventyklos. Iki mūsų išlikusios 
21 m aukščio faraono Amenchotepo III statulos, žinomos Memnono kolosų var- 
du. Dabartinis Luksoro miestas, esantis Nilo vidurupio dešiniajame krante, išau- 
go ant senovės Egipto sostinės Tėbų griuvėsių. 


0 „dėkingi Amenofiui III... — Amenofis III — tai Amenchotepas III (1455— 
1419 m. pr. Kr.). 


3! „„Karnakas buvo dievų rajonas...— Karnakas — tai daugelio šventyklų 
kompleksas, kurį statė visi XVIII, XIX, XX dinastijų valdovai Tėbų miesto šiau- 
rinėje dalyje. Išlikę Amono Ra šventyklos ansamblio (XX a. pr. Kr.—I tūkst. pr. 
Kr. pab.) griuvėsiai ir sfinksų alėja, vedanti į Chonsu šventyklą (XII a. pr. Kr.). 
Karnako griuvėsiai šiandien stebina savo didingumu ir yra laikomi akmeniniu se- 
novės Egipto architektūros archyvu. 


32 Tėbaida — teritorija, apimanti Tėbus ir aplinkines vietoves. 


33 „išpuoštos... amorėjų... atvaizdais. — Amorėjai (amoritai)... — senovės 
semitų gentys, išeiviai iš Arabijos. 1894 m. pr. Kr. sukūrė Babilonijos valstybę. 
XVIII —XVII a. pr. Kr. asimiliavosi su Mesopotamijos gyventojais. Sirijoje gy- 
veno iki XV—XIV a. pr. Kr., Palestinoje — iki XII-—X a. pr. Kr.; ten susilie- 
jo su žydais. 

* „karalienės Hatasu šventykla...— Hatasu (Chatšepsutė) — XVIII dinas- 
tijos karalienė (1525—1503 m. pr. Kr.). Jos nekrokulto statiniai savo didingumu, 
išorės ir vidaus puošyba bei buvusia sfinksų alėja garsėjo kaip gražiausi senovės 
Egipto architektūros paminklai. Architektas Senmutas. 


35 „„Retemenofo kapas...— Retemenofas (Peteamenopė) — garsus XXVI di- 
nastijos veikėjas ir žynys (663—625 m. pr. Kr.), gyvenęs keliais amžiais vėliau 
už aprašomus įvykius. 

36 „lankėsi Snyje... kur buvo Knepo... šventykla, užsuko į Edfu...— Snis — 
koptiškas miesto vakariniame Nilo krante (60 km į pietus nuo Luksoro) pavadi- 
nimas. Knepas (Chnumas, Numas) — žr. I knygos 43 paaišk. Edfu — arabiškas 

vietovės pavadinimas. Aukštutinio Egipto 2-ojo nomo centras. Čia buvo didžiulė 
"dievo Horo šventykla. 


37 „apžiūrėjo Chenu akmenų skaldyklas, o Nubyje... sudėjo aukas...— Che- 
nu (Cheni) — vietovė į šiaurę nuo Asuano rytiniame Nilo krante, Aukštutinio 
Egipto 1-ojo ir 2-0jo nomo ribose. Nubis, arba Kom Ombas — Aukštutinio Egipto 
1-ojo nomo miestas į šiaurę nuo Asuano rytiniame Nilo krante. Čia garbintas die- 
vas Sebekas krokodilo pavidalu. 


38 „nuvyko į Abu salą...— Abu (egiptietiškai — dramblys) senovės egiptiečiai 
vadino Elefantinos salą Nilo upėje pietų Egipte, netoli pirmojo slenksčio, ir joje 
esantį miestą. Čia iš Pietų Afrikos kraštų buvo gabenamas dramblio kaulas. Iš 
to ir kilo salos pavadinimas. 


* „„Abso, Horčio bei Emsucho nomų viršininkai.— Absas — manoma, jog 
tai senovės Egipto miestas Abidas (žr. III knygos 8 paaišk.). Hortis — čia tikriau- 
siai turimas galvoje Hebtis, Aukštutinio Egipto 5-asis nomas. Emsuchas — reikia ma- 
nyti, Aukštutinio Egipto 6-asis nomas. 


*0 „šiuose nomuose: Sefto... Sebet Heto, Amento...— Seftas — tikriausiai tai 
18-asis Aukštutinio Egipto nomas. Sebet Hetas — 5-asis Žemutinio Egipto nomas, kurio 
centras buvo Saiso miestas. Amentas (Imentas) — Žemutinio Egipto 3-iasis nomas 
vakarinėje Deltos dalyje. 


*! „žygiuoja net iki Hano.— Hanas (gr. Ierakonpolis) — Aukštutinio Egip- 
to 20-0jo nomo centras vakariniame Nilo krante, į pietus nuo Fajumo oazės. 

* „pasirodė karalienės, Nikotrės neštuvai.— Legendą apie Nikotrę užrašė 
graikų istorikas Herodotas. Tarp VI dinastijos karalienių tokios nebuvo. 


“9 Tik prisimink... Makarę...— Makarė — XVIII dinastijos faraonės Chatšep- 
sutės vardas. 


* Švesk... o Neferchotepai...— Neferchotepas — Naujosios Karalystės epo- 
chos žynys, 5u kurio vardu siejama žinomo egiptiečių literatūros paminklo — vadi- 
namosios “Arfininko giesmės" — autorystė. | 

Parengė JUDITA GRIGIENE 

